
Le mauvais quart d'heure' 
(31.8.1944 - 2.6.1945) 


" Ceasul greu 

31.8.44. Las efemeridele războiului în grija presei şi mă preocup de perspectivele 
interne ale României. 

Familia Bagdasar, oameni de stânga convinşi, mi-au afirmat că actuala formaţie 
guvemamentalà e tranzitorie şi că de pe acum totul e prevăzut pentru un viitor guvem 
comunist, care va proceda la exproprierea rurală şi la organizarea colhozurilor urmată de 
cea urbană, iar pentru a curma temerile de tulburări inteme, va fi obligat să execute pe 
câțiva din vinovatii regimului trecut, începând cu Antonestii. 

Cum în tot acest program văd mâna şi influența Moscovei, fac cele mai negre 
previziuni pentru biata noastră țară, în cazul în care național-țărăniştii şi liberalii sunt 
într-adevăr aşa de slabi precum sunt socotiți de comunişti. Păstrez totuşi speranța că ne 
vom recăpăta un echilibru stabil şi că partidele vor putea ține în frâu dezmatul comunist si 
să împiedice pieirea țării si înglobarea în orbita Sovietelor. 

La Moscova au mai sosit Ştirbei şi Vişoianu pentru a lua parte la negocierile 
armistiţiului. 

1.9.44. La patru ani de la arbitrajul de la Viena, alaltăieri, armata noastră a trecut în 
Transilvania de nord şi a ajuns la Sf. Gheorghe, unde s-a întâlnit cu trupele ruseşti venite pe 
la Brețcu. 

Azi, la cinci ani de la începutul acestui nenorocit război de sinucidere a civilizației 
europene, Bucureştiul, si de fapt toată țara, se află sub ocupație efectivă sovietică, 
comandamentul militar bolşevic declarând că până la semnarea armistițiului, România este 
considerată țară inamică, iar potentati de la Moscova găsind fel de fel de pretexte pentru a 
tergiversa şi a continua în voia cea bună, să pună mâna pe întregul nostru aparat economic. 

Mihai Popovici care-mi exprimă părerile lui Maniu, se arată foarte tulburat de cele 
ce se petrec: furturi, abuzuri, violuri, însuşirea prin forță a automobilelor sub cuvânt de 
contro de teama spionilor nemți. (Maniu însuşi nu îndrăzneşte să plece în Ardeal pentru a 
nu rămâne pe jos la jumătatea drumului). El crede că jocul ruşilor e de natură politică; vor să 
profite de împrejurări ca să ocupe cât mai repede întreg Balcanul şi să discute apoi cu aliaţii 
de pe poziția de fapt. 

Cu atât mai clar devine acest joc dubios, cu cât, în timp ce ocupă România, trec în 
Bulgaria, întind mâna lui Tito sperând să ajungă în Grecia, tintesc ocuparea Ungariei şi 
întărirea în Cehoslovacia; ei par să nu se mai gândească a ataca Germania prin nord, ci să 
se mulțumească cu linia Curzon, obținută amiabil de la nemți în 1939. 

S-a zvonit azi că ar fi început tulburări la Berlin şi în alte centre ale Reichului, spre 
a sili guvernul să solicite pacea, dar lucrul nu se confirmă. 

Alt zvon, de data asta din izvor elvețian, spune că la Moscova ni se pretinde: un 
miliard de dolari despăgubiri, un milion de lucrători, 100.000 specialişti pentru refacerea 
regiunilor prădate şi ruinate de români în Rusia. 

De fapt, nu ştiu absolut nimic: nimeni nu s-a înapoiat încă de la Moscova şi nimic 
nu s-a comunicat guvernului, aşa cà de trei zile Consiliul de ministri ține şedinţe câte şase 
ore cu discuţii sterile, fără a putea hotări nimic, pricinuind astfel o paralizare generală a 
întregii activități administrative a țării. 

Ruşii aruncă pe piață hârtia falsă de 20 lei, cu un curs forțat de 20=100 lei, sub 
pretextul că banul nostru e devalorizat, însă schimbă rubla la 25 lei. 

Bebe Brătianu mai puțin pesimist, crede că după semnarea armistițiului, cuvântul 
de ordine al Moscovei va fi ,moderatie", ceea ce ar însemna atât potolirea exceselor 
Armatei Roşii, cât şi liniştirea spiritelor printre comuniştii de la noi. (Un general-comandant 
sovietic spune ca justificare: „ce vreți, aici sunt trupe de front şi niciodată soldaţii de pe front 
n-au fost disciplinati”). 

Foarte grav este că grupul de voluntari români, foştii prizonieri de la Stalingrad şi 
de la cotul Donului, comit abuzuri şi se răzbună asupra foştilor camarazi de arme; iar atunci 
când Statul Major le cere să se prezinte pentru a-şi clarifica situația militară, dânşii răspund 
că nu pot executa alte ordine decât cele primite de la comandamentul sovietic. 

Membrii arestați ai fostului guvern (cei doi Antonesti, generalul Pantazi, Piki Vasiliu, 
Elefterescu etc.) care se aflau undeva în cartierul Vatra Luminoasă sub paza unor milițieni 
comunisti, ar fi fost predati ruşilor la cererea acestora. Tristă decădere de a nu mai avea 
dreptul să judecăm şi să pedepsim noi înşine pe semenii noştri, aşa precum ne dictează 
legile proprii şi inima, ci să-i abandonăm ocupantului! 

La intrarea în oraş, tunuri de câmp aşezate în baterie, gata să pomească focul la 
primul semn de neorânduială; în Piața Unirii, pe bulevarde si la anume colțuri de stradă, 
tancuri în poziție de tragere, iar pe şoseaua Jianu şi pe şoseaua Kiseleff, trupe stationeazà 
printre copaci, cu blindate şi camioane adunate în jurul palatului Brâncoveanu, unde s-a 
instalat comandamentul militar sovietic. 

Befii şi acte de violență, în special la periferii sunt inevitabile; după alcool si 
automobile, afectioneazà în deosebi ceasomicele. Pe străzi sunt afişate ordonanțe de 
poliție, semnate de comandamentul sovietic; de la lăsarea întunericului, tramvaiele nu mai 
circulă, iar toată noaptea se aud împuşcături răzlețe. Lus ocupandi', în plin. 

Mihai Popovici consideră ca o slăbiciune scrisoarea lui Maniu către legionari, 
temându-se că acest gest va irita pe comunişti. 


1 Dreptul ocupantului 

El susține că alcătuirea hibridă a guvernului cu militari şi prieteni personali ai 
Regelui, fără coeziune şi necristalizat, în locul unui guvern civil condus de Maniu, aşa cum 
fusese hotărât în ziua de 25 august, e datorită numai jocului Suveranului şi că dacă mâine 
acest guvem pierde situația din mână, vina întreagă o poartă Regele, care riscă să-şi piardă 
şi Tron şi Dinastie. 

2.9.44. Jafurile continuă în Capitală. Sunt informat că ruşii sunt hotărâți a menţine 

Aseară, garda lagărului de prizonieri de la Budeşti a fost dezarmatà şi toți ruşii s-au 
răspândit în satele din județ pe unde au lucrat la munci agricole, dedându-se la betii si la 
excese. La noi, după o noapte de chef, se pare că m-au căutat pe mine şi pe administratorul 
moşiei, de unde au plecat mai departe. 

Caut să plec cum pot la ai mei la țară. 

Zvonuri că Hitler e tot mai izolat, chiar Goering şi Himmler fiind hotărâți să solicite 
pacea. New-York Times află că Hitler a îndepărtat pe Goering de la comanda aviației. 

Killinger s-a sinucis azi dimineaţă în localul! Legatiei din Bucureşti, împreună cu 
Ingrid, secretara sa. 

3.9.44. leri au sosit Bebe cu copiii de la țară după o noapte de groază, în care foştii 
prizonieri plecaţi de la Budeşti m-au căutat pe mine, precum şi pe alti proprietari dimprejur, 
după ce bătuseră crunt pe administratorul pe care l-au găsit acasă. Cu mare greutate am 
obținut un bilet de voie de la comandamentul rusesc şi am trimis automobilul, însoțit de un 
tălmaci basarabean să-i aducă. 

Pe teatrul de vest, aliații au ajuns la granița Belgiei iar în răsărit, germanii continuă 
să reziste pe străzile Varsoviei, pe când ruşii anunţă o nouă ofensivă asupra Prusiei orientale. 

Până la formarea noului guvern bulgar pe care-l va conduce Bagrianov, sau mai 
curând Muraviev, au fost suspendate convorbirile pentru armistițiu. 

La cinci ani de la începerea războiului, Papa încearcă să împace şi capra şi varza, 
vorbind de dreptul natural al proprietăţii particulare, dar şi ridicându-se împotriva acelora ce 
se folosesc de acest drept în anume scopuri private; mă tem că din prea multă abilitate, să 
nu rămână, - cu tot respectul ce datorez cinstitei sale fețe - între două luntri. 

Comuniştii de la noi sunt de părere că până peste şase luni se vor expropria şi 
proprietățile urbane. Frumos va fi aspectul omenirii, muncind într-un soi de densă ceaţă 
cenuşie şi trăind în falanstere pentru triumful unei egalizări pur animalice. 

Ce coborâre a nivelului lipsit de elite şi ce pericol de prăbuşire totală a sărmanei 
civilizații din bătrâna noastră Europă... 

Se pare că trupele lui Tito au ajuns în preajma , Belgradului, aşteptând să le 
sosească prin România sprijinul armatei sovietice. 

Associated Press anunţă din Stockholm că zilele acestea Finlanda va lua 
hotărârea definitivă pentru începerea negocierilor cu Moscova. 

4.9.44. Regele a proclamat că tara reintră în drepturile ei constituționale, cu 
modificările aduse în 1923 Constituţiei din 1866. 

De abia acum încep să sosească telegrame de la delegația noastră de la Moscova 
şi acest lucru ne face să sperăm că vom reuşi în câteva zile să obținem semnarea 
documentelor. Poate atunci vor binevoi ruşii să stea de vorbă cu autoritățile noastre şi să 
înceapă a da ascultare şi doleantelor ce le adresăm. 

Zvonul despre remiterea guvernantilor arestați în mâinile ruşilor nu mi se confirmă 
încă. În schimb, toți membrii fostelor misiuni germane, cu totul câteva sute de persoane, 
ținute sub pază românească în localul unei şcoli nemtesti, vor fi predati azi organelor de 
pază sovietice. Dureroasă starea de înjosire în care am ajuns! 

Teritoriul belgian a început a fi eliberat şi postul de radio german din Bruxelles a 
anunțat pe ascultători că a avut loc ultima sa emisiune. 

Guvernul Finlandei a hotărât să ceară şi el armistițiu şi Sovietele îi dau răgaz până 
la 15 septembrie să dezarmeze pe germani. 

Cercurile militare americane socotesc că în 3-4 săptămâni ar putea lua sfârşit 
războiul din Europa, odată cu înfrângerea Germaniei. Se zvoneşte că Hitler şi cu naziştii de 
seamă s-ar pregăti să fugă şi s-ar gândi să ceară azil lui Franco în Spania. 

Aud, dacă o fi adevărat, că Şeicaru ar fi hotărât să colaboreze de astă dată cu 
guvernul legionar pe care naziştii l-au înjghebat la Viena, desigur tot cu Horia Sima. 

În fine sosesc telegrame din Moscova care anunță că azi trebuie să aibă loc 
Conferința plenară a armistițiului, ceea ce ar putea da speranța că în curând, chiar foarte 
curând, Convenţia să fie semnată. 

Aflu însă cu surprindere, că Ştirbei şi Vişoianu, care trebuiau să vină de la Cairo cu 
misiunea de a semna un prim acord prealabil, pe baza a şase puncte, n-au sosit nici până 
azi la Moscova, aşa că acum se va finaliza probabil acolo instrumentul definitiv, care trebuia 
să fie de fapt un al doilea act, cuprinzând toate chestiunile de amănunt, urmând celui dintâi 
cu caracter provizoriu şi urgent. Deci altă şiretenie rusească, menită să mai câştige timp 
pentru o cât mai completă ocupare a ţării, cu cât mai răspândite jafuri şi abuzuri. 

Un țăran a sosit azi de la Orăşti să ne informeze că azi noapte a sosit în sat un 
detaşament al Armatei Roşii care s-a instalat la noi în curte, unde s-a pus să prade şi să 
spargă toate ușile. Sunt îngrozit să ştiu că biata mama e încă acolo cu sărmane alte femei, 
că administratorul şi-a încărcat pe camionul nostru toate lucrurile sale fugind, fără a se 
gândi măcar a lua şi pe ai noştri. În starea de debandadă, fără niciun om în curte, cu 
magaziile, vitele, casa întreagă în voia soartei, jaful rusesc înseamnă ruina noastră totală. 

Toate încercările mele de a ajunge la țară au rămas zadamice, nimeni nu mai 
îndrăzneşte să se aventureze dincolo de limita oraşului şi chiar ofițerul rus care-mi dăduse 
autorizația permanentă pentru automobil, mă sfătuieşte să nu încerc acum a pleca la drum. 
În adevăr, Bova Scoppa mi-a spus că a obținut cu mare greutate, grație lui Gerbore, 

autorizații semnate de generalul rus, comandat la Bucuresti, pentru opt masini ale Legatiei? 
şi că până ieri două au şi fost furate cu tot ordinul dat. 

6.9.44. Mama împreună cu guvernanta copiilor şi femeile ce mai rămăseseră la 
noi, au sosit aseară în fine cu căruța şi cu câteva cufere şi geamantane, pe care le-au mai 
putut scăpa de devastarea hoardelor bolşevice. [...] Au spart tot, au răscolit tot, au băut tot 
şi au distrus ce n-au putut bea sau mânca, şi-au şters ciubotele cu aşternuturile, au chemat 
nevestele şi fetele țiganilor de la marginea satului şi le-au dăruit rochiile şi încălțămintea 
soției mele, silindu-le să le îmbrace în fata lor şi zicând că de-acum s-a isprăvit cu „boyarii”. 
Au tăiat vite, au furat cai, au devalizat cerealele din magazie. 

Pe mama au lăsat-o în pace, apelând-o „babuşka” şi tare minunându-se când o tot 
vedeau că se închină. 

La fel au procedat şi prin curțile țăranilor, luându-le vita din bătătură şi calul de la 
căruță, alergând noaptea prin sat după femei. Aud că iau cirezile de vaci ale lăptarilor din 
jurul Bucureştiului, lăsându-i fiecăruia câte două vite. 

Guvernanta copiilor, de origină germană din Banat, care a mâncat şi a stat de 
vorbă cu ei cum s-a priceput, dându-se drept comunistă înfocată cu speranța să-i mai 
îmbune, îmi spune că mai niciunul nu ştia să citească, nici măcar caracterele chirilice de pe 
o carte poştală pe care o aveau la ei, întrebând-o chiar dacă nu cumva e scrisă pe nemteste! 

Acesta e progresul realizat în 27 ani de orânduire comunistă, care se laudă că toți 
locuitorii de azi ai URSS sunt stiutori de carte! 

Amicul meu Bova Scoppa îmi spunea cât regretă că măcar o divizie sovietică n-a 
pătruns si în Italia, unde comunismul face ravagii. Eu adaug că asemenea specimene 
umane ar fi trebuit să ajungă şi în America şi în Anglia, fiindcă atunci când populaţia lor va fi 
cuprinsă de bolşevism, va fi desigur prea târziu. 

Pe aşa numitul front al nostru din Transilvania, după ce trupele noastre ajunseseră 
la Baraolt-Malnas şi în zona Jimbor, de trei zile dau îndărăt în fata atacurilor germano- 
maghiare de la vest de Sf. Gheorghe şi Tg. Mureş, precum şi de la sud de Cluj. Mi se spune 
că este o situație cu totul trecătoare. În schimb, ruşii folosesc în continuare expresia de 
„eliberare” de către ei a comunelor româneşti din mâinile nemților, când de fapt bietele 
noastre regimente quasi-dezarmate, lipsite de aviație şi de artilerie motorizată, au dus tot 
greul. Trufia moscovită trebuie să-şi acorde însă această satisfacţie. 

Începerea discutării armistiţiului se tot amână, după însăşi declaraţia lui Molotov, 
nu din vina ruşilor, ci din cea a englezilor care vor să aibă si avizul prealabil al 
dominioanelor, ca şi cum Noua Zeelandă este în măsură a cunoaşte şi a se pronunța 
asupra situaţiei din România. În acest timp, ruşii au tot răgazul să pună mâna pe mica 
noastră flotă de război şi comercială, să dezarmeze marinarii şi să-i trimită în linia întâia a 


2 Legația Italiei de la Bucuresti (n.ed.) 

frontului. Dacă mai găsesc şi alte pretexte de întârziere, vor proceda la fel şi cu trupele 
noastre terestre. 

Faţă de finlandezi întrebuințează altă măsură, căci îndată ce guvernul din Helsinki 
a aceptat condiţiile (dintre care princiala este plecarea sau dezarmarea trupelor germane), 
Moscova a declarat că aşteaptă delegaţii Finlandei, şi că, din acel moment, - 4 septembrie - 
armata sovietică încetează orice mişcare pe toată lungimea frontului. 

Noul guvern bulgar sperase să ducă o politică mai subtilă, declarând că: „în dorința 
menținerii unei riguroase politici de neutralitate, va rupe relaţiile cu Germania, numai în 
cazul în care aceasta ar refuza să-şi retragă de bună voie trupele.” Rezultatul a fost că 
Molotov a înmânat reprezentantului bulgar declarația de război în care arată duplicitatea 
Bulgariei şi dorinţa ei ascunsă de a continua ajutorarea Germaniei. 

Trupele ruseşti de la noi au trecut în țara vecină în urmărirea resturilor de unități 
germane fugite peste Dunăre sub scutul prieteniei bulgare, iar nemții încă stăpânind la 
Sofia, au şi pornit să atace trupele bulgărești. De ce se temeau, n-au scăpat... 

Pe frontul de vest, aliații au ocupat Saarbrucken şi Aachen. 

Zvonurile că Hitler ar fi încredințat lui Papen rolul de a încerca prin toate mijloacele 
încuviințarea aliaților de a accepta pacea, nu se adeveresc. Dimpotrivă, naziștii pregătesc 
pe teritoriul german rezistența în forma de „arici” şi lupte de gherilă. Vor să meargă la 
prăbușire totală şi la anarhie. 

Belgia şi Luxemburg au încheiat o convenție vamală. 

Dacă Leopold nu va putea părăsi Germania, unde e internat împreună cu familia 
sa, e probabil că se va constitui provizoriu o Regentà. 

Toti germanii din Danemarca pleacă în fugă, de teama unei revolte generale. 

La Bratislava s-a schimbat guvernul, tot sub imperiul nemților, şi au început luptele 
cu forțele cehoslovace organizate de aliați. 

Aceştia au cucerit Anvers, aşa că e de aşteptat ca circa 50.000 de germani 
încercuiți în regiunea Pas de Calais să capituleze. 

Salazar şi-a înlocuit întreg cabinetul cu oameni noi, afară de Lambrales la Finanţe, 
care rămâne. Să fie o scuturare de tendinţe axiste?... 

Suedia, Portugalia şi alte state au declarat că nu vor acorda azil naziştilor ce-ar voi 
eventual să se refugieze acolo. 

7.9.44. Bulgaria a fost silită să ceară pace Rusiei şi să rupă relaţiile diplomatice cu 
Germania, ale cărei trupe refuză să dezarmeze şi să părăsească teritoriul. 

La noi, ruşii continuă să dezarmeze unități ce găsesc în cale, capturând şi furând 
tot materialul, pentru ca apoi să mai ceară miliardul de dolari şi câte alte despăgubiri. Acum, 
o comisie românească e obligată să rechizitioneze maşinile pentru ruşi, care în fiecare zi vin 
cu exigente noi. 

Miile de vagoane si sutele de locomotive anuntate ca fiind capturate în tara noastrà 
de la nemți, sunt de fapt furate de la noi, tot asa cum anunţă că au eliberat atâtea localități 
româneşti din mâinile germanilor, pe când în realitate, ei intră acolo mult timp după plecarea 
nemților şi se aşază pe pradă. 

În Ardeal, sărmanele noastre trupe au fost date peste cap la Turda, timp în care 
voluntarii noştri sovietizati s-au instalat pe chefuri şi organizează reprezentații de patriotism, 
urlând: „vrem Ardealul”. 

8.9.44. Comunicatul nostru spune că am oprit pe germano-maghiari, care 
ajunseseră la Aiud. În schimb, nemții au pătruns la Baziaș iar ruşii au trecut în Jugoslavia pe 
la Kladovo, după ce au ,eliberat" Turnu Severin. 

În ce priveşte basmul cu armistițiul nostru, nu ştiu când îl vom putea semna. 

Unii spun că aliații vor să încheie concomitent convențiile de armistițiu cu România, 
Bulgaria şi Finlanda; alții pretind că în discuțiile dintre aliați, ruşii ar fi formulat revendicări 
asupra Dunării maritime Galati-Sulina, cât şi asupra Strâmtorilor, ceea ce a silit pe 
anglo-americani să țină negocierile pe loc. Dar mai sunt unii care gândesc că înşişi ruşii 
tărăgănează lucrurile, pentru a lua în stăpânire întreaga țară si cà au cerut englezilor ca 
reprezentanți ai Imperiului Britanic să posede depline puteri şi din partea dominioanelor. 

Aud că unul din scopurile Moscovei este, ca în aceste momente de nesiguranță, să 
ne impună un guvern comunist, pentru care acționează chiar Pătrăşcanu aflat acolo. 

De această perspectivă îmi vorbise deschis profesorul Bagdasar încă de la 
început, iar acum, pe de o parte - Titel Petrescu se referă la fuziunea Partidelor Comunist şi 
Social-Democrat (lăsând să se creadă că aceasta ar fi un fel de scut împotriva 
Internaționalei a III-a) şi, pe de altă parte - s-a semnat un protocol pentru lărgirea Blocului 
National Democrat într-un Front National Unic cu tendință asa zis anti-hitleristà si pe care îl 
semnează alături de comunişti si social-democrati, Uniunea Patriotică cu Vlădescu - 
Răcoasa şi Bagdasar, social-țărăniştii lui Ralea şi Frontul Plugarilor din Ardeal al lui Groza. 

Se vede deci voința clară de excludere a partidelor pretinse burgheze, ca liberalii 
învechiti şi ca national-tàrànistii lui Maniu şi Mihalache. 

Se spune că față de Bulgaria, la a cărei cerere de armistițiu şi declarație de război 
în contra Germaniei, Sovietele n-au binevoit să răspundă, e vorba de un joc similar pentru a 
aduce la guvern pe faimosul Dimitrov, cel cu incendierea Reichstagului. 

Nu ştiu dacă şi față de Finlanda, Moscova va proceda la fel. 

În acest timp, Maniu dă gazetarilor englezi de la noi un soi de declarație „cu 
întârziere” în care vorbeşte de recedarea Basarabiei şi a Bucovinei (ca şi cum ruşii ne-ar fi 
luat în 1940 întreaga provincie şi nu doar partea de nord), de o grea despăgubire de război 
(pe care de fapt ruşii încă n-au precizat-o, dar care vor avea poftă s-o majoreze cât mai 
mult); dezminte apoi zvonul milionului de români pretins de ruşi pentru lucrări de 

reconstrucţie şi vorbeşte de o „zonă liberă” (pe care ruşii o pot reduce la nimic - unii vorbesc 
de jud. Ilfov cu Bucureştiul, jud. Prahova şi porțiuni din Transilvania). Trist... 

Zvon despre transportarea lui Antonescu împreună cu alți 22 arestați la Odesa, 
unde va fi judecat pentru crimele comise. E tot atât de odios ca şi alt zvon de la Anvers, cu 
privire la închiderea în custile de fiare de la grădina zoologică a belgienilor colaborationisti 
cu nemții. [...] 

Ofiţeri români, ale căror unități au fost dezarmate de ruşi, se sinucid. Vera 
Basilescu, fugărită de ruşi prin porumburi, fiind şchioapă şi neputându-le scăpa, se 
împuşcă. În fata şi în biroul subsecretarului nostru la Aprovizionare, se înjură ca la usa 
cortului doi ofițeri ruşi, unul trimis de şeful său direct din Moscova, celălalt un colonel din 
statul major al lui Malinovski, amândoi veniţi să ne ceară livrarea unei serii de fabrici 
româneşti. Fiecare îşi arată „zapisul” pe care competitorul său refuză să îl recunoască până 
ce, la urmă, unul dintre ei îl ia de ceafă şi, cu un picior sub şale, îşi dă adversarul pe uşă 
afară. [...] Cu astfel de dezmățaţi şi într-o asemenea anarhie ne închipuim noi să reuşim a 
obține ordine şi disciplină în sistemul de ocupație sau respectarea prevederilor unei 
eventuale Convenții. 

În ce priveşte problema noastră cu ungurii, guvernul român a declarat că deoarece 
nu recunoaşte actul de la Viena şi consideră deci Translvania de nord ca parte integrantă 
din România, nu vede vreun obstacol de a continua raporturi normale cu Ungaria, dacă şi 
guvernul maghiar este dispus a recunoaşte această stare de drept. De vreme ce agresiunea 
armatelor sale în contra trupelor române dovedeşte voința sa de a păstra prada obținută în 
1940, guvernul nostru constată că Ungaria s-a pus în stare de război cu România. 

9.9.44. De la Moscova, tot încă nimic. Maniu se încântă cu speranţa că întârzierea 
va fi în favoarea noastră, aliaţii având astfel timpul să convingă pe ruşi de a mai scădea din 
pretențiile lor. 

Ca semn îmbucuràtor, aflu cà Sovietele ne cer să numim prefecti şi primari în 
Moldova, spre a nu mai avea dânşii nimic de a face cu administrația țării. Semn rău însă e 
faptul că zilele acestea au fost prinşi doi spioni nemți la care s-au găsit uniforme de ofiţeri 
români şi că s-a dovedit proveniența lor de la un colonel român care avea intenţia să plece 
cu ei împreună în Ardeal. De aici, explozie de indignare la comandamentul rusesc, care ne 
tratează de ticăloşi, de iude şi refuză sà mai acorde scutiri de rechizitii de orice fel. 

Filov a demisionat din postul de Regent al Bulgariei. Ruşii au ocupat Rusciuc şi cer 
bulgarilor să lase trecere complet liberă trupelor jugoslave. 

Revoltă generală în Serbia, toate garnizoanele nemtesti sunt atacate. 

Ruşii încep o nouă ofensivă în Polonia. 

Spre deoebire de a noastră, delegația finlandeză a sosit cu avionul la Moscova şi a 
fost primită de comisarul Dekanozov, cu omagiul unui comunicat Tass. 

La Washington se pregăteşte o importantă conferință în „3” pentru stabilirea păcii, 
ca urmare a celei de la Dumberton Oaks. Ea va avea loc înainte de sfârşitul războiului, la o 
dată ce se va stabili probabil la întâlnirea de la Quebec a lui Roosevelt cu Churchill. 

La noi, s-a desființat Patronajul, a cărui gestiune e sub anchetă şi în loc, s-a creat 
Liga Operelor Sociale sub conducerea reginei Elena. 

Ştire că la Lisabona au sosit mai multe personalități de seamă din Germania, 
printre ei fiind Papen şi Ribbentrop, fie cu mandat să negocieze cu aliaţii, fie mai degrabă ca 
refugiați politici, veniţi să-şi salveze persoanele şi averile. Se adaugă chiar cà sub 
pseudonimul „Primavera” s-ar ascunde Mussolini, fugit de curând din Italia. 

Acum seara, aflu că Filov a fost arestat şi că o soartă similară îl aşteaptă pe Chiril. 

La Budapesta se simte o opoziție în contra lui Horthy, care împreună cu clica sa 
împiedică pe unguri să se descătuşeze de Axă. 

Ruşii au ocupat Silistra, Turtucaia şi Varna, iar în Transilvania - Sibiul, unde nemții 
încă mai rezistau. 

10.9.44. Pare a se confirma zvonul misiunii lui Papen, care ar fi fost trimis 
ambasador la Madrid, unde cu ajutorul lui Franco ar mai putea avea loc încercări pentru o 
pace cu Germania. Aliaţii însă declară repetat: dublarea eforturilor de război, sporirea 
presiunii asupra Germaniei şi ca unică ofertă - capitularea fără condiții. 

Noul guvern bulgar a numit trei noi Regenti în locul lui Filov, Chiril şi a generalului 
Mikov. 

11.9.44. Churchill a sosit la Quebec şi se spune că se va pune de acord cu 
Roosevelt pentru momentul ocupării Germaniei, şi instituirea unui comisariat suprem 
permanent de control cu sediul în Berlin, în frunte cu generalul Dwight Eisenhower, Sir 
Harold Alexander şi mareşalul Jukov. 

La patru zile după declarația de război a Bulgariei, Sovietele anunţă că au încetat 
ostilitățile. Să vedem cum se vor comporta în ocupația lor pașnică... 

Cu ajutorul ruşilor care se fălesc că au ocupat Alba lulia, noi împingem pe unguri 
îndărăt spre Turda, iar în răsărit ocupăm Tg. Secuiesc şi înaintăm spre Tuşnad. 

Un gazetar american declară că foarte probabil în afara Basarabiei și a Bucovinei 
de nord, pe care le vom reda ruşilor, problema despăgubirilor băneşti se va rezolva prin 
asumarea achitării lor de către Statele Unite (75%) şi Anglia (25%), în schimbul concesionării 
regiunilor şi instalațiilor noastre petrolifere. Se mai vorbeşte de o „zonă neutră” (adică 
controlată sau chiar ocupată de Soviete) la gurile Dunării. 

Direct, n-avem nicio informaţie de la Moscova. 

Aflu un amănunt dureros, dacă se adevereşte: Legația Germaniei, unde se afla o 
gardă românească, a fost ocupată de ruşi care s-au dedat la jaf, ceea ce i-a determinat pe 
ai noştri să prade si ei laolaltă. Până acum cadavrele lui Killinger şi al secretarei sale, zac 

încă la morgă, nimeni îndrăznind să se ocupe de înmormântarea lor creştinească, de teama 
ruşilor. Ce josnici suntem!.. 

Sufletul rus de totdeauna, asa cum l-am cunoscut pe vremea revoluției din 1917- 
1918: un ofițer sovietic e găzduit trei zile la via lui Coman Negoescu de la Valea 
Călugărească; la plecare, cu tot refuzul proprietarului şi susținând că aşa e ordinul expres al 
lui Stalin, rusul plăteşte românului ospitalitatea. Oferă 6000 lei pentru casă şi masă, dă 
bacşişuri tuturor servitorilor pe care îi cheamă dimpreună cu proprietarul în odaia în care 
locuise, după care, sub ameninţarea pistolului, îi încuie pe toți la un loc şi se pune pe jaf, 
furând argintărie, haine şi toți banii găsiți în casă. 

La atelierele de masini „Leonida” trecute sub control rusesc, maiorul-comandant 
cheamă pe toți lucrătorii şi le vorbeşte prin interpret, îndemnându-i la muncă şi la disciplină, 
spunându-le că în URSS muncitorii sunt mai slab plătiţi şi fac mai multe ore de lucru zilnic 
decât în România. 

Afirmànd că n-au program comun cu celelalte partide ale Blocului 
National-Democrat, social-democratii au declarat gazetarilor străini că doresc exproprierea 
moşiilor mari cu o echitabilă şi prealabilă despăgubire, dar că nu se vor atinge de 
proprietăţile mici şi mijlocii, ci dimpotrivă, vor căuta să le comaseze spre a face posibil un 
randament mai bun, cu ajutorul capitalului străin ce se va investi. 

12.9.44. Nemtii au atacat puternic cu forte motorizate regiunea Timişoarei, probabil 
spre a paraliza operaţiunile ruseşti de încercuire a trupelor germane din Balcani. 

Ca rezultat al mişcării lui Tito, s-a dezlănțuit o revoltă generală în Croatia şi se 
vorbeşte de arestarea lui Ante Pavelici. 

Nemţii continuă sà bombardeze Sofia. 

Abia ieri a avut loc la Moscova prima reuniune plenară, la care delegația română a 
putut sta de vorbă şi cu ambasadorii Angliei şi ai Statelor Unite. Nu se ştie însă nimic cu 
privire la mersul convorbirilor. 

Singurul lucru cert este că ruşii o tot lungesc ca să ne ocupe complet țara. Au 
început lărgirea căilor ferate din Moldova până la Buzău, conform ecartamentului liniilor 
sovietice şi continuă să elibereze Mediaş, Sighişoara, Petroşani, aşa că pun acum mâna şi 
pe Transilvania, precum au făcut deja cu restul țării. 

Dacă mâine după semnarea armistiţiului, care nu va schimba nimic în starea de 
fapt, vom fi siliți a proceda la alegeri generale, nu-mi închipui cum vom putea evita guvemul 
comunist ce se pregăteşte. National-tàrànistii speră totuşi că actuala formaţie hibridă de 
guvern, va fi urmată printr-o mai cristalizată uniune liberal-tàrànistà, de un guvern 
Maniu-Brătianu, care va trăi însă... „tant que vivent les roses”. 


3 „cât timp trăiesc trandafirii" 

Abia ieri s-au întors de la Odesa avioanele ce plecaseră la 25 august cu delegaţia 
română pentru Moscova. Piloții povestesc că în tot acest răstimp, dânşii au fost ținuți la 
secret, fără a putea comunica cu nimeni şi fără a şti măcar ce a devenit delegația noastră. 

Se pretinde că întrunirea de la Quebec, la care Stalin s-a scuzat că nu poate 
participa din cauza operaţiunilor militare, va fi urmată peste scurtă vreme de o întâlnire în „3”. 

13.9.44. Azi dimineaţă a sosit în fine ştirea că după o nouă şedinţă plenară, s-a 
semnat armistițiul cu România, însă nu se cunoaşte încă niciun amănunt. Impresia generală 
e că ruşii vor continua sà pompeze cât mai mult cu sistemul lor de ocupație, supunând tara 
la prestații si la rechiziții. 

Cei ce speră că vom obține o zonă neutră sau liberă în care autoritatea de stat a 
României să se poată exercita fără piedica ocupației străine, se referă la o regiune foarte 
redusă în jurul Bucureştiului, o bandă de la Dunăre la munți, şi chiar aceasta, sub formă de 
control interaliat. 

Încet şi cu greutate, continuă mişcarea de respingere a trupelor ungaro-germane în 
Transilvania; în Banat însă, după nereuşita încercării de la Timişoara, nemții atacă acum la 
Oraviţa. 

Armatele aliate înaintează pe teritoriul german la Aachen şi la Trier. Garnizoana ce 
rezista din răsputeri la Le Hâvre s-a predat, în timp ce cea de la Brest este încă pe poziție. 

În Orientul apropiat, gamizoanele germane din Creta şi celelalte insule din Egee se 
retrag spre Salonic, dar ruşii pretind că li se va tăia complet calea de întoarcere prin 
Ungaria. 

Ştirile încă neconfirmate despre armistițiul pe care l-au semnat Pătrăşcanu, 
Dămăceanu, Ştirbei şi Pop pretind că, grație aliaților, am putut salva gurile Dunării şi 
petrolul, pe care în mod provizoriu pun mâna americanii, drept gaj pentru finanțarea 
despăgubirilor de război către Soviete, care s-ar fi redus la 300 milioane de dolari, în 
schimbul predării întregului utilaj industrial. Poate că e mai bine aşa... Se mai vorbeşte de o 
zonă liberă, mai mult simbolică, cu o rază de 30 km în jurul Capitalei. 

14.9.44. Astăzi, Aflarea Sfintei Cruci, am aflat şi noi ce cruce avem de dus pe 
umeri, căci am citit condițiile de armistițiu. 

Cele 18 puncte cu diverse suplimente explicative, ce nu fac decât să îngreuneze 
condițiile prin precizarile ce le aduc, dovedesc clar că cel putin până la încheierea păcii, 
vom fi încetat a mai fi un stat independent. Pierderea suveranității este vădită mai cu seamă 
în punctul care fixează că toate legăturile noastre cu străinătatea, - poştale, telefonice, 
curieri etc., atât ale particularilor şi misiunilor române, cât şi ale Legaţiilor si Consulatelor 
străine din Romania, - vor fi supuse regulilor dictate de comandamentul sovietic de la noi. 

Reinstalarea autorităților şi administrației române se face până într-o zonă situată 
la 50-100 km în spatele frontului, deci s-ar purtea zice că, în mod oficial, aproape întregul 
teritoriu va fi liber, dacă n-ar exista servitutea permanentă a comandamentului sovietic, 

care-şi va exercita dreptul pentru prestații si de rechizitii pentru nevoile sale, să treacă şi 
să-şi stationeze trupele sale pretutindeni unde doreşte. 

E adevărat că o Comisie interaliată se va instala cu sediul la Bucuresti, însă ea se 
va afla sub controlul şi ordinele sovieticilor. 

De asemenea, despăgubirile s-au redus la 300 milioane de dolari, însă vom fi siliți 
a restitui în stare bună tot avutul public şi particular ridicat de trupele şi administraţia noastră 
din teritoriile ruseşti ocupate de noi (vezi Patronajul şi Transnistria, plus jafurile ofițerilor...) şi 
vom avea să răscumpărăm toate rublele şi leii sovietici care circulă în țară si pe care ruşii 
ni-i bagă cu sila pe gât. 

Vom mai avea să le predăm tot materialul de război şi industrial, precum şi flota 
Germaniei şi a „sateliților ei”, aflătoare pe teritoriul nostru şi să ne punem industria la 
dispoziţia ruşilor pentru nevoile de război. Vom contribui cu cel putin 12 divizii de infanterie 
la ducerea mai departe a campaniei contra Ungariei şi Germaniei şi vom întreține trupele de 
ocupație etc. etc. 

În declaraţiile făcute de Pătrăşcanu la Moscova, citesc că se vor face alegeri 
generale fără a preciza data (să dea Dumnezeu să nu aibă loc înaintea plecării ruşilor!) şi 
că Antonescu care se află „într-un loc sigur de unde nu poate scăpa nici în vis" (să fie chiar 
la Odesa?) va fi judecat de un tribunal român sau internaţional. 

În Transilvania am scos dimpreună cu sovieticii pe unguri din Turda şi din Odorhei, 
dar la Oraviţa si la Curtici luptele continuà cu nemții. Şoseaua dintre Orşova şi Tumu 
Severin de-a lungul Dunării este necontenit bombardată de nemții de pe malul sârbesc, 
afectând circulația. 

Turcii refuză să acorde azil bulgarilor ce se refugiază la dânşii. Mai toți diplomaţii 
bulgari au fost rechemati. Nemţii spun că de fapt Monarhia a încetat în Bulgaria şi se 
întreabă ce rost mai are menținerea Consiliului de Regentà. 

Se zvoneşte că şi dr. Schacht ar fi fost arestat în legătură cu complotul împotriva lui 
Hitler, după ce Goerdeler si alti complici au fost spânzurați. În sânul Partidului Nazist s-au 
despărțit acum două tabere bine definite: cea condusă de Goering, cu generalul Guderian şi 
mareşalul Modell, care cere să se solicite imediat un armistițiu, şi cea având în frunte pe 
Hitler si pe Himmler, a disperatilor, care vor să continue lupta cu orice preț până la 
prăbuşirea totală şi care au de gând să transforme fiecare oraş german într-o citadelă, 
gen ... „fort Chabrol”. 

Mâine încetează termenul acordat Finlandei pentru dezarmarea trupelor germane 
şi se pare că acestea nu au de gând să se supună. 

15.9.44. leri delegația noastră a sosit de la Moscova iar Pătrăşcanu face 
expunerea situației în Consiliul de Miniştri. 

Ce va fi mâine e greu de prevăzut, dar sunt multe probabilitàti să nu se modifice 
lucrurile în bine si să nu vedem prea curând pe ruşi plecând de bună voie din țară. 

Aud că astăzi chiar trupe ruseşti au ocupat ferma statului de la Băneasa, anunțând 
pe toți că vor trebui să declare că înțeleg să lucreze mai departe sub ordinele lor, ceilalți 
urmând să plece. 

În Transilvania, ungurii au fost respinşi de la Miercurea Ciuc în sus până aproape 
de Gheorgheni şi spre Bicaz. Se înaintează spre Tg. Mureş şi spre Cluj. Lupte grele au loc 
la Arad unde nemții atacă. 

Radio german anunță cu vie satisfacție pierderea suveranității României şi 
înglobarea ţării nostre în orbita URSS, brodând tot soiul de zvonuri fanteziste despre un 
gazetar englez care ar fi cerut audienţă la Rege, dar care nu l-a putut primi, fiind epuizat şi 
aflat sub îngrijirile unui neurolog sosit special de la Moscova. 

Radio Londra anunță că primul-ministru finlandez, şeful delegaţiei de la Moscova, 
ar fi suferit acolo un atac de apoplexie şi că starea sa e foarte gravă. 

Tot englezii fac un suprem apel către unguri, îndemnându-i să părăsească partida 
germană, căci de dragul Transilvaniei, riscă a-şi pierde tara întreagă, pe când altfel ar mai 
salva ceva, deoarece promisiunea făcută României nu este definitivă, aşa că schimbând 
imediat politica, ar mai putea obține, la pace, ceva din Ardeal. 

Ce eleganță de stil, cu adevărat britanică!... 

Nouă, presa engleză ne aduce laude pentru gestul făcut şi ne felicită de a fi scăpat 
aşa de repede de germani, de unitățile SS şi Gestapo, afirmând cu o dezarmantă 
ingenuitate că, dacă n-ar fi să dobândim decât atât, şi încă trebuie să ne socotim fericiţi... 

De bine ce-am semnat armistițiul, ruşii s-au pornit mai amamic să fure maşinile şi 
să jefuiască casele oamenilor, bogaţi sau săraci, fără a alege: au furat o maşină oficială din 
fata ministerului nostru (mutat actualmente la UGIR lângă piața Romană), un automobil 
american de la hotelul Ambasador, un altul, al unui general, iar mie, doi ofițeri cu patru 
soldați mi-au spart garajul de acasă, tot în acest scop. 

În cartierul Colentina, pradă casele locuitorilor nevoiaşi în plină zi, pe bdul. Brătianu 
au împuşcat un plutonier care trecea liniştit, ca să-i fure bicicleta. 

Toate acestea, sunt cazuri petrecute azi, doar într-o oră. 

17.9.44. Sosirea lui Eden la Quebec a fost atât de neaşteptată, încât toată lumea 
se întreba de misterul extrem de importantei informații ce nu putea fi încredințată 
telegramelor diplomatice. Se vorbeşte de posibilitatea încheierii unei păci precipitate cu 
Germania şi la renunțarea la formula „capitulare fără condiții”, fie de teama armelor noi, cum 
zic unii, fie de frica unei înțelegeri in extremis cu sovieticii, sau chiar a unei disperate acțiuni 
de distrugere totală în interior, care ar provoca o completă stare de anarhie în Germania şi 
ar lăsa-o pradă bolşevismului, răsturnând toate planurile aliaților care contează pe o viitoare 
Germanie, ca element constructiv în Europa. 


4 Uniunea Generală a Inginerilor din România 

Trupele anglo-americane au intrat în Aachen, iar în răsărit, Armata Roşie 
pregăteşte atacul asupra Varşoviei. 

Cu privire la noi, Radio Moscova difuzează comentariile americane asupra 
publicării imediate a condițiilor armistițiului cu România, pe când cele ale Italiei aşteaptă de 
peste un an. Adaugă aici precizarea lui Cordell Hull, care face o deosebire între fermitatea 
hotărârilor României şi politica sa clară adoptată recent, cu situația Italiei care nici până azi 
nu şi-a clarificat rosturile politice şi militare. 

Pe de altă parte, ministrul Italiei îmi mărturisea ieri că restricțiile puse de ruşi 
corespondenței misiunilor străine de la noi, nu trebuie să înspăimânte pe nimeni, deoarece 
avem cu toţii precedentul Angliei, care a interzis timp de mai multe luni reprezentantelor 
străine aflate la Londra folosirea telegramelor cifrate şi misiunile curierilor, fără ca nimeni să 
se fi formalizat. El mai adaugă că diplomații italieni comunicaseră timp de patru ani 
guvernului lor informaţii, ce ştiau perfect de bine că erau toate, cunoscute de nemți. 

Starea de ostilitàti între nemți şi finlandezi a început: nemții au fost alungați de la 
capul de pod de pe insula Hogland, în schimb au închis complet regiunea de nord a graniței 
cu Suedia. 

Primul-ministru finlandez se află într-o stare exterm de gravă cu complicații de 
congestie pulmonară, iar ministrul de Externe a plecat la Moscova în locul lui. 

Cu toate încercările nemților de a mentine cu orice preț deschis drumul din Balcani 
spre Ungaria, ruşii pretind că la înălțimea Nişului, au închis complet trecerea trupelor 
germane din sud, adică vreo 150.000 oameni. Cam acelaşi număr ar fi fost salvat, dacă 
comandamentul german ar fi acceptat propunerea leală a guvemului român pentru a-şi 
retrage în linişte trupele de la noi. 

Aud că lon Antonescu, Pantazi şi Piki Vasiliu ar fi prizonieri la Moscova; colonelul 
Davidescu şi Mircea Elefterescu ar fi arestaţi la noi; cà Ică s-ar afla într-o insulă din Egee 
dus cu avionul de americani ca să-l scape de ruşi; Maria Mareșal ar continua să locuiască la 
Snagov; Ovidiu Vlădescu a dispărut; Veturia Goga s-ar găsi la Berlin împreună cu Şeicaru, 
a cărui nouă ipostază este cea de ministru de Externe în guvernul Horia Sima. 

Guvernul de Gaulle caută şi arestează pe toți colaborationistii. A dat afară pe 
ambasadorii şi pe miniştrii guvernului de la Vichy şi are de gând să ceară extrădarea lui 
Laval şi a lui Pétain, care s-a socotit întotdeauna ca un ostatec al nemților, pentru a salva în 
acest chip cele 2 milioane de prizonieri francezi în Germania şi n-a făcut niciodată vreun 
gest deplasat de pactizare. 

18.9.44. Conferinţa de la Quebec s-a terminat cu hotărârea de a proceda cu forte 
unite la distrugerea Japoniei în Pacific, de îndată ce se va fi reuşit prăbuşirea militară a 
Germaniei în Europa. 

Aliații au ocupat în fine Brest. 

Enkeli a sosit la Moscova si se pare că printre condiţiile impuse Finlandei ar fi: 300 
milioane de dolari, 2-3 insule în golful Finic, folosirea aerodromurilor finlandeze până la 
izgonirea germanilor din Estonia, eventuale concesiuni teritoriale în nord (în afara graniţei 
din 1940), comisie de armistițiu pentru controlul executării condiţiilor. 

Deci în principiu, tratament mai omenos decât față de noi 

Cu Bulgaria, negocierile de armistițiu vor avea loc la Ankara. Ruşii sunt în Sofia. 

O puternică ofensivă aliată a început în Olanda cu trupe aerotransportate cu 6000 
avioane şi planoare. Se pare că rezistența germană e foarte serioasă. 

Naziştii continuă să suprime pe adversarii interni, aşa cà mă întreb cine ar mai 
putea negocia un eventual armistițiu cu aliații. 

Aud că după ukazul comandamentului sovietic de a se depune toate armele, 
autorităţile noastre ar fi voit să procedeze şi la dezarmarea gărzilor comuniste din Aleea 
Alexandru (Legația Poloniei), dar că ruşii s-au opus la această măsură. Plăcută perspectivă... 

Astăzi am avut o nouă vizită domiciliară cu un maior, un căpitan şi un soldat cu 
puşcă-mitralieră atârnată de gât, care m-au supus unui întreg interogatoriu asupra funcției, 
activităţii, relațiilor mele politice, despre cuferele din casă, despre automobilul pe care nu 
l-au mai găsit, aparatul de radio cu autorizarea românească în regulă, dar pe care n-o 
recunosc şi pentru care m-au ameninţat cu rigorile comandamentului rusesc; poate la 
nevoie s-ar fi mulțumit - dacă n-ar fi fost mai multi de față - cu un ceas, un stilou sau o pălărie. 

19.9.44. Aliaţii au cucerit Tilberg şi Eindhoven lângă granița belgo-olandeză şi 
Nijmegen pe Rin, aproape de Germania. 

Zvonurile cererii de pace germane, persistă: unii o atribuie direct lui Hitler, alții lui 
Himmler, Goering etc., care vor să se debaraseze de Führer, acesta gândind a se adăposti 
în Japonia, de unde, prin agenții săi, să încerce a continua conducerea rezistenței în Reich. 

La noi, Consiliul de miniştri s-a ocupat de purificarea aparatului de stat (recte, de 
izgonirea tuturor funcționarilor banuiti de legionarism, antonism etc., ceea ce va duce la o 
serie de răzbunări personale) şi la măsurile de luat pentru cultivarea normală a pământului 
(ca şi cum în starea de teroare actuală când ruşii pradă pe mic şi pe mare de tot avutul, s-ar 
mai găsi un țăran să iasă cu plugul, cu carul, cu vitele la munca câmpului.) 

Bandele de soldați ruşi, hoinărind pe străzi, înghesuiți în camioane, culcati pe 
tancuri cu capul pe-un harbuz, dau impresia mai mult decât oricând, a unor hoarde barbare. 
O femeie în cizme şi uniformă de porutcik, alăpta la colțul străzii un copil, înfăşat într-o față 
de masă! 

Toate ziarele vorbesc de arestarea lui Radu Lecca, banditul care tăia şi spânzura 
pe evrei şi le storcea sute de milioane sub cuvânt că le dăruieşte Patronajului sau armatei, 
dar eu l-am întâlnit azi pe stradă, plimbându-se liniştit cu pardesiul pe braț. 

Legația noastră din Budapesta şi misiunile din Cluj şi Oradea aşteaptă de o 
săptămână în tren într-o staţie de graniță schimbul de personal, pe când noi, nici pe cale 
ferată nici în camioane nu-i putem transporta pe ai lor peste linia de foc a frontului. 

În ce priveşte misiunile noastre din Germania, ruşii au admis în fine să libereze 
personalul german strict diplomatic de la noi pentru efectuarea schimbului, dar vor rămâne 
arestați în Germania toți românii - studenti, muncitori, persoane particulare, chiar şi comisii 
de recepție - prinşi acolo de evenimente. 

Aud că ruşii ne-au mai cerut 30 oameni politici, printre care Gigurtu şi Manoilescu, 
aşa că suntem încă departe de a ne putea considera ca la noi acasă. 

Din Londra se anunţă că oricare ar fi propunerile de pace germane şi ori de la cine 
ar proveni, ostilitățile nu vor înceta decât atunci când armata germană va fi total înfrântă şi 
Germania în întregime ocupată, pentru a nu se mai repeta ca în 1918, când nemții au 
pretins că n-au fost învinşi, ci că au cerut armistițiul doar din considerente de politică internă. 

S-a anunțat azi semnarea la Moscova a convenției de armistițiu cu Finlanda. Din 
text rezultă o diferență de tratament față de noi, doarece finlandezii nu s-au aventurat în 
inima Rusiei, departe de revendicările lor. 

Aliaţii au trimis note de protest Suediei şi Spaniei, acuzându-le de continuarea 
alimentării Germaniei. Trupele aliate sunt la 25 km de Colonia. 

La bursa de la noi, acţiunile înregistrează creşteri mari şi gramul de aur a trecut de 
30.000 lei. 

Cu speranța că se va mai îmbunătăți situația, guvemul nostru aşteaptă cu 
nerăbdare sosirea Comisiei interaliate care s-a anunțat peste 2-3 zile, închipuindu-şi că un 
comisar civil ar fi mai de înțeles decât un comandant militar. 

22.9.44. Deşi înaintarea continuă în nord-est spre Bucovina şi Maramureş, de la 
Toplița în sus, maghiaro-germanii au reuşit să intre profund la Beiuş şi la Inàu, unde luptele 
sunt foarte îndârjite. 

Ca de obicei, ungurii se răzbună pe populaţia civilă: au arestat pe episcopii români 
din Ardealul de nord, pe Hatieganu şi pe alti intelectuali din Cluj, iar noi, prin radio, am 
amenințat cu retorsiuni, acordând Budapestei un răgaz de 24 ore. 

Schimbul misiunilor române şi ungare nu e posibil, căci ruşii au refuzat pentru 
motive strategice suspensiunea de arme, iar propunerea ungurilor de a le trimite simultan în 
câte o țară neutră, Elveţia şi Turcia de pildă, nu e realizabilă căci misiunea noastră din 
Budapesta ar trebui trecută peste teritoriul german, unde ar fi desigur arestată. În plus, ruşii 
refuză categoric remiterea unor germani printre care Clodius, Steltzer etc., pe care îi 
consideră ca vinovaţi de război. 

Azi vor sosi la noi Comisiile pentru executarea armistițiului şi toți ai noştri îşi pun 
mari speranțe pe prezența englezilor şi a americanilor care vor fi destul de numeroşi. 

Eu mà tem cà dacà vor face ca la Moscova, unde au fost doar personaje mute în 
fata mercurialei lui Molotov care la fiecare timidă încercare a noastră de protestare, ne 
închidea gura cu vorba: ,Ce-ati căutat la Stalingrad?”, adăugând imediat: „trecem la 
paragraful următor" - nicio schimbare în bine nu va fi posibilă. 

Teama mare e mai ales că în prezenţa activă, deşi tacită a comandamentului 
sovietic de ocupație, elementele noastre. extremiste se vor deda la o propagandă 
periculoasă ce va avea ca efect alegeri generale premature tot sub ocupaţie rusească, deci 
cu rezutatul neîndoios al triumfului comuniştilor. 

Zilele acestea sosesc aici Ana Pauker cu vreo 200 diversi experți în propaganda 
bolşevică. Să ne ferească Dumnezeu de un asemenea rai al Internaționalei moscovite! 

Din Lisabona, se zvoneste că Churchill ar fi plecat de la Quebec direct la Moscova 
şi că acesta ar fi fost scopul inopinatei călătorii a lui Eden. 

La noi, s-a constituit la indicatia guvernului un Tribunal suprem spre a judeca pe 
vinovatii regimurilor de dictatură. Nu se va putea fac recurs în Casaţie împotriva hotărârilor 
si în acest scop va trebui modificată Constituţia pe cale de decret, înaintea alegerii unei 
reprezentanțe nationale. Ar fi vorba ca şi Tătărescu să fie asimilat Gigurtilor, Antonestilor, 
Manoileştilor etc. 

În Danemarca, unde a izbucnit revolta şi greva generală, nemții au procedat cu 
extremă violență: lupte de stradă, cadavre de ambele părți şi încercare nereusità a trupelor 
germane de a pune mâna pe familia regală refugiată în castelul Amalienburg, pe care miliția 
daneză îl apără cu îndârjire. 

Prințul Charles a fost proclamat Regent la Bruxelles 

În Franța continuă arestarea colaborationistilor si se anunță şi pe cea a savantului 
Georges Claude, care pare să fi recunoscut a fi lucrat la faimoasele zburătoare Vi. Ca şi la 
noi, ca şi în Italia, vor urma perioade întunecate de excese şi de răzbunări personale. 

În statele baltice, ruşii au reluat ofensiva, dar mă întreb dacă acțiunea lor nu se va 
mărgini la ocuparea exclusivă a teritoriilor revendicate ca aparţinând fostului Imperiu al 
țarilor, deci o coluziune cu Reichul... 

Apropierea sârbo-bulgară ia unele prime forme de înfiripare: la Sofia s-a constituit 
o societate de amicitie, iar la o telegramă de omagiu a primului ministru bulgar, Tito 
răspunde vorbind de „poporul bulgar” dar de „popoarele jugoslave", semn precursor al unor 
intenții de uniune slavă (sovietică) în Balcani. [...] 

23.9.44. Aseară s-a anunțat oficial că trupele nostre împreună cu sovieticii au 
reocupat Aradul. Incursiunea maghiaro-germană fusese însoțită de cumplite acte de 
barbarie şi măcel printre ostagii făcuți prizonieri şi prin populația civilă, aşa că trebuie sà ne 
aşteptăm la multe cruzimi şi din partea noastră, mai ales că setea de răzbunare e întreținută 
zilnic si fàtis prin presă si la radio. 

Acum că trupele aliate au trecut Rinul inferior în Olanda şi se apropie de malurile 
sale în Westfalia, se zvoneşte cà guvemul nazist are de gând să distrugă întreaga zonă 
industrială din Ruhr, după ce vor fi procedat la evacuarea totală a populației din oraşele 
importante. 

La Quebec s-a discutat şi despre împărțirea Germaniei ocupate în 3 (4) regiuni: 

- cea răsăriteană cu Prusia dar fără Berlin, Sovietelor; 

- sudul cu Bavaria, Statelor Unite; 

- nordul cu zona maritimă, Angliei; 

- Renania, eventual Franţei. 

Fiecare va avea câte un comisar civil şi o Comisie mixtă la Berlin. 

Pentru Austria, un aranjament similar. 

Când se va întâmpla asta, dacă nebunii lui Hitler sunt hotărâți să facă totul praf 
înainte? 

La Sofia, foştii Regenti, Bojilov cu alti ministri şi generali bulgari, ca şi misiunea 
germană au fost arestaţi de comandamentul sovietic. 

Guvernele belgian şi finlandez au demisionat pentru motive lesne de înțeles. 

La noi la moşie, o aşa zisă „pază de poliție” rusească s-a instalat în casă, ia cu 
japca tot ce-i trăzneşte prin cap şi împiedică să se vândă bob de grâu sau fir de paie din 
recoltă fără învoirea comandamentului lor, ceea ce practic va însemna că ni se va prăda 
totul şi că vom rămâne cu ogoarele nelucrate si cu muncile de vară neplătite. Când mă duc 
să reclam comenduirii române situația, un ofițer mă sfătuieşte discret să-mi pun oamenii să-i 
bată şi să-i omoare pe ruşi, căci ăsta e unicul mijloc de a reacționa. Ce tristete!... 

Nemţii anunţă că din cauza armistitului Finlandei, sunt obligaţi a evacua Estonia şi 
în consecință, Reval a fost abandonat. 

Primul ministru ungur Lakatos ar fi declarat - ceea ce îmi vine greu a crede în 
actualele împrejurări - că din pricina schimbării de politică în România, armata germană nu 
va mai putea rezista în Balcani şi pe linia Dunării şi că în consecință, Ungaria va fi silită în 
curând să ceară pace. Se adaugă că după sondaje încercate la Londra, guvernul maghiar 
ar fi fost informat că, înainte de a se lua în considerare orice formulă pentru condiţii de 
armistițiu, Ungaria va trebui să reintre în graniţele sale din 1918. 

Finlanda a declarat război Japoniei, noi în schimb, deşi la Moscova anglo- 
americanii ne-au dat binecuvântarea în acelaşi sens, n-am îndrăznit s-o facem de teama ruşilor. 

Trupele noastre şi cele sovietice au trecut granița Ungariei la Arad şi au reocupat 
Beiuş. 

26.9.44. După cum era de aşteptat, s-a întâmplat şi la noi ca pretutindeni în 
perioade de criză: partidele de ordine dau dovadă de anemică încetineală şi de prudentă 

pusilaminitates, pe când comuniştii le-au luat-o înainte, formulându-şi programul, asa cà va 
trebui sà ne aşteptăm la o victorie extremistă. 

În ce priveşte pe ruşii de la noi, cu toate înțelegerile stabilite cu mareşalul 
Malinovski, ei continuă a pune piedici de tot soiul reînceperii unei activități organizate, 
continuă să prade, să terorizeze lumea, încât nici țăranii nu mai vor să-şi muncească 
pământurile Este intenţia evidentă de a da peste cap aparatul economic al țării şi de a ne 
împiedica astfel de a executa condițiile de armistițiu şi calea sigură de a-şi prelungi indefinit 
ocuparea de fapt a României. 

Până atunci, în rândul trupelor lor, betiile şi jafurile ofițerilor, sentimentul unei vieți 
mai dulci de care nu au avut idee în raiul sovietic, pare să le cam năruie spiritul războinic. 
Vom avea oare tăria de a rezista moralmente acțiunii de comunizare, chiar în eventualtatea 
că am fi siliți să facem alegeri sub ocupaţie? 

Speranţa tuturor este că, îndată după căderea Germaniei, sau în cel mai rău caz 
după înfrângerea Japoniei, va izbucni conflictul ruso-american. 

Pe front, împingem spre Szeged, obligând pe maghiari să părăsească Clujul fără 
luptă. 

Guvernul a decis să desființeze grupul etnic german: cel mai bun mijloc ar fi 
hotărârea de a nu mai reprimi pe teritoriul nostru pe toți tinerii saşi şi svabi care s-au înrolat 
în armata Reichului şi au obținut cetățenia germană. [...] 

Zvon că Pétain s-ar afla în castelul Hohenzollern din Sigmaringen. 

Un grup de generali nemți din grupul Ucraina-sud, prizonieri la ruşi, face apel către 
poporul german pentru răsturnarea lui Hitler. Pe de altă parte, Eisenhower a adresat la radio 
un îndemn lucrătorilor străini din Germania să treacă la acțiune în contra naziștilor. [...] 

La noi, discuție între liberali şi ţărănişti pe de o parte şi comunisti cu socialişti pe de 
alta, pentru a primi în Blocul Democrat de guvernare şi pe reprezentanții celorlalte partide, 
în special pe Guţă Tătărescu şi pe Ralea, pe care Maniu mai ales, nu vrea să-i admită. 

Americanii au stabilit ca La Guardia să meargă în Italia, ca administrator al aliaților. 

27.9.44. Trupele ruso-române au depăşit în mai multe puncte fruntaria ungară, cu 
direcția Szeged şi Oradea, iar într-un ordin de zi comandamentul sovietic aduce elogii 
armatei române pentru energica şi viteaza colaborare. 

Japonezii, atacați tot timpul cu aviația, sunt pe cale să părăsească bazele navale 
din Filipine. 

Letonia este în întregime ocupată de ruşi. 

Un grav conflict a izbucnit în sânul guvernului, Pătrăşcanu acuzând pe ministrul de 
Justiţie de a fi alterat în avantajul colaborationistilor pro-germani textul legii pentru epurarea 
din cadrele aparatului de stat. 


5 frică, teamă, sfiiciune exagerată (n.ed.) 


Caiet VII. Le mauvais quart d'heure 
https://biblioteca-digitala.ro / https://migl.ro 


26 Dimitrie luraşcu 


28.9.44. Am reuşit în fine să obținem ca, de la 1 octombrie, să înceteze circulația 
ruinătoare a rublelor şi leilor sovietici, pe care Banca Naţională era obligată să-i răscumpere 
şi să-i restituie comandamentului Armatei Roşii în fiecare lună pentru reînceperea unor noi 
operațiuni. În acest chip ni se storceau mai multi bani pe lângă cele 300 miloane dolari. 

Trupe aliate aeropurtate au ajuns în Albania pentru a hàrtui pe nemtii în retragere. 

Înaintarea noastră în Ungaria continuă: am ocupat Mako spre Szeged şi Elek spre 
Gyula în direcţia Salonta şi Debrecen. 

După un an de aşteptare, Italia are dreptul de a trimite ambasadori la Washington 
şi la Londra graţie, zice-se, pledoariei lui Churchill. De altfel, acum italienii dau dovadă de 
mult mai multă cumintenie: toate partidele politice sunt de acord să amâne marile probleme 
politice si sociale, până ce se vor putea face noi alegeri, sà se abțină de la orice ar putea 
tulbura acordul comun, să reziste în bloc oricărui atac al forțelor reacționare şi să-şi 
controleze presa proprie spre a dovedi armonia în guvern. Cum nu putem lua şi la noi acest 
exemplul 

Am aflat care e sensul conflictului cu Pătrăşcanu: înainte de a pleca la Moscova, 
acesta formulase un proiect de lege pentru epurarea cadrelor, pe care Consiliu! de miniştri a 
dat-o în studiu lui Capatànà, care la rândul lui însărcinase o comisie de magistrati de la 
Casaţie pentru o redactare definitivă. 

Formula revăzută a fost prezentată în şedinţa de guvern, care l-a adoptat, 
dispunând publicarea în Monitor. Pătrăşcanu fulminează acum că i s-a sabotat proiectul, fie 
de guvern, fie de ministru, căutând în text argumente care ar justifica scoaterea comuniştilor 
de la guvernare. Cum însă, atât Maniu cât şi Brătianu se tem mai mult de comuniști în 
opoziție decât lângă ei la guvemare, cabinetul este dispus să facă lui Pătrăşcanu toate 
platitudinele, aşa că probabil va pleca Căpăţână. 

Mi-e frică însă că acum prinzând mişcarea, comuniştii vor abuza de teroarea ce 
inspiră, făcând un necontenit şantaj asupra partidelor burgheze. 

Funcţionarii ministerului nostru evacuaţi la Mehadia care erau readuşi în camioane 
la Bucuresti, au fost mitraliati pe drum la Haţeg de avioane nemtesti: patru din şase 
camioane au fost distruse, câteva persoane rănite, lăzile cu arhive arse. 

Bulgaria a rupt relaţiile cu Ungaria. 

Regele a făcut declarații presei străine, dar a vorbit cam mult de englezi şi prea 
putin de ruşi; e drept că, deşi prezenți, niciunul din gazetarii sovietici nu i-au pus vreo 
întrebare. 

Se aude că astă seară, o delegaţie maghiară a sosit la Cairo pentru a afla ce 
condiții de armistițiu ar impune aliații Ungariei. 

Odată cu debarcarea aliaţilor în Balcani şi cu ocuparea oraşului Tirana, se anunță 
că trupele lui Tito au ajuns la Belgrad, unde ar avea loc lupte de stradă. 

Consilierul de la Casaţie Càpatànà a demisionat din funcţia de ministru al Justiției. 

Un semn îmbucurător este declarația şefului social-democratilor Titel Petrescu, cà 
alegerile generale ar fi o imposibilitate de fapt în vremurile actuale, aşa că primele alegeri 
libere nu pot avea loc decât după încheierea păcii. Până atunci, în perioada de tranziţie, 
guvernul ar putea numi o Adunare consultativă formată din 100 reprezentanţi ai partidelor, 
după exemplul adunării din Alger, care a secondat pe de Gaulle. 

Membrii Legatiei maghiare de la Bucureşti s-au desolidarizat de guvernul din 
Budapesta. 

30.9.44. La rândul lor şi ungurii coloniei din România adresează un apel guvernului 
maghiar pentru a-i solicita să nu mai maltrateze populația românească din Ardealul de nord. 
Manifestare de simplă teamă, acum. 

Ceea ce este mai interesant este pasajul din discursul lui Churchill care tratează 
Ungaria destul de prieteneşte, spre deosebire de Bulgaria şi chiar de România şi Finlanda. 
Deci legăturile de familie între cele două gentries, mai au importanţa lor covârșitoare. 

Szeged, Salonta Gyula şi Sighet au fost ocupate. Trupele ruseşti se află la aproape 
150 km de Budapesta şi speră să ocupe capitala înainte ca ungurii să fi obținut armistițiul. 
Poate că atunci când vor da de bogăţiile princiare ale latifundiarilor unguri, ne vor mai lăsa 
în pace; sentiment putin cam las desigur, însă în aceste vremuri de totală întunecare 
sufletească, o asemenea reacţie e lesne de înțeles. 

La noi, în aceste clipe preocuparea de căpetenie rămâne tot intriga politică: mai 
dinamici decât bătrânii liberali şi ţărănişti, comuniştii întretin zâzania în partidele burgheze, 
alimentând combustia cazurilor Tătărescu şi Ralea şi atacând totodată, nu persoanele lui 
Dinu Brătianu şi Maniu, ci ale lui Gheorghe Brătianu şi ale lui Mihalache şi Lupu, care 
reprezintă acţiunea de viitor a celor două formațiuni. 

Aliaţii au acordat un armistițiu gamizoanei din Calais spre a capitula. Trupele 
coborâte din avioane în Olanda la Amhem au avut pierderi mari, căci rezistența germană e 
încă foarte puternică, ceea ce a îndreptățit pe Churchill să afirme că nu prevede terminarea 
războiului cu Germania înainte de 1945. 

1.10.44. Un nou ultimatum dat Ungariei: dacă nu ne confirmă până astă seară la 
ora 24 eliberarea prelatilor si fruntaşilor români din Transilvania de nord, România va aplica 
la acea oră măsuri de retorsiune. Prea multă răbdare din partea noastră. 

În declaraţiile lui Eden din Camera Comunelor, care completează discursul lui 
Churchill, nu se mai pomeneşte nimica de noi: vorbeşte doar de bulgari, de polonezi, de 
francezi, fără a anunţa nimic definitiv. 

Astă noapte a capitulat garnizoana din Calais. 

Ruşii înaintează în Bucovina până la Iacobeni iar trupele nostre au ocupat Reghin 
şi se află la 18 km de Cluj. În Banat ocupă Anina, spre Oraviţa. Peste Dunăre, ruşii au 
ocupat Tekia si Negotin pe malul sârbesc si se îndreaptă către Belgrad, unde nemții par sà 
reziste. 

În acest timp la noi, aprigă luptă surdă între partidele din Blocul Democrat, 
comuniştii căutând să torpileze pe aşa-zişii burghezi. Uniunea patriotică manifestă pe străzi 
şi în fata Palatului, susținând punctele din programul minimal de guvernare ale comuniştilor, 
iar liberalii şi national-tàranistii, încercând tot posibilul sà nu provoace ruptura, însă nevoind 
să admită a scoate basma curată pe Tătărescu şi pe Ralea. 

Se vorbeşte de demisia celor patru şefi de partide: Maniu, Brătianu, Titel Petrescu 
şi Pătrăşcanu si de formarea unui cabinet politic, care în prima sa expresie să fie prezidat 
de Barbu Ştirbei. 

3.10.44. Din informaţii necontrolate, ar reieşi că deocamdată comuniştii au 
handicapul ralierii social-democratilor la hotărârea liberalilor şi a national-tàrànistilor, de a 
mentine fermă poziția lor față de Tătărescu şi Ralea. În schimb, s-ar lărgi componenţa 
Blocului Democratic prin agreerea Uniunii Patriotice cu Vlădescu-Răcoasa şi a Frontului 
Plugarilor cu Groza. N-ar mai fi vorba de retragerea din guvern a lui Maniu şi Dinu Brătianu, 
ci discuţiile s-ar margini acum la atribuirea portofoliilor. 

Liberalii doresc Instructia publică, comuniştii Justiţia şi Internele, țărăniştii 
compartimentele economice iar social-democratii, Munca. Cabinetul ar fi prezidat tot de 
Sănătescu, sau mai degrabă de Barbu Ştirbei, mult mai abil, mai suplu şi cu antene spre 
stânga. În asemenea condiţii, Buzel ar rămâne mai departe la Externe; l-a adus pe Filotti ca 
secretar general în locul lui Davidescu. 

Aliații atacă acum la Dunkerque, pregătind ofensiva asupra Reichului cu 3 milioane 
de oameni. 

4.10.44. Aflu azi de la Mihai Popovici că, atacând cu forțe mari şi 150 tancuri, 
nemții şi ungurii au recucerit Oradea şi ne-au dat îndărăt din regiunea Cluj, unde trupele 
noastre ajunseseră pe Feleac. Războiul nu este încă aproape de sfârşit, iar aliaţii n-au cum, 
dar poate nici dorința, să schimbe atitudinea față de ruşi. Ce se va întâmpla în acest timp în 
tara noastră? Vor avea ruşii pofta să împingă la guvern pe oamenii lor, deşi aud că nu au 
prea mare considerație pentru ei, apeciindu-i că încă sunt copii zgomotoşi şi plini de 
pretenții? 

Cei din grupul Pătrăşcanu care cer acum paritate cu celelate partide (câte trei 
miniştri fiecare) plus câte unul pentru Uniunea Patriotică, Sindicatele muncitoreşti etc., pe 
care le consideră ca un fel de antecameră a Partidului Comunist, s-ar mulțumi cu 
prelungirea actualei stări de lucruri, pe care o socotesc, pe drept cuvânt, haotică (de fapt 
zăpăceala actuală nu le poate fi de folos decât lor). 

Într-adevăr, în timp ce comuniştii atacă plini de dinamism, partidele burgheze 
dovedesc laşitate şi lipsă de coeziune, întocmai ca în Rusia guvernului provizoriu sau în 
Franţa girondină. În ce priveşte succesiunea la guvem, n-ar putea fi vorba de Barbu Ştirbei 
decât dacă l-ar ruga Maniu, căci şi plecarea lui la Cairo sau participarea la discuțiile de la 
Moscova, le-a acceptat tot datorită prieteniei sale cu acesta. 


https://biblioteca-digitala.ro / https://migl.ro 


Jurnal politic 1939-1950 29 


Întors din Rusia, a făcut raportul direct lui Maniu şi n-a vrut să se prezinte în fata 
Consiliului de miniştri, din partea căruia nu primise de fapt niciun mandat. 

Se mai vorbeşte de un guvem de tehnicieni, uitându-se că până acum, tehnicienii 
ne-au adus acolo unde am ajuns. Cine să formeze guvenul? Un Sănătescu, om de treabă 
dar cu frica răspunderilor? Alti generali, când bine se ştie că în tara asta nu mai sunt decât 
cei ai regimului Carol al II-lea sau Antonescu? De unde să găsim alții? Şi apoi un tehnician 
ar fi un excelent consilier al unui ministru, dar nu poate avea vederile unui om politic. 

„De n-ar fi teama de ruşii ocupanti, a adăugat Popovici, n-am avea grijă de 
comunişti: Regele nu are nici vreun angajament, nici simpatie față de ei, aşa că uşor ar fi 
partidelor burgheze să stăpânescă această minoritate slabă şi tulburentă, în ciuda tuturor 
sutelor de milioane ce le cheltuieşte. Căci nu numai prin sate, dar nici în Bucureşti muncitorii 
nu sunt cu dânşii. Măcar de s-ar termina războiul cu Germania, încheie dânsul, pentru că 
atunci s-ar putea spera că anglo-americanii vor începe a-şi schimba limbajul față de ruşi!" 
lată tot ce mi-a zis bătrânul Mihai Popovici, om cu mult mai mult bun simț decât se crede. 

5.10.44. Cu toate atacurile aliaţilor în contra liniei Siegfried străpunsă pe alocuri, 
acțiunea din Balcani şi spre Câmpia Română, înaintarea în Italia şi încercările ruseşti de a 
ocupa Riga, cu toate neîncetatele bombardări asupra centrelor industriale din Germania - 
sunt semne neîndoioase că nemții sunt încă tari, că rezistența lor va mai dura încă cel putin 
un an, că în interior regimul de teroare a închis gura tuturor şi a paralizat orice încercare de 
revoltă antinazistă. 

Cum vom suporta noi aceste luni din ce în ce mai grele, cu o criză economică 
mereu crescândă, cu trupele ruseşti de ocupaţie nesăturate, neastâmpărate şi indisciplinate?... 

Nationalistii poloni din Varşovia au fost nevoiţi să capituleze, după mai multe 
săptămâni de lupte în oraş, aşa că nemții s-au fortificat în acest punct. 

Bova Scoppa mi-a citit un raport al său foarte recent în care face istoricul activității 
lui Mihai Antonescu: reiese că încă din februarie 1943, acesta insista pe lângă Mussolini 
spre a-l convinge că partida Germaniei este pierdută, că România ca şi Italia trebuie să iasă 
din alianță si că această iniţiativă trebuie luată fără întârziere. 

La început, Ducele era cu totul ostil, ceea ce a şi provocat alungarea lui Ciano, 
care îşi însuşise cu entuziasm aceste pareri; mai târziu s-a lăsat şi el ademenit si în iunie 
1943 a mărturisit lui Icà Antonescu că Italia n-ar mai putea continua lupta, decât încă cel 
mult două luni. Imediat apoi s-au precipitat evenimentele şi Mussolini era arestat. 

În privinţa lui cà, Bova socotește că dânsul a făcut două greşeli esențiale: 

- a dat prea mare importanţă rolului de mijlocitor pe care-l putea juca Turcia, 
bizuindu-şi politica pe aceşti prieteni, ce s-au dovedit a nu avea mare trecere pe lângă aliaţi; 

- s-a preocupat exclusiv de opinia anglo-americană pe care a cultivat-o prin agenții 
noştri din statele neutre şi n-a dat nicio atenție factorului rus, care s-a dovedit a juca rolul 
precumpănitor în regiunile noastre. 

În orice caz, Bova crede că dacă vinovatii războiului vor fi judecaţi de un Tribunal 
international si nu ca simpli prizonieri politici de către oficine ruseşti, Icà ar avea toate 
şansele să scape necondamnat. 

8.10.44. Comunicatele ruseşti şi aliate pretind că se pregăteşte pe curând atacul 
decisiv al Gemaniei care sà dea nazismului lovitura de grație şi să provoace prăbuşirea 
rezistenței germane şi terminarea războiului în Europa. 

E adevărat că nemții părăsesc Grecia; e adevărat că trupele lor din Balcani sunt 
amenințate de a nu se mai putea scurge prin Ungaria dacă linia Dunărea-Sava le va fi 
tăiată; e adevărat că prin ocuparea Pancevo, Belgradul e sortit să cadă şi că prin reluarea 
ofensivei ruse spre Tisa, se va produce evacuarea completă a Transilvaniei de nord. 

Deocamdată însă, germano-maghiarii rezistă cu succes la Cluj şi spre Oradea; în 
nordul frontului rusesc, rezistența nemților la Riga încă n-a slăbit; capitularea naționaliștilor 
poloni de la Varşovia le-a întărit poziția; în apus, cu toate spărturile produse în linia 
Siegfried, aliații nu par să înainteze spre Colonia şi spre Ruhr, iar bombardările masive 
aeriene n-au reuşit încă să provoace mult aşteptata revoltă a populației în contra teroarei 
naziste, mai aprigă decât niciodată. 

Pentru toate aceste motive si în scopul menținerii şi cimentării coeziunii între aliați, 
întâlnirea proiectată între Roosevelt, Stalin şi Churchill e hotărâtă a avea loc în curând, 
după terminarea conferinței de la Dumberton Oaks. 

La noi, s-a publicat în fine legea pentru purificarea administrației publice. Să vedem 
acum în ce mod va fi aplicată. 

Azi au loc în Bucureşti mari întruniri, pe de o parte cea a Frontului Unic 
Muncitoresc, grupând pe comunisti, social-democrati, sindicate şi Uniunea Patriotică, iar pe 
de altă parte a national-tàrànistilor, care după ce au comis greşelile cu acceptarea 
legionarilor şi cu împănarea cu partizanii lor a tuturor posturilor mănoase din societăți 
germane, vin acum cu programul de supra-licitare față de cel comunist şi pentru a nu păstra 
epitetul de partid ,burghez", declară în oficiosul Dreptatea că programul lor agrar din 1929 
era mult mai radical, deoarece preconiza exproprierea moşiilor cu începere de la 25 în loc 
de 50 hectare. 

Singur Dinu Brătianu, care nu reneagă caracterul burghez al Partidului Naţional 
Liberal, face apel la toate partidele româneşti pentru ca, urmând exemplul Italiei, să sprijine 
cu acțiunea lor tot ce le poate uni şi să lase de o parte tot ceea ce le desparte, astfel ca să 
se poată realiza imperativele momentului, adică executarea clauzelor convenției de 
armistițiu şi continuarea războiului alături de aliați. 

Atunci când împrejurările vor permite şi când consultarea opiniei publice prin 
alegeri va fi posibilă, vor fi atacate celelalte puncte din programele fiecăruia. 

Zvon că Hitler ar fi ordonat împuşcarea contelui v. der Schullemburg, ultimul 
ambasador german la Moscova, care încercase zadarnic să nu pornească războiul contra 
Sovietelor si care ar fi acceptat portofoliul Externelor în guvernul complotistilor din iulie. 

Printre vreo 2000 colaborationisti din Franţa, s-ar afla Flandin si Peyroutou. 
În privința membrilor guvernului Laval, mai toți s-ar afla în Germania dimpreună cu Pétain, 
într-o localitate necunoscută. 

Tito se află la Moscova unde Stalin îl primeşte în audiență. 

Situaţia bulgarilor e tot neclară: trupele lor sunt sub comanda mareşalului Tolbuhin, 
dar altele continuă să lupte alături de nemți. 

Cei mai avantajati dintre noi sunt grecii, al căror teritoriu e ocupat de anglo- 
americani şi al căror guvem, cu Regele în frunte, va pleca în curând din Italia unde se afla 
refugiat, pentru a se instala la Atena. 

9.10.44. La întrunirea de ieri, Pătrăşcanu a luat atitudine netă în contra. guvernului 
Blocului Democratic, pe care-l acuză formal de a sabota opera de epurare şi declară că 
examenul la care a fost supus după 23 august, a fost cu totul negativ. 

De aceea, cere plecarea acestui guvern (toți dezmatatii încolonati strigau cât îi 
ținea gura: „Jos guvemul!", „Trăiască maresalul Malinovskil") şi propune tuturor partidelor 
democratice să-şi încadreze activitatea în platforma Frontului Unic Muncitoresc, pentru 
crearea unui Front Naţional Democratic. 

Social-democratii au vorbit „a l'eau de roses”. La rândul său, Maniu a declarat că 
nu există criză de guvern, ci doar „unele probleme de actualitate acută” care se vor rezolva 
„grație împrejurării că Providența a dat minte oamenilor”... 

Tristă inerție în fata dinamismului agresiv al minorității comuniste. 

Comandamentul sovietic găseşte cu cale că avem prea multe trupe româneşti în 
Capitală, unde n-ar trebui să rămână decât 2-3 batalioane, în timp ce, bineînțeles, gărzile 
muncitoreşti sunt înarmate până în dinți. [...] 

A murit Wendell Willkie, fostul candidat la preşedinţia USA şi secundul lui 
Roosevelt. Să vedem acum ce va face Dewey. 

10.10.44. Comunicatul frontului contra Ungariei e mai bun: trupele noastre au 
reocupat dealul Feleacului, iar ruşii au ajuns la Tisa şi la vest de Oradea, de unde se 
îndreaptă spre Debrecen. 

De asemenea, de pe frontul de vest se anunță o străpungere mai serioasă la 
Aachen, pe unde aliații au început să pătrundă. 

Se află că din unitățile Armatei Roşii de la noi, au loc dezertări în masă şi cu toate 
drasticile măsuri represive, fenomenul continuă. Au început cam prea devreme 
descompunerea, iar nemții sunt încă puternici. Poate şi de aceea Churchill, însoțit de Eden 

într-o vizită la Moscova, s-a văzut nevoit la coborârea din avion să declare: „avem mari 
speranțe să câştigăm războiul, nu însă şi certitudinea. 

S-ar repeta deci „a rebours” problema rusească din 1916/1917, ceea ce ar putea 
avea ca rezultat o nouă mână dumnezeiască pentru noi în privința Basarabiei. Vedremo!... 

Deocamdată, englezii şi americanii sunt îngroziti de ce văd că se petrece la noi si 
ar fi declarat că în niciun caz nu vor admite un guvern fără Maniu. 

Gheorghe Brătianu îmi spune că după efectul zilei de duminică, teama liberalilor şi 
a national-tàrànistilor de a se vedea încălecați de comunişti s-a mai împrăștiat, căci sunt 
semne că totul se va rezuma poate la manifestări zgomotoase şi în vorbe goale: se pare că 
la adunarea de la ANEF n-au fost decât cel mult 20.000 oameni, aduşi cam cu forța de prin 
fabrici, unde li se spusese că cei ce vor lipsi, vor fi considerați ca trădători. Celor intrați pe 
stadion, o gardă înarmată le interzicea să părăsească incinta înaintea terminării 
discursurilor. Să sperăm că va fi aşa... 

11.10.44. Ştiri prevestitoare că Clujul va cădea în curând. Se pare că Maniu e 
decis să împingă viitoarea graniță până la Tisa, aflând că aliații ar fi hotărâți să reducă 
Ungaria la zona ținuturilor de pustă. Să nu ne pripim şi să nu comitem greşeala de a ne 
lăcomi, fără a ține sema de faptul că vom îngloba astfel prea multi unguri, pe când interesul 
nostru ar fi să ne scuturăm cât mai tare de surplusul de minorități. 

De asemenea, ar fi de dorit ca ruşii să nu ajungă prea curând şi prea uşor la 
Budapesta, spre a nu da guvernului maghiar putinţa să încheie armistițiul, înainte ca noi să 
ne fi consolidat pozițiile. 

În acest timp comuniştii noştri pescuiesc în apă tulbure şi căutând să ridice veşnic 
noi obstacole în calea guvernului, vorbesc acum de acceptarea Partidului Poporului 
Maghiar, Madosz, care a manifestat atât de tardiv desolidarizarea sa de politica Budapestei, 
la care s-ar putea adăuga şi un partid al populaţiei germane, ca şi cum rostul poporului 
român este să ne transformăm aici, în centrul mozaicului european, într-un nucleu de 
Internationalà Comunistă. 

Aceiaşi comunişti au început instigări prin sate pentru înlocuirea primarilor şi a 
consiliilor comunale cu creaturi de-ale lor. lar atunci când guvemul ia măsurile de a 
împiedica o asemenea anarhie, urlă ca în gură de şarpe, vorbind de drepturile sfinte ale 
poporului, consfintite prin proclamația Regelui de la 23 august. 

E drept că şi guvernul prea s-a codit să înlocuiască aparatul administrativ al lui 
Antonescu; câteva exemple ar fi produs efectul dorit. 

Dreptatea de azi acuză consiliul de administraţie al Băncii Nationale de a se fi 
pretat manevrelor lui Icà, care sub pretextul falacios de a se putea refugia în Elveţia cu elita 
intelectuală a țării compusă din 200 persoane, alese de dânsul spre a susţine din străinătate 

cauza României la conferința de pace, a cerut şi a obținut 20 milioane franci elvețieni care 
au fost puse la dispoziția lui Pella la Berna si a lui Miky Dumitrescu la Madrid. Pare cam 
neverosimil... 

Întreruperea din Berlin a legăturilor telefonice si telegrafice între Germania si 
Suedia, a fost interpretată la Stockholm ca un semn că un nou complot în contra lui Hitler ar 
fi izbucnit. 

De la întrevederea de la Moscova, transpiră că acolo se discută problema polonă, 
poate şi cea română, ca şi chestiunea statelor neutre ale Europei. Oricum, Churchill însoțit 
de un numeros Stat Major, a venit să pună la punct cu Stalin întreaga serie de probleme 
dezbătute la Quebec, precum şi să obțină acceptul celor convenite la Dumberton Oaks cu 
privire a faimoasele propuneri pentru menținerea păcii şi a securității, pe care guvernul 
englez le-a şi publicat. 

Gazetarii englezi şi americani de la noi pleacă la Ankara, indignati contra 
sovieticilor care îi împiedică să-şi trimită rapoartele. De la dânşii aflu că tot materialul de 
război trimis de Statele Unite, nu are nicio piesă de schimb, aşa că numărul maşinilor 
scoase din uz şi ajunse fier vechi e considerabil. 

12.10 44. După ocuparea Clujului, cei patru şefi de partide din guvern au făcut 
declarații, dintre care Titel Petrescu găseşte de cuviință să nu spună niciun cuvânt de Rege 
şi termină zicând: „Trăiască România democratică! Trăiască socialismul!', pe când 
Pătrăşcanu renunță la orce soi de vivat şi termină cu pumnul strâns, cerând să fie 
necruțători față de hitleriştii din afară si de cei dinăuntru. 

Sub presiunea comunistă, guvenul a adoptat unele legi pentru urmărirea celor ce 
au făcut parte din cabinetele dictatoriale, începând cu 1938. Aceasta a provocat demisia 
generalului Potopeanu, care a cerut să fie arestat ca făcând parte din această categorie. 
S-ar putea ca gestul său să producă o simplă remaniere în loc de plecarea întregului 
guvem, aşa cum o cere Pătrășcanu. 

Ca ştire senzafionalà: a fost arestată Veturia Goga la Sibiu si mai multi agenti din 
Transnistria, în frunte cu banditul Gherman Pântea ce fusese dat afară de liberali de la 
primăria Chişinău ca hot şi apoi numit de Antonescu primar la Odesa. 

Ruşii împing la Debrecen şi provoacă panică la Budapesta, de unde lumea începe 
să fugă. 

În nord, trupe sovietice înaintează spre Memel şi Libau, iar în vest, gamizoana din 
Aachen deşi somată, refuză să se predea. 

Legăturile telefonice între Berlin si Stockholm au fost reluate şi călătorii sosiți în 
Suedia din Germania, afirmă că acolo este linişte. 

Primul ministru polonez Mikolayczyk a fost invitat la Moscova pentru convorbiri. 

Banca Naţională recunoaşte că a dat 20 milioane franci elvețieni, nu însă lui Icà, ci 
ministerului Afacerilor Străine, la cererea Finanţelor. 

Nu este „bonnet blanc”, ci este „blanc bonnet.* 

13.10.44. În timp ce Stalin felicită victorioasele Armate Roşii care au cucerit Clujul, 
Szeged şi Oradea, conflictul deschis între partidele de stânga şi cele aşa zis burgheze este 
mai violent decât oricând. 

Găinarii urlă pe stradă: „Jos cu Aldea!", după ce Pătrăşcanu strigase în Consiliul de 
Miniştri „Jos cu CaApatàna!", iar acum consiliul Frontului National Democrat, invitând pe 
liberali si pe national-tàrànisti sà se integreze, declară în România Liberă că va cere Regelui 
formarea imediată a unui nou guvern din toți reprezentanții Frontului, adăugând că e 
pregătit a-şi asuma răspunderea şi fără eventuala participare a celor două partide 
menţionate. 

Cu această formulă, comuniştii, social-democrații, Uniunea Patriotică, Frontul 
Plugarilor şi sindicatele unite sunt convinşi că-şi vor conserva majoritatea, fără a voi să 
admită că majoritatea lor e o glumă de prost gust, când ştim bine ce reprezintă de fapt 
aceste formațiuni. 

De ieri au început arestări ale principalilor actori din perioada Antonescu şi din cea 
imediat anterioară: Gigurtu, Manoilescu, Valer Pop, Marinescu, Panaitescu, Budişteanu. Se 
mai vorbeşte şi de unii generali. 

S-a dovedit că mobilierul Legatiei URSS fusese împărțit „frățeşte" între doamnele 
Patronajului: Veturia Goga, Maria Mareșal, Steflea, Barbul. 

Cauza adevărată a demisiei lui Potopeanu este cererea comandamentului rus de a 
fi pus şi el sub anchetă, deoarece după scoaterea lui Alexianu a fost şi el un timp guvernator 
al Transnistriei. Ruşii precizează că nu e nimic înjositor ca un membru din guvem să fie 
anchetat şi că dacă i se dovedeşte nevinovăția, situația sa va deveni de la sine, cu atât mai 
strălucită. 

Bulgaria a semnat alaltăieri convenţia de armistițiu cu Uniunea Sovietică. 

Atentat neizbutit contra lui Goebbels în Renania. 

Comunicatul sovietic anunţă că în Jugoslavia, cu concursul trupelor lui Tito, a fost 
tăiată complet legătura armatelor germane, izolând acolo şase divizii în nord şi 16 în sud. 

La Atena au loc lupte de stradă între naționaliștii greci şi trupele germane, în timp 
ce detasamente britanice înaintează spre oraş. 

Portugalia a anunțat şi ea cà nu va acorda azil vinovaţilor germani de război, astfel 
că n-a mai rămas pe lume decât Argentina, unde se pare că sosesc neîncetat refugiați 
nazişti sub nume deghizate, aducând cu ei mari sume de bani. 

14.10.44. Ostile stau astăzi faţă în față: reprezentanții Frontului National Democrat 
au specificat în audiența de ieri de la Palat că în noul guvem ce propun, cele patru partide 
din fostul Bloc ar avea un număr egal de mandate, la care s-ar mai adăuga câte un ministru 

sau subsecretar de stat pentru fiecare din grupàrile lor anexe, ei asiguràndu-si astfel o 
majoritate permanentă de trei voci în sânul cabinetului. 

Maniu, dimpotrivă, declară că e gata să ia parte la un guvern de colaborare 
naţională cu partidele ce au semnat protocolul din 20 iunie 1944 (ignorând deci grupările 
anexe), dar că în caz de refuz al unora, e gata să-şi asume răspunderea, singur sau 
împreună cu cei ce vor să continue colaborarea pentru rezolvarea gravelor probleme ale 
momentului, şi anume: 

1. executarea armistițiului; 

2. continuarea războiului; 

3. menţinerea ordinei; 

4. buna gospodărire a ţării; 

5. purificarea aparatului de stat; 

6. sancţionarea vinovaţilor, 

7. dezarmarea gărzilor (aici este şah la extremişti.) 

Regele va primi azi pe Maniu şi pe Dinu Brătianu, dar a sfătuit pe frontisti să se 
înțeleagă cu celelalte partide. 

Cum însă până aseară partidele burgheze n-au dat niciun răspuns, consiliul FND 
se va întruni astăzi spre a fixa propuneri concrete pentru alcătuirea noului guvem de coaliție 
democratică... 

Ministrul de Interne, generalul Aldea, acuzat ca legionar, ca hitlerist etc., expune 
într-un interview publicat în presă, activitatea sa trecută şi prezentă. 

Au mai fost arestați: generalul Şteflea, foştii guvernatori ai Bucovinei şi Basarabiei, 
apoi Nichifor Crainic si Ilie Rădulescu. 

Pe front, trupele nostre au ocupat Huedin şi regiunea Oradea, iar ruşii se luptă să 
ocupe Debrecen, iar în sud au ocupat Subotica şi Smederevo, izolând astfel tot mai mult 
Belgradul. 

Riga a fost cucerită de sovietici care atacă acum granița Prusiei orientale pe un 
front de peste 200 km. 

Acţiunea patriotilor greci, ajutaţi de flota britanică, a eliberat Atena si Pireu. 

Prin întrevederea de Gaulle-Lebrun, se încearcă anularea totală a regimului Petain, 
argumentându-se că preşedintele Lebrun, reales în 1939, îşi va putea relua mandatul pe 
care să-l continue legal până în 1946, fără nicio notificare şefilor de Stat străini şi putând 
aşadar să încredinteze generalului de Gaulle formarea guvernului, fără vreo altă formalitate 
constituțională. 

Generalul Mihail a fost înlocuit la Statul Major prin generalul Rădescu, fiind numit 
inspector al Infanteriei. Cauza plecării ar fi o încercare a sa de punere la punct mai precisă 
a lucrurilor care n-a fost pe placul ruşilor, cărora le convine să schimbe vorba după cum 
bate vântul. 

15.10.44. Se pare că tot din cauza ruşilor n-a putut avea loc Marea adunare 
naţional-țărănistă de la cinematograful Scala, sub cuvânt cà ar împiedica reprezentarea 
unui film sovietic, dar în realitate de teama cà manifestatia ar fi întunecat-o pe cea de la 
stadionul ANEF a grupărilor comuniste. 

lată probe evidente că, în ciuda cuvântului dat, ruşii îşi bagă codita în bucătăria 
noastră internă, în mod special codita fiind Ana Pauker, prepusă a Sovietelor la cenzurarea 
țării, şi care ne iubeşte, cu motive, ca sarea în ochi. 

După ocuparea Gherlei şi a Dejului, înaintarea ruso-românilor dincolo de Zimbor şi 
de Hida, luarea Năsăudului, după intrarea trupelor jugoslave în Belgrad şi la Niş şi cu 
convingerea că bătălia de tancuri din câmpia ungară e pierdută dinainte - Horthy a anunțat 
azi la radio poporul maghiar că s-a hotărât să ceară aliaților armistițiu şi să renunțe la 
alianța cu Germania (să vedem dacă şi nemţii vor renunța atât de uşor la alianța cu 
Ungaria, socotită a fi ultimul bastion al rezistenței hitleriste). 

Reuter găseşte însă, pe lângă cuvântul Regentului care cere să înceteze imediat 
orice acțiune militară a honvezilor, şi ordinul Statului Major care declară că aceasta 
constituie un act de duplicitate şi că trupele maghiare vor continua lupta până la stabilirea şi 
acceptul termenilor armistițiului. 

Delegaţia bulgară pentru armistițiu a plecat la Moscova, unde au loc convorbiri 
importante între Churchill şi Stalin cu privire la soarta Poloniei. Este evident că, până se va 
mai întoarce roata, noi, bulgarii şi polonii suntem lăsaţi cu totul pradă ruşilor (ce va fi cu 
ungurii?) 

Cât de avantajati sunt grecii şi sârbii, care par a fi căzut în lotul britanic!... 

16.10.44. Se pare că înțelegerea în sânul Blocului s-a putut totuşi realiza, 
păstrându-se raportul 4, 4, 2, 2 şi adăugându-se încă trei subsecretariate de stat pentru 
Vlădescu-Răcoasa, Bagdasar şi Groza (acesta din urmă fiind pare-se, câştigat de partea lui 
Maniu). 

De câteva zile Universul şi-a încetat apariția; s-a spus că ar fi datorită cererii 
ruşilor, supăraţi că a apărut anunţul mortuar a! fiului Mariei Mareşal. E un simplu pretext; în 
realitate mi se afirmă că redacția ar fi fost ocupată cu forța de Uniunea patriotică, care vrea 
să cumpere ziarul, pentru a-l transforma într-un organ de presă propriu şi împiedecându-i 
apariția, să-l convingă pe Lugosianu de a înceta rezistența. 

Guvernul nu îndrăzneşte să intervină. Triste vremuri!... 

În urma hotărârii Regentului, unităţile lui Himmler au năvălit în Ungaria cu toate 
forțele disponibile din Austria, l-au arestat pe Horthy, instalând un guvern progerman. 

La Belgrad, în schimb, guvernul Nedici a dispărut. 

17.10.44. După încercarea neizbutită de a rupe cu nemții şi de a cere armistițiu, 
după dispariția fiului său trimis poate ca emisar pe lângă aliaţi, Horthy şi-a prezentat demisia 
din demnitatea de Regent „pentru a face posibilă concentrarea tuturor energiilor țării spre o 

cât mai viguroasă continuare a războiului alături de Germania” şi a fost înlocuit prin Szalasi, 
preşedintele „Crucilor cu săgeți” care a şi format noul guvern. 

Sunt semne probabile de tulburări în Ungaria. 

Trupele nostre sunt la Jibou şi în apropire de Zalău. 

18.10.44. După speranțele spulberate ale unui guvem de concentrare cu 
Sănătescu sau ale unui cabinet prezidat de Ştirbei, după anunțarea înțelegerii între partide 
cu proporția inițială păstrată pentru miniştri, aud acum de refuzul najional-tàrànistilor si al 
liberalilor, de demisia din guvern a lui Pătrășcanu si a lui Titel Petrescu şi de propunerea 
stângii de a alcătui totuşi un cabinet sub presidentia lui Petru Groza, reprezentantul 
Frontului Plugarilor (care între noi fie vorba, e omul lui Maniu şi mare magnat rural cu feciori 
care servesc în livrea). 

Intemele şi Finanţele sunt acordate tàranistilor, Sănătatea şi Economia liberalilor, 
Justiția şi Agricultura comuniştilor, Munca şi Educaţia social-democratilor, Comunicatiile 
sindicatelor unite, Propaganda Uniunii Patriotice, lăsând Extemele si Războiul pe seama 
specialiştilor. 

Cele şase subsecretariate sunt împărțite, câte unul fiecărei formațiuni. Sigur că 
propunerea nu va fi acceptată, orice combinație fiind o cârpeală ce doar prelungeşte agonia 
Blocului. 

În Transilvania s-a ocupat calea ferată de la Vişeu spre Cehoslovacia şi în direcţia 
Baia Mare. 

Mărturisirile guvernului german arată acum că, în august 1940, Horthy fusese cu 
totul nemulțumit de dictatul de la Viena, că vroia întreaga Transilvanie şi cu mare greu 
Berlinul l-a oprit să nu ne declare război. Astăzi probabil că Hitler nu i s-ar mai împotrivi 
dacă ar putea cuceri chiar şi toată România. 

Matei Ghica, Racotà, Hurmuzescu si Auschnitt au fost achitati de condamnarea la 
moarte. 

Sindicatul ziariştilor a publicat o primă listă de epurati din presă, cuprinzând pe 
Stelian Popescu, Pamfil Şeicaru, Nichifor Crainic, Ilie Rădulescu, Romulus Dianu, Mircea 
Grigorescu, Ciuceanu, Titeanu etc. Stelian Popescu e acuzat pentru articolul publicat în 
Universul din 6 septembrie 1940 sub titlul „Iată-l” împreună cu fotografia lui lon Antonescu. 

De câteva zile circulă aici zvonul surprinzător despre Carol, care de la Lisabona ar 
fi ajuns la Moscova, unde a văzut pe Stalin şi pe Churchill şi de unde va veni la Bucureşti să 
pună ordine în spirite şi să dea țara pe mâinile lui Maniu şi Brătianu. Vrabia mălai visează şi 
calicul, praznicul... 

19.10.44. Criza politică continuă: Maniu e demisionar, Dinu Brătianu pe-aproape, 
iar guvernul, cu toate protestările stângii care îl consideră căzut, declară că va rămâne la 
cârmă până ce discuțiile dintre partide vor ajunge la un rezultat pozitiv. Intransigenta lui 
Maniu face imposibilă formula Groza, ca şi proporția cerută de comunişti. De altfel, tot 

intransigenta sa împiedică reintrarea la liberali a lui Tătărescu, care acum e nevoit să joace 
periculoasa carte Carol. 

Optimişii pretind despre comunişti că vor obosi cu urletele neîncetate şi exagerările 
din presa lor, care cu cât devin mai violente, cu atât provoacă deziluzii printre partizani. Se 
mai spune că Moscova preferă să aibă a face în România cu un guvern burghez, care va 
prezenta totdeauna seriozitate şi statornicie. 

Stând de vorbă cu Pătrăşcanu, Savel Rădulescu are impresia unui om potolit, care 
îşi dă seama că unele puncte din program sunt neexecutabile azi (printre altele, reforma 
agrară); sunt însă în jurul său elemente dezmăţate care împing spre ton extremist şi, dorind 
să pescuiască în apă tulbure, provoacă pretinse scandaluri cu legionarii lui Maniu (o mare 
greşeală comisă de el la început), care, în ziua ocupării Clujului, strigau în fața statuii lui 
Mihai Viteazu: „Trăiască Horia Sima”. 

Trupele ruso-române au ocupat Valea lui Mihai, Sighet şi trecătorile spre 
Cehoslovacia, unde au dat mâna cu patrioti ruteni. 

În Ungaria haosul creşte, mişcări revoluţionare pe străzile Budapestei, iar Horthy 
s-ar afla internat într-un castel din sudul Germaniei. 

Universul a repàrut azi, prezentând scuze în chestiunea publicării prin inadvertentà 
a faire-part-ului morţii fiului Mariei Mareșal. 

21.10.44. Trupele ruso-române sunt aproape de Satu Mare şi de Carei, aşa că mai 
toată Transilvania e din nou în mâinile noastre. A căzut şi Debrecen dar şi Belgrad, aşa că 
nemții se retrag la nord de râul Sava 

La Atena s-a instalat guvernul Papandreu şi urmează un referendum pentru a 
vedea dacă regele George mai este dorit în Grecia. 

A căzut în fine şi Aachen, în care o mână de nemți mai rezista cu disperare. 

A fost cucerit Petsamo şi ruşii împing spre Vardò. 

Americanii au debarcat pe o insulă în Filipine şi Roosevelt a promis solemn 
independența completă a populaţiei locale după război. 

A luat sfârşit la Moscova conferința anglo-sovietică cu promisiuni şi cuvinte calde 
pentru polonezi, - dar fără niciun indiciu de soluție practică, - şi cu declarații de înțelegere 
asupra problemelor din sud-estul Europei. Vorbit-au si de noi?... 

Aici, după invective homerice şi amenințări pe stradă, guvernul continuă să 
guverneze şi fără exteremişti, ceea ce îi va convinge poate să cadă la o împăciuială. Pentru 
completarea ministerelor vacante, se ventileazà numele lui Victor Bădulescu, lon Christu si 
un magistrat de la Casaţie. Unii se bucură, gândind că aceasta înseamnă o evidentă 
susținere din partea aliaților occidentali, căci altcum, Regele n-ar fi îndrăznit să ia o atare 
atitudine de intransigentà. 

23.10.44. Preliminând completa eliberare a Transilvaniei până în câteva zile, 
guvernul a hotărât să sărbătorească solemn acest eveniment în ziua de 26 octombrie. Nu 
ne-om fi grăbit oare? 

După terminarea conferinței de la Moscova, comunicatul oficial care se ocupă în 
special de Polonia si de sud-est (Bulgaria si Jugoslavia), dovedeşte că dificulàtàti serioase 
mai subzistà încă până la o deplină înțelegere. Pravda nu se sfieste, în comentariul său, să 
acuze guvernul emigrat polonez de toate relele şi să pretindă pe față „emanciparea 
poporului polonez de sub jugul proprietarilor feudali”. 

S-ar părea că în ce priveşte România, englezii şi americanii au hotărât să nu lase 
liber jocul comunist de sub oblăduirea sovietică. [...] 

În declarațiile sale de sâmbătă, Roosevelt a atacat pe democraţii care au susținut 
politica antimilitaristà, antisovietică şi izolationistà a Statelor Unite si a afirmat că după 
pedepsirea vinovaţilor germani, nimeni nu se va gândi să reducă la sclavie poporul german, 
dar că el va avea de urcat un drum greu pentru a-şi merita locul în concertul mondial şi că, 
în acest scop, va fi scutit, - „sperăm pe vecie”, - să mai aibă de carat si o grămadă de tunuri. 

Deşi realegerea sa ca Preşedinte o consideră sigură, el nu se aşteaptă însă a 
obține mare majoritate de voturi față de Dewey. 

Guvernul britanic, alături de cele american, canadian, australian şi sovietic, au 
anunțat oficial recunoaşterea guvernului provizoriu francez al generalului de Gaulle. 

25.10.44. Trupele ruso-române se grăbesc a cuceri restul încă neocupat din 
nord-vestul Transilvaniei, pentru a nu ne da de ruşine cu prilejul serbării de eliberare. 
La nord de Debrecen, rușii au ajuns la Nyiregyhaza şi s-ar putea ca resturile de trupe 
germano-ungare de la Satu Mare sau Carei să nu se mai poată retrage prin drumurile de 
munte ale Slovaciei. de la Szolnok la Budapesta mai sunt doar 120 km. 

În nordul frontului sovietic, luptele se dau acum pe teritoriul Prusiei orientale: Tilsit, 
Wirballen, Suwalki etc. iar la Eydkuhnen a fost numit primul comandant-guvernator rus de 
pe teritoriul german. Se anunţă că ofensiva va pomi acolo şi din sud, precum şi în regiunea 
Varşoviei. 

La noi, negocierile între partide continuă fără vreun rezultat concret deocamdată şi 
este din nou vorba de cârpeală a cabinetului sub preşedinţia generalului Rădescu, şeful de 
Stat Major. 

Azi la amiază s-a anunţat amânarea serbărilor de mâine din Transilvania. Mintea 
moldoveanului, cea de pe urmă... 

Aflu pe cale particulară, că un grup de vreo 12 studenţi s-a pornit la Cluj pe 
răzbunări lipsite de demnitate, între altele, a da foc cărţilor în limba maghiară, ceea ce e cel 
puțin o insultă adusă civilizaţiei; ca rezultat, au fost arestați de ruşi pe motivul că au comis 
crime în contra ungurilor. Ce ruşine! Ne-am dat iarăşi în petic, pentru a da prilej ungurilor să 
ne trateze de sălbateci, iar ruşilor - de a ne face educație... 

26.10.44. Aseară s-a anunțat terminarea operațiunilor din Transilvania, prin 
ocuparea oraşului Carei şi continuarea luptelor pe teritoriul Ungariei. 

În Camera Comunelor, guvernul a declarat că n-au avut loc negocieri şi că nu s-a 
stabilit nimic concret până după terminarea războiului cu privire la împărțirea unor zone de 
influenţă în Balcani între englezi şi ruşi. 

Circulă zvonul că până mâine se va constitui noul guvern cu participarea tuturor 
partidelor, prezidat de Rădescu. Aflu de la Mihai Popovici, vesel, că de astă dată comuniştii 
au cam rămas cu buza umflatà, fiindcă la Moscova s-a recunoscut greşeala comisă față de 
partidul lui Maniu, când, printr-o odioasă inducere în eroare, s-a crezut că întrunirea de 
acum două săptămâni ce a fost împiedicată să se desfăşoare, fusese organizată de 
legionari!... 

Sub presidentia agreatului general Rădescu, se pare că se va forma cabinetul cu 
patru liberali, patru naţional-țărănişti şi şase frontişti, Intenele fiind rezervate persoanei 
neutre a preşedintelui de Consiliu, iar Externele, Războiul şi Comunicatiile, unor specialisti. 
Gărzile vor fi dezarmate. 

În campania de două luni în Ardeal, am pierdut 65.000 morti, răniţi şi prizonieri, 
adică echivalentul a vreo şase divizii. Cât vom mai sângera până la terminarea războiului? 

În Filipine, japonezii sunt pe cale să piardă o mare bătălie navală şi debarcările 
americane continuă. 

Se pare că nemții au deportat în Germania aproape 25.000 români. Le-am dat de 
ştire că dacă nu ni se înapoiază toți cei reținuți acolo, indiferent din ce motive, vom proceda 
la retorsiuni. 

27.10.44. În discursul său de azi, referindu-se la problemele statelor mici din 
Balcani (Grecia, Jugoslavia, Bulgaria, România şi Ungaria), Churchill declară că nu crede 
că există „pericol imediat ca efortul de război să fie slăbit de divergențe de politică sau de 
doctrină...". Deci, viitorul... 

29.10.44. Aseară s-a semnat armistițiul cu Bulgaria. 

Azi întrunirea național-țărăniştilor la sala Aro, unde Maniu a declarat comuniştilor si 
social-democratilor că nu va urma pe calea lor de doctrină extremistă, asa cum a declarat si 
tinerilor legionari în 1935, căci şi unii şi alţii vor să aplice la noi, formule nedigerate de prin 
alte tari. A pronunțat exclusiva împotriva lui Tătărescu, care la 28 mai 1940 a semnat 
împreună cu Urdăreanu convenția de robire a ţării în fata Gemaniei, ceea ce a constituit 
primul şi cel mai important act de trădare, pe lângă toate celelalte care au urmat. A făcut 
elogiul Regelui şi al liberalilor şi a întins o mână de colaborare tuturor partidelor care vor să 
lucreze acum pentru consolidarea țării şi rezolvarea practică a problemelor urgente, fără a 
mai pierde vremea cu filozofarea doctrinelor, pentru care n-avem nici răgaz şi nici pregătirea 
necesară. 

31.10.44. În convenţia de armistițiu semnată de Bulgaria, nu s-au impus contribuții 
sau despăgubiri de război ca nouă, însă se prevede că trupele sovietice vor îngloba armata 
bulgară sub comandamentul lor . 

Încolo, jaf ca şi în tara noastră şi chiar mai exagerat după cum mi se spune, asa 
ca, în scurtă vreme, poporul să fie adus a cere acceptarea destinelor sale în marea familie 
sovietică. Ca început, limba rusă e obligatorie în învățământ, iar studiul religiei este scos din 
programele şcolare. 

La noi, actele de banditism ale bezmeticilor ruşi continuă, iar guvemul e silit a 
hotărî că Regele nu mai are drept de grațiere a celor condamnaţi pentru crimă în contra 
trupelor unei puteri aliate (recte: caz de legitimă apărare față de violențele ruseşti.) 

Astăzi se va constitui, în fine, noul cabinet, dar tot sub presidentia lui Sănătescu cu 
şase miniştri şi trei subsecretari de la frontisti, cinci miniştri ţărănişti şi patru liberali, cu 
diverşii subsecretari de stat. Treaba merge însă greu cu repartizarea portofoliilor, mai ales 
Internele, aşa că mă tem că până la urmă iar se împotmoleste lotca. Aud că în acest caz, 
Regele ar recurge tot la un guvern de tehnicieni prezidat de Rădescu, dar şi acesta n-ar fi 
decât o soluție in extremis sortită unei grabnice reluări a conflictelor, demonstrațiilor şi 
pertractărilor. 

După cum arată americanii, ultima luptă navală din Filipine, a fost un adevărat 
dezastru pentru flota japoneză, care a pierdut 24 vase cu 200.000 tone şi peste 30 avariate. 

Cerând prorogarea Parlamentului, Churchill spune că nu se poate aştepta la 
terminarea războiului cu Germania înainte de şase luni şi cu Japonia de încă 18 luni. Îndată 
după înfrângerea Germaniei va cere dizolvarea Parlamentului şi noi alegeri. 

Cei doi candidati americani Roosevelt si Dewey işi vor termina campania elctoralà 
prin càte un discurs la Boston. Alegerile vor fi la 7 noiembrie si toti sortii sunt în favoarea lui 
Roosevelt. 

Rusii au ocupat Kecskemet la 80 km de Budapesta. 

Regele este informat cà Pătrăşcanu cu acolitii săi urmăreşte răstumarea Monarhiei 
şi înglobarea țării în Uniunea Sovietică. De aceea va face tot posibilul să nu se dea pe 
mâna Frontului. Observatorii englezi şi americani din comisia de armistițiu, care văd ce se 
petrece şi ce ni se pregăteşte, au ordin să nu spună niciun cuvânt. 

Se presupune că aliații pregătesc acuma debarcarea în Norvegia. Trygve Lie, 
ministrul de Externe norvegian a sosit la Stockholm, în drum spre Moscova. 

2.11.44. După quasi-ruptura şi încetarea oricăror convorbiri între şefii celor două 
grupări opuse, acum se pare că din nou se va cârpi colaborarea, prin prezenţa în guvern ca 
vicepreşedinte a lui Petru Groza, agreat de frontişti ca al lor şi considerat de ceilalți, drept 
amic personal al lui Maniu. Aşa că azi sau mâine s-ar putea forma un guvem Sănătescu 
combinat pro forma din toate culorile politice. 

Guţă Tătărescu a reacţionat ieri împotriva acuzațiilor lui Maniu, susținând că n-a 
semnat niciun act cu Fabricius la 28 mai 1940 şi afirmând cà vinovatii nu sunt cei care în 
iunie 1940 n-au îndrăznit sà se opună ultimatumului sovietic, ci cei care în 1941 au împins 
la război, susținând că trebuie „să luptăm până la Nistru”. A amenințat că va publica numele 
celor ce au semnat memoriul adresat lui Antonescu în acest sens. 

leri noapte, aviația germană a atacat gările din Arad şi Timişoara. 

Guvernul român a rupt raporturile cu Japonia, după ce ezitase atâta vreme, ca să 
nu supere Sovietele, deşi Finlanda, într-o poziție identică, n-a pregetat s-o facă imediat. 

Englezii au ocupat Salonic, după ce au eliberat Grecia aproape în întregime. 

În Camera Comunelor, Richard Law a declarat că Bulgaria n-a fost recunoscută ca 
stat beligerant. Noi am fost? 

3.11.44. Eternizatul imbroglio guvernamental pare să fi ajuns în faza finală: 

Frontul va avea şase departamente, printre care Justiția lui Pătrăşcanu şi 
Agricultura lui Gheorghiu Dej, iar la Minorităţi dr. Bagdasar (probabil spre a le extirpa 
encefalul). Ţărăniştii şi liberalii au nouă departamente cu Mihai Popovici la Economie, 
Penescu la Interne, Puiu Romniceanu la Finanţe, Bebe Brătianu la producția de război, 
Danielopol la Sănătate. Groza ar intra fără portofoliu, la fel cu Maniu şi cu Dinu Brătianu, iar 
Niculescu-Buzeşti şi Racoviță, şi-ar păstra posturile, ca oameni ai Regelui. 

De la Kecsksemet, ruşii au ajuns până la 25 km de Budapesta unde e panică şi 
revoluție (?). 

Englezii au debarcat în mai multe puncte pe coasta Dalmației, iar pe frontul de vest 
în insula olandeză la Walcheren, la sud de Rotterdam. Se pretinde că în curând începe în 
vest o mare ofensivă, dar lucrurile merg încă greu, nemții nefiind încă aproape de prăbușire. 

4.11.44. Astă noapte, avangărzile ruseşti au intrat în Budapesta, iar acum au loc 
violente lupte de stradă. Noi luptăm alături de ruşi între Tisa şi Dunăre. 

În interior treburile merg greu: după spusele Frontului, guvernul nu se poate forma 
din vina lui Maniu, iar comandamentul sovietic ne acuză că sabotăm voit convenţia de 
armistițiu şi ne dă un soi de ultimatum. Această lovitură organizată de ruşi este pentru a ne 
sili în cel mai critic moment, să formăm un guvern frontist agreat de ei. Cum vom mai ieşi 
din această încurcătură?!... 

Sub presiunea amenințării sovietice şi a celei frontiste, s-a format guvemul 
Sănătescu, având pe Groza vicepreşedinte, Pătrăşcanu la Justiţie, Vişoianu la Externe, dar 
fără persoanele lui Maniu, Dinu Brătianu şi Titel Petrescu. Cuprinde şase frontişti, câte patru 
liberali şi ţărănişti. Cât va dura? 

Se aşteaptă ca la 11 noiembrie, Churchill şi Eden să-l viziteze pe de Gaulle la Paris. 

5.11.44. Polemică între comuniştii care acuză pe Maniu de a tot fi pus bețe în roate 
pentru alcătuirea guvernului şi tàranistii care denunţă reaua credință a frontiştilor. Probabil 

că persoanele de mâna a doua intrate din partea tàranistilor si a liberalilor, dovedesc putina 
încredere în viabilitatea acestei combinații. 

Trupele sovietice intrate în Budapesta înaintează din cartier în cartier, iar rezistența 
germano-ungară se concentrazà la Buda, în timp ce guvernul s-ar fi refugiat la Viena. 

Cu toată colaborarea de arme româno-sovietică, comandamentul rus ne pretinde 
să demobilizăm trupele de pe tot cuprinsul țării, spre a intensifica astfel contribuţia noastră 
pe front până la 12 divizii şi a facilita financiarmente sarcinile României ce decurg din 
convenția de armistițiu, păstrând la interior doar forțe de poliție. O asemenea măsură 
pregăteşte vădit predarea totală si îngenunchierea noastră față de politica cotropitoare a 
Moscovei. 

De altfel, atât în Moldova cât şi în Transilvania, ruşii organizează unde pot entități 
roşii, care se declară independente de regatul României (cazul prefectului de Bacău) sau 
dau ajutor comuniştilor unguri, care prinzând mişcarea, luptă pe această cale în contra 
elementului românesc şi proclamă Universitatea Stalin în clădirea mare, obligând pe cei 
câțiva români să se adăpostească în vreun biet local mizerabil. 

După matură chibzuinţă, guvernul elveţian a adresat URSS un memorandum în 
vederea stabilirii relațiilor diplomatice, însă Sovietele dispretuind acest gest, refuză 
propunerea declarând pe elvețieni ca inamici. 

6.11.44. Vişoianu s-a prezentat ieri la Minister, spunând că vine pentru scurtă 
vreme, aşa că în mod oficial se recunoaşte caracterul provizoriu al acestei combinaţii de 
guvernare, iar țărăniştii adaugă: „negocierile între partide trebuie reluate cu tot calmul, 
pentru a da țării advăratul guvern cu democrați încercați şi cu experiență”. 

lată deci motivul prezenței dublurilor liberale şi tàràniste. 

Pe de altă parte, ruşii continuă să ne amenințe, spunând că armistițiul care nu e un 
contract, trebuie aplicat în bloc şi că neaplicarea unora din clauze, ne va exclude de la 
beneficiul eliberării Transilvaniei de nord. 

lată dar şi explicaţia comportării ruşilor, care, cu rea credință desigur, caută să ne 
scoată pe noi unici vinovați. 

7.11.44. Buzel, acuzat de Pătrăşcanu în plin Consiliu de miniştri a fi „fascist 
deghizat", dimpreună cu lonel Stircea, au fost nevoiți să demisioneze, ca nefiind pe placul 
Frontului. Aceasta dovedeşte că Regele care afirmase o atitudine fermă, se lasă astăzi 
intimidat de extremişti. Cât va dura un asemenea guvern? 

Chiar şchiopătând, este evident că e mai bine să-şi prelungească existența 
firavă,decât să alunecam în prăpastia unui guvern comunist. 

Christu împreună cu toți membrii din comisia de armistițiu au demisionat în urma 
protestului semnat de Vinogradov, arâtând într-un memoriu câtă rea-credintà este în 
acuzaţiile ruseşti, care susțin că prezentăm liste eronate sau incomplete, pe când în 
realitate, nu prezentasem încă nicio listă, termenul lor fiind la 15 noiembrie. 

În schimb, ruşii fură pe față toate instalațiile societăţilor petrolifere, în mare parte cu 
capital american, iar reprezentanții acestora au ordinul expres de a nu face niciun fel de 
opoziție, desigur până când vor mai avea nevoie de ruşi pentru înfrângerea Germaniei. Vom 
rezista până atunci ca să-i ținem cu zăhărelul prin guverne de rezistență pasivă? 

Mihai Popovici îmi spune că, deşi are speranțe că guvernul ar putea dura, ar fi 
preferat să-l vadă prezidat de Maniu, care în această calitate să plece la Moscova pentru a 
pleda cauza României. El recunoaşte sâmburele de adevăr al tezei comuniste în polemica 
avută, căci cu adevărat Maniu acceptase la început vicepresedintia lui Groza, nedând 
răspunsul unei contra-propuneri cu un al doilea vicepreşedinte decât după intervenția 
consilierilor săi. Aceştia i-au arătat primejdia ruperii echilibrului de forte în cazul absenței lui 
Sănătescu de la vreo şedinţă de Consiliu. 

În împrejurările de azi şi de teama unor mişcări de stradă extremiste, Popovici 
spune că ar fi preferabil să nu întârziem prea mult alegerile generale care, acum, mai pot 
asigura o majoritate partidelor de dreapta. 

În privinţa lui Stircea, Popovici mi-a destăinuit că acesta, închipuindu-şi că va putea 
domina pe Rege, începuse a înjgheba un sistem de camarilă în jurul său, lucru despre care 
şi Maniu îi atrăsese atenția Suveranului, aşa că de vreo 3-4 săptămâni raporturile sale cu 
mareșalul Palatului nu mai erau dintre cele mai cordiale, obligându-l în final să demisioneze. 

În privinţa rublelor, ruşii au cerut un nou termen până la 1 decembrie, în care 
interval, oricine va putea obține preschimbarea lor fără vreun plafon şi fără drept de a fi 
cercetat asupra provenientei. Vom fi deci siliți să înghitim alte miliarde, în afara celor 
socotite în contul despăgubirilor. Ne lasă în sapă de lemn, dacă au de gând să ne mai lase... 

Au murit Charles Diel, Alexis Carrel şi rezidentul britanic în Egipt, asasinat la Cairo. 

Pronosticurile Gallup pentru alegerile din Statele Unite dau 51,5% pentru 
Roosevelt în competiția cu Dewey. 

10.11.44. Roosevelt a fost reales cu peste 24 milioane față de cele 21 milioane ale 
lui Dewey, care i-a adresat felicitări pentru victorie, încă înaintea anuntàrii oficiale a 
rezultatelor. 

Ruşii anunță momentul ofensivei decisive asupra Budapestei, Vienei etc., dar se 
prevede o rezistență înverşunată din partea nemților. 

La noi a sosit Vişinski, însoțit de diversi diplomati, printre care şi Lavrentiev, fostul 
ministru la Bucuresti. Ai noştri nutresc speranța că sunt cu toții animati de cele mai bune 
intenții. 

Ca să le facem pe plac, s-a hotărât ca în cinci zile să predăm tot materialul luat de 
la ruşi şi să arestăm pe capete pe toți foştii miniştrii ai lui Antonescu, vinovați sau nu. 
Sentimentele sunt foarte împărțite: unii se tem că mergem cu paşi grăbiţi spre comunizare, 
alții cred, că vom reuşi să ne scuturăm în curând de asupritoarea lor ocupație. 

În Italia aliații au ocupat Forli. 

Azi, la Academie, Bănescu a vorbit de figura lui lorga, marele profet al neamului, 
care nu s-a lăsat intimidat de prepotenta germană si a denuntat-o, arătând că în ciuda 
tuturor aparentelor, valorile etice biruie până la sfârşit în istoria popoarelor. 

Pătrăşcanu anunță epurarea la Casaţie (vizat Lupu). 

După alegerile prezidenţiale americane, e foarte posibilă o nouă întâlnire între cei 
„3. În Camera Comunelor, Churchill a recunoscut întrebuintarea unei noi bombe-rachetă 
germană cu efect de astă dată până la 600 km, lungă cam cât un par de telegraf şi cu o 
viteză care depăşeşte pe cea a sunetului, astfel că proiectilul loveşte ținta înainte de a fi auzit. 

11.11.44. Aniversarea armistiţiului: la ora 11 a.m. eram la Legația sovietică în biroul 
unui tânăr arhitect rus, încercând să-l înduplec a nu fi prea exigent față de inerentele 
greutăţi ale reparării imobilului şi restaurării mobilierului clădirii, prădat în 1941 din ordinul 
lui Ică de către bandiții de la Siguranță, armată şi emisarii Veturiei, în ciuda tuturor regulilor 
de drept celor mai elementare. 

Aflu, dar nu pot avea confirmarea, că Vişinski care dejunează azi cu Regele la 
Sinaia, a venit aici cu misiunea de a impune un guvern comunist şi că apoi va trece în 
Bulgaria cu acelaşi scop. 

La Helsinki este în prezent grevă de guvern. Pentru un motiv similar oare?... 

Sub Arcul de Triumf din Paris, Churchill însoţeşte pe de Gaulle pentru a primi apoi 
defilarea trupelor şi acest gest va fi semnul că de azi înainte, Franţa este primită pe picior 
de egalitate în concertul celor trei aliați. 

Din Moscova se anunţă, iar din Stockholm şi chiar din Berlin se confirmă ştirea, că 
în cursul acestei nopți, ruşii vor începe debarcarea pe coasta germană a Balticei, în genul 
celei din Normandia. 

La noi, au început arestări masive printre legionari şi Pătrăşcanu ia măsuri pentru 
modificarea comisiilor de epurare care vor lucra de acum înainte în condiții mult mai severe, 
urmând a fi completate cu persoane din afara instituției respective, prin urmare de esență 
comunistă. Ce va da ? 

Cu toate măsurile ce se preconizează, bietul nostru leu nu mai poate ține pe panta 
degringoladei şi napoleonul a depăşit 50.000 lei. 

Evreii care pot, pleacă grăbiţi spre Palestina de teama comunismului pe care-l văd 
întronat la noi. Îi sfătuiesc şi pe amici de-ai lor români să-i urmeze, uitând că, de astă dată, 
numai ei sunt autorizaţi să obțină paşaport. 

12.11.44. Vişinski a dejunat ieri cu Regele şi, ca rezultat probabil, aflu de la Statul 
Major îngrozit, că toate autoritățile româneşti trimise în Ardeal trebuie retrase, ruşii 
neadmițând să ni se restituie regiunea cucerită, înainte de a fi executat conditiunile 
armistițiului. 

În acest timp, comandamentul rus continuă manevrele sale (denuntate în 
răspunsul delegaţiei noastre, dar care bineînțeles n-a fost dată publicităţii), punând bazele 

comunizării în Moldova, Dobrogea şi în Ardeal (cu ungurii de la Madosz) şi dezorganizând 
ce brumă de autoritate a statului mai exista acolo, fără a mai socoti de tot ce se petrece sub 
ochii noştri în Bucuresti cu lucrătorii din uzine şi cu concursul intelectualității noastre de 
stânga. 

Pe front, nemții n-au dat mult îndărăt: la Budapesta nu mai e vorba de coloane de 
tancuri sovietice, iar pe Tisa de nord, Divizia a 4-a română a fost învăluită şi cu prea puțini 
sorți să mai scape. 

Urmare vizitei lui Churchill si Eden la Paris, guvernele Statelor Unite, Angliei şi 
URSS au invitat simultan Franţa în comisia consultativă europeană, acordându-i drepturi 
egale. 

Ministrul de Externe norvegian este încântat de vizita sa la Moscova şi de 
convorbirile avute. 

Pilet-Golaz a demisionat, ca urmare a refuzului Sovietelor de a relua raporturile 
diplomatice cu Elveţia, iar suedezii au protestat la Berlin împotriva deciziei de a considera 
întreaga Baltică zonă de război. 

La noi, prețurile cerealelor pentru recolta 1945 s-au urcat cu aproape 50%, pe când 
costul vieţii s-a urcat de anul trecut până azi cu cel putin 500%. 

13.11.44. Vişinski, faimosul Fouquier-Thinville din tragicele procese anti-trotkiste la 
comanda lui Stalin din anii '30, pretinde si la noi o mai reală epurare a legionarilor si a 
naziştilor. A declarat hotărât că prevederile armistiţiului formează un bloc, şi câtă vreme nu 
le vom fi îndeplinit cu strictețe, nu putem spera a obține Transilvania. 

Se acreditează pe zi ce trece zvonul că după atentatul din 20 iulie, Hitler 
n-ar mai trăi sau că cel putin nu mai e în stare să conducă tara. leri în fine, câteva cuvinte 
rostite de Himmler din partea lui Hitler, repetă că: „atâta vreme cât va fi el în viață, Germania 
nu va capitula." Argumentul acesta nu înlătură, ci chiar întăreşte presupunerile. 

Se pare că în timpul transmisiunii, la Radio Londra s-ar fi auzit o voce fantomă 
strigând: „Jos cu el! Jos războiul!” 

Aflu astă seară că în convorbirea particulară cu Regele, Vişinski a recunoscut 
greutățile de care ne-am lovit în Moldova spre pildă (adică din pricina jafului rusesc), pentru 
executarea armistițiului, dar că va lua toate măsurile ca aceste impedimente să dispară; 
dacă şi atunci va mai simți încetineală sau puţină tragere de inimă din partea noastră, va 
raporta la Moscova cà nu e nimic de făcut cu românii şi va cere să se întrebuinteze față de 
noi alte metode. Amenintare nedeghizată... in futurum. 

Gazetarul american Stevens se arată cu totul îngrozit de planurile diabolice ale 
Sovietelor cu privire la România şi denunță un complot ce se pregăteşte pentru suprimarea 
sau în tot cazul pentru îndepărtarea Suveranului şi a oamenilor ce stau în calea planurilor 
lor de anexiune. 

Îmi pare totuşi că aceste destăinuiri au prea mult caracterul senzațional al presei 
de tiraj din New-York. Vorbeşte de logodna regelui Mihai cu prințesa Margareth-Rose a 
Angliei, care n-a împlinit nici 15 ani, şi că în acest scop Regele ar pleca la Londra, însoțit de 
Maniu. Aici începe complotul, căci ruşii nu le-ar mai permite să se înapoieze în țară. lar de 
cumva n-ar voi să plece mai curând, ar fi indispensabil ca un avion să fie mereu la dispoziția 
Regelui pentru orice eventualitate. 

Stevens mai spune cà gazetarii aliați sunt indignati pe ruşi, care nu le permit sà 
meargă în Dobrogea şi să viziteze Constanţa. 

Îngrozită de ce se petrece datorită cârdăşiei între unguri şi ruşi, populația 
românească din Ardealul! de nord începe să se se refugieze dincoace, aşa că astă seară, la 
cererea comandamentului sovietic, guvernul român, printr-un comunicat, atrage atenția că 
nu se evacuează decât: „autoritățile administrative trimise fără încunostiintarea prealabilă a 
Înaltului Comandament Sovietic şi în urma incidentelor regretabile făptuite de bande înarmate”. 

Se zice că ar fi vorba de „gărzile ardelene” înarmate de către Partidul National- 
Țărănesc, ce s-au dedat la excese în contra ungurilor, fapt de care aceştia s-au servit ca 
să-şi câştige oblăduirea rusească. Se pare că la Odorhei treburile s-au petrecut tocmai 
de-andoaselea şi că ungurii s-au năpustit asupra românilor, ceea ce i-ar fi determinat pe ruşi 
să întoarcă foaia şi să recheme pe români ca autoritate a locului. 

Ruşii de aici mărturisesc că n-au de gând să se instaleze definitiv la noi, dar că vor 
să instaureze un guvern comunist de teama legionarilor care misunà în toată tara si care 
prezintă un pericol actual. 

Ei nu pot ascunde că în Dobrogea, la Ploieşti, şi pe linia Siretului, s-au întărit 
împotriva englezilor, deşi declară că primejdia unei răsturnări a alianțelor i-ar fi preocupat 
altă dată, nu însă acum când sunt atât de departe în inima Europei. 

Față de o asemenea mentalitate, e tristă mărturisirea unui englez, care la 
întrebarea noastră de ce nu intervin în favoarea României lăsată pradă ruşilor, răspunde, 
ridicând din umeri în semn de neputinţă, adăugând că tara noastră a căzut definitiv în lotul 
rusesc. 

Gruparea lui Groza ar fi fuzionat cu cea a lui Ralea într-un front socialist-țărănesc. 

Cuirasatul „Tirpitz” de 45.000 tone a fost scufundat de bombardiere engleze în 
portul norvegian Tromsò. 

S-a zvonit că şi contele de Paris a fost arestat. 

O ultimă pungă de rezistență germană se mai menţine la St. Nazaire. Se pare că 
bombele V2 sunt totuşi periculoase, căci ştirea viitoarei întâlniri a celor „3”, prevăzută la 
Londra, ar fi mai sigură în vreun punct din Mediterana. 

15.11.44. leri la dejunul oferit în onoarea lui Vişinski la care au luat parte si delegati 
englezi şi americani, acesta a declarat guvernului român, - fără a pomeni măcar de 
existența Suveranului țării, - că închină pentru „justa executare a convenției din 12 

septembrie, care va constitui punctul de plecare al relaţiilor noastre viitoare” şi „în sănătatea 
guvernului democrat al României." 

De altfel, ruşii fac tot ce pot să aducă la cârmă un guvem comunist, aşa că Maniu, 
care a fost informat de ce se plănuieşte în privința sa, este convins că acest guvern nu 
poate dura; el nu va capitula, ci va lupta împotriva proiectelor comuniste, gândind din nou ca 
soluție tranzitorie, la un guvern de tehnicieni. Deocamdată a hotărât ca toate gărzile 
ardelene să depună armele si să fie dizlocate potrivit acordului stabilit cu Frontul, ce 
urmează a proceda la fel. Vom vedea rezultatul. 

16.11.44. [...] Toate informațiile ce mi se dau arată că s-a stricat cu totul căruța 
guvernamentală; Tătărescu fiind exclus definitiv din rândurile liberalilor, mulți partizani vechi 
ai liberalilor au hotărât să-l părăsească pe Dinu Brătianu, timp în care Guţă e pe cale de a 
convoca un mare congres liberal în care să se proclame şef al partidului. Gândul său este 
să facă apoi front cu oamenii lui Ralea. 

În previziunea acestor evenimente, Frontul a şi anunțat pe colaboratorii ţărănişti şi 
liberali din guvern, că în cazul unor noi neînțelegeri, se va vedea silit să renunțe la 
concursul domnilor Maniu şi Brătianu, multumindu-se cu cea a domnilor Tătărescu şi Ralea 
pentru o nouă formulă de guvernare. 

Aceste perspective sunt puse în legătură cu zvonurile despre Carol, care la 
Lisabona ar pregăti cu Statul său Major o nouă descindere din avion pe teritoriul românesc. 
Cercurile oficiale mă asigură că de fapt, Carol nici n-a sosit pe continent, ci că abia ar fi 
putut ajunge în Brazilia, unde guvernul a fost prevenit să-i interzică formal călătoria în Europa. 

Îmi aduc totuşi aminte de măsuri similare luate în 1930 împotriva sa, dar care n-au 
împiedicat aventura din 6 iunie şi restauratia. Vom fi oare martori ai unei noi răsturnări a 
propriului fiu?... 

În Germania, se vorbeşte mult de revoluție, de moartea, boala, nebunia sau de 
plecarea lui Hitler în Japonia şi de înlocuirea sa cu Himmler pentru continuarea războiului 
până la prăbuşirea totală. 

De Gaulle a fost invitat de Stalin la Moscova în calitate de şef al Statului francez. 
S-a zvonit şi de o vizită a lui Roosevelt la Paris. 

Nemţii anunţă executarea lui Alexis Carrel. 

19.11.44. Anglo-americanii îşi închipuie că Franţa, fiind recunoscută ca mare 
putere aliată, va putea compensa preponderența de azi a Sovietelor. Cum însă de Gaulle 
pleacă la Moscova la propria sa rugăminte, pe care Stalin binevoieşte s-o admită, este 
evident că rolul de mâine al Franţei rămâne încă destul de modest. 

Totuşi e foarte semnificativă declarația Biroului sovietic de informaţii din 
Washington, care neîntrebat de nimeni, anunţă cà Rusia „n-are intenţia de a interveni în 
afacerile interne ale altor state" si că „punctul de vedere al Moscovei este recunoaşterea 
coexistentei a două sisteme” (adică comunismul şi capitalismul). 

În continuare, acelaşi Birou enunță principiile politice exteme sovietice: 

1) relații pacifiste cu toate statele, indiferent de sistemul lor politic; 

2) cooperare politică şi economică cu toate statele, pe baza egalității si 
suveranităţii părților contractante precum şi a coexistentei celor două sisteme; 

3) alianţe cu orice state pentru a se apăra contra actelor de agresiune; 

4) renunţarea categorică la orice expansiune imperialistă în dauna altor națiuni 
(cum rămâne cu Bucovina de nord, chiar dacă am admite legitimitatea re-răpirii 
Basarabiei?); 

5) nici o interventie în afacerile interne ale altor state; 

6) întàrirea coalitiei antifasciste. i 

Henry Spaak a anunțat ca probabilă încheierea unui pact regional de securitate 
între Belgia, Franța, Olanda, Luxemburg şi eventual Norvegia. 

Aliații sunt pe punctul de a ocupa Metz şi Belfort, iar germanii părăsesc Alsacia. 

În Balcani, Tito e la porţile Zagrebului, nemţii au evacuat Tirana şi aliaţii au ocupat 
Spalato. 

În delegația noastră pentru armistițiu, locul lui Christu ce şi-a menținut demisia 
după scrisoarea lui Vinogradov, a fost ocupat de Savel Rădulescu. 

21.11.44. Cu toată înverşunata rezistență a nemților şi deşi reuşiseră să împingă 
mult înapoi pe ruşi în Pocuția şi în Bucovina precum si din jurul Budapestei, s-ar părea 
acum că trupele sovietice au reluat ofensiva, amenințând Eger şi Hatvan la est de capitală 
şi încercând să izoleze trupele inamice din nord-estul Ungariei şi de legăturile lor cu 
Germania. 

Pe frontul apusean aliații înaintează viguros prin străpungerea de la Belfort spre 
Rin, iar Metz este în ajunul capitulării. 

Zvon de dispariția, unii spun chiar de asasinarea, lui Goering. 

La noi, cârpeala acordului între partide, se destramă tot mai mult. 

Noul guvern e pe dric. 

23.11.44. Printre aliaţi se discută dacă întâlnirea în scurtă vreme a celor „3” ar fi 
oportună şi se zvoneşte că s-ar amâna pentru la primăvară. 

La noi, sunt simptome tot mai numeroase de frictiuni dintre aliaţi şi ruşi, iar ştirea 
nedezmintità până azi că în curând Turcia ar intra în război (contra cui?), face să se 
bănuiască că nici Moscova nu-şi mai face iluzii că va putea întârzia conflictul anglo-sovietic 
ce se prepară. 

Subasici s-a dus la Moscova pentru încheierea unui acord de felul celui stabilit cu 
Beneş. 

Guvernul Szalasi a fugit din Budapesta. 

A murit Caillaux, un colaborationist cu mult avant la lettre. 

A apărut o nouă lege a epuratiei, prima dovedindu-se ineficientă, căci după obiceiul 
pământului, vinovaţi au fost găsiţi... acarii Păun! 

Radu Lecca a evadat şi a fost prins, iar acum este în paza ruşilor, care nu mai au 
nicio încredere în noi. 

Stalin urmăreşte constituirea unui bloc slav format din Polonia, Cehoslovacia, 
Jugoslavia (organizată pe un plan federal), probabil şi Bulgaria, ce ar urma să graviteze în 
jurul politicii de hegemonie a Uniunii Sovietelor. 

Cum vom mai trăi noi, înecaţi în acest ocean de prepotentà slavă? Anglia şi Franța 
putea-vor oare să țină în cumpănă o atare forță? Cât despre americani, aceştia par sà se 
dezintereseze cu totul de orice în Europa, ce nu înseamnă pentru ei a big business. 

26.11.44. Sunt informat că într-un precedent Consiliu de miniştri în care 
Pàtrascanu ca deobicei se pornise la atacuri personale împotriva unor colegi din guvern, 
Sănătescu l-a oprit brusc (pare-se pentru prima oară), zicându-i: „înainte de a fi comunisti, 
ţărănişti sau liberali, suntem cu toții români şi cu toții trebuie să stăm împreună spre a forma 
un bloc pentru apărarea țării." 

A informat apoi Cabinetul de conflictul ivit în Serbia între anglo-americani şi ruşi, 
care începuseră să coboare la Belgrad drapelele jugoslave înălțate de trupele lui Tito, 
înlocuindu-le cu cele sovietice. 

Amintind Moscovei de acordul de la Teheran, aliații au hotărât încetarea oricărei 
livrări de material ruşilor şi au amânat sine die proiectata conferință. 

Întrucât ne priveşte, se pare că presa americană a publicat şi a comentat răspunsul 
nostru la scrisoarea ultimativă a lui Vinogradov. 

Pe front, deşi s-a anunțat ocuparea oraşului Miscolc, înaintarea ruşilor în Ungaria e 
tot foarte anevoioasă, pe când rezistența germană pare vădită. 

Date fiind raporturile actuale între aliați, n-ar fi cu totul exclus să asistăm într-o 
bună zi, după ce în apus îşi vor fi asigurat stăpânirea asupra regiunii renane, ca anglo- 
americanii să întindă mâna nemților pentru a se opune primjdiei ruseşti. Vom avea atunci la 
noi în țară un nou moment foarte periculos de suportat, pe cât de grav, pe atât de scurt. 

28.11.44. În politica noastră intemă, iarăşi s-a stricat căruța guvemamentală pe 
chestiunea numirii prefectilor şi apoi din cauza unui conflict între betivi în cartierul Apărătorii 
Patriei, unde un pluton de câțiva soldati s-au bătut şi au ucis cu arma câţiva lucrători aflaţi în 
cârciumă. 

Toti muncitorii din fabrici, angajați de Frontul Democratic, au defilat ieri pe străzi, 
cerând arestarea ministrului „legionar' Penescu, pe care însuşi subsecretarul său îl taxeazà 
ca „palavragiu”. Stânga cere deci un Ministru de Interne din sânul ei şi numirea generalului 
Vasiliu-Răşcanu la Război spre a proceda la epurarea armatei. 

În cadrul procesului de epuratie, Pătrăşcanu a destituit pe Lupu si pe Petit, 
absolvind pe Coman Negoescu şi lăsând în amânare de discuţie pe Macry, cunoscut ca 
antisemit notoriu. La Casaţie şi în restul magistraturii, acțiunea este în continuare. 

Manifestantii de ieri s-au dus în delegație la Vişinski (gauleiterul oficial al României, 
cel real fiind Ana Pauker cu aghiotantul ei preferat, lucrătorul Vasile Luca, pe când şeful de 
partid Pătrăşcanu, fiul scriitorului neamtofil de pe vremea celuilalt război, însurat cu Herta 
Schwamen, devenită Elena Pătrăşcanu [n.ed.], nu e decât a cincea roată). 

La reclamaţia lor în contra guvernului trădător, Vişinski a răspuns că relaţiile 
noastre cu Sovietele depind de modul în care vom executa convenția de armistițiu, deci 
vechiul cântec, pe când Vinogradov le-a atras atenția să se lase de manifestații şi să se ţină 
de muncă, căci numai aşa vom îndeplini obligațiile noastre. 

E foarte trist că un străin, al cărui rol e să ne asuprească şi să ne dezorganizeze, 
să fie cel ce ne dă lecţii. Oare om sfârşi în fine prin a pricepe să nu ne mai mâncăm între noi 
ca nişte câini?... 

Până când ne-om dezmetici, ruşii ne ocupă complet: este vorba să-şi instaleze 
divizii în regiunile nevralgice ale tării: Bucureşti, valea Prahovei şi în centrele miniere 
Petroşani, Reşiţa etc. Unii spun că vor veni şase divizii, alții 12 sau chiar 15. Oricum, dacă 
nu se schimbă repede balanța de forțe între aliați, ocupația bolşevică ce va implica şi 
guvem comunist, ar putea uşor aluneca în anexiune solicitată chiar de noi, căci cozi de 
topor se găsesc oricând câte poftesti. 

În ultimele trei zile, s-au celebrat parastase cu discursuri pentru lonel Brătianu, 
Madgearu şi lorga, exaltând pe aceste lumini ale democrației, dar înainte de toate, ale 
românismului integral. 

Acum suntem în pragul unei dizlocări în sânul partidelor istorice: cel liberal, unde 
rolul lui George Brătianu e foarte discutat, şi cel national-tarànist, în care multi atacă acum 
infailibitatea lui Maniu din pricina inițiativei sale cu legionarii. 

Mă tem că ne aşteaptă încă zile negre, dar totuşi nu sunt deznădăjduit; aceasta nu 
fiindcă aş pune mare temei pe propria noastră virtute, ci sperând pe o slăbire a potențialului 
rusesc şi pe un nou echilibru de forte între aliați. 

Cordell Hull a demisionat pentru motive de sănătate şi a fost înlocuit cu Stettinius 
ca secretar de stat. 

În drum spre Moscova, de Gaulle a vizitat pe regele Faruk la Cairo. 

Tulburări sociale în Belgia, Grecia si Italia pe care aliaţii, deocamdată ocupanti de 
fapt, le condamnă. 

30.11.44. Mesajul Regelui în Parlamentul englez vorbeşte cu încredere de victoria 
finală şi, în afară de marii aliați, citează în ordinea descrescândă simpatiile Angliei, începând 
cu Franța şi încheind cu Grecia si Jugoslavia. Niciun cuvânt bineînțeles despre noi, însă 

cum nu vorbeşte nici de Cehoslovacia, Polonia sau Finlanda, tăcerea asta nu înseamnă că 
ne abandonează pe toți pravoslavnicelor Soviete. 

Churchill a repetat în Cameră pronosticul său de terminarea războiului (desigur cel 
european) înainte de finele verii viitoare. Până atunci, grație complicităților interioare, pe noi 
ne ocupă aproape total ruşii, iar criza de guvern ne îndreaptă tot mai mult spre primejdia 
unui cabinet absolut frontist. 

În Ardeal şi în Moldova, epidemiile fac ravagii şi chiar aici în Bucureşti, spitalele 
gem de exantematici şi de tifici?. 

Atacul pe linia Rinului continuă, iar în Ungaria de sud, ruşii au ocupat Pecs şi 
Mohacs. 

Guvernul Pierlot din Belgia, foarte amenințat, a acceptat încadrarea în armată a 
membrilor mişcării de rezistență, împănându-se astfel cu comunişti. 

La Londra, rezistență împotriva pretentiei Spaniei de a pune mâna pe zona 
internațională a Tangerului. 

La noi Frontul, pescuitor în apă tot mai mocirioasă, anunță demascarea lui Maniu, 
numit „admirator al lui Hitler şi Mussolini, susținător al lui Codreanu si al legionarilor, 
sprijinitor al lui Antonescu şi al războiului anti-sovietic, saboteur al democrației” şi pretinde 
că mâine, Sănătescu va rezolva criza provocată prin „moţiunea de retragere din guvem" a 
țărăniştilor si a liberalilor. Mai mult chiar, prevede ruperea partidului lui Maniu şi plecarea 
țărăniştilor regàteni sub conducerea lui Mihalache sau poate chiar a lui Ralea. 

Churchill împlineşte azi 70 ani. 

Zvon de ultimă oră, că după ziua Unirii Ardealului, adică de mâine, Sănătescu va 
demisiona şi că-i va urma un guvern Groza, întrunind, pe lângă extremiştii comunisti şi 
social-democrati, şi dublurile liberale şi țărăniste ale lui Tătărescu şi Ralea. Multi se întreabă 
din nou dacă o asemenea combinaţie nu va readuce pe Carol ca scut de apărare în contra 
înglobării noastre în Uniunea Sovietică. 

Deocamdată gruparea lui Ralea a fuzionat cu a lui Groza, iar o delegaţie de „țărani” 
limbuți din lifov, lalomita şi Teleorman s-a prezentat la Vişinski cu plângeri nesăbuite 
împotriva „moşierilor sabotori" şi a ,reactionarului Maniu” spre a-l asigura că-şi vor face 
dreptate după modelul sovietic. 

Cu astfel de metode ce depăşesc, de se poate, sistemul odios al slugamiciei față 
de trimişii Țarului sau ai Sultanului de acum un veac, ne ducem de râpă. 

Negel, cu care am vorbit, mi-a afirmat că trebuie neapărat sà reacţionăm, să dăm 
dovada unității româneşti şi dacă o fi să ne sugrume ruşii, să nu plecăm dinainte grumazul, 
ci să ne prăbuşim cu capul sus, căci dacă acesta e planul Moscovei, o va face-o şi dacă ne 
îndoim din sale şi dacă stăm drepți. Ba eu zic ceva mai mult: când o fi sà se stabilească un 

alt echilibru de forte, aliații nu vor mai găsi niciun interes să ne susțină dacă ne-or vedea 
căzuţi şi supuşi ruşilor prin propria noastră lasitate. 

Dacă nu mă însel, jocul actual este următorul: reprezentanții Frontului susţin cà nu 
e criză de guvem, ci numai chestie de remaniere pentru înlocuirea lui Penescu prin 
subsecretarul de stat Teohari Georgescu, numirea lui Vasiliu-Răşcanu la Război şi eventual 
înlocuirea altor titulari care ar mai demisiona. Ei speră astfel să domine întreg cabinetul atât 
de slab al lui Sănătescu, pe când liberalii şi țărăniştii vor să provoace criza demisionând, cu 
gândul că Regele va avea din nou curajul să renunțe la caricatura colaborării şi să 
încredinteze lui Maniu, spre pildă, constituirea unui guvem unitar. 

Memoriul-declaratie al Partidului National Țărănesc reclamă sancţionarea imediată 
a sabotorilor comunişti sau imediata demisie a guvernului. O asemenea eventualitate 
răstoarnă toate planurile lui Pătrăşcanu. 

Am auzit că Ana Pauker şi-a instalat biroul în sediul ministerului de Justiţie, unde 
titularul aleargă de câte ori ea îl cheamă prin uşier. 

2.12. 44. Azi s-a afişat pe străzi declarația PNȚ, iar Consiliul de miniştri ia hotărârea 
dacă guvernul va demisiona sau ba, în timp ce Frontul organizează o nouă manifestare 
pentru numirea lui Vasiliu-Răşcanu; Pătrăşcanu îi prezintă regrete lui Penescu pentru 
campania ce s-a dus, exprimându-și speranța că va rămâne mai departe la Interne. Se 
verifică deci că le e teamă comuniştilor de o schimbare de guvern. 

În acelaşi timp, Mihalache care primeşte vizita lui Dej şi a lui Ralea, aproape că îi 
dă afară la încercarea acestora de a-l convinge să facă acorduri politice peste capul lui Maniu. 

Ar putea fi vorba de încercarea unui guvern de tehnicieni pentru executarea 
armistițiului şi restabilirea ordinii în țară, care să fie prezidat de generalul Rădescu. O 
asemenea formulă ar putea dura trei zile dar şi trei luni, îmi spune Mihai Popovici. Dacă nu, 
vom fi nevoiţi a recurge la un guvern cu caracter politic unitar, spre a evita riscul unui guvem 
comunist. 

În sfârşit, englezii şi americanii s-au hotărât să ne prevină că va trebui să rezistăm 
presiunii ruşilor, care dacă ne ţinem bine, nu vor îndrăzni să ne terorizeze pe faţă şi sà ne 
ocupe, contrar prevederilor armistițiului. Numai prin propria noastră unitate intermà vom 
putea obține mai târziu concursul lor în contra ruşilor, atunci când aceasta le va fi posibil. 

Jocul lui Vişinski e foarte dubios: din propria inițiativă şi-a exprimat dorința unei 
convorbiri cu Maniu, însă atunci când acesta i-a transmis în prealabil un soi de memoriu 
asupra chestiunilor ce ar avea de discutat, rusul a răspuns că nu-i va fi posibil să le discute 
în mod oficial cu un membru al guvernului, aceasta spre a dovedi că nu vrea să se 
amestece în treburile noastre interne. Totuşi se întâlneşte cu Lupu, îi transmite dorința de a-l 
vedea pe Mihalache si face muncitorilor şi țăranilor veniţi să-l salute declaraţii cu caracter de 
adevărat guvernator. 

Acolitul Anei Pauker, tovarăşul Luca, care îşi are şi el biroul în clădirea ministerului 
de Justiţie, ar fi secui din şleahta lui Bela Kun. 

În discuţiile din Cameră, Eden a susţinut că guvernul englez nu poate fi favorabi! lui 
Sforza, care e inamicul lui Bonomi şi Badoglio, dat fiind că în timpul regimului Mussolini, a 
luptat în chip atât de putin efectiv, doar nominal din Statele Unite sau din Franța, în timp ce 
acum pune bețe în roate chiar celor ce au combătut în Italia, având toate riscurile de partea lor. 

6.12.44. Aseară, recepție la Legația sovietică pentru aniversarea Constituţiei 
staliniste în localul nou mobilat, în care fiecare scaun, orice perdea, cea mai mică 
scrumieră, erau privite de mine sub aspectul cifrelor, reprezentând sutele de milioane de lei 
cheltuite azi de Statul nostru pentru a şterge ruşinea jafului ordonat de Ică, profesor în 
dreptul ginţilor. Era de față tot guvernul, prezent şi viitor cu ambii preşedinţi (Sănătescu 
plecat dimpreună cu Penescu) şi Rădescu. 

Acesta îşi ia Internele, formează tot un cabinet politic si pe care Frontul îl acceptă 
pentru a nu se mai face zarvă pe acest subiect. 

Personajul cel mai simandicos însă, pe care ruşii l-au primit ca pe un suveran, a 
fost Groza, văzut în acest mod ca viitorul şef de guvern agreat de Soviete. lată şi pe Barbu 
Ştirbei, fotografiat idilic cu Vişinski. 

Convorbire interesantă cu Pallin, care a recunoscut că Finlanda trăieşte azi în 
condiții mai putin riguroase decât noi, probabil graţie faptului că Mannerheim şi tot guvernul 
au ştiut să-şi țină demnitatea, care impune totdeauna mai mult decât slugàmicia de care 
dăm noi veşnic dovadă. 

De curând au sosit trei divizii ruseşti stabilite în jurul Bucureştiului, afară de alte trei 
care trec în Bulgaria, fără îndoială spre a contrabalansa forțele engleze debarcate la 
Salonic. Unul din motivele pentru care ruşii nu mai atacă în Ungaria e tocmai starea de 
tensiune cu aliații, cărora caută să le creeze dificultăţi în apus, de când americanii au cam 
strâns şurubul cu livrările de material către URSS. 

Frusy Caranfil a plecat pe ascuns cu băiatul din cauza necazurilor ce începuseră 
să-i facă ruşii şi după ce a aflat că bărbatul ei nu se va mai putea întoarce în țară, cât timp 
va mai dura ocupația moscovită, care face tot posibilul să ne ţină rupti de lumea 
occidentală, împiedicând pe oricine să se mai întoarcă, român sau străin, odată plecat din 
România. 

Guvernul englez susține guvernul italian al lui Bonomi ca şi persoana lui Badoglio. 

În Grecia, Churchill deplânge războiul civil deziàntuit din cauza elementelor 
comuniste ,Ellas", în pofida prezenţei trupelor engleze. Papandreu e nevoit să demisioneze, 
urmând pe curând să se pună chestiunea monarhiei. 

Noi arestări de nationalisti în Danemarca iar în Belgia, guvernul Pierlot întâmpină 
mari dificultăți. 

Azi după masă la ora 5, noul guvern a depus jurământul. Generalul Negulescu fiind 
numit la Război, înfrângerea Frontului e vădită. Să vedem cât va putea dura acest cabinet 
Rădescu. 

Pe străzile Atenei se dau lupte între cele două tabere greceşti adverse, trupele 
engleze susținând armata regulată. 

Eden a fost atacat în Camera Comunelor pe tema Sforza, aràtàndu-i-se că Bonomi 
a făcut o declarație de prietenie pentu Sforza şi cà Stettinius a luat o atitudine contrară 
guvernului englez. Totuşi Eden s-a menținut la punctul său de vedere. 

9.12.44. leri a plecat la Moscova gauleiterul Vişinski, după ce probabil a lăsat în 
urmă câteva bombe „cu întârziere”. Le vom vedea în curând efectul, dacă între timp 
guvernul Rădescu nu va fi dovedit că are autoritatea ce-i lipsise lui Sănătescu. 

Primele manifestări sunt de bun augur: a reuşit să decidă pe reprezentanții 
partidelor să semneze o declarație comună privind dezarmarea gărzilor, armistițiul de presă, 
revizuirea primarilor şi a prefectilor aleşi sau numiţi ilegal. Ziarele Dreptatea şi Scânteia nu 
se mai insultă reciproc. 

Rădescu a cerut hotărât să se termine cu dezmatul manifestărilor de stradă, ca toți 
lucrătorii să se ţină de treabă şi ca producția să se intensifice pentru executarea astfel a 
condițiilor de armistițiu. 

Evident că Frontul e tare otrăvit de acestă schimbare de guvern, căci ar fi preferat 
să se infiltreze cu încetul spre a ajunge să domine în cabinetul Sănătescu. 

Cu destulă subtilitate din partea Sovietelor, mi s-a insinuat mirarea la receptia lor, 
că n-au fost văzute personalități politice ca domnii Maniu sau Brătianu. Am răspuns că 
probabil n-a fost invitată decât lumea oficială, iar aceştia nu mai fac parte din guvem. Mi s-a 
replicat: „De ce a venit atunci domnul Tàtàrescu?..." 

În privinţa lui Groza, „raliatul" Ralea mi-a mărturisit că dânsul e viitorul preşedinte 
de Consiliu, după ce a avut vicepresedintia în două cabinete şi cà el va putea întruni cele 
mai preţioase colaborări, păstrând, ca ardelean, vechile simpatii din partea national- 
țărăniştilor şi fiind totodată cel mai moderat dintre cei de stânga. 

În timp ce la noi se duce o luptă împotriva curentelor extremiste alimentate de 
puterea ocupantă, în Grecia lucrurile se petrec pe dos: Anglia susține guvemul în contra 
bandelor răzvrătite şi Churchill declară în Parlament că: „democraţia nu înseamnă numai 
aripa stângă” şi: „un partid nu e democratic fiindcă tinde spre cele mai extreme forme ale 
revoluției”. 

Poziţiile contradictorii între anglo-americani şi ruşi se conturează tot mai vădit: 
după ce englezii întreabă pe sovietici contra cui se întăresc în Dobrogea, americanii îi 
întreabă la rândul lor, cum se face că au capturat de la japonezi material de război 
american, pe care Statele Unite îl trimiseseră în Rusia... Ambii aşteaptă încă un răspuns. 

Pe frontul Ungariei, trupele sovietice schiteazà o înaintare spre nord de Budapesta 
şi trec Dunărea pe la sud de capitală, împingând totodată spre sud între Sava şi lacul 
Balaton. 

Ziariştii americani în goană după senzaţional, anunță încă de pe acum că 
reprezentanți ai secretariatului de stat de la Washington vor putea intra la 1 februarie în 
Dantzig şi Copenhaga, la 1 martie la Praga si la 1 aprilie la Viena. 

Azi am luat prânzul cu Romniceanu, cu Gheorghe şi Bebe Brătianu, dr. Danielopol 
etc. într-o atmosferă cu totul anti-frontistă. Sunt cu toții de acord că generalul Rădescu i-a 
frânat putin, dar se gândesc cu teamă la ziua de 13 decembrie, comemorarea putschului 
încercat de comunisti în 1918 în piața Teatrului National. Am aflat astfel că Dinu şi Maniu, 
invitati de gazdele sovietice, au avut o uşoară indispozitie diplomatică, drept răspuns la 
boala invocată de Vişinski cu câteva zile înainte, când trebuia să ia masa cu dânşii. 

Zvonuri persistente despre demisia lui Franco, ce ar fi încredințat puterea 
preşedintelui Falangei şi despre leaderul stângii Maura, care ar încerca de la Paris să 
constituie un guvem de tranziţie cu personalități republicane. 

Pe de altă parte, zvon că pretendentul francez de Guise, ar fi încercat să provoace 
de pe teritoriul spaniol o mişcare monarhistà în Franţa, mai exact în Bretania si în Pirinei. 
Vremuri tulburi pretutindeni... 

12.12.44. De la frontiera spaniolă, Maura tratează cu oamenii politici spanioli 
înlocuirea guvernului Franco demisionar printr-unul republican de dreapta, care să 
pregătească fără vărsare de sânge instaurarea regimului constituțional republican. Desigur 
e şi aici jocul englezilor care speră în acest chip să evite o nouă deziàntuire a exceselor 
comuniste. 

La Atena, englezii continuă de asemenea politica lui Churchill, însă se pare că ruşii 
se formalizează, spunând că influența în Balcani le aparţine exclusiv lor şi că, în caz contrar, 
vor proceda la demobilizarea armatei poloneze, ceea ce ar reveni la denuntarea acordurilor 
Curzon asupra Poloniei şi deci la ocuparea totală a ţării. 

Fiecare începe să-şi arate colții. 

Ocuparea Budapestei n-ar mai fi decât chestiune de zile. În legătură cu aceste 
operațiuni, diviziile ruseşti ce trec pe la noi n-ar merge în Bulgaria, ci s-ar îmbarca pe 
Dunăre pentru frontul maghiar. Cert deocamdată este că au devastat Giurgiu. 

O altă manifestare de hotărâre a englezilor e că, la cererea lui Auschnitt, au 
intervenit ferm şi au oprit demontarea de către ruşi a uzinelor Malaxa (se pare că fabrica de 
țevi este cea mai modemă şi mai bine utilată din Europa.) De asemenea, s-a oprit 
transportarea în Rusia a materialului tehnic al societăților petrolifere. 

De Gaulle a semnat la Moscova un tratat de alianță şi de asistență împotriva 
oricăror veleitàti de viitoare reînarmare a Germaniei. 

14.12.44. Rebelii atacă şi dinamitează clădirile din Atena unde cred că se află trupe 
britanice. Reprimarea revoltei şi reintrarea în ordine nu se arată deloc uşoară. Se pretinde 
că nemți şi bulgari luptă în rândurile elassiste, dar n-ar fi de mirare ca şi Moscova să-şi fi 
băgat codita. 

Noul guvern italian Bonomi e tot mai împănat cu comunişti care dețin posturi 
importante. 

Acordul Tito-Subasici fixează alegerile generale pentru constituantă şi regimul 
provizoriu al țării, până ce votul poporului jugoslav va arăta ce formă de guvernământ îşi va 
alege. 

Mi se spune, dar n-am putut controla, că Eden ar fi declarat pe față că relaţiile 
anglo-sovietice devin din ce în ce mai încordate. La rândul lor, ruşii manifestă o neîncredere 
totală față de englezi. Este rezultatul călătoriei lui Churchill ?!... 

Ziua de ieri s-a desfăşurat în linişte: pelerinaj la mormântul lui Frimu şi discursuri în 
piața Teatrului. Tot ieri, Ana Pauker a fost sărbătorită de ai săi pentru cei 60 ani de viață. 

17.12.44, În Grecia, englezii speră să ajungă la un armistițiu politic, dar până atunci 
tot se bat. S-ar putea ca soluția să însemne o profundă schimbare constituțională; - să fie 
răsturnarea Monarhiei? 

În Camera Comunelor, Churchill a expus greutăţile problemei poloneze, învinuind 
de simț apolitic pe conducătorii guvemului de la Londra pentru veto-ul lor negativ în 
tratativele cu sovieticii şi cu Comitetul Naţional de Eliberare de la Lublin. El propune 
prelungirea liniei Curzon!® spre sud cuprinzând Lemberg în favoarea ruşilor, în schimbul 
acordării Poloniei a Prusiei orientale (cu populația germană expulzată!) şi a oraşului 
Dantzig. 

Se pretinde cà prin mijlocirea Vaticanului, nemtii, prin Papen, ar spera sà obtinà din 
partea aliaţilor definirea capitulării „necondiționate”. 

După ce Churchill şi-a exprimat dorința formal în Parlament, se anunţă din 
Washington că după instalarea lui Roosevelt pentru a 4-a oară la Casa Albă, adică după 20 
ianuarie, va avea loc întâlnirea cu Stalin, Eden a emis speranța că de rândul acesta, ceilalți 
se vor deplasa, ținând seama de vârsta înaintată a premierului britanic. 

La noi comisia pentru reforma agrară se lasă terorizată de Luca. 

În contul art.12 din convenția de armistițiu, ruşii pretind acum să le restituim in 
integrum un spital din Odesa jefuit de ai noştri. 

Un om de rând spunea în tramvai că sistemul de epuratie va distruge toată clasa 
intelectuală a ţării si că va fi vai de noi să ne conducă numai pleava poporului român. 


10 Linia Curzon a fost o linie de demarcaţie de la sfârşitul Primului Război Mondial propusă de 
Consiliul Suprem Aliat pentru a delimita Polonia de Rusia. După destrămarea URSS (1991), linia 
Curzon reprezintă frontiera de răsărit a Poloniei cu Ucraina, Belarus şi Lituania (n.ed.) 

19.12.44. Pe frontul apusean, nemții au reluat ofensiva pe o lărgime de 100 km, 
pătrunzând din nou pe teritoriul Belgiei şi Luxemburgului. 

Cu toate că s-a anunțat un armistițiu în Grecia, lupte îndârjite continuă la Atena, 
trupele britanice câştigând cu greu teren în contra rebelilor. În sânul guvernului grec sunt 
divergențe privind Regența până la sosirea Regelui, iar la Londra, partidele de stânga 
manifestă împotriva lui Churchill. 

Zvon de tratative de armistițiu la Moscova cu un grup de cinci delegati unguri. 
Gheorghiu Dej ar fi plecat la Moscova; ce ni se pregăteşte? În tot cazul, rezultatul vizitei 
sale la Petroşani este dezastruos: anarhie la culme şi producție tot mai scăzută. 

Comunismul dezorganizează totul pe unde pătrunde. Ştiu că aceste manifestări 
sunt superficiale şi temporare, dar rămâne de văzut dacă gândul Sovietelor nu este să ne 
înglobeze total prin asemenea mijloace. 

Produce vâlvă ruptura din Partidul Naţional Libera! prin acțiunea lui Tătărescu, care 
ia cu sine numeroşi şi importanți partizani. 

Un nou decret-lege suspendă pe patru luni inamovibilitatea magistraților şi suprimă 
până la 1 septembrie 1945 avizul Consiliului superior. 

Se pare că în ianuarie va începe în fata unui Tribunal al poporului judecarea 
criminalilor de război. Niciun soi de imaginaţie în copierea greşelilor comise de Revoluţia 
franceză. 

21.12.44. Nemţii au ocupat Spa şi împing spre Liege, iar bombele lor zburătoare 
lovesc până la Anvers. Cred că această supremă încercare are scopul să determine pe 
aliaţi a fi mai dispuşi să trateze cu Germania, bineînţeles pe sema muscalilor. Mă tem că nu 
vor reuşi! 

Situaţie staționară în Grecia, adică luptele continuă însă sunt speranțe de 
armistițiu. Încă se dezbate chestiunea Regentei mitropolitului Damaschinos. 

Fapte diverse de pe la noi: agresarea lui Groza din partea a doi boieri botoşăneni 
Miclescu şi Pilat; recepție în onoarea unui profesor rus trimis aici să lege relații culturale, dar 
care are mai mult figură de anglo-saxon sau în tot cazul de balt; un gazetar englez din 
Bucureşti se prăbuşeşte beat-mort în cutia unui ascensor, Marta Bibescu se plimbă cu o 
brasardă multicoloră a drapelelor aliate, în calitate de corespondent de război și cu un toiag 
alb de orb milog, făcând acum pe amica bolşevicilor. 

24.12.44. Aliaţii susțin că vor putea opri ofensiva germană dintre Bastogne şi 
Malmedy şi că Liege nu mai este ameninţat. 

„Pe frontul oriental ruşii cam stau pe loc, desi se laudă că au cucerit mereu alte 
localități. Bine ar fi dacă s-ar întâmpla ca si în războiul trecut, o prăbuşire a muscalilor. E 
singura noastră speranţă fiindcă altcum ne vor destrăma întreaga țară. 

Pe aici încă mai putem trăi, dar ce aud că se petrece în Moldova, în Ardeal sau în 
Dobrogea este îngrozitor. În multe judeţe moldovene, de pildă în Tutova, unde e prefect un 

bandit, azi comunist fost legionar, s-au constituit Soviete în sate şi s-au expropriat toate 
moşiile mai mari de 50 hectare pe care le pradă, le distrug şi le împart la țărani. 

Prefectul de Constanţa ordonă şi comisarii execută arestarea burghezilor români şi 
străini, pe care îi eliberează doar plătind răscumpărări, uneori chiar de câteva milioane (nota 
Legatiei Italiei în acest sens). 

La Bod lângă Braşov, conducătorul unui tren militar sovietic, descoperind 
dezertarea câtorva soldaţi ai săi, ia cu sila un număr egal de localnici găsiți în sala de 
aşteptare şi-i urcă cu forța în tren spre a completa lipsurile. 

În Făgăraş sau Hunedoara, după ce furaseră deja mai toate vitele, ruşii cer acum 
să li se predea jumătate din numărul înscris pe care l-au găsit în registrele locale. 

Aici, ridică conductele de petrol, sub cuvânt că e captură germană, deşi sunt în 
funcțiune cu ani de zile înainte de război. Cu tot protestul aliaților, uzinele Malaxa au 
reînceput a fi demontate. 

S-a lansat prospectul împrumutului intern, cu atracția unui milion de monezi-medalii 
de aur, unii spun de frica ruşilor care ar putea fura mai uşor stocul metalic aflat la monetărie, 
decât răspândit la zeci de mii de particulari. Nu cred că acest expedient ar opri mişcarea 
ascendentă a scumpirii vieții, a creşterilor la bursa neagră si deci prăvălirea leului. 

În Bulgaria, a început procesul aşa zişilor criminali de război. La noi, se pregăteşte 
legea în această privință, iar presa de stânga amenință neîncetat cu arestarea tuturor 
demnitarilor regimului Antonescu. 

28.12.44. Crăciunul n-a fost pentru aliați din cele mai plăcute: Radio Londra 
recunoaşte că nici în 1940, când nemții bombardau zilnic oraşul, englezii nu erau mai 
demoralizați decât acum, când sperau să se bucure de un Crăciun de pace; ofensiva 
germană foarte puternică în Belgia unde au împins spre Liege şi Dinant, abia acum pare-se 
că poate fi oprită, după ce aliaților li s-au măcinat vreo şase divizii, fiind siliți să arunce în foc 
250.000 oameni din trupele de rezervà. 

În Grecia, Churchill împreună cu Eden, generalul Alexander si Mcmillan au fost 
nevoiţi să meargă de Crăciun la Atena, tratând cu diversele grupări mai mult sau mai putin 
comuniste să cadă la învoială; spiritele sunt totuşi foarte îndârjite şi se descoperă mereu 
bombe, mine etc. contra englezilor. Un glonţ tras ieri de un grec, era să-l nimereascà pe 
premierul britanic. 

Se pare că problema se complică prin pretenția sârbilor lui Tito de a obține 
Macedonia şi portul Salonic, vechiul măr de discordie. 

Budapesta pare acum cu totul încercuită de trupele lui Tolbuhin şi Malinovski, care 
spun că au prins în capcană vreo 100.000 germano-maghiari. Ar fi chiar lupte de stradă în 
Buda, iar la Debrecen s-a constituit un guvern maghiar pro-sovietic, având în sânul său şi 
un conte Teleky. 

Prea din New-York anunță că „The Big Three” se vor întruni în Februarie în afara 
teritoriului american (probabil acolo unde i-ar conveni lui Stalin) şi că în martie va avea loc 
în America întrunirea tuturor Naţiunilor Unite. 

La noi, un tâmpit de şef al Sigurantei a eliberat permisii să plece în oraş de Crăciun 
unui grup de o sută legionari arestaţi; bine că s-au întors de voia lor la închisoare după o 
straşnică beție, fără să fi provocat vreun conflict cu sovieticii. 

Echipa ministerială pornită în Moldova n-a îndrăznit să înlocuiască, cum voia la 
început, pe unii prefecti şi primari comunisti. Mai bine nu s-ar mai fi dus. 

30.12.44. Lupte de stradă în cartierele Budapestei; nemții rezistă din casă în casă. 
Aud că Palatul regal e în flăcări, că Parlamentul şi podurile peste Dunăre sunt distruse. 
Ruşii au ocupat Alba Regală unde se încoronau Regii maghiari precum şi Esztergom, sediul 
cardinalului-primat al Ungariei. Mă îngrozesc ce vor face pe la moşiile grofilor, cu toate că 
guvernul provizoriu de la Debrecen va obține, pare-se, un armistițiu ale cărui condiții sunt 
acum discutate între Moscova, Londra şi Washington. 

La Atena, războiul civil continuă. Se aşteaptă răspunsul Regelui cu privire la 
Regent şi îndată după numirea acestuia, Papandreu va demisiona. 

În vizita sa, Churchill a obținut o suspendare a focului de doar 45 minute. Problema 
greacă va fi discutată în trei cu Molotov şi Stettinius. 

Guvernul federal elveţian a abrogat toate legile anticomuniste, doar s-or îndura 
muscalii. 

În Belgia, ofensiva mareșalului Gerd v. Rundstedt a fost complet oprită. 

Generalul Catroux, numit ambasador la Moscova. 

Bulgarii au obținut de la Soviete să le restituie principalii vinovați de război. Numai 
noi, nul... 

31.12.44. De sfârşit ai anului, comandamentul germano-maghiar al Budapestei a 
respins oferta de capitulare, omorând chiar pe parlamentarii ruşi, aşa că acum va urma o 
luptă fără crutare pentru cucerirea oraşului; la rândul său, guvernul din Debrecen a declarat 
război Germaniei. 

Pe de altă parte însă, nemții se laudă prin radio că vor încercui o armată sovietică 
de 250.000 oameni. Cred că se laudă ca să mai dea curaj populației. 

În Grecia a sosit răspunsul Regelui, care numeşte pe mitropolitul Damaschinos ca 
Regent. 

În Belgia, aliații au ajuns din nou la granița Germaniei şi reduc cu încetul 
străpungerea nemților. 

Guvernul Bonomi care se intitulează conservator-progresist, a luat poziție în contra 
extremiştilor socialişti şi comunişti pe care Times îi acuză de a uza de aceleaşi arme de 
teroare şi chiar de acelaşi personal putin recomandabil al fasciştilor. Încă o dovadă a poziţiei 
luate de Anglia în contra Moscovei. 

Cu asentimentul aliaţilor, adică de fapt cu capitularea anglo-americanilor, se 
constituie în Jugoslavia un guvern unitar Tito. 

Aseară, Rădescu a vorbit presei pentru a arăta că guvernul şi țara fac tot posibilul 
pentru a îndeplini condițiile de armistițiu dar că „acolo unde nu este, nici Dumnezeu nu cere” 
şi roagă pe aliați să fie întelegatori, spre a ne ajuta si a facilita îndatoririle la care ne-am 
angajat. Nicio gazetă de azi n-a pomenit un cuvânt despre această declarație, desigur ea 
nefiind pe placul ruşilor, însă la radio lumea a auzit-o. 

Primul ministru are deci curajul să spună lucrurile verde. Să vedem cum se vor 
desfăşura evenimentele şi dacă e mai bine să vorbeşti decât să înghiți tăcând. 

La Silvesterabend'! Hitler, Goering şi Goebbels au vorbit poporului german, 
spunând că pregătesc o putemică lovitură cu divizii şi cu arme noi, ce va da peste cap pe 
aliați, precizând că dacă până la sfârşit s-ar întâmpla totuşi ca Germania să nu câştige 
războiul, aceasta ar însemna că tot rostul Istoriei s-ar prăbuşi. 

Chiar şi pentru sofiştii decadentei, argumentul e slab... 

Churchill promite victoria în 1945. 


1945 


1.1.45. Divizii române au intrat şi luptă în cartierele de est ale Pestei, iar ruşii 
venind din vest, cuceresc casă după casă. Delegaţia guvernului maghiar de la Debrecen a 
sosit la Moscova pentru încheierea armistiţiului. Sunt convins că, până la urmă, şi ungurii 
vor obține, ca şi bulgarii, condițiuni mai avantajoase decât noi, în tot cazul cu aplicare 
mai putin brutală, numai graţie faptului că la ei nu se găsesc cozi de topor, care să facă 
jocul ruşilor. 

Papa a făcut apel la beligeranti pentru a pune capăt măcelului de la Budapesta. 

Noul Regent Damaschinos a depus jurământul. 

Comitetul national polon din Lublin s-a transformat în guvern, cu scopul să țină 
în şah pe cel din Londra. Încă o încercare, probabil, de opoziție britanică față de scopurile 
sovietice. 

4.1.45. Generalul Plastiras formează guvernul grec, însă la Atena luptele continuà. 

Am auzit că, plictisit de declarațiile lui Rădescu făcute presei, Vinogradov s-a dus 
să-l! roage a le modifica spre a le lăsa a fi publicate; acesta i-a răspuns că nu schimbă niciun 
cuvânt şi dacă ele nu convin aliaților, pot interzice publicarea, dar lumea a aflat adevărul de 
la radio. Este deci suficient ca ai nostri să ia o atitudine demnă, pentru ca şi bolşevicii să se 

poarte altfel. Între timp, se zvoneşte de o nouă stare de tensiune între Maniu şi frontişti şi de 
posibilitatea unei noi crize de guvern. 

Turcia a rupt relaţiile cu Japonia. 

8.1.45. Guvernul englez nu ia poziție față de cel polon pro-sovietic, însă continuà a 
recunoaşte pe cel din Londra. 

Se pare că Vinogradov, foarte enervat de poziţia lui Rădescu, ar fi protestat la 
englezi şi la americani, spunând că în asemenea condiţii, Sovietele vor denunța armistițiul 
cu România. | s-ar fi răspuns: „Perfect, denunţaţi-l şi conform înțelegerilor de la Teheran, 
România va fi imediat ocupată de cei trei." Rezultatul a fost că rusul, care nu se aştepta la 
atare poziție, a înghiţit hapul, după care occidentalii s-au dus la Rădescu să-l felicite. 

Pe frontul de vest, cu toată amenințarea armatelor lui Montgomery (numit de 
curând la comanda supremă pe acest front) de a gâtui şi a izola întrândul german, aceştia 
nu fac nicio mişcare de retragere; în schimb, au provocat o nouă spărtură pe malul stâng al 
Rinului în zona Strasbourg. 

La Budapesta, nemții au pornit o ofensivă pentru degajarea armatelor încercuite, 
iar comunicatul ruşilor de azi recunoaşte că au fost nevoiţi a evacua Esztergom. 

La noi, atât în chestiunea agrară cât şi în cea a criminalilor de război, toate 
partidele, inclusiv social-democratii cu excepția comuniştilor, sunt extrem de moderate, fiind 
deci speranțe de a se câştiga timp, evitându-se măsurile radicale la care ne-am vedea siliți 
să subscriem sub imperiul ocupației militare ruseşti. 

Se zvoneste că întâlnirea Roosevelt-Churchill-Stalin va avea loc într-un punct, 
unde niciunul să nu fie la el acasă. 

În Statele Unite, mobilizare generală. 

Zvon despre moartea lui Victor Emmanuel, pe care o dezminte prințul de Piemont. 
Oricum, starea sănătății sale e foarte precară. 

Germanii au încheiat cu americanii un armistițiu de 15 zile pentru evacuarea 
populației civile din St. Nazaire înainte de reluarea luptelor. 

Presiune mare germană în Ungaria de la Esztergom către Budapesta. 

12.1.45. Brutalitatea şi neomenia rusească devin îngrozitoare. S-ar zice că presimt 
că le sunt numărate zilele în care vor mai putea teroriza lumea. 

Contrar convenției de armistițiu, acum au început arestarea cetățenilor români de 
origine etnică germană pentru a-i transporta în Rusia. La fel vor proceda şi cu diplomații 
germani internaţi la noi. Este jale generală şi guvernul român nu îndrăzneşte să se opună, 
măcar cu un cuvânt de protestare. Şi când te gândeşti că au pretenția să susţină că de 27 
ani respectă uzantele şi morala internațională... 

Pentru nenorocita de comisie, însărcinată cu restaurarea Legatiei sovietice prădată 
de ai noştri, ieri am avut de suportat exigenţele sălbatice ale delegatului rus, care ne jupoaie 
acum zece piei şi ne mai şi insultă, spunând că niciodată autoritățile din Moscova n-ar fi fost 

capabile de actele de jaf ale guvernului Antonescu. Am cheltuit până acum 400 milioane lei 
şi va fi nevoie de cel putin încă atât, pentru a le satisface plăcerea sadică de a ne ruina şi 
de a ne exaspera. 

Cu orice risc de sabotare a armistițiului, voi cere azi să numească pe un altul în 
locul meu care să prezideze comisia şi pentru a trata, poate cu mai mult noroc cu sovieticii. 

Din comunicatul sovietic, rezultă că se apropie etapa finală pentru ocuparea 
Budapestei şi că se pregăteşte acum cea mai formidabilă ofensivă a războiului, culminând 
cu marsul asupra Berlinului. 

14.1.45. „Ceasul greu" se prelungeşte peste măsură; s-ar zice că ornicul destinului 
României s-a oprit tocmai în acest răstimp de restrişte. Măsurile de deportare a tuturor celor 
de origine germană în stare de a munci au fost cerute guvernului printr-o notă cominatorie, 
cu amenințarea că dacă autoritățile române nu le vor aplica, organele ruseşti vor proceda 
direct la arestări. Rădescu a protestat, a vrut să demisioneze, dar s-a răzgândit, de teamă 
că vor veni frontiştii şi că va fi şi mai rău. 

Cu mare greutate, dintre miile de persoane îmbarcate pentru Rusia, s-a putut 
prezenta o listă pentru doar câteva zeci de excepții. O comisie mixtă de control se află la 
Râmnicul Sărat, acolo unde s-au oprit trenurile. Pentru diplomaţii germani internati, am 
intervenit la Moscova de unde se aşteaptă răspunsul. Panica e generală la bursă, iar la 
bănci subscrierile la împrumut au încetat aproape complet. 

Se pare că de la Baltica până în Carpaţi, trupele sovietice au pomit o ofensivă 
generală pe un front de 650 km, realizând în primele zile într-un sector de 60 km o spărtură 
pe o adâncime de 40 km. 

Garnizoana încercuită la Budapesta mai luptă în centrul Pestei, în timp ce Buda 
este ocupată. 

Intrândul german din munții Ardeni e pe cale de a fi eliminat; nemții mai atacă doar 
în Alsacia. 

A reuşit debarcarea americanilor pe insula Luzon din Filipine şi încercarea 
japoneză de a aduce întăriri s-a soldat cu importante pierderi de vase de război de mare tonaj. 

Armistițiul în Grecia a fost semnat şi trupele elassiste sunt obligate a abandona 
pretutindeni liniile lor de rezistenţă si a elibera pe toți prizonierii britanici. 

Val de frig cu multă ninsoare în Spania şi în Portugalia. 

Cu toată opoziția regelui Petru, acordul Tito-Subasici pentru instituirea unei 
Regente în Jugoslavia până la hotărârea asupra viitoarei forme de stat a obținut aprobarea 
celor mari, aşa că atitudinea Suveranului e privită cu răceală. 

Se confirmă zvonul că regele Mihai a fost oprit la Câmpina de nişte derbedei ruşi 
pentru a le abandona automobilul şi că ofiţerul sovietic, prepus la paza, dar de fapt la 
supravegherea Suveranului din altă maşină aflată în spate, a intervenit cu focuri de armă. 

Maniu, care a declarat că românii ar trebui să reziste tentatiei alunecării pe panta 
apropierii propagandistice între comuniştii din România şi URSS, e violent atacat de /zvestia 
şi acuzat de a se arăta duşman al forțelor democratice şi dornic de a susține rămăşiţele 
facismului. 

16.1.45. Comunicatele germane recunosc eficacitatea ofensivei ruseşti, anunțând 
că trupele lor au ajuns la 35 km de Cracovia si la 60 km de granita Sileziei. Admit de 
asemenea, că încercarea lor de străpungere spre Budapesta nu s-a putut apropia la mai 
putin de 25 km de capitală, care este pe punctul de a fi complet pierdută. 

Pe frontul de vest sunt semne că ofensiva germană nu mai poate reuşi. 

Numeroase grupuri de avioane aliate însumând aproape 7000 aparate, au 
bombardat ieri teritoriul german în diferite puncte, la care nemții au putut opune doar 750 
avioane, pierzând 1/3 din efectivul lor. 

Se zvoneşte hotărârea nemților de a părăsi Italia şi a se retrage în Alpi. 

Aliaţii anunță că pentru sustinererea ofensivei sovietice, ei vor alimenta pe ruşi 
trecând prin Dardanele şi debarcând material în porturile Mării Negre. Mă întreb dacă, în 
acest chip, nu se gândesc să ocupe la un moment dat acest litoral, spre a-şi impune voința. 

Pun asemenea eventualitate în legătură cu cele ce mi se şoptesc aici din partea 
lor, să mai rezistăm până după viitoarea conferință a celor ,3", ce va avea loc după 20 
ianuarie, poate tot la Teheran datorită motivului reinvocat de Stalin că nu se poate îndepărta 
de tara sa în timpul marii ofensive declanşate. Aşadar, Churchill dar mai ales Roosevelt, vor 
trebui să întreprindă din nou lungi călătorii. 

Azi a sosit la noi mareşalul Malinovski pentru a semna convenția în legătură cu 
prima tranşă a materialului ce livràm în virtutea art.11. Ruşii ne socotesc produsele la nivelul 
prețurilor din 1938, atât de departe de cele exorbitante din 1944 şi 1945. 

Guvernul s-a pus de acord asupra problemei sindicatelor la care se pot afilia şi 
funcționarii publici şi asupra fixării categoriilor de criminali de război şi a celor răspunzători 
de dezastrul țării, socotiți cu începere din 1938. 

S-au procedat epurări în rândul avocaților şi inginerilor. 

18.1.45. Guvernul speră să poată relua în curând raporturile diplomatice cu aliaţii. 
E vorba ca Ciuntu să fie trimis la Moscova. 

Ziua de ieri a adus importanta ştire a căderii Varşoviei, Cracoviei şi a oraşului 
Czestochowa, sediul icoanei făcătoare de minuni a Fecioarei. 

Malinovski, ajuns la Budapesta, spune că acolo aproape nu va mai rămâne piatră 
peste piatră. 

Este probabil că părăsirea completă a Poloniei constituie un plan de retragere a 
nemților, pe care de altfel, Goebbels l-a şi prevăzut în Das Reich ca să pregătească poporul 
cu aceste dureroase ştiri. 

Se zvoneste cà primele vase aliate de aprovizionare a rusilor vor trece în curànd 
prin Dardanele. 

Eden a declarat cà posesiunile italiene din Africa vor fi luate în discutie la pace si 
cà Italia n-are niciun drept sà le revendice. 

Regenta din Grecia nu are mandat limitat din partea Regelui, mitropolitul 
Damaschinos având mână absolut liberă. 

Cu toate încercările Franţei, de Gaulle nu va fi invitat la întâlnirea celor „3”, în ciuda 
tatonărilor Moscovei şi a interview-ului acordat de Bidault presei americane. 

Mari demonstraţii la Belgrad contra regelui Petru din cauza refuzului său de a 
accepta Regența în Jugoslavia. 

În țară, exproprierea agrară a fost acceptată în principiu, cu deosebirea că Frontul 
o cere fără despăgubiri şi cu aplicarea ei chiar pentru însàmantarile din primăvară. 

Deşi guvernul a căzut de acord asupra vinovaţilor de război, tàrànistii şi Vişoianu 
sunt de părere că executivul actual care nu exprimă voința țării, având un mandat limitat de 
îndeplinire a condiţiilor de armistițiu, îi va putea aresta la cererea aliaţilor, dar că n-are 
dreptul să anticipeze asupra felului în care un Parlament român va aprecia calitatea lor de 
vinovați politici; deci n-ar putea fi judecaţi de un Tribunal al partidelor politice, ci de Înalta 
Curte de Justiţie. 

19.1.45. Ruşii continuă înaintarea în Polonia, împingând spre Mlava, Piotrkow şi 
Lodz, iar de la Czestochowa au trecut pe teritoriul german în Silezia. După părerea 
americanilor, menţinând acest ritm, ruşii vor sosi la Berlin înaintea aliaților, dar, din 
nenorocire, suntem nevoiţi a dori ca această înaintare rusească să nu înceteze. 

Polemică între ţărănişti şi Tătărescu, acuzat de a fi principalul vinovat în 
producerea dezastrului țării. Ce triste sunt aceste atacuri între oameni ce ar trebui să fie 
uniti spre a face față primejdiei bolşevice care ne apasă... 

Churchill a rostit un discurs foarte important în Camera Comunelor şi odată mai 
mult nu pierde ocazia să fixeze poziția sa fermă de adversar convins al comunismului. 
Poate doar în dânsul să ne păstrăm speranța pentru mai târziu... 

21.1.45. Ofensiva rusească în Polonia continuă pe toate fronturile. În nord au 
ocupat Tilsit şi se îndreaptă spre Tannenberg, iar în sud se află lângă Katowice şi amenință 
Breslau, de care tancurile sovietice nu mai sunt decât la 45 km. Totodată şi aliaţii sunt pe 
punctul de a dezlănțui ofensiva în vest. 

Acordul Tito-Subasici a convenit ca Regența să fie formată din preşedintele 
Academiei sârbe de ştiinţă, un eminent jurist croat şi fostul Ban al Sloveniei. După cucerirea 
Kosice de către ruşi, s-a stabilit un acord între ruşi şi cehi asupra Rusiei subcarpatice, unde, 
la momentul oportun, rutenii să hotărască asupra soartei lor fără vreo presiune din afară. 

S-a semnat ieri la Moscova convenția de armistițiu cu ungurii din Debrecen. Din 
partea Naţiunilor Unite a semnat Voroşilov, asistat fiind de reprezentanţii englez, american, 
dar şi sârb şi cehoslovac. 

Regele Leopold al Belgiei, împreună cu Daladier si alti francezi, se află internati la 
Bad Godesberg unde în septembrie 1938 s-a întâlnit Hitler cu Chamberlain, nemții având 
speranța să le servescă într-un moment suprem, ca schimb cu conducătorii nazişti pe care îi 
vor reclama aliații ca criminali de război. 

Au fost publicate decretele-legi referitoare la sancţionarea celor vinovați de 
dezastrul țării, pentru care pedepsele sunt de la muncă silnică pe viață până la cinci ani 
închisoare corecțională şi a criminalilor de război, cărora li se poate aplica şi pedeapsa cu 
moartea. Vinovati de dezastru sunt cei ce au instaurat regimul (regimurile?) de dictatură, cei 
răspunzători de orientarea politică spre Germania, cei ce au consimțit printr-o activitate 
susținută la cedarea Transilvaniei de nord, cei ce au încheiat tratate de alianță politică cu 
Germania sau au dus propagandă în acest sens. 

În felul în care este redactat textul, multi pot scăpa, dar şi multi alţii pot fi acuzaţi. 
Pentru criminalii de război în schimb, răspunderile sunt precise. 

22.1.45. Ruşii continuă să înainteze în Prusia orientală şi în Silezia, amenințând 
Breslau şi Kânigsberg. 

Anticipând asupra condițiilor impuse ungurilor la Moscova, guvernul italian a 
declarat solemn României că socoteşte nul şi neavenit actul de la Viena (mascalzonii care 
au fost cei mai de vină în făurirea acestei inechitàti, dau ca totdeauna proba de laşitate.) 

Textul armistiţiului dintre Aliați şi Ungaria vorbeşte explicit de teritoriile 
Cehoslovaciei, Jugoslaviei si României ocupate de unguri după 31 decembrie 1937 (deci nu 
se mai pomeneşte de „majoritatea teritoriilor Transilvaniei de nord" aşa cum era menționat 
în convenția încheiată cu noi), însă face parte mai frumoasă cehilor şi sârbilor care sunt 
aliați, pe care îi şi despăgubeşte (100 milioane dolari de împărțit între ei), pe când, 
bineînțeles, nu vorbeşte nimic de intemaţii şi ostatecii români, de bunurile furate sau 
pierderile cauzate nouă, deoarece pentru moment, România e încă în stare de război cu 
Naţiunile Unite, lucru pe care unii de la noi tot nu-l înțeleg. 

23.1.45. Ruşii înaintează de la Insterburg de-a lungul râului Pregel spre 
Königsberg, de la Tannenberg prin Osterode în direcția Dantzig, de la Kolo spre Posen si de 
la Czestochowa spre Breslau, adică pe toată linia pentru ocuparea Prusiei orientale şi 
pentru atacarea liniei de rezistență de pe Oder. 

Declarându-se împotriva acordului Tito-Subasici, regele Petru a cerut demisia 
guvernului, pe care se crede că l-ar înlocui cu o formaţie artificială a jugoslavilor din Londra, 
adversari hotărâți ai lui Tito, deşi în declaraţiile sale, Suveranul spune că e gata să transfere 
în mâinile acestuia puterile constituţionale, cu condiţia ca numirea lui să fie legală. Conflictul 

între Coroană şi popor este mai deschis decât oricând, căci se pare că Subasici nu va 
admite această demitere. 

Ştirile de pe front de astă seară, arată că se dau lupte de stradă la Posen, că 
săgeți sovietice au atins Oderul între Breslau si Oppeln si că linia de rezistență posibilă 
germană ar mai fi la Frankfurt/Oder, adică abia la 70 km de Beriin. 

25.1.45. Ruşii au ocupat Kalisz şi alte localități din regiunea industrială a Sileziei şi 
acum atacă Breslau, unde se pare că nemţii au adus din vest trupe de întărire. În Prusia 
orientală au atins liniile exterioare de apărare de la Kònigsberg. 

În schimb, la Budapesta rezistența continuă, ba chiar ruşii mărturisesc că au fost 
siliţi a evacua Szekesfehervar, între capitală şi lacul Balaton. 

Foarte nemulțumiți de atitudinea regelui Serbiei, englezii anunță că acordul 
Tito-Subasici rămâne în picioare, că membrii guvernului merg la Belgrad spre a forma un 
guvern unitar cu Tito, cu toate că Petru a format la Londra un altul; văzând aceasta, Regele 
încearcă acum, în al 11-lea ceas, să cârpească o înțelegere cu Subasici. 

Regele Faruk a părăsit Egiptul pentru o vizită la Regele Hedjazului, Ibn-Saud. 

La Lyon a început procesul împotriva lui Charles Maurras, acuzat de colaborationism. 

Zvon necontrolat că la Madrid ar fi sosit o delegație germană ca să sondeze 
condiţiile de capitulare impuse de aliați. 

Întrebat în Camera Comunelor, Eden recunoaște ajutorul substanțial dat aliaților de 
România cu cele 14 divizii; în ce priveşte însă statutul de co-beligerantà ce ar trebui sà ni se 
acorde, a cerut ca întrebarea să i se facă în scris. 

În acest timp la noi, partidele se zbat pe chestiunea reformei agrare: comuniştii vor 
exproprierea fără nicio despăgubire, ca o primă etapă spre colhozuri, având în vedere 
caracterul individualist al ţăranului român. Ţărăniştii pretind o despăgubire derizorie, de 
teama că altfel toată clientela electorală pleacă spre stânga. 

Se mai ventilează o idee a proprietarilor: fără expropriere dar cu finanţarea de 
către toţi cei ce dețin minimum 20 hectare a unui organism de cultură rațională si de 
înzestrare a producătorilor, cu o contribuție de câte 100 kg/hectare timp de 20 ani. În aceste 
condiţii s-ar înlătura complet orice grevare a bugetului statului, s-ar evita dezastrul economic 
provocat de fărâmițarea proprietății fără mijloace proprii de cultivare, s-ar exclude o viitoare 
expropriere fatală peste 10-15 ani care ar deveni chiar o imposibilitate de fapt şi, în fine, s-ar 
remedia problema proletariatului agricol, pe care exproprierea n-o rezolvă în niciun caz. 

Aud că acest proiect foarte atrăgător surâde multora şi că Regele, Rădescu, Negel 
sunt încântați. Totuşi mă îndoiesc de reuşita sa, mai ales că la Justiţie, Pătrăşcanu 
pregăteşte un proiect de lege pentru anularea tuturor tranzacţiilor perfectate după 23 
august, ceea ce dovedeşte voința de a pune grabnic în aplicare legea exproprierii. 

26.1.45. Ruşii au atins Marea Baltică la Elbing, aşa că trupele germane din Prusia 
orientală ar putea fi complet izolate şi încercuite. 

Se zvoneste că guvernul german se pregăteşte pentru evacuarea Berlinului şi cà 
misiunile străine neutre au început să libereze concetățenilor lor din Germania certficate de 
identitate redactate în limba rusă. 

Ambasadorul sovietic la Londra a sosit la Moscova pentru punerea la punct a 
întâlnirii celor ,3". Cu toate că sunt slabe speranțe ca Franţa să fie invitată, de Gaulle 
declară că aliații ştiu cât de mare este dorinţa francezilor de a participa. 

28.1.45. Ce urmăresc nemții în retragerea masivă din Polonia şi în rezistența la 
Budapesta e încă greu de înțeles: să atragă pe ruşi în cursă spre a-i ataca cu succes în 
liniile de rezistență pregătite în interior, este greu de conceput; să-şi organizeze o apărare 
disperată în dispozitivele muntoase, - Alpi, cadritaterul Boemiei, Turingia, Bavaria şi linia 
Rinului, - e foarte problematic cu sovieticii care înaintează în câmpia din nord de-a lungul 
Balticei până în centrele vii ale Germaniei, să caute a convinge în acest chip pe anglo- 
americani să încheie mai curând pace de teama bolşevizării şi căderii pradă comunismului a 
întregii Europe, e iarăşi puțin admisibil, dată fiind hotărârea aliaților de a nu se mai lăsa 
pacaliti de nemți. 

Pe de altă parte, aud că ruşii vor să procedeze şi în Germania la fel ca în Polonia, 
în Ungaria etc., adică a forma în regiunile cucerite acolo un guvem pro-aliat cu care sà 
încheie un armistițiu. 

În acest fel si cu autoritatea crescândă a Sovietelor, n-ar fi de mirare să ne trezim 
într-o bună zi cu întreg continentul european sub ferula Moscovei. 

Totuşi, asa fiind, cred că s-ar putea întâmpla cu sovieticii ceea ce s-a petrecut şi cu 
nemții: se vor prăbuşi tocmai din cauza prea vastei întinderi, şi-şi vor îndulci virusul prin 
larga răspândire asupra atâtor neamuri diferite... şi iarăşi grecii înfrânți vor reuşi să învingă 
pe romanii triumfători. 

Sub imboldul ruşilor în acest timp la noi, Frontul ia din nou poziție împotriva 
guvernului şi revendică puterea pentru imediat. Îşi publică în presă programul, în special de 
expropriere, față de care numai liberalii rezistă, pe când țărăniştii sunt laşi. 

Charles Maurras a fost condamnat la detenţie pe viață. E drept că are 77 ani... 

30.1.45. Ştirile din Germania, sosite prin Suedia, anunţă panică mare la Berlin, 
evacuarea şefilor nazişti spre Munchen, arestarea şi chiar executarea de către Himmler a 
mai multor generali germani de pe frontul de est, în general sentimentul că în scurtă vreme, 
poate chiar câteva zile, soarta războiului va fi pecetluită. 

Rămâne neclară tactica conducătorilor Reichului care rezistă înverşunat în apus, 
unde anglo-americanii au un material cel puțin tot atât de puternic ca şi al ruşilor, în Italia, 
sau în Ungaria unde pusta nu prezintă poziții strategice mai bune decât câmpiile din nordul 
Poloniei, în timp ce se retrag precipitat în fața ruşilor, doar ca să dovedească aliaților cât de 
iminentă e primejdia cuceririi de către ei a întregii Europe. Este drept că preţul dovezii este 
grozav de costisitor... 

La noi, Frontul face azi manifestații pentru a i se da puterea. Face greşeala de a 
pune problema reformei agrare pe tărâm revoluționar şi anti-constitutional prin proiectul de 
„confiscare”; rămâne de văzut dacă vom şti sà amânăm exproprierea până după alegerile 
parlamentare, când românii şi-ar putea exprima voința fără teroarea ocupației muscalilor. 

Punctul de vedere al sindicatului agricultorilor publicat în presă, are o poziție 
contrară exproprierii totale și împărțirii în loturi mici, - ambele dăunătoare economiei 
generale a țării. Se pare că încercarea va rămâne zadarnică, iar azi însuşi ministrul 
Agriculturii, national-tàranistul Hudità declară că guvernul este decis să înfàptuiascà 
exproprierea chiar în această primăvară, liberalii fiind singurii care se mai opun. Va fi un 
dezastru... 

1.2.45. Armatele lui Jukov continuà să înainteze în Brandenburg şi se pare că după 
ocuparea punctelor Messeritz şi Schweibus, o coloană motorizată a pătruns între Frankfurt 
şi Kustrin, la 70 km în linie dreaptă de Berlin. 

Ruşii îşi arată în /zvestia indignarea împotriva unei părți din presa aliată ca Daily 
Mail şi New York Times, care sunt înspăimântate de succesul sovietic şi de perspectivele de 
bolşevizare ale Europei. 

La radio s-a zvonit că Ribbentrop a plecat la Londra pentru a trata capitularea. 
Putin verosimil! 

În vederea întâlnirii celor ,3", guvernul nostru pregăteşte un memoriu de protestare 
împotriva ruşilor care nu respectă angajamentul armistițiului, abordând şi problemele 
colaborării efective la război şi a co-beligerantei, a Transilvaniei de nord, a imixtiunii în 
politica internă, a deportării saşilor etc. Protestează în special împotriva tovarăşilor Luca şi 
Pauker, cetățeni sovietici, care conduc Frontul în politica internă a țării. 

3.2.45. Aseară s-a anunţat sosirea lui Churchill la Gibraltar, iar azi dimineaţă că a şi 
început conferința. Unde o fi având loc? Poate la Cairo, poate altundeva în Africa; în niciun 
caz nu cred să fie din nou la Teheran şi încă şi mai puţin la Moscova. 

Cum s-a anunțat de mult caracterul politic al acestei conferințe şi cum în ultima 
vreme înaintarea fulgerătoare a ruşilor a adus modificări categorice ale echilibrului de forte 
între aliați pe fronturi, este evident că se va discuta în primul rând despre soarta Germaniei 
şi problema Poloniei. Se va pune oare şi chestiunea situaţiei din România? Mă întreb. 

Ruşii anunță că trupele lui Jukov continuă încercuirea la Frankfurt si cà fac 
joncțiunea cu cele ale lui Koniev care înaintează din Silezia. După declarațiile disperate ale 
lui Hitler din 30 ianuarie, se pare că germanii vor lupta cu ultima îndârjire, pregătind 
baricade în Berlin pentru a forța pe ruşi să-şi sleiască forțele, ca şi nemții la Stalingrad. 

Tribunalul poporului din Sofia a pronunțat sentintele: cele mai multe condamnări la 
moarte pentru foştii Regenti si mai multi generali şi ministri, alte numeroase la închisoare pe 
viață si mult mai puţine, pe timp limitat. Toate atrag după sine confiscarea averilor. Vor 
proceda tot atât de sălbatic şi la noi? 

Ar fi îngrozitor, căci s-ar transforma totul într-un prilej de răzbunări personale. 

4.2.45. La Sofia au fost executați condamnatii la moarte, printre care si deputati 
care fuseseră toată viața anglofili, aşa că în realitate n-a fost decât un joc sinistru al 
Sovietelor, care în acest chip au desființat bruma de clasă conducătore ce mai exista acolo, 
pregătind terenul pentru bolşevizarea țării. 

Pătrăşcanu a pregătit Tribunale speciale cu muncitori din fabrici, avocați, 
universitari frontişti, - ca judecători sau acuzatori publici -, anunțând că ele vor intra de 
mâine în funcţiune. Aşadar, vom asista şi noi la scenele de groază ale faimoaselor tribunale 
revoluționare... Ceea ce mă surprinde este că toate acestea se prezintă sub formă de 
decrete-legi, fără sancţiune regală; la fel ca şi pe vremea lui Antonescu: „Noi, Conducătorul” 
sau „Noi, Maria Mareşal”, va veni în curând şi „Noi, Ana Pauker... 

Sub presiunea ruşilor, dar, ceea ce este mai trist, şi ca să fie bine văzut, prefectul 
de Cluj a ordonat deschiderea unei Universităţi maghiare alături de cea română în 
Transilvania, pe care în convenția de armistițiu, ruşii declară că o eliberează de sub 
dominația Ungariei dictatului de la Viena. 

Mi se spune că ruşii n-ar fi deloc mulțumiți de activitatea comuniştilor din România, 
care cu un Luca şi o Ana Pauker arată o mentalitate mai mult trotkistà, că îşi dau seama de 
dezastrul economic, cunosc sentimentele anti-comuniste ale ţăranului român şi cà ar 
prefera să vadă continuarea unui guvern Rădescu. Dacă ar fi aşa, sunt speranţe că atât cât 
va dura acest guvern, să nu se înfăptuiască exproprierea. 

Ticăloşi mari sunt acum ţărănişti, care de teamă să nu-i vadă într-o zi pe comunişti 
luând singuri conducerea țării, sunt gata să accepte toate înjosirile pentru a se mai putea 
înfrupta cu ceva. Afară de liberali, care păstrează o ţinută demnă, îi înțeleg până la urmă pe 
frontişti care continuă să susțină radicalismul doctrinei lor, dar mi-e scârbă de cei care, 
numai din oportunism, se scaldă în toate apele. 

Ca să-şi salveze situația, regele Petru s-a grăbit să numească pe cei trei Regenti, 
cu speranţa că-i va accepta şi Tito, astfel ca Tronul să nu fie dat peste cap. 

Creşte haosul în Germania, mai ales că foametea şi mizeria sunt tot mai acute. 
Flota germană din Baltica a părăsit Gdynia şi Stettin, iar trupele ruse ce au trecut Oderul 
lângă Breslau şi Kustrin, continuă să atace. 

În vest, aliații au ocupat Colmar si fac presiuni asupra liniei Siegfried, iar avioanele 
lor stingheresc grozav mişcările trupelor germane de pe un front pe altul. 

Conferința în „3” pare să aibă loc în Italia (deşi unii pretind cà Stalin nu poate 
părăsi în aceste momente teritoriul sovietic); se vorbeşte că la terminarea întâlnirii, 
Roosevelt ar dori să facă o vizită Papei. 

6.2.45. La Ankara se anunţă că „The Big Three” s-au întâlnit nu în Italia, ci undeva 
pe litoralul Mării Negre pe teritoriul sovietic, probabil în Crimeea. 

Ruşii continuă să stabilească tot mai multe capete de pod peste Oder şi la 
nord-vest de Kustrin s-au apropiat la 56 km de capitală. În Prusia orientală, Königsberg este 
complet izolat. 

În Filipine, americanii au reocupat Manilla şi au dat o proclamaţie pentru a anunța 
liberarea populaţiei. Rând pe rând, fiecare se laudă cu asta... 

Intrigile între partidele de la noi sunt mai lipsite de demnitate decât oricând: 
formațiunea liberală din laşi a trecut de partea Frontului; fiul lui Rădescu manifestă prin 
întruniri pentru un guvern frontist, în timp ce Generalul caută să convingă pe miniştrii 
frontisti, în special pe Pătrăşcanu, de primejdia de a se lăsa conduşi de Ana Pauker, evreică 
şi cetățeană sovietică şi de secuiul Lajos Lukacz, maior în Armata Roşie. 

La ţărănişti, haos complet, deoarece reprezentanții lor în guvern n-au fost aleşi de 
conducerea partidului, ci numiţi direct de Maniu, care acum face pe bolnavul şi întârzie sà 
se întoarcă în Bucureşti, unde se desenează tot mai vădit o alăturare în jurul lui Lupu, 
despre care se vorbeşte chiar ca, un posibil viitor prim-ministru. 

Ar fi trist, mai ales că pare cu totul obosit, e bolnav de inimă şi lipsit de calitățile 
unui şef de guvern. Hudità începe acum să dea îndărăt, declarând cà nu a vrut să acuze pe 
liberali fiindcă se opun exproprierii. 

Aud că în fond toate aceste certuri n-ar fi decât aparente, rostul lor fiind să 
câştigăm timp. Ar fi prea frumos să fie adevărat... 

Se zvoneste că Vişinski soseşte din nou aici. 

7.2.45. Cum era de aşteptat, Tito refuză să subscrie la alegerea Regentilor numiți 
de regele Petru; deci iată din nou conflictul deschis în Jugoslavia pe chestia dinastică. 

Cu toate protestările lui de Gaulle, care se rugase de Stalin să pună un cuvânt bun 
spre a fi primit în „Consiliul director al lumii”, întrunirea actuală are loc fără dânsul. 

Întâi, spre a-i arăta că rău a procedat adresându-se Sovietelor şi apoi ca măsură 
de garanție, dat fiind că poporul francez nu s-a pronunțat încă în chip electoral asupra 
mişcării gaulliste, care s-ar părea că nu întruneşte majoritatea în Franţa. Totuşi ca „fişă de 
consolare”, se anunță că întâlnirea va fi urmată de o conferință a miniştrilor de Externe la 
Paris, la care va fi invitat şi cel francez. 

8.2.45. Ruşii au trecut Oderul pe lângă Frankfurt, îndreptând atacul spre Berlin, 
unde Goebbels organizează rezistența, în timp ce nesfârşite convoaie de fugari din Silezia, 
regiunile poloneze şi din Prusia orientală nu mai au unde să-şi pună capul şi avioanele 
inamice bombardează necontenit localitățile, drumurile şi gările germane. Trupele sovietice 
sunt la 35 km de Stettin, aşa că în curând întregul litoral baltic va fi ocupat şi unica speranță de 
rezistență disperată a lui Hitler nu s-ar mai putea organiza decât în regiunile muntoase din sud. 

Anglia şi Statele Unite declară oficial - cum era şi de aşteptat - că în România, 
Bulgaria şi Finlanda nu vor putea acredita misiuni diplomatice în toată perioada armistițiului. 
Noi strigăm însă cât ne ține gura: „marii nostri aliaţi”. 

La conferința internațională a sindicatelor de la Londra vor participa şi mişcările 
sindicale din aceste țări. 

Guvernul belgian al lui Pierlot a demisionat definitiv. Acum se anunţă la radio că e 
criză de guvern şi în Olanda. | 

Se zvoneşte că ruşii ne pretind noi contingente de cetățeni români de origine 
germană şi presidentia Consiliului s-a văzut nevoită să dea un comunicat linistitor, căci bietii 
nemți sunt iar îngroziti. 

În problema exproprierii, după Uniunea Sindicatelor, şi Academia Agricolă s-a 
pronunțat pentru menținerea marii proprietăți. 

Se pare că unul din avioanele delegaţiei britanice care însoțesc pe Churchill în 
Rusia, a suferit un accident şi cà ar fi 10 morti şi cinci răniți. Îmi închipui ce greu trebuie să 
le fie, prin pierderea unor experţi de seamă, odată cu aceea a unor dosare importante. 

Republicanii spanioli, care şi-au ales sediul acțiunii anti-franchiste la Mexico-City, 
au ca şef recunoscut pe Negrin, aflat acum în Franţa pentru a trece apoi cu scop de 
propagandă în Anglia şi mai departe în America. 

9.2.45. Primul comunicat al reuniunii celor „3" priveşte planurile militare de 
coordonare a ofensivei contra Germaniei. Partea a doua a conferinței se va ocupa în special 
de problemele controversate: soarta Poloniei, situația din Balcani, planurile finale despre 
Germania (se zice că Berlinul va fi ocupat de către cei trei aliați). 

Chestiunea admiterii la congresul de la Londra a sindicaliştilor din România, 
Bulgaria, Finlanda şi Italia fusese intens combătută de Sir Walter Citrine, care susținea că 
nu pot fi admişi, câtă vreme situația din țările lor este încă în discuţia celor ,3" de pe țărmul 
Mării Negre; atunci când am fost, în fine, invitați, era prea târziu să mai sosească în timp util 
la congres. 

Asupra atitudinii retractile despre care s-a vorbit mult în ultima vreme, Maniu s-a 
simţit obligat să dezmintă zvonurile legate de retragerea sa din politică. 

Duminică, Rădescu va vorbi la Scala cetățenilor Capitalei, pe care îi cheamă la 
consfătuire peste capul partidelor. 

Am auzit.că e decis a nu se lăsa intimidat de nimeni şi de nicio mişcare şi că va 
păstra puterea în ciuda adversitàtilor. S-ar părea că anglo-americanii îl susțin în această 
atitudine, iar că ruşii au informat pe frontişti să nu repete greşeala comisă de legionari cu 
prilejul rebeliunii, când credeau că vor fi ajutați de germani şi că armata nu va interveni în 
contra lor. Acum ca şi atunci, guvernul român e hotărât să tragă dacă vor încerca o mişcare, 
iar dacă vor fi solicitati, ruşii vor fi nevoiţi să intervină de partea autorităților. O fi sau nu 
adevărat? Este cert însă că Frontul e acum cam cu nasul pe jos si că intenţia unei acțiuni 
imediate s-a mai potolit. 

Voice of America recunoaşte importanta contribuție a României şi însemnătatea 
zilei de 23 august în desfăşurarea istorică a evenimentelor. Totuşi nu se ştie încă dacă ni se 

va acorda beligeranta, pe când italienii care s-au purtat cum s-au purtat si care acum nu 
contribuie cu nimic efectiv pe front, pretind schimbarea statutului lor de co-beligerantà în 
alianță. Unde mai pui că din punct de vedere economic, aliații alimentează Italia muritoare 
de foame, pe când noi, cu tot jaful sovietic, continuăm a întreține trupele sovietice din țară şi 
cele de pe frontul unguresc. 

Ceea ce însemnă că, în ciuda tuturor vorbelor răsunătoare, mentalitatea celor mari 
nu s-a schimbat. 

11.2.45. Întrunirea de la Sotchi se apropie de sfârşit. 

După ce a încercat să fie admis prin intervenția Sovietelor şi după ce a văzut că 
ceilalți doi se opun, de Gaulle încearcă acum un sistem foarte puțin elegant prin care să 
forțeze oarecum mâna aliaților: Radio Paris anunţă că el a fost invitat acolo să participe la 
deciziile definitive, pe când agenţia Reuter declară că nu ştie nimic despre un asemenea 
zvon. Între timp şi Havas informează că zvonul nu se confirmă. 

O mică şi meschină intrigă, nedemnă de francezi. 

Rădescu a vorbit azi cu suflet şi cu o energie demnă de omul dintr-o bucată ce 
este. Sala cinematografului Scala unde trebuia să vorbească, fusese ocupată din ajun de 
comunişti care urlau „Vrem guvern FND", aşa că ceilalţi, în frunte cu liberalii care 
răspundeau „Patria şi Re-ge-le", s-au mutat la sala ,Aro" unde însufletirea a fost unanimă. 

Din textul publicat în presă, reiese cà el nu s-a sfiit să acuze Frontul de rea 
credință şi de intrigării. În privința reformei agrare, a avut abilitatea să nu se declare 
împotriva principiului, ci să afirme că momentul ar fi rău ales, căci înaintea tuturor, primii 
împroprietăriți vor trebui să fie cei care luptă acum pe front, aşa că exproprierea n-ar putea 
avea loc înainte de terminarea războiului. 

Ca un răspuns, conferința de după amiază a lui Pàtràscanu despre „lon al Babei”, 
deputatul clăcaşilor în Divanul ad-hoc al Moldovei, în care caută să dovedească dreptul 
țăranilor asupra pământului, drept nescris dar imprescriptibil, pe care boierii l-au încălcat 
când şi-au croit moşiile, şi pe care azi poporul român are îndatorirea să-l realizeze imediat, 
căci de la 1857 până în 1918, urmaşii lui Ion al Babei n-au mai avut prilejul să-şi spună 
cuvântul. De aceea reformele agrare din 1864 şi 1916 n-au dat rezultate fericite. 

Însă, fără a o spune, înţelesul pe care-l dă devălmăşiei de altă dată a pământului, 
înseamnă că el pledează nu împroprietărirea, ci organizarea colhozurilor. 

12.2.45. După declarațiile de ieri ale lui Rădescu, presa frontistă de azi, singura 
care a apărut, îl acuză de a se fi dat pe mâna huliganilor şi a fasciştilor, iar sindicatul 
tipografior a hotărât să refuze a-i imprima cuvântarea şi totodată a decis să manifesteze în 
piața Palatului, cerând demisia guvernului. 

Rădescu a vorbit azi la radio pentru a explica de ce nu a putut vorbi în sala 
prevăzută initial, unde circa o mie de frontişti o ocupaseră şi nu lăsau să intre de cât pe ai 
lor. A adăugat că a permis cenzurii să publice orice atac în contra sa, căci nu-l supără să 


Caiet VII. Le mauvais quart d'heure 
https://biblioteca-digitala.ro / https://migl.ro 


74 Dimitrie luraşcu 


audă strigându-se „Jos Rădescu”, deoarece neavând nicio ambiție personală, va pleca de 
bună voie atunci când tara o va cere, dar că nu se va lăsa intimidat de câțiva teroriști. 

Cum s-a zvonit că vreo 60.000 gărzi comuniste au fost puternic înarmate, ne-am 
putea aştepta la o reeditare a zilelor din ianuarie 1941; ar fi poate mai bine să se spargă 
abcesul mai repede, fiind convins că Rădescu şi armata vor acționa. 

Scânteia anunță că în Prahova şi Dâmboviţa, țăranii au început să-şi împartă 
moşiile. Cum se va comporta guvernul în fața acestui fel de reformă agrară? 

În Belgia s-a constituit un guvern van Acker de uniune naţională, de !a catolici până 
la comunişti. 

Guvemul cehoslovac în frunte cu Beneş speră ca în două săptămâni să se poată 
instala la Kosice sau în vreun alt oraş eliberat. 

Aliații acuză guvernul Franco de pro-hitlerism şi îi proorocesc un grabnic sfârşit; se 
afirmă că Franco ar fi scris acum câtăva vreme lui Churchill, spre a-l ruga să ia împreună 
măsuri de preîntâmpinare a pericolului întinderii bolşevismului în Europa, dar că englezul 
i-ar fi răspuns că are cu Moscova o alianţă, pe care nu are intenția s-o denunțe. 

Ruşii au ocupat capul de pod la sud de Breslau şi au înaintat spre vest, ocupând 
Liegnitz 

În ultima şedinţă a comisiei pentru reforma agrară după expunerea lui Kapri pentru 
menținerea proprietății şi după declaraţiile national-tàranistilor Hudità şi Zane cà sunt pentru 
expropriere cu oarecare reformulări, reprezentantul Frontului, Zăroni, a anunțat cà se 
retrage de la lucrări, fiindcă liberalii şi reprezentanții instituțiilor ştiinţifice sunt contra 
proiectului. 

Această manifestare, dar mai ales probabila reacție a Frontului faţă de atacul fàtis 
al lui Rădescu, ne vor aduce probabil în curând în fața unei crize deschise - ieşirea din 
guvem a Frontului şi începerea unei acțiuni de răstumare - sau poate, cine ştie, la potolirea 
spiritelor în cazul unei nesigurante a reuşitei. 

13.2.45. Conferinţa în „3" din Crimeea s-a încheiat printr-un comunicat în care se 
anunță: voința unică de a curma pentru totdeauna amenințarea Germaniei asupra restului 
omenirii, întrunirea unei conferințe interaliate la San Francisco pentru 25 aprilie, invitarea 
adresată Franței de a participa la viitoarele întruniri ca si la ocuparea Germaniei, precum si 
dorința pentru guverne de uniune națională în Polonia şi în Jugoslavia. 

Despre fostele state satelite, declaraţia vorbeşte de dreptul tuturor popoarelor de 
a-şi alege forma de guvernământ ce preferă şi anunţă că le va ajuta să-şi organizeze cât 
mai curând alegeri libere. Despre chestiunea co-beligerantei României, ca şi cea a poziţiei 
de aliată pentru Italia, nu se pomeneşte nimic. 

La noi, Frontul anunţă întrunire în Piaţa Unirii pentru azi după amiază şi unii pretind 
că vor fi vărsări de sânge. În tot cazul, duminică patrule rusești n-au schițat nicio mişcare în 
favoarea manifestantilor frontişti pe care mulțimea îi înghiontea mai serios, în timp ce un 
grup de militari americani au fost ovationati şi conduşi în triumf de către manifestanti liberali. 

Acum Frontul reclamă prin mari afişe: arestarea şi condamnarea legionarilor şi a 
fascistilor (?!) care i-au atacat la redacția ziarului Scânteia, a lui Tetu, Comaniciu, 
Fărcăşanu; împărțirea pământului la țărani si la ostaşii de pe front si din cazărmi; „Jos 
Hudiţă” (deşi s-a pronunțat pentru exproprierea imediată) şi bineînțeles mai presus de toate, 
constituirea unui guvern FND. În teama lor au şi început să denunțe constituirea unui bloc al 
partidelor istorice în jurul lui Rădescu pentru excluderea din guvern pe membrii frontisti. 
Să vedem... 

Se pare că maniera forte a lui Rădescu are succes, căci astă seară se anunță că 
întrunirea în aer liber din piața Unirii a decurs în linişte, cu angajamentul mutual al partidelor 
de a evita orice manifestări dezordonate, spre a fi astfel pe placul aliaţilor de la Yalta de a 
vedea în toate țările guverne interimare de uniune naţională până la alegerile generale. Deci 
guvernul va rămâne, ba chiar se va consolida. 

Indignati de terminarea definitivă a rolului guvernului emigrat de la Londra, 
polonezii vorbesc la Washington de „a cincea împărţire a Poloniei" si de ,concesiile 
ruşinoase” făcute prin rectificările aduse liniei Curzon. 

Sunday Times menționează pretențiile sovietice asupra desființării restricţiilor 
privitoare la traficul prin Strâmtori şi la demilitarizarea zonelor de pe ambele maluri. Presa 
din New-York se întreabă dacă Rusia şi Japonia vor denunța pactul lor de neutralitate sau îl 
vor extinde pe o nouă perioadă de cinci ani. 

Există unele aspecte ce denotă serioase nepotriviri între aliați. 

În ultimul moment se află că în fine a căzut Budapesta, asa cà acum e deschis 
drumul spre Viena. Rostul înverşunatei rezistențe germane aici, pare să fi fost datorită unor 
importante centre de producţie militară în zona cuprinsă între Pesta şi Viena. 

Ca dovadă a pomirii unei ofensive mai cu temei din Silezia, au fost puternic 
bombardate Viena, Graz şi Dresda. 

14.2.45. Am fost informat azi că la Yalta aliaţii hotărâseră admiterea co-beligerantei 
României, însă spre a nu lăsa să se creadă că au admis-o numai în urma insistențelor 
frontiştilor sau pentru a nu le aduce apă la moară acestora, au socotit cu cale să mai 
întârzie cu câteva săptămâni publicarea stirii. 

Au loc negocieri între extremişti şi partidele istorice pentru continuarea colaborării 
sub preşedinţia lui Rădescu, în care Titel Petrescu joacă rolul cinstitului mijlocitor. S-ar 
putea ajunge la un rezultat, cu o uşoară remaniere a miniştrilor ce se arată opuşi colaborării. 
Toată lumea e de acord că întreaga vină o poartă national-tàranistii si sunt semne că se 
desenează în partid o orientare spre tendința Mihalache, în opoziţie cu cea a lui Maniu. 

Negel, cu care am stat de vorbă azi dimineață susține cu multă dreptate cà 
politicienii noştri au două lucruri de făcut: 

În primul rând, să evite a marca o diferență de simpatii în detavoarea ruşilor, 
dimpotrivă să le dovedească că partidele burgheze sunt dispuse a colabora cinstit şi 
permanent cu ei şi ca atare, sustinererea exclusivă de către sovietici a frontiştilor nu are 

rațiune. Acesta cu atât mai mult, cu cât istoria va recunoaşte câtă importanță a avut pentru 
rezultatul final al războiului actul României de la 23 august, aşa că trebuie să ne aşteptăm, 
- oricare va fi viitorul regim al Germaniei - că nemţii nu ne vor ierta că noi am grăbit 
dezastrul lor, ceea ce înseamnă cà va fi nevoie sà ne sprijinim pe o cordială convietuire cu 
Rusia, vecina pe care am ignorat-o atâta vreme. 

În al doilea rând, partidele burgheze ar trebui să priceapă că, spre a lupta cu 
succes în contra adunăturii de embrioane de partide ale Frontului, e mai bine să se 
înțeleagă între ele, chiar şi sub aspect de dizidente, ca să apară numeroşi şi uniti în fata 
adversarului. 

Un colonel sovietic, cu putin prea mult alcool absorbit prea repede, a definit perfect 
starea de lucruri de la noi: „Foarte curios mi se pare să văd, că pe când voi faceți tot ce 
puteți ca să trăiţi ca în tara noastră, noi nu dorim decât un singur lucru: să putem trăi asa 
cum trăiţi voi”. Toată problema atât de dezbătută între bolşevism şi burghezie, rezidă poate 
în această formulare atât de simplist redată. 

16.2.45. Din nou s-a întunecat orizontul nostru intern, Frontul făcând obstructie în 
guvern ceea ce a provocat o reacție de solidarizare a partidelor istorice. Se vorbeşte chiar 
de criză si de o demisie a lui Rădescu, însă cu probabilități ca tot el să reconstituie 
cabinetul. 

Este un semn cert că hotărârile de la Yalta au cam pus pe gânduri pe frontişti, care 
nu mai sunt acum atât de dornici de a veni singuri la guvernare. 

La înapoierea de la Yalta, Churchill s-a oprit la Atena unde a vorbit grecilor într-un 
delir de aclamații. Roosevelt s-a oprit la Marsilia în drum spre America. 

Nemţii anunţă că, de ieri, Breslau este încercuit şi că ruşii se apropie de Cottbus. 

S-a zvonit că aliaţii au de gând să debarce în Norvegia 

Printre cei deținuți la Prefectura poliției s-a ivit tifosul exantematic; Manoilescu s-a 
îmbolnăvit şi este internat la spitalul Colentina. 

17.2.45. O scrisoare a generalului Rădescu, drept răspuns celei deschise, 
transmisă de Teohari Georgescu, pune la punct lucrurile privitoare la comisiile de epurare şi 
va determina probabil, fie suprimarea, fie înlocuirea subsecretarilor de la Inteme. S-ar putea 
o mai largă remaniere şi din alte partide (ex. Hudità sau Leucutia de la ţărănişti), farà 
încetarea guvernării coaliției democratice de sub presidentia lui Rădescu şi deci fără teama 
venirii unui guvern frontist, căci s-ar opune hotărârilor de la Yalta. 

De acum încolo, fiind puşi sub tutela celor ,3", nu ne mai temem ca mai înainte, de 
manevrele unilaterale ale Sovietelor. 

Toate Republicile sud-americane, cu excepția Argentinei, au rupt relaţiile cu 
Japonia. Suedia a rupt relațiile economice cu Germania. 

18.2.45. Până mâine există un soi de armistițiu între partide. Totuşi Consiliul 
Frontului nu se sfieşte a declara că nu partide reacționare, așa zis istorice, cu oameni ca 

Rădescu, reprezintă elementele democratice ale poporului, aşa cum se precizează în 
deciziile de la Yalta, ci numai FND care întruneşte unirea națională a tuturor forțelor cu 
adevărat democratice. 

Comisia aliată de control hotărăşte să suprime definitiv apariția ziarului Viitorul, 
unde lucrătorii intraseră în grevă, fiind înlocuiţi cu tipografi benevoli din tineretul liberal. 
Aşadar, nu mai e vorba nici de neamestecul ruşilor, nici de încetarea agresivitàtii Frontului, 
care, mai mult decât oricând, revendică puterea. 

Să vedem cum se vor comporta acum anglo-americanii. 

Se pare că Statele Unite pregătesc invazia Japoniei. Tokio e bombardat neîncetat 
cu slabe reacții din partea japonezilor. 

Beneş pleacă din Londra spre Cehoslovacia prin Rusia şi s-a adresat poporului 
său, anunțând cât de curând alegeri. 

Ziarul Ordre de Paris pretinde că Franco ar fi avut de gând să atace Franța în 
momentul ofensivei germane din Ardeni. În orice caz, politica sa e foarte suspectă în ochii 
aliaților. 

Reuter lansează ştirea că şi Argentina ar fi dispusă să declare război Axei. 

20.2.45. Se zvoneşte despre un conflict, sau cel putin o stare de tensiune din 
partea generalului de Gaulle, care ar fi refuzat să meargă la Alger spre a întâlni pe 
Roosevelt, după comunicarea ce i s-a făcut de către ambasadorul american asupra 
rezultatelor de la Yalta. 

Schacht ar fi ajuns în Elveţia spre a trata problema refugierii conducătorilor nazişti 
în vreo țară neutră, în schimbul principalilor ostateci deținuți de ei în Germania. Foarte 
probabil, demersul va fi zadamic. În tot cazul, guvernul elveţian a decis blocarea bunurilor 
germane. E un început. 

Subasici a sosit la Belgrad. E vorba acum de alegerea Regentilor ce vor constitui 
un nou guvern, menit să asigure desfăşurarea alegerilor generale. 

Churchill se întoarce la Londra, după opriri la Cairo, Atena si Malta, unde au avut 
loc însemnate convorbiri militare anglo-americane. 

Americanii au debarcat cu succes pe insula Iwo Jima din arhipelagul Bonin, la 800 
km de coastele japoneze. Rezistenţa Japoniei este puternic zdruncinată, ceea ce înseamnă 
că aliații ar putea-o înfrânge concomitent cu Germania fără concursul ruşilor, foarte suspecți 
în jocul lor şi dispuşi desigur a exercita un şantaj. 

La noi, jocul dubios al Sovietelor este tot mai vădit: susțin Frontul în atacul său 
violent în contra guvernului, spre a ajunge la dezorganizarea totală a situației economice şi 
sociale a țării. Rădescu rezistă viguros, sper că nu doar cu ajutorul verbal al aliaților. Pentru 
moment criza este în plin şi efectele ei se produc mai ales în provincie, unde agenții frontisti, 
impusi pe alocuri ca prefecti sau primari, comit acte de anarhie. Nu mi-am pierdut încă 
nădejdea, clipa e însă tragică. 

Caiet VII. Le mauvais quart d'heure 
https://biblioteca-digitala.ro / https://migl.ro 


78 Dimitrie luraşcu 


Din nenorocire, au început sà şuiere glontele şi să curgă sânge. Dacă la Turnu 
Măgurele, prefectul Frontului, instalat cu forța, tot prin forță dar fără violență a fost înlocuit 
cu fostul prefect numit de guvem, dacă cei trei subsecretari de stat la Interne au fost demisi, 
- Rădescu conducând singur întregul aparat al administatiei de stat, - situația a devenit 
gravă la uzinele Malaxa unde lucrătorii comunişti s-au ciocnit cu cei asa-zisi fascisti" şi 
unde a fost împuşcat preşedintele Confederaţiei Generale a Muncii şi au fost răniţi 15 
lucrători. 

În situaţia actuală, e greu de prevăzut că întrunirea de astă seară a Consiliului de 
miniştri ar putea aduce vreo destindere, mai ales după cele petrecute şi după ieşirea atât de 
violentă a lui Maniu în contra Frontului, pe care presa nici n-a publicat-o. 

Rădescu, hotărât să uzeze de maniera forte, e atacat direct, ca fiind prin discursul 
său de la ARO cauza principală a dezorinilor şi invitat „să plece”. Frontul îşi asumă 
răspunderea guvernării, însă Rădescu se arată foarte decis să nu plece, nici să se plece. 

21.2.45. Gravitatea mare a situației ne-o aduce vestea că la Cluj sub oblăduire 
rusească, s-a format un...guvern al Frontului, un soi de surogat de... Debrecen, care ar fi şi 
cedat Rusiei subcarpatice 18 sate din Maramureşul pe care ucrainienii, ca la Brest-Litovsk, 
şi ca la Trianon, îl reclamă acum în întregime pentru dânşii. 

Să vedem ce vor mai zice dràgutii de aliați cu frazele lor despre libertatea 
popoarelor de a dispune de soarta lor şi de guvernele de uniune democratică. 

Este evident că acesta e răspunsul Moscovei la discursul lui Rădescu, care 
afirmase că: „Ardealul este al nostru şi nu avem deci a-l cerşi de la nimeni." 

După întrevederile din Egipt ale lui Roosevelt si Churchill cu regii Faruk si Ibn-Saud 
şi cu împăratul Etiopiei, se desenează planul anglo-american de constituire a unei mari 
federații pan-arabe. 

Lloyd George e pe moarte la 82 ani. 

Aliaţii au bombardat puternic Berchtesgaden. 

Aproape toate guvernele neutre încep să se desprindă de Gemania, rupând întâi 
raporturile economice, cu speranța să fie invitate la conferința de la San Francisco. 

22.2.45. Frontul anunță pentru sâmbătă o mare întrunire pentru răstumarea 
guvernului. Prin radio, Moscova ia poziție hotărâtă împotriva lui Rădescu. Ca să cume 
scandalurile, acesta vrea să procedeze în curând la alegeri. Biroul lui Teohari Georgescu de 
la Interne a fost încuiat şi subordonații săi - repartizaţi la alte servicii. 

Radio Moscova spune că Stalin va cere ca la conferința păcii să nu participe decât 
statele care au luat parte efectiv la lupta pentru doboràrea Germaniei. Ca efect, se dà ca 
sigură vestea că în sesiunea parlamentară ce se deschide mâine la Ankara, Turcia va 
decide să declare război Germaniei. 

Si noi ne batem ca orbetii, făcând în acest chip jocul duşmanilor. 

23.2.45. Situația s-a agravat mult după articolul din Pravda în contra lui Rădescu, 
în care este acuzat de a fi incapabil să țină ordinea în țară şi de a se crampona la remorca 
partizanilor lui Antonescu şi ai lui Hitler. 

Şeful său de cabinet cu care am vorbit azi dimineață cu privire la ordinul prefectului 
frontist din Turnu Măgurele de a se da vite de muncă şi bani pentru armata rusă, 
acuzându-ne apoi de sabotaj economic fiindcă pământul rămâne nesemănat, m-a sfătuit să 
nu dăm nici vite, nici bani, ci să avem încredere în premier, care nu va abandona guvernul, 
afară doar de cazul că ar reuşi comuniştii să-l suprime. 

Pe de altă parte, Teohari Georgescu continuă să telegrafieze prefectilor, 
ordonându-le să îndeplineaacă dispoziţiile sale şi să nu dea niciun soi de ascultare celor 
primite de la preşedinţia Consiliului de miniştri. Multi cred, ca lonel Christu, că Rădescu nu 
va mai putea rezista si că până mâine va fi silit sà plece. 

În acestă atmosferă „qui sent la poudre”!?, se vor organiza mâine cele două 
manifestări adverse ale national-tàrànistilor şi ale frontistilor. 

Pentru a 27-a aniversare a Armatei Roşii, misiunea sovietică dă o recepție în frac 
în saloanele Legatiei remobilate de noi. 

În acest timp, comunicatul Moscovei anunță că trupele sale au pătruns în patru din 
cartierele oraşului Breslau. 

Guvernul francez anunță prin generalul de Gaulle, că, după primirea triplei 
explicaţii engleză, americană şi sovietică asupra celor stabilite la Yalta, se consideră pe 
deplin satisfăcut, căci i se va recunoaşte participarea cu egalitate de drepturi, la toate 
întrunirile ce vor hotărî soarta Europei şi a lumii. 

S-a zvonit că Mussolini s-ar fi adresat comuniştilor italieni pe care îi deține, că le va 
garanta libertatea, dacă ei vor reuşi să-i obțină în Serbia asigurarea vieții sale. 

Reuter lansează zvonul că mai multe partide greceşti s-ar fi pronunţat pentru 
transformarea statului în Republică. 

Turcia intră în război cu Germania şi cu Japonia de la 1 martie, ca răspuns la 
cererea formală a ambasadorului Angliei, care a pus acea dată drept condiţie sine qua non 
a acceptării sale la conferința Naţiunilor Unite. Ministrul turc de Externe a declarat aceasta 
în Adunarea Naţională, precizând că demersuri similare au fost făcute şi pe lângă Egipt, 
Islanda, Chile şi alte republici sud-americane. 

Mă întreb dacă noi, care de şase luni luptăm efectiv contra Germaniei, suntem 
calificați pentru a fi considerați o națiune asociată. 

Ca suprem act de cumintenie, s-a decis ca national-tàranisti să nu țină azi 
întrunirea şi ca Maniu să renunțe la declarații publice. 

Din toate părțile aud că marea majoritate a lucrătorilor din uzine şi ateliere sunt 
contra Frontului, dar că sunt amenințați cu bătăi şi cu pierderea locului de muncă. 


12 „care miroase a praf de puşcă" 

Azi, la radio, Rădescu a dezmintit zvonurile despre demisia sa, sfătuind lumea să 
nu le dea ascultare, ci să-şi vadă liniştită de treburi. 

Moscova anunță cucerirea definitivă a oraşului Posen şi ocuparea parțială a 
oraşului Gubin. 

Doriot a fost ucis în Germania de bomba unui avion aliat în picaj. 

După manifestarea de azi în strigăte de: „jos Rădescu, moarte fasciştilor' şi de 
defilarea cu pancarte şi steaguri de toate culorile prin fata Palatului, frontiştii s-au întors 
către ministerul de Inteme unde se afla Rădescu. Au fost însă intimidati de câteva salve 
trase în aer. Publicul trecător era sau indiferent sau indignat; nimeni nu le-a arătat pic de 
simpatie. 

Astă seară, Rădescu a denunţat la radio într-un apel adresat țării, manevrele 
criminale conduse de doi venetici, Pauker şi Luca, arătând că la Craiova au luat cu asalt 
Prefectura, că la Caracal trupa li s-a opus cu succes, că la Braşov au devastat o 
cooperativă, iar că în Bucureşti armata n-a tras în vânt, decât fiind atacată, şi că 
manifestanti au tras din stradă focuri de armă în biroul lui Negel din Palat si în al lui din 
sediul ministerului. 

Chiar după ora 9 seara, nişte răsculați trăgând dintr-un camion în mers, au ucis şi 
au rănit mai multi cetățeni care se aflau în fata ministerului de Interne. El face apel la 
întregul popor român şi declară că va lupta având armata de partea sa, în contra acestei 
mâini de nelegiuiti. 

Sper că Rădescu se bazează pe aliaţi care i-au promis desigur tot sprijinul. Să-l 
ajute Dumnezeu, numai să nu facă ruşii vreun pocinog. Mi-e foarte teamă de ei, deşi astăzi 
au păstrat o atitudine ireproşabilă. 

25.2.45. Ce fel de guvern mai poate fi acela în care membrii de-ai săi, ca 
Pătrăşcanu, Rădăceanu, Gheorghiu Dej, iau cuvântul la întruniri pentru răstumarea lui şi în 
care un subsecretar dat afară, continuă să dea ordine prefectilor si să declare în piața 
publică: „Rădescu este o nulitate care a strâns în jurul! lui întreaga reacțiune din România şi 
murdăreşte înțelegerile din Crimeea"?! 

Eisenhower a declarat presei că Germania va fi înfrântă numai atunci când se vor 
întâlni armatele ocidentale cu cele sovietice, precizând că după ce vor pierde regiunile Ruhr 
şi Silezia, germanii nu vor mai putea păstra o defensivă organizată mai mult de două luni, 
având totuşi posibilitatea continuării unui război de gherilă în sudul țării. 

Şi Egiptul a declarat război Germaniei, însă treaba n-a mers aşa de uşor ca în 
Turcia, căci wafdiştii şi nationalistii s-au opus cu înverşunare, primul-ministru fiind ucis în 
cursul unui accident în Parlament de către un extremist. 

În Italia, Macmillan a declarat că aliaţii au îndulcit mult condiţiile de armistițiu, 
acceptând ca guvernul italian să poată lua măsuri administrative numind funcţionari fără 
aprobarea prealabilă a comisiei de control (parcă la noi nu s-a ajuns până aici!) şi 

permițându-i să reia raporturi diplomatice normale cu străinătatea (în această privință stăm 
mai prost!) 

Aliaţii au ocupat Jülich şi Durren şi atacă spre Colonia, de care s-au apropiat la 25 
km. Ruşii luptă în direcția Königsberg şi ocupă cu greu rând pe rând cartierele din Breslau. 

Sâmbătă dimineața, înainte de manifestarea FND, Vinogradov şi cu Pavlov au 
plecat pe neşteptate la Moscova. De ce? Conveniseră ceva în ajun cu Rădescu şi mergeau 
la raport? Se temeau că va ieşi cu scandal şi nu vroiau să fie prezenți? E semn că sunt de 
acord cu guvernul sau dimpotrivă, că susțin pe sub mână mişcarea de răsturnare? 

Orice supozitie e posibilă şi asta ne e tocmai grija cea mare. 

Cairo anunță că acum o săptămână un convoi aliat de vase a trecut prin 
Dardanele, transportând cele necesare pentru misiunile din Crimeea. Sub această formă, 
ştirea cam pare trasă de păr. 

La noi, imaginaţia e de o bogăţie incalculabilă şi Buzică Danielopol aflase deja cà 
de ieri flota engleză este la Constanţa. 

Bidault a sosit la Londra unde îl va întâlni pe Churchill. 

26.2.45. Regele s-a întors de la Sinaia şi a primit pe Rădescu şi apoi pe Vişoianu. 
Miniştrii FND au adresat o telegramă de protestare Suveranului şi i-au cerut o audiență 
colectivă. Nu este vorba însă de un guvern frontist, ci se zvoneste tot de un guvern de 
colaborare, numele generalului Avramescu, al lui Ştirbei, chiar şi, din nou, al lui Rădescu, 
fiind pronunțate. 

27.2.45. E vorba ca mâine să se întoarcă Vinogradov; vom vedea apoi cum se va 
rezolva criza. Deocamdată Rădescu încă n-a demisionat şi mi se spune că şi dacă ar pleca, 
nu se va forma un guvern frontist, ci tot o combinaţie împreună cu liberali şi ţărănişti, sub o 
presidentie oarecum neutră. 

Ana Pauker a plecat şi ea la Moscova; potrivit sistemului sovietic, probabil va suferi 
consecințele încercării nereuşite de lovitură. 

Ceea ce este inadmisibil e declarația unor ofițeri superiori în activitate şi de la 
posturi de comandă, care se desolidarizează de acțiunea şi de declarațiile lui Rădescu. Mă 
întreb ce măsuri - aş zice ce sancţiuni - se vor lua. 

Riposta n-a întârziat şi chiar azi, Ministerul de Război i-a pus pe toți în retragere. 
Mă gândesc că atât Rădescu cât şi Regele care sancţionează aceste măsuri, n-ar putea 
proceda astfel dacă nu s-ar baza pe un sprijin efectiv al aliaților, aş zice chiar mai mult, dacă 
n-ar avea pentru aceasta și asentimentul Sovietelor. 

28.2.45. leri a sosit Vişinski cu instrucțiuni ferme ale Moscovei, care de altfel s-a 
pronunțat încă de la început categoric în contra lui Rădescu, aşa că el va pleca, nu alungat 
de dezmăţul străzii, ci de voința Sovietelor. 

După convorbirea de aseară cu Regele şi cea de azi după dejun, guvernul 
Rădescu şi-a prezentat demisia şi se vorbeşte că Ştirbei ar primi însărcinarea să 

alcătuiască un nou cabinet, colorat mai spre stânga. Ar fi pe placul anglo-americanilor, însă 
cu sentimentele sale liberale şi cu antenele țărăniste, mă întreb dacă îl va accepta Frontul. 
Cred că în orice caz, s-a dovedit tuturor, că mişcarea FND nu are răsunet în țară. 

Expunerea de ieri a lui Churchill care s-a ferit să pomenească ceva despre 
România, poate lăsa impresia că înțelegerea de la Yalta ne-a abandonat cu totul în seama 
ruşilor. Şi totuşi, încă nu-mi vine a crede că lucrul ar fi cu putință. Să vedem cum vor 
decurge dezbaterile în Camera Comunelor, căci s-ar putea ca vreo interpelare să silească 
guvernul a deschide vorba si despre noi. 

Zvonul că turcilor li s-a cerut să pună la dispoziția aliaţilor o armată de un milion 
oameni, m-a pus pe gânduri: cele câteva insule din Egee nu necesită o asemenea 
desfăşurare de forte; singura explicaţie ar fi eventualitatea întrebuințări ei în Balcani şi 
aceasta ar însemna că politica sovietică în România, Bulgaria şi în Jugoslavia, să nu prea 
fie pe placul Londrei şi al Washingtonului. 

Postul de Radio Dunărea, pescuind în apă tulbure, s-a grăbit a răspândi zvonul că 
regele Mihai îşi pregăteşte fuga în Elveţia şi că, dacă s-au opus la aceasta în septembrie 
1944, în ianuarie 1945 atât Dinu Brătianu cât si Maniu au fost de acord. În fond n-ar fi 
exclus ca în cazul extrem în care Sovietele şi-ar impune aici guvernul lor, Regele să plece 
spre a constitui un alt guvern român în exil. Să ne ferească Sfântul! 

În Camera Comunelor, Eden a învinovăţit atât trecutele guverne ale Poloniei de o 
politică abuzivă, încercând a „poloniza” artificial populaţiile ucrainiene din jurul Lwow şi pe 
ruşii albi de la Wilna, cât şi pe cel actual de la Londra, de a nu se fi putut acorda cu 
comitetul din Lublin. 

Pe lângă cei „3”, China şi Franța, iată că şi Brazilia, - toate participante la viitoarea 
conferință de la San Francisco,- va fi recunoscută ca mare putere. 

1.3.45. S-a petrecut azi noapte, ceea ce mă temeam de mult că se va întâmpla; din 
acest moment suntem complet ocupați de ruşi. Prefectura poliției e în mâna lor, aşa că nu 
mai avem speranţa să apelàm la vreo autoritate de-a noastră în cazul probabil că abuzurile 
sovietice se vor înteti. Se procedează la desființarea jandarmeriei, deci şi la țară va domni 
pretutindeni bunul plac moscovit. 

În aceste condițiuni, Barbu Ştirbei a acceptat să formeze guvemul. Ce fel de 
guvern?! 

Astă seară, la Braşov, a sărit în aer clădirea fostului Consulat german în care s-a 
instalat comandamentul sovietic, probabil datorită unei proaste mânuiri a instalaţiei de 
gaz metan. A fost însă de-ajuns ca ruşii să ne acuze tot pe noi de atentat, deşi paza era 
exclusiv a lor. 

Vişinski şi-a terminat misiunea si a plecat. 

Dejun astăzi la Pallin. Atmosferă de înmormântare şi nicidecum una de clasa întâi ! 

Ştirbei a depus mandatul şi se vorbeşte acum de guvem Groza sau Tătărescu. 
Buzică Danielopol afirmă că ruşii care au fost totdeauna în istorie de rea credință, dar care 
veşnic au pierdut partida, sunt şi acum pe cale să comită greşeli peste greşeli: 

1. îl alungă pe Rădescu care a fost primul ce s-a ridicat la noi împotiva lui Killinger; 

2. îl aduc pe Tătărescu care a fost premierul dictaturii carliste şi care a dat afară pe 
Titulescu; 

3. pregătesc plecarea Regelui, silind să abdice pe cel care a avut curajul şi 
înțelepciunea actului de la 23 august. 

Declaraţia ultimă a lui Rădescu a fost făcută în prezența şi cu îndemnul englezilor 
şi americanilor, dacă n-ar fi făcut-o, întârziam poate cu două săptămâni, dar nu puteam 
evita cele ce se produc azi. 

Statul Major a surprins acum câteva zile un ordin al Anei Pauker pentru luarea cu 
asalt a Prefecturii din Buzău, aşa că agenții săi au putut fi arestaţi. 

Mi s-a povestit despre o scenă dramatică în care Vîsinski i-a reprosat lui Rădescu 
că guvernul român n-a fost în stare timp de şase luni sà sanctioneze criminalii de război, 
pentru ca apoi în şase ceasuri să dea afară din oştire nişte generali cu adevărat patrioți. Ca 
urmare, i-a cerut revocarea imediată a măsurii luate. 

În întrevederea avută cu Regele, Vişinski i-a spus: „Bineînţeles, Suveranul trebuie 
să priceapà cà guvemul Rădescu nu mai poate continua”. Mihai intimidat, nu i-a răspuns 
nimic. În tot cazul, aflu că Vîsinski n-a plecat încă, şi că nu va pleca până la rezolvarea crizei. 

În afara haosului tot mai răspândit în spirite, efectul cu adevărat palpabil al 
„democratizării” țării este răspândirea fulgerătoare a molimii tifosului exantematic, ca si 
pragmaticul său antidot care străbate păturile atmosferei, într-un covârșitor parfum de 
usturoi... 

Ruşii anunţă că au intrat în unele cartiere din Dantzig. 

Dezbaterile din Parlamentul englez s-au terminat cu un vot de încredere care a 
adoptat în unanimitate programul guvernului. 

Lucru nemaipomenit în analele constituţionale americane: preşedintele Roosevelt a 
făcut în fata Congresului o expunere asupra convorbirilor de la Yalta. 

Franța reia raporturile diplomatice directe cu Italia. 

S-au pus bazele, încă în stare de proiect, ale unui stat-tampon al Renaniei. 

2.3.45. Am aflat că Regina a părăsit tara în avion şi că Regele, care ar fi dorit si 
dânsul să plece, a fost împiedicat s-o facă de către partidele istorice. Acum se zbat ai noştri 
să alcătuiască un guvern: azi dimineaţă Tătărescu se afla la Legația sovietică, iar ieri 
Stevenson a fost să-l vadă pe Dombrovski. 

Se pare că aliații ar gândi să transforme tara noastră într-un experiment al celor 
hotărâte la Yalta, în sensul că dacă nu reuşim să formăm un guvern de largă colaborare 

democratică, România ar urma să fie ocupată simultan de cei trei mari aliați, spre a ne 
asigura libertăţile şi a proceda la alegeri. 

În acest caz, n-ar fi mai abil din partea noastră să nu izbutim a forma guvernul? 

Deocamdată ocupația rusă este totală; reîncep a perchizitiona casele sub motivul 
de a căuta arme, dar cu rezultatul practic al jafului necontrolat şi fără iluzia măcar a unei 
autorităţi la care bietii creştini să mai poată apela. Din nenorocire nu-mi pot închipui nici 
cum, nici când această stare de lucruri s-ar putea modifica în bine. 

Vişinski are o activitate febrilă la cartierul său general de la Legația sovietică, iar 
Ana Pauker, reîntoarsă de la Moscova, e tot timpul acolo să-şi recâștige prestigiul, aducând 
la guvernare FND-ul, dar care să reprezinte totuşi... „o largă colaborare democratică..." 

Astă seară Regele a încredințat lui Groza alcătuirea guvernului. Să fie oare acesta 
motivul bucuriei Brătienilor, care afirmă că azi atmosfera e mult mai favorabilă decât ieri şi 
că occidentalii au început să se amestece? Frumos amestec, n-am ce zice! 

Pe frontul de vest, operațiunile se precipită şi aliații anunţă că au intrat în Krefeld şi 
în Düsseldorf. Rezistența germană pe linia Siegfried slăbeşte văzând cu ochii, astfel că 
trecerea Rinului nici nu mai poate fi disputată de acum înainte. 

3.3.45. Zvonul umblă că Groza va forma guvenul cu Guţă Tătărescu, ca 
vicepreşedinte si la Externe şi cu Ralea, ambii ca exponenti ai celor două partide istorice, 
raliati la democrația frontistà. De la liberali şi ţărănişti, mi se afirmă că până la sfârşit nu este 
sigur că Groza va putea forma guvernul, iar starea lor euforică de ieri corespundea 
speranței, că având susținerea englezilor şi americanilor, s-ar fi putut constitui un guvem 
Ştirbei. 

Cum am spus, conform celor enunțate de Roosevelt, ar fi poate mai bine să nu 
reuşim a constitui guvemul, spre a ne lăsa ocupați şi conduşi de un fel de consiliu de tutelă 
al celor trei aliați. Rămâne însă de văzut dacă pentru a para această perspectivă, ruşii nu 
vor uza de maniera brutală, operând prin forță. 

Tot soiul de ştiri fanteziste au reînceput să circule prin oraş, fiecare colportând pe 
cele ce se potrivesc mai bine cu pofta inimii sale. 

După sosirea lui Vişinski şi după ordinul său brutal către Rege de a-l da afară pe 
Rădescu, Maniu cu Brătianu s-au dus să-i declare că față de această atitudine contrară 
prevederilor armistițiului, partidele lor denunță pactul încheiat. 

După ce s-a anunțat plecarea Reginei în Anglia, aliaţii au şi răspândit zvonul cà si 
Rădescu se află la Londra, pe când unii afirmă că l-au zărit prin oraş într-un automobil 
încadrat de ruşi. 

Cert este însă că după dezarmarea poliției şi trecerea ei în subordinea ruşilor, 
deținuții de drept comun de la închisoarea Arsenalului, vreo 200 criminali şi borfaşi, au 
evadat astă noapte, terorizând cartierul Izvor, desigur azi sunt cu toții înscrişi deja în FND... 

Aud astă seară că iniţiativa Groza a eşuat şi că acum Lupu ar fi primit însărcinarea 
să încerce formarea cabinetului. 

Aliații împing puternic la Rin, sunt la 6 km de Colonia şi nu departe de Bonn. 

4.3.45. Continuă să circule zvonul că ruşii întâmpină mari dificultăți, unii zic chiar 
că suferă înfrângeri din partea nemților, care din această cauză probabil, cedează mult în vest. 

Informații mai serioase de la noi, spun că Regina n-a plecat, spre a nu lăsa singur 
pe Rege care e cu totul descurajat prin teroarea ce încearcă acum Vişinski asupra noastră. 
Cu toată presiunea acestuia care voia să impună un guvem fără vechii liberali şi ţărănişti, 
Groza s-a văzut silit să depună mandatul şi toată lumea se întreabă cine ar mai putea 
forma guvernul. 

Între timp, Vinogradov a fost destituit, fiind acuzat de prea mare slăbiciune față de 
noi. Din nenorocire, sunt semne vădite că americanii şi englezii nu sunt încă în stare să ia o 
atitudine fermă față de ruşi, aşa cà mă întreb dacă formula de a ne arăta incapabili sà 
constituim un guvern de largă uniune democratică spre a ajunge la necesitatea unei tutel 
tripartită, mai poate fi socotită ca o abilitate. Zvonul că Frontul s-ar arăta mai înțelegător în 
chestia agrară trebuie controlat. 

Regimentul 6 „Mihai Viteazu” şi cel de Gardă care au refuzat să se lase dezarmate, 
au fost trimise disciplinar pe front în linia întâia. 

Se comentează mult audientele succesive acordate de Papa ambasadorului 
german Weizsăcker şi trimisului personal al preşedintelui Roosevelt, d-nul Taylor, pentru a 
deduce posibilitatea unei încercări de pace între nemți şi aliați. Unii chiar pretind a realiza un 
front defensiv în contra amenințării cotropitoare moscovite. 

5.3.45. Trupele lui Jukov au ajuns la Baltica, ocupând Koesling şi Kolberg, singura 
fortăreață prusacă rămasă necucerită de armatele victorioase ale lui Napoleon; forțele 
germane din Pomerania sunt acum complet izolate ca si cele de la Dantzig si din Prusia 
orientală. lată deci, cel putin în nord, dezmintirea zvonului despre o slăbire a forței ofensive 
a ruşilor. 

Guvernul de la noi este încă în gestiune: ba se vorbeşte de un guvern Groza pe 
care strada îl reclamă până sub ferestrele Palatului, dar pe care Maniu îl refuză pe motiv 
că-l aduce pe Tătărescu drept colaborare liberală şi pe 2-3 transfugi trecuţi la FND ca aport 
țărănist; ba de un guvem Guţă pe care, zice-se, ruşii îl au la mână şi-l vor face să cânte 
după voia lor grație unor dosare compromițătoare; ba de un guvem neutru prezidat de 
Davidescu de la Casaţie; ba de un soi de „mixtum-compositum” cu reprezentanți din toate 
partidele, conduşi de un triumvirat anglo-ruso-american. 

În orice caz, persoana Regelui se descoperă mult prea mult, fiind nevoit să refuze 
cutare sau cutare combinaţie, şi pe care într-o bună zi Vişinski îl va arunca peste bord, spre 
a realiza cu canaliile în solda sa o manifestare spontană de raliere a poporului român la 
marea federație amică sovietică. 

Conform organizaţiei sindicatelor din uzine, lucrătorii sunt obligaţi ca la ora 
terminării activității sà se înarmeze şi sà pomească prin mahalale pentru răspândirea 
convingătoare a principiilor Frontului, sau să fie oricând gata să manifesteze pentru cauza 
cea bună. Cunosc aceste prevederi de la un tânăr căruia i s-au pus aceste condiţii pentru a 
putea fi angajat să lucreze la uzinele Malaxa sau la Vulcan. 

6.3.45. Aliații au intrat în Colonia. 

După toate probabilitățile, la noi vom avea un guvern Groza cu Tătărescu la 
Externe; cât despre liberali şi ţărănişti, aud că după ce refuzaseră orice colaborare, mai cu 
seamă din cauza intransigenței lui Maniu, aleargă acum, care mai de care, după un 
portofoliu. Este deci clar că poziția de principiu nu era datorită decât speranței, că fără ei nu 
se va putea forma guvernul. 

Întrunirea prevăzută pentru ieri, are loc azi după amiază. Dacă până atunci s-a şi 
format guvernul, manifestația rămâne fără obiect şi devine doar una de simpatie şi de 
entuziasm. S-o vedem şi pe asta. 

Elveția a comunicat guvernului cehoslovac din Londra că a rupt raporturile cu fosta 
Legatie slovacă, iar acesta consideră că ipso facto, relațiile cu Republica cehoslovacă au 
fost reluate. 

Cele patru puteri aliate invitante, - Anglia, Statele Unite, URSS şi China, - au trimis 
invitații pentru 25 aprilie la San Francisco guvernelor a 44 state, făcând excepție pentru 
națiunile neutre şi pentru foştii sateliți, aşa că România „peut se brosser"!?. De altfel, fiindcă 
n-are încă un guvern unitar, nici Polonia n-a fost invitată. 

Cât despre Franţa, există şi aici oarecare dificultăți pentru a o considera la rând cu 
celelalte puteri invitante. 

Guvernul lui Hitler pare să se fi instalat la Munchen, lăsând lui Himmler grija 
Berlinului, unde se organizează o aprigă rezistență. 

Astă seară s-au aruncat în fine sorții şi s-a constituit guvernul Groza cu Guţă 
Tătărescu vicepreşedinte şi la Externe, dar cu Teohari Georgecu la Interne, Zăroni la 
Agricultură, Vasiliu-Răşcanu la Război, având pe Dămăceanu ca subsecretar de stat, 
Pătrăşcanu la Justiţie, Ralea la Arte şi toată kiriela frontiştilor mai mărunți; liberalii dizidenti 
rămân cu Alimănişteanu la Finanțe şi cu Bejan la Industrie şi Comerţ. 

Ce va da acest guvern, nu ştiu, în tot cazul bine, nu. 

Totul va depinde de planurile de viitor ale lui Stalin. Stăpân al jumătăţi estice a 
continentului nostru şi al Asiei nordice până la Pacific, va avea de ales între o politică de 
acomodare cu puterile anglo-saxone, ceea ce ar putea cere multă apă în vinul său oțetit, şi 
un plan de lungă durată spre a nu ceda nimic din terenul câştigat şi a pregăti armele pentru 
o nouă ofensivă asupra restului apusean al Europei. 


13 „este refuzată” 

Dar mai există şi un Dumnezeu, aşa că nu trebuie să ne pierdem toată nădejdea... 
Atât! 

7.3.45. După primul Consiliu de miniştri, Groza a vorbit presei anunțând că foarte 
curând vom intra în Transilvania de nord, ale cărei porti ne sunt deschise după promisiunea 
mareșalului Malinovski, care dimpreună cu Vişinski au primit pe Groza după depunerea 
jurământului la Palat, ca un soi de altă investitură. A mai precizat că nu va trece mult şi se 
vor întoarce şi prizonierii din Rusia. 

În schimb, vom trebui să ne depresuràm complet de cătuşele reactionarismului 
fascist, curățind si democratizând tot aparatul statului şi bineînțeles, procedând în cel mai 
scurt timp la reforma agrară. 

Se vorbeşte de proiectul lui Tătărescu care propune o cotă neexpropriabilă până la 
150 hectare (să vedem ce trecere ar mai putea avea el!) şi de un altul al lui Groza, care lasă 
o cotă mai mare de 50 hectare, doar celor cu copii majori (probabil unde el însuşi nu mai 
are minori!). 

În privința vinovaţilor trasi la răspundere, se vorbeşte de distrugerea dosarelor de 
către organele Sigurantei şi de dispariția unora dintre acuzaţi: Radu Budişteanu şi alții. 
Ultima noutate: pentru democratizarea armatei, ofițerii sunt chemaţi sâmbătă la o întrunire, 
iar prin ministere toți funcționarii trebuie să se sindicalizeze. 

Mareşalul Tito formează guvernul în Jugoslavia cu Subasici la Externe. 

Finlanda s-a trezit să declare la 1 martie război Germaniei (tot degeaba, căci n-a 
fost nici ea poftità la San Francisco) şi brusc de tot, mareşalul Mannerheim şi-a adus aminte 
că are 78 ani şi că la o vârstă atât de înaintată nu mai poate conduce ca Preşedinte 
destinele țării sale. 

Mai sonor decât oricând, Guţă s-a prezentat azi după amiază la minister. 

În Italia, generalul Roatta, condamnat de Tribunalul Poporului a evadat, unii pretind 
că a trecut în Portugalia, alții că s-ar afla ascuns la Vatican. Oricum, opinia publică e 
furioasă şi se desenează o mişcare de revoltă deschisă împotriva guvernului Bonomi. 

Ştirea la noi că generalul Rădescu ar fi arestat este dezmintità printr-o altă ştire, 
tot atât de putin confirmată, că s-ar afla refugiat la misiunea engleză. Aud că ruşii, furiosi 
pe Ştirbei că n-a vrut să formeze guvernul după placul lor, i-au stabilit acestuia domiciliu 
forțat la Buftea. 

Astă seară, în Consiliul de Miniştri, Gheorghiu Dej pare să fi luat conducerea 
generală a politicii guvernului; într-un expozeu radiodifuzat, a trecut în revistă tot programul 
de politică intemă şi externă al diverselor departamente, după ce Groza şi Tătărescu nu 
vorbiseră decât generalitàti. Să fie el şeful?... 

9.3.45. Aliaţii au trecut Rinul la sud de Colonia şi au intrat în Bonn şi se îndreaptă 
spre Koblenz. Ruşii se află la 6 km de Stettin si la 45 km de Berlin, al cărui atac se anunță 
iminent. Se zvoneşte că Hitler nu mai deține autoritatea. 

Alimănişteanu mi-a spus că s-a reuşit obtinererea unui preț just pentru pământul 
expropriat ce se va plăti mai târziu, spre a feri pe proprietari de bonuri de expropriere fără 
valoare şi acordarea de sume mai mari pentru familiile cu copii. Între timp însă, în multe 
judeţe continuă sub îndrumarea autorităților frontiste împărţirea imediată a pământului la 
țărani, spre a pune pe legiuitor în fata faptului împlinit. 

Presa engleză protestează împotriva statului-fantomă al Renaniei pe care Franţa, 
dacă mai are destulă cumintenie, îl va lăsa să rămână germanilor, aceasta în interesul păcii 
generale. 

10.3.45. Ca semn al prieteniei şi încrederii ce au față de noul guvern român, ruşii 
deschid începând cu 12 martie porțile Ardealului de nord, unde se instalează de azi înainte 
administrație românească. Aceasta, pe baza schimbului de telegrame între Groza şi Stalin, 
constituind din partea guvenului nostru angajamentul că ordinea va fi păstrată, că drepturile 
tuturor naționalităților vor fi respectate şi că se va purta grijă de toate nevoile frontului de luptă. 

Agenţia Tass informează şi Reuter retransmite ştirea, cà Sovietele au fost 
informate oficial de către englezi că generalul Rădescu se adăposteşte la misiunea britanică 
din Bucureşti. 

Guvernul înlocuieşte întregul personal administrativ numit de ţărănişti în Ardeal. 
Este cert că în curând nu vom mai avea nicăieri în tară decât prefecti si primari comunisti. 
Mai mult, după întrunirea de azi după amiază pentru sovietizarea armatei, nu vom mai 
putea conta nici pe această faimoasă „grande muette™ care va începe să se manifeste 
grandilocvent. 

11.3.45. La receptia de vineri a ARLUS, datà în casa Monteoru de pe calea 
Victoriei în onoarea lui Vişinski, acesta a acuzat formal pe Rădescu care a voit sà arunce 
țara în prăpastie printr-o politică de aventură, şi a numit partidele istorice ca arhaice şi bune 
de pus la arhivă, care preferă să rămână într-o „splendidă izolare”, decât să ocupe rolul 
modest ce li se cuvine în stat şi în societate şi pe care Groza le oferise. A terminat 
amenințând pe duşmanii... fascişti, că dacă nu vor înceta să tot clevetească, „îi vom sili să 
amuteaca." Adevărat Reichsverwalter's!... 

Aliaţii lărgesc capul de pod la răsărit de Rin, iar ruşii luptă în Dantzig şi ocupă 
localități în jurul Stettinin. 

În timp ce Polonia, Italia şi noi n-am fost admişi la Conferinţa de la San Francisco, 
o invitație specială a fost adresată evreilor de a avea reprezentanți neoficiali la conferință. 
Oh, sfântă democrație şi magice cuvinte de Libertate, Egalitate, Fraternitate!... 

Generalul Roatta a fost rearestat. 


14 „forța tăcută" 
15 vătaf 

Manchester Guardian recunoaste cà misiunea englezà din Romania nu putea 
decât să acorde azil lui Rădescu, văzând cum era amenințat de cei din tabăra rusească si 
atrage atenţia Sovietelor asupra greşeli ce comit, comportându-se si amestecându-se astfel 
în treburile româneşti. 

13.3.45. Am aflat că la întrunirea armatei de la sala Aro atmosfera a fost foarte 
bătăioasă şi deloc pe gustul FND. Atunci când Groza a afirmat că Armata Roşie ne-a redat 
Ardealul, ofițerii din sală au protestat: „Ba cei 60.000 morti ai nostri ni l-au redat. De ce 
ne-ati dezarmat ? Dati-ne armele înapoi, să putem lupta." Ziarele au suprimat bineînțeles 
această intervenție, şi au publicat doar frazele primului ministru. 

Azi dimineață, guvemul a pomit în alai mare la Cluj, de unde se va întoarce Joi, 
după ceremonii solemne de fratie cu sovieticii. Aud că anglo-americanii sunt foarte 
nemulţumiţi de totala nerespectare din partea Sovietelor a convenției de la Yalta cu privire la 
România şi că în semn de protestare, niciun membru al misiunilor de la noi şi nici vreun 
gazetar al lor nu merge la Cluj. 

Am vorbit ieri cu Ralea, care mi-a afirmat că nimeni din Front, nici măcar 
comuniştii, nu au nutrit vreodată idea înlăturării Monarhiei, aşa că atunci când în zilele de 
criză Regele era hotărât să abdice, ei s-au gândit nu la Republică, ci la un consiliu de 
Regentà prezidat de Patriarh. 

A adăugat că acum, ca şi altă dată boierii țării, partidele politice trebuie să-şi 
împartă rolurile, spre a reuşi o acomodare momentană a situației fără învrăjbire reală; 
consideră pe Groza destul de bine intenționat şi destul de abil ca să ocoleacă asperitàtile cu 
Sovietele, fără a abandona poziția şi interesele țării. Ralea mai susține că a încercat, acasă 
la Groza, o noapte întreagă să-l convingă pe Mihalache să devină mai înțelegător, dar a fost 
în zadar din cauza intransigentei lui Maniu. 

Acesta sfătuise pe Rege să plece pentru a organiza rezistența în străinătate, căci 
în tară ruşii nu l-ar lăsa sà domneacă, dar Dinu Brătianu, abia în ultima zi, a revenit la 
gândul sănătos de a sfătui şi dânsul pe Rege să rămână, având asigurări formale din partea 
guvernului Groza că nu se va întâmpla nimic. 

În Finlanda, un joc foarte neclar: după ce renuntase din motive de sănătate si de 
vârstă, Mannerheim îşi dă deodată seama că s-a înzdrăvenit şi revine din nou la cârma 
statului. Bizar! Între timp însă, mişcarea comunistă finlandeză face progrese uimitoare. 

Lucru surprinzător: Bulgaria primeşte reprezentanți politici englezi, americani, 
francezi şi italieni şi este autorizat a trimite un reprezentant al său la Paris. Pe când noi?! 

În Grecia simptomele tulburi continuă. 

Japonia care strigă tare că va rezista şi că până la sfârşit va triumfa, recunoaşte că 
se poate aştepta în curând la o debarcare americană în metropolă şi că aliaţii fac toate 
eforturile să termine cât mai curând războiul din Pacific. Japonezii au dezarmat trupele 

franceze din Indochina iar Annamul s-a declarat independent, afirmând că va lupta alături 
de Japonia. 

Costel Tătăranu a fost numit guvernatorul Băncii Naţionale în locul lui Lapedatu. 

Ştiri de la țară, că autorităţile împiedică pe proprietari să mai facă însămânțările de 
primăvară. Mâine va fi dat publicității decretul pentru reforma agrară. Pare a se desena un 
vag început de neînțelegere între Groza şi comunisti şi mă tem că, până la sfârşit, aceştia 
vor încerca să-l înlăture. 

14.3.45. Impresia ceremoniei de la Cluj este că acolo a avut loc o desfăşurare a 
regimului de forță al Frontului, cu pancarte în contra lui Maniu, cu câteva glasuri răzlețe 
ovationànd pe Rege în mijlocul uralelor nesfârşite pentru liberatorul Stalin si pentru scumpul 
amic Vişinski, cu discurs rostit de Groza în româneşte şi în ungureşte, cu un Suveran stând 
mut în fața unei manifestări de triumfător comunism, sub surâsul oblăduitor al protocolului 
sovietic. 

A mai trecut tara si prin alte nevoi, desi nu atât de dramatice poate, dar foarte 
reale: am avut anii protectoratului generalului Kiseleff, a cărui generozitate aristocratică, nu 
era mai putin primejdioasă decât brutalitatea bolşevică; am avut serbările de la laşi pentru 
alipirea Basarabiei din martie 1918 cu un guvern Marghiloman adus din Bucureşti în 
furgoanele germane; am avut ocupația nemteascà a lui Killinger. Toate au trecut si noi am 
trecut prin toate, ca să trăim mai departe cu greu, dar totuşi trăind, caliti ca oţelul care se 
înconvoaie şi zbârnâie tremurând ca varga, dar ca varga otelità, rezistând fără a se rupe. 

Din toate câte le aud, toți ce ce ne conduc azi cu pumnul înclestat în loc 
de-o palmă răşchirată sunt ca şi şefii legionari de acum câțiva ani, inferiori intelectual şi 
moral, nişte ratati ai vieții ce-şi dau sema că unicul lor mijloc de a se afirma este să tipe, să 
terorizeze şi să profite de clipa ce trece, ca pedeapsă şi învățătură pentru biata şi nătânga 
noastră omenire, încă atât de copil... 

Atacurile banditilor şi jafurile se tin lanţ, ba chiar se întetesc; astă noapte au furat 
covoare din Legația turcă, efect probabil al organizării pazei cu gărzi cetăţeneşti. E bine că 
şi străinii pot aprecia astfel mai de aproape binefacerile... luminii care ne vine din răsărit. 

Cu toate fraternizările dintre Madosz si Front, au avut loc bineînţeles la Cluj şi 
inevitabile păruieli între români şi unguri. 

Eden a declarat în Camera Comunelor că Moscova a informat guvemul britanic că 
în România,- guvernul Rădescu dovedindu-se incapabil să menţină ordinea, cauzând grave 
prejudicii în spatele frontului,- Sovietele au fost nevoite să ia măsuri pentru constituirea unui 
guvern Groza şi se miră de ce misiunea de la Bucureşti a dat azil lui Rădescu, vinovat de 
acțiune dăunătoare aliaților. Ministrul englez adaugă că deoarece pentru guvernul britanic 
nu reiese întru nimic vina lui Rădescu, misiunea a fost autorizată să-i acorde adăpost si că 
în acest moment are loc un schimb de note între Londra, Washington şi Moscova cu privire 
la România. 

15.3.45. Mai mult decât oricând, tara şi poporul sunt sub potcoava muscalului: 
lucru nemaiauzit, şedinţa Consiliului de miniştri de la Cluj, oricât de festivă i-ar fi fost 
însemnătatea, a avut cinstea prezenței lui Vişinski şi încă şi mai mare cinstea discursului 
său, în care-i dă îndrumări politice, afirmând că, în afara acestei concentrări de forțe 
democratice, n-au mai rămas decât acei ce nu au dreptul să se numească democrați. lar ieri 
după amiază, în piața Palatului trecea manifestatia frontistă prin fata Regelui, scandând: 
„A-na Pau-ker! A-na Pau-ker!" 

Aud că Maniu, cu toate speranţele ce-i şoptesc aliații, este foarte descurajat, 
văzând câtă puzderie de armată sovietică ne-a împănat tara şi fiind informat că englezii si 
americanii, care nu vor să recunoască guvernul Groza din cauza prezenței lui Tătărescu 
(acuzat de a fi provocat ruptura cu Anglia), ar fi hotărâți să ne părăsească, lăsându-ne 
singuri pe mâna ruşilor (că până acum, mult ne-au mai ocrotit!). 

Din acceaşi sursă, mi se afirmă că Tătărescu şi grupul său de neo-liberali ar fi fost 
chiar scoşi din guvern şi că acum ruşii se muncesc să aducă în locul său pe nebunul şi 
ramolitul de Lupu, cu tot alaiul său de dizidență țărănistă. Pentru aceasta, se aşteaptă doar 
înapoierea la Bucureşti a lui Mihalache ca să-şi dea blagoslovenia. 

În legătură cu aceste zvonuri, aflu din izvor sovietic că în ultimile ceasuri de 
înfrigurare ale guvernului Rădescu, Ana Pauker plecase cu avionul la Moscova, unde a 
explicat că România este în ajunul unui „coup de force™® antidemocratic al tuturor partidelor 
reacționare şi că a provocat prin alarma dată, o impresionantă desfăşurare de forțe militare 
în România. 

Drept răspuns la zvonurile că printre comandanții oștirii germane ar creşte curentul 
pentru încheierea unei păci cu armatele Eisenhower, aliații anunță că sunt dispuşi sà 
accepte capitularea oricărui corp de trupă german, însă că refuză să discute cu Germania 
chestiunea unui armistițiu. 

În discursul rostit în fata delegației Partidului Conservator, Churchill a declarat că 
Germania are de ales între capitulare fără condițiuni şi distrugere şi ruină completă, 
precizând că dacă războiul în Europa se termină până în vară, alegerile engleze ar putea 
avea loc imediat după. 

Unele din frazele lui Churchill au factura oratorică de înaltă clasă: „libertățile 
noastre menţin Imperiul şi Imperiul ne garantează libertatea” sau: „greutățile dramatice prin 
care a trecut Anglia dovedesc minunata trăinicie a Imperiului său, care depăşeşte cu mult 
toate exemplele istorice din trecut”, aşa că: „nu avem nevoie, pentru a ne conduce barca, de 
sfatul şi de ajutorul nimănui, nici chiar al celor mai buni prieteni” (dacă nici aici nu e vorba de 
propaganda bolşevică, mărturisesc că-mi pierd libera rațiune). 

16.3.45. Persistă zvonurile despre criza de guvern, de plecarea lui Tătărescu, ba 
chiar de plecarea misiunii engleze. 


16 „acţiune de forță” 

L-am întrebat azi pe Guţă, care s-a arătat surprins şi mi-a dezmintit bineînțeles 
orice temei de criză, mărturisind că nu vede pe ce motiv. La drept vorbind, dacă va pleca 
Tătărescu, aceasta s-ar întâmpla nu din cauza supărării britanice, ci pe cauze interne de 
ruptură cu Frontul, pe chestiunea reformei agrare, ceea ce nu poate fi decât foarte onorant 
pentru dânsul. 

La noi a intrat în funcţiune sistemul stahanovist cu citatii, premii şi medalii pentru 
muncitorii care termină o treabă într-o zi în loc de patru, sau pentru echipe de trei lucrători 
care fac munca cât a altor zece! La Eforia spitalelor, ministrul Bagdasar a înscăunat ca prim 
efor pe un mecanic şef de la spitalul Colentina. 

Spre a uşura situația ruşilor din Ungaria care sunt atacați de 15 zile la est de 
Balaton, Radio Londra anunță că a intrat în acțiune aviația americană din Italia. 

De trei zile, aliații au început să arunce asupra Germaniei bombe de câte 10 tone 
ce fac ravagii înspăimântătoare; o fi sau nu vreo legătură, dar presa suedeză anunță că 
după discuţii furtunoase la Berghoff, Hitler s-a lăsat înduplecat de Ribbentrop să încerce un 
demers de pace pe lângă reprezentanții englez şi american din Stockholm, dar că răspunsul 
a fost un refuz categoric. 

Se aşteaptă sosirea la Moscova a lui Beneş, care împreună cu guvemul său e în 
drum spre Kosice. 

În privința noastră, se pare că americanii sunt cei ce au luat iniţiativa şi că englezii 
îi urmează: de pildă, nimeni din misiunea americană n-a luat contact cu cineva din guvern, 
iar englezii care acceptaseră la început invitația pentru Cluj, s-au scuzat în ultimul moment, 
aflând că americanii nu se vor duce. 

La o întrebare ce i s-a pus în Parlamentul englez, Churchill a răspuns categoric că 
nu poate fi vorba de a se acorda României co-beligeranta, ceea ce se interpretează de unii 
ca fiind datorat guvenului Groza, emanatie a Frontului. 

17.3.45. Toată lumea este impresionată de vestea că Statele Unite, prin vocea lui 
Stettinius, refuză să recunoască legalitatea guvernului Groza. 

De aici, tot soiul de zvonuri încep să circule: că guvernul e pe ducă, că în curând 
va fi o nouă întâlnire în „3”, poate chiar aici, la Bucuresti, ba chiar că până în două zile 
aviația americană va veni să bombardeze la noi pe ruşii care aduc mereu trupe şi material 
în jurul capitalei şi care, între timp, au reînceput să rechizitioneze case pentru ofițerii lor, 
dând afară lumea din locuinţe sau din birouri. 

S-ar părea că Vişinski a plecat în grabă la Moscova, pentru a încerca să pareze 
campania intrigilor tesute acolo în lipsa sa, cu scopul de a se arăta lui Stalin că a împins 
lucrurile prea departe, greşind în politica față de România. În tot cazul, nu încape îndoială 
că situația între aliaţi este destul de încordată pe tema României şi se afirmă că Rădescu ar 
fi şi plecat în Anglia. 

La noi, țăranii îşi împart moşiile încă înaintea publicării decretului-lege de reformă 
agrară, iar un ministru din cabinet mi-a mărturisit că acestea sunt ordinele date de guvem; 
aveam poftă să-i răspund, întrebând: „ordine" sau ,dez-ordine?” 

Am aflat că la interogatoriul luat de către acuzatorul public, lon Antonescu a 
răspuns: „Sunt învinovăţit a fi provocat dezastrul țării şi a fi un criminal de război. Da, 
recunosc. Sunt criminal de război, dar numai eu şi nimeni altul afară de mine căci toţi ceilalți 
n-au făcut decât să execute ordinele mele şi, dacă nu le-ar fi executat, i-aş fi lichidat eu pe 
dânşii. Altceva nu am de spus." 

Astă seară, comunistul Agiu care taie şi spânzură la ministerul Agriculturii a vorbit 
la radio de comemorarea răscoalelor de la 1907, prilej a se referi din nou si pentru a anunța 
„confiscarea moşiilor”. 

Poate că e mai bine asa: un asemenea „déni de justice”? susține mai mult cauza 
proprietății decât pomana unei ridicole despăgubiri în rentă devalorizată ca în 1920. 

Ruşii anunță ocuparea Gdyniei, apropierea de Stettin şi ofensivă puternică la lacul 
Balaton. 

18.3.45. Lumea mai înviorată sopteste că aliații, îngroziti de procedeul rusesc de la 
noi, nu ne vor lăsa şi că astăzi chiar cei ,3" se întâlnesc, probabil tot în Rusia, pentru 
rezolvarea problemei româneşti. Alţii se gândesc la o intervenție turcească în Balcani, care 
să ţină pe loc veleităţile cuceritoare sovietice. În tot cazul ni se dau speranţe că energumenii 
ce s-au pomit să dezorganizeze tara vor pleca repede şi ordinea se va restabili în curând la noi. 

Am aflat că ruşii au ocupat aeroportul din Popeşti-Leordeni, de unde au alungat pe 
englezi; aceştia au plecat fără să murmure, însă au procedat la rândul lor la fe! cu cel de la 
Băneasa, unde acum the tommies stau de gardă. 

Culmea abjectiei pentru biata Frantà sub conducerea lui de Gaulle, omul Moscovei: 
pentru prima dată Parisul a sărbătorit aniversarea Comunei, care s-a răsculat împotriva lui 
Thiers, trădătorul, aşa că francezii din 1945, înalţă în slăvi pe anarhistii din 1871. 

Aliaţii au ocupat aproape total Koblenz, însă la capul de pod de peste Rin, 
rezistența germană a crescut. Comandamentul aliat a prevenit prin radio pe locuitorii din 
Frankfurt/Main, Mainz, Ludwigshafen, să părăsească aceste centre care vor fi violent 
atacate foarte curând. 

Pe frontul oriental, ruşii au încercuit complet Stettin, iar în Ungaria contra-ofensiva 
germană e în descreştere după pierderi mari. 

19.3.45. Astă noapte pe zidul gardului din fața casei noastre s-a scris cu creta: 
„Români, ştiţi rezultatul anchetei din piața Palatului? Victimele au fost împuşcate cu gloanțe 
calibrul 6,35. Armata nu posedă arme cu acest calibru, care este pentru revolver de 
buzunar. FND şi-a împuşcat oamenii. Ràspanditi!” 


17 „inechitate” 

Aliații au ocupat Koblenz, iar ruşii Kolberg, stațiunea celebră de pe malul Balticei. 

20.3.45. Din informaţii directe, Maniu pleacă de la şefia partidului, nu ca să 
părăseacă tara, ci pentru a da putinţa liberalilor lui Dinu Brătianu să dea mâna cu Guţă. 

În adevăr, de câteva zile anglo-americanii care în nerecunoasterea lor a guvemului 
Groza, au ajuns să comită mojicia să nu răspundă măcar la cărţile de vizită ce li s-au depus, 
au făcut demonstraţii severe pe lângă ruşi, spre a le arăta încălcarea convenției de la Yalta 
şi spre a pretinde ca guvernul român să fie alcătuit din membrii tuturor partidelor democrate, 
fără dominația unei singure tendințe. 

Ar fi deci posibil să vedem o formațiune mult mai moderată şi să asistăm de pe 
acum la o sensibilă modificare a principiilor reformei agrare. Cu împărțirea moşiilor, în multe 
locuri deja înfăptuită, autoritățile comuniste au mers atât de departe, încât în unele părți au 
răsturnat brazda peste semănăturile cu grâul de toamnă răsărit, spre a dovedi că moşierul 
nu-şi muncise ogoarele şi spre a justifica exproprierea. 

21.3.45. Până la urmă, Maniu pare să rămână în fruntea partidului, tocmai spre a 
împiedica pe doritori să colaboreze cu Frontul, căci altfel s-ar da apă la moară celor ce vor 
să dovedească baza democratică a guvernului Groza. Guţă Tătărescu mi-a mărturisit că 
deşi în chestiunea reformei agrare a obținut prea puţin, socoteşte totuşi de datoria sa să 
continue a rămâne în guvern, spre a servi ca element ponderator şi de frână. 

Dar cei din jurul lui Maniu consideră că Regele a comis o greşeală atunci când, 
sfătuit de Dinu şi de Negel, a sancționat aducerea la guvern a lui Groza, căci aliaţii 
anglo-americani nu ne vor ajuta decât dacă dovedim că avem destulă rezistenţă să ne 
susţinem singuri. 

Toată lumea este interesată de ştirea că nu se va reînoi pactul turco-sovietic, unii 
vorbesc chiar de denuntarea lui şi multi se întreabă cum vor proceda ruşii în scurtă vreme, 
când se va prezenta scadenta acordului nipo-sovietic. Ştirea poate fi pusă în legătură cu 
zvonul că ruşii, care au sosit în masă în România, trimit forțe spre Dunăre: oare pentru a 
trece fluviul în Bulgaria, sau spre a le îmbarca pentru a le transporta în susul apei în 
Ungaria, cu scopul intensificării ofensivei ce pregătesc asupra Vienei? 

În caz că le trec în Balcani, nu cumva spre a preveni o acţiune turco-aliatà în 
contra lor? În asemenea ipoteză, întreaga manevră a concentrării de forte de la noi sub 
cuvânt că s-ar fi pregătit aici o revoltă anti-sovietică, nu e menită decât a masca contra 
măsurile Moscovei față de temerea unei schimbări de atitudine a aliaților. 

Relativ la aceste supozitii, se afirmă că în acest moment au loc discuţii aprinse 
între anglo-americani şi ruşi cu privire la România şi la sabotarea celor convenite la Yalta. 

Rădescu împreună cu alti generali au fost puşi în retragere. 

Aici au sosit doi reprezentanți ai guvernului maghiar din Debrecen. Nici nu e de 
mirare când ştim ce atitudine a avut Groza la Cluj, unde a fost cu adevărat o manifestare a 
leventilor unguri, care înarmaţi şi cu steagurile lor, au defilat scandând: „Eljen Groza, Eljen 

Vişinski! şi sărind la bătaie când nişte bieti români au îndrăznit să strige şi ei: „Trăiască 
Regele!” 

Maniu spune că la Târgu Mureş, unde cu autorizarea comandamentului sovietic a 
intrat în oraş o unitate de vânători români, aceştia au fost primiţi cu focuri de arme de către 
leventi şi ruşi, fiind omorâți cinci şi răniți alti 14 ostaşi de-ai nostri. Tristà şi dureroasă 
amicitie româno-sovietică, asa cà pe drept cuvânt ARLUS ar putea fi tradus prin: „Alipirea 
României La Uniunea Sovietică!" 

Ce să mai zicem noi, dacă Beneş, încercatul lor amic de totdeauna, e silit acum la 
Moscova să constituie noul guvern cehoslovac sub ochii lui Stalin, cuprinzând elemente ale 
comitetului slovac creat de ruşi. 

În Finlanda rezultatele au dat un echilibru echivoc de forte între 101 „frontişti” adică 
a coaliției de stânga si 99 aleşi ai partidelor burgheze. Dar până la sfârşit, îşi vor băga si 
acolo ruşii coada. Pallin a primit ordin să plece şi are impresia că e datorită faptului că nu 
este agreabil sovieticilor. 

Bova Scoppa a plecat ieri dimineață după un soi de frictiune cu Gerbore, rămas 
însărcinat cu afaceri. 

22.3.45. Astăzi circulă zvonul cà denuntarea pactului turco-sovietic care durează 
de 25 ani, ar fi determinat chiar de o ruptură a relațiior diplomatice între cele două țări. 
Evident că turcii n-au luat de capul lor o asemenea poziție şi că ne-am putea aştepta la o 
încăierare, ce n-ar fi exclus să aibă regiunea Dunării, ca teatru de război. 

Mi s-a afirmat că drept răspuns la telegrama prin care noul guvern român exprimă 
lui Churchill sentimentele sale amicale, misiunea britanică de aici a transmis următoarea 
depeşă: „Vă rog sà comunicati (cui?) că primul-ministru al Marii Britanii a primit o telegramă 
semnată Petre Groza”... 

Pe când proiectul de reformă agrară, amendat pe cât s-a putut prin rezistenţa lui 
Guţă, abia admite dreptul pentru proprietari să-şi strângă recolta din toamnă şi recunoaşte 
conacele, armanele, pădurile şi viile, în Ungaria se admit proprietăţi de 57, 114 şi de 177 
hectare şi stabileşte că toți cei ce primesc pământ, vor avea să-l plătească la un preț ce se 
va fixa mai târziu, şi care va fi de 20 ori venitul net al bunului. 

Aceasta este Ungaria comunistă din Debrecen, unde bineînțeles tot magnații 
continuă să aibă conducerea. 

Pe frontul de vest, Palatinatul e aproape complet ocupat şi din cei 80.000 soldați 
germani de acolo, aproape 70.000 sunt prizonieri. Acum aviația aliată bombardează masiv 
regiunea Ruhr, de unde populaţia a fost atentionatà de comandamentul aliat prin radio 
să fugă. 

După ce se zvonise că Regele va refuza să semneze, astă seară la radio la ora 22, 
țăranul Zăroni a citit - cu greu şi cu opinteli cuvinte încă neîntâlnite în vorbirea sa: minister, 

proprietate, inventar, - textul decretului-lege de reformă agrară, care este o adevărată 
confiscare şi nu ţine sema de niciuna din obiecțiile sau rezervele formulate de Tătărescu. 

24.3.45. În declarația făcută ieri, Tătărescu caută a-şi salva un soi de libertate de 
acţiune pentru viitor, recunoscând: „jertfa unei clase care va suporta cu patriotism, ca si în 
1918, reducerea patrimoniului ei" si că: „în cursul elaborării reformei agrare, n-au lipsit în 
sânul guvernului nici discuţiile, nici divergentele, care au impus membrilor Partidului 
National-Liberal anumite rezerve”, dar afirmând totuşi că: „legea agrară va fi aplicată cu 
consensul tuturor membrilor guvernului, solidari în actiune...". De altfel el susține că a intrat 
şi că rămâne în guvern la dorința expresă a Regelui. 

Oficial, continuă însă atacurile contra lui Maniu, Rădescu, Brătianu!... 

25.3.45. Ofensiva aliaților pentru trecerea Rinului s-a dezlănțuit cu puteri înnoite si 
trei capete de pod la răsăritul fluviului au fost consolidate; unul la Wesel în regiunea Ruhr, 
unde 40.000 oameni transportați din Anglia au coborât cu planoarele şi paraşutele chiar în 
interiorul dispozitivului german, cel de la Remagen, care a fost lărgit si un altul la 
Oppenheim în direcția Darmstadt. 

Americanii au trecut Rinul la Rastatt, faimoasa localitate gazdă a două congrese, 
dintre care cel din 1797, s-a soldat cu asasinarea plenipotentiarilor Revoluţiei franceze. 

În momentul începerii acţiunii în Ruhrgebiet, Churchill se afla la cartierul general al 
lui Montgomery, de unde a trimis un mesaj anunțând apropierea victoriei definitive în Europa. 

Ofensiva rusească continuà în Silezia, la vest de Oppeln, ajungând prin Neisse 
până la granița cehoslovacă şi respingând pe nemţii care contra-atacaseră în Ungaria, între 
Balaton şi Dunăre. 

În presa americană s-a răspândit părerea că în puține săptămâni va începe 
destrămarea armatei germane prin capitularea de unități din ce în ce mai mari, precum şi 
zvonul că la Berna, Japonia ar fi încercat să pornească convorbiri cu aliații. 

De teamă că va rămâne de căruță, Argentina s-a arătat dispusă a declara război 
Japoniei, nu însă şi Germaniei, pe care o consideră de pe acum învinsă. Pentru aceleași 
consideratiuni Spania fi tine isonul şi protestează energic la Tokio contra atrocităților comise 
de japonezi față de cetățenii spanioli din Filipine. 

Desigur că în interior, poziția lui Franco e foarte şubredă prin acţiunea 
pretendentului monarhist Don Juan. 

În ce ne priveşte pe noi, zvonurile sunt contradictorii: unii spun că englezii şi 
americanii pretind că într-o lună, două, se va termina cu anarhia si terorizarea țării de către 
comunişti şi că la 29 martie se va întruni la Bucuresti o conferință interaliatà pentru 
aplicarea hotărârilor de la Yalta; alţii dimpotrivă, sunt convinşi de Radio Londra că până la 
victoria finală să nu hrănim nicio nădejde de îndreptare... 

26.3.45. Aliaţii precipită înaintarea la răsărit de Rin: au ocupat Darmstadt și au 
traversat Main la est de Frankfurt, aşa că oraşul e izolat la sud şi la nord. 

Ruşii au recâştigat teren în Ungaria, ocupând Esztergom şi Tata pe râul Raba şi 
deschizând astfel drumul către câmpia Vienei, precum şi localitatea Veszprem la vest de 
Balaton, iar în nord, atacurile sovietice strâng cercul la Dantzig şi la Königsberg. 

Ziarele americane informează că la ora actuală sunt vreo 20 milioane de oameni 
fără locuință în Germania, si că aproape jumătate dintre ei, rătăcesc pe drumuri, fugari din 
localitățile părăsite. 

Aliații au intrat în Frankfurt/Main, atacând din trei părți şi tancuri americane au 
înaintat în câmpiile centrale germane până la 400 km de frontul rusesc. 

Lloyd George a murit la 82 ani. 

Vaida a fost arestat pentru a fi susținut pe legionari în timpul guvernelor lui Carol. 

Se vorbeşte de numirea lui Franasovici la Berna. 

27.3.45. Trupele aliate continuă înaintarea, amenințând Essen şi Karlsruhe, cu 
toate că Kesselring a înlocuit pe Rundstedt, acuzat de a fi pregătit o acţiune de capitulare a 
armatelor frontului occidental. 

Atmosfera în Germania e de completă demoralizare; în trei zile livra sterlină a atins 
cifra de 10.000 mărci. Astă seară se anunţă că americanii au înaintat cu 90 km la est de Rin 
şi se apropie de Wetzlar. 

Argentina a declarat război Japoniei şi chiar şi Germaniei. 

29.3.45. Frontul german din apus pare să nu mai reziste nicăieri: înaintând 
de-a lungul Main-ului, aliații au atins Wurtzburg în direcția Nürnberg, aşa că ruşii profită să 
declare că toate trupele germane au fost transportate la est, unde rezistența lor e aprigă, 
ceea ce înseamnă că aliații sunt victorioşi grație lor. 

Comunicatul sovietic anunță că luptele se dau în periferia oraşului Dantzig, 
prăbuşirea armatelor germane izolate în Prusia orientală, fiind doar o chestie de zile. 

De altfel, aici toată lumea crede că războiul în Europa se va termina în puține zile 
prin capitularea Germaniei. Alţii însă ca Gerbore, crede că nu s-a terminat încă deloc şi cà 
nemtii şi-au organizat rezistenţa în Pădurea Neagră, Bavaria, Turingia, Austria şi mai ales în 
cadrilaterul Boemiei, unde vor putea continua multe luni lupte de gherilă, abandonând 
invadatorilor întregul nord cu Berlinul, care e ca şi evacuat. 

Cu privire la noi, toți cei ce speră în terminarea grabnică a ostilităților, îşi închipuie 
că va lua sfârşit şi epoca aceasta de teroare şi de totală dezorganizare a întregului nostru 
aparat de stat, ca şi cum aliaţii ar putea schimba imediat politica lor față de ruşi, pe care să-i 
oblige a renunța la planurile lor de dominație în Europa. 

Problema e cu mult mai grea şi mai complicată, căci ea s-ar pune într-un complex 
ce mai cuprinde Polonia, Cehoslovacia, Ungaria, Jugoslavia şi Bulgaria, de unde cu greu 
s-ar putea convinge ruşii să se retragă. Cât despre eventualitatea unui conflict armat cu 
anglo-americanii, probabilitățile sunt minime. 

Acelaşi Gerbore crede că România va avea să socotească câţiva ani buni încă de 
influență predominant sovietică, pe care totuşi - ca să mă consoleze puțin - o prevede din ce 
în ce mai domolită în urma viitoarelor conferințe interaliate, începând cu cea de la San 
Francisco, din cauza nevoii imperioase pentru ruşi de capital şi de material american. 

Pentru moment, sovieticii nu vor să audă de nicio uşurare a nevoilor noastre, ba 
din contra, fac tot ce pot să întrețină haosul şi să ne aducă în starea de dezorganizare 
favorabilă constituirii colhozurilor şi înglobării noastre în lumea sovietică, pe care o vor 
extinsă peste Europa. 

În ce priveşte reforma agrară, la noi s-a aplicat aproape integral textul impus de 
ruşi polonezilor de la Lublin. 

Mare greşeală a comis Tătărescu care, de teamă că va fi arestat ca criminal de 
război, s-a lăsat ademenit să intre în guvern, unde în loc de a căuta să combată proiectul 
Frontului, a pierdut timp prețios susținându-şi propriul proiect, pe care ceilalți îi dădeau iluzia 
că-l discută, până în ziua în care s-a trezit cu publicarea celui al FND. 

Mare greşeală a comis şi Negel, care a împins pe Rege să-l accepte pe Tătărescu 
în guven şi chiar Dinu Brătiau când s-a despărțit în ultimul moment de Maniu, care insista 
din răsputeri ca Suveranul să nu-l admită, lăsând pe frontişti în propria mocirlă. De altfel, 
Maniu este amenințat acum de ruşi şi de teama arestării, doarme în fiecare noapte la 
misiunea britanică. 

Ruşii au ajuns acum să aibă mai multă ură pe prietenii englezilor decât pe oamenii 
nemților şi se zice că şi din cauza asta, au ocupat în două ore casa lui Auschnitt, în ziua în 
care avea lume la masă. Tot aici trebuie căutat şi motivul punerii în retragere a atâtor 
generali care fuseseră scoşi din activitate de Antonescu şi repuşi abia de câteva luni în 
drepturile lor. 

Circulă zvonul că Tătărescu va pleca peste câteva zile la Moscova, desigur în 
legătură cu discuţiile ce se poartă acolo între aliați cu privire la aplicarea dispoziţiilor de la 
Yalta. Vagă impresie cà guvemul Groza este foarte preocupat de faptul că anglo-americanii 
nu-l recunosc, dar că şi ruşii se gândesc cu grijă la momentul când va înceta rezistența 
germană şi când aliaţii i-ar putea ataca spre a-i pune la respect. [...] 

Sunt informat de un ucrainian, care face pe interpretul ruşilor, că cinci unguri au 
fost surprinşi aşezând o bombă pe linia trenului ce se întorcea de la Cluj cu Regele şi cu 
Vişinski. După redactarea unui simplu proces-verbal, aceştia au fost împuşcaţi pe loc sub 
ochii cunoscutului meu, probabil spre a nu se da de urma cine ştie cărui complot ce ar fi 
putut răsturna multe din planurile ruşilor în Ardeal. 

Ruşii au ocupat Komarorn şi Gyòr, trecând râul Raba. 

30.3.45. Înaintarea ruşilor continuă spre Viena; au ocupat Szombathely (unde 
bietul Carol de Austria coborâse din avion în încercarea sa de putsch nereusit), în timp ce în 
apus, aliaţii au ocupat Munster şi înaintează spre Kassel si Nürnberg. 

Eisenhower este desemnat ca reprezentant al Statelor Unite printre cei patru 
directori-comandanti ai Germaniei după capitulare. La Londra, cele patru zone de guvemare 
au şi fost stabilite. 

Se simte că nemţii deschid voit calea aliaților, spre a-şi feri tara de primejdia 
ocupaţiei bolşevice, după ce mai întâi încercaseră să se înțeleagă cu aceştia. 

Toată lumea se aşteaptă la noi la mari evenimente şi la schimbări fundamentale 
după capitularea Germaniei, în care aliaţii vor da nas în nas cu sovieticii. 

De la Washington se scrie că guvernul polon de la Lublin nu e invitat la conferința 
de la San Francisco. „Avis aux amateurs!...” 

31.3.45. Ralea mi-a spus azi că încercase zadamic împreună cu Tătărescu sà 
convingă guvemul ca în fruntea comisiilor săteşti de reformă agrară, să fie numit câte un 
magistrat, asa că acum se vor comite inevitabil tot soiul de ilegalităţi asupra cărora cu greu 
s-ar mai putea reveni. 

Părintele Burducea, conducătorul departamentului Cultelor, este un fost legionar, 
vulgar, betiv, fără pic de ţinută, care tună şi fulgeră, anunțând curățirea tagmei preotesti de 
toate elementele legionare şi fasciste. 

Cât despre buna credință a celor din guvern, ce să mai zicem când un comunicat 
oficial începe cu următoarea afirmaţie: „Față de situația grea în care se află inventarul 
agricol al țării ca urmare a jafului sistematic hitlerist şi sabotajul mosierilor reactionari”...!? 
După prada distrugătoare, vine şi bătaia de joc insultătoare. 

Dar bunul Dumnezeu nu loveşte cu ciomagul!... 

1.4.45. Guvernul sovietic a luat asupra sa să obțină admiterea guvernului polon din 
Varşovia la San Francisco. Va fi o piatră de încercare, să vedem cum reacționează până la 
sfârşit aliații. 

Beneş cu guvernul său au părăsit Moscova pomind spre viitoarea Cehoslovacie, 
pe care o reclamă exact în granițele sale din 1938. 

Din Lublin, se anunţă că teritoriul Dantzig împreună cu Gdynia si alte localități din 
fostul „Coridor” au fost încorporate prin decret Poloniei. 

Presa engleză constată că prin hotărârea conducătorilor Reichului de a merge la 
sinucidere, nu mai poate fi vorba acum de o capitulare fără condiţii, căci nu mai există o 
armată germană, ci grupuri de soldati ce aruncă armele şi niciun guvem care să trateze, ci 
80-90 milioane de oameni care agită pânze albe. 

Aliaţii pătrund în Germania centrală cu opt Armate şi 3000 tancuri, iar ruşii ocupă 
Szent-Gothard unde ajunseseră turcii altă dată şi oraşe din Burgenland, spre Wiener- 
Neustadt. 

Aud că ruşii lui Malinovski care ţine arestat pe generalul Avramescu, socrul lui Ilie 
Vlad Sturdza, pe motiv că a facilitat fuga unor legionari, au decis să dezarmeze şi să 
licentieze unitățile romane. 

2.4.45. Tolbuhin şi Malinovski împing concentric spre Viena, de care unele unităţi 
avansate se află la 30 km. 

În vest, unități izolate din zona Ruhr rezistă cu furie şi chiar contra-atacă. E foarte 
probabil că nu mai există nicio legătură între comandamente şi că fiecare procedează cum îl 
taie capul. Ar fi fost de dorit ca o asemenea rezistență să se exercite numai în răsărit 
împotriva ruşilor care întâmpină mari dificultăți; după ce anuntaserà de mult cucerirea unor 
centre, declară că de abia acum au intrat în Glogan şi sunt aproape de Ostrava. 

Bulgarii pretind si ei co-beligeranta pe motivul cà au executat toate condițiile 
armistițiului, condamnând la moarte pe toți criminalii de război, adică distrugându-se 
întreaga lor clasă conducătoare, pe când noi care ne-am dovedit incapabili să-i lichidăm 
încă, suntem socotiți nedemni de acest statut. 

India a pretins Angliei independența completă şi admiterea sa printre celelalte 
dominioane ale Imperiului Britanic. 

3.4.45. Aliaţii au depăşit Fulda şi se apropie de Eisenach, iar ruşii au tăiat la 
Semmering legătura dintre Viena şi Graz, intrând în prezent în Bratislava. 

Ministrul Suediei în Ungaria afirmă că ruşii cucerind Budapesta, au bătut măr pe 
ministrul Elveţiei în Legatie şi că în localul Legatiei Franţei, au violat-o pe fata ministrului. 

Ella Negruzzi s-a dus la Pătrăşcanu cu o delegație de femei să protesteze 
împotriva nedreptàtii din legea reformei agrare, care nu lasă decât 10 hectare femeii 
măritate; dânsul i-a dat dreptate, însă a adăugat confidential că totul nu mai prezintă practic 
niciun soi de importanță, căci hotărârea guvernului este ca peste putin timp, să se ia şi tot 
restul de pământ moşierilor. 

Aşadar, se vede cu ochi şi cu sprâncene, că ordinele vin de la Moscova unde s-a 
decis desființarea completă a unei întregi pături sociale. Acum a apărut şi un decret pentru 
impunerea sălbatică a acțiunilor cumpărate după 1940 la cursul lor cel mai ridicat din 
decembrie 1944, iar mâine va veni o lege de impunere a caselor, pentru a obliga pe 
proprietari să le vândă sau să le piardă. 

E zvon că în privința noastră, la Salonic s-au întâlnit ambasadorii din zona 
Orientului a celor „3” şi că e vorba de un guvem Mitità Constantinescu, el însuşi înscris la 
comunişti, însă mai maleabil prin oportunism, ca să adune reprezentanți din toate partidele, 
conform deciziilor luate la Yalta. 

Ştire necontrolată a BBC, anunţă intrarea aliaților în Osnabrück, Kassel şi Jena, iar 
că ruşii au pătruns în Wiener Neustadt. 

Astă seară ni s-a comunicat de la farà, că după ce o zi întreagă administratorul 
nostru fusese împiedicat să-mi telefoneze, comitetul sătesc ne-a confiscat în întregime 
moşia într-o atmosferă de adevărată teroare. „Puteţi face şi şapte apeluri, delegatul plășii va 
hotări ca mine”, a fost răspunsul preşedintelui de comitet. 

Modul de aplicare al decretului e o insultă adusă justiției. Englezii ne tot spun: „Nu 
vă temeti, nu vor rămâne nerăzbunate cele ce fac ruşii acum la voi.” 

Între timp, un comunicat al guvernului informează că se află în studiu proiectul 
pentru exproprierea pădurilor, iar secretarul general de la Agricultură a mărturisit că legea 
reformei agrare consfinteste furtul şi lasă liberă orice interpretare pentru confiscarea chiar şi 
în întregime a proprietăților. 

Lumea e alarmată şi de exproprierea urbană şi de deportarea în masă a întregii 
clase burgheze, vorbindu-se că peste două zile se va proceda la numeroase arestări, mai 
ales printre ofițeri şi tehnicieni „epurați”, acuzaţi de sentimente anglofile. Misiunea britanică 
a protestat împotriva agenților secreti care urmăresc fiecare pas al englezilor. 

A început conferința Commonwealth-ului englez. 

4.4.45. Un an de la primele bombardamente asupra Bucureştiului. 

Se pare că Groza se arată îngrozit de teamă că ruşii ar putea pune mâna pe Maniu 
şi pe Dinu Brătianu. După demisia lui Alimănişteanu (de ce n-a plecat fără a semna decretul 
impozitelor ruinatoare?...), acum e vorba să plece şi Tătărescu din guvem (se vede treaba 
că de asta mi-a afirmat cu atâta siguranță că va da el însuşi afară pe cei care ne-au 
confiscat ilegal integral moşia!...). 

Ruşii anunță ocuparea Bratislavei. 

Stettinius anunţă că Statele Unite renunţă la un vot plural, dar că va susține o 
cerere a URSS pentru un triplu vot adică Rusia sovietică, Ucraina şi Bielorusia. 

De asemenea speră că până la conferința de la San Francisco, polonezii să-şi poată forma 
un guvem care să fie recunoscut. Deci nu cedează. 

5.4.45. Ruşii sunt la porţile Vienei şi au ocupat Baden, dar stau în schimb pe loc pe 
frontul din Germania, de unde nici nu se mai dau comunicate. 

Aliații înaintează dincolo de Gotha, iar nemții se retrag din Olanda spre Bremen şi 
Hamburg, în timp ce restul trupelor din Ruhr sunt complet încercuite. Toate „guvernele” 
german, Mussolini, Tiso, croat, maghiar, român s-au îngrămădit în localități de munți din 
Bavaria şi din Tirol. 

Americanii au ocupat Okinawa la 500 km de metropolă de unde bombardează 
neîncetat-centrele japoneze. 

S-a zvonit că Portugalia va declara război Japoniei pentru ocuparea insulei Timor. 

Se pare acum că şi combinaţia unui guvern cu Mitità Constantinescu e perimatà şi 
că după întrunirea comunistă de la Floreşti unde s-a strigat: „Jos Tătărescu! Jos liberalii şi 
țărăniştii! Jos social-democratii!” e vorba acum de un guvern Gheorghiu Dej cu Pătrășcanu 
la Exteme, Mitità la Finanţe, Agiu la Agricultură etc., din care vor fi dati afară Groza si 
Zăroni, ca şi toți ceilalţi „im-puri” si „semi-puri”, lăsând locul exclusiv comuniştilor, ca ultimă 
treaptă înainte de înghitirea completă în lumea Sovietelor. Poate chiar din acest exces să 

iasă binele şi ca într-o asemenea conjunctură, să vedem pe aliați că se enervează şi în fine 
că se hotărăsc să intervină. 

Mai degrabă eu nădăjduiesc într-o oboseală a ruşilor, care în plină victorie după 
prăbuşirea Germaniei să refuze a mai lupta, iar din sânul armatelor de peste hotare să 
pornească o acţiune de dezagregare şi de subminare a autorităţii centrale. 

Sovietele au denunțat azi pactul de neutralitate cu Japonia, care expiră peste un 
an, pe motiv că situația s-a schimbat fundamental față de 1941 când a fost semnat, căci de 
atunci Germania a declarat război URSS, iar Japonia a declarat război aliaților ei. 

„Mieux vaut tard..."'8 

Dar vezi, se apropie conferința de la San Francisco şi domnii de la Moscova se 
simt obligaţi să mai arunce lest. 

La Tokio, guvernul a demisionat în urma ultimelor înfrângeri suferite, fiind înlocuit 
printr-unul format de amiralul Suzuki, preşedintele Consiliului Privat, bătrân de 77 ani. 

6.4.45. Aliaţii intră în Wurtzburg şi nemţii se apără cu îndarjire la Viena. 

Zvon confirmat că Tătărescu va pleca la Moscova, deci criza de guvern nu este 
încă iminentă. Dar dezmàtul e în schimb la culme; comuniştii par de pe acum să fie împărțiți 
în trei tabere: 

- una, de înglobare totală în orbita Moscovei cu Ana Pauker si acolitii ei; 

- o alta, cu Gheoghiu Dej, care mai ține încă la noțiunea de entitate românească; 

- a treia, cu Pătrăşcanu, complet depăşit. 

Noi ne zbatem cu aplicarea reformei agrare, lovindu-ne de reaua credință, pe când 
avocaţii comunişti încasează sume grele pentru a obține de la ai lor excepții favorabile celor 
napastuiti; mai mult decât oricând, se învârtesc din afaceri băneşti foarte mari. 

8.4.45. Aliaţii atacă acum Bremen si Hannover şi anunţă că în salinele de la 
Mühlhausen au capturat opere de artă germane şi tezaurul lor de război, adică: 100 tone 
aur, 100 milioane franci, 3 milioane mărci, 2 milioane dolari, 110.000 livre sterline şi diferite 
alte monede din aur. 

Ruşii au reluat atacurile la Breslau şi cuceresc puncte din suburbiile Vienei. 

Americanii anunță o importantă victorie navală, distrugând japonezilor şase vase 
de război, printre care un super-cuirasat de 45.000 tone. 

Noul guvem cehoslovac s-a constituit la Kosice cu Fierlinger ca prim-ministru şi 
cinci vicepreşedinţi, având tot pe Jan Masaryk'la Externe. 

Denuntàrii de către Moscova a tratatului turco-sovietic, turcii au răspuns că vor 
examina cu bunăvoință orice propunere de reînnoire le-ar veni de la ruşi, pentru menținerea 
îndelungatei lor prietenii. 


18 Mai bine mai târziu...” 

Criză de guvern la Atena, unde în urma atacurilor regaliştilor care speră să învingă 
la un plebiscit partidele de stânga, Plastiras a demisionat şi Regentul mitropolit 
Damaschinos a însărcinat pe amiralul Vulgaris să formeze noul guvern. 

Stalin a primit oficial pe Tito şi pe membrii guvernului său care, după cehoslovaci, 
au venit să-i prezinte omagiul jugoslavilor. 

Se aude cu insistență că acum vine rândul nostru şi că în curând Tătărescu pleacă 
la Moscova. Groza afirmă că nu se gândeşte o clipă să bolşevizeze tara, nici s-o închine 
Sovietelor si se vorbeşte iar de Mitità Constantinescu, ce s-ar fi dat numai de nevoie de 
partea comuniştilor. Să nu fie numai o iluzie!... 

Doamnei Churchill în vizită la Moscova ca delegată a Crucii Roşii britanice, i se fac 
mari recepții. 

9.4.45. Am fost azi la Budeşti la sediul comisiei de plasă care judecă în apel 
confiscarea moşiilor noastre în disprețul legii şi al regulamentului, publicate doar ca să ia 
ochii. Preşedintele Carp, lăcătuş la CAM, mi-a declarat că rostul său e să susțină cauza 
Frontului Plugarilor si că ne va judeca fără a da celor expropriaji nici măcar dreptul să se 
apere şi să asiste la dezbateri. 

„Double déni de justice: être juge et partie et interdire le droit de défense!.... "19, 

A adàugat cà degeaba ne mai zbatem, deoarece un regulament explicativ sau 
interpretativ nu poate modifica sensul unei legi. Reaua credință este evidentă... 

Dacă în foarte scurtă vreme nu se prăbuşeşte Germania şi aliații nu sunt în stare a 
îngrădi pe ruşi, peste şase luni tara întreagă va fi complet ruinată şi dezorganizată, iar 
colhozurile, pe care ni le impun Sovietele în manevrele lor diabolice, ne vor aduce în 
definitivă stare de robie. 

Aud totuşi că semnele de neînțelegeri sunt tot mai numeroase: supărată că la San 
Francisco guvemul „lor” polonez nu va fi acceptat, Moscova ar fi decis să nu mai trimită o 
delegație condusă de Molotov, ci doar pe ambasadorul sovietic la Washington, ca simplu 
observator, piețele din Londra şi New-York ar fi refuzat sà ia în considerare cererea ruşilor 
pentru un foarte important împrumut de refacere; vase engleze sosite la Odesa cu o mare 
încărcătură de produse farmaceutice ar fi primit ordin să plece, fără a descărca nimic. 

Pe de altă parte, Ilya Ehrenburg principalul corespondent rus de politică extemă şi 
de război, a afirmat că englezii mint atunci când pretind că au avut pierderi sângeroase în 
Germania, căci înaintarea lor şi a americanilor în apus se face printr-o mare de cearceafuri 
albe ale nemților ce se predau. Succesele lor atât de uşoare sunt datorate exclusiv faptului 
că ruşii pe frontul de est duc tot greul războiului. 

10.4.45. Ruşii au ocupat în fine Kònigsberg, unde au făcut 45.000 prizonieri; de 
asemenea luptă în centrul Vienei, unde rezistența, fiind infinit mai slabă decât la Budapesta, 


19 „Dublă inechitate: să fii totodată şi judecător si parte, interzicând dreptul la apărare...” 

există speranța ca monumentele oraşului să nu fie cu totul distruse. Aliaţii atacă direct 
Bremen, au ocupat Hannovra şi în Bavaria de nord s-au apropiat la 80 km de granița 
cehoslovacă. 

În Italia, a reînceput ofensiva, aliaţii ocupând Massa în direcția Spezia. 

Un zvon necontrolat însă din izvor oficial sovietic, pretindea cà Moscova ar fi reușit 
să impună aliaţilor admiterea guvernului polon de la Varşovia la San Francisco. Dacă a fost 
numai o săgeată de încercare lansată de ruşi, fără a fi obținut în realitate capitularea 
anglo-americană, cred că au greşit manevra, deoarece aceasta îi va îndârji încă mai mult pe 
aliați în intransigenta lor şi bine mi-ar părea. 

Se aude că propunerile Moscovei pentru negocierea pe baze noi a unui acord de 
armistițiu cu Turcia ar fi: controlul de către ruşi a Mării Negre şi a Dardanelelor şi o 
rectificare de graniță în spre Caucaz. 

Motive arhi-suficiente pentru a determina frictiuni cu englezii. 

Zbârnâie mereu la noi zvonul despre înlăturarea actualului guvern si despre o notă 
cominatorie foarte drastică a aliaților. Mă tem că sunt doar speranțe şi iluzii. Deocamdată, în 
locul lui Alimănişteanu vine Mircea Durma, care îl ia pe Alexandrini ca subsecretar. 

11.4.45. Aliaţii atacă Braunschweig şi Coburg, amenințând Magdeburg şi Hamburg. 
Ruşii se află în centrul Vienei. Nemţii încă nu capitulează, ci îşi organizează numeroase 
centre de rezistență, izolate unele de altele, socotind printre ele Norvegia şi Danemarca 
drept foarte importante. 

Ştiri engleze şi americane dovedesc că aliații n-au nicio poftă să cedeze în fața 
insistențelor ruseşti pe chestiunea guvernului polonez, cu atât mai puțin cu cât americanii 
sunt furiosi pe ruşi pe tema denuntàrii pactului cu Japonia, prin care ei socotesc a putea 
deveni părtaşi cu aliaţii în cazul capitulării Japoniei, ceea ce desigur strică mult planurilor 
anglo-americane în Pacific. 

Ghelmegeanu ia locul lui Savel Rădulescu, demisionat din comisia de armistițiu. 

12.4.45. Tito a semnat la Moscova un tratat de alianță pe 20 ani cu Uniunea 
Sovietică, zice-se pentru apărarea mutuală împotriva primejdiei în viitor al unui atac din 
partea Germaniei sau a acolitilor ei. Când ne va veni şi nouă ràndul?!... 

Ofensiva aliaților în Italia începe să devină serioasă. 

Japonezii anunţă că o puternică flotă americană se îndreaptă spre apele nipone. 

Ruşii ocupă ultimele cartiere din Viena, ajutați fără îndoială de populația bucuroasă 
că a scăpat de călcâiul nazist şi încă neştiutoare de ce! bolşevic. Declară că au înaintat în 
susul Dunării la 60 km vest de oraş. 

Aliații au trecut Elba la sud de Magdeburg, au ocupat Weimar şi Coburg, amenință 
Halle, dau ultimul asalt la Bremen şi se îndreaptă în direcția Hamburg. 

Impresia militarilor de carieră este că asemenea înaintări nebunesti în săgeată, 
neflancate şi neconsolidate, nu s-ar putea realiza prin rapiditatea lor fără o înțelegere cu 

trupele germane care rezistă în răsărit, în timp ce se predau în masă compactă 
anglo-americanilor. [...] 

În Polonia, e vorba să se facă apel la şeful agrarienilor, despre care se auzise că 
fusese arestat chiar de ruşi, pentru alcătuirea unui nou guvern de uniune națională care să 
dea polonezilor dreptul să meargă la San Francisco. Este aceasta oare un soi de capitulare 
a Moscovei? Să vedem şi la noi că vine mâine un nou guvern Rădescu, scos din cutie de 
englezi?!... 

În ultimul moment, aflàm cà Roosevelt a murit de congestie cerebralà în Georgia. 
Trist! Cum Harry Truman devine până la alegeri Preşedinte efectiv imediat, ar fi interesant 
de ştiut dacă noi, românii nu avem mult de pierdut prin dispariția lui Roosevelt şi dacă, date 
fiind curentele americane, va mai dăinui acea colaborare intimă anglo-americană pe care 
acesta o stabilise atât de trainic cu Churchill. 

Sunt semne de nelinişte în rândul forțelor sovietice de la noi; aud că după ce au 
evacuat spitalele din Braşov, acum părăsesc regiunea Ploieştiului, încărcând tot ce pot, ca 
şi cum ar fi obligați să plece mâine. 

Se arată repercusiuni şi în rândurile FND, unde se vorbeşte de măsuri necesare 
pentru recristalizarea Partidului Comunist, simțindu-se cà slăbeşte coeziunea. 

Un învățător de la noi din sat, întrebat fiind dacă s-a Înscris în partid, cunoscându-i- 
se sentimentele, a răspuns: „Naşul meu care e membru de partid, mi-a spus «Stai, finule, 
liniştit de o parte, destul că m-am fript eu»." 

Sunt zvonuri că şi la noi s-ar pregăti o schimbare ca în Polonia şi în Grecia şi că în 
curând am putea avea un guvern llasievici. În orice caz, convorbirile avute de Groza cu 
Maniu şi cu Brătianu dau de gândit, deoarece ştie bine că anglo-americanii nu recunosc 
guvernul său şi nici nelegiuirile pe care le dictează. 

În această privință, ultimul decret de amnistie e îngrozitor: el deschide larg porțile 
temnitelor tuturor bandifilor, escrocilor şi tulburatorilor ordinei, cu speranţa să îngroase astfel 
rândurile Frontului. E un joc foarte periculos, însă pentru mine e şi un semn vădit că toate 
canaliile din guvem simt că terenul de sub picioare devine tot mai alunecos, aşa că, într-un 
sens, nu sunt nemulțumit. 

13.4.45. Stalin anunță ocuparea totală a Vienei, unde au fost făcuţi 130.000 
prizonieri şi capturate 100 tancuri. Aliaţii se află lângă Halle şi Lepzig şi la 50 km de granita 
cehoslovacă în direcția Coburg; trupele lor aeropurtate sunt acum la est de Magdeburg şi 
doar la 35 km de Berlin. 

Ideea unei înțelegeri, măcar tacite anglo-germane, nu cu guvernul muribund al 
Reichului, ci cu unii comandanti de mari unităţi, al căror rol ulterior ar fi menţinerea ordinei în 
țară ferind Germania de bolşevizare, reiese şi din declaraţia lui Churchill făcută ieri în 
Cameră: „Formula unei capitulări necondiționate nu înseamnă neapărat o capitulare 
generală, ci cuprinde şi capitulări fragmentare." 

15.4.45. Americanii sunt la Stendal şi se apropie de Berlin; la sud de Leipzig, se 
apropie de Dresda; în Bavaria se apropie de Numberg. 

Francezii au ocupat Kehl la est de Strasbourg, iar în Franța reduc punga germană 
de la Bordeaux. 

Ruşii sunt la St. Polten, la vest de Viena, iar pe Oder se anunță iminenta 
reîncepere a ofensivei. 

Papen a fost capturat în Ruhr la moşia ginerelui său. Prizonier a fost făcut şi 
mareşalul Mackensen de 96 ani, care, ca tânăr ofițer, a luptat în războiul franco-prusac 
din 1870... 

Molotov a fost delegat de Stalin să reprezinte URSS la San Francisco. Ce va ieşi 
de acolo? 

La noi, comuniştii par cam plouati şi preocupaţi de viitorul raporturilor între Soviete 
si anglo-americani. Un general aliat a declarat unui român: „Mai aveți răbdare o săptămână 
şi totul se va schimba în bine pentru voi”. La fel, - dar cu mai puțină precizie -, spune şi Le 
Rougetel, care a comunicat în scris lui Guţă că nici englezii, nici americanii nu recunosc 
acest guvem, precum nici legiuirile pe care le edictează. 

Americanii ar fi la periferia Berlinului; alţii pretind că au şi intrat în oraş. 

16.4.45. Aliaţii au ocupat Chemnitz şi sunt la periferia oraşului Leipzig; declară azi 
că întâmpină o mare rezistență germană. Să nu fie un joc, ca răspuns acuzărilor din Pravda 
că singuri ruşii luptă cu adevărat, pe când anglo-americanii ocupă oraşele cu aparatele 
fotografice. 

Oricum, frontul german e rupt în două: în sud adică în masivul Bavariei comandă 
Kesselring, iar în nord a fost numit Busch pentru Ruhr, Olanda, Prusia. 

Eden a avut o întrevedere politică cu Truman. Acesta a vorbit azi în fata 
Congresului, afirmând că va continua fără răgaz lupta dusă de Roosevelt pentru înfrângerea 
definitivă a Germaniei şi a Japoniei, pentru urmărirea şi pedepsirea criminalilor de război, 
pentru organizarea păcii şi pentru ridicarea standardului de viață în omenire, promovarea şi 
respectarea dreptului si libertății pentru fiecare, declarând că marile puteri unite au datoria 
să uzeze de forța lor pentru servirea, nu pentru dominarea celorlalte națiuni. 

Americanii au pătruns în Niimberg, iar ruşii au reluat ofensiva pe Oder. 

Mare luptă navală în Extremul orient. 

21.4.45. Aliaţii luptă în Leipzig şi la porţile Hamburgului; pungile din Olanda, Ruhr, 
Harz, precum si cele din Franţa - Gironde, Dunkerque etc., sunt în curs de lichidare. La 
rândul lor, ruşii fac toate sfortàrile să spargă frontul german şi se pare că aliații le vor acorda 
ca omagiu să intre primii în Berlin. 

Pe de altă parte, relațiile Sovietelor cu anglo-americanii sunt în multe privințe 
destul de încordate: li s-a refuzat creditul de 3 miliarde livre pentru a doua oară, Washington 
comunică Moscovei că nu poate recunoaşte „junta din Varşovia” şi că la San Francisco nu 

va putea merge decât un delegat al unui guvern polon de uniune națională, conform 
angajamentelor Naţiunilor Unite față de guvernul Poloniei luate în 1939 şi față de hotărârile 
de la Yalta. 

În privința guvernului Groza, aliaţii continuă să nu-I recunoască. 

Se zvoneste că Turcia ar fi primit un soi de ultimatum de la Moscova, pretinzând 
controlul Mării Negre şi a Strâmtorilor, libera circulație a vaselor de război precum şi două 
provincii ale Armeniei turceşti. 

Se confirmă din toate părţile că militarii ruşi pleacă cam de pretutindeni de la noi, 
fie spre Dunăre, fie în direcţia frontului, dar că lasă în urmă formațiunile lor de poliţie şi mai 
ales pandurii de la divizia „Tudor Vladimirescu” care vor fi înaintați în grad şi repartizați pe la 
unități, pentru educarea şi organizarea armatei noastre după sistemul „politruc" comunist. 
Acest fapt, împreună cu amnistierea puşcăriaşilor de drept comun, reprezintă cel mai grav 
pericol pentru țară, mai grozav decât dezorganizarea economiei prin confiscarea moșiilor. 

Păstrez totuşi speranța că până la urmă vom scăpa, mai ales că sunt semne că în 
Front şi chiar printre comunisti îşi face loc dihonia. În aceste condiții, ar fi chiar periculos să 
se facă un alt guvem, pe care frontiştii unindu-se din nou, ar căuta în toate chipurile să-l 
torpileze, pe când lăsați să „mijoter dans leur jus" se vor destrăma singuri mai uşor. 

Se anunță liberarea oraşului Bologna din centrul Italiei. Aliații sunt la 50 km de 
Regensburg, la 100 km de München, au ocupat Asch, primul oraş din Cehoslovacia, iar în 
direcția Dresda, se află la 40 km de avangărzile ruseşti din est, care amenință acum din trei 
parti apărările exterioare ale Berlinului. 

Francezii au intrat în Stuttgart şi Freiburg, ajungând la granita elveţiană. 

Ruşii au ocupat Bautzen, aşa că joncțiunea cu aliații în zona Dresda se va realiza 
foarte curând. 

Se pare că ultimele rămăşiţe ale flotei germane s-au refugiat la Copenhaga. 

Eden a avut convorbiri cu Stettinius şi cu Bidault la Washington, iar mâine va vorbi 
probabil cu Molotov. 

Durma, Agiu şi cu alți membri din guvern pleacă mâine la Moscova. 

22.4.45. Izvestia publică un lung articol de osanale pentru tratatul încheiat la 
Moscova cu guvemul polonez de la Varşovia, cu un aer de „d6fi2! aruncat în obrazul lui 
Stettinius, care refuză să recunoască „junta”. 

Londra anunţă că ruşii sunt la 125 km est de Dresda şi înaintând pe la sud şi la 
nord-est, se apropie de suburbiile Berlinului, şi că Goebbels, rămas cu trupele de şoc SS şi 
cu ai săi în capitală, a declarat că va apăra oraşul până la ultimul om, suprimând pe oricine 
ar încerca să ridice steagul alb. 


20 „să fiarbă în suc propriu" 
21 sfidare" 

Eisenhower spune însă că nu consideră războiul cu Germania terminat şi că se 
aşteaptă la luni de aprigă şi sângeroasă rezistență. În asemenea condiţii, mă întreb dacă 
omagiul de politețe pe care anglo-americanii îl oferă ruşilor, invitându-i primii în Bertin, nu 
ascunde o cursă diabolică în care, ca vrednici aliaţi, ar fi foarte dornici să-i vadă căzând. 

23.4.45. Coloane ruseşti au ajuns până la 3 km de celebrul Unter den Linden. 
Zvonuri neconfirmate anunţă că la sud spre Dresda, s-a operat joncțiunea între trupele 
sovietice şi cele americane. Americanii luptă la Regensburg şi la Ulm, iar trupele franco- 
americane au trecut Dunărea şi se află la Bodensee. 

24.4.45. Radio Londra informează că ruşii bombardează Potsdam şi Spandau, iar 
că trupele lor au pătruns în Berlin pe la nord-est. 

Churchill, Truman si Stalin au trimis guvernului german o notă colectivă, prevenind 
că având acum dovada răului tratament a! prizonierilor, aliații vor urmări şi pedepsi fără 
crutare pe toți cei vinovați. 

Germanii au propus să lase pe prizonierii aliați acolo unde se găsesc, fără a-i lua 
cu ei odată cu retragerea trupelor lor şi se pare că aliaţii ar fi acceptat aceasta. 

Cei patru miniştri de Externe sunt aşteptaţi azi la San Francisco, după cele câteva 
convorbiri zadarnice în trei avute la Washington asupra problemei poloneze, urmând să le 
reia pentru a-i oferi prilej lui Molotov să primească noi instrucţiuni de la Moscova. 

La rândul său, guvemul polonez de la Londra a adresat un memorandum 
englezilor şi americanilor, declarând că e gata să încheie un acord cu Sovietele pe baza 
unei democrații poloneze independente. 

În Italia aliaţii luptă pe Po, iar ultimele informații spun că au ocupat oraşele Spezia, 
Modena şi Ferrara. 

Ştirile de astă seară spun că nemții se apără cu îndârjire la Berlin, luptând din casă 
în casă şi că ruşii au reuşit să ocupe două puncte la est de Gross-Berlin. Lângă Leipzig au 
ocupat Meissen, iar americanii Ulm, apropiindu-se de Augsburg. În nord, Hamburg e 
aproape complet ocupat. 

Petain a trecut în Elveţia şi aşteaptă să intre în Franţa unde va fi judecat, pe când 
lui Laval, guvernul federal nu i-a acordat viza de trecere a graniţei. 

Ar fi vorba ca în curând şi regele Leopold al Belgiei să sosească în Elveția. 

Guvernele britanic si cel al Statelor Unite au declarat că sunt dispuse a susține ca 
Sovietele să aibă trei voturi la conferința de la San Francisco. Probabil că şi statele 
sud-americane vor fi de acord cu această pretenție. 

Mişu Antoniade care va pleca şi el de la comisia de armistițiu, îmi arată că în timp 
ce ratia pentru populația noastră a fost redusă la 200 gr. pâine de 4 ori/săptămână, camea 
se cumpără pe sub mână cu 2.500-3.000 lei/kg şi laptele a ajuns sà coste 300 lei/l., - tara e 
nevoită să fumizeze ruşilor un milion de ratii zilnice de câte 1,5 kg pâine, 200 gr. carne, 11. 
lapte etc., etc. La drept vorbind, noi întretinem un sfert al armatei sovietice de pe front, pe 

când în tara noastră, nu se află nici a cincea parte din cifra pretinsă de comandamentul 
rusesc. 

26.4.45. Englezii atacă ultimele rezistențe la Bremen şi Hamburg şi îndreaptă o 
săgeată spre Liibeck. Ruşii au încercuit complet Berlinul pe la vest de Potsdam şi luptând 
din casă în casă, înaintează spre centru. Americanii se apropie de ultima redută a 
nazismului din Alpii bavarezi si au ajuns la 120 km de Berchtesgaden pe care avioanele au 
început să-l bombardeze. 

Herriot a fost eliberat de ruşi iar Pétain a sosit în Franța, unde după toate 
probabilitățile va fi achitat. 

27.4.45. Ruşii au ocupat Stettin si Brno, americanii au ocupat Regensburg, 
francezii au intrat în Konstanz complet neapărat, englezii au ocupat total Bremen. 

În Italia au căzut Parma şi Verona, iar patriotii italieni au luat în stăpânire Genova, 
Milano şi Torino. 

La San Francisco, unde conferința pentru organizarea viitoare a lumii va dura vreo 
şase săptămâni, se va face un fel de „Kraftprobe” a forțelor anglo-americane şi ruse ce stau 
față în față. 

Regele a vizitat divizia „Tudor Vladimirescu” şi a semnat decretul pentru 
reintegrarea voluntarilor săi în cadrele armatei. Initialele pe care le are: ,T.V.", se pot traduce 
prin: „Trădare-Vânzare." 

28.4.45. Jonctiunea armatelor sovietică şi americană s-a făcut acum două zile la 
Torgau pe Elba şi a fost salutată solemn prin mesajele lui Stalin, Truman şi Churchill. 

Ruşii au ocupat Wittenberg, Spandau, Rathenow şi Potsdam, iar în Berlin se 
apropie de centru, cucerind cartierul Moabit. 

Americanii au ocupat Ingolstadt şi au intrat în Austria pe la Passau. 

Prăbuşirea germană în Italia e catastrofală, partizanii italieni luând în posesie toate 
localitățile din nord. Mussolini, Pavolini, Graziani şi Farinacci au fost arestați. 

La Moscova, se anunţă că Goering cu familia şi multe livre sterline, ar fi zburat cu 
avionul într-o direcție necunoscută, în timp ce ceilalti şefi sunt încă în capcanele lor. 

La Stockholm se analizează intervenția Suediei în Norvegia în contra nemților, la 
cererea insistentă a guvernului norvegian. 

Molotov discută cu presa americană problema poloneză, desigur ca să facă 
atmosferă. La şedinţa plenară de ieri, care a aprobat cele trei voci pentru Soviete, s-a 
refuzat admiterea guvernului polon de la Lublin-Varsovia, declarându-se că numai acordul 
celor „3" mari de la Yalta va putea admite un delegat polonez care să reprezinte un guvern 
de adevărată uniune. 

Comisia de anchetă a parlamentarilor englezi de la Buchenwald lângă Weimar a 
făcut un raport lugubru asupra atrocităților comise acolo de regimul nazist. 

Se pare că Hitler e la Berlin unde conduce rezistența celor câțiva kmp ce i-au mai 
rămas, dar astă seară a sosit ştirea că Himmler a oferit anglo-americanilor capitularea fără 
condiţii, nu însă şi ruşilor, asa că aliații întruniti la San Francisco refuză a lua în considerație 
asemenea ofertă cât timp nu e propusă deopotrivă tuturor aliaților. 

O altă veste pretinde că la Munchen ar fi pornit o mişcare anti-nazistà condusă de 
von Epp, care cere germanilor să înceteze rezistența. 

În Italia, aliații au ajuns la Como pe granita Elveției, asa că forțele germane sunt 
rupte în două. De altfel se pare că acolo a şi încetat orice rezistență. 

Neîntelegeri între trupele franceze care au ocupat Stuttgart şi comandamentul 
Armatei a 7-a americane, care le invită a părăsi oraşul înglobat în zona de operațiuni şi 
necesar ca centru de aprovizionare. 

Comitetul executiv al conferinței de la San Francisco este compus din 14 membri 
în loc de 11, cât se fixase inițial: Australia, Anglia, Statele Unite, URSS, Brazilia, Canada, 
China, Cehoslovacia, Chile, Franţa, Iran, Mexico, Olanda si Jugoslavia. 

Guvernul polon de la Londra reînnoieşte declaraţia sa că e gata să accepte o 
formulă de largă colaborare democratică, însă că tratatul încheiat de Soviete cu comitetul 
de la Lublin, e considerat de el ca inexistent. 

29.4.45. Din San Francisco s-a răspuns nemtilor lui Himmler că li se acordă un 
răgaz de 72 ore pentru a capitula şi față de Soviete. 

Se vorbeşte de o întâlnire Truman-Churchill-Stalin pentru rezolvarea chestiunii 
poloneze ca şi a celorlalte probleme europene, după prăbuşirea Germaniei. 

Radio Bari anunță că Mussolini si cu acolitii săi, capturați de patrioti italieni, au si 
fost executați şi cadavrele lor expuse în piața din Milano. 

Judecată sumară a Tribunalului poporului din Como. E dezgustător şi mă întreb 
cum se va proceda la noi... 

Radio Londra anunţă că elemente înaintate americane au intrat în Miinchen. 

Din Stockholm vine ştirea despre contele Bernadotte, preşedintele Crucii Roşii, că 
a plecat brusc pentru o destinaţie necunoscută în nordul Germaniei şi se presupune că prin 
el şi-ar formula Himmler noile propuneri de capitulare necondiționată față de ruşi. 

Radio Moscova e informat că la Viena, bătrânul fost cancelar Karl Renner a format 
un guvern cu şase social-democrati, trei comunisti, trei creştini-sociali şi trei independenți. 

30.4.45. Trei divizii americane au pătruns în Munchen aproape fără a combate; 
rezistență mai mare se observă la înaintarea pe teritoriul Boemiei. 

Ruşii înaintează la vest de Stettin, iar în Berlin au ocupat Anhalter Bahnhoff, 
Wilmersdorf, Hallensee şi au ajuns la Tiergarten, cartierul general nazist. 

S-a zvonit că Hitler a murit, unii zic asasinat de ai săi dimpreună cu Goebbels, alţii, 
lovit de apoplexie, aflând că Himmler a propus capitularea în întrevederea avută la 21 aprilie 

cu contele Bernadotte. O fi sau nu adevărat, chestiunea nu mai are importanţă, iar sfârşitul 
rezistenței germane mai e o afacere de doar câteva zile. 

În Italia, aliații au intrat în Venetia şi armatele lui Tito au ocupat Trieste. 

Conform planului republican pentru Jugoslavia care va fi formată din şapte state 
federative, s-a format un guvern democrato-comunist pentru Macedonia. Intrigile ruseşti îşi 
tes pretutindeni pàza lor de păianjen în care vor să ne învăluie şi pe noi. 

1.5.45. Contele Bernadotte a plecat la Stockholm după ce a conferit a doua oară 
cu Himmler. Se aşteaptă ştiri importante în cursul zilei de azi. Churchill va face astă seară 
declaraţii în Parlament. 

În Germania au mai rămas cuiburi de rezistență îndârjită, însă haosul se întinde 
peste tot. La Berlin, steagul sovietic a fost înălțat deasupra Reichstagului. 

Francezii au ocupat Friedrichshafen la Bodensee si au pătruns în Tirol pe la 
Bregenz, iar americanii sunt la 20 km de Innsbruck şi înaintează spre Linz. 

Americanii au refuzat să recunoscă guvernul provizoriu austriac de sub preşedinţia 
lui Renner, deşi are toate aparențele unui cabinet de largă concentrare democrată. Încă un 
semn că USA a luat poziție fermă față de URSS. 

Azi, adunare în piața Victoriei cu camioane şi placarde FND. În tribună - guvernul şi 
reprezentanții sovietici; ascult la radio discursurile muncitorului Apostol, ale lui Titel 
Petrescu, Teohari Georgescu, Zăroni, al colonelului Barbu care a salutat pe Rege, ceea ce a 
stàmit aplauze şi urale, spre deosebire de tot restul manifestatiei. 

S-a trimis o telegramă lui Stalin, iar teama mea că s-ar fi putut strecura vreo aluzie 
despre înglobarea în Uniunea Sovietică a fost desartà. 

În genere, impresie de ordine şi de entuziasm moderat, cu toate atacurile contra lui 
Maniu şi Rădescu. 

2.5.45. Hitler a munit ieri în palatul cancelariei Reichului, după ce a remis puterile 
amiralului Doenitz, care în proclamația sa către popor anunţă că războiul continuă până la 
sfârşit, că lupta aprigă, fără crutare, va fi dusă împotriva ruşilor, iar că față de 
anglo-americani se va continua un război defensiv doar în măsura în care aceştia îi vor 
stingheri libertatea de acțiune contra Sovietelor. 

De altfel, Bernadotte n-a mai vorbit a doua oară cu Himmler, ci cu Doenitz şi cu 
mareşalul Busch; pe de altă parte, în proclamația amintită, Doenitz n-a mai pomenit nimic 
despre Himmler, Goering, Ribbentrop sau alți nazişti de vază. 

Ruşii au ocupat Stralsund şi Brandenburg, iar în Berlin luptă pe Unter den Linden, 
pe Wilhelmstrasse si la Brandenburger Tor. 

Armatele germane din Italia au capitulat fără condițiuni. Doenitz a înlocuit pe 
Ribbentrop cu contele Schwerin v. Krosigk, fost ministru de Finanţe. 

Mareşalul v. Rundstedt a fost făcut prizonier în Bavaria. 

În Danemarca, nemtii se pregătesc a capitula, iar în Norvegia, guvernul Quisling e 
gata să demisioneze. 

Horthy a fost arestat şi el de aliați, iar Deat şi Laval ar fi sosit cu avionul la 
Barcelona. 

Argentina fost acceptată la San Francisco cu toată opoziţia lui Molotov. De altfel, 
se pare că acesta a părăsit conferinţa, dar că gestul n-ar fi o manifestare de ruptură, nici 
măcar de supărare, ci doar nevoia de a relua contactul cu Stalin, căruia trebuie să-i refere 
asupra situației de fapt. 

Astă seară, comunicat special sovietic despre capitularea acum o oră a 
garnizoanei Berlinului, unde ruşii au făcut 70.000 prizonieri. 

3.5.45. Pe litoralul Balticii, ruşii şi-au dat mâna cu aliații, aşa că Schleswig-Holstein 
e izolat. Pe Dunăre, spre Linz, sunt de asemenea gata a se întâlni. 

Innsbruck declară cà nu se va apăra, iar Lübeck a fost ocupat. 

Doenitz a proclamat Praga oraş deschis spitalizării răniților. 

Conform capitulării necondiționate a armatelor germane din Italia şi din Austria 
occidentală, peste un milion de oameni au fost făcuți prizonieri; şi în Trieste au intrat trupe 
aliate, asa că ocuparea sa de către trupele lui Tito a fost un mit. 

Guvernul spaniol a comunicat aliaților că Pierre Laval şi alți patru miniştri ai 
guvernului de la Vichy, debarcati la Barcelona de pe un avion german, au fost internati şi 
sunt la dispoziția aliaților. Cam ruşinos pentru „grandezza” spaniolă... Dar acum nu-i vorba 
decât de salvarea situației destul de scabroase şi uşor se dă cinstea pe ruşine. Nu mă 
gândesc la persoana lui Laval care a încercat să fugă, în loc de a se preda cu fruntea sus 
ca Petain. 

4.5.45. Englezii au trecut peste canalul Kiel spre granița daneză. Guvernul Doenitz 
s-a refugiat în Danemarca, iar regele Christian s-a reîntors la Copenhaga. 

La San Francisco s-a hotărât sà nu se mai invite nicio altă naţiune la conferinţă; 
aceasta - ca s-o taie definitiv sperantelor italiene şi spaniole, în general oricărui neutru. 
Pentru polonezi rămâne totuşi deschisă portita, cu condiţia unui guvern pe baza celor 
stabilite la Yalta. 

Din Belgrad se anunță că guvernul Tito reclamă oraşul Trieste şi protestează 
împotriva ocupării sale de neo-zeelandezi, după ce fusese eliberat de către sârbi. Încep 
frictiuni... 

Stiri neconfirmate: 

1. Întâlnire Doenitz-Montgomery în prezenţa reprezentanților politici si militari din 
Danemarca si din Norvegia, care poate fi pusă în legătură cu noua declarație a guvernului 
german că va fi învins onorabil, rezistând cu ultima energie doar contra Sovietelor. 

2. Temându-se a fi răsturnat de o mişcare monarhistà, Franco ar fi propus 
pretendentului Don Juan instituirea unei Regente, ca fază intermediară şi pregătitoare unei 
restaurații. 

Salzburg s-a predat fără rezistenţă, iar trupele aliate care au trecut în Tirol au dat 
mâna la pasul Brenner cu cele din Italia. 

5.5.45. Azi dimineaţă a intrat în vigoare convenția de capitulare fără condițiuni a 
armatelor germane din Olanda, Danemarca şi nord-vestul Germaniei în mâinile mareşalului 
Mongomery, adică mai bine de un milion oameni, după ce un alt milion capitulase acum 
două zile în fața mareşalului Alexander. 

Mareşalul v. Busch ar fi dorit să predea şi trei corpuri de armate care luptă în 
Mecklenburg în contra bolşevicilor, însă Montgomery a refuzat net, spunând că asta e 
treaba comandamentului sovietic. 

Doenitz a vorbit poporului german pentru a-l sfătui să înceteze rezistența față de 
anglo-americani, dar să continue lupta cu ultima energie împotriva ruşilor, spre a salva tara 
de bolşevizare şi distrugere. Londra precizeză însă că o asemenea manevră cu scopul de a 
disocia pe aliați, nu prinde. 

Berchtesgaden a fost ocupat şi în curând va cădea Linz, făcându-se astfel 
joncţiunea cu sovieticii şi pe Dunăre. 

Suveranii Juliana şi Bemhard au sosit în Olanda după cinci ani de ocupaţie a țării lor. 

Molotov care n-a mai plecat de la San Francisco a vorbit presei, protestând 
împotriva admiterii Argentinei ,nazisto-fascistà" printre Naţiunile Unite, pe când democraticei 
Polonii i se fac dificultăți. Nu cred că va reuşi în acest chip să creeze o atmosferă favorabilă. 

Din Stockholm se anunţă că amiralul Doenitz a părăsit Copenhaga, îndreptându-se 
spre Norvegia, iar regele Christian aşteaptă terminarea capitulării germane din Danemarca 
pentru a constitui un nou guvem. 

Până acum, aliații au 5 milioane de prizonieri germani față de 800.000 care sunt în 
mâinile ruşilor. 

De la Radio Moscova, Herriot a vorbit pentru cimentarea legăturilor de prietenie 
franco-sovietice. 

Comandamentul englez aduce aspre observaţii formațiunilor de patrioți italieni ce 
continuà a ataca şi teroriza pe nemți după capitularea lor, declarându-le că se comportă ca 
nişte bandiți, nu ca soldaţi şi că o asemenea purtare le va atrage pierderea tuturor 
avantajelor câştigate şi a consideratiei din partea aliaților. 

6.5.45. După intrarea americanilor în Boemia, cehii s-au răsculat, au ocupat Praga, 
au proclamat desființarea Protectoratului şi restabilirea republicii cehoslovace. 

După încercări de rezistență, nemții de aici au capitulat. La fel ca şi trupele 
germane din Bavaria, Austria precum şi cele de la vest de Berlin. 

Daladier, Gamelin, Reynaud şi Weygand au fost liberati; în urma lor, Schuschnigg 
şi Leon Blum. 

Aflând de arestarea de către trupele sovietice a polonezilor din comitetul de 
rezistență, Eden şi Stettinius şi-au exprimat consternarea față de Molotov si au întrerupt 

orice discuţii asupra problemei poloneze, până când acesta le va da „ful! explanations."22 
Sunt arestați la Moscova sub învinuirea de sabotaj în spatele frontului şi vor fi judecați în curând. 

Comisia aliată a ajuns la Oslo şi se aşteaptă în curând şi capitularea nemților din 
Norvegia. 

Japonezii sunt furioşi pe germani pentru nerespectarea pactului tripartit prin 
capitularea în fața anglo-americanilor cu care Japonia e în plin război, în timp ce continuă 
să reziste ruşilor cu care ei se află în stare de neutralitate 

Pravda a atacat direct pe Salazar şi pe de Valera, care amândoi au exprimat 
condoleanţe pentru moartea lui Hitler. 

Ca reacție şi probabil ca precauţie, Huem a fost chemat la ministerul portughez de 
Externe pentru a i se comunica hotărârea guvernului lusitan că, devreme ce nu mai există 
un guvern în Germania, Portugalia nu mai înțelege rostul de a întreține relaţii diplomatice cu 
un stat în descompunere şi că deci îi este ridicată calitatea sa diplomatică, prin suprimarea 
unor raporturi cu neantul. 

Şeful partizanilor italieni din nordul ţării i-a reclamat lui Bonomi reconstituirea 
guvernului prin intrarea „patrioților” care nu sunt pur şi simplu decât comuniştii care atacă ca 
nişte adevăraţi banditi pe nemții ce s-au predat şi care au spânzurat leşul lui Mussolini de 
picioare în piață pentru ca trecătorii din Milano să-l scuipe în semn de dispreţ. 

Churchill a telegrafiat lui Eden ca să-i confirme că e „in full agreement cu 
declarațiile făcute de acesta la San Francisco în privința Poloniei. 

7.5.45. Azi dimineaţă la Reims, delegaţii germani au semnat cu delegații american, 
sovietic, englez şi francez capitularea necondiționată a Gemaniei. 

Ştirea publicată de Associated Press nu va deveni totuşi oficială decât mâine după 
amiază, când potrivit acordului stabilit, toți aliaţii vor face concomitent declaraţii asupra 
marelui eveniment. Zilele de 9 şi 10 mai vor fi sărbători naționale în Anglia. 

Cu toate acestea, în Boemia trupele germane mai luptă încă şi comandamentul 
cehoslovac declară că vor fi consideraţi ca franctirori, deci în afara legilor războiului. 

Ministrul german din Suedia a semnat la Oslo capitularea forțelor germane din 
Norvegia, deşi se zvoneşte că unele unități germane au intenția să treacă în Suedia spre a 
fi dezarmate. 

Ruşii au ocupat abia azi Breslau. 

La Berlin au fost găsite cadavrele lui Goebbels şi ale întregii sale familii, care cu 
toții s-au otrăvit. AI lui Hitler încă n-a fost găsit şi unii se şi întreabă dacă într-adevăr a murit 
sau se ascunde pe undeva. 

La San Francisco au sosit delegaţii ucrainean şi bielorus, cărora li se rezervă locuri 
în comisii. 


22 „explicaţii complete" 

Spaak a plecat brusc spre Belgia la zvonul înapoierii regelui Leopold, a cărui 
abdicare se pare că o cer cu insistență partidele de stânga. 

Zvon neconfirmat că aliaţii ar fi cerut Sovietelor să lichideze conturile lor de război 
„împrumut-închiriere”, acum că războiul s-a încheiat. Oare aceasta - ca răspuns la cererea 
ruşilor pentru un nou împrumut de 25 miliarde ruble pe care nu l-ar putea obține decât de pe 
piețele străine? Sau poate începutul acelui faimos „robinet”, pe care, sperăm cu toții că - 
Statele Unite îl vor închide cu privire la alimentarea Rusiei? 

Sunt multi care se aşteaptă ca în cursul verii să înceapă un conflict armat între 
aliați: pentru anglo-americani nu se va mai prezenta niciodată o conjunctură atât de 
favorabilă cu sovieticii sleiti de puteri, cu milioane de nemți disponibili, cu Turcia şi Siria gata 
să intre în luptă. 

În memoria tuturor popoarelor pe unde se află azi bolşevicii, sunt vii ororile 
bandelor lor năvălitoare. lar lipsa totală a aviaţiei, armamentul defectuos, înseşi trupele lor 
demoralizate prin proaspătul contact cu viața ce au întâlnit în afara granițelor şi dovada de 
cum fuseseră mintiti acasă, sunt argumente suplimentare. 

De altfel ruşii o simt si se aşteaptă la un conflict; probă sunt trupele ce merg în 
Bulgaria să întărească linia spre turci, ca şi modul în care se pregătesc la noi în Dobrogea si 
în câmpia Dunării. Aşadar, poate iar teatru de război în țara noastră... 

8.5.45. Trupele germane din Norvegia şi din Boemia au capitulat, iar Praga e în 
sărbătoare. În porturile militare germane flota se predă. 

Exemplul Portugaliei de a suprima relaţiile diplomatice cu Germania prăbuşită a 
fost urmat de Spania şi de Suedia. 

News Chronicle scrie că victoria câştigată asupra Germaniei înseamnă rezolvarea 
principalelor probleme, dar că mai rămân multe altele amenințătoare. Astfel, discuţiile dintre 
ruşi şi aliați constituie un nor gros şi negru care ne poate rezerva zile dureroase, dar că 
întregul popor englez trebuie să fie unit tocmai în previziunea unor asemenea perspective. 

O altă informație din New-York spune că strălucirea acestei zile de victorie e 
întunecată de atitudinea aliatei sovietice, care a nesocotit de la început în mod sistematic 
toate angajamentele luate. 

Bizar este că după ce delegatul rus a semnat alături de ceilalți alati la Reims actul 
capitulării, singur Stalin nu a considerat oportun să proclame, odată cu Churchill şi Truman, 
capitularea Germaniei şi terminarea războiului în Europa. 

De aceea, după ce a adus laude şi mulțumiri sistemului parlamentar, Churchill a 
declarat în Cameră că ziua de azi fiind serbarea victoriei pentru Commonwealth-ul britanic 
şi pentru lumea europeană, doreşte să rezerve ziua de mâine aliatului rus. 


23 „pe deplin de acord" 

Cuvântul regelui George a fost înălțător, încheind cu mulțumiri aduse lui 
Dumnezeu, în mâinile căruia e viața şi viitorul nostru întreg. 

9.5.45. Au avut loc la Berlin semnările solemne ale capitulării de către mareşalul 
Keitel, maresalul Jukov şi şeful flotei aeriene aliate. 

La noi, la ora 13,45, sirenele vor suna încetarea alarmei şi ridicarea camuflajului. 

Ca totdeauna, Anglia dovedeşte o înaltă ținută morală: în Camera Comunelor, 
Churchill a propus ca, înainte de toate, să se aducă mulțumiri Domnului; cei 600 deputați au 
pornit în procesiune la St. Margareth's Church, unde toți în cor au cântat imn de slavă Celui 
Prea Înalt. 

Goering a fost capturat, precum şi Quisling şi Seyss-Inquart; când va sosi şi ştirea 
că a fost prins grupul lui Horia Sima?... 

10.5.45. Azi se împlinesc cinci ani de când Hitler a invadat Belgia şi Olanda, 
anunțând că în acea zi se pecetluieşte soarta Germaniei pentru o mie de ani... 

Să dea Dumnezeu să nu fie adevărat, să nu trăim de azi înainte o mie de ani de 
întunecare bolşevică!... 

Spaak merge la Salzburg să confere cu regele Leopold, aducându-i asigurările 
Partidului Liberal în contra încercărilor curentelor de stânga pentru abdicarea sa. Cred că 
atât în Belgia cât şi în Grecia Suveranii se vor întoarce; singura țară unde s-ar arăta o mai 
discutabilă siguranță în această privință este Serbia, unde însă Tito s-ar putea lăsa totuşi 
convins. 

Molotov a plecat ieri de la San Francisco (zis şi San Fiasco de către unii!) pentru a 
raporta Moscovei, după ce declarase că e convins că până la sfârşit problema poloneză va 
obține o soluție favorabilă. 

Ruşii au pătruns ieri în Praga „liberând-o" şi pe ea de fiara nazistă... Ca la 
Bucuresti?... 

Guvernul american a hotărât sà retragă 3.100.000 oameni din Europa, câte 
250-300.000/lună, spre a nu rămâne aici decât 400.000. Pe de altă parte, a hotărât 
prelungirea tinerii trupelor sub arme încă un an. 

E vorba de o nouă întâlnire a celor „3”, nu se ştie nici când, nici unde. 

În Camera Comunelor, Law a declarat că raportul agenției Tass despre Polonia „nu 
e întru nimic confirmat de informațiile pe care le posedă guvernul britanic." 

Beneş cu guvernul său s-au instalat la Praga sub oblăduirea armatelor sovietice. 

12.5.45. În ce ne priveşte pe noi românii, am impresia că pentru moment cel puțin, 
aliații nu se mai arată atât de intransigenti faţă de guvernul Groza. 

Astfel, Radio Londra, la ora în limba română, a început să comenteze asupra 
cutărei declarații sau cutărui discurs al primului ministru sau al celui de Externe, iar ziarele 
noastre publică azi o fotografie din data de 9 mai, când guvernul in corpore a prezentat 
felicitări comisiei aliate de control, în care cu mâinile pe burtă apare generalul-colonel 

Susaikov, loctiitorul preşedintelui comisiei, ţinut de braț la dreapta de Groza, la stânga de 
reprezentantul american, acesta flancat de Tătărescu, iar vice-amiralul Stevenson la 
dreapta lui Groza, - toți râzând cu beatitudine. 

S-au ţinut discursuri şi s-au ciocnit pahare pentru victorie, asa că nu mai poate fi 
vorba acum de o „carantină” anglo-americană. 

Şi guvernul nostru face tot ce poate ca să dea aparente de legalitate şi încearcă, 
mà tem că e târziu, să frâneze acţiunea deşănțată a agenţilor Frontului, care în fond nu 
ascultă decât de ordinele Moscovei transmise prin Ana Pauker. 

Aşa cum s-au rupt zăgazurile oricărei ordine şi discipline de stat, mărturisesc că 
admir cumintenia nativă a poporului care nu s-a lăsat momit complet de această activitate 
subversivà şi nu s-a dedat la acte reprobabile sau n-a provocat dezastre iremediabile. De 
aceea, am speranța că până la sfârşit ne vom tămădui şi de acestă boală şi că vom scăpa 
de amicii ruşi fără a fi contaminati. 

Când şi cum vor pleca ruşii, nu ştiu. Sper doar că vom reuşi să-i vedem plecaţi, dar 
mă întreb cu ce mijloace şi după câte suferințe, ştiut fiind că n-au părăsit țara noastră 
niciodată de bună voie. 

Manifestatia pentru Rege de 10 mai a avut un caracter de dragoste si de 
spontaneitate, cu totul altul decât procesiunile organizate de comunişti, în admirația 
tablourilor lui Stalin, Lenin, Engels şi Marx. 

Eden a declarat ieri presei americane că cei 16 polonezi arestați de Soviete, sunt 
cele mai eminente personalități ale Poloniei încă de la începutul mişcării de rezistență şi că 
fără avizul lor hotărâtor si fără pezenta lor efectivă, nu se poate concepe constituirea unui 
guvern polon de uniune naţională. 

Zvonuri că Japonia ar încerca oarecare tatonări de pace prin mijlocirea unor state 
interesate în politica Extremului Orient, pe baza retragerii trupelor sale din toate teritoriile ce 
posedă în afara metropolei, cu condiţia ca aceasta să fie scutită de ocupația aliaților. 

Se pare că aceştia refuză orice discuţii în afară de capitularea fără condițiuni, 
continuând până atunci să bombardeze violent cu fortărețele zburătoare porturile şi industria 
japoneză. Principalele porturi ale țării au fost distruse, paralizând navigația şi deci aproape 
toate posibilitățile de comunicaţie între centrele țării. 

13.5.45. Astăzi au loc în tot Imperiul Britanic servicii religioase ca mulțumire lui 
Dumnezeu pentru victorie. Regele, Regina, suveranii Norvegiei, Olandei, Greciei, Serbiei 
s-au aflat la Catedrala St. Paul în mijlocul unui consens de profund sentiment de umilință în 
fata bunătăţii divine. 

Breslele norvegiene au hotărât să renunțe pentru doi ani la orice greve pentru o 
mai rapidà refacere economicà. 

Regele Leopold, aşteptat la Bruxelles pentru a relua domnia din mâinile Regentului 
Charles pe timpul cât Suveranul se afla în imposibilitate de a domni, a trimis fratelui său o 

scrisoare spre a-l ruga să continue misiunea, deoarece după anii de captivitate, nu se simte 
încă în stare să-şi reia grelele funcțiuni. 

Churchill a vorbit astă seară la radio, făcând istoricul războiului dus de Anglia şi 
arătând rolul împlinit pe continentul european de-a lungul istoriei, de a lupta adeseori 
singură contra tuturor încercărilor de dominație spaniolă, franceză sau germană. 

Face elogiul fratiei anglo-americane. 

Partea cea mai importantă a discursului care ne dă şi nouă speranța că vom scăpa 
cât mai e încă vreme de prieteşugul înăbuşitor al muscalilor este pasajul în care „se dă” la 
„guvernele totalitare şi polițiste” ce ar putea urma cotropitorilor germani şi din care numai 
cine nu vrea să înțeleagă nu vede aluzia transparentă la Soviete. 

15.5.45. La noi a început ieri simulacrul de judecare a criminalilor de război în fata 
Tribunalului poporului, unde nici măcar preşedintele nu are cunoştinţele unui magistrat de 
carieră. Canaliile de la radio ridică osanale în previziunea viitoarelor asasinate legale, 
dându-ne ca exemple scenele de scârbă si de groază petrecute în Bulgaria si în Italia. 

Presa franceză, din nou aflată în mâna Frontului Popular, atacă pe Weygand sub 
semnătura lui Emile Buré şi-l consideră la fel de criminal ca şi pe Laval sau pe Pétain pentru 
politica sa anti-comunistà mai mult decât pentru acea lună, în care în ceasul al 13-lea 
încerca să mai salveze ce se mai putea din Franța. 

Un alt ziar pretinde că în afara tronurilor Angliei, Olandei şi țărilor scandinave unde 
Suveranii sunt mai mult nişte preşedinţi de Republică, toate celelate Monarhii sunt menite 
prăbuşirii şi înlocuirii lor prin Republici: Italia, Grecia, Bulgaria, Serbia, România şi chiar 
Belgia. laràsi codità rusească. 

În privința lui Leopold, chiar fratele său care se dusese să-l vadă la Salzburg, pare 
că nu l-a putut convinge să părăseacă linştea vieţii de familie şi să-şi reia obligatiie de monarh. 

16.5.45. Franţa a fost în fine recunoscută ca una din cele cinci mari puteri; în 
schimb Sovietele n-au reuşit să impună pe reprezentantul Uniunii sindicatelor muncitoreşti, 
pe care Molotov îl adusese în bagajele sale la San Francisco şi cu care a trebuit să se 
întoarcă la Moscova. 

Se zvoneşte că va fi înlocuit prin Litvinov, ceea ce ar dovedi că Stalin recunoaşte 
că nu-şi va putea impune voința prin maniera forte şi s-a decis cu multă abilitate „reculer 
pour mieux sauter”, atunci când îi va veni mai târziu iarăşi la socoteală. 

O conjunctură atât de favorabilă pentru Anglia - evident, cu greu s-ar mai putea 
imagina peste câtăva vreme - şi de aceea Churchill pare hotărât să-şi impună pretenţiile 
față de ruşi fără a mai renunța la nimic, chiar cu riscul să ajungă la un conflict. 

În ce ne priveşte, circulă zvonul că s-ar fi decis sà se reconstituie un guvern similar 
celui de la 23 august, emanatie a celor patru partide coalizate care au răstumat regimul 

Antonescu, pentru a prezida la alegeri generale în România. Spre a nu da impresia că ruşii 
au cedat, s-ar fi convenit ca Vîsinski să revină la Bucuresti pentru a examina situația si a 
propune ,spontan" această formulă. 

Totuşi, atmosfera nu predispune deloc spre atare perspective: ruşii se întăresc cât 
pot în lungul Dunării şi în Dobrogea, englezii se aşteaptă ca până în două luni să 
izbucnească conflictul la noi şi în Bulgaria, unde, de asemenea, ruşii îngrămădesc trupe. 

Se mai vorbeşte că englezii instalează în Turcia „lagăre de concentrare” pentru 
prizonierii germani, ceea ce desigur preocupă şi indispune grozav pe ruşi, tot aşa cum i-a 
supărat faptul că ofițerii nemți sunt bine tratați în captivitatea americană, obligând pe 
Eisenhower să anunțe măsuri mai severe. 

Duminică s-a încheiat la Cluj congresul Uniunii Populare Maghiare printr-un 
discurs-program al lui Groza care-şi dezvăluie tot sufletul de canalie şi de trădător al 
intereselor neamului, preconizând desființarea granițelor cu Ungaria, şi lăsând poporul 
român pradă potopului înfometat al celui maghiar, mai bine dezvoltat economic şi mai 
evoluat moralmente. 

Cât depre moţiunea votată, se ridică osanale Sovietelor şi lui Stalin, dar nu se 
pomeneşte, măcar spre a salva aparențele, numele Regelui nostru şi cel al României. 

De vrei să te cinsteascà străinul, să ai tu însuți mandria să ţii fruntea sus, cinstindu- 
ti Neamul şi Suveranul! Dar din nenorocire, noi dăm cu fiecare prilej dovada tuturor 
josniciilor şi a unei totale lipse de patriotism. 

În acelaşi timp, în Parlamentul din Londra, Churchill face elogiul regelui George, 
Suveran iubit şi respectat al Imperiului Britanic şi unica legătură constituțională între 
dominioanele acestui falnic Commonwealth. 

Se confirmă oficial ştirea că Truman, Churchill şi Stalin se vor întâlni în curând, 
poate la Londra. Presa engleză îşi pune această întrebare, adăugând că nu locul reuniunii 
este problema esențială, ci mai ales nevoia unei înțelegeri depline între ei. 

Până acum s-a dovedit că după fiecare întâlnire se dădeau comunicate de perfect 
acord, după care urmau imediat divergențe între concepția unilaterală, izolationistà, de 
esență excesiv centralizată a Sovietelor şi cea deschisă, de largă colaborare, a anglo- 
americanilor, hotărâți a nu sabota pacea prin măsuri ce nu respectă un consens general. 

lată câteva cazuri recente: 

- exemplul din Trieste al maresalului Tito, care uzeazà de metode violente față de 
patrioți italieni, ce s-au dus să reclame la Roma şi care nici n-a răspuns notei redactate în 
termeni urbani dar cu fond cominatoriu a anglo-americanior; 

- cazul Carinthiei, unde un comandant jugoslav nu ține seama de faptul că 
regiunea se află sub autoritatea mareșalului Alexander; 

- exemplul Austriei, unde ruşii au instalat prin propria voință un guvem Renner, 
fără a preveni măcar pe aliați; 

Caiet VII. Le mauvais quart d'heure 
https://biblioteca-digitala.ro / https://migl.ro 


120 Dimitrie luraşcu 


- exemplul guvernului din Lublin, care cu propria autoritate a pus stăpânire pe 
oraşul Frankfurt/Oder; 

- exemplul trupelor sovietice, care de la sine putere au ocupat insula Bomholm ce 
aparține Danemarcei; 

- în fine, exemplul guvernului autonom din Rusia subcarpatică, care a hotărât 
alipirea sa la Uniunea Sovietică şi care pare, de voie, de nevoie, că a obținut asentimentul 
guvernului Fierlinger de la Praga. 

Englezii îşi exprimă speranța că de rândul acesta nu se va mai manifesta existența 
a două tabere adverse, care au împiedicat să se poată realiza până acum ceva concret. 

18.5.45. Fel de fel de zvonuri au reînceput să circule la noi, semn că lumea trăieşte 
sub presiune şi în stare de nelinişte: 

- ba că Molotov a fost înlocuit prin Litvinov la comisariatul Afacerilor Străine şi deci 
şi la San Francisco, unde lucrările, pare-se, se vor încheia la 15 iunie; 

- ba că a sosit Carol sub auspiciile Moscovei; 

- ba că de două zile Vişinski este iarăşi la Bucureşti să organizeze noul guvern 
menit a prezida alegerile generale. 

Fapt cert e că ruşii nu-şi mai ascund nemulțumirea față de aliați pe care îi acuză că 
tratează prea prieteneşte pe nemți, refuzând chiar să-i dezarmeze, sub cuvânt că-i folosesc 
la administrarea Germaniei ocupate. Un alt fapt ce se pretinde a fi cert, ar fi că acum când 
războiul a luat sfârşit în Europa, americanii au cerut ruşilor să ie restituie tot materialul 
furnizat prin sistemul împrumut-închiriere. 

Din toate aspectele răzlețe se desenează tot mai vizibilă tensiunea între aliaţi, ce 
se traduce în România printr-o totală neîncredere şi antipatie a ruşilor față de noi, date fiind 
sentimentele noastre pro-aliate ce nu se pot ascunde. 

Ruşii acumulează trupe la noi, în afară de cele ce trec Dunărea în Bulgaria şi ne 
obligă să procedăm la noi concentrări de trupe. Aceste trupe româneşti ar urma să fie 
trimise în Balcani. Evident că în asemenea condiţii, ar fi greu de admis ca rezultatul 
alegerilor generale din România să nu fie cu totul favorabil Sovietelor. Este ştiut punctul de 
vedere al lui Vişinski, care susține că URSS trebuie să-şi constituie o barieră de siguranță 
prin state vecine-vasale conduse de guverne pro-sovietice, având în vedere rolul de agent- 
pionier pe care-l joacă în societatea noastră organizația ARLUS. Pe de altă parte, prin 
angajamentul economic încheiat de Durma la Moscova, ne dăm legaţi ruşilor de mâini şi de 
picioare. 

O altă versiune a rostului vizitei lui Vîsinski pe care încă nu l-a văzut nimeni, ar fi 
pentru a încheia un pact de asistenţă, după modelul celor cu Polonia, cu Cehoslovacia sau 
cu Jugoslavia. Întâmplarea face că tocmai cu privire la aceste pacte regionale s-au iscat 
neînțelegeri între occidentali şi sovietici în comisia de securitate a celor cinci de la San 
Francisco. 


https://biblioteca-digitala.ro / https://migl.ro 


Jurnal politic 1939-1950 121 


Deşi poziția României, unde ruşii se întăresc în previziunea unui conflict, devine 
tragică, socotesc că ar fi preferabil să izbucnească acum conflictul în loc de a lăsa ruşilor 
posibilitatea să-l amâne pentru o dată convenabilă lor. Este cert că englezii, după obiceiul 
lor, vor aştepta ca ceilalți să se pună în poziţia antipatică a agresorului; însă cred că dacă se 
realizează în curând pacea cu Japonia, acesta va fi cel mai bun simptom că Anglia şi 
Statele Unite sunt ferm hotărâte să nu mai amâne încăierarea. 

Se răspândesc zvonuri că Japonia ar solicita pacea prin mijlocirea agenților din 
țările neutre a celor cinci mari familii de magnati industriali niponi si cu asentimentul 
Mikadoului, care, desființând gruparea pro-hitleristà din armată şi înlăturând pe şefii militari 
care au dus tara în război, speră să obțină pacea fără a fi silit să abdice şi fără a pierde 
toate posesiunile de pe continentul asiatic. 

Francezii cer Italiei o rectificare de graniță în regiunea alpină unde se găseşte o 
populaţie vorbitoare de limba franceză. 

La noi, Tribunalul poporului a început interogarea criminalilor de război, în timp ce 
o campanie sălbatică s-a pornit pentru condamnarea lor la moarte. [...] 

În jurul clădirii sălii de judecată din Bulevardul Ferdinand, drojdia populației 
bucureştene, excitată prin presă, radio şi afişe lipite pretutindeni cu cadavre spânzurate, 
până şi pe gardul Palatului Regal, stă grămadă zi şi noapte uriând cât o ţine gura: „moarte 
criminalilor de război! Spânzuraţi-i pe toti!" 

În privinţa criminalilor de război, s-a decis a-i împărți în trei categorii: cei principali, 
în special şefii nazişti, vor fi judecaţi de o Curte internaţională; majoritatea celor mai mărunți, 
de către Tribunale proprii, iar în unele cazuri speciale, vor fi deferiti justiției din țările în care 
au fost comise crimele. 

19.5.45. Starea de tensiune între ruşi şi anglo-americani se cristalizează astăzi în 
jurul a trei grave probleme: 

1. Mareşalul Alexander, care arată în raportul său că guvernul Tito are de ales în 
chestiunea Trieste între soluția propusă de aliați şi adoptarea mijloacelor violente. 

2. Cu privire la arestarea celor 16 polonezi, Stalin a răspuns că Sovietele vor da 
totdeauna preferință unei Polonii amică şi devotată lor şi că vor combate ideea unei Polonii 
menită să formeze un cordon sanitar împotriva Uniunii Sovietice. 

3. Presa din Londra consideră că grabnica întrunire a celor ,3" este acum de o 
importanță esenţială, căci acesta ar fi unicul chip sà se evite constituirea unei dualitàti de 
regim în Germania: guvern pro-sovietic în răsărit şi un altul pro-occidental în apus. 

Sub asemenea auspicii, între ciocan şi nicovală, privim noi zilele ce ne aşteaptă. 

Am auzit că Wilhelm Filderman, care vede crescând curentul antisemit printre 
români este de părere că n-ar trebui întinsă prea mult coarda, pe când Ana Pauker îi 
răspunde că din contra, acum trebuie împinse înainte elementele evreieşti pentru a provoca 

excese anti-semite în România, considerând că pe această cale se va distruge prietenia 
englezilor şi mai ales a americanilor față de noi. 

Astă seară, răspunsul lui Tito foarte dârz, care pretinde că-şi va menține trupele pe 
pozițiile ocupate la Trieste si în Carinthia, aşa că speranțele că lucrurile se vor calma sunt 
foarte slabe. 

E posibil în aceste condiții să se adeverească zvonul cà Vişinski a trecut mai întâi 
pe la Belgrad, după care va veni să se ocupe şi de problema românescă. Ar fi deci 
verificarea celor ce s-au pretins că acesta şi cu Molotov duc de fapt politica de agresivă 
intransigentà a Sovietelor, pe când Stalin, impresionat de soarta dictatorilor, ar fi dispus s-o 
lase mai moale. 

Un alt punct de tensiune este în Liban şi în Siria, unde francezii au trimis trupe care 
au exasperat populația căreia guvernul britanic îi lăsase speranța independenţei. 

În Franța, generalul de Gaulle se vede nevoit a lua pe plan economic, financiar si 
social măsuri radicale şi de stânga, ce vor comporta şi schimbări în aparatul guvernamental. 

20.5.45. Aliaţii pregătesc răspunsul de dat lui Tito, care refuză a elibera Trieste şi 
terorizează populația italiană, numind şi un consiliu dirigent sloven la Klagenfurt. Presa 
engleză arată că asemenea procedee de violenţă sunt semne de slăbiciune şi de dificultăți 
de ordin interior, pe care guverne nesigure încearcă să le ascundă sau să le devieze în 
complicații internaționale. 

Primul ministru belgian a mărturisit că situația internă este extrem de gravă, fiind 
silit a suspenda dreptul de grevă pe trei luni. 

Presa londoneză recunoaşte că pretutindeni focarele de nemulțumire sunt de 
esență comunistă şi vede în ele mâna Moscovei, dovedind că Sovietele au adoptat această 
cale pentru a căuta să obțină avantaje față de aliați. 

În Palatinat şi Hessen, americanii au instituit primul guvem provincial german cu 
sediul la Mannheim. 

De Gaulle va reconstitui guvernul francez conform rezultatului alegerilor 
municipale, adică cu elemente de extremă stângă. 

În Grecia s-au declarat greve în multe localităţi, din cauza creşterii excesive a 
prețurilor față de salariile care s-au menţinut scăzute. 

Populaţia italiană de pe coasta de la Rimini va fi evacuată spre interior, din cauza 
ocupării portului Pola de pe partea cealaltă a Adriaticii de către unități jugoslave. Situaţia 
pare încă foarte încordată. 

Mihai Popovici, pe care l-am văzut azi, mi-a spus că mare a fost greşeala Regelui 
de a nu fi ascultat de sfatul lui Maniu cu prilejul formării guvernului Groza, atunci când 
Vişinski îi bătea din picior, şi de a nu-i fi propus ca, potrivit acordului de la Yalta, să 
convoace pe delegaţii englez şi american pentru a conveni împreună asupra viitorului 
guvern, urmând ca Regele să sanctioneze hotărârea lor. 

Aceasta nu corespunde cu părerea celor ce pretind că singur Maniu e vinovat de 
tot ce s-a petrecut la noi de la 23 august încoace: se pare că ruşii chiar au declarat că 
intenția şi dorinţa lor fusese să se pună de acord cu un guvern român burghez, reprezentat 
prin omul de încredere Maniu, dar că acesta, în loc de a-şi lua răspunderea şi să accepte 
misiunea, s-a dat în lături, lăsând în față soluția comunistă. 

Tot Popovici, contrar părerilor țărăniste care manifestă sentimente de euforie, 
susține că acordul economic încheiat de Durma va avea rezultate dezastruoase, mai ales în 
privința luării în stăpânire a căilor noastre de comunicație, şi în special a Dunării. 

21.5.45. Legionarii de la noi care s-au întărit în credința că le va reveni vremea şi 
că popularitatea lor va creşte odată cu înlăturarea elementelor pro-germane Horia Sima & 
Co sunt convinşi că astăzi Groza si acolitii săi care nu se sfiesc a declara că s-a terminat 
perioada istorică a micilor popoare şi că noi românii va trebui să ne integrăm viața în 
Uniunea Sovietică, caută acum, prin alegeri generale sau alte mijloace, a surprinde atât 
tendințele nationaliste ale neamului, cât şi buna credință a aliaților, provocând alipirea 
noastră la URSS. 

Deocamdată toată lumea e alarmată de chemarea sub arme a numeroase 
contingente şi de perspectiva ca divizii româneşti să fie obligate a combate în Balcani şi pe 
Dunăre trupe turceşti sau anglo-americane. 

Cu toată bravada sa, la Trieste unde a organizat o paradă a trupelor sale ce au 
defilat cu armament american, Tito s-a hotărât să înceapă a da îndărăt. Comandantul 
jugoslav de la Klagenfurt a anunțat că armata sa de ocupație din Carinthia se va retrage 
începând cu data de azi. 

Americanii au descoperit tezaurul de război maghiar, circa 4 miliarde pengò în aur, 
în afară de alte valori şi bijuterii. 

Churchill a propus laburiştilor amânarea alegerilor generale până după prăbuşirea 
Japoniei. Cum însă la congresul lor, aceştia n-au acceptat continuarea colaborării, cerând 
alegeri la toamnă, Churchill a răspuns că preferă sà se supună imediat scrutinului popular, 
ceea ce nu convine laburiştilor, de teamă că victoria fiind încă prea recentă, să nu se 
întoarcă lucrurile cu totul în favoarea conservatorilor. În tot cazul, lupta electorală e 
virtualmente deschisă. 

Americanii au plecat din Trieste şi s-au retras în Gorizia, însă neo-zeelandezii au 
rămas în oraş. Dacă e adevărat cà Vişinski se află lângă Tito, întorsătura aceasta nu va fi 
un succes. 

În Germania s-a hotărât a se renunța la Berlin, ca centru unic al administrației 
comune a celor trei puteri aliate şi se vor stabili centre ale guvernelor provinciale, ceea ce 
înseamnă că anglo-americanii preferă a evita să împartă cu sovieticii administrarea zonelor 
respective. 

S-a convenit la San Francisco admiterea de pacte regionale în sistemul de 
securitate ca elemente inițiale de apărare împotriva agresiunilor, până ce vor fi avut timp să 
intervină cu eficacitate cele cinci mari puteri. 

Un amic francez care ţinea până de curând un limbaj foarte favorabil politicii Rusiei 
sovietice, unde şi locuise ani îndelungati, şi-a schimbat acum tonul şi nu-şi mai ascunde 
antipatia față de regimul bolşevic, mărturisind că nu-şi închipuise atunci ce nefast poate fi 
pentru întreaga omenire. Cuvintele lui: „Dacă acest război a fost dus pentru prăbuşirea 
dictaturilor şi pentru reîntronarea democrației, în zadar se vor fi sacrificat atâtea vieți şi atâta 
energie, dacă, după desființarea regimurilor din Germania şi Japonia, se va lăsa în picioare 
pe cel din Rusia, care este cel mai periculos." 

Sunt informat din izvor serios, dar trebuie să am confirmarea, că acum câteva 
săptămâni a avut loc schimbul de fotografii între Regele nostru şi a doua fiică a regelui 
Angliei, acesta fiind semnul tangibil al logodnei proiectate, ceea ce dovedeşte că, față de 
englezi, România este menită a fi unul din pionii principali ai politicii sale în Orient. 

Aceasta explică de ce de câteva zile Maniu care este exponentul acestei apropieri, 
se arată radios şi încrezător în viitorul nostru. 

23.5.45. Din schimbul de scrisori dintre Churchill şi Atlee reiese că, în 
ciuda dificultăților ce vor rezulta, primul ministru e decis să rupă imediat colaborarea cu 
Labour-Party şi să procedeze la noi alegeri ce vor avea loc la început de iulie. El zice cà nu 
are rost să lungească boala până la toamnă, dar pe de altă parte nu este exclus un nou 
guvern de colaborare, ca rezultat al alegerilor. 

Din schimbul de scrisori publicat în presa noastră între corespondentul Times şi 
Stalin cu privire la cei 16 polonezi arestați de ruşi, rezultă că aceştia nu fuseseră invitati 
niciodată la tratative la Moscova. Astăzi însă guvemul polon din Londra afirmă că posedă 
scrisoarea formală de invitare din partea mareşalului Ivanov şi chiar promisiunea acestuia 
de a le asigura libera trecere, spre a conferi cu cei de la Londra şi apoi să se reîntoarcă în 
Polonia pentru reluarea contactului cu ai lor. 

Prin dovedirea cà Stalin a mințit oficial în scris, partida anti-sovietică din Anglia (ca 
şi din America de altfel), ar câştiga enorm în ochii opiniei publice mondiale şi un atare 
neadevăr va cântări mai greu în dauna Sovietelor decât orice crimă. 

Pe asemenea greşeli politice sau militare s-a bizuit totdeauna Anglia pentru a-şi 
doborî adversarii. 

Truman a invitat oficial pe de Gaulle să-l viziteze, gestul având scopul de a şterge 
impresia penibilă produsă prin refuzul generalului francez de a-l vedea pe Roosevelt care, 
epuizat de călătoria la Yalta, îl rugase să vină la Alger spre a-l întâlni. 

Situaţia din Franța e încă foarte tulbure din cauza presiunii din stânga; vom vedea 
în curând remanierea guvernului prin readucerea extremiştilor şi a Frontului popular în 
frunte cu Leon Blum. Căci dacă azi Weygand este acuzat de colaborationism, când i se 

cunosc atât de bine sentimentele sale anti-germane, e numai datorită faptului că fusese pe 
vremuri duşmanul Frontului. 

În Siria şi în Liban efervescenta creşte din cauza trupelor franceze debarcate la 
Beirut. Acum a intrat în acţiune si formula pan-arabă, preconizată de Churchill şi de 
Roosevelt la Cairo, prin energicul protest al Irakului. 

În subsidiar, ar putea interveni în acest conflict şi problema evreiască în Palestina, 
unde englezii susțin pe arabi. 

Guvernul Bonomi întâmpină în Italia serioase dificultăți din partea patriotilor si se 
vorbeşte de o posibilă răsturnare a guvernului de către stânga socialistă şi comunistă. 

La Trieste tensiunea pare în scădere, se pare că până la urmă Tito va ceda. 

Întâlnirea celor ,3" s-ar putea amâna până după alegerile din Anglia, spre a se sti 
cine va fi acolo. 

leri a fost anunţată sentința în procesul! primului lot al criminalilor de război. 

Au fost condamnați la moarte 29 persoane (dintre care opt în lipsă), unul la muncă 
silnică pe viață, şapte la temniţă între 1-5 ani şi unul singur achitat. 

Unii dintre aceştia evident că au recunoscut crimele, comise fie cu cinism, fie din 
inconstientà, multi au încercat cu o totală lipsă de ţinută morală să arunce vina pe alții 
(sistem din nenorocire curent în oştirea noastră), aşa că greu ar fi putut scăpa de pedeapsă. 

Ceea ce mă dezgustă însă şi mă îngrozeşte este întronarea principiului de a se 
încălca legile fundamentale ale justiţiei şi bazele noastre constituționale. S-ar fi putut judeca 
şi condamna în fata instanţelor obişnuite - civile sau mliitare - fiindcă n-au fost decât crime 
de drept comun; s-ar fi evitat astfel acele manifestări odioase de presiune a plebei asupra 
Tribunalului. 

Aud că ar fi vorba să se instaleze spânzurători în piață şi să oblige lumea a defila 
prin fata lor. [...] 

La noi, postul de radio a devenit cu totul odios: e pur si simplu o oficinà sovieticà 
de cea mai ordinară speţă; si acum aruncă injurii guvernelor Franco si Salazar cu care tara 
noastră întreține raporturi diplomatice; după ce l-a etichetat pe Franco cu epitetul de: 
„neruşinată unealtă hitleristă”, mă întreb cum mai stă aici ministrul Spaniei, care, de altfel, a 
şi făcut cererea de plecare şi cum de nu-l urmează reprezentantul portughez? 

În altă ordine de idei, se pare că Franţa s-a pus de acord cu republicanii spanioli 
pentru a începe pe teritoriul francez o acțiune pentru răsturnarea lui Franco, convocând 
chiar şi Cortesurile în Franța. Avem deci pe cine imita, canalii îs pretutindeni. 

Conform tradiţiei parlamentare engleze, Churchill a prezentat demisia guvernului, 
iar Regele i-a încredințat tot lui formarea guvemului provizoriu până la alegeri. În noul 
cabinet, reprezentanții conservatori Eden şi ministrul de Finanţe vor rămâne. Noua echipă 
va fi constituită probabil din persoane tinere. 

Toti condamnatii Tribunalului poporului au făcut recurs în fata Curţii de casatie, 
care în trei zile se va pronunța asupra viciilor de formă ale judecății sau ale constituirii 
Tribunalului. Se vede deci ce slabi sorti de scăpare le-au rămas. 

25.5.45. Himmler s-a predat comandamentului britanic, dar s-a otrăvit cu cianură în 
cursul examenului medical. După confirmarea morții lui Hitler şi arestarea lui Goering şi al 
guvernului-fantomă Doenitz, n-a mai rămas niciun personaj mai proeminent printre 
conducătorii nazişti. 

În ce priveşte pe Laval, dat fiind că s-au ivit dificultăți pentru extrădarea sa din 
Spania, guvernul francez a propus să fie repatriat din nou cu avionul în Germania, de unde 
francezii urmează a-l aresta direct. 

Despre grupul Sima nu se ştie nimic, pe când guvernul lui Tiso a fost arestat în 
întregime în Austria. 

Se pare că în convorbirile Alexander- Tito asupra Triestului, s-a ajuns într-un punct 
mort. Englezii au constituit un guvern militar în Austria carinthică, însă la Viena, anglo- 
americanii nu şi-au putut trimite încă misiunile, fiind împiedicaţi de ruşi. 

Deocamdată, tribunalul poporului începe acum să judece un lot de gazetari 
pro-nazişti în care amestecă pe Stelian Popescu cu Pamfil Şeicaru, iar poliția a arestat o 
serie de foşti miniştri ai lui Antonescu: Mareş, Sichitiu, Buşilă, Stoenescu, Tomescu. 

De ce doar pe aceştia şi nu pe toți? 

Aliaţii anunţă pe curând ofensiva finală în contra Japoniei şi aproape în fiecare zi 
Tokio este bombardat din ce în ce mai mult. 

Problema sirio-libaneză pare a se complica şi s-au adus acuze formale Franţei la 
San Francisco. 

26.5.45. Churchill şi-a constituit un guvern omogen şi începe chiar de azi campania 
electorală. Hotărârea laburiştilor la congresul de la Blackpool este sà anihileze pe 25 ani 
Partidul Conservator, însă în cazul în care alegerile nu le-ar da majoritatea voturilor, declară 
că nu vor mai intra în vreo coaliție. 

Deşi sentimentul unanim al poporului englez este să nu-şi mai complice existența 
cu un nou război, şi politica intransigentă a lui Churchill ar risca să ducă Anglia la un conflict 
cu Sovietele, pronosticurile de azi sunt totuşi favorabile conservatorilor. Chiar şi fără conflict, 
Londra ar putea obține mai serioase avantaje de la Moscova printr-un guvern adversar 
Sovietelor, decât printr-unul, prieten lor. 

Aviz celor de la noi ce se fac slugi plecate ruşilor şi acuză pe Maniu de fascism si 
legionarism. 

Franța se dovedeşte tot mai mult instrumentul sovietic şi comisia pentru Afaceri 
Străine din Adunarea Naţională invită guvenul francez să propună aliaţilor un demers comun 
pentru a cere lui Franco plecarea imediată de la putere, spre a se proceda în Spania la 

alegeri libere sub un guvern democrat. (Influența predominantă a lui Negrin care şi-a instalat 
bateriile pe teritoriul francez). 

O asemenea manifestare depăşeşte orice principiu international şi lasă mult de 
gândit... De altfel, în interior, de Gaulle a anunţat că până la sfârşitul anului va nationaliza 
minele de cărbuni, uzinele electrice şi poate chiar marile întreprinderi industriale. Coada 
Moscovei]... 

Şi în Suedia ar fi vorba de a se proceda la noi alegeri, punându-se capăt 
guvernului de coaliție prezidat de Per Albin Hansson. 

Mircea Durma s-a întors de la Moscova convins (cel puţin aparent, căci îl socotesc 
de rea-credintà), de necesitatea imperioasă şi permanentă pentru România să se încadreze 
fără reticente într-o politică de devotament si de vasalitate economică față de URSS, 
declarând că tara noastră nu are ce mai spera de la anglo-americani care au, după spusele 
lui Catroux, ambasadorul francez la Moscova, „d'autres chats à fouetter?” de la Elba la 
Triest, pe unde îi ameninţă cotropirea sovietică, aşa că problema românească rămâne 
pentru ei pe planul al 14-lea. 

Durma îşi manifestă antipatia pentru oameni ca Agiu şi alţii din cauza tendinței lor 
manifeste de a ne îngloba în Uniunea Sovietică şi caută să-şi păstreze portite de scăpare 
din viesparul în care vede că s-a băgat. 

Cu privire la mentalitatea rusească, Durma constată că la baza comportării lor 
abuzive şi jefuitoare față de noi, stă sentimentul părerii de rău că n-au cunoscut mai 
devreme bogatele resurse ale țării noastre şi că regretă acum, întocmai ca Bismarck în 
1871 cu Franţa, că n-au pretins mai mult în convenţia de armistițiu. Astăzi fură cât pot şi 
încarcă notele fără ruşine, iar comisia noastră nu poate lupta împotriva exigențelor rusești, 
cât timp guvernul nu se arată dispus a o susține protestând, ci, din contra, cedează pe toată 
linia, după sistemul lui Groza. 

În discursul electoral de azi, Churchill a declarat că schimbarea de guven în Anglia 
nu trebuie sà aducă vreo întârziere întâlnirii celor „3”, care ar fi util sà aibă loc cât mai 
curând. Probabil că delegații preşedintelui Truman care au şi sosit la Londra şi la Moscova, 
vor avea să pună la punct şi această importantă chestiune. 

În schimbul de telegrame Eden-Molotov cu prilejul aniversării de trei ani a alianței 
încheiate pe termen de 20 ani, primul a subliniat strânsa şi prieteneasca colaborare anglo- 
sovietică „fără a tinde la niciun fel de acaparări teritoriale pentru ele şi abținându-se de la 
amestecul în treburile interne ale altor state." 

Să fie oare Regina în gardă sau chiar şah la Rege?!... 

Preocupat de situația generală a Franţei, de Gaulle doreşte să plece cât mai 
curând la Washington, dar nu înainte de a rezolva problemele de acasă. Împins de 
deplasarea spre stânga, are de gând să remanieze guvernul în acest sens. 


25 alte griji 

În ce priveşte Spania, vede că invitația lansată atât de putin socotit națiunilor aliate, 
nu prea are ecou; de aceea n-ar fi exclus ca rezultatul final să fie ruperea relațiilor franco- 
spaniole. 

În fine, grava chestiune a Siriei şi a Libanului ia proporțiile unui conflict cu aspecte 
mondiale, căci guvernele din Damasc si Beirut au întrerupt negocierile cu Franța în urma 
trimiterii de noi forte armate si au făcut apel la Egipt pentru grabnica convocare a Ligii Arabe. 

Printr-o declarație a lui Eden, guvernul britanic în acord cu cel american, ia poziţie 
împotriva politicii franceze. Să nu uităm că Liga a fost înfăptuită la Cairo la inițiativa lui 
Churchill şi a lui Roosevelt, ca un soi de contra-asigurare împotriva veleitàtilor sovietice în 
Orientul apropiat, unde pionii Moscovei sunt evreii şi francezii. Toate aceste dificultăți ar 
trebui înlăturate înaintea călătoriei lui de Gaulle. 

28.5.45. Potrivit convorbirilor avute la Londra de Davies, fostul ambsador al 
Statelor Unite la Moscova şi deci cel mai bun cunoscător al treburilor ruseşti, şi la Moscova - 
de Hopkins, cel mai bun cunoscător al treburilor Imperiului Britanic, s-a zvonit că în curând 
va avea loc conferinţa celor ,3" probabil în Anglia, deşi mă îndoiesc foarte mult cà Stalin se 
va hotări a părăsi URSS. 

Convorbirile vor avea ca subiecte: organizarea Germaniei ocupate, problema 
Austriei, a Triestului şi chestiunea poloneză. 

La noi e vorba iar de o remaniere în guvern, odată cu plecarea social-democratilor 
şi completarea locurilor cu adepti ai lui Tătărescu si cu comunisti. 

Într-un discurs rostit la Belgrad, Tito revendică drepturile Jugoslaviei asupra 
Carinthiei, Triestului şi litoralului istrian, iar presa sovietică susține pentru prima dată 
această poziție. 

De Gaulle şi-a exprimat regretul că Siria şi Libanul au întrerupt negocierile cu 
reprezentantul francez. Consiliul Ligii Arabe se întruneşte la Cairo, pe când Franţa discută 
chestiunea cu Anglia şi cu Statele Unite, în timp ce la Alep au avut loc ciocniri sângeroase. 

America organizează alimentarea Europei înfometate, începând cu Grecia, 
Jugoslavia, Polonia, Cehoslovacia si Italia. Bineînţeles, Germania va rămâne la urmă, 
asigurându-se că i se va acorda totuşi un minim de 1500 calorii/zi/om. 

În acest timp, se află că din cauza secetei în Australia, au pierit 6 milioane de oi şi 
mii de vite mari, iar în Brazilia producția de orez a suferit de asemenea din pricina 
uscaciunii. 

Astazi, la Academie sub presedintia Regelui, a avut loc receptia episcopului Colan 
al Clujului si Feleacului. Prilej de entuziaste ovatii pentru Suveran si discursuri de înaltà 
ținută morală într-o impecabilă haină literară. 

Atunci de ce ne complacem zilnic în limbajul trivial, aşa precum ne place să dăm 
tuturor restaurantelor româneşti aspect de crâşme şi să avem în societate atitudini de 

bordel? Fondul sufletesc sănătos există; prin urmare se poate găsi leac acestui spirit vulgar 
de suprafață. Ne trebuie educaţie în condițiile în care ne lipseşte tradiția. 

Dar nu îndrăznesc a arunca vina numai asupra noastră, când am sub ochi dovada 
vie a calamitàtilor venite din afară, care de trei ori pe secol ne sfârtecă viaţa si de atâta 
amar de vreme ne distrug tara. 

29.5.45. Churchill e dispus a pofti pe Atlee să participe la întâlnirea celor ,3", aşa 
că eventualul şef al unui guvern englez laburist, să fie la curent cu situația, în caz de succes 
în alegeri. Nu se poate mai fair-play. 

30.5.45. Sunt informat din izvor foarte serios că acum două zile Groza I-a convocat 
pe Tătărescu pentru a se consulta ce să facă în cazul unui conflict anglo-sovietic, 
declarându-i că dânsul e hotărât ca Romania să intre în luptă alături de Soviete. Guţă s-a 
îngrozit bineînțeles si a vorbit amicilor în dreapta şi în stânga care l-au sfătuit să nu se 
grăbească; aliaţii, informati şi ei, ne-au dat de asemenea sfatul să stăm deoparte, să nu ne 
amestecăm. 

Aceştia iau însă măsuri preliminare pentru organizarea plecării misiunilor lor, ca şi 
a persoanelor particulare de la noi. 

Un ardelean întors de la Budapesta şi din Cluj, îmi spune că ungurii, care sunt 
acum cu toții roşii, au naivitatea să arate pe față că pentru politica pe care o duc, au mandat 
de la trecutul guvern Horthy şi Szalasi, dovedind astfel că politica Ungariei a avut totdeauna 
caracter de continuitate. 

Ministrul suedez de la noi, de Reuterswärd este foarte pesimist si prevede că ruşii 
vor elimina cu încetul pe toți reprezentanții străini din România, pretinzând că, - în ciuda 
tuturor principiilor de drept internaţional, - în perioada de armistițiu, guvernul român n-are 
dreptul să întrețină relații diplomatice cu alte state. 

Astfel au şi procedat cu Franța, căreia i-au refuzat viza de intrare în țară pentru 
noul ministru, astfel a declarat formal Pavlov lui Gerbore, căruia nu-i recunoaşte calitatea de 
însărcinat cu afaceri al Italiei. 

Știind ce s-a petrecut la Budapesta, unde unguri avuti depuseserà valori 
importante la Legația suedeză pe care ruşii au devastat-o, încât chiar ministrul n-a putut 
scăpa decât numai cu ce avea pe el, de Reutersward nu mai vrea să-şi ia răspunderea 
lucrurilor depuse la dânsul, mai ales că e prevenit că ruşii îl urmăresc, convinşi fiind că a 
favorizat pe diplomații nemți de la Bucuresti, ale căror interese le girează. 

lată trei manifestări diverse, reprezentând tot atitea mentalități în trei ţări europene 
scăpate de război: 

1. Regina Wilhelmina a Olandei a încredințat formarea noului guvern principalelor 
două personalități din mişcarea de rezistență. 

2. În Italia, un ministru comunist a formulat imperativ lui Bonomi cererea ca viitorul 
premier să fie din partidul său. 

3. La Londra, Lordul Templewood propune ca cei trei şefi de partide să constituie 
un comitet din deputați ai fiecărei formațiuni, pentru a se pune de acord asupra problemelor 
de politică extemă. 

De două zile transporturile maritime nu se mai fac în convoi, afară de zona teatrului 
de război din Pacific; vasele de comert vor naviga libere cu luminile de bord aprinse. Până 
acum, flota engleză a pierdut 12 milioane tone, iar cea americană numai 5 milioane. Câtă 
vreme va resimti lumea enorma scădere a tonajului pricinuit de acest război?... 

31.5.45. După înapoierea lui Schuyller cu instrucțiuni de la Washington şi de la San 
Francisco, sentimentul de nesigurantà si teama de a fi nevoiti sà fugà în orice moment au 
dispărut din sufletele americanilor de la noi. El afirmă că nu e vorba de plecare, cà nimic 
dramatic nu se va petrece în România şi că guvernele aliate poartă de grijă ca această țară 
să nu rămână la cheremul jafului rusesc. 

Aceasta nu înseamnă că a fost înlăturată posibilitatea conflictului; el există şi se va 
mentine permanent. 

Anglo-americanii au însă la îndemână argumente economice cu care ar putea 
obține mult mai serioase modificări ale comportamentului ruşilor, cu toate că acum, aceştia 
dau impresia că sunt orbiti de sentimentul atotputerniciei lor. 

Savel Rădulescu, împreună cu care am trecut în revistă orizontul politic, socoteşte 
că în viitor nu va mai putea fi vorba de o completă independenţă a statelor mici şi că în ce 
ne priveşte pe noi românii, nu vom putea face abstracție de factorul Rusia, față de care vom 
avea a duce totdeauna o politică prietenoasă. 

În politica intemă, este evident că pretenția lui Guţă de a servi ca element 
ponderator în guvernul Groza este o iluzie pe care nici el nu şi-o face, deoarece ştie prea 
bine că nu mai poate ieşi din acest angrenaj, ci că are de ales între banca ministerială şi 
cea a acuzaților de la Tribunalul poporului. 

Maniu îşi păstrează iluziile în privința Angliei, asta şi din cauză că numai în acest 
chip poate păstra coeziunea în partid. În schimb, naţional-țărăniștii sunt foarte tulburati 
de faptul că Times a publicat un articol în care acuză partidele istorice de la noi de a nu fi 
fost capabile să-şi țină rolul ce aveau de jucat si deci de a fi fost cauza marasmului în care 
am căzut. 

Anglia a luat tot mai fățiş poziție în favoarea arabilor si în contra Franţei, 
considerată a fi poate pe drept cuvânt, instrumentul inconştient al Sovietelor: forțele 
franceze s-au apucat a bombarda Damascul şi n-au încetat decât în urma intervenției 
ministrului britanic de acolo. 

Greşită e politica dusă de guvemul de Gaulle: căutând acum să acţioneze ca un 
stat imperialist, îşi închipuie că ar putea menține în acest chip prestigiul de mare putere al 
Franţei, fără a se gândi cat de dubios e acest joc în afară, în timp ce la interior aluncecă tot 
mai mult pe povâmişul extremist al stângii. 

În ajunul întâlnirii celor „3", unde probabil că Churchill e hotărât pentru o poziţie 
fermă, iar Truman se simte cu totul liber de obligațiile personale ale lui Roosevelt, Stalin dă 
impresia cà nu se simte prea sigur pe poziţiile sale şi încearcă să pună la contribuție, în 
ceasul al 12-lea, chiar pe văduva fostului Preşedinte, care într-un articol publicat în presa 
americană şi răspândit în lume prin Tass „condamnă sfortarile făcute în anumite cercuri, de 
a stâmi teama de Uniunea Sovietică, care gândesc că Germania n-ar trebui prea tare 
slăbită şi fac în mod inconştient propagandă fascistă." 

Este evident că acest articol presupune existența în Statele-Unite a unui curent 
anti-rus foarte real. 

Se pare că maresalul Malinovski îşi va muta comandamentul la Bucuresti, în timp 
ce Voroşilov va fi instalat la Budapesta. 

După ce a completat cabinetul cu elemente noi, de Gaulle a anunţat că alegerile 
generale vor avea loc în Franţa în cursul acestui an. 

Evenimentele din Siria s-au înrăutățit într-atât, încât Churchill a telegrafiat lui de 
Gaulle pentru a-l preveni că, având în vedere scopul victoriei în contra Japoniei, guvernul 
britanic nu poate admite tulburări în Orientul apropiat, aşa că a dat ordine trupelor engleze 
să intervină spre a restabili liniştea şi invită guvernul francez să evite orice prilej de frictiuni 
cu aceste trupe. După ce lucrurile vor fi revenit normale, Franţa va fi invitată la Londra spre 
a discuta problema pe cale diplomatică. 

Persia a trimis note identice guvernelor englez, american şi sovietic, invitându-le 
să-şi retragă trupele de pe teritoriul său, acum că războiul cu Germania s-a încheiat. Al cui 
joc face oare guvernul persan? 

Londra a anunțat că nu recunoaşte guvemul din Viena, deoarece s-a constituit 
formal fără respectul celor convenite la Yalta şi că misiunile engleză şi americană nu au 
putinţa să verifice pe loc în ce chip s-au petrecut lucrurile (NB. Ruşii nu le-au permis până în 
prezent să se instaleze la Viena). 

Precum era de aşteptat, Curtea de Casaţie a respins recursurile celor osànditi la 
moarte. Prin urmare, toți nenorocifii ce se află închişi la Jilava, printre care numai unii par să 
fi fost într-adevăr criminali, vor fi împuşcaţi în curtea fortului; cel putin vom fi scutiți de o 
hidoasă exhibitie publică. 

De două zile a început procesul gazetarilor, dintre care unul singur este acuzat şi 
sub rubrica de „criminal de război." 

La insistentul sfat al lui Maniu, Lugoşianu care poartă păcatul socrului său, trecut 
pe lista celor vinovați de a fi târât opinia publică spre dezastrul țării, s-a hotărât în fine să 
părăsească direcția ziarului Universul, care apare acum sub conducerea unui comitet de 
direcție, adică comuniştii au pus mâna complet pe acest cotidian. 

Lugoşianu încearcă astfel să salveze ceva din averea lui Stelian Popescu. 

Foştii miniştri deținuți la Arsenalul armatei trăiesc acolo într-un mod cu totul jalnic, 
fără dreptul de a-şi vedea familiile şi de abia autorizaţi, după mare caznă, să poată primi de 
acasă mâncare de 2 ori/săptămână, şi pe care gardienii o fărâmițează de teama că ar putea 
ascunde cine ştie ce lucruri interzise. Aud că lui Mareş i-au ras barba si mustățile, probabil 
în scop de igienà(?!) 

La Beirut, generalul de Gaulle a dat ordin trupelor franceze „să dea satisfacție 
dorințelor britanice." [...] 

1.6.45. Truman a comunicat adeziunea Statelor Unite la acţiunea britanică din 
Levant, iar laburiştii englezi, prin vocea lui Atlee, au asigurat pe Churchil! de asentimentul lor 
la politica guvernului. lată un frumos exemplu de conştiinţă naţională. 

Ca răspuns notei persane, guvernul britanic a declarat că potrivit acordului din 
1942, trupele aliate vor trebui să părăseacă Persia la şase luni după sfârşitul războiului cu 
Germania şi cu aliaţii săi, deci oricum după terminarea ostilităților cu Japonia. 

Totuşi guvernul iranian o cere imediat; de aici deduc tot o lucrătură sovietică, la 
care englezii s-au grăbit să pună lucrurile la punct, spre a nu da putinţa ruşilor sà dea 
acestei inițiative persane o altă interpretare. 

Aflu acum că după ce cu câteva zile în urmă a fost răscolit apartamentul lui Maniu, 
căutând documente compromițătoare, comuniştii îşi dau silinta să extindă lista criminalilor 
de război spre a-l îngloba şi pe el şi a-l aduce pe banca acuzaților în fata Tribunalului 
poporului. Nu ştiu până unde vor ruşii să întindă coarda şi mă întreb dacă într-o bună zi ea 
nu va plezni urât de tot. 

Astăzi şi-au permis să suprime prin cenzura lor toate publicațiile Academiei 
Române precum şi buletinul Institutului de Istorie „Nicolae lorga". Cum „lumina ne vine de la 
răsărit”, ei socotesc că nu vom avea nevoie de propriile noastre opaițe, iar mâine ne vor 
aduce de la Moscova şi manualele de şcoală tipărite în două limbi, asemenea juxtelor latine 
ale autorilor clasici. 

De câteva zile Tchang Kai-check a demisionat din funcţia de preşedinte al 
Consiliului pe care l-a cedat cumnatului său, spre a se ocupa exclusiv de conducerea 
războiului contra Japoniei, în calitate de şef al statului şi al forțelor armate. 

Ce e bine şi reconfortant în China, este că totul se petrece numai în familie, 
guvernul fiind doar o societate comercială. 

Astă seară, primul-ministru Groza, însoțit de ministrul Justiţiei Pătrăşcanu, s-au dus 
la Rege solicitând ca uzând de dreptul său de grațiere, să dispună comutarea pedepsei 
tuturor celor osanditi la moarte, la muncă silnică pe viață. 

În acest chip sunt respectate tradiția şi sentimentul românului, rebel ideii de 
pedeapsă cu moartea. Totodată, se sileşte guvernul de a-şi menține un rest de popularitate 

şi de a păstra nestirbità prerogativa cea mai profund umană a Suveranului. E mare lucru că 
în vălmăşagul în care ne aflăm, să reuşim totuși să ne strecurăm, fără a fi obligați a ne 
executa între noi şi a duce apoi povara unor păcate iremediabile. 

2.6.45. Bineînţeles, Groza a obținut în prealabil învoirea ruşilor, arătându-le 
probabil că execuţia celor condamnați ar risca să provoace tulburări. 

Ce este sigur e că s-a exercitat presiune din afară şi că abilitatea Palatului a fost ca 
gestul să aibă aparenţa unei inițiative guvernamentale. 

Mâine dimineaţă - mare manifestare de lealitate pentru Rege. 

Guvernul francez s-a supus scrâşnind din dinţi ultimatumului englez şi Radio Paris 
a ținut să sublinieze reaua credinţă britanică, acuzând pe englezi de modul brutal în care 
rezolvă propriile lor probleme cu the natives, spre deosebire de corectitudinea franceză. 

Această înfrângere, pe care eu o pun în socoteala Moscovei, trebuie adăugată 
celei cu privire la Spania, unde guvernul din Paris s-a văzut silit a informa Madridul că nu a 
luat în considerație rezoluția comitetului pentru afaceri străine ale Adunării Naţionale 
Franceze, ceea ce, cu alte cuvinte, înseamnă că a trebuit să recunoască, a fi dat „un grand 
coup d'épée dans l'eau.”5 

Guvernul norvegian s-a instalat la Oslo, însă regele Haakon nu se va înapoia decât 
peste o lună, desigur de teama vreunor rămăşiţe de pro-nazisti, capabile de orice năzbăâtie. 


26 „cu oiştea în gard” 

Les convulsions pour la paix 
(4.6.1945 - 26.4.1946) 


* Convulsiile pentru pace 

Mai mult decât oricând se dovedeşte astăzi coluziunea politicii franceze cu cea 
sovietică, sau mai degrabă subordonarea celei dintâi Moscovei. 

lată că, a treia zi după scripturi, se trezeşte şi guvernul URSS să adreseze un apel 
Franţei, Angliei, Statelor Unite şi Chinei spre a lua grabnice măsuri pentru o soluție paşnică 
în Siria şi în Liban. Aceasta, după ce aluzia lui de Gaulle cà Anglia ar fi trebuit cel putin să 
informeze Moscova despre iniţiativa sa, a rămas fără ecou. 

Tot fără ecou va rămâne desigur şi demersul sovietic, căci Londra a explicat clar cà 
problema va fi discutată în trei (englezi, americani şi francezi) în prezența delegaților sirieni 
şi libanezi. Nu cred să mă înşel, apreciind că a început poate de pe acum o fază în relațiile 
dintre aliați, în care ruşii arată o oarecare ezitare, dacă nu de slăbiciune, în politica lor de 
prepotentà. 

Truman a declarat că poate chiar în cursul săptămânii viitoare se va fixa întâlnirea 
celor ,3" mari (la care cu toate sfortàrile lui de Gaulle, nu vor fi invitate nici Franţa, nici 
China). Abia apoi vom vedea dacă presupunerile mele se adeveresc. 

Guvemul francez face pe supăratul şi de Gaulle declară cà nu se va duce să 
discute chestiunea Levantului, ci o va accepta numai în cadrul unei conferințe generale, la 
care sà ia parte şi URSS împreună cu statele arabe, iar Radio Paris face elogiul guvernului 
sovietic pentru obiectivitatea cu care examinează problema, fără a se arăta agresiv față de 
nimeni (bate şaua englezească...) - 

Comandantul rus al Berlinului unde se pare că au cam început unele acte de 
agresiune împotriva trupelor de ocupaţie, a prevenit populația că pentru fiecare soldat ucis, 
vor fi executaţi dimpreună cu cel vinovat, încă alti 50 germani, aleşi dintre nazisti. [...] 

4.6.45. Astăzi se întruneşte la Cairo conferința arabă în chestiunea Siriei şi a 
Libanului, iar Statele Unite au declarat că vor susține cele ce se vor decide acolo. 

La Damasc, trupele şi civilii francezi au început să părăsească teritoriul sirian sub 
scutul armatei britanice, care a fost primită cu entuziasm de către populația arabă. 

În ce priveşte problema ce urmează a se discuta la Londra, de Gaulle refuză a se 
lăsa judecat de anglo-americanii singuri, ci pretinde ca şi Sovietele să ia parte la conferinţă. 
Churchill a preluat interimatul Afacerilor Străine pe tot timpul îmbolnăvirii lui Eden, suferind 
de ulcer. 

La San Francisco discuţiile au ajuns la un punct mort din cauza opoziţiei 
neaşteptate a ruşilor în chestia adoptării dreptului de veto pentru cele cinci mari puteri. Se 
spune că niciodată conferința ,Roosevelt" n-a trecut printr-o criză mai gravă decât acum. 

Comitetul polonezilor din Franţa a hotărât să rupă relațiile cu guvernul în exil de la 
Londra şi să se ralieze celui de la Lublin. 

Pretutindeni acelaşi aspect: drept cauză a tuturor problemelor, trebuie examinat 
substratul conflictului anglo-rus. 

S-a dat azi sentința în lotul gazetarilor: Pamfil Şeicaru şi Grigore Manoilescu (ambii 
fugiţi) la moarte, alții, printre care Stelian Popescu la închisoare pe viață, ceilalți la 10-12 ani 
detenție (cu confiscarea averilor pentru toți). Universul a fost acaparat de Ana Pauker, mà 
întreb dacă Lugosianu a salvat ceva... 

5.6.45. Impresia generală este că sovieticii atacă acum toate problemele. Fac 
acest lucru, fie din convingerea cà, acum când au terminat războiul, iar aliații sunt încă 
angajaţi în conflictul cu Japonia, va fi momentul să obțină cele mai mari avantaje politice, fie 
şi-au pierdut capul şi cred că pot teroriza lumea. 

La fel a făcut Hitler după succesele diplomatice din 1938/1939, când îşi pusese 
mintea în acelaşi timp cu toți duşmanii săi. 

Sper ca şi ruşii să comită o greşeală similară, care-i va costa mult până la urmă. 

Lovitura lui de Gaulle în Levant şi în Spania nu va reuşi. 

Chestiunea jugoslavilor din Triest şi din Carinthia, pare de asemenea să se termine 
in piscem.‘ 

Cu privire la Polonia, lupta e foarte aprigă, însă nici englezii nu par a fi dispuşi să 
cedeze. 

În Franța văd cà se atacă acum oamenii politici care n-au fost în Front Populaire, 
ca Daladier, Reynaud etc. şi sunt denuntati vindictei publice. Tot de acolo, La Passionaria 
începe campania de răsturnare a lui Franco, dimpreună cu tot grupul „roşilor”, ca şi cum 
s-ar afla pe un teritoriu complet la dispoziția lor. 

Radio Moscova şi presa sovietică nu se sfiesc a acuza guvernul englez de a duce 
o politică dubioasă în lumea arabă, iar pe Stettinius îl atacă acum direct, arătându-l 
incapabil de a duce o politică sănătoasă după dispariţia lui Roosevelt, deci indirect, 
atacându-l pe Truman. 

La San Francisco, ruşii s-au izolat complet prin atitudinea adoptată în chestiunea 
dreptului de veto. Mă întreb dacă englezii cu politica lor constantă de a lăsa pe adversari să 
devină agresori, nu-i împing pe ruşi oarecum pe căi lăturalnice la această intransigentà. 

Sunt informat din foarte serios izvor britanic că noi românii ar trebui să avem 
privirile atintite asupra Vienei şi a celor ce se petrec în Austria, deoarece „este posibil ca 
foarte curând, Sovietele să comită o foarte mare greşeală." 

La întrebarea dacă nu cumva englezii ar contribui poate la o asemenea greşeală, 
informatorul britanic a surâs în tăcere... 


1 „să cadă baltă” 

Aud despre Cavaleria Sf. Gheorghe că ar fi început să lucreze cu efect printre 
comandanții trupelor sovietice din afara granițelor Uniunii şi că aceştia n-ar mai fi dornici să 
se înapoieze acasă în condiţiile de azi. De altfel, mi se afirmă că trupele ce se scurg pe la 
noi, în drum spre Rusia unde sunt demobilizate, sunt supuse unui important triaj la Reni, 
unde li se iau nu numai armele, ci şi haine, ceasuri, stofe, în general tot fructul jafului 
practicat de atâtea luni la noi şi aiurea, aşa că se întorc la dânşii acasă furiosi şi scârbiți de 
regim. [...] 

Cu privire la comutarea pedepselor, am avut confirmarea că, în adevăr, gestul e 
datorit exclusiv iniţiativei Regelui, care prevenise pe Groza că el va uza în orice caz de 
dreptul său de grațiere, altfel va abdica, dar că formal, guvenul va trebui să ia această 
înițiativă, spre a păstra caracterul constituțional al drepturilor Suveranului. 

Groza, temându-se de repercusiunea față de anglo-americani în cazul îndeplinirii 
amenințării, a cedat şi a dat fuga la ruşi să le ceară învoirea. Ştia desigur că se atrăsese 
atenția Regelui asupra slăbiciunii arătate la 6 martie, atunci când ar fi trebuit să amenințe cu 
abdicarea. Astfel aliații aveau dreptul să intervină. De această dată, Groza s-a temut că 
Mihai nu va mai scăpa prilejul. 

7.6.45. Alaltàieri s-au întrunit la Berlin mareşalii Jukov si Montgomery, generalii 
Eisenhower şi de Lattre de Tassigny, care în absenţa oricărui reprezentant german, au 
semnat Declaraţia solemnă a înfrângerii Germaniei şi a desființării oficiale al celui de-al 
III-lea Reich, prin trecerea puterii supreme în mâinile aliaților. 

S-a fixat zona de ocupație rusească care înglobează ceva mai mult de jumătatea 
fostului Reich, cele engleză, americană şi franceză urmând a fi stabilite ulterior. 

Ceea ce este oarecum curios e faptul că teritoriul recunoscut Germaniei e retras la 
liniile de fruntarie din 1937, deci exclusiv Austria şi Cehoslovacia, aşa că mă întreb cum 
rămâne cu regiunile promise polonezilor în Vest, drept compensație a celor pe care sunt 
obligați să le cedeze ruşilor în Est? 

Să fie oare fatalitatea Poloniei, că, după ce primele împărțiri au salvat situaţia 
precară a Franței, ultimele să servească a menține integritatea Germaniei? 

incontestabil că din punct de vedere al interesului Occidentului, mai interesant este 
să se păstreze o putere de rezistență germană, decât să se reconstituie un focar de 
conflicte pentru viitorul Europei. 

Odată cu dispariția Reichului german şi o seamă de alte măsuri au fost luate; astfel 
Portugalia a remis localul Legatiei germane din Lisabona reprezentanților occidentali. Cum 
va proceda guvernul Franco, în afară de cazul Laval pe care îl reclamă guvernul francez 
susținut de cel englez, în ceea ce priveşte pe numeroşii şefi nazişti ce s-au refugiat în 
Spania? 

În Pacific, americanii au cucerit aproape complet insula Okinawa care va servi 
drept port-avion pentru bombardarea masivă a Japoniei metropolitane. Câtă vreme aceasta 


Caietul VIII. Les convulsions pour la paix 
https://biblioteca-digitala.ro / https://migl.ro 


140 Dimitrie luraşcu 


va mai rezista, aliaţii se văd obligaţi a proceda cu mânuşi față de Moscova, dar mă întreb 
dacă şi ruşii nu-şi vor da seama de primejdia necontenitei lor intransigente. 

Aflu că la Viena au sosit pentru prima dată misiuni aliate ce vor lua contact cu 
organele de ocupație sovietică, spre a constata în ce mod funcționează guvemul austriac. 

Oare vor comite ruşii acea greşeală tactică pe care aliaţii par s-o aştepte cu atâta 
siguranță? Şi unde o vor comite? Stăm şi noi şi ne întrebăm dacă ar mai fi speranțe să se 
schimbe şi situația noastră, căci dacă ne mai stau încă multă vreme aceşti musafiri, ne vor 
secătui şi dezorganiza complet. Aliații ne tot acuză cà nu reacționăm, că suntem prea pasivi, 
că ar trebui să luăm atitudine mai fermă, chiar cu riscul de a fi trimişi în lagăre, dar eu cred 
cà în orice caz aliații vor schimba politica când le va veni la îndemână, cu sau fără reacție 
din partea românilor. 

Un articol din Manchester Guardian, răspândit aici pe sub mână, afirmă că 
guvernul Groza nu e recunoscut de anglo-americani, că ruşii se comportă mai rău decât pe 
vremea nemților şi că dacă unul din aliați (ghici cine e?) ar nesocoti convențiile stabilite, 
Anglia e hotărâtă a le impune chiar cu arma în mână. 

Churchill a declarat că regretă a nu se putea întâlni la Londra cu mareşalul Stalin, 
ceea ce era de aşteptat. 

În ce priveşte viitoarea conferință a păcii, s-a propus în Parlamentul englez ca 
Anglia să aibă reprezentanți din toate partidele, indiferent de ce guvern va avea parte Marea 
Britanie, însă Churchill ar fi declarat că el nu va participa în niciun caz la aceasta. 

Canalia de Groza a făcut ieri declarații de amicitie pentru Ungaria, în asa grad, 
încât mă întreb dacă într-adevăr nu este el oare neaoş maghiar şi nu reprezintă intersele 
Madoszului în guvernul român. A preconizat uniunea româno-maghiară, - ceea ce n-ar fi fost 
foarte rău sub alte auspicii şi într-alt moment, - începând cu suprimarea granițelor vamale, 
prin schimbarea paşapoartelor şi prin răspândirea publicațiilor ungurești în România, într-un 
cuvânt „pentru ca ungurul din Budapesta să poată oricând merge la Târgu Mureş, unde să 
se simtă cu totul ca la dânsul acasă” (cred şi eu!) Bineînţeles că ministrul de Exteme 
maghiar s-a grăbit a conveni că aplaudă aceste declarații. 

Guatemala şi San Salvador s-au reunit într-un singur stat, embrionul unei federaţii 
a întregii Americi Centrale. 

După cinci ani de exil, regele Haakon s-a întors la Oslo. 

Ruşii pretind că în catacombele Cancelariei Reichului ar fi descoperit un cadavru 
carbonizat ce ar putea fi al lui Hitler. Un zeu cules cu fàrasul din gunoaie... 

Suveranii englezi au fost primiți cu entuziasm şi lealitate în insulele normande, 
stăpânite de pe vremea lui Wilhelm Cuceritorul. 

În Cehoslovacia s-a promulgat ca şi la noi, legea pentru confiscarea marilor 
proprietăți. În Turcia unde nu s-a manifestat prezența sovietică, exproprierea se va face 
după o justă despăgubire. 

Campania electorală din Anglia se poate rezuma astfel: 

- conservatorul Churchill regretă că liberalii au părăsit coaliția, însă acuză pe 
socialişti de a nu fi cu adevărat democrați, deoarece nu respectă libertatea individului, ci 
doresc întronarea dictaturii etatiste; 

- laburistul Attlee replică fără multe detalii că socialismul englez n-a împrumutat 
nimic de la Karl Marx, că îl avea naturalizat dinainte prin Owen si că socialismul australian a 
dat destule probe de o sănătoasă economie de stat; 

- liberalul Samuel pluteşte între amândouă aceste curente şi speră că la conferința 
păcii va lua parte şi Churchill, oricare va fi guvernul de atunci. 

8.6.45. Ştirile sosite azi de la Frisco înregistrează cu satisfacție destinderea 
realizată în ultimul moment prin renunțarea de către Soviete la opoziţia în chestiunea 
dreptului de veto, aşa că de acum înainte, se poate vorbi cu adevărat de Puterile Unite 
pentru cei cinci (Statele Unite, URSS, Anglia, Franța, China.) 

Un alt semn că poate ruşii o lasă mai moale ar fi faptul că mâine se va încheia la 
Belgrad un acord între americani, englezi şi jugoslavi „spre satisfacerea generală”, spune 
comunicatul. 

Truman a declarat că până peste şase săptămâni va avea loc cu siguranță 
întâlnirea sa cu Stalin şi cu Churchill. Să fie acesta un semn că ruşii au început să dea înapoi? 

În ce ne priveşte pe noi, nu se arată nicio rază de lumină, dimpotrivă. Ruşii sunt 
mai exigenti decât oricând şi de la încetarea războiului pentru ei, pretenţiile pentru 
întreținerea tupelor lor au crescut considerabil. 

Bonomi a demisionat azi şi e vorba de un nou guvern italian - Nenni, comunist sau 
de Gasperi, catolic. 

Zona de ocupație anglo-americană din Germania a fost delimitată, englezii 
preluând zona Ruhr cu Colonia, Aachen până la Bonn. În privința pretențiilor Franţei care se 
arată exagerate, nu s-a hotărât încă nimic. 

Churchill şi Truman au declarat că flota aliată a scufundat 700 submarine germane 
în timpul războiului, ceea ce înseamnă un real succes. 

10.6.45. Toată lumea e încântată de soluția dată dreptului de veto. Se cere 
unanimitatea celor cinci membri permanenti ai Consiliului de Securitate pentru hotărârile ce 
duc la o acțiune coercitivă miltară sau economică, afară de cazul în care litigiul priveşte 
chiar pe una din părţi; în schimb un litigiu adus în fata Consiliului de către orice naţiune, va fi 
luat în considerare şi discutat, fără a putea fi împiedicat prin vreun drept de veto. Se 
stipulează: „niciun membru al Consiliului de Securitate nu poate singur împiedica luarea în 
considerare şi discutarea unor litigii, iar părțile în litigiu nu pot fi împiedicate prin asemenea 
mijloace de a fi ascultate.” Prin măsurile luate, s-a urmărit să se înlăture teama unor 
obstructii asupra vreunor importante decizii de fond, pentru care în fosta Ligă a Naţiunilor se 
cerea votul unanim al tuturor membrilor Consiliului. 

Acordul de la Belgrad cu privire la Venetia-Giulia, prevede că pe tot teritoriul la vest 
de linia ce cuprinde Triest, Pola şi locurile de ancorat pe coasta apuseană a Istriei, precum 
şi căile ferate sau şoselele spre Austria, Gorizia, Caporetto şi Tarvisio, vor fi sub comanda şi 
controlul comandamentului aliat, care are dreptul să menţină la dispoziţia serviciilor 
administrative într-un anume district, un detaşament de cel mult 2000 trupe jugoslave. Tito 
îşi va retrage până în dimineaţa de 12 iunie restul forțelor sale la est de această linie şi va 
retrimite pe toți locuitorii regiunii ce au fost arestați sau deportati. 

Deşi acordul are caracter provizoriu, cred că reprezintă un succes al aliaților 
asupra ruşilor, care nu apar ca semnatari în acest act. 

Dacă şi conflictul din Levant va căpăta o soluție, fără ca Sovietele să participe la 
discutiuni, succesul aliaţilor occidentali va fi încă mai marcant. 

La San Francisco s-a stabilit în principiu ca noua organizație de pace şi securitate 
internaţională ce va fi intitulată „Naţiunile Unite”, să-şi aibă sediul temporar la Londra. 

La Tokio s-a hotărât într-un important Consiliu de miniştri, că dată fiind gravitatea 
situației şi posibilitatea ca în curând bătălia decisivă să se dea pe teritoriul metropolitan, se 
va legifera pe cale de decrete imperiale, fără a se mai face apel la avizul Parlamentului. 

Laval a fost remis astăzi autorităților franceze de către cele spaniole la Port-Bou. 

Guvernul cehoslovac a cerut comandamentelor ocupante american şi sovietic 
părăsirea imediată a teritoriului său, pe care acest guvem îşi ia răspunderea să-l 
administreze singur. Americanii au răspuns că sunt gata a se retrage, în clipa în care şi ruşii 
vor face acelaşi lucru. Aceştia însă au declarat că au de gând să mai rămână şase luni, iar 
acum au loc convorbiri tripartite în vederea reducerii acestui termen. ° 

La Belgrad s-a ratificat convenţia de amicitie şi alianță sovieto-jugoslavă, semnată 
de Tito la Moscova. 

Hary Hopkins în trecere de la Moscova spre Washington, s-a oprit la Paris, dar 
curioasă întâmplare, tocmai atunci generalul de Gaulle se afla în inspecție în provincie şi nu 
l-a putut întâlni. Dacă am apropia această ciudatenie de faptul că preşedintele Roosevelt ce 
se odihnea la Alger venind de la Yalta, epuizat de călătorie, rugase pe General să vină să-l 
vadă, iar acesta s-a scuzat din cauza ocupatiunilor sale multiple, cazul devine simptomatic. 
Nu cumva a aflat că suzeranul său de la Kremlin n-a prea avut succes în problema 
Levantului şi acum face el însuşi pe supăratul? 

În orice caz, reprezentantul Angliei la Damasc a declarat că originea tulburărilor şi 
a crizei, trebuie căutată în atitudinea neîntelegatoare a autorităților franceze. 

Benes a declarat că guvemul său va lua măsuri de expulzare a tuturor germanilor 
şi a ungurilor de pe teritoriul țării, şi când mă gândesc că la noi, Groza lasă sà ne inunde tot 
potopul iudeo-maghiar, iar zidurile Bucureştiului sunt astăzi placate cu reclame în ungureşte 
ale unui nou cotidian maghiar! lar mâine, ne vom trezi că ungurii vor cere plebiscit în Ardeal 
şi vor obține poate chiar majorități, graţie acestui act de neasemuità trădare de neam. [...] 

12.6.45. Bebe Brătianu mi-a comunicat adineaori ştirea că aliații sunt pe cale de a 
cădea la o înțelegere cu sovieticii asupra problemei Poloniei şi acum au rămas nelămurite 
chestiunile Austriei, Bulgariei şi României, care vor fi discutate cu prilejul apropiatei întruniri 
a celor „3”. Dacă aceste noutăţi se confirmă, este semn din ce în ce mai evident că pe zi ce 
trece, Sovietele toamă tot mai multă apă în vin. 

E foarte probabil deci că lucrurile se vor potoli; de altfel ruşii au lăsat-o moale şi în 
privința partidelor istorice, aşa că liberalii se arată foarte optimişti. Singura deosebire față de 
aprecierile lui Maniu este că acesta îşi închipuie că situația va fi în curând complet 
răsturnată prin triumful Angliei asupra Rusiei, pe când bătrânii liberali sunt convinşi că şi în 
viitor fara noastră va avea veşnic nevoie să ducă viață de bună vecinătate cu sovieticii la 
Prut. 

Brătienii nu se tem nici de eventualitatea unor alegeri generale, al căror rezultat nu 
va însemna nimic, căci va fi avut loc sub teroare şi sub ocupație, după cum n-au avut nicio 
valoare rezultatele plebiscitare obținute de Carol sau de Antonescu. 

Cât despre inițiativa incalificabilă a lui Groza față de ardeleni cu brațele ce le 
deschide larg ungurilor - mai ales acum după declaraţia lui Beneş - ea nu poate face decât 
bine, căci fortifică astfel spiritul de rezistență al poporului. Mai primejdioasă ar fi o atitudine 
de simpatie şi de bunăvoință, pe care însă guvernul e încă departe de a o adopta. 

În ce priveşte pe Guţă Tătărescu, el nu e vinovat într-atât pentru faptul de a fi rupt 
o parte din partizanii liberali, cât pentru dovada ce o arată ruşilor că burghezii sunt capabili 
să facă supralicitatie de lichelism față de extremistii comunisti. 

Un zvon ce pare să se acrediteze şi care bineînțeles produce o nouă îngrijorare, 
este cea cu privire la trecerea prin țara noastră a armatelor lui Tolbuhin. E vorba ca în afara 
putinelor trupe ce se pot scurge pe Dunăre, să se construiască poduri de vase la Calafat şi 
la Călăraşi, aşa că în acest caz ar fi prăpăd de-a lungul şi de-a latul bietei noastre țări. De 
altfel, jaful a reînceput cu virulență pe unde trec ruşii. 

Aliații au socotit că Germania va trebui să le plătească 8 miliarde livre sterline ca 
despăgubire de război în decurs de 15 ani. Ceea ce înseamnă că acesta s-a fixat şi ca 
termen de ocupaţie. Rămâne însă de văzut dacă în această sumă vor fi cuprinse şi planurile 
de reconstrucție în regiunile devastate de germani şi dacă mâna de lucru germană ce se va 
expedia în robie faraonică, va fi scăzută din sumă. Mă îndoiesc. 

Astă seară, mi se spune că ruşii ar fi acceptat să elibereze pe cei 16 polonezi 
arestați şi ca viitorul guvern polonez să fie constituit şi cu personalități din cele emigrate la 
Londra. De altfel aud că englezii, ca represalii împotriva acestor arestări, puseseră mâna pe 
un evreu polonez, trimis de ruşi la Londra ca reprezentant al guvernului din Lublin, care 
obținuse pe vremuri azil în Anglia împotriva persecuțiilor germane. ÎI predaseră polonezilor 
emigrati ca dezertor, spre a fi ţinut într-un lagăr din Scotia. 

Eisenhower a primit azi la Guildhall? cetățenia de onoare a oraşului Londra. 

Jugoslavii şi-au retras trupele din Triest, însă Tito a protestat la Belgrad, afirmând 
că se înclină în fata acestei nedreptàti numai pentru a nu crea obstacole la menținerea păcii. 

În chestiunea pandurilor „Tudor Vladimirescu”, generalul Sănătescu, - a cărui 
poziție de şef al Statului Major e foarte şubredă şi despre care se vorbeşte că ar putea fi 
înlocuit prin generalul Cambrea(?!),- a declarat că încercarea de a-i împărți pe la unități ca 
elemente de „democratizare politică a armatei” n-a reuşit, cel putin în ce priveşte trupele de 
pe front. 

Atât Dăscălescu cât şi Atanasiu au refuzat categoric să-i primească. S-a încercat 
mai întâi pensionarea lui Dăscălescu, care mai are vreo câteva luni până la vârsta de 
retragere prin acordarea unui concediu din oficiu, însă acesta nu s-a pretat manevrei celor 
din guvern. Rezultat: armatele noastre din Cehoslovacia, care ar fi trebuit să se întoarcă în 
țară, sunt menținute ca pedeapsă pe granița de vest spre Ungaria. 

Deoarece respingerea recursului pentru neconstitutionalitate al primului lot de 
condamnați creează jurisprudentà, Curtea de Casaţie nu-şi mai poate modifica atitudinea 
adoptată, aşa că şi recursurile ziariştior au fost respinse. 

Mi se spune că la comisia de armistițiu, în problema cetățenilor basarabeni şi 
bucovineni reclamati de Soviete, Ghelmegeanu a fost în stare să le acorde chiar mai multe 
categorii de români decât ne cer ruşii. Ce sà mai spun de o asemenea ruşine!... 

Un interpret de-al nostru care frecventează cafeneaua „Princiar' unde se adună 
ofițerii ruşi, i-a auzit vorbind între ei despre programul de retragere treptată şi de 
demobilizare a trupelor de la noi şi totodată despre rugămintea guvernului român, în special 
a lui Teohari Georgescu, care, pentru a-şi asigura poliţia şi liniştea în interior, le-a cerut 
ruşilor să mai lase în țară 4-5 divizii sovietice. Nu e neverosimil!... 

Pe de altă parte, aud că la sosirea în țară o parte din panduri au dezertat, dar că 
guvernul nu s-a sinchisit pentru atâta şi a completat efectivele, înlocuindu-i prin agenți 
comunişti fără o zi de armată, pe care i-a îmbrăcat în uniforme şi i-a întrebuințat în diversele 
lor atributiuni de propagandă prin sate. Minunat! 

14.6.45. Truman a declarat presei că s-a fixat totul în privința întâlnirii sale cu 
Churchill şi cu Stalin. Data si locul nu vor fi date publicității decât după terminarea 
conferinței. Un alt comunicat, identic la Washington, Londra şi Moscova, anunță conferința 
ce va avea loc la Moscova cu reprezentanții polonezi ai guvernului din Lublin, ai celui din 
Londra şi ai comitetului de rezistență din Polonia în frunte cu Witos, în vederea constituirii 
unui guvern de uniune democratică. 

Laval n-a fost predat încă autorităților franceze, aşa că nu va fi judecat în lipsă. 


2 Sediul Primăriei londoneze 

Ulea mi-a spus că nevasta lui Susaikov a declarat în gura mare la un pahar de vin, 
că România va avea un viitor strălucit, cu singura condiţie ca întreg poporul să fie strâns 
unit în jurul tânărului Rege. Se pare că toți rusnacii sunt încântați de Mihăiţă al nostru. În ce 
priveşte vestea că Malinovski îşi va stabili Cartierul la Bucureşti, este evident că în 
conformitate cu convenţia de armistițiu, de îndată ce dispare problema frontului, locul lui 
este aici, unde toți Vinogradovii, Susaikovii etc. sunt doar loctiitorii preşedintelui comisiei 
aliate de control. 

15.6.45. Ribbentrop a fost arestat de englezi la Hamburg, unde se acunsese în 
casa unui cunoscut al său, negustor de vinuri. Toată pasărea pe limba ei piere... 

Azi a fost dizolvat Parlamentul englez în vederea alegerilor de la 15 iulie. 

Pentru ca politica străină a Angliei să nu se modifice totuşi în liniile sale principale, 
oricare ar fi guvernul de mâine, Churchill a invitat oficial pe Attlee să ia parte la conferinţa în 
19° ce va avea loc în curând. Din schimbul lor de scrisori, reiese că întâlnirea va avea loc în 
iulie la Berlin sau în împrejurimi. 

Propunerea guvernului britanic pentru viitorul statut al Indiilor prevede indianizarea 
completă a Consiliului Executiv al Vice-regelui (în afara Consilierului de Război, care va fi 
comandantul englez) pe o bază reprezentativă a principalelor partide indiene şi a diverselor 
interese din India. 

La cererea partidelor Socialist şi Comunist belgiene, care s-au pronunţat în 
unanimitate pentru abdicarea lui Leopold, van Acker a plecat din nou la Salzburg spre a 
avea o întrevedere cu Regele. 

16.6.45. Reacţia susținută probabil de Anglia s-a produs imediat: față de atitudinea 
extremiştilor din Belgia; regele Leopold s-a hotărât brusc să se întoarcă în țară, iar van 
Acker convins de rezistența ce va întâmpina în rândurile stângii, şi, nevrând să subscrie la 
cuvintele ce va rosti Regele la înapoiere, a prezentat Regentului demisia guvernului belgian. 

În Italia de asemenea, după încercări de guvernare de Gasperi sau Pietro Nenni, 
acum se vorbeşte cu insistență de Ferucio Parri, fostul director de la Corriere della Sera, 
şeful rezistenţei antifasciste, care ar forma guvernul, flancat de un socialist şi de un liberal. 

Delegații guvernului polon de la Londra au plecat la Moscova, unde conferința care 
începe probabil mâine se va desfăşura sub controlul lui Molotov şi al celor doi ambasadori 
deținuți va fi judecat în curând. 

Guvernul spaniol protestează împotriva unei stupide agresiuni a populației 
franceze în gara Chambery asupra unui tren cu repatriați spanioli, presupuşi a fi aparținut 
diviziei „Azul”; iar în Barcelona au avut loc manifestări ostile la adresa Angliei, a lui Churchill 
şi a americanilor. 

Gazete din Belgrad arată că numai grație patriotilor jugoslavi, care pe vremea 
luptelor de la El-Alamein au imobilizat divizii germane în munții lor, soarta lumii a fost 

salvată, dând putinţa englezilor să reziste. Deci, cu atât mai trist este faptul că acum 
aceasta se nesocoteşte, şi aceeaşi englezi uită contribuția jugoslavă, întărind în Istria 
nedreptatea ce se comite. Tot ei, buricul pământului... 

Agenţia Tass afirmă că autorităţile elveţiene s-au comportat sălbatic cu cetățeni 
sovietici evadați din Germania care se află internați în lagăre din Elveţia si că până ce ruşii 
nu vor avea dovada cà elvetienii au luat reale măsuri de îndreptare a situației, organele 
sovietice au ordin să suspende autorizările de plecare spre tara lor a cetățenilor elvețieni 
aflați în zonele controlate de ruşi. 

Deci slabă speranță să mai plece de la noi aşa de curând Rene de Weck cu 
misiunea Ritter şi bineînțeles cu Marta Bibescu, despre care continuă cu insistență zvonul 
de căsătorie cu diplomatul helvet, spre a se intitula de acum înainte cum zic gurile rele: 
„Prinzessin geh weg!” 

Scurgerea trupelor rusești pe la noi continuă, însă din nenorocire e însoțită de 
inevitabilele jafuri pe unde trec, încât chiar comandamentul sovietic invită autoritățile 
române să ia măsuri ca prin satele de tranzit, să nu se mai găseacă în calea lor nici oameni, 
nici vite, nici crâşme deschise, căci el nu mai poate răspunde de nimic. 

17.6.45. Am fost azi să-l văd pe generalul Rădescu: e plin de optimism şi crede, 
după asigurările primite de la aliaţi, că în scurtă vreme se va schimba situația şi pentru noi. 
El e convins că la viitoarea conferință se va pune în discuţie şi problema românească odată 
cu cea polonă. De altfel, actualul guvern Groza nu-şi ascunde îngrijorarea, convins fiind că 
e pe ducă. Evident, nu e nici el de părerea lui Maniu care-şi face iluzii, închipuindu-şi că 
puterea rusească se va prăbuşi, ci că în viitor va trebui să ținem seama de vecinătatea 
Sovietelor, însă fără a ne lăsa complet înfeudati lor economiceste. 

În acest scop, ar fi necesar ca americanii să-şi ia asupră-şi lichidarea obligatiunilor 
noastre decurgând din convenția de armistițiu, pentru a mentine apoi angajamente numai 
față de ruşi şi a ne libera complet de dominaţia lor. 

Acordul comercial încheiat de Mircea Durma e un dezastru, căci ne dă cu totul în 
mâinile ruşilor, care se introduc în conducerea întreprinderilor noastre industriale petrolifere, 
de navigație, transport, comerţ etc. pe care tot noi vom fi obligați a le finanța pe-a întregul, 
căci ruşii nu au nicio posibilitate să investească aici capitaluri. Ceva similar combinațiilor 
avute cu nemții, minus spiritul întreprinzător şi regula lor în organizare. [...] 

Despre Guţă Tătărescu, Rădescu spune că el l-a salvat, reuşind a-i scoate de pe 
lista acuzaților, din respect pentru Rege, spre a nu-l sili să condamne si să sanctioneze 
politica nefastă a propriului său tată. Dacă şi-ar fi putut închipui că acesta va trăda apoi 
partidele burgheze, aliindu-se cu frontiştii, nu l-ar fi scăpat, căci fără concursul transfugilor 

liberali şi ţărănişti, Groza n-ar fi format guvernul, deoarece nici ruşii n-ar fi acceptat să 
patroneze un guvern exclusiv al FND, contrar înțelegerii de la Yalta. 

Mâine începe la Moscova procesul celor 16 polonezi, iar guvernul sovietic a invitat 
ambasadele aliate să trimită delegati spre a asista la şedinţa publică. 

Tot la Moscova a început discutarea şi schimbul de vederi pentru formarea noului 
guvern polonez. Aliații sunt hotărâți a nu interveni în dezbateri, nici a da indicaţii asupra 
propriilor preferințe. 

Confederația Muncii şi Partidul Socialist belgian au decretat că vor provoca greva 
generală în clipa în care ar sosi regele Leopold, susținut de catolici. 

Față de declarația hotărâtă a lui Benes la Tabor, de a expedia pe toți nemţii şi 
ungurii din Cehoslovacia, guvernul englez a protestat că o asemenea deportare în masă nu 
poate fi decisă fără asentimentul celor patru puteri care conduc azi Germania. 

Pe de altă parte, un conflict ceho-polon e pe cale de a izbucni pe chestiunea 
Teschen, precum şi a Sileziei de sud-vest, unde cehii încep a-şi organiza instalarea. 

22.6.45. În aceste zile în care n-am mai notat nimic, situația nu arată încă vreun 
semn spre clarificare, deşi evenimente de semnalat se petrec în fiecare clipă. 

Tribunalul de la Moscova a osândit pe opt dintre cei 16 acuzați polonezi la pedepse 
relativ uşoare, de la şase luni la 10 ani închisoare, iar pe ceilalți i-a achitat, pretextând că 
dată fiind actuala lipsă a oricărei mişcări clandestine în Polonia, Sovietele înțeleg a fi 
mărinimoase. În realitate, în această sentință intră desigur o mare doză de slăbiciune a 
ruşilor față de anglo-americani. 

Tulburările continuă în Levant, francezii acuzând pe englezi de a fi responsabili, iar 
aceştia menționând printr-o notă diplomatică, hotărârea lor de a aduce guvemul francez la 
judecată la Londra, în timp ce acesta refuză a veni ca acuzat în fata unui judecător care 
este totodată şi parte. 

În Anglia pronosticurile asupra alegerilor, cu toate greşelile de tactică ale 
laburistilor, le acordă o oarecare majoritate fată de conservatori, fără a le da totuşi o 
majoritate absolută. Foarte probabil deci, liberalii vor stabili majoritàtile parlamentare şi cu 
care ar trebui să facă cartel viitorul guvern. 

Preşedintele Truman va vorbi mâine la San Francisco la încheierea lucrărilor 
conferinței. O exclusivă împotriva guvernului Franco a fost pronunțată cu formula de „a 
ignora în viitoarele întruniri ale Naţiunilor Unite pe acele state care au beneficiat de 
intervenția militară a puterilor Axei." 

Bătălia în insula Okinawa pare să fi încetat, aşa că de acum înainte Japonia 
trebuie să se aştepte la o violentă şi masivă ofensivă pe calea aerului, care va grăbi 
prăbuşirea rezistenței sale. 

La Triest lucrurile încă nu s-au calmat complet; s-a încheiat un acord teritorial între 
Tito si aliați. Tito pare a mai fi cedat ceva din pretențiile jugoslave. 

Asupra zonei Teschen, discuții ceho-polone la Moscova unde s-a dus Fierlinger; 
polonii au ocupat cu trupe această regiune minieră. 

În Belgia părerile sunt împărțite „fifty-fifty” asupra lui Leopold, majoritatea fiind 
totuşi pentru menţinerea Monarhiei, în timp ce socialiştii şi liberalii cerând un referendum 
asupra persoanei Regelui. 

Conferinţa pentru reparaţii s-a deschis ieri la Moscova sub preşedinţia lui Maiski. 

La noi, lumea e cu dreptate alarmată de noul potop de trupe ruseşti, care în aşa 
zisa lor retragere, au invadat toată tara cu tendința de a se stabili pentru cât mai multă 
vreme: evacuări de populație în centrul Constanţei, dar la fel se petrec lucrurile la 
Câmpulung, Văleni, pe valea Prahovei etc., nemaivorbind de Bucureşti. Rechiziţiile cad 
droaie pe capul bietilor oameni, fără a mai ţine socoteală de tot ce jefuiesc ruşii. 

Astfel, acum două zile a trecut prin satul nostru un camion rusesc încărcat cu 
covoare furate, nu se ştie de unde, pe care le vor vinde altundeva, spre a putea apoi bea 
aiurea în tihnă. Şi aceste hoarde haotice au cucerit lumea ?!... Mintea mea refuză a admite 
aceasta şi de aceea cred că nu va trece multă vreme şi vom scăpa de dânşii. 

Mihalache pretinde că vom mai avea două-trei luni grele de suferit cu destule 
fărădelegi şi neajunsuri. 

Cozile noastre de topor fac tot răul în ce priveşte activitatea Armatei Roşii la noi. 

Am confirmarea că ruşii au fost rugați de guvernul Groza să nu părăsească tara, 
deoarece altcum ar fi primejdie mare de dezordine şi de tulburări în România. 

Recte: Frontul se teme că fără ajutorul sovietic, care prin prezența aici terorizează 
populaţia, nu s-ar mai bucura de nicio popularitate şi că lesne ar fi dat peste cap. Oieriu, 
demnul acolit al lui Ghelmegeanu, a declarat la radio că românii au prădat în Transnistria 
valori de o mie de miliarde de lei, aşa că dacă vom ajunge a trata cu Sovietele, - în afara 
condiţiilor armistiţiului, - pentru o sumă forfetară de 300 miliarde lei, ar fi pură generozitate 
din partea lor. 

În Ardeal, regimul trădător şi filo-maghiar al lui Groza ne-a dat într-atât legaţi cobză 
în mâinile ungurilor, încât Pătrăşcanu, considerat de ai săi ca aproape trecut în tabăra 
burgheză, s-a simţit nevoit a declara la Cluj, - unde a rămas înspăimântat de cum sunt 
asupriti fără ruşine românii de către unguri - că politica noastră de înfrățire cu celelalte 
popoare conlocuitoare, va trebui să găsească acelaşi ecou la secui şi la unguri, care, în 
scop constructiv, să recunoască integralitatea autorității statului român şi să repecte 
simbolul său, - drapelul românesc. În ce hal au ajuns deci lucrurile pe acolo! 

Drept consecință practică, ministerul Justiției a hotărât imediat constituirea unui 
Tribunal al poporului la Cluj. Numai să nu se rezume în a teroriza în acest chip pe toți 
maniştii si liberalii de acolo... 

Teohari Georgescu a îndulcit hapul, explicând că aşa precum nu tot poporul român 
trebuie învinovatit de ororile comise în URSS de regimul Antonescu, tot astfel nu putem nici 

noi asimila pe toți ungurii în ticăloşiile bandelor lui Horthy şi ale fasciştilor maghiari. Oricum, 
cei ce vin acum din Ardeal îmi spun că acolo ne-au încalecat complet ungurii, care se si au 
bine cu sovieticii. 

Gazetarii ruşi dau informații că de Gaulle ar fi cedat Sovietelor tot pachetul de 


Guvernul italian condus de Pari a depus azi jurământul; compunerea lui pare a fi 
foarte putin extremistă, exceptând faptul că miniştrii de Finanţe si de Justiţie sunt comunisti. 

Americanii şi englezii au reuşit să obțină în Austria zone de ocupație, de unde se 
retrag trupele sovietice. Vor urma alegeri generale. 

Montgomery a declarat că pentru definitiva stârpire a spiritului nazist din Germania, 
toți cei care până în septembrie 1944 au făcut parte din formațiunile SS, vor fi internaţi în 
lagăre pe timp de 20 ani, fiind considerați ca şi criminali de rând. 

Generalul american Marshall a declarat că victoria asupra Japoniei nu poate fi încă 
fixată de pe acum, căci sfârşitul războiului e în funcție de multe imponderabile, dintre care 
principalul este de a şti dacă şi când se vor hotări Sovietele a declara război Japoniei. Mi se 
pare că, pentru prima dată, Statele Unite îndrăznesc să pună direct chestiunea celor din 
Moscova. 

După închiderea conferinței de la San-Francisco, Consiliul de Securitate se va 
muta la Londra. 

24.6.45. Noul guvern polonez care va fi autorizat să semneze şi Charta Naţiunilor 
Unite va fi constituit prin colaborarea celor trei partide, fiecare grupare obținând un anume 
număr de portofolii, iar persoanele proeminente ca Morawsky, Mikolajczyk şi Witos, făcând 
parte neapărat din cabinet. Ruşii au dat vădit înapoi... 

Ca represalii pentru incidentul de la Chambery, guvemul spaniol refuză a mai 
autoriza transferul din Africa a unui număr de 30.000 francezi, pentru care Franța nu are 
vasele de transport necesare şi declară că a închis granita pentru orice trafic de mărfuri şi 
călători. 

Chestia extrădării lui Laval a rămas baltă, aşa că guvernul de Gaulle nu mai vede 
rostul menținerii raporturilor diplomatice cu Madridul. 

Pe de altă parte, situația guvernului francez nu pare a fi prea sigură în interior, cel 
putin până după rezolvarea problemei siriene, unde tendința spre o totală independență 
este tot mai putemica. În această fază atât de precară, personalităţi marcante ca Herriot sau 
Blum refuză a se angaja cu actualul guvern şi declară că înțeleg a nu face parte din 
Adunarea consultativă. 

Preşedinţii adunărilor legiuitoare belgiene s-au întors de la Salzburg, unde regele 
Leopold stă încă şi socoate dacă să abdice, să lase pe van Acker să organizeze alegeri 
pentru ca Suveranul să-şi întemeieze apoi hotărârea pe voința exprimată a poporului sau să 
Încredinteze de pe acum puterea Partidului Catolic care-l susține. 

În Olanda s-a constituit noul guvern cu elemente ale frontului de rezistență. 

Sovietul Suprem a decis la Moscova să demobilizeze 13 contingente mai vechi şi 
această operațiune va dura toată a doua jumătate a anului 1945. Vedem deci, cât de 
anevoie se vor scurge pe la noi atâta amar de trupe ruseşti; ba unele vor şi ierna aici şi li 
s-au fixat, pare-se ca regiuni, Banatul, Oltenia şi Teleormanul, fără a mai vorbi de Dobrogea. 

Dintr-o scrisoare a unui bucovinean aflat la Londra de cinci ani, aflu că ai noştri din 
Anglia au asigurări ferme că ruşii vor pleca cu totul de pe aici: „te încredintez, scumpul meu, 
că de Crăciun vom fi împreună la noi acasă la Mahala” (ferma lor de pe Prut de lângă 
Cernăuţi)...Deci în acest mod este anunțarea unei speranțe că până la sfârşitul anului, ruşii 
se vor retrage, nu numai de pe la noi, dar si din regiunile Bucovinei de nord, furată în 1940 
şi furată din nou în 1944, şi cine ştie, poate şi din Basarabia. 

Deocamdată însă, s-au întețit iarăşi jafurile de la țară, lumea toată e îngrozită, si 
spun încă o dată: dacă o da Dumnezeu să scăpăm de ei, purtarea lor va fi fost pentru noi 
românii leacul cel mai minunat ce ne va tàmàdui radical de comunism şi de filo-sovietism. 

25.6.45. Moscova a sărbătorit ieri cu mare pompă parada Victoriei în fața 
mausoleului lui Lenin, primită de mareșalul Jukov şi comandată de Rokosovski, în prezența 
lui Stalin, a întregului guvem si a corpului diplomatic. Invitati la ceremonie din partea 
noastră, au asistat vajnicii generali-democrati Vasiliu Ràscanu, lonaşcu şi Cambrea. 

Azi se deschide la Simla conferinţa Indiei după ce ieri Vice-regele Wawell conferise 
îndelung cu Gandhi din partea Partidului Congresului şi cu reprezentantul musulmanilor. E 
vorba ca India să intre şi ea în rândul dominioanelor; Vice-regele care până acum e şi şeful 
guvernului central indian şi delegatui intereselor metropolei, să rămână exclusiv 
preşedintele unui guvern compus numai din indieni (afară de ministrul de Război care va 
rămâne comandantul trupelor engleze), iar interesele britanice să fie asumate de un 
ambasador al Angliei, trimis în calitate de Înalt Comisar. 

India va urma să aibă şi reprezentanţi diplomatici în toate țările lumii. Gandhi nu va 
lua parte la conferință, însă rămâne la Simla, spre a sta la dispoziţia oricui pentru consultări. 

Conferința de la San-Francisco îşi încheie azi activitatea după o sesiune de nouă 
săptămâni, iar mâine Truman va rosti cuvântarea solemnă de închidere. 

Organul de securitate mondială, compus din 51 membri (inclusiv Polonia) nu va 
intra în vigoare decât după ratificarea Chartei sale de către 28 state, în care să fie cuprinse 
toate cele cinci mari puteri aliate. 

Azi s-au depus în Anglia 1600 candidaturi pentru cele 640 locuri în Parlament. 
Pronosticul sanselor pentru Churchill, creşte atât acasă cât şi printre soldații de pe front. 

26.6.45. Informaţii concordante ar dovedi că americanii ar fi prelungit contractul de 
împrumut-închiriere cu sovieticii în vederea pornirii în război a Sovietelor contra Japoniei şi 
că în acest scop au şi început a trimite armament şi material de război în Siberia. 

Pe de altă parte, circulă zvonuri că în Ucraina ar fi început oarecari tulburări, 
susținute, bineînțeles, de ruina şi de starea de mizerie de acolo, dar poate şi de oarecare 
mânuire de bani englezeşti. 

Aici s-ar putea găsi întrucâtva şi explicația faptului că trupele bolşevice 
demobilizate se urnesc atât de anevoie de la noi. Guvernul nostru afirmă că nu e nici vorbă 
să iemeze, ci doar poposesc în tara noastră pe timpul necesar deparazitàri; îşi scuturà aici 
păduchii... 

Alt zvon ar fi că şi Malinovski s-ar afla oarecum în dizgrație, ca fiind şi el ucrainean, 
şi deci bănuit a nu fi cu totul străin de acea mişcare de revoltă. 

Planul de securitate mondială semnat de 50 state este o reeditare corectată a 
Covenantului Ligii Naţiunilor. Sediul va fi la Londra, iar Stettinius care a demisionat, din 
funcţia de secretar de stat, va fi primul preşedinte al Organizației. 

28.6.45. Toată lumea aşteaptă întrunirea de la Potsdam, unde există speranța că 
multe probleme vor fi puse la punct. Aud că în ce ne priveşte, aliații au prevenit pe Maniu şi 
pe Brătianu că vor pretinde constituirea unui nou guvern alcătuit exact din cele patru partide 
coalizate, care au servit Regele în lovitura de stat de la 23 august. 

Durma s-a plâns lui Romniceanu că nu mai poate suporta obligatiunile ce-i sunt 
impuse de cârdâşia guvernamentală de azi, că e îngrozit să vadă ruina spre care ne 
prăbuşim şi minciunile ce este silit să tràmbiteze, dar că îi este cu neputinţă a demisiona, ca 
şi cum s-ar fi angajat prin cine ştie ce jurăminte masonice, care i-au răpit liberul arbitru.. 

În Spania şi Portugalia se semnalează unele simptome în sensul unei restaurări 
monarhice. 

29.6.45. Guvernul polon s-a constituit cu grupul de la Lublin în majoritate, pe când 
cei de la Londra şi agrarienii lui Witos au numai câte trei locuri în cabinet, iar acesta din 
urmă nici nu face parte din guvem. 

Ministrul de Externe chinez Song şi cumnatul său Tchang Kai-check, s-au hotărât a 
face o vizită la Moscova. 

30.6.45. Afară de Franța şi bineînțeles Sovietele care au recunoscut noul guvern 
polonez, nici englezii, nici americanii nu şi-au spus cuvântul, ci au hotărât ca în prealabil să 
aibă loc consultări între puterile semnatare ale acordului de la Yalta. Ar fi şi greu în adevăr, 
să recunoască de plano un guvern compus din 21 persoane, în care din cele 18 portofolii, 
16 sunt deținute de membrii comitetului de la Lublin, pe când cei de la Londra apar palizi pe 
ici pe colo, iar Witos nici măcar nu se osteneşte a se duce la Moscova. 

A fost desigur o nouă şiretenie rusească, care însă nu mai păcăleşte lumea. 

Pentru noi, se pretinde că aliații, inclusiv ruşii, ne cer ca înainte de august să fi 
format un guvern cu o cinstită reprezentare a partidelor semnatare a Cartelului democratic 
şi să fi organizat alegeri generale, cu amenințarea că altcum, România nu va fi admisă 
printre Naţiunile Unite. 

Groza a avut o întâlnire cu Maniu, plângându.-i-se cà nu poate executa armistițiul şi 
adăugând că ruşii ne acuză de rea-credintà. 

Se pare că după ce a făcut atâtea pocinoage, Ghelmegeanu ar vrea să-şi dea 
demisia, dar că i se refuză şi este obligat să stea mai departe la comisia de armistițiu; se 
vede că şi dânsul, la fel ca si Durma, a jurat pe cine ştie ce cadavre... 

La sectorul „de Galben”, al naţional-țărăniştilor din Capitală, au fost aduse de către 
agenti provocatori manifeste injurioase pentru guvern, urmate imediat de o percheziție, 
menită sà dea autorităților motiv de arestare a unei întregi serii de aşa zişi ,legionaro- 
fascisti." Azi dimineaţă a fost ocupat sediul clubului țărănist din str. Corăbiei. 

Să fie oare un semn că guvernul Groza se teme şi că Maniu are din nou sorti sà 
iasă la suprafață? Cu tot optimismul şefului, mulți partizani serioşi se îndoiesc de a ne putea 
scutura aşa curând de jugul moscovit şi ne socotesc legaţi de soarta sovietică pentru încă 
5-6 ani. Grozavă perspectivă, pe care refuz s-o admit. 

Să vedem ce vor da alegerile din Anglia, cum vor decurge convorbirile de la 
Potsdam şi cum va evolua politica rusească față de Japonia, înainte de a pune cruce 
nădejdilor noastre. 

Fierlinger a semnat la Moscova acordul prin care Rusia subcarpatică este 
înglobată Ucrainei sovietice. E prețul ajutorului acordat de ruşi Cehoslovaciei. 

Conferinţa de la Simla n-a ajuns la niciun rezultat pozitiv cu privire la repartizarea 
locurilor în consiliul executiv, aşa că discuţiile au fost amânate pe 15 zile. Ar fi posibil ca 
deosebirile de vederi între Partidul Congresului şi Liga musulmană să fie până la sfârşit 
lămurite de Wawell, care ar putea alege nominal pe membrii viitorului consiliu de pe liste ce 
i-ar fi prezentate de fiecare din cele două grupări adverse. 

Intră deci în joc adagiul străvechi: divide ut impera. 

1.7.45. Azi a avut loc la sala Aro congresul asa zisului „Partid Naţional-Liberal” al 
lui Tătărescu, care a acuzat pe Dinu Brătianu de a fi rămas anchilozat cu un schelet de 
cadre, pe când masa partizanilor a trecut la dânsul şi de a fi devenit un satelit al veleitarului 
Maniu, a cărui întreagă politică e negativă şi se reduce la o veşnică temporizare. Guţă l-a 
mai acuzat de a fi refuzat să răspundă la multiplele sale avansuri, sub cuvânt: „eu aş vrea, 
dar nu vrea Maniu, deci nu pot să vreau nici eu.” 

În fine, l-a cuzat de a se fi pronunțat în contra exproprierii şi de a părea să nu 
admită realitatea vecinătății ruseşti. EI însuşi declară că nu e comunist, dar că socotește să 
privească în față realitatea puterii celor 200 milioane de sovietici, cu care trebuie să trăim în 
bună armonie. 

După acest congres va veni probabil cel al pretinşilor „național-țărănişti” din 
guvern, cu speranța să se dovedească astfel anglo-americanilor că Groza constituie în 
cabinetul său uniunea celor patru partide democrate din România. 

Şiretenie cusutà cu aţă albă... 

Dinu Brătianu însă, după ce el singur determinase guvernul Sănătescu să-l scoată 
pe Guţă de pe lista criminalilor sau vinovaţilor de război, s-a decis în fine, după o prea lungă 
aşteptare, să-l excludă din partid împreună cu tot grupul său: Bentoiu, Bejan, Vântu, 
Alimănişteanu etc. şi să-i trimită prin portărei o notificare în care reaminteşte toate erorile 
sale politice din 1936 încoace, şi-l ameninţă cu art. 414 c.p. pentru uzurparea de titlu al 
partidului şi cu art. 549 c.p. pentru înşelăciune. 

Sper că dacă Dinu s-a hotărât a trece la acte, e cu asentimentul aliaților. 

Astăzi au început englezii să pătrundă în Berlin, spre a se instala în zona 
occidentală respectivă, urmaţi în curând de americani şi de francezi, iar aliații se retrag din 
zonele destinate ruşilor, unde aceştia se vor instala până miercuri. 

Rene de Weck care n-a putut încă pleca din cauza ruşilor, crede că ar fi un mare 
noroc pentru biata Europă, dacă aliaţii ar reuşi să-i împingă pe ruşi în război contra 
Japoniei, spre a le slăbi astfel veleitàtile în Apus şi a ne dezbăra mai uşor de plaga 
moscovită. A mai adăugat că, după a sa părere, ar fi mai abil pentru Churchill ca viitorul 
guvern englez să fie format din Labour Party care ar reuşi în alegeri cu o majoritate atât de 
neînsemnată, încât n-ar putea guverna decât cu concursul liberalilor. 

După 10 ani de guvernare, conservatorii n-ar avea decât de câştigat prin trecerea 
în opoziție, ca să nu pàteascà la fel ca liberalii care s-au epuizat fiindcă n-au ştiut să se 
retragă la timp. 

Cam în acelaşi sens a vorbit şi Churchil! în ultimul său discurs electoral, adăugând 
că un guvem laburist ar fi răspunzător, mai presus de Coroană si de Parlament, faţă de un 
comitet executiv al partidului de 27 persoane, organism cu totul neconstitutional şi 
antidemocratic. 

Cresc în toată lumea perspectivele foametei: după ce în Australia au murit oi şi vite 
cu sutele de mii din cauza secetei, Italia anunţă cà va avea un deficit în cereale de 29 
milioane chintale. La noi, seceta ne pregăteşte o recoltă de porumb insuficientă şi lipsă de 
nutreţ după cea de grâu, submediocră. 

Să vedem cum se va manifesta noul secretar de stat american, James Bymes. 

Este oare numai o concesie făcută ruşilor după ieşirea lor violentă în contra lui 
Stettinius? Se pare că ruşii ce se află la noi şi se adună în prezent la Călăraşi, vor fi 
îmbarcati direct pe mare spre Japonia. 

3.7.45. Conferința anglo-americano-franceză asupra Tangerului care trebuia să 
înceapă azi la Paris, a fost amânată cu câteva zile din cauza cererii Sovietelor, care înțeleg 
să participe şi ele la statulul international al zonei. 

La Bruxelles, manifestații ale partidelor de stânga pentru abdicarea regelui Leopold 
şi proclamarea prințului moştenitor Baudoin sub regența prințului Charles. 

Ghelmegeanu pretinde a şti că peste 15 zile se vor modifica în multe privințe 
raporturile noastre cu aliații, aducând următoarele ameliorări (ca şi cum s-ar fi stabilit deja în 
prealabil cele ce se vor decide la Potsdam): 

1. ni se va acorda calitatea de aliaţi (unii spun că numai față de Soviete, ceea ce 
mi se pare o absurditate); 

2. vom putea avea 17 divizii pe care le vor înarma ruşii (contra cui şi pentru a lupta 
pe ce front? nu cumva ca să-i îmbarce şi pe ai noştri spre Extremul Orient?...); 

3. ni se vor restitui vasele de pe Dunăre şi mare; 

4. din cele patru Armate ruseşti ce se află la noi, vor pleca două (unde?), iar cele 
ce rămân aici vor fi întreținute de sovietici (în afară de prădăciunile, care vor cădea tot în 
sarcina noastră ); 

5. vom putea relua relațiile economice (unii pretind chiar şi diplomatice) cu 
străinătatea. 

Se mai vorbeşte de faimoasa sumă forfetară ce ni se pretinde pentru jafurile din 
Transnistria, care va fi redusă de la un miliard la 150 milioane dolari. (Dacă socotim cursul 
dolarului la bursa neagră, chiar şi asa va fi depăşită suma de o mie de miliarde lei...) 

Se mai zvoneste, de asemenea, că în curând se va forma la noi un guvem 
Rădescu sub auspiciile aliaților. 

Mă tem însă că cele cinci puncte prin care să se îmbunătățească soarta României, 
vor fi combinate numai prin gratia exclusivă a Moscovei, care speră să obțină în acest chip 
covârşitoarea dominație asupra noastră. 

Se zvoneşte că Malinovski a căzut în dizgrație, acuzat de o anume mişcare 
separatistă ucraineană. 

6.7.45. Pronosticurile zilei de ieri în Anglia sunt că laburiştii vor obține circa 45% 
din voturi, conservatorii vreo 40%, aşa că viitorul guvern prezidat de Attlee va reprezenta o 
coaliție laburisto-liberalà, cu o puternică opoziţie conservatoare în Parlament, care îl va 
obliga să facă poate mai puţine concesiuni Rusiei decât un guvern tory cu o însemnată 
opoziție socialistă. 

În tot cazul, scrutinul nu se va despuia decât peste trei săptămâni, când vor fi sosit 
buletinele trupelor britanice răspândite pe toate mările şi prin toate colțurile globului. Până 
atunci urnele stau sigilate. 

Cu intensa sa activitate, Churchill uitase să se înscrie pe listele electorale; de 
aceea el n-a putut vota. Acum a plecat să se odihnească o săptămână în sudul Franţei, 
înainte de a pomi spre Potsdam, unde va fi însoțit de Eden şi de Attlee. Nu se va întâlni în 
prealabil cu Truman. 

Cu promisiunea făcută solemn că în curând vor avea loc alegeri generale libere, 
guvernul polonez a fost recunoscut de Anglia şi de Statele Unite. 

În Belgia se pare că soarta Regelui va fi hotărâtă de un referendum popular pentru 
bărbații şi femeile de peste 21 ani. 

Guvernul cehoslovac va expulza 2,5 milioane de germani şi 700.000 unguri, cărora 
li se vor acorda 18 luni pentru a părăsi tara. La noi, în schimb, granițele sunt larg deschise 
tuturor liftelor. 

La Moscova, ministrul chinez Song s-a întâlnit cu reprezentantul Mongoliei 
exterioare (stat sovietic), iar americanii au prelungit acordul de împrumut-închiriere cu 
URSS şi-i trimit armament în Siberia. Ca urmare, Sovietele au convenit să pornească război 
contra Japoniei, în schimbul, fără îndoială, al unor câştiguri substanțiale în Manciuria şi 
poate chiar în Mongolia. 

La noi, circulă zvonul că Vasiliu Răşcanu a obținut mari avantaje de la Stalin, care 
caută să ne ia cu totul sub oblăduirea sa, spre a mege la Potsdam cu un fapt împlinit, iar 
lumea noastră se bucură că până la toamnă pleacă toți ruşii din țară. 

În ce priveşte reluarea raporturilor diplomatice cu străinătatea, preocuparea alor 
noştri este cum să se înfrupte cu posturi agreabile: Voitec cere Roma, iar Ralea, Parisul. 

8.7.45. Ne bucurăm cu toții la comandă că acum două zile un decret al prezidiului 
Sovietului Suprem a binevoit să acorde Regelui nostru decorația „Victoria” pentru actul 
curajos de la 23 august şi suntem maguliti foarte că presa moscovità publică chiar fotografia 
lui Mihai. Un asemenea gest, urmând ofertei de alianță şi promisiunii de înarmare a diviziilor 
şi de restituire a flotei româneşti, nu poate avea ca scop decât de a dovedi anglo- 
americanilor la Potsdam, că între noi şi ruşi curge doar lapte şi miere. 

În schimb, autorităţile noastre din Constanta oferă o recepție lui Tolbuhin si lui 
Susaikov, care cinstesc amândoi pentru poporul român şi conducătorii săi, care au luptat 
împreună cu sovieticii împotriva fascismului german, ferindu-se însă ca de moarte să 
pomenească numele Regelui. 

O serie de demisii în guvernul american, denotă că Truman este hotărât a primeni 
întregul personal al fostei conduceri. În Senatul Statelor Unite, s-a propus ca Stettinius să 
reintre în guvern ca „ministru al Păcii”. 

Guvernul francez încearcă acum să trateze direct cu reprezentanții Siriei şi 
Libanului, sperând să evite în acest chip călătoria la ,Canossa", însă deocamdată 
incidentele regretabile continuă în acele regiuni. 

De Gaulle a acceptat invitația lui Truman de a se duce la Washington în luna 
august. Planurile aliaţilor asupra Germaniei încep să se diferentieze tot mai vădit: pe când 
Franța urmăreşte anexarea Renaniei iar americanii, detaşarea Bavariei şi a sudului catolic 
de unitatea germană, englezii susțin întărirea curentelor nationalistilor germani în regiunile 
lor de ocupaţie, iar ruşii fac tot ce pot ca să întroneze în zona ocupată de ei, adică în cea 
mai mare jumătate a țării, obişnuitul lor sistem de dominare a poporului prin extremistii 
devotați Moscovei şi, prin aceştia, dominarea directă a Rusiei asupra Germaniei. 


Caietul VIII. Les convulsions pour la paix 
https://biblioteca-digitala.ro / https://migl.ro 


156 Dimitrie luraşcu 


lată deci sub ce perspective se vor întruni zilele acestea cei ,3" la Potsdam. 

Însotit de secretarul Bymes, preşedintele Truman a părăsit sâmbătă teritoriul 
american, în drum spre Berlin. Să sosească el oare înainte de Churchill care şi-a luat la 
Hendaye merinde pentru două săptămâni? 

Discuţii între ruşi şi anglo-americani cu privire la alimentarea zonelor din Berlinul 
ocupat de aceştia (englezii 900 mii, americanii 750 mii, ruşii un milion de locuitori.) Ruşii 
pretind ca anglo-americanii să-şi procure alimentele din propriile lor zone, pe când aceştia 
vor ca ele să fie aduse din regiunea înconjurătoare, care este cea rusească. 

Van Acker este pentru a 4-a oară la Salzburg şi va convoca Parlamentul imediat 
după înapoiere deoarece socialiștii vor manifesta duminică pentru abdicare. 

10.7.45. Truman cu tot statul său major soseşte în Europa duminică cu vaporul, 
aşa că si Churchill îşi va scurta vacanţa de la Hendaye spre a se întâlni cu toții la Potsdam, 
unde se iau toate măsurile de pregătire a primirii delegaților. 

De la Londra se află că în rezumat, cei „3" vor discuta: 

1. soarta teritoriilor eliberate şi a foştilor sateliți ai Axei (deci şi Romània), precum şi 
administrarea Germaniei; 

2. reparațiile de război şi distrugerea definitivă a forței militare germane; 

3. examinarea actualelor negocieri ruso-chineze; 

4. fixarea datei pentru conferința păcii. 

Bombardări masive de câte 1000 fortărețe zburătoare asupra Japoniei. 

Se anunță întoarcerea de pe front a ostașilor nostri. 

Cambrea îşi permite să felicite pe Rege, printr-o telegramă dată publicităţii, pentru 
deosebita cinste pe care i-au făcut-o ruşii, decorându-l. 

11.7.45. S-a zvonit la noi, şi frontiştii se arată deosebit de îngrijoraţi, cum că aliații 
îşi vor împărţi între ei rolurile de tutori ai statelor satelite şi anume: Bulgaria va reveni 
Sovietelor, Ungaria englezilor şi România americanilor. Totul fără îndoială, se va pune la 
cale cu prilejul întâlnirii de la Potsdam de la 17 iulie. 

Se pare că grație coloniei italiene din Statele Unite, Camera reprezentanţilor va 
invita guvenul să propună consiliului Naţiunilor Unite, admiterea Italiei ca membru. 

Şi când mă gândesc ce aport a adus aliaţilor acest mare vinovat al războiului care 
a fost poate cauza iniţială a tuturor mizeriilor Europei şi care până în prezent n-a contribuit 
cu mai nimic la victorie, pe când sărmana Românie a întreținut de un an de zile întreaga 
Armată Roşie din tot sud-estul continentului şi a pierdut aproape jumătate din efectivul de 
peste 300.000 oameni, care de la 23 august a luptat în Transilvania, în Ungaria şi în 
Cehoslovacia împotriva germanilor, fără a mai ține seama de faptul că noi singuri am redus 
rezistența nemteascà de la noi, servind drept trupe de acoperire unităților ruseşti care 
înaintau pe teritoriul nostru. 

13.7.45. În preziua întrunirii de la Potsdam, două probleme capitale ale lumii 
mediteraneene iau de astă dată o importanță covârșitoare, prin pretenția ruşilor de a juca un 
rol de prim rang. 

Aceea a Tangerului în statutul internațional al căruia, Sovietele cer să participe cu 
putere egală cu Anglia, Statele Unite şi Franța, excluzând Spania si Italia. 

Şi mai ales aceea a Strâmtorilor, unde pretind a pune definitiv piciorul prin 
instituirea unei comisii de control şi administrare a riveranilor: URSS, România, Bulgaria şi 
Turcia, adică de fapt dominarea, aş zice chiar exclusivă, în timp ce aliații se gândesc la 
formula unei comisii internaţionale mai largi, spre a-i contrabalansa pe moscoviți. 

În această a doua chestiune, vitală şi mult mai arzătoare pentru ei decât cea a 
Tangerului, care e de simplu prestigiu, Sovietele sunt gata să intre în conflict cu aliata lor 
britanică şi îşi iau în Balcani şi pe Dunăre toate măsurile militare necesare unei acțiuni de 
intimidare sau poate chiar de agresiune împotriva Turciei. 

Asupra acestora, ruşii mai au şi pretenţia teritoriilor armene Kars şi Ardachan, în 
schimbul cărora sunt gata să ofere turcilor despăgubiri la... Alep. 

Aceasta ar fi explicația pentru care întreaga peninsulă balcanică e împănată cu 
ruşi, de ce mențin şi întăresc la noi o armată de cel putin 600.000 oameni, de ce sunt gata 
să ne echipeze 17 divizii, de ce au decorat pe Rege, de ce ne trimit ambasador şi acceptă 
să primească la Moscova pe inefabilul Mitità Constantinescu, de ce se arată față de noi 
„tout miel, tout sucre™...cel putin pe hârtie, de ce Guţă îşi permite să declare că „le mauvais 
-quart d'heure a pris fin's, de ce Mircea Durma căruia Dinu Brătianu i-a spus în față că înoată 
în noroi, se făleşte cu cele obținute pentru țară în acordul economic, de ce... de ce...! 

Fi-vor oare englezii în stare să se țină dârzi față de o politică atât de hotărât 
formulată şi putea-vor oare minimiza pretențiile ruseşti, sau vor ceda din contra, prin largi 
compromisuri?... 

lar noi, sărmanii de noi, cum vom mai putea nădăjdui să nu fim încadrați în 
simbioza rusească şi sà ne menţinem veleitàti de viață proprie, naţională în acest total 
dezechilibru al unui triplex confinium$, în care un element, Germania, a dispărut ca forță 
pentru multă vreme, cel al intereselor anglo-turce se simte stingherit şi preocupat de multe 
alte probleme şi doar al treilea, Rusia, domină tragic scena cu nemăsuratele sale mase 
elementare?!... Şi totuşi nu am pierdut încă speranța. 

Conferința Lordului Wawell cu indienii la Simla s-a încheiat cu un insucces total, 
aşadar un nou punct la activul Sovietelor. 

La Stockholm va avea loc o conferință a statelor scandinave, probabil fără Finlanda 
de astă dată, pentru reluarea fostei lor colaborări. 


4 „numai miere şi zahăr 
5 „ceasul cel greu a trecut' 
6 tripla vecinătate 

Franco va convoca Falanga pentru constituirea unui consiliu de Regentà, în 
prezența căruia Caudillo are de gând să se retragă pe planul secund. Prin urmare, primul 
pas spre restaurarea Monarhiei, desigur cu asentiment englez. 

Regina Elisabeta, mama lui Leopold, pleacă la Salzburg însoțită de Spaak, unde 
se pare că Regele va vedea şi pe regentul Charles şi pe prințul Baudoin. Se crede că ne 
aflăm în ajunul abdicării. 

Cartierul general aliat a fost desființat, iar interdicția de fraternizare cu populația 
germană a fost ridicată pentru armata aliată de ocupație. 

Ştiri încă neconfirmate anunță prin Radio Buenos Aires că generalul Franco ar fi şi 
demisionat şi ar fi remis puterile unei junte militare. 

În Portugalia, secetă catastrofală. 

Preşedintele Truman va debarca duminică la Anvers, urmând a zbura apoi cu 
avionul la Berlin. Stalin şi Molotov au întrerupt convorbirile cu delegaţia chineză, plecând ca 
şi Churchill, aflat pe litoralul sudic francez, spre aceeaşi destinație. 

Se presupune acum că întâlnirea de la Potsdam se va prelungi cam trei săptămâni, 
cu o scurtă întrerupere la 26 iulie, pentru a da putinţa lui Churchill si lui Attlee să plece la 
Londra spre a fi de față la proclamarea rezultatelor alegerilor. 

Se precizează că scopul acestei conferințe este mai ales acela să netezească 
terenul în vederea deschiderii la începutul anului viitor a preliminariilor de pace. 

17.7.45. Noul ministru al Franței la Bucuresti, nepotul lui Paul Boncour, pare să fie 
un personaj mediocru, lipsit de tact şi de bună cuviință. 

Vorbind astă seară la radio pentru Ziua națională a țării sale, şi-a permis să 
aprecieze acțiunea noastră în contra Sovietelor drept „une guerre criminelle, mené par un 
fou”. 7 Între noi avem dreptul să spunem ce poftim şi să ne înjurăm cum ne place; unui 
oaspete al țării noastre, nu-i este însă îngăduit să arunce cuvinte de ocară împotriva unui 
om, asupra căruia n-are nici căderea să vorbească, nici n-are dreptul să anticipeze cu 
privire la hotărârea unei instanțe de judecată care încă nu s-a pronunțat. El are însă dorința 
probabil de a se arăta activ şi foarte dinamic. 

Să bage însă de seamă: dacă va continua tot asa sà se amestece într-o mocirlà 
care nu-i a lui, să nu se mire că într-o bună zi, îl vor mânca nişte porci din tagma cărora nu 
face parte... 

18.7.45. Cabinetul belgian s-a întrunit azi ca să discute hotărârea ultimă a Regelui, 
care nici nu vrea să abdice, nici să se întoarcă în tara sa, Regentul la rândul său, refuzând 
demisia lui van Acker. 

Ca să fie mai uşor admisă printre Naţiunile Unite, Italia a declarat război Japoniei şi 
vrea să-şi pună flota la dispoziţia aliaților. 


? un război criminal condus de un nebun” 

Azi dimineață la Neues Palais din Potsdam, cei „3" au avut prevăzută o conferință 
preliminară spre a fixa programul lucrărilor. Însă cum generalissimul Stalin cam întârzie să 
sosească, Truman si Churchill au vorbit în doi „in a quite informal meeting.” Apoi s-au 
plimbat prin Berlin, vizitând ruinele Reichstagului şi ale Cancelariei lui Hitler. 

La Londra se afirmă că anglo-americanii vor cere cu insistență ca statele foste 
satelite să poată proceda la alegeri libere si să intre în raporturi diplomatice cu restul lumii. 

Pregătind terenul după obiceiul lor, Sovietele au început o violentă campanie de 
presă atât în contra Turciei, pe care o acuză de pofte de dominație printr-o pretinsă Ligă 
balcanică cu Grecia şi Albania împotriva Bulgariei, României şi Jugoslaviei, cât şi în contra 
unor aşa zise curente fasciste din Anglia şi Statele Unite, care ar pregăti o campanie 
anti-sovieticà în aceste tari. Grecia este considerată ca un adevărat cuib reactionar, nazist şi 
anti-democratic. 

La noi, toată lumea vorbeşte cu insistență de o grabnică schimbare de guvern în 
sensul unei concentrări de uniune democratică: unii pun înainte numele lui Ştirbei, alții pe-al 
lui Mitità Constantinescu. Majoritatea îşi închipuie că tot Guţă Tătărescu va reuşi să 
întrunească toate sufragiile (el însuşi răspândind acest zvon). 

19.7.45. Astăzi la amiază, mareşalul Tolbuhin a înmânat oficial Regelui decorația 
„Victoria” şi, în acest scop, guvernul a organizat o manifestaţie la Palat, aducând de prin 
toate mahalalele grupuri de simpatizanți cu drapele româneşti şi sovietice. Unii dintre ei 
mergeau pe Calea Victoriei cu încălțămintea în mână, desigur ca să-şi poată exprima mai 
nestingheriti entuziasmul lor de comandă. 

„Măria Sa, poporul" devine pe zi ce trece strânsura şi scursura tuturor necăjiților si 
păcătoşilor oraşului. 

La Potsdam, conferința în ,3" alternează cu şedinţe în „2" între Truman şi Churchill. 

Deşi la noi se lansează zvonul, parcă voit din partea celor de la guvern, că în 
curând vor trebui să plece (însuşi Groza zicea lui Durma, care-i prezenta demisia: „lasă, 
Domnule, că peste două săptămâni, vom pleca cu toții, dumneata la Bancă şi eu la Deva”), 
lumea mai putin optimistă nu-şi face iluzii şi crede mai degrabă că după modelul polonez, se 
va încerca doar un soi de remaniere aparentă cu ciurucuri de pe la liberali şi ţărănişti, tot cu 
Groza în cap, căci el e cel pe care-l apreciază Sovieticii mai mult. 

Prin urmare, nu prea are răsunet speranţa că scăpăm de ruşii din țară... 

Se mai povesteşte că Statele Unite şi-au formulat condiţiile de pace pentru 
Japonia: abandonarea tuturor cuceririlor, cedarea flotei şi industriei de război în schimbul 
recunoaşterii actualei îÎmparàtii şi a structurii interioare a statului, cu nădejdea că se va 
prabusi întregul curent militarist şi imperialist. Se adaugă posibilitatea ca pacea cu Japonia 

să fie dezbătută şi stabilită chiar la Potsdam, ceea ce ne-ar apropia mult de sfârşitul 
războiului. 

În Franţa, proiectul guvernamental de a proceda în septembrie la alegeri generale 
care să fie totodată şi un referendum privitor la modificarea Constituţiei din 1875, întâmpină 
o puternică opoziție, atât în presă cât şi în sânul Adunării consultative, de teamă că guvemul 
de Gaulle ar profita de puteri arbitrare într-o perioadă de şapte luni de interregn, cât ar dura 
eventuala elaborare a uneia noi. 

În Belgia, situaţia rămâne încordată, toți catolicii din guvernul van Acker 
demisionând, iar atât Camera cât şi Senatul votând excluderea Regelui de la putere, până 
ce înapoierea sa în țară va fi fost aprobată de Parlament. Se pretinde acum că realegerea 
sa în Germania îndată după capitularea țării în 1940, a fost făcută la propria sa cerere. 

Zvon fantezist că un submarin german, care s-a predat zilele trecute guvernului 
argentinian, ar fi debarcat în prealabil pe Hitler, însoțit de pretinsa sa nevastă Eva Braun şi 
s-ar fi refugiat în Patagonia! 

De câteva zile, flota anglo-americană a început a bombarda direct împrejurimile 
Tokio şi coasta Japoniei, de care s-a apropiat, pretind unii, până la o lovitură de puşcă! 

S-a întors în țară a doua divizie de prizoneri romani sovietizati „Horia, Cloşca si 
Crişan” de sub comanda generalului Lascăr. Cu aceste elemente speră Moscova să ne 
domine armata. 

20.7.45. În ajunul manifestatiei organizate de guvem pentru decorarea Regelui, 
multi studenti din gruparea lui Maniu au manifestat nestingheriti cântând „Deşteaptă-te, 
române” şi au jucat hora în piața Palatului, în aplauzele unanime ale populației. leşeau de la 
o întrunire la clubul national-tàrànesc, unde Maniu le-a vorbit răspicat de acţiunea sa față de 
aliați cu consensul Suveranului din 1941 şi până azi şi le-a arătat telurile permanente ale 
neamului nostru, fără a excepta Basarabia şi Bucovina de nord. 

Făcând o legătură între aceste atitudini şi audiența lui Maniu la Rege, mă întreb 
dacă poate fi adevărată telegrama lui Churchill că i-a primit memoriul si că speră într-un 
rezultat pozitiv. Pe de altă parte, în toastul său către Rege, Tolbuhin susține pe față guvernul 
Groza. 

În Cameră, van Acker ţine un lung si dureros rechizitoriu contra regelui Leopold, a 
cărui cea mai uşoară critică este că „n-a reacționat la fel cu restul națiunii în fata invaziei 
germane." 

21.7.45. leri, de ziua Aviației, Sovietele au dăruit Regelui două avioane. Această 
bruscă si insistentă prietenie, în timp ce atacurile masive în contra Turciei şi Greciei se 
repetă fără încetare e semnificativă, cu atât mai mult cu cât presa moscovită acuză din nou 
acțiunea „fascistă” a lui Maniu şi a lui Rădescu, anunțând totodată pe anglo-americani că, 
dacă aceştia ar pune vreo piedică Rusiei în rezolvarea problemei Strâmtorilor şi a ieșirii la 
marea liberă, aceasta ar însemna sfărâmarea alianței. 

Paul Valéry a murit ieri la Paris. 

Mi se afirmă că în acest moment ar exista un fel de similitudine între atitudinea 
Angliei față de ruşi, cu cea a lui Chamberlain față de Hitler înainte de Munchen şi de Bad 
Godesberg, când premierul avea aerul că acceptă tot, atâta timp cât opinia publică engleză 
nu era încă complet pregătită pentru un război cu Germania. Să fie aşa?!... 

22.7.45. Rădescu mi-a confirmat azi dimineață că Maniu trimisese într-adevăr un 
memoriu lui Churchill, după cum şi Brătianu i-a trimis două: unul privitor la situația politică şi 
altul asupra poziţiei lui Tătărescu. O altă chestiune ce i se pare importantă este demisia lui 
Durma prezentată lui Groza, în care protesta contra noilor proiecte de impozite ce n-ar 
aduce statului de cât 1/100 din necesităţile reale ale bugetului, pe când guvemul ar trebui să 
fie mai cu băgare de seamă relativ la contractele ce se încheie şi unde se jefuieşte ca în codru. 

Refuzul lui Groza sub cuvânt că în curând vor pleca cu toții nu pare a se adeveri, 
când vedem la fiecare prilej cum ruşii nu fac decât să accentueze că „singurul guvern agreat 
de dânşii e cel al lui Petru Groza, flancat de vechiul şi încercatul om de stat, Tătărescu" (asa 
cum a vorbit Pavlov Regelui cu prilejul zilei Aviației). 

Toate acestea sunt bineînţeles valabile, numai în cazul în care Stalin nu s-ar vedea 
să dea înapoi la Potsdam şi în care deci anglo-americanii n-ar fi fermi în hotărârea de a-şi 
impune politica față de veleitățile de dominație sovietică. 

Cu speranța să arate aliaților occidentali adevăratul sentiment al poporului român, 
liberalii şi fàrànistii au organizat manifestaţiile de patriotică lealitate de zilele trecute, soldate 
până la sfârşit cu unele incidente de stradă, capete sparte şi arestarea câtorva zeci de 
manifestanți. Dacă o asemenea atitudine hotărâtă s-ar fi arătat mai de mult, poate că nu 
ajungeam în starea de plâns în care ne aflăm şi în care ne-a adus Frontul. 

Se pare că la Potsdam lucrurile nu merg prea uşor, ba chiar sunt în aer semne de 
o posibilă ruptură cu Sovietele, sau în orice caz de întrerupere a convorbirilor, sub pretextul 
nevoii de plecare a lui Churchill pentru alegerile din Anglia, după care lucrările să nu 
continue decât cu delegati de mâna a doua, experți etc. 

Înapoierea lui Truman la Washington şi a lui Stalin la Moscova, ar însemna pur şi 
simplu nereusita conferinței, cu toate că diversele comentarii sovietice o trâmbiţează ca fiind 
în plin progres. 

Remanierea guvernului spaniol nu pare ca o dovadă suficientă pentru aliaţi de 
buna credință şi de dreptul de continuitate al regimului Franco. 

Radio Londra nu vorbeşte de întreruperea posibilă a convorbirilor directe între cei 
„3”, dar reproduce după Observer, că generalissimul Stalin ar trebui sà priceapà că ruşii 
n-ar avea nimic de pierdut dacă ar permite gazetarilor englezi şi americani să ia contact cu 
țările ocupate de Soviete, ca Bulgaria, România şi Ungaria, aşa cum au început s-o admită 
în Cehoslovacia şi în mai slabă măsură în Polonia. 

În comentariile presei engleze, se dă ca probabil rolul de intermediar ce ar avea de 
jucat Churchill la Potsdam între cele două teze opuse ale Moscovei şi Washingtonului. Este 
evident că întreaga problemă a raporturilor anglo-americanilor cu sovieticii este în funcție 
directă de soluţionarea războiului în Extremul Orient, pentru care se pretinde că Stalin ar fi 
venit la Potsdam cu propuneri de pace. 

Din această situație atât de tulbure, rămân totuşi cu sentimentul că pentru noi e 
mai bine o ... neînțelegere decât o înțelegere pe spinarea noastră. 

Mihai Popovici îmi afirmă că nici n-a fost vorbă de vreun mesaj al lui Churchill către 
Maniu, iar că în audiența sa la Rege, totul s-a redus la un monolog al său, arătând 
Suveranului gravitatea situației noastre interne, unde nimeni nu mai lucrează şi totul e 
complet anarhizat și cerându-i să schimbe guvemul, pe când Regele a tăcut tot timpul, căci 
nici n-ar fi putut face altceva. 

24.7.45. Un comunist notoriu mi-a mărturisit că proiectul lor de reformă agrară 
prevedea, în scopul menținerii productivității țării, un minim neexpropriabil de 100 de 
hectare dar că ticăloşii din Frontul Plugarilor au coborât limita la 50 de hectare, cu speranța 
să devină astfel populari. Acum, comuniştii luptă pentru răsturnarea lui Groza, cu toate 
slugile sale de Zăroni şi pentru modificarea decretului-lege aşa cum chiar Vişinski ar fi dorit 
să se înfăptuiască reforma. 

De ieri a început la Paris procesul maresalului Pétain; primul care a depus 
împotriva sa a fost Paul Reynaud. 

Plecând la Londra astă seară, cu greu s-ar mai putea imagina ca Churchill, Attlee 
şi Eden să se reîntoarcă la Potsdam, iar Truman si cu Stalin să-i aştepte. 

De ceea, dacă nu e o ruptură, conferința se încheie „en queue de poisson”? 

25.7.45. Comunicatul de aseară se arată mai putin pesimist cu privire la rezultatele 
conferinței: nu mai e vorba de plecarea lui Truman şi Stalin în timpul absenței englezilor şi 
se insistă asupra hotărârii lor să se reîntoarcă cât de curând: imediat, dacă Churchill iese 
învingător în alegeri, sau cât de repede dacă Attlee reuşeşte, fiind deci nevoit să-şi 
constituie guvernul. 

Tonul presei însă, atât în Anglia cât şi în Statele Unite, e tot mai hotărât față de 
ruşi. În problema Strâmtorilor, Manchester Guardian scrie că pretenția Moscovei de a 
modifica statutele printr-o negociere directă turco-sovietică nu e realizabilà, deoarece la 
Montreux ruşii au semnat convenția dimpreună cu o întreagă serie de state mari şi mici 
interesate, aşa că pentru eventuale modificări de introdus, este imperios nevoie ca o nouă 
discutare plenară să aibă loc. Acum că Liga Naţiunilor este înlocuită prin Charta Naţiunilor 
Unite, e necesar ca problema pusă de ruşi să fie studiată de acest nou for internațional. 

Sunt aşadar speranţe că până la sfârşit ruşii vor da îndàrat, cu toate încercările lor 
de şantaj, care n-ar putea prinde decât în cazul improbabil în care Japonia ar mai avea sorti 
de izbândă. 

Aici guvernul trage să moară şi Tătărescu care n-a învățat şi n-a uitat nimic, 
urmăreşte mici răzbunări personale, retrospective şi chiar postume. A găsit că Davidescu, 
eu, Buzel, Pogoneanu şi alți cinci mai mărunți, nu mai suntem indispensabili ministerului şi 
ne pun oarecum „hors cadres la dispoziţia presidentiei Consiliului de ministri. Farà să 
vrea, îmi creează o gloriolă de victimă, pe care n-o speram... 

26.7.45. De la amiază, Radio Londra începe să comunice rezultatele alegerilor 
acolo unde s-au despuiat urnele: până acum, laburiştii sunt cu mult în cap, având 310 locuri 
câştigate, față de 171 conservatori şi un neînsemnat număr celorialte formaţiuni. 

În centrele universitare, Cambridge s-a dovedit laburist, față de Oxfordul conservator. 

La conferința de la Potsdam a participat şi Lordul Mountbatten, comandantul 
suprem al forțelor britanice în Extremul Orient. Prezenţa lui poate fi semnificativă cu privire 
la soarta războiului cu Japonia. O pace mai grabnică acolo ar influența şi raporturile aliaţilor 
cu Sovietele, permițând poate americanilor să se arate mai categorici față de pretențiile 
rusești. 

Deocamdată, pe durata suspendării convorbirilor, Truman a plecat la Frankfurt/ 
Main spre a-şi inspecta trupele. Ce face oare Stalin singur în acest răstimp? 

În Austria, trupele engleze au sosit în fine la Graz si la Viena, unde de abia acum 
încep a înlocui pe ruşii care pleacă cu greu de acolo. 

La Berlin au început să fie aduse zilnic câte 1000 vagoane cu alimente, aşa că 
lucrurile se petrec cum a fost pe placul ruşilor. Multi de la noi cred de aceea că nu vom 
scăpa prea uşor de dânşii, şi că viitoarea formulă guvernamentală va fi tot o cârpeală în 
sensul polonez, iar că aliații, pentru moment, vor trebui să mai rabde. 

Ştirile de astă seară dau rezultatul a 614 locuri din totalul de 640, dintre care 207 
revin conservatorilor, 388 laburistilor, 11 liberalilor etc. În consecință, Churchill şi-a înaintat 
demisia, iar Clement Attlee a fost însărcinat cu formarea noului guvern. Este pentru prima 
oară că Labour Party obține o majoritate absolută în Parlamentul englez. 

Poporul britanic care s-a pronunțat hotărât pentru menținerea sistemului a două 
partide, a decis dispariția liberalilor. 

Evident că reforme importante vor avea loc pe tărâm intern social şi economic. 

În politica externă însă, atât noul premier cât şi colaboratorii săi au declarat că linia 
tradițională nu va fi modificată întru nimic. Cred totuşi că în străinătate şi în special prin tari 
ca a noastră, repercusiunea se va manifesta în sensul comunist, aşa cà, cel putin pentru 
câtva timp, ,fenedistii" se vor simți întàriti. 

O proclamație semnată Truman, Churchill, Tchang Kai-check a fost adresată 
Japoniei spre a o determina să capituleze înainte de distrugerea totală a țării, datorită 
încàpàtanarii fatale a conducătorilor săi militarişti. Cele trei puteri adaugă că sunt hotărâte a 
menține în Japonia unele puncte sau regiuni de ocupație, până ce acest popor va da 
dovada că a renunţat la politica sa actuală. 

Truman s-a înapoiat la Berlin, unde delegația engleză este asteptatà la sfârşitul 
săptămânii. 

Guvernul van Acker a obținut un vot de încredere în Cameră cu 98 față de 68, 
ceea ce înseamnă că regimul Regentei rămâne în picioare, în contra veleitatilor Regelui de 
a conduce destinele Belgiei. 

28.7.45. Cu toată majoritatea zdrobitoare a laburistilor în repartizarea mandatelor, 
succesul ca număr de voturi este cu mult mai redus, ei obținând aproape 12 milioane de 
voturi față de 9 milioane pentru conservatori şi peste 2 milioane pentru liberali. Primul 
ministru Attlee devine totodată prim Lord al Tezaurului şi ministru al Apărării; Morisson, 
elementul cel mai dinamic din partid, Lord preşedinte al Consiliului; Bevin, Afacerile Străine; 

- Greenwood, Lord al sigiliului privat; Dalton, Finanţele; Cripps, Comerțul. Pentru numirea în 
celelalte posturi, Attlee va proceda după înapoierea de la Potsdam. Se pare că a propus lui 
Churchill să-l însoțească în calitate de consilier, însă în fata refuzului acestuia, va cere lui 
Eden să meargă. 

La noi, se pare că primul efect al alegerilor va fi recunoaşterea guvernului Groza 
de către Anglia, ceea ce va da mult oxigen FND-ului şi-i va asigura poate o viață 
îndelungată. 

Procesul Pétain continuă: după Reynaud, au defilat la bară ca martori Daladier, 
Herriot, Jeannenay si Blum (unicul pe care Mareşalul pare să nu-l recunoască, întrebând: 
„qui est cet homme-là?"!!), Laval tot în Spania, încearcă să fie pus în libertate, în timp ce se 
dau atacuri tot mai numeroase pentru răsturnarea lui Franco. 

Londra anunţă că astă seară Attlee însoțit de Bevin a plecat cu avionul spre 
Potsdam unde se vor relua imediat convorbirile. 

Truman ar fi telegrafiat la Washington că va comunica în curând Congresului unele 
importante convenții militare pe care le va încheia (cu Rusia? contra Japoniei?) 

Mai putem deci a avea de înregistrat unele evenimente surprinzătoare. 

Cabinetul grec Vulgaris a demisionat. Consecintà a schimbării de guvern în Anglia? 
Deci mutatis mutandis, probabilitatea ca la noi să nu se schimbe nimic şi ca Groza să 
troneze mai departe. 

După sistemul de ocupație în patru al Berlinului, şi Viena a fost împărțită tot în 
patru sectoare. 

Empire State Building din New-York a fost lovit şi incendiat de un avion; 19 victime. 

La noi, Cambrea devine subsef de Stat Major, iar posturile de comandă, mai ales la 
Bucuresti, sunt împănate cu elemente de la „Tudor Vladimirescu", şi „Horia, Cloşca si 
Crişan” precum şi din noua divizie ,Mazarini". 

În Suedia s-a constituit noul guvem, exclusiv socialist, sub preşedinţia 
indispensabilului Per Albin Hansson. 

E totuşi semn al vremurilor hotărât orientate spre stânga: la Atena pro-britanicii se 
retrag, de Gaulle se consolidează la Paris, iar la noi Groza se Întepeneste. 

29.7.45. Cei ,3" par grăbiţi să încheie cât de curând convorbirile, Attlee dorind să 
fie la Londra pentru deschiderea Parlamentului, iar Truman şi Stalin având poate 
sentimentul reciproc că o prelungire nu va avea darul să limpezească situația. 

Senatul american a ratificat acordul de la San Francisco. 

Primul ministru japonez a răspuns ultimatumului aliaților, declarând că Japonia va 
lupta până la capăt. Care capăt? al prăbuşirii complete? 

Amiralul Vulgaris a dezmintit oficial zvonul despre demisia guvernului grec. A 
declarat, contrar mitropolitului Damaschinos, că după demisia ministrului de Exteme 
Sophianopulos, datoria cabinetului său este de a rămâne la postul de luptă. De unde a 
pomit minciuna? N-o fi oare Moscova?!... 

Primul ministru polon Morawski a plecat la Potsdam ca observator. Îndrăzneşte 
oare acum fiindcă nu mai e Churchill printre cei trei? 

Totuşi, cred că se înşeală cei ce gândesc că schimbarea de guvern în Anglia ar 
putea însemna un eveniment revoluționar, că tineretul progresist a învins, că un capitol 
istoric s-a încheiat etc. Însuşi comentatorul oficial de la BBC arată că politica britanică îşi va 
urmări mai departe constantele tradiționale, că în Anglia a existat întotdeauna o colaborare 
armonioasă între tineri şi bătrâni, că englezii procedează prin evoluție, nu prin revoluție şi 
că, după 10 ani de guvernare conservatoare care în interior n-a reuşit mari realizări şi dat 
fiind programul laburistilor, alegătorul britanic şi-a zis: „let's give them a chance.” 

Aceeaşi părere are şi Rădescu, căci el rămâne cu totul încrezător: nu se teme că 
noul guvern va recunoaşte pe Groza, nici că-şi va modifica atitudinea față de exorbitanta 
exigențelor sovietice, aşa că e sigur că peste câteva luni vom scăpa de ruşi. 

S-ar putea ca formula să fie: 10.000 ruşi şi 10.000 americani care să fie prezenți la 
alegeri. 

31.7.45. Truman anunță quasi-oficial printr-un interview al său că acum Statele 
Unite nu mai trebuie să-şi retragă atât de repede forțele armate din Europa, spre a nu 
primejdui pacea; situația se va schimba însă atunci când se vor ivi condițiile care s-o 
garanteze. Dacă pun aceasta în legătură cu informaţiile lui Liviu Nasta că ruşii par cam 
opariti, semnul apare destul de îmbucurător. 

Cu două zile de întrerupere, Attlee va fi prezent la Potsdam până la 15 august 
când are loc deschiderea solemnă a Parlamentului şi când guvernul îşi va dezvolta 
programul prin mesajul Tronului. Preocupat mai ales de reformele inteme sociale şi 
economice, guvernul laburist ar putea lăsa mai în umbră problemele de politică externă, pe 
care americanii să le formuleze mai exigent. 

Față de votul de neîncredere al Adunării Nationale Franceze relativ la proiectul de 
reformă constituțională al lui de Gaulle, s-ar putea ca acesta să demisioneze. 

El pare a fi combătut de vechii politicieni ai Uniunii Stângii şi ai Frontului Popular, 
care nu par dispuşi, de abia reveniti din surghiun si cu popularitatea renăscută, să 
abandoneze acum în mâinile unui nou dictator, poziţiile recâştigate. 

După refuzul Japoniei de a lua în consideraţie ultimatumul aliaților, se vesteşte că 
atacurile repetate navale şi aeriene ce cresc în intensitate, ar fi preludiul invaziei teritoriului 
metropolitan de către cea mai formidabilă forță concentrată vreodată în istorie. 

Procesul Pétain continuă, unul din ultimii martori ai acuzării fiind Michel 
Clemenceau, fiul , Tigrului". Se pare că Laval, care ar fi încercat să fugă cu un avion, va fi în 
cele din urmă predat Franţei. 

La noi, continuă specula bursei negre: medaliile de aur atât de puțin reuşite au 
depăşit cursul napoleonului, grație faptului că preţul e negociabil fără vreo restricție şi ele 
pot fi astfel trecute în stocuri mari la Budapesta. 

1.8.45. Silit să părăsească teritoriul spaniol, Laval preferase să aterizeze în liniile 
americane de lângă Linz, însă comandamentul american l-a expediat spre zona franceză. El 
e căutat spre a depune mărturie în procesul Pétain. 

În ultima şedinţă a procesului, incidente violente între Weygand si Reynaud pe 
chestiunea armistițiului din 1940. Cine ar vrea să urmărească cinstit dezbaterile, ar vedea 
uşor că atât Weygand cât si Pétain au fost bine intenţionaţi şi n-au trădat Franţa. „Laval a 
fost însă geniul rău al Mareşalului” a declarat Weygand. 

La reîntoarcerea spre țară, Truman ar dori să se opreacă câteva ore la Plymouth, 
spre a vedea pe regele George. Ar fi deci unica sa vizită în Europa. 

Cât despre de Gaulle, dacă mai rămâne în capul Statului, dânsul va merge în 
august la Washington. 

S-ar putea ca printr-o declaraţie comună, cei „3” să ia atitudine împotriva lui Franco. 

Noul guvern suedez pur socialist, are în Cameră 115 deputati, față de un număr 
egal de opozitionisti (conservatori, agrarieni, partidul poporului, comunisti.) Churchill a fost 
decorat cu ordinul „The Garter"? dar declină cinstea de a deveni Sir şi s-a instalat la 
proprietarea sa din Kent. 

Remanierile din sânul guvernului chinez indică o orientare pro-sovietică. 


12 Ordinul Jartierei. 

Guţă Tătărescu, superficial în constatàrile sale, n-are nicio încredere în vreo 
asistență anglo-americanà față de noi, aliații multumindu-se să ne tot împingă la rezistenţă, 
şi crede că va trebui să ne zbatem singuri spre a găsi un modus-vivendi cu Rusia, pentru 
care mărturiseşte că n-are nicio înclinare. El socotește totuși că în toamnă vor putea pleca 
trupele de ocupaţie şi că nu vor rămâne decât organele de control. Ideea sa cardinală este 
că atât Anglia cât şi Statele Unite sunt în mâinile evreilor, ceea ce a provocat căderea lui 
Churchill (care s-a dovedit anti-semit în problema arabo-palestiniană) şi care va fi în viitorul 
apropiat şi cauza slăbiciunii politicii lui Truman. [...] 

Mareşalul Alexander a fost numit guvernator general al Canadei, în locul Lordului 
Athlom, unchiul Regelui. 

Laval a fost adus cu avionul la Le Bourget!? şi internat la Fresnes, însă atât 
acuzarea cât şi apărarea au respins acceptarea sa în procesul Petain. 

În favoarea Mareşalului a intervenit şi amiralul Leahy printr-o scrisoare, declarând 
că în tot timpul misiunii sale la Vichy, politica lui Petain a fost favorabilă aliaților şi dusă cu 
sprijinul poporului francez. 

Congresul mondial evreiesc s-a întrunit la Londra, unde Weizmann a deplâns în 
fata delegaților din 18 state slăbirea puterii evreilor din Europa şi a acuzat guvernul britanic 
de a fi dus o politică antisemită. 

Azi a avut loc ultima şedinţă a celor „3” în care s-a stabilit formula comunicatului 
oficial ce va fi publicat. 

Truman va întâlni mâine la Plymouth pe regele George al Angliei la bordul 
cuirasatului ,Renown", după care se va îmbarca pe „Victory” pentru a se înapoia în Statele 
Unite. Attlee va sosi la Londra, unde Camera a ales drept speaker pe Brown şi a ovationat 
pe Churchill. 

Au început dezordini în Argentina în jurul demisiei ministrului de Interne. Moscova 
anunță aceasta drept o manifestaţie antifascistă. 

Aud că foarte curând Guţă va pleca la Moscova. Ce va mai semna şi ce vom mai fi 
siliţi a ceda eliberatorilor nostri, din ciurucurile ce ne-au rămas?... 

3.8.45. Azi a apărut în ziare comunicatul oficial al conferinței de la Potsdam, care 
vorbeşte de Consiliul miniştrilor de Externe rus, american, englez, francez şi chinez ce se va 
întruni la Londra până la 1 septembrie, spre a pregăti tratatele de pace. 

Anterior însă, s-ar putea relua raporturi diplomatice cu guvemele democratic 
recunoscute din România, Ungaria, Bulgaria şi Finlanda (ceea ce cam plictiseşte actualul 
nostru guvern), iar comisiile aliate de control îşi vor revizui activitatea. 

Sovietele ocupă regiunea Königsberg, iar polonezilor li se dă linia cursurilor Oder şi 
Neisse până în Cehoslovacia. 


13 Aeroport al Parisului. 

Am auzit ieri de la Vladimir Ghica că doar Grecia, unde restaurarea e periclitată, şi 
Spania, unde guvernul Franco e pus în carantină de hotărârile celor „3" ca fiind o creatiune 
a Axei, vor ieşi mai prost decât toți. El spune că la noi se vor îndrepta lucrurile, mai ales că 
proiectele ruşilor cu faimoasele societăţi mixte româno-sovietice sunt nerealizabile, din 
cauza lipsei totale de capital rusesc şi a refuzului de finanţare din partea aliaților. S-ar părea 
că unicele afaceri la care Moscova n-ar vrea să renunțe, sunt întreprinderile petrolifere unde 
însă se vor lovi bineînțeles de interesele contrarii anglo-americane. 

Este drept că aliaţii renunță în favoarea Sovietelor la bunurile germane din 
România, ceea ce ar însemna câştigarea de către ruşi a tuturor drepturilor şi acțiunilor 
nemtesti obținute între 1940-1944. 

Se pare că ruşii se arată foarte nemulțumiți de executarea armistițiului, din ale 
cărui condițiuni abia 20% au fost satisfăcute(?!) şi acuză de sabotaj în special pe Teohari 
Georgescu şi pe Gheorghiu Dej. Deci Frontul Plugarilor - versus comunişti, care apar în 
aceste împrejurări într-o lumină mai simpatică. 

Aud cà haimanalele din soldățimea sovietică au invadat la Predeal vila locuită de 
Le Rougetel, unde s-au dedat la jafuri şi bestialitàti. O regret din suflet pentru el, dar pentru 
noi nu-mi pare rău. 

Comentariile presei engleze asupra comunicatului arată că nu va fi încheiat niciun 
tratat de pace cu Germania şi că ea va fi menținută în stare de tutelă pe o durată încă 
nedeterminată. 

Izolarea lui Franco pare să nu fi fost formulată de Churchill, care a manifestat un 
soi de slăbiciune pentru dânsul. 

Manchester Guardian exprimă critice în contra nebulozitàtii textului, mai ales în 
ceea ce priveşte „speranţa că presa aliată va fi liberă să scrie ce se petrece în state foste 
satelite, ca România,..." iar Times subliniază condiția ca guvernele acestora să fie 
democratice şi recunoscute de aliați, spre a putea încheia tratate de pace şi a relua relații 
diplomatice. 

India va trimite delegați la Londra pentru a obține acordarea unei Constituţii. 
Vedremo!... 

4.8.45. Am auzit că imediat după încheierea conferinței de la Potsdam, delegații 
englez şi american de la noi s-au prezentat la comisia aliată de control, arătând ruşilor că 
din acel moment aveau să controleze şi să semneze împreună toate actele pentru aplicarea 
armistițiului şi totdată să verifice şi gestiunea din trecut. 

Aceasta ar însemna oare sà se dea la iveală toate abuzururile, tâlhăriile si 
blestemățiile comise de ruşi şi sà se constate că am plătit cu vârf şi îndesat, cu mult peste 
angajamentele ce ne-am luat? 

Toată lumea spune că acest guvern nu mai poate sta şi Tătărescu lansează imediat 
formula unui guvern condus de el, cu transfugi liberali şi ţărănişti si cu socialişti (fără FND), însă 

cred că n-ar fi cu putință dacă e exact ce mi se raportează, că englezii îl consideră pe Guţă 
ca pe vinovatul iniţial care a împins România pe panta dictaturii şi a războiului. 

Din altă sursă aud că Moscova a mulțumit guvernului român pentru oferta sa de a 
adăposti la noi 500.000 ruşi lipsiţi de casă şi de masă de la ei... 

Între timp, banditi îmbrăcați în uniforme ruseşti jefuiesc şi omoară pe proprietari la 
conacele lor (generalul Rujinski, arhitectul Vasilescu). 

Întregul trafic maritim între insulele Japoniei metropolitane a fost desființat prin 
scufundarea tot mai numeroasă a tonajului nipon şi prin blocarea cu mine a porturilor 
japoneze. Aceasta înseamnă quasi-totala paralizare a vieții economice a acelei țări, care 
trăieşte mai mult pe mare şi care, ca şi Norvegia, suferă de lipsa unei rețele de comunicații 
interioare. 

Portul Stettin cade şi el în lotul polonez; mă tem că se pregăteşte focarul unui nou 
conflict. 

Contrar avizului apărării, Laval a fost adus să depună ca martor în procesul Pétain. 

Comisia pentru afaceri externe din Adunarea consultativă franceză a cerut din nou 
guvernului să rupă relaţiile diplomatice cu Spania. 

Guvernul englez a fost completat. 

7.8.45. Aseară s-a anunțat la noi ca lucru mare, faptul că Moscova a hotărât 
restabilirea imediată a relațiior diplomatice cu România. N-o fi oare putin cu speranța sà dea 
în acest chip un balon de oxigen guvernului Groza, pe care aliații nu-l recunosc? 

Se zvoneşte că pentru a scăpa din încurcătură, Franco ar fi dispus să 
ofere Regența Spaniei prințului Xavier de Bourbon-Parma, fratele faimosului Sixte şi al 
împărătesei Zitta, care fusese în captivitate în Germania, şi care acum se află la St. Jean 
de Luz. 

Înainte de a pleca în Canada, mareșalul Alexander a ţinut să-şi viziteze trupele din 
Italia şi din regiunea contestată Triest. Cu această ocazie, sârbii lui Tito au protestat din nou 
împotriva politicii abuzive dusă de aliați. 

leri s-a lansat asupra Japoniei prima bombă atomică, cu o deflagratie de 20.000 
mai distrugătoare decât a dinamitei. Este desigur vorba de forța incalculabilà a disocierii 
materiei, întrevăzută acum 50 ani de către Gustave Le Bon. 

Truman şi Attlee au anunțat această ştire în mod oficial, dând publicităţii si 
declarația pregătită de Churchill înaintea schimbării guvernului, doar s-or hotàrî japonezii sà 
capituleze. 

8.8.45. În Grecia, Regentul şi-a terminat consultările în urma ofertei comuniştilor de 
a forma singuri guvernul. 

Tito se pronunţă în Jugoslavia pentru instaurarea Republicii, acuzând pe Rege că 
a ținut permanent partea bandelor lui Mihailovici şi a anti-democratilor. 

În Italia, față de atitudinea hotărât anti-monarhică a unei notabile fracțiuni a 
poporului, locotenentul regal Umberto ar fi decis ca peste puține săptămâni să părăsească 
Italia dimpreună cu ceilalți membri ai Casei de Savoia din jurul Regelui, spre a evita astfel 
eventuale tulburări intestine. 

Nu mai vorbesc de curentul dezlantuit în Belgia prin îndărătnicia lui Leopold, nici de 
rezistența pe care o întâmpină de Gaulle printre vechii politicieni din Franţa care vor desigur 
să-şi apere poziţiile. 

Ar rămâne doar Spania şi Portugalia unde s-ar simţi că e încă propice o mişcare de 
restaurare. 

Song împreună cu delegaţia chineză, s-a întors la Moscova pentru a relua 
convorbirile întrerupte la Potsdam. 

Odată cu declarația față de noi, Sovietele au propus şi Finlandei să reia raporturile 
diplomatice, dată fiind corectitudinea cu care se execută armistițiul. Dar, spre deosebire de 
noi, acolo şi anglo-americanii s-au grăbit să anunţe aceeaşi intenție. 

Va fi oare acesta un semn suficient pentru guvernul Groza? 

Regele a decorat o seamă de generali ruşi si români cu „Mihai Viteazu” în frunte cu 
maresalul Malinovski, căruia îi acordă toate cele trei clase. Unde o fi însă acesta?... 

După o vizită prelungită la Damasc, ministrul turc de Externe s-a întors la Ankara, 
fără a fi reuşit să încheie un pact de amicitie cu Siria şi cu Libanul, care nu vor în ruptul 
capului să renunţe la pretențiile lor asupra sandgeak-ului Alexandretta. 

Truman a sosit la Newport. În curând va pleca şi de Gaulle cu avionul la 
Washington. Un ultim răgaz s-a acordat japonezilor, înainte de a se proceda masiv la 
distrugerea oraşelor şi a porturilor cu alte bombe atomice. 

Bazate pe principiul dezagregării materiei, bombele explozive în care intră 
elementul radioactiv al uraniului şi apa grea ca factor de disociere, vor deschide în viitor un 
orizont larg pentru o totală reorganizare a vieții sociale şi economice; carburantii curenți: 
petrol, cărbune vor fi înlocuiți, iar electricitatea va fi produsă prin forța atomului disociat şi 
s-ar putea ca tot sistemul valorilor şi bogățiilor naturale să fie răsturnat. 

Agenţia Tass a comunicat astă seară că începând de mâine, URSS se află în stare 
de război cu Japonia, dat fiind că refuzul acesteia la ultimatumul anglo-sino-american din 26 
iulie, face ca cererea adresată Sovietelor de a servi drept mediatoare, îşi pierde întreaga 
rațiune de a fi. 

Dimpotrivă, se adaugă cu venin în coadă, această acţiune e unicul mijloc de a 
grăbi pacea şi deci de a scuti poporul japonez de ororile distrugerii suferite de germani. 

Egiptul a cerut Angliei revizuirea tratatului din 1936. Venind în momentul în care o 
problemă similară e pusă de Siria şi de Liban şi în care congresul sionist din Londra discută 
soarta Palestinei, această cerere are semnificația unei reglementări generale a statutului 
întregului Orient Mijlociu. 

Mâine sau cel târziu vineri, Truman va face poporului american la radio o expunere 
a situației mondiale în urma conferinţei de la Potsdam. 

A şi început să circule la noi „sous le couvert”! un program american în 14 puncte, 
cu totul neverosimil, însă exprimând atât de puternic dezideratele româneşti, încât îl redau 
ca simplă curiozitate: 

1. Tratatul de la Versailles rămâne în picioare. 

2. Ordinea şi securitatea în Germania vor fi asigurate exclusiv de către Statele Unite. 

3. Granițele pentru toate statele sunt cele din 1939. 

4. Independenţa statelor balcanice. 

5. Crearea în Africa a unui stat evreiesc independent, unde se vor aduna toți evreii 
din lumea întreagă, inclusiv din Europa. 

6. Charta Atlanticului rămâne în vigoare. 

7. Demobilzarea tuturor armatelor europene, inclusiv a URSS. 

8. Dezarmarea generală sub controlul Statelor Unite. 

9. Grecia va primi Macedonia, exclusiv cea sârbească. 

10. Anularea tratatului de la Craiova. 

11. Conferinţa cu participarea tuturor statelor mari şi mici va începe la 15 august. 

12. Timp de 50 ani, niciun stat nu va păstra decât trupe strict necesare pazei şi ordinei. 

13. Democraţie sinceră şi reală, inclusiv în URSS. 

14. Dardanelele rămân ale Turciei. 

9.8.45. Ruşii au atacat azi în zori granița Manciuriei şi avioanele lor au lovit în 
spatele frontului. Portul Nagasaki a fost lovit de a doua bombă atomică, în timp ce la 
Hiroshima incendiile continuă. 

Truman a ratificat Charta Naţiunilor Unite. 

Regele Petru al Jugoslaviei a retras mandatul Regentilor, în urma crezului 
republican tràmbitat de Tito. 

Guvernul polonez în frunte cu preşedintele Republicii a sosit la Moscova. Ce mai 
ticluiesc ruşii?!... 

Anglo-americanii au declarat că vor relua raporturile diplomatice cu Finlanda numai 
după încheierea păcii. Cât despre noi, nici măcar nu pomenesc. 

Guvernul japonez a protestat prin mijlocirea Elveției împotriva bombardamentului 
atomic, care nesocoteste convențiile de la Haga. Biata Haga, ce-a ajuns!... 

Statele Unite, Anglia, Rusia şi Franța au semnat o convenție cu privire la judecarea 
criminalilor de război. O curte internaţională va avea sediul la Nùmberg, unde vor fi aduşi 
peste 3000 acuzaţi, dintre care doi sunt români (desigur ambii Antonesti). 

Amiralul Vulgaris a fost însărcinat să formeze in nou guvern de tranziție în Grecia. 


14 „pe sub mână" 

10.8.45. Incidente dureroase şi sângeroase continuă să aibă loc în Ardealul de 
nord între populația exasperată de prepotenta maghiară şi canaliile de la guvern. 

După vizita lui Teohari Georgescu în Țara Secuilor şi declarațiile sale privitoare la 
drapelul naţional şi la obligația pentru unguri să respecte şi să se încadreze în legile statului 
român, acum vreo 10 zile agenti provocatori unguri au sfâşiat şi au călcat în picioare un 
steag românesc, iar ieri la Cluj, cu prilejul sosirii trupelor române din Ungaria, s-a produs o 
reacţie românească contra drapelului maghiar, soldată cu moartea a doi manifestanți unguri. 

Ancheta a dovedit bineînțeles instigatia manistilor reactionari şi legionaro-fascisti, 
drept care guvernul a decis arestarea lui Emil Hatieganu şi îndepărtarea din armată a 
generalului comandant al gamizoanei Cluj. 

Mihai Popovici îmi afirmă că pretinsa scrisoare a lui Maniu către Groza prin care îl 
roagă sà mai stea la guvem (atunci când el era hotărât a demisiona îndată după Potsdam) 
este o minciună nerusinatà, aşa după cum tot minciună fusese asertiunea lui Groza că, 
înainte de 6 martie, Maniu l-ar fi asigurat că va colabora din culise, dacă primeşte să ia 
guvernul. 

Aşa cum atunci de fapt Maniu îl prevenise dimpotrivă că îl va combate fără 
încetare, şi acum Maniu a cerut chiar azi o audienţă la Rege pentru a solicita îndepărtarea 
guvernului de trădători şi aducerea la putere a unui cabinet de reală uniune democratică. 

Se pare că Titel Petrescu aşteaptă doar învoirea laburiştilor englezi pentru a 
întreprinde alături de Maniu o acţiune de răsturnare. Evident că în acest scop este absolută 
nevoie de un gest mai pronunţat, de o declarație fermă din partea englezilor şi americanilor, 
cum că nu recunosc actualul guvern şi cer constituirea unui adevărat guvern de uniune 
democratică, ceea ce ar facilita poate şi Regelui iniţiativa de a îndepărta pe Groza & Co. 

Aud că pentru postul de la Moscova, după ce s-a perimat formula cu Mitità 
Constantinescu, ar fi vorba acum de Ghelmegeanu, Christu sau Ciuntu. 

Congresul sioniştilor de la Londra a formulat punctele principale ale programului lor: 

1. Rezistență pasivă şi activă față de politica engleză şi intensificarea imigrației în 
Palestina. 

2. Adunarea evreilor din Europa spre a-i transfera cât mai rapid în Palestina. 

3. Sporirea activității politice în Anglia si în alte centre importante pentru imediata 
desemnare a Palestinei ca stat evreu. 

4. Cooperarea cu arabii palestinieni pentru dezvoltarea țării si o alianță între statul 
evreu şi țările arabe învecinate. 

La ora dejunului, s-a răspândit vestea la Londra că Japonia e gata să capituleze 
datorită bombei atomice, intrării în război a Sovietelor şi discursului hotărât al lui Truman, 
care a declarat că se vor arunca atâtea bombe câte vor fi necesare pentru a distruge 
rezistența îndărătnică a Japoniei. 

Se pare că bucuria şi entuziasmul spontan al londonezilor sunt de neînchipuit, cu 
mult mai mare decât la capitularea Germaniei, căci acum este adevărat „the end of the 
end.” Trebuie să recunosc cu durere în suflet că ruşii au un noroc porcesc, căci câştigă 
astfel si pe al doilea tablou, fără să piardă nimic din actualul potenţial militar. 

Din cât am putut asculta fragmentele discursului lui Truman, am reţinut în special 
două puncte: 

1. Poloniei i s-au dat teritorii germane până la Oder mai uşor de apărat, de unde 
s-a refugiat în fața ruşilor aproape toată populația germană (rămânând acolo cel mult 1,5 
milioane oameni), aşa că lesne vor putea fi aduşi cei 3 milioane polonezi din răsărit în 
aceste pământuri abandonate. 

2. În ce priveşte România, Bulgaria şi Ungaria, aceste ţări nu vor mai putea fi 
stăpânite de către o singură putere aliată, ci urmează a-şi dezvolta viața sub controlul reunit 
al celor trei puteri. Încă odată, vedremo!... 

Radio Londra anunţă că guvernul japonez a propus capitularea prin mijlocirea 
Elveţiei şi a Suediei, cu unica condiție ca „Majestatea Imperială a Mikadoului să nu fie 
ştirbită în suveranitatea sa de domnitor”, ultimul vestigiu al originii sale divine. 

Ultimatumul de la Potsdam prevede reducerea suveranității Japoniei la insulele 
metropolitane şi la stabilirea unor puncte de control ce vor fi ocupate de aliaţi până la 
desăvârşita executare a celorlalte condițiuni (dezarmare, desființarea industriei de război 
etc.). El se referă şi la cele stabilite la Cairo, unde s-a convenit cà Manciuria, Formosa si 
Pescadores vor reveni Chinei, iar Coreea va fi ajutată pentru a-şi recâştiga independența. 

Aceasta ar însemna că în afară de Sahalin, poate ceva hinterland la Vladivostok şi 
Mongolia exterioară, ruşii nu pot spera să-şi lărgească posesiunile extrem-orientale. Deci, 
tot în Europa compensaţiile... 

Bidault a comunicat guvernelor aliate că Franța ia act de cele hotărâte la Potsdam, 
că acceptă să participe la Consiliul miniştrilor de Externe, dar că face rezerve asupra mai 
tuturor punctelor din program, în special asupra celor fixate cu privire la România, Bulgaria 
şi Ungaria. Nu ştiu deloc ce vrea să înțeleagă. 

Tot în legătură cu tara noastră, Truman a precizat că relativ la Strâmtori, Dunăre 
etc., în organismele nou create, pe lângă riverani, vor participa şi Statele Unite, Marea 
Britanie, Rusia şi Franța. 

11.8.45. Presa aliată se ocupă în întregime de condiţia pusă de Japonia pentru 
capitulare, adică de salvgardarea suveranității Împăratului, pe care guvemele aliate o 
studiază înainte de a răspunde. 

Curios este că americanii sunt pentru acceptare, şi că englezii de asemenea 
socotesc cu drept cuvânt că un Suveran fără prestigiu şi demonetizat este mai putin 
periculos decât un Suveran martir. Singură presa sovietică este intransigentă, zicând că nu 
se poate discuta asupra unei asemenea cereri, căci o capitulare fără condițiuni nu poate 

admite nici cea mai mică derogare. Atitudinea ruşilor, care până ieri au încercat să se 
slujească de şantajul japonez, pare cel putin scabroasă. 

În orice caz, o ştire din Guam anunță că atacurile asupra Japoniei metropolitane au 
fost deocamdată susupendate, ele continuând numai pe continent, bineînțeles numai din 
partea Sovietelor. 

Un procent de 30% din deputaţii laburisti din noua Cameră aparţin sindicatelor, pe 
când un număr de 200 reprezintă diverse profesiuni libere din pătura intelectuală. 

Azi după amiază guvernul american a comunicat Legatiei Elveţiei spre a fi transmis 
la Tokio răspunsul aliaților, în care se admite menținerea Împăratului, cu condiţia expresă să 
se conforme întocmai prevederilor impuse de comandamentul aliat din Japonia. Convenţia 
de armistițiu va fi semnată probabil pe insula Okinawa. Poporul japonez va decide apoi 
asupra viitoarei sale forme de guvernământ. 

Tito a răspuns exclusivei lansate de regele Petru, anunțând că Suveranul a abdicat 
de la puterile sale, remitàndu-le în mâinile Regentilor, aşa că aceştia rămân mai departe la 
posturile lor, fără a ține seama de voința regală. Prin urmare, războiul e deschis. 

În urma audienţelor lui Maniu şi Brătianu, Regele le-a declarat că dată fiind totala 
nepotrivire între acuzaţiile aduse de dânşii guvernului şi pretenţia lui Groza de a reprezenta 
cu adevărat uniunea diverselor noastre partide democratice, el s-a adresat reprezentanților 
anglo-americani, care i-au promis să-i dea până în două zile răspunsul guvernelor lor 
despre felul în care consideră actualul guvern român. 

Depinde deci de acest răspuns dacă Regele va lăsa mai departe guvernul Groza 
sau dacă va aviza asupra unuia nou de concentrare democratică. În acest din urmă caz, ar 
fi vorba de un guvern Negel, Titel Petrescu sau Lupu, la care să participe atât bătrânii 
liberali cât şi maniştii. 

La Sinaia au loc neîncetat întrevederi între Brătianu, Maniu şi Petrescu. Dacă se 
face ceva, ar fi vorba ca schimbarea să aibă loc în cursul actualei săptămâni. 

Guvernul ce ar veni ar fi unul de alegeri, dar care să poată eventual reprezenta 
România la Conferinţa păcii. 

Rechizitoriul ministerului public în procesul Pétain, acuzându-l de înaltă trădare si 
de toate turpitudinile, conchide la aplicarea pedepsei cu moartea. Abject!... 

13.8.45. Ruşii au numit ministru la Bucuresti pe unul din comisarii adjuncti la 
Afacerile Străine cu rang de ambasador, iar noi la Moscova, pe prof. lorgu lordan, 
social-democrat din laşi, membru al Academiei de ştiinţe. Cum rămâne însă cu 
Ghelmegeanu, care se lăuda pretutindeni că el e cel care pleacă şi-şi oferea postul de 
preşedinte în comisia de armistițiu lui Durma?!... 

Deşi unii pretind că împăratul Hirohito ar fi decis să abdice în favoarea fiului său, 
puterile aliate n-au primit încă niciun răspuns de la Tokio şi sunt decise în caz negativ, să 
desfăşoare cu bombe atomice, fortărețe zburătoare şi cu flota cea mai intensă ofensivă ce 

s-a putut vreodată imagina. Generalul Douglas MacArthur e desemnat să semneze 
armistițiul şi să preia apoi comanda trupelor de ocupație. 

Spania a protestat la Londra şi la Washington împotriva conferinței în patru de la 
Paris cu privire la statutul Tangerului. 

Mitropolitul Damaschinos e acum acuzat de comunisti, al căror ecou s-a făcut şi 
Radio Bucuresti, că e reactionar, pro-fascist etc., etc. Cântec vechi! 

Tito respinge atitudinea Regelui, revendică din nou Triest şi ia poziţie ca adversar 
al Angliei. 

14.8.45. Se aşteaptă cu înfrigurare nota de răspuns a Japoniei; azi la amiază s-a 
zvonit că ar fi şi sosit la Berna. Cu toate operațiunile succesive de cifrari şi recifrări 
americane, elvețiene, japoneze şi vice-versa, era natural să fi întârziat atâtea zile. 

Se aude că între timp operațiunile militare au încetat în China unde japonezii 
capitulează, că în insula Bougainville s-au şi predat americanilor, dar că în Birmania 
continuă să reziste. 

Pe de altă parte, la Tokio a început epidemia de harakiri printre japonezii de 
seamă, care nu pot supraviețui ruşinii dezastrului şi se pare că Piaţa Palatului Imperial e 
plină de demnitari ce stau pràbusiti cu fruntea în pământ, cerând parcă iertare Împăratului, 
de a nu fi putut duce războiul la bun sfârşit. Până mâine dimineaţă vom avea totuşi 
rezultatul definitiv. 

Eisenhower e în vizită la Moscova; iar Lordul Mountbatten s-a reîntors la 
comandamentul său din Asia. 

La Nurnberg unde va începe procesul criminalilor de război, au fost aduşi în 
închisoarea locală printre alti: Goering, Papen, Ribbentrop, Keitel, Rosenberg, 
Seiss-Inquart etc. (vreo 10-12 cu totul). 

Dinu Brătianu spune că în curând trebuie să sosească de la Londra generalul 
Berry împreună cu un laburist de frunte, care vine cu instrucțiuni din partea guvernului 
englez si va da indicații social-democratilor lui Titel Petrescu asupra atitudinii ce va avea 
de luat. 

Un martor ocular al incidentelor de la Cluj (Frenghian) afirmă că manifestanți 
unguri cu drapele roşii au fost provocatorii, atacând cu focuri de armă pe românii care cu 
tricolorul în mână, aclamau armata ce sosea şi pe Rege, ceea ce a silit pe comandantul 
trupelor să intervină spre a restabili ordinea. El explică astfel victimele printre unguri si 
printre soldati, precum şi măsurile drastice ale guvernului în contra generalilor nostri si 
împotriva lui Hatieganu, dovedind astfel atitudinea duşmănoasă față de sentimentele 
noastre naţionale şi tendințele sale filo-maghiare trădătoare, determinând în acest chip o 
îndârjire a reacției româneşti. 

Regele Gustav a alunecat în baie, lovindu-se la piept; el a suportat totuşi cu bine 
accidentul. 

Semne prevestitoare că ruşii fac tot posibilul să grăbească operaţiunile de alegeri 
în țară, ceea ce ar fi poate o dovadă că se tem de o prea mare întârziere... 

15.8.45. Răspunsul de capitulare al Japoniei a fost transmis aseară târziu la 
Washington şi la miezul nopții a fost dat publicității prin radio. 

Azi şi mâine, mari serbări de bucurie în Anglia; luptele au încetat pe toate fronturile. 
Ministrul japonez de Război s-a sinucis. 

Rusia şi China au semnat un tratat de alianță şi amicitie. 

Mareşalul Pétain a fost condamnat la moarte, dar preşedintele Tribunalului a 
propus ca având în vedre vârsta înaintată, pedeapsa să nu fie executată. Bunurile i-au fost 
confiscate şi a fost „frappé d'indignite nationale." 

Nu ştiu, zău, de ce parte ar trebui căutat şi găsit acest calificativ. 

16.8.45. Mesajul de ieri al Tronului la deschiderea Parlamentului englez a început 
prin a înălța mulțumiri Celui prea Înalt, după care a expus programul guvemului: aprobarea 
Chartei Naţiunilor Unite (ratificată între timp de China şi Turcia), naționalizarea Băncii Angliei 
şi a minelor de cărbuni în cadrul planului de coordonare a industriei combustibililor şi a 
energiei, campania de construcţii, transformarea industriei de război în industrie de pace 
(spre a evita pe cât posibil şomajul, care în Statele Unite riscă să atingă 10 milioane de 
persoane), exproprierea terenurilor în folos public, abrogarea legii conflictelor de muncă 
(adică legalizarea grevelor generale), asigurările sociale etc. 

Pentru prima dată în istoria trimilenară a Japoniei, Împăratul a vorbit poporului său 
(la radio) spre a anunța capitularea „ca o strădanie pentru prosperitatea şi securitatea 
supusilor noştri, conform obligaţiei solemne impusă de strămoşii noştri, pe care ținem s-o 
respectăm”. 

Un nou guvem a fost format de socrul fetei Mikadoului şi generalul MacArthur 
speră că în câteva zile totul va fi perfectat. Deocamdată operațiuni militare continuă încă în 
Birmania şi Manciuria şi avioane japoneze au atacat ieri flota aliată. Tokio anunţă că ordinul 
general de încetare a focului nu poate parveni pretutindeni fără oarecari întârzieri. 

Truman a anunțat de la Casa Albă că acum după terminarea războiului, misiunea 
ce stă în fața democrației este instalarea pe tot cuprinsul lumii a unor guverne libere pentru 
asigurarea păcii. 

Din toate părțile la noi, se zvoneste că vor sosi unităţi americane aeropurtate cu 
prilejul serbărilor de la 23 august, care să asigure apoi şi controlul necesar pentru alegerile 
parlamentare şi comunale. Ruşii vor cu tot diandinsul să le grăbească, însă criza de guvern 
s-ar părea că este virtual deschisă şi se vorbeşte de o formulă Barbu Ştirbei sau de un 
guvern de funcționari. 


15 „decăzut din demnitatea de francez”. 

Maniu este informat că de curând Carol a debarcat în Portugalia, unde încearcă 
prin Pangal să organizeze o nouă lovitură dimpreună cu Tilea şi Franasovici, bineînțeles cu 
gruparea Tătărescu de aici, 

Azi, în Camera Comunelor, Churchill a denunţat granita de vest a Poloniei, ca izvor 
de serioase greutăţi şi de viitoare conflicte în Europa, precum şi politica preconizată de 
Lasky în Grecia. El a explicat guvernului că nu augurează nimic bun cu privire la viitorul 
Europei deoarece guvemantii polonezi au comis greşeala de a lua o treime din teritoriul 
cultivabil al Germaniei. 

Totuşi, ruşii şi polonii au încheiat acordul cu privire la fixarea granițelor şi la 
determinarea procentului din despăgubirile acordate Sovietelor, ce vor reveni Poloniei. 

17.8.45. Pentru prima oară în istoria Japoniei, un membru al familiei imperiale 
devine şef al guvernului şi rude ale Împăratului au plecat să ducă comandanților diverselor 
fronturi rescriptul imperial al capitulării. Acest lucru va cere o întârziere de 10-12 zile, deci 
convenția militară n-ar putea fi semnată până atunci. 

MacArthur a consimțit, însă ruşii - ca să nu-şi piardă năravul - sunt tot cei 
intransigenti. /zvestia pretinde că alcătuirea unui nou guvern înainte de îndeplinirea formelor 
de capitulare va produce complicaţii şi denotă un gând ascuns din partea japonezilor, iar 
comandantul sovietic din Manciuria cere capitularea până la 20 august la amiază, în timp ce 
japonezii se plâng americanilor că ruşii tot continuă să atace, cu toate că ei au oprit 
acțiunea. 

Primul ministru chinez Song a plecat la Washington ca să explice acordul sino-sovietic. 

18.8.45. De Gaulle a comutat pedeapsa mareşalului Pétain la detenție pe viață 
într-o fortăreață din insula Yeu. Miercurea viitoare Generalul va fi oaspetele preşedintelui 
Truman pentru trei zile, după care va vizita New-York şi Canada. 

Franţa a ratificat Charta Naţiunilor Unite. 

Regele Leopold se stabileşte în Elveția. 

Se aude că în Bulgaria ar fi demisionat guvernul la cererea anglo-americanilor. 
Sperantà şi pentru noi? 

Aflu că reprezentantul american a fost aseară la ministerul de Externe să comunice 
că guvernul său nu recunoaşte guvernul Groza si că România nu va putea încheia pacea cu 
aliații cât timp nu-şi va fi constituit un guvem de largă colaborare democratică. Zăpăceală 
generală, fiecare sperând sà mai fie personaj providential care să cârpească un guvem 
agreat; între alții - Guţă care simte nisipul pe care şi-a clădit platforma năruindu-i-se sub 
picioare. 

Aliații au declarat că nu vor asista la serbările de la 23 august. Evident că ruşii vor 
face tot posibilul să mai pescuiască în apă tulbure şi n-ar fi de mirare să ne trezim într-o 
bună zi cu mişcări de stradă şi incidente. 

Astă noapte pleacă spre Okinawa avionul cu plenipotențiarii japonezi care vor fi 
escortati până la Manilla de avioane aliate. 

În China trupele japoneze se vor preda mâine la Canton. Pe frontul sudic ele 
continuă a se preda în masă. Ordinul guvernului nipon este ca toti să execute condiţiile 
impuse la Potsdam. 

Martinez Bario a fost proclamat la Mexico City preşedinte al Republicii spaniole de 
către un grup de parlamentari exilați, pentru care se acordase în acest scop dreptul de 
extrateritorialitate al localului primăriei, unde a avut loc alegerea. 

19.8.45. Îndată după comunicarea făcută Regelui de către consilierul Legatiei 
britanice Roy Melboume (făcută concomitent şi lui Maniu, Brătianu şi Titel Petrescu), 
Suveranul i-a chemat împreună în audiență pe primii doi, spre a le spune că acum va putea 
aviza. 

Rădescu, care a avut în prealabil o lungă convorbire cu Schuyller, este convins cà 
lucrurile se vor precipita, căci americanii nu se vor opri la jumătatea drumului. De altfel, 
reprezentantul Statelor Unite i-a declarat formal că dacă ar fi avut dovada că poporul român 
are tendinţe comuniste, chiar ei ar fi susținut un guvern de stânga, dar că față de rezistența 
de care dă dovadă şi de reacția putemicà în mase, guvernul american nu va permite 
niciodată menținerea unui asemenea guvern. 

De asemenea, toate aranjamentele economice, care în prezent ne dau legaţi de 
mâini şi de picioare în braţele ruşilor, vor fi revizuite de Statele Unite. 

Rădescu crede că cel mai indicat ar fi un guvem pentru alegeri prezidat de Barbu 
Ştirbei, împotriva căruia Sovietele n-au niciun motiv să pronunțe exclusiva, şi că acesta a 
fost şi sfatul pe care i l-a dat lui Schuyiler. 

Mihai Popovici nu se arată la fel de optimist cu privire la o rapidă îndepărtare a lui 
Groza. Acesta a declarat vineri lui Solomon (care se dusese să obțină liberarea lui 
Hatieganu) că putin îi pasă de demersul american, căci Statele Unite şi Anglia sunt departe 
şi că el se bazează exclusiv pe prietenia Sovietelor şi pe bunele relații cu ungurii, bulgarii şi 
jugoslavii, aşa că se va mulțumi cu pacea făcută cu Moscova, chiar dacă ceilalți aliați refuză 
s-o încheie. 

Semn vădit de totală ignoranță şi de paralizie generală... 

Popovici se mai arată preocupat şi de exemplul celor petrecute în Bulgaria, unde 
Gheorghiev a declarat că după ce şi-a reconstituit guvenul în urma demisiei agrarienilor, nu 
se va lăsa intimidat de declarația americană, ci va proceda la alegeri generale cu tot 
protestul aliaților. Este evident că un asemenea limbaj n-a fost posibil decât cu sovieticii în 
spate, aşadar şi la noi lucrurile s-ar putea produce la fel. 

Diferenţa, - i-am răspuns eu, - este că noi avem factorul constituțional al 
Suveranului, care în Bulgaria şi în Jugoslavia a fost suprimat, iar Tito terorizează populaţia, 
arestând şi asasinând chiar pe cei ce intră în contact cu aliații. 

La acestea Popovici adaugà apoi cà un avantaj pentru noi sunt si cei 130.000 
ostaşi întorsi de pe front, bine înarmați şi adversari hotărâți ai mişcărilor comuniste, dar cu 
care guvernul va putea paraliza teroarea şi acțiunile de stradă ale extremiştilor. 

Mai sunt alte două semne că guvernul este neliniștit: 

1. Greva de la căile ferate în contra măsurilor guvernului şi huiduirea lui Gheorghiu 
Dej, căruia lucrătorii i-au zis: „noi te-am adus, tot noi te vom da afară”. 

2. Conferința lui Agiu la ministerul Domeniilor unde a declarat agronomilor şi 
agenților de ocoale: „am pus genunchiul pe grumazul mosierilor, acum trebuie să facem 
toate sfortàrile ca să-i desfiintàm complet, fiindcă, dacă acum ar mai reuşi să ridice capul, 
vom fi pierduţi, căci reacția lor va fi fără cruțare”. [...] 

Popovici socoteşte că orice guvern de colaborare democratică ar fi sortit anarhiei; 
de aceea el crede că după alegeri, dacă un partid (liberalo-țărănist) va obține majoritatea, 
să se alcătuiască un guvern unitar, singur în stare să ducă o politică constructivă. 

Azi dimineaţă au sosit la Manilla delegaţii japonezi pentru semnarea preliminariilor 
capitulării, care va primi forma definitivă la Tokio. 

Cu privire la revenirea acasă a populațiilor mutate fără voia lor în decursul 
războiului, 28 state din UNRRA!S au votat reîntoarcerea fără formalitàti speciale, contra 
patru state ce s-au opus şi anume: Rusia, Cehoslovacia, Jugoslavia şi Polonia. 

Neîncetat deci semne de neînțelegeri între aliați. 

Mai important pare jocul american din China unde Truman - după ce a băgat pe 
ruşi în război - a dezvăluit acordul de la Cairo şi a creat astfel un măr al discordiei sino-rus, 
complicat cu problema guvernului comunist chinez şi exclusivitatea manifestată de Moscova 
în ce priveşte Manciuria şi Coreea. 

O altă bombă e declarația generalului Arnold, şeful forțelor aeriene americane 
făcută presei, despre rolul esențial pentru Statele Unite de a mentine dominaţia aeriană 
asupra Pacificului şi a Asiei întregi de pe bazele de la San Francisco, Honolulu, Midway, 
Wake, Tokio şi Aleutine. Cât despre dominarea asupra Atlanticului, el adaugă: „vă veti putea 
singuri uşor imagina care va fi viitorul”. 

Rădescu mi-a spus despre Vasiliu-Răşcanu, pe care Ana Pauker i-l propusese ca 
membru în guvern, că i-a răspuns că va trebui să meargă mai întâi la Curtea marţială pentru 
jafurile sale cu mărcile în Transnistria şi mi-a afirmat că posedă dosarul anchetelor despre 
malversatiunile acestuia. 

Cât despre Groza, acesta a avut cutezanta să afirme cà, în februarie, Rădescu 
adusese la Bucureşti 50.000 trupe ca să înece în sânge mişcarea poporului, când ştia 


16 United Nations Relief and Rehabilitation Administration (Organizația Naţiunilor Unite pentru 
Asistenţă și Refacere) 


Caietul VIII. Les convulsions pour la paix 
https://biblioteca-digitala.ro / https://migl.ro 


180 Dimitrie luraşcu 


perfect că la acea dată tara întreagă nu mai avea decât trei divizii de câte 3000 oamenii 
înarmați, adică cu totul 9000 soldaţi. 

20.8.45. Aud că Regele caută de două zile pe Groza şi că acesta nu poate fi găsit. 
Probabil aşteaptă instructii de la Moscova ca să ştie dacă va putea rezista şi să-şi permită şi 
el jocul pe care-l încearcă Gheorghiev în Bulgaria. Mi se spune că Ştirbei refuză a prezida 
un guvern de alegeri, aşa că acum ar fi posibilități pentru un guvem Negel sau Titel 
Petrescu. 

La Belgrad, vicepreşedintele Consiliului a demisionat fiindcă nu poate subscrie 
deciziilor barbare ale lui Tito de a ridica naționalitatea jugoslavă tuturor acelora ce nu se pot 
bucura de simpatia conducătorilor extremişti de azi. 

Întâlnirea de la Manilla s-a încheiat; delegații japonezi au luat act de formula de 
capitulare impusă de aliaţi, care va fi semnată solemn peste câteva zile la Tokio. 

Primirea lor a fost cu totul glacială: la salutul lor la sosire, s-a răspuns printr-un 
semn din cap, iar japonezii au rămas cu mâna întinsă. În sală au fost invitati să intre fără 
săbii şi cu capul descoperit. Primirea a fost făcută de seful de Stat Major al lui MacArthur, 
care n-a binevoit să-i vadă. 

Azi începe la Oslo procesul lui Quisling. 

Mişu Antoniade mi-a afirmat că Groza a declarat joia trecută la masa oferită ruşilor 
pentru încheierea acordului financiar, de față cu 60 persoane, că guvernul român nu se va 
lăsa intimidat de aprecierile anglo-americanilor, de vreme ce Sovietele îl agrează şi l-au 
recunoscut şi că România trăieşte în raporturi de perfectă amicitie cu vecinii săi. 

Pe de altă parte, Tătărescu s-a întâlnit cu Le Rougetel ca să-i prezinte un guvem 
de uniune democratică format de dânsul, cu concursul marei majorități a liberalilor, cu o 
bună parte din national-tàrànisti, cu comuniştii şi social-democratii. Englezul l-a ascultat fără 
a-i răspunde nimic. 

Tot el a propus lui Maniu colaborarea, dar acesta i-a transmis răspunsul că 
țărăniştii nu se vor despărți în niciun caz de Brătianu. Această exclusivă indirectă este cu 
atât mai categorică, cu cât Guţă şi-a pierdut complet sărita, delegând pe un transfug liberal, 
Dumitriu, custode al tuturor bunurilor Partidului Liberal, pe ale căror gazete Viitorul şi 
L'indépendance roumaine a si pus stăpânire. Tătărescu l-a trimis pe Dumitriu să ridice de la 
Banca Românească tot activul partidului. Banca l-a trimis la plimbare. În urma acestui act 
de gangster, Dinu Brătianu l-a dat în judecată pe Dumitriu. 

O notă hazlie a raporturilor dintre aliați de la noi: Schuyller i-a arătat lui Susaikov o 
listă de 16 gazetari americani care urmează a sosi în România. Acesta s-a apucat să 
şteargă cu creionul mai multe nume, lăsând numai patru, zicând că vor fi de ajuns. 
Americanul l-a oprit declaràndu-i: „Poate nu m-am explicat destul de lămurit; n-am venit să 
vă cer îngăduința, ci doar să vă informez că toți aceşti 16 gazetari vor sosi în România, asa 
că e absolut inutil să vă osteniti a alege dintre ei, fiindcă vor veni cu toții. Am vrut doar s-o ştiţi.” 


https://biblioteca-digitala.ro / https://migl.ro 


Jurnal politic 1959-1950 181 


Dar lucrul cel mai minunat al raporturilor sovieto-anglo-americane este discursul de 
astăzi al lui Bevin în Camera Comunelor. 

După ce a arătat că situația creată de ocupaţia germană în multe state europene a 
creat pretutindeni o mişcare de rezistență, acum după victorie, mentalitatea a rămas în 
multe parti falsificatà, mai ales că deseori un regim totalitar a fost înlocuit print-un altul. 
Ministrul de Externe britanic adaugă; „noi nu înțelegem a lăsa să se instaleze asemenea 
sisteme în unele tari unde opoziția este acuzată de «fascism» sau «nazism» pentru simplul 
motiv că asemenea guverne nereprezentative unei adevărate colaborări democratice, au 
alterat cu totul adevăratul sens al noțiunii «democrație», aşa cum o înțelegem noi”. 

Cu privire la Grecia, spune că Anglia nu admite ca mişcări de răstumare a 
guvernului stabilit prin acţiunea aliaţilor să aibă loc săptămânal. Guvernul actual va prezida 
deci alegerile generale ce vor avea loc sub control englez, american şi francez şi regretă că 
ruşii refuză să participe. 

În România, Bulgaria şi Ungaria, Anglia nu poate recunoaşte guvemele actuale, 
deoarece ele nu reprezintă toată opinia democratică de acolo, ci dimpotrivă, continuă 
sistemul dictatorial de care abia au putut scăpa popoarele lor. (Aşadar, asentimentul englez 
la demersul american a fost şi mai puternic decât speram.) 

Cu privire la granita de vest a Poloniei, este de acord cu Churchill cà exagerările 
polonezilor pot fi cauza unui măr de discordie pentru viitor, însă ele vor fi analizate la 
conferința păcii. 

Relativ la Spania, declară că nu va susține nicio acțiune din afară, care să dea 
prilejul unui nou război civil. 

S-a arătat înțelegător față de Pétain, zicând că Franţa nu trebuie să uite pe 
învingătorul de la Verdun. 

În general, a fost discursul chibzuit al unui serios om de stat care dovedeşte, încă 
odată, că marii oameni de stat nu improvizează, ci se formează la minunata școală a 
tradiţiei ce stă la baza politicii tuturor statelor mari. 

21.8.45. Zvonurile de azi dimineață pretind că după punerea la punct atât de 
hotărâtă a lui Bevin, situaţia politică din sud-estul Europei se va prezenta în zilele următoare 
ca un soi de „Kraftprobe” între ruşi şi anglo-americani. 

La noi, se pare că Groza refuză să-şi prezinte demisia, aşa că din punct 
de vedere strict constituțional, Regele nu-l poate da afară, mai ales cu sovieticii ocupându-ne 
tara şi doar aşteptând să izbucnească tulburări, ci îi vor rămâne ca soluții posibile: 

- sau plecarea lui Titel Petrescu din guvern care ar descompleta echipa, ceea ce e 
foarte probabil, dată fiind înțelegerea prealabilă între el şi grupările Maniu şi Brătianu; 

- sau apelul la cei trei aliați care vor avea să se pună de acord şi să decidă asupra 
guvernului cu care ar fi dispuşi să trateze şi să încheie pacea. 

Aşadar, în cel mai rău caz, ar rămâne ca problema României să fie rezolvată de 
Consiliul miniştrilor de Externe ce se vor reuni la Londra la 1 septembrie. 

Nu cred, după ce Washington şi Londra au luat poziţie, să le mai poată fi cu putință 
a da îndărăt pe chestiunea românească. 

De altfel, s-ar putea ca şi problema graniței vestice a Poloniei să fie doar un siretlic 
machiavelic al aliaţilor care n-au putut protesta pe față împotriva noului guvern de la 
Varşovia care le stă în gât şi pe care ar fi foarte bucuroşi să-l vadă căzut datorită acestei 
chestiuni. 

Eden a felicitat pe Bevin pentru discursul său, asigurându-l de completa aprobare a 
conservatorilor. 

În ce priveşte politica statelor foste satelite, guvernul american a anunţat că va 
relua raporturile diplomatice cu Finlanda, care a dovedit prin alegeri că ele reprezintă cu 
adevărat opinia democratică a electoratului. Se subliniază deci cum înțeleg anglo-americanii 
să trateze un guvem ca al nostru sau ca cel bulgăresc. 

Generalul MacArthur anunță că duminică vor sosi la Tokio primele trupe 
aeropurtate de ocupaţie şi că în 10 zile actul de capitulare al Japoniei va fi semnat. 

Ruşii au ocupat insula Sahalin, Manciuria şi au pătruns în Port-Arthur. 

22.8.45. Guvernul bulgar a dat un comunicat extrem de dârz, drept răspuns 
demersului american, însă azi radio Londra anunţă că o nouă notă a fost adresată Sofiei, 
insistând că în niciun caz alegerile ce vor avea loc la 26 august nu vor fi luate în 
consideraţie, fiindcă nu vor exprima un vot democratic. 

Situaţia pare destul de încordată la noi, acum în ajun de 23 august: Regele i-a 
cerut lui Groza să-şi prezinte demisia şi acesta a refuzat, aşa că, în stadiul actual, problema 
României a trecut de pe plan intern pe cel intemational. 

Suveranul fiind în imposibilitate să ia măsuri de coercitie, din cauza ocupaţiei de 
facto a ruşilor, nu mai rămâne decât ca cei trei aliați să ia la Consiliul de la Londra decizia 
definitivă față de noi. 

Pe de altă parte, aud că politicienii nostri discută acum „a perte de vue”!” dozajul 
care va intra în compunerea viitorului guvern din partea fiecărui partid, cu scopul să obțină 
şi la alegeri o majoritate avantajoasă. Ceea ce înseamnă că actuala compoziție să se 
perpetueze încă, sub o altă ipostază. 

Mareşalul Alexander a avut convorbiri la Atena cu regentul Damaschinos şi cu 
primul ministru grec, amiralul Vulgaris. 

Guvernul american a hotărât încheierea operațiunilor de împrumut-închiriere, care 
se cifrează până acum la 40 miliarde dolari, rămânând ca diverse state interesate să discute 
separat eventuala cumpărare a materialului procurat. 


17 aiurea" 

De Gaulle a sosit la New-York. 

Generalul MacArthur va sosi marti la Tokio şi e vorba ca ocuparea Japoniei să ia 
caracterul unei adevărate invazii, cu tot materialul de război şi cu toate precautiile necesare 
spre a preîntâmpina orice surpriză din partea japonezilor. 

Semnarea actului de capitulare va avea loc vineri la bordul vasului american 
„Missouri” (statul de origine al lui Truman) în rada portului Tokio, în prezența delegaților 
englez, sovietic, chinez, australian, canadian, neo-zeelandez, olandez şi francez. 

Alegeri generale şi provinciale vor avea loc în India. 

23.8.45. Aniversarea actului prin care Regele s-a dezbărat de cătuşele hitlerismului 
este azi prilej de manifestare comunistă şi anti-țărănistă si anti-liberală, iar nicidecum de 
bucurie pentru întoarcerea în capitală a trupelor de pe front. 

Cu greu a putut obține Mihai ca formațiunile patriotice să nu defileze în fața 
Suveranului laolaltă cu bravii ostaşi. Ele vor fi însă înşirate de-a lungul parcursului, purtând 
pancarte cu elogierea Armatei Roşii, dar si cu unele pe care scrie „jos Maniu”, „jos 
Brătianu”. Consecvent cu el însuşi, Regele nu ia parte la ceremonie, unde misiunile aliate 
sunt reprezentate prin Tolbuhin, Susaikov, Pavlov, iar Corpul diplomatic, prin ministrul bulgar 
şi scârba de Paul Boncour. 

Este cea mai cumplită palmă pe care ar primi-o în obraz guvernul Groza, dacă ar 
mai avea aşa ceva. 

În pruritul său verbal, regimul Antonescu căutase să introducă în vocabular expresii 
bombastice ca: „treptelnic, jertfelnic, răscruce epocală” etc. Astăzi în schimb, lifte cu accent 
de ghetto moscovit, ne varsă monstruozitàti înveninate si abjecte caricaturi ale bietei 
noastre limbi: „reacţiunea moşierească, hidra fascistă, masele cultivăreşti, constructivitatea 
organizatorică” etc. 

Punându-se problema aprovizionării Italiei şi Austriei în ultima şedinţă UNRRA, 
delegatul jugoslav a protestat împotriva ajutorării poporului italian, care până mai deunàzi 
luptase împotriva Naţiunilor Unite. Observatia a raliat multe voci în sprijinul tezei sale. 

Până la urmă, la noi azi au defilat şi comuniştii lui Bodnăraş, precum şi bande cu 
pancarte agresive. Acum războiul e deschis între Suveran şi guvern. Cel putin de azi 
înainte, se joacă cu cărţile pe față. 

După ce a fost vorba de demisia lui Halifax şi de înlocuirea sa cu Sir John 
Anderson, se aude acum că tot el se va reîntoarce la post la Washington. 

24.8.45. După Rusia, China etc. şi Marea Britanie a ratificat Charta Naţiunilor 
Unite. Moscova sărbătoreşte ocuparea Manciuriei şi a insulei Sahalin. 

Corespondentul Reuter din Berlin deplânge soarta celor 8 milioane de germani 
obligați să emigreze din teritoriile cedate Cehoslovaciei, Poloniei, Rusiei... 

Ministrul de Externe bulgar comunică oficial că a primit două note, americană şi 
engleză, dar că greşit au fost înmânate guvernului bulgar, în loc de a fi trimise la Moscova, 
pentru a parveni apoi la Sofia prin canalul comisiei aliate de control. 

Această paradă a Bulgariei are tâlc şi pentru noi. 

În privința României, radio ,sovietic" de aici, a rezumat un articol din /2vestia, care 
cu prilejul zilei de ieri, atacă din nou forțele reacționare ce încearcă să uneltească în contra 
guvernului Groza „de largă concentrare democratică”. 

În schimb, Radio Londra afirmă că refuzul cu totul anti-constitutional al lui Groza de 
a se supune dorinței Suveranului care i-a cerut demisia, este proba evidentă, îndată după 
expunerea lui Bevin, că acest guvern nu e nici reprezentativ, nici democratic. 

Vom vedea acum ce va mai încerca Groza în conflictul cu Regele, care nu-i va mai 
semna niciun decret. 

Mihai Popovici mi-a spus că trupele noastre de pe front (cele adevărate, nu 
canaliile diviziilor sovietizate) erau indignate, că nu vroiau în ruptul capului să defileze în 
absența Regelui şi că erau gata chiar să aresteze guvernul. Mihai, foarte cuminte (ascultând 
de data asta de sfaturile primite) s-a opus unor asemenea expediente, ce ar fi putut da 
ruşilor ocazia visată de a interveni. Dimpotrivă, am aflat că văzând goală estrada regală 
(unde apoi s-a îngrămădit lumea) Tolbuhin s-a arătat foarte otrăvit de cele întâmplate. 

Ca abilitate față de anglo-americani şi cu scopul de a preveni intervențiile acestora 
în Bulgaria şi în România, ruşii au declarat că nu înțeleg să trimită observatori pentru 
alegerile din Grecia, deoarece nu vor sà se amestece întru nimic în afacerile interne ale 
unui alt stat. Manevră ce sper să nu reuşească! 

Graţie acordului încheiat cu Song şi a pactului de familie a acestuia cu Tchang 
Kai-check, e posibil ca în China să se facă pace cu comuniştii. Aceştia împing acum spre 
Shanghai, cu învoirea, pare-se, a Guomindangului. S-ar putea deci ca rezultatul final să se 
dovedească a fi în favoarea ruşilor. 

Ministrul plenipotențiar sovietic a sosit la Bucureşti, primit fiind la aeroport de 
Tătărescu însoțit de secretarul general al ministerului, pe când la plecarea lui Rene de Weck 
care a stat la noi 12 ani, nu s-a dus nici măcar şeful protocolului să-şi ia ziua bună. 

Zilele acestea pleacă la Moscova lorgu lordan, spre a pregăti vizita lui Groza si a 
lui Tătărescu. (Bineînţeles, zvonul era anterior zilei de 23 august!). 

Vom vedea ce va spune Guţă astă seară la radio pentru străinătate. 

25.8.45. Se îngroaşă gluma cu guvernul Groza. 

Pe de o parte expunerea lui Tătărescu, care se arată dârz față de anglo-americani 
şi termină declarând: „guvernul nostru va continua să-şi realizeze programul de refacere, de 
democratizare si de consolidare, fără nicio abatere, ascultând numai de interesele si 


poruncile țării." 

Pe de altă parte Vasiliu-Răşcanu a cerut ofițerilor să aleagă între a servi pe Rege şi 
a servi poporul, adăugând că cei care nu se vor învoi cu spiritul nou, vor pieri fără urmă (ca 
în paradisul sovietic), iar Susaikov care în dimineața de 23 august, ieşind de la Suveran 
după ce încercase un demers suprem pe lângă Rege ca să-l convingă să asiste la defilare, 
s-a adresat aghiotantilor şi persoanelor din antecamerà cu amenințarea violentă: „voi sunteți 
de vină şi cu toții veti dispărea”. 

În fine, ieri după ceremonia prezentării scrisorilor de către noul ministru sovietic 
(care a ținut să fie primit imediat în prezența Ministrului Afacerilor Străine, ceea ce a silit pe 
Vodă să cheme pe Guţă ca „girant” al ministerului), o bandă de comunişti s-a pornit sà 
lovească pe manifestanții din fata Palatului fiindcă strigau „Trăiască Regele” şi au ucis un 
ofițer, au rănit mai multe persoane, încărcându-i pe toți în camioane ca sà nu se mai poată 
constata crima şi excesele comise. Sunt totuşi şi unele semne că ruşii nu se simt atât de 
siguri pe situație. 

După ce Moscova a declarat cu privire la Grecia că nu aprobă controlul străin 
asupra alegerilor, aflu acum că guvernul din Sofia anunţă că alegerile de mâine au fost 
amânate la cererea comisiei aliate de control, ceea ce înseamnă că presiunea 
anglo-americană şi-a produs efectul la Kremlin. 

E deci probabil că se depun mari insistente pe lângă Stalin în privința noastră si 
s-ar putea ca până la sfârşit să triumfe rezistența Regelui, căci nu este admisibil ca aliaţii sà 
abandoneze pe Mihai după ce acesta îşi expune pentru a doua oară viața şi Tronul. 

Dacă însă scopul ruşilor este să ne distrugă Dinastia, incontestabil că cel mai bun 
mijloc ar fi să alunge pe Mihai şi să-l înlocuiască prin Carol care atâta aşteaptă şi care ar fi 
dispus să se ofere chiar şi „Comisar al poporului” la fel cu Guţă, care ca şi stăpânul său de 
altădată, încearcă acum să-l readucă în scaun, fiind gata la toate lasitàtile si înjosirile, numai 
să reuşească a-şi umple buzunarele. 

Cu privire la acelaşi individ, aud că Pătrăşcanu când se vorbea la început de 
colaborarea cu Tătărescu, mărturisea cu un aer de repulsie: „Nu-l pot vedea pe omul 
acesta; prezența sa îmi dă senzaţia că ating corpul rece şi vâscos al unui şarpe. Este tipul 
cel mai abject şi mai respingător pe care l-am întâlnit vreodată." 

Moscova anunță că ridică Legația din Bucuresti la rang de Ambasadă şi roagă 
guvernul român să procedeze şi el la fel. 

La banchetul de alaltăieri de la Cercul Militar, Guţă a vorbit de prezența sufletească 
a Regelui în mijlocul lor, ca şi cum ar fi fost vorba de ectoplasmă sau de Duhul Sfânt, pe 
când Pătrăşcanu a regretat absenţa autorilor actului de la 23 august, iar rusul Pavlov voind 
să împace parcă şi capra şi varza, a spus că „ar fi fost foarte bine pentru România dacă unii 
dintre cei absenți ar fi cât mai repede prezenți, iar unii dintre cei de față n-ar deveni 
absenţi”... 

Buzel pe care l-am văzut adineaori, se arată foarte optimist, socotind că aliații vor 
reuşi a impune punctul lor de vedere ruşilor, fie chiar sub forma unui oarecare compromis 
şi-mi mărturisea că se temea de o reacție a lor împotriva Regelui. De vreme ce nu au 
făcut-o în primul moment, nu vor îndrăzni s-o facă mai târziu. 

Vor ajunge probabil la un soi de retragere strategică, ca în chestiunea alegerilor 
bulgare, când preşedintele sovietic al Comisiei aliate de control răspunde unei scrisori a 
guvernului din Sofia, că acceptă şi recomandă amânarea alegerilor dorită de guvernul 
bulgar. În speţă, această retragere este o adevărată înfrângere. 

Hotărârea lui Truman de a întrerupe brusc aranjamenetele de împrumut-închiriere 
a provocat o adevărată revoluție în situația financiară a Angliei şi se prevede un viitor 
întunecat în situația economică a poporului englez, dacă ajutorul acordat până acum nu va 
fi continuat. Halifax pleacă în curând la Washington şi e vorba ca Statele Unite să propună 
transformarea acordurilor existente în împrumuturi pe termen lung cu dobânzi foarte reduse. 
Nu cred că actuala prietenie anglo-americană, nu va găsi un modus vivendi acceptabil 
reciproc. 

Data începerii debarcărilor aliate în Japonia s-a amânat cu 48 ore, din cauza unui 
teribil taifun; deci şi solemnitatea semnării capitulării va avea loc duminică 2 septembrie. 

Regentul Damaschino ia contact cu toți şefii de partide politice din Grecia, înaintea 
plecării sale la Londra. 

26.8.45. S-a dat publicității textul acordului sovieto-chinez de la Moscova: 

1. La trei luni după capitularea Japoniei, ruşii se vor retrage din Manciuria ocupată. 

2. Port-Arthur va deveni bază comună ambelor state timp de 30 ani, după care va 
reveni Chinei. 

3. Portul Dairen va deveni port-franc. 

4. Căile ferate din Manciuria orientală şi nordică vor fi administrate de o companie 
mixtă timp de 30 ani, după care vor reveni Chinei fără a plăti despăgubiri. 

5. Mongolia exterioară va deveni independentă, dacă un plebiscit se va pronunţa în 
acest sens. 

6. URSS nu se va amesteca în afacerile interne ale Chinei şi va sprijini în chip 
exclusiv guvernul Tchang Kai-check. 

Acordul are o durată de 30 ani. 

Coreea va fi ocupată de americani. 

Aud că la noi, criza se va rezolva în curând şi că n-ar fi exclusă o formulă Lupu, 
acceptată şi de Moscova, cu debarcarea lui Groza, al cărui partid Frontul Plugarilor a 
pierdut mult teren şi al lui Tătărescu devenit odios tuturor. 

S-ar desena pentru mai târziu o apropiere a stângii țărăniste de comunisti si de 
social-democrati pentru care s-ar întrevede o conducere Pătrăşcanu, care are totuşi o 
mentalitate burgheză. Dreapta s-ar forma din bătrânii liberali care ar găsi o formulă de 

înțelegere cu grupul Tătărescu şi din naționali ardeleni, dar fără a se putea întrevede cine 
va deveni şef. l 

27.8.45. Azi se vorbeşte iar de guvem Barbu Știrbei sau general Niculescu pentru 
alegeri, cu functionari şi persoane neutre. Tot mai insistent e vorba şi de demisia în curând a 
guvernului, fie din cauza comuniştilor ca Teohari Georgescu, fie din cauza rupturii între 
miniştrii social-democrati din guvern şi partidul lor care nu le-a putut impune să plece, fie în 
fine, din cauză că partizanii lui Tătărescu încep să-şi cam părăsească şeful. 

Am auzit că Groza a trimis vorbă lui Maniu că-l roagă a interveni ca să-l împace cu 
Vodă şi că, în schimb, dânsul se angajează să înceteze campania ostilă a comuniştilor 
împotiva țărăniştilor şi mai ales a lui. Trist şi ridicol! 

Guvernul italian intervine la Moscova, cerând bunele sale oficii pentru aplanarea 
conflictului cu jugoslavii. În schimb la Belgrad, moţiune ca guvernul să reclame cu tărie toate 
teritoriile în litigiu. 

Încântat de hotărârea guvemului de la Sofia, guvemul american a scris lui 
Gheorghiev pentru a-l felicita şi a-l anunţa că acceptă pe reprezentantul bulgar propus 
pentru Washington. Mă tem că satisfacția Statelor Unite s-a manifestat cam repede. 

29.8.45. Londra a anunțat ieri că guvernul englez acceptă invitația celui american, 
care s-a adresat de asemenea şi celui sovietic, pentru a lua în deliberare cererea regelui 
Mihai de a fi ajutat să constitue un guvern reprezentativ. Consfătuirile vor avea loc la Londra 
în Consiliul miniştrilor de Externe, ce se va întruni la 10 septembrie. Schimburile de vederi 
au şi început de pe acum între cele trei capitale. 

Sunt convins că americanii nu se vor opri în drum, odată ce au luat poziție. 

Deocamdată însă, deşi debarcările în Japonia au început de ieri, anglo-americanii 
se tem încă de vreo surpriză din partea niponilor, declarând de altfel deschis că ocuparea 
teritoriului va avea caracterul unei invazii. 

Ruşii continuă instigările tot mai violente prin cozile de topor de la noi, care acum 
au descoperit că organizaţia tineretului liberal şi național-țărănist ar fi pus la cale suprimarea 
tuturor miniştrilor din guvem şi a conducătorilor FND, având pe generalul Rădescu, ca şef al 
actiunii!... Evident, totul e ticluit ca să dea la cap rezistenţei aşa zis... fasciste. De altfel 
îndată după 23 august, locuinţa lui Rădescu a fost pusă la secret şi nimeni nu mai poate 
pătrunde la dânsul. 

30.8.45. Culmea ridicolului din partea guvernului: Filderman a fost arestat sub 
acuzația cu totul nouă de... iudeo-fascist!!! 

Demisia guvemului Groza e foarte laborioasă; deşi Durma a plecat, acceptàndu-i-se 
demisia, deşi plevuşca grupării Tătărescu îl părăseşte, desi frictiunile dintre comunisti şi 
plugari sunt tot mai vădite, e încă greu de prevăzut la ce formulă se va ajunge. 

Burton Berry de când s-a întors, n-a văzut pe nimeni. Pare să se rezerve pentru a 
se pronunța în ultima clipă, iar Susaikov a plecat la Moscova, chemat urgent să raporteze. 

Se pare că Ana Pauker a pronunțat exclusiva împotriva lui Titel Petrescu ca 
preşedinte de Consiliu, aşa că atâta vreme cât ruşii sunt în țară, iar americanii, din pricina 
Japoniei, nu îndrăznesc să le vorbească mai ferm, e greu de crezut cum un nou guvem nu 
ar fi un „pastiche” al celui de azi si cum pe sub mână nu s-ar sabota, chiar prin mijloace 
teroriste, discreditarea şi sabotarea oricărei încercări de reorganizare şi de normalizare a 
vieţii noastre stat. 

Statele Unite anunţă că îşi vor reduce în viitorul an efectivele militare de la 8 la 2,5 
milioane soldați. 

Toată flota aliată, o ,Armada" ce se desfăşura pe o lungime de 600 mile, a sosit în 
golful Tokio, iar debarcarea a început cu toate precautiile necesare. Se zvonise că Mikadoul 
şi-ar fi făcut harakiri, dar se pare că ar fi un lucru imposibil, de vreme ce un zeu nu se poate 
sinucide... 

Sub auspiciile ambasadorului Statelor Unite, au loc convorbiri între Tchang 
Kai-check şi preşedintele Chinei comuniste (de circa 90 milioane locuitori), la sediul 
reprezentantei americane. 

La Nürnberg vor începe în octombrie procesele criminalilor de război germani, 
judecați de Tribunalul international. 

Londra anunță că la cererea Statelor Unite au fost amânate şi alegerile din 
Ungaria, fixate pentru luna septembrie. Totuşi guvernul maghiar anunţă cà ele se vor ține 
peste cel mult 10 săptămâni. Crede oare că până atunci va deveni un guvern agreat de aliați? 

Plecarea lui Susaikov la Moscova a avut loc după o convorbire de şase ore cu 
Lupu şi se crede că ruşii vor încerca înjghebarea în câteva zile a unui guvern, spre a se 
prezenta la Londra cu el gata constituit. 

Am auzit, dacă o fi adevărat, că exigenţele americane comunicate de Berry sunt ca 
miniştrii de Inteme şi de Război să fie neapărat oameni ai Regelui. 

Pe de altă parte, mi se afirmă că ruşii vor accepta îndepărtarea lui Groza, iar în 
privința lui Guţă, vor proceda astfel încât să-l determine la propria sa plecare, fără a i-o impune. 

Oricum, guvernul este acum foarte plictisit de ruptura definitivă cu Regele, căci fără 
semnătura Suveranului nu se poate face nici promovarea ministrului la Moscova la rangul 
de ambasador, nici perfectarea instrumentelor convențiilor economice cu Sovietele, nici 
decretul de amnistie, nici înaintàrile în grad din armată. 

De altfel, la întrunirea de aseară la clubul liberal (aripa Tătărescu), acesta a fost 
acuzat de ai săi că şi-a condus barca mizerabil şi că mulţi din colaboratori îl vor părăsi. 

Azi în fine, l-am văzut în chestiunea mea personală şi s-a scuzat cum a putut, 
promițându-mi că va „reintra în legalitate şi că mă va reintegra” (ca si cum stupida sa 
decizie ar fi putut avea efectul să mă îndepărteze din carieră). 


18 imitatie” 

L-am lăsat să vorbească şi i-am cerut iertare pentru timpul răpit. 

31.8.45. Guvemul e quasi-demisionat; cei doi social-democrati s-au supus 
ordinelor partidului şi au plecat, rupând totodată cartelul guvernamental, aşa cà formula de 
„largă colaborare democratică” e acum inexistentă, chiar şi potrivit felului sui-generis de a 
privi situaţia de către canaliile din jurul lui Groza. Apoi, dihonia domneşte printre partizanii lui 
Guţă, Bentoiu, Alimănişteanu, Costel Tătăranu, Aznavorian etc., formând în gruparea sa un 
puternic bloc de opoziție împotriva elucubratiilor sale. 

Cine va forma guvernul? Lupu e sigur că până duminică va fi chemat la Palat. 

Pe de altă parte, Maniu depune insistente grozave pe lângă Ştirbei să primească. 
Părerea altora, este că în tot cazul, guvernul ce se va forma acum ar fi o formulă cu totul 
mediocră dacă nu chiar proastă, din cauza nevoii de a încerca un compromis, pe care ruşii 
să-l admită şi pe care aliații să nu-l respingă. 

1.9.45. Aseară m-a invitat Mihai Popovici spre a discuta poziția ce va lua partidul 
său față de problemele ce se vor pune României la conferința de pace. 

Erau prezenți: Mihalache, Vişoianu, Lugoşianu, Buzel, Pogoneanu, lonel şi Ghiţă 
Pop, Penescu, Hudità, Cioculescu etc. 

S-a pus chestiunea Transilvaniei şi a ungurilor de la noi. 

Între cele două poziţii extreme: 

a) integritate teritorială cu statut de autonomie pentru minoritatea maghiară şi 

b) cedarea unei porțiuni, cu transferul celei mai mari părți a populației ungurești. 
Preferinta s-a arătat până la sfârşit pentru a doua ipoteză, spre a scăpa definitiv de viermele 
ce ne roade organismul. 

Bineînţeles, delegații români vor susține prima formulă, fără ipotecă minoritară, şi 
ar accepta a doua doar silită, ținând seama că s-ar mai putea propune o seamă de soluţii 
intermediare. 

Guvernul republican spaniol a hotărât să-şi transfere sediul din Mexic în Franța. 

În procesul Quisling, rechizitoriul ministerului public a opinat pentru condamnarea 
la moarte. 

Edda Ciano, expulzată din Elveţia, a fost predată autorităţilor italiene care au 
internat-o. 

Regentul Damaschinos pleacă la Londra neînsotit de niciun ministru, spre a fi de 
față la Consiliul miniştrilor de Externe. 

Toată lumea discută hotărârea lui Truman de a propune Congresului stingerea 
datoriilor contractate de aliaţii Statelor Unite prin convenția de împrumut-închiriere, precum 
şi planul său de aprovizionare cu alimente a Europei. 

2.9.45. Aseară, Maniu a prezidat întâlnirea de la Mihai Popovici, afirmând că, în 
principiu, partidul nu are dreptul să adopte poziția de schimb de populaţii cu cedare 
inevitabilă de teritoriu, deoarece reglementarea de azi a lumii tinde spre un caracter definitiv, 

ceea ce ar însemna că ce vom pierde acum, - fără măcar a face rezerve pentru drepturile 
noastre de revendicat altă dată, - va fi bun pierdut pentru foarte multă vreme. Nefiind în 
situația de azi în fruntea unui guvern care să poată la rigoare ceda într-un punct pentru a 
obține avantaje în altă parte, partidul trebuie să se menţină pe poziția integrității idealurilor 
româneşti. 

În ce priveşte populaţia alogenă, rezistența etnică şi prolificitatea neamului ne 
autoriză a nu ne înspăimânta de o convietuire cu minorităţi în sânul nostru, căci prin mijloace 
civilizate poporul nostru este în stare a le asimila cu timpul, bineînțeles nu cu metode 
violente, aşa cum greşit socotiseră a utiliza trecutele guvernări liberale şi averescană. Noile 
principii stabilite în prezent nu mai fac mențiune de un regim capitular al minorităților, ci s-ar 
recurge de preferință la sistemul transferului de populații, care însă nouă nu ne-ar conveni, 
fiindcă ar implica cesiuni de teritoriu. 

De aceea, ar trebui să propunem o reglementare generală pentru întregul mozaic 
de populații din sud-estul european, ceea ce practic ar fi irealizabil, dar în acest chip să 
putem paraliza impunerea principiului transferului de populații. 

S-au format mici grupuri, spre a studia în parte diversele aspecte ale chestiunii. 

Pe tărâm politic, teama mare este duplicitatea rusească, care cu greu ar consimti 
să abandoneze terenul câştigat la noi şi care, chiar acceptând la rigoare principiile propuse 
la Londra, va continua pe sub mână să producă instigatii şi să provoace tulburări în 
România. 

Țicăloşia guvernului patronează astfel de manifestări subversive si antidinastice. 

Aud că Ana Pauker, înapoiată de la Moscova, ar fi propus lui Titel Petrescu să 
devină preşedinte al unei viitoare Republici, fiind mai moderat dintre elementele de stânga. 
Acesta i-ar fi răspuns că o socoteşte ca pe o glumă, dar că nici în glumă nu poate asculta o 
astfel de propunere. 

Guţă şi-a pregătit plecarea la Moscova, socotind că o atare vizită i-ar consolida 
situația. Negel spera că în 3-4 zile criza se va rezolva, însă impresia de azi este că 
lămurirea situației se va mai amâna si că totul „fait long feu”.!° Poate e mai bine asa. 

Azi dimineaţă la bordul cuirasatului „Missouri a avut loc ceremonia capitulării 
Japoniei în virtutea căreia Mikadoul se obligă a se supune ordinelor comandantului aliat, 
generalul MacArthur. 

Preşedintele Truman a proclamat ziua de azi „Victora asupra Japoniei, 
considerând-o suprema ocazie pentru omenire să se salveze de primejdia prăbuşirii. 

Pe chestiunea convenției de împrumut-închiriere, se pare că s-a creat un conflict 
între Preşedinte şi Congres, privind ştergerea datoriilor. Ca urmare, Byrnes a pus lucrurile la 
punct, în sensul că Statele Unite nu renunță la recuperarea datoriilor, ci doar sunt dispuse a 
încheia acorduri separate cu diversele naţiuni, spre a fi plătite sub alte forme decât în bani. 


19 „va eşua" 

Sustin că din acest punct de vedere, scopul acțiunii este tot de a exercita presiuni 
asupra Sovietelor, deşi Observer a publicat foarte semnificativ că „lumea de mâine nu 
trebuie să fie stăpânită nici de americani, nici de ruşi, ci să prezinte rezultatul armonios al 
spiritului de convietuire democratică, ca cel dintre popoarele Imperiului Britanic." 

O polemică s-a iscat între /zvestia şi presa franceză, care denunță tendințele 
regimurilor totalitare din sud-estul Europei şi vorbeşte despre comunitatea de interese a 
unui „bloc occidental”. 

Cum această campanie s-a pornit imediat după înapoierea generalului de Gaulle, 
mă întreb dacă ea nu face parte din aceeaşi încercare de politică franceză, care se face 
campioana celor mici si a justiției imanente, față de voința de supremație a celor mari, 
reeditare a atitudinii lui Talleyrand la congresul de la Viena, şi pe care Bidault a schitat-o 
atunci când a acceptat invitația la Consiliul miniştrilor de Externe. 

Reprezentantul francez ar fi în acest caz un avocat câştigat al cauzei noastre 
împotriva manevrelor de cucerire disimulată a României de către Soviete. 

În Polonia s-a reconstituit vechiul Partid al agrarienilor sub conducerea lui Witos, 
probabil cu tendința de a întări elementul de rezistență democratică în contra subjugării 
ruseşti. Şi aici - o manevră anglo-americană deghizată. 

3.9.45. Amicii lui Guţă, printre care Bentoiu si Aznavorian care erau hotărâți să 
plece în urma atitudinii sale antidinastice si anti-aliati, s-au lăsat înduplecati să amâne 
ruptura pentru o săptămână, cu promisiunea din partea sa că va veni cu o bombă atât de 
formidabilă, încât situaţia sa va fi definitiv consolidată. 

Ce să fie oare? Dat fiind că Guţă pleacă mâine la Moscova împreună cu Groza şi 
cu Gheorghiu Dej, se va întoarce oare de acolo cu Basarabia şi cu Bucovina de nord pe o 
tavă de argint, cu promisiunea că aliaţii vor recunoaşte un guvern Tătărescu sau cu Carol în 
buzunar, acceptat de sovietici ca Rege, Regent, Comisar al poporului sau preşedinte de 
Republică?... 

În acest răstimp, fel de fel de zvonuri sunt iscodite pe la noi: ba că Regele abdică, 
ba că americanii îl părăsesc, socotind că tara noastră a devenit cu totul neinteresantà 
pentru comerțul lor, de când ne-am dat pe mâna ruşilor prin convențiile lui Durma... 

S-ar părea totuşi că aliaţii nu ne vor lăsa în carafă, dar că, după metoda lor, tot 
amână soluția ca să-i prindă mai tare pe ruşi în capcană. 

Sunt informat că noul ambasador sovietic venise cu instrucțiuni precise de la 
Molotov să pretindă Regelui împăcarea cu guvernul şi retragerea notei sale către aliați, dar 
că americanii, fiind informaţi de acest demers, Harrimann s-a dus imediat la Stalin şi i-a 
cerut imperios să revină asupra unui asemenea demers, ceea ce s-a şi executat, aşa că 
rusul n-a mai cerut nimica lui Mihai. 

Am aflat că Pavlov a plecat de la noi la cererea lui Tolbuhin, care-şi dăduse 
cuvântul Regelui înainte de 23 august, că nu se vor rosti discursuri cu caracter politic la 


Caietul VIII. Les convulsions pour la paix 
https://biblioteca-digitala.ro / https://migl.ro 


192 Dimitrie luraşcu 


banchet, lucru de care Pavlov n-a ținut seama şi care, în consecință, a pretins acum la 
Moscova, ca un cuvânt de onoare al unui maresal al Uniunii Sovietice să nu fie călcat în 
picioare. 

Am auzit de asemenea că la reproşul adresat de generalul Atanasiu de a-şi fi pus 
divizia la dispoziția guvemului rebel față de Rege, Cambrea i-a răspuns: „Să-mi dea ordin 
Suveranul şi trag imediat în toate aceste canalii." 

Pe de altă parte, se pare că generalii cărora Vasiliu-Răşcanu le-a ridicat comanda, 
refuză să execute ordinele, declarând că vor deschide focul în contra oricui ar îndrăzni să-i 
silească la aceasta. 

Pentru prima dată, s-a publicat un comunicat al întrunirii comisiei aliate de control, 
Susaikov, Schuyller şi Stevenson, în fata cărora, raportul guvernului - ce raport! - a fost 
prezentat de Romulus Zăroni, ceea ce înseamnă că aliaţii recunosc totuşi acest guvern. 

MacArthur intră azi în Tokio spre a pregăti defilarea triumfală a trupelor aliate ce va 
avea loc peste 10 zile şi pentru a constitui un comitet aliat care va conduce treburile 
Japoniei, până ce tara va fi în măsură a-şi constitui un guvem propriu. 

Guvernul iranian protestează împotriva Sovietelor care susțin pe sub mână actele 
teroriste ale extremiştilor comunişti, spre a avea astfel pretextul să-şi mențină trupele de 
ocupație în această țară. 

4.9.45. Azi dimineaţă a plecat cu avionul la Moscova Groza, Tătărescu, Gheorghiu- 
Dej, Voitec, Ghelmegeanu, Mircea Solacolu etc, însoțiți de ambasadorul sovietic şi de 
Susaikov (pentru a pune la cale si a lansa bomba de care asa de mult s-a lăudat Guţă?) 
Până atunci, guvernul a publicat comunicatul din 24 august, prin care declară că nu 
părăseşte puterea în ciuda voinței Regelui, căci a fost adus la cârma statului de către vox populi. 

Lumea începe să se gândească că, dacă Guţă, care de bine de rău, este un 
exponent al burgheziei conservatoare, reuşeşte a fi recunoscut de anglo-americani, mai 
convenabil ar fi un guvern al său în perioada critică care să poată face alegeri necomuniste, 
întreținând totodată raporturi economice corecte cu Sovietele, de vecinătatea cărora politica 
României nu va mai putea face abstracție în viitor. 

În Bulgaria şi Jugoslavia iau ființă cu ajutorul aliaților partide de opoziție, care să 
contrabalanseze ingerintele şi atotputernicia guvernamentală în pragul viitoarelor alegeri. 

În Grecia, Damaschinos s-a îmbolnăvit de gripă în ajunul călătoriei la Londra. 

La Paris, de Gaulle a intrat în conflict cu organizațiile sindicale. 

Amicul meu comunist, avocatul ungur Gorò, mi-a mărturisit că după vizita la 
Moscova intenţia guvernului este să se remanieze cu mici schimbări de persoane, dar cu 
aceleaşi categorii de elemente. 

Astfel, dacă va pleca Groza din cauza poziției sale imposibile față de Rege (lucru 
cu care şi sovieticii au convenit), se va reconstitui cabinetul sau sub preşedinţia lui Titel 

Petrescu (dacă acceptă), sau a generalului Niculescu care ar lua Războiul, Pătrăşcanu 
trecând la Culte în locul infamului Burducea, iar Bentoiu intrând la Justiție. 

În ce priveşte însă poziția unui asemenea guvern față de anglo-americani, formula 
ar fi tot stupiditatea anunțată de Groza, anume că România n-are nevoie să fie prezentă la 
conferința păcii dacă şi-a consolidat şi asigurat situația față de URSS şi dacă față de toti 
vecinii săi, nu are nicio problemă rămasă nerezolvată. 

Amicul meu mai adaugă că n-ar fi exclus ca Guţă să încerce acum din nou să 
joace cartea „Caro!”. [...] 

5.9.45. Aflu dovezi tot mai numeroase că americanii au luat în mână chestiunea 
situației din România şi sunt probabilitàti că nu se vor opri la jumătatea drumului. 

Sănătescu mi-a spus azi că Regele i-a mărturisit că ar fi fost dispus să treacă ziua 
de 23 august şi să asiste la solemnitàti, pentru ca numai apoi să ridice lui Groza chestiunea 
constituțională. Schuyller însă a insistat să nu mai amâne nicio oră, căci destul a aşteptat şi 
că de aici înainte nu mai e cu putință să ezite sau să cedeze. 

Pe de altă parte, înainte de a pleca la Londra, Bymes a declarat presei americane 
că a cerut guvemului sovietic să autorizeze formal pe Molotov de a discuta la conferință 
situația din România. 

Churchill se află de o săptămână pe malul lacului Como, ca oaspete al mareşalului 
Alexander, dar lumea şopteşte că s-ar fi întâlnit cu prințul Umberto. 

Conferința pentru Tanger a hotărât să se revină la situația antebelică şi ca Spania 
să-şi retragă trupele din zona intemațională. 

6.9.45. Unii zic că din ordinul Moscovei, alții cred că pur şi simplu ca amendă 
onorabilă, guvernul Groza s-a hotărât să-l sărbătorească pe Rege. 

Ce-a mai rămas la Bucureşti din guvern, s-a dus in corpore să se înscrie la Palat 
după Te Deum-ul de la Patriarhie. 

Până ieri, Groza venise si se menținea la putere prin voința poporului, iar azi 
deodată, îşi aminteşte că Regele l-a numit şi-i exprimă ca atare recunoştinţa. Sunt semne 
că zilele îi sunt numărate şi că se simte şubred de tot. 

La Ministerul Sănătăţii, Bagdasar a luat cu totul câmpii: vrea să restabilească jocul 
la Sinaia, dar nu pentru Eforia Spitalelor, ci pentru nevoile ministerului său şi poate mai 
degrabă ale partidului; față de protestele secretarilor generali şi ale contenciosului, a 
răspuns că: „puţin îmi pasă de un proces, căci procesele se câştigă când eşti la putere”. La 
acestea, Şerban Brătianu s-a sculat zicând: „nu mai stau aici, că parcă am ajuns pe vremea 
legionarilor” - semn evident că se scufundă corabia, atunci când şoarecii încep s-o 
părăsească, 

Mi se spune că la Bacău nebunul de Nisi lonescu a instaurat o adevărată 
„republică sovietică”: putin îi pasă de ordinele de la Bucureşti, dând ordin magistraților să nu 
mai ia în consideraţie reclamatiile proprietarilor contra abuzurilor comise cu furturi de vite, 

recolte etc., pe care le socoteşte ca făcând parte din aplicarea reformei agrare şi că trebuie 
deci rezolvate de comitetul apărării patriotice locale. 

În schimb, acolo e belşug de toate: şuncă, salam, cu prețuri foarte reduse față de 
cele din Capitală, însă nimeni nu poate aduce nimic, căci e „vămuit' la plecare, iar la sosirea 
în oraş e cercetat, ca şi cum ar pătrunde pe un teren străin. 

S-ar părea că motivul călătoriei echipei guvernamentale la Moscova este 
modificarea condiţiilor armistiţiului şi acordarea unor reduceri masive ale mai tuturor 
pretențiilor ruseşti, aceasta desigur atât ca să închidă gura anglo-americanilor în comisia de 
control, cât şi ca să mai dea oxigen lui Groza. 

Martea viitoare se întrunesc la Londra miniştrii de Externe ai celor cinci (Statele 
Unite, URSS, Anglia, Franța, China) la care se va adăuga delegatul Australiei, pentru 
pregătirea condiţiilor de pace privind Italia, România, Bulgaria, Ungaria şi Finlanda, spre a le 
prezenta apoi consiliului Națiunilor Unite, precum şi pentru a studia problemele minoritare 
din centrul şi sud-estul Europei. 

7.9.45. În mesajul către Congres, Truman se arată preocupat de problemele 
economice mondiale de după război şi de rolul Statelor Unite pentru prevenirea răului. După 
ce exprimă dorința unei cât mai largi înțelegeri a greutăților financiare ale naţiunilor 
debitoare americanilor în urma ajutoarelor materiale primite pentru menținerea luptei de 
eliberare şi de înfrângere a inamicului, şi după ce vorbeşte de înlăturarea crizei prin 
transformarea producției de război într-o industrie de pace, Preşedintele nu-şi ascunde grija 
zilei de mâine pentru preîntàmpinarea vreunui nou conflict. 

Bazele defensive din Pacific şi Atlantic fiind fixate, el adaugă nevoia imperioasă de 
a le asigura eficacitatea prin menţinerea contingentelor militare necesare şi deci, prin fixarea 
unui serviciu activ obligatoriu de doi ani pentru tinerii între 18 şi 25 ani. 

Damaschinos a sosit aseară la Londra unde de câteva zile se află Fierlinger si 
Masaryk, care discută problema expulzării sudetilor din Cehoslovacia. 

Scârbele guvemului nostru se dovedesc mai prejos de orice închipuire: Groza şi 
Guţă trimit Regelui o telegramă de o revoltantă platitudine, iar Vasiliu-Răşcanu, care îşi 
bătea joc de Rege în fața ofițerilor revoltați, s-a găsit să-i ridice osanale la Te Deum-ul de ieri. 

Radio Londra anunţă că autoritățile sovietice din zona de ocupație a Germaniei au 
stabilit acolo un soi de guvem administrativ local, compus din cinci comunişti, cinci social- 
democrați, doi social-creştini şi un independent, în contradicție flagrantă cu cele convenite 
între aliați la Potsdam. Deci, un nou motiv de neînțelegere, pe care anglo-americanii îl 
înregistrează deocamdată, fără a-i da caracter de confiict. 

Aliaţii au arestat 44 magnati ai industriei germane din Ruhr, acuzați de a fi finanțat 
şi susținut pe Hitler. 

Azi s-a confirmat ştirea îngrozitoare că nora lui Stelian Popescu, născută 
Câmpeanu, în complicitate cu un excroc american, a otrăvit întreaga familie a socrului său, 

dimpreună cu însuşi soțul ei, în total nouă persoane inclusiv personalul de serviciu, pentru a 
le fura bijuteriile şi aurul din casă, fugind apoi cu iubitul. Poliţia elvețiană a descoperit crima 
şi i-a arestat, deschizând acţiune penală în contra lor. 

Un exemplu mai mult, spre a arăta străinătății starea de abjectà demoralizare în 
care au căzut românii. 

8.9.45. Aseară un radio din New-York a anunțat că guvernele american şi englez 
rămân neclintite pe poziţia ce au luat cu privire la situaţia din România, cu toate sfortàrile 
Sovietelor de a susține guvernul Groza, considerat de ele nereprezentativ si nedemocratic 
şi cu care nu vor semna pacea. 

Este evident că aliaţii nu vor da înapoi acum în ultimul moment şi că Molotov va 
trebui să trateze, neputând invoca motive de amânare. 

Sunt informat că un emisar al lui Groza a fost la Lupu să-i ofere vicepresedintia 
Consiliului împreună cu cinci portofolii, dar că acesta a răspuns că discuţiile sale cu 
Susaikov s-au purtat pentru un guvern condus de el, iar nicidecum pentru unul Groza 
remaniat şi cârpit. Aşteaptă deci ca Regele să-l cheme ca să-i încredințeze puterea. 

Cred că a fost suprema tentativă a Moscovei pentru a salva echipa protejatului său. 

Se pare că un grup de ofițeri japonezi conduşi de generalul Tojo, au încercat sà 
împiedice pe Mikado de a transmite trupelor mesajul de capitulare, dar că au fost în parte 
ucişi, atunci când încercaseră să pătrundă în Palatul imperial. 

Izvestia a luat poziție împotriva anglo-americanilor pe chestiunea României, având 
aerul să scuze pe Rege, care ar fi cerut demisia guvernului, silit de injoncțiunile acestora. 
Corespondentul Reuter a răspuns imediat, arătând că Sovietele par să uite complet de 
angajamentele de la Yalta, când pretind că reprezentanții occidentali acționează la Bucureşti 
fără asentimentul celui sovietic din comisia aliată de control şi că s-au dedat la acte 
nepermise în politica intemă a României, pe care le resping în modul cel mai categoric. 

Procedura ce se va urma la Londra, atât pentru formularea condiţiilor de pace, cât 
şi pentru rezolvarea problemelor teritoriale în suspensie, va fi următoarea: Consiliul 
miniştrilor de Externe va supune aceste probleme aprobării celor cinci puteri, pentru a fi apoi 
prezentate Adunării Naţiunilor Unite spre aprobare. 

S-a ridicat problema unor rectificări de graniţă cu Italia, deoarece trupele franceze 
ocupă Tirolul meridional spre a-l reda Austriei. 

Cât despre Triest şi regiunea istriană, şeful guvernului italian protestează împotriva 
pretențiilor jugoslave, dar recunoaşte că tot hinterlandul porturilor este populat de sârbi. De 
accea, propune Triest ca port international, care să deservească întreaga regiune 
danubiană a fostei monarhii austro-ungare. 

9.9.45. Molotov soseşte mâine la Londra împreună cu Vişinski, expert în probleme 
româneşti, dar oficialitatea engleză nu micşorează cu nimic importanța divergentei de vederi 

între aliați relativ la tara noastră şi care împreună cu chestiunea navigaţiei internaționale 
pusă de Truman, va forma centrul discuțiilor. 

Belgia crede că va obține să participe cu trei divizii la ocuparea Germaniei. 

După capitularea a un milion de japonezi în China, guvernul s-a mutat azi la 
Nanking. 

În Senatul american s-a propus ca o formaţiune aeriană americană de bombe 
atomice să fie pusă la dispoziția Consiliului de Securitate al Naţiunilor Unite pentru 
menținerea păcii în lume. 

Criza bulgară se apropie de soluționare prin recunoaşterea existenței legale 
acordate partidelor din opoziţie (democrat, agrarian şi socialist) şi prin încuviințarea 
reaparitiei propriilor prese. 

10.9.45. Familia Tătărescu a răspândit zvonul că Guţă pleacă la Londra cu 
Molotov, ceea ce îl cufundă şi mai mult în ridicol. Dacă o fi adevărat că articolul din /zvestia 
tot de dânsul a fost inspirat, atunci se va fi făcut de râs şi față de ruşi. 

Delegaţia acestui nenorocit guvern se întoarce mâine de la Moscova, bineînțeles 
cu coada între picioare, căci nu-mi pot închipui că Sovietele să mai acorde ceva unor 
oameni care nu le mai pot fi de nicio utilitate. 

Socotesc totuşi că nefastul guvern Groza va fi fost până la urmă necesar țării, căci 
dacă ruşii s-ar fi purtat cumsecade şi de nu s-ar fi produs toate aceste abuzuri şi mişelii, 
situația din România n-ar fi atras într-atât atenţia şi interesul anglo-americanilor, care ne-ar fi 
lăsat poate pe mâna ruşilor să dospim în drojdia sovietică. 

La Londra se află acum si Marjoribanks, Burton Berry si Roy Melbourne, diplomati 
ai misiunilor englezà si americanà la Bucuresti, care vor sti sà dovedeascà asupra celor 
petrecute în România si nu cred că aliații care iau o atitudine tot mai hotărâtă, sà mai dea 
înapoi, ba chiar să nu admită nicio formulă de compromis cu Sovietele asupra sud-estului 
european. 

În Indochina franceză şi mai ales în Annam au izbucnit tulburări împotriva Franţei, 
iar trupele britanice care au pătruns acolo, au luat măsuri pentru potolirea lor. 

De Gaulle a acordat un important interview corespondentului ziarului Times cu 
privire la relațiile franco-engleze, în care arată că trebuie să existe între cele două state, cel 
puțin o strânsă colaborare economică, dacă nu o alianță formală. 

În acest scop trebuie rezolvate două probleme: în Orientul Apropiat unde Anglia a 
dat o lovitură duşmănoasă Franţei, şi în Renania si Ruhr care ar trebui intemaţionalizate iar 
producţia de cărbune şi siderurgia să fie puse sub control intemaţional. 

La Londra se preconizează crearea în Europa de mari centre de distribuire a 
petrolului printr-un sistem cooperatist. 

Quisling a fost condamnat la moarte şi la confiscarea averii. 

Comuniştii acuză în Franța pe de Gaulle că el urmăreşte izolarea Sovietelor, iar 
socialiştii se ridică împotriva propunerii sale de mutilare a Germaniei de vest. Comentariile 
din Anglia sunt dimpotrivă, favorabile acestei idei. 

În ajunul deschiderii conferinței miniştrilor de Exerne, oficialitatea engleză 
consideră că Europa nu mai poate fi împărțită în zone de influență, ci că de aici înainte 
trebuie să constituie o unică entitate. 

New-York Times de azi publică o corespondență despre constituirea guvernului 
Groza şi arată cele trei audiențe ale lui Vişinski de la 3 martie pentru a obliga pe Rege să 
demită pe Rădescu şi dându-i ultimatum de două ore pentru a numi pe Groza, deşi 
Suveranul încredintase cu formarea cabinetului pe Barbu Ştirbei. 

Articolul arată că ştirea a fost expediată peste graniță din cercurile Palatului din 
cauza cenzurii de la noi, unde nici declaraţia lui Bymes, nici discursul lui Bevin, nici acțiunea 
lui Mihai de a cere demisia lui Groza nu au fost publicate în presa românească şi nici 
difuzate la radio. Corespondenta precizează că partizanii actualului guvem, abia dacă 
reprezintă 5% din opinia publică. 

MacArthur a desființat Marele Cartier imperial japonez, iar generalul Tojo, care a 
fost arestat ca criminal de război, şi-a făcut harakiri în momentul arestării. 

Germania care e centrul economic al Europei de mâine se află azi în haos, 
bântuită de foamete şi epidemii, cum n-a mai fost de multe secole încoace. 

Cele 9 milioane de germani emigrând spre vest din Polonia, Cehoslovacia şi 
Ungaria, constituie o problemă a cărei soluţie trebuie găsită de consiliul celor cinci. 

Radio Bucureşti face spume din cauza articolului din New-York Times şi acuză pe 
reactionarii si pe fasciştii de la noi care informează greşit şi induc în eroare pe străinii, care 
din prostie, se fac unealta lor. 

„Adevărul adevărat este că cel putin 85% din populație este pentru guvernul de 
largă concentrare democratică Petru Groza, pe când biete 5% reprezintă de fapt voturile pe 
care aceşti trădători le-ar putea obține”, spune comentatorul. 

Scârbele ce comandă azi la Radio Bucureşti merg însă mai departe şi vorbind de 
programul întâlnirilor de la Londra, nu mai fac deloc menţiune de România printre statele cu 
care aliații urmează a încheia pacea, ca şi cum tara noastră nu mai are nevoie să 
îndeplineacă vreo obligație, de vreme ce s-a pus de acord cu Sovietele. 

După decorarea lui Montgomery şi a regelui Mihai, Stalin a conferit ordinul 
„Victoria” şi lui Broz Tito, punându-l pe acelaşi picior cu primii doi. 

12.9.45. New-York Herald Tribune de ieri publică si el aceleaşi informații cu privire 
la rolul Rusiei în constituirea guvernului Groza, precizând că în vizita sa în Transilvania, 
primul ministru era însoțit de generalul Susaikov care-i comanda când şi ce să vorbească. 

News Chronicle la rândul său, scrie că englezii şi americanii refuză să încheie 
pacea cu România, Bulgaria şi Ungaria, ale căror guverne comuniste reprezintă o infimă 
minoritate impusă. 

La deschiderea conferinţei, Bevin a declarat între altele, că aliații vor trebui să se 
pună de acord asupra disfunctiei unor noțiuni ca „democraţie” care au un sens diferit în 
apus şi în răsărit. 

Guvernul polonez s-a decis să reia relaţiile cu România. O delegație a sosit de la 
Varşovia spre a încheia un acord economic. Se vede de aici scopul urmărit de guvem 
pentru a dovedi că România poate trăi perfect şi fără recunoaşterea anglo-americanilor. 

Poliţia aliată urmăreşte la Triest o bandă de agenti jugoslavi care umblă cu liste de 
subscriptii în sârbeşte şi în italiană, cerând alipirea la Jugoslavia a întregii regiuni, sub 
ameninţarea de a se răzbuna asupra celor ce ar refuza să-şi manifeste adeziunea. 

13.9.45. Canaliile întoarse de la Moscova dau un comunicat cu privire la 
negocierile încheiate cu „rezultate extrem de favorabile”, în care arată că ruşii ne oferă din 
ce-au jefuit de la noi, grâu şi porumb, cu împrumut pe un an, cu dobândă de 5%, o oarecare 
reducere a livrărilor în natură pentru nevoile trupelor sovietice din țară, precum şi restituirea 
unei mici părți din parcul de vagoane şi vase furate toamna trecută. 

Pentru toate aceste minuni, au scos în stradă câteva sute de nenorociti, copii şi 
derbedei, ca sà le strige: „Bine aţi venit"! 

MacArthur a dispus arestarea conducătorilor japonezi ai socității secrete jingoiste 
„Balaurul Negru”, în cea mai mare parte generali, care pe rând au început să-şi facă 
harakiri. 

În prezența Lordului Mountbatten, la Singapore s-a semnat capitularea tuturor 
forțelor japoneze din Asia de sud-est, cu efective de peste un milion de oameni. 

Anglo-americanii continuă să se ocupe de România. În acest sens, se poate spune 
că Groza ne-a făcut un bine. Times scrie în termeni foarte potoliti că este de mirare cum a 
putut /zvestia să afirme asemenea neadevăruri, acuzând pe englezi şi pe americani de a se 
fi amestecat în treburile inteme ale unui stat suveran şi independent, când ştiut este că au 
făcut-o în conformitate cu prevederile acordului de la Yalta, adăugând că socoteşte 
deschiderea acestei polemici în ajunul Consiliului miniştrilor de Externe, ca pe o acţiune 
nefericită. 

Pentru tonul măsurat al acestui ziar, găsesc că e foarte mult. 

Perspectivele acestui consiliu sunt ca el să dureze vreme destul de îndelungată, 
poate chiar doi ani, pentru a-şi transmite apoi funcțiunile Consiliului de Securitate al 
Naţiunilor Unite. 

Radio Moscova a anunțat că aliații au căzut de acord să amâne pentru mai târziu 
discutarea problemei Strâmtorilor şi a Mării Baltice, la care Truman s-a grăbit să răspundă 
că Dardanelele şi comunicațiile pe unele fluvii intemationale urmează a fi discutate imediat. 

Deocamdată la Londra, miniştrii n-au ținut azi şedinţa, spre a-şi procura şi traduce 
toate documentele necesare, poate şi spre a mai sta de vorbă şi a găsi unele modalități 
de acord. 

Asupra Italiei, sunt pe tapet chestiunile teritoriale, Franța cerând o rectificare de 
fruntarie în Savoia, Austria pretinde Tirolul meridional, Jugoslavia reclamă Veneţia -Giulia şi 
portul Triest, iar Grecia revendică Dodecanezul. Egiptul care pretinde un plebiscit asupra 
Libiei cu speranța de a obține ceva din partea aceea, profită de ocazie pentru a ruga pe 
englezi ca ocupaţia lor să ia sfârşit. Etiopia de sigur se gândeşte că n-ar fi rău să aibă o 
ieşire la mare prin Eritreea. 

Pentru toate acestea, Consiliul va convoca delegaţii ale acestor state, spre a fi 
audiate împreună cu cea italiană. 

Englezii şi americanii se arată tot mai preocupați de soarta tragică a 10-12 milioane 
de nemți (se vede că cifra creşte mereu), expulzați din țările învecinate, care n-au unde 
merge, nici ce mânca. Copii şi femei ce nu pot purta vina păcatelor naziştilor, sosesc 
muribunzi la Berlin şi riscă să piară în iarna ce va veni, şi care va fi cea mai cumplită pentru 
biata Europă. 

Şi la noi se va pune în curând problema foametei destul de riguros şi mulți se 
întreabă dacă din punct de vedere al oportunitàtii politice, n-ar fi mai practic să rămână tot 
guvernul actual, măcar până la primăvară, să se zbată tot el cu toate nevoile. 

Orice altă formulă guvernamentală s-ar găsi, ea s-ar lovi inevitabil de toate aceste 
dificultăți, din care ar profita numai propaganda subversivă, aruncându-i în spinare toate 
acuzele şi care ar provoca necontenit tulburări şi greve, mai ales cu ocupația rusească 
prezentă. De aceea, poate mai bine ar fi să mai înghitim câteva luni ridicolul acestor 
succese şi întoarceri triumfale de comandă şi să lăsăm scârbelor fenediste să ducă ei 
singuri ponosul zilelor grele şi negre ce ne aşteaptă. 

Unica parte grea a problemei va fi situația Regelui, care nu poate relua raporturi cu 
acest guvem rebel. Grava întrebare rămâne că în asemenea caz, ruşii vor avea toată 
latitudinea să împingă din toate puterile la nişte alegeri pe placul lor si deci la înglobarea 
țării în vreo formulă de anexare sau oricum de dominare. 

Cred însă că americanii care au luat actunea în mâinile lor, vor reuşi să oblige pe 
ruşi a ne părăsi fara, singurul mijloc de a da viabilitate unui guvern democratic la noi. 

La congresul trade-unionist de la Blackpool, delegatul american a atacat violent 
sindicatele sovietice, afirmând că nu vor putea colabora niciodată cu muncitorii ruşi, care.nu 
se bucură de drepturi, de libertate într-o țară fără Parlament, fără presă liberă, fără putinţa 
de a-şi exprima gândirea. 

Printr-o scrisoare deschisă, delegatul sovietic acuză delegația americană de a face 
aprecieri injuste asupra sindicatelor sovietice, care în asemenea condiţii nu pot participa mai 
departe într-un organism federativ internațional. 

Byrnes a avut azi întrevederi cu regele Petru şi cu regentul Damaschinos. 

Sunt zvonuri că şi regele Mihai ar pleca la Londra să reprezinte interesele 
româneşti. /zvestia a schimbat complet tonul: un articol foarte „a l'eau de rose” în care 
arată că deşi există unele nepotriviri şi contradicții de tendințe între aliați, sunt totuşi mari 
probabiltàti ca discuţiile din Consiliul celor cinci miniştri de Externe să aplaneze dificultățile 
şi să readucă unitatea de vederi. 

15.9.45. Calculând cât se poate de simplist, Molotov a adus în fața consiliului de la 
Londra proiecte de tratate de pace cu România, Bulgaria şi Ungaria, care se pare că nu 
sunt altceva decât confirmarea textelor din convențiile de armistițiu. 

Sunt indicii că socoteala de acasă nu se potriveşte cu cea din târg. 

Atitudinea lui Truman e intransigentă, delegaţii americani atacă tendințele 
sovietice, iar Radio America declară că toată opinia publică din Statele Unite e strânsă în 
jurul Preşedintelui. 

Figura Regelui nostru pare a fi azi cea mai populară printre americani. Dacă la 
cererea regelui Petru de a se ocupa de treburile interne ale Jugoslaviei, Byrnes i-a răspuns 
rece că nu se poate ocupa de chestiuni ce nu sunt în program, este că într-adevăr a trebuit 
să refuze o intervenție de ultima oră, provocată de problema atât de actuală a României, 
dar care pentru sârbi nu se pune. Aceasta deoarece acolo restaurarea Regelui e hotărâtă, 
ca şi cea a lui Tito, confruntat acum cu o serie de înfrângeri din partea partizanilor lui 
Mihailovici, care luptă în numele Regelui. 

Radio Moscova nu se astâmpără, declarând ritos că guvernul Groza pregăteşte 
viitoarele alegeri din România care vor fi absolut libere, cu vot universal şi scrutin secret, 
pentru a dovedi cât de tare iubeşte şi susține poporul acest guvern. 

Aliaţii protestează împotriva proiectului de concesionare a unei regiuni petrolifere 
din Austria ce produce o medie anuală de un milion tone, oferită Sovietelor de către 
guvernul Renner. 

Pentru problema Triest, pe lângă experţi italieni si jugoslavi, vor mai lua parte si 
delegati ai Australiei, Canadei, Indiei şi Noii Zeelande, care, din întâmplare, sunt cu toții 
membrii Commonwealth-ului britanic. 

Se pare că Franco a hotărât să pună capăt prerogativeor exclusive ale Falangei şi 
să permită reînvierea partidelor politice spaniole. Totodată, poliția din Madrid a arestat 
comitetul central al Partidului Comunist de acolo. 

Dacă Franco va trece mâna, este cert că o va face în favoarea Monarhiei. 

După înapoierea de la Moscova, Tătărescu a cerut în două rânduri audienţă la 
Rege „spre a-i comunica ştiri de o extremă importanță.” În zadar, deoarece audientele i-au 

fost succesiv refuzate. Ce-i putea spune? să recunoască faptul că în prosteasca şi josnica 
lor trădare, canaliile au admis ca trupele ruseşti să plece de la noi abia în... iulie 1946!?... 

PS. Probabil că temându-se ca ruşii să nu se formalizeze că în chestiunea 
granițelor italiene vot fi complet majorati de voturile britanice, Bevin a poftit la discuții şi pe 
delegații ucrainean, polon şi rus alb. 

Aud că guvernul Groza ar fi dat delegație lui Molotov să trateze dânsul în numele 
României negocierile de pace cu aliații. Nu mă mai mir de nimic! 

16.9.45. Cancelarul Renner a comunicat că față de protestările anglo-americane, 
guvernul austriac a decis să amâne pentru mai târziu deschiderea discuţiilor privitoare la 
concesionarea terenurilor petrolifere din zona sovietică, promisă acestora. 

Guvernul francez a hotărât să încheie cu Spania un acord economic în valoare de 
12,5 milioane livre sterline pentru materii prime, alimente necesare populației spaniole 
înfometate şi de 7,5 milioane reprezentând mâna de lucru spaniolă în Franţa. 

Încă o dovadă că de Gaulle schimbă de picior. Pe de altă parte însă, Leon Blum 
acordă un interview presei, pentru a protesta împotriva ideii unui bloc apusean cu tendință 
exclusivistă față de Soviete. 

Noile dispoziţii electorale luate în Jugoslavia împotriva cetnicilor lui Mihailovici şi în 
contra tuturor funcționarilor care au prestat serviciu pe vremea ocupaţiei, probează 
atitudinea vădit anti-aliati pe care Tito se mentine cu fermitate. 

În Bulgaria, alegerile sunt fixate pentru 18 noiembrie. 

Ministrul de Externe sârb Subasici, care trebuia să plece la Londra pentru 
discutarea frontierei cu Italia, a avut un atac de apoplexie si este înlocuit cu vice- 
preşedintele Consiliului. 

Bevin analizează cu Bidault termenii unui tratat de alianță franco-englez. 

Truman va lua mâine în cercetare problema spinoasă a condițiilor de muncă în 
Statele Unite, unde 200.000 lucrători au declarat grevă, majoritatea de la General Motors 
din Detroit, pentru a obține o majorare a salariilor cu 30%. Până acum, la cererea lui 
Roosevelt, recurgerea la grevă fusese suspendată de comun acord pe toată durata 
războiului. 

20.9.45. Guvernul Groza a rămas plutind în aerul mefitic al Moscovei, fără 
platformă constituțională şi fără sprijinul maselor cu care se laudă, fără posibilitatea să-şi 
consolideze situația în afară, altfel decât cedând ruşilor tot ceea ce aceştia poftesc. 

Chiar numai citind expunerea făcută în Consiliu asupra noilor acorduri încheiate, se 
poate vedea uşor cât de pràdati continuăm să fim. Guţă, care, după întoarcerea de la 
Moscova, a cam amuţit, se dă peste cap să intre în grațiile regale; unii spun cà ar fi fost 
chiar poftit la o vânătoare. 

Consiliul miniştrilor de Exteme discută condiţiile păcii cu Italia, unde şi Grecia a fost 
chemată să prezinte un memoriu şi se pare cà vor căuta o fruntarie etnică cu Jugoslavia cât 

mai aproape de realitate, urmând ca regiunii portului Triest, să i se aplice un regim 
international. 

Attlee la Londra si Wawell la New Dethi au anuntat cà India va avea o constitutie si 
un regim autonom. 

La Londra, Franța se manifestă tot mai mult a fi trecut în câmpul anglo- 
americanilor; de aceea Rusia face spume şi tratează regimul de Gaulle, ca şi pe cel din 
Grecia, drept nereprezentativ, ridicând în schimb în slavă pe cele din România şi din 
Bulgaria. 

Spre a pune la punct problema relațiilor dintre Anglia şi Spania franchistà, ca şi a 
tuturor poveştilor despre o coluziune între Londra şi Madrid, guvenul englez a dat publicității 
răspunsul trimis de Churchill încercării de apropiere din partea lui Franco. 

Într-un inteview acordat presei engleze, Molotov a precizat că guvernele român, 
bulgar şi ungar sunt reprezentative, guvernul Groza fiind singurul care a reuşit să 
restabilească ordinea în țară şi să execute cu lealitate condițiile armistițiului. Venind la 
putere, Groza a propus grupărilor Maniu şi Brătianu colaborarea, dar nu s-a putut înțelege 
din cauza pretențiilor lor excesive de participare la guvernare; de altfel, vor avea loc în 
curând alegeri generale, pentru ca viitorul Parliament să dea exact măsura compunerii 
viitorului guvern, prin listele de candidați propuse de câteva partide politice (recte: partidele 
FND), iar nu printr-o listă unică. 

Se vede bine de aici că Sovietele au luat în mână cauza României. Să vedem 
acum ce-or zice şi ceilalți. E vorba ca azi să se ia în considerare problemele tratatelor de 
pace cu statele din sud-estul Europei. 

Mari demonstraţii la Buenos Aires în contra guvernului de dictatură din Argentina. 

Marile puteri aliate vor lua măsuri pentru a asigura independența Coreii. 

Se prevede că, după executarea condițiilor capitulării, Mikadoul ar avea de gând să 
abdice, asumându-și răspunderile. 

Radio Londra de astă seară anunţă că cele două şedinţe de azi ale Consiliului au 
fost consacrate tratatelor de pace cu Finlanda şi România, luându-se ca bază de discuții 
propunerile delegației sovietice; delegația britanică a făcut o expunere relativ la ambele 
state, iar cea americană numai referitoare la România. 

În ritmul în care lucrează, miniştrii de Externe vor prelungi şedinţele până joia 
viitoare şi sunt probabilitàti să se întâlneacă din nou la începutul lunii decembrie spre a 
discuta atunci rezultatele obținute între timp de către adjunctii lor. 

Comentatorul de la Londra asupra situaţiei de la noi, discutând interview-ul lui 
Molotov, pare să se mulțumească acum ca guvernul Groza să accepte libertatea presei şi a 
întrunirilor, modificarea legii electorale şi asigurarea unor alegeri libere, pentru a fi 

Este evident că totul se va termina printr-o formulă de compromis şi că în orice 
ipoteză ne-am afla, vom fi totdeauna obigati să ținem seama de potenţialul rusesc din 
flancul nostru. 

În orice împrejurări ne-om afla şi orice guvern, - oricât de susținut de anglo- 
americani ar fi, - toată problema se reduce la putinta de a determina un moment mai 
curând, plecarea ruşilor din țară. Altfel, guvernul ce ar veni, n-ar putea face alegeri cinstite, 
chiar de ar voi, oricâte libertăţi ar acorda pe hârtie. 

Ar fi deci nevoie de alte luni de frământări interne, de alte guverne, poate cu alte 
protestări ale aliaţilor şi cu alte alegeri generale pentru a ajunge peste un an, să zicem, la o 
Românie sleită material şi moral, dar liberată de ruşi. 

Deocamdată, Groza a convenit la Moscova o oarecare reducere de furnituri pentru 
trupele de ocupaţie până în iulie viitor, rămânând ca atunci, dacă pacea nu s-a încheiat încă 
şi dacă ruşii n-au consimțit încă să părăsească țara, să se convină asupra altor cantități 
pentru trupele ce vor mai sta la noi. Vedremo!... 

21.9.45. Şedinţa de azi dimineaţă a fost consacrată exclusiv României. 

Deşi anglo-americanii nu sunt de acord cu sovieticii în privința reprezentativitàtii 
guvernului Groza, aliaţii continuà a fixa condiţiile tratatului de pace, cu speranța că ulterior 
vor conveni şi asupra unui guvern legal. 

Miniştrii aliați i-au pus întrebări vicepreşedintelui guvemului jugoslav cu privire la 
pretențiile teritoriale asupra României, Bulgariei, Albaniei şi Greciei. El a răspuns că sârbii 
au tot interesul să trăiască în raporturi de prietenie cu aceste state, unica revendicare este 
față de Austria, fără a cere însă şi localitatea Villach. 

Cu toate garanţiile date de autorităţile jugoslave, partidele de opoziţie au hotărât sà 
nu prezinte candidați la alegeri, dat fiind caracterul dictatorial al guvernului. 

La Londra se discută interview-ul lui Molotov care ridică interese ruseşti în 
Dodecanez, Eritreea, Tripolitania, unii spun chiar Suez, ceea ce constituie un atac direct în 
contra drumului imperial al Commonwealth-ului britanic. 

Eisenhower a sosit la Varşovia, iar Montgomery la Praga. 

Ruşii retrag trupele din Teheran. 

Ştiri încă neconfirmate asupra acordului între Guomindang şi China comunistă 
pentru o colaborare sub conducerea lui Tchang Kai-check. 

22.9.45. Fel de fel de zvonuri putin îmbucurătoare circulă cu privire la desfăşurarea 
activității Consiliului miniştrilor de Externe de la Londra si, în corolar, relativ şi la soarta 
guvernului Groza. 

După ce Tătărescu afirmase că azi el va demisiona ca dovadă a lealitàtii sale față 
de Rege, aud acum că rămâne în guvern. Pe de altă parte mi se afirmă, dar îmi vine greu a 
crede, că din unicul motiv ca în capul guvernului să rămână un ardelean, Maniu ar fi promis 
lui Groza să-l împace cu Mihail... 

Cum şi la Londra s-ar părea că, în anumite condițiuni formula guvernului de azi 
n-ar mai fi respinsă prin definiţie de către anglo-americani, ne-am putea aştepta să vedem 
continuând echipa actuală, cu mici modificări de persoane, adică marasmul permanentizat. [...] 

Guvernul de la Belgrad propune înglobarea Triestului în federaţia jugoslavă ca stat 
liber cu 25 reprezentanți în Parlament. 

Presa britanică socoteşte că problema bulgară va fi foarte anevoiasă, din cauza 
pretențiilor ruseşti la despăgubiri şi la o fruntarie prezentând garanții serioase. 

În ce priveşte România, dificultățile unui acord se vor ivi relativ la potențialul şi la 
rolul ei militar, la forma ei de guvernământ şi la problema Transilvaniei. 

Daily Herald se întreabă: de ce protestează Pravda împotriva ideii unui bloc 
apusean, în timp ce Sovietele duc o politică de înglobare a micilor state din răsăritul Europei 
în zona lor de influență? 

Se pare că procesul de la Nürnberg al celor 24 principali criminali de război va 
începe de abia după Crăciun. 

New Statesman, organ de stânga, protestează vehement în contra pretentiei 
Rusiei de a obține mandat asupra Tripolitaniei şi o consideră ca o dezvăluire a tendințelor 
sale imperialiste în Mediterana. 

Se pare că guvernul Groza a decis să asume prerogativele regale şi să emită 
decrete fără semnătura Regelui. Care va fi poziţia lui Mihai dacă situația de azi continuă?!... 

Azi era să fie discutate la Londra condiţiile tratatului cu Ungaria; şedinţa însă s-a 
amânat şi sunt unele presupuneri că ar fi din cauza acordurilor economice încheiate cu 
Sovietele, după modelul celor din România cu societăți mixte etc. 

Corespondenta americană Ann McCormick este de părere că acest consiliu de la 
Londra reprezintă doar o primă fază de explorare a problemelor de după război şi crede că 
tratatele de pace nu se vor încheia încă, ci că se va stabili o situaţie intermediară care să 
dea acestor state putinţa să reia o viață intemă şi internaţională normală; ea declară în 
concluzie: „o amânare a soluției este totdeauna preferabilă uneia rele luate în pripă”. Vedem 
de aici, la ce ne putem aştepta. 

Congresul de la Bombay a refuzat să ia în considerare propunerile Angliei, 
declarând cà nu poate discuta decât pe baza completei independente a Indiei, asa că şi 
această încercare este „a failure. 2! 

23.9.45. Se anunţă azi de la Londra că situația în consiliul miniştrilor a atins o 
tensiune latentă datorită totalei divergențe dintre Soviete şi aliați în ce priveşte situația 
politică internă în statele din sud-estul Europei, şi care a ajuns la un punct culminant prin 
cedarea a 50% din activitatea economică a Ungariei către ruşi. 

Aceasta a fost cauza suprimării şedinţei de ieri dimineaţă; cea de după amiază a 
durat câteva ore, în care timp s-au depus sforțări deosebite pentru reducerea tensiunii. 

Ducele de Windsor a sosit în Europa şi se va stabili la Paris sau în sudul Franței. 

24.9.45. Ştirile de azi dimineață sunt cu mult mai îmbucurătoare: întors la Casa 
Albă, Truman a declarat presei că dânsul personal a luat în mână întreaga chestiune a 
bombei atomice, ca să curme odată pentru totdeauna orice amestec politic sau orice 
discuţie asupra datoriei Statelor Unite de a împărtăşi acest secret şi celorlalti aliați. 

La Londra, după ce a lăsat pe ruşi să reclame despăgubiri de război Italiei şi după 
ce a lăsat pe Tito să revendice Triestul, guvemul american declară hotărât cà nu admite ca 
Italia să plătească vreun ban ca despăgubiri, nu admite alte granite decât cele fixate de 
Woodrow Wilson în 1919, nu admite ca oraşul Triest, al cărui port va fi intemationalizat, să 
nu rămână pe teritoriul italian. 

Este evident că această intransigentà americană nu e determinată de vreo 
dragoste netàrmurità a poporului yankee pentru cel italian, ci e doar datorită faptului că Italia 
reprezintă pivotul rezistenței în Mediterană față de primejdia amestecului sovietic. 

Să sperăm că şi România reprezintă pentru Statele Unite şi pentru viața Europei 
un alt pivot, tot atât de important şi de amenințat, acel al Dunării, iar ruşii vor fi puşi în 
curând la ordine şi în ce ne priveşte pe noi. 

25.9.45, În consiliul de ieri s-au discutat problemele de navigaţie ale fluviilor 
internaționale europene: Dunăre, Rin, Elba şi Oder. 

Teza americană propune un sistem de administrare internaţională prin delegații 
tuturor Naţiunilor aliate, pe când cea sovietică pretinde o administrare regională sub 
controlul armatelor de ocupație. 

Din cauza poziţiilor contradictorii în privința tuturor problemelor din sud-estul 
european, presa britanică declară că umbra Balcanilor întunecă întreaga atmosferă a 
consiliului. De altfel, ruşii au şi cerut ca toate aceste chestiuni să fie scoase de pe rolul 
discuţiilor dintre cele cinci mari puteri, spre a fi tratate într-un comitet restrâns de către cei 
13° de la Potsdam. 

Corespondentii americani arată că faptul de a nu se fi ajuns la niciun rezultat 
definitiv în niciuna din chestiunile supuse consiliului, nu trebuie considerat ca o nereuşită, ci 
doar ca o prezentare a situației generale, care va fi examinată ulterior în decembrie, când 
titularii se vor reîntâlni. 

Prin urmare, de rândul acesta, problema tratatelor de pace a fost de abia schitatà, 
sub aspectul tendințelor diferite ce se desenează între participanți. 

Atitudinea lui Molotov n-a fost nicidecum aceea a unui delegat dornic să ajungă 
prin discuții la un rezultat, ci cea a politicianului sovietic care examinează orice problemă 
numai sub aspectul în care aceste chestiuni se pot sau nu adapta poftelor ruseşti de 
dominație. 

În schimb, consiliul a fost un prilej nimerit al puterilor occidentale de a pomi acţiuni 
de apropiere foarte utile pentru mai târziu, de care de altfel Sovietele se arată destul de 
plictisite. Astfel, acord economic anglo-american, alianță franco-britanică, înțelegere franco- 
italiană, toate deocamdată în stadiul de tatonări între state, care peste câtva timp s-ar putea 
dovedi închegate ca un bloc apusean. 

Alegerile cantonale din Franţa prezintă o marcată tendință spre stânga; sunt însă 
multe balotaje. 

Guvernul egiptean cere retragerea trupelor engleze şi din Sudanul anglo-egiptean 
şi alipirea acestuia într-un singur stat pentru tot cursul Nilului. 

S-a zvonit că Mikadoul ar fi şi abdicat. Deocamdată însă, a cerut să facă o vizită 
generalului MacArthur la reprezentanța americană. 

Pretentia guvernului Groza de a-şi asuma prerogativele regale se bazează, 
pare-se, pe nevoia promulgării unui decret pentru majorarea salariilor funcționarilor publici, 
sperând în acest chip să-şi asigure popularitatea în masele orăşeneşti. 

26.9.45. Presa engleză acuză fățiş Sovietele de a voi, în loc de soluții 
internaţionale a problemelor, acorduri regionale care să prezinte pentru ele un caracter de 
securitate, prin menținerea în anumite regiuni de regimuri satelite lor. 

Totuşi, se pare că în Ungaria unde regimul parlamentar a fost menținut, există o 
putemică opoziție împotriva convențiilor economice maghiaro-sovietice, aşa că ar fi posibil 
ca ratificarea lor să nu se realizeze. 

Statele Unite s-au grăbit să ofere guvernului din Budapesta reluarea raporturilor 
diplomatice, cu anumite condițiuni de garantare a libertăților politice. Şi ruşii au comunicat 
prin Voroșilov reluarea relaţiilor diplomatice cu Ungaria, asa că această țară ar putea profita 
de supralicitatia dintre cele două tabere adverse. 

Se vorbeşte că alegerile generale vor avea loc la 4 noiembrie. 

Premierul belgian van Acker cu mai multi membri din cabinet se află la Lisabona, 
unde e asteptat si printul Charles si unde se zice cà ar sosi si regele Leopold. 

Să fie vorba de abdicare sau din contra, de împăcare?... 

Republicanii spanioli cer cu insistență aliaților să rupă relațiile cu regimul Franco, 
însă cum englezii şi americanii, chiar şi francezii nu se arată deloc dispuşi s-o facă, sunt mai 
multe probabilitàti ca balanța să atârne în avantajul unei restaurări a Monarhiei, asa cum 
Susține un aghiotant al pretendentului, care e convins că, până în şase luni, Franco va ceda 
locul direct şi fără tulburări Regelui, în locul unei republici a camarazilor. 

Grevele se intensifică în Statele Unite, numărul greviştilor atinge o jumătate de 
milion de oameni. 

Răscoale în Insulindia, Annam si Siam. 

Truman spune că nu ştie nimic despre vreo pretenție sovietică pentru constituirea 
în Japonia a unei comisii aliate de control şi că MacArthur deține acolo mai departe 
autoritatea supremă. 

28.9.45. Vizita lui Hirohito în jachetà la reprezentanța americană unde MacArthur 
l-a primit în bluză kaki, fără cravată şi fără decoraţii, a prăbuşit de pe piedestal divinitatea 
Mikadoului în sufletul japonezilor. Primul efect este constituirea unui partid laburist în 
Japonia. 

Şi guvernul britanic a decis să reia raporturi limitate cu guvemul maghiar Miklos. 

Stare de asediu în Argentina. 

Zvon la noi, probabil doar o farsă sinistră care denotă însă zăpăceala din spirite, 
cum că guvemul pregăteşte răsturnarea Regelui şi aducerea lui Sadoveanu ca şef al 
statului până la înglobarea țării în Uniunea Sovietică! Cert este însă că Susaikov i-a spus lui 
Groza că nu-i pasă de rezistența regală, că guvernul va rămâne mai departe şi că dacă ar fi 
să plece cineva, apoi acela va fi Regele. Oricum, toată lumea se aşteaptă la schimbări pe 
curând. 

Wickam Steed a vorbit azi la radio foarte răspicat pentru a pune la punct pretențiile 
sovietice: omenirea trebuie să învețe a vorbi o limbă universală, iar nu dialecte naţionaliste 
sau regionale; în loc de a ţine consilii de ministri în „5", mai bine ar fi ca aceste probleme să 
fie tratate pe față de opinia publică în presă. 

29.9.45. Rezultatul reacției dictatoriale din Argentina unde au loc arestări masive 
de comunişti şi socialişti este că guvernul american ameninţă pe cel din Buenos Aires, 
declarând oficial că va combate orice manifestare fascistă, oriunde s-ar produce şi sub orice 
formă s-ar ivi. 

În Portugalia, preşedintele Carmona a decis dizolvarea Adunării Naţionale precum 
şi o nouă lege electorală democrată, în locul Partidului unic corporatist. 

La Bombay trupele engleze au început represiunea împotriva tulburărilor produse 
prin conflictul dezlănțuit între mahomedani si hinduşi. Au debarcat de asemenea în 
Indochina şi în curând şi în Jawa pentru potolirea revoltelor naţionaliste, provocate de 
japonezi. 

Pe continentul asiatic au mai rămas 4 milioane soldaţi japonezi, pentru transportul 
cărora în metropolă, MacArthur refuză să acorde tonajul cerut de guvernul din Tokio. 

Consiliul miniştrilor de Exerne de la Londra se va întruni şi azi după ce au discutat 
pretențiile franceze în Renania şi Ruhr şi după ce au hotărât ca loctiitorii lor să continue a 
studia problema statelor din sud-estul european. 

Se speră că prin rezolvarea chestiunii maghiare, s-ar putea facilita şi discutarea 
situației din România şi Bulgaria pe cale de compromis. Ce-ar putea însemna acest 
compromis Dumnezeu ştie, fiindcă un lucru este cert: nimic serios nu se va putea organiza 

în țara noastră, cât timp vom avea pe ruşi pe capul nostru. Alegeri sub ocupație aşa cum 
are de gând guvernul, ar fi un dezastru. 

Zvonuri interesate vorbesc mereu de alungarea Regelui şi de un regim hibrid 
pro-sovietic cu o Regentà provizorie în care să intre şi un comunist. Potrivit celor răspândite 
de Guţă, el este acela care, luptând pentru ordinea burgheză, ar fi reuşit să determine 
guvernul să accepte unele măsuri de ordine în Stat, grație cărora starea actuală de anarhie 
ar fi întrucâtva dominată şi limitată. 

Formula comunicatului este însă destul de imprecisă, lăsând impresia că 
traducerea în fapt va permite să domnească mai departe arbitrarul şi abuzurile. 

Mareşalul Jukov a fost invitat de Truman şi va sosi peste o săptămână la 
Washington. N-o fi oare vorba să se încerce asupra lui o dulce şi convingătoare 
promisiune? Similară cu cea exercitată asupra lui de Gaulle?... 

30.9.45. Miniştrii de la Londra se mai întâlnesc şi azi spre a se pune de acord 
asupra protocolului sesiunii şi cuvântul de ordine este că nu trebuie pierdută speranța unei 
înțelegeri între cei mari. 

Spiritele de la noi sunt foarte alarmate şi unii spun că şi Maniu a devenit acum 
pesimist. Să nu uit a menționa declaraţiile făcute de dânsul presei străine, impecabile ca 
finețe şi ca urbanitate, chiar a doua zi după interview-ul lui Molotov. 

Zvonurile despre situația guvernului sunt foarte variate: unii vorbesc de debarcarea 
lui Groza şi înlocuirea sa prin Tătărescu, alții că Groza îşi va prezenta demisia Regelui spre 
a reintra în legalitate, că acesta i-o va accepta, însărcinându-l să gireze mai departe 
afacerile, până la constituirea unui guvern pe placul aliaților. 

În ce ne priveşte, a licărit ieri o rază de speranță prin comunicarea de la Londra 
cum că Byrnes a prezentat consiliului o formulă de compromis în ce priveşte statele 
balcanice şi că Molotov a cerut instrucțiuni Moscovei pentru a le putea discuta. 

Dacă formula ar fi pe placul ruşilor, este sigur că el n-ar mai avut nevoie să ceară 
instrucțiuni, iar dacă tonul n-ar fi fost destul de hotărât şi amenintàtor, s-ar fi mulțumit s-o 
respingă, aşa cum a procedat fără jenă în alte ocazii. 

Sovietele încearcă să combată acțiunile americane prin grevele declanşate în 
Statele Unite, unde numărul greviştilor a trecut de 2 milioane. 

În Germania ocupată de ruşi, se expropriază moşiile junkerilor de peste 250 
hectare, pe când imbecili la noi au limitat la 50 hectare pe care vor până la urmă să le fure 
şi pe ele. 

1.10.45. Din izvor destul de serios, aflu că Moscova este hotărâtă să admită 
schimbarea guvernului Groza, de care ruşii şi-au dat seama de totala sa insuficiență. 
Rămâne de văzut cine va forma noul cabinet. Mi se afirmă că aliații susțin coaliția în „4” din 
august 1944, ceea ce le-ar da garanţia unui minim de libertăţi la viitoarele alegeri. 

Se pare că si în Bulgaria s-au petrecut cam asa lucrurile, încât opoziția a prins 
putere şi începe a-şi manifesta pe față reacția împotriva comndamnărilor injuste ale ofițerilor 
şi politicienilor bulgari. S-a ajuns, după obiceiul lor, să se asasineze magistrații care i-au 
judecat, dintre care unii au scăpat refugiindu-se la noi. 

Turcii pretind a şti că Truman ar fi propus lui Stalin o întâlnire în doi, Statele Unite 
fiind mai independente şi mai puțin interesate în problemele europene decât Anglia şi deci 
mai în măsură să discute în mod obiectiv cu sovieticii. 

Rămâne de văzut cu ce mijloace vor reuşi americanii să convingă pe sovietici. 

După balotaje, alegerile cantonale din Franța au confirmat un şi mai mare câştig 
pentru socialişti, aşa că şi la alegerile generale de peste trei săptămâni, este de aşteptat 
victoria stângii. 

Arabii protestează cu indignare împotriva demersului preşedintelui american pe 
lângă guvernul britanic de a permite imigrarea în Palestina a 100.000 evrei fără adăpost din 
Germania, declarând că acea țară nu e colonie engleză, ci un teritoriu sub mandat, asupra 
căruia Anglia nu are drepturi suverane. 

Miniştrii de Exteme nu s-au putut pune de acord asupra textului de protocol final. 

Presa engleză emite părerea că înaintea viitoarei sesiuni din decembrie, cei cinci 
să se reunească la Moscova, adică: Stalin, Truman, Attlee, de Gaulle şi Tchang Kai-check. 

La Triest şi în alte oraşe din regiune ca Gorizia, grevele s-au întețit susținute de 
populația rurală de origine sârbă, deci alimentată de politica lui Tito. 

3.10.45. După ultima şedinţă de aseară, miniştrii de Externe pleacă azi de la 
Londra. Declaraţiile lui Bymes făcute presei şi comunicatul Moscovei mărturisesc pe față că 
rezultatul actualei sesiuni a fost o nereusità totală, după ce, până la 22 septembrie, 
speraseră să ajungă la o înțelegere. 

În acea zi, Molotov, care semnase un acord relativ la participarea Franței şi Chinei 
la discutiuni, se trezeşte deodată, desigur în urma unor aspre mustrări venite de la Kremlin, 
şi declară că a comis o greşeală iscălind acordul privitor la consiliul celor cinci, cerând ca 
hotărârile esenţiale să nu se ia decât în trei, conform celor fixate la Potsdam. „N-ar fi 
admisibil ca Franţa, care nici măcar n-a declarat război Bulgariei, României şi Ungariei, să 
discute acum condiţiile tratatelor de pace ce se vor încheia cu aceste țări." 

După părerea lui Bymes însă, n-ar fi admisibil ca „trei mari puteri să hotărască 
asupra soartei lumii şi să cheme apoi pe toți ceilalți, spunându-le doar: semnaţi! Acesta ar fi 
mijlocul cel mai sigur de a nărui pacea şi de a ajunge chiar de a doua zi la conflicte." (Cu 
alte cuvinte, teza germană depre „diktatul” de la Versailles.) 

Bineînţeles, consiliul continuă activitatea prin loctiitorii miniştrilor care vor rămâne 
în continuare la Londra. 


Caietul VIII. Les convulsions pour la paix 
https://biblioteca-digitala.ro / https://migl.ro 


210 Dimitrie luraşcu 


Byrnes crede că decât să se aştepte o nouă sesiune a consiliului care s-a încheiat 
printr-o quasi-ruptură din pricina notei cu caracter ultimativ a lui Molotov, mai bine ar fi să se 
întrunească din nou şefii de Stat, ale căror întâlniri au avut totdeauna bune rezultate. 

În aceste condiţii, nu văd pentru noi posibilitatea de a mai scăpa de ruşi, afară de 
cazul unui conflict deschis între cele două tabere. Oricum, nu se mai pune pentru câtva timp 
chestiunea schimbării de guvern în România, fiindcă acum Moscova nu mai are motive de 
menajat pe ceilalți. 

Starea de tensiune creste în lumea arabă împotriva evreilor: guvemul libanez 
intervine si el, protestând contra imigrărilor în Palestina; guvernul englez a răspuns lui 
Truman spre a-şi susține punctul său de vedere; arhiepiscopul copt al lerusalimului a fost 
găsit mort într-un sant în Cairo. 

La intervenția Londrei, Polonia şi Cehoslovacia au întrerupt provizoriu expulzarea 
germanilor. 

Mareşalul Jukov s-a îmbolnăvit brusc la ordinul Moscovei şi a contramandat vizita 
sa în Statele Unite. În schimb, generalul Patton, comandantul armatei americane de 
ocupație din Germania, a fost înlocuit şi Moscova jubilează. 

Din cauza situaţiei încordate din Argentina, guvernul de la Washington discută cu 
cel din Rio amânarea sau chiar anularea conferinței pan-americane. 

Regele Leopold, trăind în Elveţia, a lansat un manifest poporului belgian, spre a-şi 
apăra atitudinea din vremea ocupaţiei germane, explicând rostul vizitei sale la 
Berchtesgaden, atunci când Hitler ordonase ca numai flamanzii să se poată înapoia în 
Belgia şi spre a afirma că aşteaptă cu încredere votul poporului, a cărui expresie de voință e 
însăşi monarhia belgiană. 

4.10.45. Delegaţia sovietică la Londra a dat publicității proiectul de protocol propus 
de Moscova, neacceptat de ceilalți delegați. Ea propunea ca actul final să fie semnat de toți 
cinci, însă ca cel privitor la Italia să nu aibă semnătura Chinei, cel asupra tratatelor de 
pace cu România, Bulgaria şi Ungaria nici pe a Franţei, iar cel despre Finlanda, nici pe a 
Statelor Unite. 

Într-un comunicat al Ambasadei americane, Bymes propusese din contra, ca în 
cazul în care hotărârile n-ar fi luate decât de semnatarii de la Potsdam, deciziile lor să fie 
revizuite de plenul conferinței de pace, compus din totalitatea Naţiunilor Unite europene, 
precum şi de acele state ne-europene care au luat parte efectivă la ducerea războiului în 
Europa. 

Times de azi declară foarte dur că „d-nul Molotov a irosit cu multă nepăsare toate 
simpatiile pe care şi le-au câştigat Sovietele pe lângă aliați în timpul războiului." 

6.10.45. Charta Naţiunilor Unite intră în vigoare căci a fost ratificată de peste 29 state. 

În urma ordinelor generalului MacArthur de a se elibera prizonierii politici si de 
desființare a societăţii nationalist-sovine, guvernul prințului Higashi Kuni a demisionat, desi 
neagă a fi din această cauză. Sunt negocieri şi întrevederi pentru formarea noului cabinet. 

După ruperea oricărei încercări de acord între anglo-americani şi ruşi şi mai ales 
după vehementul articol din /zvestia care acuză formal pe aliați de rea credință, se spune că 
Londra şi Washington ar trata constituirea unei unice armate cu un Stat Major comun, în 
timp ce amiralul Nimitz se gândeşte desigur tot la primejdia rusească, atunci când declară: 
„Statele Unite n-au intrat niciodată pregătite în război; rog Cerul ca un viitor conflict armat să 
nu ne mai găsească nepregatiti.” 

Dacă însă s-ar verifica ştirea că ruşii au abandonat guvernul Groza şi că Regele va 
însărcina pe Lupu a forma noul cabinet (de alegeri) cu reprezentanți ai celor patru partide 
din coaliția loviturii de stat de la 23 august 1944, acesta ar fi semnul evident că dau înapoi şi 
că recunosc înfrângerea politicii lor de intransigentà de la Londra. 

Se vorbeste chiar de o schimbare a atitudinii lui Stalin si de înlocuirea echipei 
Molotov prin Litvinov (ca totdeauna atunci când o acțiune încercată dà gres, agentul 
plăteşte oalele sparte). 

Bymes a declarat că este inadmisibil ca pacea să fie dictată de un Directoriu, fie el 
de trei sau de cinci, care să hotărască cu privire la interesele celor mici. Aceasta n-ar mai fi 
pace. Statele Unite ar fi dispuse să impună condiţii statelor învinse, dar nu pot admite să le 
impună Naţiunilor Unite, nici să oblige state ca Franţa şi China să se supună voinţei unei 
singure puteri, pe baza principiului unanimității (exact în contradicţie cu pretenţia lui Molotov, 
care nu admite ca Sovietelor să le fie impusă voinţa altora). 

Dânsul admite însă ca acest consiliu, de cinci sau chiar de trei state, să pregăteacă 
textele tratatelor, care înainte de sfârşitul anului să fie prezentate în fata conferinței de pace. 

În privința Italiei, el cere ca noile frontiere să fie bazate pe criterii etnice, ca Triest 
să fie internationalizat, ca Dodecanezul să revină Greciei, iar coloniile italiene să fie puse 
sub mandat (fără a preciza formula), dar refuză să admită cererea Rusiei ca Italia sà 
plătească 600 milioane dolari ca despăgubiri de război. Ajutorul acordat de americani 
poporului italian se ridică până acum la câteva sute de milioane, aşa că n-ar fi just ca 
italienii să plătească spre a se alimenta şi să facă sfortàri zadarnice, pentru ca aceşti bani 
să intre în buzunarele unui alt stat (recte Rusia). 

Speră că impasul la care s-a ajuns cu privire la Bulgaria şi România, va folosi 
pentru ca într-o viitoare întrunire a miniştrilor de Externe să se găsească mai lesne o soluție 
acceptabilă. 

Federația Sindicatelor Muncitoresti, reunită la Paris în congres şi reprezentând 
aproape 50 milioane lucrători, a ales pe Sir Walter Citrine ca preşedinte şi pe francezul 
Saillant ca secretar general. Deci şi aici se înregistrează un nou eşec pentru ruşi. 

Baronul nipon Shidekara, bătrân liberal de 73 ani care s-a retras din politică în 
1931 din cauza acțiunii Japoniei în Manciuria, a acceptat să formeze guvernul, păstrând pe 
Yosida la Afacerile Străine. 

Ducele de Windsor a sosit singur la Londra, locuind la Malborough House 
împreună cu mama sa. 

În privința variantei Lupu, Mihai Popovici îmi spune că ar putea fi păcălit de ruşi, tot 
aşa cum a fost la 6 martie, când Ana Pauker îi spunea că dânsul este omul lor, în timp ce 
avea în buzunar soluția Groza. 

9.10.45. Zvonurile care circulă la noi continuă a fi contradictorii. 

Unii pretind că guvenul se va remania în parte, mărindu-se procentul elementelor 
burgheze, aceasta fiind teoria lui Guţă, care tot speră să ajungă el şef de guvem. 

Alţii spun că micile cârpeli, ce se vor face provizoriu, vor dura până la noua 
întrunire a miniştrilor de Exteme de peste două luni, când se va constitui noul guvem pe 
baza coaliției celor patru partide, având asentimentul tuturor aliaților. 

Aceasta e ideea lui Titel Petrescu care a mărturisit că nu se mai înpacă cu 
reprezentanții socialişti din cabinet, nici cu cele ce apar în ziarul Libertatea. 

Mai este speranța lui Lupu de a forma el guvemul cu agrementul Moscovei, 
Londrei şi Washingtonului pentru organizarea alegerilor. 

Si mai este în fine gândul lui Maniu ca guvemul să-şi înainteze demisia spre a 
reintra în legalitate, pentru ca Regele să-l lase apoi să gireze afacerile până la constituirea 
unui nou cabinet, socotind că astfel Groza va rămâne până la primăvară, dar fără a avea 
dreptul să facă alegeri, pentru a încasa toată revolta si nàduful populației, care va suporta 
încă 6-8 luni grele, şi evitând celorlalte partide asemenea tribulatiuni. 

Deocamdată însă, se simte o oarecare schimbare în atitudinea guvernului: ziarele 
au publicat in-extenso expozeul lui Byrnes, iar emisiunile la radio nu ne mai otrăvesc cu 
textele de tămâiere a ruşilor din Scânteia sau din Grai nou, ci transmit telegrame din 
Londra, Washington, Paris etc., lăsând mai pe la coadă pe cele de la Moscova, Sofia sau 
Belgrad. Expunerea lui Bevin, cât se poate de bună, a apărut necenzurată în presa noastră. 

Azi la Londra, zi mare: se redeschide Parlamentul şi se pun în discuție chestiunile 
mari ca: nationaliarea Băncii Angliei si a minelor de cărbuni, dar mai ales se aşteaptă 
expunerea lui Bevin, care a declarat că preferă să vorbească în Cameră, spre a putea fi 
susținut sau criticat şi a fi astfel în măsură să facă mai multă lumină asupra celor petrecute 
la Consiliul miniştrilor de Exteme. Churchill va lua si el atitudine. 

Truman vorbeşte cu groază de eventualitatea unui al III-lea război mondial şi, fără 
a ameninţa, face totuşi aluzie la efectele bombei atomice, ce va deveni o armă a păcii. 

„__ Situaţia e foarte încordată în Palestina, unde evreii protestează împotriva 
restricțiilor britanice de imigrare cuprinse în „Cartea Albă” şi fac apel la Truman şi la Attlee. 


https://biblioteca-digitala.ro / https://migl.ro 


Jurnal politic 1939-1950 213 


Mareşalul Mannerheim însănătoşindu-se, şi-a reluat activitatea ca preşedinte al 
Republicii, moment care coincide cu acordul aliaților asupra Finlandei. 

Rudolf Hess va fi judecat împreună cu ceilalți germani acuzați de crime de război. 

Zvonindu-se din nou că Hitler ar trăi, proprietara hotelului din Bad Godesberg care 
îi era prietenă, afirmă că e sigură că a murit împreună cu Eva Braun cu care trăia şi cu care 
se logodise la Berghoff în ajunul debarcării aliaților în Normandia. 

Continuă procesul lui Laval în absența sa si a apărătorilor. Se va invoca viciu de 
formă?... 

Shintoismul dispare în Japonia ca religie de stat. 

În alegerile municipale din Budapesta a câştigat Partidul Kisgazda al lui Eckhardt, 
cel mai de dreapta din coaliția guvernamentală, deţinând 122 locuri, față de 103 obținute 
împreună de celelalte partide. 

La Atena a demisionat guvernul Vulgaris. 

Alegerile generale din Norvegia au fost câştigate de socialişti în dauna 
conservatorilor; şi liberalii au obținut câteva locuri. 

Truman a declarat pe neaşteptate că secretul de fabricare a bombei atomice pe 
care Statele Unite îl posedă împreună cu Anglia şi Canada, şi pentru care au cheltuit 2 
miliarde dolari, nu trebuie divulgat şi altor naţiuni, care i-ar putea da o întrebuințare nefastă 
pentru civilizația omenirii şi că cele trei state sunt de acord cu aceasta. 

Ghici ghicitoarea mea?... 

10.10.45. Laval a fost condamnat la moarte şi refuză a semna cererea de grațiere, 
însă avocații săi au cerut o audienţă lui de Gaulle spre a protesta împotriva acestei déni de 
justice şi a pretinde o nouă judecată. 

Aud că după încheierea acelor faimoase acorduri economice cu Moscova, 
guvernul Groza se trezeşte acum că ruşii îi cer recontrolarea cifrelor invocate pentru 
obținerea îndulcirii condițiilor de armistițiu; bineînţeles că se acceptă tot. 

Mai sigur decât oricând, Lupu crede că el va forma guvernul, dar eu cred că dorința 
lui Maniu este să-l lase pe Groza cât mai multă vreme să se zbată cu toate dificultățile: 
foamete, boli, dezordine în administrație şi mai presus de toate, reaua credință a ruşilor care 
nu vor să părăsească fara de bună voie, nici atât de curând. 

Totuşi, Lupu se gândeşte că, luând puterea, prima sa misiune va fi plecarea 
trupelor sovietice, după care vor urma acorduri economice cu anglo-americanii şi 
reorganizarea administrativă, iar numai la sfârşit alegeri generale. Numai în acest chip ele 
vor putea fi libere, cu candidați ai partidelor pe liste separate. 

Să i se aplice zicala: „Deşteptul făgăduieşte şi prostul trage nădejde” sau mai 
curând vorba trecătorului grăbit în fata cerşetorului cu mâna întinsă: „Crede, moşule..."? 

La Buenos Aires a produs o profundă impresie demisia vicepreşedintelui de 
Consiliu, autorul moral al regimului de dictatură al Argentinei din 1943 şi se crede că acestă 

schimbare politică va contribui la o vădită apropiere de Washington, dând posibilitatea şi 
acestei țări a fi admisă printre Naţiunile Unite. 

N-ar mai rămâne pe dinafară decât Spania. 

11.10.45. Bymes a declarat că Statele Unite vor trimite în curând reprezentanți în 
România şi în Bulgaria, pentru constatarea condițiilor politice din aceste țări. 

Amicul basarabean Cazacu îşi închipuie că de vreme ce Vulgaris a demisionat şi 
se vorbeşte de succesorul Sophoulis, un republican liberal, s-ar putea ca aliații să fi cedat în 
Grecia pentru ca şi ruşii să cedeze în România, abandonând pe Groza. 

E sigur însă că Lupu îşi face iluzii, atât din partea ruşilor, care îl tin cu vorba fără a 
se angaja formal, cât şi din partea lui Maniu, care zice „da' şi face ,nu." 

Dânsul crede însă că, până la sfârşit, războiul ruso-american va izbucni în China şi 
că Sovietele „vor crăpa." 

Un general rus din Budapesta i-a mărturisit că „Rusia iese din acest război 
pulverizată şi că au intrat cu cizmele într-un noroi, din care au să iasă doar cu picioarele 
goale”. Din acest punct de vedere al conflictului în perspectivă, e foarte important raportul 
generalului Marshall, şeful de Stat Major american, care cere o armată permanentă cu 
serviciu obligatoriu şi cadre de carieră, care să fie cât mai repede înființată, înainte de 
încheierea păcii, spre a putea rezolva mai uşor unele chestiuni ce se arată pentru moment 
atât de complicate (vezi Rusia). 

Situaţia din Palestina devine tot mai încordată şi cercurile londoneze se aşteaptă la 
izbucnirea confiictului acum că plafonul imigrării evreieşti a fost atins. 

Soldatilor americani, bineînțeles celor de religie mozaică, le este interzis a mai 
pătrunde în Palestina, fie măcar şi în concediu. 

Sophoulis nu poate forma guvernul din cauza refuzului populiştilor şi comuniştilor 
de a colabora, aşa că organizaţiile profesionale, sprijinite şi de dreapta care se opune 
constituirii unui nou guvem, cer menținerea lui Vulgaris, cu alegeri la 20 ianuarie. 

În Portugalia, Salazar a dispus încetarea cenzurii, ceea ce va permite celorlalte 
partide să înceapă în presă campania în vederea viitoarelor alegeri. 

Vor începe convorbiri diplomatice cu Turcia în vederea rediscutării convenției de la 
Montreux, deoarece la Londra nu s-a putut iniția nicio înțelegere cu privire la comunicaţia pe 
apă şi pe fluviile internaționale. 

12.10.45. Regentul Damaschinos pus în fata situaţiei prezente, a însărcinat din 
nou pe Vulgaris sà formeze guvemul. 

Stalin anunță că a părăsit Moscova pentru un concediu de odihnă. S-ar putea sà 
fie o simplă absenţă diplomatică, spre a nu fi silit să răspundă injonctiunilor aliaților. 

Situația regimului Farrel în Argentina e din cele mai confuze şi Statele Unite se tem 
că demisia colonelului Peron, n-ar fi decât tot un joc al dictaturii. 

Demisia ministrului de Externe jugoslav Subasici, face foarte problematică 
recunoaşterea guvemului Tito de către anglo-americani. 

Generalul MacArthur a pretins la Tokio o reformă constituțională prin introducerea 
drepturilor omului şi se zice că prințul Konoye ar fi însărcinat cu această acțiune, ceea ce ar 
putea provoca demisia actualului guvern. Se zvoneşte că instalarea unei comisii de control 
în Japonia, ar putea determina pe MacArthur să plece. 

Ziarul New York Herald Tribune publică un editorial cu articolul ditirambic al lui Ilya 
Ehrenburg asupra regimului Groza în România. Pe aceeaşi pagină, un al doilea editorial, în 
care redactorul american se îndoieşte de realitatea raiului românesc văzut de agentul 
sovietic şi se întreabă de ce asemenea fericite binefaceri nu pot fi apreciate si de gazetarii 
englezi sau americani şi de ce această blagoslovită țară e atât de păzită şi de ferecată, 
încât nu poate fi văzută şi gustată de aliați. 

15.10.45. Noul guvem argentinian care se reduce la un soi de triumvirat între 
Farrel şi miniştrii săi de Război şi Marină ce deţin împreună şapte portofolii, e considerat în 
Statele Unite drept o farsă sinistrà care nemultumeste pe toată lumea si nu rezolvă 
problema democrației. Totuşi universitățile au fost redeschise şi presa e declarată liberă. 

În schimb, în Portugalia, Salazar a reintrodus cenzura prin suprimarea organului 
Diario Popular, care în numele a 150.000 petitionari, cerea sà se amâne data de 16 
noiembrie, fixată pentru alegeri. 

Grevele din Anglia şi din Statele Unite sunt în descreştere. 

Aproape 400 savanţi americani propun ca secretul bombei atomice să nu rămână 
apanajul câtorva mari puteri, ci să fie încredințat unui comitet mondial care să organizeze 
distribuirea energiei atomice. Altcum, omenirea ar fi amenințată unui război nesfârşit, cu 
mult mai îngrozitor decât cel trecut. 

Presa din Londra protestează împotriva întrebuințări trupelor britanice la 
operațiunile din Jawa şi Indochina pentru a veni în ajutorul olandezilor şi francezilor, în 
chestiuni cu totul străine de orice interes englez. 

Laval a fost executat azi dimineaţă, după ce încercase să se sinucidă cu cianură. 

Guvemul Groza anunţă că va proceda în curând la alegeri generale, imediat după 
ce vor fi fost rezolvate cele mai urgente probleme ale României. Care or fi acestea? Unii se 
tem că vom ajunge de grabă gubernie rusească. 

După nereuşita noii încercări Vulgaris, regentul grec a însărcinat cu formarea 
guvernului pe Tsonderos, fost prim-ministru al guvernului emigrat, care poartă acum 
convorbiri cu Sophoulis şi cu populiştii. 

17.10.45. [...] Statele Unite au hotărât să recunoască guvemul austriac Renner, cu 
condiția că alegerile din noiembrie vor fi libere. 

În Ungaria, alegerile circumscriptiei Budapesta (oraş şi împrejurimi), au dat 491 
locuri coaliției de stânga, față de 401 pentru partidul lui Eckhardt, care fusese câştigător în 

alegerile municipale. Să se facă oare legătură cu faptul că guvernul maghiar a ratificat 
convențiile economice de la Moscova şi deci - o eventuală schimbare în atitudinea 
americanilor față de Ungaria? 

În tot cazul, Radio New-York continuă să afirme că spre deosebire de guvernele de 
la Viena şi Budapesta, cele din Bucureşti şi Sofia nu vor fi recunoscute atâta timp cât nu vor 
da dreptul şi celorlalte partide democratice sà ia parte activă la conducerea statului. 
Înseamnă că aliații s-ar mulțumi ca guvernul Groza să dea câte un locsor şi vreunui 
reprezentant de-a! lui Maniu şi de-al lui Dinu Bratianu?... 

Oricum, trimisul special al lui Truman în România şi în Bulgaria a primit ultimele 
instrucțiuni şi a ținut o conferință de presă înainte de a porni la drum. 

Neputând forma un guvern nici cu Sophoulis, nici cu Tsonderos, nici cu Vulgaris, 
Regentul Damaschinos s-a hotărât să devină el însuşi propriul său prim-ministru. 

Din nou tensiuni în problema dinastică în Belgia: van Acker acuză în Senat pe 
Leopold de a fi provocat el însuşi vizita sa la Berchtesgaden şi convorbirile politice cu Hitler, 
la care Regele a răspuns cu un mesaj trimis Senatului. 

18.10.45. Gogore Carp crede, şi ideea sa nu e lipsită de probabilitățile unui 
sâmbure de adevăr, că misiunea lui Mark Ethridge, trimisul lui Truman în Balcani, este 
aceea a unui procuror însărcinat să redacteze un rechizitoriu ce va fi prezentat în decembrie 
la Westminster Hall în plenul Natiunilor Unite, împotriva unui stat care prin purtarea sa, este 
„au ban de la civilisation”? şi pe care unul sau mai multi membri ai Adunării, vor primi 
misiunea să-l aducă la respectul legilor internaționale. 

Cu alte cuvinte, Statele Unite vor să primească însărcinarea oficială şi legală de a 
termina odată pentru totdeauna cu amenințarea sovietică, ce ar deveni sinistrà în viitor. Un 
semn vădit că ruşii încep să dea înapoi este hotărârea luată ieri de a suprima complet 
cenzura pentru corespondentii ziarelor engleze si americane în România. 

Să vedem însă până unde va merge şi cât timp va dura buna lor credință. 

În Ungaria s-au decretat măsuri de justiție sumară din cauza întețirii crimelor. Cât 
ar fi şi la noi nevoie de aşa ceva, numai că aici jafurile şi abuzurile sunt comise de autorități. 

Ducele de Alba a demisionat din postul de ambasador al Spaniei la Londra, 
arătând că Franco l-a ţinut cu vorbe pe pretendentul Don Juan, fără a face niciun gest în 
favoarea sa pentru restabilirea Monarhiei. 

Statele Unite acordă împrumuturi masive Rusiei, Olandei şi Chinei, din care numai 
Sovietelor 400 milioane dolari. E poate ciolanul pe care-l trec pe sub nasul câinelui 
hamesit... 

Pe de altă parte, şeful de Stat Major american cere guvernului sà aducă la 
cunostinta statelor străine situația exactă a potențialului militar actual al Statelor Unite, 

deoarece astfel cei ce-ar dori să tulbure pacea ar fi mai uşor ținuți în respect, decât bănuind 
o Americă dezarmată. 

În Bulgaria comuniştii luptă prin teroare ca să distrugă cooperativele săteşti ale 
Partidului Agrarian, spre a le înlocui prin colhozuri (Ştire comunicată de corespondentii 
americani din Istanbul). 

Voroșilov a dispus că în Ungaria toți candidații celor cinci partide ce se prezintă la 
alegeri, vor trebui înscrişi pe o singură listă comună, ceea ce reduce tot jocul libertăților 
politice la farsa dictaturii comuniste. 

Mihai Popovici mi-a spus că aliaţii au comunicat lui Maniu că, şi în cazul în care 
partidul său sau al lui Brătianu ar fi determinate a încheia vreun agrement cu actualul 
guvern, dânşii vor lupta pentru stabilirea unei complete libertăți politice în România, ta 
nevoie, chiar şi în contra Domniilor lor. 

Groza a trimis lui Maniu o notă în care-i arată cà anglo-americanii sustinuserà la 
Londra rectificarea graniței de vest a ţării în favoarea Ungariei, dar că Molotov împreună cu 
Bidault s-au opus, invocând textul armistițiului. În cazul în care Maniu ar reuşi să-i facă a 
renunţa la rectificare, Groza îşi dă cuvântul de onoare că va demisiona imediat, rugând pe 
Maniu să propună ca preşedinte de Consiliu persoana pe care el o va alege. Maniu s-a 
grăbit să transmită această notă aliaților. Dacă aceştia au procedat cu adevărat în acest 
chip, atunci ruşii speră în efectul unei asemenea bombe. 

19.10.45. Englezii şi americanii declară că față de noua situație creată în Ungaria 
care restrânge întreaga libertate în alegeri, guvernele lor vor reconsidera dacă ar mai fi locul 
să reia raporturi normale cu această țară. 

Specialiştii în probleme agrare şi economice sunt îngroziti de starea de mizerie si 
de dezorganizare în care ruşii ne-au adus tara şi socotesc că abia în toamna viitoare am 
putea spera să ne reechilibrăm, dacă ruşii ne-ar lăsa în pace. 

Destrăbălarea şi demoralizarea au ajuns la culme: ziua în amiaza mare, Fotino a 
văzut în piața Palatului trei ruşi care, cu pistoalele în piept, jefuiau pe un biet creştin de toți 
banii ce avea supra sa. lar noi, ne mulțumim să facem epigrame usturătoare şi tot mai 
triviale, semne de exasperare la adresa ruşilor si a slugilor lor din guvemn. 

Să nu uităm însă cât de multe epigrame circulau „sous le manteau” şi câte 
pamflete apăreau în Olanda pe vremea lui Ludovic al XIV-lea, dar că a mai trecut un veac 
până să fie răsturnat absolutismul. 

Şi cu toate acestea, nu-mi pierd speranța. Nu mi-o pierd fiindcă sunt convins că 
americanii nu vor da îndărăt şi că în atitudinea ce-au luat, împing pe ruşi spre război. 

Pe de altă parte, aceştia şi-au pierdut parcă mințile si fac greşeli după greşeli: după 
bomba lui Voroşilov în Ungaria, aud acum de la un general că trupe sovietice ar fi reocupat 
Cehoslovacia şi că la noi aduc nenumărate tancuri. Ceea ce ar însemna că şi ei se aşteaptă 
în mod serios la un război care, după aprecierile unora, n-ar putea izbucni decât prin mai viitor. 

Zvonuri necontrolate din izvor rusesc, circulă persistent cu privire la înlocuirea lui 
Molotov prin Litvinov şi la retragerea lui Stalin (explicaţia bolii sale diplomatice?), pentru a 
face loc lui Jukov. Alţii însă se întreabă dacă în locul lui Molotov n-ar veni mai degrabă 
Vişinski, ceea ce înseamnă că ruşii împing ei înşişi la război. 

Ciracii lui Lupu continuă să afirme că tot el va forma guvernul şi că lucrul s-ar putea 
întâmpla peste câteva zile, adică înaintea sosirii lui Ethridge. Alţii cred că n-ar fi vorba decât 
de o simplă remaniere în sânul actualului guvern, Internele şi Războiul fiind desemnate de 
Rege şi poate Groza înlocuit. 

Se pare că toți cei din jurul lui Tătărescu vor să plece si că el nu va rămâne până la 
urmă decât cu Sibiceanu. Aud că şi Alexandrini, care se formalizase de unele aprecieri ale 
lui Oieriu, tot se va retrage până la sfârşit. 

21.10.45. Consiliul aliat de control în Austria a convenit ieri să accepte oficial 
guvernul Renner ca guvern provizoriu al Austriei, cu speranţa ca viitoarele alegeri să se 
desfăşoare în mod liber şi democratic. 

Deşi s-a oferit grupării lui Eckhardt un procent de 45% pe lista comună, față de 
cele 24%, 23% si 8% celorlalte partide de stânga, Partidul Micilor Proprietari refuză acest 
sistem şi cere să participe separat la alegeri. Pe de altă parte, Anglia şi Statele Unite au 
protestat separat dar simultan la Moscova, în contra acordului economic pe cinci ani 
încheiat de ruşi cu Ungaria. 

Sunday Times publică un studiu asupra mentalități ruseşti şi asupra crizei de 
încredere reciprocă între aliați. Prin propaganda din presa lor, ruşii reduc la minimum 
contribuția anglo-americană în război şi se arată frustrati de fructul victoriei, prin pretenţia 
aliaţilor de a nu-i lăsa să tragă foloase din țările liberate de ei singuri, ca: Polonia, România, 
Balcanii, Austria. 

Un corespondent american publică interview-ul lui Dinu Brătianu în care 
protestează împotriva oprimării tuturor libertăților cetăţeneşti de către guvernul Groza si 
cere îndepărtarea sa de la putere. 

Lumea politică engleză discută problema intervenției britanice în Jawa şi Indochina 
unde suportă greutăți si sacrificii, fără a obține măcar recunoştinţa statelor interesate, 

Starea sanitară în Germania e îngrozitoare, mai ales la Berlin unde, din cauza 
epidemiilor, mor peste 20% dintre copiii între 1şi 15 ani. 

22.10.45. În Franţa, 85% din cetățenii cu drept de vot au condus la un succes al 
partidelor ce susţin pe de Gaulle, în timp ce radicalii sunt în regres. Au fost alese 29 femei. 

Ethridge a sosit la Sofia, unde socoteşte să stea trei săptămâni, urmând a vizita şi 
provincia, după care va trece în România; s-ar putea ca în acest răstimp să se producă 
unele schimbări în guvern. 

Inflatie excesivă în Ungaria şi temere de mare inflație şi în Germania. 

Recrudescentà a grevelor printre docherii londonezi, unde 11.000 au părăsit lucrul. 

Guţă a pus în disponibilitate (bineînțeles fără decret regal) vreo 20 funcționari ai 
ministerului dintre cei rechemati şi care nu s-au întors în țară, fiindcă n-au pe unde veni, sau 
fiindcă refuză să se supună, cum e Cretzianu de la Ankara. 

Ştirile de astă seară cu privire la alegerile din Franța, arată 151 locuri pentru 
comunişti, dar 142 progresişti catolici şi 139 socialişti, care împreună susţin pe de Gaulle. 
Radicalii lui Herriot şi Daladier care susțin a !il-a Republică cu Constituţia din 1875, au fost 
înfrânți. 

Prin urmare, Franța va avea o nouă Constituție republicană, iar în timpul celor 
şapte luni cât va dura elaborarea de către Constituantă a actului funamental, guvernul va 
avea puteri discretionare. Aşa ar începe deci a IV-a Republică. 

Churchill a cerut în Cameră, ca Anglia să mențină în timp de pace o marină de 
400.000 oameni, 4.000 avioane de prima linie şi o armată de uscat de un milion militari. 

Alături de cei 4 milioane preconizati de Statele Unite, aceasta înseamnă ceva 
pentru asigurarea viitoarei păci în lume. 

Guvernul britanic a protestat împotriva negocierilor economice duse de URSS cu 
România şi cu Bulgaria, fără aliații anglo-americani. 

Corespondentul american publică un interview al lui Guţă, în care el se apără de 
acuzaţiile ce i se aduc de a fi introdus dictatura lui Carol în România, de a fi contribuit la 
orientarea spre Axă şi de a fi încercat să trateze izolat de ceilalți o pace cu sovieticii. A 
adăugat că dacă tara nostrà ar fi şi astăzi condusă cu disciplina guvernelor sale de altădată, 
ea ar fi într-o situație cu mult mai favorabilă. (Aluzie la dorința unui nou regim carlist sau 
învinuiri aduse celui actual? În ambele cazuri, bizar!...). 

Alegerile din Ungaria, care trebuiau să aibă loc în curând, par a se fi amânat pentru 
la primăvară. 

24.10.45. În expunerea de la conferința Partidului Comunist, după ce a ridicat 
osanale guvernului pentru înfăptuirile sale, Pătrăşcanu a declarat că bugetul va trebui 
echilibrat „printr-o masivă impunere a veniturilor directe” - deci iarăşi o lovitură dată 
criminalului de proprietar, - şi a vorbit de noua lege electorală, al cărui proiect e gata, dar 
mai trebuie supus consiliului FND. 

Se prevede dreptul de vot de la 19 ani pentru ambele sexe şi eligibilitatea de la 23 
ani, precum şi desființarea Senatului, considerat „vestigiu reacționar”. 

Şi când mă gândesc că Maniu susține că alegerile nu vor avea loc... 

În Ungaria, după ce s-a vorbit de amânarea lor la primăvară, acum se anunță că 
ele vor avea totuşi loc la 4 noiembrie, însă că diversele partide ce nu s-au putut pune de 
acord pentru o listă comună vor prezenta liste separate. Ce-o mai ieşi de aici?!... 

Într-un mesaj adresat Congresului, Truman cere ca toți americanii între 18-20 ani 
să facă un an serviciu militar, dar se pare că va întâmpina obstacole. Vorbeşte şi de 
mijloacele tehnice ce trebuie să lovească inima unei țări spre a se împiedica războaiele. 

Statele Unite propun celorialte state sud-americane recunoaşterea guvernului 
revoluționar Bettancourt din Venezuela. 

Sunt temeri de mişcări în zona guvernului comunist din China. 

Quisling a fost executat astă noapte. 

Se zvoneste la noi că Stalin ar fi murit. Vrabia mălai visează şi calicul praznic... 

Aflu că Berry şi colegul său de la Sofia sunt furioşi de călătoria lui Ethridge şi că ar 
fi gata să demisioneze, ca protestare pentru un asemenea controlor ce denotă din partea 
guvernului american o totală lipsă de încredere. 

Marjoriebanks a fost numit ca referent la Foreign Office pentru problemele 
româneşti. 

25.10.45. Canaliile, cuprinse de un sentiment de lasitate, publică în ziare osanale 
pentru aniversarea Regelui şi anunţă liberarea unora dintre cei internaţi în lagăre. 

Prin depunerea ratificăritor din partea Rusiei, Ucrainei, Rusiei albe şi Poloniei, ieri 
la Washington s-a putut perfecta instrumentul intrării în vigoare a Chartei Naţiunilor Unite 
(din 39 state care au ratificat-o, 29 au depus ratificările). 

Cu toate demersurile făcute la Moscova de către Statele Unite şi Marea Britanie 
pentru a se ieşi din punctul mort la care se ajunsese la Londra, Byrnes declară că Sovietele 
n-au dat încă niciun răspuns, iar în ce priveşte cererea de împrumut a ruşilor care se 
cifrează, pare-se, la 250 milioane livre sterline, nu s-a luat încă nicio hotărâre. 

Şapte noi lorzi au fost creati, ceea ce ridică la 30 numărul celor pe care poate 
conta sigur guvemul laburist, căci din cei 800 ce compun Camera Lorzilor, abia 60 iau parte 
activă la lucrările parlamentare. 

România liberă protestează împotriva deciziei guvernului englez de a refuza viza 
delegaților români la congresul tineretului democratic. 

Constantinescu-laşi recunoaşte, într-un inteview acordat agenţiei Reuter, că la noi 
presa nu e liberă şi nu va fi liberă atâta vreme cât nu vor fi eliminate toate elementele 
fasciste din țară. 

Pe de altă parte, Times arată că în toate aceste state supuse influenței sovietice, 
nu se poate deghiza tendința neobişnuit de favorabilă ruşilor din partea guvernelor 
respective, ceea ce denotă planul Moscovei de a forma în aceste regiuni un bloc sovietic ce 
va avea ca efect tendința de constituire a unui alt bloc european în Apus. 

Lumea de la noi îşi închipuie că misiunea lui Ethridge este de „faire semblant'?, 
fără însă a întreprinde nimic până la primăvară, când într-adevăr anglo-americanii vor 
începe a schimba tonul cu sovieticii. 

Truman declară cà a trimis lui Stalin o scrisoare personală cu privire la întrunirea 
miniştrilor de la Londra, la care încă nu i s-a răspuns. 

Guvernul polon dezminte zvonul că Polonia ar fi şi devenit a 17-a republică a 
Uniunii Sovietice. 

Cehoslovacii protestează împotriva piedicilor ce li se pun de către aliați pentru 
expulzarea germanilor sudeti şi anunță că orice s-ar întâmpla, ei vor continua să-i alunge 
din tara lor până la ultimul. 

La noi, dihonie mare în rândul social-democratilor, unde Titel Petrescu, care 
protestează împotriva politicii FND, este atacat de proprii săi partizani, printre care 
comunismul face ravagii. 

La adunarea de la Lupeni, compusă din majoritate ungurească, au avut loc ieşiri 
violente în contra Regelui, pe care pentru prima oară un ziar ca Universul, unde dictează 
Ana Pauker, îşi permite să le publice fără ruşine. lată ce înseamnă „cenzura” guvernului față 
de elementele fasciste. 

27.10.45. Cu mare greutate, guvernul japonez va trebui să se supună ultimelor 
injonctiuni ale lui MacArthur, anume să rupă absolut toate relațiile diplomatice cu orice stat 
şi să-şi recheme toate misiunile din străinătate. 

În Camera Comunelor, Bevin a rostit un discurs magistral, pe care presa noastră îl 
înregistrează. 

Vorbind de scrisoarea lui Truman către Stalin, agenţia Tass admite că ea a fost 
remisă de Harrimann abia miercuri lui Stalin, care s-a înapoiat de 2-3 zile de pe litoralul 
Mării Negre şi cu care ambasadorul american a şi avut două întrevederi. 

În ce priveşte controlul Japoniei, s-ar părea că Sovietele ar fi renunțat la pretenția 
lor ca acolo, ca şi la Berlin, un consiliu de patru să conducă treburile. 

Ciclonul de pe litoralul sud-vestic al Angliei, care a provocat pagube şi la Londra, 
continuă încă. 

Ştirea care circulă la noi din cercuri pro-aliate este că lichidarea cu sau fără conflict 
al diferendului cu sovieticii este iminent şi că în cel mai rău caz, tara noastră ar avea de 
suferit timp de o lună, după care vom scăpa definitiv de molima rusească. S-ar părea deci 
că americanii nu mai sunt dispuşi să aştepte până la primăvară. 

Presiune tot mai mare printre Naţiunile Unite de a provoca o ruptură cu actualul 
guvern din Argentina, ca şi față de Spania lui Franco. 

28.10.45. Discursul rostit de Truman la New-York pentru Ziua marinei era aşteptat 
cu mare nerăbdare şi cuvintele sale ar putea fi interpretate destul de optimist, dacă plecăm 
de la premiza că americanii sunt hotărâți a impune voinţa lor ruşilor, chiar şi prin forță, asa 
cum a enunțat el în al 2-lea principiu fundamental a! politicii externe a Statelor Unite. Dacă 
ne temem de oarecare ezitare sau dorință de compromisuri, am putea privi cu îngrijorare 
punctul 6 al expunerii, care spune: „în cazuri în care ar fi imposibil să se împiedice ca un 

asemenea guvern (adus la cârmă printr-o forță străină) să se impună prin forță, guvernul 
Statelor Unite nu va recunoaşte un atare guvem...". 

Cam slabă consolare pentru viitorul la care ne-am putea aştepta în împrejurările 
actuale de la noi! 

Totuşi să nu ne pierdem nădejdea, mai ales că Eden a declarat şi el că „Anglia 
să nu fie prea modestă şi să nu se teamă de puterea masivă a Americii si a Rusiei, căci 
nicio naţiune nu va putea fi vreodată destul de tare pentru a domina Europa, şi cu atât mai 
puțin lumea”. 

29.10.45. A izbucnit conflictul între guvernul Tchang Kai-check şi comuniştii chinezi: 
în 11 provincii; peste 100.000 oameni se bat actualmente, ceea ce nu uşurează situația 
reciprocă a Sovietelor şi a anglo-americanilor. 

Sunt informat de ofițeri români, că sunt aşteptate avioane americane pe 
aerodromurile noastre; pe de altă parte, ruşii pregătesc o mare desfăşurare de forțe pentru 
a sărbători în România ziua aniversară a Revoluţiei de la 7 noiembrie. 

Până atunci, comuniştii nostri continuă să-şi ducă dezmàtul obişnuit al propagandei 
prin sate şi starea de anarhie şi cazurile de jafuri şi omoruri la drumul mare, continuă. 

30.10.45. Attlee a anunțat ieri în Cameră că va vizita în curând pe preşedintele 
Truman în legătură cu problema energiei atomice, pentru studiul căreia Anglia a decis să 
creeze un institut de cercetări, precum şi relativ la diverse chestiuni de politică externă, 
precum Palestina. 

La rândul său, Truman a renunţat la călătorii proiectate în Statele Unite, spre a se 
ocupa de problema urgentă a grevelor ce continuă. 

Graţie scrisorii lui Truman şi vizitei făcute de Harrimann, Stalin a fost constrâns să 
anunțe că se află la Soci şi că e perfect sănătos. Nu e totuşi exclus ca URSS să fie azi 
prada a cel putin două curente opuse, din care unul extremist caută să domine, situație 
întrucâtva asemănătoare celei din Franţa dictatorialà din ajunul lui 18 Brumar. 

Să fie oare Jukov un nou Bonaparte?... 

Cabinetul Fierlinger de la Praga a demisionat si Benes a fost reales preşedinte al 
Cehoslovaciei. 

După demisia preşedintelui Vargas, acuzat de abuzuri şi familiocratie, preşedintele 
Curţii Supreme a fost proclamat, până la noile alegeri, drept preşedinte provizoriu al 
Braziliei. 

Delegaţia română admisă în fine a participa la congresul mondial al tineretului, a 
plecat azi cu avionul la Londra. 

Telegramele corespondentilor străini se vor cenzura totuşi la Sofia, urmând ca 
ştirile inteme să fie libere. 

Tulburările din China au devenit un adevărat război civil, comuniştii au ocupat patru 
oraşe. 

31.10.45. La viitoarea întâlnire Truman-Attlee, a fost invitat şi Mackenzie King sà 
participe din partea Canadei, iar Attlee a profitat să fie însoțit de conservatorul Sir John 
Anderson, în calitatea sa de preşedinte al comitetului consultativ pentru energia atomică. 

Pe de altă parte, s-a propus ca preşedintele Statelor Unite să fie autorizat în 
deplină libertate, a dispune de un număr limitat de forțe americane, spre a fi folosite la 
nevoie de Consiliul de Securitate pentru menținerea păcii. Totul se pregăteşte, se pare, 
pentru a strânge Sovietelor chingile. 

Caranfil scrie de la Londra că schimbarea la față se va petrece la primăvară când 
ruşii vor fi siliţi „să plece sau să se plece." 

În acest timp, guvernul nostru şi conferința Partidului Comunist se arată mai siguri 
decât oricând pe situație şi vorbesc cu insistenţă de viitoarele alegeri. 

Dar până după sosirea lui Ethridge, care vrea să asiste la alegerile din Bulgaria, 
nimic nu s-ar putea întâmpla. Pentru a da ființă proiectului de lege electorală, va fi nevoie 
neapărat de semnătura regală, fără de care, oricât l-ar considera cei de la guvern pe Rege, 
drept „şomeur”, nu vor îndrăzni să treacă. Până la primăvară deci, vom mai bate apa în piuă. 

Am aflat că la congresul bisericesc, unde canalia de Burducea s-a sărutat în bot cu 
rabinul, unde mitropolitul Bălan a vorbit foarte frumos că ardelenii nu pot uita crimele şi 
împilările comise de unguri şi unde în mod spontan, preoții au început ca protestare în 
contra atitudinii guvernului să cânte „Trăiască Regele”, s-a mai petrecut un fapt semnificativ: 
în lipsa unui reprezentant al Bisericii Anglicane, a vorbit un delegat al protestanților 
din Suedia. [...] 

La Atena, Sofocle Venizelos nu reuşeşte a forma guvernul şi a depus azi mandatul. 

Alegerile parlamentare în Italia vor avea loc înainte de mai viitor, iar cele comunale 
înainte de sfârşitul acestui an. 

În alegerile daneze, comuniștii au câştigat 15 locuri, ajungând la 18, pe când 
social-democratii sunt în pierdere cu 44 locuri. Liberalii şi conservatorii sunt într-un oarecare 
progres. 

Un general englez care negocia încetarea luptelor cu indonezienii a fost ucis în 
timpul convorbirilor şi comandantul britanic ameninţă cu represalii severe, dacă vinovatii nu 
se predau imediat. 

Întrebat de un laburist dacă nu crede că problema energiei atomice trebuie să fie 
discutată şi cu Rusia, Attlee a răspuns că „preferă ca aceasta să fie rezolvată pas cu pas." 

Statele Unite au recunoscut guvernul Venezuelei. 

Truman a anunțat în conferința de presă de azi că a primit răspunsul lui Stalin, de 
care se arată foarte mulțumit, fără însă a putea spune încă nimic altceva. 

Şi Bevin a primit răspunsul sovietic la protestarea făcută cu privire la acordurile 
economice cu Ungaria şi cu România, dându-i-se asigurări că interesele engleze din aceste 
țări nu vor fi atinse. Cât despre recunoaşterea guvernelor, Anglia le va recunoaşte pe cele 

de la Budapesta si Sofia, dacă viitoarele alegeri vor da stisfactie. Cât despre România, 
guvernul de la Bucureşti dovedeşte că n-a luat nicio dispoziție care să arate vreun semn în 
sensul posibilității unei recunoaşteri. 

A murit Witos, şeful Partidului Țărănesc polonez. Succes pentru Soviete?... 

A început la Budapesta procesul „criminalului de război” Bardossy. Pentru câți alţii 
va plăti el?!... 

1.11.45. Declaraţiile de azi ale lui Byrnes mi-au părut foarte deceptionante, căci 
recunosc Sovietelor dreptul de a-şi asigura guverne ducând o politică amicală în țările din 
centrul şi sud-estul Europei şi de a lua măsuri de precauție împotriva oricăror încercări de 
tendințe duşmănoase Sovietelor. El ia notă de promisiunea Moscovei de a nu impune 
regimul sovietic în aceste state, ci de a le lăsa libere să-şi fixeze singure sistemul de 
guvernământ. 

S-ar părea că America ne-a cedat Rusiei pentru cine ştie ce compensații în China 
sau chiar pe continentul american, unde instigatille comuniste sunt de temut. 

În lupta dintre comunişti şi guvernul Tchang Kai-check, agresiunea s-a declanşat 
din clipa în care ruşii au părăsit Manciuria şi trupe chineze au sosit acolo aduse de flota 
americană. Prin urmare, retragerea ruşilor e numai aparentă; în realitate, dânşii continuă pe 
alte căi politica lor de acaparare. Când vor înțelege aliaţii acest lucru? Fi-vor ei vreodată 
capabili să i se opună? 

Din nou mă simt foarte demoralizat şi totuşi logica îmi spune să nu pierd nădejdea. 

Terorişti evrei se dedau la acte de sabotaj ale căilor ferate şi în porturile din 
Palestina. 

2.11.45. Grevele docherilor englezi au încetat formal. 

Guvernul american a anunţat că va susține guvernul chinez al lui Tchang Kai- 
Check. 

Canelopoulos a format în fine la Atena un guvern şi Regentul îi va acorda cele mai 
depline drepturi. 

Aliații afirmă că au acum dovezile sinuciderii lui Hitler şi a Evei Braun la Cancelaria 
Reichului în ziua de 30 aprilie1944. 

La Oslo, guvem pur socialist cu Trygve Lie la Exteme. Ce-o fi devenit Koht şi 
Hambro? 

Senatorul american Pepper a sosit ieri aici venind de la Belgrad, în misiune de 
informare, ca membru al comisiei pentru afacerile străine. A luat contact cu Maniu în 
prezența lui Schuyller si Berry, cerându-i o expunere asupra situației din România. 

Am auzit că poliția pătrunzând la o întrunire a tineretului „reacţionar” unde a lovit şi 
arestat mai multe persoane, a descoperit că printre cei maltratati erau şi câțiva gazetari 
americani, ceea ce îi plictiseşte grozav. 

Se pare că printre comuniştii nostri e dihonie mare, Pătrăşcanu si Bodnăraş 
nemaifiind aleşi în comitetul de conducere, aceştia fiind de părere că guvernul Groza trebuie 
neapărat să se retragă. 

3.11.45. Pe de altă parte, aud despre comuniştii din guvern că sunt otraviti, iar 
după Ethridge că n-a vrut aproape deloc să stea de vorbă cu comuniştii bulgari, dând 
ascultare plângerilor opoziţiei. 

Ca urmare, la noi s-au desființat imediat gărzile de panduri de la ministere (cum 
rămâne cu înlocuirea consiliului de administraţie de la Petroşani, făcut cu ajutorul unităților 
„Tudor Vladimrescu” care au luat imobilul în stăpânire, expulzând comitetul de directie?). De 
asemenea s-a uzat de şmecherii ieftine şi când, pentru a trimite la Londra pe delegații 
tineretului progresist, guvernul a încuviintat trimiterea totodată şi a celor ai tineretului liberal 
şi national-tàranist, dar cărora însă ruşii le refuză acum vizele de ieşire din țară, aşa că doar 
primii au ajuns la Londra. 

Maniu a dat un interview corespondentului de la New-York Times, acuzând 
guvernul actual de a fi compus din Quislingi ruşi şi afirmând că atâta vreme cât vor fi în 
România trupe de ocupație, nu poate fi vorba de posibilitatea unor alegeri. 

Mi se spune că pentru sosirea lui Ethridge, Guţă i-a comunicat imediat că i se pune 
la dispoziție o locuință somptuoasă, fiind rugat doar să spună în ce cartier doreşte şi câte 
automobile să aibă. A răspuns că va locui la misiunea americană şi că va folosi doar 
maşinile acesteia. Unica rugăminte este ca, la sosirea la Bucureşti, să găsească colecția 
completă a presei de opoziție apărută în România în ultimile şase luni. Delicios, nu-i aşa?!.. 

Guvernul belgian acuză pe Rege, bazându-se pe notele lui Schmidt, interpretul lui 
Hitler, pe când Leopold, care de abia acum a luat cunoştinţă de ele, protestează afirmând 
că spusele sale au fost denaturate şi că i s-au atribuit lui, unele cuvinte pronunțate de Führer. 

Franco, puțin cam târziu, încearcă să treacă mâna pretendentului Don Juan, pe 
când republicanii fac progrese mari în propaganda lor printre aliați. 

Din declaraţiile făcute presei de către senatorul Pepper reținem câteva fraze care 
ne pot da încă speranțe: „Politica de neinterventie în afacerile interne, nu înseamnă 
aprobarea tiraniei locale... Nu putem recunoaşte aranjamente regionale ca substitute ale 
unui regim mondial. Trăim într-o singură lume şi în aceste vremuri atomice, izolationismul 
regional e chiar mai primejdios decât cel naţional... Nu putem avea felul necesar de 
cooperare pentru pace într-o lume împărțită în sfere de influenţă exclusivă şi de privilegii 
speciale. Sistemul lumii pe care căutăm să-l creem, trebuie bazat pe principiul egalității 
națiunilor; aceasta nu înseamnă ca toate să fie egale în putere şi influență, ci pe respectul 
individualitàtii si suveranității națiunilor mari sau mici...În trecut, naţiuni puternice au încercat 
adesea să-şi împartă lumea între ele, dar n-au reuşit... 

Astăzi lumea are de ales: trebuie să fie o singură lume pentru noi toți, sau să nu 
mai fie lume pentru nimeni." 

Din întreaga atitudine, reiese evident că americanii sunt hotărâți a merge până la 
extrema limită a concilierii si a oferi ruşilor o cât mai largă formulă de compromis; dar în fata 
unei atitudini de totală şi neîntelegatoare prepotenza, să aibă tot dreptul şi întreaga opinie 
publică de partea lor, atunci când se vor decide să vorbească altfel. 

Deci să avem răbdare, să rezistăm şi să aşteptăm cu încredere acumularea de 
erori de către sovietici... 

Pentru alegerile din Jugoslavia, 15 deputaţi englezi sunt prezenți. 

Spre granița Manciuriei, comuniştii chinezi organizează un baraj împotriva înaintării 
trupelor guvernamentale, care însă continuă să debarce în porturile manciuriene aduse de 
flota americană. 

Pe baza unui raport al lui Eisenhower, preşedintele Truman a anunţat că cel mai 
târziu la 1 iunie 1946, un guvem civil va fi constituit în Germania. În mod similar se va 
proceda şi în Japonia, unde incalculabila avere a Mikadoului (e şi natural să fie aşa, cu o 
dinastie de 2600 ani), va fi alocată pentru a contribui la plata reparațiilor. 

În toată lumea arabă, inclusiv în Egipt, mişcări împotriva evreilor, cu excese, - morti 
şi răniţi, - protestând contra imigrării acestora în Palestina. 

4.11.45. Presa engleză acuză Sovietele de a împinge şi de a ajuta pe comuniştii 
chinezi în lupta lor contra guvernului, căci asupra lor s-au găsit arme japoneze date de către 
ruşi. Dar, în timp ce se bat, ei continuà să trateze cu Tchang Kai-check. 

Metodă tipic sovietică... 

Inonu a expus în Adunarea Naţională politica Turciei în timpul războiului, pentru a 
dovedi că a fost fără şovăire de partea aliaților. 

Bardossy a fost ieri condamnat la moarte, dovedit a fi fost trădător hitlerist (jocul 
mimetismului maghiar merge până la crimă, căci pe acea vreme toți conducătorii unguri 
erau perfect de acord, inclusiv Eckhardt), iar acesta a cerut cu destulă mândrie să fie 
imediat executat. 

În Jawa, situația continuă să fie încordată; rebelii în număr de 50-70.000 sunt 
conduși şi înarmaţi de niponi. 

Statele Unite anunţă că vor lua în mână interesele Chinei spre a o transforma în 
mare putere, începând cu organizarea armatei, oferind armamentul necesar şi trimițând o 
misiune de 2000 ofițeri instructori. 

Observer scrie despre țara noastră, spunând că aici există două Românii şi că rolul 
Angliei este destul de delicat între aceste grupări adverse. Tot în presa engleză se discută 
poziția Angliei între Statele Unite si Rusia sovietică, având a convinge pe americani „to do 
more than they do" si pe ruşi „to do less than they d0."25 


24 „să facă mai mult decât fac" 
25 „să facă mai puţin decât fac" 

Şeful sioniştilor Weizmann a plecat la Washington să discute problema Palestinei 
cu Truman si în prezența lui Attlee. 

Guvernul jugoslav se laudă că, după alegerile de la 11 noiembrie, la care a invitat 
parlamentari englezi ca observatori, Skupcina va proclama transformarea Regatului în 
„Republică federativă democrată”. 

Se pare că alegerile din Ungaria vor fi un succes pentru Kisgazda, apoi pentru 
socialişti şi mai putin pentru comunisti. 

În numele Partidului Comunist francez, Maurice Thorez cere: 

1. pedepsirea tuturor profitorilor şi trădătorilor, cu confiscarea averii acestora; 

2. o democrație adevărată, garantată prin libertate şi prin educaţie publică (ştim ce 
înseamnă!) 

3. naționalizarea industriilor, a băncilor, societăţilor de asigurări etc; 

4. desființarea corporațiilor, 

5. stabilizarea prețurilor, a salariilor şi a valorii monetare; 

6. reforma democratică a armatei; 

7. securitatea colectivă pentru menținerea păcii; 

8. colaborare sinceră cu cele trei mari puteri; 

9. aplicarea strictă a alianței cu Sovietele; 

10. respingerea oricărui bloc occidental; 

11. ruperea imediată a relaţiilor cu generalul Franco. 

Pe de altă parte, în numele celor 140 deputaţi ai catolicilor populişti, Bidault cere 
colaborarea pe picior de egalitate cu socialiștii si comuniştii într-un guvern tripartit condus 
de generalul de Gaulle. Noua Constituantă franceză se va întruni mâine. 

6.11.45. Azi de Gaulle a remis puterea în mâinile Constituantei, prezidată de cel 
mai în vârstă ales al naţiunii. Acesta e deci începutul Republicii a IV-a şi a celei a 13-a 
Constituţii. 

Primele cifre ale alegerilor maghiare arată 58% pentru agrarieni, 22% pentru 
socialişti, 14% pentru comunişti şi restul, diversele mici grupări de moderați. 

Evident că un asemenea rezultat ar fi un puternic motiv împotriva pretentiei lui 
Maniu de a nu se proceda la alegeri în România, înaintea plecării totale a trupelor de 
ocupație. Din nenorocire la noi, toți ungurii - şi sunt destul de multi - vor vota pentru 
comunişti, nu din convingere, ci din ură împotriva românilor. Poate până la primăvară om 
mai putea-o lungi cu alegerile, însă tot vor trebui să aibă loc, cu sovieticii încă la noi. 

Aud cà Pepper a spus lui Brătianu că ar trebui să ținem seama de vecinătatea 
ruşilor şi să ducem casă bună cu dânşii; acesta i-a răspuns că el, care urmează politica lui 
Titulescu, e primul care e convins de acest lucru, dar că atâta vreme cât stau pe capul 
nostru, toată viața noastră socială se destramă, iar activitatea economică e paralizată. Dacă 

ar pleca, peste şase luni vom avea moneda stabilizată şi în 2-3 ani am putea deveni cea 
mai prosperă țară a Europei. 

7.11.45. Cu toate acestea, canaliile din guvern nu se sfiesc să continue a acuza 
pe Brătianu şi pe Maniu ca fascişti care încearcă să tulbure şi să saboteze opera de 
redresare a ţării, şi că „aceşti duşmani ai poporului şi ai democraţiei” vor fi până la urmă 
învinşi de FND. 

Astăzi pentru a 28-a aniversare a Revoluției din 1917, s-a publicat raportul lui 
Molotov asupra politicii externe sovietice. 

Pare foarte preocupat de monopolul anglo-canado-american al bombei atomice, 
protestează împotriva sistemului blocurilor de națiuni si a reeditării mentalități Ligii 
Naţiunilor unde dictau unele mari puteri şi amenință că URSS va poseda în curând secretul 
bombei atomice şi „chiar ceva mai mult decât atât”. Deşi tonul său pare destul de agresiv, 
presa americană și engleză se arată foarte mulțumită, afirmând că raportul exprimă dorința 
Rusiei de a se înțelege şi a colabora cu ceilalți aliați. 

Se vede treaba că într-un soi de „addenda et corrigenda”%, ne-am întors la 
timpurile homerice, când eroii îşi epuizau 90% din energie în ràtoieli verbale... 

La noi, bineînțeles urlă megafoanele prin toate colțurile şi au loc întruniri cu toți 
corifeii comunisti, pentru a înălța slavă măreților nostri aliați şi protectori... 

Mareşalul Mannerheim grav atins, a plecat pentru mai multe luni la Madeira. 
Imediat după aceasta, guvernul finlandez, recăzut sub călcâiul muscălesc, a decretat că 
fostul preşedinte Ryti şi mai multi fruntaşi politici, printre care Tanner, au fost arestați si vor fi 
judecați ca criminali de război. 

S-au publicat în fine termenii armistiţiului încheiat cu Italia în septembrie 1943, abia 
acum când e vorba de îndulcirea sau chiar de suprimarea unora din condițiuni. 

Acel act se compune de fapt din două acte: un armistițiu „scurt” în 12 articole si un 
altul „lung” în 44 articole, semnat la Malta de Eisenhower si Badoglio, care cuprinde unele 
condițiuni mai grele, prin chiar imprecizia lor. 

Guvernul italian a socotit la 3000 miliarde livre totalul pagubelor suferite în război. 
Evident sunt opere de artă distruse, de-a dreptul incalculabile. 

Un fost hamal, devenit apoi şeful sindicatului lucrătorilor căilor ferate engleze, a 
fost numit guvernator al Bengalului. 

Comuniştii chinezi pretind că au înfrânt 70.000 trupe guvernamentale, interceptând 
legătura feroviară cu Pekin şi împiedicând debarcările de pe vasele americane. 

Arabii au ucis şi au rănit evrei la Tripoli. 

Tulburătoare ştirea de la Londra că Stalin n-a participat la serbările de la Moscova, 
fotoliul său fiind ocupat de Molotov. Bolnav? suprimat? sau pur şi simplu îndepàrtat?... Tot la 


26 „convenim şi apoi modific&m” 

Londra, dintre toți diplomații străini prezenți la şedinţa Camerei, singurul absent a fost 
ambasadorul sovietic. 

8.11.45. Azi dimineaţă, mare afluentà şi însufletire la Palat, unde mii de oameni 
veneau să se înscrie în registru, în timp ce în piață mulțimea descoperită, intona Imnul regal. 

Cu tot cuvântul de ordine din presă şi de la radio, cu toată telegrama slugamică şi 
Ordinul de zi al lui Răşcanu, acelaşi care în fata ofițerilor imita în batjocură vorbirea greoaie 
a Regelui, formațiuni comuniste în camioane nu s-au putut împiedica să manifesteze 
agresiv pentru guvenul FND. 

Rezultat: câteva păruieli, capete sparte şi un camion incendiat. Bine că sunt 
americanii de față: Ethridge a sosit aseară, iar Pepper încă n-a plecat. 

Ziarele de azi publică darea de seamă trunchiată a discursurilor lui Churchill şi 
Bevin. Nu pomenesc nimic de afirmaţia ministrului de Externe că înțelege să aibă libertate 
totală, la nevoie impusă cu forța, pentru relațiile economice ale Angliei cu statele din 
sud-estul Europei. 

9.11.45. Peste 40.000 manifestanti leali Regelui adunați în piața Palatului au fost 
atacați de comuniştii veniți în camioane să-i împrăștie. Guvernul interzisese orice adunare şi 
a scos trupa, care a tras cu mitraliere în mulțime. Manifestantii au răsturnat două camioane 
şi le-au incendiat. Au fost morti şi răniți. S-au operat numeroase arestări, şi Partidele Liberal 
si National-Tàranist sunt acuzate de a fi pregătit cu săptămâni înainte aceste tulburări cu 
ajutorul „huliganilor legionari” abia liberati din tabere. 

Ziarele de stânga cer arestarea lui Maniu si a lui Brătianu ,reactionarii fostei 
dictaturi.” Se pare că Susaikov a intervenit personal pentru încetarea focului. 

Pandurii lui Cambrea păzesc din nou înarmaţi la colțuri de stradă. 

Aud că, din nenorocire, Ethridge nu sosise încă, iar Pepper plecase deja la Praga. 
Acesta a răspuns ziariştilor fenedişti care îl întrebaseră insidios dacă şi fasciştii pot participa 
la alegeri, că doar cei condamnați de un tribunal legalmente constituit pot fi împiedicaţi de a 
vota, căci libertatea opiniei trebuie să fie absolută. 

Presa americană ne dă exemplul Ungariei, unde poporul a dat dovadă de 
maturitate politică şi de curaj civic şi unde şi ruşii au permis ca alegerile să fie absolut libere, 
spre deosebire de Bulgaria şi de România, unde trupe sovietice de ocupație susţin şi ajută 
activitatea comunistă. 

Rezultatul final de la Budapesta e minunat: 242 agrarieni (Kisgazda), 70 comunisti, 
69 socialişti, 23 ţărănişti şi doi democrați. Zoltan Tildy, şeful agrarienilor, negociază pentru 
constituirea unui guvern de coaliţie al celor patru partide. 

Generalul Cunningham, eroul din Africa, îl va înlocui pe Lord Gort, ca Înalt Comisar 
în Palestina. 

Situația continuă a se menține tulbure în Jawa. Comandamentul britanic a dat un 
ultimatum indonezienilor pentru predarea celor vinovați de a fi provocat dezordini. 

Guvernul american a anunțat că-şi retrage forțele din nordul Chinei. 

10.11.45. Am aflat aseară amănunte cu privire la dezordinile din ziua precedentă. 
Penescu din partea lui Maniu si Bebe Brătianu din partea lui Dinu, conveniserà din timp cu 
Teohari Georgescu ca tineretul lor să poată manifesta în linişte pentru Rege într-un anume 
perimetru din fața Palatului, aşa că intervenția ulterioară a camioanelor comuniste 
dovedeşte reaua credință a guvernului. 

Comuniştii au început a arunca cu cioburi de sticlă şi cu legături de fier vechi în 
mulțime, care a început a riposta sub ochiul îngăduitor al jandarmilor, nevoiţi să stea neutri 
şi imobili. Au fost huiduiti miniştrii care se întorceau de la Te Deum să se înscrie la Palat şi 
Guţă, tratat de trădător, a fugit fără a mai tenta să intre în Palat. 

În urmă, au fost întepate cauciucurile camioanelor, iar un ofițer a străpuns 
rezervorul de benzină al unuia şi i-a dat foc; alţii au imitat gestul său. 

De pe acoperişul ministerului de Interne s-a pornit ropot de gloanțe. 

Până acum au fost transportați 13 morţi şi 90 răniți, dintre care 20 foarte grav loviți 
şi fără sorti să scape cu viață. Sunt multi arestaţi, printre care copii şi trecători pașnici, pe 
care zbirii regimului, în majoritate panduri şi agenti comunişti, îi schingiuie în beciurile 
Poliţiei şi la Interne. 

Incomensurabila lipsă de orice simţ politic al guvernantilor, vine în ajutorul opoziţiei; 
procedând tot asa, fără niciun fel de discemàmant, se vor discredita mai repede. Abia sosit 
la noi, Ethridge a şi anunţat că a plecat în grabă la Moscova, unde va expune probabil cu 
tărie situaţia imposibilă creată în România şi în Bulgaria, unde se pare că s-au produs de 
asemenea excese, ceea ce a şi determinat întârzierea plecării sale din Sofia. 

În discursul său de ieri, Attlee n-a omis să aducă elogii contribuţiei Sovietelor în 
război, însă cuvintele sale au fost ascultate într-o tăcere de mormânt, pe când omagiile 
pentru Statele Unite şi pentru Eisenhower au stârnit furtuni de aplauze. 

În ce priveşte energia atomică, guvemul englez e dispus a încredința studiul şi 
întrebuintarea sa spre folosul omenirii unui comitet international special. O părere a fost 
emisă ca cinci escadrile de avioane, fiecare având câte cinci bombe, să stea la dispoziția 
acestui comitet. 

Un grup de state compus din Statele Unite, Imperiul Britanic, URSS, China, Franţa, 
Belgia, Olanda, Norvegia şi Cehoslovacia vor avea rostul să formeze un organism pentru 
comerțul international, stabilind libertatea completă a schimburilor si desfiintànd tarifele 
preferentiale. 

La conferința pentru reparațiile de cerut Germaniei, singură Franța a formulat 
pretenții pentru circa cinci mii de miliarde franci la cursul actual. 

„Viel zu wenig und desto schmutziger. 2? 


27 „Mult prea putin şi, de aceea, cu atât mai scabros." 

În ce priveşte formarea viitorului guvem francez şi deci confirmarea atât de 
aşteptată a lui de Gaulle, sunt mari neînțelegeri între cele trei partide sortite să colaboreze. 

Mâine au loc alegeri în Jugoslavia, iar duminica viitoare în Bulgaria şi în Portugalia, 
unde Înalta Curte a respins cererea opoziţiei pentru amânarea lor. 

Ruşii şi americanii par să fie de acord ca până la 1 decembrie să retragă complet 
trupele de ocupație din Cehoslovacia, unde a dispărut teama nazismului. 

Mareşalul August von Mackensen a murit la 96 ani. 

În Spania s-ar fi descoperit un complot pentru suprimarea tuturor membrilor 
guvemului Franco. Au fost arestate 12 persoane. La Porto, guvernul Salazar a dispus de 
asemenea, arestarea mai multor şefi ai opoziţiei. 

La Londra s-a anunțat că Stalin se află sănătos, undeva în sudul Rusiei, debarcat 
de Molotov(?), care încă de la conferința de la Londra luase împotriva părerii lui Stalin 
atitudini de ireconciliabilă opunere față de occidentali. Extremistii „celor 500" de pe vremea 
Directoratului par să dicteze deocamdată la Kremlin. Cu atât mai bine dintr-un punct de 
vedere, căci creşte astfel convingerea că aliații nu se vor împăca cu sovieticii pe spinarea 
noastră. 

La noi, sunt semne vădite că lichelele de la guvern sunt „aux abois’28, 

Bentoiu şi Aznavorian au părăsit definitiv pe Tătărescu. Se vorbeşte din nou de un 
guvern Lupu cu Groza ca vicepreşedinte, cu Fotino si dr. Costinescu de la liberali, 
Gheorghiu-Dej şi Pătrăşcanu de la comunişti, bineînțeles fără asentimentul lui Maniu şi nici 
al lui Dinu Brătianu. 

La Interne şi la Siguranță, continuă arestările. Pe de altă parte, americanii şi 
englezii fac anchete prin spitale şi iau dovezi că toți cei răniți au fost loviți de gloanțe ale 
mitralierelor comuniste. Au împiedicat ca pandurii sà mai facă de strajă internatilor răniți şi 
să se mai încheie procese-verbale tendentioase. 

Istrate Micescu s-a însărcinat a prezenta problema juridică a faptului că s-a tras în 
mulțime fără prealabile somatii legale. 

Constantinescu-laşi a spus că manifestanți i-au ciuruit automobilul de gloanțe, pe 
când şoferul său mărturiseşte că au fost tiruri de mitraliere, al căror unghi greşit a lovit şi 
unde nu trebuia. 

Rezistența indonezienilor în Sorebaja a încetat după primele bombardamente 
aeriene, dar provocări noi s-au produs la Batavia. 

În China, comuniştii continuă să lupte, pretinzând că tot nordul țării, deci şi 
Manciuria, trebuie să fie ocuptă de trupele lor atunci când se retrag japonezii. Totuşi 
americanii ajută în continuare trupele guvernamentale să debarce în Manciuria. 


28 în Corzi 

11.11.45. Mi se spune că, sosit din Bulgaria, chiar în dimineața de 8 noiembrie, 
Ethridge, venit cu automobilul de la Giurgiu, a stat de vorbă pe drum cu țărani, şi a ajuns la 
hotelul Athenee Palace în plină „bagarre”*. | s-au remis toate documentatiile necesare, a 
vorbit cu diverşi oameni politici, după care a întâlnit pe Rege la Sinaia, iar a doua zi a plecat 
deja cu avionul la Moscova. 

S-ar putea deci să vină la înapoiere cu asentimentul ruşilor pentru o schimbare de 
guvern, atât la Sofia cât şi la Bucureşti. 

Cu micile intrigi şi bisericuțe din partidele noastre, s-ar putea ca în viitor 
constelatille politice să se grupeze în două partide de guvemământ: unul social-democrat în 
care sà se înglobeze şi stânga țărăniştilor şi unul national-liberal, care să ralieze toate 
elementele burgheze de la ardeleni. 

Cu înfrângerea ce se prevede pentru comunişti, aceştia vor exista poate în jurul lui 
Pătrăşcanu, dar sper să se fi sfârşit pentru totdeauna cu sinistra farsă a lui Tătărescu şi cu 
toate canaliile devenite extremişti, din simplu interes personal. 

Guvernul de la Washington a comunicat celui de la Budapesta că socoteşte în 
vigoare tratatul comercial din 1925, care prevede clauza națiunii celei mai favorizate, aşa că 
dacă actualul şi următorul guvern maghiar nu vor ratifica convenția maghiaro-sovietică „half 
and half, s-ar putea ca Statele Unite să recunoască guvernul Ungariei. 

America si Anglia trimit reprezentanți la Viena. 

12.11.45. Călătoria lui Ethridge devine tot mai misterioasă: după cele aflate pe cale 
particulară despre vizita sa în România, Radio Bucureşti anunţă azi dimineaţă că el a plecat 
sâmbătă de la Sofia direct la Moscova, dar astă seară, Radio Londra informează că dânsul 
mai aşteaptă la Sofia organizarea zborului la Moscova. 

Se poate presupune că a fost între timp la Bucureşti, dar că se doreşte ca lucrul să 
se țină secret. Pe de altă parte, ruşii nu prea doresc să discute cu el situaţia din Balcani şi-i 
fac tot felul de dificultăţi. Poate chiar din pricina stării de lucruri actuale din Rusia. Tanto meglio... 

După amiază până seara târziu, din piața Mare - până în parcul Jianu, s-au scurs 
cortegiile comuniste cu placarde, steaguri roşii şi coroane pentru înmormântarea celor şase 
sau şapte morti dintre agenții lor provocatori. S-au rostit cuvântări incendiare în contra lui 
Maniu şi Brătianu, urlându-se în ritmul lor obişnuit: „moarte lor!",arestare!" şi „dizolvare!” 
pentru partidele istorice. Nu s-au produs tulburări, însă spiritele sunt agitate, aşa că lumea e 
înfricoşată. 

Presa din Moscova publică articole violente, cerându-se cu insistență să se 
organizeze grabnic alegeri în România. 

Guvernul din Ungaria de după alegeri condus de Zoltan Tildy, cuprinde şapte 
agrarieni (cu ministerul de Externe), trei comunişti, trei socialişti şi un țărănist. 


29 încăierare" 

Alegerile din Jugoslavia, fără participarea opoziției (deşi guvernul i-a asigurat 
pare-se, secretul votului contra), au dat un rezultat zdrobitor pentru Tito, dar rezultatele se 
vor cunoaşte mâine. 

Cum aliaţii sunt dispuşi să recunoască guvernul albanez, premierul grec 
Canelopoulos protestează împotriva alegerilor ce ar putea avea loc în Epirul de nord, ca 
parte integrantă a Albaniei, cerând acolo un regim provizoriu sub control aliat. 

Adunarea Naţională Franceză va desemna mâine pe viitorul şef al guvernului, 
probabil pe de Gaulle, fără contracandidat. Între timp, cele trei partide de guvernământ, nu 
se înțeleg asupra educaţiei religioase în şcoli. 

Churchill se află la Paris, unde a luat contact cu oamenii politici şi a fost ales 
membru al Academiei de ştiinţe. Va pleca apoi la Bruxelles, unde guvernul a reluat 
dezbaterile cu privire la Rege, a cărui bună credință e recunoscută, afirmându-se însă că a 
dus o politică greşită. O Carte Albă va apare în ianuarie pe acest subiect. 

O comisie de experți va redacta la Washington un memorandum cu privire la 
propunerile lui Attlee asupra energiei atomice, care preconizează încredințarea tuturor 
secretelor unui organism intemational în cadrul Consiliului de Securitate, cu obligația pentru 
toate statele să-şi transmită datele de fabricaţie şi să permită controlul uzinelor. Dacă ne 
gândim la mentalitatea sovietică, o asemenea propunere devine ridicolă... 

Toată lumea aşteaptă expunerea lui Attlee în fata Congresului american cu privire 
la politica Imperiului Britanic, iar la Londra se aşteaptă cu înfrigurare matchul de football 
anglo-sovietic! 

Cordel Hull a primit premiul Nobel pentru pace. 

15.11.45. Ambasadorul sovietic la Bucureşti, vorbind de excesele rămășițelor 
fasciste, a acuzat pe manifestanții de la 8 noiembrie de a-i fi atacat sediul şi înjurat URSS, 
de a fi devastat librăriile cu cărți ruseşti si de a fi ars ziare sovietice. 

Într-un interview, dr. Lupu a protestat împotriva atatarilor antisemite, ca şi cum ar fi 
vrut astfel să se pună bine cu Sovietele. Deoarece e prima dată, după o lungă tăcere, că ia 
o atitudine publică, ar fi semn că s-a decis să reintre în arenă cu asentimentul Moscovei. 

Lamuririle lui Teohari Georgescu date presei străine sunt pline de contraziceri si 
denotă o totală rea credință. Astfel la întrebarea: „dacă n-ar fi venit camioanele cu muncitori, 
s-ar fi ajuns totuşi la dezordini?” el a refuzat să răspundă, spunând doar: „chesiunea nu e sà 
ştim dacă ar fi venit sau nu ar fi venit maşini, dacă ar fi fost sau dacă n-ar fi fost muncitori..." 

Ministrul de Externe britanic Bevin a expus în Cameră problema palestiniană şi a 
anunțat acordul Londrei cu Washingtonul pentru instituirea unei comisii mixte de anchetă 
anglo-americane care să examineze situația evreilor, atât în Palestina cât si în țările 
europene unde există o problemă evreiască. Rezultatul a fost un val de indignare în lumea 
evreilor cu proclamarea unei greve generale de 24 ore în toată Palestina, cu inevitabile 
excese şi tulburări la Tel-Aviv. 

Cred oare sioniştii să dea peste cap politica britanică care ține seama de lumea 
musulmană, din care 90 milioane trăiesc în India şi să rupă apropierea politică tot mai 
marcată de cea a guvernului american? 

UNRRA se interesează de starea economică şi de perspectivele foametei din 
România, Jugoslavia şi în mai mică măsură din Bulgaria. 

La Budapesta a început procesul Imredy. 

Se aşteaptă cu înfrigurare întoarcerea lui Ethridge de la Moscova, nu atât pentru a 
şti ce rezultate practice aduce, cât pentru speranța de a obține prin dânsul o orientare 
asupra misterului ce planează de o lună încoace cu privire la schimbările posibile ce 
mocnesc printre conducătorii politicii actuale a Sovietelor. Toti cred că, într-un chip sau altul, 
buba va căpa şi că vom asista în curând la descompunerea monstrului bolşevic. 

Cu ajutorul lui Franasovici, Guţă caută să aplice la Bema sechestrul asupra 
sumelor depuse acolo la dispoziția Legatiei noastre de la Ankara şi vrea să aplice sistemul 
său sui generis de punere la dispoziția Presidentiei a funcţionarilor ministerului de Externe, 
precum si a lui lonel Stircea si Dim. Popescu, trimis de Cretzianu la Berna să ridice banii. 
Totodată a pregătit o adresă către Groza cu lista tuturor celor puşi în cadrul special, dar n-a 
îndrăznit încă s-o trimită. 

Au loc ciocniri sângeroase la Tel-Aviv între britanici şi evreii îndâriiţi, care cu setea 
de martir, se năpustesc asupra armelor englezeşti. 

Conferința de la Washington s-a încheiat cu un comunicat asupra controlului 
energiei atomice şi propune crearea unei comisii de studiu de pe lângă Consiliul de 
Securitate, spre a prezenta anumite recomandări ştiinţifice. Se cunoaşte sistemul numirii de 
comisii şi de sub-comisii atunci când e vorba de chestiuni spinoase sau delicate, pentru ca 
să se ajungă la o înmormântare „clasa l-a”. 

Attlee pleacă azi în Canada. 

Preşedintele Labour Party englez Lasky, s-a pronunțat împotriva acţiunii guvernului 
în sprijinul împilatorilor francezi şi olandezi din Indochina şi din Jawa, regretând că acest 
guvem e socialist pur, iar nicidecum unul de coaliție condus de conservatori. Ce înseamnă 
acest joc dubios, care se cam aseamănă cu situaţia falsă a Partidului Liberal pe vremea 
guvernului Tătărescu? 

De Gaulle întâmpină noi dificultăți din partea comuniştilor, care îi pretind unul din 
principalele departamente, adică Externe, Inteme sau Război, pe când el cere libertate 
absolută pentru repartizarea portofoliilor între reprezentanții partidelor pentru guvernul de 
colaborare. 

Toate regiunile Manciuriei evacuate de ruşi au fost ocupate de comuniştii chinezi, 
în timp ce negocierile dintre sovietici şi Tchang Kai-check n-au dat niciun rezultat. Reaua 
credință e vădită. 

Comentariile presei engleze cu privire la comunicatul de la Washington sunt 
unanime să recunoască faptul că atâta vreme cât nu este asigurată garanția absolută că 
bomba atomică nu va servi unor țeluri agresive, secretul între cei trei va fi păstrat. 

Unele ziare nu-şi ascund preocuparea că, dacă Sovietele se vor lăsa conduse de 
extremism şi de suspiciune asupra celor exprimate, atunci lumea va reincepe o îngrozitoare 
cursă a înarmărilor. 

Sunt prezumtii că extremiştii bolşevici care par sà conducă acum destinele Rusiei, 
se bizuie mult pe trotkisti (bolşevicii integrali care urmăresc revoluția mondială şi pe care 
Stalin îi înlăturase), aşa că acesta ar fi rostul recrudescentei comunismului agresiv în toate 
colțurile lumii. 

Astă seară s-a zvonit, fără încă a se confirma, că față de intransigenta comuniştilor, 
de Gaulle şi-ar fi prezentat demisia. 

Attlee va vorbi şi în fata Parlamentului canadian, după care va pleca la Londra, 
spre a fi prezent la dezbaterile ce vor începe joia viitoare în Cameră, unde va vorbi şi 
Churchill, sărbătorit acum şi de belgieni. 

17.11.45. De Gaulle a demisionat; reprezentanții celor trei partide s-au întrunit spre 
a delibera asupra situației, iar comuniştii au declarat că-şi iau răspunderea guvernării, însă 
presa engleză care susține pe General, este unanimă în a considera că nimeni altul nu-l 
poate înlocui. 

Bymes a declarat că secretul folosirii energiei atomice va fi păstrat numai atâta 
vreme cât va fi strict necesar şi că s-ar putea ca până în două luni, să se constituie comisia 
însărcinată cu studiul acestei probleme. 

Guvernul american a informat pe cel bulgar că în urma raportului Ethridge, el nu va 
putea recunoaşte un guvem rezultat din alegeri ce admite doar o listă comună şi care 
nesocoteşte drepturile partidelor din opoziţie. Să vedem dacă alegerile de mâine se vor 
amâna sau dacă Moscova e hotărâtă sà se mențină pe pozițiile sale de intransigentà. 
Ethridhe se află încă la Moscova şi se vorbeşte că ar putea sosi aici dimpreună cu Vişinski. 

În China trupele guvernamentale au luat acum ofensiva şi atacă pe comunişti pe 
linia de graniță cu Manciuria. 

Ca semn al noului curent, la noi ziarele de sub ordinele ruşilor (altele nici nu prea 
există!), au început deodată să se dea la unguri şi atacă cotidianul budapestan Uy 
Magyarorszag sub pretextul unei caricaturi jignitoare a Regelui nostru, acuzând noul guvern 
de acolo de iredentism si de veleitàti de a obține rectificări în Transilvania pe tema Ungariei 
milenare şi a superiorității rasei maghiare asupra vecinilor săi. 

Motivul real este că Budapesta are acum un regim necomunist, astfel cà paiatele 
noastre din guvern susțin azi, ceea ce condamnaseră în guvernele anterioare. 

Circulă cu insistență zvonul că guvernul ar fi decis să dizolve partidele lui Maniu şi 
Dinu Brătianu; unii susțin că acesta ar fi prilejul cel mai nimerit pentru ca adepții lor să se 
reorganizeze într-un singur partid unificat şi deci mai puternic. 

Fără a fi tràmbitat lucrul, guvernul şi-a asumat prerogativele regale şi, printr-un 
simplu Jumal al Consiliului de ministri, se lansează noi monede divizionare si se vorbeşte 
acum de o nouă emisiune de monede din aur (un milion bucăți) pentru care, în mod normal, 
ar fi fost nevoie de semnătura Regelui. Până unde se va merge?... 

18.11.45. Alegerile din Bulgaria au avut loc cu abtinerea opoziției, astfel încât 
Frontul guvernamental pare să fi obținut 70-80% din voturi. Răspunzând protestului 
american, Ministrul de Externe bulgar declară că, după alegeri, sensul democratic al țării se 
va desena tot mai evident. 

În Portugalia, alegerile au dat cam 60% pentru partidul unic al lui Salazar, în timp 
ce asupra Lisabonei se abătea o furtună cu trombe de apă, cum n-au mai fost de 30 ani 
încoace, inundând cartiere întregi, dezvelind case şi lăsând mulțime de oameni fără adăpost. 

La noi guvernul anunță cà derbedei fascişti(?!) au manifestat pe străzi strigând: 
„Trăiască bomba atomică”. 

În Azerbaidjanul Persiei, au izbucnit mişcări separatiste susținute de trupe 
sovietice, care circulau prin sate şi oraşe, împărțind din camioane tracte şi arme. 

În Jawa s-a agravat situația, în special la Batavia, indonezienii fiind ajutați de 
japonezi. 

Adunarea Naţională Franceză trebuie să se pronunțe azi pentru sau contra lui de 
Gaulle, în conflictul său cu comunştii. Se vorbeşte de posibilitatea ca viitorul şef al 
guvernului să fie preşedintele Adunării, Gouin, preşedintele CGT% Jouhaux, sau chiar şeful 
Partidului Comunist, Maurice Thorez. Sper că nu! 

20.11.45. Adunarea Naţională a aprobat moţiunea, cu tot votul contra al 
comuniştilor, ca de Gaulle să fie invitat a relua convorbirile cu cele trei partide pentru 
alcătuirea unui guverm de colaborare. Comuniştii se arată intransigenti asupra atribuirii 
portofoliilor, denuntànd pe General ca reactionar, antidemocrat etc. 

În Persia rebelii au atacat Tabriz, iar în Jawa s-ar părea că indonezienii au declarat 
„război” britanicilor. 

Evreii de la noi se adună pentru a protesta împotriva politicii duse de Bevin cu 
privire la Palestina. Acesta a declarat într-adevăr că, potrivit raportului Balfour, această țară 
poate fi considerată ca un „cămin al evreilor, nicidecum ca un stat evreiesc. 

Sosit pe ascuns la Innsbruck, Otto de Habsburg, va fi expulzat de către autoritățile 
de ocupație franceze în urma protestelor cancelarului Renner, care a afirmat că: „este o 
provocare la adresa statelor succesoare şi a Republicii austriace, şi că nimeni nu-şi mai 
poate face iluzii asupra acestui titlu lipsit de semnificaţie”. 


% Confederaţia Generală a Muncii. 

Ethridge a sosit ieri la Bucuresti şi a început contactele cu lumea politică de la noi. 
Să vedem dacă succesul lui aici, va fi egal cu cel din Bulgaria. 

Dintr-o sursă americană mi se spune că atâta vreme cât procesul de destrămare a 
Rusiei nu s-a pronunţat, ar fi o greşeală ca aliații să devină agresori şi să pornească un 
conflict, căci acesta ar provoca o reînviere a coeziunii în fata primejdiei din afară, şi că din 
această pricină se găsesc mereu formule dilatorii pentru a ajunge la primăvară, când toate 
vor fi poate mai la punct. 

Azi a început la Nürnberg procesul primului lot de criminali de război, în frunte 
cu Goering. 

Canelopoulos şi-a înaintat demisia după o guvernare de doar o lună şi Regentul a 
început consultările, în primul rând cu Mac Neil, încă prezent la Atena. 

21.11.45. Noul cabinet grec s-a format imediat sub preşedinţia liberalului Sophoulis 
şi promite să procedeze în curând la alegeri libere; cât despre un plebiscit pentru eventuala 
înapoiere a Regelui, el n-ar avea loc decât în 19481... 

Aliații au căzut de acord să repartizeze egal între cele patru zone de ocupație, 7 
milioane de germani expulzați din Austria, Cehoslovacia, Polonia şi Ungaria. 

Guvernul persan a protestat la Moscova împotriva faptului că trupe sovietice au 
interzis trecerea prin zona lor de ocupaţie a unităților trimise să linisteascà mişcarea de 
revoltă din Azebaidjan. 

Generalul Eisenhower a înlocuit pe generalui Marshall ca şef de Stat Major 
american, iar amiralul Nimitz devine şef al marinei Statelor Unite. Ce-o mai fi şi asta?!... 

Consultările de azi ale lui de Gaulle, par că vor da rezultate şi că în fine se va 
constitui un guvern de uniune națională, având ca miniştri de stat: comunistul Cachin, 
socialistul Vincent Auriol, un populist şi eventual reprezentantul dreptei, Louis Marin. 

În ce priveşte repartizarea portofoliilor, ministerul de Război va fi divizat în unul al 
Armatei cu titularul numit direct de către de Gaulle, şi altul al Armamentului, cu un comunist. 
La Externe ar rămâne Bidault, iar la Interne ar veni un socialist. 

Ethridge a făcut prima vizită Regelui la Sinaia, unde a fost reținut la dejun. 

Azi s-a întâlnit cu Tătărescu şi cu Groza. 

La o întrebare pusă la conferința de presă săptămânală, preşedintele Truman a 
declarat că fabricarea bombei atomice continuă, dar numai cu titlu experimental. 

22.11.45. De Gaulle şi-a format guvernul precum era de aşteptat, cu deosebirea cà 
Thorez a devenit ministru de stat, comuniştii având şi patru portofolii. 

Regentul Damaschinos a demisionat după primirea jurământului noului guvem, aşa 
că Sophoulis a luat provizoriu şi prerogativele suverane. Se pare că mitropolitul a 
demisionat din cauza protestului Regelui cu privire la amânarea plebiscitului. 

Ethridge va avea azi întrevederi cu şefii opoziției. Aud că e profund vexat de faptul 
că Molotov n-a binevoit măcar să-l primească, aşa că şi-a vărsat focul asupra lui Vişinski 

(care ar fi sosit şi el la Bucureşti), declarând că în urma celor petrecute în Bulgaria, Statele 
Unite consideră că este o chestiune de prestigiu de a nu mai accepta bobârnace ruseşti. În 
cazul în care politica agresivă a Moscovei va continua, s-ar putea ca americanii să se 
gândească a modifica raporturile lor cu Sovietele. 

De fapt, scopul guvernului american ar fi să aducă în fața Consiliului Naţiunilor 
Unite ce se va întruni în decembrie, problema politicii ruseşti, în flagrantă contradicţie cu 
cele convenite cu aliații, spre a obține mandat în regulă pentru a-i sili să se țină de cuvânt. 

Astfel, în cazul unui conflict armat, Statele Unite n-ar mai părea pentru nimeni ca 
agresor, ci ca un agent al justiţiei şi securității internaționale. 

Doi caraghioşi, Vasilescu-Notara şi Viforeanu care nu fac parte nici măcar din 
gruparea national-tàranistà, au publicat în ziare o moțiune de desolidarizare de Maniu, în 
care îl bagă si pe Lupu, cu toate că acesta nici n-a visat să se amestece în asemenea tărâțe. 

Cu toată prezența lui Ethridge la Bucureşti, guvernul Groza nu se sfieşte a 
continua agresivitatea față de opoziție. S-ar gândi serios la arestarea capilor opoziției, iar 
unii merg mai departe, pretinzând că n-ar fi exclus să comploteze cu asentimentul tacit al 
ruşilor, la suprimarea Regelui. 

Attlee a prezentat azi în Cameră rezultatele convorbirilor sale de la Washington şi 
Ottawa asupra problemelor energiei atomice şi fără a insista asupra relațiilor cu Uniunea 
Sovietică, a declarat că sunt absolut imposibil de imaginat conflicte între Anglia şi 
dominioane, sau între Anglia şi Statele Unite, pe când Eden, cu care premierul şi-a împărțit 
rolurile, a pus pedala cu putere asupra nevoii bunelor raporturi cu URSS. 

500.000 lucrători din Detroit, dintre care 200.000 de la General Motors, au declarat 
azi greva pentru obținerea majorării cu 30% a salariilor, cerută de atâta vreme. 

Se vorbeşte de înapoierea lui Stalin la Moscova(?!). Să însemne oare asta un 
câştig pentru moderati?... 

Criză de guvern în Italia prin demisia liberalilor. 

Mişcări şi tulburări în India din pricina măsurilor luate împotriva partizanilor 
independenţei ai lui Chandra Bose. 

Imredy a fost şi el condamnat la moarte prin spânzurătoare. Nu se ştie încă dacă 
Bardossy a fost executat. 

Churchill va pleca în curând într-o călătorie de informare în Australia şi Noua 
Zeelandă, lăsând pe Eden ca şef al opoziției până în martie anul viitor. Minunată e vitalitatea 
acestui bătrân, dar mai minunat este acordul perfect dintre guvern şi opoziția engleză. 

La clubul Naţiunilor Unite am fost obligați să înghitim un film sovietic al serbărilor 
sportive de la Moscova din acest an. 

Trei observaţii semnificative: spre deosebire de filmul anului trecut de la Legația 
sovietică, de rândul acesta nu s-au sfiit să prezinte delegaţia Republicii moldoveneşti - 
menţionată în paranteză „Basarabia” - ca sà nu fie dubii, cu dansuri ucrainiene si costume 


https://biblioteca-digitala.ro / https://migl.ro 


Jurnal politic 1939-1950 239 


de fantezie. Apoi imnul de stat, era un vechi imn țarist, iar în sfârşit, Mareșalul fotografiat tot 
timpul, avea faciesul caracteristic al hemiplegicului cu ochiul stâng închis şi acea parte a 
feței crispată. 

24.11.45. După ce ieri a vorbit cu şefii partidului lui Maniu, Ethridge a venit azi să 
cunoască şi pe membrii săi, la un aperitiv la Mihai Popovici. Face o impresie foarte plăcută, 
e simplu si întelegàtor. S-a fotografiat la cererea lor cu national-tàranistii, fosti si... viitori 
arestați. 

Vorbind de Hatieganu, Lupu a spus că si acum tot de unguri a fost el arestat, 
fiindcă actualul regim Groza e tot al maghiarilor. (Are mare dreptate când văd ce declară 
acest trădător la Tg. Mureş unde, vorbind de necesitatea uniunii româno-maghiare, anunță 
că va suprima complet granița de vest, pentru a lăsa trecerile libere din spre Ungaria. 
Desigur acest lucru ar fi foarte bun cu timpul ca mijloc de apărare împotriva supremației 
slave, însă nicidecum în condițiile dominaţiei sovietice, acum când sub comunism, ungurii 
din Ardeal ne terorizează şi ne subjugă. Est modus in rebus.3...). 

E vorba ca Ethridge să plece în Transilvania şi de acolo în Moldova, dar nu se ştie 
prin ce oraşe sau regiuni va trece. Joia viitoare va pleca direct spre Washington, căci după 
rezultatul vizitei sale la Moscova, nu va mai încerca desigur să pledeze față de ruşi, ci va 
merge să-şi prezinte raportul lui Byrnes. 

Abia mai târziu se va vedea eventual rezultatul călătoriei sale. 

25.11.45. După expunerea lui Bevin, preconizând crearea unei Adunări mondiale 
pentru pace şi în urma atmosferei create de presa britanică şi americană relativ la extrema 
încercare a aliaților de a înlătura orice suspiciune din partea ruşilor, văd că acum atât 
ambasadorul sovietic la Londra cât şi agenția Tass vorbesc de necesitatea absolută de 
strânsă colaborare între cei trei aliați, dar cerând şi din partea anglo-americană o atitudine 
tot atât de întelegàtoare. 

Moscova a ridicat la rangul de dogmă reaua credință şi minciuna, iar robii săi de la 
noi nu fac decât să imite aceste procedee cu o şi mai dezgustătoare şi cinică sălbăticie. 

Criza din Italia a dus la demisia lui Parri, silit s-o facă deoarece democratii-crestini 
refuză să accepte formula înlocuirii liberalilor demisionati, prin alte persoane din aceeaşi 
grupare. El a spus prințului Umberto că o tendință spre stânga sau spre dreapta a unui viitor 
guvern, o socotește ca fiind de-a dreptul primejdioasă. 

Mişcarea revoluționară din Jawa continuă şi se traduce prin excese de xenofobie 
pe care mulți europeni le admit, socotind că un popor ce vrea să trăiască liber, nu poate fi 
forțat prin gloanțe şi tancuri englezeşti să rămână în sclavia unor negustori olandezi. 
Chestiunea e gravă. De altfel problema asiatică se va pune tot mai intens în India, 
Indochina, China, iar ofensiva bolşevică a Sovietelor în lume se grefează pe o mişcare a 
asiaticilor asupra Europei. 


3 Există o limită în toate. 

Dacă s-ar studia mai serios întrega perioadă a năvălirilor din Evul Mediu obscur şi 
procesul de descompunere al Lumii vechi, s-ar putea găsi o oarecare asemănare şi un 
paralelism de ordin social cu vremurile tulburi de azi. 

Cât despre bomba atomică, ea va juca un rol cel puţin tot atât de important în 
istorie, ca inventarea prafului de puşcă, care a reuşit să dărâme odată cu cetăţile feudale şi 
cetàtuia potentatilor care domina viața burgheziei din târguri. 

În sens invers, capitalismul actual a dat posibilitatea dezvoltării vieții economice, a 
unui trai mai bun al maselor, tot aşa cum în jurul fortàretelor baronilor medievali, se 
dezvolta, într-o relativă siguranţă, viața locuitorilor din „faux-bourgo”, devenite cu timpul 
oraşe... S-ar putea deci, să trăim în aceste clipe, dându-ne în mod exceptional seama de 
importanța lui, unul din momentele determinante ale istoriei omenirii, mai însemnat decât 
descoperirea Americii sau căderea Bizanțului. 

Marea problemă dezbătută după enuntarea făcută de Bevin este aceea a unei 
federatiuni mondiale care, spre deosebire de o Ligă a Naţiunilor, ar fi o instituție la care sà 
participe direct toți cetățenii lumii, în dubla calitate de cetățeni ai statelor naționale şi de 
cetățeni ai federatiunii; la rândul său, aceasta ar putea la nevoie trece peste organismul 
statului, pentru a lua direct contact cu cetățeanul, luat ca individ. 

Se arată că numai în acest chip s-ar putea evita războaiele şi mizeria în lume. 

Problemă vastă care de sute de ani a preocupat spiritele mari ale omenirii şi care, 
chiar rămănând în stadiu de ideal nerealizabil, este frumoasă şi înălțătoare. 

Se anunță că la cererea lui Bevin, regentul Damaschinos a revenit asupra demisiei. 

Ethridge a anunţat că-şi va continua călătoria de informare în România încă pe 2-3 
săptămâni. Aud că, întrebând de Rădescu şi fiind informat că este perfect liber, s-a dus să-l 
vadă, negijând a preveni guvernul de vizita sa; s-a lovit la poartă de refuzul grosolan al 
zbirilor, dovedindu-se astfel ce înseamnă de fapt aici libertatea. 

26.11.45. Cifrele provizorii ale alegerilor din Austria dau majoritatea pentru socialişti 
în Viena, Graz şi Klagenfurt, pe când la sate, ea aparine catolicilor, în special în Tirol, 
Austria de sud şi Voralberg, unde sunt 70% catolici, 28% socialişti şi 2% comunişti. Se 
crede că aceştia din urmă nu vor întruni în final nici 10% din voturi şi că s-ar putea să nu 
dețină niciun loc în Parlament. 

La Roma, Umberto se consultă cu Orlando, Bonomi, Badoglio şi Nitti pentru 
constituirea noului guvern. 

Guvernul american informat de demersul celui din Teheran la Moscova a cerut 
guvernului sovietic explicaţii cu privire la rolul jucat de trupele Armatei Roşii în mişcarea din 
Azerbaidjan, față de convenţia anglo-ruso-americanà asupra Persiei. 

Radio Moscova protestează că agenti reactionari răspândesc zvonuri mincinoase 
despre scopuri imperialiste ale Sovietelor. 

În Palestina, situaţia rămâne încordată din cauza atitudinii agresive a extremistilor 
evrei. Britanicii par să domine situația în Jawa. 

În China, comuniştii acuză guvernul Tchang Kai-check de a refuza o claborare cu 
dânşii şi pretind că americanii întretin şi ajută chiar direct rezistența anti-comunistà. 

Au izbucnit greve şi în Anglia şi iluminatul cu gaz aerian în Londra e foarte pe 
sponci, de teamă că se vor consuma în curând toate rezervele. 

Comuniştii englezi, adunaţi în Congres, acuză politica guvemului laburist în Persia, 
China, Indochina, Rusia şi în celelalte state democratice europene, cerând plecarea lui Bevin. 

27.11.45. Guvemul englez a trimis la Moscova o Notă asemănătoare celei 
americane, amintind ruşilor de acordul anglo-sovietic şi de angajamentele de la Teheran. 

La Washington se anunță că până la 1 ianuarie trupele americane vor părăsi 
Persia, adăugând speranța că si cele ruseşti şi engleze vor proceda la fel până la aceeaşi 
dată. Tonul n-a pierdut încă urbanitatea... 

În Italia, Orlando încearcă a forma guvernul. 

Primul ministru olandez preconizează uniunea Belgiei cu Țările de Jos. 

Catolicii au obținut majoritatea absolută la alegerile din Austria. Se pare că potrivit 
acordului anterior, guvemul va fi alcătuit din coaliția celor trei partide, deşi comuniştii n-au 
reuşit să aibă decât trei locuri în Parlament. 

Soţia împreună cu fata ambasadorului sovietic la Bucuresti, ce par civilizati şi cu 
anume ascendență albă, au asistat duminică la slujba de la Patriarhie, după care au făcut o 
vizită lui Nicodim. 

Se prevede că din lipsă de combustibil, ne putem aştepta la întreruperea curentului 
electric în Bucureşti şi, din acceaşi cauză, se vorbeşte şi de o criză în fabricarea hârtiei. 
Şcolile sunt avizate că săptămâna viitoare nu vor mai avea cu ce să se încălzească. 

Este curios cum radio-ul sovietic de la noi, vorbind de situația din Italia, spune că 
Nenni a fost însărcinat cu formarea guvernului, pe când Londra nu pomeneşte decât de 
Orlando, adăugând că partidele de stânga îl consideră pe acesta mult prea reactionar. 

Reprezentanţii opoziţiei în Camera Lorzilor au declarat că anul acesta se prezintă 
în culori mult mai optimiste, dar că situația se arată destul de încordată din două motive: 
bomba atomică şi suspiciunea Sovietelor, care a determinat o mai strânsă colaborare anglo- 
americană. Suspiciunea nu este unilaterală, căci şi occidentalii sunt în drept să suspecteze 
politica sovietică în Balcani, ruşii trebuind să faciliteze o destindere prin deschiderea largă a 
granițelor pentru ziariştii străini. 

Şeful catolicilor austrieci devine prim-ministru, iar Renner va deveni probabil 
preşedinte de Republică. 

28.11.45. Consultările lui Orlando n-au avut succes, prințul Umberto urmând a sta 
azi de vorbă şi cu şefii partidelor de stânga, spre a încerca o înțelegere între cele şase 
partide. 

A demisionat ambasadorul american în China, declarând că Statele Unite n-au 
reuşit în politica lor, punând în conflict pe imperialişti şi pe comunişti, în loc de a se sprijini 
pe masele democratice. Se aude că va fi înlocuit cu generalul Marshall, trimis acolo în 
misiune specială. Sau mă însel grozav, sau asta însemnă război pe fata... 

Rasculatii din Azerbaidjan sunt în drum spre capitală şi au ajuns la Quazvin la 150 
km de Teheran. Aceasta nu mai înseamnă mişcarea de autonomie a unei provincii, cu toate 
că la Moscova se vorbeşte de interesul cu care Sovietele privesc desfăşurarea 
evenimentelor, fără a pomeni însă de notele primite de la anglo-americani. 

La Nimberg s-a citit un raport al lui Jodl din 1943 care explică nereusita planului 
german prin trei motive: 

1. superioritatea aviației britanice; 

2. insuccesul politicii germane de a atrage Spania în război şi de a lua Gibraltarul 
în stăpânire, aceasta datorită lui Serrano-Suner, tratat de fals iezuit; 

3. faptul că ruşii au avut totdeauna cu 1,5 milioane trupe mai mult decât nemții, în 
afara partizanilor şi rebelilor din spatele frontului, precum şi iama aspră și timpurie din 1941. 

Ethridge a fost ieri la Braşov, Făgăraş şi Sibiu, iar seara s-a întors la Bucureşti 
unde la locuința lui Schuyller a văzut pe Christu, Savel Rădulescu şi Ghelmegeanu, adică 
toată evoluția din comisia de armistițiu. Universul, devenit organul de presă al Anei Pauker, 
e furios de metoda emisarului american de investigație directă. 

Guvernul atacă acum instituțiile bancare liberale, în special Banca Românească, 
acuzându-le de a fi finanțat pe legionari şi politica pro-nazistă a lui Antonescu. N-ar fi de 
mirare ca acest atac să fie preludiul unei încercări de naționalizare după exemplul din 
Franța, unde o seamă de bănci mari printre care şi Credit Lyonnais au fost naționalizate. 

Grevele din Statele Unite ating azi 600.000 lucrători şi se vorbeşte că încă tot pe 
atâția sunt pregătiți să oprească activitatea, iar în Anglia s-ar putea ca greva docherilor să 
reînceapă, după ce încercarea de aranjamente directe a dat greş. 

La comisia pregătitoare a Naţiunilor Unite întrunită la Londra, se va pune 
chestiunea sediului organizației şi multi delegati doresc să se aleagă capitala unei țări mici 
europene, ca Olanda sau Danemarca, deoarece pe acest continent este locul permanent al 
conflictelor, dar şi centrul civilizaţiei între Orient şi Occident. 

La întrunirea Partidului Conservator, Churchill a atacat violent guvernul laburist, 
acuzându-l de a aluneca pe panta prăbuşirii mândriei şi prestigiului Imperiului Britanic şi 
declarând că dacă conservatorii nu întârzie şi nu greşesc prin activitatea lor din perioada 
următoare în metropolă şi în dominioane (rostul vizitei sale în Australia şi Noua Zeelandă), 
partidul său va putea prezida din nou la destinele màrete ale Imperiului. 

La noi, se zvoneşte că sâmbătă 1 decembrie, cu prilejul anversàrii unirii Ardealului, 
vor fi din nou manifestații cu posibile tulburări în piața Palatului. 

Partidul Comunist cheamă tot poporul să protesteze împotriva reactionarilor Maniu 
şi Brătianu, care împreună cu Carol şi Antonescu au colaborat la criminalul arbitraj de la 
Viena (sic!) [...] 

O mulţime de refugiaţi balti,- letoni, lituanieni, estonieni,- pe care guvernul suedez 
convenise să-i predea celui sovietic sub cuvânt că au luptat în rândurile hitleriste, fac greva 
foamei şi apelează la umanitatea Regelui pentru a nu-i trimite nevinovaţi la torturile lagărelor 
ruseşti. Jumătate din ei zac acum în spitale, vasul sovietic aşteaptă la Trelleborg şi 
Suveranul se consultă cu guvernul pentru a nu se pune rău nici cu Moscova, dar nici cu 
conştiinţa proprie. 

Congresul sionist de la Ierusalim protestează împotriva declaraţiei viclene a lui 
Bevin, care în loc de a studia problema unei „patrii a poporului evreiesc”, vorbeşte de 
„împrăştierera evreilor în lume”, şi-l întreabă cine i-a dat mandatul sà împrăștie „puţinele 
resturi ale evreilor din Europa în țări unde-i aşteaptă soarta celor din Tripoli sau a sirienilor 
din Irak." [...] 

Concomitent are loc la Cairo o conferintà pan-arabà. 

29.11.45. Ethridge a plecat în Statele Unite dupà ce a încercat zadamic sà viziteze 
Ardealul de nord si Moldova; chiar în plimbarea sa prin Sibiu, era încadrat de douà masini 
ale Sigurantei. A reuşit până la urmă a vedea pe Rădescu, după ce mai întâi îşi turtise nasul 
de uşi ferecate şi de zbirii de la poartă. 

Se poate spune că a plecat perfect edificat, dar rămâne de văzut când şi ce vor 
putea întreprinde americanii spre a ne scăpa de gâtuirea rusească. 

30.11.45. Un vag semn în acest sens este ultima declarație a lui Truman, care nu 
găseşte utilă o nouă întrunire a celor „3”, ci preferă ca Organizația Naţiunilor Unite să ducă 
la îndeplinire misiunea lămuririi greutăților internaționale. Adaugă cât ar fi de dorit să se 
modifice înțelegerile de la Potsdam, pentru a se pune capăt sistemului ca un singur aliat, 
exercitând dreptul său de veto, să paralizeze măsuri generale de luat cu privire la 
Germania. 

În legătură cu instituirea unui guvern unitar german, Eisenhower afirmă că acest 
deziderat nu se poate realiza din cauza obstructiei Franţei, care se opune ca Berlinul să 
poată dispune cu privire la Renania, Ruhr sau Saar. Se vede interesul meschin al 
guvernului francez, care vrea să stoarcă tot ce poate din regiunea westfaliană. 

Adunarea constituantă de la Belgrad aleasă de urnele lui Tito a proclamat 
Republica democratică federativă a popoarelor din Jugoslavia, decretând totodată abolirea 
Monarhiei şi deposedarea de orice drepturi a regelui Petru şi a dinastiei Karagheorghevici. 

Concomitent, a avut loc la Londra declaraţia făcută de Suveran pentru a protesta 
împotriva acestei violentări dictatoriale a voinței poporului jugoslav. Este însă de mirare cum 
Manchester Guardian susţine că alegerile exprimă într-adevăr sentimentul poporului şi că 

dacă mai multe state aliate vor recunoaşte noua Republică, nu se va mai putea pune 
problema legalitàti sale. 

Oare guvernul Majestății Sale îşi va abandona atât de uşor aliatul? 

Un comitet mixt anglo-american, în care nu va intra niciun evreu sau vreun arab, va 
începe cât de curând o anchetă asupra problemei palestiniene. 

După ce au ocupat Quazvin, rebelii din Azerbaidjan se îndreptă spre nord-vest 
către Caspica, părând a abandona direcţia Teheran, iar guvernul persan se arată cu totul 
nemulțumit de conținutul răspunsului sovietic. 

Se vorbeşte că în Italia, democrat-creştinul Alcide de Gasperi va sfârşi prin a forma 
guvernul de coaliție. 

Un automobil acționat de energia atomică a fost distrus în Anglia în momentul 
experimentării sale oficiale. Unii zic că atentatul ar fi fost pus la cale de către fabricile de 
maşini amenințate de noul model, alții se întreabă dacă n-a fost mână rusească. 

La noi se discută mult problema Partidului Social-Democrat, căruia aliații îi prezic 
un mare viitor, dar pe care îl ameninţă lipsa totală de cadre şi mai ales pusilanimitatea lui 
Titel Petrescu, zis ,Mi-titel Petrescu”, şeful partidului, pe care îl terorizează chiar membrii săi 
din guvern. 

Comuniştii continuă să atace pe liberali şi pe manişti, pe care îi acuză de a se fi 
vândut finantei germane si de a fi sabotat, în înțelegere cu grofii unguri, unirea Ardealului, 
ca şi împăcarea popoarelor conlocuitoare. 

Gândul lor ar fi să ajungă a pune mâna pe Banca Naţională, pe Banca 
Românească, pe uzinele Letea etc. şi să dezorganizeze toate aceste instituţii ce le stau în gât. 

În ticăloşia sa, guvernul a dizolvat Academia de Ştiinte Morale şi Politice, acuzând-o 
că a fost înființată de Ică Antonescu si că azi e condusă de prietenii săi Istrate Micescu, 
Gruia, Leon, Strat, Mironescu şi alții. 

La înmormântarea prim-preşedintelui de la Casaţie Lupu, care fusese dat afară de 
Pătrăşcanu, consilierul în retragere Bădeanu a rostit o curajoasă filipică în contra guvernului. 

1.12.45. După cele petrecute la Belgrad, corespondentul Reuter la Sofia socoteste 
că şi Bulgaria ar putea deveni în curând Republică, nu atât pentru a înlătura pe Simion, cât 
spre a realiza o mare federație jugoslavă. 

Fără îndoială, totul s-ar petrece sub semnul stelei roşii, aşa că mă întreb, în cazul 
în care anglo-americanii ar consimti după cum se arată, la acest joc al Moscovei, ce vom 
deveni noi, românii, dacă nu se înjghebează între timp o federaţie danubiană austro-ungaro- 
română. Chiar şi în asemenea condiţii, viabilitatea ei ar fi şubredă între ceho-poloni la nord 
şi sârbo-bulgari la sud, deopotrivă slavi şi aflați la remorca Sovietelor. Doar prăbuşirea 
însăşi a acestora ne-ar putea salva. 

Şantierele navale din Hamburg au fost cedate ruşilor, care le demontează în contul 
reparațiilor. 

Rudolf Hess a declarat ieri că amnezia sa mentală fusese simulată şi cere a fi 
judecat alături de ceilalţi. 

Nota Sovietelor pretinde că doar funcţionarii persani poartă vina mişcării rebele din 
Azerbaidjan, că trupele sovietice s-au opus trecerii armatei persane ca să evite vărsări de 
sânge şi anunţă că Armata Rosie se va retrage în împrejurimile Teheranului. 

Armata a 14-a britanică, care a luptat pe graniţele Indiei, în Birmania şi în sudul 
Chinei, a fost demobilizatà. 

Liberalii englezi au suprimat unele părţi mai violente din moţiunea de neincredere a 
conservatorilor, care se va prezenta miercuri în Parliament. 

2.12.45. Cu toată opoziţia liberalilor care nu admit un socialist la Inteme, şeful 
crestinilor-democrati Gasperi speră să formeze noul guvern italian. 

Astăzi au loc alegeri generale în Brazilia după 15 ani, pentru Preşedinte, Senat, 
Cameră, care vor trebui să dea țării o nouă Constituţie. 

Azi, de asemenea, alegeri în Albania, unde nu se prezintă decât candidații 
guvernamentali ai Frontului şi unde alegătorii n-au voie decât să voteze „Da' sau să se 
abțină, cuvântul „Nu” fiind interzis. Bineînţeles că acolo va fi o Republică democrată şi 
progresistă. 

Scene dureroase printre cei 1000 balti, pe care Suedia a sfârşit totuşi a-i livra 
ruşilor. Poliţia a fost nevoită să intervină, ca să împiedice pe cei ce încercau să se sinucidă, 
spre a nu cădea vii în mâinile sovieticilor. lată cât e de decăzută chintesenta civilizației 
noastre! 

Bevin a declarat ieri că Adunarea Naţiunilor Unite care se va întruni peste câteva 
săptămâni, va fi cel mai important Parlament mondial ce a existat vreodată şi că speră mult 
în eficiența sa. 

Dacă judecăm putin logica ultimelor evenimente, cred că ar fi cu putință ca în 
ultimă esență, anglo-americanii să urmărească năruirea forței amenințătoare sovietice, dar 
până la realizarea acestui suprem deziderat, ar fi inutil să înceapă vreo mişcare de 
reacțiune în România, Serbia sau Bulgaria, unde marionetele bolşevice se vor prăbuşi 
imediat, odată cu suportul lor moscovit. 

Dacă însă nu reuşesc, dacă ruşii îşi cristalizează pozițiile câştigate, tot atât de 
inevitabil omenirea va fi obligată să accepte dominația rusească asupra celei mai mari parti 
a Asiei şi Europei, căci acest organism monstruos care se întinde pe a şasea parte a 
globului, stăpânind nesfârşite întinderi continentale cu prea slabe ieşiri la mare, va trebui 
sau să piară asfixiat, sau să respire liber la Mediterană, la golful Persic, la Marea Nordului 
sau la Pacific. 

În procesul de la Nùmberg, la o întrebare pusă lui Ribbentrop cu privire la politica 
de cuceriri a Germaniei, acesta s-a uitat mirat în jur, spunând că toate aceste chestiuni 

fuseseră pe larg discutate şi convenite cu amicul său Molotov, pe care se miră că nu-l vede 
azi alături de conducătorii nazişti pe banca acuzaților. 

N-ar fi de mirare că toți aceştia, văzând că nu mai au nimic de pierdut, să caute a 
târi cu dânşii în prăpastie şi pe complicii lor bolşevici, devenind la rândul lor acuzatori la 
bara acestei instanțe supreme, care are tendința să creeze o nouă jurisprudentà 
internațională. 

4.12.45. A început rechizitoriul în procesul de la Nurnberg pentru crime comise 
împotriva păcii prin agresiunile asupra Cehoslovaciei, Poloniei, Norvegiei, Belgiei, Olandei, 
Franței şi Angliei, aceasta în virtutea pactului Kellog, iar Pravda încearcă să asimileze şi pe 
Franco cu ceilalți criminali de război nazişti. 

Ambasadorul Angliei la Varşovia a declarat guvernului polonez că libertatea nu 
există în această țară, contrar celor convenite la Yalta şi la Potsdam. 

De Gasperi speră să formeze azi noul guvern italian de coaliție a celor şase 
partide, acordând vicepresidentia liberalului Orlando şi acceptând şi miniştri de stat fără 
portofolii, ca Bonomi. 

Adunarea Naţională Franceză a votat trecerea asupra Statului a Băncii Franţei şi a 
altor patru bănci mai importante cu începere de la 1 ianuarie 1946. 

Sovietele refuză invitația americană de a părăsi teritoriul persan până la începutul 
anului viitor; față de acest răspuns, trupele Statelor Unite se vor retrage concomitent cu cele 
britanice, adică până la 1 martie 1946. 

Liga Arabă a decretat boicotul general al tuturor prăvăliior şi mărfurilor evreieşti din 
Palestina. 

Singurul rezultat practic al conferinței Partidului Social-Democrat de la noi este 
moţiunea prin care Titel Petrescu a reuşit să impună colegilor săi fenedişti, ca la viitoarele 
alegeri partidul să prezinte liste separate de ale Frontului guvernamental, spre a putea 
verifica astfel forța însăşi a formațiunii sale. 

Scânteia atacă violent şi injurios pe gazetarul american Marckham, care în ziarul 
Christian Science Monitor şi-a permis să scrie despre casele ţărăneşti de la noi care sunt 
înfloritoare, pe când conacele proprietarilor sunt devastate şi pustii, precizând că această 
stare de lucruri va determina un regres al economiei agricole a țării. 

5.12.45. Încep să apară tot mai vădit unele aparente ale tensiunii aliato-sovietice: 
Ruşii sunt furioşi de faptul că procesul de la Niimberg nu s-a terminat în câteva zile, cu 
toată prezența lui Vişinski trimis acolo să regizeze dezbaterile după sistemul moscovit. 

Acum se indignează împotriva anglo-americanilor, care întretin pe teritoriile lor de 
ocupație din Germania forte armate germane gata organizate (ghici contra cui?), denuntànd 
aceasta ca metode fascisto-nazisto-reactionare. 

Congresul american a votat legea prin care preşedintele Truman este autorizat să 
dispună, fără a mai cere vreo învoire, de trupe americane puse la dispoziţie - aceasta numai 

pe baza mandatului ce ar primi eventual din partea Consiliului de Securitate al Naţiunilor 
Unite. 

La Istanbul au izbucnit mişcări anti-comuniste provocate de studenti, cărora li 
s-au alăturat numeroase grupuri de cetățeni care au devastat redacțiile ziarelor turce 
pro-comuniste, ca Tan etc. 

Aud, dar fără a putea avea confirmarea, că în regiunile muntoase din Putna, 
Bacău, Neamţ s-au constituit bande de haiduci, „sumanele negre”, care atacă convoaiele 
ruseşti de aprovizionare, distribuind țăranilor proviziile, iar când vin poterele, se răzlețesc 
prin poteci şi dispar fără urmă, sau sunt ascunşi de săteni. 

Prin diversele noastre Legatii, se repetă opereta grecească de pe vremea celuilalt 
război, când aproape în fiecare capitală se înjghebau alături de misiunea regelui Constantin, 
o alta, adversară a venizeliştilor, alcătuită din membrii dizidenti. 

Astfel, Guţă trimite la Ankara pe lonel Magheru, care va avea să se ia la harţă cu 
Cretzianu şi pe Scrădeanu la Stockholm, unde Duca s-a declarat şi el contra regimului. 

Pătrăşcanu a suspendat azi şi a deschis anchetă disciplinară împotriva 
magistraților care au îndrăznit să achite pe un negustor arestat de organele de sabotaj, 
procedând la fel şi cu judecătorul de instrucţie, care şi-a permis să nu rețină decât câteva 
din capetele de acuzare. 

Traian Săvulescu a fost numit peste capul lui Zăroni coordonator pentru reforma 
agrară şi se pare că e hotărât, deşi de stânga fiind, a restitui proprietarilor inventarul ce le-a 
fost sechestrat, a le da mijloacele pentru a-și cultiva pământul rămas şi a mări cota fermelor 
model. 

6.12.45. Bymes a declarat că Statele Unite vor proceda la centralizarea Germaniei, 
chiar şi fără concursul guvernului francez, care continuă să viseze la interese imediate şi 
farà perspective de cumintenie politică în Ruhr şi în Renania. l 

Azi va începe în Parlamentul englez „duelul” Churchill-Attlee. 

Mi se afirmă că Groza ar fi încercat să-l convingă pe Patriarh de a accepta 
Locotenenta regală în caz de abdicare a Regelui, dar cà a fost trimis la plimbare. 

Pe de altă parte, aud că guvernul actual ar fi dispus a demisiona, cu unica condiţie 
ca Regele să-l accepte măcar câteva ceasuri, pentru a putea pleca apoi în chip legal. Unii, 
foarte probabil din izvor apropiat lui, vorbesc de un guvern Tătărescu. 

Toate aceste zvonuri denotă cât sunt de profund dezorientate spiritele la noi. 

Se studiază serios elaborarea unei Constituţii pentru India; un grup de parlamentari 
englezi vor pleda în fata membrilor Congresului indian buna credință şi buna voință a 
guvernului de la Londra. 

Anglia a răspuns la memorandumul sovietic privitor la trupele germane echipate, 
instruite şi ținute sub arme din zona sa de ocupație, declarând politicos că, pentru realizarea 

condiţiilor de demobilizare, va continua a le menține. (Răspuns evaziv, ce ar corespunde 
unei fin de non recevoir?%2). 

Primul ministru persan a declarat că nu va demisiona şi că va răspunde în curând 
cu privire la revoltele din Azerbaidjan. 

Un atentat neizbutit a avut loc la Cairo în contra şefului Partidului Naționalist; nu se 
cunosc autorii. 

Prinţul Konoye, fost prim-ministru şi consilier permanent al Mikadoului în politica 
externă, a fost arestat din ordinul generalului MacArthur. Se prevede că Împăratul va abdica 
în aprilie în favoarea fiului său de 13 ani, iar frații săi vor prelua Regența. 

8.12.45. Azi dimineață, declarații simultane la Washington, Moscova şi Londra 
anunță că sâmbăta viitoare, 15 decembrie, se vor întruni la Moscova miniştrii de Externe 
Bymes, Molotov şi Bevin spre a discuta problema energiei atomice. 

Această întâlnire ce va continua şi în timpul sărbătorilor, nu va prejudicia întru 
nimic Adunarea Naţiunilor Unite care se va deschide la Londra la 7 ianuarie şi unde probabil 
cei trei vor fi prezenţi ca şefi ai propriilor delegații. Se vor mai discuta desigur şi alte 
chestiuni interesând cele trei puteri, dar nu se vor lua hotărâri, conferința servind numai la 
punerea cărţilor pe masă, conform expresiei lui Bevin. 

Ar putea fi un soi de Berchtesgaden, ca încercarea supremă dar lipsită total de 
speranțe după întâlnirea, tot atât de zadarnică, de la Munchen din 1938. 

Franța şi China, care n-au fost prezente la Yalta unde s-au prevăzut astfel de 
întâlniri, nu sunt invitate la Moscova. 

Vom vedea deci, şi de rândul acesta, dacă iese de aici pace sau război. 

Nu prea ştiu ce să cred, însă cu toate zilele negre ce ne aşteaptă, aş dori mai 
degrabă să nu se cadă la o împăcare, adică ruşii să nu cedeze, căci altfel ele ar dovedi o 
supremă abilitate, pentru a-şi rezerva atacul putin mai târziu, când anglo-americanii vor fi 
poate mai dezuniți şi slăbiți de propriile lor nevoi. 

Congresul american va discuta în curând condiţiile împrumutului acordat Angliei de 
4.400 milioane dolari pe 50 ani cu dobândă de 2% începând cu 1951, cu scopul de a lichida 
datoriile din acordul de împrumut-închiriere, restul servind pentru cumpărarea de mărfuri 
americane. 

Bevin a răspuns guvernului persan, asigurându-l că Anglia îi va susține 
independența, suveranitatea şi integralitatea teritorială. 

A început instalarea în zonele de ocupaţie din Germania a celor aproape 7 
milioane de nemți, ce trebuie să părăsescă Cehoslovacia, Ungaria, Polonia şi Austria. 

Amănunt delicios al călătoriei lui Ethridge la Moscova: plecarea din Sofia s-a făcut 
cu un avion de lux, capitonat cu mătase albastră, cu adevărat împărătesc. La înapoiere, 

după furtunoasa convorbire cu Vişinski, n-a obținut decât un loc într-un avion de zbor 
obişnuit, pe care a trebuit să şi-l plătească! 

Se pare că cele 7-8 persoane de la noi, cărora Ethridge le-a vorbit deschis, printre 
care desigur şi Maniu, se arată extrem de optimiste că Statele Unite nu ne vor abandona. 

La propunerea guvernului polon de a lichida toate problemele pendinte, guvernul 
cehoslovac s-a arătat dispus a negocia, cu excepția chestiunii regiunii Teschen. 

În schimb, încercarea de negocieri directe ceho-maghiare n-a dat vreun rezultat 
apreciabil. 

9.12.45. De două zile viscoleşte întruna: s-au rupt firele electrice, aşa că jumătate 
din casa noastră e în întuneric, caloriferul automat amenință să nu mai funcţioneze, iar abia 
dacă mai curge apa, când şi când, câte un ceas pe zi. 

Nu mai circulă de ieri niciun tren, liniile tramvaielor sunt troienite pe alocurea şi 
circulația împiedicată de acoperișurile smulse de furtună şi prăbuşite peste şine. Crivàtul 
suflă cu furie; dacă mâine nu încetează, înseamnă că va dura nouă zile... 

Singura ştire ce mai pot prinde de la Radio Londra arată că la noi, alegerile n-ar 
putea avea loc în niciun caz înaintea primăverii viitoare şi că guvernul Groza, neputând 
conta nici pe concursul Regelui, nici pe colaborarea opoziției, se teme să rişte acum un 
scrutin popular. 

Lumea noastră dă dovadă de o totală lipsă de încredere şi medaliile de aur emise 
acum nouă luni la 15.000 lei/buc. ca primă a titlurilor de împrumut, au ajuns acum la 
500.000 şi unii pretind că până la Crăciun se vor urca la 700.000 lei/buc. 

Asistăm deci la completa prăbuşire a leului. 

Prin vocea lui Gheorghiu Dej, care pare să ia în mână conducerea politicii interne, 
guvernul îngrozit anunță măsuri represive în contra speculantilor de la bursa neagră. 

Szallasy, fostul şef al guvernului maghiar nazist şi conducător al „Crucilor cu 
Săgeți”, a fost condamnat la moarte pentru politica fascistă a Ungariei. 

În acest timp, faimosul şovin Szegfu a fost numit ministrul Ungariei la Moscova, iar 
celălalt luptător al şovinismului maghiar, Domanovski, director la Nouvelle Revue de 
Hongrie, reprezintă democraţia maghiară la congresul ce a avut loc la Moscova. 

Acceaşi politică de cameleon denuntatà de mine în Un caz de mimetism istoric. 

Pe de altă parte, sunt nevoit să admir profundul patriotism şi abilitatea politică a 
ungurilor, care au o echipă bine formată de oameni deştepţi şi pricepuţi, pe care şi-i 
costumează pentru toate rolurile. 

O nouă încercare de mistificare a opiniei publice: Uniunea Patriotică, camuflajul 
comunist în frunte cu dr. Bagdasar, caută să înjghebeze un partid al claselor mijlocii, spre a 
putea atrage astfel masa funcționarilor. 

Comuniştii japonezi au pus pe lista criminalilor de război pe împăratul Hiro-Hito, pe 
împărăteasă şi pe toți prinții imperiali mai mari de 18 ani. Ei speră în acest chip să distrugă 

dintr-odată toată Dinastia. Se aşteptă însă decizia lui MacArthur, căci el va avea cuvântul 
hotărâtor. 

15.12.45. Azi încep la Moscova convorbirile între cei trei miniştri de Externe. 

Sosit aseară, Bymes a fost întâmpinat doar de Dekanozov, căci Molotov, acum de 
când Stalin s-a dat la fund, şi-a luat în serios rolul de şef al guvernului sovietic. 

În conferința de presă de la Washington, înaintea plecării, Byrnes a declarat că se 
va discuta în primul rând controlul energiei atomice, apoi problemele europene şi asiatice 
(în afara celor interesând China şi Franţa, neinvitate a participa), în special chestiunea 
Persiei, unde trupele americane vor rămâne atâta vreme cât vor fi menținute şi cele engleze 
şi cele ruseşti. 

Pentru problemele din Balcani, el se va servi de raportul Ethridge. 

Oficialitatea de la noi a trambitat că vor fi recunoscute cu acest prilej guvenele de 
la Bucureşti şi Sofia. Pielea ursului?... Fără îndoială că în asemenea caz, se va pune 
imediat problema alegerilor generale. 

Byrnes a mai declarat că se va discuta şi chestiunea încheierii cu un moment mai 
curând a tratatelor de pace. Deocamdată, aliații par să fie de acord că raporturile cu Italia 
vor trebui să intre într-o nouă fază, preliminară a păcii. 

La Roma, de Gasperi a format guvernul fără Orlando, ca vicepreşedinte, ci cu Nenni. 

Sioniştii continuă acțiunea lor de rezistență împotriva politicii britanice în Palestina. 

Continuă luptele aprige cu indonezienii în Jawa. 

Ministrul de Externe persan cere a fi primit la Moscova. 

Guvernul sovietic nu se arată satisfăcut cu nota de răspuns a Turciei relativ la 
manifestările anti-comuniste. 

Generalul Marshall pleacă azi de la Washington în noul său post de ambasador în 
China, unde rolul principal va fi să împace pe comunişti cu guvernul stabilit la Tchong-k'ing. 

Prin Alphand, delegatul francez la Moscova, Bidault a solicitat sprijinul guvernului 
sovietic pentru a obține intemationalizarea Ruhrului, unicul mijloc de a asigura în viitor 
pacea din vestul Europei, demers în care pare susţinut de conservatorii englezi. 

Manchester Guardian scrie că rostul de căpetenie al conferinței de la Moscova 
este ca aliații să facă pe placul ruşilor, care sunt necontenit preocupaţi de teama unei 
alianțe anti-sovietice, şi trebuie recunoscut că teama e un factor important, atunci când 
domină viața unui organism gigantic ca URSS. 

16.12.45. Conferinţa de la Moscova n-a început încă în mod oficial. 

După ce au luat fiecare contact cu Molotov, Bevin şi Byrnes au avut convorbiri între 
ei şi cu ambasadorii lor, inclusiv cu cel britanic de la Teheran. 

Comitetul executiv al Naţiunilor Unite a hotărât, după multe discuţii, cu o majoritate 
de două treimi, ca sediul organizației să rămână totuşi în Statele Unite. 

Liga pan-arabă a hotărât ca începând cu 1 ianuarie 1946, sà execute blocarea 
economică totală a evreilor din Palestina, spre a face astfel imposibilă dorința oricărei alte 
noi imigrări. 

La două ore după plecarea lui Marshall, Truman a cerut terminarea imediată a 
ostilităților din China şi convocarea unei conferințe naționale a reprezentanților principalelor 
elemente politice chineze. 

Ca să-şi scuze gestul incalificabil fată de magistratură si nesocotirea celor mai 
elementare principii de drept prin pedepsirea judecătorilor care achitaseră pe saboteurul 
Nelu Mihăilescu şi rejudecarea aceluiaşi proces pentru aceeaşi vină de către aceeaşi 
instanță, Pătrăşcanu a expus aseară la radio motivele hotărârii sale: este pur şi simplu 
apelul la popor al demagogului ce vrea să răstoarne ordinea stabilită. 

Se aude, dar nu-mi vine a crede că, în semn de protestare, vor demisiona mulți 
magistrați. Poate că e tocmai ce vrea guvernul, ca să ajungă la formula Tribunalului 
poporului în locul instanțelor judiciare. 

Se mai zvoneste că ar fi posibil sà se constituie cu asentimentul aliaților, un cabinet 
de coaliție democratică sub preşedinţia Patriarhului, în vederea alegerilor. 

Agenţia Tass anunţă că la Tabriz s-a constituit un nou guvern pentru autonomia 
Azerbaidjanului persan. 

Prinţul Konoye s-a sinucis cu otravă în închisoare, declarând că nu poate suporta 
să fie judecat de către americani. El prezidase guvernul care a început războiul contra 
Chinei şi care a adus dictatura miltarà. Tot el era învinovatit de încheierea pactului tripartit. 

Guţă Tătărescu, care a întrunit azi congresul Partidului său, a vorbit despre situația 
internă şi externă a României. De n-ar fi atât de panglicar şi de mincinos, s-ar găsi şi unele 
afirmații cuminţi în declarațiile sale ca: proprietatea individuală şi. respingerea sistemului 
colectiv, rezervele făcute asupra principiului confiscării practicat de guvern la expropriere ce 
va trebui rediscutat în Parlament, sistemul bicameral şi fixarea vârstei de abilitate politică 
la 21 ani. 

Pe lângă acestea, sunt şi atâtea neadevăruri, încât ar trebui citit textul spre a le 
putea sublinia pe toate. 

19.12.45. Bineînţeles, multe din aceste afirmații sau profesiuni de credință, ar 
păstra o oarecare valoare, dacă n-ar fi vorba de „Guţă Minciună”. Dar el şi-a dat în petic 
chiar de a doua zi: la întrunirea de luni unde guvernul adunase pe toți prefectii de poliţie, 
Tătărescu a declarat că acordul său cu Partidul Comunist este perfect şi că liberalii n-au fost 
în divergență de păreri cu comuniştii; ca dovadă, s-a îmbratisat cu Gheorghiu-Dej. lată omul!... 

Vasiliu-Ràscanu duce propagandă printre generali pentru debarcarea Regelui si 
înființarea unei Regente. Patriarhul a declarat ritos lui Mihalache că nu s-ar gândi niciodată 
să joace un rol politic, fie ca Regent, fie ca şef de guvern, deoarece orice astfel de activitate 

este pentru fețele bisericeşti contrară canoanelor, aşa că ceea ce face azi Damaschinos sau 
ce-a făcut altă dată la noi Miron Cristea, merită afurisenia şi excomunicarea. 

Înainte de a părăsi tara, Mark Ethridge a vorbit cu Maniu, Mihalache si cu alții, 
arătând în ce sens îşi va redacta raportul, rugându-i să nu-l dea în vileag înaintea 
prezentării lui Byrnes. În toate convorbirile sale cu persoanele politice fără excepție, chiar şi 
cu un ministru comunist (se presupune că ar fi vorba de Pătrăşcanu), a avut confirmarea 
informațiilor furnizate de la Berry şi a întregii misiuni americane de aici, anume: 

1. Actualul guvem român s-a constituit în mod cu totul ilegal, violentând factorul 
constituțional. 

2. Comisia aliată de control este absolut inexistentă, căci doar misiunea sovietică 
comandă şi decide totul în România. 

3. Ceea ce se petrece aici este în totală contradicție atât cu prescriptiunile de la 
Yalta, cât şi cu cele de la Potsdam. 

4. Guvernul actual nu reprezintă nici cât o infimă parte a voinței poporului român, 
care este pus în totală imposibilitate de a se manifesta. 

5. Sub actualul regim nu se poate concepe o viață de stat organizată şi o existență 
normală pe tărâm economic, deoarece totul se petrece sub dictatul celei mai perfecte anarhii. 

lată deci cu ce material a ajuns Bymes la Moscova. Rămâne de văzut dacă va 
reuşi să obțină ceva de la Molotov în privința noastră sau dimpotrivă, împins şi de englezii 
direct amenințați în Persia (unde guvernul-păpuşă din Azerbaidjan a şi format - după care 
alegeri? - un Parlament pro-sovietic), s-ar gândi să se arate mai conciliant în Balcani, 
consimtind spre pildă recunoaşterea guvernelor de la noi, spre a obține renunțarea ruşilor la 
cuceriri în direcția golfului Persic. 

Primul-ministru de la Teheran e gata să sosescă la Moscova pentru a pleda în fața 
celor trei miniştri cauza țării sale, în timp ce presa sovietică acuză trupele şi autoritățile 
persane de excese şi orori comise asupra cetățenilor pasnici, iar ministrul Persiei la Londra 
denunță pe unul din „marii aliați” drept agresor. 

În tot acest imbroglio, unde ruşii se arată hotărâți a porni ofensiva pe toate 
fronturile, generalissimul Stalin a sosit brusc la Moscova, după o odihnă de 10 săptămâni, 
reluându-şi funcţiile. La Londra şi la Washington se crede că acest lucru va aduce o 
destindere între aliați, aşa că fără a socoti că această conferință să ajungă la vreun rezultat 
decisiv, se speră să nu atingă criza punctul culminant. 

Stalin va împlini vineri 66 ani şi va primi felicitările celor doi ministri aliați, care l-au 
şi vizitat după întoarcerea sa. 

Churchill va pleca de sărbători în Statele Unite pentru un lung concediu de 
sănătate ce s-ar putea prelungi până la trei luni, aşa că n-ar fi exclus să continue cu vizita în 
Australia şi Noua Zeelandă, precum se anunţase. 


https://biblioteca-digitala.ro / https://migl.ro 


Jurnal politic 1939-1950 253 


Mâine au loc alegeri prezidenţiale în Austria pentru care se dă ca sigur câştigător 
persoana lui Karl Renner. 

Liga Arabă protestează în contra votului din Senatul american, care admite 
imigrarea nelimitată a evreilor în Palestina, adăugând că Statele Unite ar putea lua 
asemenea dispoziții pentru propriul lor teritoriu. 

20.12.45. Renner a fost ales preşedinte al celei de-a doua Republici a Austriei în 
unanimitatea voturilor celor două Camere. În ajun, făcuse declarații formale că Tirolul 
meridional va trebui reintegrat în granițele țării sale. 

Truman a numit delegații Statelor Unite la Adunarea Naţiunilor Unite, pe lângă 
Sttetinius şi Bymes (care va prezida prima întâlnire): senatorul Conolly şi Eleanor 
Roosevelt, văduva președintelui recent decedat... 

21.12.45. Convorbirile de la Moscova continuă într-o atmosferă destul de 
încordată. Până la sosirea Primului ministru persan, cel de Interne a fost înlocuit la Teheran 
cu un altul, care a dispus alegeri generale în toată tara (afară de Azerbaidjan), iar 
comandantul militar din Tabriz care a capitulat, va fi judecat pentru înaltă trădare. 

Ca să încurce încă mai mult lucrurile, ruşii aruncă o nouă ghiulea în picioarele 
aliaților, publicând o scrisoare deschisă a unor istorici georgieni împotriva Turciei (ceva 
similar cu campania de presă împotriva României în ajunul ultimatumului asupra Basarabiei 
din lunie 1940), acuzând-o de a fi răpit în sec. al XI-lea teritorii aparținând azi Uniunii 
Sovietice!... Ar fi vorba de o bandă de 170 km de-a lungul Mării Negre. 

Un alt cap de acuzare este faptul că în timpul războiului, turcii au dus o politică 
favorabilă Germaniei. 

Atunci când, acum câteva luni, ruşii lansaseră un alt balon de încercare cu privire 
la Stramtori şi la o rectificare de frontiere în Asia, guvernul de la Ankara declarase cà 
integritatea teritorială a Turciei e o chestiune de viață si de moarte pentru ea si că în 
susținerea drepturilor sale, îşi are armata mobilizată. 

Ce vor face aliaţii? Chestiunea începe să devină vitală chiar pentru ei, atât în 
Persia, unde calea imperială britanică este amenințată şi unde americanii au achiziționat 
importante concesiuni petrolifere, cât şi pentru Turcia, unde pierderea independenţei politice 
ar însemna renunțarea definitivă din partea englezilor la orice speranță de dominare la 
Strâmtori, în Mediterană şi la Suez. 

Dacă aliaţii capitulează aici - şi aceasta înseamnă o capitulare şi mai totală pentru 
România - pierdem orice speranță să ne mai scuturăm vreodată de jugul moscovit, pe care, 
o repet, nu l-am putea înlătura decât prin prăbuşirea Sovietelor. 

În această privință, merită să medităm asupra unei scrisori primite de curând de 
Ticu Vălimărescu de la fiul său care e funcționar la State Department şi care-i transmite 
ecouri din Washington: cariera politică a lui Maniu şi Brătianu e perimată din cauza atitudinii 
lor de ireconciliabilă ostilitate față de Soviete; prin urmare, România va fi nevoită să ducă o 

politică de înțelegere față de Moscova, adică aliații ne lasă să ne descurcàm singuri, pentru 
simplul motiv că americanii nu vor să mai audă de un nou război. 

Bineînţeles, aceste aprecieri nu sunt literă de evanghelie, trebuie totuşi ținut seama 
de ce simte omul de rând în America. 

Aşadar, n-ar fi exclus ca formula unui guvern Tătărescu (care povesteşte cui vrea 
să-l asculte că ruşii îl consideră şi-l admit ca unicul şef de guvern acceptabil în România), 
să fie în situația îngrozitoare în care ne aflăm, un rău necesar ce ne-ar putea salva şi care 
ar permite să procedăm la alegeri generale, similare celor din Ungaria (dar unde tocmai din 
cauza rezultatelor, situaţia e departe de a fi trandafirie şi unde ruşii se comportă din nou în 
chip odios). 

Adunarea constituantă franceză a redus considerabil atribuțiile preşedintelui 
Republicii, care nu va mai prezida nici Consiliile de ministri, nici întrunirile pentru apărarea 
naţională, nu va mai avea dreptul de grațiere, ci se va mărgini doar să prezideze la promoția 
magistraților şi să semneze actele internaționale ce i se vor prezenta. 

Abel Hennant, condamnat pentru colaborationism la detenție pe viață, a fost exclus 
din Academia Franceză, redevenind astfel simplu „muritor”. 

La 7 ianuarie se va întruni comisia mixtă anglo-americană pentru afacerile 
palestiniene, după care membrii săi vor întreprinde călătorii prin statele având probleme cu 
populație evreiască (deci şi în România?) 

Jan Masaryk a făcut declaraţii cu privire la Polonia, cu care doreşte rezolvarea 
tuturor chestiunilor pendinte (exceptând Teschen) şi cu privire la Ungaria, pe care o denunță 
că n-a îndeplinit niciuna din obligaţiile la care s-a angajat prin armistițiul încheiat la 
Moscova. 

A murit generalul Patton. 

Ruşii caută să provoace scandal pe tema că acuzații pentru crime de război din 
Finlanda, al căror proces este în curs, sunt liberi şi au dreptul şă-şi exprime părerile şi să 
poarte discuții civilizate cu judecătorii. Tendința Moscovei este să înglobeze printre cei 
vinovați şi pe maresalul Mannerheim, care urmează acum o cură de odihnă şi de întremare 
în Spania sau Portugalia, şi pe care ruşii vor cu tot dinadinsul să-l alunge de la presidentia 
Republicii, pentru a-l înlocui cu Paasikivi. 

Ulea mi-a mărturisit azi, că la Palat se crede că aliaţii ne vor abandona pentru alte 
probleme mai arzătoare (Persia, China, Turcia), aşa că bietul Rege, îndemnat de americani 
pe poziția de intransigentà atunci când s-ar fi putut înțelege cu sovieticii dacă era lăsat de 
capul lui, trebuie acum să înghită toate avaniile şi să rişte chiar a-şi periclita total situația, cu 
palida speranţă că mai târziu se vor aranja poate lucrurile. 

Acum e vorba de înlocuirea lui Groza la guvern prin Tătărescu sau cu vreun alt 
membru din actualul cabinet: aceeaşi căpățână, altă căciulă. 

22.12.45. Aliaţii au luat azi în posesie minele de cărbuni din Renania, fără nicio 
despăgubire pentru cele 65 conceme de proprietari nemți, acuzați de a fi fost părtaşi 
interesați la înarmarea Germaniei şi la declanşarea războiului. Toţi directorii şi tehnicienii 
sunt obligaţi a continua să-şi presteze în continuare munca. 

Guvernul francez a decis o devalorizare a francului (480 franci = o livră sterlină). 

Situaţie tulbure în Persia, unde fostul ministru de Interne declară că n-a demisionat. 

Protestări în Adunarea de la Ankara împotriva articolelor agresive din presa sovietică. 

În Spania, ar fi circa10-15.000 germani refugiați. 

Londra şi Washington au comunicat simultan la Belgrad că îşi vor acredita 
reprezentanții lor pe lângă guvernul republican, cu singura rezervă din partea americanilor, 
că aceasta nu înseamnă o recunoaştere a politicii anti-democratice duse de maraşalul Tito. 
Slabă consolare pentru bietul rege Petru...si mă întreb ce ne aşteaptă şi pe noi cu 
asemenea dovezi de slăbiciune! 

Semn vădit că cedează ruşilor în Balcani spre a-şi salva propriile interese în Asia. 
Dar tot nu-mi vine a crede! 

Pe de altă parte, situația României nu e identică cu cea a Jugoslaviei, unde Regele 
e fugar şi unde în lipsă de Dinastie, doar sistemul republican federativ mai poate tine 
împreună populații atât de divergente si de centrifugale de ceea ce reprezintă vechea 
Serbie, precum croații, slovenii, bosniacii, dalmatii sau macedonenii. 

În ce priveşte dinastia Karagheorghevici, aş dori să remintesc aici, - în afara seriei 
de comploturi împotriva lui Alexandru ce se pomiserà din 1918 la Salonic, - o mărturisire 
impresionantă făcută mie de către Paia Marinkovici în 1915 sau 1916, ministrul sârb de pe 
acea vreme la Bucuresti: „Je doit reconnâitre que notre roi (Pierre |) s'est très bravement 
comporté pendant ces guerres, qu'il a reelement payé de sa personne, de sorte que notre 
peuple a finit par oublier son crime..." (E vorba de acuzaţia de a fi fost amestecat în 
complotul de la Konak din 1903, al asasinării Suveranilor Alexandru si Draga Obrenovici). 

24.12.45. Papa a numit 32 noi cardinali pe care îi va declara în viitorul Consistoriu 
de la începutul lui februarie; pentru prima oară după patru secole, cardinalii italieni se vor 
afla în minoritate în Sacrul Colegiu. 

Austria pretinde de la Germania regiunea Berchtesgaden; în schimb, primul- 
ministru italian a declarat că nu va ceda Tirolul meridional. 

Guvernul turc arată că nu poate lua în considerație şi deci nu acordă nicio 
importanță unor afirmații făcute de doi aşa-zişi savanţi georgieni, fără vreo răspundere sau 
situație oficială. 

Continuă convorbirile de la Moscova şi presa sovietică se arată foarte satisfăcută, 
ceea ce ne îndreptàteste a fi cât se pote de putin optimişti. 


33 „Trebuie să recunosc faptul că Regele nostru (Petru I), a fost foarte brav de-a lungul acestor 
războaie, a plătit cu propria persoană, astfel incât poporul a dat până la urmă uitării crima sa..." 

25.12.45. Pentru ziua de Crăciun, prima rază de speranță în mai bine, o aflăm din 
comunicatul de astă noapte de la Moscova, care anunţă că s-a stabilit acordul între cei trei 
miniştri, ca să se încheie pace cu foştii sateliți ai Germaniei. 

Pacea va fi elaborată în următoarele trei etape: 

1. Se vor stabili condițiile de pace: 

- pentru Italia,- de către Statele Unite, Anglia, Rusia şi Franța; 

- pentru România, Bulgaria şi Ungaria,- de către Statele Unite, Anglia şi Rusia; 

- pentru Finlanda,- de către Anglia şi Rusia. 

2. Condiţiile vor fi studiate şi apoi fixate, cel mai târziu până în mai viitor de către 
reprezentanții națiunilor care au luptat în Europa. 

3. Condiţiile definitive vor fi hotărâte de către plenul organismului Natiunior Unite. 

Să vedem acum în ce mod se vor traduce aceste decizii şi dacă vom putea spera 
să scăpăm de pacostea rusească. Evident că totul va depinde în mare parte de noi înşine. 

Beneş a anunțat că, în cursul anului 1946, vor fi expulzați toți germanii din 
Cehoslovacia. Ungurii vor să procedeze la fel, sub cuvânt de regenerare a propriei populații. [...] 

26.12.45. Se pare că azi va avea loc ultima şedinţă a miniştrilor de Externe, cele 
stabilite la Moscova urmând a fi puse la punct la Londra de către loctiitoni lor. 

Guvernul francez e dispus să protesteze împotriva faptului că Franța n-a fost 
invitată să discute decât condițiile tratatului cu Italia. 

În privința celor discutate de comisia mixtă anglo-franceză asupra problemei 
siriene, se pare că nu s-a ajuns la vreun rezultat şi că, de altfel, guvernul Siriei nu e câtuşi 
de putin dispus să accepte alte hotărâri decât cele proprii. 

28.12.45. Conferinţa de la Moscova s-a terminat ieri noapte, după ce ultima şedinţă 
a redactării protocolului a durat aproape 12 ore, cu o scurtă întrerupere seara. 

În afara stabilirii modalitatilor încheierii păcii cu sateliții Germaniei, s-a decis 
instituirea unei comisii a Extremului-Orient şi a unui consiliu al Japoniei. 

S-a analizat situația din China, tutela în ,4" a Coreei, si mai ales s-a stabilit crearea 
unui organism pentru energia atomică. 

În schimb, nu s-a convenit nimic relativ la Persia, unde ultima localitate 
guvernamentală din Azerbaidjan a căzut în mâna rebelilor şi de unde expertul american 
trimis să ancheteze, s-a înapoiat ,bredouille® la Washington, deoarece autorităţile sovietice 
i-au refuzat până la urmă autorizarea să pătrundă în regiunile contestate. 

Discuţiile se vor urma, pare-se, pe cale diplomatică. 

În Palestina au reînceput tulburări provocate de extremiştii sionisti la lerusalim şi 
la Tel-Aviv. 


34 „cu coada între picioare" 

Bymes a plecat ieri la Washington prin Napoli si Casablanca, iar Bevin a zburat azi 
dimineaţă direct la Londra. De data asta, amândoi au fost conduşi la avion de Molotov. 

Anglia si Statele Unite au luat notà de protestul Frantei cu privire la regimul Franco 
şi s-ar putea ca în ianuarie sà se discute problema la Londra cu prilejul Adunării Generale a 
Organizatiei Natiunilor Unite, nicidecum în vreo conferintà specialà. 

Din lectura comunicatului conferinței de la Moscova, reiese evident că s-a făcut o 
sensibilă deosebire de tratament între România şi Bulgaria, unde o simplă recomandare 
sovietică pare să fie suficientă, aceasta cu atât mai mult cu cât comunistul Dimitrov a pomit 
o campanie activă pentru alungarea dinastiei şi instalarea Republicii. 

Se recunoaşte deci că reacţiunea bulgară e cu mult mai slabă decât cea de la noi. 

leri a intrat în vigoare acordul financiar de la Bretton Woods, prin ratificarea sa la 
Washington de către reprezentanții a 28 state. 

Astă seară pleacă din Moscova spre Bucuresti cu trenul, Archibald Clark Kerr, 
Harrimann şi Vişinski, astfel că s-ar putea ca evenimentele de la noi să înceapă a se 
desfăşura într-un ritm mai rapid. 

29.12.45. Fel de fel de zvonuri circulă cu privire la repercusiunile în cercurile 
liberale şi țărăniste a celor hotărâte la Moscova asupra noastră. 

Unii pretind că atât Maniu cât şi Brătianu vor refuza să-şi trimită câte un 
reprezentant în actualul guvem, căci rolul său s-ar rezuma la cel al unui simplu observator 
quasi-mut, câtă vreme tot Groza va prezida, Teohari Georgescu va fi la Interne si 
Vasiliu-Răşcanu la Război. Alţii, susțin cà vor intra Danielopolu şi Ghiţă Pop, persoane 
agreate si de ruşi. 

Toată lumea e însă de acord că intransigenta celor două partide istorice ar fi cea 
mai nesăbuită politică, ce n-ar uşura sarcina aliaţilor şi ar face imposibilă poziția Regelui. 
Evident că acordul stabilit se rezumă la o quasi-capitulare a occidentalilor în fata ruşilor în 
Balcani, spre a obține avantaje în Extremul Orient. 

Evident de asemenea, că problema-cheie a Persiei a rămas nerezolvată, asa că în 
orice moment ea poate deveni izvor de conflict. 

Totul va depinde deci de potenţialul de război al aliaţilor pe care îl ignor, dar şi de 
opinia publică engleză şi americană care pare hotărât ostilă oricărui nou conflict. 

În ce ne priveşte pe noi, românii, s-a dat o fişă de consolare pentru a oferi 
Suveranului putinta de a ieşi din impas cu obrazul curat, aşa că în mare parte desfăşurarea 
evenimentelor va fi în funcție şi de propria noastră abilitate, ca sà dovedim lumii că suntem 
capabili să ne strecurăm printre dificultăți, dar şi că rezistența şi reacția poporului a rămas 
încă vie. 

Mihai Popovici nu se arată absolut intransigent, deşi e foarte pesimist, dar se 
întreabă cine din partid va accepta să intre în guvern, Maniu şi Mihalache probabil refuzând; 
ar rămâne doar dr. Lupu, care ar vrea, dar care pofteşte doar Presidentia. 

În privința alegerilor, crede că vor trebui cerute garanţii şi anume: înlocuirea 
întregului aparat administrativ care se află în mâinile comuniştilor şi al Apărării Patriotice, 
reintegrarea funcționarilor şi a magistraților scoşi samavolnic din funcție, dizolvarea 
formațiunilor para-militare şi de poliție comuniste, asigurarea libertății tiparului, persoane 
neutre la Interne, Război şi Justiție precum si prefectii, restituirea automobilelor prădate si 
asigurarea liberei circulații, plecarea trupelor de ocupație, controlul de către aliați al 
localurilor de vot etc., etc. 

30.12.45. Presa anglo-americană socoteşte rezultatele conferinței ca fiind 
constructive, căci discuțiile au reuşit să înlăture spectrul „fricei" ce domina în ultimul timp în 
politica internaţională, aşa că, de nu s-ar fi ajuns la rezultate pozitive, nici Adunarea de la 
Londra a Naţiunilor Unite n-ar fi putut avea loc. 

Niciunul dintre cei trei n-a ieşit satisfăcut, ceea ce însemnă că totul s-a desfăşurat 
pe bază de compromis, adică succese incomplete şi insuccese reciproce, ceea ce în fond 
constituie cel mai temeinic principiu de înțelegere durabilă. 

Despre problemele necuprinse în comunicat, adică Persia şi mai ales cea atât 
de delicată şi de importantă a conflictului ruso-turc, ele urmează a fi reluate la viitoarea 
conferință de la Washington din martie 1946, continuându-se între timp negocierile 
diplomatice. 

În primele zile din ianuarie, o delegaţie militară americană va sosi la Londra spre a 
discuta în cadrul Consiliului de Securitate cu delegatille echivalente engleză, sovietică, 
franceză şi chineză problema alcătuirii unor forte intemationale de menţinere a păcii. 

Într-o vilă de lângă Miinchen s-au găsit documente ale lui Hitler, printre care 
testamentul său politic, certificatul de căsătorie cu Eva Braun din 29 aprilie 1945 şi 
scrisoarea prin care îl numeşte pe amiralul Dânitz ca succesor al său. 

Guvernul bulgar a declarat solemn că va încerca să se conformeze dorinței de 
lărgire a cadrului de colaborare. Aceasta să fie totul pentru ca anglo-americanii să-l 
recunoască? În timp ce la Sofia, propaganda şi declarațiile oficiale pentru răsturnarea 
Monarhiei continuă cu putere, Kolarov afirmă că toate intrigile şi măsurile împotriva 
poporului se ticluiau şi se puneau la cale la Palat. 

Si Italia şi-a devalorizat moneda, fixând cursul la 900 lirete=1 livrà sterlină. 

Siria va trimite o protestare la Adunarea Naţiunilor Unite împotriva hotărârilor 
comisiei anglo-franceze, cerând imediata evacuare a teritoriului său de trupe străine. 

Guvernul de la Damasc a intervenit pe lângă Liga pan-arabă pentru a-i susține 
cererea. Grație măsurilor riguroase luate de poliția britanică, în Palestina lucrurile par a se fi 
liniştit deocamdată. 

Observer discută rezultatele conferinței de la Moscova şi conchide că ele dovedesc 
realizarea unui compromis ruso-american, cu excluderea Angliei, care deşi rămâne mare 
putere, nu mai e pusă pe picior de egalitate cu organisme mondiale, adevărate continente, 

ca Statele Unite şi Uniunea Sovietică. Unica soluție pentru ea ca să-şi recâştige prestigiul şi 
puterea, este o colaborare şi o alianță desăvârşită cu Franța. 

Guvernul spaniol protestează împotriva campaniei de denigrare a presei străine de 
stânga. Comuniştii spanioli din Franţa fac apel la toate celelalte partide democrate spre a 
forma un Front unic pentru răstumarea regimului Franco. 

31.12.45. La radio, aseară, Byrnes a declarat cam în doi peri, lucruri nu prea 
încântătoare despre conferința de la Moscova. 

Astfel a spus că „popoarele lumii ar_trebui să spere că această conferință va 
deschide o perspectivă de pace”, că „Sovietele au convenit ca energia atomică să fie sub 
control internaţional, dar că secretul bombei nu va fi împărtăşit altora, până ce nu se va fi 
obținut siguranța absolută împotriva primejdiei de agresiune”, că „divergențe subzistă cu 
Uniunea Sovietică în ce priveşte situația din România şi Bulgaria, dar că ruşii au aici 
interese speciale, aşa că retragerea trupelor nu s-ar putea realiza decât având totală 
încredere că guvernele respective, n-ar pomi o politică ostilă lor", că „în Japonia s-a 
convenit o colaborare internațională, dar că un eventual conflict între aliați nu va stingheri 
întru nimic autoritatea generalului MacArthur.” 

Prin urmare exact ceea ce mi-a fost frică să se întâmple, s-a realizat: americanii au 
cedat ruşilor în Balcani, ca să obțină câştig de cauză în Extremul Orient. 

Byrnes adaugă că unica problemă asupra căreia nu s-au putut înțelege a fost cea 
persană, dar că speră a reuşi mai târziu. 

Trist sfârşit de an şi întunecate perspective pentru cel viitor... 

Fiul lui Tchang Kai-check a sosit ca trimis special la Moscova, fiind primit de Stalin. 

Comisia aliată Kerr, Harrimann, Vişinski va sosi abia astă seară la Bucureşti. 

Guvernul egiptean a decis să adere la hotărârea Ligii pan-arabe de a boicota toate 
mărfurile evreieşti cu începere de mâine dimineaţă, 1 ianuarie 1946. 

Radio New-York declară că anul acesta se sfârşeşte lăsând nerezolvate importante 
conflicte interne şi internaţionale; printre acestea, nu trebuie omisă problema încheierii 
tratatelor de pace cu fostele state satelite. 

Bymes a spus că în această privință marile puteri au răspunderi mai mari decât 
statele mici, însă, de vreme ce condițiile de pace nu vor putea fi definitivate decât după ce 
micile state îşi vor fi formulat recomandările şi obiectiunile, Statele Unite nu vor aproba 

S-ar părea totuşi - o spun ca să-mi mai întăresc încrederea - că dacă om şti cum 
să ne purtàm şi dacă sentimentul patriotic va putea înfrânge ambițiile personale, avem încă 
dreptul să aşteptăm o geană mai luminoasă la orizont. 

Corespondenti străini de la noi pretind însă că în caz că ar intra vreun membru 
liberal sau țărănist în actualul guvern, partidele lor vor decreta „i/lico%5, că aceştia nu mai 
reprezintă vederile propriei formațiuni. 


35 „imediat 

Curios dar şi explicabil acest amestec hibrid de primitivitate şi de bizantinism în 
gândirea politicienilor nostri... 

Regele a vorbit la radio la ora 12, făcând ape! la simţul patriotic al întregului popor 
şi la colaborarea tuturor forțelor țării pentru relizarea operei de pace şi readucerea României 
în rândurile Naţiunilor Unite. Foarte cuminte şi limpede exprimat. 


1946 


1.1.46. Comisia aliată sosită aseară la ora 19 la gara Mogoşoaia, a fost 
întâmpinată de Tătărescu, în timp ce Groza ţinea o şedinţă a Consiliului de miniştri, spre a 
afirma strânsa colaborare a tuturor partidelor din arcul guvernamental. 

Se spune că Regele ar fi primit-o chiar aseară, dar nu-mi vine a crede că 
Harrimann si Kerr sà fi început discuțiile înainte de a fi puşi la curent despre situația din țară 
de către propriile misiuni de la Bucuresti. Altfel, aceasta ar însemna totala superioritate a lui 
Vişinski care are toate informaţiile, aşa cum le convin ruşilor. 

Bymes a declarat că Molotov nu va merge la Londra, dar speră că delegaţii celor 
cinci mari puteri vor putea lucra la elaborarea tratatelor de pace. 

Într-o proclamaţie adresată poporului, Mikadoul a renunțat la origina sa divină, 
declarând de asemenea că principiul superiorității rasei japoneze e o minciună. 

Ultimele trupe americane au fost retrase ieri din Persia, aşa că acum ruşii şi 
englezii au rămas față în față. Bevin propusese organizarea unei comisii tripartite cu 
sub-comisii în provincii şi Molotov părea a fi acceptat formula, când brusc a refuzat-o sub 
cuvânt că presa iraniană a luat o poziție ostilă față de Soviete. 

Sunt temeri acute la Londra că uşor s-ar putea provoca o schimbare de guvern la 
Teheran, care ar duce apoi la intrarea politicii Persiei pe făgaşul sovietic. 

Deşi nu va fi publicat, raportul Ethridge va călăuzi delegația americană pentru 
elaborarea tratatelor de pace. [...] 

În Statele Unite se încearcă evitarea unei greve monstre de 800.000 lucrători din 
industria oțelului. Este clară lucrătura sovietică, spre a slăbi potențialul american. 

Unica armă de apărare a Statelor Unite va fi cererea URSS de credite masive 
pentru reorganizarea propriei industrii, pentru care americanii vor pune desigur condiţii grele 
şi vor cere garanții solide. 

Churchill, care refuzase ordinul „Jarretierii”, a primit decorația „Meritului”, creată 
în 1902. 

2.1.46. Ştirea că un al patrulea ministru persan a demisionat, preocupă intens 
presa engleză, care se aşteaptă la demisia întregului cabinet şi la orientarea viitorului 

guvem spre Soviete. Această delicată problemă va fi piatra de încercare a relațiilor anglo- 
sovietice. 

În Ungaria foametea bate la uşă; 300.000 persoane din jurul Budapestei nu pot 
primi rațiile alimentare, iar capitala mai are hrană pentru o săptămână. 

Finlanda reduce la jumătate valoarea monedei sale, urmând ca 50% din toate 
biletele de bancă să fie depuse spre a servi la un împrumut forțat până în 1949. 

Siamul a încheiat pace cu Anglia şi cu India. 

Generalul Marshall, care ar putea juca un rol de mediator între comuniştii chinezi si 
guvem, are acum întrevederi cu şefii comunisti. 

Neîntelegere în sânul guvernului francez între de Gaulle şi socialişti care cer 
reducerea cu 20% a bugetului armatei. Discutia s-a amânat pentru două luni, admitàndu-se 
deocamdată o reducere de 5%. De Gaulle amenință cu demisia, dar în raporturile actuale 
dintre guvem şi Constituantă, respingerea unui proiect guvemamental, nu implică şi demisia 
guvernului. 

A reînceput procesul de la Numberg. 

Azi dimineaţă Regele a primit Comisia Tripartită. 

Într-o conferință asupra misiunii sale în Balcani, Mark Ethridge a declarat că deşi 
raportul său, care n-a fost deloc pe placul ruşilor, nu va fi dat publicității, el afirmă totuşi că 
guvernele din România şi Bulgaria sunt în contradicție cu prevederile de la Yalta, dar că 
Rusia a convenit, mai mult decât spera dânsul, la reconstituirea guvernului român pe baze 
mai largi, care să asigure alegeri libere, prin colaborarea celor două mari partide ce 
fuseseră lăsate fără putinţa de a se manifesta. 

A promis să recomande şi la Sofia lărgirea guvernului, deşi acolo situația e diferită 
prin alegerile care deja au avut loc, cu toate că după părerea sa şi contrar aprecierilor 
ruseşti, acele alegeri sunt cu totul lipsite de orice valoare. El adaugă apoi că URSS care a 
dus o politică de imperialism, simte acum necesitatea unei colaborări internaţionale de 
securitate. 

În ce priveşte atitudinea adoptată de guvemul francez relativ la conferinţa de la 
Moscova şi mai ales la excluderea Franţei de la redactarea tratatelor de pace cu statele din 
centrul şi sud-estul european, există o divergență între de Gaulle, susținut de socialisti, 
decis să protesteze vehement şi Bidault, reprezentantul catolicilor, care e de părere să se 
accepte hotărârile luate. 

Bineînţeles în acest conflict, comuniştii nu iau nicio parte, ci continuă a se menține 
pe terenul de a aproba fără discuții toate indicațiile ce li se trimit de la Moscova. 

Clark Kerr si Harrimann au avut întrevederi şi cu Dinu Brătianu şi Maniu, pe când 
Vişinski îi ignoră. Acesta a fost numit şeful delegației sovietice la Londra, ceea ce denotă 
cât de importantă este pentru Soviete desfăşurarea evenimentelor politice din România. 

3.1.46. Generalul britanic Morgan comunică din Frankfurt, în ciuda denegatiilor 
evreieşti care îl taxează de mincinos, că un adevărat exod de evrei bine hràniti, bine 
îmbrăcați şi prevăzuţi cu importante sume de bani se îndreaptă în trenuri sovietice din 
Polonia înspre Berlin. 

Comuniştii chinezi care par să fi admis o formulă de împăcare cu Tchang 
Kai-check, pe care să o arbitreze ambasadorul Marshall, denunță acum pe guvernamentali 
de a fi trimis în sudul Manciuriei 250.000 trupe, în contra cărora se vor opune cu forța. 

4.1.46. Truman a prevenit Congresul de primejdia care amenință Statele Unite, 
dacă activitatea legislativă va continua într-un ritm atât de încet, atrăgând atenţia că peste 
un milion de lucrători ar putea intra curând în grevă. 

La Washington se întruneşte azi pentru prima oară comisia mixtă anglo-americană 
pentru chestiunile palestiniene. Bineînțeles, reprezentanții evreimii dar şi cei ai lumii arabe, 
protestează cu vehementa. 

Mannerheim s-a întors în Finlanda după un concediu de două luni, dar imediat s-a 
îmbolnăvit foarte grav. 

Liberalii şi țărăniştii au convenit sà delege în guvern ca observatori pe Bebe 
Brătianu şi pe Mihalache. Deoarece ruşii puseseră exclusiva în contra lui Dinu şi a lui 
Maniu, anglo-americanii au procedat la fel față de Lupu, care se cam dăduse de partea 
sovietică. 

La întrunirea de aseară a partidului, Lupu a pretins să fie el cel numit delegat în 
guvem şi s-a mâniat într-atât auzind că n-a fost acceptat, încât a avut aproape un atac. 

Mă întreb dacă asta nu e o manevră rusească, care încearcă să bage zâzanie în 
partide, căci se pare că de la început ruşii ar fi voit ca fiecare formațiune să propună câte 
trei persoane, dintre care comisia aliată să aleagă pe ce! ce-i va conveni. 

Harrimann a promis lui Maniu că se va face un control real la alegeri, dar că şi 
poporul român va trebui să dea dovadă de destoinicie si de maturitate politică. 

Se pare că guvernului care nu e deloc sigur de rezultatul alegerilor, i-ar conveni să 
le amâne cât mai mult. Încă n-am pierdut speranța, dar lupta va fi aprigă şi subtilă. 

Azi după amiază, aflu că supărarea lui Lupu s-a tradus prin plecarea sa din partid 
şi constituirea unuia nou, „Țărănesc-Democrat”, ceea ce va slăbi bineînțeles coeziunea 
celui existent şi deci sorții de izbândă în alegeri, oricât de infimă ar fi noua organizaţie. 

În Turcia, s-a format acum un nou Partid Social-Democrat pe lângă cel existent, al 
Poporului. 

Guvernul francez a comunicat aliaților că e fericit ca Parisul să fie centrul 
negocierilor pentru pace. 

5.1.46. Din pricina evreimii care urlă în contra sa, generalul Morgan e silit sà 
demisioneze. F:umoasă independență îşi manifestă, cu acest prilej, Truman. 

Tot atâta independenţă față de Soviete şi-au manifestat americanii şi relativ la noi. 

Din cercurile Palatului care sunt extrem de pesimiste, mi se spune limpede că la 
conferința de la Moscova, s-a realizat întărirea guvernului Groza, recte recunoaşterea 
autorității exclusive si discretionare a ruşilor asupra României, unde vor cu orice chip să 
desființeze complet burghezia, spre a unifica o biată populaţie amorfă în masa cenușie si 
anonimă a Uniunii Sovietice. 

În aceste condiţii, bineînțeles că ai noștri sunt cei ce cu deosebire sunt 
instrumentele ruşilor, dând odată mai mult dovada de absoluta neînțelegere a situației şi de 
totală lipsă de patriotism. Acum când ar trebui să realizăm, chiar şi în mod ocult, o unitate 
de acțiune între partide, însăşi acestea se fàràmiteazà şi-şi slăbesc puterile în lupta ce au 
de dat la viitoarele alegeri. 

Lupu s-a făcut coada de topor a ruşilor, spre a destrăma pe ţărănişti, pe care 
acum îi denunță ca unelte ale reactionarilor, iar reprezentanții desemnați de liberali şi de 
national-tàranisti în guvern, sunt respinşi de acesta, ca neprezentând suficiente garanții de 
lealitate: Guţă refuză pe Bebe, fiindcă poartă numele de Brătianu pe care-l are în oroare, iar 
Groza pe Mihalache, din ordinul lui Vîsinski. 

Dintre liberali, acum e vorba de lancu Costinescu (care aud că refuză!) sau de 
Fotino; alții cred că mai indicat ar fi Sasu, dispus să lucreze la împăcarea lui Dinu Brătianu 
cu Tătărescu. 

La ţărănişti, se vorbeşte de Zane sau Solomon, care a purtat în mai multe rânduri 
ştafeta între Groza şi Maniu. 

Oricum trist şi dezgustător spectacol pentru ochii englezilor şi americanilor. 

6.1.46. Prin faptul că la 23 august americanii ne-au împins la intransigenta, iar 
după patru luni pledează teza acomodamentului cu Sovietele şi plecând de la premiza că şi 
atunci şi acum au fost de bună credință, trebuie să deducem că între timp s-au petrecut în 
Statele Unite evenimente grave, obligând guvernul lor la concilieri față de ruşi. 

Ele nu pot fi decât ameninţarea grevelor ce riscă a nu mai putea fi stăpânite, 
dezorganizând întreaga viață economică a statului, fără a mai vorbi de refuzul hotărât al 
populaţiei de a accepta eventualitatea unui nou război. 

Dacă asemenea împrejurări se vor perpetua, n-ar fi exclus ca întreaga lume 
europeană să fie adusă în robia sovietică. 

Minunat rezultat al luptei duse împotriva dictaturilor... 

Ruşii refuză să ratifice acordurile economice de la Breton Woods, sub cuvânt că nu 
au avut încă timp să studieze termenii conditiunilor. În realitate, continuă sistemul obişnuit 
de a păstra cel mai desăvârşit secret asupra măsurilor economice şi financiare, pe când 
acordurile în chestiune, specifică obligația ca toate statele semnatare să-şi ia obligaţia de a 
publica cifre exacte asupra acestor probleme. 

Continuând tot aşa, ruşii se vor pune singuri în afara familiei Naţiunilor Unite. Sper 
că, încetul cu încetul, vor ajunge la o izolare care le va zdruncina mult situația. 

Pentru moment, aliații par să fi capitulat în fata lor. Tot asa au capitulat şi englezii în 
fata lui Hitler la Munchen şi la Berchtesgaden... 

Deocamdată, glasul Americii se mulţumeşte a ne repeta zilnic textul declarațiilor lui 
Byrnes cu privire la România, spre a ne spune indirect că nu ne-au abandonat. 

În schimb, Vişinski nu se sfieşte să-şi bată chiar aici joc de aliații săi (poate chiar” 
în prezența colegilor din comisie) cu o obraznicie ce depăşeşte limitele cele mai nepermise 
ale ironiei. 

La Londra, presa nu ascunde faptul că aşa zisul „compromis” de la Moscova a 
eliminat cu totul Anglia de pe planul mondial în fata Sovietelor si a Statelor Unite. 

Strânsa colaborare dorită cu Franţa s-ar putea reflecta şi în nota guvernului de la 
Paris, care face importante rezerve cu privire la cele hotărâte acolo, ticluită poate de acord 
cu guvernul britanic. Speriamo bene!... 

Comisia de şapte membri pentru alegerea unui sediu permanent al Adunării 
Naţiunilor Unite a sosit în America. Se presupune că va fi aleasă o localitate de lângă 
New-York sau Boston. 

În curând va începe la Tokio procesul criminalilor de război japonezi în frunte cu 
amiralul Tojo. 

Aici s-a răspândit zvonul că atât Vişinski, încântat probabil de zăpăceala ce a 
produs, cât si Clark-Kerr, dezolat si dezgustat de totala nereusità a acestei încercări de 
cârpeală in extremis, au părăsit tara. Harrimann a rămas încă aici... 

Radio New-York anunţă totuşi că lucrările comisiei continuă. 

7.1.46. Radio Londra confirmă că ambasadorii englez şi american au mai văzut ieri 
pe Maniu şi că ar urma ca Partidele National-Liberal si National-Taranist să-şi aleagă noi 
delegati în guvern, mai putin proeminenți decât persoanele domnilor Constantin-Bebe 
Brătianu şi Mihalache. 

Saradcioglu a protestat împotriva pretențiilor sovietice asupra regiunilor de fruntarie 
din Kars, arătând zdrobitoarea majoritate după plebiscitul de după primul război mondial, 
care n-a făcut decât să restituie Turciei un bun ce-i aparținuse, într-o perioadă în care tara 
era încă mai slabă decât Rusia. 

Funeraliile unui ministru naţionalist asasinat la Cairo au provocat manifestări 
studenţeşti în contra primului ministru, a cărui demisie a fost cerută. 

Statele Unite sunt amenințate ca, până la finele lui ianuarie, să aibă peste 2 
milioane de grevişti de tot soiul, care pretind mărirea salariului cu circa 2 dolari/zi, ca urmare 
a suprimării orelor suplimentare. 

Cu o mare doză de sofism, presa engleză insistă în speranța succesului Adunării 
Naţiunilor Unite „una din cele mai însemnate date ale istoriei”, căci consecințele unui 
insucces ar fi ru mult mai grave decât cele ale nereusitei Ligi a Naţiunilor după primul 

război. Se mai arată că acesta va fi primul pas pentru organizarea unității unui federalism 
mondial. 

Aud că astă seară va trebui rezolvată criza de la noi şi se pare că ambele partide 
istorice s-au hotărât a remite delegaţiilor aliate, câte o listă a membrilor mai marcanți, dintre 
care aceştia să aleagă de comun acord, pe cei pe care îi vor considera „reprezentativi şi 
leali față de guvern”. 

Lupu susține că dacă ruşii nu vor pleca din țară după încheierea păcii, adică în 
cazul în care la momentul alegerilor,- dorite de guvern la toamnà,- îi vom mai avea pe cap 
(şi sunt mari probabilitàti să se întâmple aşa), gestul său va fi fost o manevră abilă, căci 
acesta e unicul mjloc de a încerca o echilibrare cu forțele comuniste, pro-sovietice. 

Într-adevăr, nimeni nu se poate îndoi că în asemenea condiţii, sorții de reuşită ale 
lui Brătianu şi Maniu în alegeri măsluite sunt minime, pe când Lupu, ținându-se în frâu cu 
Guţă, ar contra-balansa pe extremişti. 

S-ar părea (sau este doar în imaginaţia lui Lupu?) că în afara celor doi 
reprezentanți istorici, gruparea lui ar intra în FND, obținând până la patru portofolii şi 
subsecretariate. Dânsul se aşteaptă ca după încheierea conferinței de la Londra, adică 
până într-o lună, să se producă o mai amplă remaniere şi o mai reală echilibrare de forțe. Ar 
fi vorba ca în curând să se încheie activitatea comisiei aliate de control, ceea ce ar 
presupune evident recunoaşterea guvemului şi reluarea raporturilor diplomatice. 

În Bulgaria, criza pare să se desfăşoare aproape identic, căci guvernul Frontului 
Patriotic care intrase în negocieri cu partidele din opoziție, refuză să colaboreze cu 
reprezentanții indicaţi de aceste partide. 

Guvernul republican al Austriei şi preşedintele Renner au fost recunoscuți de aliați. 

Guvernul maghiar a hotărât să sfârşească odată pentru totdeauna cu noțiunea 
simbolică şi iredentà a „Regatului Ungariei" şi să ceară Parlamentului proclamarea definitivă 
a Republicii. 

Lucrurile par a nu se fi liniştit în Jugoslavia: guvernul Tito denunță mişcarea 
subversivă întreținută de englezi în Carinthia pentru restabilirea monarhiei regelui Petru. 
Această mişcare se traduce prin lupte îndârjite de gherilă în munţii Sloveniei. 

Astă seară la ora 21, Emil Hatieganu şi Mihai Romniceanu au depus jurământul în 
fața Regelui, asistați de Groza (deci, implicit împăcarea cu guvernul actual), ca 
reprezentanți cu rolul de miniştri secretari de stat, ai Partidelor National-Tàrànist şi respectiv 
Liberal. Prin urmare, nimic nu se mai opune ca şi englezii şi americanii să recunoască 
guvernul. 

Pe de altă parte, faptul că din lista delegației permanente a national-tàranistilor a 
fost ales tocmai Hatieganu, care din temnitele unguresti a fost băgat în cele ale lui Groza, 
denotă că n-au fost nici Vişinski, nici Groza, ci desigur anglo-americanii aceia care şi-au 
fixat alegerea, aşa că în consecinţă, ei n-or fi chiar aşa de slabi față de ruşi. 

Primul ministru al Bulgariei unde opoziția agrară nu admite să colaboreze decât 
dacă pleacă comunistul de la Interne, văzând că nu reuşeşte a înjgheba nimic, a plecat la 
Moscova pentru a cere instrucțiuni de la Stalin. 

9.1.46. În primul Consiliu ţinut după completarea guvernului, noii ministri au făcut 
declaraţii în numele partidelor lor. Ambii au vorbit de sincera dorință de a colabora cu 
guvernul, alături de marii aliați pentru Țară şi Rege, pentru instaurarea libertăților publice şi 
asigurarea deplină a aspirațiilor legitime ale neamului. 

Hatieganu a adăugat: „Sunt în mijlocul D-voastră pentru punerea în funcțiune a 
hotărârilor de la Moscova, fără a purta răspunderea pentru restul acțiunii de guvernare." 

Unii îl laudă pentru această afirmare, alţii, dimpotrivă, îl acuză că a şi început să 
arate neînțelegătorul spirit de obstructie al lui Maniu. 

Cât despre Lupu, „i! est voué aux gemonies”.% 

Răspunzând tàmaierilor scârnave ale celor de la ARLUS, Vişinski le-a spus înainte 
de plecare că e încântat de sentimentele de dragoste ale românilor pentru Uniunea 
Sovietică, dar că nu ştie dacă ele se vor menține aceleaşi în ziua apropiată în care trupele 
vor părăsi țara. Ne declară de pe acum, că în curând ne vom da seama câte dificultăți vom 
întâlni în privința graniţelor noastre de la englezi si americani (chestiunea Ardealului de 
nord, unde se pare că la trecuta conferință de la Londra, aliații sustinuserà pe unguri), pe 
când singuri ruşii ne vor apăra. 

E vorba ca şi de Gaulle să meargă la Londra şi se acreditează tot mai mult părerea 
că la formularea condiţiilor de pace cu Ungaria, România si Bulgaria, protestările si 
rezistența franceză sunt în perfect acord cu Anglia, care ne dă a înțelege că la Moscova 
situaţia noastră fusese la un moment tragică de tot (atunci când ruşii reclamau dizolvarea 
partidelor şi îndepărtarea Regelui!), pe când, cu răbdare şi cu abilitate, lucrurile se vor 
schimba mult după luna mai (data presupsă a încheierii tratatelor). 

Bineînțeles, în mare parte, situația viitoare va depinde şi de noi, în alegeri de pildă, 
căci nu se pot măslui 80% din voturi, aşa cum se laudă Maniu că va avea. 

Partidele de stânga din Grecia au cerut Regentului formarea unui nou guvern cu 
toate formațiunile. 

În Persia se cere înlocuirea primului minstru, aşa că s-ar apropia clipa în care 
starea de provizorat dintre ruşi şi englezi s-ar înràutàti. Guvernul persan dezminte însă 
zvonul că ar fi cerut ca o comisie tripartită de anchetă să viziteze țara. 

Mihai Popovici cu care am vorbit azi, îmi spune că nimeni nu ştie ce s-a petrecut 
alaltăieri la Palat, căci de unde ar fi trebuit ca Groza să-şi prezinte demisia sa Regelui, 
pentru ca acesta să cheme în audienţă pe şefii de partide, inclusiv pe Maniu şi pe Brătianu, 
pentru ca apoi să încredinteze din nou lui Groza constituirea noului cabinet lărgit, - deodată, 


3% „s-a făcut de râs” 

fără a preveni pe nimeni şi fără a mai ține sema de sfatul dat, el a chemat brusc pe 
Hatieganu şi pe Romniceanu ca să depună jurământul, cu el victorios alături. 

Deci capitulare regală din punct de vedere constituțional şi mare supărare a lui 
Maniu, păstrătorul prototip al formelor... 

Se pare însă că Truman nu s-ar mulțumi cu acest soi de ,passez-muscade””, că ar 
fi declarat că recunoaşterea guvernului român va fi în funcție de modul în care se vor aplica 
libertățile cetăţeneşti şi că în ultimă analiză, dânsul personal va aprecia acest lucru. De altfel 
azi încă, Statele Unite n-au recunoscut anexarea statelor baltice la Rusia sovietică şi 
continuă să aibă relații cu miniştrii acestora, aflaţi în exil la Washington. 

Aud că în Ungaria, ruşii sunt furioşi de tendințele noului guvem, blocând orice 
mijloc de aprovizionare pentru capitală. Recursul lui Bardossy a fost respins, asa că 
urmează a fi executat prin spânzurare. 

A fost dizolvat Parlamentul belgian. 

10.1.46. Adunarea Natiunior Unite şi-a inaugurat azi sesiunea la Westminster, după 
banchetul de aseară oferit de regele George la St. James's3%. 

Spaak a fost ales preşedinte al Adunării, cu toată contra-candidatura propusă de 
ruşi şi susținută de ucrainieni, poloni şi danezi. Era vorba de Tryve Lie, socialistul norvegian. 

Din dispoziţia lui Stalin, Vişinski a disprețuit aceste solemnitàti si se află la Sofia, 
unde speră să realizeze lărgirea guvernului, cu toată rezistența partidelor din opoziție. 

Nu ştiu, zău, ce e mai bine: capul plecat ca la noi, sau îndârjire ca la bulgari? 

Cred că, în ultimă esență, rezultatul va fi identic. 

XIX-th Century publică un foarte documentat articol despre situația din România şi 
ajunge la concluzia că bestialul despotism bolşevic, ce se exercită vertical, va distruge 
complet organismul acestei țări. 

11.1.46. Bardossy a fost spânzurat ieri la Budapesta; ceilalți condamnați politici, 
vor fi executaţi în curând. 

Ruşii nu pierd ocazia să-şi manifeste dezacordul cu ceilalți aliați. Aşa a fost 
candidatura norvegiană care a întrunit 23 voturi față de cele 28 obținute de Spaak, dovedind 
că antenele lor sunt numeroase în multe părți ale lumii, în afara vasalilor cunoscuți. Nu mai 
vorbesc de ofensiva sovietică, continuată pe toate fronturile cu o tenacitate impresionantă. 

Ciracii lor de la noi vorbesc acum de presiunea aliaților asupra Turciei pentru a 
ataca pe ruşi... „Ces pauvres turcs! les russes n'en feront qu'une bouchée", zic aceşti 
strategi de cafenea. 


37 „şmechereală” 
3% Parc la marginea Palatului Buckingham. 
39 „Bieţii turci, ruşii îi vor sorbi dintr-o inghiţitură” 

Dispretul lui Vişinski pentru Naţiunile Unite e cel putin egal cu cel față de guvernul 
bulgar, pe care s-a dus să-l aşeze pe calea cea dreaptă, în clipa în care cei mai de seamă 
miniştri în frunte cu premierul, se află la Moscova, unde benchetuiesc, vizitează uzine, 
metroul etc.... Culmea ridicolului! 

Harrimann a plecat ieri la Londra, făcând presei o declarație de simpatie pentru 
Rege, „foarte respectat de poporul american pentru acțiunea sa decisivă şi curajoasă din 
august 1944" şi exprimând speranța că se va acorda libertatea presei, dreptul de asociere şi 
că alegeri libere vor avea loc cât de curând. 

Maniştii anunță că au şi pomit campania electorală şi că ziarul Dreptatea va 
reapare în curând. 

În China au încetat luptele între guvernamentali şi comunişti. 

Guvernul de la Teheran a respins propunerile anglo-americane ca o comisie a celor 
trei să facă o călătorie de anchetă în interiorul țării. 

Regele Arabiei saudite Ibn-Saud a sosit la Cairo pentru o vizită de 12 zile. Este 
prilejul recrudescentei mişcării pan-arabe şi Egiptul cere din nou cu insistență revizuirea 
tratatului anglo-egiptean şi plecarea din țară a trupelor britanice. 

Ruşii se laudă că au pregătit o bombă atomică, mai grozavă decât cea 
americană... 

Se vorbeşte de o probabilă remaniere guvernamentală la noi, în care Franasovici 
ar veni la Externe, Guţă păstrând doar vicepresedintia Consiliului. Mircea Durma dezminte 
însă zvonul că el ar reveni la Finanțe. 

Corespondentul american Brower arată cât de falacioase sunt la noi asigurările de 
libertate a presei date de guvern, când chiar şi în prezența delegaților străini, declarațiile lui 
Dinu Brătianu referitoare la conferința de la Moscova au fost mai întâi masacrate de 
cenzura rusească şi apoi boicotate de sindicatul tipografilor, împiedecându-le să apară în 19 
din cele 20 de ziare bucureştene. 

Ceva mai mult, Groza a comis o mare greşeală, afirmând lui Harrimann că toate 
aceste libertăți vor fi asigurate de ministri Justiţiei, Internelor şi Propagandei, când bine ştiut 
este că tocmai dânşii au fost cei care au girat cele mai flagrante abuzuri în această privință. 
Este evident că, verbal cel putin, americanii încă nu ne-au abandonat. 

12.1.46. Azi se va proceda la Londra la alegerea membrilor nepermanenti ai 
Consiliului de Securitate (cinci permanenti + doi nepermanenti, pe câte doi şi respectiv un 
an), precum şi a comitetului economic şi social compus din 16 membri. 

În privinţa secretarului general al Adunării, care nu poate fi o sinecură de diplomat, 
nici vreo palidă umbră a coridoarelor fostei Ligi a Naţiunilor, se dă ca cel mai indicat, numele 
generalului Eisenhower (sau poate Eden). 

În Grecia, din nou situaţie politică foarte tulbure, grefată pe îngrozitoarea stare 
economică. 

În momentul sosirii reprezentantului diplomatic sovietic la Tirana, Albania a 
proclamat decăderea regelui Ahmed Zogu. 

Se semnalează emigrarea continuă evreilor poloni şi ruşi spre vest. Odată ajunşi în 
zona britanică din Germania, aşteaptă decizia de la Washington ca să plece apoi spre 
Palestina sau spre vreo altă țară ce s-ar alege ca Patrie a lor. 

Un nou partid al claselor mijlocii, intitulat National-Popular, a fost constituit la noi de 
cei de la Uniunea Patriotică, precum Bagdasar, Burducea, Răzvan Penescu, ca să 
zăpăcească lumea şi să încerce acum, în preajma alegerilor, să mai smulgă din voturile 
liberale sau maniste, aşa după cum s-a căutat prin dizidenta lui Lupu, sau cum încearcă azi 
încă pe la țară ticăloşii de la Frontul Plugarilor prin propaganda pretins anti-comunistà. 

Vişinski a plecat azi la Londra, dar unii cred că trece mai întâi prin Moscova. 

Clark-Kerr şi Harrimann, spune Brower, sunt departe de a se arăta satisfàcuti de 
rezultatul obținut, căci până după alegeri nu se va putea dovedi realitatea libertăților din 
România, aşa că guvernul american repetă că echipa lui Groza nu va fi recunoscută decât 
după ce va fi satisfăcut prescriptiile de la Moscova. 

Atât liberalii cât şi national-tàranistii au cerut: 

1. reaparitia celor patru ziare din capitală şi a 30 ziare în județe; 

2. restituirea sediilor aparţinând partidelor şi rechizitionate sub diverse pretexte; 

3. liberarea celor arestați la 8 noiembrie pentru a fi manifestat pentru Rege. 

Se pare că ambele formaţiuni au mari probleme din cauza lipsei de fonduri pentru 
presă şi campania electorală, mai ales că toate camioanele şi automobilele sunt acum în 
mâinile guvernului şi ale ruşilor. 

Un comunist notoriu a mărturisit unui amic al său care mi-a repetat cà: „în caz de 
alegeri libere vom obține 5% din voturi; dacă reuşim a le măslui, ajungem la 30%." 

Să-l audă Dumnezeu! 

Cu toată noua opoziție a Sovietelor care caută în mod sistematic să încurce itele, 
Consiliul de Securitate şi-a completat azi cei 11 membri, alegând pe lângă cei permanenți: 
Statele Unite, Anglia, URSS, China şi Franţa, pe cei nepermanenti: Brazilia, Australia si 
Polonia (pe câte doi ani), Olanda, Egipt şi Mexic (pe câte un an). 

Mesajul Tronului la Stockholm a anunţat că Suedia îşi va exprima dorința de a fi 
cooptată printre membrii Naţiunilor Unite. 

La noi s-a anunțat că de la 15 ianuarie se va suprima cenzura rusească, 
fiind menținută cea intemà numai pentru executarea clauzelor armistițiului (până la 
încheierea păcii)... 

13.1.46. Lumea se întreabă la Londra, dacă Vişinski care se află la Moscova, va 
mai prezida delegaţia sovietică, doarece misiunea sa în Bulgaria n-a reuşit. 

Trupele americane din Germania protestează că demobilizarea anunțată întârzie. 
E datorità greutăților de a expedia trupe noi din Statele Unite. 

14.1.46. Pentru alegerea celui de-al 18-lea membru al comitetului economic şi 
social, dintre Noua Zeelandă şi Jugoslavia, se va recurge la vot secret (pe care englezii îl 
consideră ca un scut împotriva încercărilor de abuz din partea celor mari, aluzie oare la ruşi 
care propuseseră votarea prin aclamatie?). 

Se va stabili şi un comitet pentru studiul energiei atomice şi se va discuta 
propunerea engleză pentru lărgirea atribuțiilor şi un ajutor mai eficace pentru UNRRA. 

Consiliul de Securitate îşi va începe şedinţele la sfârşitul săptămânii viitoare pentru 
a aştepta reîntorcerea lui Bidault, chemat la Paris pentru dezbateri de politică externă în 
Adunarea Naţională, cât şi sosirea lui Vişinski, care se crede că până la urmă va veni. Este 
aşteptat şi Clark-Kerr, urmând ca reprezentanții celor trei puteri să discute acolo cazul 
României şi al Bulgariei. 

Se presupune în presă că recunoaşterea guvemului român va urma în curând, aşa 
că mă întreb cum rămâne cu afirmaţiile lui Truman, care o condiționează de rezuitatul 
alegerilor libere, de presă nestingherită etc., etc. 

Tot Consiliul de Securitate va avea să propună şi candidatura secretarului general 
prin unanimitatea reprezentanților marilor puteri, care va avea apoi să fie confirmată de 
două treimi ale voturilor Adunării Generale. 

Grevele din Statele Unite continuă a fi amenințătoare, deşi cea din industria oțelului 
a fost amânată cu o săptămână, iar cea de la telefoane cu o lună, spre a da posibilitatea 
încheierii unui acord. 

Statisticile americane arată că 53,5 milioane de oameni pot avea o activitate 
normală pe timp de pace şi că în prezent din aceştia, abia 2 milioane sunt şomeri, adică nici 
4%. Dacă ţinem seama, pe de altă parte, de pretenţiile lucrătorilor de a li se ridica salariile 
cu 1-2 dolari/zi şi raportăm această valoare la standardul de viață al cetățeanului din raiul 
sovietic, nu cred să existe om de bună credință care să îndrăznească a prefera sistemul 
comunist celui capitalist. 

Generalul MacArthur a admis ca guvernul japonez remaniat să organizeze alegeri 
către 15 martie. 

Noi demonstrații în vederea unei grabnice demobilizări a trupelor americane din 
Asia şi din Europa. Totuşi, Statele Unite anunţă că vor întreține mai departe pe timp de pace 
şapte escadre (trei în Atlantic şi trei în Pacific, însumând o mie de unități şi una în 
Mediterană si în apele europene) şi că în curând vor avea loc manevre navale cu mijloace 
up to date. Ca să țină în respect pe cine? Greu de ghicit?! 

S-ar putea ca ruşii, care se laudă acum cu propria lor bombă atomică, să fi pus 
mâna în Germania peste laboratoare sau lucrări nemtesti ajunse la un stadiu destul de 
înaintat. 

Lovitură de stat militară în Haiti împotriva guvernului ajuns pe mâinile comuniştilor. 

După dezistarea Noii Zeelande, Jugoslavia a fost al 18-lea stat ales în comitetul 
economic şi social. 

Lupu recunoaşte că încercarea sa de dizidentà a dat gres si că blocul Partidului 
National-Tàrànist a rămas nestirbit. Cât despre liberali, se pare că s-a căzut în principiu de 
acord să se realizeze împăcarea cu Guţă, care ar reintra în rânduri sub presidentia lui Dinu, 
el însuşi devenind secretar general al partidului. 

16.1.46. Agenţia Reuter publică interview-uri luate lui Groza şi Tătărescu, care se 
feresc a preciza când ar putea avea loc alegerile şi care în privinţa libertății presei şi a 
drepturilor cetăţeneşti (lucru pentru care a avut loc ieri un Consiliu restrâns între Groza, 
Georgescu, Pătrăşcanu, Constantinescu-lasi, Romniceanu si Hatieganu) declară că nicio 
schimbare nu se va face până după alegeri în actuala constituire. O adevărată libertate a 
presei în înțelesul occidental al termenului este o imposibilitate, căci ar însemna un act de 
sinucidere din partea guvernului, care adaugă că cenzura politică va fi menținută şi după 
abolirea cenzurii militare sovietice. 

În schimb un cronicar din Craiova scrie, într-o foaie „Înainte”, injurii la adresa 
Suveranului, numindu-l „domnitor degenerat”, fără ca nimeni să-l acuze de /ése-majesté. 

Azi este aşteptat Vişinski la Londra. 

17.1.46. Banditul de Vişinski, obişnuit ca fost mare inchizitor al proceselor staliniste 
să-şi chinuiască victimele prin tot soiul de mijloace rafinate, printre care şi sistemul 
„speranţei”, lasă dinadins să se facă aşteptat la Londra, socotind astfel să-şi obosească 
adversarii. Radio-ul englez anunță că va sosi abia mâine; în schimb Clark-Kerr este 
acolo de ieri. 

Delegatul persan la Naţiunile Unite, primind instrucțiuni de la guvernul său, a cerut 
oficial ca situația creată în tara sa să fie dezbătută fie de către Adunare, fie chiar în Consiliul 
de Securitate, care se va întruni azi pentru prima dată. Ar fi cel dintâi caz de apel ce va avea 
de judecat. 

Coaliția stângii greceşti EAM, a luat măsuri ca toți partizanii săi să se înscrie în 
listele electorale, spre a putea astfel boicota viitoarele alegeri. 

Printr-o declaraţie comună (Joint Statement) regii Faruk si Ibn-Saud au proclamat 
în numele tuturor musulmanilor şi al Ligii Arabe, că Palestina e o țară arabă, asupra 
viitorului căreia străinii nu pot lua dispoziții. Problema evreiască devine tot mai spinoasă. 

În recenta conferință de presă, preşedintele Truman a anunţat că Statele Unite vor 
păstra mai departe toate insulele japoneze necesare sistemului lor de securitate din Pacific. 
Aceasta, probabil în legătură cu declarația Angliei de a fi dispusă a remite organismului 
Naţiunilor Unite toate țările din Asia si din Africa de sub mandat britanic. 

Probabil că prin cererea de explicații cu privire la deciziile luate la Moscova, Franța 
va obține totuşi „voix au chapitre” chiar relativ la formularea condiţiilor de pace cu 
România, Bulgaria şi Ungaria. 

Conferința păcii urmează a se deschide la Paris la 1 mai. În ce ne priveşte pe noi, 
se pare admis că statele foste satelite vor fi chemate la conferință spre a-şi susține cauza. 
Cine va fi trimis din partea României? Guţă, Franasovici?... 

Deocamdată sunt anumite nepotriviri în sânul guvernului privitor la legea 
electorală, căci s-a anunțat oficial însuşirea proiectului Pătrăşcanu, care diferă considerabil 
de cele prezentate de Guţă în expunerea sa de la sala Aro. 

Comuniştii vor o singură Adunare, Senatul fiind suprimat, politica este admisă în 
armată, iar dreptul de vot va fi extins începând de la 18 ani. 

Tătărescu a luat interimatul Finanţelor. 

New-York Times publică sub semnătura lui Brower cazul ziarului Ardealul, 
suspendat pe 15 zile, fiindcă şi-a permis să atace ziarul din provincie pentru o biatà 
inadvertentà („domnitorul nostru degenerat”) datorată unei „simple greşeli de tipar” şi acuzat 
fiind de acțiune anti-semità, deoarece editorul acelui cotidian e un sărman evreu, sosit de 
curând în țară. 

Autorul adaugă că două editoriale din Jumalul de dimineaţă si din Libertatea 
(acesta sub semnătura unui subsecretar de stat), au fost suprimate de cenzura 
românească, nu de cea rusească, fiindcă şi-a permis să aducă laude libertății presei şi a 
individului. Şi aceasta chiar atunci când Consiliul de miniştri hotăra să ia toate măsurile 
pentru executarea prescriptiilor de la Moscova. 

Deci, scrie americanul, „domnul Groza una face si alta spune”. Radio New-York a 
rămas unica noastră libertate... 

Bevin a anunțat la Londra că Anglia va lua măsuri ca teritoriile Tanganyka, 
Camerun şi Togo, să treacă sub tutela organizaţiei Naţiunilor Unite. În ce priveşte 
Transiordania, aceasta va deveni în curând independentă. 

Grevele din Statele Unite au o însemnătate mult mai mare decât o problemă 
salarială. Ele sunt un fel de „Kraftprobe” între sindicalişti şi industriaşi. Truman face o 
supremă încercare, prezentând un plan personal de conciliere. 

Franța declară că va admite şi ea tutela privitor la Togo şi Camerunul francez. 

În Grecia funcţionarii publici intră în grevă. 

18.1.46. Cu abtinerea dreptei şi împotriva propunerii lui Bidault ca Franţa să nu 
acționeze singură, Adunarea Franceză a adoptat prin aclamații rezoluţia de a rupe relațiile 
cu guvernul Franco şi de a intra în raporturi cu republicanii spanioli. 

Deoarece niciun demers oficial nu s-a produs din partea Sovietelor, guvernul 
turc socoteşte că nu e cazul a se deferi Adunării Naţiunilor Unite problema raporturilor 
turco-sovietice. 

Ministrul Marinei din Australia a fost ales presedintele Consiliului de ministri. 

Comisia de armistițiu de la noi, care după încheierea păcii ar trebui sà dispară, a 
fost ataşată ministerului de Externe, faimosul Oieriu, devenind subsecretar de stat. 

Se mai vorbeşte că noua lege de organizare, va da ministrului latitudinea să 
numească ,outsideri” în orice funcție. 

Vor pleca în calitate de miniştri plenipotențiari: Voitec la Roma, Ralea la Paris, 
Stoilov la Praga, Silber la Bruxelles, iar Ghelmegeanu la Berna în locul lui Franasovici, care 
vine titular la Exteme, Guţă rămânând la Finanţe. 

În privinţa fuziunii din Partidul Liberal, se pare că cei din jurul lui Dinu sunt împărţiţi 
în pro si contra, ceea ce-i slăbeşte considerabil. Guţă oferă Viitorul ca preț al împăcării. Unii 
doresc unirea pentru ca în alegeri burghezia să fie unită, pe când alţii susțin că o asemenea 
împăcare ar face ca majoritatea voturilor lor să treacă la manisti. 

Şeful sioniştilor protestează împotriva hotărârii Angliei de a acorda independența 
Transiordaniei, deoarece ea formează un tot cu Palestina, fiind constituite într-un unic 
mandat. 

Ce-o fi cu încercarea de „putsch” din 15 ianuarie a celor trei prinți Habsburg care 
au debarcat în Austria pentru proclamarea Monarhiei? Reeditarea searbedei tragedii a 
ofilitului împărat Carol?!... Ziarele vorbesc de Karl Rudolf si de Ludwig, probabil frații 
pretendentului Otto sosiți la Innsbruck, lucru ce a provocat răspândirea de broşuri 
monarhiste de către secția din Tirol a Reichsbundului. 

Izvestia acordă românilor diplomă de cumintenie, dar se miră de declarația lui 
Hatieganu, care se consideră ca simplu observator în guvern şi pretinde deci a nu purta 
răspunderea hotărârilor întregului cabinet. Prim avertisment!... 

În tot cazul, armistițiul n-a durat față de Maniu, care e din nou acuzat de fascism, 
huliganism etc., sub pretextul că el a determinat campania din Ardealul contra acelui evreu 
care se scuză acum că scrisese despre un „domnitor degenerat” din Craiova. 

La Londra, Nenni discută cu Bevin conditile păcii cu Italia. 

Adjuncţii miniştrilor de Externe ai celor cinci puteri şi-au reluat pregătirea 
proiectelor de tratate de pace cu statele foste satelite, începând cu Italia. 

Se anunță 800.000 grevişti în Statele Unite, deoarece propunerea lui Truman, 
acceptată de sindicate de a se urca salariile cu 18,5 centi/orà, a fost respinsă de şefii 
industriilor metalurgice din Pittsburg. 

20.1.46. leri s-au terminat discuţiile generale ale Adunării Naţiunilor Unite, aşa că 
delegatiile se împart în şase mari comisiuni, dintre care cea a energiei atomice se va întruni 
chiar mâine. 

Sir Archibald Clark-Kerr va fi trimis la Batavia ca ambasador special pe lângă 
generalul Christensen pentru organizarea Indiilor Olandeze; pleacă numai pentru câteva zile 
la Moscova şi va sosi în Jawa la sfârşitul lunii. Harrimann pleacă la Tokio. Curios!... 

Elaborarea ante-proiectelor tratatelor de pace cu Italia, România, Bulgaria, 
Finlanda şi Ungaria de către delegatiile celor patru puteri este în curs, urmând ca în luna 
mai la Paris să fie supuse aprecierii celor 21 naţiuni care au luptat în Europa. 

Se anunță din Madrid că guvemul Franco a stabilit ce anume politică ar urma 
Spania, în caz că Franța ar rupe raporturile diplomatice (fi-va oare intransigentà?). 

Mi s-a spus că într-o lungă consfatuire între comunisti si social-democrati, la care 
ar fi participat şi Titel Petrescu, s-a convenit ca la viitoarele alegeri, votul să fie pe față. 

Frumoasă libertate a individului! Nu mai vorbesc de pretinsa libertate a presei, care 
este o farsă sinistră. Aud că din motive absolut contrarii, atât Frontul cât şi opoziția, doresc 
ca alegerile să fie amânate cât mai mult spre toamnă. 

21.1.46. Discordie totală în Franța. De Gaulle a demisionat, trântind uşa si 
declarând că e sătul de intrigile şi de manevrele politicienilor. Deocamdată, Vincent Auriol 
şi-a asumat Presidentia şi Adunarea se va întruni zilele următoare spre a decide asupra 
situației. Se presupune că Partidul Comunist care are cea mai puternică reprezentare în 
Cameră, va căuta să formeze noul guvem sub preşedinţia lui Thorez. De văzut reacţia de la 
Washington şi Londra. 

În două provincii greceşti s-a decretat legea marțială din cauza unor tulburări 
provocate de unele formațiuni de dreapta. Ca urmare, reprezentanții stângii s-au dus cu 
jalba în protap la Moscova. 

Teroristi evrei au atacat posturile britanice pentru paza coastei, la sud de Haifa. 

Acest incident trebuie pus în legătură cu încercarea de debarcare clandestină a 
vreo mie de emigranti în Palestina. La Ierusalim sunt anchetate peste 3000 persoane. 

Guvernul belgian a respins o nouă cerere a regelui Leopold pentru un referendum 
în legătură cu reîntoarcerea sa în țară. 

Criza franceză este socotită la Londra că va întârzia unele probleme ale Consiliului 
de Securitate, printre care cea persană si alegerea secretarului general, pentru care 
participarea delegatului francez este absolut necesară. 

Preşedintele Truman a adresat azi Congresului mesajul anual asupra politicii 
extene şi interne americane. Cu privire la statele foste satelite, el s-a referit asupra celor 
convenite la Yalta şi anume, alegeri libere şi neinfluentate de vreo putere străină în aceste 
țări, adăugând că delegații acestora vor fi autorizați să-şi spună cuvântul la redactarea 
tratatelor de pace respective. 

22.1.46. Se strică de tot căruța la Londra. Delegaţia sovietică a protestat într-o notă 
la Consiliul de Securitate împotriva prezenței şi amestecului trupelor britanice în treburile 
greceşti, iar cea ucraineană, una identică referitoare la Jawa. 

Consiliul n-a fixat încă data la care va lua în discuție plângerea Persiei, dar, între 
timp, guvernul persan a demisionat, delegatul său la Londra rămânând fără instrucțiuni; 
Totodată, Parlamentul din Teheran se întruneşte azi pentru a proceda la alegerea unui nou 
prim-ministru. 

S-a propus ca în comisia energiei atomice, să intre membrii Consiliului de 
Securitate plus Canada. Se va discuta şi cererea Uniunii Mondiale a Sindicatelor de a avea 
un delegat la Naţiunile Unite. 

Ordinea a fost restabilită în Grecia; la Kalamata gruparea ariei drepte ,X" neagă 
amestecul său în provocarea de tulburări. În schimb, delegaţii stângii greceşti care se află la 
Moscova, cer ca reprezentanți sovietici să sosească în Grecia spre a fi prezenți la alegerile 
din martie. Este interesant că atunci când guvemul britanic oferise Sovietelor, - ca si 
americanilor şi francezilor -, să trimită observatori, ruşii au refuzat. 

Presa engleză socoteste că acțiunea ruso-ucraineană, relativ la situaţia din Jawa si 
Grecia a fost lansată cu scopul ca ei să nu apară singuri ca acuzați în fata Consiliului de 
Securitate. De notat că ambele note folosesc termenul de ,situatie" si nu de ,litigiu", care în 
conformitate cu Charta de la San Francisco, n-ar da dreptul statului pus în cauză să 
participe la dezbateri şi la vot. 

Consiliu de cabinet la Londra privitor la acest atac neaşteptat. 

Sophoulis a declarat că trupele engleze se află în Grecia la cererea guvernului elen. 

Comuniştii francezi par a fi renunțat la pretenţia de a constitui un guvem de coaliție 
prezidat de Thorez şi ar propune acum presidentia lui Felix Gouin, socialistul ales 
preşedintele Adunării Naţionale, aşa că şi catolicii lui Bidault ar conveni poate să participe la 
un guvern neprezidat de un comunist. Unii se gândesc chiar la posibilitatea să înduplece pe 
de Gaulle să revină. 

Micile intrigi politice de la noi îşi continuă în acest timp cursul: liberalii propun 
maniştilor cartel electoral, iar aceştia refuză să se angajeze, atât din cauza slăbiciunii acelui 
partid (datorită celor ca Angelescu, Costinescu sau Sadu, dornici de împăcarea cu Guţă), 
cât mai ales temerii ca dizidenta lui Lupu, deocamdată nulă, însă bazată pe protestul celor 
ce nu se împacă cu cârdăşia manisto-liberală, să nu prindă astfel aderenti. 

Pe de altă parte, Maniu care acum trei ani avusese la Braşov un atac foarte serios, 
a mai avut acum în decurs de o lună două uşoare aşa zise spasme, care îl obligă la un 
repauz absolut pentru câtăva vreme. Se va duce la Sinaia în vila dr. Jovin, fiind în îngrijirea 
acestuia. Şi apoi, nimic nu s-a fixat pentru data alegerilor, de ce atunci pacte de pe acum 
pentru o acțiune ce se va petrece poate peste şase luni? 

Se pare că în rândul Partidului Social-Democrat are loc un început de dezbinare, 
Rădăceanu şi Voitec rămânând în Front, pe când Titel Petrescu se desparte definitiv. 
Aşa să fi oare? 

Astă seară a sosit în fine Vişinski la Londra. 

Ruşii au pus mâna pe Banca Ungariei si au blocat fondurile celorlalte bănci. Să fie 
adevărat?!.. 

În cazul în care grevele din industria càmii din Statele Unite continuă, guvernul va 
militariza fabricile de conserve, obligând lucrătorii la treabă şi acordând majorările de salarii 
convenite. 

23.1.46. Consiliul de Securitate ar putea lua în considerare notele rusă şi 
ucraineană, numai după ce va fi examinat reclamatia delegatului persan. Moscova anunță 
însă că noul prim-ministru iranian ar prefera să trateze direct cu Sovietele această 
problemă, asa că Tass se aşteaptă la o vizită la Kremlin a acestuia. (Numele lui nu se 
cunoaşte încă). 

Attlee a declarat în Cameră că speră ca în curând să se reia negocierile între 
guvernul său şi indonezieni. 

La Paris, catolicii anunță că acceptă să colaboreze într-un guvem tripartit prezidat 
de un socialist, sub anume condițiuni. 

După informații sovietice, s-ar părea că ziarul Times acuză într-un articol politica 
putin abilă a lui de Gaulle, care n-a reuşit sà se facă agreat nici la Washington, nici la 
Moscova şi care apoi s-a stricat şi cu Londra, în urma insuccesului cu politica dusă în Levant. 

Premierul grec afirmă din nou că trupele engleze din Grecia sunt acolo cu 
asentimentul guvernului, colaborînd perfect cu autorităţile pentru menținerea ordinei. 

Dânsul anunţă de asemenea că răzvrătiții formațiunilor de dreapta din sudul 
Peloponezului (vreo 2000) baricadati într-un sat de lângă Kalamata cu vreo 200 ostatici, 
s-au împrăştiat prin munţi, abandonându-i pe aceştia. 

Aspectul hazliu al celor două note de protest, rusă şi ucraineană, este că demersul 
a fost făcut, nu numai fără asentimentul, dar chiar si fără ştirea delegatiilor greacă si 
olandeză, aflate la Londra. 

Astă seară s-a anunţat că Felix Gouin a fost ales de cele trei partide din guvern ca 
succesor al lui de Gaulle. Naiva şi destul de cazona simplicitate a militarului, va fi înlocuită 
prin abila sforărie a unui „vieux routier”! în ale politicianismului. 

Guvernul englez se arată înspăimântat de numărul mare şi mereu crescând al 
crimelor politice din Polonia, care pare că se petrec cu complicitatea poliției. 

Consiliul loctiitorilor miniştrilor de Exteme care se ocupă cu formularea condițiilor 
de pace cu Italia, a decis să trimită o comisie de anchetă, formată din patru delegaţi cu câte 
doi experţi fiecare, spre a studia problema frontierei cu Jugoslavia şi cea a Triestului. 
Protestări la Belgrad şi Viena, față de pretenţiile Romei de a păstra graniţele din 1919. 

Presa americană salută pe noul ministru al Ungariei la Washington, bucurându-se 
că această farà este prima recunoscută din fostele state inamice şi subliniind că Statele 

Unite vor proceda la ajutorarea populaţiei maghiare. O asemenea ştire dată la Radio 
New-York pentru România, pare a fi un transparent „aviz amatorilor”. 

24.1.46. Consiliul de Securitate a discutat neoficial alegerea secretarului general, 
fără a putea stabili un acord. Se avansează numele ambasadorului canadian de la 
Washington, Pearson, candidat al anglo-americanilor, şi Trygve Lie, cel al ruşilor. 
Disensiunile dintre apuseni şi sovietici devin tot mai vizibile. Fără a ajunge deocamdată la 
un conflict, motivele unei rupturi se vor înmulti neîncetat. 

După primul moment de stupoare, presa engleză vorbeşte acum deschis de 
completa dezumflare a balonului, prin care Sovietele contau să contrabalanseze chestiunea 
persană şi denunță acţiunea lor „stigmatizând această manevră necinstità.” 

Gouin îşi va forma azi cabinetul, păstrând pe Bidault la Exteme pentru 
continuitatea politicii franceze la Naţiunile Unite. 

Tulburări la Bombay, unde se organizează o procesiune pentru aniversarea 
naționalistului Chandra Bose. 

Bymes a declarat presei că socoteste insuficientă o comisie de trei pentru 
rezolvarea problemei persane, deşi la Moscova el preconizase o asemenea soluție. 

Între timp, a intervenit reclamatia guvernului de la Teheran si de aceea este 
preferabil ca această chestiune, ca şi cea grecească şi indoneziană, să fie supuse 
Consiliului de Securitate, a cărui chemare este să rezolve cu rapiditate şi echitate toate 
diferendele de acest soi; amânate nu pot decât sà se înrăutățească. 

Byrnes adaugă apoi că speră grabnica încheiere a păcii cu statele satelite, spre a 
le da putinţa să intre cât mai curând în sânul Naţiunilor Unite şi să scape cu un moment mai 
degrabă de povara ocupației străine. 

Bineînţeles că face excepție pentru statele vinovate ale războiului, Germania şi 
Japonia, iar dintre cele neutre lasă în afară Spania, fiind aici de acord cu Bevin, care a 
declarat că a condamnat totdeauna politica dusă de regimul Franco. 

Un corespondent englez care a vizitat zona sovietică de ocupație din Germania, 
arată nepotrivirea principiilor economice aplicate acolo, făcându-se etatizare completă în 
industrie şi faràmitare extremă în agricultură, dar spoliere în ambele cazuri. 

Reprezentanții catolici din guvenul de coaliție din Saxonia au protestat şi au refuzat 
să semneze decretul de expropriere a moşiilor, aflând că foştii proprietari nu vor primi nicio 
despăgubire şi ruşii au fost obligaţi să ia măsuri de expulzare a lor din posturile ce le 
dețineau în guvernul landului. 

Ce frumos exemplu pentru toți Guţă şi acolitii lor, care scot panglici la sala Aro, dar 
semnează fără umbră de rezistență orice ukaz comunist li se prezintă, ca să-şi scape 
prețioasele lor persoane. 

25.1.46. Adunarea Naţiunilor Unite a aprobat în unanimitate raportul Comisiei 
Politice şi de Siguranţă, relativ la înființarea Comisiei pentru controlul energiei atomice. 

Vişinski, care refuzase decizia, şi-a exprimat speranţa cà în curând, poate chiar mâine, 
Consiliul de Securitate va lua în considerație notele persană, ucraineană şi rusă. 

Guvemul libanez a protestat împotriva prezenței continue a trupelor engleze si 
franceze pe teritoriul său. 

Greva metalurgiştilor din Statele Unite a afectat şi producția Canadei. Unii ziarişti 
americani se întreabă dacă guvernul n-ar trebui să rechizitioneze mâna de lucru şi în 
uzinele siderurgice, după modelul luat în industria cărnii. 

Savantii din armata americană au luat contact prin radar cu suprafața lunii, 
vibraţiile întorcându-se după 2,5 secunde; ei cred posibilă detectarea proiectilelor lansate 
prin stratosferă. Serviciul aviației civile britanice anunță că în 1948 vor circula avioane de 
călători în serviciu regulat în stratosferă. În adevăr uluitor! 

26.1.46. Pe neaşteptate, aşa cum fac ruşii de obicei, Vişinski a adresat o notă 
preşedintelui Consiliului de Securitate, pentru a se respinge reclamatia persană si a se 
opune discutării sale, socotind cu mult mai oportună şi mai eficace o discutare bilaterală 
ruso-persanà (sigur fiind de totala supunere a noului guvern de la Teheran). Bevin a declarat 
însă că pretinde ca cele trei probleme să fie lămurite definitiv în Consiliu. 

Anglia acuză pe drept cuvânt Sovietele de manevre frauduloase, bazându-se pe 
declarația premierului elen, dar şi pe aprobarea comisiei Afacerilor Exteme de la Atena 
(minus extrema stângă la solda Moscovei), privind neamestecul trupelor britanice în 
treburile interne greceşti. 

Sir Archibald Clark-Kerr va fi numit ambasador la Washington în locui lui Halifax. 

Harrimann, în drum spre Moscova, a sosit cu avionul la New-Delhi şi va pleca luni 
la Tchong-K'ing. 

În cazul în care va reuşi să formeze guvemul cu colaborarea celor trei partide, 
Gouin propune un plan de austeritate pentru francezi. 

În afara datoriei de război de 46 milioane lire sterline, Anglia a acordat Greciei un 
împrumut de 10 milioane, însă sub control direct. 

La denuntarea crimelor politice din Polonia de către Bevin, primul ministru polonez 
a declarat că ele sunt comise de grupări reacționare şi că atâta vreme cât trupele 
generalului Anders nu vor fi puse sub comanda directă a guvernului, acesta nu va putea 
răspunde de situație. Reaua credință în plin!... 

Truman cere intensificarea producției agricole în Statele Unite pentru acoperirea 
deficitului din Europa. Etatizarea industriei cămii ar trebui să înceapă de azi, însă 200.000 
lucrători din această ramură refuză a relua lucrul. 

Odată cu cererea Uniunii Mondiale a Sindicatelor de a fi reprezentată la ONU, şi 
Federația muncii din Statele Unite cere un tratament egal, arătând că nu poate recunoaşte 
sindicatele europene ce cuprind pe cele din URSS, unde libertatea muncitorului nu este 
reală. [...] 

Primul ministru maghiar Zoltan Tildy va supune votului Parlamentului proclamarea 
Republicii ungare; se spune că dânsul va fi primul ei preşedinte. 

«Personalitàtile” de la ARLUS: Parhon, Magheru, Oieriu, Sandu Rosetti, Lăscăruş 
Catargi, Eftimiu şi alții au plecat la Moscova să-şi prezinte omagiul stăpânilor lor. 

Guvernul anunță deschiderea procesului Antonestilor. S-ar părea că se încearcă a 
se aduce în acest chip acuzări directe lui Maniu şi lui Brătianu, pe motivul că aceştia ar fi 
convenit cu regimul de atunci acțiunea de război în contra Sovietelor. 

Pe de altă parte, guvemul a intentat acțiune împotriva lui Penescu, în calitate de 
secretar general al Partidului National-Tarànist, pentru demonstrațiile de la 8 noiembrie. 
Este evidentă tendința odioasă de discreditare a partidelor istorice. 

27.1.46. Cabinetul francez s-a constituit cu şapte comunişti, şase socialişti, şase 
populari-catolici şi un independent, vicepreşedinţi fiind comunistul Maurice Thorez si 
catolicul Francisque Gay. Presa însă îi prevesteşte dificultăți cel putin tot atât de mari ca 
cele ale lui de Gaulle si crede cà un guvern de colaborare va fi şubred, atâta vreme cât nu 
se va realiza blocul stângii între socialiştii lui Blum şi comuniştii lui Thorez. 

Delegatul persan la ONU a adresat o nouă notă Consiliului de Securitate, cerând o 
anchetă grabnică a diferendului cu URSS, şi oferind dovezi despre amestecul sovietic 
neîncetat în treburile inteme ale Persiei. 

Pe de altă parte, noul prim-ministru ales de Parlament, Sultaneh, afirmă că nu 
retrage reclamatia, dar cà va încerca totuşi să pornească negocieri directe cu Moscova în 
chestiunea Azerbaidjanului. Persia trebuie să trăiască în armonie cu vecinul său din nord şi 
greşit a procedat fostul guvern de a nu fi oferit ruşilor concesiuni petrolifere, la fel ca 
englezilor şi americanilor, adăugând că va scoate din funcție pe toți persanii filo-anglo- 
americani, țara trebuind să-şi păstreze o perfectă neutralitate. 

Moscova anunţă că, potrivit celor convenite în februarie trecut, cei „3” au admis ca 
după înfrângerea Japoniei, insulele Kurile să fie alocate ruşilor. 

Clark-Kerr a plecat de la Moscova unde a discutat problema indoneziană cu Stalin 
şi cu Molotov spre Batavia, sperând să-şi termine misiunea în două luni. 

Conflict între comunişti şi nationalisti la Buenos Aires. 

Trei miniştri egipteni au demisionat ca protestare că ministrul de Externe n-a reuşit 
să fie admise la ONU revendicările Egiptului. 

Semne că grevele din Statele Unite sunt pe cale să se rezolve în curând. 

Cutremur mare în Elveția. 

28.1.46. Deşi acuzaţiile aduse Sovietelor de către guvernul de la Teheran 
constituie primul subiect al ședinței de azi a Consiliului de Securitate, chestiunea nu va fi 
dezbătută înainte ca delegația persană să fi primit noi instrucțiuni de la guvemul său, aşa cà 
probabil primele discuţii se vor purta asupra problemelor greacă şi indoneziană, unde 

englezii vor să se facă lumină cât mai curând, spre a spulbera învinuiri atât de nedrepte. 
Starea de tensiune mereu crescândă la Londra, dezvăluie tot mai mult b/uffu/ jocului sovietic. 

Exact contrar e cazul Rusiei, care deşi clamează vehement puritatea politicii 
sale, se fereşte totuşi de discuţii în plen, preferând să se înțeleagă direct în doi cu noul 
prim-ministru iranian. 

Grecii mărturisesc că extremiştii stângii care s-au dus să se jeluiască la Moscova, 
nu prea au sorti sà se mai întorcă la Atena, unde dată fiind fierbinteala sângelui grecesc, 
precum şi obiceiurile locale de comitagii, se presupune că n-ar mai putea avea zile multe. 

Noile alegeri în zona de ocupaţie americană din Germania, au dat majoritatea 
catolicilor populişti, socialisti sunt în al doilea rând, iar comuniştii la coadă cu abia 2%. 
Acelaşi rezultat ar fi dacă s-ar face noi alegeri în Franța, ca şi în alte tari europene. 

Pericolul mare al bolşevizării viitoare a continentului nostru nu rezidă în faptul că în 
vreo regiune ar reuşi să domine comunismul, ci în adevărul că în toate aceste țări, în timp 
ce partidele naționale: catolici, agrarieni, radicali etc., pot domina viața politică locală, dar nu 
vor reuşi niciodată să realizeze o colaborare între formațiunile franceze, germane, italiene, 
maghiare, române etc., comuniştii, chiar în minoritate fiind, vor lucra totdeauna uniţi cu cei 
de pretutindeni, ascultând de cuvântul de ordine ce-l! vor primi de la Moscova. 

Deci unicul mijloc de a înlătura această formidabilă primejdie, va fi ca democratiile 
apusene să obțină prăbuşirea chiar a centrului mişcării, adică la Kremlin, şi prin urmare un 
război împotriva Rusiei sovietice, devine o necesitate ineluctabilă. 

Bevin a vorbit zi cu Vîsinski despre starea de lucruri din România si din Bulgaria. 

În Statele Unite încetarea grevei în industria căii, acordul stabilit în industria de 
radio, rezultatele obținute la uzinele Ford şi Chrysler lasă speranța că în curând se va reuşi 
reducerea grevelor. Numărul total al greviştilor care depăşiseră 1,5 milioane, a scăzut până 
azi cu 300.000. 

În America de sud, s-ar dori ca viitorul secretar general al ONU să fie latino- 
american, din Columbia sau Brazilia. 

La intervenția pesonalà a regelui Faruk şi în urma informației cà guvemul britanic 
este dispus să revizuiască convenția anglo-egipteană, cabinetul de la Cairo stă pe loc. 

Blum a fost numit ambasador extraordinar al Franței la Washington în misiune 
financiară şi economică. 

În Palestina s-a decretat pedeapsa cu moartea pentru crime teroriste şi acte de 
sabotaj. 

În urma declarației delegatului persan că sunt imposibile negocieri directe cu 
Sovietele, precum şi a celei lui Vişinski - că Persia nu e în drept a aduce cazul în fata 
Consiliului, deoarece Charta stabileşte că trebuie încercate discuții directe, Consiliul de 
Securitate a decis să ia miercuri în discuție această problemă. 

Delegatul jugoslav sustinut de rusi si de polonezi, a cerut cooptarea Albaniei în 
sânul Naţiunilor Unite, iar Stettinius s-a lăsat cam greu. 

29.1.46. Consiliul de Securitate a aprobat în unanimitate candidatura lui Trygve Lie 
ca secretar general al ONU. 

La dezbaterile de mâine în problema persană, delegatul Rusiei nu va putea 
participa la vot, fiind implicat în chestiune. Vîsinski face spume. 

30.1.46. Se pare că a rămas convenit ca asupra fondului litigiului, să se iniţieze 
negocieri directe între Persia şi Soviete, Consiliul de Securitate urmând a examina numai 
latura procedurală. Dacă negocierile nu reuşesc, Consiliul va discuta şi fondul. 

În urma cererii Uniunii Mondiale a Sindicatelor şi a cererii similare a Federaţiei 
americane, comitetul a respins ambele cereri, însă a admis cu şapte voturi contra şase, 
acceptarea unui delegat al Uniunii cu vot consultativ, urmând ca americanii să redeschidă 
solicitarea în Adunarea Generală. 

Ministrul de Exteme grec Sophianopoulos a demisionat din cauza divergenţelor de 
păreri cu guvernul asupra problemelor de la Naţiunile Unite; ministrul de interne a fost numit 
în locul său şi pleacă la Londra ca şef al delegației greceşti. 

Roosevelt confirmase într-un „Agreement” secret la Yalta, cedarea insulelor Kurile 
şi a sudului insulei Sahalin, ca preț al intrării Sovietelor în contra Japoniei. Byrnes 
recunoaşte azi acest lucru, dar socoteşte că faptul va fi consimțit, numai după ce se va fi 
încheiat tratatul de pace cu Japonia, pe când Tass pretinde că lucrul e definitiv şi irevocabil. 

Pentru naționalizarea întreprinderior carbonifere, guvernul englez propune ca statul 
să angajeze pe cinci ani suma de 150 milioane livre pentru modernizarea minelor. În ce 
priveşte conflictul de muncă permanent între producători şi lucrători, tot consumatorul va 
plăti până la urmă diferenţa de preț sau de salarii. 

Pentru alegerile din Grecia care vor avea loc în martie, vreo 1200 observatori 
englezi, americani şi francezi au şi sosit la Atena. 

La Londra se anunţă că Holman îl va înlocui la noi pe Le Rougetel. 

Stafford Cripps afirmă că până la sfârşitul anului 1946 comerţul exterior britanic va 
atinge volumul din 1938. 

1.2.46. Lucrul de care sunt tot atât de nemulțumiți şi evreii şi arabii, este avizul 
comisiei de anchetă anglo-americanà pentru o cotă lunară de 1500 imigranți în Palestina, 
cei debarcati clandestin urmând a fi cuprinşi în această cotă. 

Lordul Samuel s-a declarat în favorea imigrării, pe când fostul ministru-rezident 
englez Spears e convins că tendința spre un stat evreu palestinian, va provoca acolo o 
stare permanentă de nelinişte. 

Un schimb de note a avut loc între guvernele egiptean şi englez asupra revizuirii 
tratatului din 1936, iar ambasadorul britanic la Cairo e însărcinat a începe negocieri. 

În Egipt se crede totuşi că problema Sudanului va fi spinoasă şi că plecarea în 
totalitate a trupelor engleze e putin probabilă. 

În chestiunea persană, Consiliul de Securitate a sfârşit prin a ceda în fata ruşilor 
„sans céder, tout en cédant™?. După dezbateri animate în care Bevin a spus lui Vişinski 
unele adevăruri crude, s-a căzut de acord ca negocieri directe să aibă loc între cele două 
părți, Consiliul rezervându-şi totuşi dreptul a fi informat de evoluţia acestora şi de progresele 
realizate, ca să nu se poată spune că s-a dezistat complet. 

Azi, Consiliul se întruneşte pentru problema Greciei, iar luni, delegaţii vor analiza 
Statul Major militar al Naţiunilor Unite, reprezentanții ruşi sosind în fine şi ei la Londra. 

Se crede că delegaţii îşi vor termina lucrările la 12 februarie, urmând ca partea a 
doua a sesiunii acestui an să aibă loc în Statele Unite. 

Guvernul francez a autorizat pe leaderul republican spaniol Giral să se stabilească 
în Franţa, iar pretendentul Don Juan a sosit în Portugalia pentru un timp nedeterminat. Criza 
spaniolă pare că se apropie de un deznodământ. 

În Ungaria, Parlamentul a votat proclamarea Republicii, a treia dacă se socoteşte 
cea din 1848 şi cea a lui Bela Kun din 1919. 

Montgomery va deveni în iunie şeful Marelui Stat Major imperial britanic. 

Vincent Auriol a fost ales preşedintele Adunării Naţionale. 

Greva tipografilor parizieni a luat sfârşit. 

Un colonel sovietic a fost ucis cu o grenadă pe şoseaua spre Bucureşti, fiind 
urmărit de un automobil care l-a ajuns din urmă. Toate elementele, inclusiv cunoaşterea 
perfectă a deplasării sale, probează că această crimă a fost comisă de unul de-al lor. 

Totuşi, la înmormântarea la care guvernul român a asistat spre a-i da o cât mai 
mare solemnitate, ambasadorul Kavtaradze a acuzat formal pe „fasciştii reactionari români." 
Este aceeaşi expresie ca stil şi minciună grosolană, pe care ruşii vor căuta probabil s-o 
exploateze „pour faire pièce”? acuzaţiile aduse de englezi guvernului bolşevic al Poloniei 
pentru crimele comise acolo contra membrilor opoziţiei, dar pe care oficialităţile le atribuie 
bandelor clandestine ce acţionează sub imboldul polonezilor emigrați, aflaţi chiar pe 
teritoriul german ocupat de englezi şi de americani. 

Radio New-York este informat că regele Mihai avizează în prezent constituirea unui 
nou guvern. Să fie cu putință? la sfatul aliatilor??... 

Trygve Lie a fost ales cu 46 voturi contra 3, secretar general al Adunării Naţiunilor 
Unite, iar la Budapesta, Tildy a devenit preşedintele Republicii ungare. 

În Palestina, arabii au decis să declare grevă generală în semn de protest 
împotriva acordării unei cote lunare de 1500 imigrări evreieşti. 


42 cedând dar fără a părea" 
43 „pentru a spulbera”. 

În şedinţa de azi a Consiliului de Securitate a avut loc duelul Bevin-Vîsinski. 

În atacul său, rusul cere în numele Sovietelor, plecarea imediată şi necondiționată 
a trupelor engleze din Grecia, învinuindu-le că servesc de „bullwark™ regalistilor pentru 
dezordinele pe care aceştia le provoacă. El adaugă că unica rațiune a prezenţei unei forte 
aliate într-o țară aliată, acum că operațiunile militare sunt încheiate, ar fi să servească de 
trecere spre o regiune inamică ocupată, aşa cum e cazul Belgiei şi Olandei pentru englezi şi 
americani, sau al Poloniei pentru ruşi. 

Reamintind acordul anglo-sovietic, Bevin afirmă că trupele britanice se vor retrage 
din Grecia deîndatà ce situația va fi consolidată acolo. Este însă fapt constatat că Sovietele 
au obiceiul să evoce situația din Grecia, ori de câte ori sunt discutate situațiile din statele 
vecine Uniunii Sovietice. Anglia ar fi putut proceda în Grecia după exemplul dlui. Vişinski în 
România, unde a instalat un guvem devotat ruşilor. Principiul englez este însă că 
democraţia trebuie exercitată de jos în sus, iar nu invers, aşa cum procedează Sovietele. 

Ministrul englez întreabă care anume vecini ai Greciei sunt amenințați, cum 
pretinde d-nul Vişinski, de către modesta armată greacă, care a luptat eroic cu doi puternici 
invadatori, mai frumos decât toate armatele aliate, - engleză, rusă sau americană, - şi care 
a servit ca exemplu chiar ruşilor în lupta de rezistență a acestora. 

Amenintà ei oare pe bulgari care au o armată intactă de 100.000 omeni şi care au 
pe teritoriul lor puternice forte sovietice? sau pe jugoslavi cu o armată de 300.000 oameni? 
Dânsul respinge deci acuzaţia că prezența englezilor în Grecia amenință pacea şi cere 
Consiliului să răspundă fără înconjur prin da sau nu la această chestiune. 

Bevin termină spunând că pericolul real îl reprezintă propaganda Moscovei care 
atacă pe englezi şi pe guvernul lor, ca şi cum n-ar exista o prietenie între Anglia şi URSS. 

Mai mult, o curioasă coincidență face ca simultan cu atacurile ruseşti, comuniştii de 
pretutindeni să atace de asemenea Anglia, începând cu Daily Worker, care a scris că 
discursul lui Bevin în problema persană, mirosea prea mult a petrol. 

Delegatul grec a declarat că propunerea de a invita pe englezi în Grecia a venit din 
partea tuturor partidelor greceşti şi că prezenţa lor e încă indispensabilă. 

Consiliul şi-a amânat deliberările pentru luni. 

Delegatul arab a declarat comisiei anglo-americane pentru Palestina, că arabii de 
acolo pot trăi ca frații cu evreii locali, dar că se opun noului aflux. 

2.2.46. Presa engleză este unanimă pentru a susține curajul lui Bevin în riposta 
sa, afară bineînțeles de Daily Worker, care acuză pe conducătorii laburisti de a face pe 
democrații în interior, pe când în politica externă sunt înfeudati coaliției cu partidul 
conservator. 


4 suport 

Aseară, după furtunoasa înfruntare din Consiliu, Vişinski a oferit totuşi o recepție 
la Ambasadă, având ca oaspeți pe Attlee si pe Bevin, care ciocnind cu el un pahar, i-a spus: 
„Noi, englezii, spunem pe față tot ce avem pe suflet”, la care rusul a răspuns că şi ei fac 
la fel. 

Pentru sediul permanent al Naţiunilor Unite, s-a căzut de acord asupra localității 
Greenwich din Connecticut, din vecinătatea New-Yorkului. De fapt e vorba de construirea 
unui adevărat oraş international de reşedinţă a ONU la 30 mile de oraş. 

Pretendentul Don Juan care a făcut o vizită de câteva zile regelui Angliei, a sosit cu 
avionul la Lisabona, unde ambasadorul Nicolas Franco l-a salutat la coborâre. Se va instala 
într-o vilă la Estoril. 

Noul ministru de Exteme grec va sosi chiar azi la Londra si va participa la 
dezbaterile de luni, când e vorba ca Vîsinski să-i răspundă lui Bevin, care desigur va replica. 
Se anunţă că premierul grec aprobă întru totul discursul lui Bevin şi că organizația EAM a 
declarat că plecarea trupelor britanice n-ar putea avea loc decât după normalizarea situației. 

Presa engleză acuză fatis pe ruşi de a fi în fruntea complotului pentru distrugerea 
Imperiului Britanic şi adaugă că acest lucru poate periclita direct pacea. 

Făcând biografia lui Vişinski, Observer scrie că acesta a fost procurorul principal al 
proceselor staliniste între 1936-1939, şi care, prin dialectica sa plină de ascutime, a reuşit 
să trimită la moarte atâția oameni politici ruşi. 

4.2.46. Din presa britanică de ieri reiese că dacă duelul Bevin-Vişinski nu se 
termină printr-un compromis, este amenințată alianța anglo-sovietică şi în consecinţă, însăşi 
pacea lumii. Dacă după câte se pare, fiecare rămâne neclintit pe poziția sa, Consiliul ar fi 
obligat să dea dreptate uneia dintre părți. 

Şi atunci vine gluma care e tare potrivită: „Y aura-t-il un conseil pour la sécurité du 
Conseil de Securite?"*5 

Sir Maurice Peterson, fost subsecretar de stat la Foreign Office în 1912 si în urmà 
ambasador la Ankara, a fost numit acum ambasadorul Angliei la Moscova. 

Don Juan a început la Lisabona convorbiri politice cu monarhiştii spanioli, printre 
care ducele de Alba. 

Prin canalul reprezentantului sovietic la Nürnberg, guvernul jugoslav a formulat 
acuzări lui Stoiadinovici şi întregului guvern emigrat de la Londra, pentru crime de război 
împotriva prințului Paul. 

Guvernul egiptean va cere evacuarea completă a trupelor britanice şi unirea cu 
Sudanul, aşa că discuțiile se arată cam laborioase. 

Alte convorbiri dificile au loc la Londra şi la Roma între aliați şi guvernul italian cu 
privire la viitoarele granite ale tratatului de pace. 


45 „Se poate găsi vreo înțelegere pentru existența Consiliului de Securitate?” 

Astfel, o comisie mixtă e destinată a cerceta la fața locului pretențiile jugoslave, 
precum şi propunerile Austriei care cere Tirolul de sud (sau Alto Adige), oferă ospitalitate 
cetățenilor italieni care n-ar dori să părăsească teritoriul, acordă Italiei dreptul de proprietate 
asupra tuturor uzinelor hidroelectrice din regiune şi accesul liber al Italiei la un port austriac 
de pe Dunăre, Viena sau Linz. 

Corespondentii străini de la Bucureşti anunţă că guvernul român speră să obțină în 
curând recunoaşterea de către Washington şi Londra, arătând că au fost îndeplinite 
condițiile de la Moscova. În adevăr, întrunirile opoziției nu sunt împiedicate de autorități, 
generalul Rădescu poate primi acum pe cine pofteşte şi ziarele liberale încep să apară, 
bineînțeles sub controlul cenzurii şi cu riscul de a nu avea hârtie. 

Franasovici, sosit pentru câteva săptămâni, fără nicio intenţie de a intra în guvem, 
este surprins(?!) să constate cât de generală este ura împotriva ruşilor, aşa încât dacă prin 
imposibil, Maniu s-ar da de partea Sovietelor, ar pierde imediat întreaga sa popularitate. 

În privinţa recunoaşterii şi a încheierii păcii, ar fi posibil ca tratatul să fie ratificat de 
noi după câteva luni, atunci când ruşii vor fi părăsit tara, iar alegeri libere vor fi dat țării un 
Parlament, care să perfecteze instrumentul de ratificare... 

5.2.46. În şedinţa de ieri a Consiliului de Securitate la care a asistat şi Trygve Lie, 
în calitatea sa de secretar general, dar la care n-a participat ministrul de Externe grec, 
întârziat pe drum, Vişinski a acuzat pe Bevin de a fi dat în chip inexact şi tendentios o 
interpretare specioasă evenimentelor din Grecia şi consideră ca pe „un mauvais truc”%6 
faptul de a acuza pe Molotov că tot scoate chestiunea grecească precum regele dintr-un 
pachet de cărţi, căci ținând acest limbaj, Consiliul s-ar putea considera apreciat în chip 
pejorativ, drept un tripou. 

La aceasta, Bevin a reacționat: „să ştiţi că noi putem scoate şi asul”. Replica lui 
Vişinski a stârnit un hohot de râs: „your Ace is not absolutely like a normal Ace" 

Este prea puțin eleganta dar transparenta acuzare a Angliei de a trişa. 

Vişinski a mai respins de asemenea declarația lui Bevin că „englezii debarcând în 
Grecia au întâlnit trupele rezistenței greceşti coborând spre Atena pentru a o ocupa, în loc 
de a se îndrepta spre nord pentru a lupta contra germanilor" şi a afirmat că s-a folosit de 
confuzia produsă de vreun detaşament izolat, când se ştie prea bine că aceste trupe de 
rezistență au paralizat acțiunea a 10 divizii germane. (Încercarea de confuzie e provocată în 
realitate chiar de Vişinski, căci adevărul este că aceleaşi trupe care au luptat eroic împotriva 
nemților, încercau apoi să-şi impună propriul guvern la Atena). 


46 „şmecherie ieftină” 
47 „asul Dumneavoastră nu pare a fi neapărat unul corect 

Bevin a fost foarte categoric şi se pare că a bătut cu pumnul în masă, declarând că 
refuză orice decizie a Consiliului care nu va spune răspicat că trupele britanice din Grecia 
nu ameninţă întru nimic pacea internațională. 

Delegatul grec prezent între timp a repetat declarația că succesiv, toate guvernele 
de la Atena au insistat ca trupele engleze să nu părăsească tara lor, înainte de normalizarea 
completă a situației. 

Stettinius a socotit că ar fi cuminte pentru Consiliu să mulțumească călduros 
delegaților sovietic, englez şi grec pentru informaţiile date, spre a hotărî apoi că nu se va 
mai ocupa de chestiunea grecească. Ar fi o politicoasă formă de non recevoir a acuzațiilor 
sovietice. 

Vişinski însă nu s-a dat bătut şi a cerut autorizarea să-şi exercite dreptul de veto 
față de cererea lui Bevin. O asemenea soluție ar periclita însăşi existența Consiliului şi a 
ONU, căci ar însemna readucerea Naţiunilor Unite la starea de incapacitate a Ligii 
Naţiunilor, care s-a prăbuşit deoarece în probleme mai importante şi mai delicate se cerea 
consensul tuturor membrilor. Consiliul se va întruni astă seară pentru a se pronunța dacă 
Sovietele au sau nu dreptul să se folosească în acest caz de dreptul de veto. 

Precum se vede, situaţia e încă foarte spinoasă. 

Printr-un schimb de telegrame amicale, Stalin a invitat pe primul ministru persan la 
Moscova pentru a discuta acolo „cordial” chestiunea Azerbaidjanului. 

Primul ministru turc dezminte ştirea lansată de ruşi că printre minoritățile din Turcia 
ar exista vreo stare de nelinişte sau de agitație, privind eventualitatea anexării lor la 
Uniunea Sovietică. 

Comandamentul american din Germania a remis guvernului jugoslav pe generalul 
Nedici, pentru a fi judecat ca criminal de război. 

Radio Bucureşti de azi la amiază a anunțat comunicarea scrisă primită de guvemul 
român din partea Angliei şi a Statelor Unite, declarând că sunt dispuse a-l recunoaşte şi-l 
invită a-şi desemna propunerile pentru posturile de reprezentanți ai României la Londra şi la 
Washington. 

6.2.46. Recunoaşterea României nu este chiar aşa de simplă cum o arată guvernul 
nostru, căci informaţia de la Londra spune că „they granted a limited recognition”, ceea ce 
comportă probabil îndeplinirea unor anume obligaţiuni, pentru care în primul număr din 
Dreptatea, Haţieganu acuză guvemul Groza de a le fi neglijat complet. 

Cu toate acestea, toți din guvern trăiesc o stare de euforie, pregătindu-se la o 
amplă remaniere, produsă precum se pare de pofta multor miniştri de pleca în străinătate. 
De exemplu, Ralea la Paris are însă contracandidat pe Stoilov, în timp ce Stoica la Londra, 


48 „au asigurat o recunoaştere limitată” 

va face împreună cu soția sa la St. James's, figura cea mai reprezentativă a unui popor de 
proletari agricoli etc., etc. 

Presa engleză continuă să acuze pe Vişinski de a fi comis grava eroare să nu-şi fi 
retras plângerea, de îndată ce a obținut în chestiunea persană soluția negocierilor directe. 
Astăzi, nu prezența în Grecia a armatei britanice ameninţă pacea, ci pretenția delegatului 
rus de a uza de dreptul de veto, riscând să dărâme toată opera de funcționare a ONU. 

Aseară, în Consiliu, care se simte încurcat de a se pronunța față de cele două teze 
opuse, delegatul polonez a cerut cinci minute răgaz ca să redacteze o formulă 
împăciuitoare. Cum cele cinci minute au durat două ceasuri, toată lumea a fost mulțumită să 
amâne şedinţa şi discuțiile pentru astă seară, cu speranța că timpul, „Marele Mester”, va 
găsi cea mai fericită soluție. 

Exemplul Sovietelor a fost urmat de Siria şi de Liban, care cer Consiliului să 
recomande englezilor şi francezilor evacuarea imediată a teritoriilor lor. 

Corespondentii străini la Teheran cred că primul-ministru iranian se va supune mai 
tuturor pretențiilor ruseşti, numai ca Azerbaidjanul să rămână în limitele teritoriului persan cu 
autonomia sa locală. 

Lumea anglo-saxonă este preocupată de foametea ce amenință Europa; guvernul 
englez a decis să reducă rațiile alimentare ale populației britanice încă de pe acum. 

Si în India situația se arată de asemenea foarte gravă pentru viitor. 

Astă seară, Londra şi Washington au publicat textul notelor adresate guvernului 
român. Ele amintesc promisiunile făcute de Groza ambasadorilor Clark-Kerr şi Harrimann şi 
îl invită să confirme în scris executarea cinstită a celor patru libertăți: alegeri, presă, întruniri, 
conştiinţă, cerând ca alegeri libere cu vot secret şi dreptul fiecărui partid democratic sà 
prezinte liste separate de candidaţi cu embleme proprii să aibă loc în aprilie sau cel mai 
târziu în luna mai. Să dispară din limbajul politic acuzaţiile insultătoare de ,tràdàtor" sau 
„fascist”, aluzie la neîncetatele atacuri în contra lui Maniu. 

lată ce înseamnă „a limited recognition”. 

La noi, preocuparea esențială însă este ca fiecare să-şi asigure, câte un post în 
străinătate. La cei menţionaţi înainte, se adaugă: Vlădescu-Răcoasa în Statele Unite, 
Christu în Anglia, Grigoriu la Praga, Pangal la Lisabona sau la Vatican (probabil fiindcă este 
M.M. gradul 33!) 

7.2.46. Consiliul de Securitate a căzut aseară de acord asupra unei formule privind 
Grecia, ca să scape din acel ,dead-/ock"9 în care se afla. 

Atât Bevin cât şi Vişinski au accceptat să nu mai insiste pentru obținerea unei 
rezoluții formale. Decizia spune că se ia notă de declaraţiile Sovietelor, Regatului Unit şi 
Greciei, precum şi de punctele de vedere exprimate de alti oratori cu privire la prezența 


49 impas". 

trupelor britanice în Grecia si declară chestiunea politică ca închisă, deoarece niciun alt 
membru decât cel sovietic nu consideră că aceste trupe amenință pacea şi fiindcă însăşi 
Rusia abandonează cererea pentru plecarea lor imediată. 

Şedinţa s-a încheiat cu shake-hands and cheers. 

Azi Consiliul va examina reclamatia ucraineană cu privire la situația din Indonezia. 

Consiliul a ales ieri pe cei 15 judecători ai Curţii de la Haga şi s-a recomandat ca a 
doua jumătate a actualei sesiuni, să se amâne până în septembrie. 

Franța propune ca Togo şi Camerunul să fie puse sub Consiliul de Tutelă. 

Nu ştiu dacă se confirmă informația dată de Radio Londra, căci prea îmi pare 
formidabilă: procurorul sovietic la procesul de la Nurnberg ar fi adus în fața Tribunalului 
peste 700 dovezi despre jafurile şi furturile comise de nemți în Rusia, dar că preşedintele 
instanței internaţionale, ar fi emis dubii asupra autenticității documentelor prezentate. Dacă 
totuşi e adevărat, repercusiunea morală în lume ar fi incalculabilă. 

Generalul Nedici s-a aruncat pe fereastră de la etajul al III-lea, în timp ce era 
condus de o santinelă la anchetă. 

La noi, în ajunul deschiderii perioadei electorale, primăria Capitalei interzice sub 
amenințare de arestare, orice lipire sau vopsire de afişe sau lozinci pe ziduri, în afara 
locurilor anume destinate. Când vedem toate casele şi gardurile Bucureştiului mazgalite 
doar cu injurii şi embleme comuniste, măsura dictată e cel putin ridicolă. 

8.2.46. Lipsa de decentà elementară a Sovietelor este nemaipomenită: în funcția 
ce o deține, similară unui preşedinte de republică, Kalinin atacă în ziarul Bolşevik figuri 
reprezentative ale socialismului apusean ca Macdonald sau Vandervelde, acuzându-i de 
a-şi fi prostituat credințele şi partidele şi de a se fi pus în slujba interesată a capitalismului 
conservator. 

În Consiliul de Securitate, delegatul Ucrainei n-a mai cerut plecarea din Jawa a 
trupelor engleze, ci trimiterea unei comisii pentru anchetarea faptelor. 

Bevin se întreabă cu mirare, la ce acuzare să răspundă şi neagă că englezii ar fi 
atacat vreodată mişcarea indoneziană; adaugă că de vreme ce plecarea nu e cerută, 
prezenţa lor însă, ajută mult mai mult negocierilor în curs, decât vreo nouă comisie care 
ignoră totul. 

Ministrul de Externe olandez confirmă necesitatea prezenței trupelor şi declară că 
evenimentele zilelor următoare vor dovedi realitatea simpatiilor guvernului de la Haga față 
de mişcarea naționalistă din Jawa. Este probabil că acum se tratează acordarea unei largi 
autonomii în cadrul Regatului neerlandez. 

Ziarele noastre au început să publice mai exact ştirile; totuşi din polemicile în 
afacerea greacă, au omis să citeze conflictul Freitas Valle-Vîsinski, când, la protestarea 
brazilianului că nu se poate admite ca un simplu membru să dicteze Consiliului textul 
deciziei ce va lua, aşa cum rusul încercase să impună, acesta i-a tăiat vorba spunând: 

„probabil D-sa caută sà glumească, dar că el (Vişinski) nu este amator să asculte znoave." 
Replica brazilianului a fost că vorbeşte foarte serios şi gândind că a doua zi el va prezida 
Consiliul (Brazilia după Australia), nu admite să se găsească în fața unui asemenea 
precedent. 

În acuzarea adusă la Niimberg lui Hess, se afirmă că în 1941 când a sosit în 
Anglia, a adus din partea lui Hitler oferta ca Anglia să-şi păstreze totalitatea Imperiului, 
minus fostele colonii germane, iar ca în Europa, Germania să aibă mână liberă şi ca 
guvernul Churchill să fie îndepărtat. 

UNRRA face un apel urgent Adunării Naţiunilor Unite pentru o rațională organizare 
a aprovizionării lumii, atât în țările producătoare cât şi în cele consumatoare. 

10.2.46. La propunerea delegatului Panama, Adunarea ONU a votat în unanimitate 
rezoluția prin care „Keep Franco Spain out of UN”. Giral, sosit la Paris, declară că speră ca 
încâteva luni regimul Franco să fie răsturnat. 

Churchill care urma să întâlnească pe Truman la Miami a părăsit Cuba, însă 
deoarece preşedintele american nu-şi poate lua concediul de două săptămâni din cauza 
complicatiei grevelor, englezul se va duce la Casa Albă. 

Consiliul de Securitate doreşte să termine cât mai repede discuţiile despre 
Indonezia şi Levant, pentru a lua în considerare împreună cu Statul Major al Naţiunilor 
Unite, planul mondial de securitate. 

Deocamdată a fost în discuție plângerea ucraineană care şi-a formulat-o în patru 
puncte: 

- plecarea trupelor engleze; 

- condamnarea colaborării lor cu japonezii împotriva naționaliștilor indonezieni; 

- acordarea unei Constituţii 

- trimiterea unei comisiii de anchetă care să examineze nepotrivirile dintre 
declaraţiile lui Bevin şi ale lui van Klaeppens. 

Bevin a răspuns cà respinge cererea reînoità a unei anchete, aducând 
contra-argumentul situației din state suverane ca Polonia si România, unde se află 
numeroase trupe sovietice, fără a se putea măcar invoca motivul unor tulburări inteme. 

Cât despre problema Constituţiei, olandezii oferă un pact fundamental bazat pe 
principii tot atât de înaintate ca şi drepturile şi libertăţile de care se bucură Ucraina în cadrul 
Uniunii Sovietice. 

Într-o expunere asupra situației politice, Molotov acuză pe aliații care întretin în 
Italia trupele poloneze rebele(?) ale lui Anders şi în Austria - bandele ruşilor albi. 

În discursul său electoral pentru alegerile de azi, când vor vota peste 100 milioane 
de robi sovietici cu un entuziasm de uragan (sic!), Stalin anunță suprimarea cartelelor şi a 
rationalizàrii alimentelor, dar cere ajutorul întregului popor pentru un nou plan pe cinci ani, 
pentru realizarea dublării producției industriale. 


Caietul VIII. Les convulsions pour la paix 
https://biblioteca-digitala.ro / https://migl.ro 


290 Dimitrie luraşcu 


În Bulgaria, un ziar radical a fost suspendat fiindcă a publicat sub titlul „Mâna 
invizibilă” un articol în care ar fi jignit vecina Jugoslavia, a cărei politică ca şi cea bulgară, 
este condusă de această mână invizibilă. 

Montgomery a fost numit „Viscount of El-Alamein”. 

Truman a respins cererea de grațiere a generalului Yamashita, „Tigrul din Malaya”, 
condamnat la moarte. 

Franasovici care a fost numit la Londra, încearcă cu Bebe Brătianu o împăcare a 
liberalilor. 

Adunarea Naţiunilor Unite va avea de discutat rezoluția Angliei, Statelor Unite, 
Franței şi Chinei (delegaţia sovietică aşteptând directive de la Moscova) pentru ca toate 
guvemele să întreprindă măsuri energice spre a obține o producție maximă de cereale 
pentru alimentație. 

Mari inundații în Anglia. 

La Cairo si Alexandria, poliția a împiedicat demonstraţii studenţeşti anti-britanice, 
organizate cu privire la revizuirea tratatului anglo-egiptean din 1936. 

La Copenhaga, grevă generală ca protestare împotriva încetinelii cu care 
Danemarca este curatità după ocupaţia germană de elementele indezirabile. 

Bymes proiectează pentru coloniile italiene un sistem cu un consiliu de tutelă 
format din şapte membri pe o perioadă de 10 ani, după care ele vor deveni idependente. 

12.2.46. Nici aseară Consiliul nu s-a pronunţat în problema indoneziană. 

Vişinski, cu o obrăznicie nemaiauzită, a susţinut teoria, că deşi Charta ONU nu 
prevede dreptul Ucrainei să propună soluții si îl limitează la dreptul să ia parte la discuții, dar 
fără drept de vot, nefăcând parte din Consiliu, totuşi un articol nescris în Chartă, bazat pe 
logică şi pe morală, dă dreptul celui ce denunţă o neregulă să aducă şi propuneri de 
îndreptare. 

Cu toate că Ucraina a revenit la cererea trimiterii unei comisii de anchetă, Bevin 
susținut de Statele Unite, Australia, Olanda, Franța, Egipt şi chiar de Polonia s-a opus, 
afirmând că guvemul britanic nu se preocupă decât de trupele sale în Jawa şi de 
învinovatirea că prezenţa lor ar amenința pacea. 

Guvernul olandez a oferit indonezienilor un statut de „Commonwealth”, ca stat 
asociat în cadrul regatului Olandei, dimpreună cu Guyana şi Indiile Occidentale şi 
păstrându-şi independenţa prin instituirea unui regim reprezentativ. 

Guvernul englez a luat contact cu cel american și cu cel francez pentru a discuta 
situaţia regimului Franco, unde se pare că au izbucnit greve, mai ales la Barcelona. 

Rusia s-a raliat în fine la demersul celor patru pentru o campanie mondială contra 
foametei. Canada reduce în martie şi aprilie ratia săptămânală de unt de la şase la patru 
uncii, adică de la 175 la 125 gr., în timp ce Smuts declară că problema aprovizionării în 
Africa de Sud provoacă temeni. 

Adunarea Naţiunilor Unite a decis să amâne chestiunea alegerii definitive a 
cartierului general după ce o nouă comisie va întreprinde mai ample cercetări în regiunea 
Stamford-Greenwich (la nord de New-York). 

La Nürnberg a apărut mareșalul Paulus (devenit şi el un soi de Cambrea sau 
Lascăr), pentru a declara că ambiția lui Hitler fusese ca Germania să stăpâneacă Europa 
până la Volga, acuzând în special pe Goering, pe Keitel şi pe Jod! de a fi contribuit la aceasta. 

Agrementul secret de la Yalta a fost dat simultan publicității de către cei „3”. Din 
text, se arată că Rusia îşi luase angajamentul ca la 2-3 luni după înfrângerea Germaniei să 
atace Japonia, în schimbul Kurilelor şi a acordării unei baze navale la Port Arthur. 

Mare euforie pe tot cuprinsul Uniunii Sovietice, unde ziua de ieri a fost consacrată 
alegerilor pentru Sovietul Suprem şi la care au participat aproape 96% din cei cu drept de 
vot. După acest sistem, la noi vor lua parte cel putin 105%!! 

Franasovici a mărturisit că încercarea sa de a împăca pe Dinu Brătianu cu 
Tătărescu n-a prea reuşit şi nu-şi ascunde unele rezerve relativ la politica lui Guţă. 

Groza a comis, cred eu, greşeala de a invita pentru a controla şi a urmări alegerile 
de la noi delegati din Ungaria, Bulgaria, Jugoslavia şi Cehoslovacia. Atât!... 

Însă, după cum apare tot mai vădit - mi-a spus-o Şerbescu care nu se prea înşală - 
guvernul ar dori să le amâne la „Sfântu Aşteaptă', iar aliații sunt bucuroşi că în privința 
României au scăpat din încurcătură printr-un schimb de note, în care se pun condiții şi se 
iau angajamente. Pentru rest, se va vedea... 

Din amânări în amânări, tot nu se ştie soluția pentru Jawa. 

În principiu, se va discuta formula egipteană care exprimă dorința ca trupele 
engleze să se retragă de îndată ce prezenţa lor acolo nu va mai fi indispensabilă, exact 
ceea ce declarase şi Bevin de la început. 

La pretenția ucraineană pentru o comisie de anchetă, susținută cu îndârjire de 
Rusia, s-a raliat Mexicul si în urmă şi Polonia, pe când toți ceilalţi sunt contra. 

Cvorumul necesar nu poate fi obținut din cauza Rusiei, care fiind una dintre cele „5 
mari”, blochează votul. 

Lumea se întreabă de ce Anglia, care n-ar putea evident ataca fățiş purtarea lui 
Vişinski, nu află vreun delegat al Guatemalei sau Hondurasului, ca sà zgàltàie pe această 
lichea, de ai cărui părinți şi loc de naştere nu se ştie nimic mai mult, decât că e născut în 
luna ianurie (Andrei lanurievici) undeva prin regiunea Tarnopol. 

Cu privire la problema refugiaților, de asemenea ruşii nu vor să admită dreptul 
pentru unii dintre ei să nu fie siliți, pentru motive de ordin politic, a se înpoia în tara de 
origine, ci pretind ca delegați ai țărilor respective să poată controla lagărele de refugiați, 
spre a vedea dacă nu pregătesc acolo cine ştie ce complot (cazul polonezilor din Italia sau 
al jugoslavilor din Austria). 

14.2.46. Jocul sovietic de intimidare n-a reuşit, căci în culise politica anglo- 
americană a avut succes. Consiliul de Securitate a sfârşit prin a respinge atât cererea 
ucraineană cât şi formula egipteană, aşa că trupele britanice continuă să rămână în Jawa şi 
chestiunea e închisă. De altfel dezordinile continuă în vestul insulei, aşa precum se 
întâmplă şi în Bengal şi în Egipt. 

O altă înfrângere sovietică este şi neadmiterea cererii Albaniei ca membru ONU, 
care se va lua în considerare doar după întrunirea din septembrie în noul sediu provizoriu 
de la New-York. 

Bevin a prezentat rezoluția celor cinci în vederea unei grabnice acțiuni pentru 
fixarea prețului alimentelor, spre a împiedica amenințarea foametei a unui miliard de 
oameni. El socoteste că în iunie producția mondială de grâu va fi cu 10 milioane tone 
inferioară celei din anul trecut. 

Până acum, Anglia a trimis în Germania 100.000 tone alimente, dar spectrul 
înfometării este totuşi îngrozitor dacă ne gândim că numai în Europa 40 milioane ființe 
omeneşti se vor hrăni cu cel mult 1500 calorii/zi, cu toate că știința cere ca nutriție un 
minimum de 2000 calorii. 

Rezultatul alegerilor din URSS arată că 100 milioane voturi au fost acordate 
candidaților guvernului, pe când abia 800.000 au votat contra. Onoare acestora!... 

Face vâlvă în Statele Unite demisia mistrului de Interne Ickes, ca protestare 
împotriva politicii personale a preşedintelui Truman de a-şi alege colaboratorii, aşa zisa 
„Bandă Missouri”. Cum Ickes este membru marcant al aripei New Deal din Partidul 
Democrat, opoziția unei părţi din Congres devine tot mai vădită. S-a zvonit chiar că Truman 
nu va mai candida pentru alegerile din 1948. 

Rezultatul crizei cu de Gaulle în Franţa este că bugetul armatei a fost redus cu 
50%. În presa franceză a început o campanie pentru obținerea unor rectificări de frontieră 
cu Italia spre Mont Cenis. 

Până la sfârşitul săptămânii viitoare, delegația persană, în frunte cu primul ministru 
Gavan Sultaneh, va pleca la Moscova să facă act de supunere Sovietelor. 

În Statele Unite se ventilează ideea de se a cere excluderea Argentinei din sânul 
ONU, pe motivul că în timpul războiului făcuse pregătiri secrete de a se îngloba în Axă. 

Faptul că în sacrul Colegiu la Vatican, cardinalii italieni nu mai dețin majoritatea, iar 
catolicii din Lumea Nouă sunt foarte bine reprezentați, supără îndeosebi pe Soviete. 

15.2.46. Adunarea Naţiunilor Unite şi-a încheiat aseară lucrările cu discursuri 
rostite de Attlee, Spaak şi Lie. Consiliul de Securitate rămâne însă în sesiune permanentă şi 
se ocupă acum de plângerea Siriei şi a Libanului împotriva prezenței trupelor anglo- 
franceze în Levant. 

Ministrul englez al Muncii a anunțat în Cameră că în acest an vor fi demobilzati 
2 milioane bărbaţi şi femei, cu 500.000 mai mult decât fusese prevăzut. 

Adunarea Naţiunilor Unite a hotărât ca Uniunea Mondială a Sindicatelor, Federaţia 
americană şi orice alte organisme de acest profil, să fie acceptate de a informa şi a da 
îndrumări comitetului economic şi social, respingându-se propunerea ruso-ucraineană care 
prevedea acest drept numai pentru forul mondial. Altă înfrângere. 

Guvernul polonez a adresat ambasadei engleze la Varşovia o notă cerând 
licențierea tuturor organizaţiilor militare polone de pretutindeni, ce se află sub scutul trupelor 
engleze. 

Confederaţia generală a muncii de la noi a adresat un protest guvernului Groza în 
contra atacurilor din Dreptatea împotriva lui Chivu Stoica, acuzat de a fi fost agent legionar 
în 1933 şi cere suprimarea ziarului şi pedepsirea vinovaţilor. Se vede uşor unde bate!... 

Guvernul Argentinei protestează în contra învinuirii Statelor Unite, pe care le 
consideră drept manevre în preajma alegerilor. 

16.2.46. Consiliul de Securitate întrunit azi în chestiunea Siriei şi Libanului, n-a 
încheiat încă discuţiile. Delegații acestor state declaraseră că prezența trupelor anglo- 
franceze nu mai este necesară din moment ce războiul a luat sfârşit. 

Franța a spus că este dispusă a examina problema împreună cu ambele guverne, 
iar Anglia a adăugat că n-are nicio intenție să țină acolo trupe în mod nedefinit. 

În timp ce Rusia şi Polonia au cerut să se fixeze un termen cât mai scurt pentru 
plecarea lor, Statele Unite, Egitul, China, Brazilia şi Olanda au găsit că soluția cea mai 
nimerită, ar fi ca negocieri să aibă loc între cele patru state interesate, care să pună şi 
Consiliul în curent cu mersul acestora. (Formulă aceptabilă, fiind similară celei adoptate 
pentru Persia). 

Greva oțelului din America e pe cale de a fi rezolvată, prin aprobarea unei majorări 
de 18 centi/orà lucrătorilor şi de 5 dolari/tona de otel. 

Într-un interview acordat ziarului Manchester Guardian, generalul Anders a 
dezmintit că s-ar gândi să atace pe ruşi, dar cà nu vrea să se întoarcă în Patrie, atâta timp 
cât fara sa e ocupată de trupe sovietice. 

Guvernul egiptean demisionând, regele Faruk a însărcinat pe fostul prim-ministru 
Ismail Sidky Paşa, să constituie noul cabinet. 

Clădirea Empire State Building va adăposti la New-York sediul provizoriu al ONU 
până ce se vor clădi edificiile noii resedinte. 

Anglia şi Statele Unite s-au grăbit să ia notă de angajamentul guvernului român şi 
admit să se acrediteze miniştrii la Londra şi la Washington. Bizar este faptul că de conţinutul 
răspunsului nostru n-au fost înstintati nici reprezentanții liberal şi țărănist din guvern, ba nici 
măcar Regele, mă încredințează lancu Costinescu!... 

Toti noii ministri în străinătate împreună cu personalul lor vor pleca într-un tren 
special la începutul lunii martie. Numirile sunt hotărâte de o comisie formată din Tătărescu, 
Voitec, Pătrăşcanu şi Ralea, pe care, din umbră, o regizează Bodnăraş. 

Dreptatea care atacase pe Chivu Stoica de legionarism, a trebuit să facă o 
rectificare (datorită unei erori de informaţie). Tristă uşurinţă de gazetar, de care profită 
comuniştii... 

17.2.46. Consiliul de Securitate şi-a încheiat discuţiile relative la plângerea siriano- 
libaneză, acceptând cu şapte voturi contra două (Anglia şi Franța abținându-se de la vot), 
rezoluția propusă de Stettinius şi anume: Consiliul îşi exprimă încrederea că trupele anglo- 
franceze vor părăsi cât mai curând posibil teritoriile acestor state şi recomandă delegaților 
lor să înceapă negocieri directe în patru, informând apoi Consiliul de progresele realizate. 

Vişinski s-a opus, arătând că votul contrar al Rusiei ca membru permanent, face în 
mod automat decizia nevalidă, fapt la care au convenit atât Bevin cât şi Bidault. 

Se pare că Vişinski a supus exercitarea dreptului de veto aprecieriii majorității, care 
l-a respins. Consiliul se va reuni în Statele Unite, dar nu s-a fixat data. 

Înainte de plecare, Vişinski a adresat o scrisoare membrilor Consiliului prin care 
susține nota jugoslavă de protestare împotriva celor 120.000 polonezi ai lui Anders din Italia, 
care se apropie de granita jugoslavă şi o ameninţă. 

Presa londoneză acuză pe demnitarul rus de a încerca să-şi asigure clienți, 
semănând ura şi îngreunând apropierea dintre Anglia şi Polonia, unde domneşte teroarea 
sovietică şi unde viitoarele alegeri ar putea căpăta aspecte sângeroase. 

Guvernele spaniol şi argentinian resping acuzarea din Cartea Albastră americană, 
care le acuză că ar fi pregătit un front tripartit cu Germania hitleristă. 

La Madrid au avut loc manifestări şi contramanifestări cu prilejul celei de-a 10-a 
aniversări a regimului republican. 

Ambasadorul Angliei la Cairo a sosit la Londra, iar Sidky Paşa tratează cu leaderii 
politici pentru formarea noului guvern egiptean, prin care s-ar dori îmbunătățirea relațiilor cu 
Marea Britanie. 

Guvernul canadian anunţă că poliția cercetează numeroase cazuri de spionaj în 
favoarea misiunii sovietice, despre care Mackenzie King prevenise pe Truman cu ocazia 
conferinței în trei asupra bombei atomice. 

Byres l-a vizitat pe Churchill la Miami. 

La noi, s-a fixat prețul tonei de cereale: grâul 5 milioane, iar porumbul 3,6 milioane, 
în timp ce la țărani banita de porumb se vinde curent cu 25-30.000 lei. Această măsură este 
iar o minciună sfruntatà a pretinsei comprimari a prețurilor, moşierii „care sug sângele 
poporului etc." fiind obligați să producă în pagubă, pe când nimeni nu se va atinge de 
traficul negru de la sate. 

După cum arată comentariile, trebuie adusă o rectificare ultimei şedinţe a 
Consiliului de Securitate: nu din cauza opunerii Sovietelor nu s-a putut lua o rezoluție 
formală, ci deoarece Anglia şi Franța s-au raliat benevol dorinței majorității exprimată de 
Stettinius pentru negocierile directe. Hotărâre cu atât mai lăudabilă. 

Se pare că în convorbirile lui Churchill cu personalitățile americane, s-a discutat 
problema solidarității anglo-americane, mergând până la ideea unei cetățenii comune, aşa 
Cum o propusese el guvernului francez în zilele cele mai rele ale verii anului 1940. 

Astăzi evident, vremurile nu mai sunt atât de vitregi, însă de bună seamă că o 
asemenea propunere, ce va fi desigur susținută de Churchill şi în conferința pe care o va 
rosti în martie în statul Missouri, denotă grave preocupări pentru viitor. Şi aşa ajungem la 
ghicitoarea ciupercii... 

18.2.46. Guvemul englez a trimis secretarului general al ONU o notă de răspuns 
referitor la plângerea jugoslavă transmisă prin URSS, dezmintind acuzaţiile aduse 
generalului Anders şi exprimându-și mirarea că guvemul de la Belgrad s-a folosit de 
această cale neobişnuită, în loc de a se fi adresat direct Londrei cu care întreține de altfel 
relații diplomatice. 

Rezultatul provizoriu al alegerilor din Belgia, dă o majoritate relativă de deputaţi ai 
Partidului Catolic Crestin-Socialist favorabil reîntoarcerii Regelui cu 92 locuri, față cele 69 
ale socialiştilor, 23 ale comuniştilor, 18 pentru liberali şi unul pentru noul Partid al Uniunii 
Democratice. Se crede că în aceste condiții, guvernul va fi constituit de un cartel al 
socialiștilor şi comuniştilor, ceea ce ar asigura stângii o majoritate din cele mai subrede. În 
Senat, majoritatea este catolică. 

Se pare că din ordinul Sovietelor, guvemul maghiar a refuzat comisiei de anchetă 
pentru problemele evreieşti să intre în Ungaria. Cu atât mai vârtos s-ar opune să pătrundă 
pe teritoriul României. Ea se află deocamdată la Viena. 

O seamă de regalisti spanioli notorii au fost sanctionati de guvernul Franco pentru 
a fi adresat omagii pretendentului sub titlul de Don Juan III. Ducesa de Medina-Sidonia, 
nebună cum o ştim, a fost amendată cu 10.000 livre sterline pentru o telegramă către 
acesta şi, cu ton injurios, la adresa guvernului. 

Mi se spune din izvor discutabil, că aliații s-ar fi săturat de politica negativă a lui 
Maniu şi că sunt hotărâți să nu-l mai susţină, urmând ca partidul său sà se destrame, unii 
trecând la liberalii lui Dinu, alţii la Lupu, iar ardelenii la Groza (sic!). 

Consistoriul secret al Vaticanului a confirmat numirea celor 32 cardinali. 

19.2.46. Guvernul englez a anunțat Parlamentul că s-a ales ziua de 8 iunie, ca 
sărbătoare legală pentru celebrarea Victoriei. 

Aud că întorcându-se de la Moscova, Bodnăraş ar fi fost victima unei agresiuni la 
Ploieşti; guvernul prezintă aceasta ca pe un act criminal, pus la cale de fascistul reactionar 
Maniu. Pe de altă parte, teama că populația, în special cea țărănească, este hotărâtă a 
împiedica orice încercare de falsificare a rezultatelor umelor, ar determina guvemul să 
înăsprească încă mai mult regimul dictatorial impus de ruşi. 

20.2.46. La sfârşitul lunii martie va pleca în India o comisie guvernamentală 
engleză formată din Lord Patrick Lawrence, ministrul Indiei, Sir Stafford Cripps, ministrul 

Comerţului şi Lord Alexander, ministrul Muncii, pentru a discuta cu lordul Wawell şi 
reprezentanții Congresului indian problema acordării unei Constituţii; personalităţile de vază 
indiene declară că unica formulă acceptabilă ar fi acordarea unei complete independente. 
Tulburări la Bombay printre marinarii indieni. 

Mişcări pentru completa independență a Egiptului continuă la Cairo, unde noul 
guvern a declarat Parlamentului hotărârea sa de a obține totala evacuare a trupelor engleze 
şi unirea cu Sudanul. 

În legătură cu afacerea de spionaj din Canada, Bymes a declarat că secretul 
bombei atomice nu putea fi descoperit, deoarece Statele Unite n-au împărtăşit nimic nici 
Angliei, nici Canadei. La Ottawa s-au luat măsuri ca principalii martori, printre care un fost 
funcționar sovietic, să fie paziti cu cea mai strictă atenție de poliție (cunoscute fiind 
metodele clasice moscovite de a suprima mărturiile neplăcute). 

Guvernul american e de părere că la experiențele ce vor avea loc în Pacific în luna 
mai, să asiste observatori ai celor cinci mari, deci inclusiv Sovietele. 

Guvernul Statelor Unite se arată foarte neliniştit că trupele sovietice n-au încă 
deloc intenția să părăsească Manciuria, deşi termenul se fixase la trei luni de la capitularea 
Japoniei. Acest termen a fost prelungit de două ori, ultimul expirând la 1 februarie. 
Dimpotrivă, se află că ruşii instruiesc acolo trupe japoneze... 

Henry Wallace a anuntat ieri că Truman se va prezenta la alegerile prezidențiale 
din 1948 din partea Partidului Democrat. 

21.2.46. Guvernul sovietic a adresat o notă Canadei pentru a se plânge de 
campania inadmisibilă dusă în problema spionajului, începută imediat după încheierea 
lucrărilor de la Londra, unde Rusia sustinuse cauza democrației şi a micilor națiuni. Se 
recunoaşte că unii funcționari ai biroului ataşatului militar din Ottawa obtinuserà informații 
secrete dar fără valoare pentru Soviete, ale căror rezultate tehnice au depăşit stadiul 
progreselor realizate de americano-canadieni şi că de altfel ataşatul militar a şi fost imediat 
rechemat. (Bizară scuză, care se transformă în acuzare împotriva unei duşmănoase 
propagande antisovietice, dusă în presă şi la radio şi încurajată de guvernul canadian). 

Se pretinde că secretul s-ar rezuma la mecanismul detectorului bombei americane. 
Presa engleză discută chestiunea raporturilor sovieto-engleze, datorate unei „stranii 
incomprehensiuni mutuale” şi arată poziția slăbită a Angliei între cele două mari forte, 
americană şi sovietică, având de ales, sau să devină satelitul uneia din ele, sau să 
recâştige puteri printr-o cat mai strânsă unire politică şi economică cu întreg 
Commonwealth-ul britanic, precum şi cu statele continentale din vestul Europei şi de aiurea. 
În tot cazul, toată lumea este de acord cà pentru multi ani, un al treilea război mondial nu 
mai este posibil. 

În urma unei discuţii furtunoase între Don Juan şi Nicolas Franco, acesta a declarat 
pretendentului că guvernul fratelui său nu va permite resturarea Monarhiei. 

Guvernul chinez nu se simte obligat de cele convenite la Yalta în absenta sa, 
socotind cà doar un acord direct cu Sovietele ar avea valoare (problema Manciuriei). 

În afară de Horia Grigorescu la Praga, toți ceilalţi trimişi de guvern în străinătate, 
poartă titlul de ambasadori: Franasovici la Londra, Stoilov la Paris, Vianu la Belgrad, Raiciu 
la Varşovia, Moisil la Ankara. Justificarea este că în bugetul Ministerului de Externe nu sunt 
posturi vacante de miniştri plenipotentiari. 

Se zvoneste cà americanii n-ar acorda agrementul cerut pentru Bagdasar si cà 
deci tot Stoica ar fi sà plece la Washington, cu toate cà Partidul Comunist ar fi declarat 
exclusiva împotriva sa. Să fie cu putință? De ce stà atunci secretar general?! 

22.2.46. Răscoala echipajelor indiene din flota regală de la Bombay şi Karachi 
provoacă serioase preocupări guvernului de la Londra, care a dus forte importante spre a 
putea stăpâni situația, fiind totodată dispus sà dea ascultare doleantelor lor legitime. 

Discursul lui Bevin care a închis dezbaterile din Cameră asupra politicii externe 
engleze, a accentuat nota dominantă a relațiilor ruso-britanice, subliniind necesitatea pentru 
ambele puteri de a nu înăspri situația. 

Tonul din presa britanică e destul de îngrijorat. Cu privire la nota sovietică adresată 
Canadei, se spune că resentimentul Moscovei este în adevăr uimitor şi adaugă că în 
ambele țări n-ar mai trebui făcut nimic care sà agraveze încă mai mult atmosfera. Grigore 
Carp îmi declară că în acest moment, americanii, ba chiar şi englezii, nu mai ascund faptul 
că unicul mijloc de a lichida toate problemele cu Sovietele este războiul, care ar putea pomi 
în iunie sau iulie şi s-ar termina foarte repede. 

În această privință, Truman a anunţat azi că a luat toate măsurile necesare pentru 
păstrarea secretului bombei atomice. 

La Moscova au început negocierile ruso-persane, dar în Azerbaidian au izbucnit 
din nou ciocniri între trupe şi răzvrătiți. 

La Tchong-king a fost atacată redacția unui ziar comunist chinez, ca reacție 
împotriva menținerii ocupației sovietice în Manciuria. 

Bidault a anunțat că după toate probabilitățile, conferința pentru pace din luna mai 
de la Paris se va amâna din cauza mersului convorbirilor asupra Italiei şi a nevoii ca o 
delegaţie internațională să ancheteze la fața locului situația regiunilor contestate din 
Venetia-Giulia şi de la Triest. 

Tribunalul poporului şi-a reluat la noi activitatea şi a condamnat fie la moarte, fie 
la lungă detenție, dar în cea mai mare parte în contumacie, pe membrii asa zisului guvern 
pro-german de la 23 august 1944, supranumit Donauregierung, după informațiile din 
emisiunea de la Viena adresată României. 

De pe listă lipseşte Şeicaru, pe cale să restabilească un nou echilibru, printr-un 
articol-catilinar publicat în Italia şi intitulat: „Ho avuto ragione, Signor Churchill. "50 În veacul 
nostru de dezechilibru moral, veninul şi noroiul puturos produc totdeauna un efect contrar 
celui aşteptat, iar lumea, în loc sà le respingă cu dezgust, le soarbe cu nesat. 

În Finlanda, guvernul colaborationist Ryti a fost condamnat cu pedepse de la 10 la 
doi ani; nici moarte, nici detenţie pe viaţă, nici confiscarea averii. 

Guvemul Groza acumulează atacurile împotriva lui Maniu, fie acuzând studenti 
ţărănişti de propagandă subversivă în universități, fie descoperind arme. Contra liberalilor 
nu îndrăznesc mişelii similare, dar prefectul şi chestorul din Brăila au fost agenti provocatori 
la o întrunire a acestora. 

23.2.46. Generalul Yamashita a fost spânzurat la Manilla. 

Azi în zorii zilei, marinarii rebeli indieni au ridicat steagul negru, predându-se fără 
condiții precum ceruseră autorităţile, aceasta conform avizului comitetului de grevă din 
Bombay, care se consultase cu Partidul Congresului. 

Totuşi, ieri s-au produs în oraş mişcări de simpatie pentru rebeli, care au degenerat 
în jafuri; depozite de grâne au fost incendiate. Attlee a declarat în Cameră că se vor face 
„full investigations”. 

Emirul Abdullah a sosit la Londra pentru convorbiri relativ la planul britanic de 
independență a Transiordaniei. 

Studenții chinezi au demonstrat contra amânării de evacuare a Manciuriei de către 
ruşi, dar guvernul chinez explică aceasta prin faptul că trupele sale au întârziat să sosească. 

Franco a destituit pe ducele de Alba, fostul ambasador la Londra şi pe alți membri 
ai Cortesului, care au semnat o scrisoare de omagiu către Don Juan. 

La Lisabona însă, s-a realizat unificarea între monarhistii legalisti şi carlisti, care se 
despartiserà încă de pe vremea lui Ferdinand al VII-lea în anii '30 ai sec. XIX-lea si care 
acum se raliază cu Don Juan. 

24.2.46. Presa londoneză de azi se arată impresionată de spiritul de revoltă ce 
domneşte în lume şi care îngreunează întronarea păcii. 

În India, cu toată capitularea marinarilor, tulburările au continuat la Bombay, unde 
în trei zile s-au înregistrat 250 morti si 1500 răniți şi unde mulțimea nu ţine seama nici de 
peace-making*! din Parlament, nici de avertismentul lui Gandhi, care condamnă „orgies of 
violence, as harming indian advance for independance. *2 

La manifestațiile studenţeşti de la Cairo, ca răspuns la nota de protest engleză 
care cere 50.000 livre despăgubiri pentru pagubele pricinuite cetățenilor britanici, wafdiştii 


so „Am avut dreptate, domnule Churchill." 
51 „beneficiile păcii” 
52 „orgiile violenței, care păgubesc eforturilor Indiei spre independenţă” 

continuă să ceară plecarea imediată a trupelor engleze, pretinzând că sunt organizaţi şi 
înarmaţi să le dea singuri afară. 

Demonstraţiile continuă în China împotriva menținerii ocupației ruseşti în 
Manciuria. 

Un nou val de teroare falangistă în Spania în contra monarhiştilor dar și a 
comuniştilor, iar în Franţa se cere cu insistență guvernului să rupă relațiile diplomatice cu 
Franco. 

În Argentina, atacul poate exagerat al Statelor Unite, ar putea avea ca efect un 
succes pentru partidul lui Peron la viitoarele alegeri, ca o reacție de independenţă față de 
ingerintele străine. 

În fine, afacerea de spionaj din Canada în care sunt deocamdată implicați 11 
bărbați şi două femei, pune foarte serios problema secretului bombei atomice, pe care ar fi 
posibil s-o fi aflat şi ruşii. N-ar fi exclus ca aceasta să fie explicaţia faptului că acum câteva 
luni, presa sovietică a început brusc să se laude de grozave descoperiri ale savanților ruşi. 
Se pare că nu poate fi vorba de un secret ştiinţific, ci de unul al aplicărilor tehnice, pentru 
care laboratoarele sovietice ar avea nevoie de vreo 25 ani ca să le pună la punct, dar pe 
care acuma le-ar avea de-a gata, în cazul în care furtul documentelor conţine detaliile de 
ordin tehnic. 

Fiul maresalului Tchang Kai-check s-a înapoiat la Moscova să discute cu Stalin 
chestiunea Manciuriei. 

Explozia din mina de cărbuni de la Dortmund a îngropat de vii 550 muncitori, din 
care doar 67 au putut fi salvati. 

Guvernul a sărbătorit un an de la acțiunea pomità pentru răsturnarea lui Rădescu 
şi, cu această ocazie, cu toate panglicăriile debitate acum câteva luni la Aro de Tătărescu, 
s-a dovedit că el s-a încadrat complet în programul FND, aşa că degeaba se fălise atunci că 
reprezintă un partid burghez, că face rezerve cu privire la expropriere sau la sistemul 
electoral şi al unei Camere unice. Toate s-au făcut acum o apă. 

Groza a declarat că alegerile vor fi amânate mai spre toamnă. 

Poate că e mai bine aşa, căci un rezultat contrar guvernului, precum se prevede, ar 
avea ca efect desigur o înăsprire a rigorilor ruseşti, o dezorganizare şi o înfometare 
desăvârşită a țării, la fel cu modul în care s-a procedat în Ungaria. Pe când dacă amânăm, 
mai câştigăm timp şi în câteva luni, multe se pot întâmpla. 

Cu privire la mine, după ce cu rea credință patentă, Guţă a mărturisit că regretă a 
nu putea face nimica, fiindcă sunt pe lista celor încondeiati, alături de Niculescu-Buzesti, 
Pogoneanu etc. (dar tocmai asta e întrebarea: de ce m-a pus pe acea listà?), îmi trimite 
acum vorbă prin Franasovici că are toată simpatia pentru mine, dar că şi eu ar trebui să mă 
mai colorez puțin (sic!)... 

25.2.46. Nu s-au mai înregistrat noi dezordini la Bombay şi situația este sub 
control; vasele pe care marinarii au capitulat, sunt vizitate de ofițeri superiori. Nicio 
rezistență pasivă nu mai este tolerată. Se pare că sfatul lui Gandhi a fost de mare efect. 

La Cairo, guvernul a interzis orice demonstrație pentru egiptenii ucişi cu prilejul 
tulburărilor anti-britanice. 

Rezultatul oficial al alegerilor prezidenţiale din Argentina nu va fi cunoscut decât 
peste câteva zile, dar ambele tabere se laudă că sunt sigure de victorie. 

Cartierul general guvernamental de la Peking spune că a fost încercat un atac al 
comuniştilor în Manciuria spre a tăia comunicațiile cu Mukden. Moscova însă protestează 
vehement împotriva agenților guvernamentali din Manciuria, care fac instigări anti-sovietice 
şi înarmează pe japonezi. 

Tchang Kai-check are convorbiri cu comandantul forțelor americane în China, iar 
Wellington Koo amână plecarea sa din Londra la Tchong-king, unde se pretinde că ruşii 
demontează şi transportă în Siberia tot materialul industrial al Manciuriei. 

Leon Blum va sosi la Washington spre a trata condițiile unui împrumut de un 
miliard dolari pentru achitarea cumpărăturilor Franţei din Statele Unite şi încă 2 miliarde 
dolari pentru alte achiziţii din diverse țări. 

26.2.46. Radio Londra explică în ce mod agenții armatei americane din Germania 
au pătruns pe teritoriul cehoslovac şi au dezgropat, cu riscul vieții, arhiva secretă a 
Gestapoului şi a colaborationistilor cehoslovaci, ascuns într-un câmp de mine. 

Guvernul de la Praga a protestat şi post-faestum a arestat trei americani, dar după 
cum zic englezii, cehii le vor recunoaşte vitejeasca acţiune, îi vor repune în libertate şi chiar 
îi vor decora. Bineînțeles Jan Masaryk, sluga ruşilor, face scandal şi cere imperios 
ministrului american la Praga restituirea imediată a acestor arhive secrete; se vede treaba 
că s-or mai fi găsind acolo şi acte compromițătoare pentru Soviete. 

Pravda atacă viguros pe Mackenzie King şi-l arată ca pe o simplă unealtă a lui 
Bevin, menită a masca insuccesul lui de la conferință. 

Acelaşi ziar publică un nou articol despre reclamatia georgienilor asupra regiunilor 
de fruntarie ale Turciei. Vii emoțiile la Ankara şi la Istanbul. 

Ziarul Borba din Belgrad acuză guvernul italian de a adăposti la Triest o seamă de 
agenti italieni si jugoslavi renegati, ce pregătesc acolo mişcări împotriva lui Tito. 

Acesta a înglobat Muntenegru şi umblă să tragă şi Albania în Federația jugoslavă, 
în timp ce regele Petru a avut convorbiri cu Mihailovici la Roma. 

Americanii au remis Sovietelor puținii dintre ruşii ce luptaseră alături de nemți în 
război şi denunță apoi teroarea dezlănțuită de autoritățile bolşevice asupra acestor 
nenorociti, care preferau să se sinucidă decât să cadă vii în mâinile acestor criminali. 

Moscova anunță proclamarea lui Stalin, până acum generalissim cu numele, drept 
comandant suprem al tuturor forțelor armate, de aici înainte. Evident, acest ro! încredințat 

unui hemiplegic, nu poate însemna decât o încercare in extremis de a mai ţine în picioare 
şandramaua ce stă să cadă. 
De altfel, aş fi îndemnat să privesc multiplele atacuri turbate îndreptate în toate 


direcţiile ale Moscovei, ca zvârcoliri de disperare şi neputinţă ale unei fiare încoltite, care 
muşcă cum poate, făcând spume, simțind că nu mai are scăpare. Fără îndoială că până în 
ziua când totul se va prăbuşi, noi cei din ghiarele fiarei vom trece prin tragice clipe. 

Într-un discurs rostit la Câmpulung, Dinu Brătianu a înfierat politica comuniştilor de 
la noi, elemente de discordie care au instaurat dictatura şi sabotajul economic. 

A atacat direct pe Tătărescu, „dovada cea mai evidentă a anarhiei morale, prin 
locul ce-l ocupă în guvern si în viața publică sub egida democrației, el, sprijinitorul de ieri şi 
de azi ale sistemelor dictatoriale, care ia în deşert numele Partidului National-Liberal, cu ale 
cărui idealuri şi metode politice nu are nimica în comun”. 

În schimb, Scânteia de azi acuză pe Dinu că a pactizat cu legionarii şi cu 
Antonescu, dându-le drept colaborator pe George Cretzianu de la Banca Românească, spre 
a trage apoi enorme profituri financiare. 

În drum spre Câmpulung, comuniştii pregătiseră un atentat în contra lui Brătianu: 
un camion i-a telescopat automobilul, care s-a făcut praf, el a scăpat teafar si cere 
arestarea şi condamnarea atentatorilor sau demiterea infamului Teohari Georgescu şi chiar 
plecarea unui guvern care organizează şi patronează asemenea crime. 

În India, tulburările s-au calmat aproape complet, dar autoritățile engleze, 
calificându-le „riots, not strike”, anunță că nu se vor aplica pedepse colective, însă vinovatii 
pe care ancheta îi va dovedi, vor fi pedepsiți. S-ar putea deci ca în acel moment, să fie 
provocate noi dezordini de către agitatori. 

Sidki Paşa prezintă pe englezi ca principalii responsabili ai dezordinelor produse în 
Egipt. Guvernul britanic ceruse: pedepsirea vinovaţilor, despăgubiri acordate cetățenilor 
englezi afectați şi asigurări luate pentru viitor. Guvemul egiptean e însă de părere cà 
problema prezenţei trupelor engleze trebuie adusă în fata Consiliului de Securitate. 

Guvernul de la Tchong-k'ing declară că nu va admite niciun soi de compromis 
asupra suveranității chineze în Manciuria. 

Comisia de anchetă anglo-americană părăseşte Europa după ce i s-a interzis 
definitiv intrarea în Ungaria şi în România. Pleacă la Cairo, iar de acolo va merge în 
Palestina. 

În Spania se fac concentrări de trupe la granita cu Franța şi se procedează ia noi 
arestări de comunişti. Guvernul francez a decis de joi noapte închiderea graniţei cu Spania 
pentru traficul de călători. 

Insistente repetate în Franța, Anglia şi chiar în Olanda pentru ruperea relaţiilor 
diplomatice cu Spania. 


53 „acte de rebeliune, nu acţiuni greviste” 

Dinu Brătianu, pe care l-am văzut astă seară la recepţia de la clubul pentru 
Naţiunile Unite organizată pentru plecarea lui Le Rougetel, vorbind de încercarea de atentat 
de la Câmpulung, mi-a spus: „orice atentat neizbutit este o prostie”. N-o fi prea inteligent, 
este însă plin de bun simţ si mai ales om de caracter, dar mai presus de toate este un 
gentleman, lucru aşa de rar azi. 

Plecarea lui Le Rougetel lasă nu numai regrete, căci a dat dovadă de lipsă de tact 
şi de ținută, dându-și în vileag patima băuturii şi socotind cà suprema esenţă a societății 
româneşti o reprezintă soții Rică Georgescu... 

Regele Christian e bolnav de pneumonie. Are 75 ani. 

27.2.46. În India, ordinea se restabilește pe zi ce trece. 

Investigații severe în Palestina privind atacarea de către extremişti a cinci 
aerodromuri şi distrugerea a 15 sau chiar 23 avioane. 

Continuă demonstrațiile în China împotriva Sovietelor care întârzie evacuarea 
Manciuriei. Moscova arată însă că evacuarea a început încă din noiembrie, că fusese 
suspendată la un moment dat la cererea autorităților chineze, dar că acum a fost reluată. 

În schimb, situația internațională se înaspreste cu privire la Spania si la Jugoslavia. 
O mare manifestaţie de protest s-a ținut la Paris, la care a participat şi La Passionaria, 
pentru executarea lui Garcia din mişcarea de rezistență franceză, care fusese predat lui 
Franco de către Gestapoul din Franţa. 

S-a cerut ruperea imediată a relațiilor diplomatice cu actualul regim spaniol, iar 
oprirea traficului de călători cu începere de la 1 martie, dovedeşte că guvernul francez s-a 
decis să ia inițiativa, fără o consultare prealabilă cu Anglia şi cu Statele Unite. 

Zilele acestea se aşteaptă sosirea în Franța a lui Martinez Barrio, care va 
determina probabil recrudescenta demonstrațiilor anti-franchiste şi poate măsuri si mai 
categorice ale guvernului francez. 

La Londra se spune că guvernul doreşte înlocuirea regimului Franco prin reacția 
internă din Spania, iar nicidecum printr-o intervenție străină. 

În Jugoslavia tensiunea e încă mai mare, căci Tito masează trupe cu peste 200 
tancuri în zona jugoslavă a Venetiei-Giulia si pare dispus să încerce o lovitură spre a pune 
stăpânire pe Triest, astfel încât aliații să se găsească în fața faptului împlinit. 

Comandamentul englez si american din Italia nu reacţionează în niciun fel, 
urmărind cu calm desfăşurarea evenimentelor. Byrnes a declarat însă că Statele Unite 
aşteaptă ca guvernul lui Tito să îndeplinească angajamentele luate, dar că până atunci 
reprezentantul american la Belgrad acreditat pe lângă persoana regelui Petru, rămâne 
singurul reprezentant american în Jugoslavia. Mulţi se gândesc că acolo se va sparge buba, 
dacă Sovietele care stau în spatele lui Tito ar fi hotărâte să împingă lucrurile prea departe. 

Caraghioşii de la ARLUS, întorşi din raiul sovietic, se minunează de tot ce-au 
văzut, iar ca efect palpabil, Sandu Rosetti devine rector în locul lui Stoilov, numit între timp 
ambasador la Paris. 

De notat articolul lui Teodorescu-Braniste în Jumalul de dimineață intitulat „În 
niciun caz, cec fără acoperire" ca să atragă atenția guvernului asupra promisiunilor făcute. 

28.2.46. Guvernul american s-a adresat la Londra şi la Paris cu note similare, prin 
care cere părerea ambelor guverne relativ la un guvern interimar ce-ar trebui instaurat în 
Spania în cazul prăbușirii regimului Franco. 

Bidault a atras în scris atenţia Angliei şi Statelor Unite asupra primejdiei ce 
reprezintă acest regim pentru pacea lumii, arătând că guvenul francez e gata să evoce 
chestiunea în fața Consiliului de Securitate. 

Congresul trade-unions engleze a decis să ceară guvernului ruperea relaţiilor cu 
Madridul, la Bruxelles studenții au demonstrat în fata Ambasadei spaniole, iar la 
Copenhaga, Legația Spaniolă a fost atacată. 

La Paris au început convorbiri anglo-franceze cu privire la evacuarea trupelor din 
Levant. 

Attlee a vorbit în Cameră de nevoia efortului unit al întregii naţiuni britanice pe 
tărâmul economic. A arătat că exportul a atins 750 milioane lire, adică dublu! celui antebelic, 
dar că numărul demobilizatilor a ajuns în ianuarie la 470.000 şi că toți lucrătorii din uzinele 
de armament au în prezent nevoie de protecția Statului. 

Pandit Nehru a spus că se aşteaptă la rezultate apreciabile din convorbirile ce vor 
avea loc cu miniştrii din cabinetul britanic ce vor sosi în martie în India. 

Un senator american care asistase la sesiunea ONU de la Londra, se arată 
preocupat în special de atitudinea Sovietelor care şi-au dat pe față tendințele politice, şi 
spune că Statele Unite ar trebui să urmeze exemplul acestora, fiind convins că în acest fel 
se va putea lucra spre binele păcii. 

1.3.46. Într-o declaraţie radiodifuzată, Byrnes a subliniat că ar trebui să se comită 
greşeli peste greşeli pentru a se ajunge la un conflict cu Rusia sovietică şi că America este 
hotărâtă să apere Charta Naţiunilor Unite si prin urmare, va lupta împotriva forței sau 
amenințării cu forța, contrară principiilor Chartei. A adăugat că o țară nu poate fi ocupată de 
o armată străină contrar voinței poporului său şi că este inadmisibil ca resursele statelor 
mici să fie secătuite cu trupele ce consumă şi dezorganizează activitatea economică etc. 

În privința Spaniei, americanii au primit răspunsurile Angliei şi Franței, convenind-se 
ca cele trei state să asigure recunoaşterea guvernului interimar care va urma regimului 
Franco. Spre deosebire însă de punctul de vedere francez, guvernul Statelor Unite este 
decis să păstreze un total neamestec în treburile interne spaniole. 

Bidault se va întâlni azi cu leaderul republican spaniol Giral. 

Delegații celor patru miniştri de Externe, care discută condiţiile tratatului de pace cu 
Italia, au numit comisia însărcinată a merge la Triest pentru stabilirea liniei de frontieră cu 
Jugoslavia. În ce priveşte frontiera din spre Austria, guvernul de la Roma continuă să insiste 
că întregul Alto-Adige până la Brenner, trebuie să rămână italienilor. 

Mâine vor pleca din Persia ultimele trupe engleze de acolo, dar Londra precizează 
că cele sovietice n-au de gând să se conformeze angajamentului luat de a părăsi şi ele 
Persia până la 2 martie. 

Spaak, însărcinat cu formarea guvernului belgian. 

2.3.46. Declaraţiile lui Byrnes au stârnit mare vâlvă, mai ales că au fost în totul 
însuşite de către Comisia pentru Afaceri Stăine a Senatului. În afara unui singur punct în 
care a afirmat voința Americii de a nu avea conflict cu Sovietele, Byrnes n-a făcut decât să 
condamne una după alta acțiunile politice ale Moscovei. Presa din Lodra cât şi cea 
americană, arată că pentru prima oară s-a vorbit răspicat Uniunii Sovietice, care va trebui 
să-şi lămurească la rândul ei poziția. 

În acest timp, Radio Moscova anunţă că se începe evacuarea trupelor din anumite 
regiuni din Persia răsăriteană, dar că în zonele septentrionale şi nord-vestice, printre care 
Azerbaidjan, se vor menține forțele până la completa clarificare a situației, în flagrantă 
violare a acordului anglo-ruso-persan din 1942, chiar dacă prin convingere sau teroare ar 
reuşi să obțină pentru aceasta, asentimentul Teheranului. 

Cât de fidel repetă Moscova metodele lui Hitler !... 

Statele Unite au anunțat Rusia cà nu vor recunoaşte demontarea şi ridicarea de 
către Soviete a întregii industrii japoneze din Manciuria, căci ea constituie un drept colectiv 
al tuturor aliaților. 

Preşedintele Truman a declarat că valoarea maximă a împrumuturilor pe care 
Statele Unite le-ar putea acorda până în iulie 1947, nu poate depăşi 3 miliarde dolari, sumă 
în care nu este inclus creditul acordat Angliei, a cărei prosperitate constituie o condiţie 
specială pentru bunul mers al economiei mondiale. 

În privința cererii Sovietelor pentru un miliard dolari, New-York spune că până în 
prezent, ruşii n-au făcut niciun demers în vederea discutării şi stabilirii condițiilor 
împrumutului. 

Guvernul de la Madrid a publicat un comunicat prin care denunță complotul 
bolşevic sub care se acunde demersul tripatit, dar mai cu seamă iniţiativa franceză atât de 
belicoasă, pusă la cale de Partidul Comunist. 

Comisia de anchetă anglo-americană asupra problemelor evreieşti din Europa şi 
din Palestina a sosit la Cairo, după refuzul categoric al ruşilor, justificat prin sofismul 
convențiilor de armistițiu cu România, Bulgaria şi Ungaria, în care se declară că în aceste 
țări nu mai există discriminări rasiale (art.6 din convenția cu noi) şi deci nici vreo problemă 
evreiască. 

În urma renunțării Franţei la regimul exceptional al capitulatiitor în China şi prin 
urmare la drepturi de extrateritorialitate, trupele chineze ce ocupau nordul Indochinei au 
început să se retragă. 

În lupta pentru presidentie în Argentina între democratul Tamborini şi colonelul 
Peron, care anunţă succese importante mai ales în regiunea Buenos Aires, se anunță că 
s-ar fi dezlàntuit şi greve în sprijinul campaniei pro-democrate. 

Ministrul Statelor Unite la Sofia, a remis guvernului o notă în care îl acuză formal 
de rea-credintà în ce priveşte aplicarea acordului de la Moscova pentru lărgirea cadrului 
guvernamental cu cele două partide de opoziție. 

Din ordinul aliaţilor, în docurile germane a fost incendiat transatlanticul german 
„Milwaukee” (fost „Spitzberg”). 

Organul de stânga Tribune arată că în zona de ocupaţie sovietică a Germaniei are 
loc fuzionarea Partidului Socialist cu comuniştii; imposibilitatea conducătorilor socialişti de 
a-şi afirma opinia, care sau sunt închişi, sau dispar fără urmă, sau reuşesc să se refugieze 
în zona engleză, înseamnă pur şi simplu reintroducerea dictaturii sub domnia comunistă şi 
negarea oricărui început de viață democratică în Germania, în ciuda celor convenite la 
Potsdam. 

Articolul se încheie afirmând că în astfel de condiţii, guvernul englez este liber a 
porni în zona sa acțiunile de reorganizare a democraţiei, fără a mai ține seama de Soviete. 
Unde se va aprinde oare scânteia salvatoare a libertății omenirii?!... 

3.3.46. leri au părăsit Persia ulimele resturi ale trupelor engleze şi acum au loc 
consultări anglo-americane cu privire la menținerea mai departe a forțelor sovietice, care 
rămân acolo, fără ca măcar Moscova să fi prevenit Londra de acest lucru. 

Presa engleză arată că ruşii violează pentru prima oară vădit şi categoric un tratat 
internaţional, în timp ce preşedintele comisiei pentru afacerile străine din Senatul american, 
senatorul Conolly, a declarat că foarte probabil la reîntrunirea Consiliului de Securitate la 21 
martie, se va discuta problema persană. 

Parlamentul de la Teheran a fost convocat în şedinţă secretă şi s-a zvonit cà 
guvernul ar fi foarte îngrijorat de nereuşita misiunii la Moscova a primului ministru. 

Reprezentanţii Ligii Arabe au remis ieri comisiei de anchetă anglo-americane la 
Cairo un memoriu în care arată că arabii nu vor accepta pentru Palestina un regim în care ei 
să nu dețină majoritatea, că au luptat două veacuri spre a-şi mentine acolo supremaţia si că 
sunt gata a reîncepe lupta în acest scop. 

Londra se consultă cu Washington cu privire la deficitul mondial al producției 
alimentare, calculat azi la 7 milioane tone, adică cu 2 milioane peste prevederi, arătându-se 
că numai India, unde au izbucnit mişcări din cauza amenințării foametei, ar avea nevoie de 
aproape 6 milioane tone. 


Caietul VIII. Les convulsions pour la paix 
https://biblioteca-digitala.ro / https://migl.ro 


306 Dimitrie luraşcu 


Zilele următoare se aşteaptă publicarea declarației comune anglo-franco- 
americane privind Spania, unde franchiştii acuză activitatea comunistă condusă de 
Moscova, care a determinat guvernul de la Paris de a închide granita. În această zonă se 
află concentrate 200.000 trupe spaniole. 

Churchill a părăsit Florida în vederea conferinței cu caracter politic ce va rosti la 
Universitatea din Fulton în statul Missouri. 

Spaak a renunțat la formarea guvemului belgian din cauza refuzului Partidului 
Liberal de a colabora cu socialiştii şi cu comuniştii. 

În drum de la Roma spre New-York, cardinalul Spellman s-a oprit la Madrid, unde a 
primit la Ambasada americană pe ministrul de Externe spaniol. 

După ce un avion american, ce se aventurase în zona portului franc Dairen, a fost 
atacat cu focuri de către ruşi în ciuda convențiilor internaţionale, trei gazetari americani au 
fost expulzați de acolo din ordinul Sovietelor, în urma unei telegrame de presă prin care unul 
dintre ei informa despre concentrarea de trupe ruseşti în Manciuria şi despre demontarea 
instalațiilor japoneze şi strămutarea lor la Vladivostok. 

Reprezentantul iranian la Washington a rugat guvernul Statelor Unite să se alăture 
Angliei în demersul acesteia pe lângă cel sovietic, pentru plecarea trupelor din regiunile 
nordice ale țării sale. 

Fapt caracteristic este că la Londra, Molotov protestase împotriva propunerii 
engleze de a menține forțe britanice şi ruseşti în Azerbaidjan, precum şi a celei americane 
de a aproba o scurtă amânare a evacuării generale, proclamând că litera acordului din 
ianuarie 1946 este intangibilă şi că nu pot fi modificate condițiile stipulate în tratat. 

În timp ce la Moscova primul ministru persan era informat de amânarea evacuării 
trupelor ruseşti, la Teheran se ovationa în Parlament cererea de a se recurge la Consiliul de 
Securitate pentru a constrânge pe ruşi să respecte înțelegerea şi se afirma că premierul 
Sultaneh nu are nicio autorizare de a conveni vreun aranjament în această chestiune. 

În capitala Persiei au avut loc azi manifestări şi tulburări provocate de partidul 
filo-sovietic împotriva hotărârii celor de dreapta, de a respinge ţinerea alegerilor, atâta 
vreme cât țara se află încă sub ocupație străină. 

Mackenzie King a dat publicității raportul relativ la afacerea de spionaj, arătând că 
funcționarii misiunii sovietice din Ottawa au acționat la ordinul Moscovei pentru obținerea de 
informații cu privire la mişcarea de trupe între America şi Extremul Orient. Moscova publică 
însă în presa sovietică aprecierea despre „campania antisovietică din Canada care a eşuat 
lamentabil”. 

Conferința anglo-francezà privitoare la Levant, a convenit ca în Siria şi în Liban 
evacuările să înceapă la 11 martie, pentru a se încheia Ia finele lui aprilie. Declarând că, 
până la sfârşitul anului, Anglia va mai păstra sub arme 1,1 milioane oameni, Attlee a 
specificat că trupele din Italia, Levant si Grecia vor fi retrase cât mai curând posibil. 

Mareşalul Mannerheim, care este bătrân şi bolnav a demisionat azi din demnitatea 
de preşedinte al Finlandei. 

Guvernul Groza a dat un avertisment ziarului lui Maniu, Dreptatea, care publicase 
informaţii despre unii membri de partid ce colaboraseră sau primiseră pe vremuri subsidii de 
la germani. Ziarul publicase o fotografie cu Guţă şi Antoneştii împreună la masă sub titlul 
Dejunul din Chişinău, dar... comisia aliată (sic!) s-a burzuluit, sub cuvânt de propagandă 
revizionistă. Unde dai şi unde crapă!... 

Primul ministru iranian Gavan Sultaneh e în drum spre Teheran, fără ca între timp 
să fi dat vreo ştire despre mersul negocierilor cu Sovietele. 

5.3.46. În afacerea de spionaj din Canada sunt implicați şapte membri ai misiunii 
sovietice, iar fostul ataşat militar, rechemat de curând, este acuzat a fi încercat să afle 
secretul detonatorului electronic al bombei atomice. 

În timp ce ţinea o conferință la King's College, un savant fizician englez a fost 
arestat sub inculparea de trădare a secretelor de stat. 

Însărcinatul cu afaceri englez la Moscova are sarcina de a cere informati 
amănunțite cu privre la menținerea trupelor ruseşti în Persia. (Să nu uităm că ocuparea 
Azerbaidjanului persan reprezintă o ameninţare directă nu numai pentru Turcia, ci şi pentru 
interesele engleze din Irak, adică pentru instalaţiile petrolifere din Mesopotamia). 

Declarația comună anglo-franco-americană cu privire la Spania, precizează că 
aceste țări n-au intenția să se amestece în afacerile interne ale Spaniei şi subliniază doar 
speranţa ca spaniolii înşişi să găsească mijlocul potrivit de a înlocui regimul Franco printr-un 
guvern democrat. 

Presa londoneză constată că există o similititudine supărătoare între actuala 
politică a Sovietelor, cu cea dusă de Hitler între 1933-1939 şi că reprezintă o reeditare a 
imperialismului sec. XIX, cu mijloacele oferite de sec. XX. 

6.3.46. Aniversarea guvemării Groza este sărbătorită printr-o întâlnire la sala Aro 
unde primul ministru, în fraze demne de Caţavencu, a jurat fidelitate veşnică Sovietelor, a 
preamărit distrugerea clasei moşiereşti şi a acuzat partidele istorice de a fi instrumentele 
reacţiunii, fascismului etc., anuntàndu-le înfrângerea totală în alegeri. 

Vâlva mare a zilei o stâmeşte însă discursul lui Churchill la Westminster University 
din Fulton (Missouri) în prezenţa lui Truman. 

El a făcut apel la consolidarea unor relații speciale între Marea Britanie şi Statele 
Unite prin crearea de baze navale comune şi prin lărgirea raporturilor existente anglo- 
canadiene. A preconizat necesitatea organizării imediate a unei forte armate internationale 
în serviciul păcii mondiale, prin instruirea în fiecare țară a unor unități de aviaţie 
„interchangeables” şi a respins ideea dezvăluiri secretului bombei atomice în actuala stare 
de dezechilibru din lume. 

Credinţa lui fermă este să se ajungă la o înțelegere cu sovieticii, nu însă pe cale de 
neîncetate concesuni, căci astăzi nimeni nu ştie ce urmăreşte în fond Rusia sovietică, nici 
care sunt în viitorul apropiat scopurile Internaționalei Comuniste, sau care sunt limitele 
tendințelor sale. 

Churchill a denunţat cu tărie faptul că în afara Commonwealth-ului britanic şi de 
Statele Unite, tot restul omenirii este azi pradă ofensivei pe care comunismul o dă împotriva 
civilizației creştine prin a 5-a coloană a sa. 

El arată că de la Stettin la Triest o perdea grea de fier a izolat tot răsăritul Europei, 
lăsându-l sub sub influența şi teroarea sovietică. 

În această privință, trebuie semnalat atacul comunistului maghiar Rakoczi în contra 
grupării de dreapta a Partidului Micilor Proprietari, considerat ca reactionar. Tot asa cum au 
procedat şi la noi, cum încearcă acum în Persia, vor încerca ruşii şi în Ungaria. 

Se pare că protestul Iranului este real. Primul ministru a fost în măsură să 
comunice la Teheran că, de când se află la Moscova, a avut doar un chimb de vederi cu 
sovieticii, fără să fi putut ajunge la o învoială asupra niciunei chestiuni. 

Guvernul englez declară că respinge orice propunere sovietică de joint operation 
asupra princialelor unități industriale din Manciuria. 

Ruşii s-au grăbit să sublinieze toate manifestările divergente din Statele Unite la 
teza susținută de Churchill, care se gândeşte în ultimă esenţă la o cetățenie anglo- 
americană, ceea ce bineînţeles n-ar fi decât în folosul Angliei slăbite, ahtiată după oxigenul 
american. Ei acuză în special această „politique de puissance”*, contrară principiilor 
Naţiunilor Unite. 

În orice caz, s-a decis ca, pe ordinea de zi a Camerei Reprezentanţilor de la 
Washington, să fie analizat conţinutul discursului lui Churchill. 

Normal în situația actuală, ar trebui să fim foarte aproape de clipa dezlànturii 
conflictului cu Sovietele. Dacă însă Moscova reuşeşte să-l evite fără a ceda poziţiile 
câştigate în afară şi fără a risca o prăbuşire a regimului dinlăuntru, va trebui să recunoaștem 
că diplomaţia bolşevică le-a învins pe toate celelalte diplomaţii cu trecut istoric. 

Cu 24 ore înaintea primirii notei celor trei, guvernul spaniol a comunicat la 
Washington şi la Londra hotărârea de a păstra puterea si a nu ceda decât în faţa forței 
brutale. Desigur că Franco îşi bazează pe ceva real intransigenta sa față de amenințările 
verbale de până acum. 

Informaţii din Argentina spun că deocamdată colonelul Peron are şanse să câştige 
alegerile. 

Noua constituţie japoneză lasă Mikadoului un rol doar simbolic şi desființează clasa 
nobiliară, pe măsură ce vor dispare cei de azi. 


5 „politică de forță” 

7.3.46. Canada a acordat Angliei un împrumut de 1,25 miliarde dolari pe 50 ani cu 
dobândă 2,5%. Rămâne acum de văzut ce vor decide Stele Unite pentru împrumutul 
solicitat de 3,5 miliarde dolari. 

În Grecia, partidele de stânga au declarat că sunt dispuse a candida pe liste 
comune cu celelalte partide democratice, cu unica condiție de amânare a alegerilor fixate la 
31 martie; altfel ar putea fi teamă de război civil. 

Este curios cum în toate aceste țări se tem comuniştii de alegeri... Probabil 
exemplul Ungariei, unde au fost învinşi şi unde acum, sub presiunea ruşilor, au început 
manifestări contra Partidului Micilor Proprietari pe care-l acuză a se fi vândut dreptei 
reacționare. Nu mai vorbesc la noi, unde Hatieganu a înaintat un memoriu guvernului, prin 
care se plânge că în toate părțile se înăspresc excesele comuniste împotriva opoziției. 

Guvernul este îngrijorat de faptul că social-democrații nu sunt încă hotărâți a se 
prezenta la alegeri pe lista comună a Frontului Unic Muncitoresc, iar Gheorghiu-Dej s-a 
pronunțat contra sistemului listelor separate, referindu-se la sfatul ziarului moscovit Timpuri 
noi, deci din ordinul Sovietelor. 

Titel Petrescu, cere într-adevăr congresului să participe pe liste separate, invocând 
spiritul de colaborare cu socialismul occidental. E! ameninţă că dacă congresul va căuta să-l 
intimideze cu votul pentru liste comune, dânsul e decis a merge la ruptură, despartindu-se 
de cei trei membri din guvern care aparţin partidului. 

Lumea de la noi este totuşi impresionată că la radio, aliații atrag atenția guvernului 
român că până în prezent n-a executat încă acele condiții la care s-a angajat prin hotărârea 
de la Moscova, că poporul n-a fost măcar pus la curent cu totalitatea acestor condiţii şi că, 
fără îndeplinirea lor integrală, recunoaşterea sa de către aliați nu poate fi înfăptuită. De aici 
nu e decât un pas până a zice că degeaba se tot dau peste cap noii ambasadori 
Franasovici & Co, deoarece plecarea în misiunile la Londra sau Washington, rămâne 
deocamdată incertă. 

8.3.46. Guvernul american a înmânat miercuri o notă celui sovietic, cerându-i să 
părăsească imediat teritoriul persan, căci altfel va fi răspunzător față de Charta ONU de a fi 
violat independența, suveranitatea şi integritatea Persiei, pe care Sovietele au garantat-o 
dimpreună cu Anglia şi cu Statele Unte în 1943. 

Cu privire la planurile anglo-americane dezvoltate de Churchill, guvernul englez a 
declarat în Camera Lorzilor că el urmăreşte colaborarea mondială în sânul ONU şi 
nicidecum constituirea unor blocuri de forțe adverse (nici nu putea spune altceva!), iar 
liberalul Lord Samuel a afirmat că ruşii suferă de o dublă infirmitate: starea de cenzură şi 
presa - roabă absolută a guvernului. 

Londra anunţă că de abia acum a început Moscova să vorbească de discursul lui 
Churchill fără a-l reproduce, ci multumindu-se a cita numai comentariile ce-i sunt 
nefavorabile. În schimb, în Spania şi Portugalia nu se acunde entuziasmul pentru discurs. 

Churchill nu se astâmpără şi va lua cuvântul şi la Richmond (statul Virginia), aşa că 
se vede acum prea bine că e vorba de o campanie organizată în acord cu Truman. 

S-a decis ca flota comercială germană (1,2 milioane tone) să fie împărțită egal între 
cei ,3" adică echivalentul a 20 milioane livre sterline, în afara cotei speciale acordată 
Poloniei. 

9.3.46. Ruşii încă n-au răspuns notei britanice referitoare la menţinerea trupelor 
sovietice în Persia. În schimb, au răspuns americanilor cu privire la demersul 
reprezentantului Statelor Unite la Sofia în vederea lărgirii guvernului bulgar, declarând că 
Sovietele nu acceptă propunerea făcută. Sustin că s-a denaturat sensul acordului de la 
Moscova şi că americanii întàràtà în acest fel opoziția la o acțiune ilegală. Washington a şi 
declarat că va răspunde pentru a combate poziția sovietică. 

Se vesteste că Azerbaidjanul care s-a proclamat independent față de Teheran, şi-a 
mai anexat la răsărit teritoriul Gilan de pe litoralul Mării Caspice. 

Este într-adevăr timpul să ne întrebăm şi noi odată cu senatorul american 
Vandenberg care pune chestiunea; „Ce vrea Rusia?": ce urmăresc ruşii în Manciuria si în 
Persia? în statele baltice şi la Bosfor? în țările balcanice şi în Tripolitania? în Canada şi la 
Tokio?, ba ne putem întreba, - cum spune senatorul, - ce urmăresc în unele privințe chiar şi 
în Statele Unite?... Vandenberg încheie: „Vom putea sti, dacă ne îndreptăm spre 
consolidarea păcii sau spre un război, doar atunci când vom obține un răspuns clar la toate 
aceste întrebări." 

În noul său discurs de la Richmond, Churchill face un apel stăruitor la realizarea 
cât mai grabnică a solidarității anglo-americane, afirmând că este dorinţa vie şi unanimă a 
celor 200 milioane de englezi şi de americani de pe glob „căci acesta ne e viitorul." 

Într-un nou comunicat, guvernul Franco respinge orice încercare de ingerintà 
străină în afacerile interne ale Spaniei şi atacă „la tentative deplacée”® a lui Bidault. 

Pe de altă parte, Giral declară că va face tot ce-i stă în putință pentru a determina 
ruperea relațiilor cu regimul Franco. 

La Triest au sosit si delegaţii ruşi. În regiunea Venetia-Giulia s-a interzis arborarea 
altor drapele de cât cele autorizate de aliați. 

Dat fiind răspunsul aliaților la cererea de amânare a alegerilor greceşti, Sophoulis 
menține data de 31 martie. 

La Ierusalim într-un discurs de două ore, Weizmann a cerut comisiei mixte crearea 
statului evreiesc în Palestina. 

O primire răsunătoare se face la noi unui asa zis grup de savanţi sovietici, - istorici 
şi arheologi, - veniţi să viziteze si să studieze în regiunea Dunării de Jos, vestigiile unor 
pretinse aşezări primitive slave, menite să dovedească în Țara Românească leagănul şi 
obârşia slavilor. 


55 „iniţiativa deplasată” 

Si ticalosii nostri se vor grăbi a le bate în strunà. 

Demetre Ghika îmi spune că a auzit la Radio Bruxelles comentariile despre 
conflictul acut dintre Truman şi Bymes - latent îl simtisem mai demult - şi despre hotărârea 
Preşedintelui de a-şi alege un alt secretar de stat, acesta depăşind orice măsură în politica 
sa de concesiuni, s-ar putea zice de capitulare, față de ruşi. Este convins că la conferința 
păcii, aliații vor pune ritos ruşilor chestiunea teritoriilor ce ocupă dincolo de granițele din 
1939 (statele baltice, Bucovina etc.) şi că Sovietele vor fi obligate până la urmă a ceda fără 
război, o cedare care ar putea merge până la descompunerea actualului regim central!... 

Pachebotul englez „Queen Elisabeth” a fost incendiat în port; se vorbeşte de un act 
de sabotaj (comunist?). 

Ca nou preşedinte al Finlandei în locul mareşalului Mannerheim, a fost ales primul 
ministru Paasikivi. 

Guvernul sovietic a informat pe turci că reînnoirea pactului de amicitie nu 
s-ar putea face decât în urma rediscutării problemei Strâmtorilor şi pe baza unor noi 
aranjamente privind provinciile de graniță Kars şi Ardahan, asupra cărora ruşii au ridicat 
pretentii. 

Guvernul chinez a fost înstintat că armatele sovietice au început să plece din 
Mukden, iar Washington a primit de la Moscova răspuns la intervenția sa relativ la 
Manciuria. 

Popa Burducea, care-şi pregătise pentru zile negre postul de paroh al Capelei 
române din Paris, a fost nevoit să demisioneze din funcția de ministru al Cultelor, datorită 
valului de denunturi despre malversatiunile sale, stârnit de toți cei care îi jinduiau afacerile. 

Guvernul îşi dă singur vot de blam, recunoscând oficial necesitatea arendei. 

10.3.46. Azi va fi mare scandal la congresul social-democratilor, căci membrii 
fenedişti, în frunte cu Lothar Rădăceanu, au dat un vot de blam lui Titel Petrescu deoarece 
a proclamat intenția de a se prezenta în alegeri pe liste separate de FUM şi pentru 
declaraţia sa corespondentului Reuter cu asertiuni ofensatoare la adresa unora dintre 
conducătorii partidului. 

La Atena, criza bate în plin, căci şase membri ai guvernului, printre care 
vice-preşedintele de Consiliu, sunt gata a demisiona dacă nu se amână alegerile pentru 
încă cel putin o lună, iar Sophoulis declară că rămâne la guvem si că scrutinul va avea loc 
la data fixată. În adevăr, Londra nu admite o amânare ce ar putea fi interpretată de ruşi ca 
un mijloc indirect de prelungire a menținerii trupelor britanice în Grecia. Cafandaris şi cu toți 
cei de stânga, urlă că vor lupta în contra acestui simulacru de alegeri şi că premierul riscă 
să provoace război civil. 

În Persia se prevăd mari dificultăți interioare, mai ales că la sfârşitul lunii martie 
expiră mandatul Parlamentului persan ce va fi dizolvat, iar conform uzantei constituţionale, 

noile alegeri n-ar putea avea loc, câtă vreme teritoriul naţional este sub ocupație străină, în 
timp ce grupările pro-sovietice neagă acest argument. 

Conferința anglo-francezà a convenit ca Libanul să fie evacuat până la finele anului 
1946 de trupele britanice şi până la 1 aprilie 1947, de cele franceze. 

Mukden a fost complet evacuat de trupele ruseşti, iar armata chineză a şi sosit în 
locul lor. Se anunţă însă incendii şi excese comuniste la periferia oraşului. 

La Batavia au fost debarcati 3000 soldati olandezi înlocuind pe englezi şi pe 
indieni. Primul ministru Charrar protestează împotriva acestei acțiuni. 

Cu toată prezența comisiei mixte de anchetă în Palestina, excesele evreieşti nu 
încetează la Tel-Aviv. 

Grâul ce trebuia trimis în Japonia va fi reținut pentru India, acolo unde foametea 
ameninţă cu furie. 

Situaţia din Germania este şi ea disperată; mareşalul Montgomery sosit la Londra, 
a arătat că în zona britanică populația nu va mai putea avea decât 700 calorii zilnice, adică 
mai puțin decât în lagărele de concentrare sub Hitler, ceea ce ar constitui cea mai 
nenorocită reclamă împotriva aliaților şi a democrației şi un prețios suport de propagandă 
nazistă. 

Un avion Lancaster a parcurs distanța între Anglia şi Noua Zeelandă în 60 ore şi 45 
minute. 

Faimosul tren-fantomă cu diplomaţi care, după multe amânări, ar fi trebuit să plece 
joi, se pare că nu mai porneşte deloc din ordinul ruşilor. După ce a ajuns abject cu 
lingusirile, guvernul nostru devine şi ridicol prin picioarele ce le tot primeşte din partea 
stăpânilor săi. 

Se prevede o criză de guvern în Franţa, unde partidele de stânga susţin limitarea 
puterilor constituționale ale preşedintelui Republicii şi ale Adunări naţionale, pe când 
populiştii catolici caută să le lărgescă, şi ca urmare, coaliția tripartită actuală e amenințată 
să se sfarme în curând. 

11.3.46. Congresul social-democrat care s-a încheiat noaptea, la ora două, l-a pus 
în minoritate pe Titel Petrescu cu 232 voturi pentru liste comune cu FUM contra 29 pentru 
liste separate si 60 abţineri, aceasta în urma citirii unei scrisori adresate lui Petrescu de 
Bebe Brătianu şi Penescu, care în numele Partidelor National-Liberal şi National-Tarànist, îi 
promit ajutor în alegeri şi subvenții băneşti, atrăgându-i atenția asupra situației din Ungaria, 
unde ruşii se răzbună împotriva grupărior necomuniste care au reuşit în alegeri. 

Dacă scrisoarea nu e plàsmuità de ticalosii fenedişti, ceea ce ar fi foarte verosimil, 
greşeala celor doi secretari generali ai partidelor istorice care semnează un asemenea 
document este de neiertat. 

În Grecia 11 miniştri din cabinet au demisionat sau sunt pe cale să plece; 
Sophoulis declară că-şi va completa guvernul cu partizani liberali şi tot el va prezida 

alegerile de la 31 martie, bazându-se pe afirmația lui Bevin că partidele de stânga se vor 
abtine, numai din teama că rezultatul le va fi defavorabil, căci ce pericol poate prezenta un 
vot secret pentru un alegător liber? (Aluzia la votul pe față din Jugoslavia şi din Albania). 
Totuşi, în Camera Comunelor, 70 deputati laburisti au prezentat o moţiune pentru amânare. 

Londra a trimis Moscovei note cominatorii, cerând răspunsuri grabnice în privința 
transferului de bunuri industriale japoneze din Manciuria, evacuarea Persiei şi un guvem de 
colaborare democratică în Bulgaria, unde nici Internele, nici Justiția nu pot rămâne în 
mâinile comuniştilor (dar la noi da? De ce?!), mergând astfel mână în mână cu poziția 
Statelor Unite. 

La Ankara, au fost inițiate convorbiri cu Irakul şi cu celelalte state arabe, iar poporul 
turc e cât se poate de măgulit de cinstea că vasul de război ,Missouri", la bordul căruia a 
avut loc capitularea Japoniei, aduce în țară rămăşiţele pământeşti ale ambasadorului Turciei 
mort la Washington. 

Pravda publică pentru prima oară discursul lui Churchill şi-l acuză că preconizează 
politica de forță, propunând o alianță anglo-americană în contra Sovietelor. 

Noul cardinal catolic al Angliei a arătat într-o predică atitudinea unui stat puternic, 
care atacă atât Papalitatea cât şi Imperiul Britanic, ambele susținând libertăţile omului. 

Sioniştii caută să dovedească la Ierusalim comisiei mixte cà în Palestina mai este 
loc pentru un milion de evrei. 

La UNRRA, preşedintele Lehman a dat un avertisment asupra situației alimentare 
precare, cerând ca țările cu producție excedentară să ajute pe cele deficitare, dând ca 
exemplu Rusia unde s-au suprimat cartelele şi care oferă Franţei ca împrumut 5 milioane 
quintale cereale. 

Cea mai grav ameninţată e zona britanică din Germania, unde 23 milioane oameni 
riscă a muri de foame, fiind nevoie imediată de 150.000 tone alimente, altfel nivelul caloriilor 
coboară la 450/zi. 

Din textul scrisorii citite de Tudor lonescu la congresul social-democratilor, se vede 
limpede că ea a fost plăsmuită, cum de altfel declară şi partidele învinuite tăgăduindu-i 
autenticitatea. Radio Londra este informat că furios pe rezultatul votului, Titel Petrescu a 
decis o altă întâlnire pentru astă seară cu partizanii ce i-au rămas. 

La Triest au izbucnit tulburări cu morti şi răniți din cauza coborârii unui drapel 
jugoslav de pe o biserică, poliția fiind nevoită să intervină cu focuri de armă. 

Statele Unite au respins propunerea Franţei de a se aduce chestiunea regimului 
Franco în fata Consiliului de Securitate, pe motiv că situația actuală din Spania nu amenință 
cu nimic pacea lumii. 

12.3.46. Churchill a sosit la New-York în drum spre Anglia, după ce a avut lungi 
convorbiri cu Truman şi cu Bymes. 

La Moscova, furia a ajuns la culme împotriva sa; în articolul din Pravda intitulat 
«Churchill şi-a scos sabia din teacă”, el este acuzat de a fi revenit la vechile sale credințe, 
anterioare războiului „scoțând din fundul arhivelor sperietoarea pericolului bolşevic pe care 
o ascunsese cât a durat războiul şi cât timp un pericol mortal ameninţa Anglia si Europa." 

La Teheran, gruparea pro-sovietică a provocat tulburări din cauza dizolvării 
Parlamentului care se va produce azi, după întoarcerea de la Moscova cu mâna goală a 
primului ministru. Au fost ucişi şi răniţi, iar deputati ai grupărilor de dreapta sechestrati. 

Stânga de la Budapesta ameninţă cu dizlocarea coaliției, dacă „micii proprietari” nu 
exclud din sânul lor un număr de 60 deputaţi, socotiți a reprezenta tendința reacționară de 
dreapta. Grupul Kizgazda respinge însă această pretenție. 

La Triest, greva aproape generală, împiedică descărarea în port a alimentelor 
aduse de UNRRA, ca să se dovedească apoi sârbilor că aliații sunt cei care boicoteză. 

Tătărescu a primit colanul „Carol |” după insistența lui Groza, care a arătat Regelui 
că la 10 mai din anul trecut doar el nu fusese decorat laolaltă cu tot guvernul. 

Evident că el e totdeauna gata să susțină Tronul ca funia pe spânzurat, o funie 
care are prevededera să fie cât se poate de bine... unsă. E prototipul vremurilor de dezmăț 
şi de înjosire morală în care trăim. 

13.3.46. După toate principiile de logică mergem spre război, dar s-ar putea ca 
tocmai această stare de tensiune acută în care fiecare adversar virtual e gata pentru orice 
eventualitate să fie frâna necesară menită a mentine echilibrul pe muchia de cuțit. Cred însă 
că în orice caz, unul trebuie să cedeze, şi anume cel al cărui potential de forță şi rezistență 
este mai slab, mai repede epuizabil. Căci subzistă unele permanente ale logicii, peste care 
nu se poate trece. 

Primind un raport despre mişcarea spre sud în direcţia Teheran de trupe sovietice 
cu echipament complet de război, Statele Unite au întrebat Moscova dacă este adevărat, 
cerând explicaţii asupra acțiunii. Acest fapt trebuie pus în legătură cu declaraţiile senatorului 
Conolly, care a prevenit Rusia de primejdia celor care se tot joacă cu focul şi cu afirmația 
acestuia că Statele Unite vor trebui să aibă „o armată de uscat potrivită, o flotă navală 
superioară şi o aviație superlativa." 

La Londra, se crede că mişcarea trupelor ruseşti cu desfăşurare de tunuri şi 
blindate, ar putea fi menită doar a impresiona populația persană, spre a permite astfel 
succesul unui „coup de main” ale organizațiilor de stânga din Persia fără vărsare de 
sânge. În adevăr, după şedinţa secretă a Parlamentului în care Sultaneh şi-a prezentat 
raportul, Adunarea a fost dizolvată iar corpul prezidențial a luat conducerea provizorie a 
treburilor țării până la noi alegeri, iar un nou Parlament va desemna un alt guvern. Premierul 
a mărturisit că negocierile cu Moscova n-au izbutit din cauza pretențiilor teritoriale ruseşti şi 

pentru concesiuni petrolifere la care n-a putut subscrie, ceea ce a şi determinat refuzul la 
cererea sa de retragere a trupelor. 

Ruşii au răspuns notei americane din 9 februarie cu privire la Manciuria, dar nu şi 
la cea ulterioară despre ridicarea de către Soviete a echipamentului industrial de acolo. 

La Tchong-k'ing s-au semnalat noi demonstrații cerând plecarea ruşilor. Guvernul 
chinez a hotărât, de acord cu comuniştii, să trimită acolo reprezentanți pentru restabilirea păcii. 

Partidul Micilor Proprietari maghiari a convenit la naționalizarea minelor, a băncilor 
etc., la reforma agrară şi totodată să excludă 20 deputați cu tendinţe de dreapta; ca urmare, 
comuniştii s-au declarat satisfàcuti, astfel încât coaliția guvernamentală va continua graţie 
acestei capitulări în fața stângii. 

Manifestatii la Triest în favoarea lui Tito cu prilejul înmormântării celor două 
persoane ucise în ziua tulburărilor. 

Pentru alegerile din Grecia, Bevin a declarat că nu poate admite o amânare, care 
oricum n-ar schimba situaţia. 

Franța a trimis Angliei şi Statelor Unite o nouă notă pentru aducerea cazului 
regimului Franco în fața Consiliului de Securitate ce se va întruni la 25 martie. 

Preşedintele UNRRA Lehman, în funcție din 1942, a demisionat din motive de 
sănătate. 

Până în prezent peste 120 deputați din Camera Comunelor au semnat adresa de 
protestare împotriva declaraţiilor lui Churchill, pe care le socotesc ca amenințând pacea. 

Unii delegați de la Naţiunile Unite se tem că dacă englezii vor părăsi Levantul 
înaintea francezilor, ar putea reizbucni dezordini. Peste 10 zile sunt aşteptaţi experţii 
francezi la Beirut pentru controlul evacuării trupelor. 

Generalul polonez Anders a sosit la Londra pentru a conferi cu guvernul britanic. 

La noi, guvernul ameninţă cu trimiterea la Curtea Martialà a alarmistilor, a celor 
care răspândesc zvonuri că ruşii ne vor băga în război. Totuşi, pretutindeni se fac 
concentrări masive, la Bucureşti se vorbeşte de exerciții de camuflaj şi că şcolile s-ar putea 
închide de la 1 aprilie. 

Din cauza întârzierii lucrărilor comisiei pregătitoare, conferința păcii, care trebuia să 
înceapă la Paris la 1 mai, va fi probabil amânată pentru luna iunie. 

14.3.46. Penescu a adresat Parchetului o reclamaţie împotriva scrisorii citite la 
congresul social-democratilor ca fiind a sa şi a lui Bebe Brătianu, acuzând în special pe 
Tudor lonescu de fals, uz de fals şi delict de calomnie. 

Şerbescu mi-a spus însă că, dacă n-ar cunoaște prostia incomensurabilă a celor 
doi, ar fi sigur că scrisoarea e plăsmuită. Știind însă că pe vremea lui Antonescu au mers cu 
naivitatea până a încheia procese-verbale în câte cinci exemplare semnate de delegaţii 
partidelor complotiste, de câte ori se adunau spre a pune la cale răsturnarea dictatorilor si 

sabotarea Gemaniei, iar că acum Liberalul şi Dreptatea au candoarea să susțină în 
polemicile lor cauza lui Titel Petrescu - lucru de care trebuiau să se ferească tocmai fiindcă 
erau în tandretà cu el - scrisoarea devine verosimilă, chiar dacă nu e adevărată. 

Teoria sa este că ruşii nu încearcă să ne dezorganizeze, ceea ce ar fi putut face de 
la început, şi adaugă cât este de falsă argumentarea celor numeroşi de la noi, care speră că 
un război între ruşi şi anglo-americani ar fi mântuirea noastră. 

În istoria sa, poporul român n-a trăit în linişte şi într-o relativă independenţă decât 
în perioadele în care puterile ce se loveau cu interesele lor contradictorii în acest triplex 
confinium s-au menajat una pe alta prin concesiuni reciproce, pe când atunci când izbucnea 
conflictul între ele, şi deci nu mai aveau ce menaja, noi cădeam inevitabil sub ocupația 
vremelnică a ruşilor, a turcilor sau a nemtilor, suportând toate rigorile războiului, cu cortegiul 
său de jafuri, asasinate, molime, foamete si secătuirea țării. 

În acest moment, dacă aş mai putea judeca bazat pe argumente logice ale unei 
minți normale, ar trebui să deduc că trăim clipele unei ,veilée des armes.' Dar cum totul 
s-a petrecut anapoda în acest război, orice fantasmagorie devine posibilă, dar şi orice 
realitate poate fi fantezistă. 

Spuneam azi unui prieten: „Chiar dacă mâine mi s-ar spune că Statele Unite au 
încheiat cu Sovietele un pact de alianță pentru împărțirea Imperiului Britanic, nu m-aş mira 
deloc, ci aş excalma: credo quia absurdum” 58 Prietenul mi-a răspuns: „Ştii că la asta încă 
nu mă gândisem, dar e foarte posibil, iar aparentul tău paradox se reazemă pe baze mai 
serioase şi mai reale decât ne-am putea închipui”. 

lată la ce situații de tristă inhibitie ne poate conduce starea de dezechilibru în care 
ne aflăm... 

leri s-a vestit că o coloană rusească ajunsese la 40 km de Teheran, iar azi 
dimineață se zvonea că o altă coloană se apropia de granițele Turciei şi ale Irakului. 

Foarte îngrijorătoare este declarația ministrului de Externe australian, care îşi 
reaminteşte că, în momentele cele mai dramatice ale războiului, aliaţii acordaserà în scris 
ruşilor avantaje teritoriale în Europa şi în Extremul-Orient (care?), dar cu ideea sinceră că 
aceştia nu le vor folosi în scop de cuceriri (sic!). 

Într-un interview acordat în Pravda, Stalin atacă vehement discursul lui Churchill de 
la Fulton, acuzându-l formal că vrea să formeze o alianță ofensivă contra Sovietelor pentru 
a realiza astfel dominarea lumii de către 200 milioane de anglo-americani. 

În aşteptarea lămuririi problemelor de fruntarii ale Italiei, loctiitorii miniştrilor de 
Exeme s-au ocupat şi de tratatul de pace cu România, pe când pentru cel cu Bulgaria 
discuțiile vor fi încetinite, până la efectuarea remanierii guvemului de la Sofia. 


57 „pregătiri de luptă” 
58 „cred, tocmai fiindcă este absurd" 

Preşedintele spaniol în exil Martinez Barrio sosit la Paris, a fost întâmpinat cu alai 
de Gouin si de Bidault. 

New-York Herald Tribune de azi discută polemica Churchili-Stalin şi încheie 
spunând cà rolul Statelor Unite ar fi să intervină ca împăciuitor, dar că atâta vreme cât 
primul acuză politica Sovietelor de a fi o reeditare a nazismului, iar al doilea vorbeşte de o 
reîncarnare a lui Hitler, lucrul nu este cu putință. 

Moscova a răspuns notei americane, respingând acuzarea ca necorespunzând 
adevărului, pe când Statele Unite anunţă a fi primit reliable reports cum că mişcarea trupelor 
continuă. Repetând fabula cu lupul şi mielul, /zvestia acuză acum pe reactionarii persani de 
a nutri în sufletul poporului sentimente de imperialism asupra provinciilor sovietice din 
Caucaz şi veleitàti cuceritoare asupra bazinului Mării Caspice. 

15.3.46. Mareşalul Tito a pornit în călătorie, făcând vizite la Praga şi la Varşovia, ca 
şi cum problema graniței spre Italia nu l-ar mai interesa. 

Familia regală engleză a acceptat o invitație oficială în Africa de Sud în februarie 
1947. Ar fi prima vizită a Suveranilor englezi de la cea amânată din 1899. 

Dreptul pentru Uniunea Sovietică să intre ca membru fondator în Organizaţia 
Financiară Mondială stabilită la Bretton Woods, s-a prelungit până la sfârşitul anului. 

La Moscova, Washington si Londra s-au făcut declarații cu privire la Persia. 

În timp ce ruşii neagă afirmaţiile americane despre pătrundererea de noi unităţi pe 
teritoriul persan, preşedintele Truman spune că nu se arată îngrijorat de situație, iar Bevin 
acceptă faptul că nu prea înțelege ce politică duc Sovietele în această țară. 

Evreii sionisti propun acum ca Palestina să devină un stat binational, constituit 
într-o federaţie arabo-iudaică, pe când arabii refuză o atare propunere şi declară, 
dimpotrivă, că sunt dispuşi să acorde drepturi largi evreilor în cadrul unui stat arab. 

Fostul preşedinte Herbert Hoover, care a primit însărcinarea să conducă o anchetă 
asupra problemei foametei în Europa, cere americanilor să facă economii severe spre a 
scăpa de moarte sigură multe mii de tineri din sutele de mii de europeni amenințați a pieri 
de foame. 

Spaak a constituit cabinetul, având pe van Acker ca vicepreşedinte de Consiliu. 

Partidele de stânga din Grecia au adresat câte un memoriu celor patru puteri, 
cerându-le să acorde o păsuire de două luni pentru alegeri spre a da răgaz guvernului să ia 
dispozițiile necesare pentru amnistie şi de împăcare între taberele adverse. 

Toată lumea se arată alarmată pe drept cuvânt de ticăloşia guvernului, care pe de 
o parte face concentrări când încep muncile agricole, iar pe de altă parte anunţă ca un act 
de generozitate a ruşilor hotărârea de a trimite pe soldații lor pe la ţară să ajute chipurile, la 
munca câmpului, răspândindu-se astfel prin toată tara, fie în previziunea alegerilor, fie mai 
de grabă în pregătirile unui nou război, pentru a ne paraliza complet şi să împiedice orice 
veleiate de liberare din partea noastră. Cu adevărat diabolic!... 

Ministrul de Război persan a declarat că în prezent se află acolo de trei ori mai 
multă armată sovietică decât înainte si că Sahul a hotărât sà se adreseze Consiliului de 
Securitate pentru rezolvarea problemei. 

Attlee a declarat în Cameră, cu ocazia plecării comisiei ministeriale britanice în 
India, că Anglia speră ca acest mare popor (oare cele 400 milioane de indieni nu formează 
decât un singur popor?), să decidă a rămâne în Commonwealth-ul națiunilor britanice, dar 
că, de va prefera o viață independentă în afara societății Imperiului Britanic, desigur că 
englezii nu vor opune nicio rezistență. 

16.3.46. În discursul rostit aseară în fata a 2000 persoane la banchetul oferit la 
New-York cu prilejul înmânării diplomei de cetățean de onoare al oraşului, Churchill n-a 
retractat nimic din cele afirmate la Fulton. 

Fără a pronunța numele lui Stalin, a spus că se înşeală cei ce cred că el nu 
continuă să aibă toată consideratia pentru națiunea rusă si că nu pledează câtuşi de putin 
teoria necesităţii unui război în contra Sovietelor. Rusia însăşi pare astăzi a-l dori, căci face 
tot ce poate pentru a-l provoca. 

EI nu crede nici pacea amenințată, nici conflictul inevitabil, dar soarta zilei de 
mâine se află azi în mâinile câtorva oameni capabili care dispun de destinul a 180 milioane 
de ruşi şi a numeroase alte milioane de oameni ce trăiesc dincolo de granițele Rusiei 
sovietice. Churchill arată că după teoria Moscovei, guvernul britanic alcătuit dintr-un singur 
partid este mai putin democratic decât guvernele din România, Polonia etc., alcătuite din 
aşa zisa colaborare a unui mai mare număr de pretinse grupări democratice. 

A doua problemă abordată de Churchill e aceea a Dardanelelelor; aliații sunt de 
acord să stabilească pentru toate națiunile libertatea absolută a Strâmtorilor şi, desigur, 
chiar turcii ar fi gata să convinà la aceasta. Ruşii au pretins însă să li se asigure un punct 
fortificat în însăşi zona Strâmtorilor, ceea ce ar însemna ca din libere, ele să ajungă a 
aparține unui singur stat. 

Bineînțeles că din ordinul Sovietelor, în presa noastră s-a scris doar că la 
New-York au avut loc manifestări în contra lui Churchill: „Churchill vrea pe copiii noştri." 
(Informaţii particulare confirmă acest fapt: americanii nu mai vor să audă de un nou război şi 
tot gândul le e să se bucure de viață). 

Guvernul american a înregistrat cu plăcere vestea că Iranul e hotărât să se 
adreseze din nou Consiliului pentru lămurirea problemei trupelor ruseşti. Lucrul grav este că 
ministrul de Război persan ar cam da acum înapoi, declarând că nu se confirmă ştirea 
înaintării armatei sovietice spre Teheran. Şi acolo trebuie să fie un imbroglio nemaipomenit, 
asa că n-ar fi de mirare că până la 25 martie să aibă loc în Persia o totală schimbare la față. 

Byrnes a declarat presei că problema Manciuriei nu se va pune la actuala sesiune 
a Consiliului de Securitate, pe care senatorul Vandenberg ar dori să-l ştie în sesiune 
permanentă pentru elucidarea tuturor chestiunilor în litigiu din lume. 

În urma vizitei generalului Anders la Londra, toţi polonezii din unitățile aflate sub 
drapel britanic vor primi un apel din partea guvernului polon, prin care li se garantează 
drepturile şi siguranța individuală la reîntoarcerea în patrie, precum şi o scrisoare din partea 
guvernului englez care le recomandă să dea ascultare apelului Varşoviei. 

Corespondentul britanic din România socoteşte că după viitoarele alegeri, un 
guvern ideal ar trebui compus din comunisti, social-democrati, national-tàranisti (Maniu) şi 
liberali (Dinu Brătianu), pe când conform atacului lansat de Stalin împotriva lui Churchill, 
presa sovietică declară că trebuie să se termine definitiv cu formulele manisto-fasciste de 
guverne tip Ştirbei-Rădescu, cu toată infama lor şleahtă. 

Sigur că dacă ruşii se răspândesc prin toată țara cu pretextul muncilor agricole, să 
nu ne mirăm că acest sistem deghizat de colonizare ne va aduce într-o bună zi la un 
plebiscit pro-sovietic. 

17.3.46. Cinismul, reaua credință şi disprețul cu care ruşii îşi bat joc de demersurile 
foarte urbane anglo-americane sunt incomensurabile şi nu pot fi depăşite decât de 
dezgustătoarea înjosire la care a ajuns presa şi serviciul de radio român. 

Cea mai recentă manifestare este transmiterea la radio a unui articol 
dintr-un ziar budapestan care susţine că prietenia româno-maghiară datează încă de pe 
vremea revoluției lui Horia, Cloşca şi Crişan, în care țăranii români şi unguri înfratiti s-au 
răsculat împotriva grofilor, dar că apoi o politică rău voitoare a săpat între ei o prăpastie, pe 
care abia acum mâna prietenoasă şi înțelegătoare a lui Groza e pe cale de a o înlătura. 
Mare minune dacă până la sfârşit bietii iobagi ardeleni trasi pe roată nu vor apare ca eroi şi 
martiri ai maghiarimii!... 

Si în acest timp guvernul ungar comunică aliaţilor că e gata să încheie şi sà 
îndeplinească condițiile tratatului de pace în interiorul granițelor sale, rămânând ca aliații să 
rezolve problema minorităţilor maghare ce trăiesc sub ocupație străină. 

Deci se redeschide problema revizionismului de la Budapesta, la început modest, 
spre a sfârşi violent şi agresiv. Cum rămâne atunci cu minunata apropiere realizată de 
Groza ?... 

După ce /zvestia a acuzat Persia de intenţii agresive față de teritorii sovietice, după 
ce cei de la Moscova şi-au bătut joc de aliaţi, vorbind de invazia lăcustelor în Persia şi de 
măsurile de a le combate cu aviația, iată acum acelaşi ziar care arată că, la 26 februarie 
1921, Sovietele renuntaserà la concesiunile țariste petrolifere pe teritoriul Persiei, cu unica 
condiţie ca nici alte state să nu profite de asemenea concesiuni; cum apoi, „nici măcar nu se 
uscase cerneala acordului încheiat" şi guvernul persan a acordat aceste terenuri societății 
Standard Oil, pentru ca în 1922 să fie obligat a anula concesiunile; cum apoi s-a constituit 
The Anglo-lranian Oil Co., dovedind atitudinea duşmănoasă a Persiei față de Rusia. 

Cam aşa se explică lumii aflate sub dominația sovietică, deci inclusiv României, 
motivul mişcării coloanelor ruseşti în Iran. 

Se pare că detaşamente izolate sovietice s-au aventurat pe teritoriul turc spre Kars 
şi Van şi că turcii, în stare de alarmă, le-ar fi surprins şi distrus. 

Aud că Regele a refuzat cererea lui Vasiliu-Răşcanu de a trimite soldați români 
pentru instrucţie în Rusia. Acesta a raportat lui Susaikov care a şi plecat la Moscova unde 
s-a hotărât, ca reacție, sosirea de noi unități sovietice în Moldova pentru susținerea 
lucrărilor de campanie agricolă... 

Sovietele nu-l pot înghiţi pe Churchill căci le-au rămas în gât declarațiile sale atât 
de crude si zvonesc cà la reîntoarcerea sa în Anglia, el va renunța la conducerea Partidului 
Conservator, pentru a calma astfel spiritele îndârjite împotriva sa, urmând să treacă mâna 
lui Eden, care s-a achitat foarte bine ca substitut de leader. 

Aud că va rosti astă seară o a treia cuvântare, cu prilejul primirii diplomei de Doctor 
Honoris Causa al Universității Columbia din New-York. 

Moscova anunţă că a remis Statelor Unite o notă cu privire la împrumutul solicitat 
de un miliard dolari pentru înfăptuirea planului cincinal, atât de trâmbițat în lumea întreagă. 

Tot Sovietele anunță că anglo-americanii au adus la Triest, unde tensiunea creste 
mereu, trupe cu armament greu şi vase de război. 

Pe de altă parte, Londra informează despre declarațiile împăciuitoare făcute 
concomitent de Byrnes, Bevin şi Lie, tustrei fiind preocupați de atitudinea Sovietelor şi de 
rezolvarea litigiilor prin mijlocirea Consiliului de Securitate. 

De rândul acesta însă, americanul se arată mai hotărât, pe când Bevin care 
anterior fusese atât de dârz, caută s-o scalde (se vede treaba că aşa e orchestrată simfonia 
anglo-americană), declarând acum că n-are nimic a face cu iniţiativa cu totul personală a lui 
Churchill şi că, dimpotrivă, în acest moment el repetă ruşilor oferta sa de prelungire a 
alianței anglo-sovietice de la 20 la 50 ani, aşteptând un cuvânt din partea lor. 

Purtătorul de cuvânt al guvernului american subliniază, în schimb, că ruşii se află la 
40 km nord-vest de Teheran şi în cazul în care guvernul persan (a cărui reacție se aşteaptă 
a sosi azi la Ambasada lor de la Washington) şi-ar modifica părerea sau chiar de se va 
schimba regimul politic în Persia, Statele Unite sunt decise a depune ele plângerea la 
Consiliu. 

Gromyko a sosit la New-York, cu nouă zile înainte de deschiderea noii sesiuni, la 
care va asista şi Truman. 

Ruşii au început evacuarea insulei Bornholm. 

În schimb, Marshall informează că în Manciuria situația e foarte încordată, căci 
cele 39 divizii chineze gata să ocupe acest teritoriu vor pătrunde acolo înainte ca să fi luat 
comuniştii vreo măsură de evacuare. 

Hoover va pleca în Europa, oprindu-se mai întâi la Paris ca să studieze „sur le vif? 
problema dureroasă a foametei ce ne amenință pe toți. A declarat că următoarele patru luni 
vor fi foarte critice şi că stabilirea păcii în lume depinde de rezolvarea problemei alimentare. 

Rezultatele primite până acum de la Buenos Aires dau o majoritate zdrobitoare în 
favoarea colonelului Peron, astfel încât victoria sa asupra lui Tamborini este asigurată. 

18.3.46. Ambasada persană de la Washington tot aşteaptă un cuvânt de la Gavan 
Sultaneh, dar informaţiile americane dau ca sigur că ruşii exercită o presiune considerabilă 
la Teheran, pentru ca Persia să nu-şi reînoiască reclamatia, iar însărcinatul cu afaceri 
sovietic a declarat primului ministru că Rusia va combate orice apel adresat Naţiunilor Unite 
şi că va socoti în drept să ia toate măsurile ce va crede de cuviință. Între timp, Şahul şi-a 
mutat reşedinţa în afara capitalei. 

Sophoulis afirmă că azi nu există condiții favorabile pentru alegeri libere în Grecia, 
ceea ce nu corespunde deloc hotărârii sale de a nu le amâna, adăugând că se vor produce 
acţiuni brutale de către comunisti şi monarhişti, ambele curente tot atât de anti-democratice. 
Ruşii profită bineînțeles de această declarație şi înmânează guvernului elen o notă pentru 
amânarea scrutinului cu două luni. 

Prin două memorii adresate comisiei mixte, guvernul sirian susține revendicările 
arabilor în Palestina. 

Lehman anunță că, între martie şi iunie, 9 milioane tone de alimente vor fi 
distribuite în 16 țări, cele mai însemnate cantități fiind acordate Chinei, Poloniei, apoi 
Jugoslaviei, Italiei, Greciei etc. 

O erupție vulcanică a acoperit cu foc şi cenuşă oraşul Kagoshima din sudul 
insulelor japoneze. 

Prinţul Umberto a remis primului ministru italian o scrisoare prin care declară că 
dacă rezultatul alegerilor va pronunța opțiunea pentru Republică, atât Regele cât şi întreaga 
familie regală se vor supune voinței populare. În acest caz, guvernul îşi va asuma puterile 
prezidențiale până la alegerea unui preşedinte. 

Restrictille alimentare din Austria au redus caloriile zilnice la 800, chiar şi în 
regiunile mai îndestulate, pe când Viena suportă mizeria de mai multă vreme. 

Titel Petrescu împreună cu cei câţiva adepti au fost excluşi din Partidul 
Social-Democrat. Ei vor să formeze un nou partid, însă sunt boicotati în aşa chip de FND, 
încât nu pot nici măcar să-şi publice manifestul. Reprezentanţii opoziției au protestat în 
guvern, dar după toate probabilitățile fără succes. 

Ca să nu alarmeze Sovietele, flota americană a renunţat la exercițiile navale 
proiectate în Mediterana, iar cele câteva unități prevăzute a fi trimise spre Istanbul, rămân 
pe loc. 


59 „Ja fata locului” 


Caietul VIII. Les convulsions pour la paix 
https://biblioteca-digitala.ro / https://migl.ro 


322 Dimitrie luraşcu 


Informațiile ce le primisem că vor fi înlocuiți derbedeii si imbecilii de la Agricultură 
care au ruinat tara, de bine ce-au aplicat reforma agrară, încep a se verifica: comunistul 
Agiu a fost dat afară şi înlocuit cu Traian Săvulescu, care are dorința să procedeze legal şi 
să încadreze nenorocita expropiere într-un minim sens al realități. 

19.3.46. Tito a încheiat un tratat de alianță la Varşovia pe 20 ani cu Polonia. 

A declarat că bandele fasciste din Jugoslavia lucrează mână în mână cu trupele lui 
Anders din Italia, dar că în curând Mihailovici va fi prins şi judecat. 

Astăzi soseşte la Teheran noul ambasador sovietic care se va grăbi să-şi afirme 
autoritatea asupra guvemului persan, iar tot azi se aşteaptă ca ambasadorul persan la 
Washington să facă importante declarații în legătură cu trupele sovietice din tara sa si 
despre eventuala plângere la Consiliul de Securitate. 

Mackenzie King a spus că va informa direct pe Stalin despre activitatea misiunii 
sovietice la Ottawa, încă cu 4-5 ani înainte de descoperirea bombei atomice, ceea ce 
înseamnă că nu aflarea secretului acesteia a determinat-o să se comporte atât de 
condamnabil. Precizează că speră ca Stalin să înțeleagă aceasta, evitându-se o ruptură 
diplomatică. 

Se pare că programul mondial de aprovizionare a țărilor înfometate nu s-ar putea 
realiza din cauza Argentinei, care nu vrea să reducă livrările de cereale către Spania şi 
Portugalia, aşa că, in extremis, singure Statele Unite, Anglia şi Canada ar lua asupră-le 
întreaga responsabilitate. 

Peste o lună se vor întâlni la Londra primii miniştri ai Commonwealth-ului britanic, 
spre a studia situația Imperiului. 

Cu toate că observatorii străini din Grecia se arată satisfàcuti de pregătirea 
alegerilor, n-ar fi totuşi exclus ca până la 31 martie să se decidă din motive tehnice 
(buletinele de vot, ducerea urmelor în toate centrele etc.), o amânare de două săptămâni. 

Londra anunţă că, fără a mai aştepta sosirea noului ambasador rus, guvernul 
persan a trimis instrucțiunile necesare reprezentantei sale de la Washington pentru a adresa 
Consiliului de Securitate cererea asteptatà, iar la Teheran guvernul face cunoscut că va lua 
toate măsurile pentru menținerea ordinei şi respectarea legalității. 

Ne putem aştepta să izbucnească tulburări puse la cale de Soviete sau poate chiar 
o încercare de ràstumare a actualului guvern. 

Locţiitorii celor trei miniştri de Externe au luat în studiu redactarea tratatului de 
pace cu România, fiecare prezentând propriul său proiect. 

Textul sovietic tratează chestiunea în linii generale, fără a intra în amănuntele 
condiţiilor de impus României, nici în cele privitoare la viitoarele granite, probabil pentru a-şi 
rezerva libertatea de a combate mai uşor propunerile celorlalți. 

20.3.46. Nota de protest a Persiei a fost adresată lui Trygve Lie, acuzând pe ruşi 
atât de menținerea trupelor după data de 2 martie, cât şi de neîncetatul amestec în afacerile 

interne persane prin agenții, funcționarii şi armatele sale. Ambasadorul adaugă că nota nu 
are caracter neprietenesc, dar e dictată de răspunderea guvernului față de popor si că 
speră ca în Consiliul de securitate să se obțină o soluție compatibilă cu relațiile amicale între 
Soviete şi propria suveranitate a Persiei. În afară de problema persană, Consiliul urmează a 
se ocupa de cererea Albaniei de a fi admisă în rândul Naţiunilor Unite, precum şi de anumite 
reguli de procedură. 

Hoover, care şi-a stabilit cartierul general la Paris, va întreprinde investigaţii în mai 
toate țările Europei, inclusiv în Rusia. Este vorba de ajutorarea unor populații europene şi 
asiatice, înglobând 500 milioane de locuitori amenințați de foamete; se pare că într-o 
provincie din China unde este nevoie urgentă de un milion de tone de grâu şi orez, spectrul 
foamei şi-a făcut apariţia. Statele Unite speră să procure 13-14 milioane tone de alimente 
până în iulie. Pentru aceasta însă se propuneau: mari reduceri ale consumului în America, 
mărirea producției agricole, o mai logică distribuire a produselor, suprimarea fabricării 
alcoolului din cereale, înglobarea Rusiei în cadrul acestui demers etc. 

Kalinin a fost înlocuit la Presidentia Sovietului Suprem prin Shvernîk. Stalin rămâne 
Secretar General al Sovietelor şi Preşedintele Consiliului de Ministri (toți comisarii devin 
acum miniştri), iar Molotov rămâne la Externe. 

După 22 ani de raporturi întrerupte, Elveţia şi Uniunea Sovietică au decis prin 
negocieri la Belgrad, să reia relaţiile diplomatice. Guvenul federal va putea trimite totodată 
reprezentanți la Viena şi la Budapesta, unde până acum Sovietele se opuseseră. 

Nu ştiu ce se va petrece până la sfârşit în Grecia; la noi ruşii anunţă că 
Damaschinos a convenit să se amâne alegerile cu trei săptămâni, pe când Londra susține 
că Sophoulis menține data de 31 martie. 

Ştiri întârziate au sosit de la Teheran, de trei săptămâni au loc lupte între kurzi şi 
armata regulată persană în apropierea graniței cu Irakul. 

21.3.46. Lovitură de teatru la Washington şi evenimente tragice în Persia. 

Rusia a cerut lui Lie să amâne cu două săptămâni sesiunea Consiliului, sub cuvânt 
că reclamatia persană a surprins-o pe neaşteptate, deoarece negocierile între cele două ţări 
continuă, aşa că o asemenea inițiativă a găsit-o nepregătită pentru discuții. 

În acest timp, 3000 nomazi kurzi au atacat trei oraşe din provincia Ardalan la circa 
500 km vest de Teheran cu ajutorul unor străini, vorbind un dialect din Azerbaidjan şi 
conduşi de un şef ce se refugiase de curând la Soviete. Vor să provoace o mişcare 
separatistă, fiind cu atât mai periculoşi, cu cât populația kurdă este răspândită atât în Persia 
cât şi în Turcia şi în Irak, formând în regiunile limitrofe un bloc de naționalitate unitară, de 
care ruşii speră să se servească, poate într-un triplu scop. 

După convorbirile cu noul ambasador sovietic, primul ministru a convocat Consiliul 
de miniştri, considerând că situația s-a înrăutățit. Azi va face o declarație radiodifuzată. 

Pe de altă parte, Stettinius a cerut lui Lie sà nu omità a pune plângerea Persiei pe 
primul loc pe rolul Consiliului de Securitate, cerând ca, în conformitate cu cele stabilite la 
Londra, Consiliul să primească un raport cu privire la negocierile ruso-persane de până în 
prezent. 

Cu toată atitudinea Statelor Unite, Londra socoteşte că n-ar fi exclus să se aprobe 
cererea rusească de amânare a discutării cazului pentru 10 aprilie. 

În Grecia, se pare că alegerile se vor ţine totuși la 31 martie, cu toată afirmația 
agrarianului Milonas că partidul său se va abtine şi cu toate demersurile lui Sophianopoulos 
pe lângă aliați pentru a obține o amânare de două luni. 

Tulburări în Germania din cauza reducerii ratiilor alimentare: brutàrii şi un vagon cu 
alimente au fost jefuite. 

După o existență de 10 zile, guvemul Spaak a demisionat, neobtinànd în 
Parlament votul de încredere solicitat. Cu tot sprijinul comuniştilor, socialiștii n-au întrunit 
decât 90 voturi, față de un număr egal al adversarilor catolici, liberalii abținându-se. 

În alegerile din Bombay, Partidul Congresului a obţinut majoritatea absolută. 

Preşedintele Truman a declarat presei că şedinţa Consiliului de Securitate va avea 
loc la 25 martie. La întrebarea ziariştilor ce se va întâmpla dacă se vor înfrunta cele două 
teze, cea rusă şi cea americană, el a răspuns: „vă veţi putea satisface curiozitatea asistând 
la şedinţă.” 

Mai categoric a fost însă ziaristul Walter Lipmann într-un articol din cotidianul 
New-York Herald Tribune, arătând că singura soluție a diferendului cu Sovietele ar fi o 
înțelegere mutuală căci „fără consimțământul anglo-americanlor, ruşii degeaba ar cuceri 
Dardanelele, Suez, Gibraltar sau Golful Persic; flota şi aviația aliată îi va putea oricând 
împiedica să ajungă la marea liberă, iar bomba atomică îi amenință, nu prin păstrarea 
secretului, ci prin întrebuintarea ei cât mai curând într-un război preventiv asupra centrelor 
industriale sovietice. Ruşii au deci de ales, căci altfel lumea ar merge la un război de 
exterminare, care ar distruge nu numai Rusia ci şi întreaga Europă." 

Cam acesta ar fi rezumatul articolului. Plăcut, nu-i aşa?... 

Guvernul bulgar a demisionat spre a da factorului constituțional putinţa să-l 
reconstituie cu înglobarea reprezentanților celor două partide din opoziţie, conform celor 
hotărâte la Moscova. Să fie oare aici un pas îndărăt al Sovietelor?... 

Azi a expirat termenul pentru depunerea candidaturilor la alegerile din Grecia şi 
partidele de stânga s-au abținut. 

23.3.46. Problema persană ia tot mai mari proporţii în Consiliul de Securitate din 
cauza celor două forte prezente: ruşii pretind că negocierile continuà pe cale diplomatică şi 
că ar fi o lipsă de abilitate politică de a nu admite amânarea cerută, ceea ce ar produce 
desigur şi o destindere, pe când ambasadorul Persiei insistă să se ia fără întârziere în 
discuţie, fiindcă negocierile au eşuat iar trupele sovietice menținute după 2 martie sunt 

întărite pe zi ce trece, asa că planul Moscovei este să pună într-o bună zi lumea în fata 
faptului împlinit, deci orice întârziere ar prejudicia grav pacea. 

După toate probabilitățile, Trygve Lie n-ar mai avea pretext de amânare şi susținut 
de Stettinius, plângerea va fi analizată luni. 

În condiţiile actuale, Truman nu va mai asista la şedinţa de deschidere, Bymes 
urmând a citi un cuvânt de salut din partea sa, urmat de un mesaj de bun sosit al oraşului 
New-York. 

Înaintea îmbarcării pe „Queen Marry”, Churchill a dat un interview presei şi n-a 
pierdut prilejul să accentueze încă odată poziția sa fermă: atunci când Hitler a atacat 
Sovietele în iunie 1941, el şi-a exprimat admirația pentru curajul Armatei Roşii, însă prin 
aceasta nu renunță la concepția sa anti-comunistà, căci pe tărâm politic scopul urmărit de 
ruşi este să dărâme edificiul spiritual al omenirii. 

A arătat ce gravitate prezintă înăsprirea evenimentelor din Persia şi cât de mare 
este interesul Naţiunilor Unite să discute asemenea conflicte într-o fază cât mai timpurie, 
spre a împiedica degenerarea lor. 

Despre chestiunea spaniolă, a spus că Franța comite o greşeală să se lase 
condusă de comunisti în insistența cu care ridică o asemenea ingerintà împotriva regimului 
Franco, iritând poporul spaniol care altfel, s-ar manifesta el însuşi față de opresiunea 
falangistă. De fapt, Moscova a invitat guvernul francez să se alăture demersului sovietic la 
Consiliul de Securitate pentru a-l reclama pe Franco. 

Evident, de rândul acesta este vorba la New-York de însăşi existența viitoare a 
Consiliului, aşa cum la Geneva se pusese problema existenței Ligii în cazul Abisiniei. 

Cu multă dreptate a spus Churchill „Cu acest prilej, Consiliul va avea să 
dovedească dacă e într-adevăr o realitate, căci altminteri ar fi foarte primejdios pentru însuşi 
viitorul organizării Naţiunilor Unite”. 

La granița Irakului, luptele continuă cu îndârjire, şi un reprezentant al kurzilor la 
Teheran pretinde că neamul său e supărat de faptul că dialectul kurd nu este recunoscut de 
autoritățile persane, iar funcţionarii statului nu ţin seama de unele recriminări ale acestor 
triburi nomade. 

Lumea comentează interview-ul acordat de Stalin agenţiei Associated Press pentru 
a afirma încrederea sa în ONU care se bazează pe principiul egalității între state şi nu pe 
cel al dominaţiei unora asupra altora; că în afara unor grupări politice, toate naţiunile doresc 
pacea şi că trebuie făcută o contra-propagandă în opinia publică mondială împotriva celor 
ce propovăduiesc un nou război. 

Ambasadorul persan la Washington se arată încântat de acest limbaj iar Daily 
Herald consideră declaraţia „rassurante et encourajante”.0 

Desigur faptul că Stalin a devenit oficial preşedinte al Consiliului de miniştri 
înseamnă ceva, cu toate că-l are pe Molotov ministru de Externe cu Vişinski ca adjunct, iar 
pe Litvinov, de abia subsecretar de stat. 

La Guardia a fost numit director general al UNRRA în locul lui Lehman şi declară 
că va continua în totul politica predecesorului său, pentru a cere rationalizarea consumului 
în toate țările cu producție suficientă, spre a putea ceda câte ceva şi altora. 

Marea Britanie reduce consumul de săpun, grâu, margarină, trimițând în Europa 
800.000 tone alimente, Uruguay introduce cartele, iar Statele Unite care vor sà rationalizeze 
cerealele şi untdelemnul, au trimis Organizației deja 200.000 tone, din necesarul lunar al 
acesteia de 700.000 tone. 

În legătură cu această Organizaţie este interesant de notat că ea a admis Turcia 
prezentată de Franța, refuzând în schimb Albania propusă de Jugoslavia şi de ruşi. 

Guvernul francez a trimis la Londra şi la Washington alte note cerând să se 
întreprindă o acţiune comună împotriva regimului Franco, iar comunicatul sovietic în 
această privință spune de-adreptul că Franța are de ales între poziția alături de Rusia 
denunțând Spania la Consiliul de Securitate şi atitudinea anglo-americană. 

Franța stă acum în cumpănă. 

Guvemul canadian publică declarațiile lui Buzenko, funcționar la cifrul misiunii 
sovietice, care a dat numele a 15 canadieni şi ruşi recrutați ca agenţi de spionaj sovietici cu 
ajutorul Partidului Laburist-Progresist (comunist) local. El e foarte bine păzit de poliție. 

O escadră engleză a Home-Fleet, condusă de vasul-amiral „Nelson” a făcut escală 
la Lisabona şi - fapt cu totul neobişnuit - preşedintele Carmona şi premierul Salazar au 
participat la o recepție la Ambasada Angliei, unde au susținut toasturi pentru fericita 
continuare a alianței anglo-lusitane. 

Times comentează declaraţiile lui Tito care acum se află la Praga şi declară că 
tratatele de alianță pe care le încheie, nu reprezintă nicidecum constituirea unui bloc slav, 
căci aceste state sunt libere să încheie asemenea înțelegeri şi cu alte tări, fiind de altfel 
convins că, prin politica lor, slavii vor realiza pacea în Europa... 

Prințul regent Charles a însărcinat pe leaderul social-creştin să formeze noul 
guvern belgian, iar la Sofia, tot Gheorghiev va alcătui noul cabinet bulgar. 

Marea Britanie a acordat Transiordaniei completa independență şi suveranitate. 
Trupele engleze vor părăsi Levantul până la 30 iunie, iar cele franceze care urma să 
rămână până în aprilie 1947, vor pleca cel târziu până în august, dar grosul unităților va fi 
evacuat tot până la 30 iunie. 

Experiențele cu bomba atomică, prevăzute inițial la 15 mai şi 1 iulie în insulele 
Marshall, vor fi amânate cu şase săptămâni pentru a da posibilitatea tuturor delegaților 
tehnici invitați să fie prezenți. 

În Christian Science Monitor gazetarul Marckham care a însoțit pe Mihalache în 
turneul său prin Moldova, spune cum la Suceava agenti provocatori comunişti aveau 
concursul jandarmilor veniţi la întruniri să-i apere de indignarea publicului. Aud acum că în 
restaurantul din Bacău, unde Mihalache lua masa după întrunire, a năvălit o bandă, care cu 
ciomege şi scaunele din sală a atacat lumea, aşa că cei doi au fugit pe o uşă dosnică, 
sărind apoi garduri ca să scape de urmăritori. 

Moscova a anunțat guvernul chinez că, până la sfârşitul lunii aprilie, ruşii vor 
evacua Manciuria. Semn bun!... 

Un semn mai bun însă, l-ar da cedând la New-York în chestiunea Iranului, căci - 
spune The Economist - Consiliul va avea de rezolvat următoarea dilemă: riscul de a supăra 
pe ruşi care s-ar putea retrage din ONU, sau renunțarea la însuşi rostul pentru care aceasta 
a fost creată. Aşadar, chiar şi cu riscul plecării Rusiei trântind uşa, Consiliul va trebui să 
condamne acțiunea agresivă sovietică. 

Dar, - se întreabă, Spectator, - poate că în fond ruşii au doar poftă de nişte 
concesiuni petrolifere şi, în acest caz, anglo-americanii ar putea găsi înțelegeri pentru 
găsirea unei soluții pe cale paşnică. 

24.3.46. Ceva bizar se produce acum la Teheran: Gavan Sultaneh exprimă 
speranța de a ajunge la o înțelegere prin negocieri directe cu sovieticii înaintea zilei de luni. 
Deci contrar celor afirmate anterior, recunoaşte că aceste negocieri sunt în curs, aşa cum 
susținuseră ruşii. 

În discursul de la Birmingham, Attlee speră că, dacă în următoarele 12 luni nu se 
vor ivi dificultăți interne, iar cele externe vor putea fi evitate, Anglia va putea ieşi din criza 
economică. 

Averell Harrimann a fost numit ambasador la Londra în locul lui Vinant, care va 
reprezenta Statele Unite în comitetul economic şi social de la ONU. 

Fostul preşedinte american Hoover a trecut de la Paris la Roma, unde a avut 
întrevederi cu Papa şi cu de Gasperi. Este aşteptat în continuare la Varşovia. 

Cabinetul spaniol a publicat un comunicat, prin care respinge orice parte de 
răspundere în cazul vreunui incident la frontiera cu Franţa. 

Însărcinatul cu afaceri al Angliei l-a întâlnit ieri pe Molotov, spre a-i reaminti că 
Sovietele n-au dat încă niciun răspuns notelor primite de la guvernul britanic. 

S-ar părea că aliații au de gând să transforme Germania într-o țară cu caracter cât 
mai pronunțat agricol. 

Se pretinde că în afara bombei atomice, americanii ar mai poseda şi un soi de 
proiectil atomic, grație căruia cinci mitraliere pot ține pe loc şi distruge o divizie întreagă, 
explozia fiecărui glonte făcând vid pe o rază de 30 m. 

Se mai spune că englezii au la granita Persiei 250.000 oameni destinati a opri pe 
ruşi timp de câteva zile spre a da putinţa aviației să se concentreze si să atace. 

Totuşi, am impresia că aliații caută să înfrângă forța agresivă a Sovietelor fără 
război. În ce mod? Când? Să sperăm că om putea-o afla nu prea târziu. 

Se anunţă astă seară la Belgrad arestarea lui Mihailovici care a fost prins încă de 
la 13 martie, ceea ce explică declarația lui Tito la Varşovia. Tot el a declarat la Praga că, 
dacă comisia mixtă nu va da câştig de cauză sârbilor în problema Triest, aceştia vor şti să 
şi-l capete singuri, pentru ca oraşul să nu revină în niciun caz italienilor. 

Guvernul cehoslovac anunță capturarea a vreo sută de persoane învinuite de 
organizarea unei revolte slovace în stilul bandelor „Hlinka” de sub guvernarea Tiso. 

Cei trei delegați englezi sosiți în India încep consultările cu reprezentanții indieni. 

Se vorbeşte de o tendință separatistă pentru crearea unui stat mahomedan, fie că 
India devine independentă, fie că rămâne în cadrul Imperiului Britanic. 

._ Azi a murit Barbu Ştirbei la 78 ani, datorita unui icter si a unei injecții cu glucoză 
expiratà. 

Moscova anunță că foarte probabil, dacă evenimente neaşteptate nu se vor 
produce, trupele sale ar putea fi evacuate din Persia în următoarele 5-6 săptămâni. Adică 
aproape timpul necesar până la terminarea sesiunii Consiliului de Securitate, pentru ca apoi 
să izbucnească deodată acel „eveniment neaşteptat”, util suspendării operațiunilor de 
retragere. 

Înțelegerea ar fi fost luată pe baza unui acord ruso-persan, dar aliații doresc a fi 
informați dacă Teheranul nu va suferi presiunea sovietică de-a lungul acestor săptămâni şi 
dacă deci un asemenea acord ar fi valabil. 

Pe de altă parte, cu privire la regulamentul de procedură al Consiliului, delegația 
sovietică la New-York a cerut ca dreptul de veto să fie bine specificat pentru anumite 
chestiuni, în care unanimitatea celor „5 mari” ar fi necesară. 

Tulburări la Triest cu ocazia unor demonstrații în fata sediului comisiei mixte. 

26.3.46. Azi după masă, înmormântarea lui Barbu Ştirbei. Slujba la Domnița 
Bălaşa, plină de înteg Bucureştiul, pentru ultimul mare boier ce se duce, ducând cu sine o 
lume ce nu va reveni. Au vorbit Constantin Brâncoveanu, penibil într-o românească 
stropşită, apoi Sadoveanu pentru fundația Elias si în fine Mihai Popovici pentru Ardeal, ca 
să arate rolul preponderent jucat de Barbu la Cairo în 1944. 

Gavan Sultaneh, probabil terorizat de ruşi, declară că n-a transmis nicio nouă 
instrucțiune ambasadorului său la Washington, care din proprie inițiativă a făcut al doilea 
demers şi pentru care a fost aspru admonestat de guvern. 

Aliaţii nu vor încă să ia vreo atitudine cu privire la acordul ruso-persan, nestiind cu 
ce preț a obținut Persia evacuarea teritoriului său de trupele sovietice. 

Englezii au trimis o comisie de anchetă în Persia, deci aliaţii înțeleg să amâne 
pronunțarea în această chestiune. 

La Atlantic City, UNRRA a discutat cazul lamentabil al Austriei infometate, secătuită 
de ruşi cu neîncetate rechizitii de alimente. Se arată că organizaţia nu înțelege să 
aprovizioneze o țară, pentru ca alimentele destinate populației, să fie consumate de o 
armată de ocuptie. De cazul nostru însă, unde UNRRA nu ne dă nimic, nu se preocupă 
nimeni de vampirul rus?... 

Guvernul portughez a acordat drept nelimitat de rezidență pretendentului Don 
Juan. Ultima scrisoare primită de Ticu Vălimărescu de la fiul său din America, descrie 
atmosfera schimbată, mirosind tot mai mult a perioadă pre-război, în care apare 
preocuparea generală pentru conflictul ce ar putea izbucni oricând şi în care se vede că 
pregătirea opiniei publice îşi produce efectul. 

27.3.46. Ştirile sosite din New-York arată că astă seară se va prezenta raportul 
sub-comisiei celor trei: Gromyko, Bymes, Bonnet, relativ la cele trei propuneri înaintate în 
chestiunea Iranului şi anume: 

1. rusă: amânarea discuţiilor până la 10 aprilie; 

2. egipteană: ascultarea ambasadorului iranian de către Consiliu; 

3. australiană: raport scris din partea Iranului. 

Declarația sovietică despre acordul încheiat nu pare a fi aşa de simplă precum 
fusese prezentată. Într-adevăr, Sultaneh a negat să fi semnat ceva, astfel încât Gromyko 
s-a văzut silit a recunoaşte că a fost pur şi simplu vorba de o înțelegere verbală între primul 
ministru iranian şi comandantul trupelor ruseşti. 

Presa americană acordă toată importanța dezbaterilor şi afirmă că, prin depăşirea 
actualelor dificultăți, va rezulta pacea lumii, mai mult decât din frumoase fraze retorice. 

Ruşii au suferit o altă înfrângere la UNRRA unde cu 25 voturi şi două abţineri 
(URSS şi Franța) s-a hotărât că nu se poate admite ca în țări alimentate de acest organism, 
armate ocupante să rechizitioneze terenuri arabile (în Austria 50.000 hectare au fost 
preluate pentru nevoile trupelor sovietice de acolo.) 

Ultima notă franceză în chestiunea Franco, propune retragerea ambasadorilor şi 
boicot economic (petrolifer). 

„La Londra, 300 parlamentari laburisti întruniti pentru a asculta expunerea lui Bevin 
asupra politicii externe engleze si, în special, a raporturilor cu Rusia sovietică, au confirmat 
cu mare majoritate deplina încredere în guvern. Pe de altă parte, Partidul Laburist a răspuns 
reînnoitei cereri a comuniştilor de a se uni cu ei, că singura posibilitate ar fi ca reprezentanții 
celor câteva mii de comunişti englezi să renunţe la crezul lor, alăturându-se crezului 
milioanelor de muncitori din Anglia. 

La 31 martie vor avea loc alegeri la Berlin pentru unirea social-democratilor cu 
comuniştii într-o singură formațiune („Zum Sieg durch Einheit'.51) 

Van Acker a primit sarcina alcătuirii unui nou guvern belgian, în timp ce regele 
Leopold nu renunţă la Tron. 

28.3.46. Aseară lovitură de teatru la Consiliul de Securitate. 

Văzând că cererea de amânare este respinsă, Gromyko a părăsit şedinţa, 
declarând că în aceste condiţii delegaţia rusă nu mai participă la lucrări, în timp ce delegatul 
polonez a rămas. Reaua credință rusească e cu atât mai patentă, cu cât aroganta 
delegatului lor fusese tot timpul scandaloasă. 

Cât a fost de realizat acordul ruso-persan de care vorbeşte Gromyko, a explicat 
ambasadorul persan chemat ulterior să-şi prezinte memoriul, urmând ca azi să i se pună 
întrebări amănunțite. 

Ruşii au propus Iranului: 

1. Mentinerea indefinită de trupe sovietice în unele regiuni. 

2. Autonomie interioară pentru Azerbaidjan. 

3. Renuntarea la concesiuni petrolifere în schimbul unor societăți mixte, în care 
ruşii să participe cu 51%. Bineînţeles, convorbirile au ajuns în impas. 

Cât despre faimoasa evacuare începută, ea s-a rezumat după însăşi mărturisirea 
ruşilor la aducerea în gara Karadj (35 km nod-vest de Teheran) a unui tren go! pentru a 
aştepta îmbarcarea soldaților şi aducerea pe peronul gării Kasvin (130 km de Teheran) a 
proviziilor din depozitele ruse din oraş. 

Situaţia e socotită grava la New-York, amplificată si de acțiunea senzațională a lui 
Gromyko. Unii spun chiar că pacea ar fi serios amenințată. 

În primele sale comentarii, presa engleză consideră că Sovietele n-ar putea părăsi 
ONU imediat după declarația lui Stalin că îşi bazează politica pe această organizație şi 
tocmai în momentul în care rușii „sont dans leur tort*?. Căci odată mai mult, ei sunt 
responsabili şi par a avea geniul de a complica orice chestiune prin manevrele lor 
întortocheate. 

Singura concluzie la care se poate ajunge este că Rusia are ceva de ascuns. 

În legătură cu cererea comuniştilor englezi de a se afilia partidului laburist, Daily 
Herald explică refuzul categoric primit, prin convingerea că afilierea le-ar da putinţa să 
devină coloana a 5-a, menită să distrugă prin sabotare intemă forța laburistilor, pe care din 
afară, nu-i pot ataca. 

Blum a declarat că Franța speră ca în următorii 4-5 ani sà se poată reface, grație 
reparațiilor ce va primi din Germania şi ajutorului financiar al Statelor Unite. 

Generalul Morgan a denunţat pe jugoslavi că întretin neîncetate tulburări în zona 
Venetia-Giulia, unde continuă să aducă întăriri de trupe fără nicio justificare. 

Şefii opoziţiei bulgare au declarat lui Gheorghiev că nu vor participa la guvernul de 
concentrare, decât dacă se asigură alegeri libere, adică dacă actualul Parlament se dizolvă 
şi dacă nu li se impune o listă unică de candidati. 

În procesul de la Niirnberg, apărătorul lui Ribbentrop a arătat cu toată protestarea 
procurorului sovietic, că anexa secretă la acordul sovieto-german din august 1939 care 
pecetluia soarta Poloniei si a statelor baltice a fost subtilizatà de ruşi, dar s-ar putea 
reconstitui de către foştii săi colaboratori şi a cerut confruntarea cu Molotov în acest scop. 
Impresia generală e că ruşii se simt încoltiti din toate părțile. 

29.3.46. Preşedintele Truman a declarat că e perfect de acord cu secretarul său de 
stat, ca examinarea chestiunii persane să aibă loc chiar şi în absența delegației ruseşti. 
Aceasta de fapt nu are intenția câtuşi de putin să părăsească Consiliul sau ONU, ci refuză 
pur şi simplu să ia parte la şedinţele în care se discută acest subiect. 

Peron a fost ales preşedinte al Argentinei. 

Gheorghiev anunţă că nu poate accepta condiţiile celor două partide de opoziție 
bulgare din opoziție. 

Sophoulis a mărturisit că personal ar fi fost de părere ca alegerile să fie amânate 
până la toamnă, însă deoarece Statele Unite se opun formal, ele vor trebui să aibă loc 
duminică, această chestiune nemaifiind de ordin intem, ci trebuie privită pe plan 
international. Sfătuieşte partidele de stânga sà nu se abțină de la vot, căci această atitudine 
ar favoriza doar pe monarhişti. Se pare că regentul Damaschinos se va retrage după 
alegeri. 

30.3.46. La sugestia lui Byrnes, Consiliul a admis în unanimitate ca Lie să invite pe 
Gromyko si pe persan miercuri 3 aprilie pentru relaţii suplimentare asupra negocierilor: 

1. De ce guvernul persan consideră ca nesatisfăcătoare asigurările sovietice de 
evacuare a trupelor, dacă nu se produc evenimente neprevăzute? 

2. Ce negocieri au loc în prezent? 

3. Retragerea forțelor ruseşti este oare condiționată de aceste negocieri? 

Mac Neil a făcut prin radio un apel către poporul grec în vederea alegerilor de 
mâine, arătând că orice amânare n-ar reuşi decât să înrăutățească situația. leri a avut loc la 
Atena o demonstrație cu păruieli, organizată de EAM. 

Gheorghiev a rupt relațiile cu opoziția, neadmitànd să dizolve Parlamentul, nici sà 
înlocuiască prin câte un socialist şi un agrarian pe comuniştii de la ministerele de Interne şi 
Justiţie. El speră să formeze din nou guvernul numai cu partidele din Front. 

În Belgia din cauza problemei Regelui, social-catolicii refuză colaborarea şi să-l 
ajute pe van Acker să alcătuiască noul cabinet. 

Ribbentrop a vorbit ieri despre pactul din 1939, arătând că într-o clauză secretă, 
s-a recunoscut ruşilor zone de influenţă la est de Vistula şi de Bug, precum si în Finlanda, 
statele baltice şi în Basarabia. 

Hoover are la Varşovia convorbiri cu oamenii politici polonezi. 

31.3.46. Aliaţii occidentali au jugulat o mişcare nazistă în Germania, operând mai 
multe sute de arestări printre conducătorii Hitlerjugend care au încercat în tineretul german 
o renaştere a curentului national-socialist. 

Privitor la problema persană, Bevin a declarat la Bristol că: „nu este normal ca o 
mare putere să obțină concesiuni de la o țară mică prin ocuparea teritoriului său'. 

A comunicat de altfel lui Byrnes a fi dispus să sosească imediat la New-York, în 
cazul în care existența ONU ar fi amenințată de criza ruso-persană. Probabil că nu va fi 
cazul, deoarece aliaţii par a fi concilianti, gata să ajungă la o înțelegere dacă Sovietele n-ar 
urmări, în toată această bizară politică a lor, decât obținerea de concesiuni petrolifere în 
nordul Iranului. 

Vansittard a publicat ieri un articol foarte violent la adresa ruşilor, declarând că: 
„lumea a atins limita cedărilor făcute Rusiei, a sosit momentul să i se spună răspicat 
«Destul!» şi că nu e motiv să se pericliteze ONU, fiindcă ei au un apetit de căpcăun şi sunt 
lipsiți de bună creştere." 

Se zice că noul ambasador persan la Moscova are sentimente prosovietice. 

Premierul Felix Gouin a declarat că piatra unghiulară a politicii franceze este să se 
opună din răsputeri împărțirii Europei în două blocuri adverse. Speră să poată încheia cu 
Anglia un pact similar tratatului franco-rus din 1944 şi, dacă aceasta ar putea duce spre 
înfăptuirea unui pact tripartit, Franţa l-ar socoti ca un eveniment fericit. 

Alegerile comunale din Italia continuă, unde în centrele urbane reuşesc socialistii şi 
comuniştii, pe când la țară succesul aparține democratilor-crestini. 

Peste trei zile se deschide la Londra o conferință în contra pericolului foametei, la 
care au fost invitate 27 state. 

În Jugoslavia s-a reintrodus serviciul militar obligatoriu cu doi ani pentru armata 
terestră, trei ani pentru aviație şi servicii tehnice şi patru ani în marină. 

Guvernul bulgar e alcătuit exclusiv din reprezentanți ai Frontului Popular, cu cinci 
comunişti având Internele şi Finanţele, patru socialişti cu Externele şi Războiul, iar restul de 
cinci, din celelalte partide mai mici. 

Azi la Ateneul Român, Gheorghe Taşcă a fost împiedicat de derbedei comunişti 
să-şi țină conferința despre „Proprietate” în care căuta a arăta rolul social si economic al 
proprietăţii individuale, pe care înseşi Sovietele încep a-l recunoaşte. 

1.4.46. Primele ştiri sosite din Grecia arată că au avut succes grupările monarhiste 
de dreapta. Astiel la Atena 3/5, la Salonic 1/2, iar la Kalamata 9/10 din voturi le-au fost 
atribuite. 

În nord, în special în Macedonia, boicotarea alegerilor recomandată de EAM a avut 
anume efect. De altfel, agenții comunisti au procedat prin teroare, ca într-un centru la sud 
de Salonic, unde 100 comunişti au ocupat localul de vot. 

În total s-au înregistrat aproape 80 morti. 

Purtătorul de cuvânt al guvernului persan comunică din Teheran că evacuarea 
trupelor ruseşti continuă conform planului stabilit. 

În zonele occidentale de ocupație din Germania, votul de ieri al social-democratilor 
a arătat că sunt contra formării unui bloc cu comuniştii, în timp ce în zona sovietică, din 
motive tehnice(?), comandamentul sovietic n-a autorizat votarea. 

Vişinski a informat pe Trygve Lie că guvernul sovietic a trimis prin Federal Bank 
suma de 450.000 livre sterline pentru contribuția sa la ONU. 

Aseară am fost informat, dar vestea trebuie confirmată, că Franasovici a telegrafiat 
de la Londra că a fost primit „cu foarte multă răceală”. 

Van Acker a format la Bruxelles un guvern de „stânga moderat” compus din 
socialişti (Spaak rămâne la Externe), şase liberali, patru comunişti şi trei în afară de partide. 
Catolicii au refuzat participarea din cauza prezenței comuniştilor. 

Sophoulis şi-a înaintat azi demisia regentului Damaschinos, care l-a rugat să 
continue a gira afacerile până la constituirea noului cabinet. După toate probabilitățile, va fi 
format de coaliția populiştilor cu monarhistii şi Tsaldaris declară că e gata a accepta 
însărcinarea ce i s-ar da. Probabil coaliția va deține 200 locuri în Parlamentul format din 350 
membri, aşa că problema reîntoarcerii Regelui se va pune înainte de 1948, când se stabilise 
plebiscitul în chestiunea monarhică. 

Se anunţă că ruşii continuă în mod serios acum retragerea lor din Persia, Tabrizul 
a fost evacuat iar legăturile Teheranului cu Baku, capitala Azerbaidjanului au fost restabilite. 
Vom vedea de asemenea şi raportul parlamentarilor englezi sosiți de două zile la Teheran. 

Nu cumva ruşii dau aici înapoi, ca să încerce cine ştie ce atac neaşteptat aiurea? 
Vedremo!... 

3.4.46. Partidul Populist grec obținând majoritatea (unii spun chiar absolută), 
regaliştii vor cere un plebiscit neîntârziat privitor la întoarcerea Regelui. Partidele de stânga 
susțin că 50% din alegători s-au abținut, pe când populiştii vorbesc de doar o treime. 

Azi s-a deschis la Londra, sub presidentia lui Bevin, conferința europeană a 
cerealelor, la care, din estul continentului singură Polonia a acceptat să participe, pe când 
Sovietele, Rusia albă, Ucraina au refuzat, iar Cehoslovacia, Ungaria, România şi Finlanda 
n-au dat niciun răspuns. 

Pentru şedinţa de azi a Consiliului de Securitate, Gromyko a declarat că nu va 
asista, pe când la Ambasada persană se afirma că răspunsul guvernului de la Teheran era 
aşteptat dintr-un moment în altul. 

În ultimul moment, s-a comunicat oficial că Lie a primit azi dimineață două note de 
răspuns, persană şi rusă. Să vedem conținutul lor!... 

Un raport oficial persan şi informații engleze arată că evacuarea trupelor ce se 
îmbarcă în porturile Mării Caspice este exactă şi continuă pe scară întinsă. 

Două comitete speciale lucrează în sânul Consiliului de Securitate: unul de 
procedură pentru stabilirea dreptului de veto, iar altul al Statelor Majore care examinează 
posibiltatea organizării unei armate internationale de securitate. Evident că o asemenea 
soluție, - demilitarizarea tuturor statelor şi crearea unei singure forte pentru tot globul, - ar fi 
unicul mijloc de a asigura o pace durabilă omenirii. 

În prealabil însă, ar trebui dărâmată forța Sovietelor şi eliminată orice velieitate de 
agresiune din partea lor. Altminteri, totul n-ar fi decât vorbărie goală, ca la Geneva cu privire 
la nemți şi, în genere, la toți revizionistii. 

Si la noi se pare că ruşii vor să anunţe retragerea a 800.000 oameni din România 
(unii pleacă, alții vin!) şi că ne vor reduce din sumele ce le datorăm prin convenția de 
armistițiu. Să nu fie doar o manevră încercând astfel a lua piuitul aliaților, pentru ca apoi 
să-şi facă mendrele aici cu nişte alegeri subite, după care să ne trezim cu cine ştie ce 
manifestări de federalizare cu Sovietele. 

Partidul Congresului (hindus) indian se arată hotărât împotriva oricărui sistem de 
divizare a țării, aşa cum ar preconiza grupările mahomedane. 

O mare impresie a produs în Egipt ştirea că Bevin ar face o vizită la Cairo, în 
fruntea delegației pentru reînnoirea acordului anglo-egiptean. 

Guvernul de la Washington a cerut celui jugoslav autorizarea să fie audiaţi aviatorii 
americani salvați de Mihailovici în timpul războiului. E destul de problematic ca Tito să 
admită aceasta, mai ales acum când a pornit o campanie împotriva aliaților occidentali, pe 
care îi acuză de neîncetate violări aviatice ale teritoriului sârb din Italia. 

În Statele Unite s-au luat măsuri ca stocurile existente de cereale să poată fi 
imediat ridicate în schimbul unor certificate date producătorilor, cu dreptul de a le valorifica 
până la 31 martie 1947, spre a obține prețul zilei cel mai avantajos. 

Continuă greva celor 400.000 mineri americani. 

Azi pare să se fi calmat îngrozitorul „raz de marée™ care a devastat Pacificul din 
Aleutine şi Alaska până pe coastele Chile pe o distanță de 11.000 km, ridicând valuri de 
35 m, distrugând vase şi aşezări omeneşti, mai ales în zona insulelor Hawai. Cauza ar fi 
cutremure sau erupții vulcanice submarine între Kamciatka şi Aleutine. 

Radio Londra relatează cum s-a desfăşurat şedinţa de 45 minute a Consiliului de 
Securitate: Gromyko a lipsit bineînțeles şi ambasadorul persan a fost poftit să ia loc la 
masă. Preşedintele a citit raportul secretarului general precum şi cele două răspunsuri 
sosite de la Moscova şi de la Teheran. 

Nota sovietică afirmă că înțelegerea cu Persia a fost realizată şi că evacuarea 
trupelor este în curs, aşa că nu mai e cazul să se evoce un subiect lipsit de obiect. 

Dimpotrivă, nota persană susţine că niciun acord n-a fost stabilit, deoarece 
evacuarea e condiționată de două alte pretenții sovietice: 

1. înființarea de societăți mixte petrolifere; 

2. acordarea autonomiei Azerbaidjanului, 
ambasadorul sovietic la Teheran precizând că astfel ar dispare şi condiţia „evenimentelor 
neprevăzute" pentru evacuarea trupelor. 

Formula e cu totul inacceptabilă, căci singur Parlamentul la alegerea căruia nu se 
poate proceda, atâta timp cât tara e sub ocupaţie străină, este în drept să aprobe crearea 
de societăți mixte, iar Azerbaidjanul fiind supus constituției statului persan, eventuala 
acordare a unei autonomii locale, e o problemă de ordin pur intern. 

La acestea, Byrnes a întrebat pe ambasadorul persan ce sugestii are de făcut şi 
răspunsul său a fost: 

1. ruşii să renunţe la condiţia „evenimentelor neprevăzute” şi 

2. să promită formal că evacuarea va fi terminată pînà la 6 mai. 

Chestiunea rămâne pe ordinea de zi, spre a putea fi reluată în orice moment. 

Agenția Reuter adaugă că în întrunirea privată ce a urmat, membrii Consiliului au 
stabilit „a provisional and informal agreement! a chestiunii persane pentru obținerea 
promisiunii Sovietelor că Persia va fi complet evacuată până la data menţionată. 

Din Paris, se anunță că la 1 mai se va deschide conferința păcii, la care vor 
participa 21 state, la care se vor adăuga Finlanda, România, Ungaria, Italia si Bulgaria. 

4.4.46. Regentul Damaschinos a însărcinat pe Tsaldaris cu formarea noului guvem 
ce se va constitui probabil pe baza coaliţiei între populişti şi partidele de centru care au şi 
realizat un acord pentru plebiscitul asupra Monarhiei. 

Misiunea americană din Ungaria a trimis o notă lui Voroşilov, cerându-i 
îndepărtarea funcționarilor sovietici din întreprinderile petrolifere cu capital american din 
Sudul țării. 

Franța a încheiat cu Olanda un acord monetar precum şi unul consular, care 
suprimă pasapoartele între cele două tări, şederea francezilor în Olanda si a. olandezilor în 
Franța neputându-se prelungi totuşi indefinit. 

Bevin a făcut ieri declarații în Cameră privitoare la stabilirea de relaţii economice şi 
politice mai strânse cu Franţa, ideea unei alianțe franco-britanice fiind foarte ventilată de o 
vreme încoace. 

Sentimentul la New-York este că s-a terminat criza cu Sovietele si că din frictiunea 
ultimelor zile, prestigiul Consiliului de Securitate iese întărit. 

5.4.46. Consiliul a stabilit o hotărâre provizorie (interimară) cu privire la litigiul 
ruso-persan, acceptând propunerea lui Byrnes care e de părere ca rezoluția să declare că 

amână procedura până la data de 6 mai, când va trebui primite de la ambele părți 
raporturile privind executarea integrală a evacuării conform angajării. 

Rezoluția adaugă că în caz că s-ar ivi între timp noi complicații, afacerea va fi 
redechisă în fata Consiliului. Nouă din cei zece membri au votat rezoluția, Gromyko fiind 
absent, iar delegatul Australiei s-a abținut, spunând că faptele n-au fost cercetate cu 
de-amănuntul. 

Ştiri sosite în ultimul moment din Teheran, anunţă că azi dimineaţă a fost semnat 
un acord complet de către Sultaneh şi ambasadorul sovietic, fixând fără alte condiții, 
evacuarea totală la şase săptămâni după data inițială de 24 martie, hotărând ca, după şapte 
luni de la acceaşi dată, Parlamentul persan să aprobe crearea de societăți mixte. 
De asemenea recunoaşte că problema Azerbaidjanului e de resortul politicii inteme a 
Persiei, guvernul din Teheran fiind dispus a o examina şi rezolva cu bunăvoință în cadrul 
Constituției sale. 

Din toate acestea ar reieşi că Sovietele au cedat teren în fata intransigentei aliatior. 

Privitor la conferința de pace, se află de la Paris că Moscova e de părere ca ea să 
se amâne până ce proiectele definitive ale tratatelor cu Italia, România, Bulgaria, Ungaria şi 
Finlanda vor fi redactate, pe când la Londra şi la Washington prevalează avizul că întrunirea 
cât mai grabnică a miniştrilor de Externe (cu câteva zile înainte de 1 mai), ar grăbi cu mult 
lucrurile. 

Hoover a sosit la Londra înainte de a-şi continua călătoria de cercetări la Bruxelles, 
pentru a raporta la conferința cereralelor cazul grav a 22 state europene cu o populație de 
300 milioane locuitori amenințată de foamete, dacă seceta pornită pe tot continentul nu va 
da o recoltă satisfăcătoare. Pe de altă parte, Ben Smith s-a arătat foarte satisfăcut în 
Camera Comunelor de vizita la Washington, spunând că, dacă reuşeşte campania 
întreprinsă în Statele Unite de economisire a grânelor, Anglia va primi 7,5 milioane tone în 
locul celor 5,5 tone estimate iniţial, ştiut fiind că aceasta este limita extremă sub care n-ar 
mai putea cobori, în timp ce americanii mai hrănesc animalele cu cereale. 

Şi la noi seceta începe a fi tot mai îngrijorătoare. 

Noul guvern de coaliţie grec s-a format sub preşedinţia unui magistrat, având pe 
Tsaldaris la Externe. Conform hotărârii, Regentul şi-a înaintat telegrafic demisia sa regelui 
George în Anglia, deşi guvernul l-a rugat să nu plece. 

Guvernul jugoslav a refuzat audierea aviatorilor americani în favoarea lui 
Mihailovici, declarând că toate măsurile pentru garantarea unei drepte judecate au fost luate. 

Guvernul nostru, mai mintos decât celelalte, s-a găsit mai cu mot si prin glasul 
inefabil al lui Guţă a tràmbitat că a rupt relaţiile diplomatice cu guvernul Franco, exprimând 
totodată poporului spaniol simpatia şi prietenia poporului român. Gest tot atât de caraghios 
ca şi declarația de război adresată de Antonescu Statelor Unite. 

Aceasta însă ne serveşte azi (prostie atunci, dar cumintenie acum), căci dacă 
România s-ar fi limitat a declara război numai Sovietelor, azi ne-am fi aflat în „tete-ă-tâte” 
doar cu sovieticii ca să încheiem pacea. 

Față de purtarea tot mai agresivă a guvenului albanez, Anglia a decis să nu mai 
acrediteze un ministru la Tirana şi nici să primească o misiune albaneză la Londra, 
continuând totodată a se opune cererii ca Albania să fie admisă ca membru al ONU. 

Pentru motive de sănătate Negel renunță a mai fi mareşal al Palatului, rămânând 
numai cu administrarea „Domeniilor Coroanei”. 

Este vorba să se numească un ministru al Curţii regale, post pentru care se 
vorbeşte de Savel Rădulescu, dar pentru care apare şi Ghelmegeanu, candidat al 
guvernului. Cred că ar fi greu Regelui să accepte un membru al Frontului Plugarilor, care nu 
e decât o ipostază a comunismului. Pentru funcția de mareșal se zbate şi Dim. Buzdugan. 

6.4.46. Cu reacție extrem de tardivă, Sovietele dau azi un răspuns ridicol 
guvernului canadian în afacerea de spionaj: anume că funcţionarul misiunii sovietice care a 
mărturisit operaţiunile de spionaj ale ataşatului militar este un criminal ordinar, dovedit că a 
furat bani din casieria Legatiei că toate asertiunile sale sunt mincinoase şi neprobatorii în 
fata justiției!... 

Răspunzând atitudinii Moscovei pentru amânarea conferinței de pace, Byrnes a 
propus ca cei patru miniştri de Externe (Bevin, Molotov, Bidault şi el însuşi) să se 
întrunească la Paris la 25 aprilie pentru discutarea şi găsirea de soluții la problemele mai 
importante, asupra cărora delegații lor la Londra n-au reuşit a se pune de acord, astfel încât 
conferința să se dechidă totuşi la 1 mai. Chestiunile principale ar fi: 

- coloniile italiene, ruşii pretinzând un mandat asupra Tripolitaniei; 

- despăgubirile datorate de Italia, pentru care guvernul de la Roma a prezentat un 
memoriu aliaților că e în imposibilitate absolută de a plăti (ce simplu ar fi pentru unul din 
principalii autori ai dezastrului războiului să scape de răspundere şi cât de imoral pentru 
ceilalți vinovați); 

- Tirolul meridional, pe care italienii nu vor să-l restituie Austriei, 

- Venetia-Giulia, unde comisia şi-a terminat ancheta şi 

- contingentele militare ce urmează a se lăsa statelor foste inamice cu care se va 
încheia pacea. 

La Guardia a declarat fără înconjur la New-York, în numele UNRRA: „avem bani, 
avem vapoare, avem personalul necesar, dar milioane de oameni mor de foame şi noi nu le 
putem trimite hrana necesară. Numai în SUA sunt sute de mii de vagoane de cereale care 
ar putea salva lumea de înfometare. Putin îmi pasă dacă voi primi lovituri, numai să pot 
scăpa omenirea de acest dezastru, căci dacă nu trimitem grâul în aprilie, vom trimite 
coşciuge în iulie”. 

Ruşii au decis să părăsească terenurile de cultură din Austria de Jos ocupate de 
trupele lor, mărginindu-se a păstra 21.000 hectare la Zollerheim, care servea înainte drept 
câmp de manevre. Preşedintele Renner a declarat cà tara sa nu poate fi dominată 
din direcţia nici vreunui punct cardinal şi că doreşte să se organizeze sub controlul 
Naţiunilor Unite. 

În Grecia, din 1,1 milioane votanti, populiştii au obținut 602.000 voturi, dar 
abtinerea a fost de aproape 50%. Regele George va decide dacă Regentul îşi va continua 
funcțiile. 

Preşedintele Truman va vorbi azi la Chicago despre politica externă a Statelor Unite. 

Problema Ruhr-ului va constitui cheia de boltă a viitorului tratat franco-englez. 

Partidul Congresului este convins că prin acordarea neîntârziată a independenței 
Indiei de către Anglia s-ar realiza mai uşor liniştirea spiritelor, pe când musulmanii preferă să 
întârzie acest moment, în speranța obținerii unui stat independent, Pakistanul, separat de India. 

Franţa şi Anglia au anunțat că acceptă propunerea lui Byrnes pentru întâlnirea 
preliminară a miniştrilor de Externe la 25 aprilie; Rusia n-a răspuns încă. 

Guvernul polon a trimis instrucțiuni delegatului său la New-York să ridice problema 
regimului Franco în fața Consiliului, arătând că el amenință pacea şi cerând ca toate statele 
democratice să rupă relațiile cu Spania franchistă. 

Un număr de 15 prinți de sânge japonezi şi mai multe notabilitàti din Camera Înaltă 
au fost siliți să se demită din funcţiile ce le dețineau, acuzați fiind de a fi contribuit la 
declararea războiului, iar şeful protocolului imperial a suprimat salutul pe care orice japonez 
îl datora portretului Mikadoului. 

7.4.46. Toată lumea comentează discursul lui Truman rostit cu prilejul zilei Armatei 
americane la Chicago. Foarte potolit, dar cât se poate de hotărât. 

Partea centrală o constituie capitolul relativ la Orientul Apropiat şi Mijlociu compus 
din națiuni slabe, chiar luate colectiv, în fata unei agresiuni puternice (Persia şi lumea arabă 
față de atitudinea Rusiei). Zona ar putea deveni arena unei rivalități între puteri străine care 
ar duce la un conflict subit prin acțiuni coercitive sau de penetratie în dauna suveranității 
acestor națiuni. Statele Unite sunt azi țara cea mai puternică din lume „nu dintr-un sentiment 
de fălire, ci ca un fapt real, de care alte state ar trebui să țină seama." E drept că în războiul 
trecut, americanii au avut doi ani să se înarmeze, dar într-un viitor conflict America va fi 
primul obiectiv al unei agresiuni. 

O aluzie mai directă la politica Sovietelor cred cà nu se putea face. 

Truman mai precizează şi că împrumutul ce se acordă Angliei e socotit ca având o 
importanță covârşitoare. 

S-a anunțat azi că în urma şedinţelor comisiei şefilor de State Majore a fost 
elaborat un plan strategic pentru asigurarea păcii în lume, eventual impunerea ei la nevoie 
prin acțiuni de ordin militar. Planul va fi supus Consiliului de Securitate. 

Delegaţia pan-arabă este de părere cà Tripolitania ar trebui să devină un stat 
independent; dacă însă n-ar fi posibil şi ar fi necesară o tutelă, aceasta să se acorde în mod 
colectiv Federaţiei pan-arabe sau ca o tutelă unică Egiptului. 

Argentina a promis să acorde UNRRA un supliment de 5 milioane tone grâu. 

Printr-un acord cu Sovietele, Ungaria va plăti Rusiei ca despăgubiri 50 milioane 
livre sterline în natură si mărfuri, 7,5 milioane Cehoslovaciei şi 6,5 milioane Jugoslaviei. 
Agenția Tass dezminte zvonul cà Rusia ar fi pretins Italiei despăgubiri de 750 milioane, ci 
doar 65, din care numai 20 i-ar reveni, restul urmând a se împărți cu Jugoslavia, Grecia 
şi Albania. 

Gavan Sultaneh a comunicat că societatea petroliferă mixtă ruso-persană va fi 
constituită pe 50 ani, ruşii preluând toate costurile de exploatare, iar persanii având 
autoritatea de poliție; beneficiile ruseşti pe primii 25 ani vor fi de 49%, iar apoi de 50%. 
Alegerile vor avea loc după completa evacuare de trupe străine a ţării. (S-ar putea spera ca 
acest precedent să ne servească şi nouă, românilor?...). 

8.4.46. Moscova a trimis prin Gromyko o notă lui Lie, prin care afirmă că acordul 
încheiat cu Persia, implică scoaterea chestiunii de pe rolul Consiliului şi declară că 
hotărârea de a reexamina problema după 6 mai este contrară Chartei ONU. Acesta nu e şi 
punctul de vedere al aliaților, care socotesc că învoiala stabilită cu guvemul persan sub 
ocupație nu înlătură cu nimica încălcarea de către ruşi a tratatului tripartit. 

De altfel, ultimele ştiri din Teheran arată că nu 49%, ci 51% va fi atribuit ruşilor, pe 
care viitorul Parlament convocat în septembrie va avea să ratifice; că după 25 ani, părțile 
vor deveni egale, iar peste 50 ani Persia va avea dreptul să prelungească acordul sau să 
răscumpere acțiunile ruseşti. Teritoriul dat în exploatare societății corespunde cu aria 
actuală a Azerbaidjanului, minus o fâşie între lacul Urmia şi granița Turciei, unde Persia nu e 
autorizată a acorda concesiuni nimănui altuia. 

Anglo-americanii acordă mare importanță încheierii unui act de acest fel sub 
ocupație, căci aceeaşi chestiune se va pune în curând cu privire la tratatele de pace cu 
statele foste aliate Germaniei, de unde trupele ruseşti vor trebui să plece şi pe care în 
prezent le secătuiesc, punând în imposibilitate restabilirea vieții economice. 

Rusia încă n-a răspuns la nota Americii cu privire la întrunirea miniştrilor de 
Externe. 

Până joi Consiliul se va pronunța cu privire la intervenţia Poloniei asupra regimului 
Franco pe care o va susţine şi Franța, autorul inițial al unui atare demers. 

În conferința ţinută la Lille, Bidault s-a arătat încântat de acordul încheiat cu 
Moscova pentru cele 500.000 tone cereale care perfecteză tratatul franco-sovietic. 

Şi-a exprimat speranța că un tratat similar de alianță să fie încheiat cu Marea 
Britanie. Totodată a cerut cu hotărâre ca regiunile Ruhr, Saar şi Renania să fie scoase de 
sub administrația unitară a Germaniei, care altcum ar prezenta un pericol neîncetat pentru 

pace. În acest sens, propune ca Ruhr să fie internationalizat, Renania să treacă de sub 
controlul comisiei interaliate din Berlin sub cel al unei forte franco-aliate, iar Saar să fie pus 
sub controlul permanent francez, având unitate economică şi monetară franceză şi fiind 
apărat de trupe de acoperire franceze. 

Delegații a 18 din cele 20 circumscripții ale Berlinului s-au pronunțat împotriva 
fuziunii social-democratilor cu Partidul Comunist. 

La Geneva s-a întrunit şedinţa finală a Societăţii Naţiunilor, la care au luat parte 
Hambro, Paul Boncour etc., şi s-a decis înglobarea sa în sânul Naţiunilor Unite, urmând ca 
palatul Ligii să servească reuniunilor ONU din Europa. 

Regele George a acceptat demisia lui Damaschinos, cerând guvernului să-i facă o 
propunere pentru viitorul Regent. 

Cele trei puncte ale referendumului constituțional polonez care va avea loc în iulie, 
înaintea alegerilor din toamnă ar fi: 

1. sistem mono-sau bicameral; 

2. adoptarea noilor legi sociale; 

3. vechile pietre de hotar la vest (linia Oder-Neisse) şi noua graniță de est cu 
Sovietele. 

O ştire din Teheran anunţă că a izbucnit o revoltă în provincia Mazanderan, dintre 
Caspica şi capitală de unde s-au retras trupele ruseşti şi unde elemente de dreapta, ostile 
lui Sultaneh, au atàtat lumea împotriva acordului cu Sovietele; oficial, armata persană va 
restabil ordinea, dar bineînțeles este vădită prezența coditei bolşevice. 

9.4.46. Lucru de mirare, Moscova a acceptat să participe la întrunirea miniştrilor de 
Externe la 25 aprilie, aşa că numai Franţa n-a răspuns încă formal. 

Relativ la această conferință, anglo-americanii sunt de acord ca agenda să urmeze 
întocmai înțelegerea de la Potsdam, ştiut fiind că nicio îndreptare a stării economice din 
Europa nu poate fi realizată, câtă vreme nu vor fi fost semnate tratatele de pace, cât timp 
Italia, Finlanda, România, Ungaria si Bulgaria nu vor cunoaşte exact care le vor fi graniţele, 
dar mai ales că nu-şi vor putea consolida situaţia interna, fiind silite a întreține în continuare 
trupe străine de ocupație. 

În ce priveşte nota rusească relativ la Iran, Byrnes a declarat că nu se poate 
admite ca, prin simpla absenţă a unui membru de la dezbateri, deciziile Consiliului să 
devină inoperante. Aceasta e deci o problemă de procedură care va fi stabilită de Consiliul 
de Securitate împreună cu celelalte probleme (printre care şi exercitarea dreptului de veto) 
ce-i vor fi supuse spre soluționare. 

Ca reacție a guvernului Franco față de recunoaşterea de către Polonia a 
guvernului republican din exil a lui Giral, se anunţă la Madrid că guvernul spaniol n-a avut 
vreodată timp să examineze problema recunoaşterii celui polonez, impus de Soviete. 

Guvernul grec depune insistente pe lângă Damaschinos pentru a păstra mai 
departe funcția de Regent. În schimb, grupările EAM intervin pe lângă aliați ca să fie 
evocată la Consiliul de Securitate problema greacă. 

Guvernul Statelor Unite a transmis republicilor americane o notă propunând 
constituirea unui comitet de uniune pan-americană în care să fie cuprinsă şi Argentina, în 
cazul în care guvernul Farrel ar da garanții de modificare a actualei sale politici. 

Aseară şi Franța şi-a comunicat acordul de participare la reuniunea miniştrilor de 
Externe începând cu 25 aprilie. 

12.4.46. Pe ordinea de zi a Consiliului va sta: 

- cererea Rusiei pentru abandonarea discuțiilor privitoare la Iran; 

- cererea Persiei pentru menținerea chestiunii pe rol; 

- demersul Poloniei susținut de Franţa, pentru examinarea regimului Franco. (Cu 
tot protestul Spaniei, cel puţin şase din 11 membri ai Consiliului sunt favorabili cererii 
poloneze). 

Evident că aceasta nu înseamnă şi învinuirea regimului spaniol că amenință 
pacea. Între altele, Madridul dezminte categoric cà multi nazişti nemți trăiesc acolo camufiati 
sub cetățenie spaniolă, precum şi asertiunea că uzine germane pentru cercetarea energiei 
atomice ar fi fost transferate în Spania. 

Cu privire la pericolul foametei în lume, deşi Truman a declarat că situaţia 
alimentară mondială e pe cale de îmbunătățire, La Guardia crede că recolta viitoare nu va fi 
suficientă si lăudând inițiativa britanică de rationalizare, apreciază că şi Statele Unite ar 
trebui să îi urmeze exemplul. La rândul său, Bevin a afirmat că Commonwealth-ul a răspuns 
admirabil cererii de grâne, ajungând aproape de limita raționalizării, fapt care a mărit 
considerabil prestigiul Marii Britanii. 

Ținând seama de insistența guvernului grec şi de demersul englez şi american, 
Damaschinos a consimțit să rămână mai departe Regent pentru perioada de tranziție, adică 
până după ce plebiscitul se va fi pronunțat în problema Monarhiei. 

În privinţa alegerilor, raportul delegaților străini confirmă că ele au fost perfect libere 
şi că, din cei aproape 40% care s-au abținut abia 9% au făcut-o din motive de partid, aşa că 
acest fapt n-ar fi schimbat rezultatul final. 

Statele Unite s-au adresat Angliei care s-a raliat, şi Rusiei, care n-a răspuns nimic, 
pentru a reaminti guvernului român angajamentul luat față de aliați de a organiza alegeri 
până cel mai târziu în luna mai. 

Alegerile din Japonia au dat o majoritate hotărâtă pentru menținerea Monarhiei şi a 
dinastiei imperiale. Din 336 deputați aleşi, 103 sunt liberali, 69 progresişti, 65 social- 
democrați, patru comunişti etc. Bineînţeles, aceştia din urmă protestază că alegerile au fost 
măsluite. 

Ştiri din Manciuria confirmă că la Harbin şi în alte localități de unde au plecat ruşii, 
ei au fost imediat înlocuiți prin trupe chineze comuniste. 

Foştii miniştri din guvernul Antonescu au fost trimişi în judecată pentru 25 aprilie. 

13.4.46. Un acord a fost stabilit la Londra între guvernele britanic şi olandez pentru 
retragerea trupelor engleze din Jawa, în urma căruia şi Olanda va participa la ocuparea şi 
controlul unei regiuni din Germania. 

Există însă dificultăţi între Londra si Paris din cauza pretentiei franceze de a 
separa regiunile renană şi Ruhr de restul Germaniei, îngreunând realizarea acordului 
franco-britanic, spre completarea triunghiului cu Moscova. 

Mai există şi alte dificultăţi ce se desenează din partea ruşilor, New Statesman se 
întreabă dacă poziția de izolare în care pare decis Stalin să se mențină, nu va provoca prin 
forța lucrurilor un bloc occidental anti-bolşevic, ceea ce guvemul englez ar trebui din 
răsputeri a evita. Situaţia se va lămuri desigur la New-York unde Sovietele sunt decise a 
aduce din nou problema persană la punctul mort. 

Spania a cerut tuturor statelor reprezentate la Madrid să controleze în totală 
libertate asertiunea poloneză cu privire la pretinsele uzine germane pentru energia atomică 
de pe teritoriul spaniol, ca să dovedească netemeinicia ei. 

Belgradul a hotărât să respecte toate tratatele internaţionale încheiate de 
guvernele jugoslave anterioare, ceea ce a netezit complet situația regimului Tito. 

Londra declară că, din momentul în care a recunoscut acest regim, a încetat 
sprijinul pentru partizanii regelui Petru şi, ca primă consecință, nu mai acordă niciun ajutor 
adversarilor lui Tito ce se află în zona britanică a Germaniei, cu excepția doar a celui 
consimțit pentru refugiații politici. 

În ce priveşte întrunirea miniştrilor de Exteme, Radio Moscova a şi anticipat, 
spunând că s-a stabilit acordul privind coloniile italiene ce vor fi administrate în comun de 
cei patru aliați, că Italia va plăti Rusiei 100 milioane dolari şi 200 milioane dolari Jugoslaviei, 
Albaniei şi Greciei. (De ce nimic - Franței, care a pàtimit cel mai mult de pe urma intrării în 
război a Italiei?). 

Despre ai noştri, caraghioşi ca totdeauna, delegaţia pentru Conferinţa de pace stă 
cu geamantanele făcute, iar Guţă, dându-şi în fine seama de ridicolul în care se cufundă, a 
făcut pe bolnavul; astă seară ministerul de Externe spune la radio că nu e vorba de nicio 
plecare a vreunei delegații la Conferinţa de pace. 

Mai cu tâlc, în schimb, e călătoria la Moscova a delegaților guvernului maghiar, 
care încearcă să obțină câştig de cauză privitor la delimitarea viitoarelor granițe cu 
România, cu toate că Groza a proclamat că frontiera noastră de vest va rămâne 
neschimbată, ştiut fiind că ruşii au pretins cà ne vor susține la conferinţă fată de anglo- 
americani, dispuşi să convină la o rectificare. 

Gouin a primit azi în audiență pe Stoilov, dar de faimosul Franasovici nu se aude 
nimic... 

Sunt informat că dacă ruşii reuşesc să smulgă Azerbaidjanul de sub dominaţia 
efectivă persană, această biată țară îşi va pierde unicul grânar, restul de peste un milion 
km? fiind deserturi şi stepe neproductive. Aud şi astă seară de la Moscova că primul ministru 
al acestei provincii (prin urmare ruşii continuă să menţină acolo un guveran autonom!), a 
decis împărțirea pământului şi împroprietărirea a unui milion de țărani. 

Trebuie să recunoaştem că nici nu se mai ostenesc să varieze metodele!... 

14.4.46. La Guardia atenționează că dacă India nu primeşte grâu până în iunie, 
între 5 şi 10 milioane indieni vor muri de foame, iar faţă de detaliile culese de Hoover în 
Germania, chiar dacă populația din zona sovietică ar fi redusă la „starvation's, fără un 
import masiv de alimente şi în zonele occidentale, vor izbucni în curând dezordini din cauza 
lipsurilor de hrană. 

În adevăr, pe când teritoriul Germaniei a pierdut 25% din suprafața agricolă 
anterioară (care oricum nu satisfăcea decât 85% a nevoilor), populația a crescut de la 67 la 
72 milioane, la care se mai adaugă 2 milioane de nemți aflați încă în străinătate. Acestea 
sunt cifre în fata cărora frazele şi formulele reci n-au nicio acoperire. 

La Berlin, ca reacție împotriva majorităţii social-democraților ce a refuzat fuziunea 
cu comuniştii, s-au pus bazele, artificiale desigur, ale unui partid de Uniune Socialistă, din 
fuziunea slabelor resturi de social-democrati cu Partidul Comunist (care declară că renunță 
la titulatură, însă nicidecum la strategia marxist-leninistă). 

Guvernul francez susține crearea unui stat independent în Ruhr, dar este prea 
putin probabil ca Naţiunile Unite să accepte o dezmembrare a Germaniei. 

În această situație, Franța preferă o administrație în ,4" mai curând decât 
administrarea colectivă a ONU. Am impresia că la Paris se agită o formulă învechită, aceea 
a unui stat-tampon renan, menit a evita un viitor conflict franco-german. 

Pentru aceasta însă, ar fi trebuit: 

1. organizat un puternic stat viabi! al Rinului din Alpi până la Marea Nordului, un soi 
de reminiscență a Lotharingiei tratatului de la Verdun şi 

2. să mai existe azi un pericol german, iar nu unul rusesc, care ar implica mai 
degrabă necesitatea unei „Lotharingii răsăritene” între Vistula şi Nistru, de la Baltică la 
Marea Neagră, putemic echipată şi susținută de ONU. 

Presa anglo-americană se aşteaptă ca zilele următoare să fie iar destul de critice 
pentru eforturile de colaborare. 


65 „moarte prin inaniție” 

Mai întâi, ştirile din New-York arată că în şedinţa de mâine a Consiliului de 
Securitate, cererea Rusiei de scoatere de pe rol a chestiunii persane va fi sigur respinsă, în 
timp ce solicitarea guvernului persan va fi desigur discutată şi analizată. 

Şi reclamatia Poloniei, împotriva regimului Franco, la care aderă ruşii, francezii si 
mexicanii va fi cu multă probabilitate respinsă, pe principiul de a nu se crea un precedent de 
ingerință în treburile interne ale unui stat, aceasta cu atât mai mult cu cât fostul ambasador 
al Poloniei la Madrid a publicat o declaraţie arătând că actualul guvern de la Varşovia 
„acţionează sub amenințarea baionetelor ruseşti”. 

Întrucât priveşte întrunirea de la Paris a celor ,4" în data de 25 aprilie, nota 
dominantă nu este de optimism. Statele Unite sunt atât de convinse că până la sfârşit nu vor 
putea ajunge la niciun acomodament cu Sovietele, încât se gândesc foarte serios, pare-se, 
să recurgă la soluția extremă de a nu mai ține seama de pacta conventa cu aliații lor si de a 
încheia tratate de pace separate cu statele foste satelite. 

Sigur că o asemenea soluție n-ar fi ideală, deoarece s-ar normaliza de pildă, 
situația unei Românii care ar încheia pacea cu americanii; vom rămâne de fapt sub ocupație 
rusească?... 

Sunday Times este informat că la Paris, ruşii vor pretinde să păstreze în Ungaria, 
România şi Bugaria pozițiile de dominație exclusivă, vor cere mutarea sediului ONU în 
Europa, vor susține să primească un mandat exclusiv asupra coloniilor italiene şi vor 
reclama 300 milioane dolari, ca despăgubiri din partea Italiei pentru ei şi acolitii lor. 

Doi miniştri fără portofoliu din cabinetul grec, Venizelos şi Canelopoulos, au 
demisionat în urma telegramei adresate regelui George de către 165 deputați populişti, prin 
care mărturiseau credința lor monarhistă si protestau în contra reînnoirii Regentei lui 
Damaschinos. 

Generalul Marshall, reîntors de la Tchong-k'ing, a anunţat că situaţia din Manciuria 
este foarte gravă din cauza opoziţiei crescânde a comuniştilor care amplifică mereu 
conflictul existent cu trupele guvernamentale. 

15.4.46. Toată lumea este de acord la noi cu amânarea alegerilor până cel putin la 
toamnă, adică până la plecarea ruşilor din țară. 

Teama mare este că, de rândul acesta, aliații nu vor pretinde să executăm 
angajamentul luat, deşi n-ar fi nici în interesul lor ca lucrul să se facă în asemenea condiții 
anormale. Nu e deci exclus ca pretenția lor sà fi fost formulată doar „pour la frime”*s. 

Privitor la delegația pentru conferința păcii, temându-se pe drept cuvânt de oprobiul 
ce-l vor purta mai târziu semnatarii actului, Tătărescu fine cu orice chip să fie înglobati, în 
afara javrelor fenediste, şi reprezentanți ai opoziției precum şi experţi tehnici, care să 
confere delegaţiei române mai multă greutate în opinia publică de la noi. 


&% „pentru a salva aparențele" 

Se loveşte, pare-se, atât de rezerva opoziției, cât şi de refuzul net al guvernului, 
fapt pentru care Guţă se simte „trés dans ses petits souliers", încercând un soi de 
rezistență pasivă. 

Un nou dar al Danaidelor înjghebat de ruşi cu guvernul este prelungirea de la şase 
la opt ani a termenului în care suntem obligaţi a executa toate clauzele armistițiului; un 
răgaz a cărui generozitate se poate traduce printr-o prelungire a ocupației. 

Problema statelor satelite ocupate a fost pusă de americani, arătând că sub 
ocupație străină aceste țări nu pot spera să revină la o viață normală, astfel încât chestiunea 
va fi probabil prezentată explicit şi hotărât cu prilejul discutării în ,4" a condiţiilor tratatelor de 
pace, pe care anglo-americanii nu înțeleg să le accepte ca pe o simplă parafrazare a 
convențiilor de armistițiu. 

În urma intervenției lui MacArthur relativ la situaţia din Japonia, făcută la conferința 
pentru alimentaţie de la Singapore, s-a recunoscut că în viitoarele trei luni problema nu se 
va îmbunătăți, din cauza foametei îngrozitoare ce a început să bântuie acum şi în unele 
regiuni mai ales din India, dar şi din China. 

Cât despre Europa, în afară de problema germană unde lipsurile alimentare 
periclitează producția şi mai cu seamă extracția cărbunelui din Ruhr, Hoover a sosit la 
Viena, fiind informat că mizeria şi aici este mare, iar conditiunile cu foarte putin mai bune 
decât în Polonia, considerată ca având cea mai grea situație. 

Guvernul de la Teheran a dat instrucţiuni delegatului său la Consiliul de Securitate 
pentru a-şi exprima încrederea că prevederile acordului ruso-persan vor fi în totul respectate 
şi pentru a anunţa că situația de atunci încoace este cu totul schimbată, că evacurarea 
trupelor sovietice continuă într-un ritm normal şi că, sub auspiciile acestui acord, vor avea 
loc în curând convorbiri pentru realizarea unei înțelegeri cu reprezentanții Azerbaidjanului. 

Cu privire la reclamatia poloneză, la New-York se vor discuta diversele aspecte ale 
regimului din Spania, fără însă a se păşi la măsuri imediate. Cu toate acestea, Giral a 
declarat cà o acţiune împotriva lui Franco nu înseamnă deloc provocarea unui război civil, el 
preconizând mai ales sancțiuni economice. 

Moscova anunţă că toate oraşele din zona de ocupaţie rusească din Germania, 
s-au pronunțat în unanimitate pentru fuziunea social-democratilor cu comuniştii, în timp ce 
în celelalte zone, ştirile anunţă că aceasta nu a întrunit decât cam o şesime din realele 
sentimente ale social-democratilor germani. 

Se află că la Tchang-Tchung, capitala Manciuriei, au loc lupte îndarjite între trupele 
guvernamentale şi comuniştii care pun mâna pe totul imediat după plecarea ruşilor, în timp 
ce, reprezentantul acestora din Tchong-k'ing declară că sunt în dreptul lor să ocupe totul. 

La Sofia au avut loc manifestări anti-britanice. 


67 foarte strâmtorat' 

Ca o bombă, au sosit astă seară la New-York ultimele instrucțiuni de la Teheran, 
care în urma reînoitelor asigurări ale ambasadorului sovietic că toate trupele ruseşti vor 
părăsi necondiționat teritoriul până la 6 mai, ordonă delegatului său la Consiliul de 
Securitate să retragă cererea Persiei de pe ordinea de zi. 

Rămâne de văzut care va fi acum reacția celorlalți membri. Mai ales că informații 
de la Teheran spun că, atâta vreme cât ruşii vor interzice corespondentilor străini să 
pătrundă în Azerbaidjan, va fi greu de stabilit dacă şi în ce măsură ruşii chiar pleacă. 

16.4.46. Încercarea ticluită la Teheran nu pare să fi reuşit, deoarece Consiliul şi-a 
amânat discuţia pe azi, după ce o seamă de state au respins cererea rusească, Polonia 
fiind singura să susțină pe ruşi, iar Franţa căutând o formulă conciliatorie, ca secretarul 
general să fie informat de lichidarea chestiunii spre a putea raporta la rândul său. Cadogan 
a spus că până la 6 mai Consiliul de Securitate ar putea evita să ia în discuție problema 
iraniană, urmând ca atunci să se pronunțe asupra perfectei executări a angajamentelor 
sovietice. 

Răspunzând cererii franceze de a se discuta la Paris şi chestiunea germană (zona 
Ruhr şi Renania), Byrnes a declarat că cererea franceză n-ar putea fi luată în considerare 
decât după ce se va fi stabilit acordul asupra tratatelor de pace cu statele foste satelite, 
obiectul de bază al conferinței. 

Spre a înlătura definitiv acuzele poloneze asupra existenței unei uzine camuflate 
cu savanți nemți pentru studiul energiei atomice în localitatea Portugaletto, la 8 km nord de 
Bilbao, guvernul spaniol a trimis invitaţii tuturor misiunilor acreditate la Madrid pentru 
verificarea inanitàtii acestor afirmații. 

În sânul Adunării Naţionale Franceze se desenează o ruptură între majoritatea 
Camerei compusă din socialişti şi comunişti şi Partidul Republican Popular (catolic) care 
este în favoarea sistemului bicameral (deci contra desființării Senatului), pentru dreptul de 
dizolvare rezervat preşedintelui Republicii şi pentru independența puterii judecătoreşti față 
de influențele politice. Cum, după toate probabilitățile, acest partid va rămâne în minoritate, 
el este hotărât a-şi îndemna partizanii să voteze împotriva Constituţiei la viitoarele alegeri. 

Tsaldaris a fost numit şef al Partidului Populist grec şi va deveni probabil 
preşedinte de Consiliu. Cei doi miniştri care-şi înaintaserà demisiile vor rămâne în guvern. 

17.4.46. Dezbaterile din Consiliul de Securitate asupra Persiei au fost amânate cu 
două zile din cauza intervenției neaşteptate a Secretarului General al Naţiunilor Unite, 
Trygve Lie, care a prezentat un raport relativ la aspectul legal al chestiunii de a şti în ce 
măsură Consiliul de Securitate este îndreptățit să menţină cazul iranian pe ordinea de zi, 
astfel încât comitetul de experți va avea să examineze acest raport, avizând la rândul său 
Consiliul. 

Foarte dârz, Gromyko a ironizat pe Stettinius şi pe Cadogan, care au pretenția să 
ştie mai bine decât guvernul persan însuşi care îi este interesul; van Klaeffens a ripostat, 

afirmând că singur Consiliul e stăpân pe ordinea sa de zi, căci altfel ar fi uşor unui stat mic 
după ce a adresat o plângere, să fie intimidat de o mare putere care ar exercita presiuni 
asupră-i pentru a-şi retrage plângerea. 

În memorandumul său, Lie argumentează că din punct de vedere legal, normal ar fi 
ca acest caz să fie retras de pe ordinea de zi, afară doar de cazul în care Consiliul 
socoteşte că ar exista o reală amenințare a păcii; deci, cu această unică excepție, 
menținerea cazului ar constitui un precedent periculos. 

lată cum un prost poate încurca lucrurile... 

Trebuie făcută evident o legătură si cu declarația lui Gavan Sultaneh că guvemul 
persan va întrebuința forța pentru menţinerea păcii interne, acesta după ce s-a răspândit 
zvonul că în Azebaidjan ar fi izbucnit tulburări între organele guvernamentale şi forțele 
aşa-zisului guvern autonom de acolo. 

Se pare că, până la sfârşit, cele trei partide de guvemământ din Franța se vor pune 
de acord pentru menţinerea coaliției. 

Hoover a sosit la Atena, de unde va pleca la Cairo. 

În Grecia, cei trei miniştri fără portofoliu, Venizelos, Canelopoulos şi Papandreu 
s-au decis totuşi să demisioneze dacă nu li se dau câte un portofoliu administrativ. 

În Camera Lorzilor, Lordul Vansittard a protestat împotriva unei restabiliri de guvem 
central în Germania, care, în chipul acesta, ar amenința din nou securitatea europeană; 
Lordul-cancelar Jovitt a susținut cu simpatie punctul de vedere al Franţei, unde încă trăiesc 
oameni care şi-au văzut tara invadată şi devastată în trei rânduri de către germani. 

Vansittard a mai spus - ceea ce ziarele de la noi se feresc să reproducă - cum că, 
în zona rusească, comuniştii germani bat toba naționalismului, transformând doar: „Ein Volk, 
ein Reich, ein Fihrer'? în „Ein Volk, ein Reich, ein Kommissăr*8... 

Attlee a declarat că din octombrie 1941 până în martie 1946, Marea Britanie a 
remis Rusiei materiale de război, materii prime şi fabricate, medicamente etc. în valoare 
totală de 430 milioane livre sterline. 

Gazetara americană Ann McCormick scrie că Bymes este decis sà nu se 
înapoieze de la Paris, decât după ce va fi stabilit acordul definitiv cu privire la pacea în 
Europa, socotind această Conferinţă drept cea mai importantă de la terminarea războiului. 

În această privință, se pare că atât ruşii cât şi americanii ar fi dispuşi a nu mai 
ridica chestiunea unei retrocedări teritoriale ungurilor în nord-vestul Transilvaniei: ruşii 
fiindcă ne-au promis-o de la început, aliaţii din cauza vizitei neoportune făcută de guvernul 
maghiar la Moscova. 


68 „un popor, un imperiu, un Conducător" 

La Budapesta s-ar ventila trei formule în această privinţă: 

1. un coridor care să lege scaunele secuieşti de Ungaria; 

2. o cesiune de 8-9000 km?, sau în cel mai rău caz 

3. o simplă rectificare de fruntarie la vest, care si ea ar comporta 1-2000 km?. 

Englezii de la noi afirmă cà, dacă americanii nu ridică nicio pretenţie în această 
privință, Anglia nu are nimic de zis, iar locotenentul lui Scuyller exprimă convingerea că 
această problemă nu se va mai pune în discuţie. La rândul său, Guţă a declarat lui 
Haţieganu cà lorgu lordan de la Moscova l-a informat că Sovietele au refuzat să dea 
ascultare ungurilor, dar lucrul nu este încă confirmat. 

În tot cazul, partidele de opoziţie doresc să trimită la Paris şi în mai multe locuri din 
Occident mesageri oficioşi, care să nu facă parte din actuala delegație română, pentru a 
încerca să contribuie la crearea unei atmosfere favorabile României. Se pare că Groza ar fi 
de acord, rămâne de văzut dacă şi ruşii vor admite această iniţiativă. 

În niciun caz, nici liberalii, nici țărăniştii nu vor să participe la discuții şi nici sà 
avalizeze prin semnătura lor condiţiile ce ni se vor impune. 

Gusti pleacă în Statele Unite pe socotela sa, ca să se ocupe de probleme de 
sociologie, făcând totdată şi propagandă României; pleacă totuşi cu asentimentul ruşilor şi 
cu susținerea guvernului. A lins prea multe talere, ca să nu se înfrupte si din blidul comunist. 

18.4.46. În şedinţa de ieri a Consiliului de Securitate, delegatul Poloniei a citit 
„rechizitoriul” în contra regimului Franco, acuzându-l de a continua să ajute pe naziștii 
ascunşi în Spania, de a fabrica arme noi după modele din Germania, de a întreține o armată 
de 600.000 oameni şi, în general, de a prezenta un pericol neîncetat pentru pacea Europei. 
Cere ca în mod colectiv, statele democrate să rupă relațiile diplomatice cu Madridul. 

Franța şi Mexicul au susținut teza poloneză. Delegatul Olandei s-a opus propunerii, 
iar Stettinius a declarat că, deşi este în contra regimului Franco, guvernul american doreşte 
ca înlăturarea sa să se facă fără război civil, pe cale paşnică printr-o mişcare interioară a 
poporului spaniol. (Concentrarea forțelor spaniole la granița franceză s-a produs numai 
după ce Parisul a ordonat închiderea frontierei). 

Din cauza demisiei celor trei miniştri greci, guvernul de coaliție a căzut după 13 zile 
şi e vorba acum ca Tsaldaris să încerce a forma un cabinet populist (monarhist) omogen, 
care bineînţeles va face tot posibilul pentru aducerea Regelui pe Tron. 

La Haga, au avut loc negocieri între Olanda, Belgia şi Luxemburg în vederea unui 
acord economic şi a unei uniuni vamale tripartite. 

Guvernul de la Teheran a edictat o foarte strictă cenzură a presei în ce priveşte 
ştirile corespondentilor străini. De aceea probabil, autoritățile sovietice au ridicat acum 
interdicția pentru ziarişti să pătrundă în Azerbaidjan. Este totuşi surprinzător că acei trei 
deputaţi englezi trimişi în Persia să ancheteze asupra situației de fapt au fost nevoiţi a se 
întoarce la Londra, fără să fi obținut autorizarea vizitării Azerbaidjanului. 

Noul guvern Tsaldaris a depus azi jurământul în fata Regentului si Moscova urlă că 
acest cabinet e plin de colaborationisti şi de anti-democrati. 

Lucrul grav însă l-a declarat Hoover la Atena: că, dacă până la 1 mai Anglia si 
Canada nu trimit 100.000 tone de grâu în Europa (din cantitatea ce soseşte din Australia, 
Statele Unite asigurând pe englezi că li se va restitui acest avans), atunci populația greacă 
va trebui să reducă ratia zilnică de la 900 la 500 sau chiar 400 calorii. 

În Manciuria, trupele comuniste au ocupat aproape complet capitala, unde încă se 
dau lupte şi unde ajutoarele trimise de guvern vor sosi probabil prea târziu. 

Ştiri neoficiale sosite astă seară anunţă că avizul comisiei de experți va propune 
Consiliului de Securitate menținerea pe rol a problemei persane. 

19.4.46. Byrnes soseşte la Paris, însoțit de senatorii Conolly şi Vandenberg, ca 
reprezentanți ai voinței Congresului, dar mai ales că ambii şi-au exprimat destul de hotărât 
sentimentul lor față de ruşi. Numai după ce miniştrii de Externe se vor fi pus de acord (dacă 
vor reuşi s-o facă), se va decide şi data la care se va deschide conferința păcii, amânată 
până acum fără termen. 

Cu privire la problema spaniolă, Consiliul şi-a amânat discuţiile până marţi, urmând 
a lua în considerare un amendament australian care propune să se numească o 
sub-comisie din cinci membri care să obțină până la 17 mai informaţii pe cale diplomatică 
relativ la: 

1. situaţia din Spania trebuie considerată ca fiind de ordin intem sau international? 

2. ar putea ea avea complicații sau litigii de ordin internaţional? 

3. în acest caz, amenință ea oare pacea mondială? 

Respingând mai toate capetele de acuzare poloneze ca neverificate, Cadogan a 
argumentat în favoarea menţinerii raporturilor diplomatice, misiunile străine de la Madrid 
fiind un mijloc de control al politicii regimului Franco, pe când, odată rupte aceste relații, s-ar 
lăsa câmp liber eventualelor intrigi germane. 

Preşedintele Truman a rugat pe Hoover să-şi întrerupă călătoria spre a prezenta 
raportul asupra celor constatate în Europa, ca să convingă pe americani asupra gravitàtii 
situației. 

Cererea de împrumut a Angliei de circa 3,5 miliarde dolari va trece probabil în 
Senat cu o majoritate de 18-20 voturi. În ce priveşte miliardul solicitat de Rusia, Statele 
Unite sunt dispuse a începe negocieri în luna mai. 

Marti începe la Londra conferința primilor miniştri ai Commonwealth-ului pentru 
elaborarea unui plan comun de apărare a Imperiului în condițiile apariției bombei atomice. 
Acest început ar putea fi urmat, după cum se preconizează pe ambele maluri ale 
Atlanticului, de o înțelegere anglo-americană privind uniformizarea armamentului, a 
uniformelor, a aviaţiei etc. pentru realizarea unor armate perfect interchangeables, primul 

pas către o armată de pace a unei federații mondiale (în previziunea cărei amenințări, nu 
este prea greu de înțeles). 

Marshal! a sosit la Tchong- king şi e posibil ca în China, regiunea cea mai 
nevralgică de pe glob, să asistăm în curând la ciocnirea celor două forțe adverse. 

Rădescu, cu care m-am plimbat azi, e convins că ruşii vor ceda, iar dacă le ia 
Dumnezeu minţile şi pornesc pe față la agresiune, itele încalcite se vor descurca cu 
foarfeca, fără milă, dar după ce se va fi dovedit lumii că s-a încercat tot ceea ce omeneste 
era posibil pentru o formulă împăciuitoare, dar că totul a fost zadamic. 

Tot el mi-a spus că situaţia lui Guţă în guvem este tot mai șubredă, că ar fi vorba 
să i se ia diversele ministere şi că ruşii i-ar fi făcut cunoscut că n-ar putea pleca cu delegaţia 
la Paris, decât dacă până atunci se vor întoarce în țară D-na Tătărescu împreună cu copilul 
lor. Aceasta din cauza suspiciunii la care a dat naştere faptul decorării sale atât de 
neaşteptate de către Rege (fără o recomandare din partea lui Groza). 

Se pretinde că Franasovici ar fi adus o scrisoare din partea lui Carol, în care se 
arată rolul lui Tătărescu devotat Dinastiei şi că, auzind că Maniu, revoltat, ar fi voit să 
restituie decoraţiile, ar fi spus că n-ar fi bine să facă un asemenea gest necugetat, pentru 
că el (Suveranul) a socotit bine ce-a făcut şi că Maniu îi va da dreptate când va şti despre 
ce e vorba. 

O vom vedea-o şi pe asta: Guţă, omul providential, sacrificându-se pe altarul 
Patriei şi al Monarhiei... 

Generalul Umberto Nobile candidează pe listele comuniste. Nici nu s-ar fi putut 
altceva din partea celui care a abandonat pe Amundesen în tragicul si nefastul său raid la 
Polul nord. 

20.4.46. Până marţi, când se va întruni Consiliul de Securitate, lumea face fel de 
fel de presupuneri şi perspectivele sunt că aliaţii nu se vor lăsa încàlecati de ruşi. 

De aceea, presa sovietică fulgeră şi tună în contra americanilor, scriind că după 
cum s-au comportat în cazul Iranului, se vor împotrivi şi atacului ce se dă acum în contra 
regimului Franco, înseamnă că vor dovedi totala rea credință față de URSS. 

Totuşi, conform ştirilor de la Moscova, s-ar părea că guvernul englez ar fi sfătuit pe 
Franco, prin ambasadorul său de la Madrid, să demisioneze şi că ar fi rugat pe Salazar să 
intervină si el în acelaşi sens. Faţă de acuzările ce i s-au adus, Franco a declarat că cei 
vinovați de starea de tensiune de la granița franco-spaniolă sunt comuniştii francezi cu 
activitatea lor agresivă. 

Adunarea Naţională Franceză a adoptat cu 309 voturi contra 289, proiectul de 
Constituție a celei de-a IV-a Republici. În ciuda opoziţiei catolicilor, se pare că va continua 
colaborarea guvernamentală a acestora. 

Într-un apel la radio, Truman a cerut poporului american ca două zile/săptămână să 
nu mănânce mai mult decât mănâncă în genere lumea în Europa. Guvernul american a 

statelor în nevoie, în special Cehoslovaciei, Austriei, Poloniei, Jugoslaviei, Albaniei şi Chinei. 

Hoover declară la Cairo că este absolută nevoie ca în viitoarele patru luni să fie 
aduse în Europa 5,3 milioane tone alimente. Dacă se ține seama si de lipsurile din Asia, 
necesarul se ridică la 11 milioane tone. 

Ce vor deveni însă aceste populaţii dacă nu primesc cele 5,3 milioane tone ce 
lipsesc acum? Ar fi tragic să ne închipuim rezultatul, dacă eforturile Statelor Unite, Australiei, 
Argentinei, Rusiei şi Angliei nu vor reuşi a umple acest gol. 

În Palestina numărul greviştilor în problema măririi salariilor a crescut la 100.000. E 
singurul punct asupra căruia se manifestă o solidaritate iudeo-arabă. 

O notă americană arată Rusiei condițiile în care s-ar putea încheia împrumutul 
solicitat. Se presupune că ar fi vorba de lichidarea contractului de împrumut-închiriere din 
perioada războiului şi de participarea Rusiei la Banca Mondială de colaborare monetară. 

21.4.46. În ziua de Paşte, presa londoneză discută mai ales problema raporturilor 
dintre Rusia şi puterile occidentale ce se va pune peste trei zile, cu prilejul conferinței 
miniştrilor de Externe. După toate probabilitățile, discuţiile se vor lovi de mari dificultăți, mai 
ales din cauza absenței Franţei de la convorbirile relative la toate celelalte state satelite cu 
excepția Italiei şi prin faptul că, în loc de a privi întregul ansamblu al problemei, se vor 
examina chestiunile în mod separat. 

Se presupune că ruşii vor pretinde ca Ungaria, România, Bulgaria să rămână în 
lotul sferei lor de influență, pe când Italia va căuta sà se pună sub ocrotirea occidentalilor. 
Ziarele engleze îşi pun întrebarea dacă Triest, principalul port al Europei centrale, va cădea 
în lotul vestic sau va deveni port rusesc. 

Hebdomadarul conservator Observer aproape chiar că recunoaşte nevoia ca aliaţii 
să se pună de acord pe baza acceptării condiţiilor formulate de ruşi pentru Ungaria, 
România şi Bulgaria, în schimbul acceptării condiţiilor occidentalilor pentru Italia, adăugând 
că de fapt starea de pace există chiar pe aceste baze între Rusia şi cele trei state, după 
cum ea există între puterile occidentale şi Italia. 

Presa engleză socoteste că pe aceste baze trebuie considerată reclamatia de 
despăgubiri de război din partea Sovietelor față de Italia, care până la urmă se traduce prin 
plata făcută ruşilor de către englezi şi americani, după cum cererea de dezarmare a 
Ungariei, României şi Bulgariei este privită de ruşi, ca o pretenție a aliaților occidentali de a 
dezarma parţial însăşi Armata Roşie. 

Este evident că mentalitatea anglo-saxonă reacţionează diferit de a noastră şi de 
asta mă întreb, dacă punând astfel chestiunea, presa britanică nu urmăreşte tocmai o 
reacție contrară din partea propriilor lor guverne şi a opiniei publice? 

Cu toate acestea, perspectivele noastre sunt încă foarte întunecate şi ne aflăm 
încă departe de un orizont clar. 

În ajunul plecării sale de la Cairo spre Extremul Orient, Hoover a declarat că spre 
sfârşitul lunii septembrie criza alimentară va lua sfârşit, dar că deocamdată „the world food 
situation is the greatest crisis ever faced by humanity".?° 

Un mic amănunt destul de semnificativ privitor la felul în care se face bucătăria 
interioară la noi: Filotti pregătise din vreme la ministerul de Exteme toată documentația 
necesară pentru eventuala susținere a drepturilor noastre la conferința de pace şi o avea 
aşezată în cufere, pentru a fi gata să plece în orice moment odată cu delegația. Acum patru 
zile se trezeşte în biroul său cu trei agenti ai Sigurantei care-i cer să examineze conținutul 
materialului (or fi ştiut poate că el conţine şi chestiunea Bucovinei si a Basarabiei?) El se 
opune, ei insistă şi se vede nevoit până la urmă să le dea cheile. După ce şi-au băgat nasul 
în toate, agenţii sigilează cuferele, iar Filotti se socoteste îndreptățit să se simtă vexat si 
să-şi prezinte demisia lui Guţă. 

„Decidement, la confiance règne parmi les membres du gouvemement....””! 

24.4.46. Complet epuizat de eforturile depuse în ultima vreme, Lord Keynes moare 
la 66 ani, abia întors de la conferințele ținute în America. [...] 

În Anglia, se accelerează măsurile de economisire a cerealelor şi după asigurările 
Canadei şi ale Statelor Unite de a-i restitui în septembrie avansurile făcute, guvernul britanic 
a decis să trimită imediat din stocurile sale 200.000 tone regiunilor înfometate. Ministrul 
american Anderson arată însă că La Guardia cere neapărat 700.000 tone lunar, din care 
abia jumătate pot fi asigurate. 

Acum, în ajunul conferinței de la Paris, toate spiritele sunt răscolite şi fiecare 
naţiune vine cu revendicările sale. 

Grecia cere Epirul de Nord de la Albania şi propune trimiterea acolo de experţi 
militari străini; în Austria au loc manifestări pentru realipirea Tirolului meridional şi cancelarul 
Renner consideră nimerit ca acest caz să fie evocat în fata Consiliului de Securitate; Franța 
insistă şi Daily Telegraph crede că ceilalţi trei vor accepta sà discute Ruhr-ul, Renania si 
Saar, ceea ce ar implica dezintegrarea unității germane; Belgia şi Olanda pretind ca în acest 
caz să ia şi ele parte la convorbiri. 

Delegații se adună azi la Paris: Bevin soseşte cu noul ambasador englez la 
Moscova, Byrnes cu cei doi senatori, iar delegaţia rusă e aproape completă. 

Prin Radio Bucureşti, se află totuşi că Sovietele pretind că sosirea lui Molotov şi a 
lui Vişinski va fi în funcţie de cele ce se întâmplă la New-York. 

Acolo, ruşii au avut aseară o înfrângere: cu toată insistența lui Gromyko, şi cu toate 
că Bonnet propusese amânarea până în septembrie, Consiliul a decis cu opt voturi contra 
trei (rus, polon şi francez) să mențină chestiunea persană pe ordinea de zi. 


70 „problema, pe plan mondial, a alimentaţiei este cea mai gravă criză trăită vrodată de omenire" 
71 „Este cert că încrederea domneşte printre membrii guvernului..." 

Gromyko n-a mai părăsit sala şi lumea crede că a triumfat spiritul Chartei şi 
autoritatea Consiliului. 

Cu toate acestea, apreciază presa engleză, sunt slabe speranţe ca întrunirea celor 
„4 de la Paris să dea rezultate decisive pentru soluționarea problemelor. [...] 

La conferința imperială de la Londra se vor discuta numeroase probleme, în 
ordinea probabilă: 

1. Chestiunea Pacificului, unde războiul din Manciuria este virtualmente început, 
trupele guvernamentale fiind la 70 km de Tchang-Tchung, ocupat de 80.000 comunişti şi 
unde generalul Eisenhower a pornit pe neaşteptate într-o inspecție a Extremului Orient. 

2. Organizarea Commonwealth-ului britanic pe baza principiului de libertate 
completă pentru fiecare membru de a părăsi asociația dacă o doreşte (cazul se pune pentru 
India) [...] 

3. Rezolvarea crizei alimentare. 

4. Urmărirea conferinței de la Paris, unde britanicii sunt de acord să afirme 
interesul imediat şi direct în fixarea condiţiilor de pace ale Italiei şi în lămurirea problemei 
Mediteranei, dar mărturisind (deocamdată, zic eu cu un rest de speranță) interesul lor foarte 
relativ şi în rezolvarea păcii cu Ungaria, România şi Bulgaria, ceea ce înseamnă că suntem 
abandonați ruşilor. 

În legătură cu pacea, mă întreb ce zice Londra la vestea că primul ministru al 
Finlandei tratează la Moscova elaborarea unui tratat de pace ,permanentà" cu Sovietele, 
fără a mai ține seama de prezența Angliei... 

La Teheran a sosit Le Rougetel, în timp ce Azerbaidjanul amenință guvernul central 
că nu va mai tolera agresivitatea autorităților iraniene, pe când Gavan Sultaneh anunță 
oficial că vor începe convorbiri în vederea acordării autonomiei acestei provincii. 

Să vedem ce se va petrece după 6 mai când, de bine, de rău, ruşii şi persanii vor 
comunica la New-York că trupele sovietice au părăsit teritoriul Persiei. 

Un partid liberal de opoziţie s-a înjghebat în Ungaria cu deputații excluşi, la ordinul 
ruşilor, din guvernul de coaliție. 

Social-democrajii germani, fuzionati cu comuniştii la Berlin, s-au întrunit pentru 
elaborarea unei Constituţii, în timp ce în celelalte zone de ocupație, social-democratii rezistă 
cu înverşunare. Demn de semnalat că autoritatea militară britanică a Berlinului a cerut 
imperios demiterea imediată a celor 14 delegati social-democrati care asistă ca simpli 
invitati la şedinţa acestei formațiuni fuzionate, dar care prin surprindere au fost aleşi în biroul 
central al formațiunii. 

Partidul Socialist francez a refuzat să acționeze în comun cu comuniştii pentru 
susținerea campaniei în vederea referendumului din 7 mai pentru noua Constituție. 

Mari manifestații la Atena, în toate bisericile, pentru Rege, în ziua de Sf. Gheorghe. 

Astă seară a sosit la Paris şi restul delegaţiei ruse, compusă din 100 persoane, în 
frunte cu Molotov şi Vîsinski pentru conferința preliminară de la Palais du Luxembourg. S-ar 
părea că intransigenta lor agresivă s-a mai muiat... 

Bineînţeles, convorbirile vor fi secretissime şi cei patru vor publica un comunicat la 
sfârşit, care nu va zice nimic. Bidault socoteşte că Germania constituie cheia Europei şi a 
întregii lumi şi că deci un acord în problema germană, va însemna posibilitatea unei 
înțelegeri asupra tuturor problemelor mondiale. 

Guvernul italian cere să i se acorde dreptul de a avea o armată, deoarece va 
deveni una din Naţiunile Unite etc. Fiecare, unde-l doare... 

Statele Unite au acordat Poloniei un credit de 90 milioane dolari pentru cumpărare 
de locomotive şi diverse alte furnituri, majoritatea din America, cu promisiunea fermă a 
guvernului de la Varşovia de a organiza alegeri libere, conformându-se în totul prevederilor 
de la Yalta şi Potsdam. 

Acordul fino-sovietic are mai ales un caracter economic şi prevede furnizarea de 
către Rusia a 100.000 tone cereale, ajutor industrial, mijloace de transport etc., precum şi 
scutirea pentru Finlanda a mai restitui bunurile sovietice. 

Cortesul spaniol a hotărât confiscarea şi împărţirea pământului, promițând totuşi o 
oarecare despăgubire. 

În Anglia e prevăzută construirea de 20 centre urbane noi cu o populație de circa 
50.000 locuitori fiecare. 

Grevele din Palestina s-au încheiat. 

Cadavrul lui Mussolini a dispărut din cimitirul de la Milano. Se pretinde că a fost 
furat de fascişti fideli şi că ar avea de gând să-l depună la picioarele Monumentului 
soldatului necunoscut din Roma, ca să şteargă oprobiul asasinării şi profanării sale 
sacrilege. 

26.4.46. La Paris, Conferinţa celor patru a debutat prin convenirea asupra 
aspectelor de procedură, iar ruşii au acceptat ca toți patru să ia parte la toate discuţiile 
privitoare la tratatele de pace cu cele cinci state foste satelite, rămânând însă să le 
semneze numai cei ce au participat la convențiile respective de armistițiu. Rusia se opune 
însă la propunerea Franţei pentru discutarea, cu acelaşi prilej, a problemei Ruhr, Renania si 
Saar, ca şi la retragerea trupelor de ocupație din Austria. 

Consiliul de Securitate va vota luni rezoluția Australiei în privința regimului Franco, 
completată cu sugestiile franceză şi poloneză pentru sub-comisia de experţi. 

Gromyko însuși şi-a modificat atitudinea, dar nu s-a putut împiedica a încerca o 
filipică în contra politicii din trecut a Angliei, care, nevoind sà ia la timp o poziţie fermă, a 
permis agresiunea japoneză în Manciuria, a lui Mussolini în Abisinia, a lui Hitler în Austria şi 
a ambilor în Spania republicană. 

Nu simte el oare sub picioare un teren oarecum arzător? Dar doza de inconstientà 
a ruşilor constituie tocmai forța lor dezarmantà.... 

În conferința Commonwealth-ului de la Londra s-a convenit ca, în chestiunea 
Pacificului, să fie invitate toate puterile interesate: Statele Unite, Olanda, Portugalia, pe 
lângă Anglia, Australia şi Noua Zeelandă. Acest plan de lucru trebuie privit în lumina întregii 
situații internaționale şi pus în legătură cu articolul din New-York Herald Tribune intitulat 
„Ultima şansă de la Paris”, cât şi cu declarațiile lui Eisenhower despre menținerea forței 
armatei americane, încheiată cu fraza: „Până când organizarea Naţiunilor Unite va fi în stare 
să asigure securitatea Statelor Unite, americanii sunt nevoiţi a-şi garanta ei înşişi propria 
securitate." 

La noi, guvernul anunţă că alegerile se vor ţine la 23 august. Cu fenedişti înarmaţi 
şi cu baionetele ruseşti în spate, e lesne de ghicit rezultatul. 

Din New Delhi se anunţă că Partidul Congresului a ales ca preşedinte pe Pandit 
Nehru, în locul celui precedent care, fiind mahomedan, era considerat de partidul acestora 
ca trădător, constituind poate cel mai serios obstacol pentru încercarea unei împăcări în 
India. 

Astă seară, s-a stabilit la Paris un acord preliminar asupra preambulului tratatului 
de pace cu Italia. Se va examina ce material militar a rămas în bună stare spre a servi ca 
reparaţii de război. 

Mâine se va analiza probabil Dodecanezul şi problema graniţelor cu Franţa şi cu 
Austria. Convorbiri Bevin-Bidault pe chestiunea Germaniei. 


https://biblioteca-digitala.ro / https://migl.ro 


https://biblioteca-digitala.ro / https://migl.ro 


Caiet IX 


În Raiul Sovietic 

28.4.46. Aseară a vorbit Guţă la radio, inaugurând seria conferințelor intitulate: „De 
vorbă cu țara”. Evident că ceea ce a spus este corect: a arătat că România e îndreptățită să 
se aştepte la un spirit de justiţie din partea aliaților, căci ne-am comportat ca adevăraţi aliaţi, 
luptând alături de ruşi timp de opt luni cu 20 divizii, adică contribuind la victorie cu efective 
care ne-au clasat a 4-a forță beligerantă în contra Germaniei. A adăugat că, prin alegeri, 
vom putea restabili legalmente şi viața normală de stat şi cà prin afirmarea şi consacrarea 
politicii guvernului (deci se prezintă pe listele FND), poporul român va face act de 
conservare, pe când votând cu „forțele oculte” ce i se opun, ar însemna să facă act de 
dărâmare. 

În concluzie, cere ca poziția de colaborare cu URSS să fie la baza politicii de mâine 
a României, recunoscând că trebuie să ne alăturăm celei mai puternice forte politice şi 
militare din lume. „Țara are de ales între înțelegere şi colaborare, sau blocul urii şi al izolării 
neîntelegàtoare.” Este în rezumat un soi de amenințare, care denotă si o reală preocupare 
pentru rezultatul viitoarelor alegeri, dar mai ales o totală amnezie despre tot ce a făcut şi a 
zis înainte de era fenedistă, ca şi cum s-ar fi născut la 6 martie 1945. 

Radio Londra a anunțat că Tătărescu va merge la Paris ca să susțină granita de vest 
în contra revendicărilor maghiare. De se va duce, nu ştiu, dar că ungurii vor ridica acolo 
glasul, asta e sigur. 

Adunarea constituțională a Franţei şi-a încheiat existența, urmând ca la 5 mai să 
aibă loc un referendum popular, iar la 6 iunie alegeri generale. 

La conferința miniştrilor de Exteme s-a luat în discuție cazul Italiei, şi de teama 
ciocnirilor de interese, s-a stabilit cu multă circumspecţie un acord asupra celei mai simple 
probleme: soarta flotei de război italiene, în timp ce toate celelalte (granițele, Triestul, 
Dodecanezul, coloniile, reparațiile) sunt cu mult prea delicate spre a fi abordate de la început. 

Relativ la cererea rusească de 300 milioane dolari (din care două treimi pentru 
Grecia şi Jugoslavia şi o treime pentru Soviete), Bymes a refuzat-o categoric, arătând că 
Italia e săracă lipită, că UNRRA va trebui să-i fumizeze mărfuri pentru o valoare de 500 
milioane dolari spre a putea menține un minim nivel de viață economică şi că deci a 
pretinde Italiei să plătească despăgubiri, ar însemna pur şi simplu a le cere Statelor Unite, 
că, de altfel, Anglia şi Franţa ar avea mai mult drept la despăgubiri decât Sovietele, care nu 
au niciunul. 

Pretentia Rusiei de i se da mandat asupra Tripolitaniei va fi o altă piatră de încercare. 
Acordul privitor la flotă a stabilit să se lase Italiei patru crucişătoare, să se scufunde toate 

submarinele, iar restul unităţilor să se împartă între Anglia, Franța şi Rusia, plus Grecia şi 
Jugoslavia. 

Tot în legătură cu Italia, se spune că în urma votului atât de semnificativ al 
congresului creştin-democrat pentru Republică, familia regală a Casei de Savoia (cea mai 
veche dinastie domnitoare din lume după cea japoneză, care e şi ea bătută de furtună), a 
decis să se stabilească în Elveţia. l 

La Paris, guvernul cehoslovac cere ca regiunea Glatz din Silezia ce formează o 
enclavă pe granița nord-vestică să fie înglobată teritoriului Cehoslovaciei, în loc de a face 
parte din Polonia, precum se hotărâse la Potsdam. 

În ce priveşte Austria, ruşii se opun cererii aliaților de a încheia pacea cât mai curând 
şi de a retrage trupele de ocupatie, sub cuvânt că democratizarea nu e încă destul de serios 
înfăptuită acolo. Lupta se dă acum pe față, căci ruşii dovedesc ferma hotărâre de a nu 
părăsi posturile lor avansate. 

La Guardia, care speră ca în mai sau în iunie să aducă un milion tone de alimente în 
Europa, socoteşte că Austria lăsată la propriile ei resurse, n-ar putea asigura decât 230 
calorii zilnice fiecărui locuitor până la noua recoltă. Dacă însă ruşii rămân acolo, este 
evident că vor pompa totul de pretutindeni, fără să le pese de înfometarea populațiilor ce se 
zbat cu nevoile pe toată întinderea atât de productivă a Europei de la răsărit de linia 
Stettin-Triest. 

Pe argumentul de umanitate şi de echilibrare economică, unii dintre ai noştri se 
nutresc cu speranţa că, printr-un mijloc sau altul, ruşii vor fi scoşi din țară înainte de recolta 
viitoare, deci până peste două luni. Alţii mai putin optimişti, dar totuşi încrezători într-un 
sfârşit favorabil, pretind că abia peste doi ani va izbucni conflictul (căci doar aşa va trebui să 
se termine cu sovieticii) şi că până atunci nu e niciun pericol ca dânşii să pună mâna pe 
secretul bombei atomice. 

Abia acum au răspuns ruşii notei americane cu privire la prădarea instalațiilor 
industriale din Manciuria. Răspunsul pare să fie complet nesatisfăcător. 

Mihai Popovici mi-a spus că Groza este foarte neliniştit de declarațiile primului 
ministru ungur Nagy că va cere autonomia Transilvaniei (renunțând deci la rectificarea 
fruntariei pe care, după spusele lui Berry, au abandonat-o atât englezii cât şi americanii ce 
se vor menține la cele hotărâte de Consiliul suprem aliat în 1919). 

Bineînțeles, o reală autonomie, cu o dietă la Cluj, ar da o majoritate zdrobitoare 
elementului românesc. S-ar putea însă ca maghiarii să ceară o autonomie cantonală după 
sistemul evetian, ceea ce ar da mult mai multă trăinicie naționalismului unguresc, ce nu s-ar 
mai pierde astfel în masa românilor, şi aceasta pune ardelenii nostri pe gânduri. 

Se pare că pentru conferința păcii unde prezenţa lui Guţă n-ar fi agreată de ruşi, se 
gândeşte să meargă Groza ca şef al delegației. 

Circul Kludski în toată splendoarea sa... 

O ştire venită de la Franasovici care e informat de Dimănceanu în legătură cu 
cercurile londoneze (tot atât de serioasă ca şi portarul de la hotelul Boulevard), pretinde că 
relativ la noi, aliații anglo-saxoni şi ruşii s-au pus de acord asupra: 

1. intangibilitatea graniței de vest; 

2. retragerea trupelor ruseşti la două luni după semnarea tratatului de pace şi 

3. păstrarea unor linii de comunicație pentru legăturile pe la noi, cu control sovietic, 
cu unitățile sau serviciile lor din diversele țări aflate sub control rusesc din vestul României. 

N-au putut stabili un acord asupra următoarelor alte trei puncte: 

1. problema Dunării; 

2. organizarea activității economice prin sistemul Sovrom-urilor: 

3. granița de est a României (pe care Charta Atlanticului o recunoaşte ca fiind cea 
din 1939, ca si pentru Finlanda sau statele baltice, admitàndu-se numai pentru Polonia linia 
Curzon). 

În chestiunea alegerilor, Guţă ar fi dorit să anunţe că ele vor avea loc la 6 august, dar 
se pare că guvernul nu i-a îngăduit aceasta. Se spune că mai ales comuniştii sunt contra 
alegerilor sau aceasta ar fi doar un şiretlic al lor... 

Popovici este informat că guvernul a pregătit un proiect de lege pentru exproprierea 
totală a pădurilor, a viilor de peste 10 hectare şi pentru naționalizarea Băncii Naţionale. Tot 
el mi-a confirmat cà Antonestii se află sub pază la Ministerul de Interne si că vor fi judecați 
odată cu cu cei arestați ca miniştri în guvernul lor, căci se pare că străinătatea se plânge că 
sabotăm pacea, fiindcă numai în tara noastră n-a fost încă nimeni executat, asa cum s-a 
petrecut în Franţa, Italia, Ungaria, Bulgaria (dar Finlanda?) Eu găsesc, dimpotrivă, că am 
dat cu acest prilej dovadă de cumintenie şi de maturitate politică. 

S-ar părea că deoarece Veturia Goga va scăpa, nu i se va face nimic nici Dnei. Maria 
Mareşal şi nici lui Elefterescu, care nu era decât o brută devotată şi necugetătoare. 

În schimb, Antonescu care luase la început totul asupră-şi si se constituise unicul 
vinovat de tot ce s-a petrecut sub regimul său, arată acum vina lui Piki Vasiliu, care îl înşela 
că totul este bine si calm, dând el în numele Mareşalului ordinele sângeroase de execuții, 
de terorizare şi de jaf. Cât despre Ică, nu face decât să plângă şi să susțină că în tot timpul 
guvernării, n-a făcut decât să ducă politica aliaţilor în contra nemților. 

Popovici crede că de data aceasta condamnările vor fi urmate şi de execuții. Ar fi trist 
ca, măcar în această slabă măsură, să nu putem arăta un fond de civilizație. 

Se pare că de 1 mai va defila şi un car alegoric al ministerului de Externe. Ce-ar 
putea reprezenta? Doar chipul lui Gutà,- ,Janus" cu două fețe ... „două fețe şi niciun obraz" 
a adăugat Mihai Popovici. 

Primul ministru grec a spus că guvernul elin va insista să obțină reparaţii din partea 
Italiei, Germaniei şi Bulgariei. Face oare jocul ruşilor?... 

29.4.46. Lângă Teheran au loc negocieri între guvernul persan şi primul ministru al 
Azerbaidjanului, cu speranța ca până la 6 mai ele să se încheie printr-un acord, care va 
facilita desigur şi problema plecării trupelor ruseşti din Persia. La sosirea la Teheran a 
delegaţiei, au avut loc tulburări, fiind ucise două persoane. 

La New Delhi - prima întâlnire a membrilor misiunii cabinetului britanic cu delegații 
Partidului Congresului şi cel al musulmanilor. 

La Paris, unde vor începe discuţiile asupra punctelor serioase şi delicate ale 
Tratatului de pace cu Italia, Bevin s-a înapoiat cu instrucțiunile Commonwealth-ului, mai ales 
în ce priveşte soarta Mediteranei şi a coloniilor italiene care interesează îndeosebi Australia 
şi Noua Zeelandă pentru asigurarea căilor imperiale de transport, şi Africa de Sud, relativ la 
Tripolitana, râvnită de Soviete. În ce priveşte graniţa de vest a Italiei, se crede că Franţa va 
cere rectificări ale liniei de frontieră de 1-3 km spre est. 

Montgomery, numit şef al Statului Major britanic, a declarat, la plecarea de la trupele 
sale din Germania, că nori groşi acoperă încă cerul, că vremea s-ar putea strica încă mai 
mult, dar că Anglia are grijă ca fiecare soldat englez să nu ducă lipsă de „umbrelele” care-l 
vor feri de ploaie. „A bon entendeur, salut!...”! 

În Franţa, preşedintele Gouin a început campania în favoarea aprobării Constituției la 
referendumul de duminică, pe când Bidault face propagandă împotrivă. 

Ca răspuns la acțiunea de fuzionare a socialiştilor cu comuniştii din zona sovietică a 
Germaniei, alegerile din zona americană (Bavaria, Hessen, Baden-Wurtemberg) dau ca 
cifre provizorii 60% pentru social-creştini, 25% pentru socialişti şi de abia 4% pentru comunişti. 

30.4.46. Consiliul de Securitate a adoptat cu 10 voturi şi abtinerea Rusiei, rezoluția 
australiană de desemnare a unui comitet pentru cercetarea acuzațiilor aduse regimului 
Franco, cu amendamentul polonez ca în moţiune să fie introdusă formula: „condamnare 
morală unanimă”. 

Relativ la Spania, Gromyko pretinde că ruşii au descoperit la Berlin documente 
dovedind că în februarie 1943, Franco încheiase cu Hitler o alianță militară secretă. 

S-a publicat la Paris proiectul tratatului de pace între Statele Unite şi Germania (după 
modelul celui pregătit pentru Japonia), care prevede: 

1. dezarmarea totală a Germaniei, cu un plan de ocupare pe 25 ani de către cei 
patru aliați; 

2. germanii vor avea doar o poliție civilă dotată cu arme uşoare importate; 

3. aliaţii vor ancheta în întreaga țară modul de executare a clauzelor impuse, cu 
dreptul de a interveni imediat în caz de nevoie. 

Molotov a obiectat că mai importantă decât o dezarmare viitoare, ar fi cea actuală 
(dând a înțelege cà în zonele lor, anglo-americanii întretin trupe germane înarmate). 


1 „Cine are de înteles, să înteleaga!..." 

Pentru coloniile italiene, s-a adoptat în parte formula americană de tutelă 
internaţională cu administraţie în cadrul ONU, având un comitet consultativ prezidat de un 
rus pentru Tripolitana şi de un englez pentru Cirenaica. 

O noutate însemnată a adus planul Bevin, care în numele dominioanelor, a arătat 
importanța coloniilor cucerite de ei pentru calea imperială a Commonwealth-ului britanic, 
cerând independența Libiei (Tripolitana şi Cirenaica unite într-un singur stat), conform 
britanică. 

Evident nu s-a ajuns la nicio decizie, ce cu greu ar putea fi luată de comun acord. 
Dodecanezul ar reveni Greciei, care mai cere Epirul de nord de la Albania şi o rectificare 
față de Bulgaria în Tracia, pe care însă cu destulă obrăznicie, o revendică şi guvernul de la 
Sofia (vreo 9000 km?. între Enos şi Xanti). 

Primul ministru ungar Nagy a expus telurile de pace ale țării sale, arătând dorința sà 
trateze direct cu guvernele respective problema minorităților maghiare din Cehoslovacia şi 
din Transilvania, conform înțelegerii de la Moscova. 

A sosit agrementul pentru dr. Bagdasar la Washington. 

La Innsbruck a murit paralizat la 66 ani contele Kesselring, filozoful armonizării 
civilizaţiei occidentale cu a Orientului, care vorbise cu dezgust de epoca „şofeurului” în care 
a decăzut Europa şi care punea idealul umanității mai presus de comandamentele de 
dominație ale germanismului. 

Aud că un gazetar american ar fi publicat ştirea că flota aeriană a Statelor Unite e 
complet mobilizată de-a lungul granițelor cu Uniunea Sovietică şi că ministerul Apărării de la 
Washington ar fi răspuns în legătură cu această chestiune, că nu poate da nicio relație. 
Evident, este o încercare de intimidare brutală, dar care este oarecum în tonul obişnuit al 
ruşilor. Însă cum am mai spus, astfel de mesaje nu reuşesc decât aunci când cei ce 
amenință sunt ferm hotărâți să treacă de la vorbe la fapte. 

Ştiri de la Moscova anunță că acordul între Persia şi Azebaidjan a şi fost stabilit şi că 
trupele ruseşti au părăsit azi Tabriz. 

Un complot împotriva lui MacArthur ar fi fost descoperit la Tokio. 

3.5.46. Din raportul comisiei anglo-americane asupra Palestinei, reiese că, singură, 
această farà nu poate deveni unicul loc de imigrare a tuturor evreilor din Europa si că deci 
ar trebui ca şi unele state europene să ia măsuri pentru ca drepturi egale şi permanente să 
se acorde unor refugiați evrei, alungați de regimurile naziste şi fasciste. Este vorba de circa 
100.000 evrei pe care Palestina ar trebui să-i primească în mod provizoriu imediat, 
rămânând ca mai târziu să se trimită alte cote noi. 

Arabii de pretutindeni protestează cât pot, iar creştinii de acolo li se alătură. 

În timp ce raportul explică cu prudență că statul va trebui să garanteze egalitate în 
drepturi tuturor, iar Agenția Evreiască îşi exprimă o discretă satisfacție, Liga Arabă socoteşte 

că o asemenea măsură de imigrări în masă, constituie un ultragiu la adresa drepturilor 
legitime ale populației arabe şi declară că ea va provoca o stare permanentă de tulburări. 

Deocamdată se prevede menținerea mandatului britanic asupra Palestinei până la 
stabilirea unui acord al Naţiunilor Unite. 

Conferinţa de la Paris dovedeşte că se ocupă cu predilecție de chestiunile minore, 
urmând ca cele mai importante să fie lăsate la urmă. 

Totuşi, cu toată însemnătatea Tirolului meridional, s-a dat cam repede câştig de 
cauză taliei (probabil fiindcă biata Austrie e socotită ca încă minoră), iar adjunctii 
delegaţiilor au primit însărcinarea să procedeze doar la mici rectificari de frontieră în 
avantajul Austriei, ceea ce a provocat tulburări în Alto-Adige, demisia guvernului provizoriu 
al Tirolului şi declaraţia cancelarului Renner că va protesta neîncetat față de această 
injustitie. În ceea ce priveşte Triest si Venetia-Giulia, delegatiile italiană si jugoslava îşi 
prezintă acum punctele de vedere. 

Ştirile de astă seară se arată cu totul pesimiste asupra rezultatului practic al 
conferinței, unde cei patru mari arată că nu se vor putea pune de acord nici asupra 
granițelor Italiei din spre Jugoslavia, nici asupra despăgubirilor de război pretinse de la 
Italia, nici asupra planului de dezarmare a Germaniei, pe care Rusia vrea să continue a o 
ține ocupată cu forte masive ca în prezent, nici asupra cererii lui Byrnes de modificare a 
condiţiilor armistițiului cu România, Bulgaria şi Ungaria, unde ruşii întretin fără motiv trupe 
de ocupație cu efective de 770.000, respectiv 650.000 şi 280.000 soldați. 

La Innsbruck, francezii au trebuit să aducă tancuri pentru a impune linişte populației 
exasperate de hotărârea celor patru cu privire la Tirol, iar guvernul italian a închis granița cu 
Austria. 

După întrunirea comitetului grupării sale, cei mai de seamă partizani ai lui Tătărescu, 
- Bentoiu, Aznavorian, Alimănişteanu, Basil Ştefănescu au demisionat motivat din partid, 
fără a mai vorbi de cei vreo sută care s-au abținut de la vot. 

Se pretinde că şi Franasovici s-ar fi pronunțat de la Paris, de unde-i vine să 
vorbească mai degajat, împotriva prezentării pe listele FND, ceea ce indică totala renunțare 
a lui Guţă la principiile expuse cu emfază la întrunirea de la sala Aro. 

5.5.46. Punctul mort la care a ajuns conferința de la Paris cu privire la graniţa italo- 
jugoslavă pare să fi paralizat complet toți sorții de înțelegere între aliați. Linia propusă de 
americani, cea mai apropiată de aceea a preşedintelui Wilson, porneşte de la un punct între 
Triest şi Fiume şi împarte Istria în două, lăsând Italiei portul Pola, pe când Molotov susține 
să se dea sârbilor toată Istria cu Triest. 

Şi italienii şi jugoslavii au protestat, declarând presei că ambele teze ar provoca în 
curând un conflict ireconciliabil între cele două popoare. Bymes a propus ca în regiunea 
contestată, adică între vestul liniei americane şi estul liniei ruseşti să se ţină un plebiscit al 

populației locale. A rămas înțeles ca ambele delegaţii interesate să prezinte noi memorii, 
invocând şi argumentele economice ale frontierelor revendicate de fiecare parte. 

Cealaltă chestiune de importanță primordială asupra căreia acordul este de 
asemenea imposibil de atins, priveşte viitorul Germaniei. 

Ziarele din New-York discută sensul manifestului rostit de Stalin la 1 mai şi se 
întreabă când spune el adevărul: atunci când vorbeşte de fràtia de arme cu aliaţii săi si de 
colaborarea cu democratille apusene - în calitate de mareșalul Stalin - sau atunci când 
fulmină împotriva reacţiunii fasciste a capitalismului anglo-american - în calitate de tovarășul 
Stalin. Se repetă acum atât de binecunoscuta ambiguitate de altă dată dintre Internaționala 
a Ill-a şi guvernul Sovietelor, care, după nevoie, se ignorau sau se întregeau reciproc. Acum 
dualitatea e înfăţişată în acelaşi om: Stalin. 

Ziarele londoneze de azi recunosc gravitatea situației, din cauza regimurilor 
comunizate din centrul şi din sud-estul Europei şi afirmă că îndatoririle comunităţii britanice 
şi ale colaborării anglo-americane nu se pot limita la simple enuntari de principii morale. 

Englezii şi-au retras deocamdată trupele din Siria şi promit să plece din Liban până 
la 30 iunie. 

Americanii n-au mai păstrat în China decât 4500 oameni, necesari evacuării 
materialului. Să vedem dacă acest exemplu ar putea servi întrucâtva ruşilor... 

Se pare că totuşi trupele acestora vor fi definitiv retrase din Persia până mâine, asa 
că marti se va putea întruni Consiliul de Securitate, spre a lua act de declarația oficială a 
reprezentantului persan şi a încheia astfel un capitol ce a servit ca măsură a capacității de 
rezistență a celor două părți, dar care nu dovedeşte încă suficient, de partea cui a rămas 
câştigul. 

În adevăr, Azebaidjanul a tratat cu Persia de la stat fa stat şi acum încheie acorduri 
cu Kurdistanul, ca şi cum n-ar mai exista o autoritate centrală la Teheran. 

În Grecia, protestări din partea EAM în contra valului de teroare al dreptei, iar 
guvernul introduce pedeapsa cu moartea pentru port ilegal de armă. 

Mâine începe la noi procesul maresalului Antonescu si al miniştrilor din guvernul său. 
Din actul de acuzare publicat azi în presă, reiese clar că se urmăreşte implicarea în proces 
a lui Maniu şi Brătianu „fără concursul cărora Antonescu n-ar fi putut începe războiul 
anti-sovietic”. [...] 

Guvernul publică lista ajutoarelor şi reducerilor acodate de URSS din contul 
armistiţiului şi anunță totodată că în curând se vor înapoia ofițerii încă prizonieri în Uniunea 
Sovietică. 

Noua Constituție franceză, votată de Adunare cu o slabă majoritate, e supusă azi 
referendumului popular, fiind o prețioasă indicație pentru alegerile legislative din iunie. 

Luându-şi nădejdea de a obține împrumutul solicitat Statelor Unite, ruşii au lansat un 
împrumut intern de 20 miliarde ruble, ceea ce revine la a recupera de la salariati - si în 

URSS toţi sunt salariati - orice surplus de câştig ce depăşeşte cuantumul strict indispensabil 
existenței. 

6.5.46. Contrar chiar prevederilor dreptei, si în ciuda sperantelor comuniştilor, 
referendumul francez a dat 9,3 milioane voturi în favoarea Constituţiei şi 10,5 milioane 
contra. Reacţia fost provocată desigur de sistemul uni-cameral, care acordă Adunării 
Naţionale puteri dominante în stat şi ar fi permis astfel extremiştilor de stânga, să exercite o 
autoritate dictatorială asupra guvernelor. Sunt convins că au fost catolicii cei care au înfrânt 
de rândul acesta ofensiva comunistă, ceea ce reprezintă năruirea unei citadele importante a 
Sovietelor în apusul Europei. Aşadar, Camera ce va rezulta din viitoarele alegeri va forma 
un guvern provizoriu care va elabora în şapte luni un nou proiect de Constituţie. 

Cu încetul, elementul moral începe să câştige teren asupra materialismului, care, de 
un secol încoace, a tot dominat lumea şi a provocat grozavele crize, din care biata omenire 
de abia a ieşit slăbită, sărăcită şi zdruncinată, spre a se restabili un echilibru de forte, menit 
să ofere tuturor putinţa de a-şi reorganiza viața. 

Pentru ziua de 1 mai a vorbit Attlee, declarând voința Angliei pentru o pace 
indivizibilă, dar a accentuat hotărârea de a ajuta pe fiecare popor al Europei să poată trăi 
independent şi să-şi aleagă în deplină libertate felul de organizare, precizând că guvemul 
englez este socialist, nu însă colectivist (asa cum l-ar dori Sovietele). 

La Simla s-a întrunit conferința „Mesei Rotunde” pentru a da o soluție problemei 
indiene. Proiectul ar fi să se acorde independenţa unui stat unitar, având unele ministere 
comune, iar restul - conform organizării administrative separată în regiuni hinduse şi regiuni 
musulmane ale Pakistanului. 

Presa americană analizează cu mult realism cele trei serii de propuneri ale Statelor 
Unite pentru salvarea şi consolidarea păcii: 

1. Alianță în ,3" anglo-ruso-americanà pe termen lung pentru asigurarea păcii 
europene împotriva unei eventuale agresiuni viitoare a Germaniei, cu precizarea că fără 
spiritul de colaborare între națiuni - cu sau fără alianță - omenirea va merge inevitabil către 
al treilea conflict mondial, după cum nu le-a putut evita pe cele două anterioare. 

2. Revizuirea condițiilor de armistițiu cu Italia, Ungaria, România si Bulgaria si 
retragerea imediată din centrul continentului a celor 130.000 trupe ruseşti din Austria (pe 
când Anglia, Franţa şi Statele Unite întretin acolo numai câte 15.000 fiecare) şi a 1,5 
milioane ce păstreză ruşii în Ungaria, România şi Bulgaria, pe argumentul că se asigură 
căile de comunicație cu Austria. 

3. Plebiscit în regiunile în litigiu dintre Italia si Jugoslavia, subliniind flagranta injustitie 
ce se face unor populații ca cea austriacă din Tirolul meridional, sub cuvânt că Italia are 
nevoie de energia electrică produsă acolo. 

Pe de altă parte, ziarul Pravda atacă vehement autorităţile aliate de poliţie din Triest 
„puse în slujba fasciştilor reactionari" şi terorizând elementele democratice jugoslave. Sunt 

invectivele clasice ce-şi aruncă în față eroii homerici „pentru o bătălie a Troiei care nu va 
avea loc." 

7.5.46. Comentariile de azi explică majoritatea franceză de aproape un milion de 
voturi împotriva Constituţiei, prin teama unui „saut dans l'inconnu’? pe care Camera unică, 
nestrăjuită de un Senat moderator, ar risca să-l provoace. 

Conferinţa de la Paris, recunoscând imposibilitatea realizării unui acord în chestiunea 
Triest şi a coloniilor italiene, a convenit să ia în discuție tratatele de pace cu ceilalți sateliți, 
începând cu România, fără ca acest lucru să implice vreun argument compensativ între 
problemele Italiei şi celelalte teme de pe ordinea de zi. 

Sunt zvonuri că în Grecia s-ar încerca de către partidele de dreapta ca plebiscitul să 
aibă loc cât mai curând, şi nu abia în 1948, aşa cum s-a prevăzut inițial. 

De câteva zile Suveranul Italiei a şi subscris actul său de abdicare, ce va fi publicat 
cât de curând, sperând ca astfel să se salveze principiul monarhic cu prilejul referendumului 
din 2 iunie şi să asigure Tronul principelui moştenitor Umberto. 

La noi, continuă interogarea Antonestilor, cu tendința clară de a dovedi că războiul 
contra Sovietelor a fost făcut cu ajutorul partidelor liberal şi țărănist. 

Actul de acuzare conţine învinuiri ce se potrivesc aidoma regimului „democrat” de 
azi. Se pare că răspunsurile Mareşalului, pe care presa le ascunde, sunt destul de 
categorice: „Din cauza situației politice de atunci, am fost nevoit să accept jaful abuziv al 
nemților, tot aşa precum acceptaţi d-voastră azi pe cel sovietic”. 

Printre martorii citati, se află Dinu şi Gheorghe Brătianu, Maniu etc. Şi ... lucru de 
mirare, nunțiul papal Andrea Cassulo. 

S-a anunțat astă seară că la Paris, consiliul celor patru a aprobat granița noastră de 
vest anterioară dictatului de la Viena precum şi cedarea Basarabiei făcută Rusiei (niciun 
cuvânt despre Bucovina!), dar niciun acord asupra controlului țării şi regimului Dunării... 

8.5.46. Sabin Manuilà este şi el convins că lichidarea problemei ruseşti se va face tot 
prin conflict armat şi că până atunci vom mai avea de răbdat, dar că vom răbda. 

El explică aparenta opoziție angio-americană la recunoaşterea graniței noastre 
vestice din 1939, pe motivul că acesta ar fi fost unicul argument de ordin tehnic ce i-ar fi 
îndreptățit să nu recunoască nici anexarea Basarabiei şi a Bucovinei de nord de către 
Rusia. Prin urmare, ajutorul mărinimos al Moscovei, care ne-a susținut cu atâta fidelitate 
împotriva ungurilor, nu era decât o abilă paradă, menită să-i asigure fructul spolierii sale 
cinice şi nefaste. 

La Paris, Bevin şi Byrnes insistă acum pentru grabnica plecare a ruşilor din Bulgaria, 
România, Ungaria şi Austria. Molotov refuză bineînțeles, pretextând mereu nevoia căilor de 
comunicaţie spre Germania, tot aşa cum refuză regimul libertăţii internaţionale a Dunării, pe 

motivul că aceasta este o problemă a statelor riverane, al căror unic reprezentant printre cei 
patru, este tocmai ... Rusia. 

Până la urmă, tot chestiunea Dunării ne va salva şi ne va restitui poate şi Basarabia, 
tot aşa precum Dunărea a creat la 1856 România modernă. 

Cu toată opoziția conservatorilor, Camera engleză a votat retragerea trupelor 
britanice din Egipt. Churchill şi Eden au protestat, arătând cu câtă uşurinţă Marea Britanie 
abandonează paza canalului de Suez, cheia Imperiului său maritim împreună cu tot 
sistemul de alianță anglo-egiptean, în mâinile unui custode slab şi nepregătit. 

9.5.46. Amenințarea foametei e socotită a mai persista o perioadă de cinci ani; 
leaderul laburist Morrisson va merge la Washington pentru a discuta problema cu 
preşedintele Truman, în vederea unei conferințe internaționale pe această temă. 

Conferința miniştrilor de Externe se va încheia probabil sâmbătă printr-un bilanţ al 
dezbaterilor, care va recunoaşte ciocnirea intereselor divergente ale marilor puteri în politica 
Mediteranei, a coloniilor italiene şi a Triestului, a controlului politic al Italiei şi al celui 
economic al statelor din sud-estul Europei. 

Cu toate acestea, Byrnes propune ca la 15 iunie să fie convocată conferința generală 
a păcii la Paris, însă Molotov protestează, ca deobicei şi cere răgaz pentru a studia toate 
chestiunile. 

Tot acum au loc la Paris discuţii anglo-franceze la nivel de experţi în chestiunea 
Ruhr-Renania şi se propune organizarea pe timp de 50 ani a unui stat renano-westfalian 
sub control internaţional (Franța, Anglia, Belgia, Olanda, Luxemburg) cu excepția Rusiei şi a 
Statelor Unite. 

Problema foarte discutată azi la Londra este hotărârea guvernului britanic de a 
retrage complet trupele din Egipt, fapt pe care primul ministru Sidki Paşa îl consideră ca pe 
o mare binefacere, deşi din punct de vedere economic dominarea engleză va continua. 
Guvernul egiptean e gata să-şi pună armata şi teritoriul la dispoziția armatei internaţionale. 

Este probabil ca până sâmbătă să fie votat la Washington împrumutul acordat 
Angliei, mai ales după ce senatorul Conolly a anunţat la Paris necesitatea imperioasă a 
acordării sale „din cauza situației actuale din Europa”. 

Guvernul american a decis să ia măsuri energice spre a face față crizei de cărbune, 
ce ameninţă să paralizeze o mare parte din industria Statelor Unite. 

Truman a declarat, contrar unor zvonuri de corespondent din Paris, că nu are deloc 
intenția să schimbe ceva în politica externă a Statelor Unite. 

Astă seară s-a anunțat la Londra că guvemul Groza a primit două memorii de 
protestare, unul semnat de Maniu şi Brătianu, celălalt de Hatieganu şi Romniceanu, 
împotriva sabotării angajamentului luat la Moscova, atât privind cenzura (prin sabotajul 
tipografilor), libertatea presei de opoziție, atacurile exercitate de teroristi asupra oamenilor 
politici liberali şi ţărănişti, cât şi relativ la hotărârile guvernamentale şi edictarea legilor, 

trecute prin Consiliul de Miniştri şi promulgate peste capul lor, fără ştiinţa şi deci fără 
semnătura, de formă măcar, a reprezentanților celor două partide de opoziție. 

10.5.46. Opoziția izolationistilor americani din Senat a fost înfrântă şi toate 
încercările succesive de amendamente împotriva împrumutului solicitat de Anglia au întrunit 
voturi tot mai reduse. 

La Paris, miniştrii se întâlnesc şi azi, însă după cum toată lumea este convinsă, 
acordul ruşilor cu anglo-americanii se arată tot mai dificil de realizat. 

Molotov susține că n-ar avea rost să fie convocată conferința de pace decât după ce 
se va fi stabilit acordul celor patru şi refuză a trece propria lor răspundere în mâinile celor 21 
naţiuni, pe când Bymes nu admite ca reuniunea să fie redusă la rolul de a confirma un 
acord mai dinainte stabilit. Consideră dimpotrivă, că rolul celor 21 state va fi mai activ şi mai 
necesar, tocmai în cazul nereuşitei unui acord între cei patru (fiind convins că anglo- 
americanii vor fi susținuți mai serios decât acum, față în față cu intransigenta negativă rusă). 

Regele Victor Emmanuel a abdicat ieri la Napoli în prezența Casei regale, părăsind 
apoi Italia, iar principele Umberto e aşteptat azi la Roma. Chestiunea dinastică fiind 
suspendată în aşteptarea referendumului de la 2 iunie, membrii stângii din guvern refuză 
deocamdată să-i acorde alt titlu decât acel de „Locotenent al Regatului”. 

Churchill a vorbit ieri la Amsterdam în fata Camerei şi a Statelor Generale reunite, 
pentru a afirma încrederea sa, pe baza amicitiei dintre Anglia şi Statele Unite si a alianţei 
ruso-britanice, în constituirea Statelor Unite ale Europei, cuprinzând statele din Apus şi din 
Răsărit, care vor da continentului nostru o stabilitate de pace mai puternicà decât a avut 
vreodată de la prăbuşirea Imperiului Roman. 

La Belgrad s-a semnat un tratat de amicitie jugoslavo-cehoslovacă, prevăzând 
alianţă şi ajutor reciproc în caz de atac din partea Germaniei, sau din al oricărui alt stat unit 
cu aceasta. 

La Simla, Pandit Nehru a avut pentru prima dată convorbiri directe cu şeful 
musulman Djinnah. 

Guvernul nostru n-a îndrăznit până la urmă să oblige pe Rege a asista ieri la 
dezvelirea Monumentului ostaşului sovietic, ceremonie menită a micşora însemnătatea zilei 
de 10 mai şi a amânat pe astăzi totul, înglobând-o în cadrul serbării nationale cu defilarea 
trupelor şi a şcolilor prin fata Suveranului, care este tot timpul ovationat frenetic. Teohari 
Geogescu s-a rugat de opoziţie să se abțină de la orice manifestaţie în această zi, sub 
cuvânt că trebuie să răspundă de viața Regelui. 

În cuvântarea sa, Susaikov a declarat cu trufia obişnuită a ruşilor: „Acest monument 
să fie un avertisment tuturor acelor fascisti, dornici sà atàte provocarea unui nou conflict.” 
Avertisment adresat cui? Liberalilor şi țărăniştilor de la noi, sau mai curând aliaților englezi şi 
americani?... 

Guvernul italian întrunit aseară a recunoscut pe Umberto ca rege al Italiei, în urma 
scrisorii acestuia că va respecta referendumul; partidele de dreapta sunt convinse că acest 
lucru va avea darul să îmbunătățească mult sorții de reuşită ai Monarhiei, deoarece el e 
foarte simpatizat de italieni. 

11.5.46. Cu 46 voturi contra 36, Senatul american a aprobat creditul pentru Anglia, 
urmând ca marti să-l ia în discuţie şi Camera Reprezentanților. Acest credit de 4400 
milioane dolari, cuprinde 650 milioane dolari pentru lichidarea contractului de împrumut- 
închiriere. 

Canada, la rândul ei, a acordat fără vot Marii Britanii un împrumut de 1.250 milioane 
dolari. 

La Paris, miniştrii de Externe fac sfortàri să se pună de acord în privinţa Italiei. Astfel, 
Molotov renunță la mandatul sovietic asupra Tripolitaniei şi acceptă teza franceză a unei 
administrații italiene sub control ONU, iar Bevin acceptă, dar cere pentru Anglia mandatul 
asupra Cirenaicii, amintind de promisiunea dată arabilor Senussi de a-i scăpa de sub tirania 
Italiei şi afirmând că pentru Marea Britanie, Tobruk are aceeaşi însemnătate ca şi Stalingrad 
pentru Rusia. 

Cu privire la Triest, nu e posibilă vreo înțelegere, ca şi în privința convocarii 
conferinței de pace înainte de stabilirea acordului între cei patru, Molotov temându-se că 
cele două teze opuse vor separa statele mici în două tabere. 

Impresia că până la urmă anglo-americanii vor face tot posibilul spre a evita un 
conflict, cu speranța că în timp de pace, comunismul s-ar putea nàrui mai uşor decât prin 
război, face pe multi de-ai noştri să fie îngroziti la gândul că vom fi lăsaţi încă multă vreme 
pradă influenței moscovite, care, cu toate zvonurile de slăbiciune şi de nelinişte internă, are 
încă destulă capacitate expansionistă. 

Nagy a cerut autorizarea să meargă la Paris spre a pleda cauza Ungariei. 

Bulgaria are şi ea, ca sà nu mai vorbesc de Italia, o echipă pregătită pe lângă 
consiliul celor patru. Numai noi n-avem pe nimeni şi ni s-a trimis chiar vorbă că nici nu e 
nevoie să ne mai ostenim cu o delegaţie românească la Paris, deşi Radio Bucureşti a avut 
neruşinarea să anunțe cà Transilvania ne-a fost redată şi cauza României e apărată, gratie 
„delegaţiei noastre în frunte cu Franasovici", care de fapt nici la Londra nu e tolerat decât ca 
„reprezentant al guvernului Groza”. 

Mackenzie King pleacă şi el la Londra pentru conferința imperială, după ce declarase 
că guvernul britanic nu consultase Canada cu privire la retragerea trupelor din Egipt. 

Reîntors în Statele Unite, Hoover afirmă că un milion de oameni vor muri de foame 
dacă greva americană a cărbunelui continuă. În urma presiunilor lui Truman, sindicatele au 
acceptat o întrerupere de două săptămâni, în care timp minerii vor lucra şi în paralel se vor 
duce negocieri pentru găsirea unei soluții satisfăcătoare. 

Îndată ce guvernul grec va fi stabilit revizuirea listelor electorale pe care ar dori să le 
controleze şi delegații occidentali, s-ar putea fixa şi data plebiscitului, eventual la toamnă. 

În procesul Antonestilor, Tribunalul poporului care urmărea vădit discreditarea lui 
Maniu şi Brătianu în ochii aliaților şi desigur excluderea celor două partide de la guvern şi de 
la alegeri, pare acum să pună o surdinà acestei tendințe. Presa guvernului subliniază chiar 
că „vina cea mare a Antonestilor nu poate fi întru nimic scăzută, prin încercarea lor de a găsi 
complicitàti politice aiurea”. 

În declaraţia sa, Dinu Brătianu a făcut figură mult mai frumoasă decât Gheorghe, 
care apare meschin şi fricos. Maniu a declarat azi că a fost pentru o politică de revendicare 
a Basarabiei „cedată în chip ruşinos de regimul din 1940", dar că n-ar fi ales calea armelor 
ca Antonescu în 1941, ci pe cea a negocierilor şi că, în niciun caz, n-a aprobat aventura 
dincolo de Nistru. Totuşi din tonul presei, reiese că guvernul ar dori să facă o diferenţă între 
Brătieni şi Maniu, lăsând să planeze o mai pronunțată umbră de răspundrere asupra 
acestuia din urmă. 

Gheorghe Brătianu mi-a spus ieri că la proces a avut impresia clară că nu numai 
Eugen Cristescu, a cărui meserie este să-şi vândă conştiinţa, dar chiar şi Icà s-a pus la 
dispoziția guvernului spre a căuta implicarea opoziției, în schimbul promisiunii probabile de 
a scăpa de osândă. 

12.5.46. O seamă de personalități americane proeminente în frunte cu Lehmann, au 
intervenit pe lângă Truman rugându-l să oprească exportul de cereale şi să porneacă 
totodată o campanie de rationalizare alimentară. 

Ultimile convorbiri ale celor patru de la Paris dovedesc poziţiile ireconciliabile pe care 
se menţin Molotov si Byrnes. Primul s-ar arăta dispus să fie convocată conferința păcii, 
chiar şi înainte de stabilirea acordului prealabil asupra tratatelor de pace cu statele 
balcanice şi Finlanda, cu condiţia ca cel putin pentru Italia să nu mai subziste neînțelegeri. 
Punctele asupra cărora divergentele au rămas aceleaşi sunt: cererea de despăgubiri din 
partea Rusiei şi problema Triestului. (Atitudinea aliaților e combătută de însăşi presa 
engleză, care cu drept cuvânt, subliniază poziția lor falsă pe tema etnicitàtii italiene a 
oraşului, după ce au călcat în picioare principiul etnic privitor la Tirolul meridional). Ruşii 
pretind portul pentru sârbi, în timp ce aliații propun un statut internațional, deschis 
comerțului tuturor țărilor din centrul şi din sud-estul european. 

Cât despre Tripolitana, unde ruşii par a fi cedat, se ridică din senin vocea lui Trygve 
Lie, care depăşindu-şi funcția de funcționar internațional la ONU, protestează împotriva 
formulei franceze de a se lăsa administrația italiană într-o provincie arabă care avusese 
atâta de suferit din cauza teroarei fasciste. De altfel, chiar Liga Arabă se ridică în contra 
ruperii populaţiei arabe din Libia, pusă sub două administrații diferite, ceea ce i-ar destrăma 
coeziunea. Englezilor însă le-ar conveni să se aşeze în Cirenaica, în momentul în care vor fi 
siliți a abandona Egiptul. 

Încercările de conciliere între guvernul persan şi Azerbaidjan întreprinse sub egida 
rusească au dat greş, căci trupelor iraniene li se interzice sà se instaleze în locul celor 
sovietice care părăsesc regiunea. Totuşi se pare că delegatul provinciei care rupsese 
negocierile, s-a reîntors la Teheran pentru a le relua. 

13.5.46. Si în India a eşuat conferința de la Simla din cauza Congresistilor şi a 
musumanilor, rămaşi pe poziţii ireconciliabile, fără ca niciuna din parti să poată fi vinovată 
de nereuşita eforturilor. Misiunea engleză va continua însă să lucreze la New-Delhi pentru 
elaborarea unei noi Constituţii şi stabilirea bazelor pentru independenţa Indiei. 

La Atena, Parlamentul şi populația au primit cu aclamații declarația regentului 
Damaschinos, care a fixat pentru 1 septembrie data plebiscitului asupra Monarhiei, 
adăugând că Grecia va lupta pentru recâştigarea provinciilor rămase încă sub dominație 
străină (Epirul de nord). 

La Budapesta, agrarienii cer demisia lui Nagy pentru faptul că „cei mari" au convenit 
retrocedarea către România a Ardealului de nord. Acesta a arătat că statele mici trebuie să 
se supună voinței celor mari, mai ales Ungaria, care a dus războiul pe o cale greşită, că 
ungurii au nevoie să trăiască în bună înțelegere cu vecinii şi că dânsul speră să obțină prin 
negocieri ceea ce doresc cu toții. Până la urmă, premierul a primit aprobarea Parlamentului. 

14.5.46. Rechizitoriul acuzatorilor publici în procesul guvemului Antonescu a cerut 
condamnarea la moarte a tuturor celor 16 acuzaţi, cu toate că Radio Londra anunţase că 
numai opt vor fi executaţi, iar Groza a mărturisit acum câteva zile ministrului Suediei la 
Bucureşti că nimeni nu va fi condamnat la moarte, adăugând că mâine o soartă similară îl 
aşteaptă şi pe dânsul cu tot guvernul său. 

Dacă li se vor aplica pedepse raționale ca în Finlanda (închisoare pe diverse 
termene, in extremis - chiar detenție pe viață), poporul nostru va fi dat dovadă încă o dată 
de maturitate politică şi de reală civilizație, mai mult decât toate statele balcanice, Ungaria, 
Italia sau chiar Franța. 

E vorba ca înainte de 1 iunie, când expiră termenul până când fiinteazà Tribunalul 
poporului, să fie judecate şi Veturia Goga împreună cu Maria Mareşal, cu toate că Groza se 
osteneste să le considere tabu. 

La New-York, subcomitetul pentru problema franchistă a acceptat să primească 
dovezi din partea republicanilor spanioli, Giral fiind de două zile sosit acolo. 

Primul ministru al Iranului a comunicat oficial nereusita negocierilor cu Azerbaidjanul, 
din cauza pretențiilor excesive ale delegaților acestuia. 

În raportul prezentat, Hoover a arătat că acum trei luni producția mondială alimentară 
însuma un deficit de 11 milioane tone, care până la toamnă s-ar putea reduce la 3-4 
milioane. Cu toată vârsta înaintată, a acceptat să plece din nou în acceaşi misiune în 
America de Sud. 

La noi, s-a lansat ştirea că guvernul va prezenta noua lege electorală, cu dreptul de 
vot pentru bărbați şi femei de la 18 ani, cu drepturi politice pentru funcționarii publici şi cu 
desființarea Senatului. 

15.5.46. Molotov a comunicat la Paris că este de acord cu plecarea trupelor ruseşti 
din Bulgaria dacă şi aliaţii vor părăsi Italia, însă Byrnes a răspuns că ruşii vor trebui să plece 
din Bulgaria fără alte condițiuni şi că, dacă se rezolvă problema Austriei, vor pleca de acolo 
toate trupele de ocupație, deci ruşii vor trebui să plece din toate statele unde-şi mențin 
armată, cu justificarea asigurării aşa-ziselor „căi de comunicație”. 

Franco a declarat în Cortes că neutralitatea Spaniei a salvat Anglia în timpul 
războiului si, contrar celor ce se petrec acum la Paris, Spania a tratat totdeauna Franţa cu 
toată consideratia, chiar si pe vremea ocupației germane. A adăugat: „Nu vrem să avem o 
Spanie roşie şi nu admitem amestecul străin la noi. Toti cei ce intervin, o fac din ordinul sau 
sub imboldul Rusiei. Noi suntem şi înțelegem să rămânem socialişti creştini.” 

Preşedintele Azerbaidjanului a declarat, plecând din Teheran, că provincia sa nu 
doreşte să rămână unită cu Persia şi că după promulgarea viitoarei Constituţii persane, se 
va dizolva şi Parlamentul azer. 

Ministrul american al Agriculturii a hotărât rechiziționarea a unui sfert din producția 
totală de grâu. 

Consiliul de Securitate al ONU va discuta mâine, pe lângă cererea Albaniei de 
admitere în ONU, şi pe cele ale Siamului, Suediei, Islandei şi poate a Elveției. 

16.5.46. La o conferință a cercului de studii liberale de la Ateneu, fenedistii au repetat 
scena conferinței lui Taşcă şi prin întreruperi, au reuşit să rămână până la urmă stăpâni pe 
sală, majoritatea auditoriului preferând să plece față de perspectivele scandalului. 

leri, o altă conferință tàrànistà, prilej de ovatiuni nesfârşite pentru Maniu. A fost mai 
bine organizată, nedând comuniştilor putinţa să o saboteze. Bandele de agitatori au aşteptat 
în stradă, pornind a lovi în stânga si în dreapta pe cei care ieşeau din sală. Au fost multi 
răniți. Bineînţeles autoritățile au fost total absente. Cred că aceste excese sunt de fapt 
dovada de slăbiciune a comuniştilor care se tem de fermitatea opoziției, negăsind alte 
mijloace s-o domine. Ştiut este că în toate timpurile, teroarea şi brutalitàtile n-au reuşit decât 
să îndârjească şi să întărească rezistența. 

La Paris, domină şi azi neînțelegerile majore între cei patru. 

Anglo-americanii se opun proiectului francez de sfâşiere a unității germane şi vom 
vedea dacă până în noiembrie, când e vorba să se întrunească conferința pentru tratatul de 
pace cu Germania, vor reuşi a stabili un acord. 

Molotov se opune propunerii lui Byrnes de a discuta la 15 iunie problema tratatului cu 
Austria, sub cuvânt că nu are timpul suficient studierii întregii chestiuni, dar în fond, fiindcă 
ruşii nu vor să plece cu trupele lor de acolo si deci nici din celelalte țări: Ungaria, România si 
Bulgaria. 

Duplicitatea şi reaua credință rusească reapare şi în cazul Azerbaidjanului, despre 
care Moscova anunţă că şi-a închis granița cu Persia şi că a luat toate măsurile necesare 
pentru a fi gata la orice eventualitate. 

Cum se potriveşte oare această ştire, cu declarația primului delegat al acestei 
provincii, de hotărârea de a trăi unità cu Persia si de a dizolva propriul Parlament?... 

Văzând că guvemul polonez nu e dispus a executa angajamentele luate, americanii 
fac cunoscut Varşoviei că nu se grăbesc să-i acorde creditul promis. 

Liga Americană pentru Palestina Liberă a organizat o manifestare pentru 
recunoaşterea internațională a națiunii iudaice suverane, cu egalitate de drepturi printre 
Naţiunile Unite şi admiterea la ONU. În schimb, la Cairo se vor întruni cinci regi şi doi 
preşedinţi ai statelor arabe pentru a discuta problema palestiniană şi a protesta împotriva 
raportului întocmit de comisia mixtă anglo-americană. 

La Londra şi la New-York s-a anunțat aseară proclamarea statului federativ al Indiei 
şi alcătuirea unui guvern tranzitoriu. 

Din cei 100.000 polonezi din legiunea britanică din Italia, abia o treime s-au înscris 
pentru a se înapoia în țară, iar dintre aceştia numai 1500 vor pleca efectiv spre Polonia. 

17.5.46. Azi după amiază Tribunalul poporului a pronunțat sentința, condamnând la 
moarte pe lon şi Mihai Antonescu, Pantazi, Vasiliu, Alexianu, Lecca şi Cristescu, precum si 
pe toți legionarii fugiţi în frunte cu Sima. Închisoare pe viață au primit Dobre şi Petrovicescu, 
urmaţi de pedepse între 10-25 ani, ca pentru Mareş şi Buşilă. Niciunul nu este achitat. 

Este evident că, de rândul acesta, rolul Regelui ar fi destul de delicat pentru 
acordarea gratierii, căci un gest de pură umanitate ar putea fi interpretat ca o subscriere a 
Suveranului la politica dusă de Mareşal; de altfel, pentru acesta, problema ar fi chiar 
insolubilă, deoarece aud că el ar refuza să facă o cerere de grațiere şi nu cred că guvernul 
Groza ar fi capabil de o asemenea mărinimie. 

Miniştrii de Externe s-au separat azi cu un extrem de uşor bagaj de realizări, iar 
reluarea discuțiilor la 15 iunie n-ar putea aduce vreo rază de speranță, decât dacă ar înceta 
politica de suspiciune dintre ruşi şi americani sau dacă, dimpotrivă, aceştia s-ar hotări în 
fine să apeleze la mijloace drastice. 

Situația din Statele Unite este încă tulbure din cauza grevelor minerilor şi ale căilor 
ferate ce par să se extindă tot mai mult. Propunerea de arbitraj a lui Truman a fost respinsă 
de sindicate şi de proprietarii de mine; cât despre cea a căilor ferate, dacă izbucneşte, 
guvernul va fi silit să le etatizeze administrația. 

Bazele independenței Indiei (fără vreo autonomie pentru Pakistan) au fost fixate în 
şase puncte si guvemul provizoriu compus din 15 membri, va cuprinde cinci hinduși, cinci 
musulmani şi cinci ale diverselor alte partide. (Chiar comandantul militar englez va fi pus 
sub autoritatea unui ministru de Război hindus). „Dacă totuşi planul britanic nu va fi 
acceptat, nimeni nu poate spune ce grave tulburări ar putea rezulta”, arată presa engleză. 

Deosebirea specioasă din cuvântarea lui Vişinski la Paris între „dictatura sfântă” a 
proletariatului şi „dictatura criminală” a celorlalte categorii sociale, nu cred să fi fost tocmai 
pe placul francezilor care gândesc că au luptat de aproape două veacuri pentru o altă 
concepție a libertății şi a democraţiei. 

18.5.46. Alegerile din Olanda, cu mai numeroşi votanti decât oricând, au stabilit 
următoarea repartizare a locurilor în Parlament: 32 pentru catolici, 29 pentru laburisti, 13 
pentru anti-revolutionari, 10 pentru comunisti etc. 

Morrison a declarat că Anglia va mai da 200.000 tone grâu fără nicio garanție de a le 
recupera şi comunicatul anglo-american arată în această privință că, în ciuda tuturor 
restricțiilor promulgate, va mai rămâne un deficit de un milion tone. 

Gandhi susține proiectul britanic pentru Constituția Indiei, declarând că până acum, 
niciodată Anglia n-a făcut un gest atât de important. 

Generalul Morgan şi primul ministru de Gasperi vor semna textul revizuit al 
armistițiului cu Italia, care îi recunoaşte pentru prima dată co-beligeranta. 

Tito continuă a revendica Triest, Istria şi litoralul sloven. 

Guvernul grec se gândeşte a trimite o notă celor patru aliați cu privire la Epirul de 
nord, iar Tsaldaris declară că planul revendicărilor greceşti mai cuprinde Dodecanezul, 
rectificări pe granița bulgară şi chestiunea reparațiilor. 

Statele Unite nu se vor pronunța asupra Palestinei înainte de a fi consultat atât pe 
arabi cât şi pe evrei. 

Comisia specială a Consiliului de Securitate a invitat pe Giral să asiste la şedinţa 
publică în care i se vor pune întrebări cu privire la acuzele aduse de el lui Franco, mai cu 
seamă relativ la intențiile acestuia de cucerire a Marocului, a unei parti a Algeriei franceze 
(Oran?) precum şi a Gibraltarului englez. 

Truman a declarat că, față de hotărârea grevistilor, a decis să pună căile ferate sub 
direcția guvernului. Sunt pregătite o mie de avioane pentru a face față deficienţelor în 
transporturi. 

Toti condamnaţii de la noi au făcut recurs. 

Azi dimineaţă, încă de cu noapte, a fost arestat un nou lot de fosti ministri si 
subsecretari din guvemul Antonescu, în afară de generalii care au comandat în Rusia, ca 
Atanasiu şi Petru Dumitrescu, care dispăruseră brusc în timp ce comandau diviziile noastre 
în Ungaria alături de ruşi. 

Pe de altă parte, se pretinde că foştii membri ai Gărzii de Fier, arestaţi în zona 
franceză a Tirolului austriac, ar avea printre ei pe toţi şefii legionari, în cap cu Horia Sima. [...] 

19.5.46. Toată lumea recunoaşte în Anglia şi în Statele Unite rezultatul negativ al 
conferinței de la Paris, însă „une impasse vaut mieux qu'une politique de concessions 

unilaterales”, afirmă presa londoneză, care are curajul să adauge că greşeala iniţială a fost 
comisă la Teheran, atunci când aliaţii au acordat ruşilor zone de influență, care cu greu şi 
fără baze juridice le-ar putea fi acum smulse din mână. 

Observer prezintă cazul Austriei ca o reeditare a celui persan, iar presa moscovită, 
îndată după înapoierea lui Molotov, a început să atace aprig pe aliați. 

Este interesantă iniţiativa lui Evatt, premierul australian, care, de acord cu guvernul 
englez, cere ca toate problemele insolubile să fie rezolvate de conferința de pace pe 
principiul majorităţii, fără aplicarea dreptului de veto, prin care una singură din marile puteri, 
poate sabota realizarea păcii. 

Nu mai vorbesc de răspunsul plin de dispreț pe care îl dă Stalin apelului adresat de 
Truman pentru contribuţia Rusiei la acțiunea mondială de combatere a foametei, zicând că 
apelul este tardiv şi că, de altfel, Sovietele nu fac parte din această comisie internaţională, 
aşa că nu au niciun rost să se amestece într-o problemă străină lor. 

Unii membri ai misiunii americane de aici nu-şi mai ascund părerea că unica soluție a 
problemei ruse va fi un conflict cu Sovietele, pe care îl văd destul de apropiat, indicând că în 
asemenea împrejurări, misiunile engleză şi americană se vor refugia undeva în munți, spre 
a rezista acolo momentelor tulburi prin care va trece tara noastră. 

E unica posibilitate de a scăpa de primejdia comunisto-sovietică atât de actuală; 
rămâne doar să ne întrebăm dacă noi înşine vom putea rezista acestui val de groază şi 
dacă conflictul nu va izbucni mult prea târziu pentru noi, căci se pare că atacurile în contra 
însăşi structurii statului nostru devin tot mai prezente. 

20.5.46. Ştirile din Persia par să fie tulburi şi oarecum contradictorii. 

Pe când guvernul de la Teheran anunță că a trims o misiune la Tabriz pentru 
continuarea convorbirilor şi cere răgaz secretarului general ONU privitor la informațiile 
cerute despre plecarea trupelor ruseşti, radio Tabriz comunică ştirea că trupele 
guvernamentale persane au atacat Azerbaidjanul dinspre Kurdistan şi că luptele continuă, în 
timp ce oraşul Tabriz are aspectul unui „camp retranché” a cărui populaţie este hotărâtă sà 
reziste cu orice preț. Cu toate acestea, Consiliul de Securitate se va întruni miercuri spre a 
examina situația. 

La Tokio, 100.000 manifestanti în fata palatului Mikadoului au cerut orez şi au pretins 
să li se deschidă bucătăriile împărăteşti. Unde sunt vremurile când japonezii se trânteau la 
pământ, numai trecând prin apropierea Palatului]... 

Azi reîncepe la Londra conferința primilor miniştri ai dominioanelor; programul 
discuţiilor prevede: planul defensiv al Imperiului, acordurile politicii comerciale, dările de 
seamă asupra conferinței de la Paris, problema Egiptului, Palestinei şi Germaniei. 


3 „un impas e de preferat unei politici de cedări unilaterale" 
4 „tabără asediată” 

Guvernul englez a convocat pe arabi şi pe evrei la o conferință a mesei rotunde în 
problema palestiniană. 

Vicepreşedintele Consiliului de miniştri polonez protestează vehement contra 
hotărârii americane de a opri împrumutul acordat dacă Polonia nu-şi respectă 
angajamentele. 

Guvernul sirian a comunicat ONU că toate trupele străine au părăsit teritoriul său 
încă din luna aprilie. 

22.5.46. Toată lumea e impresionată la maximum de declarațiile lui Byrnes, care 
spune hotărât că „dacă nu va reuşi să convoace conferința de pace în această vară, 
guvemul american va cere Adunării Generale a ONU să se ocupe de problema 
reglementării păcii”, adică: dacă Molotov va încerca si la 15 iunie să torpileze reuniunea, 
dânsul va cere ca Naţiunile Unite să constate permanenta rea credință a Sovietelor şi să 
pună pe ruşi „au ban de l'humanité”.5 

De aici, să se afirme că până la toamnă vom avea război n-a fost decât un pas, mai 
ales că tonul său a fost tot timpul foarte tăios. De exemplu: „Nu trebuie să încercăm a ne 
impune voința asupra altora, dar trebuie să ne asigurăm ca ceilalți să nu aibă impresia că 
ne pot impune voința lor”, sau: „Pacea cu Austria este esențială, căci odată încheiată 
împreună cu celelalte tratate actualmente în discuție, nu ar mai fi justificată, - în afara liniei 
de comunicație prin Polonia cu Germania, - prezenţa niciunui soldat pe pământ străin în 
Europa", sau în fine: „Să nu uităm că dacă nu reuşim a coopera la o pace care este 
indivizibilă, va trebui să cooperăm într-un război care va fi mondial”. 

Sentimentul creat de discursul lui Byrnes, trebuie completat cu impresia tot mai 
vădită că din ordinul ruşilor, guvernul Groza pare decis a precipita lucrurile spre a desființa 
cât mai repede tot ce există în tara asta ca elemente conducătoare. 

După miniştri, subsecretari de stat şi generali, vine acum rândul secretarilor generali, 
directorilor de minister, prefectilor, primarilor şi în genere a tutoror celor care 
într-un fel sau altul au putut colabora cu regimul Antonescu. 

Suchianu a spus lui Dodel Iliescu că ceea ce se petrece azi va fi floare la ureche față 
de măsurile ce se vor lua după alegeri, iar Ana Pauker a mărturisit unei prietene, venită să-i 
ceară ajutor pentru deschiderea unui magazin de modă, că va mai putea face afaceri un an 
sau doi, fiindcă apoi nu va mai exista clientelă în România. 

Acum vreo 10 zile, Mihai Popovici mi-a spus că generalul Susaikov a chemat pe 
Carandino de la Dreptatea spre a-i face aspre observații pentru tot ce publică în ziar în 
contra guvernului, amenințându-l că dacă nu se astâmpără imediat, va pătimi consecințe 
extrem de grave în calitatea de director. Susaikov i-a declarat: „nu permit să se atace 
guvernul fiindcă Țara noastră e sub ocupație, iar Convenţia de armistițiu este astăzi unica 


5 „oprobiului lumi? 

lege în vigoare. Guvernul Groza este guvernul Sovietelor”. Carandino a încercat să arate că 
prin acordul de la Moscova, s-a garantat României libertatea presei etc. la care Susaikov l-a 
întrerupt cu enervare: „Nu te-am chemat să discut, ci să-ți dau ordin. Si acum, pleacă!” 

Față de această opresiune, Maniu şi Brătianu au adresat câte un nou memoriu 
aliaților, arătând că după publicarea platformei FND, partidele de opoziție socotesc deschisă 
perioada pre-electorală şi cer deci să se trimită neîntârziat observatori în România. Se pare 
că alegerile vor avea loc în august şi, desigur, oricum ar vota poporul, rezultatul va fi 
acelaşi: succes desăvârşit pentru guvem. 

Marckham, amenințat direct de ziarul trupelor sovietice Era nouă, întrebat dacă 
crede că aliaţii vor face război, a răspuns: „Niciodată în istoria lor, americanii n-au făcut 
război nimănui, nici n-au atacat pe nimeni. Dacă însă îi atacă cineva, dânşii se apără, aşa 
cum s-a întâmplat în ambele războaie mondiale. Nu este deloc sigur că va izbucni conflictul 
în România; s-ar putea întâmpla ceva în Persia, iar dacă nu, poate în Manciuria." 

Cu doza de humor anglo-saxon, se vede uşor care îi sunt părerile şi dorințele... 

În legătură cu condamnările aşa-zişilor vinovaţi de dezastrul țării, în care guvernul 
are de gând să bage pe lângă miniştri, tot soiul de personalități, aşa cum am arătat mai sus, 
este evident că se încearcă o mistificare sinistră, înglobându-i pe toți printre „criminalii de 
război” deoarece convenția de armistițiu precizează la art.14 că nu poate fi vorba decât de 
„arestarea şi judecarea persoanelor acuzate de crime de război”, adică de militari sau civili 
care au nesocotit legile războiului prin deportări, maltratàri, ucideri, jefuiri de prizonieri, 
ostateci etc. 

Cât despre crima politică a dezastrului țării, nu era nevoie de un Tribunal special, 
doarece Constituţia prevede cazul răspunderilor ministeriale, pe care le judecă Înalta Curte 
de Justiție, după ce a fost sesizată de Parlament. Prin urmare, Casatia este de rândul 
acesta în drept sà se pronunțe, nu asupra neconstitutionalitàtii pedepsei cu moartea, ci 
asupra necompetentei Tribunalului special. 

Potopeanu, scârbit si el de Ică, care şi-a închipuit prosteşte că va fi salvat de 
comunişti, este convins că Regele va uza de dreptul de grațiere, chiar cu riscul să fie dat 
peste cap de ruşi, sau că aliaţii îi vor cere pe principalii acuzați să apară ca martori (contra 
lui Molotov!) în procesul de la Nürnberg. 

Concomitent cu atitudinea fermă a guvemului american, Consiliul de Securitate n-a 
acceptat raportul lui Sultaneh, socotit incomplet şi neconcludent, amânând dezbaterile 
asupra chestiunii persane la o dată viitoare încă nefixată. 

În lipsa lui Gromyko, polonezul Lange, susținut întrucâtva de delegatul francez, a 
propus să ceară guvernului de la Teheran să răspundă în 10 zile dacă da sau nu, ruşii s-au 
retras complet, pentru ca în caz afirmativ, Consiliul să scoată afacerea de pe rol. 
Propunerea a fost respinsă cu opt voturi contra 2, după intervențiile lui Stettinius, Cadogan 

şi van Klaeffens, care bănuiesc că ruşii n-au plecat de peste tot, că n-au luat cu ei tot 
materialul şi echipamentul militar şi că în Azerbaidjan au rămas soldati sovietici îmbrăcați civil. 

Este pretutindeni procedura clasică a ruşilor de unde se retrag; la fel vor proceda şi 
la noi în ziua în care aliații vor fi siliți a pleca din România. 

Aceasta cu atât mai mult cu cât aud azi cu surprindere că aliații ar fi acceptat 
propunerea lui Molotov de a se desființa comisiile aliate de control din Ungaria, România şi 
Bulgaria, după exemplul din Italia. Rezultatul clar va fi că atunci ne vor freca cum vor pofti 
prin guvernul de sinistre paiate si ne vor distruge în scurtă vreme tot restul de rezistenţă, 
fără ca nimeni dintre aliați să mai poată interveni. 

Byrnes a cerut desigur detalii şi oricum situaţia nu s-ar schimba până la conferința 
pentru pace. Cine ne asigură însă că în actuala stare de lucruri, pacea ar mai putea fi 
încheiată asa de curând?... 

Ceea ce ar mai contrabalansa aceste preocupări, e că nici ruşii nu par a fi deloc 


linistiti. Mai întâi acuză formal pe americani de a susține trupe Guomindangului în contra 
comuniştilor chinezi, de a le fi dat armament şi chiar de a lupta alături de ei cu avioane şi 
piloți proprii. Apoi, presa moscovită dă o mare publicitate protestului unui deputat american 
Taylor, care a declarat că, dacă ar fi putut bănui că împrumutul acordat Angliei va servi 
scopurilor de război în contra Sovietelor, nu şi-ar fi dat niciodată votul. 

Mai important decât această manifestare discutabilă este faptul că în Rusia se face 
tot posibilul pentru întreținerea, dezvoltarea şi propagarea sentimentului de suspiciune şi de 
inamicitie față de anglo-americani. Foşti prizonieri francezi întorsi din Rusia, spun că acolo, 
pretutindeni, de la lucrătorul de rând până la nacealnik$, toată lumea e convinsă de 
izbucnirea conflictului şi se pregăteşte a se apăra împotriva agresiunii aliaților occidentali. 

Si în Franţa preocuparea războiului devine vădită. 

În privinţa tratatelor de pace cu statele foste satelite, pentru care Molotov pretinde 
realizarea unui acord prealabil între cei patru, senatorul Conolly se întreabă cine a dat 
dreptul marilor puteri sà se comporte în contradicie cu cele stabilite la Moscova şi sà nu ţină 
seama de părerile naţiunilor mici. 

„Trichard Farsanovici” sosit ieri de la Paris, aduce, pare-se, un mesaj important de la 
Bevin (cam greu de crezut, poate mai de grabă de la vreun şef de cabinet sau de la vreun 
prieten francez care i-a repetat cele spuse) care se întreabă „ce fel de guvern avem noi în 
România, pentru a avea inconstienta de a se declara încântat şi satisfăcut cu granita de 
vest spre Ungaria, în timp ce anglo-americanii se străduiesc să obțină pentru noi frontierele 
din 1939". 

Spiritele sunt foarte dezorientate la noi. Unii sunt convinşi că am fost complet 
abandonaţi de aliați pe mâna ruşilor, alții dimpotrivă, cred că se apropie ceasul când vom 
scăpa odată cu întrega Europă din ghiarele comunismului rusesc. 


6 şef 

Trebuie să recunoaştem că, sufleteşte, românii au încă o minunată rezistență. 

Mi se spune că zilele trecute, un grup impresionant de manifestanți s-au dus la 
Jilava, strigând cât îi ținea gura, în speranța să-i audă condamnatii la moarte închişi 
acolo: „Aveţi încredere, tara nu vă uită, tara e cu voi!” fără ca nimeni să fi intervenit, căci 
erau prea mulți. 

La Ministerul Marinei, unde din ordinul lui Precup, amiralul Bărbuceanu şi secretarul 
său căutau să convingă prin intimidare pe cei 300 funcționari mari şi mici - de la colonei la 
femeile de serviciu - să ceară prin vot deschis executarea criminalilor, n-au reuşit să atragă 
de partea lor mulțimea. Sunt sigur însă, chiar dacă o atare rezistență ar fi răspândită în 
toată țara, rezultatul alegerilor va fi tot o majoritate comunistă... 

În Cehoslovacia, unde duminică vor avea loc alegeri, s-a obținut amânarea trecerii 
trupelor sovietice, pentru care era prevăzută perioada între 20-29 mai. 

În afara celor 30.000 polonezi care au cerut sà se înpoieze în țară, dar dintre care 
abia 1500 pleacă deocamdată efectiv, guvernul englez va mai avea a se ocupa de 160.000, 
ce vor fi demobilizati şi urmează a găsi de lucru în Marea Britanie. 

Deşi negocierile pentru încetarea grevelor la căile ferate şi ale minerilor din Statele 
Unite vor mai continua o săptămână, preşedintele Truman a decis ca de ieri guvernul 
american să preia directiunea întregii activități miniere şi feroviare. 

În ultimul moment, soseşte ştirea că trupele guvernamentale chineze au cucerit 
capitala Manciuriei, ceea ce a determinat pe comunişti să accepte încetarea ostilităților. 

24.5.46. Optimiştii care cred că până la toamnă ruşii vor fi puşi cu botul pe labe, 
socotesc ca probabilă o întâlnire a celor ,3" mari, în cazul în care, la 15 iunie, miniştrii de 
Externe nu vor putea cădea de acord şi că, dacă nici această supremă încercare nu va 
reuşi, în septembrie va fi sesizată Adunarea Generală a ONU. 

La aceasta s-ar putea răspunde: Ei, si?!... 

Atacat în presă, Trygve Lie a declarat: „Am fost tratat de comunist şi de agent al 
Sovietelor, ceea ce este absolut fals. Dar voi continua atitudinea mea, de quelque nom 
qu'on me traite”.? E prost, însă e consecvent... 

Marckham va fi expulzat din țară. Minunat!... 

25.5.46. Faţă de reaua voinţă a sindicatelor feroviare de a accepta propunerile sale 
de conciliere admise de companii şi dat fiind blocarea a peste 300 linii ferate care 
periclitează întreaga activitate economică a Statelor Unite şi împiedică încărcarea 
vapoarelor UNRRA cu alimente pentru Europa, preşedintele Truman a dat greviştilor un 
ultimatum ca până astă seară să reînceapă lucrul. Considerând că guvernul este provocat, 
Truman a obligat pe grevişti, prin forța armată, să reia activitatea. 


7 „indiferent cum voi fi etichetat” 

Truman a precizat că va cere Congresului elaborarea unei legi speciale pentru 
interzicerea grevelor, ceea ce pentru libertățile americane, unde dreptul de grevă este sfânt, 
înseamnă că situaţia este foarte gravă şi că măsuri riguroase trebuie luate imediat. 

Mari dezbateri în Camera Comunelor în chestiunea retragerii trupelor engleze din 
Egipt. Churchill şi Eden au cerut ca, în niciun caz, Anglia să nu abadoneze apărarea prin 
propriile forte a canalului Suez, iar Bevin a replicat că guvernul britanic avea de ales față de 
cel egiptean, între calea forței şi cea a prieteniei, alegând-o pe aceasta din urmă, dar că va 
lua asigurări pentru ca paza canalului să fie efectivă şi ca acest punct stategic al drumului 
imperial să nu fie abandonat. 

Comitetul suprem arab a expus Angliei şi Statelor Unite revendicările Ligii Arabe 
asupra Palestinei: 

1. desființarea regimului de mandat şi interzicerea oricărei imigrări evreiești; 

2. recunoaşterea unui stat democrat arab; 

3. retragerea tuturor trupelor străine. 

Mandatul britanic asupra Transiordaniei luând azi sfârşit, în aceeaşi zi emirul 
Abdullah Hussein a fost proclamat Rege al noului stat naţional. 

26.5.46. Atitudinea fermă a lui Truman a avut suces: în ultima clipă, greva a luat 
sfârşit, lucrătorii feroviari reluând lucrul după trei zile de paralizare totală a transporturilor. 
Între timp, Camera Reprezentanţilor a acordat - cu 306 voturi contra 16 - puteri excepţionale 
Preşedintelui, pe care şi Senatul urmează a le adopta azi. În ce priveşte greva minerilor, nu 
s-a obținut un rezultat, aşa că rămâne de văzut dacă greva acestora va începe la noapte. 

Pravda acuză guvemul englez de a organiza un corp miltar special cu legionarii 
polonezi, pe când Bevin se sileşte să explice că-i va demobiliza spre a le da de lucru în 
Anglia sau în altă parte a Imperiului. 

Guvernul maghiar refuză a încheia un acord aerian cu Statele Unite, similar celui 
semnat cu Sovietele prin care acordă întreprinderilor ruseşti o cesionare pe termen lung a 
aerodromurilor proprii. 

Primele rezultate din Cehoslovacia arată că în Boemia şi Moravia cu o populaţie 
majoritar industrială, comuniştii obțin 40%, socialiştii 23% etc., pe când în Slovacia unde 
majoritatea este agricolă, social-democratii de dreapta vin în frunte cu circa 60%. După 
calcule aproximative, viitoarea Adunare cehoslovacă se va compune din:115 comunişti cehi 
şi slovaci, 105 socialisti-nationali cehi (grupul Benes), 47 catolici cehi, 42 democrați slovaci, 
36 social-democrati cehi etc. 

28.5.46. Anglia şi Statele Unite au adresat ieri guvernului român note de protest 
împotriva modului incorect şi cu totul insuficient în care execută angajamentele luate în 
urma conferinței de la Moscova. Aliaţii au avut delicatetea să precizeze că textele nu vor fi 
date publicității decât peste câteva zile, spre a da guvemului român timpul necesar să 
le studieze. 

Încercarea lui Truman de a împiedica greva celor 400.000 mineri n-a reuşit; va fi deci 
nevoie să se recurgă si aici la puterile excepţionale cerute Congresului, dar se pare că se 
va întâmpina o serioasă opoziție în Senat. Comuniştii fac spume. 

Daily Worker face comparaţie între marele democrat Roosevelt şi pigmeul care i-a 
urmat, iar unul din şefii mai îndariiti al sindicatului căilor ferate a declarat că toate fondurile 
sindicatului său în valoare de 47 milioane dolari, vor fi întrebuințate pentru combaterea 
candidaturii lui Truman, în cazul în care s-ar prezenta la viitoarele alegeri prezidențiale. 

Afirmațiile lui Molotov făcute ziarelor Pravda şi Izvestia sunt o adevărată declaraţie 
de război adresată lui Byrnes, prin care: 

- respinge propunerea acestuia de a sesiza ONU în cazul nereuşitei viitoarei 
conferințe în patru de la Paris; 

- refuză ne-riveranilor să discute problema Dunării; 

- nu admite proiectul unei conferințe de pace cu Germania, unde încă nu există un 
guvern central. 

EI denunță „cercurile străine imperialiste" ce caută să dea acum în cap Sovietelor, 
care au dus tot greul războiului... 

Grigorcea a fost rechemat de la Vatican si desteptii noştri, vor acum să alunge si pe 
Nuntiul apostolic de aici. Le stă în gât această slabă legătură cu civilizația catolică. 

Partidele de stânga din Ungaria au constituit un Front al Independenţei împotriva 
guvermnului,... întocmai ca la noi. E inutil desigur să ne întrebăm de unde vine ideea. 

La Moscova, după vizita guvemului polon în păr, cu care s-a încheiat un acord pentru 
înarmarea Poloniei cu material rusesc, acum a sosit Tito cu toți ai săi, cu scopuri, fără 
îndoială, similare. 

Pentru orice previziune, ruşii se grăbesc să-şi consolideze blocul anti-occidental. 

Astă seară mi s-a confirmat cà mai toți foştii miniştri arestaţi în lotul al II-lea: 
Cancicov, Petrovici, Cretzianu etc., au fost liberati. 

Pe de altă parte, hotărârea Curţii de Casaţie cu privire la revizuirea de către Tribunal 
a pedepselor aplicate lui Mareş, Buşilă şi Popescu, pare să fie datorită faptului că din 
ordinul ruşilor, guvernul nu este încuviințat să achite pe aceşti „criminali” atât de putin 
culpabili, precum ar fi dorit. Mi se spune chiar că Pătrăşcanu, furios că i se impune de ruşi 
să se execute condamnările la moarte, deşi zvonul lansat este că aceasta este dorința 
aliaților anglo-americani, ar fi actualmente demisionar şi că nici n-ar mai participa la 
şedinţele Consiliului de ministri. 

Guvernul englez a decis să reia raporturile bancare cu România. Să fie oare acesta 
un mijloc eficace de a contrabalansa influența sovietică? 

Delegații miniştrilor de Externe de la Paris au convenit asupra reducerii la minimum a 
forțelor Armatei române. 

În ce priveşte alegerile de duminică din Franța, supozitiile sunt cà partidele de stânga 
vor pierde câteva voturi în favoarea dreptei moderate, dar că, în genere, intenția şi 
cumintenia ar fi ca viitorul guvem să fie o coaliție în patru a partidelor de stânga, în care 
socialiştii să aibă conducerea. 

Aflu cà Marckham, expulzat din țară din ordinul ruşilor şi care sosise la Constanta 
gata de plecare, s-a reîntors la Bucuresti în urma vehementelor proteste ale aliaţilor si a 
amenințării că vor proceda la fel cu corespondentii sovietici din zonele engleză şi americană 
din Germania. 

29.5.46. Bevin a replicat imediat lui Molotov în conferința sa de presă, respingând 
punct cu punct acuzările aduse si a adăugat că sensul convorbiri şi acordului său cu Stalin 
privitor la Germania este complet alterat, fie printr-o falsă interpretare a lui Molotov, fie 
printr-o greşită transmitere a ziarelor moscovite. Comentariile presei engleze sunt unanime 
în contra poziţiei agresive luată de Molotov. Conservatorul britanic Daily Mail scrie că dacă 
popoarele persan, italian, român, grec, turc etc., s-ar putea exprima în ruseste, ar sti să 
răspundă lui Molotov, care se străduieşte a constitui un bloc oriental, ceea ce va sili pe 
anglo-americani să organizeze şi ei unul al democratiilor occidentale. Cât despre laburistul 
Daily Herald, în articolul intitulat „Război sau pace?” acuză direct pe Molotov că împinge 
lumea spre un al treilea război mondial, care va pustii întreaga omenire. 

Totuşi, Franasovici aduce de la Paris impresia că la 15 iunie părțile vor sfârşi prin a 
se înțelege şi că nu va izbucni conflictul. Minciuna colportată de el, cum că americanii 
refuzau să admită granița de vest, propunând negocieri directe cu ungurii; că dânsul s-a 
zbătut şi cu ajutorul ruşilor, dar mai ales al francezilor, a reuşit în fine să-i facă pe americani 
să renunțe, a fost dovedită într-o convorbire a lui Mihai Popovici cu Burton Berry, care a 
confirmat că, trei săptămâni înainte de întrunirea conferinței de la Paris, guvernul Statelor 
Unite, însusindu-si raportul misiunii americane de la noi, a dat lui Maniu asigurări că granita 
de vest nu va fi ştirbită. „Cum rămâne atunci cu afirmaţiile lui Franasovici?” a întrebat 
Popovici. „Despre Franasovici poți crede ce poftesti", a răspuns Berry. 

Cu atât mai dezgustătoare este atitudinea lui „Trichard Farsanovici”, cu cât pretinde 
că a venit de la Paris cu pretenția anglo-americanilor de a sancţiona neîntàrziat pe 
Antoneşti, când ştiut este că numai ruşii sunt cei ce pretind execuţia, tot aşa precum au 
refuzat achitarea lui Mares, Busilà şi Popescu si au reclamat arestarea şi judecarea lotului 
al doilea de foşti demnitari, care au fost liberati doar grație energicului protest anglo- 
american. 

Circulă zvonul că măsurile luate în ultima vreme de guvem, n-au reuşit decât sà 
îndârjească populația şi să adâncească ura generală împotriva ruşilor. Sovietele au scos de 
la suflet nu numai pe Groza, ci şi pe Ana Pauker, vinovată de lipsă de abilitate; cel care 
conduce acum totul şi păstrează singur încrederea Moscovei este Lajos Lakatos (tovarășul 
Vasile Luca). 

Guvernul Siam a adresat o scrisoare de protest lui Trygve Lie, cerându-i să aducă în 
fața Consiliului de Securitate cazul invadării unor teritorii siameze de către trupe franceze 
din Indochina. 

Duminică în Italia, 28 milioane de alegători, bărbaţi şi femei, vor da un dublu vot: 
referendum asupra formei de stat - Monarhie sau Republică - şi alegerea deputaților pentru 
Constituantă. Pentru primul punct, probabil nu se va obține o diferență mare între opțiuni, 
dar despre alegeri, se crede că democrat-creştinii lui de Gasperi vor câştiga cât comuniştii 
cu socialiștii la un loc. 

Cu privire la notele adresate guvernului nostru, Buzel crede cu destulă dreptate cà 
Regele a fost greşit sfătuit să acorde colanul „Serviciu credincios” lui Groza, tocmai în ziua 
în care se primeau notele de protest şi să-i arate că-i mulţumeşte şi-l felicità pentru politica 
dusă şi pentru reluarea raporturilor cu Anglia şi cu Statele Unite, infirmând oarecum prin 
aceste cuvinte toate punctele de nemulțumire ale aliaților. Mai crede că cel putin până după 
alegeri, nimeni n-ar îndrăzni să se atingă de Suveran şi de Monarhie, aşa că i-ar fi posibil 
să-şi exercite dreptul de grațiere si să afirme că nu va aproba alegeri decât după încheirea păcii. 

30.5.46. Faţă de activitatea politică a Moscovei, care organizează centre avansate în 
Polonia si în Jugoslavia în vederea eventualului conflict cu blocul occidental, Anglia si 
Statele Unite au pomit şi ele o activitate crescândă în Europa orientală, activitate negativă 
deocamdată, căci se rezumă la o serie de note de protestare: la Bucureşti, al căror conținut 
va fi publicat mâine, la Belgrad, învinuind pe sârbi de a sabota sistematic acțiunea de 
împăciuire în regiunea Venetia-Giulia, la Tirana, acuzând pe albanezi de a fi bombardat fără 
niciun motiv două vase engleze ce treceau prin canalul Corfu (notă la care de 10 zile 
guvernul albanez nici nu şi-a dat osteneala sà răspundă...). În tot cazul, presa engleză 
subliniază caracterul unei divizări tot mai marcate a Europei în două tabere. 

Evatt a declarat din partea Australiei că va susţine din toate puterile propunerea lui 
Bevin de a convoca fără întârziere conferința de pace, sau, în caz de neînțelegere, de a 
deferi problema Adunării ONU. 

Guvernul din Teheran a destituit pe ambasadorul său din Statele Unite ca delegat la 
Consiliul de Securitate, în aşteptare de a-l înlocui şi din postul de la Washington. 

În pragul referendumului de dumincă, populaţia din Sicilia a făcut regelui Umberto o 
recepție entuziastă. 

Amenințarea lui Truman cu maniera forte a reuşit, căci greva minerilor s-a încheiat 
printr-un acord în care patronii aprobă o majorare de 18,5 centi/orà. Acum se studiază a 
treia grevă la orizont, cea a marinarilor şi a docherilor, prevăzută a începe la 15 iunie, în 
cazul eşecului negocierilor. 

Trist este însă că Senatul a respins cu 70 voturi contra 13, cererea preşedintelui de a 
încorpora în armată pe greviştii recalcitranti. 

Alegerile municipale din Olanda au dat majoritatea tot catolicilor cu 189 locuri, față 
de 156 pentru socialişti. 

Astă seară a sosit ştirea că Gavan Sultaneh a cerut demisia întregului guvern 
persan, spre a forma un nou cabinet. 

Anglo-americanii şi-au exprimat supărarea de a vedea cât de mult întârzie guvernul 
polonez executarea alegerilor legislative, aşa că se precizează tot mai mult influența 
sovietică în Europa orientală, odată cu agravarea relațiilor anglo-americanilor cu aceste 
state şi deci cristalizarea a două grupări opuse pe plan mondial. 

1.6.46. Londra anunţă că după patru zile, ca răspuns la protestul adresat guvernului 
român şi publicat azi, Groza a declarat că în august sau cel mai târziu la începutul lui 
septembrie, vor avea loc în România alegeri libere. (Pătrăşcanu a publicat un ante-proiect al 
legii electorale, care pare acceptabil pe hârtie, în afara sistemului uni-cameral şi al dreptului 
electoral începând cu vârsta de 19 ani). 

În schimb, guvernul nu încetează a vexa opinia si a nesocoti libertățile cetăţeneşti 
prin metode de brutalizare: au arestat pe Lugosianu sub un vag pretext de complot în contra 
siguranței statului, au perchizitionat casa lui Bebe Brătianu si tin zbiri la uşa lui Fotino, 
organizează în piața Universității manifestații de derbedei ca să ceară spânzurarea celor 
condamnaţi, - pe ale căror recursuri, le-a respins bineînțeles Casatia, - lasă să apară în 
Graiul nou atacuri directe la adresa lui Maniu, acuzat de a fi ajutat şi împins pe Antonescu la 
război, toate acestea - ca să arate ce putin caz se face la noi de notele cominatorii 
anglo-americane, cu toate că în scris se dau asigurări oficiale că angajamentele din ianuarie 
vor fi respectate. (Banii luați din casa Brătianu cu prilejul perchizitiei au fost retumati). 

Guvernul francez face cunoscut că trupele din Indochina au depăşit frontiera 
Siamului urmărind banditi, dar că s-au retras după trei ore. De altfel, acesta e un teritoriu 
contestat, cedat de Japonia Siamului în 1942, aşa că nu poate fi vorba de o încălcare 
propriu-zisă de graniță. 

Guvernul englez a decis să stabilească sistemul conscripțiunii, încorporând pe tinerii 
de 18 ani pentru un serviciu de doi ani, care din decembrie 1948, va fi redus la 18 luni. Se 
va obține astfel un contingent anual de 190.000 militari. 

Austria cere Italiei să retrocedeze doar o porţiune de circa 2000 km? din Tirolul de 
sud, spre a-i da posibilitatea să aibă pe teritoriul său legătura feroviară de la Innsbruck la 
Klagenfurt, prin Brenner, Bressanone şi Dobiaco. Italienii refuză categoric. 

Canada a declarat că va primi ca muncitori agricoli 5000 polonezi din armata lui 
Anders, care refuză a se înapoia în tara lor. 

Guvernul maghiar refuză a cere extrădarea lui Horthy, care se află arestat în zona 
americană din Germania, probabil ca să-şi scutească situația scabroasă a condamnării şi 
executării (după sistemul impus nouă de sovietici) celui care timp de un sfert de veac le-a 
ținut loc de Suveran. 

Primul ministru ungur va pleca în iunie la Londra în misiune oficială, după vizita sa la 
Moscova; se încearcă acum o restabilire a echilibrului. 

Se apeciază că grevele din Statele Unite au costat 500 milioane livre sterline şi că au 
întârziat producția cu cel putin trei luni. Temerea nu s-a sfârşit încă: alti 75.000 mineri sunt 
acum în grevă, iar la 15 iunie, odată cu declanşarea grevei în marina comercială, Statele 
Unite vor fi practic complet izolate de restul lumii. 

Truman a declarat presei că în două rânduri, odată cu ocazia Potsdamului, iar în 
urmă cu prilejul conferinței de la Paris, a trimis lui Stalin invitații personale pentru o vizită la 
Casa Albă, dar că acesta s-a scuzat, invocând starea sănătății şi avizul medicilor care îi 
interzic atât de lungi călătorii. 

Stettinius şi-a prezentat demisia din postul de reprezentant la ONU, afirmând cà 
şi-a terminat însărcinările, dar în realiate supărat de a juca un rol searbăd de „comisionar” a lui 
Byrnes. Truman spune că nu-i va accepta demisia şi speră că, până la urmă, va renunța la ea. 

Mareşalul Smuts a declarat că măsurile luate în Germania sunt socotite a-i exclude 
orice posibilitate viitoare de a încerca o tulburare a păcii, dar că nu trebuie urmărită 
distrugerea a însuşi poporului german, factor constructiv în Europa, care datorită unei 
politici nefaste, a format în centrul civilizației europene un focar de nemulțumire care a dus 
la tragedia războiului. 

Cadogan a declarat în sub-comitetul pentru problema spaniolă că guvernul englez nu 
va putea admite ca Spania să fie primită printre Naţiunile Unite, atâta vreme cât va fi 
stăpânită de Franco, dar că totuşi informaţiile culese arată că: 

1. armata spaniolă e atât de slab înarmată şi de prost echipată, încât de abia dacă ar 
putea servi unor scopuri pur defensive, şi deci nu este amenințătoare pentru nimeni; 

2. niciuna din persoanele germane căutate pentru crime de război n-a găsit refugiu în 
Spania; 

3. producția de uraniu a Spaniei este absolut insuficientă unei oricât de modeste 
încercări de producere a energiei atomice; 

4. niciun savant german nu lucrează în vreo uzină spaniolă. 

S-a răspândit acum zvonul că azi, la ora 5 după amiază, au fost executaţi toți cei 
condamnați la moarte în lotul Antonescu, afară de Pantazi a cărui pedeapsă a fost comutată 
în detenție pe viață. Se mai spune că la execuţie au asistat câte doi delegaţi englezi, 
americani şi ruşi, dar că până la urmă nici Cristescu n-a fost executat, ci luat de ruşi care îl 
vor întrebuința în afacerile lor de spionaj. 

Beneş a oferit leaderului comunist să formeze noul guvern cehoslovac. 

În ce priveşte alegerile de maine din Italia şi poate chiar şi din Franța, Papa a făcut 
azi o declaraţie în fața colegiului cardinalilor (radiodifuzată de postul Vaticanului), spre a 
atrage luarea aminte poporului că va avea să se pronunțe pentru menținerea civilizaţiei 
creştine sau pentru triumful distrugătorilor acesteia. 

2.6.46. Comunicatul oficial spune cà au fost executați cei doi Antonesti, Piki Vasiliu şi 
Alexianu, pe când conform raportului prezentat de Pătrăşcanu, s-a comutat pedeapsa lui 
Pantazi, Cristescu şi Radu Lecca la muncă silnică pe viață. 

Londra şi Washington au înregistrat această ştire, fără vreun comentariu. 

Bevin va vorbi marti în Cameră asupra politicii externe spre a răspunde atacurilor lui 
Molotov, susținut fiind de unanimitatea dominioanelor şi spre a cere pentru micile naţiuni, 
încheierea grabnică a tratatelor de pace. Radio Londra a şi pornit o campanie în acest sens. 
Comentează înțelesul noțiunii de „imperialism britanic” care pentru asigurarea teritoriului 
său, deşi uşor atacabil de pe coasta franceză, belgiană sau olandeză, nu înțelege a 
interveni în politica internà a acestor state, nici a le impune guverne favorabile Angliei, asa 
cum procedează Rusia de-a lungul granițelor sale. 

Cât despre politica Sovietelor, guvernul englez nu are nici cea mai mică intenție să 
organizeze vreun bloc ostil, ci doreşte o cordială colaborare, ceea ce nu exclude dreptul ca 
atunci când Sovietele nu-şi tin angajamentele, aşa cum au procedat în Persia, să le atragă 
politicos atenția, fără succes însă, căci Moscova nu catadicseşte să-i dea măcar un răspuns. 

Un acord a fost stabilit între Persia şi Azerbaidjan pentru menținerea trupelor pe 
poziţiile respective şi abtinerea reciprocă de a se ataca. 

Azi în toate bisericile catolice se va remite credincioşilor câte o copie a cuvântări 
Papei, care îi întreabă dacă doresc să-şi abandoneze soarta în mâinile unui stat puternic şi 
materialist, lipsit de orice ideal, fără credinţă şi fără Dumnezeu. Evident că de data aceasta, 
Papa este hotărât să ia parte în politica militantă, aşa că ruşii cam au dreptate să-l atace. 

Raportul sub-comitetului pentru problema spaniolă a decis - că deşi Franco nu 
ameninţă direct pacea, el poate totuşi periclita pacea internațională prin caracterul fascist al 
regimului, - să ceară Adunării Generale ONU recomandarea către statele membre a ruperii 
relațiilor diplomatice, fără a fi vorba de o intervenție directă prin forță. 

3.6.46. Primele rezultate ale alegerilor din Franţa dau 159 locuri pentru mişcarea 
republicanilor populari (catolici), 146 pentru comunişti şi 115 pentru socialişti, restul pentru 
alte partide mai mici. În tot cazul, membrii guvemului, printre care Daladier, Reynaud, 
Herriot au fost aleşi. Când se vor cunoaşte toate rezultatele, se va vedea repartizarea celor 
586 locuri şi care va fi coaliția guvernamentală. 

Ziarele spaniole Arriba şi ABC declară că Spania nu va admite nimănui să se 
amestece în treburile sale interne si că putin îi pasă ce gândesc străinii din afară. 

Cu excepția lui Daily Worker, care acuză Anglia şi Statele Unite că doresc 
menținerea guvernului Franco în sprijinul politicii lor anti-bolşevice, presa engleză socotește 
în general că Naţiunile Unite au de ales între o acțiune directă de răsturnare sau o 
neutralitate absolută, pentru a lăsa pe Franco să se prăbuşească singur, căci o simplă 
demonstraţie diplomatică n-ar avea decât efectul să-l consolideze în interior. 

Brazilia, care inițial refuzase din motive lesne de înțeles să rupă relațiile cu Madridul, 
s-a raliat până la urmă la avizul general. 

Anglia şi Statele Unite au restituit Portugaliei bazele navale din Azore obținute din 
1943 pentru desfăşurarea războiului. În schimb, negocierile pentru obținerea de baze 
permanente în aceste insule şi în condiții de pace continuă. 

În Italia, abia miercuri seara se va putea şti dacă tara vrea să rămână Monarhie sau 
să devină Republică. În marile centre din nord: Milano, Torino, Genova majoritatea se arată 
republicană, monarhiştii sperând doar pe 40% din voturi; în schimb, țăranii şi, în general, 
sudul peninsulei cu Napoli şi Sicilia, ar vota pentru Coroană până la 80%. 

De Gasperi pare a se scuza față de comunisti că a primit de la Umberto colanul 
„Annunziata”, ca şi cum Regele ar fi vrut să-l cumpere. 

La noi, starea de depresie este foarte accentuată. Cu tot demersul aliaților, aud că 
arestările continuă (unii vorbeau azi chiar de arestarea lui Maniu) şi, cum deocamdată nu s- 
a obținut semnătura Regelui pentru prelungirea activității Tribunalului poporului, se pretinde 
că va reîncepe sistemul internărilor în lagăr. 

În cazul lui Lugoşianu, arestarea nu e datorită implicării sale într-un complot, ci doar 
de faptul că prea vede des pe... anglo-americani! Complotul despre care e vorba ar fi cel al 
„Sumanelor negre" şi al „Junilor lui lancu", destinate să provoace o mişcare de răsturnare a 
guvernului. Din această pricină au fost arestaţi generalul Aldea, Ilie Lazăr şi alții. 

Cât despre guvern, mulți spun că Groza va fi înlocuit cu Bodnăraş, ofițer român de 
origine ucraineană, dezertat acum 10 ani la ruşi, unde a urmat o şcoală de agent 
propagandist comunist. În spatele acestuia, ar sta, ca delegat al Moscovei, Lajos Lakatos. 

5.6.46. Radio Londra anunță că guvemul român a răspuns notei britanice, dar cà 
Anglia îl socoteşte cu totul nesatisfăcător şi că de altfel, faptul că textele primite la Bucureşti 
n-au putut fi măcar publicate în presa noastră, arată cu prisosintà de ce libertăţi se bucură 
opinia publică din România. 

Lumea se întreabă la noi, până unde va ajunge starea de tensiune în care ne aflăm: 
pe de o parte, unii dintre cei arestaţi sunt repuși în libertate cu amenințarea totuşi de a fi 
trimişi în judecată, dar în acelaşi timp se procedează la alte arestări. 

Se vorbeşte din nou de eventualitatea unui guvern Tătărescu (cel mai uşor de 
condus şi totodată singurul care ar putea încerca să ia ochii aliaţilor că reprezintă un curent 
burghez şi anti-comunist). 

A produs un efect deplorabil încercarea guvernului Groza de a implica pe Nuntiul 
apostolic în politica anti-bolşevică a lui Antonescu (pe baza unor note ale Mareşalului, în 
care acesta face menţiune de laudele aduse de către Nuntiu pentru cruciada întreprinsă 
împotriva ruşilor, de figura unui nou „atlet al lui Christos” pe care el o va reprezenta în Istorie 
etc.) ca şi cererea de rechemare adresată Vaticanului. Dar mai ales că Vaticanul n-a făcut 
niciun gest să-l apere, ci s-a mulțumit să regrete cele întâmplate şi pur şi simplu să-l recheme. 

Cu toate acestea, multi dintre optimişti impenitenție de la noi îşi închipuie că, după 
15 iunie, aliaţii vor lua o atitudine hotărâtă față de Soviete şi că le vor obliga printr-o acțiune 
ultimativă, să cedeze pe toată linia. Se bazau pe ştirile că în Rusia domneşte haosul quasi- 
revoluționar. 

Aceste sentimente sunt întărite de discursul de ieri al lui Bevin, care declară că 
Anglia nu va mai ceda la Triest, că va insista pentru reglementarea problemei dunărene şi 
că va pretinde lămurirea chestiunii Austriei, de care situația României e aşa de strâns legată. 

impresionantă este perfecta coeziune în sânul Parlamentului si al poporului englez. 
Churchiil acordă de altfel guvernului sprijinul conservatorilor şi acuză pe comuniştii englezi, 
care în 1939, din ordinul Moscovei, înfierau intrarea în război a Marei Britanii, ca fiind 
manevre ale capitalismului reactionar. 

Referendumul din Italia a dat o majoritate vădită republicanilor, asa că după o 
domnie de o lună, regele Umberto al II-lea va fi fost ultimul Suveran al Casei de Savoia. 
Sâmbătă când se va comunica rezultatul oficial, Regele va abdica părăsind țara, urmând ca 
de Gasperi să preia provizoriu funcția de şef al Statului până la alegerea unui preşedinte de 
Republică. Constituanta care va fi alcătuită din 196 democrat-crestini, 116 socialişti si 107 
comunisti, îl va alege la 25 iunie. 

Se vorbeşte de socialistul Romita sau de bătrânul Orlando, în vârstă de 86 ani. 

6.6.46. Londra si Washington arată de ce răspunsul guvernului român este 
nesatisfăcător: evită să fixeze data alegerilor şi afirmă inexactitàti flagrante cu privire la 
libertate, interzicând publicarea în presă a textelor notelor primite. Dar apoi, ce sa va 
petrece? Ai noştri vor continua să mintă şi aliații vor continua să le dovedească reaua 
credință. Este adevărat că Churchill a declarat că dacă va izbucni cumva războiul, el va lua 
naştere în regiunile ocupate de ruşi de la est de perdeaua de fier dintre Stettin şi Triest. 

Față de eventualitatea unor măsuri coercitive împotriva regimului Franco pe care 
Anglia cu niciun chip nu vrea să le ia, ministerul de Externe de la Madrid declară că Spania 
preferă să trăiască izolată şi cu uşile închise, decât să se plece în fata injonctiunilor străine 
şi adaugă: „dacă e vorba să se discute politica dusă pe vremea războiului, atunci să se 
examineze activitatea tuturor națiunilor, atât neutre cât şi beligerante, începând cu Rusia, 
care în 1939 a încheiat faimosul pact cu Germania hitleristă”. 

În locul lui Stettinius, care și-a menținut demisia, a fost numit senatorul republican 
Austin de 68 ani. 

Se pare că rezultatul oficial al referendumului italian nu va fi publicat decât miercuri şi 
că abia atunci Umberto va pleca în avion la Lisabona, unde îl aşteaptă regina Marie-Jose cu 
cei patru copii. Totuşi monarhiştii susțin că dată fiind mica majoritate de 2 milioane pentru 
Republică din cei 23 milioane votanti, n-ar trebui ca noua formă de guvernământ să rămână 
de pe acum definitivată, ci ca peste un an să aibă loc un nou referendum. 


8 care nu au remuşcări (n.ed.) 

Un grup de clerici protestanți au intervenit pe lângă Truman, rugându-l să recheme 
pe reprezentantul său personal Taylor de pe lângă Sf. Scaun, post ce fusese creat de 
Roosevelt pentru nevoile războiului şi care nu corespunde în chip permanent tradiției americane. 

Un român întors din Jugoslavia, povesteşte îngrozit de totala comunizare a vieții de 
acolo, de dezorganizarea industriei, de desființarea tuturor proprietăților, de starea de 
mizerie materială şi fiziologică a populaţiei şi de teroarea „ustaşilor”, bande de SS care fac 
să dispară fără urmă o seamă de lume cunoscută. 

7.6.46. Ca primă manifestare de ostilitate față de aliaţi, sârbii şi polonii dându-se 
legati de mâini şi de picioare robi Moscovei, refuză să participe mâine la Londra la serbările 
Victoriei la care iau parte 19 naţiuni. 

Întrunit pentru a discuta raportul privitor la regimul Franco, Consiliul de Securitate 
şi-a amânat dezbaterile pentru marti, în urma declarației reprezentanţilor englez si 
american, care ezită a lua o hotărâre pripită relativ la propunerea sub-comitetului de a cere 
în septembrie Adunării ONU ruperea colectivă a relațiilor cu Spania. 

Temându-se a întinde prea mult coarda, guvernul nostru s-a decis să publice azi în 
presă atât notele aliate din 27 mai, cât şi răspunsurile lui Guţă din 1 şi 3 iunie, despre care 
comentariile londoneze spun cu ironie că exprimă ,inocenta ofensată”. 

Aceasta nu-l împiedică totuşi să continue a proceda la arestări ale unor persoane „ce 
vorbesc cam prea mult” şi chiar să trateze pe cei dintre foştii miniştrii repusi în libertate drept 
„Criminalul de război Gheorghe Cretzianu este autorizat a locui provizoriu la domiciliul său, 
sub supravegherea poliţiei, urmând a se prezenta în fața instanţelor atunci când va fi 
chemat la judecată.” Deci condamnat înainte de a fi judecat... 

Nu mai vorbesc de situația imposibilă din Ardealul de nord, unde ungurii îşi bat joc 
fără ruşine de tot ce e românesc şi unde autoritățile: prefect, jandarmi, nici nu îndrăznesc să 
intervină. La Cluj, ungurii bat şi terorizează pe studenții români şi dau foc clădirilor 
Universității, iar preşedintele Tribunalului din Tg. Secuiesc se află la Braşov, fără a cuteza 
să se prezinte la post. 

La noi, multi se gândesc cu încredere că în curând va izbucni în fine conflictul cu 
Sovietele, mai ales după declarația lui Bevin, care socoteşte că lipsa Rusiei din concertul 
mondial la încheierea păcii din 1919 a fost extrem de regretabilă pentru toată lumea şi 
pentru stabilirea unei păci durabile. De rândul acesta, Rusia are „prilejul suprem şi ultim” de 
a participa la restabilirea păcii, ceea ce este socotit ca un fel de ultimatum din partea 
demnitarului englez. 

Guvernul polonez a interzis în şase ţinuturi ale teritoriului țării, orice activitate politică 
pentru partidul lui Mikolajczyk, acuzat de a colabora cu bande teroriste. 

Săptămâna viitoare se va deschide congresul laburiştilor englezi, cu care ocazie 
comuniştii vor cere, pentru a 4-a oară, afilierea lor la acest partid, cu tot atât de putin succes 
desigur, mai ales după ce şi sindicatele s-au pronunțat în acelaşi sens. 

După ce Argentina rupsese relaţiile diplomatice cu Rusia, odată cu Revoluţia din 
1917, iată că acum s-a hotărât a relua raporturile cu Uniunea Sovietică. 

8.6.46. Puiu Romniceanu a făcut declarații corespondentilor de presă pentru a arăta 
că membrii guvernului (ce! putin cei din opoziție) n-au fost informati de textele notelor 
engleză şi americană, că n-a fost convocat cabinetul pentru a discuta asupra răspunsului, 
că dânsul n-a cunoscut decât ieri din ziare conţinutul acestora şi că, bineînțeles, nu se 
asociază întru nimic răspunsului dat de Tătărescu. 

De altfel, din ianuarie de când se află în guvem, el n-a participat decât la şase 
şedinţe ale Consiliului de ministri. 

Delegația guvernamentală maghiară compusă din preşedinte, vicepreşedinte de 
Consiliu şi miniştrii de Externe şi Justiție, pleacă azi la Washington şi apoi la Londra. 

De ieri a început armistițiul de 15 zile încheiat între comandanții trupelor 
guvernamentale şi comuniştii chinezi care sunt în conflict în Manciuria. 

Montgomery a fost însărcinat să viziteze Egiptul şi alte puncte din Orientul Apropiat, 
Africa şi Asia, unde britanicii şi-ar putea amplasa baze militare cu trupele ce vor părăsi în 
curând teritoriul egiptean. 

La Palermo si Napoli, chiar şi la Roma au avut loc puternice manifestări monarhiste 
şi unii îşi exprimă temerea unei sciziuni ce s-ar putea produce între nordul şi sudul Italiei. 
Democrat-crestinii fac apel la partizanii lor, ca, indiferent de cum au votat la referendum, sà 
accepte formula republicană, nemaiventilànd ideea unui nou plebiscit, ce n-ar face decât sà 
întrețină tulburare în spirite. După proclamarea Republicii, Umberto se va instala la Sintra în 
castelul marchizului Cadaval. 

Presa săptămânală engleză arată că, din ordinul Moscovei, comuniştii de 
pretutindeni sunt invitați să întrețină raporturi apropiate cu socialiştii, dar că acest plan nu va 
reuşi, nu din cauza vreunui bloc anti-bolşevic organizat de Bevin, ci datorită rezistenței 
creştine şi conservatoare pe care alegerile din mai toate statele Europei apusene au 
dovedit-o. 

Azi s-au desfăşurat la Londra serbările Victoriei, în prezența Regelui, Reginei, 
prințesei Elisabeth, a prinților Olaf, Bemhard şi Frangois de Luxemburg. Attlee s-a aflat 
împreună cu Churchill în aceeaşi trăsură de gală. 

Ziarele au comentat cu mult umor absenţa ruşilor care au refuzat invitația, scriind că 
desigur Bevin a avut subiect de meditație. S-a mai scris că: „cedând neîncetat în fața 
pretențiilor sovietice, guvernul nu va reuşi să-şi atragă bună voinţa Moscovei, după cum tot 
atât de greşit ar proceda, dacă ar sacrifica în acest scop interesele poporelor din centrul şi 
din estul Europei. Mai bine ar face să se gândească de pe acum că viitoarea întrunire de la 
Paris va fi un eşec, spre a putea lua din vreme măsurile necesare dictate de o politică 
sănătoasă”. 

O moarte extrem de ciudată. În ajun de a pleca spre Washington, regele Siamului 
examinând în palatul său o armă de vânătoare, şi-a descărcat-o din imprudentà în cap, 
murind pe loc. 

Se confirmă faptul că Vişinski a fost pentru câteva zile la Bucureşti, spre a ordona 
execuția celor patru condamnați. Între Vasiliu şi Pantazi, s-ar fi tras la sorti în plin Consiliu 
de miniştri. Ca prin sec. al XVI-lea... 

10.6.46. Se pare că socialiştii francezi ar refuza să primească din nou presidentia 
Consiliului, aşa că Bidault va trebui să încerce constituirea noului cabinet. 

Pravda atacă pe Bevin, respingând principalele sale cereri în chestiunile Austriei, 
Triestului şi a Dunării, iar presa londoneză socoteşte că sâmbătă, conferinţa celor patru se 
va deschide sub rele auspicii, cu toate că Bevin şi Byrnes vor face tot posibilul să împiedice 
o ruptură cu Sovietele. 

Azi se va deschide congresul laburistilor englezi sub preşedinţia lui Laski, iar Bevin 
va face miercuri declarații asupra relațiilor cu Rusia. Un punct important va fi stabilirea 
principiului de a nu admite cererea de afiliere a comuniştilor. 

În vizitele sale, delegația guvernamentală maghiară va expune situația economică a 
țării şi va încerca totodată să dovedească drepturile Ungariei asupra Transilvaniei de nord 
şi a teritoriilor maghiare revendicate în Slovacia. 

Se pare că mâine, în fine, va fi proclamată Republica italiană, după ce regele 
Umberto va fi transmis puterile în mâinile guvemului. 

Muftiul lerusalimului, care avea domiciliul forțat la Neuilly, a părăsit pe ascuns Franța, 
sosind la Damasc pentru congresul pan-arab din Siria, la care va participa şi un delegat al 
Palestinei, deşi acest stat nu e reprezentat la congres. 

După reluarea raporturilor diplomatice cu Rusia sovietică, ziarul comunist din Buenos 
Aires a încetat a mai critica guvernul argentinian şi îşi îndreaptă acum toată violenta 
împotriva anglo-americanilor. 

11.6.46. Azi se întruneşte Adunarea Franceză şi partidul MRP va propune pe Bidault, 
ca viitor preşedinte de Consiliu şi în funcţia de Şef al Statului, până la votarea Constituţiei. 

De Gasperi a proclamat Republica, Casatia constatând că s-a obținut o majoritate de 
aproape 2 milioane de voturi. Nu se ştie dacă Umberto va pleca imediat sau va pretinde să 
se verifice pretutindeni validitatea plebiscitului, ceea ce, după ziarele engleze, ar putea 
îngreuna mult situația internă a Italiei. 

Guvernul britanic a cerut la Paris explicaţii cu privire la fuga de sub supravegherea 
franceză a Muftiului lerusalimului, care după cum se ştie, pomise pe vremea războiului 
mişcarea insurectionalà a arabilor din Palestina, găsindu-şi apoi refugiu în Germania. 

Sunt informat de către un membru prezent, că la o întrunire de sector al Partidului 
Social-Democrat, un participant îşi exprimase surprinderea că lipseşte portetul Regelui, pe 
când alte figuri erau atârnate pe perete, deşi ştiut este că principiul Monarhiei este consfințit 

de toate partidele din guvern. l-a replicat prietena Margareta Klein din comitetul executiv, 
care a precizat că partidul lor este secțiunea românească a social-democratiei mondiale, 
aşa că expresii ca: Rege, Monarhie, Armată, Patrie, sunt simple prostii de care nu trebuie să 
se împiedice un adevărat socialist, iar „cui nu-i convine acest mod de a vedea lucrurile, 
n-are decât să plece”. 

13.6.46. Pătrăşcanu a fost nevoit să denunțe la Cluj recrudescenta revizionismului 
maghiar şi să afirme în numele guvernului şi al Partidului Comunist că respinge orice 
formulă de compromis asupra Transilvaniei. 

Este trist şi descurajant pentru toți aceşti oameni din guvern să fie nevoiți a 
recunoaşte cà zadamicà a fost politica lor de fratie cu ungurii şi de abandonare a Ardealului 
în mâinile şovinismului maghiar ascuns sub masca comunistă şi că multă dreptate au avut 
fostele noastre guverne, atât de hulite astăzi, de a nu se arăta slabe față de Budapesta, căci 
încercând să se pupe în bot cu ungurii, aceştia se vor grăbi a ne sili să le lingem tălpile. 

La congresul laburist de la Bournemouth, după discursul lui Bevin s-a înregistrat o 
vădită înfrângere a politicii moscovite: rezoluția de criticare a politicii externe a guvernului a 
fost retrasă şi s-au respins rezolutiile relative la relațiile cu URSS, la afilierea comuniştilor, la 
ruperea relaţiilor cu regimul lui Franco. De asemenea s-a retras cererea de a nu se mai 
pune piedici imigrării evreilor în Palestina. 

După felicitările aduse lui Bevin, evreul polono-maghiar Laski a fost înlocuit la 
preşedinţia partidului cu Noll Baker. 

În ce priveşte acuzele lui Molotov despre un bloc anglo-american în contra 
Sovietelor, circulă următoarea glumă: Dacă se întâmplă ca la o masă, doi prieteni să refuze 
o mâncare cu spanac, aceasta nu înseamnă deloc că dânşii au constituit un bloc 
anti-spanac, ci doar că ambilor nu le place acea legumă... 

Umberto a sfârşit prin a delega aseară puterile lui Gasperi şi s-a retras la 
San-Rossore, în aşteptarea constatării finale a rezultatului referendumului de către Curtea 
supremă, în timp ce la Napoli, Taranto, Roma şi Bari continuă neîncetate încăierări între 
monarhişti şi comunişti, soldate cu morți şi răniţi. 

La Congresul Ligii Pan-arabe, unde Muftiul încă n-a sosit, s-a hotărât să se ceară 
tutela asupra Tripolitaniei, iar anglo-americanii au anunțat că nu vor lua nicio hotărâre 
asupra Palestinei, înainte de a fi consultat Liga. 

Față de măsurile draconice votate de congres împotriva grevelor, Truman şi-a 
exercitat dreptul de veto, înțelegând să stabilească o deosebire între grevele ce amenință 
economia generală a statului şi cele obişnuite, izvorâte din neînțelegeri între patroni şi 
lucrători, pentru care acest drept rămâne sfânt. 

Guvernul nostru anunță azi trecerea armatei pe picior de pace şi reducerea 
efectivelor, conform deciziei de la Paris a celor patru, urmând ca o serie întreagă de ofițeri 

să treacă în cadrul disponibil. De fapt, se va face o discriminare în favoarea celor înscrişi în 
vreunul din partidele ce fac parte din FND. l 

Cu prilejul unor întruniri liberale şi maniste la Craiova, provocatori comunişti au 
mitraliat la grămadă, omorând şi rănind o mulțime de oameni. Bineînțeles guvernul vorbeşte 
de huligani ai lui Maniu care au ucis un ofițer sovietic nevinovat. 

Cât despre tulburările de la Cluj, lucrurile s-au petrecut astfel: vreo 150 studenți au 
ieşit pe străzi pentru a-şi exprima simpatia pentru generalul Anastasiu, rechemat disciplinar 
din acea garnizoană. Organizațiile ungurești au scos atunci vreo 3000 lucrători de la fabrica 
Dermata şi de aiurea, care, înarmaţi, au atacat pe studenți. Aceştia s-au refugiat şi s-au 
baricadat în căminul lor, pe care maghiarii l-au luat cu asalt şi l-au devastat, făcând victime 
printre studenți. 

Aflând de cele petrecute la Cluj, o mulțime de țărani din împrejurimi au tăbărât cu ce- 
au putut asupra tuturor ungurilor peste care nimereau, devastând şi casele lor. 

De aceste incidente se foloseşte acum delegația guvernului de la Budapesta sosită 
la Washington, spre a pleda în contra cruzimilor sălbaticilor de valahi şi a revendica 
restituirea acestei „provincii a Ungariei". 

Printre cei arestați sub cuvânt de complot contra siguranței statului, sunt şi câțiva 
funcţionari ai misiunii americane. După sistemul inaugurat acum câtva timp, soldati 
americani înarmați i-au eliberat pe aceştia. Se pare că, de rândul acesta, Guţă s-a supărat 
foc si a adresat lui Berry o notă de o vehementà agresivitate, declarând cà guvemul nu va 
mai admite o asemenea imixtiune în treburile interne românești şi cà va fi silit sà ia măsuri 
față de acte atât de incalificabile. 

Nici Londra, nici Washington nu pomenesc de o atare notă, însă discutând situația 
din România, Washington Post declară că prin felul în care se comportă, guvernul Groza nu 
va mai putea sta o singură zi după plecarea ruşilor, pe ale căror baionete se sprijină şi al 
căror sistem l-a adoptat prin măsurile de spionaj şi suprimări. 

Mi se afirmă că, în ajunul executării Antonestilor, se pusese la cale un atentat 
împotriva Regelui şi că un grup de 12 asasini se postase pe drumul de la Sinaia la 
Bucureşti. Planul a fost însă descoperit, Regele fiind împiedicat în ultimul moment să plece; 
automobilul său a fost însă ciuruit de gloanțe, şoferul ucis, iar banda, pare-se, a putut fi 
arestată, grație vigilentei americane. 

În procesul Mihailovici de la Belgrad se urmăreşte mai ales implicarea englezilor în 
acuzația de a fi ordonat urmărirea şi suprimarea comuniştilor lui Tito. 

Umberto a părăsit astă seară Italia, plecând cu avionul la Lisabona. 

Într-o notă adresată guvernului de la Belgrad, guvernul englez îi cere să prezinte 
imediat dovezile documentate ale acuzărilor aduse celor trei ofițeri britanici, cum că ar fi 
îndemnat pe Mihailovici să suprime bandele lui Tito, dat fiind că mărturiile acestor ofițeri 
probează tocmai contrariul. 

15.6.46. A sosit şi Molotov aseară la Paris, aşa că azi după amiază va începe 
conferința. Ca dovadă a dorinței sale de bună înțelegere, guvernul american prezintă 
propunerea Baruh relativă la bomba atomică, prin care Statele Unite se arată dispuse a 
dezvălui secretul de fabricație în cazul în care Naţiunile Unite vor reuşi să ia măsurile pentru 
împiedicarea oricărei agresiuni. 

În momentul în care. urma să înceapă greva marinei comerciale americane, a 
intervenit acordul, aşa că, şi de rândul acesta, politica lui Truman reuşeşte a evita pericolul. 

Umberto a sosit la castelul Bellavista de lângă Lisabona, după ce a transmis 
poporului italian o proclamație prin care nu renunță la Tron şi acuză guvernul de a-l fi 
constrîns la aceasta. 

Sunt informat că la Craiova, câțiva comunişti trăgând în mulțime, au ucis pe ofițerul 
sovietic, dar că ruşii i-au prins şi i-au suprimat imediat. Totuşi guvernul a condamnat la trei 
ani închisoare pe doi „huligani manisti” pentru dezordine. 

18.6.46. Toate privirile sunt atintite asupra conferinței de la Paris, unde se pare cà 
lucrările au început într-o atmosferă mai putin încordată. 

Molotov a admis ca, după reglementarea chestiunilor de primă importanţă, să se 
discute şi problema tratatului de pace cu Austria, cu condiţia să se ia în deliberare şi situația 
internă din Italia, care nu este deloc limpede şi unde Sovietele caută să-şi bage codita. Se 
pretinde că la referendum, majoritatea republicană a fost obținută în unele regiuni, grație 
confuziei create de chipul încoronat al unei femei de pe buletinele de vot, asemuit cu 
„Monarhia” de către multi analfabeti şi care în realitate reprezenta „Republica”. Cert e că în 
sudul țării situația e încă foarte tulbure, iar mizeria generală contribuie la întreținerea stării 
de nelinişte. 

Programul conferinței pentru tratatele de pace începe cu Italia şi va urma cu 
România, Bulgaria, Ungaria şi Finlanda. Cât despre proclamarea independenței complete 
„sans entraves”? a Austriei propusă de Byrnes, el va cere ca în caz de nereușită, problema 
să fie supusă votului ONU şi nu conferinței celor 21 naţiuni. 

Începând cu Italia, miniştrii au discutat capitolul economic al tratatului şi din cele 
şapte puncte, au convenit asupra următoarelor patru: 

1. compensații pentru pagubele de război asupra bunurilor Naţiunilor Unite din Italia; 

2. bunurile italiene din teritoriile Naţiunilor Unite; 

3. renunțarea Italiei la pretenții de la Naţiunile Unite; 

4. clauze generale referitoare la comerț, spre a facilita regimul economic în favoarea 
cetățenilor Naţiunilor Unite. 

La New-York, comitetul pentru energia atomică, a propus ca cei 11 membri ai 
Consiliului de Securitate plus Canada, să statueze asupra creării unei administrații 
internaţionale a energiei atomice. 

Propunerea senatorului Baruh, de dezvăluire a secretului bombei sub anumite 
condițiuni, este un exemplu unic în istorie, ca un stat să renunțe de bună voie la monopolul 
unei arme ce-i asigură supremația. 

Tot la New-York se discută acuzaţiile aduse Spaniei; Consiliul tot amână a se 
pronunța, dat fiind refuzul Angliei de a se lua măsuri coercitive şi inoperante în contra lui 
Franco, sau de a se da Adunării Generale a ONU indicaţii prea precise pentru eventuale 
măsuri de luat în această privință. 

La comemorarea eliberării oraşului Bayeux, de Gaulle a reintrat în arena politică, 
punându-și candidatura la Presidentie printr-un discurs în care proclamă necesitatea 
menținerii unei a doua Camere şi atribuirea de puteri reale preşedintelui Republicii pentru a 
putea fi arbitrul între partide. 

Persia si Azebaidjanul au convenit să încheie un acord, prin care acesta renunță la 
autonomie şi redevine parte integrantă a Persiei. În acest fel dispare motivul de a tine 
deschis cazul în fața Consiliului de Securitate, dar gurile rele se întreabă dacă Azerbaidjanul 
a fost cu adevărat anexat Persiei şi dacă nu cumva s-a întâmplat mai de grabă contrariul. 

După ce Anglia şi Statele Unite au răspuns notei lui Tătărescu, pe care o resping ca 
fiind şi aceasta complet nesatisfăcătoare, se anunţă că guvernul Groza se va angaja în scris 
ca alegerile să aibă loc cel mai târziu în septembrie. Lumea are însă impresia că în realitate, 
nimeni nu are poftă de alegeri şi că toate aceste discuţii n-ar avea ca scop decât „pour 
amuser le tapis". 

În tot cazul, atât partidele „istorice”, pe care le atacă Krasnaia zvezda cât şi 
Titel Petrescu, scriu memorii şi publică comunicate pe care le transmit regulat misiunilor 
aliate, protestând împotriva ante-proiectului guvernamental al legii electorale, ca fiind 
anti-constitutional prin încercarea de a escamota Senatul cu un simplu decret. Toate aceste 
manevre sunt desigur dictate de ruşi, care nu se sfiesc a declara prin vocea lui Gromyko la 
New-York, necesitatea ca şi Polonia să desființeze Senatul. 

Încotro mergem, se întreabă cu grijă fiecare, spre conflict sau spre înțelegere? 
Înţelegere ar trebui să însemne cedare în masă din partea ruşilor şi renunțare la majoritatea 
pretențiilor lor exorbitante. Să fie oare acesta cu putință prin bună învoială şi să fie posibil ca 
cea mai absurdă dictatură din lume să dea înapoi fără o puternică lovitură de ciomag în 
cap? În tot cazul, Statele Unite se pregătesc pentru orice eventualitate şi Truman a cerut 
Congresului ca cele trei ministere ale Apărării naționale să fie înglobate într-unul singur. 

Unicul fapt care mă face să mă îndoiesc de probabilitatea unui conflict care să ne 
scape din ghiarele Moscovei este discursul lui Churchill în Cameră, în care nu vorbeşte 
decât de Austria şi Ungaria, ca țări de care anglo-americanii ar avea grijă. Discutând despre 
destinele omenirii între „Rusia şi state sub controlul ei pe de o parte şi restul lumii pe de altă 

parte”, mărturiseşte că: „mai bine ar fi o lume unită decât separată, dar că totuşi e mai bine 
o lume divizată decât o lume distrusă." 

Deci, ne abandonează ruşilor... 

Brazilia a promis lui Hoover 100.000 tone alimente pentru Europa înfometată. 

În China, s-a stabilit un acord între generalul Marshall şi delegații Goumindangului şi 
ai comuniştilor pentru constituirea unei comisii de anchetă asupra Manciuriei. 

Dreptul de veto exercitat de Gromyko în Consiliul de Securitate relativ la Franco, a 
împiedicat luarea unei rezoluții, cu toate că nouă voturi au fost pentru, iar Olanda s-a 
abținut. Şedinţa s-a amânat pe luni. 

În Palestina cresc acţiunile de sabotaj ale mişcării de rezistență a evreilor, care atacă 
şi răpesc ofițeri englezi, distrug poduri şi ateliere de cale ferată la Haiffa. 

Greva generală proclamată de comuniştii greci n-a reuşit, negăsind ecou în populație. 

Se pare că misiunea americană de la noi l-a făcut scăpat pe Rădescu. Să fie acesta 
un semn prevestitor?... 

19.6.46. Londra anunță azi că Rădescu a sosit în Cipru cu un avion românesc, 
având intenţia să plece în Elveţia. Aşa cum îl ştiu, n-a plecat din frică, deci cu o misiune, 
deci momentul se apropie... 

Fără contra-candidat, Benes a fost ales preşedinte pe viaţă al Republicii cehoslovace. 

Cresc probabilitățile ca Bidault să fie însărcinat a forma noul guvem, fiindu-i însă 
necesare două treimi din voturile Adunării. 

20.6.46. Bidault a obținut majoritatea necesară; rămâne de văzut dacă socialistii şi 
comuniştii îi vor da sprijinul pentru formarea unui guvern de coaliție de stânga. 

Muftiul Ierusalimului, despre care se spusese cà ar fi fost arestat de englezi si 
deportat în insulele Seychelles, a sosit pe neaşteptate la Cairo, fiind imediat primit de regele 
Faruk, conform tradiției că nimeni nu trebuie să bată zadarnic la uşa Palatului. 

Oricum, guvernul britanic a declarat că-i va interzice intrarea în Palestina; ne putem 
aştepta la represiuni violente. 

Gromyko a prezentat proiectul unui acord internaţional pentru distrugerea până în 
trei luni a tuturor armelor atomice, termen mult mai scurt decât planul american, dar nu 
pomeneşte nimic despre constituirea unui comitet internațional, lăsând fiecărei puteri 
independența absolută şi răspunderea proprie, dar refuzând totodată să renunțe la dreptul 
de veto. Este evident că pe de o parte ruşii se tem de bombele americanilor, iar pe de altă 
parte vor să-şi rezerve întrega libertate de mişcare şi posibilitatea de a pregăti în ascuns „un 
coup à leur facon"!!, 

Să sperăm cà nu vor reuşi să-şi atingă scopurile, fără reacția eficace din partea 
aliaților. 

23.6.46. Pătrăşcanu a răspuns întâmpinărilor lui Maniu şi Brătianu asupra 
neconstitutionalitàtii proiectului de lege electorală, arătând că planul unicameral al 
guvernului se bazează pe art. 3 al decretului din 31 august 1944 contrasemnat de 
Sănătescu, Maniu, Brătianu, Petrescu şi de el însuşi, care decide că „un decret dat în urma 
hotărârii Consiliului de miniştri va organiza Reprezentanţa naţională”. 

Este evident că acest text n-ar trebui interpretat decât în cadrul Constituţiei, repusă 
în vigoare prin acelaşi decret, adică respectând sistemul bi-cameral. Totuşi guvernul de azi 
ar putea jongla cu sofismele, graţie lipsei de autoritate si de simț al răspunderii, ce au 
prezidat într-o largă măsură toată acțiunea politică de la 23 august. 

Vom avea deci alegeri generale în septembrie şi, după toate probabilitățile, guvernul 
va reuşi. Mi se spune că atunci vom avea un cabinet Bodnăraş, ceea ce ar putea chiar 
permite ruşilor luxul să-şi retragă trupele, lăsând aici sub control direct oamenii lor de 
încredere. 

Cât despre eventualitatea unui conflict, sunt puține speranțe să izbucnească asa de 
curând. Astfel, la Paris domină spiritul de conciliere şi de concesiuni reciproce, cu singura 
deosebire că unii sunt decisi a se ţine de cuvânt, pe când ceilalți participă cu totală rea 
credință: sovieticii au reuşit sà conditioneze evacuarea Bulgariei de cea a Italiei, obținând 
astfel siguranța că sârbii îşi vor putea face mendrele la Triest, iar problema plecării din 
România şi Ungaria, rămâne în funcție de încheierea atât de problematică a unui tratat de 
pace cu Austria. 

După cum zic cu umor ziariştii occidentali, dar ei rămân cu umorul iar noi cu 
realitatea, miniştrii de Externe „ont décidé d'un commun accord de ne pas s'entendre”? 

Drept este pe de altă parte că americanii ne spun: ,N-aveti niciun interes ca războiul 
să izbucnească în tara voastră, deci aveți răbdare şi aşteptaţi, deoarece conflictul va apare 
în mod inevitabil peste câtăva vreme în China”. 

Tot aşa spune şi Rădescu care, până în ultimul moment, afirma că România va 
scăpa de ruşi fără război, fiind convins că Moscova va ceda pe toată linia, atunci când se va 
vedea pusă în poziția de agresoare. El crede deci că Sovietele nu încearcă acum decât un 
bluff, fără a-şi baza strategia pe nicio idee de reală rezistenţă. 

Fuga lui a fost cât se poate de simplă şi de asta a reuşit: sâmbăta trecută a ieşit de 
dimineaţă, însoțit de agenti în automobilul Sigurantei, a făcut vizite unor prieteni americani, 
s-a dus apoi la Maniu unde a stat două ceasuri şi la ora 13 a sosit la casa nepoatei sale din 
strada Oitelor 6, unde a anunţat cà va dejuna, cerând ca maşina să revină la ora 16 pentru 
a-l duce acasă. Bineînţeles atunci când agenții s-au întors, nu numai că nu l-au mai găsit, 
dar familia nici măcar nu-l văzuse si deci nu putea da nicio relaţie. Probabil dânsul a pomit 
imediat la locuința lui Smeu, pilotul cu care a dispărut şi cu care a plecat de pe un câmp de 

lângă Cotroceni, unde pentru o clipă a aterizat avionul, zburând apoi spre Cipru. Se pare că 
pilotul, unul din bunii noştri aviatori, se pregătea de mult pentru acest zbor, ocupându-se 
permanent de aparatul care părea să prezinte defecte tehnice şi cu care făcea multiple 
încercări de decolare şi de aterizare pentru verificări. 

Partea delicioasă este că Smeu era membru al diviziei „Tudor Vladimirescu" ceea ce 
pare că a determinat guvernul să procedeze la sancțiuni, arestând pe generalul Cambrea. 
Se vorbeşte şi de arestarea lui Lascăr, a cărui unitate nu prezintă nici ea garanții. 

La Paris, cei patru au convenit ca începând de mâine să țină câte două şedinţe zilnic 
spre a putea termina lucrările tratatelor de pace, care în iulie vor fi prezentate Conferinţei 
celor 21 Națiuni Unite. 

Dată fiind intransigenta reciprocă a italienilor şi a sârbilor în problema Triest, Bidault 
a propus un plan în două etape: 

1. timp de mai multi ani, portul şi oraşul să fie puse sub administrația Naţiunilor Unite 
şi 

2. la o dată ce se va stabili după linistirea spiritelor şi reluarea normală a activității 
economice se va proceda la un plebiscit care va hotări soarta acestui punct atât de disputat. 

Oricum, Molotov declară că în niciun caz Triest nu va putea fi lăsat Italiei, delegaţia 
sovietică aşteptând instrucțiuni. 

Nu ştiu dacă delegația lui Nagy va obține ceva la Washington sau la Londra cu 
privire la Transilvania şi la Slovacia; în tot cazul americanii au decis să restituie ungurilor 
depozitul de aur aflat în Bavaria în valoare de 32 milioane dolari şi să le acorde un credit de 
10 milioane dolari pentru cumpărarea de material american aflat în Europa. 

24.6.46. Bidault a reuşit să formeze guvernul păstrând pentru partidul său 
Presidentia, Externele, Războiul, Justiția, Finanţele; comuniştii preiau şapte portofolii, 
cuprinzând Armamentul, Sănătatea, Munca, iar socialisti şase portofolii, printre care: 
Intemele, Educaţia, Coloniile, Agricultura. Bidault rămâne la Quai d'Orsay, Gouin şi Thorez 
devin vice-presedinti, iar Gay şi Varenne, miniştri de stat. Bidault a promis socialistilor să 
ratifice acordurile financiare ale lui Blum şi să procedeze la noi alegeri la 15 octombrie, iar 
comuniştilor, o majorare a salariilor cu 15%. 

După inspectiile făcute în Egipt şi Orientul Apropiat, Montgomery a sosit la Atena 
pentru completarea planului de apărare a bazinului Mediteranei şi a căilor de comunicaţie 
ale Imperiului Britanic. 

Citrine şi Jouhaux se află la congresul sindicatelor de la Moscova. După tot ce-a 
scris despre înşelătoria sistemului bolşevic, prezența lui Sir W. Citrine la congres e cât se 
poate de savuroasă. 

25.6.46. „Cei patru' au respins cererea Austriei de rectificare a graniței cu Italia. 

Mare discuție în chestiunea Dunării, Molotov refuzând să se însereze în tratatele de 
pace libertatea navigaţiei, sub cuvânt că sârbii şi cehii n-au fost consultați. Atunci când 

Bevin i-a răspuns că vor avea ocazia să se pronunțe la conferința păcii, rusul i-a replicat că 
atunci ar putea interveni şi Brazilia sau Norvegia, ceea ce n-are rost. „Ba are foarte mult' a 
răspuns englezul...si totul s-a amânat ca de obicei. 

La New-York, polonezul Lange a propus ca Naţiunile Unite să rupă raporturile 
diplomatice cu Franco, obținând patru voturi (Rusia, Franţa, Mexic, Polonia) contra 7. 

Radio Moscova anunță că opoziția din Grecia s-ar fi retras din Parlament, probabil pe 
chestiunea plebiscitului. 

Marckham a fost din nou expulzat, de data asta definitiv, şi alaltăieri a şi părăsit tara. 
De acum încolo, tot ce se va petrece în România va fi cunoscut pe plan internațional. Noi 
am dat dovadă de rezistență, evenimentele însă ne depăşesc. 

26.6.46. La Paris lucrările se poticnesc tot mai rău şi tot mai vădit se manifestă reaua 
voință a lui Molotov şi Vişinski, încât Bevin, exasperat, a sfârşit prin a spune: „Aşa cum 
discutăm acum, mi se pare că e o farsă şi nu mai are nicio importanță ce anume chestiuni 
abordăm." Lumea se aşteaptă ca Vineri să izbucnească criza. 

Cu ajutorul guvernului nostru, ruşii dețin întreaga administraţie şi autoritate asupra 
porturilor de la Giurgiu în jos, încât niciun vas străin nu poate pătrunde sau ancora farà 
încuviințarea sovietică. Pe de altă parte, se face cunoscut că transportul a 1mc. material, 
inclusiv taxele vamale de la New-York la Constantinopol costă 21 dolari, pe când de la 
Constantinopol la Constanţa costă 150 dolari!... Cred că aici rezidă în bună măsură nodul 
chestiunii dunărene şi imposibilitatea unui acord între aliați şi ruşi. 

Editorialul din Times pare dispus să dea într-o largă măsură dreptate Sovietelor. 
Astfel socoteşte foarte acceptabilă cererea unei despăgubiri de 100 milioane dolari din 
partea Italiei, o internationalizare a Triestului sub control mixt italo-jugoslav, amânarea 
liberei circulații pe Dunăre pentru o conferinţă ulterioară celei de pace şi discutarea tratatului 
cu Austria într-un spirit de înțelegere. 

La New-York, chestiunea regimului Franco este tot în impas şi unicul lucru convenit, 
a fost să fie lăsată pe ordinea de zi a Consiliului de Securitate. 

Guvernul român s-a hotărât în fine să publice ultimul schimb de note cu Anglia şi cu 
Statele Unite; tonul răspunsului lui Guţă e destul de tăios. Din două, una: sau rușii se simt 
prea siguri pe pozițiile câştigate, sau, dimpotrivă, îşi dau seama că aliații nu se mai 
mulțumesc cu vorbe dulci şi că deci nu mai au ce menaja... 

2.7.46. Deşi lucrurile merg greu la Paris, s-ar părea totuşi că asupra unor puncte 
tezele opuse vor sfârşi prin a se apropia. 

Astfel pentru Triest, prevalează formula lui Bidault cu regim internațional sub 
controlul celor patru, inclusiv italo-sârb, dar Molotov propune permanenta în loc de 10 ani, 
precum şi un teritoriu redus care să fie înglobat în Jugoslavia. Cât despre Dunăre, ruşii ar 
admite egalitate de tratament pentru vasele comerciale ale tuturor țărilor, însă refuză drept 
de existență oricărei comisii ce n-ar aparţine riveranilor. 

Tătărescu pleacă la Paris!... 

Efectul bombei atomice aruncată în noaptea de 30 iunie asupra celor 70 bastimente 
din laguna atolului Bikini a fost un fiasco după părerea martorilor oculari. Abia două vase au 
fost scufundate (nici măcar cuirasatul ,Nevada" care fusese vizat), aşa că mă întreb dacă 
dezamăgirea produsă n-a fost întru câtva voită de americani, cu dorința machiavelică de a 
întreține pe ruşi în sentimentul lor de încrezătoare agresivitate. Este o simplă supozifie, 
bazată pe o doză de speranţă. 

Situaţia se agravează în Palestina pe zi ce trece: o seamă de evrei au fost deportați 
în Eritreea, iar comitetul executiv al Agenției Evreieşti pentru Israel amenință cu 
nesupunerea civilă, acuzând guvemul englez de a fi declarat război comunității evreieşti. 
Unii vorbesc chiar de rolul jucat din umbră de Muftiul lerusalimului. 

Referendumul din Polonia a fost în favoarea proiectelor guvernului de suprimare a 
Senatului, de naţionalizarea industriei şi de reformă agrară, precum şi pentru confirmarea 
graniței ocidentale. Gruparea lui Mikolajczyk protestează. 

Anglia şi Statele Unite refuză creditele promise Poloniei, dacă anumite angajamente 
politice nu vor fi îndeplinite. 

După instalarea noului preşedinte al Republicii italiene guvernul a demisionat, însă 
de Gasperi care continuă să gireze, a protestat împotriva hotărârilor de la Paris cu privire la 
granita Italiei spre Franţa si la regiunea Triest. Se anunță însă că acordul se va stabili în 
această privință poate chiar azi şi că apoi, cei patru vor conveni şi asupra datei convocării 
conferinței de pace. 

5.7.46. leri la aniversarea independenţei Americii, Filipinele au devenit stat liber, iar 
miniştrii de Exteme au convenit în fine ca la 29 iulie sà se întrunească la Paris cele 21 
Națiuni Unite în conferința de pace. Lucru mare că au putut cădea de acord, dar mă tem că 
înțelegerea se realizează prin concesiuni succesive, pe hârtie din partea ruşilor şi reale din 
partea aliaţilor. 

Se vede azi lămurit că anglo-americanii nu vor să mai deschidă un nou conflict, aşa 
că salvându-se de ochii lumii formele legale, Sovietele vor face totul după placul lor, iar noi 
vom rămâne cu toții în sfera lor de influență. 

Desigur că, într-o bună zi, ne vom trezi şi noi chemaţi la conferință şi că pro-forma, 
ruşii se vor obliga ca la trei luni după semnarea tratatului de pace să părăsească tara. Vor 
pleca trupele, dar vor rămâne agenții şi până atunci guvernul lor de slugi va fi făcut alegerile 
în voie, aşa cà cu încetul, prin tot soiul de Sovromuri, ne vor stoarce, despuia si 
dezorganiza după cum vor pofti. 

După ce a tràmbitat plecarea sa la Paris, Guţă a fost nevoit să rectifice, vestea fiind 
prematură. De altfel, se zvoneste că aliații vor pretinde ca delegații noştri la conferința de 
pace să fie reprezentanți ai celor patru partide care au semnat armistițiul. Vedremo!... 

Cei patru s-au pus de acord în chestiunea Triest, stabilind un statut liber (gen 
Dantzig) sub controlul Consiliului de Securitate, au admis cele 100 milioane dolari pe care 
Italia le va plăti Rusiei în produse timp de cinci ani, începând peste doi ani, au convenit să 
înceapă a discuta problema germană. 

Încă nu se vorbeşte nimic de Austria, deşi Byrnes a declarat că pacea trebuie 
încheiată cât mai curând „pentru a scăpa aceste state de ocupaţia străină ce le suge măduva”. 

După măsurile drastice ale englezilor în Palestina, s-ar părea că lucrurile se vor mai 
calma. Ofițerii britanici deţinuţi ca ostateci timp de două săptămâni au fost eliberați, după ce 
condamnările la moarte ale extremistilor sionisti au fost comutate în închisoare pe viață. Dar 
la Londra opinia e surprinsă că preşedintele Truman oferă să suporte toate cheltuielile de 
imigrare ale celor 100.000 colonişti în Palestina. 

Să nu uităm însă că azi trăiesc în Statele Unite 6 milioane de evrei, din care numai în 
New-York se află 2 milioane. 

Comisia guvernamentală engleză în India s-a înapoiat la Londra, fără a fi obținut un 
rezultat ferm. 

6.7.46. Jocul obstructionist al ruşilor este prea vădit, ca să nu-i deoachie în fata 
oricui. „Il n'est pire sourd que celui qui ne veut pas entendre”!? şi mà tem că asa cam 
procedează aliații. 

Înainte încă de a se deschide conferința, Molotov îşi pune în practică sistemul: refuză 
Chinei dreptul de putere invitantă, concomitent cu campania pornită de Pravda împotriva 
„fascismului” lui Tchang Kai-check şi pretinde ca regulamentul conferinţei de pace să fie 
stabilit de cei patru înainte de lansarea invitațiilor. Apoi, fără a mai finaliza această 
problemă, a voit să ia imediat în discuţie problema germană, după ce cu trei zile înainte 
refuzase a sta de vorbă cu Bymes, care-şi adusese expertul militar de la Berlin. 

Cu drept cuvânt, Bevin care prezida şedinţa i-a spus: „Dumneavoastră faceți totul ca 
sà compromiteti pacea pentru chestiuni de simplă procedură." Exasperati cu toții, au amânat 
şedinţa pentru azi... 

Dacă asa se poartă Molotov atunci când e singur, câte intrigi nesfàrsite nu va încerca 
el necontenit la conferinţa „celor 21", unde va avea de partea sa cel putin şapte delegati şi 
unde fiecare reprezentant va fi liber să exprime o părere proprie sau să prezinte o 
propunere originală? Procedând aşa, cât de uşor se pot eterniza lucrările unei conferințe ce 
poate dura luni de zile, fără a ajunge la niciun rezultat? 

Între timp, alegerile de la noi se vor putea face de către un guvem de nimeni 
stingherit, şi, încetul cu încetul, tara va cobori pe panta ruinei bolşevizante pentru ca în ziua 
în care - de formă - ruşii vor pleca, să nu mai rămână nimic de salvat din edificiul social şi 
economic. 


13 „Nu există surd mai tare decât cel care nu vrea să audă" 

Ceea ce este dureros de constatat pentru noi, cei rămaşi în zona lor de influenţă, 
este că, - în timp ce referendumul din Polonia hotărăşte desființarea Senatului, iar proiectul 
legii electorale din România ne îndreaptă pe aceeaşi cale, în Franţa toate partidele (inclusiv 
comuniştii) aprobă menținerea sistemului bi-cameral, ba încă mai înființează o nouă 
Adunare, Consiliul imperial, care împreună cu Camera şi Senatul vor proceda la alegerea 
preşedintelui Republicii. Este drept că la noi încă se opune Regele, care a refuzat a semna 
legea electorală, intrând deci din nou în conflict cu guvemul. Câtă vreme va mai putea 
păstra el această atitudine?!... 

7.7.46. Punctul mort la care s-a ajuns între cei patru la Paris, a provocat un protest 
din partea Chinei, iar în în ce priveşte pretenţia lui Molotov ca statele invitate să primească 
totodată şi un plan de activitate al conferinței, Bevin a replicat că este imposibil ca cele 21 
națiuni să nu fie tratate pe picior de egalitate. 

La Belgrad şi la Roma, reacții cu privire la soarta Triestului. 

Arabii, indignati față de migrația ilegală a celor 100.000 de evrei în Palestina, îi 
propun lui Truman să deschidă larg porţile Americii pentru evreii persecutați. 

11.7.46. După zile de permanentă obstructie rusească, s-a convenit ca invitaţiile la 
conferința de pace să fie expediate în numele puterilor invitante de către Franţa ca farà 
gazdă, trecând astfel uşor peste China şi s-a admis că o majoritate de două treimi este 
suficientă pentru o hotărâre valabilă. Bineînțeles, acestea sunt sugestii, pe care cele 21 
națiuni sunt libere să şi le însuşească sau nu. 

Acum, miniştrii se sfădesc pe chestiunea Gemaniei, ruşii pretinzând o ocupaţie de 40 
- în loc de 25 ani - şi nu numai dezarmarea totală, ci şi desființarea întregii industrii grele 
care să poată servi unor scopuri războinice. 

Molotov mai cere o despăgubire de 10 miliarde dolari, pe care Bevin consideră că 
ruşii şi-au luat-o până acum cu vârf şi îndesat prin toate neîncetatele prădăciuni. Alţii cred 
totuşi că ruşii, cu încetul, „sans brùler les étapes”, vor fi constrânşi a semna tratatele, vor 
începe să părăsească țările pe care azi le ocupă şi îşi vor apăra avantajele economice 
dobândite prin forță din toate aceste țări, într-o concurență cu englezii, americanii şi cu alții. 

Adică să se ajungă pe nesimţite si fără conflicte, la o quasi-normalizare a vieții, care 
să permită aflarea unui nou echilibru în lume. 

S-a mai dovedit pe de altă parte prin experiența de la Bikini, că bomba atomică nu se 
adevereşte a fi distrugătoare în mod absolut, ba nici chiar relativ, a flotelor navale şi aeriene. 
Sic demonstratus est cui prodest... 

În Belgia guvernul van Acker, adversar al regelui Leopold a fost pus în minoritate şi 
silit să demisioneze. Partidul Social-Creştin care l-a răsturnat nu doreşte însă a intra într-o 


nouă formaţie guvernamentală de coaliție, probabil ca să ajungă la o schimbare de 
directive... 


14 „fără a forța ritmul 


Caietul IX. În raiul sovietic 
https://biblioteca-digitala.ro / https://migl.ro 


404 Dimitrie luraşcu 


Luptă aprigă la noi între Rege şi guvern care este nevoit să tot modifice decretul de 
lege electorală, pe care Suveranul refuză încă să-l semneze. Cât va mai putea dura 
rezistența acestui copil, ce dă, încă o dată, dovada unei reale maturități? Cred că până la 
urmă, alegerile tot vor avea loc şi că, spre a nu schimba nimic obiceiului pământului, 
guvernul îşi va asigura zestrea majorităţii în Parlament. Pentru reducerea cât mai mult a 
opoziției liberale, dar mai ales maniste, guvernul FND va susține succesul partidului Lupu, 
care va reprezenta opoziția oficială şi consacrată. 

Ar fi vorba ca Adunarea ONU să se țină la 23 septembrie şi, cu acea ocazie, 
australianul Evatt, exasperat de jocul scabros al ruşilor, să ceară reexaminarea dreptului de 
veto, de care Sovietele au abuzat atât de mult. Ceea ce este încă mai neruşinat din partea 
lui Gromyko, este că pune în discuţie să fie sau nu primită Canada în comisia pentru energia 
atomică, probabil ca reacţie împotriva faptului că acolo spionajul rusesc a fost dat de gol. 

Pătrășcanu anunţă astă seară că ultima variantă a legii electorale, remaniată de 
acord cu reprezentanții opoziţiei, va fi prezentată Regelui spre semnare. 

12.7.46. În realitate, nu numai că opoziția n-a fost de acord, dar a şi protestat 
vehement împotriva acestei încercări de escamotare a alegerilor, reprezentanții ei au părăsit 
ostentativ Consiliul de miniştri de aseară, ceea ce a determinat comunicatul guvernului, 
declarând că are adeziunea opoziției, chiar dacă textul nu-i poartă semnătura. Mă întreb 
dacă această manifestare nu are şi scopul de a arăta Regelui putinţa să refuze semnătura, 
pe motivul legal că acordul de la Moscova a inclus în guvem pe doi reprezentanți ai 
opoziției, cu menirea de a fi o frână constituțională în anume împrejurări. 

La Paris, aparențele continuă a fi că ruşii au neîncetat câştig de cauză asupra 
aliaților. Molotov a respins propunerile anglo-americane asupra Germaniei, iar Bevin şi 
Bymes au acceptat ca la toamnă, după întrunirea ONU, să aibă loc o nouă conferinţă, 
special pentru problemele germane. 

Printre cele 21 națiuni prezente la 29 iulie, vor fi 20 de ţări care au fost în război cu 
Italia,12 cu Bulgaria şi Ungaria, 11 cu România şi 10 cu Finlanda. 

Una din țările cu care n-am fost în conflict a fost Norvegia, ceea ce va juca un rol 
însemnat grație postului de secretar general al lui Trygve Lie. Îmi închipui că din această 
pricină ne-am găsit a numi un ministru la Oslo. Totuşi de două luni stă Vălimărescu pe loc, 
iar acum „de Ignat”, ne trezim că vrem îngrăşarea porcului şi ne hotărâm a-l expedia 
sdare-dare”!5, ca să facă acolo atmosferă favorabilă delegației ce va pleca la Paris. În cel 
mai bun caz, el nu va ajunge decât cu o săptămână înainte de deschiderea lucrărilor. Trist, 
din cale afară de trist, dar aşa merg toate lucrurile în această țară de nemernici. 

14.7.46. După ce a rezistat cât a putut, Regele a fost constrâns a semna aseară 
decretul-lege electoral, guvernul declarând că legea va fi promulgată cu sau fără 


15 „în mare grabă” 

asentimentul opoziției. Aliaţii cu aerul că ne abandonează, momentan cel putin, hotărâți fiind 
a prefera, riscurilor unui conflict cu Rusia, o soluție paşnică chiar şi cu sacrificii (din partea 
altora!). Aceasta nu înseamnă că dispare legalitatea actului. Nulitatea semnăturii 
Suveranului, neresponsabil în fața Constituției, poate fi oricând invocată, singur guvernul 
care a contra-semnat rămânând responsabil de această violare a pactului fundamental. 

La Varşovia, referendumul a dat 68% pentru suprimarea Senatului, 77% pentru 
reforma agrară şi naţionalizarea industriilor şi 91% pentru granița de vest Oder-Neisse. 
Germenul viitorului război a fost deci consfințit în nord, aşa precum în sud mocneste la 
Triest jăratecul incendiului, ce poate izbucni şi acolo în curând. (Slovenii trimit zilnic în oraş 
agenti clandestini pentru întreținerea tulburărilor). 

Degeaba protestează acum Mikolajczyk împotriva siluirii voinței populare a naţiunii 
poloneze. Tot asemenea vor protesta mâine la noi Maniu şi Brătianu. 

Cei patru miniştri de Externe s-au separat la Paris fără a fi stabilit un acord asupra 
principalelor puncte ale programului onferintei de pace: Germania, Austria, Dunărea. 

Aliaţii se felicită că au reuşit să aducă pe ruşi la conferința păcii şi eu cred cu o 
oarecare doză de optimism, că de data asta au şi acceptat atât de uşor, atât de 
numeroasele pretenții ruseşti, concesii ce ar fi tot atâtea capitulări. Dacă intransigenta 
sovietică va continua şi la conferință iar apoi la Adunarea ONU, nu vor mai avea chip să 
pretexteze că li s-a refuzat ceva, ci vor fi obligaţi să explice motivul pentru care sabotează 
sistematic pacea. 

Guţă pretinde că pacea cu România se va încheia în curând la Paris, iar după două 
luni, ruşii vor pleca din țară. 

Vorbindu-mi de temerile lui Maniu, Mihai Popovici socoteşte că sistemul Moscovei 
este să instaureze şi la noi principiul sovietic, aşa cum procedează în Jugoslavia şi Bulgaria 
şi cum speră s-o facă în Polonia şi în Ungaria: mai întâi se federalizează un stat de republici 
sovietice sud-slave în Balcani, pentru ca pe urmă să obțină rezultate similare în România cu 
concursul comuniştilor ce vor dicta la noi după alegeri. Ralea nu se sfieşte de altfel să 
declare că cei ce se plâng acum de comunism la noi nu ştiu ce regim de comunism integral 
ne aşteaptă după acel moment. 

Maniu şi Brătianu au fost ieri după amiază în audienţă la Rege pentru a-l preveni că 
semnând decretul-lege electoral, el va semna însăşi condamnarea la moarte a Monarhiei 
din România, căci prima grijă a uneltelor ruseşti din guvern va fi să proclame cât mai curând 
Republica românească, primul pas spre sovietizare şi spre înglobarea țării în federalismul 
moscovit. L-au sfătuit să facă apel la cei „3" în virtutea acordului de la Moscova, cerându-le 
să se pună de acord cu privire la actul guvernamental pe care el, ca Suveran care are 
datoria să respecte Constituţia, îl consideră absolut neconstitutional. 

Regele însă, intimidat de presiunile ruseşti şi neavând ca sfetnici, decât timorati 
precum Negel sau Savel Rădulescu, n-a îndrăznit să facă acest demers. Trebuie 

recunoscut de altfel, că englezii şi americanii de aici, preveniti din vreme de Maniu si 
Brătianu, s-au ferit sà ia vreo atitudine, ci se mențin cu totul în afară de zbuciumul nostru 
intern, lăsându-ne să ne zvârcolim singuri în fata teroarei exercitate de ruşi. 

În aceste condiții, mă întreb dacă Regele n-a fost mai cuminte să nu se opună 
injonctiunilor imperative ale guvernului, sperând să mai câştige timp, acest auxiliar preţios al 
tuturor acțiunilor omeneşti, căci fiecare clipă ce vom fi în stare să adăugăm capacității 
noastre de rezistență poate constitui în definitiv salvarea noastră finală. 

leri, Camera Reprezentanților de la Washington a aprobat cu majoritate de 60 voturi, 
creditele acordate Angliei, aşa că pentru perfectarea împrumutului nu mai e nevoie decât de 
sancţiunea prezidențială. 

18.7.46. Draga Mihailovici a fost executat ieri la Belgrad pentru înaltă trădare şi 
colaborare cu inamicul în contra bandelor lui Tito, când bine ştiut este că a lucrat mână în 
mână cu englezii si că fiul lui Churchill i-a fost ofițer de legătură. Guvernul de la Londra n-a 
avut nicio reacţie şi l-a lăsat să cadă ca şi pe multi alții. Faţă de un astfel de spectacol, 
suntem în drept sà deznădăjduim... 

A murit profesorul Bagdasar [...] 

Brabetianu a fost numit secretar general în ministerul de Externe în locul lui Stoica. 

Din cauza veşnicelor tulburări din Triest întreţinute de sârbi, forțele militare aliate au 
ocupat uzinele metalurguice din oraş şi de la Monfalcone. 

În China, Goumindangul se plânge că profitând de răgazul obținut prin armistițiul 
negocierilor, comuniştii se înarmeză şi pregătesc un nou atac. În acest timp, presa 
sovietizantă din China acuză pe Tchang Kai-check de a fi devenit vasalul Statelor Unite, 
care au în planul lor expoatarea economică a acestei enorme populații. 

Dacă ne gândim că aproape 45% din comerțul exterior american este pentru China, 
pe când Europa reprezintă abia 7-8%, înțelegem poate mai uşor cât de putin trebuie sà 
atârne soarta României în balanţa de conturi de pe Wall-Street. 

22.7.46. Sâmbătă a sosit Franasovici, aducând lui Tătărescu informații asupra 
atmosferei de la Paris unde s-a instalat în calitate de „observator benevol pe lângă 
gazetarii francezi, în timp ce la Londra, unde ar trebui să se afle în postul oficial de 
reprezentant al guvemului, tovarăşul Constantinescu-laşi ia contact cu lumea politică (de 
mâna a 2-a) şi face declarații şi pronosticuri asupra viitoarelor alegeri de la noi. Este evident 
că Ricardo speră să se înapoieze la Paris ca prim-delegat pentru semnarea tratatului de 
pace şi poate că preferă a nu se compromite față de englezi în compania comunistului de 
propagandă. 

La Budapesta, comunistul Rakoczi din guvernul maghiar atacă din ordinul Moscovei 
politica şovină şi reacționară a agrarienilor. Desigur că ruşilor nu le convine renașterea 
revizionismului violent asupra Transilvaniei şi, ca urmare, el cere o modificare în structura 
cabinetului. 

Alegerile de ieri din Turcia, unde pentru prima oară participă şi opoziția, mențin totuşi 
în frunte listele candidaţilor guvernamentali. Nu degeaba suntem în Orient. 

În schimb, situație tulbure în Bolivia, unde rebelii au asasinat pe preşedintele 
Republicii. 

Negocieri anglo-americane pentru contopirea într-o unică administrație, sau în tot 
cazul, pentru identificarea măsurilor ce au de luat, în zonele respective de ocupație din 
Germania. Timidă punere „en garde” a ruşilor. 

24.7.46. Atentat terorist sionist asupra cartierului general englez din Ierusalim, 
stigmatizat de toată lumea în Anglia, a cauzat 93 victime. Se cer în Parlament măsuri 
imediate şi riguroase. Ideea de a se crea în Palestina două state distincte, unul arab, altul 
evreiesc în care să sosească cei 100.000 imigranți din Europa, e sortită eşecului după 
credința mea. Mă întreb dacă englezii îşi dau seama că în toată această nenorocită 
problemă, lucrează activ mâna Moscovei. 

În ce priveşte zona sovietică din Germania, un delegat american care va participa la 
conferința de pace, a declarat că ruşii au prădat echipamente industriale şi bogății de cel 
putin 2 miliarde dolari, ceea ce înseamnă că nemții vor avea nevoie de două generații spre 
a încerca să refacă tot ce s-a distrus. 

Cu prilejul dezbaterilor pentru invalidarea alegerii lui Daladier ca deputat cerută de 
comunişti sub pretextul colaborationismului său de la Munchen, acesta s-a apărat spunând 
că marii vinovaţi ai insuccesului negocierilor cu Hitler au fost ruşii, care l-au împins la 
intransigentà şi la război, socotind că după un conflict armat fraticid între europeni, 
bolşevismul moscovit ar putea uşor domina întregul continent. E pentru prima oară că se 
arată planul criminal al ruşilor şi e foarte semnificativ că după acest discurs atât de acerb, 
alegerea lui Daladier a fost validată. 

De aceea multi cred că în ciuda aparentelor nefaste de abandonare a poziţiilor în 
fata exigenţelor nemăsurate ale Sovietelor, anglo-americanii nu vor renunța totuşi la ideea 
sfărâmării acestui pericol mondial. 

Deocamdată premierul cehoslovac Clement Gottwald se află în vizită la Moscova 
unde a sosit de asemenea (la raport?) si Trygve Lie. 

La noi, Guţă, Pătrăşcanu şi Voitec se pregătesc în vederea prezenței la conferința de 
pace, îndată ce vor fi chemați. 

Informaţiile lui Franasovici, culese în meseria sa de observator, ne asigură că graţie 
ruşilor, granita de vest va rămâne intangibilă şi că s-a renunțat pentru Romania la blocarea - 
după exemplul Italiei - a bunurilor românilor din străinătate. 

S-a primit în fine agrementul pentru Ralea, iar pentru Bruxelles vom trimite pe Pavel 
Pavel, fost ataşat de presă la Londra. Azi au plecat Vălimărescu şi Stoica. 

27.7.46. În aşteptarea deschiderii conferinței, la noi continuă micile manevre sub 
auspicii ruseşti. Constantinescu-laşi se întoarce de la Londra aducând un plan de schimburi 
comerciale. Guvernul dà lista celor chemați în fața Curţii criminale ca vinovaţi de dezastrul 
țării sau de crime de război (termenul de funcționare al Tribunalului poporului a expirat de 
mult) şi de rândul acesta citesc numele Veturiei Goga, al lui Negel precum si al lui Atta 
Constantinescu. 

În previziunea alegerilor din toamnă, pentru care misionarul nostru la Londra a poftit - 
ca la spectacol - gazetari si deputati britanici, s-a publicat în ziare rezultatul cercetărilor 
ministerului de Interne cu privire la asa-zisele comploturi, în cap cu Aldea şi Rădescu, având 
ca scop să dea prilej a acuza pe Maniu şi pe Brătianu, implicând partidele lor şi încercând 
poate să le împiedice participarea la alegeri. 

29.7.46. Azi se deschide conferința de pace si se anunță că Bidault va fi propus ca 
primul ei preşedinte. 

Byrnes a decis că delegatul american în comisia tratatului cu România va fi Averell 
Harrimann, ceea ce poate ar fi un avantaj pentru noi. 

Franasovici i-a spus lui Popovici că toate încercările lui Nagy în contra noastră, au 
dat greş. Astfel, Bidault i-a răspuns că degeaba i se adresează lui, deoarece România a fost 
totdeauna o aliată sinceră a Franţei, în contra căreia n-a uneltit niciodată, aşa cum a făcut 
Ungaria si că, de altfel, starea de pace n-a încetat să existe între cele două tari pe toată 
durata războiului. În Statele Unite şi în Anglia a primit răspunsuri asemănătoare cu privire la 
granițe, doar că i s-a promis ajutor financiar, dată fiind situația economică actuală a Ungariei 
care este cu adevărat îngrozitoare. 

Privitor la relațiile sale cu anglo-americanii, Ricardo a mărturisit că ele sunt 
inexistente, că o singură dată, la Ambasada sovietică la Londra, a fost prezentat lui Bevin, 
dar că pe Bymes nici nu l-a cunoscut, că deatfel nici românii precum Gafencu, Tilea, Bianu 
care sunt în relații cu aliații şi care îi mai transmiteau câte o informaţie, nu-i mai dau niciun 
fel de concurs, ci dimpotrivă se feresc să ia contact cu dânsul. 

Franasovici atribuie atitudinea convingerii lor că în curând va izbucni conflictul cu 
sovieticii, în timp ce părerea sa personală e că atât ruşii cât şi aliaţii se vor feri să ajungă 
aici. El ar fi întrebat chiar pe Vişinski despre această eventualitate si a primit următorul 
răspuns: „Ce, ne crezi într-adevăr atât de proşti? Noi ştim ce înseamnă un război şi nu vrem 
să-l începem; nici anglo-americanii nu sunt proşti, aşa că şi ei îl vor evita. Totul se va 
termina deci prin discuţii, uneori violente, prin frictiuni chiar, însă până la urmă prin 
concesiuni reciproce”. 

Tipică în această privință a fost procedura rusească relativ la Triest: timp de trei 
săptămâni Molotov a fost intransigent, apoi când Bevin s-a ridicat zicând că orice continuare 
a discuţiilor a devenit inutilă, el a insistat să mai aibă o ultimă întrevedere şi atunci a cedat 

pe toată linia (bineînțeles, continuând lupta cu alte arme: protestări jugoslave, tulburări 
locale, etc.). 

La întrebarea lui Mihai Popovici dacă el va fi delegatul României la conferință, 
Franasovici i-a răspuns: „Să mă ferească Dumnezeu, căci nu vreau să mă prezint acolo ca 
un acuzat, legat de mâini si de picioare, nici să rămân în ochii românilor ca un obiect de 
oroare”. lată deci explicaţia absenței sale din Londra. [...] Aşadar rostul acceptării din partea 
sa a unui rol atât de hibrid, se reduce la asigurarea unei copioase retribujii băneşti. 

În legătură cu campania electorală, Popovici mi-a spus că agenţii guvernului 
continuă să se comporte cu sălbăticie, agresând opozanți ce se întrunesc în provincie; deci, 
la alegeri nu se vor da în lături în fata nici unei mârşăvii, dar cu toate acestea oamenii lui din 
județ îl asigură că guvernul nu va învinge. La întrebarea mea dacă nu se teme că, în cazul 
improbabil al succesului opoziției, situația noastră nu se va înrautàti în mod practic prin 
înăsprirea teroarei ruseşti, el mi-a răspuns că aceasta e chiar teza guvernului, însă el crede 
că tocmai atunci aliaţii vor avea putinţa să ia o atitudine mai fermă față de Soviete. Să fie 
oare asa?... 

Arabii protestează vehement împotriva ideii unei împărțiri a Palestinei (judecata lui 
Solomon?) care propune constituirea unui stat federal arabo-iudeo-englez şi refuză evreilor 
dreptul de a avea reprezentanți la conferința ce se va dechide în curând la Londra. Irakul a 
fost invitat în schimb să participe. 

Azi s-a anunțat la radio că la Paris, conferința nu se va ocupa nici de problema 
germană, nici de cea a Austriei sau de Dunăre. Aici este marele hop al înțelegerii: anglo- 
americanii care nu vor să discute încheierea unui tratat de pace cu Austria, ci s-o considere 
printre Naţiunile Unite şi să-i stabilească statutul, s-au lovit de intransigenta rusească. Acolo 
se găsesc acum 60.000 trupe sovietice şi câte 20.000 aliate, pe care aceştia ar vrea să se 
reducă cu totul la 20.000, dar şi aici s-a ridicat un non possumus al ruşilor. 

2.8.46. Azi s-a publicat la noi textul integral al proiectului de tratat de pace cu 
România. Mi se pare bizar ca printre statele „în război cu Romania", să văd numele 
Cehoslovaciei, căci atunci când am intrat noi în luptă, în iunie 1941, statul cehoslovac nu 
mai exista de mult, aşa că nu aveam cum să ne batem cu el, nici să-i declarăm, măcar 
simbolic război. Sau poate ca mulțumire că în 1944 trupele române au contribuit la 
dezrobirea teritoriului lor de nemți şi de unguri?!... 

În şedinţele preliminare s-a şi desenat o sciziune între părerea lui Evatt, care susține 
că hotărârile trebuie luate cu majoritatea simplă (11), pe când Molotov vrea cu orice chip să 
se menţină majoritatea de două treimi, adică 14 voturi din 21, ceea ce ar însemna că pentru 
a continua politica de obstructie, el se bizuie pe opt voturi (Rusia, Rusia albă, Ucraina, 
Polonia, Jugoslavia, Cehoslovacia, poate Mexic şi Norvegia, (aceasta din urmă cu semn de 
întrebare). În genere, se învedereză o atitudine independentă în sânul statelor mici şi 
mijlocii, care nu înțeleg să rămână sub tutela celor mari. 

Problema Palestinei nu pare deloc a fi uşurată prin planul de împărțire în patru: o 
provincie arabă, una evreiască, districtul Ierusalimului şi cel al deşertului Negev, pentru care 
ar fi neapărată nevoie de colaborarea anglo-americană. [...] 

Churchill acuză guvernul laburist de a fi transformat problema palestiniană într-una 
de existență a Imperiului Britanic din ziua în care acceptat să părăsească Egiptul, ceea ce îl 
obligă a-şi menține forțele armate în Palestina pentru controlul canalului Suez. 

Demn de notat, ca tipic al moravurilor de la noi: toate căruțele ţărăneşti ce intră cu 
marfă în Bucureşti plătesc o taxă fixă la barieră, care anul trecut era de 3000 lei, iar acum a 
devenit 7500 lei. Totuşi, de două zile taxa „s-a suspendat pentru două luni”, adică până 
după alegeri, reducându-se la un simplu bilet de voie de 180 lei. Speră astfel să atragă 
voturile?... 

4.8.46. Birourile conferinței au invitat statele foste satelite să-şi trimită delegati la 
Paris pentru a-şi expune punctele lor de vedere. După toate probabilitățile, de la noi vor 
pleca Tătărescu, Pătrăşcanu, poate şi Voitec, însoțiți de Filotti în calitate de consilier tehnic. 
Până azi, şedinţele preliminare n-au rezolvat nici problema presidentiei permanente, pentru 
care Byrnes propusese pe Bidault, dar la care se opune Molotov care preferă principiul 
rotației miniştrilor de Externe pe câte trei zile ca la San Francisco, nici problema majorității 
(simplă sau două treimi). 

Se pare că ungurii vor obține unele reduceri la despăgubiri, pe motivul că Ungaria „a 
purtat război contra Germaniei"(?!), în timp ce pe noi, pentru acelaşi motiv, cehoslovacii ne 
consideră inamici. O altă chestiune plicticoasă e convenţia economică ungaro-rusă, prin 
care Sovietele obțin în contul reparațiilor, toate bunurile şi capitalurile maghiare din 
întreprinderile carbonifere din România, ceea ce înseamnă că ruşii vor pune mâna pe 
societatea „Petroşani. 

D-na McCormick comunică din culisele conferinţei că, dintre toți sateliții, românii vor 
avea condițiile cele mai uşoare. Ea se ridică însă împotriva hotărârii anglo-americanilor de a 
lua în contul reparațiilor, depozitele româneşti particulare aflate la ei, în valoare de 60 
milioane dolari, arătând că ele au fost făcute tocmai de inamicii nemților, care aveau 
încredere în aliați. 

11.8.46. Azi dimineaţă a plecat la Paris delegația noastră compusă din: Tătărescu, 
Gheorghiu-Dej, Voitec, Pătrăşcanu, Maurer, Ralea, Rădăceanu, generalul Dămăceanu, 
Florica Bagdasar, Filotti, Ciuntu etc., în total 27 persoane, iar miercuri îi va urma un alt grup 
de 18 experţi. Ce se va întâmpla acolo, nu ştiu; se aude că n-ar fi exclus să se ceară ca 
delegaţia să fie formată din reprezentanții celor patru partide democrate care au semnat 
armistițiul. Pe de altă parte, s-a anunțat că a fost depus la conferință un memoriu al lui 
Gafencu, iar locuitorii români din Cadrilater au prezentat o cerere de încorporare la 
România. 

Cât despre încrucişările de spade şi micile hartuieli dintre ruşi şi anglo-americani, ele 
sunt încă în faza iniţială a încercării rezistenței adversarului, însă cum trăim influențați de 
mentalitea sovietică, aceste „passes d'armes” se fac aproape țigăneşte ca la uşa cortului, 
fiecare aruncând în fata celuilalt adevăruri atât de crude, încât altă dată primul cuvânt al 
unui singur atac ar fi fost suficient să provoace ruptura. 

Fără a mă arăta prea optimist, am totuşi impresia că rezistența anglo-americanilor e 
cât se poate de solidă şi că până la urmă ruşii vor ceda. 

În chestiunea de procedură, propunerea sovietică a majorității de două treimi a fost 
respinsă incidental cu 15 voturi contra patru şi două abţineri (Norvegia şi Polonia), aşa că în 
afară de ipostazele lor ucraineană si bielo-rusă, dânşii nu mai sunt siguri ca „brillant 
second” decât pe Jugoslavia. O da oare Dumenzeu?!... 

leri a sărit în aer un depozit de muniții de la fortul Catelu şi mi-am reaminitit de o altă 
explozie întâmplată la Socola în august 1918, când eram cu toții sub călcâiul nemtesc şi 
peste două luni s-a răstumat complet situația. Poate şi acum această detunătură să 
reuşească a... sparge ghinionul. Ce să fac? Devin superstitios... 

Fel de fel de zvonuri au circulat în această privință: unele - că ruşii l-au aruncat în 
aer, neavând nicio încredere în lealitatea noastră, altele - dimpotrivă, că avioane americane 
misterioase l-au bombardat conform unui plan de a distruge toate forturile din jurul Capitalei, 
spre a împiedica pe ruşi să se întărească aici. Nimeni însă nu s-a gândit că excesiva 
căldură a produs deflagratia munițiilor. 

S-a vorbit de un memoriu al lui Maniu asupra Basarabiei, înaintat Conferinţei de 
pace. Se mai spune că Maniu a avut o ultimă audienţă la Rege, căruia i-a arătat cât de rău 
este sfătuit de timoratii Savel şi Negel, care îl silesc să tot capituleze în fața ruşilor şi a 
guvernului, adăugând că a comis o crimă prin acceptarea executării lui Antonescu. Să nu 
uităm că Antonescu l-a salvat pe tatăl său de la moarte. 

La întrunirea țărănistă de la Piteşti, comuniştii au tăbărât pe şefii opoziţiei, rănind 
grav pe Penescu si pe alti fruntaşi. În staţiunea Olăneşti, obrăznicia unor provocatori care 
insultă pe toată lumea în parc, tratându-ne de sălbateci meritând a fi deportaţi în Siberia, 
unde timp de 100 ani să ne învețe ruşii civilizația, a provocat o încăierare cu câțiva studenti, 
care i-au bătut măr, după care au fost luați pe sus, aduşi la Bucuresti, spre a fi puşi la 
adăpost de Teohari. 

12.8.46. Londra anunţă că la Paris s-au acceptat ca Națiuni Unite cu vot consultativ: 
Albania în unanimitate, iar Mexicul, Egiptul şi Cuba, - fiecare cu 15 voturi contra trei (Rusia, 
Bielorusia şi Polonia) şi trei abţineri (Ucraina, Jugoslavia şi Cehoslovacia.) Miercuri sau joi, 

delegații României şi Bulgariei, vor avea să susțină în fața conferinței punctele lor de 
vedere. Se pare că vom pretinde co-beligeranta. 

13.8.46. Radio Londra anunţă că s-ar putea chiar azi ca Tătărescu să fie chemat a 
expune poziția României, însă mă întreb ce valoare s-ar mai putea acorda acesteia, când 
de aseară încă, Groza s-a grăbit să facă declarații categorice. 

După ce reclamă statutul de co-beligerantà spre a cere o uşurare a condiţiilor, 
proclamă recunoştinţa poporului nostru pentru Transilvania de nord si definitiva fixare a 
granițelor Basarabiei, Bucovinei şi a Dobrogei, precizând că în 1913 nu poporul român, ci 
un grup de conducători reactionari au deschis problema acestei fruntarii. Se ridică apoi 
împotriva clauzei naţiunii celei mai favorizate în avantajul tututor Naţiunilor Unite şi termină 
reluând tema sovietică, respingând ca statutul Dunării să fie cuprins în tratatul de pace, ci 
cerând o conferință specială şi exclusivă a riveranilor care să-l reglementeze. Ajung să mă 
întreb dacă aceste manifestări de exclusiv servilism față de Rusia nu ne vor servi în viitor, 
fiindcă vor dovedi cu prisosintà că nu românii sunt cei ce vorbesc acum, ci slugile unor tirani 
monstruosi care ne înăbuşă. 

Potrivit convorbirilor de la Potsdam pentru modificarea convenției de la Montreux, 
Moscova a trimis o notă Turciei, prin care îi propune: 

1. navigația liberă prin Strâmtori a tuturor vaselor comerciale, iar pentru cele de 
război, riveranilor Mării Negre; 

2. interdicția absolută a trecerii vaselor de război ale neriveranilor (în afara unor 
excepții neprecizate) şi 

3. asigurarea pazei printr-o colaborare turco-sovietică. 

Ankara n-a răspuns; să vedem ce poziţie vor lua atât turcii cât şi anglo-americanii. 

Englezii au hotărât internarea în lagăre în Cipru a tuturor imigranților evrei frauduloşi 
în Palestina, iar, la cererea Angliei, Cehoslovacia a închis granița spre Polonia, de unde 
sosea un mare aflux de evrei. [...] 

25.8.46. Zilele trec, itele se încurcă şi se reaşază la loc fără a se descurca, iar 
conferința de pace dă impresia a cam bate apa în piuă. 

Întrucât ne priveşte, declarația lui Tătărescu a fost destul de convenabilă şi bine 
întocmită. A trecut uşor peste chestiunea granițelor şi n-a pomenit nimic despre problema 
Dunării. Totuşi, la plecarea delegației de la Palais du Luxembourg, o mulțime de români din 
rezistență (Gafencu, Tilea, Cretzianu etc. care scot ziarul La Roumanie libre), a huiduit pe 
Guţă, amintindu-i de Basarabia şi de Bucovina pe care le-a dat uitării. 

Guţă s-a plâns lui Bidault, care i-a răspuns că în Franţa libertatea de exprimare nu 
poate fi împiedicată, dar totuşi ar fi sfârşit prin intenția de suprimare a organului de presă 
românesc. 

Gruparea românilor a prezentat conferinței un memoriu privind drepturile româneşti 
asupra pământurilor robite, dar rămâne de văzut dacă el a fost luat în considerație şi dacă 
grupării i se acordă vreo importanță. 

Câtă deosebire între aceste vremuri vitrege cu tara lăsată pe mâinile slugoilor intrați 
cu leafă la duşmanii propriei noastre existente şi timpurile celuilalt război, în care Brătianu, 
solicitând să fie acceptat printre aliați pentru dobândirea Ardealului, nu se sfia s-o îndemne 
pe Regină a proclama drepturile imprescriptibile asupra Basarabiei şi Bucovinei de nord. 
Mari învățăminte să tragem punând faţă în față searbăda frazeologie a lui Guţă şi scrisoarea 
atât de nobilă a reginei Maria din 9 mai 1915 către vărul ei, regele Angliei. Am distrus o 
clasă boierească de conducători ca să ne dăm pradă rândaşilor care îşi bat joc de țară... 

La 23 august, Groza şi-a permis în prezența Regelui, în numele libertății cetăţeneşti, 
să arunce cu noroi asupra liberalilor şi țărăniştilor, pe care are nerusinarea să-i acuze de a 
duce o politică de trădare naţională, în timp ce dânsul îşi lipeşte pe toate zidurile afişe cu 
mutra sa respingătoare, reproducând decretul regal prin care a smuls Suveranului „Colanul 
serviciului credincios”. Cu toate acestea, la Ambasada sovietică din Paris, Vişinski dă 
certificat de bună purtare lui Gheorghiu-Dej „omul care a contribuit atât de mult la sudarea 
forțelor democrate româneşti, organizatorul luptei pentru democratizarea țării, omul 
admirabil şi brav" etc., indicând astfel că acesta va fi conducătorul României de mâine, când 
se va ridica cortina actului al II-lea al procesului de sovietizare. 

Oricât s-ar zbate ruşii la Paris, mai mult de şase voci din 21 nu pot obține (3 ale lor şi 
alte trei ale sateliților: sârb, polon şi ceh), aşa că în sânul conferinței dânşii merg din 
înfrângere în înfrângere. 

Cea mai dureroasă palmă a fost acceptarea Austriei de a fi audiată, cu toată 
opunerea absolut copilăroasă a lui Vişinski („cer înlăturarea cererii guvernului austriac din 
mai multe motive, primul fiind chiar lipsa de motive suficiente pentru audiere”- sic!) Crede el 
oare că tâmpenia aliaților este chiar incomensurabilă?! 

Motive de conflicte având Rusia în spate cresc precum ciupercile după o zi de ploaie: 

- Tsaldaris declară că Grecia se consideră în stare de război cu Albania, cât timp 
aceasta nu-şi retrage bandele din Epirul de nord şi adresează o plângere Consiliului de 
Securitate, denuntànd obstructia sistematică a lui Molotov ca fiind ostil principiului păcii. 

- Guvernul polonez respinge cu indignare demersul anglo-american privind alegeri 
libere, taxându-l de amestec în treburile interne ale unui stat suveran. 

- Guvernul turc susţinut de Anglia şi de Statele Unite, respinge oferta Sovietelor cu 
privire la paza Strâmtorilor, precum şi dreptul exclusiv al riveranilor la stabilirea noii 
convenții. S-a zvonit chiar că Turcia ar fi mobilizat. 

- Statutul oraşului Triest se arată mai mult decât oricând mărul discordiei, tezele 
italiană şi jugoslavă dovedindu-se ireconciliabile. 

- Ultimatumul american trimis Belgradului a adus tensiunea până în pragul rupturii. 
Aviația jugoslavă doborâse două avioane comerciale americane rătăcite între Viena si Italia, 
pe deasupra teritoriului croat. 

Tito a socotit că a scăpat din încurcătură, eliberând în ultimul moment cele nouă 
persoane din primul avion, deţinute la Zagreb ca prizonieri, şi declarând că respinge 
conținutul notei americane, care nu mai are obiect. 

La Washington însă, se consideră problema nerezolvată, câtă vreme nu va fi 
lămurită şi soarta celor din al doilea avion, despre care se spune că ar fi murit cu toții. 

În această înşiruire, nu mai vorbesc de imbroglio-ul chinez unde războiul între 
comunişti si Guomindang este în toi. 

La noi, pentru 23 august, Regele a cerut cu multă cumintenie să se renunțe la 
chiolhanurile fenediste, care totusi si-au dat în petic. Parada n-a stàmit niciun entuziasm si 
puternice cordoane de trupe au împiedicat populația sà asiste la defilare. Mi se spune cà 
Regele e indignat la culme contra ruşilor care ne-au furat instalaţiile de filtrare necesare 
alimentării cu apă a Capitalei şi că acesta ar fi cauza adăpării cu picătura a bucureştenilor. 

Romniceanu este convins că nici opoziția n-are chef de scrutin, dar nici guvernul 
n-are poftă să organizeze alegeri, fiind ştiut că recolta mizerabilă şi obligația autorităților de 
a lua grâul din casa ţăranului spre a-l redistribui în regiunile înfometate, îi vor răpi bruma de 
popularitate pe care mai spera. În ce priveşte intrarea în vigoare a eventualului tratat de 
pace, el îmi afirmă că nu e nevoie de vreo ratificare din partea unui Parlament român, ci că 
e suficientă ratificarea de către trei dintre marii aliaţi. 

Agenţia Reuter denunță că şase mari uzine din zona sovietică din Germania fabrică 
pentru ruşi bombe-torpile V1 si V2. Deci lumea se pregăteşte pentru un nou război între 
bombe atomice anglo-americane şi invențiile germano-sovietice. 

O mare demonstrație a flotei Statelor Unite din Mediterană va avea loc în Marea 
Egee; turcii se pregătesc să facă o frumoasă primire escadrei americane care va sosi în 
curând în portul Smirna. 

Adjunctul ministrului de Externe sovietic Litvinov a fost înlăturat şi presa străină 
comentează această modificare a Moscovei, care renunţă la unicul european dintre ai săi şi 
porneşte deci ireductibil pe calea intransigentei agresive. 

Mi se afirmă că în replica sa la atacul lui Molotov, Tsaldaris i-a spus că locul său este 
la Nürnberg, alături de complicii săi şi nu la conferința păcii. 

Actele nenumărate de banditism pe care le săvârşeşte la noi în stil mare pleava 
fenediştilor, dotați cu arme automate, căci numai ei sunt înarmați, au scopul bine determinat 
de distrugere economică şi sufletească a bietului nostru popor. Expropriază pe cei mari şi 
jefuiesc pe cei slabi, terorizează pe toată lumea cu absoluta impunitate din partea 
autorităților şi trec acum de la minciună şi calomnie la sacrilegiu. 

Două biserici din Bucureşti au fost prădate de odoare şi în locul icoanelor furate, 
criminalii şi-au lăsat pecetea nelegiuirii, mâzgâlind biserica cu vorbe spurcate împotriva 
religiei. Îi va bate Dumnezeu mai curând poate decât ne-am putea închipui. Prin însăşi 
diabolica răutate, creşte speranța reacției morale care le va dobori la pământ blestemata lor 
organizare. 

Am mai aflat o ştire nemaipomenită, care exprimă însă fidel mentalitatea ostilă a 
ruşilor. O misiune economică americană condusă de un subsecretar de stat, sosită în țara 
noastră pentru a aprecia starea de sărăcie, a fost ținută mai multe ceasuri pe aeroport la 
coborârea din avion, sub cuvânt că delegaţii nu aveau o viză sovietică din Atena. Apoi au 
fost conduşi la misiunea americană pe care n-au avut voie a o părăsi până a doua zi, când 
au plecat înapoi cu avionul aşa cum au venit... 

Starea de mizerie de la noi e profundă; recoltele au fost sub-mediocre. Dar şi în 
Ucraina regiuni întregi sunt înfometate, secerate de dizenterie, iar guvernul moscovit a decis 
a face vidul complet în jurul lor din punct de vedere al informării stràinatatii. 

27.8.46. Comisiile de specialitate de la Paris au respins pretenția ungurilor de a fi 
luptat în contra hitlerismului ca şi cererea Bulgariei de a fi considerată co-beligerantă. În ce 
ne priveşte pe noi, delegatul australian a propus ca reparațiile ce mai datorăm să fie 
evaluate în bani, pe care România să le plătească din ajutorul financiar al aliaților. Ruşii au 
protestat, spunând că aceasta înseamnă înrobirea noastră față de dolar şi de livra sterlină. 

Cu o scabroasă rea credință, Molotov susţine că România trebuie să plătească toate 
distrugerile pricinuite Uniunii Sovietice şi că, până acum, n-a achitat decât 80 milioane dolari. 

Toate aparențele arată că până la 23 septembrie conferința de la Paris nu va ajunge 
la niciun rezultat si cum americanii tin mortis să nu se amâne Adunarea Generală a ONU, 
sunt probabilitàti ca ea să lucreze concomitent au ralenti. 

Formal, sârbii au cedat în fața ultimatumului american, cele cinci cadavre din al 
doilea avion doborât urmând a fi înmormântate la Belgrad cu onoruri militare. Însă cum Tito 
declară că toate afirmaţiile cuprinse în nota americană sunt inexacte şi cum, pe de altă 
parte, s-a ordonat avioanelor poştale Viena-Udine să nu mai survoleze peste teritoriul 
jugoslav, de fapt sârbii par să fi câştigat această „mânecă” a jocului. 

28.8.46. Fără a accepta măcar a discuta cererile delegației noastre, comisia 
teritorială pentru România a respins a se admite: 

- data de 23 august în loc de 12 septembrie pentru ruperea relațiilor cu Germania; 

- recunoaşterea co-beligerantei; 

- declararea că România a fost în stare de război cu Germania şi Ungaria, cu tot 
demersul cehoslovac în sprijinul tezei româneşti. 

Deci, hotărâre fermă de a ne trata ca inamici (să fie oare numai din cauza guvernului 
fenedist? dar atunci de ce nu ne-au susţinut nici sovieticii?) Delegatul Poloniei declară că 

renunță a mai cere reparații de la România (sic!) Pe ce bază au fost oare formulate 
asemenea pretenții de reparatii?... 

La Consiliul de Securitate au fost acceptate în unanimitate cererile de admitere ale 
Suediei, Islandei şi Elveţiei, însă Grecia se opune admiterii Albaniei, Sovietele la cele ale 
Irlandei, Portugaliei si Transiordaniei, Franţa la a Siamului si China la a Mongoliei. 

Guvernul Statelor Unite a comunicat cetățenilor americani domiciliati aici sà 
părăsească România până la 15 octombrie. De ce?... Să fie un semn prevestitor de 
conflict?! Pe aerodromul din Buzău au aterizat 120 avioane ruseşti, iar de două zile le tot 
văd zburând în formație deasupra Bucureştiului; se mai pretinde că au sosit noi trupe în 
Moldova, Dobrogea şi în jurul Capitalei, iar la Constanţa se instalează baterii de coastă. 

Circulă zvonul că şi Gheorghe Brătianu ar fi fugit din țară cu avionul, după modelul 
Rădescu. 

5.9.46. În toate aceste zile, delegații noştri s-au zbătut la Paris împotriva pretențiilor 
maghiare, care de la 22.000 km? se reduc acum la 4000 km? cuprinzând Arad, Oradea si 
Satu Mare, cât şi pentru a obține modificări de tratament, în sensul declarațiilor lui Guţă din 
13 august. Impresia generală este că față de poftele unguresti, problema nu pare a fi 
definitiv închisă. 

Cât despre dorința noastră de a fi considerati ca aliați co-beligeranti având multe vieți 
pierdute în luptele aprige împotriva trupelor germano-maghiare şi cu revendicări nu numai 
față de nemti dar şi față de maghiari, ele sunt respinse categoric pe toată linia, pentru a ni 
se arăta clar că atâta vreme cât ne prezentăm la conferinţă ca sateliți şi slugi bolşevice, nu 
vom putea spera să obținem nimic. S-ar putea ca, în socotelile anglo-americanilor, aceste 
refuzuri să aibă ca scop slăbirea poziției guvernului fenedist şi să-i provoace înfrângerea în 
alegeri, fără alt ajutor din afară. 

În Grecia, referendumul a dat peste 70% voturi în favoarea restabilirii Monarhiei 
(Atena şi Salonic mai puțin, iar în Creta majoritate republicană). Ar fi vorba ca regele 
George să sosească la Atena către 15 septembrie. 

La Consiliul de Securitate, delegatul ucrainean susține reclamatiile Albaniei, a cărei 
admitere la Naţiunile Unite este încă în discuţie. Mai ales că Manuilski consideră că 
agresivitatea greacă e ajutată de trupele engleze de ocupație, care vor determina Grecia să 
atace pe albanezi şi pe bulgari. 

Sovietele cer ca fiecare putere să prezinte ONU cifre exacte asupra forțelor sale 
armate prezente în diverse țări ne-inamice: englezi în Palestina, Grecia, Indonezia; 
americani în China etc. 

Pravda protestează împotriva declarațiilor ambasadorului american Messersmith la 
adunarea Ligii americane de la Buenos Aires, care a spus că războiul între USA şi URSS 
este inevitabil şi care a îndemnat statele sud-americane să sprijine Statele Unite în acest al 

Ill-lea război mondial. Ruşii susțin că declarația a fost făcută cu asentimentul 
Departamentului de Stat. 

Cei patru se întâlnesc la Paris pentru a grăbi negocierile de pace, dar s-ar părea că 
tot degeaba: ruşii propun fie. amânarea până în noiembrie a Adunării ONU, fie mutarea 
sediului de la New-York la Paris sau Geneva, în timp ce Bevin a refuzat, admițând cel mult 
scindarea discuţiilor, începând cu cele secundare care să poată fi tratate cât mai durează 
conferinţa, iar cele importante să fie aduse pe tapet mai târziu. La aceasta însă se opune 
Vişinski. Molotov întârzie să sosească de la Moscova oprindu-se la Berlin, în timp ce Bymes 
pleacă la Stuttgart unde va expune guvernatorilor militari aliați, politica americană față de 
Germania. 

În perioada manevrelor navale din Marea Egee, vor sosi acolo şi vase de război 
britanice. De aici, până a socoti că războiul ruso-turc e aproape, nu e decât un pas, iar 
acest pas a fost făcut de imaginaţia noastră care vorbeşte că importante forțe ruseşti au 
trecut Dunărea. 

7.9.46. Cumnatul lui Malaxa a primit ştiri din Paris care îl informează că anglo- 
americanii au ajuns la extrema limită a concesiunilor față de intransigenta rusească şi că 
Byres i-a pus neted lui Molotov chestiunea, dacă Sovietele înțeleg sà ducă o politică de 
pace, sau să meargă spre un conflict armat, aşa precum deocamdată dovedesc. 

Întrunirea celor cinci (inclusiv China admisă acum) continuà a se ocupa de 
propunerea sovietică de amânare pentru 11 noiembrie a Adunării ONU, fără însă a se fi 
ajuns la vreun rezultat. 

Din informaţii particulare, s-ar părea că Statele Unite au înarmat puternic pe chinezi, 
coreeni, şi manciurieni, iar turcii sunt chiar mobilizați, gata să intre în luptă; aviația anglo- 
americană se află în apropierea granițelor Rusiei cu efective şi armament complet, dar 
totuşi... războiul nu va avea loc, fiindcă până la urmă ruşii vor ceda. 

Mă înspăimântă această formulă care ar dovedi că aliații ne abandonează complet în 
zona de influență sovietică, ceea ce însemnă că în curând se va pomi la 
noi distrugerea sistematică a întregii pături burgheze ce constituie încă rezistența 
anti-bolşevică; țăranii, deşi scârbiți de propaganda comunistă, nu vor putea-o combate. 

Comisia teritorială a conferinței a respins pretenţia Ungariei, iar presa noastră are un 
nou motiv să ridice osanale bolşevicilor care ne-au susţinut. Cu toate acestea, Maurer întors 
de la Paris, denunță cu ură şi îngrijorare campania grupării românilor din străinătate, ceea 
ce dovedeste că acțiunea lor e serioasă. 

Într-o scrisoare din Franța menită a fi dată publicității, Argetoianu cântă laude 
Sovietelor, principala putere cu care trebuie să ducem o politică de permanentă prietenie. 
Se poate ca, în cinismul său, să fi scris numai pentru a-şi salva averea de aici. 

Acum au fost arestați mulți dintre foştii miniştrii ai lui Antonescu (Netta, Ghiolu, 
Cretzianu, Stoenescu etc.) cu scopul evident de a li se confisca averile, iar pentru a treia 
oară, Tribunalul poporului va judeca pe Buşilă şi pe Mares. 

Byrnes a preconizat refacerea unei noi Germanii, cu guvern central al tuturor statelor 
federate(!?) care, între Occident si Orient, sà nu fie satelitul niciunei puteri. Nu consideră 
definitivă granita cu Polonia (deci nici linia Curzon) şi cere ca Ruhr şi Renania să nu fie 
separate de teritoriul german, ceea ce înfurie pe francezi. 

În numele lumii arabe, Irakul intervine împotriva păstrării de către Italia a fostelor sale 
colonii, ce trebuie să devină independente sau să fie administrate de Liga Arabă. 

La conferința asupra Palestinei ce se deschide marti la Londra, vor participa 
reprezentanții celor şapte state arabe, însă niciun delegat al Agenției Evreieşti pentru Israel. 

Politica anti-britanică a ruşilor e foarte suplă: susțin pe musulmani în India în contra 
populaţiei pro-britanice, dar pe evreii în Palestina în contra arabilor, permițând guvernului 
polonez ca ei să emigreze în masă. 

Aud că familii cu femei, copii şi bătrâni ajung la noi din Ucraina, unde se pare că 
mortalitatea provocată de mizerie este îngrozitoare. 

S-a realizat un acord italo-austriac asupra Adigelui de nord, care rămâne al Italiei. 

Damaschinos şi-a prezentat demisia regelui George, care mai amână cu câteva 
săptămâni înapoierea in Grecia, unde doreşte să lărgească formula coaliției guvernamentale. 

Mâine poporul bulgar se va pronunța asupra Monarhiei, căci în prezent tara are pe 
Simion, regele-copil de doi ani, cu o Regentà formată din doi democrați şi un comunist. 

Comunistul italian Togliatti a denunțat existența unui acord între Anglia şi regele 
Petru, pentru ca granita italo-jugoslavă să fie pe Isonzo, dar guvemul englez dezminte 
categoric o atare asertiune. 

11.9.46. Aparentele sunt că tot spre război ne îndreptăm. Informații serioase arată că 
noi trupe ruseşti trec neîncetat în Bulgaria, dar cei mai multi socotesc că întregul joc este un 
bluff, că ruşii vor ceda până la urmă dacă aliații nu mai dau înapoi, dar că deocamdată 
partida de poker continuă. 

În privința situaţiei interne, sunt unele indicii că guvernul va face tot posibilul să 
amâne alegerile la calendele greceşti, dându-și bine seama că dacă reuşeşte să obțină 
majoritatea, ceea ce e foarte probabil datorită mijloacelor de care va uza, poziţia sa în 
formula actuală va fi extrem de periclitată: Groza, Guţă, Pătrăşcanu vor fi aruncaţi peste 
bord de extremistii sovietizanti, gen Gheorghiu-Dej. Unii cred că grupul celor amenințați va 
constitui rezistența şi opoziția în sânul guvemului, determinând astfel o uşoară orientare 
spre tabăra liberalo-manistă. Aceasta însă dacă o vor permite ruşii, lucru pe care nu-l cred 
posibil dacă litigiul dintre aliați si sovietici se încheie nedecis, care ne-ar lăsa bineînțeles la 
discretia Moscovei. 

În Bulgaria, plebiscitul a dat o majoritate zdrobitoare pentru Republică, ce va fi 
proclamată duminica viitoare. Acolo toată clasa burgheză a fost suprimată. 

Churchill va fi obligat să-şi întrerupă vacanța în Elveţia din cauza evoluției situației 
politice şi se va întoarce la Londra pentru consfătuiri cu guvernul. 

Până la urmă, ruşii au reuşit să-şi impună voința: Adunarea ONU a fost amânată prin 
consensul celor cinci până la 23 octombrie, dată la care conferinţa de la Paris ar trebui să-şi 
fi încheiat lucrările. 

Privitor la Conferinţa de la Londra pentru Palestina, reprezentanții Agenției Evreieşti 
pentru Israel socotesc că împărțirea în zone a ţării ar fi cea mai nimerită, pe când arabii nu 
vor să audă de fărâmițare. Guvernul englez e dispus a recunoaşte Liga Arabă ca entitate 
politică, pe lângă care ar dori să acrediteze un reprezentant diplomatic. 

12.9.46. Delegatul cehoslovac la conferința păcii, generalul Pika, a dus laude 
poporului român, cu pronunțate sentimente anglo-şi francofile, a cărui contribuție în războiul 
contra Germaniei a fost mai importantă decât cea a Italiei. A fost întrerupt de delegatul 
britanic Alexander, care a protestat împotriva discursurilor cu scop de propagandă, afirmând 
că nu este locul a se stabili cifre comparative cu ce a făcut fiecare țară. „România a fost un 
stat inamic, ale cărui distrugeri făcute în Rusia, au prelungit în mod considerabil războiul” au 
fost spusele lui. 

În chestiunea Dunării, delegatul Nicholson s-a ridicat contra tezei sovietice de 
excludere a puterilor ne-riverane, afirmând că actualmente toate statele riverane ale acestui 
fluviu sunt sub ocupație sovietică, ceea ce înseamnă că Dunărea ar rămâne încă timp 
îndelungat sub directiva exclusivă a Sovietelor. 

Informaţii de presă americane arată că la Paris, delegația română a fost invitată de 
aliați să prezinte situația restituirii materialului ridicat de armatele române din Rusia. 
Raportul român depus sâmbătă a fost retras luni din ordinul lui Vîşinski, care a interzis sà se 
arate cifre. În adevăr, aceste date arătau că până în prezent restituirile au depăşit suma de 
un miliard dolari. 

Problema Triest a ajuns din nou la un punct mort din cauza sârbilor, care, în ciuda 
hotărârilor celor patru, reclamă Gorizia şi Monfalcone pentru Jugoslavia. 

Senatorul Wallace susținut de Truman, a declarat că Sovietele nu trebuie să creadă 
că politica americană e influențată de sentimente pro-britanice sau anti-ruseşti căci ea nu e 
condusă de imperialismul britanic care ar duce-o fatal la un conflict cu Sovietele, ci este o 
politică de pace, pentru realizarea căreia însă si ruşii trebuie sà convinà a face concesiuni. 
Wallace spune că lumea va fi împărţită într-o treime supusă tendinței socializante a URSS si 
două treimi condusă de spiritul democratic american, fiecare urmând a nu aduce piedici 
activității libere a celuilalt. Frumoasă perspectivă!... 

Nu s-a rezolvat încă greva marinarilor americani. 

Republica bulgară e primul pas în sensul unei federaţii sud-slave cu Jugoslavia. 

17.9.46. Sârbii au declarat la Paris că refuză a semna tratatul de pace cu Italia dacă 
se admite pentru Triest formula celor patru, cu jumătatea occidentală a Istriei, pe când 
dânşii nu admit ca teritoriu internaţional decât portul şi oraşul cu împrejurimile imediate. 

Molotov a declarat cà respinge teza lui Bymes cu privire la granițele occidentale ale 
Poloniei, pe care dânsul le consideră ca definitive pe Oder şi Neisse. 

Wallace continuă a susţine mortis declaraţia sa, cu care initial Truman a fost de 
acord, dar pe care acum o respinge, ceea ce-i va aliena gruparea radicalilor de stânga, 
acum în apropierea alegerilor pentru Camera Reprezentanților. Preşedintele va avea deci 
de ales între a se desolidariza de politica externă a lui Bymes şi a invita pe Wallace a părăsi 
guvernul. 

Generalul Smuts, fost adversar al Angliei, actual prim ministru al Uniunii 
sud-africane, declară că politica imperialistă britanică a încetat după războiul anglo-bur. 

Arabii cer încetarea activității Agenției Evreieşti pentru Israel. 

19.9.46. Ştiri din Paris pretind că nu se va putea încheia conferința de pace înaintea 
datei fixate pentru întrunirea Adunării ONU şi se arată că principalul obstacol este problema 
Triestului. Se anunţă totuşi că la Paris a sosit ambasadorul italian la Varşovia, comunistul 
Reale, ceea ce ar dovedi că ar putea porni convorbiri directe italo-jugoslave cu sorti de izbândă. 

După întrevederea cu Truman, senatorul Wallace a declarat că nu va părăsi 
guvernul, dar că se va feri să mai facă declaraţii de natură politică înaintea terminătii 
conferinței de pace. 

În Consiliul de Securitate, delegatul australian, căruia i s-au alăturat cel american, 
olandez, englez şi francez, a cerut respingerea acuzatiei ucrainiene împotriva Greciei ca 
nefondată. Arătând că armata greacă, de cinci ori mai mică decât a sârbilor, bulgarilor şi 
albanezilor, nu poate ameninţa pacea, Sir Alexander Cadogan se miră că reprezentantul 
Ucrainei, cam îndepărtată de Grecia, se simte ameninţată atât de acut, încât trece în grabă 
peste Ocean pentru a cere ajutor. 

În țară a produs vâlvă ultimul avatar al lui Argetoianu, care cu cinismul si 
oportunismul ce l-au caracterizat totdeauna, n-are ruşinea să facă amendă ,dezonorantà" 
față de ruşi, de teamă să nu-şi piardă averea din țară si îşi anunţă întoarcerea din refugiu. 
S-a spus chiar că va veni ca preşedinte al Partidului National-Popular (PNP) în locul lui 
Mitità Constantinescu (ceea ce, între noi fie zis, nu e rău dintr-un anumit punct de vedere). 

Din alt izvor mi s-a spus că nu e deloc sigur că viitoarele alegeri să dea o majoritate 
comunistă, căci ar fi posibil ca un nou partid țărănesc (cu excluderea lui Mihalache) să se 
regrupeze rupând-o cu maniştii, ce ar putea forma dreapta liberalilor şi să obțină chiar 
majoritatea în Cameră. 

Asemenea zvonuri ar putea confirma sentimentul că ruşii nu vor îndrăzni să împingă 
la comunizare şi colhozuri, ci că se va menține proprietatea individuală şi pătura burgheză, 

spre deosebire de ceea ce se întâmplă la slavii din Balcani. Nici primejdia răsturnării 
Monarhiei ca acolo nu pare a ne ameninţa, spiritul poporului nostru nefiind republican. 

În timp ce în Bulgaria regalitatea s-a menținut numai grație calităţilor personale ale lui 
Boris, în România, cu toate nebuniile lui Carol, sentimentul monarhic n-a putut fi zdruncinat. 
Cât despre Jugoslavia, în timpul regalității, elementul sârb nu încetase a încerca să domine 
în toate chipurile populația croată şi slovenă pe care o dispretuia, pe când la noi s-a comis 
greşeala contrarie, de a se fi dat o prea mare importanță ardelenilor, care veneau din 
Parlamentul de la Budapesta cu sufletele purtând pecetea unui complex de inferioritate, dar 
incapabili de a guvema aici. 

Marea noastră problemă şi preocuparea cea mai de seamă este că, în acest 
moment, nu avem în niciun partid şi de nicio vârstă adevăraţi oameni de guvemământ. 

Tsaldaris, întors la Atena, a declarat că Regele va sosi miercuri sau joi, venind din 
Malta. 

Înaintea înapoierii la Londra, Churchill a rostit la Universitatea din Ziirich o cuvântare 
în care a preconizat organizarea unei federaţii a statelor europene, unicul mijloc de a se 
menține pacea. Dânsul propune ca o atare acțiune să înceapă printr-o strânsă colaborare 
între Franța şi Germania, sub îndemnul şi sub ocrotirea Marei Britanii, Statelor Unite şi a 
Rusiei sovietice. Numai astfel s-ar putea realiza climatul unor State Unite ale Europei. La 
Moscova, unde spusele sale nu sunt prea pe plac, se adaugă că Domnia Sa a vorbit doar în 
numele său personal. Dar şi în Franța si în Cehoslovacia, ideea tovărăşiei franco-germane 
a stàmit o mare nemulțumire, la gândul că Churchill s-a gândit la un bloc apusean în contra 
Rusiei. 

De Gaulle s-a pronunţat împotriva proiectului noii Constituţii franceze, socotind că 
rolul preşedintelui Republicii ar trebui să fie mai accentuat şi că Senatul ar trebui ales de 
către consiliile municipale, iar nu direct de alegători. Discursul său a provocat disensiuni în 
sânul gaulliştilor şi proteste din partea Partidului Republican Popular (Bidault). 

20.9.46. Astă seară, lovitură de teatru şi „redressement” a politicii externe americane: 
Truman a declarat că politica extemă a Statelor Unite nu-şi modifică cu nimic linia de 
conduită, că Byrnes se bucură de încrederea sa totală, şi că, în consecință, a invitat pe 
Wallace să demisioneze din guvern. Acest lucru care nu poate avea decât un aspect unitar. 

Este aşadar o înfrângere a tendințelor pro-sovietice; să vedem însă ce repercusiune 
va avea acest gest în masa electorală americană. 

La Paris, problema cea mai spinoasă, cea a Triestului, pare să fie pe cale de 
rezolvare prin compromis. Pe de o parte, au loc negocieri directe italo-jugoslave, iar pe de 
alta, Sovietele au avut corectitudinea să susțină cele hotărâte de cei patru, aşa că 
amendamentul jugoslav şi cel cehoslovac au fost respinse cu 13 voturi contra 5. Să fie oare 
acesta semn că Moscova s-a decis pe calea concesiunilor?... 

Azi după amiază s-a întors de la Paris delegaţia noastră, făcându-i-se o primire 
ridicolă, ca si cum ar fi câştigat cine ştie ce victorie. Guţă a avut cel putin decenta să încheie 
discursul insipid cu cuvintele „Trăiască Regele, Trăiască România." 

28.9.46. Primul nostru şef de departament femeie este Florica Bagdasar, care a 
ezitat între ministerul Educaţiei, unde s-a manifestat cu un alfabet bine apreciat şi cel al 
Sănătăţii, pe care l-a ales în fine şi unde nu va avea decât să colaboreze cu toți cei care 
conduceau treburile şi pe vremea soțului său. 

Tătărescu pleacă cu delegaţia marti înapoi la Paris pentru semnarea tratatului, după 
cum pretinde el. Din Londra se anunţă însă că abia după 15 octombrie, când se vor încheia 
lucrările conferinței, se va întruni consiliul celor patru pentru a proceda la redactarea textelor 
definitive ale celor cinci tratate de pace. Aşadar, va mai trece vreme... 

Aud că odată cu ,Baba" Argetoianu, se va întoarce şi Pangal. Reconstituirea Lojei cu 
toți venerabilii. Unii pretind ca să-l readucă pe Carol şi, ce e mai minunat, ca preşedinte al 
unei Republici impuse de Soviete si la devotiunea lor. 

Tot mai vorbeşte lumea de război la noi, dar teama mare pare a se fi îndepărtat după 
declarațiile lui Stalin şi aprecierile lui Truman şi Byrnes. 

Regele George s-a întors la Atena şi va forma un nou guvern, probabil tot cu 
Tsaldaris, pe care ruşii îl denunţă ca reactionar şi agresiv față de vecini. 

Bujoi cu soția sa, urmăriţi de multă vreme şi ascunşi prin Ardeal, au fost arestaţi la 
Oradea pe când încercau să treacă granița cu paşapoarte false şi cu multă valută forte, 
datorită denuntului unui comisar căruia îi încredintaserà prosteşte soarta. Au fost aduşi la 
Jilava, inculpati de complot în contra siguranței statului. Deplorabil pentru liberali. 

S-a deschis acțiune publică împotriva altor foşti miniştri din timpul regimului 
Antonescu. 

1.10.46. Azi dimineaţă Tribunalul din Nimberg a pronunţat verdictul în procesul celor 
22 conducători nazişti, dintre care 12 au fost condamnaţi la moarte prin spânzurătoare. 

Cu toată opoziția Sovietelor, care pretindeau ca problema dunăreană să fie lăsată în 
grija exclusivă a riveranilor, în tratatul de pace cu România se prevede libertatea absolută 
de navigaţie pe fluviu pentru toate națiunile. 

3.10.46. După opt ore de dezbateri neîntrerupte, sub-comisia pentru Triest a adoptat, 
cu 14 voturi contra 6, proiectul de compromis francez, în ciuda declarației delegatului 
jugoslav, că un vot obținut la ora 6 dimineața nu poate fi valabil. 

Guvernul american a decis creşterea la 5 milioane a forțelor sale armate, ministrul de 
Război declarând că numai în acest chip poate fi respectată politica de pace a unei puteri şi 
ținută în frâu tendințele dictatoriale, ştiut fiind că totdeauna sunt doborâte avioane 
neînarmate, însă niciodată fortărețe zburătoare. 

Sunt informat din izvor ce pare serios că Tătărescu a putut lua contact la Paris cu 
Bymes şi cu Bevin, care i-au precizat că nu admit procedeul actualului guvern de a teroriza, 

aresta sau chiar suprima pe partizanii opoziţiei şi că, în asemenea condițiuni, alegeri 
parlamentare nu mai au niciun rost, aşa că ele vor trebui amânate până după ce trupele de 
ocupaţie sovietică vor fi părăsit teritoriul României. 

În fine, ei vor refuza orice ajutor în alimente sau în materii prime României, fiind ştiut 
că toate aceste produse sunt menite a trece la ruşi. Dacă aceste informații au un fond real, 
sunt multe probabilitàti ca alegerile să fie amânate sine die, căci şi în actuala echipă 
guvernamentală sunt elemente ce se feresc de alegeri. 

6.10.46. Continuă procesul unui nou lot de miniştri din guvernul Antonescu, dintre 
care cu greu au scăpat Cretzianu şi Neagu şi bineînțeles Atta Constantinescu, de care în 
mod vădit nimeni nu vrea să se atingă. Din relatările presei ar reieşi că apărarea lor e 
penibilă, fiecare încercând să se scuze, ba că a intrat şi a rămas forțat în minister, ba că sub 
acel regim dictatorial un simplu ministru n-ar fi putut avea o părere proprie, ci era un simplu 
organ de execuţie, ba chiar că diverse manifestări de servilism față de nemți, aveau doar 
scopul de a masca sentimentele lor reale, spre a sabota mai lesne politica pro-germană. 

Ca replică la declarațiile lui Stalin, Byrnes a vorbit la clubul franco-american din Paris 
despre politica Statelor Unite, exprimând credința că nu există nicio primejdie imediată de 
război şi speră ca ruşilor să le fi trecut teama încercuirii Sovietelor de către un grup de 
națiuni ostile. 

Poliția bavareză voise să aresteze pe Papen, Schacht şi Fritsch, imediat după 
achitarea lor de către Tribunalul de la Nurnberg şi punerea lor în libertate, dar comisia 
militară aliată s-a opus si mandatele de arestare au fot retrase. 

Arabii furioşi în contra lui Truman care insistă imigrarea în Palestina a celor 100.000 
evrei, au declarat că în acest caz cele şapte state ale Ligii, vor boicota pe americani, rupând 
Chiar raporturile diplomatice şi economice cu Statele Unite. Attlee regretă acțiunea lui 
Truman fără o consultare prelabilă cu guvernul britanic. 

Comisiile conferinței de pace de la Paris îşi încheie azi lucrările, iar mâine încep 
şedinţele plenare: trei pentru Italia, câte una pentru România, Bulgaria, Ungaria şi Finlanda, 
iar una de ordin general. 

Pentru Adunarea ONU din 23 octombrie, delegatul rus a ridicat chestiunea prezenţei 
trupelor aliate în țări ce fac parte din Naţiunile Unite. 

8.10.46. Pătrăşcanu s-a întors ieri de la Paris după ce se zvonise că rămâne acolo 
din cauza atitudinii sale pro-româneşti. Se preciza chiar că, pe baza asentimentului său, a 
prezentat Christu tabloul cu valoarea livrărilor făcute Sovietelor (1.200 milioane dolari) 
despre care s-a vorbit atâta. 

Pe de altă parte, a circulat formula unei remanieri în guvern si în cadrul blocului 
fenedist: atât lordan la Moscova cât şi Stoilov la Paris dovedindu-se insuficienti, ar urma sà 
revină în țară, primul pentru funcția de preşedinte al PNP (pe care n-o mai ia Argetoianu), iar 
al doilea pentru a merge la Moscova. 

În guvern, Teohari Georgescu ar trece la Justiţie, Bodnăraş la Interne, Pătrăşcanu 
fiind prevăzut ca ambasador la Paris. 

Sunt informat că situația economică a ajuns îngrozitoare în Rusia, că lumea moare 
de foame, dar nimeni nu mişcă din cauza teroarei. Se mai vorbeşte de o accentuare a 
sentimentelor anti-semite ale ruşilor. [...] 

În primele şedinţe plenare ale conferinței de pace privitoare la Italia, cuvântările 
rostite au accentuat încă mai mult dezbinarea între partida sovietică şi gruparea anglo- 
americană, iar pretenţia şi amenințarea jugoslavă de a nu semna tratatul se mențin, cu tot 
apelul lui Bevin de a nu se repeta greşeala comisă de Italia cu privire la Fiume. 

12.10.46. Biata mama s-a prăpădit alaltăieri după o criză de uremie şi o agonie de 
cinci zile. Azi am înmormântat-o!... 

Din ordinul guvernului, Curtea criminală a condamnat un nou lot de miniştri ai lui 
Antonescu la pedepse între 8-20 ani de temniţă (afară de Ovidiu Vlădescu, condamnat în 
contumacie la muncă silnică pe viață, după ce au avut grijă să-l facă scăpat, fiindcă s-a 
încurcat cu Dina Cocea). 

Tratatul de pace cu România a fost adoptat de conferință. 

Survolul teritoriului nostru este interzis avioanelor engleze şi americane, din cauza 
manevrelor ruseşti (?!) 

Încercare avortată de revoltă militară a unui batalion din Porto, pe care guvernul din 
Lisabona a sugrumat-o îndată. 

La Roma, ciocniri mai serioase cu şomeri veniţi la Quirinal să amenințe guvemul. Se 
pretinde că Umberto s-ar afla incognito în nordul Italiei, cu scop de propagandă monarhistă. 

Toate apelurile condamnaților de la Nürnberg au fost respinse, execuțiile fiind fixate 
pentru 16 octombrie. Cei achitati însă, vor urma să fie supuşi justiției germane. 

14.10.46. În şedinţa plenară pentru România, Molotov a făcut spume împotriva 
voinței celorlalți cu privire la statutul Dunării şi a atacat stupid pe englezi si pe americani 
referitor la Suez şi la Panama. Simte prea bine că ceilalți nu vor ceda şi vrea ca ruşii să 
rămână stăpâni în Europa centrală, de unde să poată pompa ultima picătură pentru 
micşorarea cât de cât a mizeriei cumplite ce bântuie Uniunea Sovietică. Se pare că 
foametea şi lipsurile de tot felul sunt acolo fără remediu. 

De altfel, ruşii pun mâna la noi pe tot ce pot şi grâul colectat pentru aşa-zisa 
ajutorare a regiunilor lovite de secetă, trece tot în mâna lor. Astfel, cele 300 vagoane 
adunate în llfov pentru alimentarea Capitalei au fost luate de Armata sovietică, iar 
bucureştenii nu mai au pâine de trei zile. Comisiile vin din nou prin sate şi ridică din magazii 
tot grâul de sămânță, spunând că ulterior se va da cantitatea necesară agricultorilor. 
Bineînțeles că nu se va mai da nimic, aşa că va rămâne câmpul neînsemantat si la recolta 
viitoare, producția va fi infimă. Atunci vom avea cu adevărat foamete în țară. [...] 

Se povesteşte că la Paris după discursul lui Guţă, Molotov a cerut să i se traducă în 
ruseşte şi că Tsaldaris ar fi obiectat: „De ce mai piedem vremea cu o asemenea traducere, 
când e bine ştiut că acest discurs fusese redactat în limba rusă şi apoi citit în franceză?” 

Referendumul din Franța a dat cam 55% din voturile exprimate în favoarea 
Constituţiei, însă cum abtinerile, împreună cu voturile contra, au fost cam tot atâtea, rezultă 
că majoritatea obținută nu e de fapt reală. Manifestările intempestive ale lui de Gaulle 
împotriva Constituţiei şi în special împotriva rolului cu totul şters lăsat preşedintelui au 
produs o sciziune printre populiştii catolici. 

16.10.46. Azi dimineață au fost spânzurați cei 10 condamnaţi nazişti, Goering 
reuşind cu două ore înainte de execuție să se sinucidă cu cianură de potasiu. Cine i-a dat 
otrava?... 

La noi guvernul va anunța alegerile pentru ziua de 19 noiembrie. Partidele din 
opoziție au protestat. 

Şedinţa finală a Conferinţei de pace de la Paris a avut loc în absența delegaților 
jugoslavi care au declarat în scris că nu vor semna tratatul cu Italia, acuzând conferința de a 
fi procedat incorect față de tara lor. În fond, rezultatul lucrărilor n-a modificat întru nimica 
situaţia de fapt creată prin discuțiile celor patru miniştri de Externe, care n-au reuşit a se 
pune de acord aupra principalelor puncte: Triestul, Dunărea şi reparaţiile. Ce va aduce 
Adunarea Generală la 23 octombrie, Dumnezeu ştie... 

De câtva timp trec prin nordul țării pe la Sighet trenuri militare ruseşti care transportă 
trupe din Austria şi Germania. S-or fi retrăgând cu adevărat, sau pleacă printr-un punct şi se 
întorc prin altul? Ceea ce e sigur e că, pe unde trec, secătuiesc totul ca valul de lăcuste. 

Guvernul Statelor Unite a blocat creditul de 50 milionane dolari acordat 
Cehoslovaciei, datorită poziţiei acesteia la conferința de la Paris, unde a acuzat pe 
americani de a practica imperialismul economic în Europa. 

Discursul de încheiere al lui Molotov la conferință este cel mai aprig rechizitoriu al 
politicii anglo-americane. 

La noi, se pare că în ciuda tuturor insistențelor ruseşti de a grăbi alegerile, guvernul 
ezită încă, gândind să le amâne de teama englezilor şi americanilor care declară ritos că nu 
le vor recunoaşte validitatea. 

Protestul lui Maniu adresat reprezentanților de la Bucureşti ai celor trei puteri 
semnatare ale armistitului şi ale acordurilor de la Moscova cere Consiliului miniştrilor de 
Externe ce se vor întruni la 4 noiembrie la New-York, să trimită în România observatori, spre 
a controla desfăşurarea campaniei electorale. 

20.10.46. leri s-a serbat la Ateneul Român, în prezența Regelui, a doua aniversare a 
înființării ARLUS, iar şoseaua Kisseleff a fost botezată „Stalin”: distanța dintre două Rusii 
dornice să ne absoarbă - una ne-a dat Regulamentul organic ca să ne înglobeze, alta se 
străduieşte a ne infiltra dezorganizarea comunizantă ca să ne digere. Ambele însă vor da 

gres: prima a fost tàrmurità prin războiul Crimeei, a doua va fi împiedicată prin...(Dumnezeu 
ştie!). 

Byrnes a răspuns ieri lui Molotov şi l-a făcut atent asupra primejdiei intransigentei lor 
politice şi a respins pretinsa încercuire a Sovietelor, care au câştigat teritorii atât pe granița 
occidentală cât şi la Pacific. Senatorul Vandenberg a precizat că nici Rusia, nici Statele 
Unite nu doresc războiul, dar că nu trebuie lăsat ca el să devină inevitabil. 

Bevin va răspunde marti în Cameră atacurilor ruseşti, încă mai agresive față de 
Anglia decât cele la adresa americanilor. Observer arată asemănarea atacurilor sovietice cu 
acuzațiile lui Goebbels în contra plutocratiei anglo-saxone şi precizează că nu e vorba de o 
coaliție împotriva socialismului, ci de lupta contra tiraniei. 

De acord cu anglo-americanii, guvernul turc a răspuns notei sovietice cu un hotărât 
non possumus. 

Gavan Sultaneh a format un nou cabinet persan cu excluderea celor trei 
reprezentanți ai partidului de stânga, ceea ce ar dovedi scuturarea sa de orice influență 
rusească. 

Informaţii neconfirmate încă, pretind că liberalii şi manistii sunt hotărâți a se retrage 
din alegeri spre a protesta contra ilegalităţilor comise, ceea ce plictiseşte foarte mult 
guvernul, de teamă că o asemenea manifestare va determina refuzul occidentalilor de a 
recunoaşte validitatea alegerilor. Se spune că, cu toată insistența ruşilor de a le grăbi, 
guvernul caută acum un pretext de a le amâna „ad calendas graecas”. 

Reîntors din America, Berry pare foarte preocupat din cauza atmosferei din ce în ce 
mai hotărâtă pentru un război cu Sovietele, pe care a găsit-o în Statele Unite. 

22.10.46. Răspunsul guvernului turc respinge nota sovietică, atât în ce priveşte 
propunerea de colaborare pentru paza Strâmtorilor, cât şi pretenţia unui control exclusiv al 
riveranilor Mării Negre, accentuând că Turcia are în Mediterana interese cel putin tot atât de 
importante ca în Marea Neagră, arătându-se însă dispus a reexamina termenii convenției, 
în acord cu semnatarii de la Montreux. 

Guvernul american atrage atenția celui bulgar asupra neexecutării angajamentelor 
de la Moscova cu privire la alegerile parlamentare de duminică. Gheorghiev a răspuns că 
s-au luat toate măsurile pentru garantarea libertăților, iar la un nou demers al 
reprezentantului Statelor Unite în comisia aliată de control, preşedintele rus a refuzat să-i 
dea urmare, pretextând că ar fi un amestec nepermis în afacerile inteme ale Bulgariei. 
Guvernul englez a făcut un demers identic la Sofia, precizând că reprezentantul sovietic 
greşeşte, de crede despre comisia aliată de control, că n-are căderea să se ocupe de 
problema alegerilor bulgare. 

Aşa se va petrece şi la noi: americanii vor protesta, vor amenința că nu recunosc 
guvernul, iar acesta, împins de ruşi, va face tot cum ştie. 

Azi s-a dat publicităţii cartelul electoral încheiat între Dinu Brătianu, luliu Maniu si 
Titel Petrescu. 

24.10.46. După discursul lui Bevin, Attlee a declarat că pacea nu este primejduită 
într-atât de prezența de trupe străine pe teritoriul altor state (englezii în Grecia), cât prin 
faptul că unele puteri (Rusia) şi-au mobilizat armatele la efective de război. 

La aceasta, Churchill care a susținut politica extemă a cabinetului laburist, a întrebat 
dacă guvernul ştie cà Sovietele întretin 200 divizii pe picior de război în statele ocupate din 
Europa centrală şi de est. Tot el a subliniat că Sovietele n-au respectat niciunul din 
angajamentele luate la Yalta. De asemenea, s-a protestat în contra abuzului ruşilor cu 
folosirea dreptului de veto, care la San Francisco s-a convenit numai ca ultimă soluție în 
cazuri extreme - în care cele cinci mari puteri ar risca să fie angajate într-un conflict - şi 
nicidecum pentru orice fleac, aşa cum procedează ei în mod curent. 

La deschiderea Adunării Generale ONU la New-York, preşedintele Truman a 
specificat condițiile menținerii păcii prin respectarea celor patru libertăți şi prin dreptate 
acordată egal statelor mari şi celor mici. În programul lucrărilor, se prevede în primul rând 
reglementarea regimului Dunării şi rezolvarea problemei Triest. 

Premierul Attlee a atacat direct comunismul si politica agresivă a Sovietelor la 
congresul sindicatelor britanice. El afirmă că pentru aceştia, democrația este numai ce 
ascultă de cuvântul de ordine al Moscovei, în timp ce adevărata democrație occidentală e 
taxată de fascism. 

Comandamentul sovietic din zona de ocupaţie din Germania a dispus deportarea în 
URSS a unui însemnat număr de lucrători calificaţi împreună cu familiile lor, urmare şi a 
înfrângerii partidului organizat de ruşi, în fata celui socialist german, care a avut succes 
desăvârşit în celelalte zone ocupate de aliați. 

25.10.46. În ciuda opoziţiei ruşilor prin obiectiunile lui Vişinski, la New-York se va 
repune chestiunea dreptului de veto. În schimb, Sovietele au insistat şi au reuşit să oblige 
pe Smuts de a lăsa pe ordinea de zi reclamatia indienilor din Africa de Sud, pe care acesta 
o prezenta ca o problemă de ordin pur intern, pe când ea se va prezenta ca un proces între 
India şi Africa de Sud. 

Penescu mi-a spus cà alegerile nu vor fi amànate, dar cà ele vor da nastere unor 
conflicte sângeroase, poate chiar la „război civil." La obiectiunea mea cà acesta ar putea fi 
pretextul aşteptat de ruşi pentru a pune definitiv mâna pe țară, mi-a răspuns că totul va 
depinde de modul în care vor reacționa aliații. Am avut vaga impresie că s-ar prea putea ca 
lucrurile să fi fost ticluite între opoziţie şi anglo-americani, dar poate că mă las înşelat de 
propriile mele iluzii. 

29.10.46. Aşa cum era de aşteptat, alegerile din Bulgaria au dat o majoritate 
absolută de 78% blocului guvernamental având astfel 364 deputaţi, printre care 277 sunt 
comunişti dintr-un total al Parlamentului de 465 locuri. Este de mirare cum a reuşit opoziția 

să aibă totuşi 101 deputați, mai ales că scrutinul s-a desfăşurat într-o relativă linişte. 
Se prooroceste că la noi, în schimb, lupta va fi mult mai îndârjită şi că opoziția nu va ceda 
aşa de uşor. 

Guvernul englez a înmânat ieri o notă guvernului nostru pentru a arăta că este 
perfect informat de toate ilegalitàtile autorităţilor şi că recunoaşterea condiționată ar putea fi 
revizuită, în caz de alegeri măsluite sau de acte teroriste. Numai că bandiții noştri în solda 
Moscovei, îşi bat joc de tot ce ar putea spune aliații, ştiind bine că protestări verbale nu duc 
la nimic, dacă nu sunt sprijinite de manifestări categorice de forță. 

Interview-ul dat de Stalin privind chestiunile de politică externă şi răspunsurile sale 
pline de o totală lipsă de consideraţie pentru aliați, se pot reduce la o simplă formulă: „// se 
fout du monde..."'9 Urà netàrmurità în contra lui Churchill, pe care-l acuză de a fi instigator 
al unui nou război şi protestând că nu 200, ci abia 60 divizii întretin Sovietele în toate tările 
ocupate, inclusiv Germania şi care peste două luni vor fi reduse la 40. 

La New-York, Molotov a repetat tonul agresiv al lui Stalin, atacând de asemenea pe 
Churchill şi cerând reducerea armamentului pe plan mondial şi suprimarea bombei atomice. 
Delegatul american Baruch a declarat însă că suprimarea nu se va putea înfăptui înainte de 
avea certitudinea că alte puteri nu vor profita de acest lucru spre a încerca să domine lumea. 

leri s-a înmânat guvernului şi o notă americană, similară celei engleze, spre a 
protesta contra înăbuşirii complete a opoziției în campania electorală. Dar aliații 
protestează, iar ruşii fac ce vor cu uneltele lor de la noi. Dacă nu intervine în curând o 
schimbare internațională radicală, vom fi cu totul sovietizati. Regele este demoralizat şi se 
vede silit a semna tot soiul de decrete contrare crezului său, sub veşnica ameninţare că: 
„altfel s-ar supăra Moscova..." 

3.11.46. Mâine se deschide Consiliul miniştrilor de Externe. Belgia şi Olanda au cerut 
să fie şi ele acceptate în acest consiliu pentru discutarea problemei Germaniei. 

Sosit la New-York, Bevin a declarat presei că salvarea păcii nu se poate afla decât în 
crearea unei federații mondiale de state, după modelul Commonwealth-ului britanic. 

Guvernul bulgar a protestat împotriva despăgubirilor de 125 milioane dolari ce i s-au 
impus - Şi din care n-ar putea plăti decât a 6-a parte - şi a cerut să i se recunoască statutul 
de co-beligerantà (neruşinarea n-are margini!). 

Tătărescu a răspuns, din ordinul Moscovei, notelor engleză şi americană, declarând 
cu obrăznicie, cum era si de aşteptat, că în întreaga țară campania electorală se desfăşoară 
în cea mai deplină libertate şi că demersul aliaţilor a fost considerat ca o ingerintà 
nepermisă în treburile inteme ale României. (Chiar săptămâna trecută, o bandă de 
comunişti invadase sediul clubului țărănist din Bucuresti şi n-a putut fi izgonită decât după o 
bătaie zdravănă). Pretextul invocat de Tătărescu cum că un asemenea demers n-ar fi 

valabil decât formulat laolaltă de cele trei puteri semnatare ale acordului de la Moscova, nu 
se poate susține, doarece în ianuarie, guvernul Groza îşi luase angajamentul în scris prin 
note separate adresate fiecăruia din cei trei reprezentanți aliați la Bucureşti. 

Rusia, Cehoslovacia şi Jugoslavia au declarat la unison că nu vor admite 
convocarea unei conferințe dunărene, la care să participe şi puteri ne-riverane. 

Guvernul italian va adresa Consiliului miniştrilor de Externe un protest relativ la 
granita cu Jugoslavia, care nu mulţumeşte nici interesele Italiei, nici pe ale statelor Europei 
centrale. 

Viitoarele alegeri parlamentare din Statele Unite vor da o majoritate republicanilor, 
aşa că se aşteaptă ca politica preşedintelui democrat Truman, care mai rămâne doi ani în 
funcţie, să fie de aici înainte aprig combătută (cel putin pe tărâm intern). 

Nereuşind să realizeze o colaborare a opoziției, Tsaldaris va fi obligat să-şi 
reconstituie cabinetul cu elemente exclusiv regaliste. 

Adunarea ONU va primi cu o deosebită solemnitate pe noii membri cooptați: 
Afganistan, Suedia şi Islanda. 

Delegatul polonez la Consiliul de Securitate va încerca să scoată problema regimului 
Franco de pe ordinea de zi, spre a o putea aduce în dezbaterea Adunării Generale. 

7.11.46. Pentru a doua oară, aniversarea Revoluţiei bolşevice a fost serbată în 
absența lui Stalin. Discursul rostit de Jdanov cu acest prilej, a fost o filipică la adresa 
capitalismului şi a celor ce împing la un război contra Rusiei. 

Majoritàtile obținute de republicani în ambele Camere ale Statelor Unite precum si în 
posturile de guvematori, fac din Truman un preşedinte la discretia Congresului: în politica 
intemà va fi obligat să dea îndărăt relativ la ingerinta statului, însă în politica externă există 
un acord perfect între cele două partide. Mai mult chiar, republicanii ar putea provoca o 
recrudescentà a intransigentei americane. 

Într-adevăr, ultimul preşedinte republican de acum 15 ani, Hoover, a declarat: „Faţă 
de tendinţa generală a politicii duse de statele din lumea întreagă ce se îndreaptă cu toatele 
spre stânga, singure Statele Unite pornesc acum o politică de dreapta, împotriva curentelor 
din alte părți”. 

La New-York s-ar iniția încercări de negocieri directe italo-jugoslave. Sârbii ar fi 
dispuşi a accepta o lărgire a teritoriului Oraşului liber şi n-ar mai pretinde pe un jugoslav ca 
guvernator al Triestului, renunțând şi la menținerea unei garnizoane jugoslave. Italienii iau 
act de acest spirit înțelegător, însă sub niciun motiv nu vor să discute cedarea Goriziei. 

Discuţii la New-York privitor la primirea de noi membri în ONU, ruşii susținând 
candidaturile Albaniei şi Mongoliei, sub cuvânt că au ajutat pe aliați în războiul contra Axei şi 
protestând împotriva cererii Irlandei şi Portugaliei, care n-au fost de niciun folos. 

Deocamdată se anunţă din Washington că guvernul american îşi va retrage misiunea 
de la Tirana. 

După succesul repubicanilor (235 locuri în Cameră față de 180 democrați şi 51 în 
Senat față de 41-cifre provizorii), politica Statelor Unite va renunţa la comprimarea prețurilor. 

Sunt anunţate manevre ale escadrei militare americane din Mediterana, cu vizite în 
porturile greceşti, turceşti, siriene si libaneze... 

11.11.46. După cum mă temeam, rezultatul alegerilor din Franța dă avantaje 
comuniştilor față de populiştii, scindati din cauza intervenției lui de Gaulle, iar socialiștii 
înregistrează pierderi masive. Se pare că vechii radicali ar avea tendința de orientare spre 
dreapta. Se pune deci chestiunea dacă viitorul guvern va păstra formula celui tripartit actual, 
sau dacă nu va fi o reeditare a vechiului Front Popular. În tot cazul, comuniştii declară din 
nou că sunt gata să-şi ia întreaga răspundere. 

Suspensiunea de arme ce urma să înceapă azi între trupele guvernamentale şi cele 
comuniste chineze, nu pare să aibă sorti de realizare. Luptele continuă între cele două 
tabere cu aceeaşi îndârjire, se pare că guvernamentali au înregistrat unele succese în 
ultimul moment şi comuniştii îi acuză de a fi încercat acest subterfugiu spre a-i învinge. 

„Baba" Argetoianu, mai tânăr si mai în formă decât oricând, declară pentru nevoile 
cauzei sale, că, până la Crăciun, pacea cu România va fi înfăptuită şi apoi că nu vor mai 
rămâne în țară decât cel mult 20.000 ruşi pentru asigurarea serviciului cu teritoriile ocupate 
din apus. Ruşii însă, venind nu ştiu de unde, sosesc neîncetat şi se instalează în toate 
ungherile țării. 

Se zvoneşte că Ralea s-a înapoiat în țară fără gând de întoarcere la Washington, 
unde i s-a arătat a fi indezirabil şi că locul său va fi ocupat provizoriu de către Gusti. 

13.11.46. În discursul Tronului la redeschiderea Parlamentului englez, regele George 
a afirmat menţinerea servicilui militar obligatoriu în Anglia şi şi-a exprimat speranța că în 
curând, un acord internaţional va libera Austria de trupele străine de ocupație. În cuvântarea 
sa, Churchill a făcut o paralelă între armatele anglo-americane de ocupaţie din Germania şi 
cele sovietice care se tot întăresc si sunt menținute pe picior de război. Attlee a vorbit de 
idealul unui guvern mondial pentru menţinerea păcii şi a securității în lume, adăugând că 
trebuie dusă o politică de dezarmare, dar că aceasta nu poate fi unilaterală. 

În acest timp, Bevin a cerut la New-York lichidarea cât mai grabnică a prezenței 
trupelor străine în țările ocupate, dar s-a lovit de intransigenta lui Molotov, care pe un ton de 
dispreț a răspuns că: „guvernul sovietic nu este dispus a discuta actualmente o asemenea 
chestiune." Se pare că Bevin a replicat: „Aş dori să ştiu dacă noi ne-am adunat aici ca să 
stabilim pacea, sau dacă Rusia e decisă a continua războiul”. 

Consiliul miniştrilor de Externe a hotărât ieri cu privire la Triest, să se mențină la 
recomandările conferinței de la Paris (adică la compromisul francez) şi să nu țină seama de 
rezultatele unor negocieri directe, decât dacă ele s-ar încadra în formula acelor 
recomandări. (S-ar părea că până la urmă, ruşii tot cedează). 

A intervenit o înţelegere între guvernul olandez şi reprezentanții Indoneziei, unde 
autoritățile guvernatoratelor s-ar transforma în Adunări constituționale. 

14.11.46. Un grup de circa 50 deputați laburişti a prezentat Parlamentului un 
amendament la proiectul de răspuns la mesajul lui Truman, pentru a exprima îngrijorarea 
că, dacă guvernul nu va face tot ce e cu putință pentru relizarea unei politici de conciliere 
între naţiuni, lumea e amenințată de iminenta izbucnire a unui conflict între comunismul 
rusesc şi capitalismul american. Codita Moscovei este vădită în această manevră. Guvernul 
sovietic a trimis la Londra o nouă notă în privința Strâmtorilor, probabil pentru a susține 
interesul exclusiv al statelor riverane Mării Negre în stabilirea unei convenții. 

Partidele din opoziție de la noi au adresat miniştrilor de Externe ai Angliei, Statelor 
Unite şi Uniunii Sovietice o notă de protestare împotriva activității pre-electorale a 
guvernului, care de pe acum dă viitoarelor alegeri un vădit caracter de ilegalitate. Maniu a 
declarat că prin faptul că nici 50% din alegători n-au fost înscrişi în listele electorale, 
alegerile de marti vor fi o simplă caricatură. În aceeaşi privință, Eden a protestat în 
Parlamentul britanic cu privire la modul în care au fost aranjate alegeri măsluite în România 
Şi în Polonia. 

Guvernul grec acuză pe sârbi de a ajuta şi întreține focare de insurecție în satele 
greceşti de la graniță. 

Albania protestează neîncetat în contra dragării canalului Corfu de minele aflate 
acolo din timpul războiului, care au şi pricinuit pierderea unor unități ale flotei britanice. Un 
atare protest e cel puțin bizar. 

17.11.46. Răspunzând notelor insolente ale lui Tătărescu, guvernele englez şi 
american au remis ieri la Bucueşti câte o notă de replică spre a respinge - potrivit 
acordurilor de la Yalta - pretenția guvernului român de a considera notele aliate drept un 
amestec nelegal străin în treburile inteme ele tării. Bineînțeles, gazetele de azi nici nu 
pomenesc ceva despre ele, lucru foarte periculos acum în ajunul alegerilor. După acest 
moment, se va răspunde poate cu vreo nouă obrăznicie. 

Într-o declaraţie semnată cu prilejul reuniunii lor anuale, cardinalii americani în frunte 
cu Spellman, au înfierat politica sovietică, decretând-o la fel cu dictaturile hitleristă şi 
fascistă, drept agresiune contra libertăților omeneşti. S-ar părea că este începutul acțiunii 
contra Rusiei. [...] 

New Statesman discutând amendamentul celor peste 50 deputati din stânga 
laburistă, care doresc pentru Anglia o politică mai vădit socialistă, declară că astăzi politica 
engleză este înfeudatà celei a Statelor Unite, care împinge la un iminent conflict cu Rusia. 

19.11.46. La localurile de votare pe unde am trecut, totul decurge în linişte şi cel 
puțin în aparenţă, în mod civilizat. Să vedem rezultatele. Manchester Guardian pretinde că, 
cu tot ajutorul Rusiei, guvernul se teme de rezultatul alegerilor şi că de aceea întrebuințează 
mijloace de siluire a libertăților politice. 

Votul de aseară din Parlamentul englez a fost o înfrângere a încercării procomuniste 
schitatà de grupul de deputati laburisti de stânga. Amendamentul lor a fost respins cu 353 
voturi, contra 0 şi 100 abţineri, ceea ce pentru Daily Worker înseamnă o ameninţare față de 
politica externă a Angliei, dar înseamnă totdată si cà multi conservatori şi-au dat votul 
guvernului. În caz de război deci, vom avea spectacolul unui guvern de uniune națională a 
laburiştilor cu conservatorii. A fost respins şi amendamentul împotriva serviciului militar 
obligatoriu, care a întrunit numai 53 voturi. 

Amenințarea grevei iminente în minele de cărbuni din Statele Unite a silit guvernul să 
edicteze blocarea întregii cantități de cărbuni şi oprirea exporturilor către Europa. 

După ce Byrnes şi Bevin au declarat că au ajuns la limita maximă a concesiunilor 
posibile, Molotov s-a hotărât să dea înapoi, aşa că miniştrii de Externe au căzut de acord 
asupra rolului acordat guvernatorului şi şefului poliţiei din zona liberă Triest. 

Față de reiteratele proteste ale Albaniei în contra prezenței vaselor de război 
britanice în apele sale teritoriale, delegatul Angliei nici nu-şi dă osteneala să răspundă sau 
să ia act; Statele Unite în schimb, care a rupt relaţiile diplomatice cu Tirana, trimit două vase 
de război în portul Durazzo. 

Sentința în procesul organizaţiilor ilegale „Sumanele negre" şi „Junii lui lancu” a fost 
condamnarea la muncă silnică pe viață pentru gen. Aldea si alții, iar Fărcăşanu, amiralul 
Macellariu, Vintilică Brătianu la aceeaşi osândă (în contumacie), pe când generalul Rădescu 
(tot în contumacie) numai la doi ani închisoare corecțională, iar alții achitati. 

New-York Herald Tribune arată că duminică a fost împrăştiată, cu focuri de armă, o 
manifestaţie țărănistă cu focuri de armă şi că un fotograf american a fost atacat şi rănit, 
contrar asertiunilor ministerului de Interne care prezintă cazul ca pe o înscenare a 
manifestantilor manişti. 

Cu toate încercările de violență ale opoziției, brutalitàti, furturi de urne, teroare etc. 
guvernul român anunţă că „Blocul” a câştigat majorităţi zdrobitoare, că maniştii au câştigat 
câteva locuri pe ici - pe colo, şi că liberalii au fost cu totul spulberati. 

Radio Londra anunță însă că o serie de gazetari englezi şi americani n-au putut sosi 
în România, refuzându-li-se viza sovietică, iar că acelor prezenți în țară, nu li s-a permis sà 
telegrafieze rezultatele. În răspunsul la ultimele note ale Angliei şi Statelor Unite, guvernul 
Groza respinge fără noi argumente acuzările aduse relativ la încălcarea libertăților 
cetăţeneşti şi declară că mentine în totul cele arătate în nota sa din 2 noiembrie. 

22.11.46. Rezultatele date azi de guvern, arată că dintr-un total de 414 deputaţi, 348 
aparțin „Blocului”, 32 lui Maniu, 29 ungurilor, trei lui Brătianu, două pentru Lupu şi niciunul 
pentru Titel Petrescu. 

Bineînțeles, Hatieganu şi Romniceanu au demisionat imediat din guvern. 

Să vedem acum dacă şi cum vor reacționa anglo-americanii. Dovezi de abuzuri sunt 
berechet. Numai eu ştiu că la Banca Naţională unde din cele 2100 cărţi de alegător, 700 

n-au fost distribuite, rezultatul a fost: 1200 pentru „Bloc”, 500 pentru Maniu, 150 pentru 
Dinu, 140 pentru Titel etc., în total 2100 voturi exprimate. Prin urmare, chiar cu intimidările 
exercitate, dacă s-ar fi distribuit cele 700 cărți confiscate, „Blocul” ar fi rămas probabil cu 
500 voturi, iar cele 700 s-ar fi adăugat la manisti sau la liberali. 

Un alt caz văzut: la localul de vot de la şcoala Mavrogheni, uma fusese sigilată 
înainte de ora 7 a.m. când au sosit delegații opoziției, şi cărora biroul electoral le-a răspuns 
că n-au decât să facă contestaţie. La votare, buletinele nu se mai introduceau în umà, care 
era probabil plină încă de la început, ci se aruncau pe mese, pe scaune etc., pentru ca la 
urmă să fie distruse sau sofisticate. 

Aceste două cazuri sunt cunoscute de mine personal. Câte însă în toată tara. 

În asemenea condiţii, Parlamentul se va deschide la 1 decembrie şi Regele îşi va citi 
mesajul... 

Mi s-a confirmat azi din toate părţile că, în ciuda tuturor abuzurilor comise de guvern, 
opoziția avusese în întreaga țară un desăvârşit succes şi că Groza, îngrozit cum era şi 
natural să fie, s-a dus într-un suflet la Susaikov să-l întrebe ce să facă. Acesta i-ar fi 
răspuns: „Faceți ce poftiti, dar să știți că dacă apar asemenea rezultate, vom proceda şi aici 
ca în Ungaria,- teroare, foamete cu câte 1500 calorii zilnice de fiecare om etc”. Maniu se 
declară încântat şi declară că, cu asemenea greşeli grosolane, guvernul îşi sapă singur 
groapa mai sigur şi mai repede decât s-ar fi sperat. 

Între altele, fostul secretar general de la Justiție, Poulopol, povesteşte că pe sălile 
Tribunalului un consilier de curte care a prezidat localul de vot din minister i-a spus că 
văzând, la despuierea scrutinului, că a ieşit o majoritate manistă, a inversat cifrele, dând 
„Blocului” numărul de voturi obtinut de opoziţie. „Cel putin n-o mai spune dacă ai făcut-o” i-a 
răspuns el față de alti magistrati, martori ai scenei. 

Si la Căile Ferate opoziția a avut majoritatea şi doar acolo era fieful lui Gheorghiu 
Dej. Aceasta să fie cauza pentru care azi s-a anunţat că a plecat de la ministerul Lucrărilor 
Publice şi a luat ministerul Economiei? 

În Bulgaria guvenul a demisionat şi i s-a încredințat lui Dimitrov, agentul Moscovei, 
mandatul „nelimitat să reconstituie noul cabinet. Să vină oare şi la noi un guvem 
Gheorghiu-Dej cu Groza „e tutti quanti” peste bord?... 

23.11.46. Conflictul greco-sârb devine tot mai iritant la granița Jugoslaviei, unde 
bande de rebeli greci par să fie susținute de guvernul de la Belgrad. Se vorbeşte chiar de o 
rupere a relațiilor diplomatice. 

Discuţii nesfârşite la New-York între Molotov şi Bevin asupra prezenţei trupelor de 
ocupaţie în statele aparţinând Naţiunilor Unite. Ruşii fac aluzie la situaţia din Grecia, China, 
Brazilia şi Islanda. Delegaţia engleză ar dori să înglobeze şi cazul țărilor foste inamice, 
precum şi o declarație sinceră a tuturor puterilor, cu privire la realitatea efectivelor militare, 
atât peste hotare cât şi în propriul teriroriu. 

Englezii vor să lege această chestiune de problema dezarmării, dar opoziția 
Sovietelor e dârză. Tot din cauza acestora, care pretind plecarea imediată a trupelor străine 
de pe teritoriul Triest şi alegeri până la 4 iunie, Consiliul miniştrilor de Externe n-a putut 
realiza niciun acord. Fără sorti de izbândă sunt şi discuţiile asupra Dardanelelor, unde 
anglo-americanii resping teoria unei Comisii exclusive a riveranilor Mării Negre. 

Greviştii din minele americane de cărbune ating 1,5 milioane lucrători. Iluminatul 
oraşelor şi transportul pe căile ferate a fost considerabil redus, căci se socoteşte că 
rezervele actuale ar mai putea ajunge pentru 60 zile. John Lewis, organizatorul şi 
conducătorul grevei, căruia Justiția americană i-a pus în vedere să nu declanşeze mişcarea 
pe motivul că minele sunt sub controlul statului, este acum tras personal la răspundere. 

25.11.46. Guvenul american a declarat oficial că față de ilegalitàtile comise la 
alegerile din România, care au îndreptățit întocmai temerile sale anterioare, rămâne de 
examinat dacă recunoaşterea condiționată a guvernului român ar mai putea fi menținută si 
dacă un tratat de pace poate fi încheiat cu un asemenea guvern. S-ar părea că la început 
aliaţii erau hotărâți a rupe imediat relațiile diplomatice cu tara noastră, dar ulterior şi-ar fi dat 
seama că ar pierde voit în acest caz, cel mai însemnat post de observaţie asupra 
Sovietelor. 

Cu toată atitudinea lor atât de ezitantă, eu cred totuşi că până la urmă tot la soluția 
războiului vor ajunge, şi în acest caz o întâziere prea mare n-ar fi indicată. 

Toată lumea se aşteaptă că la primăvară să izbucnească conflictul. Ralea, întors de 
la Washington, pare îngrozit de pregătirea masivă a Statelor Unite pentru război, dar greva 
din minele de cărbune, care ia proporții îngrijorătoare, ar putea pune serioase bețe în roate 
acestor planuri. 

Se verifică totdată că şi ruşii sunt foarte nemulțumiți de rezultatele alegerilor, în 
special contra comuniştilor Ana Pauker, Dej etc. Asa că proiectul lor initial ca imediat după 
alegeri să procedeze la remanierea guvernului în sensul comunist, cu debarcarea echipelor 
Groza, Tătărescu etc., ar fi căzut şi că deci formațiunea actuală merge mai departe. Sunt 
furioşi în special că în armată, chiar în unităţile „Tudor Vladimirescu”, voturile au fost hotărât 
în favoarea lui Maniu. În satul Frunzăneşti de lângă noi, un ofiţer din unitățile „Tudor 
Vladimirescu”, fiu al popei de acolo, numit să asigure buna ordine la vot, a obligat biroul 
electoral să se deschidă uma sigilatà dinainte, care s-a găsit plină vârf cu buletine gata 
pregătite, declarând că el a fost pus acolo pentru respectarea legilor şi că va împiedica cu 
forța orice ilegalitate, indiferent de urmările pe care acest gest le-ar putea avea pentru 
dânsul. 

Mi se mai spune că sunt localități în Moldova unde țăranii asediază încă şi azi 
localurile de vot. Ei nu admit ca rezultatele reale să fie denaturate. La New York 
neîntelegerea persistă la fel de acut între Molotov si delegații aliați asupra majorității 
problemelor. Se pare cà Byrnes i-ar fi replicat lui Molotov într-un moment de enervare: „dacă 

discuțiile vor urma în acelaşi ritm ca până acum, prevăd că tratatele de pace vor fi încheiate 
prin 1950...”. 

Alegerile de ieri din Franța pentru marii electori ce vor avea la rândul lor să aleagă pe 
reprezentanții din Senat, dau ca rezultat: 24.700 comunişti, 24.400 populişti, 14.000 
socialisti, 11.000 moderati etc. Sunt încă rezultate parţiale, fără ,outre-mer?0. 

28.11.46. Din toate părțile vin confirmări că ruşii sunt foarte necăjiţi de insuccesul 
real al seizilor lor din România, că din această cauză remanierea guvernului în sensul unei 
epurări comunizante nu se va mai face şi că Sovietele ar fi dornice să-şi asigure simpatii 
printre reprezentanţii burgheziei româneşti care s-a dovedit mai puternică decât se crezuse 
la început. 

La rândul său, guvemul caută mijloace de apropiere cu opoziţia, pe care ar dori-o 
prezentă în Parlament, ceea ce ar explica şi faptul că, pe neaşteptate, comisia agrară a 
recunoscut fermele-model ale unui întreg sir de „moşieri reactionari", începând cu Dinu 
Brătianu şi isprăvind cu Vintilică, condamnat de Curtea marţială la muncă silnică pe viaţă... 

Guţă se zbate acum să-şi păstreze poziția prin menţinerea în lotul său a 
departamentelor economice, pe care vor comuniştii să pună mâna. 

Succesul neînsemnat al comuniştilor în Franța, care se află totuşi în fruntea tuturor, 
lasă să se prevadă un guvem prezidat de Thorez. Azi a demisionat Bidault, dar cei mai 
amenințați sunt socialiștii, fie că dau mâna comuniştilor care i-ar asimila imediat, fie cà ar 
trece de partea dreptei moderate, ceea ce i-ar discredita în ochii doctrinarilor. 

Molotov pare a fi slăbit considerabil în ultimul moment la New-York poziția sa 
intransigentà de până acum. Astfel, în chestiunea Triest, a admis reducerea concomitentă la 
5000 oameni a trupelor engleze, americane şi jugoslave, alegerea guvernatorului de către 
Consiliul de Securitate şi alegeri până peste patru luni. 

În problema Dunării, a propus ca, îndată după încheierea tratatelor de pace cu 
România, Ungaria şi Bulgaria, să fie convocată o conferință danubiană, la care să participe 
statele riverane, dar şi Anglia, Statele Uite şi Franța. Delegatul englez a replicat că în cazul 
participării Ucrainei, să fie chemată şi Grecia. 

În privința publicării până la 1 ianuarie 1947 a cifrelor exacte ale forțelor armate în 
vederea dezarmării, s-a convenit să se socotească atât cele aflate în afara granițelor, cât şi 
cele din interior. Foarte aleatoriu!... 

La granița sârbo-greacă situația tot încordată. 

În Persia, din nou dificultăți cu Azerbaidjanul. 

Evreii din Palestina anunţă că vor pomi o acţiune violentă, îndată după terminarea 
„sezonului lămâilor”. Business first!! .. 

După 64 ani, flota engleză a părăsit Alexandria. 


20 „teritoriile din afara metropolei 

29.11.46. Pandit Nehru va însoți pe Sir Wawell la Londra pentru conferința relativă la 
Indii. Din nenorocire însă, Partidul Congresului nici nu vrea să audă de convorbiri cu 
duşmaii săi musulmani. 

Principiul libertății de navigație comercială pe Dunăre pentru toate statele lumii fără 
tarife preferentiale, a fost admis în Consiliul miniştrilor de Externe. 

30.11.46. Spre a nu risca o amânare a deschiderii acestei caricaturi de Parlament, 
zbuciumul din sânul „Blocului” pentru repartizarea portofoliilor a luat sfârşit aseară si 
guvernul s-a reconstituit precum urmează: 

- de la Frontul Plugarilor: Groza, prim-ministru, Săvulescu-Domenii, Zăroni- 
Cooperatia, Livezeanu- Informaţiile; 

- de la comunisti: Patràscanu-Justitia, Dej- Economia; 

- de la liberali: Tàtàrescu-Externe, Alexandrini-Finante, Vantu-Lucràri Publice, 
Rosculet-Culte; 

- de la socialişti: Rădăceanu-Munca, Tudor lonescu-Mine, Pas-Arte. 

Florica Bagdasar rămâne la Sănătate, generalul Lascăr la Război, aşa cà Vasiliu 
Răşcanu şi Constantinescu-laşi, precum şi Bejan, rămân pe dinafară. Să vedem acum ce 
posturi în străinătate li se vor da, pentru că la Exteme e depozitul tuturor mârşăviilor. 

Grupările din ,Bloc", ale PNP şi ale tàranistilor rămase fără portofolii declară că vor 
continua să colaboreze cu guvemul. 

De la Malta, Montgomery a trecut în Egipt, apoi în Palestina şi de unde va pleca în 
Grecia. Inspecţia şefului de Stat Major britanic în Mediterana orientală e semnificativă. 

Tsaldaris a plecat la New-York să ceară Consiliului de Securitate ca ONU să facă o 
anchetă în Grecia septentrională, unde bandele de rebeli sunt ajutate de sârbii de peste 
graniță. 

Anglia, Statele Unite, Franța şi China caută o formulă de compromis în problema 
dreptului de veto, spre a îngrădi abuzurile Sovietelor, fără însă a renunţa la acest drept. 

La noi, Regele citeşte în Parlament mesajul Tronului în absența deputaților opoziţiei, 
care, cu toate insistențele guvernului, refuză a participa la lucrări, fără însă a renunţa la 
mandatele lor. S-a vorbit bineînțeles de prietenia indefectibilă cu Uniunea Sovietică, de 
bunele relaţii cu Anglia, Statele Unite, Franţa şi cu vecinii noştri, de respectarea dreptului de 
proprietate şi de etatizarea Băncii Naţionale. 

4.12.1946. La New-York s-a propus ca, fără a rupe relațiile diplomatice cu Spania, să 
se dea generalului Franco sfatul de a demisiona, pentru ca în mod liber spaniolii să aibă 
putinţa de a-şi alege un guvern provizoriu democrat pe placul lor. S-ar evita în acest chip 
intervenția străină şi riscul unui război civil. 

Aceasta e formula anglo-americană la care se opun Franța, Norvegia, Bielorusia 
etc., care cer ruperea imediată a raporturilor. Franco a trimis o notă de protest însăcinatului 
cu afaceri american de la Madrid. 

În Camera Lorzilor, Vansittard a propus o colaborare mai strânsă între statele 
Europei occidentale, în special între Franța şi Germania, ştiut fiind că de câte ori aceste 
două țări au fost în conflict, Rusia a ajutat pe nemți. S-ar putea pune aceasta în legătură cu 
unificarea economică a zonelor engleză şi americană din Germania şi cu declaraţia şefului 
social-democrat german Schumacher care se află în Anglia de ceva vreme, provocând 
turbarea Sovietelor, şi care declară că în aceste condițiuni, în mai puţin de trei ani, industria 
germană ar putea fi reorganizată fără ajutor din afară. 

Adunarea Naţională Franceză a ales ca preşedinte pe socialistul Vincent Auriol. În 
schimb, congresul socialiștilor francezi a decis să susțină candidatura secretarului general 
al Partidului Comunist, Thorez, la preşedinţia Consiliului. Prin urmare socialiştii vor fi 
înglobaţi în masa comunistă. 

La noi, opinia e foarte împărțită cu privire la gestul Regelui de a fi sancționat 
deschiderea Parlamentului, pe care Maniu îl numeşte: „o adunătură de derbedei”. Ştiu prea 
bine că Regele nu vroia cu niciun chip să urce dealul Mitropoliei şi că, până în ultimul 
moment, a aşteptat nota de protest americană, care n-a venit. 

Din punct de vedere constituțional, nu-i era îngăduit să coboare în arena luptelor 
politice şi să ia atitudine pro sau contra, pe când pe baza acordului de la Moscova, una din 
puteri era în drept şi chiar datoare să formuleze observaţii cu privire la alegeri. 

Opozita se ține retrasă, ceea ce după unii va facilita blocul guvernamental care va 
putea proclama peste câtva timp pe deputații acesteia, decàzuti din drepturile lor. Maniu 
însă susține că fiind prezenţi în Parlament, înseamnă că ei sancţionează legile. Mi se mai 
adaugă dar nu-mi vine a crede, că Maniu ar fi sfătuit pe Rege să abdice, ceea ce ar fi grăbit 
criza, dânsul luându-și răspundererea de tot ce s-ar petrece în țară... 

De trei săptămâni, Vişoianu si Buzel au dispărut din țară, probabil cu ajutorul 
americanilor. 

Biata Caterina Ştirbei a murit alaltăieri la Viena. 

Doctorul Lupu a murit în clinica fratelui său şi guvernul îi face, de ziua lui, funeralii 
quasi-nationale la Ateneu, ca lui Armand Călinescu si lui Miron Cristea... Şeful opoziţiei, 
recunoscut oficial de guvem, a hotărât să participe la lucrările Parlamentului. 

Doi opozanți, din care unul mort. 

6.12.46. Miniştrii de Exteme s-au pus ieri de acord asupra tratatelor de pace cu toți 
sateliții Germaniei, au adoptat statutul Triestului şi au convenit ca reglementarea navigației 
pe Dunăre ce va fi elaborată de riverani şi de cei patru mari (fără participarea Greciei) 
imediat după semnarea tratatelor de pace, să fie înscrisă ca principiu în fiecare din aceste 
acte. 

Asupra dreptului de veto, n-au putut însă cădea de acord din cauza refuzului 
Sovietelor. Justiția americană a condamnat sindicatul minerilor la o amendă de 3,5 milioane 
dolari şi pe şeful său Lewis la 10.000 dolari, cu executarea suspendată până la judecarea 

apelului. În grupuri izolate, se pare că minerii reiau lucrul, aşa că în mod practic greva pare 
a fi luat sfârşit. 

După al doilea scrutin în Franța, candidatura lui Thorez n-a putut întruni majoritatea 
absolută de 310 voturi, aşa că acesta s-a retras. Nici Bidault n-a obținut-o, tocmai din cauza 
abtinerii de la vot a comuniştilor. E nevoie probabil de un compromis. 

7.12.46. Ştirile sosite de la New-York arată că, începând de azi, cei patru miniştri de 
Externe vor aborda discutarea probiemei germane, unde vor mai fi probabil invitate pentru 
a-şi da avizul, Belgia, Olanda, Cehoslovacia, Polonia şi Luxemburg. Rămâne de văzut dacă 
în acelaşi cadru se va discuta şi chestiunea Austriei. 

În privinţa tratatelor de pace, acordul fiind stabilit în linii mari, ar fi vorba ca 
redactarea textelor de către adjuncti să fie terminată până în februarie, urmând ca în termen 
de şase luni de la semnarea acestora, să fie convocată si o conferință a Dunării. 

La Consiliul de Securitate se va pune în discuţie atât protestul Greciei, pe care îl 
prezintă Tsaldaris după neaşteptata încetare din viață chiar la New-York a lui Dendremis, 
precum şi reclamatia guvernului iranian împotriva celui din Azerbaidjan, care susținut de 
ruşi, refuză accesul trupelor persane, venite să asigure libertatea (?!) alegerilor. 
Reprezentantul persan a afirmat că în ciuda opoziției, trupe regulate vor trece în regiunea 
septentrională. De fapt, ostilitățile sunt încă de pe acum în curs. 

8.12.46. Atmosfera s-a mai clarificat, cu sentimentul net că şi de data asta Statele 
Unite au reuşit să înlăture amenințarea ce i-ar fi silit să fie mai putin bățoşi față de Soviete. 

Lewis a decis să se reia lucrul, cel putin până la 31 martie, spre a da timp justiției să 
se pronunțe definitiv, adăugând că sindicatele sunt gata a relua discuţiile fie cu guvemul, fie 
cu patronii. Starea generală a redevenit normală. Fără îndoială, graţie şi acestei gâtuiri a 
grevei, Molotov a admis să discute problema Germaniei şi, cum mâine se va încheia 
conferința celor patru, el a propus ca noua lor întrunire să aibă loc în ianuarie la Moscova. A 
admis de asemenea să se ocupe de problema Austriei. 

O nouă încercare rusească de a propune ruperea relațiilor diplomatice cu Franco, 
s-a lovit de refuzul hotărât al Statelor Unite. 

Alegerile din Azebaidjan s-au amânat până la sosirea la fața locului a controlorilor 
electorali. 

Bymes a propus ca, până în aprilie 1947, forțele armate în țările ocupate să fie 
reduse: în Germania la 140.000 englezi, 140.000 americani, 70.000 francezi şi 200.000 ruşi. 
Pentru Austria câte 10.000 de fiecare din cei patru; pentru Polonia 20.000 ruşi şi pentru 
Ungaria şi România câte 5000 - pentru asigurarea comunicațiilor, cât timp va dura încă 
ocuparea Austriei. Molotov însă, n-a vrut să ia în considerare propunerea, cel putin pentru 
moment, 

10.12.46. Consiliul miniştrilor de Externe a hotărât sà se întrunească la 10 martie la 
Moscova pentru discutarea problemei Germaniei şi Austriei. Atunci vor fi luate probabil în 

considerare şi granițele occidentale ale Rusiei şi Poloniei, unde s-ar putea ca Sovietele să 
aibă surprize neplăcute. 

Comisia afacerilor politice a recomandat Naţiunilor Unite să-şi retragă şefii de misiuni 
din Madrid, fără însă a rupe raporturile diplomatice, lăsând lui Franco un timp „rezonabil” să 
se retragă. Prin ultima manifestaţie organizată în toată Spania, acesta arată clar că înțelege 
să dețină mai departe puterea. Consiliul de Securitate este invitat ca, după acest răstimp, să 
procedeze la măsuri adecvate. 

După demisia lui Sidky Paşa, regele Faruk a numit un guvem de coaliție al 
saadiştilor cu liberalii, care declară că va căuta să încheie un nou tratat cu Anglia. 

La New-Delhi s-a deschis Adunarea Constituantă a Indiei, la care însă musulmanii 
refuză să participe. 

Alegerile pentru Senat în Franța metropolitană au dat: 62 populişti, 61 comunişti, 37 
socialişti etc. Cu socialiştii împreună, extrema stângă câştigă deci teren. 

Sunt informat că din ordinul ruşilor şi în prezența lor, guvernul s-a decis să facă 
avansuri lui Maniu. Teohari Georgescu l-a vizitat acasă să-i propună o colaborare în guvern. 
Dânsul însă a refuzat net să stea de vorbă cu reprezentantul Blocului, arătând că politica 
abuzivă şi neabilă a acestui guvern e singura cauză a dispariției simpatiilor pentru Rusia în 
sufletul românilor. Dar ruşii i-ar fi spus că atitudinea sa dârză denotă o totală lipsă de 
amicitie față de Soviete; la care, Maniu a răspuns protestând şi adăugând că este gata de a 
lua singur guvemul şi că, în acest caz, îşi asumă răspunderea să restabilească şi să 
consolideze o politică deschisă de sinceră prietenie cu Sovietele. Întrebat în ce condiții ar 
accepta puterea, el a răspuns că unica sa condiţie este plecarea imediată a ruşilor din țară, 
subliniind că ar fi o naivitate să se pretindă dânşii plecaţi, ar fi cu putință ca mica Românie 
să poată prezenta vreodată un pericol pentru imensa Rusie. 

Se pare că după aceste explicaţii categorice, puntile n-au fost rupte. 

11.12.46. Guvernul britanic reclamă despăgubiri Albaniei pentru avarierea celor două 
distrugătoare în canalul Corfu din cauza minelor aşezate acolo, în contadictie flagrantă cu 
legile internaţionale şi pentru moartea a 44 membri din echipaje. Pretinde scuze formale şi 
asigurări pentru viitor, dând termen de 14 zile pentru răspuns, după care va deferi cazul 
Consiliului de Securitate. Acesta examinează azi protestul Greciei împotriva ajutorării 
bandelor de rebeli de peste graniță din Albania, Bulgaria şi Jugoslavia. Primele două au 
cerut să fie şi ele ascultate. 

Statul Major iranian anunţă că trupele regulate au pătruns în Azerbaidjan, cauzând 
pierderi însemnate rebelilor, iar Moscova precizează că avioane persane au bombardat 
Tabriz şi că rezistența se organizează rapid. 

Comuniştii chinezi acuză trupele lui Tchang Kai-check de a fi atacat provincia 
Yennan. 

Adunarea franceză a amânat alegerea preşedintelui de Consiliu. Se zvoneşte că 
pentru realizarea unui guvern de coaliție, Gouin sau Herriot ar fi candidați. 

Delegatul britanic în Consiliul de Securitate a propus pe baza proiectului Molotov, ca 
o comisie specială să controleze în toate țările exactitatea cifrelor oficiale ale forțelor armate 
de orice fel, fără ca în această privință să poată fi exercitat dreptul de veto, ceea ce nu pare 
să fie pe placul Sovietelor. 

Până la urmă, ruşii au renunțat la cererea ca în Comisia de Control a regiunii Triest, 
să fie acceptat un delegat român şi unul albanez, aşa că rămân cei 10 propusi initial. 

Radio Londra anunță că pe baza acordului de la Moscova, Maniu a cerut sà se facă 
noi alegeri, iar în Camera Comunelor a avut loc o interpelare cu privire la falsificarea 
alegerilor din România. 

Ştiri de ultimă oră anunţă că rezistenţa a încetat complet în Azerbaidjan şi că şeful 
răsculaților s-a refugiat la ruşi. 

Cei patru miniştri de Externe au convenit ca, în vederea întrunirii de la Moscova, 
adjunctii să se reunească în ianuarie la Londra, spre a asculta punctele de vedere ale 
statelor interesate (vecinele Germaniei, neinvitate), iar la 10 februarie să aibă loc la Paris 
semnarea tratatelor de pace cu Bulgaria, Finlanda, Hungaria, Italia şi România (ordinea 
alfabetică). 

Adunarea ONU a respins propunerea controlului international al trupelor si al 
înarmărilor. 

La noi în țară s-au suprimat un mare număr de trenuri. Se pune aceasta în legătură 
cu o importantă mişcare de trupe ruseşti (oare în retragere?). 

13.12.46. Adunarea Naţională Franceză a ales până la sfârşit pe Blum, deoarece 
pare-se, Auriol şi Herriot se rezervă pentru candidatura la preşedinţia Republicii. 

15.12.46. Printr-un compromis între formula engleză şi cea sovietică, Adunarea ONU 
a decis să-şi retragă imediat şefii misiunilor diplomatice de la Madrid, dând acestui gest 
semnificarea unei preliminări a ruperii relațiilor. Măsura a fost votată de 34 voci, dar a avut 
contra cele şapte voturi ale sud-americanilor, pe când 13 state, printre care Olanda şi 
Canada s-au abținut. 

Presa conservatoare londoneză socoteşte totuşi că aceasta ar putea avea ca urmare 
o mai mare îndârjire a rezistenței spaniole, în loc de a facilita răsturnarea regimului Franco. 

În aclamatia unanimă, Bevin si Molotov s-au raliat propunerii Bynes cu privire la 
controlul armamentului, pe care Consiliul de Securitate va avea sarcina să-l organizeze. 

Prin darul lui Rockefeller, sediul ONU rămâne permanent la New-York. 

incontestabil că e una din cele mai marcante figuri de opozant. Ca om de 
guvemământ însă, sunt multe rezerve de făcut. În perspectiva istoriei, el are desigur 
dreptate în aprecierile sale, dar un om politic e nevoit să se strecoare printre obstacole şi 
n-are dreptul să aibă atitudini intransigente ce pot periclita existența de stat a unui popor. 

Tocmai această greşeală se pare că a comis când, după alegeri, a sfătuit pe Rege să nu 
asiste la deschiderea Parlamentului, ci cu riscul de a părăsi tara, sà nu se înconvoaie, 
deoarece dânsul, Maniu, va rămâne pe loc spre a-şi asuma întreaga răspundere a situației. 

Pentru cine a atras pe vremuri serioasa atenție lui Antonescu pentru greşeala de a 
lua asupra sa toată răspundererea războiului, şi la răspunsul căruia: „dacă pierdem războiul, 
mă Împusc", a răspuns cu vorbele înțelepte: „- dar ce folos va aduce cadavrul D-voastră 
Țării Româneşti?" - este o uitare regretabilà de a nu fi făcut o apropiere între cele două situaţii. 

Unii spun că scopul urmărit în realitate de Maniu ar fi fost să precipite criza 
conflictului sovieto-american, fără a gândi că în fiecare zi se ivesc nenumărate motive de 
conflict, dar pe care Statele Unite le evită cu grijă. Prin urmare, şi cazul României ar fi unul 
din acestea, dar pe care guvernul american le evită cu aceeaşi grijă, chiar cu riscul de a ne 
abandona definitiv în brațele Rusiei, văzând cât de lipsiți de orice simț politic sunt oamenii 
noştri de stat. 

Pe de altă parte, este adevărat că şi reprezentanții englez şi american ar fi dat a 
înțelege Regelui că ar fi foarte bine să nu asiste la deschiderea Parlamentului, dar că atunci 
când Suveranul le-a cerut să ia o atitudine formală, dacă recunosc sau ba rezultatul 
alegerilor - pe care chiar dânşii le-au pretins sà se desfăşoare în condiţii de perfectă 
legalitate conform acordului de la Moscova, aceşti reprezentanţi s-au derobat, sub cuvânt 
că n-au primit instrucțiuni în această privință. 

Partea glumeatà este că primind probabil ecouri de la Londra şi Washington, tot ei ar 
fi mărturisit că în fond bine a făcut Regele să meargă la Parlament... 

17.12.46. Neputând obține acordul între partide, Leon Blum a format un guvem pur 
socialist în care păstrează Extemele, cu Le Troquer la Război şi Gouin la Planificare. Este o 
formaţiune provizorie, căci nu va dura decât până în ianuarie când va avea loc alegerea 
preşedintelui Republicii. 

Şefii de misiune se pregătesc a părăsi Madrid. Purtătorul de cuvânt al guvernului 
spaniol a declarat că Naţiunile Unite comit o greşeală enormă, de care vor avea foarte 
curând prilejul să se căiască. Fertilitatea imaginaţiei unora pretinde că este o aluzie 
transparentă la faptul că adevărata bombă atomică se pune acum la punct de către savanții 
germani în uzinele instalate de ei în Spania. 

Aud că ruşii ar fi acceptat să reducă la 5000 numărul trupelor de ocupație din 
Bulgaria, dar că ar fi refuzat să discute acest subiect pentru România şi pentru Ungaria, 
desigur tot cu pretextul nevoii de comunicaţii cu Austria. 

De la comisia armistițiului aud că ruşii ar fi avizat că, începând cu 1 ianuarie, 
guvernul român nu va avea de suportat subsistenta decât a 5000 soldati ruşi. Să fie aceasta 
numai pe hârtie, ca să arunce praf în ochii aliaţilor? 

Zvonuri circulau ieri că până peste două luni vom avea noi alegeri şi că noul guvern 
va fi alcătuit cu Maniu, comuniştii, social-democratii, excluzând deci gruparea Tătărescu, 

Alexandrescu şi Frontul Plugarilor, adică omiterea liberalilor lui Dinu, înfrânți în alegeri. O 
combinaţie similară grupului de opoziţie care a pregătit actul de la 23 august. 

Treburile din India scàrtàie tot mai rău: Pandit Nehru declară că indiferent de voința 
şi de planurile guvernului britanic, Constituţia ce va fi votată de Adunarea indiană va fi 
aplicată, chiar dacă va proclama independența completă a Indiei. 

Musulmanii fac obstructie, iar englezii protestează. 

Cererea Uniunii sud-africane de a i se încorpora fosta colonie germană a Africii de 
sud-vest a fost respinsă, teritoriul fiind pus sub tutela colectivă a ONU. 

S-a publicat proiectul de etatizare a Băncii Naţionale şi mi se pare că textul prezintă 
unele aberaţii: statul devine unicul proprietar al acțiunilor Băncii şi totuşi Banca e constituită 
în societate anonimă cu un capital de 600 milioane lei, împărțiți în 200.000 acţiuni a câte 
3000 lei fiecare. Banca devine bancă de stat, dar se vorbeşte de un privilegiu cu durată 
nelimitată etc. 

În ce priveşte „pertractările” lui Maniu despre care tot târgul vorbeşte, nu este exclus 
ca, fără niciun gând să se angajeze în vreo combinație guvernamentală, dânsul să 
întrebuințeze o asemenea manevră de a nu spune hotărât nici ,da", nici ,nu", decât pentru a 
osteni adversarul şi a câştiga timp fără să se compromită, ştiut fiind că în actualele 
împrejurări, orice personalitate politică ar veni la putere, ea s-ar uza iremediabil în cel mai 
scurt timp.... Şi Maniu se rezervă. 

Nu prea ştiu ce se petrece sau ce se pregăteşte în Turcia, căci în wilaiatul Istanbul, 
toate ziarele şi organizațiile de stânga au fost suprimate iar conducătorii lor arestați. Este o 
revoluție sugrumată în ou sau preludiul unui viitor război? 

Consiliul de Securitate a decis ca, până la 15 ianuarie, să trimită în regiunile de 
graniță ale Greciei bântuite de guerilla, o comisie din 11 membri (câte unul pentru fiecare 
naţiune din Consiliu), la care se vor alătura reprezentanții celor patru state interesate, şi 
care este autorizată să ancheteze oriunde va crede de cuviință. 

Gromyko protestase, zicând că originea răului aflându-se în însăşi situația politică 
din Grecia, ancheta ar trebui sà se facă în interiorul tării, iar nicidecum în regiunile de 
graniță din Albania, Jugoslavia sau Bulgaria, absolut nevinovate de acuzarea ce li se aduce. 
Acest punct de vedere n-a prevalat. 

22.12.46. În Indochina s-a pomit o putemicà mişcare anti-franceză, dar se pare că 
trupele metropolitane au început a stăpâni situația şi a restabili ordinea la Hanoi. Se pare că 
preşedintele aşa-zisei Republici a Vietamului doreşte să intre în negocieri. Azi pleacă 
într-acolo ministrul francez al Coloniilor. 

Eliott Roosevelt l-a întâlnit pe Stalin, care ieri a împlinit 67 ani, şi declară că l-a găsit 
„in perfect health and high spirit".2' Aşadar, zvonurile despre moartea sau paralizia sa, sunt 
nefondate... 


21 „perfect sănătos şi bine dispus” 

Guvernul Poloniei a respins nota engleză prin care se cerea asigurarea unor alegeri 
„free and fair” în ianuarie, arătând că o asemenea cerere aduce atingere suveranității țării. 

Astăzi se proclamă independența Indoneziei în cadrul Commonwealth-ului 
indo-olandez, iar Constituanta Indiei tinde spre proclamarea unei Republici independente de 
Marea Britanie. 

Delegații englezi ai Crucii Roşii au vizitat 15 județe din Moldova si au întocmit un 
raport îngrozitor asupra foametei de acolo. Populaţia redusă la 150 gr. mălai/zi, nu primeşte 
mai nicăieri şi mai niciodată ratia, asa că oamenii fierb ghindă cu 1800 lei/kg si, în lipsa 
acesteia, fierb coajă de copaci; copiii de un an cântăresc 3 kg. Pretutindeni spiritele sunt 
ajunse la cel mai cumplit grad de revoltă şi n-ar fi exclus să vedem izbucnind mişcări într-o 
bună zi. Chiar aici în Bucuresti, lucrătorii de la atelerele Grivița se porniseră în masă spre 
oraş, să protesteze fiindcă nu mai primesc rațiile suplimentare de pâine. 

Cu drept cuvânt, Carandino de la Dreptatea spunea unui comunist: „Aţi restabilit 
cenzura şi lagărele de concentrare, ati falsificat alegerile, nu mai rămâne decât să împuşcaţi 
pe muncitori, ca să fiţi la fel cu liberalii... Şi aceasta o veti face în curând." 

Este cu atât mai just, cu cât grupurile de lucrători au fost oprite de trupă, gata să tragă. 

Mihai Popovici mi-a afirmat că nimic nu e adevărat din zvonurile ce au circulat cu 
privire la întrevederea lui Maniu cu Susaikov, nici măcar despre cât de vagi sondări. 

Ceea ce este însă cert e că zvonul a plecat din sursă rusească. De ce?... 

El e însă încrezător că anglo-americanii ne vor ajuta, dar că o vor face la momentul 
care le va conveni. Când? Până atunci, să răbdăm, să rezistăm. 

Maniu primeşte regulat rapoarte de la Gafencu, care este cât de se poate de 
optimist. Ceea ce m-a surprins şi m-a îndurerat e sentimentul de îndârjită ostilitate a 
Partidului în contra Regelui, pe care-l taxează preocupat numai de conservarea Tronului. 
Mi-a zis cà, aşa cum merg treburile, el nu dă şase luni ca să avem Republică. 

Regele, de frică, nu ascultă de niciun sfat, aşa că degeaba i-au vorbit Maniu, Savel şi 
Negel în contra prezenţei sale la deschiderea Parlamentului. Popovici a mai spus cà în 
afara acestei greşeli, a mai comis anterior pe cea a semnării legii electorale si a convocării 
corpului electoral, precum şi aducerea la guvem a lui Groza de teama lui Vîsinski. Principala 
greşeală o consideră însă pe cea de la 23 august, când a adus în grabă guvernul-avorton 
Sănătescu, în loc de a face apel la Maniu, asa cum îi propusese Buzel cu opt zile înainte si 
cum de altfel convenise. (lată un lucru neaşteptat, căci toată lumea credea că Maniu s-a 
derobat prin obișnuita sa tactică). 

„Ce deosebire ar fi fost dacă Maniu s-ar fi dus la Moscova! N-am fi ajuns unde 
suntem cu comuniştii stăpâni în țară. Căci Regele se înşeală crezându-i că au sentimente 
monarhice... doar o atitudine tranzitorie." 

Apelul lui Maniu către Națiune e cât se poate de puternic, înfierând abuzurile şi 
teroarea guvernului în alegeri şi au perfectă dreptate cei ce pretind că un asemenea mesaj 
ar fi putut ridica într-o clipă tot poporul, dacă Maniu ar fi vrut să-l răscoale contra guvernului. 

25.12.46. Cuvintele adresate de regele Angliei poporului său arată că vom mai avea 
de suportat greutăți şi lipsuri mari pe drumul greu care are însă la capăt libertatea şi pacea, 
iar Truman şi Bymes şi-au exprimat credința că 1947 va înregistra stabilirea trainică a 
echilibrului pe tot globul şi a independenţei şi siguranței pentru o viață îmbelşugată pentru 
mici şi mari. 

În Indochina războiul continuă, guvemul francez e nevoit să anunţe de pe acum că 
va acorda în curând independența popoarelor de acolo în cadrul unui larg federalism. Toti îşi 
închipuie acum că se poate aplica pretutindeni sistemul Commonwealth-ului britanic, uitând 
că acesta n-a reușit decât în foste colonii sau posesiuni de rasă albă. Sunt deci puține 
probabilitàti să aibă succes în Indochina, Indonezia şi chiar în India, unde englezii se 
străduiesc zadarnic să joace un rol abil între musulmani si hinduși. (Pandit Nehru se 
consultă cu Gandhi). 

După refuzul evreilor de a merge la conferința de la Londra asupra Palestinei, azi şi 
arabii declară că nu se vor duce, dacă nu va fi invitat şi muftiul lerusalimului. 

Mă întreb atunci: cu cine vor sta de vorbă anglo-americanii? 

27.12.46. Comandamentul britanic din Germania a cerut guvernului francez explicații 
cu privire a transferarea unor industrii germane din zona de ocupație franceză în Saar. 

Se anunţă că în Annam, s-au descoperit, între răsculații ucişi, şi cadavre de soldati 
japonezi, iar guvemul Blum acuză pe conducătorii Vietmanului că organizau atacuri 
banditesti în timp ce tratau cu francezii. 

Societatea engleză „Anglo-lranian” tratează cu Standard Oil American vânzarea 
petrolului brut şi concesionarea conductelor de la golful Persic la Mediterana pentru o 
valoare de circa 30 milioane livre sterline. 

29.12.46. De Gaulle a declarat cà nu va candida la preşedinţia Republicii, exprimând 
din nou obiectiunile sale față de actuala Constituţie. După ce i-a încurcat bine şi i-a slăbit pe 
populişti prin manifestarea sa, acum se retrage aşteptând zile mai bune. Guvernul francez 
dă asigurări cu privire la regiunea Saar, pe care englezii bănuiesc că Franţa vrea s-o anexeze. 

În Indochina, deşi şefii răsculaților dau semne că vor să trateze, la Hanoi rezistența e 
înverşunată. Comandamentul indonezian a îndemnat la rezistență, cu tot acordul încheiat 
cu olandezii, în timp ce în China, trupele guvernamentale anunță câştigarea de puncte 
strategice cucerite de la comunişti. 

Sovietele propun Consiliului de Securitate un plan general de dezarmare care să fie 
luat în considerare chiar de marti, atunci când se va discuta şi probema energiei atomice. 
Să fi devenit oare acută teama lor de pregătirile americane? 

Se pare că în Rusia, lipsurile, foametea şi dezordinea cresc văzând cu ochii şi 
prizonieri români întorşi de curând spun că au văzut afişe mari anunțând populația că peste 
putin timp va sosi grâu şi porumb din România. Mareșalul Montgomery a fost invitat să facă 
o vizită la Moscova în cursul lunii ianuarie. 

31.12.46. Anul se sfârşeşte cu adoptarea de către comisia pentru energia atomică a 
proiectului de cod internaţional al controlului exercitat asupra tuturor statelor de către 
Consiliul de Securitate, fără dreptul de veto din partea celui ce eventual ar încerca să se 
sustragă acestor îndatoriri. Au votat pentru 10 delegații, iar Rusia şi Polonia s-au abținut 
după o vehementă protestare a lui Gromyko, numit de curând ministru adjunct la Externe, 
alături de Vişinski şi Gusev, care pretinde că o asemenea restricţie încalcă Charta Naţiunilor 
Unite. Ne îndreptăm oare spre un nou impas? 

Comuniştii chinezi au hotărât să înființeze un guvern propriu în opoziţie cu cel din 
Nanking. 

În Palestina au fost arestaţi şi biciuiti în public un ofițer şi trei sergenti englezi, ca 
represalii față de condamnările poliției. Evreii ameninţă că în viitor vor uza de gloanțe dacă 
se mai continuă sistemul polițienesc britanic. 

Senatorii republicani americani Taft şi Vandenberg par a se desemna printre 
candidații la preşedinţia Statelor Unite, ultimul fiind de altfel ales preşedinte al Senatului. De 
obicei, funcția aceasta e deținută de vicepreşedinte, însă de la sosirea lui Truman la Casa 
Albă, postul nu este ocupat. 

Mâine intră în vigoare fuziunea economică între zonele de ocupaţie engleză şi 
americană din Germania, cu promisiunea că, până în trei ani, aceste zone se vor putea 
administra singure. 

Aliații promit Austriei plecarea trupelor de ocupație până la finele anuui 1947. 
Sperantà şi pentru noi?... 

Cuvântul Regelui pentru Anul Nou - foarte sobru, vorbind de greutăți economice si 
cerând unirea tuturor energiilor româneşti. Groza bineînțeles a tàmàiat pe ruşi, care ne-au 
asigurat ... democrația şi progresul. 

Să dea Domnul ca în anul ce vine să putem respira liberi... 


1947 


1.1.47. Circulă aici zvonul că vom avea în curând o nouă vizită a lui Vişinski. 
Se pretinde că ar veni să stabilească o destindere între partide şi, acordând pe hârtie 
unele avantaje economice, să redea oxigen comuniştilor „qui ont du plomb dans l'aile”.?2 Eu 


22 „care au eşuat 

însă nu mă pot bucura de o asemenea vizită, ştiind prea bine că, de câte ori a venit la noi, a 
fost sà încurce itele si să ne complice existența, dacă nu chiar s-o compromită total. 

Din Londra avem ştirea, care devine cât se poate de actuală, a căsătoriei prințesei 
moştenitoare Elisabeth cu prințul Philipp al Greciei, care în viitoarea ei domnie va fi un al 
doilea print consort. De multi ani încoace, englezii se gândesc „au grand régne”? a celei a 
doua Elisabeta. Dacă vorbesc de acest plan matrimonial este că e de asemenea vorba de 
căsătoria probabilă a Regelui nostru cu o nepoată a reginei Angliei şi că, în acest scop, 
Negel ar putea fi trimis în curând la Londra. Nu se pune problema pentru a doua fiică a 
regelui George, care, până ce Elisabeth va avea un moştenitor, rămâne succesoarea la 
Tron şi nu se poate deci căsători decât cu un englez. 

Argetoianu a lansat un manifest pentru crearea unui nou partid, Uniunea Naţională 
pentru Muncă şi Refacere, în care vorbeşte de greşeala comisă prin sărăcirea claselor 
burgheze, cu ideea că astfel se va îmbogăți proletariatul, fără a ține seama că o bună stare 
generală reprezintă suma belşugului fiecăruia şi întrebuințează formula trăgătoare după 
vechiul său obicei: „capitalul să muncească, munca să capitalizeze.” 

Vorbeşte bineînţeles de legea cererii şi a ofertei, adăugând necesitatea istorică şi 
geografică pentru tara noastră de a întreţine raporturi strânse cu URSS. 

Serbescu si multi alții consideră această încercare drept o farsă fără sorti de reuşită, 
precizând totuşi că e informat de sprijinul pe care ruşii îl promit lui Argetoianu. După părerea 
sa, doar singuri comuniştii ar putea continua să guverneze, fiindcă numai ei sunt în stare să 
pună la muncă pe lucrători, trăgând la nevoie cu mitraliera în ei. 

Trebuie subliniat articolul din Scânteia care nu recunoaşte dreptul la grevă decât 
atunci când Partidul Comunist e în opoziţie. Şi apoi, care alt partid ar comite nebunia să 
accepte succesiunea guvernării în mizerabilele condiții economice de azi? 

El crede că zvonurile de convorbiri Maniu-Susaikov sunt lansate si dezmintite numai 
din oficine tàraniste, spre a da putin oxigen partizanilor lor. 

3.1.47. Călătoria la Moscova a lui Gheorghiu-Dej poate fi interpretată ca un semn că 
Sovietele ar avea de gând să ne acorde unele uşurări economice (poate chiar suspendarea 
clauzelor armistițiului), pentru a-şi pregăti cărțile cu care vor juca la conferinţa din martie de 
la Moscova. 

Montgomery va fi luni oaspetele şefului de Stat Major sovietic şi speră să-l vadă pe 
Stalin. „Merg acolo, ca soldat” a declarat el. 

După declarațiile făcute presei de Argetoianu, s-ar părea că acesta speră ca în 
curând să ia succesiunea cabinetului actual, bineînţeles ca guvern de tranziție până la 
plecarea ruşilor, deci cu spirit de sacrificiu personal pentru refacerea economică a țării şi 
prin ajutorul aliaților, unde se bucură de multe simpatii masonice. 


23 „la marea domnie” 

Cred cà acestea sunt iluzii!.. 

Senatorul Baruch dimpreună cu ceilalți delegati în Comisia pentru energia atomică, 
şi-a prezentat demisia preşedintelui Truman, precizând că guvernul american va trebui să 
susţină limitarea dreptului de veto (deci să nu se pretindă unanimitatea), dar că, până la o 
legiferare generală, Statele Unite să continue fabricarea bombei atomice şi păstrarea mai 
departe a secretului fabricaţiei. 

Problema palestiniană pare a fi insolubilă: evreii sunt hotărâți să lupte pentru 
drepturile lor şi refuză participarea la Conferinţa de la Londra, Liga Arabă se arată dornică a 
fi invitată, iar englezii iau măsuri militare ca în preziua începerii ostilităților. N-ar fi exclus ca 
până la sfârşit Statele Unite care pun un picior sigur în Orientul Apropiat prin acordurile 
petrolifere cu Anglia şi care îşi vor organiza baze solide în regiune, să aibă de spus un ultim 
cuvânt în această problemă. 

6.1.47. Comisia parlamentară engleză, care fusese în august într-o misiune de 
anchetă în Grecia, şi-a publicat raportul, prin care preconizează: 

- constituirea unui guvern de uniune națională (cu excepția doar a extermiştilor); 

- plecarea cât mai curând a trupelor britanice; 

- noi alegeri (deci cele organizate de Tsaldaris n-au fost cinstite); 

- o largă amnistie care să pună capăt luptelor între guvernamentali şi răsculați, în 
care, deşi aceştia primesc poate ajutoare de peste graniță, nu este mai putin adevărat că si 
adversarii lor comit abuzuri şi exercită teroarea. 

Comisia interaliată va sosi la Atena la 30 ianuarie. 

8.1.47. Vestea demisiei lui Byrnes, acceptată de Truman „with great reluctance”24 
stâmeşte mare emoție în lumea întreagă. Dat fiind însă că Preşedintele i-a şi desemnat 
succesorul sub rezerva aprobării Congresului în persoana generalului Marshall, lasă câmp 
liber pentru largi presupuneri. Este reprezentantul politicii anti-ruse a Statelor Unite în 
China, e militar de carieră şi deci cu tendința să vorbească mai net la viitoarea conferință de 
la Moscova. 

S-ar putea chiar crede că planurile americane care au realizat de pe acum 
hegemonia în Pacific şi care prevăd supremația politică în China, să-şi îndrepte tintele spre 
Siberia de răsărit, cu perspectiva deci să reducă imperialismul rusesc, atât în Asia cât şi în 
Europa, la proporţii ce n-ar mai fi amenințătoare pentru americani. Căci în faza actuală de 
interpenetratie de pe glob, nu se mai poate concepe coexistenta acestor două forte 
adverse, trăind izolate una de alta. 

Zvonurile despre situația de la noi sunt însă destul de îngrijorătoare. 

Mai mult decât oricând se învederează scopul urmărit de Maniu de a alunga pe Rege 
din țară, sub cuvânt că ar fi în interesul său de a se absenta în timpul unor viitoare alegeri, 


24 cu multă impotrivire" 

în perioada cărora dânsul şi-ar asuma Regența, şi s-ar părea că Regele se lasă impresionat 
de asemenea argumente. Probabil bătut de valuri din toate părțile, el dă acum semne de 
oboseală. Chestie de nervi! 

O atare perspectivă îmi pare cu atât mai primejdioasă, cu cât Savel Rădulescu mi-a 
confirmat că, în ce priveşte așa-zisele destàinuiri făcute mie de Mihai Popovici, Maniu a 
ticluit pretinse afirmări acolo unde nu-i convenea lumina adevărului (chestiunea guvemnului 
pe care s-ar fi decis să-l formeze la 23 august 1944, injonctiunile aliaţilor de a nu asista la 
deschiderea Parlamentului, pretinsele sfaturi în acelaşi sens date lui de către Savel şi Negel 
etc.). Se pare că, într-un fel sau altul, tinta lui Maniu de a discredita Coroana n-a reuşit şi cà 
ar fi pus acum o uşoară surdină acțiunii sale antidinastice. 

Dat fiind caracterul său, acest om nu poate admite ca un Suveran, pe care zice că el 
l-a adus sau că îl sprijină, să nu-i fie ascultător în totul; aşa s-a purtat cu Carol al II-lea când 
i-a scăpat din mână, aşa încearcă acum cu Mihai. 

Suflet iezuit de dictator în umbră... 

Se mai spune că Groza şi guvernul sunt pe ducă şi că Vodă s-ar gândi la o 
combinație Ilasievici sau Sănătescu. Slabe probabilitàti... 

10.1.47. Numirea lui Marshall fiind confirmată în unanimitate de către Senatul 
american, dânsul va proceda la unele schimbări în personalul diplomatic şi se pregăteşte 
pentru Moscova, unde va sosi după ce va fi luat un substanțial contact cu Bevin şi după ce 
apoi va fi participat la Paris la semnarea tratatelor de pace cu statele foste satelite. 

Vizita lui Montgomery la Moscova se apropie de sfârşit. L-a văzut azi pe Stalin (pe 
care din ei?, căci se pare că cel adevărat e grav bolnav de inimă la Soci). 

Statele Unite au înmânat guvernului polonez o a treia notă de protest față de modul 
în care se pregăteşte campania electorală, ca şi teroarea contra agrarienilor. 

lată cum tin cont ruşii de înfrângerile suferite în Ungaria si în România... 

Situația economică devine la noi tot mai tragică pe zi ce trece: fometea se întinde cu 
rapiditate, în Moldova au avut loc manifestări de rebeliune şi atacuri la drumul mare, mai 
ales contra transporturilor sovietice cu alimente. 

Vizita în curând a lui Vişinski aici este ca să procedeze la constituirea unui nou 
guvern, zis de ,tehnicieni", format poate de generalul Ilasievici, cu concursul lui Argetoianu, 
care speră să vină la Finanţe în fruntea noului său partid de lichele şi de hàmesiti de pe la 
PNP, de la lupisti, primindu-se în echipă cu titlu personal şi pe unii brătienişti sau manisti. 
Vizita lui Dej la Moscova ar părea astfel că e sortită unei nereuşite, dar nu e mai putin 
adevărat că şi speranțele lui Argetoianu de a obține un substanțial concurs american sunt 
cu totul iluzorii, căci Berry a declarat de curând că: „oricare ar fi viitorul guvern român, chiar 
unul pur-Maniu, nu va avea niciun ajutor american, câtă vreme sunt ruşi în țară.” 

Alţii spun că s-ar putea ca, în schimb de petrol şi de cherestea, americanii sà ne 
alimenteze, chiar cu sovieticii la noi, socotind că lipsurile acestor articole la Soviete sunt atât 

de considerabile, încât „ça vaut la peine’? sà ne hrănească, cu riscul ca o parte să fie furată 
de rusi. 

Consiliul de Securitate a aprobat statutul Triestului, asa cà nimic nu se mai opune 
pentru semnarea tratatului cu Italia, iar pentru pregătirea păcii cu Austria si cu Germania, 
adjunctii miniştrilor de Exteme se vor întruni săptămâna viitoare la Londra sub auspiciile lui 
Bevin. 

Truman a depus la Congres proiectul de buget al Statelor Unite în valoare totalà de 
37,5 miliarde dolari, din care o treime este alocat armatei, căci opinia publică americană 
consideră că acesta e unicul mijloc de a impune pacea. Berry a mărturisit unui amic al său 
de aici că foarte curând Statele Unite, căreia nimic şi nimeni nu i se vor putea opune, vor 
dicta voința lor democratică (deci anti-comunistă) şi că atunci vom putea şi noi respira în 
deplină libertate. 

Guvernul sovietic a cerut Norvegiei revizuirea convenției internaționale din 1920 
asupra insulelor Svalbad, prin care se stipulase interzicerea absolută a oricărei baze militare 
pe acel teritoriu. 

11.1.47. Activitatea politică de săptămâna viitoare va fi foarte importantă. 

Luni începe la Londra conferința anglo-birmană pentru acordarea autonomiei 
Birmaniei, iar marti Bevin deschide conferința adjunctilor miniştrilor de Externe, care va dura 
şase săptămâni, având de întocmit programul discuţiilor de la Moscova asupra Germaniei şi 
de redactat textul tratatului pentru independenţa Austriei. 

Reprezentanţii celor 18 state care au participat la înfrângerea Germaniei, îşi vor 
spune cuvântul cu privire la soarta viitoare a acestei țări. 

Joi parlamentarii francezi vor vota la Versailles pe viitorul preşedinte al Republicii şi 
vor căuta o formulă de conciliere în tensiunea dintre comunisti şi populisti. 

Generalul Leclerc înapoiat din Indochina, unde luptele continuă cu înverşunare şi 
unde francezii sunt obligați să aducă întăriri, mărturiseşte că încercarea de negociere cu 
Vietnamul a dat greş, Franța fiind silită să apeleze la forţă în fata rezistenței locale. 

Guvemul francez încearcă să obțină ca întreaga regiune Saar să fie reunită 
economic cu Franţa, în sensul unei uniuni dintre Belgia şi Luxemburg, pentru ca toată 
producția de cărbune să-i fie alocată, în loc de 16% cât primeşte actualmente. Renunţă în 
schimb a mai pretinde uniunea de natură politică, care înseamnă anexare. 

Lumea de la noi, nemaiştiind „à quel saint se vouer'z, practică spiritismul şi află cu 
satisfacție cà: peste două luni vom avea guvern Maniu, peste patru luni va izbucni conflictul 
cu sovieticii care va dura o săptămână şi în care Stalin va fi asasinat, pământurile 
expropriate se vor restitui, etc, etc. Notez aceasta ca să arăt că, în subconştient, valul de 


25 merită" 
26 „cărui sfânt să se roage” 

optimism ce suflă peste întreaga țară creează pretutindeni, fără logică chiar, un sentiment 
de euforie, cu atât mai bizar cu cât foametea şi mizeria cresc vertiginos. 

14.1.47. Bymes a vorbit la Cleveland în fata Forului de politică externă, ultima sa 
prezență cu caracter oficial, afirmând că: „Niciun tratat nu poate asigura pacea, ci numai un 
regim al legii între naţiuni, pentru ca nicio putere să nu poată domina lumea. Contribuţia 
Statelor Unite la menținerea păcii trebuie să însemne conservarea unei forțe militare 
suficiente spre a determina în lumea imperfectă în care trăim, deciziile internaţionale”. Un 
mai clar aviz dat ruşilor, nici nu se putea... 

La deschiderea conferinței de la Londra, după urările de bun sosit, Bevin şi-a 
exprimat speranța că aliații se vor gândi să repare greşeala comisă în 1919 de desființare a 
Austro-Ungariei, pentru a crea posibilitățile unei strânse convietuiri economice dunărene şi 
acordând Vienei rolul ce-i este predestinat. 

Auriol a fost ales presedinele Adunării Nationale după ce Herriot şi-a retras 
candidatura, cu gândul, probabil, de a se rezerva pentru preşedinţia Republicii ce se va 
hotàrî mâine. Printre cei patru candidati nu se află niciun comunist. 

Vizita lui Blum la Londra s-a soldat prin hotărârea de a se încheia un tratat de alianță 
anglo-francez în cadrul Chartei Naţiunilor Unite, cu principalul obiectiv de a preveni orice 
veleitate agresivă din partea Germaniei. 

La Consiliul de Securitate, Gromyko continuă să pretindă ca problema dezarmării să 
înglobeze pe cea a energiei atomice, în timp ce ceilalți cer o disjunctie. 

Agenția Tass anunţă că s-a ajuns la un acord ruso-norvegian pentru apărarea în 
comun a Spitzberg-ului, adică pentru stabilirea unor baze militare sovietice. Foreign Office 
studiază acum problema. 

Bymes, deşi demisionat, va semna pentru Statele Unite tratatele de pace cu statele 
foste satelite ce urmează a fi semnate solemn la Paris la 10 februarie, asa că textele lor vor 
fi publicate imediat. 

17.1.47. Vincent Auriol, candidatul socialist susținut de comunisti, a fost ales 
preşedintele celei de a IV-a Republici franceze cu un total de 452 voturi, contra lui 
Champetier de Ribes care a întrunit doar 242 opțiuni. lată rezultatul disensiunilor provocate 
de generalul de Gaulle şi al stării de patentă slăbiciune din sânul Partidului Socialist. 

La Londra s-au pus bazele unui Comitet al Europei Unite sub preşedinţia lui 
Churchill, care are ca scop constituirea unei colaborări economice şi politice între diversele 
state europene, inclusiv Germania, dar care se loveşte de pe acum de opoziția Sovietelor şi 
statelor „slave” ce văd în această mişcare formarea unui bloc antirus. 

18.1.47. După demisia automată a guvernului Blum, noul preşedinte al Republicii a 
însărcinat pe socialistul Ramadier să constituie noul cabinet. 

În Italia, Nenni a demisionat, dar de Gasperi declară că e încă prematur să se 
vorbească de criză, cu toată ieşirea socialiştilor din blocul guvernamental. Evident că 
ruptura din propriul partid n-a fost atât de neînsemnată cum o prezenta Nenni. 

Primul ministru polonez acuză formal pe agrarieni de a provoca suspiciuni contra 
bunei credințe a guvernului, deşi probabil că alegerile de mâine nu vor fi libere. 

Noul Nuntiu Papal soseşte azi la Bucuresti; față de protestarea Sovietelor împotriva 
dreptului său de „decan al corpului diplomatic”, el va purta titlul de „regent al Nunțiaturii”. 
Scopul ruşilor era evident să ne silească a rupe relațiile cu Vaticanul, dar n-au reuşit, grație 
abilității popilor catolici. Pentru prima dată vom avea în țară un reprezentant ne-italian al 
Sfântului Scaun, Mgr. G.P. O'Hara, episcop de Savannah, născut în Pennsylvania. 
Coincidenta e semnificativă. 

Criză în Grecia prin demisia din guvernul de coaliție a generalului Gonatas şi a altor 
cinci miniştri după îndemnul lui Sophoulis. Totuşi, Tsaldaris doreşte sà se prezinte mai întâi 
în fața Parlamentului şi propune liberalilor un guvern de coaliție cu dânsul şi Sophoulis ca 
preşedinţi de consiliu delegati, sub arbitrajul unei personalități marcante. Bizară formulă! 

20.1.47. EAM-ul propusese o suspendare a luptelor de gherilă pe timpul anchetei 
internationale, dar Tsaldaris a refuzat aceasta, reafirmând că guvernul va purta grija ca toți 
rebelii ce vor depune armele, să fie tratați cu blàndete. 

De Gasperi a anunţat că-şi va prezenta demisia sa preşedintelui din cauza crizei 
Partidului Socialist. 

Guvernul englez a trimis o notă de protestare lui Stalin împotriva acuzațiilor publicate 
în Pravda față de Bevin, care declarase la 22 decembrie cà Anglia îşi va adapta toate 
alianțele prevederilor din Charta ONU şi care prin urmare ar fi dat a înțelege că tratatul 
anglo-sovietic a devenit inutili. Nota face o punere la punct a adevăratului sens al frazei 
incriminate, dar s-ar putea ca alarma ruşilor să fie o anticipație. 

21.1.47. Bevin anunţă că va semna şi el tratatele de pace înainte de 10 februarie şi 
se presupune că la fel vor proceda ruşii şi francezii, aşa că la Paris în afara foştilor sateliți, 
se va afla restul de 21 Națiuni Unite. 

Marshall a depus azi jurământul înainte de a lua în primire succesiunea lui Bymes. 

Herriot a fost ales preşedinte al Adunării în locul lui Auriol. Ramadier s-a prezentat în 
fața Parlamentului, care i-a dat investitura pentru a forma guvernul (ce plăcută situație 
pentru şeful Statului!) şi speră să alcătuiască un cabinet de uniune națională, afară eventual 
de populiştii care încă nu s-au pronunțat. 

Consiliul de Securitate a admis, contrar propunerii Sovietelor şi a Poloniei, amânarea 
discutării problemei dezarmării până la 4 februarie şi a aprobat aducerea plângerii Angliei 
împotriva Albaniei, ce va fi examinată odată cu sosirea delegatului acesteia pentru a-și 


nuda 


pleda cauza, fără însă a avea drept de vot. 

Comitetul evreiesc american a decis a continua să ajute cu bani imigrarea în 
Palestina, declarând că o face din motive pur umanitare. 

23.1.47. Ramadier a constituit guvemul de concentrare cu reprezentanți de la 
extrema stângă până la centrul-dreapta. La Apărare e un comunist, având pe cei trei ministri 
ai armelor din alte partide, iar Bidault revine la Afacerile Străine. 

De Gaperi a fost din nou însărcinat să alcătuiască guvernul italian. 

La Conferința adjunctilor miniştrilor de Exteme, Jugoslavia pretinde Carintia de la 
Austria, Polonia cere mentinerera granitelor orientale ale Germaniei, iar Belgia propune 
fărâmițarea Germaniei în state confederate şi robire economică pe cel putin 40 ani. 

Parlamentul Indiei a proclamat dorința poporului de a avea o Republică suverană şi 
independentă. 

24.1.47. În Grecia, Maximos din Partidul Regalist al cărui şef este Tsaldaris, 
formează noul guvern; acesta ocupă portofoliul de la Externe şi preia vicepresedintia 
împreună cu liberalul de dreapta Venizelos, în timp ce fracțiunea liberală a lui Sophoulis 
rămâne în opoziție. l 

Gheorghiu-Dej anunţă că va pleca la Paris direct de la Moscova, pentru a semna, 
împreună cu Tătărescu şi poate cu Voitec, tratatul de pace. Se pare că Guţă, inconştient de 
rolul şters şi cât mai discret al delegatului unui stat învins, ce nu va avea decât să semneze 
în tăcere un instrument umilitor, vrea s-o pomească din nou cu tot alaiul. Mi se spune pe de 
altă parte, că aurul Băncii Naţionale va fi gajat (adică predat fără nădejde) Rusiei, pentru a 
obține în schimb aşa-zisele avantaje economice, moratoriu etc., cu care guvernul comunist 
al lui Groza speră să mai arunce praf în ochi. 

În schimb, situaţia tragică a cumplitei foamete ce ne bântuie, se înràutateste pe zi ce 
trece: la laşi oamenii mor de foame, pâinea se dă odată pe lună, iar mălaiul se amestecă cu 
rumeguş. Nu mai au lemne, nici lumină. În timpul acesta, unii pun mâna pe toată bruma de 
ajutoare ce se trimit şi vând fără ruşine kg de pâine cu 60.000 lei. Când va pune mâna 
românul pe secure, va fi prea târziu... 

Stalin a recunoscut un sentiment de perplexitate față de reacția lui Bevin, dar care a 
fost complet înlăturat de declarațiile formale ale premierului britanic, dispus să dea o cât mai 
largă extindere acordului existent. Totuşi la propunerea lui Montgomery de a proceda la un 
schimb de ofițeri ruşi şi britanici, Stalin a răspuns: „Nu deocamdată, aceasta s-ar putea 
interpreta ca o pregătire de război." (Contra cui, Doamne!). 

Delegatul sud-african la conferința de la Londra a declarat că propunerea de a se 
constitui o confederație de state germane cu un guvern central din care să fie exclusă 
Prusia, a fost acceptată în principiu, dar că n-ar fi privită cu simpatie ideea alipirii regiunii 
Saar către Franța, nici cererea Poloniei pentru graniţele orientale ale Germaniei. Tot el a 
cerut ca refacerea stabilității Germaniei să fie aplicată şi Austriei, propunând retragerea cât 
mai urgentă a forțelor de ocupație din această țară. 


https://biblioteca-digitala.ro / https://migl.ro 


Jurnal politic 1939-1950 453 


26.1.47. Un comitet international compus din personalitàti proeminente din Anglia, 
Franța, Olanda, Belgia a publicat un avertisment, arătând că grupări naziste din Germania 
se reorganizează clandestin pentru revenirea la putere. Textul mai arată că în Argentina, 
Suedia şi Elveţia, se află ascunse depozite băneşti germane. Statele Unite negociază acum 
cu Argentina expulzarea de acolo a foştilor agenți inamici. 

Primul ministru egiptean a anunțat azi ruptura negocierilor cu Anglia asupra 
Sudanului, pe care Egiptul doreşte să-l vadă alipit de el, pe când guvernul britanic socotește 
că Sudanul însuşi ar trebui să se pronunțe asupra viitorului său. 

La Londra începe conferința asupra Palestinei cu delegați arabi, palestinieni, egipteni 
sirieni, libanezi, irakieni, transiordanieni dar fără participarea evreilor, prezenți doar ca 
observatori. 

În ce priveşte viitorul statut al Germaniei, Polonia preconizează un stat unitar, în 
contradicţie cu părerea generală care preferă un sistem federal cu un cât mai slab organism 
central. În Anglia, se consideră că alegerile din Polonia reprezintă cea mai flagrantă violare 
a acordului de la Yalta şi că problema poloneză „ce nu se va putea trata prin note şi 
protestări”, va fi obiectul principal al discuţiilor de la Moscova. 

În ce ne priveşte pe noi, Regele a semnat azi un decret de amnistie a delictelor 
comise cu prilejul alegerilor, probabil în favoarea Blocului Partidelor Democratice. 

Din toate părțile se zvoneste că prețul consimtàmantului din partea ruşilor al unui 
moratoriu pentru plata în natură a anuitățitor din armistițiu va fi gajarea întregului nostru stoc 
de aur. Cum desigur stocul va fi predat Moscovei, este evident că nu-l vom mai vedea 
niciodată. Atunci să vezi prăbuşirea leului nostru... Deocamdată, aud că medaliile păstrate 
la Banca Naţională pentru frânarea acestei formidabile inflatii, vor servi atât la alimentarea 
alaiului ce va însoți pe Tătărescu la Paris, cât şi la plata miniştrilor fenedişti trimişi în 
străinătate, fiindcă alții, ca Vălimărescu de pildă, nu sunt plătiți de patru luni. 

Simion Oieriu a fost numit profesor universitar printr-o recomandare semnată de 
profesorii Ciucă si Mihăieşti, în calitatea sa de fost spiter care vindea leacuri în contra 
reumatismului. Față de opoziţia ce s-a manifestat în sânul colegiului profesoral, omul şi-a 
permis să amenințe, pentru ca apoi să încerce o captatio benevolentiae, promițând că va 
interveni să li se mărească lefurile. 

27.1.47. Un avion Dakota olandez în drum spre Stockholm s-a prăbuşit la 
Copenhaga. Printre morti, Gustav-Adolf fiul mai mare al prinţului moştenitor al Suediei şi 
Grace Moore. 

Egiptul vrea să transmită Consiliului de Securitate diferendul său cu Anglia, atât în 
ce priveşte Sudanul, cât şi în cazul trupelor britanice care sunt acum retrase pe linia 
canalului Suez. 

Jugoslavii se plâng că grecii întârzie să acorde viza delegaților sârbi care ar trebui să 
fie prezenți vineri la Atena pentru întrunirea comisiei de anchetă. 

Acţiunile evreilor în Palestina se amplifică: au început să răpească funcționari 
englezi, ca represalii împotriva condamnării la moarte al unuia de-al lor. În numai 24 ore au 
răpit un maior şi pe un judecător din plină şedinţă a Curţii din Tel Aviv. 

După punerea în libertate de către autoritățile engleze din Pundjab, un grup de rebeli 
mahomedani, a făcut o manifestaţie ilegală chiar în fata închisorii, cerând a fi rearestati. 

Accidentele cu avioane americane se tin lanț. leri s-a prăbuşit la New-Mexico o 
suprafortàreatà zburătoare. 

29.1.47. Unul din primele gesturi politice ale lui Marshall a fost de a lua atitudine în 
contra actualului guvem polonez, consfințit de nişte alegeri frauduloase, pe când 
sentimentele cu adevărat naționale şi patriotice ale opoziției au fost complet înăbuşite. 
Aşadar Statele Unite nu recunosc situația de azi din Polonia. 

Concomitent, guvernul american a declarat oficial că se retrage din consiliul de „3" 
prezidat încă până mai ieri chiar de Marshall, ce fusese alcătuit pentru a se găsi un teren de 
conciliere între partida lui Tchang Kai-check şi cea comunistă, iar purtătorul de cuvânt de la 
State Department, întrebat cu privire la armata americană din China, a declarat că în 
această privință se va aviza ulterior. Renuntarea la acest rol mediator al Statelor Unite în 
ajunul întâlnirii de la Moscova e demnă de reținut. 

Pe de altă parte, în calitatea sa de preşedinte al comisiei pentru afacerile străine a 
Senatului american, Vandenberg a propus Rusiei şi Angliei, o discuţie în trei asupra 
Poloniei. Nu ştiu de ce, dar mi se pare că se apropie funia de par. 

2.2.47. Azi a fost publicat la noi textul tratatului de pace. Guţă cu Pătrăşcanu, Voitec 
şi Dămăceanu pleacă mâine să-l semneze la Paris, după ce Molotov l-a iscălit la Moscova 
şi după ce va trece între timp şi prin Londra pentru semnătura lui Bevin. Probabil că 
Tătărescu a voit să împartă cu reprezentanții celorlalte partide ale „Blocului” oprobiul ce 
i-ar păta mai târziu imaculatul nume. În cuprinsul său, tratatul are pentru noi parti foarte 
dure; totul va depinde de condiţiile şi împrejurările intemationale în care se va aplica. 

Familia regală a Angliei a pornit ieri în călătoria imperială la Capetown pentru 
deschiderea Parlamentului sud-african. 

Un nou guvern de coaliţie s-a constituit în Italia sub preşedinţia lui de Gasperi, cu 
bătrânul Sforza la Exteme. 

În schimb, Tsaldaris a obținut votul de încredere al Parlamentului grec. aşadar, criza 
de guvem de la Atena a fost înlăturată. 

Englezii procedează la evacuarea grabnică a cetățenilor britanici din Palestina, unde 
se va aplica în curând cu toată asprimea legea marţială. 

4.2.47. Ziarele au publicat scrisoarea de platitudine pentru „democraţia progresistă” a 
guvenului Groza, din partea generalilor Mazarini si Brătescu, care, în numele prizonierilor 
români din Rusia, se angajează a colabora cu guvernul. Mă întreb dacă lucrul n-a fost ticluit 
pentru cauza ticăloşilor de la noi, care simt tot mai şubred terenul de sub picioarele lor. Aud 

cà delegatia Dej-Alexandrini a fost primità la Moscova ca niste slugi, cà nu i s-a dat nicio 
considerație si cà probabil nu va obține niciun avantaj. 

Un nou avion Dakota s-a prăbuşit la Sintra lângă Lisabona. 

În timp ce berechetii noştri pleacă cu alai la Paris, guvernul italian declară că va cere 
revizuirea tratatului şi pe care, din partea sa, îl va semna doar însărcinatul cu afaceri al 
Italiei la Paris. 

În chestiunea Palestinei, arabii nu admit împărţirea țării în mai multe zone, iar 
organizațiile evreieşti refuză a colabora cu englezii pentru combatera terorismului. Se vede 
clar deci ce plan urmăresc, dar se arată totuşi îngrijorați de măsurile de evacuare a 
populației britanice. 

7.2.47. Toată lumea vorbeşte de un guvem Argetoianu, iar acesta lasă să se 
răspândească zvonul cà ar veni cu asentimentul ruşilor si al anglo-americanilor; ba chiar 
ceva mai mult, că ar fi susținut de bătrânii liberali şi de Maniu, cu care s-ar fi înțeles să-i dea 
elemente din grupările lor spre a-şi forma echipa. Popovici dezminte însă cu indignare, 
spunând că unica convorbire a lui Argetoianu a fost cu dânsul, care i-a răspuns: „mai bine 
ca noi cu capul în nori, decât ca Dta. cu capul în noroi." Dacă aceasta înseamnă acord... 

El mi-a mai povestit un lucru mult mai grav: Haţieganu l-a vizitat pe Groza şi l-a găsit 
complet zăpăcit şi distrus după o discuţie de mai multe ceasuri cu sovieticii, care veniseră 
să-i pretindă o droaie de condiţii economice inacceptabile, necuprinse nici în clauzele 
armistițiului, nici în tratatul de pace. Nu i-a spus ce anume i se cere, dar i-a destăinuit că ne 
distrug complet tara, că ne înfometează si fac totul pentru a provoca răscoala populației, 
spre a veni apoi să restabilească ordinea, ocupàndu-ne definitiv. l-a precizat că nicăieri nu 
se mai munceşte, că minele de la Petroşani şi Comăneşti nu mai produc nimic, că e o 
carentà totală în autoritate şi că totul se destramă. Atunci când totul se va prăbuşi, el Groza 
va dispare, suprimându-se. Mă întreb ce mai aşteaptă, dacă nu îndrăzneşte a demisiona de 
teama stăpânilor săi sovietici. 

10.2.47. Azi la ora 15,25, cele 21 Națiuni Unite au participat la semnarea tratatului de 
pace cu România în salonul păcii de la Quai d'Orsay, acolo unde în anul 1856 s-a redat 
viață Principatelor Române. 

Tătărescu care a semnat alături de Pătrăşcanu, Voitec şi Dămăceanu, depusese din 
ajun pe biroul lui Bidault un memoriu, arătând că acest instrument conține unele condițiuni 
grele pentru țara noastră. Protestare complet platonică, de care nimeni nu va ţine seama. 
Tratatul va intra în vigoare după ratificarea sa de către Anglia, Rusia şi Statele Unite. 

Argetoianu a avut la club o ieşire violentă în contra lui Guţă, care, lipsit de decentà, a 
pornit cu alai la Paris, dar că va avea să răspundă mai târziu pentru această atitudine 
nepatriotică; „Ar fi trebuit să se dea delegaţie portarului Legatiei de a semna...” 

Pentru Italia, contele Sforza va protesta la radio. Însă Jugoslavia, care amenintase 
că va refuza semnarea, a cedat în ultimul moment, declarând totuşi că işi mentine 
pretențiile asupra Triestului. 

În Anglia, din lipsa cărbunelui datorat extraordinarului va! de frig şi a troienelor de 
ninsoare, s-a suprimat activitatea în multe industrii, aşa că peste 2 milioane de lucrători nu 
muncesc, iar curentul electric e oprit câte cinci ore zilnic. 

La noi, mizeria creşte văzând cu ochii. Kilogramul de lemne de foc a ajuns 1500 lei, 
iar un ou se vinde cu 15.000 lei. În curând nu vom mai avea ce mânca...şi ruşii continuă să 
ne jefuiască! 

Agenţia Evreiască pentru Israel a respins oferta ultimativă a englezilor de a colabora 
pentru stoparea terorismului din Palestina, dar pretinde că va încerca direct să convingă 
teroristii de a renunța la metodele lor. Aceştia ameninţă însă cu acte de violență crescândă. 

Consiliul de Securitate a respins cu opt voci contra trei, cererea comisiei de anchetă 
din Grecia de a se suspenda condamnările la moarte ale răsculaților, cu excepta celor 
indispensabile desfăşurării anchetelor. 

18.2.47. Schimb de acerbe întepàturi între americani şi ruşi. La o întrebare în 
Senatul american: „ce-ar fi făcut ruşii dacă posedau secretul bombei atomice?”, Dean 
Acheson a răspuns: „politica externă a Rusiei sovietice este agresivă si expansionistă”. 
Molotov a protestat violent în contra acestei „atitudini incalificabile a subsecretarului Statelor 
Unite care a făcut o declarație ostilă, grosolană şi calomniatoare”. 

Foarte curioasă e atmosfera în care se pregăteşte conferința de la Moscova. 

Elencuta Văcărescu a murit ieri la Paris, începându-şi exilul cu aureola imaculată a 
dragostei sale nenorocite(?) pentru Ferdinand şi terminându-l în mocirla fenedistà. 

Astă seară la club, lumea impresionată de ştirea că la Londra s-au pornit manifestări 
antisemite cu devastarea de sinagogi şi de şcoli evreieşti. 

Dem. Ghika e convins că cel târziu până prin august, vom asista la un ultimatum 
american adresat Sovietelor, care vor trebui să cedeze pe toată linia sau să se prăbuşească 
sub loviturile unui război. O fi?!... 

19.2.47. Ca răspuns la nota de protestare sovietică, Marshall a răspuns în scris 
ambasadorului rus că în Statele Unite nu poate fi considerat ca având un caracter de 
calomnie faptul că Acheson a făcut unele comentarii moderate pe tărâm de politică externă 
şi speră că Sovietele nu vor socoti ca ostilă o „declaraţie sinceră” căci un reprezentant al 
guvernului american e obligat să răspundă franc întrebărilor ce i se pun într-o comisie a 
Congresului. Deci respinge protestul. 

Față de informaţiile îngrozitoare privind foametea în Moldova, Truman a decis a 
trimite imediat la Constanţa 4500 tone alimente concentrate şi 2500 tone fasole din stocul 
destinat armatei americane din Europa. Vapoarele ar putea sosi la noi în nouă zile şi ar 
ajuta pe timp de 16 zile întreținerea a 500.000 persoane cu câte 1000 calorii/zi. Condiţiile 

puse sunt: guvenul român asigură mijloacele de transport, iar distribuirea se face de către 
Crucea Roşie română sub controlul celei americane, fără niciun fel de discriminare. 
Totodată guvernul nostru se angajează ca, atâta vreme cât va dura foametea, să nu aloce 
niciun bob de cereale pentru plata reparațiilor sau pentru export în contul vreunei convenții, 
nici din ajutoarele ce le va primi, nici din producţia proprie. Aceste cantități vor fi trimise cu 
titlu absolut gratuit... 

Să vedem acum în ce mod vor reacționa canaliile noastre, mai ales după cele 
convenite la Moscova, unde, pare-se, ni s-au pus condiții draconice. 

20.2.47. După un an de negocieri, în care timp guvernul britanic a încercat o mediere 
între partidul lui Gandhi şi Pandit Nehru care doreşte o Indie unitară şi cel musulman al lui 
Djinnah, care preconizează Împărțirea în Pakistan şi Hindustan, Attlee a făcut azi în 
Parlament declarația senzationalà că, până în iunie 1948, Anglia va remite acestei țări 
libertatea de a hotări asupra soartei sale, având chiar dreptul să se retragă din asocierea 
națiunilor britanice. Ca o consecință a acestei decizii, Wawell va fi înlocuit ca Vice-rege cu 
Lordul Mountbatten şi va primi un titlu nobiliar, însă Churchill va interpela guvernul în 
legătură cu această demitere forțată. 

22.2.47. La nota atât de hotărâtă a lui Marshall care a confirmat şi a întărit aprecierile 
lui Acheson, Molotov n-a găsit alt răspuns decât că: „argumentul nu e convingător." Slabà 
replică față de tonul inițial, la accentuata acuzație americană... 

Ca simplă curiozitate istorică, mi se spune că actualul preşedinte al Repubicii polone 
este un fost membru al Ceka din Moscova, care în 1931 fusese arestat şi condamnat în 
Polonia ca agent al spionajului şi al propagandei ruseşti, pe care Sovietele 
l-au cerut şi l-au obținut ca cetățean sovietic, printr-un schimb de condamnaţi politici. Orice 
comentariu e de prisos. 

La noi, se pare că în guvem comuniştii vor să-l debarce pe Guţă pentru a-l înlocui cu 
Oieriu. Cât despre formula Argetoianu, acesta declară cà ar putea veni dimpreună cu 
comuniştii peste 3-4 luni. 

24.2.47. Eisenhower face şi el apel călduros armatei americane pentru ajutorarea 
grabnică a regiunilor secătuite din Europa şi Asia, unde brutalitatea, rapacitatea şi 
bigotismul au semănat ruine. 

În zonele engleză şi americană din Germania, s-a pus mâna pe o întreagă 
organizare clandestină condusă de generali şi foşti şefi nazişti care urmărea reinstalarea 
regimului dictatorial si scuturarea poporului german de jungla aliaților. Poliția aliată o 
descoperise şi o urmărea de mai multe luni. 

Azi a circulat în oraş zvonul demisiei lui Maniu de la presidentia partidului. Dacă 
faptul se confirmă, s-ar putea să fie datorat stării sale de sănătate; dar nu cred să mă înşel 
dacă l-aş atribui mai degrabă încercării de a realiza, în cazul reuşitei unei formule 
Argetoianu, posibilitatea apropierii între burghezo-comunişti, pe care ruşii ar dori să-i adune 

în jurul lui ,Baba", şi elemente tàràniste şi liberale, ce-ar constitui eventual laolaltă un soi de 
guvern tranzitoriu de uniune naţională. Lucru pe care prezenţa lui Maniu şi Brătianu în capul 
partidelor lor nu-l permite deocamdată. 

Am auzit cà în calitatea sa de socialist, Voitec l-a vizitat pe Blum, care însă i-a tras 
un zdravăn zabrac, acuzându-l că a trădat doctrinele socialiste, făcându-se slugoiul 
comuniştilor şi duşmanilor acestor principii. 

Pe de altă parte, mi se afirmă că guvernul a început a proceda la arestări masive de 
ţărănişti si liberali în Moldova si că circa 200 au fost duşi într-un lagăr de lângă Piteşti. 

Marshall a anunțat că guvemul român a acceptat condițiile americane pentru 
ajutorarea Moldovei. 

Comandantul american din Coreea a declarat că, în ciuda acordului de colaborare în 
zonele lor respective de influență, ruşii au impus o perdea opacă de fier şi că, în zona lor 
nordică, procedează la recrutarea coreenilor între 17-45 ani spre a forma o armată de 
500.000 oameni. Principalele puncte sensibile de frictiune încep a se preciza în ajunul 
conferinței de la Moscova. 

Adjunctii miniştrilor de Exerne se separă la Londra, fără a se fi putut pune de acord 
asupra chestiunilor esenţiale a tratatelor cu Austria şi Germania. În privința aceasta, 
Australia a adresat un memoriu, cerând ca toate națiunile care au participat activ la război, 
şi în special dominioanele britanice, să ia parte cu drepturi depline la redactarea acestor 
tratate. Bulgarii cer şi ei să participe...?! 

Evreii din America cer lui Truman să protesteaze în contra modului în care Bevin a 
apreciat în Camera Comunelor problema palestiniană. 

28.2.47. Bevin a anunțat azi în Cameră stabilirea acordului pentru tratatul de alianță 
franco-britanic pe 50 ani, ce urmează a fi semnat de dânsul si de Bidault marti la 
Dunkerque, în timp ce presa engleză speră că la Moscova se va găsi şi formula pentru 
clarificarea şi întărirea alianței anglo-ruse. În expunerea sa asupra tratatelor de pace, Bevin 
şi-a exprimat speranța că va putea rezolva cât mai curând problema Austriei, ce va da 
putinţa acestei țări, dar şi Bulgariei, Ungariei şi României să fie eliberate de trupele de 
ocupație. 

Un deputat laburist a adăugat că ruşii sunt, bineînțeles, în drept să pretindă ca în 
statele acestea să nu se stabilească guverne ce ar duce o politică anti-sovietică, dar că 
popoarele lor trebuie să-şi recapete libertatea după înțelesul apusean al democrației şi să 
se sfârșească cu regimul de teroare politieneascà. 

Consiliul de Securitate a decis o comisie compusă din Australia, Columbia şi Polonia 
să raporteze asupra temeiului acuzării aduse de Marea Britanie că Albania a minat canalul 
Corfu. 

Comuniştii germani au protestat împotriva graniței Oder-Neisse si a regimului propus 
pentru regiunea Ruhr. 

Lumea se întreabă unde va izbuti să ajungă politica rusă de teroare şi de arestări 
arbitrare ale partizanilor agrarieni din Ungaria... Pe de altă parte, în Polonia s-a proclamat 
amnistierea arestatilor şi condamnaților politici din gruparea tàranistà a lui Mikolajczyk. 

1.3.47. Truman a prezentat Congresului împreună cu raportu! lui Marshall şi textele 
celor patru tratate de pace cu Italia, România, Bulgaria şi Ungaria ce urmează a fi ratificate 
de Statele Unite. Tot el a anunţat cà în campania de ajutorare a țărilor înfometate, America 
speră să trimită în Europa, în lunile martie şi aprilie, 10 milioane tone de cereale, făină şi 
alte alimente, în loc de iunie cum fusese prevăzut, dar că acțiunea trebuie continuată până 
după recoltă. Prin acest mijloc, speră să readucă, atât țările foste satelite cât şi pe cele 
liberate, pe calea adevăratei democrații. 

Şerbescu are impresia că în ultimul timp a cam scăzut potențialul autoritar al 
comuniştilor de la noi, că de altfel blocul guvernamental este virtualmente sfărâmat şi că 
acest lucru se poate constata prin schimbarea bruscă a poziției lui Guţă, care niciodată n-a 
strălucit printr-o atitudine curajoasă şi nu atacă decât cadavre sau cel putin pe muribunzi, 
dar ia acum față de comunişti o atitudine dârză de quasi-opozant. Ceea ce este şi mai 
semnificativ este că înşişi comuniştii par să dea înapoi, fie din ordin de la Moscova, fie din 
sentimentul propriei slăbiciuni. Se pare că în sânul celor de la guvem, nu se ascunde 
părerea că situaţia actuală, adică un cabinet sub aspectul său de azi, n-ar putea dura mai 
mult de 3-4 săptămâni. 

Ar fi deci posibil ca şi Guţă, - precum încearcă şi ,Baba" (Argetoianu), - sà se 
gândească a cristaliza în jurul său o echipă a unei formațiuni de tranziţie, pentru momentul 
în care, plecând ruşii din țară, opinia poporului român s-ar putea manifesta mai liber. Unica 
problemă ce-l preocupă ar fi ca evenimentele să nu-i depăşească şi ca reacţiunea României 
să nu fie mai rapidă, ceea ce ar fi foarte grav. 

Tchang Kai-check a luat interimatul guvernului după demisia lui Song, acuzat de 
starea economică dezastruoasă a Chinei. Acesta arată însă că războiul civil este cauza 
unică a stării de lucruri. În acest moment, comuniştii au reluat ofensiva, iar trupele 
guvernamentale sunt în retragere, în timp ce Tchang suprimă toate organizaţiile comuniste 
de pe teritoriul controlat de dânsul. 

3.3.47. La semnarea de mâine a tratatului de alianță franco-englez vor participa, ca 
semn al unității nationale franceze, pe lângă Bidault si Blum cu Thorez, precum si Reynaud 
ca deputat de Dunkerque. Pactul va completa pe cele ruso-francez şi ruso-englez şi are ca 
scop esențial de a preveni o agresiune din partea Germaniei. 

În expunerea politicii sale externe, Bidault a declarat între altele că, în ce priveşte 
populaţia din Saar, nu oricine poate deveni cetățean francez, ci numai cei ce vor să devină 
şi să rămână francezi, iar pentru aceştia, poarta rămâne larg deschisă. Aceasta înseamnă 
renunțarea la orice principiu etnic şi corcirea tot mai pronunțată pe viitor a acestui popor, cu 
tot soiul de polonezi, belgieni, italieni, levantini, africani etc. 

Evreii din Palestina care au pornit o nouă campanie violentă de atentate, au 
determinat măsuri de extremă rigoare a britanicilor care au anunţat că vor împuşca fără 
preaviz pe oricine va fi găsit circulând în oraşele Haifa, Tel-Aviv, lerusalim şi care au acordat 
azi în mod exceptional „une trève’? de trei ore pentru aprovizionarea populației cu cele 
necesare de la magazinele de alimente şi din farmacii, deschise doar în acest răstimp. 

Erupția vulcanului Etna continuà cu impetuozitate, râurile de lavă înaintează cu 
100 m/oră, distrugând totul în cale. Până acum pagubele sunt evaluate la peste 500 
milioane lire. 

4.3.47. Radio Londra anunţă că, din cauza multiplelor sale ocupații, Stalin a părăsit 
Ministerul Forțelor Armate, acesta fiind preluat de mareșalul Bulganin. 

Cu privire la perspectivele de schimbări în politica noastră internă, raționamentul lui 
Ottescu (recte Argetoianu) este următorul: totul va depinde de modul în care se vor 
desfăşura convorbirile de la Moscova. Dacă ruşii simt că merg la o ruptură cu americanii şi 
conflictul se arată iminent, ei vor impune la noi un guvem pur comunist, care să oprească 
prin teroare orice încercare de mişcare. 

Dacă dimpotrivă, s-ar desena o destindere, ar fi probabilă o formulă comunişti- 
Argetoianu. În niciun caz, guvernul nu se poate menţine în forma actuală, din care sunt 
indicii că vor fi izgoniți atât social-democratii cât şi Tătărescu. 

Cât despre aprecierea lui Serbescu cum că Guţă s-a hotărât să ia fàtis o atitudine 
ostilă față de guvern, socotindu-l cadavru sau muribund, „Baba' crede că, în speță, cadavre 
sunt însuşi Guţă, Voitec sau alti ejusdem farinae, membre gangrenate ale guvemului ce 
vor fi amputate şi înlocuite printr-o proteză, de pildă... Argetoianu sau alta. 

Rationament bine prezentat, chiar de ar fi falacios, ca toate cele ale lui „Baba'. 

În vizită oficială la Mexico-City, Truman a declarat că politica americană de 
non-interventie, nu înseamnă indiferență față de ce se petrece dincolo de granițele Statelor 
Unite, căci o acţiune dăunătoare legilor fundamentale ale omenirii ce s-ar petrece într-o 
țară, poate influența şi chiar dezechilibra buna funcționare a principiilor ce domnesc 
pretutindeni. A adăugat: „statul e menit a fi în serviciul individului si nu individul sub 
stăpânirea statului”, adică negarea absolută a tezei totalitare ce domneşte în Rusia 
sovietică. 

Stortingul norvegian a respins proiectul guvemului de a se acorda Sovietelor baze 
navale şi aeriene în insulele Svalbad, pe motivul bine întemeiat că neutralitatea lor a fost 
stabilită printr-o convenție internaţională. 

Înaintea plecării la Moscova, Marshall a cerut Senatului ratificarea neîntârziată a 
tratatelor de pace cu Italia, Bulgaria, România şi Ungaria, după care aceste țări vor putea 

cere a fi admise în sânul Naţiunilor Unite, unde vor avea prilejul şi dreptul să prezinte cereri 
de modificare sau suprimare ale unor clauze din tratate, socotite prea oneroase. 

Se pare că Statele Unite ar fi dispuse a acorda Greciei un substanțial ajutor financiar, 
cu condiția ca trupele britanice să fie menținute în această țară. Bineînţeles că ruşii urlă, 
acuzând pe englezi că au devenit mercenarii capitalismului american. 

În momentul plecării spre Moscova, Bevin a transmis poporului sovietic un mesaj în 
care arată că negocierile vor întâmpina mari dificultăți şi că rezultatul lor va avea o 
importanță covârșitoare pentru întreaga omenire. Multi speră că ruşii vor fi în curând puşi cu 
botul pe labe. 

6.3.47. Se pare că Moss, de la misiunea americană, a declarat unor prieteni, că până 
în 2-3 luni vom avea aici un guvern instalat de americani şi că peste cel putin doi ani 
România va fi una una din țările cele mai prospere din Europa. Aceasta, împreună cu zvonul 
care circulă despre cele 24 puncte ale lui Marshall, printre care: 

- evacuarea imediată a teritoriilor ocupate; 

- plenipotente depline date delegaților de a lichida la conferință toate chestiunile fără 
a mai pretinde că trebuie să refere forurilor lor superioare; dar mai cu seamă cererea ca 
ruşii să-şi achite datoriile față de Statele Unite, au fost suficiente să creeze pretutindeni un 
sentiment general de euforie şi siguranța că vom scăpa în curând de ruşi. [...] 

Un semn al timpurilor este mazilirea lui Oieriu, trimis într-o vagă misiune în Bulgaria, 
din cauza prea cumplitelor banditisme de la comisia de armistițiu. 

Guvernul a dispus arestarea lui Veniamin şi a altor 30 tineri manisti din toată tara. 

7.3.47. Nota de protestare americană în contra arestărilor practicate direct de ruşi 
printre conducătorii Partidului Micilor Proprietari din Ungaria este cominatoriu: arată că s-au 
nesocotit toate angajamentele acordului de la Yalta, că ruşii s-au amestecat direct în 
treburile interne ale Ungariei, când este bine dovedit că acel partid obținuse majoritatea în 
alegeri si că acum tara e terorizatà de o infimă minoritate. Nota cere să se constituie imediat 
o comisie compusă din cei trei reprezentanți aliați, primul ministru ungar şi preşedintele 
Parlamentului care să ancheteze cazul. Dacă s-ar dovedi cu adevărat că a fost o încercare 
de complot, să se ia măsuri de rigoare, dar de către toți trei împreună. 

Se pare că la noi, jocul cu formula Argetoianu a căzut baltă şi că ruşii, văzând cum 
stau lucrurile, preferă echipa guvernamentală în forma sa actuală, iar Guţă, care se cam 
ratoise la început, o lasă din nou moale şi rămâne în guvem. 

Buşilă, Mares şi alții dintre cei arestați în lotul Antonescu au fost scoşi din spitalul 
militar unde se bucurau de un regim de relativă favoare si au fost reinternati la închisoarea 
Văcăreşti. 

8.3.47. Anglia a trimis si ea o notă similară de protest în chestiunea arestàrilor din 
Ungaria, dar presa din Budapesta nu le-a publicat, după ce guvernul maghiar ceruse avizul 

reprezentantului sovietic, fără a face un demers identic şi pe lângă ceilalți membri din 
comisia aliată de control. 

O altă problemă pe care Statele Unite o consideră îngrijorătoare e situația din Grecia 
şi a ajutorului american, iar din această cauză Truman şi-a întrerupt călătoria în Marea 
Caraibelor, convocând urgent la Casa Albă un număr de 14 reprezentanți ai celor două 
partide din Congres. 

Preşedintele sindicatului minerilor, Lewis, s-a prezentat în fața Congresului pentru a 
protesta împotriva interzicerii dreptului de grevă, a doua zi după ce Curtea Supremă 
condamnase acţiunea ca nelegală şi prejudiciabilă intereselor superioare ale statului. 

Comentariile presei americane relative la conferința de la Moscova, arată că 
problema spinoasă va fi viitorul Germaniei, cu privire la care se confruntă două teze 
diametral opuse: 

- cea a statelor mici care se învârtesc în orbita Sovietelor şi de la care au luat lecţii 
spre a cere un stat german unitar; 

- cea a micilor puteri occidentale care au adoptat teza franceză pentru o confederație 
germană. 

În sfârşit, mai este teza de compromis a anglo-americanilor, la care, în urma 
încheierii alianței de la Dunkerque, se speră că s-ar ralia şi Franța, si care preconizează o 
Germanie federală cu un organ economic central, dar cu largi autonomii politice pentru 
diversele state şi cu Parlamente proprii. 

Este lesne de înțeles că ruşii, care deocamdată au stors ultimul dram de 
aprovizionare de tot soiul din propria zonă, au acum poftă să pompeze de asemenea, şi din 
zonele celorlalți, unde englezii şi americanii au adus stocuri masive pentru alimentarea 
populației. 

Foarte interesantă este concluzia acestor comentarii: dacă nu se va putea stabili un 
acord la Moscova, n-ar fi exclus ca Germania să fie practic ruptă în două: zona sovietică în 
care ruşii să aplice sistemul unitar, comunist şi cea a aliaţilor, cu sistem federativ, 
democratic, perspectivă ce ne-ar duce inevitabil la un nou război. 

A făcut senzație declaraţia lui Marshall, la trecerea sa prin Berlin, despre un acord 
quadri-partit pe 40 ani pentru asigurarea liniştii Germaniei şi a refacerii ei economice în 
cadrul colaborării internaţionale. E pentru prima oară în istorie că Statele Unite ar lua parte 
efectivă la conducerea Europei şi că s-ar lega printr-un acord cu Uniunea Sovietică. 

11.3.47. leri s-a deschis conferința celor ,patru" la Moscova, concomitent cu care vor 
fi reluate şi discuţiile adjunctilor. Să vedem dacă americanii se vor mentine fermi pe poziţii si 
nu vor reîncepe politica de târguială, cedând într-o regiune spre a obține avantaje în vreo alta. 

Mihai Popovici mi-a spus că atât Argetoianu cât şi comuniştii din guvem se laudă - 
fiecare pentru sine - că au asentimentul lui Maniu pentru colaborare. Acesta însă îşi mentine 
poziția de intransigență: pe baza rezultatelor reale obținute în alegeri, revendică singur 

puterea, urmând să arate atunci care va fi politica ce va duce. Mihai socoteşte că în acest 
scop, partidul nu trebuia să se mențină în expectativă pasivă, ci să pornească o acțiune, nu 
de răsturnare sau de revoltă împotriva regimului, - lucru imposibil din cauza ruşilor, - ci de 
lămurire si de întreţinere a sentimentului opiniei publice prin întruniri, conferințe, chiar cu 
riscul de a se lua măsuri împotriva conducătorilor săi (arestări, procese etc.) 

În privința conflictului social-democrati-comunisti din sânul guvernului, el mi-a spus 
că primii cer să dovedească prin manifestări popularitatea de care se bucură şi succesul lor 
în alegeri față de comunişti, pe când aceştia refuză cererea, spunând că, în acest caz, vor 
manifesta şi ei simultan ca să facă o încercare de forțe. E lesne de înțeles ce ar prezenta o 
asemenea dublă manifestaţie: din nimic poate pomi o încăierare, pistoalele se descarcă 
singure, sunt morti şi răniți, destul ca sà dea prilej ruşilor să intervină pentru restabilirea 
ordinii. Ba chiar, adaugă unii, să profite pentru a dispune arestarea şi deportarea în Rusia a 
unui întreg grup de oameni politici şi de diverşi ,burghezi" din pătura reacționară. 

Deocamdată, guvernul a arestat samavolnic grupul de 30-40 manişti, sub pretext că 
pregăteau un complot împotriva siguranţei statului. Întocmai ca în Ungaria, doar cu 
deosebirea că la noi n-au intervenit direct muscalii şi deci nici note de protest n-au fost. 

Prima încrucişare a lamelor a şi avut loc la Moscova: Molotov a cerut să se 
examineze şi chestiunea Chinei, unde conform înțelegerii între aliați, nu există încă un 
guvem central necontestat, războiul civil cu comuniştii fiind în toi, iar o revoltă va izbucni în 
Formosa împotriva lui Tchang Kai-check. Marshall a acceptat propunerea, stipulând cà 
pentru această discuție trebuie să fie prezent şi reprezentantul Chinei si a cerut, la rândul 
său, să se ia în considerație şi părăsirea teritoriilor ocupate de către trupele aliate. 

Osservatore Romano crede că asupra Austriei se va ajunge uşor la o înțelegere, 
însă că pentru problema germană vor fi necesare mai multe conferințe. 

Deocamdată, au căzut cu toții de acord pentru suprimarea statului Prusia. Mă întreb 
dacă această hotărâre nu are poate scopul să uşureze chestiunea granițelor orientale ale 
Germaniei. 

12.3.47. Incidente brutale în Parlamentul francez între comunişti şi dreapta cu prilejul 
discuţiilor asupra Indochinei: palme si păruieli între deputati, strigăte de „dezertor” la adresa 
lui Thorez, care, hotărând a părăsi sala cu toată gruparea sa, a determinat pe Herriot să 
ridice brusc şedinţa. 

Motiune de neîncredere în guvernul laburist la inițiativa lui Churchill care îl 
învinuieşte de a fi socialist înainte de a fi englez, de a nu reprezenta nici măcar un întreg 
partid, ci doar o simplă fracțiune. „În loc de a nationaliza băncile şi industriile, acest guvem 
ar fi făcut mai bine să se fi naționalizat e! însuşi." 

Şeful guvernului belgian de coaliție a partidelor de stânga, Huysmans, şi-a înaintat 
demisia Regentului din cauza opoziţiei comuniştilor în chestiunea prețurilor şi a salariilor. 

Pactul polono-cehoslovac de asistență mutuală pe 20 ani împotriva unei eventuale 
agresiuni germane, va fi completat cu acorduri economice. 

Bulgaria a adresat la Moscova o notă prin care cere să i se acorde reparații din 
partea Germaniei. 

Sofia creează un penibil incident diplomatic prin molestarea ministrului Franţei şi a 
altor diplomați, cu prilejul emiterii biletelor de bancă, dând în vileag apucăturile sălbatice ale 
autorităţilor şi determinând protestul vehement a şapte reprezentanțe străine. 

Guvernul francez a decis comprimarea serviciilor publice şi concedierea a peste 
50.000 funcționari. 

Prietenul meu Murgulet, întors de curând din Germania şi din Franţa, vine total 
scârbit de poporul francez, complet contaminat de virusul comunist, unde nu se mai 
munceşte, cu ideea că, acum fiind învingători, dânşii au dreptul să profite de munca de rob 
a nemților, de cărbunele lor din Saar, de industria lor din Ruhr, de pădurile lor din munții 
Pădurea Neagră si din Palatinat, pe care le taie fără socoteală. În ce priveşte atitudinea față 
de noi, a întâmpinat indiferență, dacă nu ostilitate. În schimb, în zonele engleză şi 
americană din Germania, a avut impresia că aliaţii întretin şi organizează unități nemtesti 
spre a servi ca trupe de şoc într-un eventual conflict cu sovieticii. 

În această privință, un ofițer englez de la noi, care todeauna a fost rezervat față de 
români zicând doar: „aveți răbdare, nu và descurajati căci s-ar putea ca situația sà se 
schimbe în viitor”, vine azi şi declară prietenilor săi români: „Vă pot afirma acum că peste 
2-3 luni veti scăpa definitiv de teroarea şi de marasmul în care zaceti”. 

La fel vorbeşte şi Schuyler, până ieri foarte „boutonne”2 Să fie oare adevărat ? „Les 
temps sont proches?!...°90 

Ceea ce este mai important decat toate, a fost comunicatul de azi dimineatà al 
guvernului american, ca un soi de prefatà a expunerii de astà searà a lui Truman în 
Congres, care arată în esenţă că politica tradiţională de până acum a Statelor Unite pentru 
colaborarea internațională şi restabilirea păcii, nu mai poate fi continuată din cauza relei 
credințe a Sovietelor şi a sateliților ei, aşa că americanii vor începe o politică de 
interventionism economic pentru susținerea voinței lor de a restaura pacea, libertatea si 
prosperitatea în lume. Probabil că acest aviz solemn e datorit şi faptului că Marshall, care ar 
fi dorit ca supremă încercare de înțelegere, să aibă cu Stalin o convorbire prealabilă 
începerii lucrărilor, n-a reuşit să vadă pe „Marele Manitou”, ci a rămas să se zbată tot cu 
dârzul de Molotov. 

Truman a precizat că Statele Unite nu mai pot suporta teroarea şi falsificarea voinței 
popoarelor din Polonia, România şi Bulgaria şi pornesc o campanie de apărare a libertății şi 

refacerea țărilor ruinate şi dezorganizate, începând cu ajutorarea Greciei şi a Turciei cu 400 
milioane dolari şi cu personalui civil şi militar necesar, mai ales acum că Anglia trebuie să-şi 
retragă trupele din mai multe regiuni de pe glob. 

14.3.47. Congresul american a luat imediat în deliberare proiectul Truman. Senatorul 
Vandenberg susține cu toată autoritatea Partidului Republican această nouă orientare a 
politicii Statelor Unite pentru combaterea totalitarismului comunist şi pentru susținerea în 
toate țările a democraţiei în contra teroarei exercitate de o minoritate înarmată şi de 
acţiunea conjugată a comuniştilor dinăuntru şi din afară. 

Drept răspuns învinuirilor aduse de Soviete, de a fi nesocotit ONU, singurul în drept 
de a lua hotărâri în asemenea împrejurări, guvemul şi presa americană arată că Organizația 
nu este încă în măsură de a acționa în această privință, deoarece nu are forță armată la 
dispoziție şi fiind deocamdată complet paralizată prin dreptul de veto acordat marilor puteri. 

Ruşii turbează şi-şi exprimă furia prin /zvestia, prin agenția Tass, dar şi prin vocea 
liberalului(?!) Wallace, care acuză pe Truman de a împinge lumea într-un nou război. 

Cele trei partide democrate de la noi au adresat reprezentanților Statelor Unite, 
Angliei, Franţei şi Uniunii Sovietice cât şi la ONU, note - atât comune cât şi separate - de 
protestare împotriva guvernului Groza, care şi după semnarea tratatului de pace, continuă şi 
chiar agravează regimul de teroare. Titel Petrescu arată că partidul său este chiar socotit 
„hors la loi". 

Molotov a propus la Moscova o convorbire în trei cu Marshall si Bevin asupra Chinei 
la care să asiste şi ambasadorul acesteia în URSS. Guvernul Tchang Kai-check se opune 
formal acestui procedeu. 

16.3.47. Ruşii continuă să urle în contra imperialismului american, dar se simt tot mai 
izolaţi, fiindcă şi Franța ca şi Anglia se alătură acum Statelor Unite; este în joc însuşi 
imperiul lor colonial. Aud că Stalin ar fi declarat că apreciază foarte mult realismul 
conciliatoriu al mesajului Truman. În această privință e delicios comentariul de ieri al lui 
Wickham Steed; după ce-şi exprimă încrederea că acest mesaj va avea darul să 
lămurească situaţia şi să împace lucrurile, el adaugă: „că doar domnul Stalin nu este bandit 
de drumul mare"! 

La Paris continuă disputa între parlamentarii comunişti şi cei de dreapta, guvemul n- 
are nicio autoritate, aşa că se prevede demisia lui Ramadier după terminarea conferinței de 
la Moscova, spre a permite lui Bidault să-şi termine cu bine activitatea. 

Criza guvernamentală din Grecia nu s-a terminat încă. 

La Budapesta, guvernul s-a remaniat în sens comunist, prin excluderera câtorva din 
partidul Micilor Proprietari care pierd acum terenul, după ce s-au dovedit neputincioşi să 
câştige - la conferința păcii - procesul Ardealului. 


31 „în afara legii” 

Incidentul de la Sofia are ca urmare ruperea negocierilor economice cu Franţa şi 
expulzarea de acolo a gazetarilor bulgari. 

La noi, guvernul procedează din ordin la arestări masive dintre cadrele partidelor din 
opoziţie, parte spre a-i judeca (cazul Veniamin), parte spre a-i trimite direct în lagăre. Se 
pune problema dacă ruşii nu vor vrea în clipa unui conflict să-i deporteze în pustietàtile 
moscovite, unde li s-ar pierde cu totul urma. Mi se spune însă că guvernul pur comunist ce 
ar trebui constituit în asemenea caz, ar avea puţini sorti să se poată forma, doarece mulți 
dintre ei au început a da semne de rezistenţă, ba unii au fost şi excluşi din partid. 

Deocamdată, Guţă care încearcă să joace pe ambele tablouri, este strâns cu uşa de 
tovarăşii săi: când, îndată după înpoierea de la Paris, se retrăsese la Poiana în ajun de 6 
martie, i s-a trimis vorbă că de nu va fi prezent la Bucureşti pentru acea zi festivă a 
„Blocului”, poate rămâne definitiv acolo unde se află; Guţă a sosit în grabă la raport. [...] 

În China, forțele Guomindang au reluat cu succes ofensiva împotriva comuniştilor. 

Comisia de anchetă din Grecia compusă din nouă membri, a trimis pe şapte dintre ei 
(rusul şi polonezul rămânând la Salonic în tovărăşia agenților de legătură bulgar, sârb şi 
albanez) la poalele Olimpului unde au aşteptat zadamic timp de o săptămână să apară „Le 
Roi des montagnes”, faimosul Markos, şeful rebelilor care pretindea cà ia aceste măsuri 
spre a nu trăda planul de acţiune şi a nu se afla punctele sale strategice de refugiu şi de 
rezistență. Ce operetă şi ce bătaie de joc pentru serioasa comisie!... 

22.3.47. Starea interioară de la noi este cât se poate de tulbure: degeaba se zbate 
Tătărescu cu social-democratii din guvern, să ţină putin în frâu voința feroce a comuniştilor 
de a stăpâni şi a dezorganiza totul în țară; şi disperaţi, se adresează partidelor din opoziție 
să-şi trimită deputații în Parlament spre a contabalansa pe extremisti. Aceştia sunt însă 
hotărâți să înlăture prin teroare orice obstacol! şi de a executa întocmai ordinele Moscovei. 
Aud că n-ar fi exclus în caz de creştere a tensiunii dintre aliați, să aflăm că toți cei arestaţi 
samavolnic au fost deportaţi în Rusia sovietică. 

Pe de altă parte, după săptămâni de rezistenţă, bietul Rege a fost silit să semneze 
decorarea lui Vişinski, cel care i-a bătut din picior şi l-a înjosit anul trecut cu „Marea Cruce a 
Ordinului Carol”. 

Stalin a fost proclamat cetățean de onoare al României, iar Molotov, al oraşului Cluj. 
Dacă printre ticăloşii din guvern a mai rămas vreunul să simtă încă româneşte, şi-ar da 
poate seama de profundul dispreț ce produc asemenea linguşiri în mintea celor adulați. 
Noroc doar că americanii nu au aerul să cedeze în fața sovieticilor. Dimpotrivă, le cer să 
participe alături de toate statele lumii la realizarea unei dezarmări generale, care pentru 
Rusia, s-ar face sub control american. 

Cred că scopul urmărit de Statele Unite este să ajungă la prăbuşirea imperialismului 
rusesc care amenință veşnic pacea lumii, de-o fi el alb, roşu sau portocaliu. Pentru aceasta, 
înaintea unui eventual conflict, caută cele mai avantajoase poziții în vederea reuşitei 

planului lor: pe de o parte, retragerea armatelor ruseşti de pe toate teritoriile ocupate în 
prezent, iar pe de altă parte, dezvoltarea procesului de destrămare a acestui monstruos 
imperiu, în organisme independente ale diverselor popoare componente. Ar fi inadmisibil ca 
americanii care au investit peste 400 miliarde dolari pentru a duce războiul şi a continua 
înarmarea, sà socotească aceşti bani aruncaţi în gârlă, fără a mai spera la un beneficiu, 
când ştiut este că orice război este mai întâi de toate o afacere negustorească. În acest caz, 
ruşii vor plăti capete şi dobânzi... 

23.3.47. Fără a ține seama de toate zvonurile, mai mult sau mai putin fanteziste, 
care circulă la noi ca să întreţină speranța că vom scăpa în curând de ruşi, sunt touşi două 
fapte certe care pot fi socotite simptomatice pentru desfăşurarea evenimentelor: 

1. La Moscova, Marshall a cerut - şi Molotov a acceptat - ca o delegație austriacă în 
frunte cu ministrul de Externe să sosească imediat acolo pentru a discuta cu cei patru şi a 
se încheia tratatul cu această țară, încă în cursul lucrărilor acestei conferințe. 

2. La Washington, Truman a dispus epurarea din toate serviciile publice, pe acele 
elemente care prin vreo atitudine sau manifestări fasciste sau comuniste, au tendințe 
subversive şi ar da dovadă de nelealitate față de statul american şi de interesele sale. Dacă 
asta nu e un semn!... 

Pe de altă parte, ca să susțină cererea de ajutor pentru greci şi turci, Truman a 
prezentat Congresului a serie de documente, spre a dovedi că ruşii au dus o campanie 
intensă pentru înrobirea acestor popoare prin mijlocirea acțiunilor comuniste şi prin pretenția 
sovietică de control efectiv cu baze militare la Strâmtori. Este drept că trupele rebele din 
Grecia nu însumează decât vreo 20.000, dar sunt bine înarmate si de ruşi şi de vecini, față 
de forțele guvemamentale prost organizate, în timp ce englezii de acolo abia ating 6000 
oameni. 

Americanii propun ca Ciprul să fie dat Greciei şi ca fără concesiuni teritoriale, bulgarii 
şi sârbii să obțină o ieşire la Marea Egee printr-o zonă liberă, la Salonic. 

Cât de tare şi-au bătut joc comuniştii greci de comisia de anchetă, o dovedeşte 
declarația de azi a lui Markos care afirmă că membrii ei îl aşteptau zadarnic lângă Olimp, 
fiindcă fuseseră greşit îndrumați, în timp ce dânsul le fixase întâlnirea într-un alt punct din 
Tesalia la vreo 250 km depărtare, unde de altfel s-au dus delegații rus şi polon (rămaşi 
atunci la Salonic) şi cu care a stat de vorbă 13 ore. Delicios! 

26.3.47. La Moscova delegații şi-au expus punctul de vedere asupra Germaniei, 
fiecare rămânând însă pe pozițiile sale. S-a admis totuşi că noțiunea reprobativă de 
„nazism” si de „fascism" nu se confundă cu cea de „necomunism”, aşa cum este în capul 
rusilor. 

Delegatii Austriei vor sosi mâine la Moscova. 

Pentru noi, se pare că Guţă şi Dej vor susţine şi ei cauza României, mai ales în ce 
priveşte reparațiile germane şi anume: dacă nu ni se permite a ridica pretenții în calitate de 

beligeranti după 23 august 1944, nici nouă să nu ni se mai poată cere a onora creantele 
germane asupra noastră... sau vice-versa. 

La Consiliul de Securitate plângerea englezilor în contra Albaniei a fost torpilată prin 
exercitarea dreptului de veto de către Gromyko, în ciuda votului afirmativ al tuturor celorlalți. 
Este de observat că până acum, numai rușii au uzat si au abuzat de acest drept... şi 
întotdeauna pe nedrept. Rămâne acum ca Anglia să se adreseze Curţii de la Haga. 

Ambasadorul american la Varşovia a demisionat ca să poată publica liber 
fărădelegile ce se comit în Polonia. 

Autoritățile americane au scos din slujbă pe un comentator de radio, care criticase 
mesajul preşedintelui Truman. 

30.3.47. La Moscova sunt semne că se cam bate apa-n piuă şi Marshall a declarat 
că probleme serioase îl reclamă la Washington, neavând timp de pierdut. Nu sunt aparente 
de înțelegere asupra viitorului Germaniei: unitatea economică, forma provizorie a 
guvernului, dezarmarea etc. În paralael, din iniţiativa lui Bevin, se discută acolo şi revizuirea 
tratatului anglo-rus şi se pune întrebarea dacă termenul de 50 ani ar mai fi posibil. 

Ca repercusiuni a situației, la noi se văd prelungindu-se „les tiraillements“ din 
guvern şi încercările lui Guţă să întindă cât poate mai mult coarda rezistenței, fără însă a 
risca s-o rupă, față de veleitàtile extremistilor. 

Un englez a spus unei doamne de la noi: „Vom pleca numai după plecarea ruşilor”. E 
foarte puţin drept consolare, dar tot e ceva... Mai ales că Sovietele pretind că nu vor ratifica 
tratatele de pace decât în ianuarie, atunci când simulacrul de Parlament se va întruni în 
sesiune ordinară. 

O altă caricatură de Parlament este cel francez, în care veşnic sunt scandaluri sau 
amenințări, ceea ce îndreptățește pe unii să socotească destul de critică poziția 
comuniştilor. În acest fel, se ridică din nou acţiunile lui de Gaulle care va rosti în curând un 
discurs la Strasbourg şi despre care se spune că va reintra în arena politică, fiindcă azi, din 
nou, Franţa are nevoie de el. 

Comisia specială instituită în urma hotărârii lui Truman, apreciază că Partidul 
Comunist american este în realitate un simplu agent al Sovietelor. Cât despre acțiunea 
ruşilor de sabotare a păcii, Sunday Times afirmă că dreptul de veto exercitat de Gromyko în 
chestiunea albaneză dovedeşte că: „sovieticii nu fac altceva decât cauză comună cu 
ucigaşii”. 

Situația alimentară în Anglia se arată sub foarte negre perspective: viscolul şi 
inundațiile au compromis o însemnată parte a recoltei şi au omorât 1,5 milioane de oi şi vite. 

După Etna, a început acum erupția vulcanului Hekla din Islanda. N-ar fi oare vreo 
legătură între zvârcolirile din măruntaiele pământului şi nebunia omenească de azi?... 


32 „hărțuielile” 

31.3.47. Maniu este cât se poate de optimist şi persistă a declara că agresivitatea 
rusească, tradusă la noi prin arestarea opozanților şi măsurile comunizante de dislocare a 
aparatului de stat, nu reprezintă decât zbuciumările fiarei încoltite (ceea ce spun şi eu de 
atâta vreme condus numai de logică, spre a-mi întreține speranța). Mi se afirmă chiar că 
Berry ar fi declarat că: „fie ce-ar fi, peste două luni americanii vor fi în Romània" (ca si în 
Grecia şi Turcia). În această privință, văd că, Congresul nu se grăbeşte să sanctioneze 
hotărârea lui Truman. Prilej pentru ruşi să pretindă că politica preşedintelui întâmpină o 
puternică opoziţie în Statele Unite. 

La noi, mizeria fiziologică se amplifică înspăimântător. tifosul exantematic face 
ravagii teribile, pare că nimic nu-l poate stăpâni. Sunt morti în Gara de Nord, iar în spitale 
doctorii nu mai pot decât înregistra cazurile de deces. 

1.4.47. Se anunţă azi moartea regelui George al Greciei şi cu toate că americanii 
pretind că acest lucru nu va schimba cu nimic politica Statelor Unite, totuşi este posibil să se 
pună din nou problema Monarhiei sau a Republicii. Mă întreb dacă n-o fi fost şi mâna 
comunistă amestecată aici, aşa precum mâna nemteascà a avut de a face cu moartea 
inopinată a regelui Boris la Sofia. 

Franco a făcut o declarație răsunătoare despre hotărârea sa de a restabili regimul 
monarhic în Spania, constituind un consiliu de Regentà, care, după moartea sa, ar desemna 
pe viitorul Rege din familia regală spaniolă. Don Juan de la Lisabona respinge acest mod 
bizar de restaurare, iar voci din Londra spun însă că dacă această decizie ar grăbi plecarea 
lui Franco, englezii ar aplauda acest gest. 

Se apreciază că ziua de mâine ar putea fi hotărâtoare la Moscova, unde Marshall, 
văzând că niciun acord real cu sovieticii nu e posibil, ar cere lui Stalin să lămurească 
imediat atitudinea politică a Sovietelor, amenințând cu plecarea sa şi cu ruperea 
convorbirilor celor patru miniştri. Mă întreb dacă ruşii ar fi în stare să capituleze, fără ca un 
semn vădit şi contondent al conflictului să-i pocneascà în crestet... 

Seara am aflat ştirea că prinţul Paul a şi depus jurământul ca nou Suveran şi că fiul 
său a devenit Diadoh; aşadar, criza constituţională greacă e înlăturată. 

4.4.47. Trei ani de la primul bombardament american asupra Bucureştiului, care a 
constituit primul semn vădit al unei schimbări totale în potențialul politicii româneşti. În mod 
empiric, anul acesta ar trebui ca la 4 iulie să se arate un semn asemănător. 

Epidemia de tifos exantematic ia proporții îngrozitoare, se vorbeşte de 40.000 cazuri, 
dar se semnalează şi şase cazuri de ciumă, din care patru mortale. Foametea ce se 
prevede pentru acest an ar putea depăşi orice imaginație, căci în multe părți semănăturile 
de toamnă au degerat complet, iar primăvara se arată încă de pe acum secetoasă. 

Comisia de anchetă din Grecia a găsit lângă Belgrad un întreg sat, fost german, 
populat numai cu greci refugiați, în care numele străzile sunt Stalin, Molotov, Tito etc. şi 
unde se pretinde că se organizează echipele de comitagii. Investigaţiile încercate, lasă 

problema învăluită în mister. Comisia a plecat la Geneva pentru redactarea raportului, dar 
rezultatul se întrevede putin clar. 

Comisia pentru afacerile străine a Senatului american a votat în unamitate ajutorul 
pentru Grecia şi Turcia. Guvernul se arată dispus a renunța la această inițiativă, de îndată 
ce ONU ar exprima dorința dar şi-ar dovedi şi putinţa, să preia această însărcinare. Doar 
Wallace şi Eliott Roosevelt se arată ostili. 

Guvemul englez a aprobat cu sprijinul conservatorilor, dar contra votului celor 70 
laburisti de stânga, serviciul militar obligatoriu care a fost redus totuşi printr-un amendament 
de la 18 la 12 luni. 

7.4.47. Convorbirile de la Moscova sunt în continuare blocate. Nu se înțeleg deloc 
asupra viitorului Germaniei, ruşii neacceptând propunerea americană privitoare la unitatea 
economică, decât dacă li se admite plata reparațiilor din producția curentă a Germaniei. 
Marshall respinge categoric această pretenție care nu fusese prevăzută în acordul de la 
Potsdam, precizând cu o ironie mai crudă decât o palmă pe obraz: „it looks very much to us 
as though the Soviet Union is trying to sell the same horse twice”.* Numai că tovalul rusesc 
încasează toate palmele şi continuă a-şi face de cap. 

În urma reducerii serviciului militar din Anglia de la 18 la 12 luni, conservatorii declară 
că vor reexamina chestiunea, aşa că nu se mai ştie dacă vor acorda mai departe sprijinul lor 
guvernului laburist. i 

În discursul de la Strasbourg, de Gaulle s-a pronunţat împotriva Constituţiei franceze 
actuale care duce țara de râpă. A declarat că a fost primul care a chemat pe Thorez spre a 
forma un guvem de uniune naţională, dar că, văzând ce planuri urmăreau comuniştii, a 
preferat să demisioneze decât să se lase copleșit de ei. A preconizat pentru Franţa o politică 
exclusiv apuseană, o redresare a francului prin economii bugetare severe şi reducerea 
personalului functionaresc, obținerea prin orice mijloace a unui stoc important de cărbune şi 
reorganizarea producției prin aducerea a 2 milioane de muncitori străini. 

De la Lisabona, pretendentul Don Juan a lansat un apel către poporul spaniol pentru 
a protesta împotriva sistemului lui Franco de a restabili Monarhia, pentru a obține dictatura 
personală pe viață. 

8.4.47. Pe când americanii tratează pe ruşi de escroci, aceştia îi acuză de planuri 
ascunse de hegemonie. Prin vocea lui Gromyko, Sovietele cer ca ONU să numească o 
comisie spre a verifica dacă ajutoarele acordate Greciei servesc cu adevărat la înlăturarea 
mizeriei şi la refacerea economică a țării, pe când anglo-americanii propun o comisie 
interaliată de control care să verifice situația de fapt de-a lungul granițelor greceşti. 
Suspiciuni şi acuzări reciproce, fără ruperea convorbirilor şi fără rezolvarea crizei, în timp ce 
la noi, comuniştii din guvern încearcă distrugerea aparatului de stat prin prăbuşirea leului si 
urcarea vertiginoasă a prețurilor. 


33 „pare ca şi cum Uniunea Sovietică ar vrea să vândă de două ori acelaşi cal” 

10.4.47. Manistii, liberalii şi social-democratii au înaintat un protest Regelui împotriva 
arestărilor printre fruntaşii acestor partide (240, 100 şi respectiv 20 persoane) practicate de 
un guvem totalitar care stăpâneşte tara, în ciuda tuturor principiilor de drept si de libertate. 

Cu excepția abtinerilor delegaților rus şi polonez, restul Consiliului de Securitate a 
propus ca litigiul anglo-albanez să fie deferit Curţii de la Haga. Dacă Albania, care nu e 
membru ONU, acceptă această jurisdicție, acesta va fi primul proces de această natură a 
Curţii intemationale. 

La Moscova, Marshall a propus ca o comisie ad-hoc să studieze chestiunea graniței 
polono-germane. Molotov s-a opus, pretinzând că graniţele au fost fixate definitiv la 
Potsdam, pe când delegatul american răspunde că fixarea fusese doar provizorie până la 
încheierea păcii cu Germania. În acest timp, pe când Marshall n-a reuşit încă să-l vadă pe 
Stalin, acesta a stat de vorbă peste o oră cu candidatul prezumtiv republican la viitoarele 
alegeri prezidenţiale din 1948. 

Ecouri din Moscova arată că ruşii nu cred în eventualitatea unui conflict, cà în niciun 
caz ei nu vor întreprinde nimic spre a-l provoca (?!), dar la nevoie vor rezista în defensivă. 
Sunt convinşi că până în 1948, americanii vor ajunge în fața unei crize ce va constitui un 
adevărat crash economic, din cauza crescàndei lipse de debuşeuri pentru supraproductia 
lor industrială, datorită pauperizării întregii omeniri. Acceptând reală o asemenea premiză, 
socot dimpotrivă, că americanii, dându-şi perfect seama de această primejdie, vor lua 
măsuri grabnice spre a preveni dezastrul si că nu vor consimti să piardă fără niciun folos 
pentru ei, investițiile uriaşe făcute pentru ducerea războiului şi pentru înarmările masive de azi. 

Christian al Danemarcei, grăv bolnav, a trecut puterile suverane în mâinile prințului 
moştenitor. 

Henry Ford a murit la 83 ani. 

În Grecia a început ofensiva împotriva rebelilor. 

Cererea lui Bidault ca regiunea Saar să fie integrată în sistemul economic al Franței, 
a fost susținută de Bevin şi de Marshall. În ce priveşte Ruhr şi Renania, se preconizează o 
ocupație de lungă durată pentru preîntâmpinarea unui eventual pericol din partea 
Germaniei, însă nu se vorbeşte de scindarea acestor provincii de restul teritoriului german. 

13.4.47. Mişcarea pornită de generalul de Gaulle de a ralia în jurul său pe francezii 
de orice categorie, cu excepția comuniştilor şi a extremiştilor de dreapta, ar putea determina 
prăbuşirea guvernului Ramadier şi chiar riscul unui război civil. [...] 

Sănătatea regelui Christian pare a se restabili, dar puterile îi scad, aşa că ne putem 
aştepta într-o zi la sfârşitul fatal. 

Conferința lui Wallace în Anglia atacă în mod direct politica lui Truman de ajutorare a 
Greciei şi a Turciei şi-l acuză a fi adversar al oricărei încercări de înțelegere cu Sovietele şi 
a săpa din temelii opera ONU. Violente critici s-au manifestat printre senatorii americani, 
dintre care unii au ajuns să propună excluderea Preşedintelui din viața politică a Statelor Unite. 

O şedinţă specială a ONU se va întruni la 28 aprilie pentru a discuta problema 
Palestinei. 

Francezii sunt foarte afectați din pricina ruşilor care se opun la integrarea economică 
şi vamală a regiunii Saar cu Franța. Se crede că ar fi un mijloc de presiune pentru a obtine 
adeziunea franceză la campania Sovietelor împotriva anglo-americanilor cu privire la Ruhr 
şi Renania. 

Ruşii susțin cu îndârjire ca acele 10 miliarde dolari, pretinse ca despăgubiri de la 
nemți, să fie plătite din producția curentă, ceea ce presa engleză socoteşte că s-ar rezuma 
prin a cere anglo-americanilor să le plătească ei înşişi. 

Conferinţa de la Moscova se apropie de sfârşit, fără a se fi ajuns la niciun rezultat 
apreciabil. Totodată se discută acolo şi stabilirea pe 40 ani a unui acord între cei patru 
pentru a împiedica orice veleitate din partea Germaniei a renaşterii nazismului şi a politicii 
sale de agresiune. 

Luptele din Grecia pentru reducerea rezistenței rebelilor lui Markos continuă acerb. 
Gerul şi viscolul îngreunează operațiunile. 

16.4.47. Marshall a stat în fine de vorbă aseară cu Stalin, însă a dat ordin să nu se 
publice niciun comunicat despre rezultatul convorbirilor. 

În negocierile de la Moscova, nicio înțelegere posibilă între anglo-franco-americani şi 
ruşi cu privire la stabilirea unui „pact în patru” asupra Germaniei, din pricina opoziției 
sistematice a lui Molotov, care - după vorba băiatului meu, copil de 10 ani, - formează el 
singur o majoritate negativă. 

În mai multe oraşe din Palestina, autoritățile britanice interzic evreilor ieşirea din 
casă, temându-se de tulburări cu prilejul execuţiei unor terorişti spânzurați într-o închisoare 
din St. Jean d'Acre. 

Christian al Danemarcei se apropie de sfârşit. 

De Gaulle a deschis la Paris liste de înscriere în noul partid, dar în prima zi n-a cules 
decât 10.000 aderenti, se zice din cauza discursului lui Auriol, care-l acuză că vrea să 
dărâme Republica. Mâine generalul îşi va fixa programul. 

Guvernul englez prezintă Parlamentului primul buget echilibrat de după război, bazat 
mai ales pe impozitele indirecte (în primul rând tutunul). 

17.4.47. Cel mai mare dezastru al timpurilor actuale s-a înregistrat la Texas-City pe 
țărmul golfului Mexic, care a fost cuprins de flăcări şi distrus de explozii, pornite de la un vas 
încărcat cu nitrati şi de la un petrolier. Sinistrul s-a propagat la diverse uzine si la 
rezervoarele de petrol. Populația de 18.000 locuitori a fost grav afectată. [...] 

Se pare că la Moscova se desenează un început de acord posibi! în chestiunea păcii 
cu Austria. Azi vor fi ascultați delegații austriac şi jugoslav pentru Carintia. Să fie oare 
rezultatul vizitei lui Marshall la Stalin?... Cu toate acestea, să nu ne închipuim numaidecât 
că s-a şi stabilit înțelegerea. 

Bevin împreună cu delegația va părăsi Moscova marti, fără a fi ajuns la niciun 
rezultat practic privind reînnoirea alianţei şi ziarele engleze lasă a transpira grija că ruşii ar fi 
dorit să angajeze pe englezi de partea lor în cazul unui eventual conflict cu Statele Unite. 
De altfel, ideea unui posibil război începe a-şi face drum în spirite: la Washington un deputat 
a cerut ruperea relațiilor diplomatice cu Moscova, iar aici un seid al lui Bodnăraş, ca să 
semene panica în suflete, a declarat că până în două săptămâni avem război, că teatrul 
luptelor nu va fi la noi, dar că ruşii vor avea grijă să aresteze şi să deporteze în masă pătura 
burgheziei. 

18.4.47. După expunerea delegatului jugoslav, care cere Carintia, o parte din Styria 
şi despăgubiri de război de 37,5 milioane livre sterline, şi după replica austriacă susținând 
că tara a fost victima si nu complicele lui Hitler, lucru recunoscut de aliați încă din 1943, se 
pare că nici măcar pacea cu Austria nu va fi semnată acum la Moscova. Delegaţiile vor 
pleca săptămâna viitoare, probabil cu dorința să reia convorbirile într-o viitoare conferință în 
iulie la Londra. Deci, ad calendas grecas... 

Remanieri în guvernul englez: un nou ministru al Indiilor şi un nou şef al Oficiului de 
control pentru Germania şi Austria, care va fi ataşat pe lângă Foreign Office, iar nu pe lângă 
War Office, ca până acum. Restul sunt de mai mică importanţă. 

Noi preşedinţi de Consiliu în Finlanda şi în China, iar ruşii ţipă fiindcă 
n-au câştigat comuniştii. 

Fortificațiile germane de pe insula Helgoland au fost aruncate în aer azi dimineață cu 
2 tone exploziv. 

Incidentul de la Sofia s-a închis printr-un comunicat comun al reprezentanților străini 
care admit că motivul neîntelegeri fusese boala ministrului de Externe şi hotărârea 
guvernului bulgar de a reda misiunilor străine sumele necesare în leva... 

Cu nouă voturi contra celor rus şi polonez, Consiliul de Securitate a respins 
propunerea sovietică de a supune ajutorul acordat Greciei şi Turciei controlului 
ONU, adoptând în schimb pe cea americană de a menține de-a lungul granițelor greceşti o 
sub-comisie internațională de observație şi de investigare. 

Monseniorul Tiso, fostul preşedinte al Slovaciei, a fost spânzurat ieri. 

21.4.47. Astă noapte a murit regele Christian al Danemarcei; azi va fi proclamat noul 
rege Frederick. 

Cu toate zvonurile persistente că, până la terminarea conferinței de la Moscova, 
tratatul cu Austria va fi semnat, cei patru miniştri de Externe continuă să nu se înțeleagă din 
pricina obstructiei sovietice asupra unor puncte esențiale: revendicările teritoriale şi cererea 
de despăgubiri din partea sârbilor, care ambele au fost retrimise comitetului adjunctilor spre 
a fi studiate. Prin obrăznicia lor, ruşii fac tot ce pot ca să silească pe americani să provoace 
conflictul, în timp ce aceştia, nevoind a face act de agresor, nu-şi pierd calmul, aşteptând 
suprema greşeală a sovieticilor. Până când? 

Față de măsurile guvernului francez împotriva celor patru deputati care au participat 
la revolta din Madagascar, Thorez păstreză o atitudine neutră, însă grupul parlamentar 
comunist e pornit pe scandal. 

24.4.47. După ce Senatul american a votat cu 67 contra 23 împrumutul pentru 
Grecia şi Turcia, Camera Reprezentanților urmează a-l vota săptămâna viitoare. 

Până atunci vom sti cum s-a terminat falimentul de la Moscova. Marshall aşteaptă 
acum răspunsul lui Molotov la propunerea de a se termina până în septembrie discuţiile 
asupra tratatului cu Austria, altcum problema va fi deferită ONU. Se vorbeşte ca, între timp, 
să mai aibă loc o întâlnire în iulie la Londra. Este evident că între americani şi ruşi conflictul 
este amenintàtor şi poate deveni actual, dar cu toate acuzele verbale, şi unii si alții se feresc 
să-l provoace. Întrebarea este până când va putea dura acest joc al abilității. Desigur nu 
până la totala dezorganizare de către ruşi a Europei, nici până la crahul economic american, 
pe care ruşii contează pentru anul viitor. 

Acordul anglo-franco-american asupra producției de cărbune german ar fi un semn 
că au renunțat la un acord cu sovieticii. 

Cât despre campania lui Wallace, se vorbeşte că n-ar fi exclus să fie acuzat de act 
de trădare față de politica țării sale, pe baza unei legi din Connecticut de acum 150 ani. 
Camera Reprezentanţilor a cerut trimiterea în judecată a secretarului general al Partidului 
Comunist American pentru o atitudine politică similară. 

În fine, la noi este război deschis între Presidentie şi Externe, Bodnăraş refuzând sà 
acorde viza de ieşire din țară a miniştrilor trimişi de Guţă în străinătate, ca un soi de 
răzbunare a refuzului acestuia să accepte numirea la Externe a lui Stupineanu (Honigman) 
care este pare-se, şeful unui serviciu secret. Dacă Tătărescu pe care nu-l caracterizează 
curajul (nici cel fizic, nici cel moral) are o atitudine atât de fermă, este că se bazează pe o 
schimbare radicală foarte pe curând, căci altfel riscă enorm. 

Chiar destrămarea economică a țării organizată de Moscova prin urcarea prețurilor 
peste orice plafon şi paralizarea crescândă a producției, este tot un semn de slăbiciune 
rusească. 

Dacă ar putea conta pe menținerea mai îndelungată a poziţiilor, n-ar fi nebuni să 
dezorganizeze producția unei țări din care pompeazà aproape totul. 

Se pare că în Rusia spectrul foametei e atât de sinistru, încât nu vor putea prelungi 
boala decât până prin iunie. Totul e paragină, nu se munceşte, armata înghite totul, aşa că 
se află în fata următorei dileme: sau tin armatele pe picior de război şi în scurtă vreme mor 
cu toții de foame, sau demobilizează si au imediat revoluție. De aceea probabil că Marshall 
le-a dat termen până în septembrie, ştiind prea bine că până atunci vor fi K.O. 

În Camera Lorzilor guvernul englez a invitat cele cinci guverne ale foştilor sateliți în 
propriul lor interes, să ratifice cât mai curând tratatele de pace semnate, spre a putea 

beneficia de ajutoare financiare şi alimentare, dar mai ales pentru plecarea cât mai grabnică 
a trupelor de ocupaţie. 

leri, princess Elizabeth a împlinit 21 ani şi azi familia regală britanică se îmbarcă la 
Cape Town în drum spre țară, după o absenţă de trei luni. 

Actele de teroare continuă în Palestina. Vor proceda englezii ca Vespasian? Agenţiile 
internaționale pentru imigranții ilegali sunt acuzate la Londra de tot răul. 

Astă seară Stalin oferă la Kremlin un banchet în cinstea delegaților de la conferința 
care a luat deci sfârşit fără niciun rezultat. Nu se ştie încă ce a răspuns Molotov lui Marshall, 
însă de pe acum se anunţă că viitoarea conferință sa va întruni în noiembrie la Londra. Deci 
o amânare încă si mai îndepărtată. Să fie oare reală presupunerea prăbuşirii grabnice a 
Sovietelor?... 

Marshal! explică presei că aceasta nu înseamnă o rupere a negocierilor, precizând 
că, dacă în septembrie cei patru ministri se reîntàlnesc la New-York, ei vor putea relua 
convorbirile încă înainte de Londra, pe când austriacul Gruber declară că guvemul său 
protestează contra acestei nedreptàti, de a nu se fi încheiat tratatul cu Austria. Între timp, o 
comisie va funcționa la Viena pentru discutarea chestiunilor în litigiu. 

29.4.47. După prezentarea raportului în fata lui Truman, a guvernului si a fruntasilor 
ambelor partide din Congres, Marshall a declarat presei care-l întreba de este sau nu 
optimist: „Timpul va arăta cum sunt”. Aseară a vorbit şi la radio, vorbind de rezultatele 
obținute la Moscova. N-a putut accepta teza sovietică nici în ce priveşte formula centralistà 
a Germaniei care ar împinge spre reconstituirea unui stat totalitar, nici relativ la plata 
despăgubirilor din producţia actuală, împiedicând nedefinit reorganizarea normală a 
Germaniei, şi nici pretențiile asupra bunurilor germane din Austria, ceea ce ar mina complet 
poporul austriac. 

Intransigenta rusească a împiedicat ajungerea la un acord pe orice chestiune 
principală, dar acum cel putin fiecare ştie ce vrea celălalt, aşa că pentru viitoarea întâlnire, 
pozițiile sunt fixate. În convorbirea cu Stalin, acesta i-a spus că asperitàtile vor dispare cu 
timpul si că, până la sfârşit, se va ajunge la o soluție de compromis în fiecare problemă, căci 
rezultatele trainice nu se pot obține prea repede. 

Marshall arată auditorilor săi că nu se poate admite formula compromisului asupra 
unor „exhausted problems", căci evenimente noi se nasc în fiecare clipă care dezvoltă 
necontenit noi aspecte ale problemelor, aşa că Statelor Unite nu le este îngăduit să aştepte 
la nesfârşit, ci ele trebuie rezolvate cât mai curând, pe orice cale ar putea. 

Multi se întreabă dacă pe cale diplomatică, nu s-ar putea găsi măcar soluţionarea 
Austriei, înaintea deschiderii sesiunii ONU din septembrie. 


4 „subiecte epuizate" 

leri s-a deschis sesiunea specială ONU în chestiunea Palestinei, care a ales ca 
preşedinte pe delegatul Braziliei. Este greu de prognosticat rezultatul, deoarece stau în față: 

- tendinţele celor mari care se gândesc la continuarea formulei mandatului; 

- teza arabă de independență şi 

- simpatiile pro-semite ale altor delegati care vor susține acceptarea Agentiei 
Evreieşti în Adunare. 

Actele de terorism continuà, Agenţia precizând cà va colabora pentru încetarea lor. 
Unicul rezultat de până acum e admiterea în unanimitate a Siamului printre Naţiunile unite, 
aşa că ONU numără acum 55 membri. 

Este curios că Ungaria, al cărui tratat n-a fost încă ratificat, s-a şi prezentat la ONU 
Cu o cerere de admitere. De altfel şi nouă ni se dă sfatul - de la Londra şi de la Washington - 
să grăbim cât se poate ratificarea. 

Novikov a sosit la Washington cu împuternicirea să negocieze lichidarea creditelor 
de împrumut-închiriere de pe timpul războiului, care se ridică la peste 11 miliarde dolari. 

Reprezentantul Partidului Radical Francez, Schumann, care fusese pe timpul 
războiului delegatul lui de Gaulle la Londra, declară acum că nu se raliază şi nici nu aprobă 
acțiunea Generalului. 

Duelul Gutà-Bodnàras continuă prin placarde anti-maniste şi anti-bratieniste, prin 
amenințări de noi arestări şi presiuni asupra muncitorilor ca să manifesteze de 1 mai pentru 
„Front”, răsturnarea Regelui sau mai ştiu eu pentru ce. 

De trei zile nu se distribuie nici pâine, nici mălai, iar un comunicat de azi are 
îndrăzneala să anunțe că portile alocate le vor primi toți cei care muncesc, ceea ce 
înseamnă că pe cei nesindicati îi pândeşte de aici înainte foametea reglementată. Din 10 
persoane la noi în casă, numai patru vom primi câte o ratie de mălai de la Economatul 
ministerului. Cât priveşte restul populaţiei, Guţă spunea aseară că nu se va da nimic încă 
timp de 10-15 zile. 

Aseară la Holman, secretarul Legatiei Franței care nu-şi ascundea sentimentele 
gaulliste, afirma că mişcarea câştigă teren şi chiar Auriol are simpatie pentru General. 

Reprezentantul republicanilor americani care l-a însoțit pe Marshall la Moscova, a 
vorbit şi el la radio, criticând pe ruşi pentru torpilarea conferinței. Amânarea - ei o apreciază 
ca o reală tragedie pentru milioane de europeni sugrumati de Soviete. Totuşi Marshall s-a 
întors cu trei rezultate concrete pentru Statele Unite: 

1. cunosc acum procedeele politice ruseşti şi vor şti cum să se comporte în viitor; 

2. au scos în evidenţă influenţa lor în Europa; 

3. au obținut apropierea de Franţa; 

El cere să nu se mai piardă zadamic luni de aşteptare. 

30.4.47. Anglia a ratificat azi cele cinci tratate de pace care vor obține şi semnătura 
regală. Nu vor intra în vigoare decât după ratificarea lor de către toate statele semnatare ale 

convențiilor de armistițiu; deci numai după aceea țările respective vor putea solicita să 
devină membre ONU. 

Zvonuri tulburătoare circulă azi cu privire la cele ce se pregătesc pentru mâine. 

Sub amenințări de alungare de la locul de muncă, lucrătorii din fabrici vor fi siliți să 
defileze cu pancarte ca: „Vrem colhozuri! Să nu plece trupele sovietice! Vrem Republică!" 
etc., etc. Să sperăm că-s numai zvonuri, dar lumea e îngrijorată de eventuale protestări ale 
publicului care nu mai vede pâine, nici mălai, sau de ciocniri pe care ruşii tocmai contează, 
ca să intervină cu violenţă şi să ne distrugă. 

1.5.47. Criză de guvem în perspectivă în Franța, Ramadier susținând în contra 
comuniştilor, menţinerea preţurilor şi a lefurilor spre a împiedica prăbuşirea francului. Thorez 
profită de greva de la uzinele Renault etatizate care cer majorarea salariilor şi organizează 
o impresionantă manifestaţie comunistă în Place de la Concorde. S-ar putea ca imediat 
după întoarcereea lui Auriol din Africa, să izbucnească criza. 

La Adunarea ONU s-a respins cererea arabilor ca propunerea de independență a 
Palestinei să fie discutată în actuala sesiune. La rândul lor, evreii protestează fiindcă numai 
lor li se interzice participarea la discuții, chiar şi fără drept de vot. 

Camera Reprezentanţilor din Statele Unite a votat creditul de ajutorare a statelor 
europene, redus de la 350 la 200 milioane dolari, cu expresa condiţie să nu fie acordat 
țărilor ce se află sub dominaţia politică a Sovietelor, decât dacă guvernele lor vor accepta un 
control efectiv şi direct. (Asupra acestui punct, se pretindea cà la manifestatia de azi vor 
defila pancarte cu „Nu vrem ajutor american”, însă până acum n-am putut verifica acest 
lucru). În această privință, Walter Lippmann propune un plan destul de judicios pentru 
ajutorarea statelor europene deficitare: o colaborare între ele pentru stabilirea unui program 
comun de producție, grație căruia s-ar realiza un deficit comun mai redus decât 
suma deficitelor proprii, iar Statele Unite ar acorda ajutorul nu fiecărui stat în parte, ci unei 
Europe unite. 

Bevin a declarat în raportul din Camera Comunelor că, deşi nu este optimist, nu şi-a 
pierdut nădejdea că lucrurile se vor normaliza. În privința Poloniei, Cehoslovaciei si a țărilor 
din Balcani, constitutille şi guvernele lor vor trebui modificate; dar aceste schimbări se vor 
face fără zbucium. 

La întrebarea ce i s-a pus despre România, a convenit că s-a procedat la noi arestări 
printre partidele din opoziție, afirmând că dacă se va dovedi că ele au fost făcute în 
contradicție cu clauzele tratatului, Anglia va fi nevoită să ia măsuri. 

2.5.47. S-a anunţat aseară la Radio Londra că ratificările tratatelor de pace pentru 
Bulgaria, Ungaria, România şi Finlanda vor fi depuse cât mai curând la Moscova, pe când 
cel pentru Italia, singurul la care şi Franța este semnatarà, va fi depus la Paris. Cele două 
capitale au anunţat că vor ratifica tratatele până cel mai târziu la 15 mai. S-ar putea deci să 
fie verosimil ce mi se explica astăzi: anume că ruşii au cedat de fapt în fața anglo- 

americanilor, dar că au cerut putin răgaz spre a masca astfel capitularea, spre a-şi salva 
prestigiul în interior unde situația e îngrozitoare. 

Aceasta este şi explicaţia tonului potolit din expunerea lui Marshall. 

Pe de altă parte presa americană a început să denunte pe ruşi, a căror obrăznicie e 
datorită prezumtiei ce au că în curând Statele Unite se vor afla în fata unui crah financiar si 
că astfel Sovietele vor rămâne singurii stăpânitori ai Europei. 

Groza a sosit azi la Budapesta pentru a cimenta prietenia româno-maghiară. Pe 
peronul gării din Budapeta, fanfara poliției (?!) locale a intonat imnul român, după care 
Groza a mulțumit la microfon în ungureşte prin cuvinte bine simţite. 

În ce priveşte aluzia lui Bevin la Cehoslovacia, se pare că a făcut-o spre a salva pe 
Beneş, pe care Gottwald vrea să-l mănânce fript. 

Fondul crizei franceze care se va decide duminică prin votul Adunării, a cărei 
încredere a cerut-o Ramadier, pare să provoace furia ruşilor care şi-au dat seama la 
Moscova că Bidault s-a dat de partea anglo-americanilor şi a încheiat cu dânşii acordul 
asupra cărbunelui. De astă dată, socialiștii vor avea de ales între continuarea colaborării cu 
comuniştii, şi deci capitularea în fata acestora, sau orientarea spre dreapta şi mărirea 
sortilor de viitor ai lui de Gaulle. 

La noi, două cazuri specifice atât regimului cât şi din nenorocire, consistentei a însăşi 
drojdiei ce pluteşte de la celălalt război încoace, veşnic la suprafața vieții noastre publice: 

1. Auschnitt şi Malaxa, plecaţi împeună în America de un an şi împàcati în interesele 
lor reciproce, au încercat acolo să faciliteze obținerea de credite pentru România. Se pare 
că primul reuşise cu o dobândă de 2,5% pe 10 ani. A fost însă imediat torpilat de Malaxa 
care, cu concursul lui Ralea, a determinat guvernul să-i respingă oferta pentru a o accepta 
pe a lui, cu 5% pe termen de patru ani. 

2. În decembrie trecut, Sergiu Dumitriu a fost bombardat ministru la Buenos Aires 
spre a trata cumpărarea de grâne argentiniene. Contractele aprobate de guvern au fost 
încheiate şi marfa încărcată, când pe neaşteptate în februarie, delegaţia aflată la Paris e 
avizată de numitul Sergiu că vasele nu vor pleca spre România, dacă nu se acordă ziselor 
firme un anume procent suplimentar pentru navlu. La toată cantitatea, aceasta însemna o 
diferenţă de 4 milioane dolari. Delegații noştri au simțit de unde vine lovitura, însă gândind 
cât de costisitoare şi de aleatorie ar fi o comisie de anchetă la fata locului, au înghiţit hapul. 

Spre a-l încolti acum pe Guţă, comuniştii au scos la iveală „panamaua Sergiu" si 
trimit în anchetă pe Bucur Şchiopu. Mi se afirmă că afacerea fusese ticluită de mult între 
acesta si Sergiu, cu scopul să împartă fràteste câştigul. Pofta, se vede treaba, a fost prea 
vie şi momeala prea aproape, aşa că Schiopu a plecat acum val-vârtej „récuperer son di”. 
Fără comentarii... 


35 „să-şi recupereze drepturile" 

5.5.47. Criza din Franţa s-a lichidat provizoriu prin votul de încredere de ieri al 
Adunării (360 contra 187 şi 68 abţineri) pentru continuarea guvernării Ramadier, care în 
urma şedinţei de Consiliu de aseară prezidată de Auriol, a mulțumit celor cinci miniştri 
comunişti ce nu demisionaseră, pentru colaborarea din trecut şi a repartizat cu caracter 
interimar locurile vacante, la alti miniştri din cabinet. Rămâne de văzut dacă Thorez, unealta 
Moscovei, se va limita la opoziție în Parlament sau va pomi o campanie de tulburări şi de 
sabotare a vieții economice în Franța. În acest din urmă caz, s-ar putea ca figura lui de 
Gaulle să apară mai curând la orizont. 

Sovietele au lansat ieri un împrumut intem de 20 miliarde ruble ce urmează a fi 
acoperit prin reținerea salariului pe trei-patru săptămâni de la toți muncitorii din URSS. Acest 
împrumut rambursabil pe 10 ani, va produce 4%, dar dobânzile se vor plăti subscrişilor prin 
bilete de loterie, ce se vor trage de două ori pe anl... 

La noi, s-au pus iarăşi pe arestări printre ţărănişti şi liberali sub pretext de provocare 
la tulburări şi de complot contra siguranței statului. Astfel au fost închişi Vasile Melinte şi 
Victor Slăvescu. Despre acesta, care trăia aproape retras din politică, Puiu Romniceanu i-a 
spus lui Teohari că în acest mod creează dificultăți partidului, făcând dintr-un inexistent un 
martir, ce va trebui ulterior răsplătit... 

7.5.47. După lungi dezbateri, care au durat multe ceasuri, consiliul national al 
socialiştilor francezi a aprobat cu o slabă majoritate de 2.529 contra 2.125, cererea lui 
Ramadier de a rupe politica tradițională de colaborare cu comuniştii. Sustinut de Blum, 
premierul a declarat că se va supune votului oricare ar fi el, dar că un vot contra, ar atrage 
bine întetes demisia guvemului şi totodată sfârşitul Republicii (aluzie la de Gaulle?). 

Cu mare greutate, Adunarea ONU a admis ca în comisia politică să fie ascultate 
expozeele, atât a Agenţiei Evreieşti cât şi a Ligii Arabe asupra Palestinei. 

În Camera Reprezentanţilor, Marshall a insistat pentru urgenţa ratificării de către 
Statele Unite a tratatelor de pace, subliniind mai ales asupra importanței celui semnat la 
Paris cu Italia, despre care sunt temeri că nu va întruni cele două treimi necesare si 
declarând că respingerea sa, ar periclita întreaga operă a păcii, punând în primejdie şi 
pacea cu Austria şi cu Germania. 

Dolton a arătat în Camera Comunelor că datoria de război a Angliei de 3 miliarde 
livre sterline este şi injustă şi imposibil de suportat şi că va fi nevoie de negocieri cu ceilalți 
aliați (recte Statele Unite) pentru o mai dreaptă ajustare a acestora. 

Guvernul american fiind informat că ruşii ne-au cerut 400 vagoane de făină pentru 
întreținerea armatei de ocupație, a declarat că dacă cercetările ce au întreprins vor dovedi 
că o parte din cotele excepționale acordate de Statele Unite României au părăsit teritoriul, 
va întrerupe orice alte livrări de alimente. 

13.5.47. Azi Tătărescu a răspuns lui Burton Berry, declarând că este inexactà ştirea 
şi că niciodată România n-a livrat ruşilor nicio cantitate din grâul trimis din America, el fiind 
remis exclusiv populației înfometate din Moldova. 

Se comentează cu mult optimism decorarea Regelui de către Truman şi mai ales 
considerentele scrisorii trimise, în care se recunoaşte rolul covârşitor pentru noua orientare 
a politicii româneşti în august 1944 şi ajutorul efectiv al armatei române pentru înfrângerea 
Germaniei, fără a se pomeni niciun cuvânt despre Soviete. 

Guvernul italian a demisionat şi de Gasperi acuză pe socialişti şi pe comunişti de a fi 
sabotat opera de colaborare. 

În Franța, Ramadier a ordonat ocuparea tuturor morilor din Paris spre a combate pe 
greviştii care cer creşterea salariilor. Deocamdată deci, guvernul reacționează. 

La ONU toate încercările ruşilor ce susțin cauza arabă şi propun independența 
Palestinei, întâmpină o viguroasă rezistență din partea majorității. 

14.5.47. Împotriva dorinţei ruşilor care împreună cu Ucraina şi Bielorusia au întrunit 
doar trei voturi, insistând ca cele cinci mari puteri să facă parte din comisia specială a 
Palestinei, s-a hotărât cu 19 voturi şi 10 abţineri, printre care delegatiile statelor arabe, 
constituirea comisiei din 11 membri cu drept de anchetare foarte larg şi pretutindeni şi care 
îşi va prezenta raportul până la deschiderea sesiunii la 1 Septembrie. Se va da o atenție 
specială libertății egale a celor trei culte: creştin, mozaic şi musulman. 

După demisie, Dean Acheson a şi început o energică propagandă pentru refacerea 
cât mai grabnică a Germaniei şi a Japoniei, ambele necesare reorganizării vieții în Europa şi 
în Asia. 

Faţă de extinderea grevei morarilor şi în provincie, cu ajutorul cărora comuniștii 
francezi speră să combată guvernul prin criza de pâine, Ramadier a preluat portofoliul 
Aprovizionării decizând rechizitionarea tuturor morilor. 

Demisia lui de Gasperi este interpretată de Soviete ca o manevră a reactionarilor 
pentru lărgirea guvernului de colaborare în dauna comuniştilor şi a aripii socialiste de 
stânga. 

Presa sovietică urlă împotriva politicii de dominație reacționară şi anti-democratică a 
Statelor Unite asupra republicilor sud-americane prin constrângeri economice, de pildă: 
înăbuşirea grevelor în Cuba, excluderea comuniştilor din guvernul chilian, suprimarea 
grupărilor sindicale din Peru etc. 

Cu 79 voturi din 95, Senatul american a aprobat ajutorul financiar pentru Grecia şi 
Turcia. S-a revenit la propunerea lui Truman pentru un credit de 350 milioane dolari acordat 
țărilor înfometate din Europa. 

Într-o cuvântare foarte apreciată, Churchill a expus necesitatea creării Statelor Unite 
ale Europei care nu numai că n-ar ameninţa pe nimeni, dar ar constitui împreună cu Statele 

Unite ale Americii, cu Rusia sovieticà si cu Imperiul Britanic, cele patru coloane ale templului 
păcii, definitiv instaurată în lume. 

16.5.47. După ce conferința de la Moscova a fixat cu precizie problemele şi punctele 
de vedere ale fiecăruia, Bevin a declarat în Camera Comunelor că viitoarea conferință de la 
Londra va fi cea mai însemnată reuniune din istorie pentru definitiva stabilire a păcii. Dar tot 
el adaugă că în cazul în care nici atunci nu se va ajunge la un rezultat hotărâtor, n-ar mai 
putea prevedea eventuala desfăşurare a evenimetelor (aluzie abia deghizată la adresa 
Sovietelor, însă lumea a cam început să se sature de necontenitele amenințări verbale, 
asemănătoare injuriilor eroilor din Iliada). 

Eden a răspuns fără înconjur că falimentul Moscovei este datorit în mod exclusiv 
atitudinii intransigente a Sovietelor, încheind cu întrebarea dacă n-ar fi nevoie pentru englezi 
şi americani să încheie păci separate cu Austria şi cu Germania. 

Un deputat englez înapoiat din Spania şi din Portugalia a expus întrevederea pe care 
a avut-o cu Don Juan şi a propus guvernului britanic să întreprindă o acţiune pentru cât mai 
grabnica înlocuire a regimului Franco prin Monarhie, arătând şi textul unui manifest semnat 
de mai multi generali, diplomati, deputati şi chiar miniştri din actualul cabinet spaniol, printre 
care ducele de Alba. 

20.5.47. Octogenarul Nitti, însărcinat a forma guvernul italian, speră să adune în jurul 
său un cabinet de colaborare a tuturor partidelor. 

Comisia de anchetă pentru Macedonia grecească a prezentat la Geneva două 
rapoarte contradictorii: teza anglo-americană care învinuieşte pe sârbi, bulgari şi albanezi şi 
teza sovietică care acuză pe „fascisto-monarhiştii” din Grecia. Delegatul american la 
Consiliul de Securitate protestează împotriva acțiunii de sabotaj din partea Jugoslaviei, 
Bulgariei şi Albaniei, susținute de ruşi. 

Mountbatten conferă cu guvernul britanic asupra problemei Indiei, unde dacă nu 
reuşeşte constituirea unui guvem unitar spre a prelua administrația de la englezi pentru a 
organiza la anul o Indie liberă, Anglia va fi silită a admite sfâşierea teritoriului în provincii 
separate hinduse şi musulmane. 

La noi, Guţă se tot zbate ca să reziste imperativelor comuniste, dar sunt temeri că 
până la sfârşit va accepta atât etatizările industriale, cât şi controlul Bodnăraş-Stupineanu la 
Externe. 

Preşedintele Truman a cerut tuturor şefilor de misiuni americane din străinătate 
rapoarte asupra situației economice din țările respective, în vederea alcătuirii unui tablou 
general de credite, pe care le-ar acorda guvemul american şi care s-ar ridica la cifra de 2 
miliarde dolari. 

22.5.47. Partidul laburist englez a publicat o broşură-pamfiet, intitulată „Să dăm 
cărțile pe faţă” în care arată că țelul politicii britanice este de menținere a păcii în lume, o 
rodnică colaborare între cei trei mari şi că guvenul laburist lucrează neşovăielnic la o politică 


Caietul IX. În raiul sovietic 
https://biblioteca-digitala.ro / https://migl.ro 


482 Dimitrie luraşcu 


de strânsă amicitie cu Rusia sovietică. De aceea, este surprinzător că tocmai de când acest 
guvern e la putere la Londra, politica expansionistă rusească în Europa şi în Orientul 
Apropiat combate pretutindeni Marea Britanie, căutând a o elimina din rolul său pe plan 
mondial. Anglia doreşte pacea, dar Rusia trebuie să ştie că niciodată ea nu va lua o 
atitudine neprietenoasă față de Statele Unite în cazul unui improbabil conflict americano- 
sovietic. Presa conservatoare aprobă în totul acest pamflet, dar Daily Worker urlă ca 
deobicei. 

Nitti şi-a depus mandatul în Italia şi acum, de Nicola stă de vorbă cu comuniştii şi cu 
Orlando. 

Lumea s-a emoționat la noi de declarațiile făcute la plecare de Burton Berry, chemat 
la Washington ca expert în problemele noastre, care a mărturisit că nu crede în război, că 
lucrurile vor merge greu şi încet, dar că acolo el ne va putea fi mai de folos decât aci. Până 
atunci, teroarea guvernamentală se intensifică şi chiar conducătorii opoziţiei sunt amenințați 
cu arestarea. 

23.5.47. Consiliul de Securitate a respins propunerea sovietică în contra Comisiei de 
control auxiliare de la Salonic şi are de studiat acum raportul comisiei de la Geneva, care a 
propus: 

- 0 comisie permanentă de control de-a lungul! granitelor Greciei; 

- strămutarea refugiaților şi internarea lor în lagăre; 

- acord între cei patru vecini; 

- o nouă amnistie din partea guvenului elen. 

Truman a semnat la Kansas-City ajutorul de 400 milioane dolari pentru Grecia şi 
Turcia. Mulţumiri la radio de la Atena şi de la Ankara. 

După şase săptămâni de criză, guvernul finlandez îşi retrage demisia şi rămâne în 
vechea formațiune. 

Pentru congresul laburiştilor de la Margate, s-au depus sute de motiuni si 
amendamente de tot soiul. 

Radio Moscova acuză guvernul american de a duce o politică agresivă pe tema 
energiei atomice, denuntànd pregătirile de război ale Statelor Unite şi mai ales faimoasa 
nouă armă, norul atomic, menit să distrugă populaţii întregi. 

Se anunţă azi că şi bătrânul Orlando şi-a depus mandatul. 

Mi se afirmă că generalul Pika a comunicat aici, din ordinul lui Beneş, unui industriaş 
cehoslovac, spre a fi transmisă prietenilor români, următoarea informație: să aibă toată 
lumea răbdare, căci până în septembrie viitor, ruşii vor fi plecați din țară şi numerosi 
americani vor sosi pentru a reorganiza activitatea. Cu atât mai mare e valoarea acestei 
informaţii, cu cât industriaşul, înspăimântat de toate măsurile de ruinare ce se iau acum la 
noi, era hotărât să lichideze totul şi să plece în America. A fost sfătuit să nu comită o 
asemenea greşeală, ci să stea pe loc. Pe de altă parte, americanii ar avea de gând să 

aleagă România ca a doua etapă după ajutorarea Greciei şi Turciei, socotind-o ca cea mai 
importantă țară din zonă. 

26.5.47. După ce deputații lui Tătărescu s-au abținut în bloc de la votul legii oficiilor 
industriale, poziţia lui de rezistență față de politica comunistă a guvernului s-a accentuat. A 
chemat „å la rescousse' şi pe Franasovici care soseşte mâine si care, mai abil decât şeful 
său, speră să se poată strecura printre obstacole. Multi cred că până la sfârşit, va reuşi să 
se mențină fără o completă capitulare; alţii, chiar se gândesc la posibilitatea unor mari 
schimbări ce ar putea interveni până peste două luni, în funcție de eventuale evenimente pe 
plan internațional. 

Guţă a adresat un memoriu membrilor guvernului, dar probabil şi ruşilor, cerând 
clarificarea programului de guvernare al FND. 

La congresul laburist de la Margate s-a respins moţiunea contra sistemului de 
recrutare pentru serviciul militar, arătându-se că în cazul unui viitor război, Anglia n-ar mai 
avea în fața sa 2-3 ani pentru desăvârşirea pregătirii militare, ci ar fi obligată să intre imediat 
în acţiune. Totodată s-a refuzat membrilor partidului să participe la asociația anglo-sovietică 
deoarece această organizaţie ascunde o acțiune comunistă. 

Printr-un mesaj adresat Congresului, Truman propune tuturor republicilor americane, 
inclusiv Canadei, organizarea unui program militar comun, cuprinzând printre altele: 
standardizarea materialului de război, coordonarea instrucțiunilor militare, colaborarea între 
comandamente. 

29.5.47. Toată lumea aşteaptă cu multă curiozitate desfăşurarea evenientelor în jurul 
atitudinii de frondă ce şi-a ales Tătărescu față de membrii comunişti ai guvernului. 

În memoriul său, difuzat de la Kavtaradze până la Maniu, el acuză guvernul de a fi 
dezorganizat din nepricepere sau cu rea intenție industria, agricultura şi comerțul, de a se fi 
îndepărtat de sentimentele poporului prin măsuri arbitrare de arestări şi abuzuri si de a nu fi 
stabilit până acum raporturi normale cu națiunile aliate din Apus. 

Maniu declară că acuzele sunt atât de categorice, încât ar fi putut semna el însuşi 
acest memoriu. Ceva mai mult, spre deosebire de atitudinea de până acum, Maniu a 
declarat lui Jovin că ar fi dispus să colaboreze cu Guţă, cu toată vina acestuia la 
constituirea guvernului Groza, dacă ar putea avea încredere în rectitudinea politicii sale. 
Înainte de toate, el se gândeşte la interesul superior al țării, aşa precum a conlucrat cu 
Ştirbei, uitând de trecuta lor inimicitie de pe vremea lui Brătianu. 

Pe de altă parte, s-ar părea că ruşii nu se gândesc să reducă politica lor de 
dominație în România la un guvern pur comunist, ci după votarea tuturor legilor infame, ar 
avea dorința să facă apel la un cabinet Maniu cu liberali, social-democrati şi comunisti, în 

proporția rezultatelor reale din alegeri. Mi se afirmă chiar că „pertractări” cu Maniu ar avea 
loc în prezent ... si pentru aşa ceva Maniu este nepretuit. 

Maniu, Brătianu şi Titel Petrescu au fost în audienţă la Palat. Lumea e în aşteptare... 

1.6.47. De Gasperi a format noul guvem italian după 16 zile de criză, fără a mai face 
apel nici la colaborarea comuniştilor nici a socialiștilor, cum însă democrat-crestinii 
n-au majoritatea absolută în Parlament, guvernul va fi nevoit să ceară sprijinul şi altor 
partide, sau poate „l'uomo qualunque"”... (Sforza la Externe). 

Primul-ministru ungur Nagy a demisionat din Elveţia, unde se afla în concediu, în 
urma acuzelor secretarului general al Partidului Micilor Proprietari, Kovacs (ținut în 
închisoare de către ruşi) de complot contra Republicii. Noul guvern a fost constituit de 
ministrul de Război din precedentul cabinet, tot un mic agrarian, în timp ce ministrul de 
Externe, care negociază actualmente la Moscova, nu mai face parte din guvern. 

Turcii mulțumesc lui Bevin care a insistat în discursul din Cameră ca viitorul statut al 
Strâmtorilor să fie stabilit de către toți semnatarii convenției de la Montreux si că Anglia nu 
va admite pretenția rusească de a obține baze militare la Dardanele, ceea ce pentru turci ar 
însemna pierderea independenţei. 

Egiptul a oferit azil lui Abd-el-Krim, care după un exil de 21 ani în insula Réunion, 
fusese autorizat de guvernul francez să trăiască liber, cu condiția de a-şi alege domiciliul în 
Franța. La Port-Said, a preferat să facă apel la sentimentele mahomedane ale lui Faruk, 
care la un an după gestul de ospitalitate către muftiul Ierusalimului, îl pofteşte acum pe 
răzvrătitul marocan să se instaleze la Cairo, cu condiția să stea liniştit fără preocupări şi 
activitate politică. 

2.6.47. În jurul mesei rotunde din Delhi, azi încep convorbirile între trei delegați ai 
Partidului Congresului, trei mahomedani şi un sikh, sub preşedinţia Lordului Mountbatten 
care propune în numele guvemului englez, constituirea în sânul Commonwealth-ului 
britanic, al unui dublu dominion al Indiei cu un singur guvernator general. 

Gandhi se opune ideii împărțirii țării sale şi se crede că va încerca să influențeze pe 
hinduşi în acest sens. 

Comisia numită de Truman şi-a depus raportul în favoarea serviciului militar 
obligatoriu de şase luni training şi şase luni în rezervă, ceea ce ar asigura anual un 
contingent de 700-900.000 soldati. Insistà ca în fiecare stat federal să existe unități mobile, 
spre a preveni orice acțiune ostilă, acte de sabotaj sau chiar invazii, arătând că armata 
americană trebuie să fie gata a acţiona pe jumătate din glob în primele 60 zile de la 
declanşarea unui conflict. 

În privința monopolului asupra bombei atomice, raportul consideră că el ar putea fi 
mențiunt cel putin încă patru ani şi cel mult 10 ani. 

4.6.47. Planul britanic de împărţire a Indiei în două dominioane, unul hindus de 250 
milioane locuitori, altul mahomedan al Pakistanului de 95 milioane, rămânând circa 11% de 
diverse culte ce se vor atașa unuia sau altuia, - plan de „pis aller! față de cel unitar din mai 
1946, a fost acceptat cu vădită satisfacție atât la Londra cât şi la New-Delhi. Constitutiile si 
le vor vota indienii înşişi care vor hotări fie independența totală, fie continuarea existenței în 
cadrul Commonwealth-ului britanic. 

Doar Daily Worker protestează împotriva acestui plan ,laburisto-conservator care nu 
e un plan indian”. 

In Ungaria, triumful stângii din Partidul Micilor Proprietari şi excluderea din partid al 
lui Nagy, ca şi a preşedintelui Adunării care a fugit peste graniță, imediata etatizare prin 
decret a marilor bănci şi alte măsuri de supunere față de Soviete,- ar dovedi luarea puterii 
de către un guvern tip Groza. Dar insistând asupra unui acord rapid cu Austria, americanii 
vor să grăbească retragerea trupelor ruseşti de pe liniile de comunicație din Ungaria şi din 
România. 

Rebelii greci atacă fără succes localitatea Florina, vecină cu graniţa jugoslavă, unde 
ar dori să instaleze un guvern al insurgenților. 

La noi, unii pretind că Guţă este ferm pe poziţie şi că până la sfârşit comuniştii vor 
ceda, alții că rămâne în guvern prin concesii reciproce. 

Profitând de obligația de a mai comprima bugetul ministerului, Guţă a încercat din 
nou să mă scoată din carieră; s-a lovit însă de o cerere a mea anterioară de „punere în 
disponbilitate fără salariu" si a fost nevoit să admită această formulă. 

5.6.47. La ONU, Gromyko a cerut ca Statele Unite să distrugă toate bombele 
atomice fabricate până acum, pe când toți ceilalți socotesc necesară stabilirea cât mai 
rapidă a controlului fabricației, care pare că a fost inițiată în multe parti ale lumii. 

Deoarece Mountbatten a anunțat cà, în august, autoritățile britanice din India ar 
putea începe să predea dominoanelor ce se vor constitui, întregul aparat de stat şi să-şi 
retragă trupele, Gandhi face acum un călduros apel la înfrățire întregului popor al Indiei, 
spre a evita împărțitea țării în Industan şi Pakistan. 

Reprezentanții Ungariei la Washington, Londra, Berna, Paris, Roma, chemați la 
raport de către noul guvern, refuză să se întoarcă, motivandu-si atitudinea că acest guvem 
„fantoşă” al Sovietelor, încearcă a se impune prin teroare şi ilegalităţi. 

Aşa cum merg lucrurile, adică aşa cum nu merg, se desenează tot mai mult spărtura 
în sânul Naţiunilor Unite şi se cristalizează cele două blocuri adverse: cel al lumii apusene şi 
cel al Sovietelor, care constrâng prin toate mijloacele pe clienții lor pràpàditi, să stea în 
umbra lor. 

Nouă ne trimit pe Patriarhul Moscovei (Semenovski, călugăr din 1904, episcop din 
1913 şi fiu al unui fost sambelan al țarului Nicolae al II-lea) sà ne blagoslovească şi să ne 

convingă a ne alătura unui front al lumii ortodoxe, sub oblăduire rusească, spre a 
contrabalansa catolicismul. 

Gazetele ruseşti se indignează în contra motivării lui Truman pentru decorarea 
Regelui, prin care îi aduce laude şi mulțumiri pentru actul de la 23 august, fără a pomeni 
nimic despre acţiunea „liberatoare” a trupelor sovietice şi obligă scârbele de ziare româneşti 
să țină isonul acestei indignări. 

În fine, se pretinde că vizita Groza-Tătărescu la Belgrad face parte dintr-o vastă 
acțiune rusească de înjghebare a unei parodii de „Mică Înţelegere” sârbo-româno-bulgaro- 
maghiaro-polonă, care să se organizeze politic şi militar pentru a înspăimânta acțiunea lui 
Truman de unificare a apărării continentului american. 

Si totuşi, nu cred că vom ajunge la război ci dimpotrivă, sunt convins că ruşii vor 
ceda, cu toată această aparență de ostilitate. Numai să mai trăim spre a vedea sfârşitul 
acestui tragic „imbroglio'*. 

6.6.47. Într-o conferință de mare răsunet, Marshall a propus convocarea unei întruniri 
europene pentru organizarea sistematică şi unitară a producției şi a repartizării bunurilor 
între toate statele, aliate sau foste inamice, fiecare având dreptul de a participa la această 
organizare. În acest scop, Statele Unite ar constitui un fond care să alimenteze cumpărarea 
de produse şi fabricate americane. 

Senatul american a ratificat tratatele de pace cu Italia, Bulgaria, România şi Ungaria, 
iar ruşii promit să le ratifice în curând. La Moscova, urmează a avea loc schimbul 
instrumentelor de ratificare, după care starea juridică de război în care se află încă azi 
aceste țări, încetează complet. 

Prin urmare, comisiile aliate de control se vor desființa automat, trupele ce vor mai fi 
menținute nu vor avea caracter de armată de ocupație, iar cei trei reprezentanți diplomatici - 
rus, englez şi american - vor avea doar a supraveghea executarea condiţiilor din tratate, cu 
eventual dreptul de a întreprinde demersuri diplomatice, fără însă a se mai putea amesteca 
în politica internă a acestor state. 

Aşadar, este de nădăjduit ca la noi de pildă, Regele să poată chiar a doua zi chema 
pe Groza pentru a-i mulțumi de colaborarea trecută şi pentru a încredința altcuiva sarcina 
formării unui guvem neutru, care să prezideze noi alegeri. Cum l-ar mai putea atunci 
împiedica rusul să-şi exercite drepturile constituţionale, fără a crea imediat un grav conflict 
international? După socotelile ce se fac, o asemenea schimbare s-ar putea produce la toamnă. 

Cu toate acestea, vedem pretutindeni cum se arată ruşii față de anglo-americani de 
o brutală şi insolentă agresivitate. În Ungaria generalul rus răspunde cererii de informaţii a 
reprezentantului englez relativ la acuzațiile aduse lui Nagy, că nu-i poate satisface cererea, 
deoarece dosarul informativ se află în mâinile guvernului maghiar. 


39 încurcătură” 

Statele Unite au pregătit o notă cominatorie pentru Soviete, amenințând cu aducerea 
cazului în fata Naţiunilor Unite, iar Truman a declarat că americanii nu vor suporta un 
asemenea ultragiu. 

Aştept să văd cum se vor desfăşura lucrurile. (În această privință mă întreb dacă 
atitudinea intransigentà a lui Guţă față de comunisti nu e influențată de poziția hotărâtă a 
Americii şi dacă lovitura ce o pregăteşte guvernului nu este propria sa demisie, imediat 
după schimbul instrumentelor de ratificare, spre a ajuta Suveranul de a concedia pe Groza, 
având un cabinet descompletat). 

O altă obrăznicie rusească este părăsirea bruscă a conferinței de la Munchen a 
primilor miniştri din cele 16 Landuri germane de către cei cinci prim-miniştri din zona 
sovietică, sub pretext că numai un referendum al întregului popor german (deci formula unei 
Germanii unitare) ar putea decide asupra soartei țării. 

În Bulgaria, a fost suprimat ziarul opoziției, iar şeful ei, Petcov a fost arestat, fapt 
pentru care guvernul britanic a adresat o protestare. 

Nu mai vorbesc de tonul insultător din întreaga presă sovietică sau al emisiunilor de 
la Radio Moscova, care afirmă, de exemplu, că rolul debarcării aliaților în Normandia în 
1944 a fost minim si că numai graţie armatelor sovietice, Germania s-a prăbuşit. 

În Franța şi în Italia unde au fost excluși de la guvernare, comuniştii au pornit lupta 
lor obişnuită din opoziție, cu greve în organismele vitale ale statului: căi ferate, elecricitate, 
brutării etc. Mă întreb dacă acest partid nu e mai primejdios în opoziție de cât în guvern, 
aceasta dacă guvernul nu e în mâinile unor oameni hotărâți şi având forța de partea lor. 

Holman a trimis lui Groza o notă de protestare împotriva modului sălbatic în care 
sunt tratați, aproape asasinați arestați politici de la Piteşti, de unde primise un memoriu din 
cele mai îngrozitoare. 

10.6.47. În Ungaria se studiază acum o nouă lege electorală spre a suprima 
dreptul de vot unei întregi serii de cetățeni maghiari, considerați a avea sentimente 
anti-democratice. Ambasadorul englez la Moscova consideră că şi această țară a trecut cu 
totul în rândul vasalilor Sovietelor, precum România, Bulgaria şi Jugoslavia. 

În Franţa, situaţia se agravează din cauza grevei lucrătorilor de la gaz şi electricitate, 
pentru a susține pe cei de la căile ferate, care, de patru zile, au paralizat aproape complet 
viața economică a țării. Ramadier vrea să obțină azi depline puteri de la Adunarea 
Constituantă. 

Mahomedanii indieni s-au pronunțat cu o mare majoritate pentru planul britanic de 
separare în două state. În acest caz, Regele Angliei nu mai va mai fi Împărat al Indiei, ci 
dublu Rege a! industanului şi al Pakistanului. 

11.6.47. Aseară delegaţia română s-a întors de la Belgrad. Comunicatul asupra 
negocierilor de trei zile cu sârbii prevede o convenție culturală ce se va încheia la Bucuresti, 
unde vor începe tratative asupra unui acord economic şi pentru o politică comună privind 

reglementarea statutului Dunării şi apărarea statelor riverane. În fine, se va lucra în sensul 
stabilirii unui pact de amicitie, colaborare şi ajutor mutual. 

În interview-ul acordat presei jugoslave, Groza a proslăvit fără ruşine mărinimia 
ruşilor care ne-au dat 30.000 vagoane de cereale (dintr-ale noastre, refuzate de dânşii!) pe 
care le vom restitui fără dobândă când vom putea şi care „în ciuda intervențiilor mincinoase 
ale reactionarilor, nu iau absolut nimic din producția ţării, ci îşi aprovizioneză puținele trupe 
ce-au mai rămas la noi cu produse aduse din Rusia".(sic!) 

S-a zvonit că îndată după întoarcere, Groza va face declarații privind raportul lui 
Tătărescu. Să vedem pe unde va scoate cămaşa Guţă şi dacă într-adevăr are pe ce se 
bizui, ca să nu-i dârdâie carbonul. 

Comuniştii din Austria încearcă o lovitură similară celei din Ungaria, căutând să 
oblige pe populişti să preia mai multe elemente de stânga. Se pare însă că atât cancelarul 
Viegl cât şi Gruber vor rezista. 

În ultimul moment, s-a rezolvat conflictul cu sindicatele de la gaz si electricitate din 
Franța, dar tratativele cu cei de la căile ferate care cer 14 miliarde franci pe şase luni, sunt 
întrerupte. 

Furioasă de atitudinea neşovăitoare a anglo-americanilor, Pravda scrie, - cu mult 
spirit, de altfel, - despre încercarea de „dolarizare” a Ungariei. 

Vizita lui Truman la Ottawa este prima de acest fel pe teritoriul unui dominion 
britanic, de când există Statele Unite. 

12.6.47. Gromyko a declarat că acum Sovietele sunt dispuse la controlul 
internaţional al energiei atomice sub directiva Consiliului de Securitate, cerând însă ca în 
toate statele lumii să se distrugă armele atomice existente de orice fel. Ce înseamnă asta? 
Fie că ruşii n-au putut camufla uzinele proprii, fie că-şi dau seama de imposibilitatea de a 
atinge nivelul producției americane. 

În schimb, ofensiva lor în Europa continuă cu îndârjire: 

- Demersului englez privitor la Ungaria, i-a răspuns Molotov printr-o contra-acuzare 
că anglo-americanii susțin reacţiunea şi doresc răstumarea Republicii democratice de 
acolo. Guvemul englez o respinge cu indignare, Bevin declarând că guvernul britanic e 
decis a susține pretutindeni orice guvern cu adevărat democratic, indiferent de culoarea sa 
politică, fie el comunist, socialist sau chiar conservator, cu unica condiție ca el să 
corespundă expresiei reale a voinței poporului. 

- Întorsătura ce par a lua lucrurile în Austria e de asemenea foarte îngrijorătoare. 

- În Cehoslovacia reprezentanții celor opt partide ale coaliției guvernamentale 
denunţă existenţa în Slovacia a unui complot reactionar, ce încearcă să distrugă armonia ce 
domneşte, graţie comunismului desigur, între cele două popoare ceh şi slovac. 

- Procesul din Bulgaria în contra şefului opoziției Petcov este considerat la Londra a 
fi cu adevărat procesul în fata Istoriei a însuşi actualului regim din această țară. 

- În ce priveşte atitudinea de frondă a lui Tătărescu şi amenințarea sa de a nu 
participa la Sofia (asemănătoare celei de la Belgrad) dacă guvernul nu cedează pe tema 
punctelor din faimosul memoriu, se pare că el va plăti scump mai târziu această inițiativă, 
zic acum comuniştii. Dânsul se laudă că nu-i vor putea face nimic, deoarece acțiunea sa are 
aprobarea prealabilă a Sovietelor. 

Maniu crede chiar, că întreaga scenă n-ar fi decât un joc al ruşilor care vor în acest 
chip să arunce praf în ochii lumii, spre a dovedi că în România libertatea politică este 
absolută. Dacă până şi în sânul guvernului se pot tolera inițiative de totală independenţă ca 
cele ale lui Guţă, totul se va solda prin obținerea câtorva locuri de prefecti liberali sau 
anume posturi gras plătite pentru unii dintre partizanii săi politici. 

Este evident că dacă americanii nu fac război, şi încă foarte curând, nu văd cum vom 
scăpa de ruşi, noi cei care încă mai trăim. lar dacă scăpăm, nu ne vedem redevenind 
oameni în toată firea, după neîncetatele încercări de demoralizare tot mai profundă de la 
război încoace, decât dacă cel putin două generații vom sta sub tutela americană. Altfel vom 
rămâne în stare de infantilism perpetuu. 

Generalul Rădescu a propus, într-un interview acordat presei londoneze, ca la 
eventuala discutare a problemei maghiare în Consiliul de Securitate, să se evoce şi tragica 
situație a României unde cele ce se petrec azi în Ungaria, au fost încă de mult depăşite la 
noi în intensitate, teroare şi cinism. 

Consiliul de ministri a decis să trimită la Moscova pe Dej şi pe Săvulescu spre a cersi 
acolo mila sovietică pentru aprovizionarea cu grâu şi porumb a țării, care „n-a putut obține 
din alte parti decât ajutoare parțiale, insuficiente şi în condiții umilitoare”... 

În acest timp, Marshall discută un plan general de ajutorare masivă a Europei, 
inclusiv Rusia şi Anglia, pentru refacerea economică. Planul ar fi gândit pe 3-4 ani şi ar 
comporta credite americane de 5-6 miliarde dolari anual. Bevin a anutat că se va consulta 
cu guvemul francez în această privință, iar expertul american Clayton în drum spre Geneva, 
se va opri la Londra şi la Paris, eventual şi în alte capitale pentru a se orienta în problemele 
reconstrucției economice europene. 

Şeful Partidului Libertăţii de la Budapesta a denunțat actualul regim din Ungaria, ca 
pe unul polițist, producând mare vâlvă în Parlament; se aşteaptă a fi arestat. 

Reprezentantul sovietic la Viena refuză a participa la întrunirea comisiei aliate de 
control, unde delegații englez şi american examimează situaţia economică a Austriei, pe 
care ruşii o secătuiesc în zona lor de ocupație. 

Azi s-a publicat în Statele Unite textul notei americane adresată încă din luna trecută 
guvernului Groza, spre a-i atrage atenția supra eventualitàtii ca proiectele guvernului român 
de etatizare (oficiile industriale) să atingă şi să pericliteze interesele americane din 
România. 

15.6.47. Guvernul a publicat azi planul comunist de redresare economică elaborat de 
secretarul general a! partidului Gheorghiu-Dej şi adoptat în unanimitate de Consiliul de 
Miniştri. Să fie acesta răspunsul la memoriul lui Guţă? 

Se vorbeşte foarte frumos cu cifre impresionante, de creşterea masivă a producției 
industriale, de repartizarea materiilor prime, de acordarea de credite, de economii severe în 
personal şi materiale, de comprimarea preţurilor şi de fixarea justă a salariilor, în fine de 
stabilizarea monetară până la sfârşitul anului. Totul agrementat cu amenințări de pedepse şi 
confiscări, cu atacuri la adresa bogătaşilor reactionari şi a chiaburilor, fără nicio urmă sau 
gând de liberalizare a comerțului, pentru reactivarea jocului între cerere si ofertă, sau vreo 
slabă aluzie la modalitățile preconizate pentru stabilizarea monedei. 

Semnând instrumentele de ratificare cu statele foste satelite, Truman a declarat 
formal că în Ungaria, Bulgaria şi România, contrar angajamentelor luate, nu s-au instaurat 
guverne democratice, care să respecte drepturile şi libertățile cetățenești. 

Delegatul rus în comisia de control din Budapesta refuză să accepte constituirea 
unei comisii tripartite de anchetă, sub cuvânt că s-ar leza suveranitatea maghiară, şi 
continuă să nu le comunice celorlalti documentele relative la aşa-zisul complot 
anti-democratic din Ungaria. Pretextând că asemenea fapte nu sunt de resortul comisiei de 
control, împinge vădit pe anglo-americani la hotărâri extreme. Cu ce scop?... 

Presa londoneză este de părere că acțiunile conjugate în curs din Ungaria (complot 
anti-republican), Bulgaria (arestarea şefului opoziției), România (procesul unui grup de 52 
legionari sabotori?), Cehoslovacia (pretinse acțiuni fasciste în Slovacia) şi Polonia (acuze 
aduse unei grupări socialiste), - toate înseamnă voința Sovietelor de a instala în aceste tări 
guverne fidele pur comuniste, pentru momentul în care îşi vor retrage trupele din această zonă. 

Lucru pe care de altfel încearcă să-l amâne cât pot, prin refuzul de a trata problema 
păcii cu Austria. 

Bevin a sosit la Paris spre a e pune de acord cu Bidault asupra proiectului Marshall 
de ajutorare americană pentru refacerea economică a Europei. Mai toată presa engleză se 
teme că din cauza obstructiei ruseşti, planul va trebui limitat la o acţiune de colaborare între 
țările apusene ce ar urma să stabilească un fel de uniune vamală, rămânând ca cele 
răsăritene să graviteze în sfera rusească, izolate de mişcarea de consolidare a Statelor 
Unite. 

Dean Acheson, rămas totuşi subsecretar la State Department, acuză formal 
Sovietele de a nesocoti angajamentele de la Yalta şi de a împiedica refacerea statelor din 
Europa orientală şi din Extemul Orient. 

17.6.47. Astă seară începe o conferință anglo-franceză de două zile asupra planului 
Marshall, totodată guvernul englez va întreprinde convorbiri similare cu guvernul sovietic 
prin mijlocirea ambsadorului său la Moscova. După comentariile din Pravda, şansele sunt 
minime, căci Statele Unite sunt acuzate că încearcă o dominare politică a Europei prin 

mijlocirea dolarului. Din 1,3 milioane tone cereale ca ajutor american către Europa pentru 
luna august, vreo 8000 tone sunt destinate României. Ce fericire că Dej se va înapoia 
curând de la Moscova cu sacii de porumb în spinare!... 

O nouă grevă a flotei americane afectând aproape 2000 vase de transport, ar putea 
amenința foarte serios aprovizionarea Europei. 

La Consiliul de Securitate, delegatul rus s-a opus propunerii americane de se alege 
guvernatorul Triestului, sub cuvânt să se aştepte întâi ratificarea păcii cu Italia. Şi când te 
gândeşti că singurii care n-au ratificat încă tratatul sunt tocmai ruşii! Cu mult calm, Consiliul 
a amânat discuţia până vineri... 

Pentru ziua începerii anchetei a comisiei internaţionale în Palestina, statele arabe au 
hotărât o grevă de simpatie. 

Guvernul maghiar se arată gata a prezenta toate documentele privitoare la complotul 
anti-republican, dacă i se va cere acest lucru de către ONU. 

Guţă îşi revede la Poiana discursul ce-l va rosti în Parlament pentru ratificarea 
tratatului de pace. Interesant că în ceea ce priveşte situația sa din guvern, el a primit 
vinerea trecută timp de două ceasuri pe Susaikov, înainte de a pleca la Consiliul de miniştri 
în care s-a discutat proiectul de redresare economică, iar sâmbătă a declarat cu mult 
optimism unui colaborator că lucrurile se vor aranja fără criză. 

19.6.47. Înainte de înapoierea lui Bevin la Londra, un comunicat franco-englez a 
publicat invitația făcută lui Molotov pentru o întâlnire în trei săptămâna viitoare, la Paris sau 
la Londra, spre a se pune de acord asupra planului Marshall. Urgenta întâlnirii este 
subliniată de dezastrul pe care-l reprezintă orice zi de întârziere pentru situația economică 
europeană, dar impresia la Paris este că Molotov nu va accepta invitația. 

De altfel, în convorbirea avută la Moscova cu ambasadorul Angliei, Molotov s-a 
eschivat spunând că n-are suficiente informații asupra planului Marshall, dar că ar fi dornic 
să fie pus la curent. Cât despre treburile din Ungaria, dânsul continuă să-şi arate enervarea 
față de amestecul Angliei în afacerile lăuntrice ale acestei țări, deşi guvernul britanic susține 
dreptul său de a şti ce se petrece acolo, cât timp Ungaria mai este încă în stare de armistițiu 
şi cât mai există o comisie aliată de control. 

La Budapesta, reprezentantul rus care e preşedintele comisiei, refuză cu îndârjire să 
comunice celorlalți documentele relative la învinuirile aduse lui Kocacs, ținut arestat de 
sovietici. 

Criză politică în perspectivă în Italia, prin hotărârea preşedintelui de Nicola de a 
demisiona şi se vorbeşte iar de Orlando sau de Bonomi. 

În Camera Comunelor, interpelare a lui Eden asupra raporturilor cu Rusia, a politicii 
agresive a Sovietelor în Bulgaria, România, Ungaria, Polonia şi asupra imposibilității de a 
reorganiza lumea din cauza relei lor voințe. Dean Acheson îi acuză formal pe ruși de a 

împiedica refacerea economică a Europei, a cărei mizerie creşte pe ceas ce trece şi a cărei 
adevărată criză va izbucni anul viitor. 

20.6.47. În discuţia de ieri din Camera Comunelor, în problemele de politică externă, 
totul a fost orchestrat între interpelarea lui Eden şi răspunsul lui Bevin, pentru a lua poziție 
față de atitudinea agresivă a Sovietelor. 

La întrebarea insidioasă a unui deputat comunist dacă proiectul Marshall are un sens 
economic sau politic, Bevin a răspuns tàios: „În ce priveşte amestecul politicului în 
problemele economice, puteți să và adresati prietenilor vostri de la Moscova”. El a mai 
declarat că a zăbovit la Moscova şase săptămâni pentru a discuta doar „paraphemalia” iar 
dacă de acum încolo constată că există un conflict de ideologii, „nu putem decât să 
regretăm acest lucru, ... but we must face if'+!. 

Când va cădea oare acea picătură de apă „qui fasse déborder la vase?” se pare cà 
deocamdată Molotov nu va reacționa la invitație, aşa că sunt prezumtii că lumea apuseană 
se va organiza într-un bloc economic, lăsând pe seama ruşilor tot spaţiul la est de Stettin- 
Triest. Şi totuşi nu pot crede că americanii sunt dispuşi să abandoneze partida... 

22.6.47. Foarte importantă atitudinea Congresului american cu privire la mişcările 
muncitoreşti din Statele Unite. Camera Reprezentanților a votat o lege aspră anti-sindicală 
retrăgând dreptul la grevă, dar Truman a respins-o din considerații de ordin politic. 
Chestiunea e acum în fața Senatului unde se cere un vot de două treimi pentru a respinge 
acest veto prezidențial ... „et passer outre”?. 

Attlee a vorbit ieri despre drepturile omului, arătând că ele sunt încălcate în multe 
state din estul Europei, unde regimuri aşa-zis democratice sunt o simplă parodie, deoarece 
opoziția e cu totul încătuşată. 

Guvernul maghiar a publicat o voluminoasă Carte Albă spre a dovedi manevrele 
anglo-americane din Ungaria, unde Statele Unite aveau de gând să instaleze un avantpost 
ofensiv în sud-estul european. 

Comandantul trupelor de ocupaţie americane din Austria anunță guvernul din Viena 
că de azi înainte renunţă la subzistenta pe contul acestei țări şi că întreţinerea trupelor va fi 
plătită în dolari, arătând că acesta e primul semn de considerare a Austriei ca stat liberat şi 
că va fi ajutat să învingă dificultățile sale conomice. 

Guvemul de Gasperi a obținut o slabă majoritate la votul de încredere al 
Parlamentului. Toate dificultățile momentului sunt legate de problema de a şti în ce mod se 
vor comporta Sovietele în acţiunea de ajutorare economică a Europei. 


4 „modul de împàrtire al bunurilor" 
41 „dar va trebui să-i facem faţă" 

42 „care să reverse paharul?" 

4 „şi a nu mai ține cont 

Dacă Molotov acceptă să participe la conferință, desigur că va căuta prin orice mjloc 
să saboteze orice hotărâre; dar dacă refuză, ce va urma? Oricum, pentru statele ce rămân 
în afara zonei de influență rusească, se preconizează pe lângă o uniune vamală şi valutară, 
şi acceptarea reciprocă a unei ştirbiri benevole a suveranității economice. 

Presa din Turcia, care nu se sfieşte să atace pe față Rusia, propune, în ironie, ca 
unic mijloc de reuşită a viitoarei conferințe a miniştrilor de Externe de la Londra, ca în 
salonul întrunirilor sà se atàme de plafon si o... bombă atomică. Până atunci însă multe se 
pot întâmpla. 

Adunarea Sovietului Suprem e poate indiciul că ruşii vor ratifica în curând tratatele... 

23.6.47. Sovietele au comunicat Franţei şi Angliei acceptarea invitatiei pentru o 
conferință a celor trei miniştri de Exterme asupra propunerii americane de asistență 
economică şi fixează data de 27 iunie la Paris. 

În legătură cu acelaşi proiect, Truman a numit trei comisii pentru studierea ajutorului: 

- una alcătuită din 19 membri din diversele categorii ale societății americane sub 
preşedinţia lui Harrimann, spre a fixa limitele până la care va fi posibilă realizarea sa; 

- una pentru examinarea problemei transportului; 

- una pentru a calcula efectele asupra economiei Statelor Unite. 

Preşedintele republicii maghiare dezminte zvonul despre dorința sa de a demisiona 
şi totodată refuză a se pronunța asupra responsabilitàtii lui Nagy, subliniind că această 
chestiune e de resortul guvemului maghiar. 

S-a luat hotărârea refacerii oraşului Frankfurt/Main spre a instala acolo capitala 
economică a Germaniei bi-zonale anglo-americane. 

La Roma şi în ale oraşe ale Italiei s-a dat de urrma unei conspirații fasciste. 

Montgomery a întreprins o foarte importantă şi semnificativă vizită de informare în 
India, Singapore, Australia şi Japonia unde va fi oaspetele generalului MacArthur. 

26.6.47. Congresul american a respins încercarea de veto prezidențial în chestiunea 
legii anti-sindicale. Aceasta înseamnă că toți republicanii şi mare parte din democrați au 
declarat formal război comunismului şi că iau de pe acum toate măsurile în eventualitatea 
unui război căci - biata logică intervine şi aici - n-ar fi admisibil ca ducând la ei acasă o 
campanie înverşunată pentru înlăturarea primejdiei comuniste, americanii să comită 
copilăria de a lăsa în picioare Rusia sovietică, adică tocmai oficina permanentă care 
alimentează ofensiva mondială a acestei ideologii. 

Mai este un alt moriv care-i sileşte pe americani să lichideze cel mai târziu în vara 
viitoare pericolul rusesc: alegerile prezidențiale din 1948. Deocamdată în Statele Unite au 
pornit greve de protestare împotriva noii legi. Să vedem cum va reacționa guvernul. 

Mâine încep la Paris discuţiile celor trei miniştri, printre care Molotov a acceptat 
desigur să figureze doar ca să încurce lucrurile şi să saboteze lucrările. Mai ales că se va 
pune în discuţie prealabilă, lichidarea imediată a haosului politic din zonele controlate de 

ruşi, ceea ce le va da acestora prilejul să acuze pe americani că sugestia Marshall nu e 
decât un pretext de încătuşare politică a Europei prin forta dolarului. 

La Paris, guvernul este pus în fata multor greve de protestare în contra proiectului de 
buget prin care se refuză majorările de salarii. 

În Italia preşedintele de Nicola a demisionat. 

Comisia de anchetă de la granița greacă şi-a publicat raportul (minus rusul şi 
polonezul care fac opinie separată), arătând că vina o poartă vecinii din nord care au ajutat 
pe rebeli, dar şi organele greceşti - prin politica de persecutare a elementelor minoritare. Cu 
tot refuzul Bulgariei, comisia de anchetă este decisă a trece pe teritoriul bulgar spre a 
continua cercetările. 

Americanii şi englezii au prezentat guvernului nostru note energice de protest în 
contra arestării şi detinerii, în condiţii îngrozitoare si fără temei de judecată, a sute de adepti 
ale grupărilor de opoziție şi chiar a unor persoane străine de partide, în ciuda 
angajamentelor formale din tratatul de pace. Se pare că printre comuniştii de aici există o 
oarecare îngrijorare. 

27.6.47. De Nicola a fost reales imediat cu o mare majoritate şi a acceptat să 
continue funcţia sa de preşedinte provizoriu a Italiei, aşa că motivul de boală n-a fost decât 
un pretext. 

În şedinţa de ieri din Parlamentul de la noi, s-au adus acuzații violente şi precise în 
contra lui Alexandrini, pentru irosirea fondurilor ministerului de Finanţe în folosul unor amici 
personali şi în contra lui Tătărescu, acuzat de a menține în posturi diplomatice vechi 
colaboratori antonescieni. Este clar că vor comuniştii să-l dea peste cap. Dar cum rămâne 
atunci cu asentimentul Moscovei? 

Guvernul dezorganizator al țării, la fel cu încercarea Patronajului de pe vremea lui 
Antonescu, a căutat ieri să dea peste cap comitetul de conducere al Crucii Roşii pentru a 
pune mâna pe această afacere, mănoasă scopurilor Partidului Comunist. A improvizat deci 
peste noapte o serie de noi membri care au ocupat din zori sala de adunare a societății spre 
a sabota întrunirea. 

Manevra fiind dată de gol de către lancu Costinescu, Florica Bagdasar, ministru al 
Sănătăţii cu ascultarea lui Grom şi ticluitoare a mârşâviei, a plecat dezorientată capul, a 
înghițit ironiile și a părăsit sala sub huiduielie adunării. Bineînțeles, versiunea oficială 
vorbeşte azi de un comitet neîntelegator al vremurilor noi care colaborase cu dictatura 
fascisto-antonesciană şi care refuză azi drepturile noilor membri intrați după 23 august 
1944, nepermitàndu-le accesul în sala de şedinţe, dar că în fata protestărilor vehemente si 
indignate ale acestora, şedinţa a fost amânată. 

29.6.47. La Paris, miniştrii de Externe s-au pus deocamdată de acord asupra unei 
singure chestiuni: acceea a secretului convorbirilor. De pe acum însă, agenția Tass 

comentează defavorabil posibilitățile reuşitei întâlnirii, prin faptul că americanii vor căuta să 
profite de prilejul ajutorului spre a-şi instala dominația în Europa. 

La o întrunire la Lille, generalul de Gaulle a fost foarte aplaudat când a vorbit de 
ameninţarea politicii sovietice. 

Generalui Eisenhower a declarat că nu vede primejdia unui război în viitoarele 12 
luni, dar că nu poate garanta excluderea unei asemenea posibilități în acest răstimp. 

Incidente de frontieră pe granița nordică a Greciei, iar guvernele din Belgrad şi Sofia 
refuză comisiei de anchetă a trece pe teritoriile sârb şi bulgar. 

Incidente şi în Carintia, unde bande din Jugoslavia au pătruns în Austria. [...] 

1.7.47. Gheorghiu-Dej şi Săvulescu vor prezenta mâine Blocului Partidelor 
Democratice (BPD) planul cu care s-au întors de la Moscova, ce pare a desăvârşi completa 
subjugare a economiei țării prin acordarea unui împrumut de 100 milioane ruble si 
concesionarea căilor ferate etc. 

Tot mâine se va examina şi poziţia ,gutistilor' din guvern: unii vorbesc de înlocuirea 
lui Alexandrini prin Bejan, alții pretind că însuşi Tătărescu ar putea pleca, spre a da locul fie 
lui Ralea (care se întoarce zilele astea dar nu cred să fie prost şi să abandoneze mănosul 
post de la Washington), fie lui Constantinescu-laşi. 

În Bretania s-a descoperit un complot de dreapta pentru răsturnarea regimului, dar în 
care n-ar fi implicat de Gaulle. 

Zvon din nou că americanii sunt hotărâți a pomi foarte curând războiul contra ruşilor 
care vor cu tot dinadinsul să-şi păstreze „mărcile” avansate în Europa adică: Prusia, 
Polonia, Ungaria, România, Bulgaria, Jugoslavia. [...] 

În şedinţa de azi a celor trei miniştri de la Paris s-a dovedit totala nepoirivire între 
cele două teze: Sovietele susțin că planul Marshall - care cere o ajustare colectivă a 
economiei din întreaga Europă pe care Statele Unite ar ajuta-o printr-un program elaborat şi 
controlat de ei - nu poate fi acceptabil deoarece atinge suveranitatea statelor europene, ci 
propun ca fiecare țară să-şi prezinte lipsurile şi nevoile proprii, pe care Statele Unite să le 
împlinească. Bevin a răspuns că o asemenea pretenție este nerealizabilă, căci ar însemna 
să se ceară americanilor un cec „în alb", adăugând că dacă nu se va găsi o formulă de 
compromis, Anglia îşi va rezerva atitudinea sa în viitor. 

În Italia guvernul de Gasperi ia măsuri împotriva încercărilor de tulburări comuniste. 

2.7.47. Faţă de obstructia dârză a lui Molotov şi după ce Bidault a încercat o formulă 
împăciuitoare prin care statele europene sunt libere a se ralia sau nu planului de ajutor 
american şi deci în drept a refuza o eventuală anchetă sau control străin pe propriul 
teritoriu, Bevin a cerut lui Molotov să răspundă până mâine ofertei de colaborare economică 
europeană. 

Concomient cu poziția engleză, Marshall a protestat ieri cu vehementà împotriva 
grosolanelor minciuni cu care se falsifică adevărul, insinuând că Statele Unite urmăresc 

planuri imperialiste asupra Europei: „Noi n-avem nicăieri în lume guverne şi regimuri impuse 
de noi, nici nu terorizăm populații străine prin abuzurile propriei noastre politii sau creăm 
aiurea din propria noastră autoritate, societăți leonine americano-europene care să sleiască 
în favoarea noastră bogăţiile altora..." Rămâne de văzut până unde vor merge ruşii cu 
obrăzniciile şi până când le vor înghiţi americanii. [...] 

Astă seară s-a anunțat că Molotov a respins pe un ton foarte incisiv formulele 
engleză şi franceză, ca urmărind subjugarea statelor mici ale Europei şi că mâine se va 
reîntoarce la Moscova. Bidault şi Bevin au respins acuzarea şi au hotărât să trimită invitații 
tuturor statelor europene, mai putin Spaniei, Germaniei şi Rusiei, sperând că vor putea 
totuşi reuşi să realizeze planul de ajutorare american. Să vedem ce vom face noi, care 
suntem complet înfeudati Sovietelor. 

Deocamdată, lumea e complet zăpăcită la noi datorită hotărârii guvernului de a se 
realiza reforma monetară. Cred că va fi cea mai sinistră farsă ce s-a putut imagina vreodată, 
dar care ne va distruge complet economiceşte. 

4.7.47. lată sosită şi ziua fixată empiric de mine, ca dată inițială a unei noi orientări 
cu influență covârșitoare asupra țării noastre. 

La drept vorbind, nu este exclus ca eşecul conferinței de la Paris şi hotărârea anglo- 
franceză de a convoca pentru 12 iulie la o nouă conferință pe cele 22 state europene, să 
reprezinte tocmai acel punct de plecare. Textul invitatiei a fost comunicat spre ştiinţă si 
ambasadorului sovietic de la Paris cu formula politicoasă că poate, între timp, Rusia va mai 
reexamina problema şi-şi va modifica atitudinea. Speranţa, la Londra şi la Paris, este că 
între statele industriale din apus şi cele agricole din răsărit, se va putea stabili până la 1 
septembrie un plan practic de colaborare economică care să fie comunicat Statelor Unite. 

Ecourile din presa țărilor din centrul şi estul Europei supuse influenței ruseşti, arată 
dezamăgirea pentru ruperea conferinței. În Anglia şi în Franţa se crede că ele nu vor putea 
accepta invitația de teama Sovietelor, care că ar încerca să exercite presiuni diplomatice 
chiar şi asupra unor state ca Elveția şi țările scandinave. 

Cu prilejul comemorării Independance Day şi cu aproape aceleaşi cuvinte, Truman si 
Bevin au arătat că, bazându-se pe voinţa fermă de pace a popoarelor, sunt însă state care 
duc o politică de neîncetate provocări, dar că împins prea departe, sistemul acesta a 
depăşit măsura şi a cauzat cele două războaie mondiale. Orice răbdare având o limită, 
ambii oameni de stat dau acum avertismentul să nu se împingă prea departe cu asemenea 
provocări. lată adevărata însumare a acestei zile, pe care o asemuiesc pentru tara noastră 
cu cea de 4 aprilie 1944, când aliații au bombardat pentru prima oară Bucureştiul. Rămâne 
acum de văzut cât timp ne va trebui şi ce mijloace vom folosi spre a schimba de picior. 

Deocamdată, ruşii cu slugile lor de la guvern continuă să-şi facă de cap: aud că toate 
ştirile publicate despre miile de vagoane cu porumb pe care ni le împrumută cu atâta grație 
Moscova şi din care s-a anunțat că au şi sosit vreo 800, sunt minciuni inventate pe de-a 

întregul. N-a sosit niciun bob nici la laşi, nici la Galaţi sau la Constanţa; din contra aici gem 
silozurile cu grâu de-al nostru, de unde ruşii nu ne cedează nimic, tot zvonul fiind răspândit 
ca o eventuală explicaţie a unei jumătăţi de vagon de aur pe care guvernul nostru l-a trecut 
în Rusia. 

În Franța, Ramadier a susţinut oferta Marshall si a obținut votul de încrdere cu o 
importantă majoritate. 

5.7.47. leri, premierul englez Attlee a depus proiectul de lege al independenţei Indiei 
care dacă va fi aprobat, va transforma, până într-o lună, un Imperiu în două state suverane, 
a căror legătură cu Commonwealth-ul britanic ar putea fi ruptă oricând, ca şi pentru oricare 
alt dominion. Semnificativ este faptul că pentru acest gest, guvernul englez a ales tocmai 
Ziua independenţei americane. 

Tot ieri la Rio, Carol s-a cununat cu Lupeasca într-o cameră din hotel unde se pare 
că ea zace grav bolnavă. Căsătorie in extremis?!... 

Se anunță crearea în Statele Unite a unui front comun al reprezentanților în exil a 
Partidelor Țărăneşti din Ungaria, România, Bulgaria si Jugoslavia. 

Mâine, în fața congresului socialist, Ramadier va susține politica externà a Franţei şi 
va cere să i se confirme continuarea actualei formule de colaborare a guvernului; 
chestiunea e discutabilă pentru aripa stângă a partidului, mai ales după atitudinea adoptată 
de Soviete față de propunerea Marshall. 

Franța a decis să acorde Marocului un guvern alcătuit din 10 francezi şi 10 marocani, 
aflat sub preşedinţia Vizirului. 

Agenţia Tass continuă atacurile acerbe împotriva englezilor şi francezilor pentru 
invitaţia către Soviete de a reveni la sentimente mai înțelegătoare, deşi Bevin le-a taxat 
atitudinea de „stupidă şi periculoasă provocare, care ar putea să nu mai fie suportată”. 

Sârbii au declarat deja că nu pot adera la acest proiect, care le-ar dezorganiza planul 
economic pe cinci ani, finlandezii nu îndrăznesc a lua o hotărâre, ungurii şi polonii nu pot da 
un răspuns înainte de a se fi consultat cu toate partidele, iar la noi, Universul declară că 
guvernul îşi va însuşi teza lui Molotov. 

Miniştrii scandinavi, asupra cărora ruşii fac oarecari presiuni, se întâlnesc mâine la 
Copenhaga. 

În rezumat, Europa riscă să fie ruptă şi economic în două tabere, fără speranța unei 
intercolaborări, spre nenorocirea acestui continent, atâta vreme cât Sovietele vor putea 
continua să-şi facă mendrele. 

7.7.47. La Paris, Ramadier a declarat la congresul socialiştilor, că doar partidul 
acesta poate fine mai departe frâiele guvernării, între comploturile dreptei şi grevele 
organizate de comunişti, obținând adeziunea participanților. 

Referendumul, cerut de Franco în Spania şi desfăşurat fără incidente, i-a dat cu o 
mare majoritate asentimentul pentru regimul dictatorial pe viață şi pentru acceptarea unei 

succesiuni monarhice. Naţiunile Unite nu-l consideră însă ca exprimarea liberă a voinței 
poporului spaniol. 

Comisia mixtă ruso-americană pentru Coreea, de abia întrunită după o lungă 
letargie, şi-a amânat sine die lucrările, în urma neînțelegerilor ivite imediat. 

Ştire senzationalà astă seară: Cehoslovacia a acceptat invitația pentru conferinţă, 
deşi a adăugat, pro-forma, că ministrul său din Franţa e însărcinat a se documenta asupra 
planului Marshall, pe care nu-l cunoaşte. Ştirea este temperată prin călătoria la Moscova a 
primului-ministru Gottwald însoțit de Masaryk, care vor primi acolo instrucțiuni precise 
pentru atitudinea reprezentantului lor la Paris. 

9.7.47. România şi Bulgaria au refuzat invitația (Polonia va proceda la fel) sub cuvânt 
că planul Marshall ar putea stingheri propriile planuri economice elaborate cu atâta grijă. 
Totodată, guvemul nostru a cerut admiterea României în sânul ONU, acceptând de 
asemenea Charta Atlanticului. Tătărescu va face mâine o expunere în Parlament. Ungaria a 
declinat şi ea invitaţia, aşa că Finlanda, cu toate că se zbate încă nehotărâtă, va fi cred 
obligată a se supune ordinelor Moscovei. 

Logodna prințesei Elisabeta a Angliei este oficială. 

11.7.47. Altă lovitură de teatru: din dispoziția ruşilor, Cehoslovacia declină şi ea 
invitaţia la fel ca şi Finlanda, asa că până la sfârşit la Paris se vor întruni mâine 14 delegații, 
un număr de opt abținându-se. 

14.7.47. Jocul moscovit îşi dă toate cărţile pe față, ca şi cum n-ar mai avea nimic de 
menajat pentru a ascunde cât de cât ruptura cu Occidentul: Cehoslovacia publică convenția 
economică încheiată pe cinci ani cu Sovietele şi semnată acum la Moscova, de unde va 
primi hrană în schimbul produselor sale industriale, iar România respinge cu obrăznicie 
notele de protest engleză şi americană de acum trei săptămâni împotriva arestărilor abuzive 
de la noi, afirmând că nu poate admite o asemenea imixtiune a străinilor în treburile interne 
ale ţării. 

Groza în vizită la Sofia cu tot circul din guvern, face declaraţii de veşnică prietenie şi 
colaborare cu frații bulgari, arătând că scopul vizitelor succesive la Moscova, Belgrad 
Budapesta şi Sofia (va urma Varşovia) este tocmai înfăptuirea marelui plan de consolidare a 
vieții economice în Răsărit. De altfel, Pravda ridică în slăvi planificarea economică din estul 
Europei, cu programe bi-, tri- sau cincinale în aceste state regizate de Moscova şi vorbeşte 
de criza dolarului care a silit Statele Unite să lanseze planul Marshall. 

La Paris, conferința face progrese reale şi a hotărât să lase poarta deschisă celor opt 
state refuzante, conform declarației candidatului republican la presidentia americană, care 
spune că n-a fost voinţa lor, ci a Moscovei care le-a dictat atitudinea. 

Se precizează cu ironie că, de la război încoace, este prima conferinţă intemationalà 
în care delegaţii nu-şi aruncă insulte si cuvinte grele si în care se poate lucra repede şi în 

linişte. S-a constituit o comisie de cooperare pe patru ani împărțită în următoarele secțiuni: 
alimentară, a fierului şi oțelului, a energiei şi a comunicaţiilor. 

Comentariile presei engleze exprimă regretul de a vedea Cehoslovcia declinând 
invitația pe care iniţial o acceptase şi găseşte o mare asemănare între această „volte-face"4 
şi călătoria preşedintelui Hacha la Berlin din 1939. 

Aici s-a răspândit zvonul cà Maniu şi Brătianu sunt reținuți acasă cu domiciliu forțat si 
cu interzicerea de a primi vizite; este evident prodromul lansării ştirii despre descoperirea 
cine ştie cărui complot contra siguranței statului. Toate acestea sunt semne sigure de 
slăbiciune, de nervozitate şi de teren şubred sub picioarele acestor democrați progresişti. 
Dar e tot atât de sigur că, dacă americanii se vor mai codi multă vreme să apuce taurul de 
coame, ne prăpădim cu toții şi că pe urmă, pot ei veni totalmente zadamic sà mai învie 
morții cu planuri de refacere ale unei Europe prăbuşite... 

Ştiri din Atena anunță că importante forte rebele trecând granita din Albania, au 
atacat localitatea Konitsa. Membri ai comisiei de anchetă au plecat imediat acolo spre a 
constata veracitatea acuzărilor. Se pare că situaţia e destul de gravă şi că Tsaldaris la 
New-York şi Papandreu la Roma au fost avizaţi de la Atena să se înapoieze cât mai curând 
în țară. Ruşii au şi vestit că americanii se pregătesc pentru o intervenție armată. 

Ca un soi de apropiere cu tâlc, flota engleză din Malta a început manevrele de vară 
în Mediterana răsăriteană, anunțând cà va vizita porturile greceşti, Istanbulul şi că va 
împinge curtoazia până la Sevastopol. Ironie sau amenintare?... 

Guvernul anunță arestarea lui Mihalache, Penescu, Ilie Lazăr, Carandino etc., multi 
cu soțiile lor,12 persoane cu totul, care se pregăteau să fugă dn țară cu avionul de pe 
aerodromul de la Tămădău din Ialomița. Să fi fost copilărie din partea lor, sau mai degrabă o 
cursă spre a-i implica în cine ştie ce complot... 

Maniu - în sanatoriul dr. Jovin, iar Dinu Brătianu - la el acasă, se află amândoi sub 
observație. Se repetă farsa din Ungaria şi îmi pare că totul miroase a praf de puşcă. 

17.7.47. Fel de fel de versiuni circulă relativ la arestarea lui Mihalache & Co. Unii 
pretind că poliția i-a ridicat de la casele lor şi i-a dus cu forța în fata avionului, unde i-a 
fotografiat ca dovadă. Se pare că în Muscel populaţia e în plină revoltă, că localul Partidului 
Comunist a fost devastat şi că autoritățile locale nu prea îndrăznesc să ia măsuri de 
represiune. 

Pe de altă parte, chiar Regele mărturiseşte că din raportul ce i-a prezentat Teohari 
Georgescu, de-ar fi adevărat măcar 1/10, şi încă cei prinşi sunt realmente vinovați de a fi 
încercat să încalce regulamentele ţării, bune-rele cum ar fi, aşa că în caz de protest al 
partidului din opoziție, Suveranul n-ar avea cum să intervină în favoarea lor. Eu însă cred că 
într-adevăr Mihalache hotărâse să plece, nu pentru a forma vreun guvern fantomă în Apus, 

nici să-şi pună pielea la adăpost, ci spre a participa din partea României la acțiunea 
concertată a reprezentanților refugiați în America ale Partidelor Tarànesti din Ungaria 
(Nagy), Croaţia (Macek), Serbia (Gavrilovici) şi din Bulgaria (Petcov), care au decis să 
formeze un front comun agrarian al statelor dunărene. Aceştia au adresat acum un 
protest colectiv împotriva presiunii sovietice asupra guvernelor satelite din aceste tari, 
împiedicându-le să participe la conferința economică de la Paris. 

E deci lesne de înțeles cât ar fi dorit Mihalache să fie prezent la această acțiune. 
Greseala sa de neiertat a fost că n-a dispărut singur precum Rădescu, fără vorbă, nici 
reclamă, ci a adunat un întreg „stat major”, pornind la drum cu căţel şi purcel şi dând zvon în 
țară, aşa că, de pildă, mie mi-a anunţat Nadia Duca plecarea, încă de acum trei săptămâni. 
Stupidă copilărie!... 

În orice caz, această surprindere la aerodrom, reală sau ticluită, a dat guvernului 
prilej să elaboreze un întreg complot reactionar pentru răsturnarea regimului, spre a putea 
proceda în voie, ca şi în Ungaria, a-şi asigura continuitatea puterii şi după ziua, cred 
corespondentii străini, în care ruşii vor fi părăsit teritoriul nostru. Deocamdată au ridicat 
imunitatea parlamentară lui Maniu, Ghilezan, Leucutia, Serdici, Buzel si Maria Ilie lazàr, 
socotindu-i probabil ca organizatori ai complotului. 

În Grecia, lupte tot mai aprige. 

19.7.47. Independența Indiei a primit ieri sancţiunea regală. Împartità în două state, 
va deveni liberă la 15 august, după o stăpânire engleză de peste 200 ani. 

În Statele Unite s-au votat creditele necesare ajutorării Europei după desființarea 
UNRRA, din care se deduc 18 milioane dolari anual, reprezentând cotele alocate statelor 
care sub influența Rusiei au refuzat deocamdată să participe la organizarea economică 
europeană, adăugând că dacă ele îşi vor schimba politica şi vor intra în complexul de 
refacere, lucrurile se vor modifica în favoarea lor. 

Comisia de anchetă din Grecia a opinat prin cinci voci că trupele rebele au trecut din 
Albania, dar că nu există o dovadă a pătrunderii de peste graniță a vreunei divizii 
internaționale sau a altei formaţiuni străine. 

La o întrunire comunistă de aici, chipurile pentru Spania liberă, s-a cerut judecarea 
„trădătorilor” Maniu & Co. de către un Tribunal ad-hoc al poporului. Înspăimântat de cele ce 
se petrec, un apropiat al lor mi-a arătat temerea unei... vânzări din partea stângii 
partidului (Hatieganu), ca reeditare a cazului Anton Alexandrescu si dr. Lupu. Guţă tremură, 
văzându-se complet izolat prin distrugerea păturii burgheziei. 

21.7.47. Scânteile conflictului izbucnesc în toate colțurile lumii: trupele olandeze din 
Indonezia au început acțiunea împotriva republicanilor cu care nu s-a putut ajunge la un 
acord; în Palestina au reînceput atentatele; la granita greacă, vecinii se acuză reciproc de 
încălcarea teritoriului, iar la cea austro-jugoslavà, sunt schimburi de focuri cu morti şi răniți. 
Nu mai vorbesc de China unde războiul continuă. 

În fine, la Rangoon, au fost asasinați în plin Consiliu opt miniştri, printre care şeful 
acţiunii anti-fasciste, iar în Coreea a fost ucis conducătorul stângii. 

În România, ziarul Dreptatea a fost suprimat în mod definitiv, iar Maniu este autorizat 
să locuiască acasă, dar sub supravegherea poliției. 

Guvernul englez a răspuns refuzului român în chestiunea arestărilor, arătând că 
pacea n-a fost încă restabilită în România şi, câtă vreme nu vom respecta dispoziţiile art.3 
din tratat, Anglia nu va relua raporturi normale cu țara noastră. 

24.7.47. Chestiunea admiterii Albaniei în ONU a fost din nou discutată la 
New-York, dar fără rezultat. Cu atât mai puțini sorti ar avea deci cererea României, desi 
Bevin a declarat că primirea statelor foste inamice printre Naţiunile Unite, ar ajuta mult la 
întronarea acolo a adevăratei democrații si a libertăților cetăţeneşti. 

Marshall ne-a atras atenția că trimiterea la Bucureşti a noului ministru Schoenfeld, nu 
înseamnă câtuşi de putin renunțarea din partea Statelor Unite la principiul de a reclama 
încetarea măsurilor arbitrare din România. 

În această privință, mi se spune că în sânul partidului manist s-a convenit, fără vreo 
ruptură sau lipsă de coeziune, intrarea în Parlament a deputaților, cu excepția bineînţeles a 
celor excluşi, aşa că mă întreb dacă a fost politic gestul lui Maniu de a fi refuzat cu atâta 
îndârjire acest lucru pentru a ajunge, până la sfârşit, la această capitulare. Bratienistii, care 
au şi ei doi deputati aleşi, nu vor urma acest exemplu „decepționant”. 

Statele Unite refuză a mai acorda Poloniei şi Ungariei vreo cotă din creditul de 350 
milioane dolari pentru Europa înfometată, nu din cauza atitudinii lor față de conferința de la 
Paris, ci pentru cà au constatat putinţa acestor tari de a face față nevoilor alimentare prin 
propria producție actuală. 

Negocierile de la Moscova pentru un acord economic anglo-sovietic sunt gata să se 
rupă din cauza exorbitantelor pretenții ruseşti asupra prețului grâului. 

Contrar dorinței comuniştilor, Adunarea Naţională din Italia a hotărât a lua imediat în 
discuţie chestiunea ratificării tratatului de pace. Bevin a sfătuit şi România să încheie cât 
mai curând această problemă. 

Noile alegeri în Ungaria vor avea loc la 31 august. 

Ankara anunță că în numele Partidului National-Tàranesc român, Alexandru 
Cretzianu a semnat protestul „Internaționalei Verzi” central-europene din America. 

Ultimul zvon al tragi-comediei de la Tămădău, care n-a fost poate decât o înscenare, 
ar fi că târguiala cu guvernul este ca prețul reintrării în Parlament a maniştilor să fie o 
relaxare a arestărilor şi un nou decret mai blând cu privire la urmărirea şi pedepsirea 
„criminalilor de război”...sau a celor post-belici. l 

29.7.47. Anglo-americanii par să primească necontenite palme... şi nu văd venind 
vreo reacție. lată ultimele exemple: 

Sârbii şi bulgarii refuză să primească pe teritoriul lor comisia de anchetă a Consiliului 
de Securitate. 

Delegaţia economică engleză a fost nevoită să părăsească Moscova, din cauza 
ultimelor pretenţii ruseşti pentru reducerea şi eşalonarea datoriilor ne-militare din vremea 
războiului, dar Cripps reînoieste în Parlament speranţa că vor ajunge tousi la o înțelegere, 
pe când Sovietele acuză pe englezi de proceduri necinstite. 

În privința neînțelegerilor asupra Germaniei, presa moscovită spune deschis că 
americanii urmăresc a crea în Europa o serie de state vasale Germaniei, ea însăşi 
înfeudată dolarului american. 

De Gaulle denunță primejdia sovietică asupra omenirii, pe când obişnuitele glasuri 
tăioase de la Washington si Londra au amuţit... 

În chestiunea indoneziană, India si Australia au luat fàtis poziţie împotriva Olandei. 

În farsa bufă de la noi, se pare că Penescu a mărturisit şi alte proiecte de fugă, 
despre care guvemul nici n-avea idee. „lls sombrent dans le ridicule“5. Ca urmare, prin 
Jurnalul Consiliului de miniştri, guvernul a dizolvat partidul lui Maniu cu toate sucursalele 
sale, iar Parlamentul a ratificat acest act, cu 295 voturi contra 1, toți deputații ţărănişti fiind 
absenți. 

Spiritele încordate în Palestina, unde trei evrei au fost spânzurați şi unde grupul 
sionist anunţase că în aceeaşi clipă vor fi spânzurați cei doi ofițeri englezi răpiți şi ținuți 
ostateci. 

Mare zarvà la Consiliul de Securitate din cauza noului veto sovietic ce se opune unei 
alte comisii balcanice cu drepturi mai largi de anchetă, iar Gromyko va depune mâine în 
schimb o rezoluție, prin care susţine că vecinii din nord nu poartă nicio vină a stării de lucruri 
din Grecia, ci este determinată exclusiv de starea internă. 

Statele Unite au trimis invitații pentru 18 august celor 11 state care au participat la 
războiul contra Japoniei pentru discutarea tratatului de pace. Rusia a respins invitaţia. 

Ministrul de Război american a plecat în Germania, iar Montgomery şi-a întrerupt 
brusc vizita în Extremul Orient şi se întoarce în grabă la Londra. 

1.8.47. La Consiliul de Securitate, Olanda protestează în contra sesizării sale despre 
conflictul indonezian, ca nefiind conformă Chartei Naţiunilor Unite, însă propune ca delegați 
ai mai multor state să ancheteze la fata locului, guvernul olandez declarând a fi gata să 
accepte mediatia Statelor Unite. 

Ca replică a respingerii cererii de admitere a Albaniei şi Mongoliei la ONU, ruşii se 
opun acceptării Portugaliei, Transiordaniei şi Irlandei. 

La invitația Angliei de a se grăbi schimbul instrumentelor de ratificare a tratatelor cu 
statele foste satelite, Moscova a răspuns că ele trebuie ratificate mai întâi de către acestea 


45 „Se scufundă în ridicol." 

şi că apoi Rusia va proceda la fel pentru toate imediat. Parlamentul italian a votat, cu 
abtinerea comuniştilor, necesitatea ratificării imediate. S-ar putea deci ca ruşii să tragă 
sforile pentru ca în România, Ungaria sau Bulgaria ratificările de care leagă ei propria 
acţiune, să fie amânate la calendele greceşti. 

Nunta prințesei Elisabeta a fost stabilită pentru 20 noiembrie în catedrala 
Westminster Abbey din Londra. 

Încetul cu încetul, sosesc la Parlament deputati nafional-tàrànisti, care semnează 
lista de prezență sub titlul de „independenţi”: ieri au venit 16, iar mâine e vorba de Zane şi 
de Hatieganu. 

3.8.47. Comunicatul conferintei bulgaro-jugoslave, de trei zile de la Bled, anuntà 
foarte importante hotărâri de colaborare economică si politică, cu mult mai însemnate decât 
acordurile sârbo-române şi care prevestesc aproape o federalizare a Balcanilor sub egida 
Moscovei. Printre acestea; stabilizarea schimbului monetar, uniune vamală, suveranitate 
comună a proprietăților de-a lungul graniței, program de dezvoltare a navigaţiei pe Dunăre, 
renunțare din partea sârbilor la despăgubiri de război, strânsă colaborare politică, front 
comun față de atacurile „monarho-fasciştilor” din Grecia etc. Deci, pregătire de război. 

Pe de altă parte, ministrul de Război american, abia sosit în vizită la Berlin şi 
rechemat la Washington, s-a mulțumit cu o conferință cu reprezentanții militari ai Statelor 
Unite din Italia, Grecia şi Austria, în loc de mai vizita țările prevăzute în programul iniţial. Şi 
aici, cam miroase a conflict... 

Guvernul indonezian a acceptat apelul Consiliului de Securitate de a înceta imediat 
ostilitățile, pentru a se prezenta fie în fața acestuia, fie la un arbitraj. De acord cu Olanda, 
Anglia s-a abținut de la vot, spre a nu recunoaşte astfel implicit suveranitatea Indoneziei. Cu 
toate rezervele sale asupra ineficacitàtii gestului, guvernul olandez a luat măsuri pentru 
încetarea operațiunilor militare în noaptea de 4/5 august; guvemul indonezian care va 
trimite un reprezentant la Lake Success“, va proceda la fel, cu condiţia ca trupele olandeze 
să se retragă pe linia lor de plecare de acum două săptămâni, lucru greu admisibil. 

Mare emoție în Anglia şi demonstrații anti-semite în urma spânzurării celor doi ofițeri 
britanici de către terorişti, care au anunţat, după legea talionului, că vor ucide câte un 
englez pentru fiecare evreu executat. 

Preşedintele Truman îşi anunţă vizita la Rio pentru luna viitoare, cu prilejul 
congresului pan-american de apărare a continentului. 

Analizând problema grecească, presa turcă scrie că trebuie „să aşteptăm cu 
încredere, fiindcă un viitor război va rezolva şi această problemă”, 

Asupra crizei economice şi financiare din Anglia care se arată foarte serioasă, Attlee 
va face miercuri declarații, propunând ţării masive sacrificii. 


46 Sediul Consiliului de Securitate de la New-York. 

Cei 4500 emigranti clandestini evrei fugiţi din Franţa la bordul unui vas pornit aparent 
spre Columbia şi întors din apele palestiniene la Port Bou lângă Marsilia pe trei vase 
engleze refuză să debarce. 

A murit preşedintele Uruguayului. Revolta continuă în Paraguay şi capitala Assuncion 
e amenințată. 

Lordul Mountbatten a fost numit guvernator general al Indiei (Hindustan) iar Djimah 
în Pakistan. 

5.8.47. După operaţia suferită, Churchill a vorbit prima dată în fata a aproape 20.000 
conservatori, acuzând guvernul laburist de impreviziune: a epuizat creditele americane, n-a 
reuşit creşterea producției de cărbune, a făcut cheltuieli nesocotite în toate direcțiile. Dar a 
adăugat că îl va susține în măsurile de redresare pe care le va lua. 

Propunerea rusească în contra Greciei a fost respinsă în Consiliul de Securitate cu 
nouă voturi contra două, iar o formulă a Poloniei pentru o încercare de înțelegere directă 
între greci şi sârbi, bulgari şi albanezi, n-a avut niciun ecou. 

Cererile de admitere la ONU ale Italiei, Bulgariei, României şi Ungariei au fost 
combătute la Consiliul de Securitate chiar de ... Soviete, care au susținut că nu pot fi luate 
în considerare înainte de ratificarea tratatelor. Teza a fost combătută de delegatul american, 
care a replicat că n-are sens ca aceste state să sufere, fiindcă numai una din cele patru 
mari puteri, Rusia, nu se grăbeşte să le ratifice. Să vedem dacă această atitudine scabrosă 
a ruşilor va fi menţionată în presa noastră... 

Acord pentru uniune vamală între Jugoslavia şi Albania. 

O delegație bulgară se află la Berlin pentru încheierea unei convenții economice cu 
zona sovietică de ocupație. Moscova îşi țese mai departe pânza de păianjen, cu care speră 
să ferece şi sà înăbuşe lumea. Pe de altă parte, englezii şi americanii procedează la fel în 
zonele lor din Germania. Astfel s-a încheiat o convenție similară cu Finlanda. 

Pravda e foarte preocupată de viitorul congres pan-american de la Rio şi susține că 
o serie întreagă de republici sud-americane, ca Argentina, Chile, Cuba nu vor admite 
programul de unificare imperialist al Statelor Unite, care, după spusele oficiosului sovietic, 
vor suferi o înfrângere. 

9.8.47. Şi guvernul indonezian a acceptat mediatia americană, dar cere ca o 
delegaţie a Consiliului de Securitate să arbitreze asupra cauzelor conflictului. 

Banca Mondială a acordat Olandei un împrumut de 195 milioane dolari, cu condiția 
să nu-i folosească în scopuri militare, nici în acțiunea din Indonezia. 

Propunerea guvernului englez pentru măsuri severe în vederea refacerii economice 
a întrunit 251 voturi contra 148, deşi Churchill a taxat proiectul ca o „suprimare a 
Parlamentului şi a libertăților omului.” Dar unii deputati laburisti acuză guvernul de a nu 
îndrăzni să ia măsuri şi mai radicale pentru combaterea crizei. 

Guvernu! american a respins refuzul guvernului nostru de a lua în considerare 
protestul relativ la suprimarea libertăților civile. Drept consecință, delegatul american la 
Consiliul de Securitate nu mai admite acceptarea Ungariei, României şi Bulgariei la ONU, 
contrar tezei sovietice care acum susţine candidaturile. „Bisoqua sapere chi desidera 
imbroglio adesso...” 

10.8.47. Radio New-York anunță că Maniu e pe moarte într-o celulă a prefecturii 
poliţiei, că ar fi avut un atac de inimă în timpul unui interogatoriu. Se prevede deci că nu va 
mai putea fi prezent la procesul ce i se intentează pentru aşa-zisa încercare de răsturnare a 
guvernului comunist din România. 

leri s-a anunțat decesul în captivitate sovietică a lui Bela Kovacs, secretarul general 
al Partidului maghiar al Micilor Proprietari. 

Teama unei noi crize de guvem în Franța, unde cei cinci ministri radicali ameninţă cu 
demisia în cazul în care Ramadier prezintă în Parlament proiectul unui nou statut în Algeria 
acordând drept de vot femeilor musulmane şi îngrădind autoritatea guvernatorului general. 
Mâine guvernul va cere votul de încredere privind propunerile pentru alegerile municipale. 

Statele Unite au invitat Franța să participe la o discuție de principiu împreună cu 
Anglia asupra condițiilor de refacere economică a Germaniei şi a producției de cărbune din 
Ruhr. Aceată inițiativă nu va influenţa cu nimic convorbirile anglo-americane relative la zona 
Ruhr. 

13.8.47. Constatând abuzul veto-ului sovietic în problema greacă, delegatul 
american consideră că ruşii susţin pe față acțiunea Albaniei, Bulgariei şi Jugoslaviei pentru 
instaurarea în Grecia a unui guvern comunist. În aceste condiții, Statele Unite socotesc 
Consiliul ca fiind complet paralizat pentru orice măsură ar încerca să ia şi că deci fiecare 
putere în parte, îşi recapătă dreptul de acţiona individual pentru a căuta salvgardarea păcii. 
Această declarație va fi luată vineri în discuție. 

Ankara anunță că împrumutul american va servi în primul rând la fortificarea 
Dardanelelor (13 milioane livre sterline), ceea ce ar confirma zvonul că ruşii aduc forțe 
masive în Balcani şi că pregătesc un atac asupra Constantinopol la Canakkale, ceea ce ar 
putea grăbi crăparea abcesului. 

Contrar voinţei Olandei susținută de Anglia, Franţa şi Belgia, Consiliul a admis, cu 
opt voturi contra trei, ca Indonezia să-şi poată pleda punctul de vedere, recunoscându-i 
indirect astfel suveranitatea. 

După ce a acordat depline puteri guvemului, Parlamentul englez se va proroga până 
în octombrie. Unii spun cu oarecare dreptate că în caz de conflict ruso-american, Anglia are 
tot interesul să rămână neutră; în acest chip, industria va lucra intens pentru Statele Unite şi 
ar putea plăti astfel datoriile sale de război, poziţiile fiind de astă dată inversate. 


47 „Avem nevoie să ştim acum, cine, de fapt, e cel ce păcăleşte." 

Guvemul de la noi dezminte ştirea despre gravitatea stării sănătății lui Maniu, dar 
anunţă că va continua arestările, acuzând PNT de încercarea de răsturnare a guvernului cu 
ajutor străin şi confirmând arestarea lui Maniu, Leucutia, Ghiţă Pop şi alții. 

Măsurile preliminare luate de guvern pentru stabilizarea leului (unii vorbesc de 
1/12.500, alţii chiar de 1/30.000) au provocat nebunie pe piață: medalia a sărit la 50 
milioane, un litru lapte a ajuns un milion si 1kg făină, 2 milioane lei... 

15.8.47. Azi dimineață a explodat bomba stabilizării, aşa cum au primit cei de la 
guvern ordinul Moscovei. La cursul 1/20.000, se schimbă doar capilor de familie câte 5 
milioane pentru plugari, 3 milioane pentru muncitori, funcționari şi pensionari şi 1,5 milioane 
pentru restul populației. Tot surplusul de bani rămâne blocat. Aşa că majoritatea oamenilor 
va fi nevoită a se mulțumi, pentru câtă vreme nu se ştie, cu suma de 75 lei noi, pâinea 
urmând a costa 14 lei, litrul de lapte 8 lei şi Kg de came 40 lei. 

Lumea nu mai vinde nimic, în curând nimeni nu va mai putea cumpăra nimic, fiecare 
având de ales între a se da rob comuniştilor pentru dreptul de a mânca la cazan, sau de a 
se usca de foame. Totdată, aurul, devizele şi bijuteriile vor trebui declarate în următoarele 
15 zile, spre a fi predate Băncii Naţionale la prețul fixat de circa 1000 lei noi pentru 1 
napoleon (monedă în valoare de 20 franci-aur). 

După o dominație engleză de 160 ani, cele două dominioane ale Indiei devin 
independente şi pentru prima dată în istoria acestui popor, un englez, Lordul Mountbatten, a 
fost aclamat la New-Delhi ca guvernator general. 

16.8.47. Schimbul banilor se face într-un chip cu totul sălbatic: după prima zi când 
nici 5% din populaţie nu obținuse cei câțiva bani stabilizati, a căror putere de cumpărare e 
cu mult mai redusă decât a leilor vechi, nu se mai găseşte niciun aliment pe lei vechi, 
lăptarii îşi cer socoteala ultimei săptămâni pe lei noi şi nimeni n-are niciun ban. La cursul 
fixat de 1/20.000, ziarul de 5 lei noi, corespunde la 100.000, în loc de 5000 lei vechi, cât 
costa până acum. La fel, un bilet autobuz costă acum 10 lei (=200.000) în loc de 15.000; 
abonamentul de telefon costă 700 lei (=14.000.000), în loc de prețul vechi de 600.000. 

Statul a fixat prețul aurului la 168.350 lei/kg ceea ce revine la 1.121 lei pentru 
medalia de 6,66 gr. şi cu toate acestea Banca Naţională schimbă medaliile cu 970 lei, ceea 
ce înseamnă furt practicat oficial. Evreii cumpără milionul cu 20 lei în loc de 50 lei de la cei 
ce preferă să nu-şi depună banii în cont blocat. 

Comandamentul gherilelor din Grecia şi-a extins activitatea până în Beotia, unde a 
proclamat restabilirea Republicii care, până la formarea unui guvem provizoriu, va fi 
condusă de către şefii rebelilor. Starea de război există de fapt azi în toată tara. 

Şeful opoziției bulgare Petcov a fost condamnat la moarte prin spânzurare pentru 
crimă de trădare şi încercare de răsturnare a regimului comunist. Ce exemplu pentru ai 
nostri în ajunul deschiderii procesului în contra partidului lui Maniu!... 

Zvonuri insistente din multe părți că ruşii tot trimit trupe şi armament numeros în 
Bulgaria si se pretinde chiar că trec pe la noi răniţi ruşi evacuati de la luptele din Grecia. 
Lumea se aşteaptă la un atac la Constantinopol şi credința că războiul bate la uşă este 
tot mai vie. 

21.8.47. Delegatul Indoneziei refuză totuşi mediatia Statelor Unite şi insistă să obțină 
arbitrajul Consiliului de Securitate, iar delegatul american, spre a arăta ruşilor cât e de 
departe de orice tendință imperialistă sau cotropitoare politica americană, renunţă la oferta 
făcută celor două părţi aflate în conflict. 

În chestiunea grecească, Australia a propus încetarea ostilităților şi reluarea 
raporturilor normale cu toți vecinii săi. Gromyko s-a opus, uzand pentru a 16-a oară de 
dreptul de veto. 

Guvernul englez a suspendat azi noapte schimbul livrelor străine în dolari, sperând 
în acest chip să păstreze valoarea de cumpărare a monedei naţionale. Potrivit acestor 
dispoziții, vor fi blocați 700 milioane dolari. 

La conferința pan-americană de la Rio s-a exprimat părerea ca deciziile pentru 
măsurile colective ce se vor lua, să fie obligatorii pentru toți participanții; secretarul de stat 
Marshall socoteşte ca fiind obligatorii doar hotărârile luate cu majoritate de două treimi, cu 
singura excepție ca niciun stat să nu fie constrâns a contribui cu armata sa fără propriul 
consimtàmant. Am impresia că deciziile ce se vor lua acolo, vor avea importanță 
covârşitoare pentru viitoarea Adunare a ONU din septembrie şi chiar pentru pace. 

Statele Unite protestează la Budapesta în contra listelor electorale stabilite de 
comunişti pentru alegerile din 31 august, care în unele regiuni resping de la vot 70% din 
alegători (evrei socotiți ca nazişti, femei bătrâne taxate de foste prostituate, lucrători din 
fabrici considerati moşieri sau mii de cetățeni, drept alienati). 

Statele Unite au cerut de asemenea suspendarea executării lui Petcov şi revizuirea 
procesului pe care îl califică ca „eroare judiciară”. 

Delegatul american la Lake Success a cerut ca problema grecească să fie deferită 
Adunării Generale a ONU din septembrie, iar Trygve Lie a declarat, în contra afirmației lui 
Gromyko, că atâta vreme cât Consiliul de Securitate nu i-a retras mandatul, comisia de 
anchetă continuă a exista şi a funcționa. Consiliul a admis ca noi state membre ale ONU 
numai Pakistanul şi Yemenul, pe când Albania şi Mongolia exterioară n-au obținut decât 
voturile Rusiei, Poloniei şi Siriei, iar Transiordania, Portugalia şi Irlanda n-au fost admise, 
desi au primit nouă voturi, din cauza Sovietelor care au zis din nou „veto”. 

În ce priveşte cererile Ungariei, României, Bulgariei, Italiei si Austriei, rezultatele au 
fost următoarele: 

- Ungaria: Rusia pentru, Anglia contra şi nouă abţineri; 

- Romania si Bulgaria: Rusia pentru şi 10 abţineri; 

- Italia şi Austria: 9, respectiv opt voturi pentru, dar veto-ul sovietic a fost din nou 
decisiv. În acest fel toate cererile au fost respinse. 

Dacă până mâine nu vor accepta să debarce, evreii de la Port Bou, vor fi transportați 
cu forța în zona engleză a Germaniei. 

Astă seară, Partidul Comunist de la noi a găsit cu cale, din dispoziția Moscovei, să 
ceară în ziua de 23 august în Parlament, ratificarea tratatului de pace. Când ne-o cereau 
englezii şi americanii, Guţă tot promitea. Acum că am primit palma celor 10 abţineri, ruşii vor 
să ne completeze ruşinea, punându-ne astfel sub a lor totală dependenţă politică, spre a ne 
sili poate într-un viitor apropiat s-o rupem cu aliații occidentali. [...] 

Dovada peremptorie a acțiunii concertate dirijate de Moscova: duminică 24 august, 
Parlamentul bulgar e convocat în sesiune extraordinară pentru a ratifica şi el tratatul. 

O mică rectificare: nu Rusia a votat pentru noi la Lake Success, ci Siria în calitate de 
preşedinte al Consiliului de Securitate, Rusia din contra s-a abținut, declarând că înainte de 
schimbul instrumentelor de ratificare şi deci de inaugurarea stării de pace, nu poate fi vorba 
de intrarea țării noastre printre Naţiunile Unite. Delegatul american, dezasperat de veto-ul 
rusesc contra Italiei şi Austriei, a cerut Consiliului să supună chestiunea plenului Adunării 
ONU, la care Gromyko a replicat că şi asupra acestei propuneri el îşi va exercita acelaşi 
drept, aşa că americanul şi-a retras moţiunea. 

22.8.47. În comisia afacerilor străine, Guţă a declarat azi că tratatul va trebui ratificat 
mâine aşa cum e, cu clauzele sale bune şi rele. Mai târziu va încerca modificarea sa prin 
negocieri bilaterale cu statele semnatare. 

Rusia a respins notele de protest ale Angliei şi Americii şi cererea de revizuire a 
procesului Petcov, sub cuvânt că aceasta ar fi o ingerintà în treburile interne ale Bulgariei. 

26.8.47. Situaţia din Grecia e din ce în ce mai tulbure. Maximos a demisionat 
sâmbătă si Tsaldaris nu reuşeşte a forma noul guvem de largă concentrare, mai ales din 
cauza lui Sophoulis, căruia i-a oferit chiar o demnitate nou creată, cea de președinte al 
cabinetului. Acesta nu admite ca Tsaldaris, din a cărui impopularitate s-a iscat criza, să 
rămână prim-ministru, ci revendică pentru el acest post. Pe de altă parte, trupele de gherilă 
terorizează tot teritoriul țării; ocupă mici localităţi, părăsindu-le după câteva ore, după ce au 
dat foc clădirilor publice. 

Consiliul de Securitate a aprobat ca o comisie de trei să preia rolul de mediator în 
conflictul indonezian. Propunerea rusă pentru o comisie din reprezentanții celor 11 membri 
întrunise şapte voturi, dar a fost respinsă prin dreptul de veto al Franţei. 

România, Bulgaria si Albania (aceasta din urmă pentru Italia) au ratificat în 
unanimitate tratatele de pace. 

Partidul Agrarian bulgar al lui Petcov a fost decretat hors la loi, iar cei 65 deputati ai 
săi au fost invalidati. 

Mihai Popovici a fost şi el arestat. 

Cu toate încercările de mijlocire ale aliaților, la Atena oferta lui Tsaldaris de a forma 
un guvern al tuturor partidelor anti-comuniste, pare a nu reuşi din cauza lui Sophoulis care 
refuză în cabinet pe generalul Napoleon Zervas, aşa că Tsaldaris care are majoritatea în 
Parlament, va forma cabinetul numai cu reprezentanți ai propriului partid, lăsând poarta 
deschisă şi altor colaborări. 

Guţă şi Groza vor fi debarcati în curând, asa că vom avea, zice-se, un guvern 
Gheorghiu-Dej. Au început să aresteze şi printre rudele lui Groza. Se vorbeşte de 
Franasovici şi Stoica pentru noile reduceri de la Externe. Se anunță vizite domiciliare în 
căutare de aur şi de devize. 

28.8.47. Consiliul de Securitate a aprobat aseară cu şapte voturi şi patru abţineri 
constituirea unui comitet de experţi care să studieze modalitatea restrângerii dreptului de 
veto în vederea discutării în Adunarea Generală. Propunerea americană a fost sprijinită de 
Anglia, Franța si China, însă Gromyko a declarat cà Sovietele se vor opune în Adunare 
oricărei limitări a acestui drept. 

Într-o conferință prezidată de Rege, şefii partidelor anti-comuniste din Grecia au 
convenit asupra necesității alcătuirii unui cabinet de coaliție, care să fie însă condus de o 
persoană desemnată de Suveran. Tsaldaris continuă încercările. 

Relativ la cei 4500 emigranți evrei care acum se află la Gibraltar în drum spre 
Hamburg, guvernul francez s-a oferit să le asigure ospitalitatea, cu condiția ca debarcarea 
să se facă din voinţa lor şi acest act să nu creeze un precedent. 

Guvernul englez speră să realizeze economii de peste 200 milioane livre anual, 
reducând cu 1/7 ratia de came, suprimând benzina pentru automobilele particulare si 
desfiintànd, de la 1 octombrie, dreptul englezilor de a-şi petrece vacantele în străinătate. 

2.9.47. leri a plecat la Praga delegaţia noastră guvernamentală: Groza, Tătărescu, 
Livezeanu, Bodnăraş etc. Este de fapt continuarea seriei de legături politice între statele de 
sub stăpânirea Moscovei, ce se înnoadă cu grabă pentru promovarea programului sovietic 
în ajunul încercării forțelor, care se va produce probabil la Adunarea ONU. De aceea, ruşii s- 
au grăbit să ratifice toate tratatele de pace cu foştii sateliți. Alţii pretind că s-au supus 
injonctiunilor americanilor. Mă îndoiesc!... 

La Atena, Tsaldaris n-a reuşit să formeze decât un guvern al propriului partid. 
Întâmpină o rezistență îndârjită a grupărilor Venizelos şi Sophoulis, care intervin neîncetat 
pe lângă Suveran spre a obține constituirea unui guvern de concentrare. 

Ciocnirile dintre evrei şi arabi în Palestina se întetesc. Comisia specială a Naţiunilor 
Unite a prevăzut o Palestină independentă pentru 1949, alcătuită dintr-un dublu stat arab şi 
evreiesc, capitala rămânând Ierusalim, ceea ce nemultumeste ambele tabere. Arabii nu 
admit o scindare a țării, iar evreii protestează că Galileea nu le-ar mai aparține şi că 
lerusalimul n-ar mai rămâne pur evreiesc. 

Alegerile din Ungaria au dat câştig comuniştilor care devin cel mai puternic partid cu 
21%, într-un bloc guvernamental ce deține peste 60%, pe când micii proprietari nu obțin 
decât 15%, în loc de 57% (în 1945). 

La Calcutta, ciocniri între hinduşi şi musulmani. 

Statele Unite au cerut Angliei să nu-şi retragă trupele sale din Grecia până la 
clarificarea situației de la granițe, adică o amânare fără termen. Se pretinde că, la bordul 
unui vapor american în drum spre Statele Unite, s-ar afla 35 prizonieri din luptele de gherilă 
din Grecia printre care şi doi români, însă niciun grec. 

În şedinţa de închidere a conferinței pan-americane de la Rio, preşedintele Truman a 
făcut declarații hotărâte cu privire la voința Statelor Unite de a restaura pacea în lume si de 
a lupta cu toate forțele impotriva celor ce caută a stânjeni refacerea şi libertatea popoarelor. 
A mai vorbit de datoria emisferei apusene de a ajuta refacerea lumii vechi. Ultimul act al 
conferinţei va fi semnarea unui tratat defensiv colectiv pan-american. 

În Anglia toate sindicatele au votat decizia de a susține fără rezerve efortul de 
refacere economică a guvernului. Totuşi, greve au izbucnit în 23 mine de cărbuni; evident că 
este mână sovietică. Şi în multe centre industriale franceze, lucrătorii au intrat în grevă 
pentru majorarea ratiei de pâine şi mărirea salariilor. Ramadier a cerut din nou un vot de 
încredere pentru măsurile sale economice. 

În blocul guvernamental din Ungaria apar spărturi: miniştrii socialişti demisionează şi 
cer plecarea primului ministru. Este în fond un succes al opoziției. 

3.9.47. Bevin a vorbit la un congres muncitoresc englez şi a declarat că în noiembrie 
când se vor întâlni la Londra cei patru miniştri de Externe, este ultima şansă pe care lumea 
o are de a restabili pacea şi că europenii vor avea de ales între libertate şi dictatură. Anglia 
este pentru dezarmare, dar nu înainte de a avea asigurări că drepturile omului vor fi 
garantate. A considerat Consiliul de Securitate cu totul ridicol şi ineficient prin abuzul ce se 
face acolo cu dreptul de veto. Propune în final o uniune vamală între toate dominioanele 
Commonwealth-ului britanic. O comisie franco-italiană urmează în curând a studia 
posibilitățile unei asemenea uniuni şi între cele două țări. 

Guvernul sovietic ar fi dispus a participa la planul englez pentru constituirea unei 
forțe armate internaționale menită să asigure pacea, compusă din nave de război de diverse 
tipuri, 8-12 divizii terestre, bombardiere şi aparate de vânătoare. 

Marshall a definit, cu mult umor, acordul semnat la Rio „un pact pentru pace cu dinți." 
Aud că Radio Atena a anunţat că pe frontul rebelilor au fost luaţi prizonieri dintr-un regiment 
sovietic şi dintr-un batalion românesc (!). Aceştia ar fi declarat că fuseseră trimişi ca 
muncitori în Cehoslovacia, însă că apoi au fost transportați în Jugoslavia şi de acolo trimişi 
să lupte în Grecia. Să fie adevărat?!... 


https://biblioteca-digitala.ro / https://migl.ro 


Jurnal politic 1939-1950 511 


5.9.47. La Atena sunt actualmente negocieri între liberalii lui Sophoulis şi populistii lui 
Tsaldaris pentru un guvem de coaliţie. În acest caz, primul ar deveni prim-ministru, cu al 
doilea ca vicepreşedinte. 

Grevele minerilor englezi care afectează acum peste 60 mine din nordul țării, aduc 
producției de cărbune pagube zilnice de peste 80.000 tone. 

Guvemul Ramadier a obținut cu destulă greutate votul de încredere cu o majoritate 
de numai 45 voturi, căci atât comuniştii cât şi partidele de dreapta au votat contra măsurilor 
economice restrictive. 

9.9.47. Luni 15 septembrie va avea loc concomitent la Moscova si la Paris 
depunerea instrumentelor de ratificare a tratatelor cu Italia, Bulgaria, România, Ungaria si 
Finlanda, dată de la care aceste tratate vor intra oficial în vigoare. 

A doua zi se va deschide la New-York Adunarea Generală a ONU. Şeful delegaţiei 
Rusiei va fi Vîsinski, în locul lui Molotov, reţinut la Moscova, aşa că sunt probabilitàti să se 
facă scandal, fiecare punând în linie bateriile sale grele. În tot cazul este de notat că acelaşi 
Vişinski a respins cu obrăznicie notele engleză şi americană care cereau ca revizuirea 
procesului Petcov să se facă de către cei trei reprezentanți ai comisiei de control de la 
Sofia. 

Cu prilejul sărbătoririi celui de-al 8-lea centenar al întemeierii Moscovei, Stalin a 
vorbit cu trufie de toate valurile cuceritoare ale lumii mongole, Caro! al XII-lea, Napoleon, 
Hitler, care s-au prăbuşit sub zidurile acestui sfânt oraş... 

Noul guvern grec prezidat de Sophoulis acordă o amnistie rebelilor care acceptă să 
se predea, dar comuniştii sunt furioşi fiindcă noțiunea de concentrare a guvernului nu e 
destul de largă. 

Emigrantii evrei au sosit la Hamburg si în afara a 50 de recalcitranti, totul s-a 
desfăşurat în linişte. Au fost instalați în tabere lângă Lubeck. 

Se vorbeşte de noi comprimări în ministerul nostru: au mai rămas vreo 50 diplomaţi 
de carieră, desigur îi vor scoate şi pe dânşii, ca să nu mai rămână decât cei înscrişi sau puşi 
de partid. Despre Guţă se spune că ar deveni ministrul Palatului, însă cu loc în Consiliul de 
miniştri, ceea ce ar însemna că Regele va fi în viitor la discretia guvernului, care va hotărî 
asupra celor mai mici amănunte ale Curţii. Ca titular la Externe, ar fi iar vorba de Ralea. 

Nu ştiu ce se petrece în Turcia: acum câteva zile au fost remaniati şase ministri din 
cabinet, iar azi se anunță demisia preşedintelui de Consiliu. 

Markos, şeful rebelilor greci, a declarat că e gata să înceteze lupta dacă amnistia ar 
fi acordată de un guvern în care să intre toate partidele politice, inclusiv EAM şi care deci să 
asigure libertățile cetăţeneşti. N-ar fi exclus ca această apă în vin să fie din ordinul 
Sovietelor care văd că se apropie momentul când vor fi obligate de a-şi retrage trupele din 
Bulgaria şi de a înceta lupta. 

Şi în timp ce se arată semne că acţiunea sovietică în Grecia ar evolua spre un 
modus vivendi cu regimul monarhic, la noi se constituie cu manifestări şi discursuri insolite, 
un comitet de ajutorare a democrației elene în lupta sa împotriva terorii monarho-fasciste 
(?!) compus din Alexandru Rosetti, Sadoveanu, Pompei etc. 

O altă inițiativă bizară este dizolvarea comitetului Ateneului Român, acuzat de 
sentimente reacționare. 

16.9.47. După schimbul instrumentelor de ratificare la Paris şi la Moscova, cele cinci 
state foste satelite ale Germaniei intră pe picior de pace cu Naţiunile Unite. 

De ieri a luat ființă noul statut al oraşului Triest şi trupe jugoslave au înaintat până la 
noua graniță a regiunii Venetia-Giulia. 

Văzând întârzierea în elaborarea tratatului de pace cu Austria, guvemul englez 
anunţă că va relua relaţiile diplomatice cu Viena, aceasta spre a pune în şah politica Rusiei. 

S-a deschis a doua sesiune a Aunării generale a ONU, care va avea de discutat ca 
puncte principale: situația din Grecia şi Balcani, Palestina, reglementarea dreptului de veto 
şi cazul regimului Franco. Sunt prezenţi peste 1000 delegați. 

În Slovacia, s-a procedat la sute de arestări dintre partizanii Partidului Democrat, 
acuzat de comunisti de a camufla pe aderenti gărzilor „Hlinka”. 

Preşedintele turc Inonu a declarat la Erzerum că ambele partide ale Republicii 
trebuie să colaboreze, spre a împiedica în provinciile răsăritene ale Turciei intrigile 
interioare, ca şi pe cele din afară... 

La noi, în mod practic stabilizarea e dată peste cap; prețurile cresc uimitor de repede 
farà a se mai ține seama de amenințările guvernului, care el însuşi comite cele mai mari 
abuzuri. Astfel, un liber profesionist impus cu 42 milioane pe an, plătise până în ajun de 15 
august, 23 milioane; după reformă, impozitul anual a fost recalculat la 25.000 lei, cu 
mențiunea că suma deja plătită reprezintă acum doar 1.150 lei, având deci de plătit 
diferența de 23.850 lei. Pe de altă parte, guvernul a achiziționat în ajun produse din diverse 
industrii cu mii de miliarde lei vechi, care azi numai valorează practic nimic. 

17.9.47. Adunarea Generală a ONU a ales ca preşedinte pe brazilianul Aranha cu 29 
voturi, fată de cele 22 obținute de delegatul austalian, ceea ce a prilejuit ruşilor să anunţe că 
a fost învins candidatul Statelor Unite. Au fost aleşi şapte vicepreşedinţi, adică câte unul 
dintre cei mari, la care se adaugă cubanezul şi mexicanul, deci o majoritate americană. 
Marshall a vorbit foarte hotărât despre îndatoririle Adunării Generale de a scuti ONU de 
pacostea dreptului de veto, arătând că Organizaţia a putut restabili pacea, dar se dovedeşte 
incapabilă a o mentine. 

Presa turcă e de părere că pentru lichidarea problemei grecești, Adunarea are de 
ales între a da dezlegare Statelor Unite de a restabili pacea în această țară şi a lua măsuri 
pentru suprimarea regimurilor de teroare din țările de sub controlul rusesc. 

Se constată, în genere, o denuntare pe față a Sovietelor. 

Preşedintele Inonu vizitează Kars din răsăritul Turciei, veşnic revendicată, ca şi 
Erzerum, de poftele ruseşti. 

18.9.47. Comentariile asupra declarațiilor lui Marshall şi a hotărârii Adunării de a 
evoca problema greacă în ciuda opoziției sovietice, arată vointa fermă americană de a 
înfrânge politica de obstructie practicată de ruşi. Într-adevăr, Marshall propune constituirea 
unui comitet de pace şi securitate compus din reprezentanți ai celor 55 state membre, care 
să decidă asupra tuturor problemelor pe care nu le-a putut rezolva Consiliul de Securitate. 

În acest mod, Adunarea Generală ar fi în sesiune permanentă şi s-ar suprima în 
acest organism dreptul de veto, care n-are rost decât în restrânsul Consiliu de Securitate şi 
se dă totodată o mai accentuată importanță statelor mici. Manchester Guardian a criticat 
acest plan, susținând că Franţa şi mai toate statele europene nu-l vor putea admite, fiindcă 
ar însemna să accepte ca ONU să fie transformată într-o instituție la dispoziția americanilor. 
În schimb, delegatul australian Evatt a susţinut planul lui Marshall. 

Este, de asemenea, viu criticată atitudinea Poloniei şi a Sovietelor, care s-au opus 
oricărui aranjament intemational în problema energiei atomice. 

Curtea supremă din Sofia a respins recursul lui Petcov. Ce reacție vor avea 
anglo-americanii? 

Maniu se află la Predeal, cu domicilu forțat, pentru refacerea sănătății. 

Se povesteşte că Susaikov, însoțit de Kavtaradze, l-au vizitat pe Guţă la Poiana 
Braşov pentru a-şi lua rămas bun. Partizanii săi interpretează aceasta ca un succes 
formidabil. care-i întăreşte poziția şi-l desemnează ca şef al viitorului guvern. Alţii dimpotrivă, 
îl consideră pe ducă şi anunţă că ar putea fi înlocuit la Externe cu Pătrăşcanu. 

19.9.47. După Chile, Australia şi China care au fost de acord cu restrângerea 
dreptului de veto, Visinski şi-a rostit aseară discursul în care, într-un torent de imprecatiuni 
la adresa Statelor Unite, a declarat că se va opune din răsputeri planului Marshall, pe care-l 
denunță că pregăteşte un nou război împotriva Sovietelor şi a Europei răsăritene, acuzând 
totodată Franța şi Anglia pentru tendința ce arată a se ralia acestei politici agresive. 
Ruptură?!... În tot cazul, începe să troznească şandramaua. 

Acum încep să se ivească şi valoroasele noastre lichele cu pretenții de oameni 
providentiali: Tătărescu şi Argetoianu se pun „sur les rangs”* ca viitori prim-ministri într-un 
guvern de... pace. Între amândoi, îl prefer în orice caz pe acesta din urmă, fiindcă mai bine 
cu deşteptul la pagubă decât cu prostul la câştig... Şi apoi, mi se afirmă că Vodă nu-l poate 
suferi pe Guţă. 

22.9.47. Raportorul general al Comitetului celor 16 națiuni europene care au 
acceptat ajutorul american, Alphand, şi-a depus dosarul, publicat în Statele Unite şi în 
Europa, preconizând un program de refacere pe patru ani până în 1951 şi lăsând poarta 
deschisă restului de opt state să adere şi ele la acest program. 

Guvernul englez acuză formal guvernele ungar, bulgar şi român de a nu reprezenta 
opinia acestor ţări, şi de a oprima partide politice prin mijloace de teroare politieneascà de 
către o minoritate comunistă; adaugă că noii miniştri ai Angliei la Budapesta, Sofia şi 
Bucureşti au primit instrucţiuni să se manifeste în acest sens. 

La serbarea de trei ani de la apariția liberă a ziarului Scânteia, Vasile Luca a reluat 
vechile teme comuniste şi a insistat asupra nevoii unei judecări grabnice a duşmanilor clasei 
muncitoare, adică a clicii ,manisto-fasciste". Mai grav e că a lansat invective în contra 
acţiunilor imperialiste ale Statelor Unite, care urmăresc răsturnarea stării de fapt din 
România şi împotriva cărora Blocul Partidelor Democratice trebuie să lupte din răsputeri. 

Cum se vor potrivi asemenea elucubratii cu atitudinea fermă luată de guvernul 
englez față de noi, mai ales cu răspunsul delegatului britanic la Adunare, McNeil, la 
invectivele lui Vişinski, pe care le tratează ca absurditàti? La acuzarea că Churchill este 
pentru pacea lumii un „brandon d'incendie” similar lui Hitler, McNeil a răspuns că lupta 
pentru democrație şi libertate desfăşurată de Churchill e cel putin tot atât de curajoasă ca a 
celui mai pur dintre comunisti şi că, în timpul războiului, vizita imperturbabil străzile Londrei, 
în timp ce bombele germane erau aruncate din avioane poate grație petrolului rusesc... 
Aplauzele furtunoase ce-au urmat discursului, au avut aproape semnificația unui vot al 
Adunării contra Sovietelor. 

Petcov a fost spânzurat astă noapte în închisoarea din Sofia. Va fi vreo reactie?... 

1.10.47. Cu toate încercările ruşilor şi ale slugilor lor, Anglia şi Statele Unite se opun 
explicit la admiterea ca membre a Bulgariei, României şi Ungariei, care nesocotesc în chip 
flagrant drepturile omului şi libertățile cetăţeneşti, la respectarea cărora s-au obligat prin 
tratatele de pace. 

Presa turcă trage un semnal de alarmă către toate națiunile civilizate de a împiedica 
crima politică în contra lui Maniu pe care-l aşteaptă în curând „ştreangul roşu”. Printre 
capetele de acuzare în procesul ce va începe la noi peste două săptămâni este si politica ... 
habsburgică a grupului Maniu între 1907-1916 (sic!). 

De altfel, în Albania au fost 16 condamnări la moarte, iar în Polonia se pregăteşte 
procesul împotriva lui Mikolajczyk. 

În Consiliul de Securitate, Australia şi Brazilia au fost înlocuite prin Argentina şi 
Canada. Locul Poloniei este aprig disputat între India si Ucraina. 

Tito a acuzat într-o cuvântare trupele engleze din Grecia că ar fi provocat războiul 
civil. El spune: „În politica noastră să avem credința că pacea va dura cinci veacuri, dar să 
fim pregătiți ca şi cum războiul va izbucni mâine”. | 

Englezii fac demersuri urgente la Bucureşti şi la Sofia spre a împiedica îmbarcarea a 
circa 16.000 emigranţi evrei pe două vase sub pavilon panamez care au intrat în Marea 

Neagră. Insula Cipru e acum suprasaturată de cei care sunt împiedicaţi să debarce în 
Palestina, aşa că guvernul englez nu mai ştie unde să-i izoleze. Chiar şi ruşii anunţă cu 
mândrie că va fi cel mai formidabil transport clandestin din câte s-a încercat vreodată. 

Procesul deschis în Turcia contra celor trei ofițeri români fugiţi din țară care şi-au ucis 
pilotul pe drum, este prilej de mare publicitatea tuturor ororilor şi actelor de teroare comise 
de ruşi de când au intrat în România în 1944. 

2.10.47. Întâlnirea celor patru ministri de Externe a fost fixată la Londra pentru data 
de 25 noiembrie, fiind precedată de cea a adjunctilor la 3 octombrie, care vor avea de 
examinat şi problema coloniilor italiene. Ruşii n-au confirmat încă invitația. De altfel, 
raporturile lor cu occidentalii sunt tot mai încordate. 

Vişinski a protestat energic pentru opoziția față de candidatura Ucrainei, acuzând 
politica anglo-americană relativ la alegerea Argentinei şi a Canadei. Preşedintele Adunării, 
Aranha, s-a văzut silit să-i retragă cuvântul şi să-l cheme la ordine pentru propaganda sa 
nepermisă. 

Ambasadorul american la Moscova a trimis o notă de protest în contra atacurilor din 
Pravda la adresa preşedintelui Truman şi a primit „une fin de non recevoir" din partea lui 
Molotov. Ruşii acuză Readers Digest, ce se publică în 14 milioane exemplare, de a fi 
organul potentatilor americani care propovăduiesc războiul contra Uniunii Sovietice. 

6.10.47. Reprezentanţi comunişti din nouă state şi anume: ruşi, poloni, cehoslovaci, 
francezi, italieni, unguri, români, sârbi şi bulgari au participat la Varşovia la o conferință 
pentru organizarea unei uniuni a Partidelor Comuniste din lume. Presa engleză şi 
americană consideră aceasta ca un război virtual deschis contra Statelor Unite şi lucrul e cu 
atât mai semnificativ, cu cât comuniştii englezi n-au fost invitați şi nu se ştie ce atitudine vor 
adopta ei. 

La congresul social-democratilor de la Bucureşti prezidat de Şerban Voinea (recte 
Gaston Beuve), Groza a propus în aplauzele unanime alipirea la comunism a partidelor 
socialiste din diversele țări reprezentate. 

Thorez a declarat că excluderea comuniştilor de la guvemare se datoreşte politicii si 
influenței americane.(Sunt convins că are dreptate). Pe de altă parte, de Gaulle şi-a început 
campania pentru alegerile comunale din Franța printr-un discurs rostit la Vincennes în care 
slăveşte politica Statelor Unite şi declară pe față război comunismului. 

Dinu Brătianu si Titel Petrescu vor fi audiaţi în procesul Partidului Naţional-Țărănesc, 
pe care guvernul, după oarecare ezitare, caută acum să-i grăbească judecarea în fața unei 
Curti marţiale pentru acte de trădare şi malversatiuni. Se zvoneste însă că printre magistraţii 
militari aleşi pe sprânceană, ar exista totuşi un curent pentru achitarea acuzaților, cu toate 
riscurile ce i-ar amenința pe aceşti ofițeri. 

7.10.47. Aseară la discutarea problemei greceşti, Vişinski a avut o nouă ieşire 
violentă în contra Statelor Unite şi a politicii occidentale în genere. Cum această 

manifestare vine îndată după ştirea noii „Internaţionale” înjghebate la Varşovia, comentariile 
engleze şi americane o socotesc ca pregătirea ieşirii Rusiei din sânul ONU şi că acest 
«Komintem redivivus” este tot cel vechi, care de fapt n-a încetat o clipă de a exista. 

leri la club, Brâncoveanu nădăjduind probabil să-şi consolideze situația financiară, 
mi-a ținut o întreagă teorie asupra nevoii tuturor statelor europene de se federaliza în contra 
imperialismului american, socotind că unica salvare a țării noastre ar fi să ne apropiem 
sincer şi definitiv de Soviete, care ne vor asigura liniştea şi independenţa. Ce curios e acest 
„prinţ roşu” care n-are nimic din talentul şi personalitatea lui Kropotkin. 

Printr-o decizie a Ministerului Economiei Naţionale, guvernul renunță a mai fixa 
prețuri maximale afară de unele articole blocate, spre a egaliza, explică el, diferențele de 
preț între sat şi oraş. Imediat, peste noapte, mai toate prețurile au sărit în tavan, ceea ce 
înseamnă recunoaşterea oficială a falimentului complet al stabilizării. 

8.10.47. Adjunctii miniştrilor de Externe întruniti la Londra au admis propunerea 
făcută de ruşi ca pentru coloniile italiene, pe lângă avizul celor cinci mari puteri, să se ceară 
şi pe cel al semnatarilor tratatului de pace cu Italia precum şi al Pakistanului, Egiptului şi al 
Italiei însăşi. 

În problema greacă, delegatul jugoslav a atacat cu insulte raportul Comisiei, tratând 
de „neruşinată” atitudinea delegaților englez şi belgian care au găsit vinovate guvernele 
vecine Greciei. 

La Londra, remaniere ministerială, cabinetul fiind redus la 18 membri. 

Presa engleză şi americană denunță manifestul comunist, precizând cà e preferabilă 
lupta pe față, decât cea ascunsă de până acum. 

Timpuri noi din Moscova acuză imperialismul anglo-saxon care-şi creează baze 
navale şi aeriene în Grecia spre a putea ataca democraţia sovietică şi că acesta fusese în 
realitate planul lui Churchill din timpul războiului care insistase atâta, dar fără suces, pentru 
crearea unui al doilea front în Balcani. 

10.10.47. Gogore Carp, convins că americanii vor face în curând război Sovietelor, 
găseşte următoarele argumente în favoarea tezei sale: 

1. Nevoia pentru Truman să lichideze această problemă înaintea începerii campaniei 
prezidențiale din primăvara viitoare. 

2. Imposibilitatea Moscovei de a înceta acţiunile de provocare, care fac parte din 
compexul-motor de menţinere a dictaturii. 

3. Masarea flotei americane la Dardanele şi echiparea trupelor americane pentru o 
campanie de iară. 

4. Angajarea republicanilor în politica de război. 

5. Sloganul răspândit pretutindeni în USA acum: război în toamna 1947 - trei 
săptămâni; în primăvara 1948 - trei luni; în toamna 1948 - 3ani. 

6. Răspunsul celor patru senatori americani cărora li s-a refuzat vizita în Rusia, la 
întrebarea presei cum cred că s-ar putea rezolva conflictul cu Rusia: „altă soluție decât 
războiul nu există." 

13.10.47. Presa britanică de dreapta și cea liberală consideră Kominform-ul, care a 
luat ființă la Varşovia şi şi-a stabilit sediul la Belgrad, ca un semn de slăbiciune din partea 
Sovietelor care au pierdut teren în Franţa şi în Italia. Cea mai nimerită armă de a lupta 
contra acestei ofensive, ar fi ajutorarea celor două țări de către Statele Unite pentru a le 
scoate din criza economică. În manifestul lansat în numele Partidului Rassemblement du 
Peuple Frangais, de Gaulle denunţă pe comuniştii francezi de a servi cauza imperialismului 
rusesc. 

În urma arestării în Chile a unor diplomaţi jugoslavi dovediti a fi unelte ale 
propagandei comuniste, guvernul din Belgrad a rupt relaţiile diplomatice cu această țară, 
care, la rândul ei, răspunde că acest gest o lasă perfect indiferentă. 

Cu 35 voturi contra unu si 10 abţineri, Adunarea ONU a aprobat constituirea comisiei 
pentru Grecia. 

Proiectul american de împărțire a Palestinei a întâmpinat o vie rezistență dn partea 
arabilor care susțin o farà unitară cu o largă autonomie acordată evreilor în regiunile unde 
sunt în majoritate. Ruşii se miră de această atitudine a Statelor Unite. 

14.10.47. Până la sfârşit, Sovietele s-au raliat la planul american pentru Palestina, 
adăugând că totuşi n-au speranța ca aceste două neamuri să se poată împăca. În acest fel, 
majoritatea necesară de două treimi în sânul Adunării va fi realizată. 

În problema greacă, motiunile prin care ruşii căutau să arunce vina pe guvernul din 
Atena, exonerând pe vecini prin respingerea unei noi comisii, au fost înfrânte cu 36 voturi 
față de şapte şi 14 abţineri. 

Se zice că mâine ar începe procesul Maniu. 

16.10.47. Procesul Maniu s-a amânat. 

Mesajul către Parlament al Guvemului, de conținutul căruia Regele nu fusese 
încunostiintat până în ajun, nu conţine, precum se temeau unii, vreun proiect de ştirbire a 
prerogativelor regale, nici tendință de mai intensă comunizare a țării sau de distrugere a 
proprietății private. Bineînţeles, sunt ridicate osanale Sovietelor, se accentuează programul 
de reformă a justiției cu magistrați popular aleşi, dar nimic nu face încă să se prevadă 
gândul de alungare a Suveranului şi de proclamare a Republicii, chiar în cadrul URSS. 

Congresul de la Beirut a celor şapte state arabe pare să fi realizat, urmare planului 
de împărțire a Palestinei, o mai strânsă unitate în ce priveşte colaborarea lor militară. Să fie 
teama ca arabii să reziste cu armele acestei reînvieri a judecății lui Solomon?... 

În tot cazul, uşurinţa cu care rușii s-au grăbit să subscrie la inițiativa americană dă de 
bănuit că se gândesc la o întreagă serie de încurcături şi neplăceri pentru anglo-americani. 

La ONU lupta continuă între marele număr de peste 30 state alăturate politicii 
occidentale şi cele şase sau şapte voci ale clicii sovietice. Nu prea mă împac însă cu ideea 
unui important grup de 10 sau chiar 18 reprezentanți ce se abtin de la vot în mod regulat şi 
care ar putea periclita la un moment dat cauza Apusului. 

Marshall a reuşit să obţină la Boston adeziunea la planul său de ajutorare a Europei 
a celei mai importante din cele două grupări sindicale din USA. Cu acest prilej s-a protestat 
cu umor în contra acuzării aduse de ruşi că Truman ar fi un al doilea Hitler, 
care vrea să dea foc lumii, căci dacă ar fi fost adevărat, ruşii s-ar fi grăbit să încheie cu 
dânsul un pact... 

Mi se afirmă că la una din receptiile de la Rio, Lucie Fernandez ar fi vorbit lui Truman 
în calitatea sa de româncă şi l-ar fi rugat să aibă grijă de tara ei, iar că dânsul i-ar fi promis 
tot sprijinul. Despre colonelul Anderson care pleacă azi la Washington spre a fi înaintat 
general, sunt informat că va expune lui Truman, în calitatea sa de F. M., situaţia reală din 
România. 

Mare interes a stârnit cartea recent apărută Speaking Frankly în care Bymes face 
istoricul conferințelor de la Yalta, Potsdam, Londra, Paris şi New-York, arătându-l pe Stalin 
ca pe un personaj sincer, însă secondat de abilitățile şerpuitoare ale lui Molotov. Critică atât 
pe ruşi pentru a fi refuzat admiterea Franţei printre marile puteri, cât şi pe francezi de a nu fi 
permis crearea unui guvern central în Germania înainte de fixarea definitivă a graniței sale 
occidentale. El dă a înțelege necesitatea forței de care Statele Unite vor trebui să uzeze 
pentru a sili pe ruşi să convină la liberarea popoarelor aflate sub jugul lor. 

17.10.47. Epidemia de holeră face ravagii cumplite în Egipt. Alexandria e complet 
izolată pe mare şi pe uscat, iar acum sunt temeri că se va extinde contagiunea spre 
Palestina. 

În Franţa au reînceput grevele (metrou etc.) şi s-ar putea ca, în caz de succes a 
campaniei lui de Gaulle, să se încerce tulburări şi mai grave din partea comuniştilor. 

Alegerile italiene au marcat un succes doar aparent al comuniştilor, care, împreună 
cu socialisti de stânga, sunt totuşi depăşiţi de partidele de dreapta. 

Văzând că nu reuşesc a convinge pe ruşi să trateze Germania învinsă ca un stat 
unitar, englezii şi americanii au elaborat numai pentru zonele lor un program de demontare 
de instalații industriale (peste 600 în decurs de doi ani) ca o foarte slabă despăgubire față 
de toate ruinele produse în Europa în cele două războaie mondiale, dar mai ales ca 
asigurare că nemții nu vor reîncepe cursa înarmărilor şi să provoace o amenințare a păcii în 
lume. 

21.10.47. Primele rezultate ale alegerilor cantonale din Franța au dat primul loc 
gaulliştilor cu 40%, după care urmează comuniştii cu 30%, ambele formațiuni 
nereprezentate azi în guvern. Ramadier, care manifestă o vădită tendință de depărtare de 
stânga şi pe care presa de extrema stângă îl denunţă ca fiind „gaullist fără de Gaulle”, va 

avea de înfruntat o problemà cam insolubilà în conceptia sa socialistà. Zic socialistà, 
doarece catolicii lui Bidault au pierdut foarte mult teren. Partidul Socialist va avea de ales 
între colaborarea cu comuniştii de care se teme si una cu dreapta, de care nu îndrăzneşte a 
se apropia. 

În momentul de fatà încep a se desena ca politicà a viitorului apropiat în Franta, 
grupări tot mai dense în jurul comuniştilor si al gaullistilor si un joc de pendulare între aceste 
două forțe diametral opuse. 

La Adunarea Generală a ONU - iar o alegere anulată privitor la înlocuirea Poloniei în 
Consiliul de Securitate. Majoritatea de două treimi fiind 36, nici Ucraina cu 30 voturi, nici 
India cu 25, n-au reuşit, alegerile fiind din nou amânate. Nici în Consiliul de Tutelă, unde 
trebuiau să se aleagă doi membri noi, nu s-a ajuns la niciun rezultat. 

La noi, diverşi membri ai Partidului Naţional-Liberal în frunte cu Dinu Brătianu, au 
fost interogati la instanţele militare sub acuzația înstrăinării a 100 pistoale automate pe care 
le obtinuserà în august 1944 din dispoziția generalului Mihai Racoviţă si de care tineretul 
liberal s-ar fi servit în noiembrie 1945 spre a provoca tulburări. 

22.10.47. Brazilia a rupt relaţiile diplomatice cu Sovietele din cauza ‘atacurilor 
ofensatoare din presa moscovită la adresa preşedintelui Republicii. Chile a procedat la fel, 
acum şi cu sovieticii şi cu Cehoslovacia, după ce s-a dovedit implicarea personalului lor 
diplomatic în acţiuni de ațâțare la dezordini şi tulburări. 

Mare vâlvă a stàmit în Anglia proiectul guvemului de a restrânge la un an dreptul 
Camerei Lorzilor de a se opune în materie de buget, sub cuvânt că ea este o adunare de 
sentimente conservatoare, ce face opoziție numai unui guvern laburist. Toată presa, afară 
de guvemamentalul Daily Herald, acuză pe Attlee pentru această greşeală. 

loanitiu, al cărui fiu este camarad cu Regele şi secretarul său, se îndoieşte că 
americanii ar fi în stare să pomească o acţiune în contra Sovietelor, câtă vreme nu pot 
conta pe o bază serioasă în Europa, în speță Franța, unde succesul gaullist e în detrimentul 
Partidelor Radical şi Socialist şi unde comuniştii sunt gata pentru tot soiul de mişcări. 

23.10.47. Guvernul Ramadier, care demisionase, s-a reconstituit mai restrâns, dar pe 
aceleaşi baze: şapte socialişti, cinci radicali, un independent şi cu Bidault la Externe. 

Importantà ar fi decizia Vaticanului, dacă se confirmă, ca tot episcopatul catolic sà 
refuze de aici înainte comuniştilor şi manxiştilor serviciile Bisericii pentru botez, cununie, 
înmormântare. ,,/nterdictio a divinis" e cea mai mare pedeapsă a unui catolic. 

Parlamentul persan a respins cu peste 70 voturi contra două, proiectul de lege 
pentru concesionarea terenurilor petrolifere Sovietelor. 

Guvernul englez a hotărât menținerea flotei din Mediterana pe picior de război şi a 
dat dispoziţii pentru restabilirea în cel mai scurt timp a efectivelor. 

27.10.47. Londra anunţă că peste două zile va începe în fine procesul Maniu. 

Despre Mikolajczyk, şeful agrarienilor din Polonia pe care-l ameninţă acceaşi soartă, 
se spune că ar fi dispărut. 

După succesul lui de Gaulle în alegerile cantonale, acesta a cerut noi alegeri 
parlamentare. Socialiştii se simt tot mai mult între ciocan şi nicovală. 

Se anunţă că vase militare turceşti vor părăsi Pireul, spre a face loc transporturilor 
americane. 

Se zvoneşte că raporturile dintre Suedia şi Soviete ar fi dintre cele mai încordate, în 
urma insuccesului pentru suedezi al acordului de plăţi cu sovieticii. 

29.10.47. Azi a început la Şcoala de Război, în fața Curţii Marţiale, procesul lui 
Maniu şi al altor 18 national-tàranisti acuzaţi de a fi complotat cu misiunile engleză si 
americană răsturnarea actualului regim, prin intervenție străină. 

Radio Londra afirmă că reprezentanților britanici li s-a interzis accesul la proces. 

Multi dintre oamenii de partid ca Mihai Popovici, Ghiţă Pop, Hatieganu precum si 
leaderi liberali şi o serie de funcționari de la Externe sunt citati ca martori, unii în stare de 
arest. Implicati mai sunt Gafencu, Buzel, Vişoianu şi Cretzianu, dintre care cei doi din urmă 
fugiți cu avioane americane. Desigur, procesul va merge repede si mai toți vor fi 
condamnați, chiar şi câțiva ani de temniţă grea ar fi suficienți să-i distrugă în câteva luni, 
dacă... până atunci nimic nu se va întâmpla. 

Un mare duel oratoric a avut loc la New-York între Vişinski şi McNeil, care a 
amenințat cu publicarea textului acordului sovieto-german din 1939, silindu-si adversarul să 
părăsească şedinţa. Din nenorocire, până acum totul se reduce la violente verbale, ... în 
timp ce noi pierim cu paşi precipitati. 

lonel Christu, om de stânga, a cam schimbat piciorul în ultima vreme: acum 
întrevede războiul ca una din soluţiile posibile, bineînțeles nu imediat, nici la dată fixă. După 
el, soluția cea mai convenabilă ar fi compromisul „dacă americanii nu vor încerca să-i pună 
pe ruşi în fața unui ultimatum excesiv, pe care aceştia să nu-l poată accepta”. 

Prevede deci din partea Statelor Unite formularea unor pretenții abil dozate, la care 
Sovietele să cedeze, fie chiar cu o primenire a personalului lor politic. Cea mai nefastă 
soluție ar fi continuarea stării haotice de azi. 

30.10.47. Actul de acuzare în procesul Maniu implică în mod explicit pe Berry, 
Melbourne, Holman si alţii, aşa că de fapt reprezintă incriminarea formală a guvernelor 
englez şi american. 

La Paris, comuniştii au început mişcări de stradă, pe care poliția a fost nevoită pentru 
a le stăpâni, să facă uz de arme. Este de aşteptat să vedem dezlănțuindu-se în Franța un 
război civil şi poate chiar, în scurtă vreme, valul cotropitor al trupelor sovietice să ajungă la 
Atlantic, înainte ca americanii să poată interveni. 

Mi se afirmă că la audierea de ieri, inculpatul Oprişan de la Externe a fost lamentabil, 
recunoscând întreaga sa vină, denuntàndu-si colegii şi cerând ca ispăşire, pedeapsa 
maximă. Nu-mi vine a crede, după cum arată actul de acuzare, că Serdici a putut fi în stare 
să acuze pe Maniu şi să se desolidarizeze de acțiunea sa. Tot asa mă întreb ce narcotice li 
s-au dat încât să facă divulgări şi delatiuni ca Oprişan sau Roiu. 

31.10.47. Din relatările oficiale ale procesului, văd că toți, începând cu Pogoneanu, 
au recunoscut faptele şi coluziunea lor cu americanii, ceea ce dovedeşte odată mai mult, că 
„complotiştii” au procedat cu o stângăcie si o uşurinţă nepermisă, ținând dosare şi acte 
compromițătoare care au încăput pe mâna autorităților. 

Amicul meu Geles afirmă pentru prima oară cu hotărâre, că războiul trebuie inevitabil 
să înceapă în decembrie ca să fie lichidat până în primăvară, când va începe în Statele 
Unite campania prezidenţială. N-ar putea fi amânat nici până după alegerea noului 
preşedinte, căci aceasta ne-ar duce în 1949, când sunt temeri ca ruşii să fi reuşit a avea şi 
ei bomba atomică. 

4.11.47. Alegerile municipale din Anglia au dat mare câştig conservatorilor în dauna 
laburistilor. 

Mikolajczyk a reuşit sà ajungă la Londra. 

Procesul Maniu se apropie de faza finală. După audierea acuzaților şi a martorilor, a 
urmat rechizitoriul în care s-a cerut pedeapsa maximă. Apoi va începe pledoaria apărării 
lăsată în seama unor avocați puşi din oficiu, cei aleşi de acuzaţi ca Emil Otulescu având, 
zice-se, domiciliu forțat. 

Unica apărare pe care o gândesc pentru Maniu şi o cred inatacabilă, ar fi 
următoarea; 

1. Reprezint un partid legalmente recunoscut de către cele trei puteri, având dreptul 
de control al executării obligatiunilor ce decurg din convenția de armistițiu şi din clauzele 
tratatului de pace. 

2. Prin urmare, atât ca partid de guvernământ, cât si ca formaţiune în opoziție, am 
avut nu numai dreptul, ci şi îndatorirea sà pun misiunile străine în cunoştinţă cu starea reală 
din tara mea şi sà denunt abuzurile de putere şi violările comise de guvern. 

3. Cum simultan, avizam totdeauna despre acestea atât pe reprezentanții englez şi 
american, cât şi pe cel sovietic, n-am făcut altceva decât să exercit în mod strict una din 
atribuțiile mele de şef al unui partid recunoscut de puterile ce mi-au dat o atare însărcinare, 
fără a putea fi învinuit nici de complot, nici de trădare, nici de divulgare a unor secrete de stat. 

Se pare că la proces, dacă Maniu a păstrat nemișcat o atitudine absolut demnă, 
Pogoneanu, sigur de sine, a luat o poziție dârză şi aproape agresivă, pe sând Serdici, 
Penescu, Roiu, Oprişan mai ales şi chiar lonel Stircea sunt lamentabili. 

Cu ce au fost dopati, terorizati sau ademeniti?... 

Rechizitoriul procurorului a cerut pentru 14 din cei 15 prezenți precum şi pentru cei 
patru de peste graniță, pedeapsa cea mai aspră, adică muncă silnică pe viață. Doar Stircea 
a fost scos din cauză, fiind considerat că ar putea fi cel mult vinovat de neglijarea denunțării 
celor aflate despre complot, ceea ce ar comporta un maxim de doi ani închisoare. 

Fostul ambasador american la Londra, Winant s-a sinucis ca urmare a unei depresii 
nervoase. 

5.11.47. De două zile Scânteia şi apoi pe rând şi celelalte ziare, au pornit atacuri în 
contra lui Guţă, acuzând pe mai toți funcționarii ministerului de Exteme ca unelte ale 
reacţiunii, pentru a ajunge la concluzia că poziția şefului de departament este foarte gravă. 
După el, urmează lovituri la adresa titularului de la Finanţe. 

Am impresia că se urmăreşte nu numai eliminarea tătărăscanilor de la cele două 
ministere ce le-au mai rămas, ci şi implicarea personală a lui Guţă într-un proces. Vor urma 
apoi rând pe rând Brătienii, Titel Petrescu dacă până atunci nu se va întâmpla nimic. Sub 
amenințare de sancțiuni, toți funcționarii ministerului sunt convocați azi de sindicat spre a 
vota o moțiune pentru condamnarea lui Maniu. 

6.11.47. Spre marea surprindere a grupării lui Guţă, în urma unui aviz al comisiei 
pentru afacerile străine, Camera Deputaţilor a dat un vot de neîncredere lui Tătărescu, pe 
care-l socoteşte direct răspunzător de atitudinea funcţionarilor de la Externe, implicați în 
procesul Maniu. Au fost 187 voturi pentru şi numai cinci contra, ceea ce înseamnă că multi 
partizani ai săi văzând că se prăbuşeşte, s-au dat cu adversarii. Căci e foarte probabil că 
Guţă, azi bolnav acasă, mâine desigur demisionar, va fi târât în scurtă vreme şi dânsul pe 
banca acuzaților. Motive sunt destule: afacerea de la Tatar-Bunar, atitudinea de la banchetul 
din Chişinău, unii spun chiar şi faptul demiterii lui Titulescu în 1936 sub acuzarea de ... 
sovietofilie. [...] 

Se vorbeşte de Bucur Schiopu la Externe si de Ghelmegeanu la Finanţe. Vlădescu- 
Răcoasa a fost numit ministru la Moscova, iar la Budapeta, unul ... Vinte, ce s-ar părea a fi 
chiar ungur. Marea întrebare continuă să fie dacă va izbucni conflictul; acum s-ar părea că 
buba ar putea să se spargă în chestiunea viitoarelor alegeri din primvară în Coreea. 

7.11.47. Nu cred că se vor mulțumi comuniştii cu demiterea din guvern a întregului 
grup Tătărescu, ci sunt convins că-l vor implica într-un proces: e natural ca după cel al 
girondinilor să înceapă atacul contra lui Danton („trop d'honneur pour Gutà”). Dar pe când 
va veni şi ziua de 9 Thermidor?... Aceasta e de altfel evoluția ce se urmăreşte şi în Polonia, 
Cehoslovacia, Ungaria: guverne pur comuniste, spre a se ajunge în curând, dacă nu la o 
înglobare formală în Uniunea Sovietică, cel puţin la o federație economică a Europei 
orientale, ca răspuns planului Marshall. 

Să vedem cum vor reacţiona americanii ... Deocamdată avem următoarele dovezi că 
nu ne-au abandonat: 

1. În Camera Lorzilor, Vansittard a renunțat la moţiunea de revizuire a tratatelor de 
pace cu statele foste satelite, motivată de neexecutarea condiţiilor impuse guvernelor 
respective, în urma asigurării că guvernul britanic va impune executarea riguroasă a tuturor 
clauzelor. 

2. La Lake Success, s-a votat cu 40 voturi contra şase şi şase abţineri, înființarea 
comitetului interimar al Adunării Generale, ceea ce înseamnă anihilarea de fapt a dreptului 
de veto. 

3. Declarația lui Vişinski că Sovietele nu vor admite să se supună jurisdicției Curţii de 
arbitraj de la Haga. 

4. Informaţia (ce pare a fi tendentioasà, dar pare verosimilà) că guvemul Groza 
pregăteşte o nouă echipă guvernamentală, pur comunistă, care să proclame alipirea 
formală sau de fapt a României la URSS şi că Regele, de acord cu anglo-americanii, vrea s- 
o dejoace, plecând la Londra sub pretextul invitatiei la nunta prințesei Elisabeta, pentru a se 
înapoia peste câtăva vreme cu un nou guvem pregătit acolo. (Ştirea fiind din izvor 
principesa Ileana, poate fi numai o invenție cu scop de a discredita persoana Suveranului si 
a-l acuza şi pe el de acțiune subversivă şi trădătoare). 

5, Comunicatul englez că guvernul de azi al României este în contradicție flagrantă 
cu angajamentele de la Moscova. 

8.11.47. După cum era de aşteptat, guvernul comunist s-a completat imediat, dar ca 
o nouă palmă rusească pe obrazul țării, cu Ana Pauker, cetàteanà sovietică, la Externe şi cu 
secuiul Vasile Luca la Finanţe. 

Au mai fost numiţi un aşa-zis socialist, Iordăchescu la Comunicaţii şi de la Frontul 
plugarilor, Stanciu Stoian la Culte. Ca subsecretar la Instrucție, apare un alt comunist, „Al 
Vasilicăi” (nume de copil natural). 

După felurite zvonuri pro-şi contra, se pare că Regele şi Regina-mamă Elena vor 
pleca peste 10 zile la Londra cu Negel, generalul Emilian lonescu şi ... bineînţeles, Vergotti. 

Ankara a anunțat aseară că anglo-americanii vor rupe relațiile cu guvernele 
comuniste din Bulgaria, România şi Ungaria, deferind la ONU cazurile acestor infractori ai 
tratatelor. 

Guvemul austriac a protestat împotriva exproprierilor practicate în zona sovietică, 
arătând că toți foştii proprietari au binemeritat de la Patrie pentru atitudinea lor anti-hitleristà 
şi pentru munca depusă tot timpul în folosul economiei ţării. 

Regele Paul al Greciei, căruia i se făcuse o injecție anti-holerică, suferă acum de 
para-tifos. Incontestabil că familia aceasta „fiche la guigne”?, începând cu George | 

asasinat, Teno şi George al II-lea detronati şi reîntronati pentru a muri apoi fără rost, 
Alexandru muşcat de o maimuţă, Elena cu Carol, George cu Elisabeta, Marina cu Kent, 
Irina cu Spoleto. Neam fără noroc... 

Radio New-York observă că procesul Maniu care pomise în pas alergător, pare să se 
fi oprit cam brusc şi lasă a se înțelege că i s-ar putea conexa şi afacerea Guţă, în privința 
abuzurilor căruia se fac acum cercetări la Externe şi la Finanțe. 

Statele Unite renunță la dreptul de veto în Consiliul de Securitate pentru alegerea de 
noi membri în ONU. 

14.11.47. În seara de marţi 11 noiembrie, Curtea marţială s-a pronunţat, 
condamnând pe toți acuzaţii la pedepse variind între muncă silnică sau temniţă grea pe 
viață şi simplă detenție pe un an. Stircea rămâne cu doi ani închisoare corecțională şi mulți 
pretind că acesta ar fi pretul bunei voințe cu care a făcut mărturisiri abundente. Mai tuturor li 
s-au confiscat averile. Toti au făcut recurs. 

Suveranii au plecat miercuri dimineața la Londra cu oprire la Paris, iar înapoierea se 
va face la începutul lui decembrie prin Elveţia. Se va întâlni oare cu Carol care pare că se 
instalează în Franța? 

La nuntă, Mihai va fi cavalerul de onoare al sorei prințesei Elisabeta şi mulți încep a 
făuri planuri, fără a se gândi la tradiția britanică. Se zice că mirat de uşurinţa cu care 
guvernul i-a acordat plecarea, un vagon plin va cuprinde suita, - Negel, Nely Catargi etc., 
Regele călătorind cu avionul. 

Se mai spune că, drept preț al autorizării, el ar fi promis să facă mai târziu o vizită la 
Moscova, unde ruşii ar avea de gând să-i facă o întâmpinare grandioasă. 

Aventura lui Guţă se îneacă în mocirla ridicolului, ajungând să fie exclus din partid 
(dimpreună cu Alexandrini, Vântu si Rosculet) de către faimosul Bejan, pe care fusese 
nevoit să-l dea afară de la Economia națională pentru prea multe potlogàrii. 

Recursul maniştilor a fost casat, conform numeroaselor precedente, pentru viciu de 
formă prin neglijarea tragerii la sorti a completului Curţii, toți judecătorii fiind desemnați de 
guvern. Procesul deci reîncepe, dar vestea e prematură. 

Greve şi tulburări la Marsilia cu morti şi răniți. 

Acţiune anti-comunistă în sindicatele americane. 

Prin proiectul american al unei Palestine independente arabo-evreieşti, trupele 
engleze ar trebui să plece în mai 1948, dar se pare că Anglia nu vrea să renunţe imediat la 
mandat. Pe de altă parte, diverse state arabe au încercat să concentreze trupe la granițele 
Palestinei. 

17.11.47. Prima listă de comprimari la Externe a luat pe rând după Direcţii, pe toți 
funcționarii mari şi mici, dând afară majoritatea. Au rămas câțiva mărunți înscrişi la 
comunisti mentinuti în calitate de consilieri ... tehnici. [...] 

Va urma si lista celor din străinătate, care în majoritatea cazurilor s-au grăbit sà 
demisioneze. Printre ei şi numitul Raiciu, comunistul de la Varşovia, care ar fi dat bir cu 
fugiţii. Rusescu va fi înlocuit la Stockholm cu unul Năvodaru, în ciuda prieteniei lui cu 
Bodnăraş. Se zice că nici acesta n-ar mai fi socotit ca element absolut sigur, de vreme ce el, 
care fusese desemnat ca ministru de Externe, a fost înlocuit în ultimul moment cu Ana 
Pauker, din ordinul Moscovei. 

Procesul de epurare al celor puri de către cei şi mai puri îşi urmează cursul normal, 
la fel ca în toate precedentele revoluții din lume. 

Truman va face azi declarații importante în Congres şi mulţi cred încă în izbucnirea 
conflictului. Se vorbeşte insistent că întrunirea de peste câteva zile a miniştrilor de Externe 
va da greş complet. 

Zvonuri că ruşii au încercat astă vară, undeva în Siberia, o experiență cu bomba 
atomică, dar nereuşită. 

De câteva zile s-a auzit că Mihai (dar mai probabil Carol - e posibilă confuzia asupra 
persoanelor când se citează „Regele României”) s-ar fi dus la Stockholm, unde prin 
Rusescu şi d-na Kollontay să încerce o destindere ruso-americană în ceasul al 12-lea. 

În comitetul politic al ONU, moţiunea poloneză contra lui Franco a fost respinsă de 
delegatul american, care a susţinut că regimul din Spania nu prezintă vreo amenințare 
pentru nimeni. Tot acolo s-a votat admiterea Irlandei cu 43 voci contra 7, ca fiind un stat 
iubitor de pace, aprobându-se şi cererile Portugaliei, Transiordaniei si Italiei. Aceasta a cerut 
şi mandat asupra Eritreei, promițând Abisiniei ieşire la mare. 

Măsurile guvernului împotriva comuniştilor din Franţa sunt tot mai viguroase. De 
Gaulle ar cere dizolvarea Parlamentului, ceea ce nu s-a mai întâmplat de pe vremea lui 
Mac-Mahon. El denunță amenințarea Europei de către o enormă putere, mai mare decât 
vreo alta în istorie, inclusiv Reichul lui Hitler şi cere urgenta cooperare a Statelor Unite şi a 
Angliei contra comunismului. 

Si în Italia au loc tulburări pentru şi împotriva comunismului. 

18.11.47. Zvon gazetăresc despre un important Consiliu de miniştri aseară din 
ordinul Moscovei, în care s-ar fi hotărât formarea unei noi echipe guvemamentale, tot sub 
Groza, cu Anton Alexandrescu, dr. Lupu şi Argetoianu şi cu elimintarea tuturor liberalilor, 
care ar putea fi chiar arestaţi, în tot cazul excluşi din Parlament. 

Se prevede că mergem cu paşi repezi spre colhozuri în agricultură. 

Ramadier, care continuă cu maniera forte, e acuzat de comunişti că urmăreşte 
ruperea relaţiilor cu URSS. 

24.11.47. În zilele cât am lipsit, fiind la țară, treburile s-au încurcat încă şi mai tare, 
de se poate. 

În Franța, cabinetul Ramadier a demisionat şi Blum, însărcinat cu formarea noului 
guvem, n-a reuşit să obțină majoritatea de încredere în Parlament, din cauza dreptei care 

nu l-a susținut, în urma greselii tactice comise, declarând că primejdia pentru Franţa e tot 
atât de mare din partea comuniştilor, ca şi din cea a lui de Gaulle. Mandatul a fost dat lui 
Schuman, care a putut deocamdată ralia majoritatea din Cameră.. Cu cât cresc dificultățile 
interne în Franţa şi pericolul acțiunilor violente ale comuniştilor devine iminent, cu atât se 
desenează mai mult tendința spre dreapta. De Gaulle pare a fi rezervat, fie pentru cazul 
unui război, fie al unui conflict civil. 

Ca şi în Italia, încercările de tulburări comuniste dictate de Moscova sunt semn că în 
aceste două țări extremistii au fost debordati şi înfrânți pe tărâmul politic legal. Aceasta nu 
înseamnă că pericolul este înlăturat, căci în orice eventualitate, valul bolşevismului intern 
sau din afară ameninţă toată Europa de vest până la Atlantic. 

De aceea sunt multi cei care susțin că, în asemenea perspective, la noi va fi mai 
putin rău în prima fază a ostilităților, fie ele pe față sau ascunse. 

Măsurile ce se iau la noi cu scop de distrugere a oricărui soi de rezistență burgheză 
sau țărănească prin mizerie şi teroare, de a etatiza orice activitate comercială sau 
economică şi de a reduce lumea la alternativa de a se încadra la jugul comunist sau de a 
pieri de foame, sunt şi ele semne ale recunoaşterii implicite din partea Moscovei că n-a 
reuşit să atragă nicio fărâmă din populația românească. 

Sovietele cred că vor avea succes prin trupe de soc, dar şi aici sper că se înşeală, 
căci la noi nu există o clasă muncitoare propriu zisă care din tată în fiu să fi lucrat în uzină şi 
prin mine, toți fiind fii de țărani, legati de pământ, care vor scăpa din mână când vor vedea 
că toţi ai lor ajung la sapă de lemn din ordinul ruşilor, ca şi a tuturor care conduc astăzi tara 
în prăpastie. 

Mi se afirmă că şi în rândul comuniştilor de la noi, se observă o tot mai mare 
enervare, reflex al sentimentului de panică al Moscovei pe care chiar Laski l-a mărturisit, 
apelând la spiritul de înțelegere al laburistilor englezi de a face toate sfortàrile spre a 
împiedica izbucnirea confiictului între Statele Unite şi Rusia sovietică. 

Note cominatorii americane peste note, mai ales după obrăznicia cu care s-au adus 
acuzări formale în procesul Maniu politicii imperialiste de la Washington. Până la judecarea 
recursului, tot lotul de condamnaţi a fost transferat la Galaţi, probabil pentru a fi mai în 
siguranţă în apropierea ruşilor. 

După dezorganizarea Externelor şi a Finanţelor, acum e rândul Magistraturii: până la 
sfârşitul lui februarie, orice magistrat poate fi mutat, retrogradat sau eliminat, fără nicio 
obligație in partea ministerului de Justiţie de a invoca măcar un motiv. Aud că Pătrăşcanu 
este depăşit şi că listele de comprimări sunt stabilite de sindicate. Se mai pretinde că 
Bodnăraş şi Gheorghiu-Dej sunt dominati şi lăsați în umbră de personalitatea Anei Pauker 
impusă de Soviete. 

În curând va începe procesul grupării lui Titel Petrescu, precum şi al celui de-al 
doilea grup de la ţărănişti, unde vor mai fi implicati si alti funcționari de la Externe. Cred că 
nici lui Guţă nu-i este prea bine. 

26.11.47. Grevele se întind în Franța, mai ales printre cheminots®? şi guvernul 
Schuman va fi silit în curând fără îndoială să acţioneze dur față de menifestanti. Cine va 
reuşi până la urmă e greu de prevăzut, însă pare sigur că de Gaulle se rezervă, fiind decis 
deocamdată să nu ia puterea, epuizându-se în mocirla unui război civil, adică ceea ce 
tocmai ar dori comuniştii. 

Conferința de la Londra s-a deschis sub auspicii cât se poate de pesimiste, 
considerate de comentatorul Harold Nicholson ca fiind încă mai negre decât la cea de la 
Moscova. Marshall a avut convorbiri serioase cu. Byrnes înaintea plecării, şi a declarat farà 
ambiguitate că s-a săturat de insolentele sovietice si mai ales de cele ale d-nului Vîsinski. 

Cercurile gazetàresti de aici, influențate de ceea ce transpirà la Moscova, se arată 
cât se poate de alarmate şi se aşteaptă la război. Alţii socotesc mai probabil, după 
terminarea fără rezultat a convorbirilor de la Londra, negocieri de pace separate cu 
Germania şi Austria, urmate apoi de injonctiuni adresate Rusiei de a evacua zonele pe care 
le ocupă în aceste țări. Asta ne-ar duce însă iar la amâniri, tergiversări etc. până la 
formularea unui mandat pe care ONU l-ar da Statelor Unite, ceea ce ne-ar împinge cel putin 
până spre toamna viitoare. Până atunci am avea destulă vreme să pierim de mai multe ori 
şi, odată cu noi, întreaga Europă. 

Guvernul nostru primeşte vizita celui de la Budapesta, care este găzduit în palatul 
Filipescu-Brâncoveanu de la şoseaua Jianu, în timp ce la Sofia, Tito e primit cu mult alai. Se 
spune că Tito şi Dimitrov vor sosi mai târziu la Bucureşti ca să întoarcă vizitele lui Groza. Tot 
mai vizibilă apare cimentarea sistemului de aliante între sateliții Rusiei, brâul său de apărare 
spre Apus sau mai degrabă capetele sale de pod înaintate. 

4.12.47. Apàrati de soldații ce păzeau Palais Bourbon, Parlamentul francez a votat 
cu 418 contra 183 ale comuniştilor, legea pentru apărarea intereselor țării în contra grevelor. 
Se pare că acestea s-au redus în multe părți, dar şi la căile ferate. 

Comuniştii îndarjiti au inițiat o serie de deraieri cu victime şi pagube însemnate pe 
care caută a le pune în sarcina duşmanilor lor. Guvernul francez are dreptul să cheme sub 
arme 80.000 rezervişti cu care speră să curme tulburările şi să restabilească ordinea. 

În chip cu totul neaşteptat la Londra, Molotov a propus ieri să se acorde fiecăruia din 
cei patru miniştri de Externe un răgaz de două luni pentru a pregăti câte un plan de tratat de 
pace cu Germania pe baza acordurilor de la Yalta şi Potsdam, însă Bidault care prezida 
şedinţa a protestat imediat, spunând că tocmai acesta e rostul actualei conferințe si deci o 
asemenea propunere i-ar zădărnici menirea. Molotov şi-a retras imediat propunerea, dar a 

continuat, protestând împotriva admiterii participării Chinei la discutarea păcii cu Germania, 
spunând că rolul ei trebuie să fie rezervat chestiunilor din Asia. 

Presa engleză socoteşte că rostul propunerii sovietice era pur şi simplu de a mai 
câştiga timp, spre a vedea cum se vor desfăşura evenimentele din Franța si a se putea 
orienta mai uşor în consecință. 

Hotărârea ONU de împărțire a Palestinei în două state - toate țările arabe sau 
musulmane, plus Cuba, în total 13 delegații votând contra - a stàmit un şir de tulburări şi 
ciocniri între populaţia evreiască şi cea arabă. Ca mama cea adevărată din judecata lui 
Solomon, arabii nu vor să audă de împărțeală. 

Sunt informat că ruşii concentrează la noi trupe cu echipament bogat în Oltenia si pe 
tot malul Dunării, pornind o nouă serie de jafuri şi jecmăneli, ca în toamna şi iama 1944. 
Uneltele lor din guvern, Pauker, Luca, Teohari şi Dej, accelerează ritmul distrugerii metodice 
a oricărei posibilități de rezistență economică în tara. Până în 3-4 luni, totul nu va fi decât 
jale şi ruină si multi încep sà nu mai creadă în perspectivele unui război. 

Pe de altă parte, la noi se grăbeşte Partidul unic al Comuniştilor şi al Social- 
Democraților, singurul ce va fi recunoscut oficial, grație căruia ne vom trezi într-o bună zi cu 
moţiunea de alipire a țării la blocul popoarelor slave, cu consecința consolidării legale a 
premanentei ocupații ruse în România. 

7.12.47. Aseară a circulat zvonul, azi încă neconfirmat că Regele s-ar logodi cu Anna 
de Bourbon-Parma, fata lui Rene şi a unei prințese daneze, nepoată a lui Sixt, pare-se 
frumoasă, dar săracă lipită. Numai să dea Dumnezeu să-i aducă noroc, cu neamul ei de 
pretendenti la exofle* ...! 

La Londra, conferinta a ajuns la un punct critic din cauza lui Molotov care se opune 
oricărui plan constructiv pentru Germania si care se mentine la formule vagi şi nebuloase, 
ce reediteazà doar pretențiile de la Moscova, Yalta si Potsdam, fără a voi să comunice 
măcar o cifră asupra pretențiilor de despăgubiri ruseşti. Marshall, care prezida, i-a dat 
termen până mâine să prezinte o formulă precisă sic concretă, fără de care o continuare a 
lucrărilor ar fi zadarnică. 

În Franța, grevele încep a scădea, multi muncitori reîncepând lucrul sub protecția 
poliției. Guvernul nu vrea să stea de vorbă cu Confederația generală a muncii (CGT), ci 
numai cu reprezentanții diverselor sindicate în parte, iar preşedintele Auriol a refuzat o 
delegaţie a Confederaţiei care cerea retragerea legii contra grevelor. 

Ministrul francez de Interne a avut mare succes în Cameră când a declarat că toate 
măsurile au fost luate, dar că nu se va face apel la trupă, decât după ce vor fi epuizate toate 
celelalte mijloace legale. Aseară am auzit la radio că s-ar fi dat chiar ordin acestora (multi 
senegalezi în sudul țării) să riposteze cu foc, în caz de agresiune din partea comuniştilor. 

Un fapt însemnat este prezenta acum în Franta ca observator trimis de Marshall, a 
ambasadorului american Foster Dulles, care a declarat cà vede cu bucurie cum poporul 
francez rezistă cu succes încercărilor de dezorganizare a ţării sale din partea străinilor, si pe 
care Moscova îl prezintă ca pe agentul Statelor Unite. Pravda face spume, mai ales de când 
Dulles e la Paris şi de când fruntaşi de stânga părăsesc, rând pe rând, partida comunistă: 
după Blum, acum Jouhaux. 

Si în Italia agresiunea de stânga a dat greş şi se spune că de Gasperi va constitui un 
nou cabinet cu caracter anti-comunist. 

Tito e sărbătorit la Budapesta unde a încheiat un tratat de amicitie similar celui cu 
Bulgaria şi unde a declarat că greşesc cei care denunță planul de constituire a unui bloc 
slav, deoarece Ungaria nu este o astfel de țară. (Au avut maghiarii nevoie de certificarea lui 
Tito?). Să vedem dacă la Bucureşti, unde este aşteptat în curând, va face o declarație 
identică, sau dacă se va conforma teoriei moscovite că românii sunt un popor paleo-slav! 

În Palestina continuă tulburările, iar la Damasc şi Bagdad - manifestații violente în 
contra englezilor, ruşilor şi americanilor acuzaţi de a fi plănuit crima de împărțire a țării. Se 
aşteaptă ca Liga Arabă să intre cu adevărat în acţiune în clipa plecării de acolo a trupelor şi 
a organelor de ocupație engleze, însă există unele divergențe de păreri, între care de pildă 
marele Muftiu al lerusalimului care visează un stat palestinian arab şi Transiordania, al cărui 
guvern ar dori să-şi anexeze această țară. 

Se pare că la Paris guvernul domină situația şi că acțiunea comunistă va fi înfrântă 
fără intervenţia lui de Gaulle, succesul său în alegeri nefiind deloc sigur, mai ales că 
necesitatea dizolvării Parlamentului nu e de fel necesară, acum că majoritatea face bloc în 
jurul lui Schuman. 

Negel s-a întors de la Londra destul de pesimist. E drept că acolo n-a putut vorbi cu 
nimeni: a stat la masă lângă Bevin fără a scoate o vorbă, el nestiind o boacă de engleză, iar 
acesta necunoscând altă limbă decât pe a sa. Spune că se aşteaptă la un compromis la 
terminarea conferinței de la Londra, care bineînțeles ne-ar sacrifica pe noi, şi e convins că 
ne găsim în ajunul unor vremuri foarte grave pentru țară. Să sperăm că nu exprimă decât 
propria sa convingere. 

Peste trei zile pleacă în Elveția, întorcându-se de acolo cu Regele, poate logodit cu 
Anna de Bourbon-Parma (sau cu fata lui Leopold?). În orice caz, Regele nu va părăsi 
niciodată țara, cu orice risc... 

9.12.47. Tonul hotărât al lui Marshall şi-a produs efectul; Molotov a venit ieri cu o 
formulă concretă pentru pacea cu Germania şi pentru reorganizarea ei economică, din care 
principalul capitol este pretenția de 10 miliarde dolari ca reparaţii, plătibili în 20 ani. 
Adjunctul lui Bevin l-a respins din cauza enormitàtii sumei. 

Ziarista McCormick a denunțat în New-York Times politica Moscovei care încearcă 
să încurce pe anglo-americani la Londra cu tot soiul de obiecții imposibile privind Germania, 

în timp ce agentul său Tito organizează în ritm rapid imperialismul rusesc asupra Europei. 
Gazetara americană adaugă că Marshall, cu temperamentul său de militar, nu se va lăsa 
intimidat nici ametit de jocul sovietic, ci va avea răbdarea să aştepte timpul necesar pentru 
completa dezvăluire a planului rusesc şi pentru înfrângerea căruia, va întrebuința la nevoie 
şi alte mijloace mai eficace... 

Din cele 2 milioane de grevisti la început, în Franța au rămas mai putin de un milion. 
Se anunţă că şi greva funcţionarilor publici a eşuat. Totuşi negocierile cu reprezentanții 
muncitorilor n-au izbutit, ei continuând a cere mărirea salariilor. 

Guvernul de Gasperi este acuzat că sugrumă micarea comunistă; în regiunea Bari 
s-au găsit 60 jugoslavi, comunişti înarmaţi care au fost deportaţi pe insulele Lipari. 

Liga pan-arabă întrunită ieri la Cairo, a cerut a fi admisă să-şi spună cuvântul de 
protestare la Consiliul de Securitate împotriva împărțirii Palestinei. 

La noi, ,gutistii” rupti în două, îl exclud pe şeful lor, care a demisionat de frica lui 
Bejan, pe care-l dăduse afară anul trecut, iar ,lupistii" îl exclud şi ei pe dr. Lupu, care şi-a 
feştelit obrazul de pomană. 

În schimb, comuniştii desființează barourile spre a nu mai accepta în colegiile 
avocaților decât pe cei puri, iar Pătrăşcanu modifică legea pentru pierderea cetățeniei 
române, spre a pedepsi pe toți cei care pleacă din tară clandestin, pe cei care au refuzat sà 
se întoarcă sau care, în străinătate fiind, iau atitudine în contra guvernului. 

Sovietele au contramandat negocierile proiectate pentru încheierea unui acord cu 
Franța în urma măsurilor luate la Paris în contra agenților ruşi şi, ca urmare, toate delegatiile 
ruse şi franceze emise pentru repatrierea propriilor supuşi, vor fi retrase. 

Ziarele elvețiene anunţă categoric promisiunea de căsătorie între Mihai şi Anne de 
Bourbon-Parma. 

12.12.47. În urma esecului comuniştilor de a dezorganiza viața în Franța prin greve, 
CGT a dat ordin să reînceapă lucrul, după făgăduiala guvernului de a acorda în mod 
provizoriu o mărire de salariu, care să asigure muncitorilor un minim de existenţă. 
Bineînțeles comuniştii prezintă această înfrângere ca un triumf şi anunţă că au încetat 
acțiunea pentru a se consolida, cu hotărârea de a reîncepe mai târziu o luptă şi mai 
îndârjită. Însă „retragerea strategică pentru regruparea forțelor” este formula clasică a 
comunicatelor de război în cazul unei înfrângeri. 

Guvernul francez a luat o poziție foarte fermă față de Soviete şi a respins nota 
Moscovei, acuzând-o formal de a fi uzat şi abuzat de delegația sa pentru repatrieri spre a 
momi o serie de cetățeni francezi atraşi în Rusia, camuflati ca emigrati ruşi şi cărora le 
refuză acum înapoierea în Franța. La rândul său, delegatul francez în comisia de repatrieri 
din Rusia, colonel comunist de pe vremea maquis-ului care şi-a permis să susțină teza 
rusească, a fost suspendat. 

În Italia, grevele par sà ia proporții, dar guvemul e decis să nu cedeze. 

Marshall a cerut imperios lui Molotov la Londra să înceteze imediat transportarea în 
Rusia a producției germane din zona sovietică care se cifrează la 700 milioane dolari anual 
şi care reprezintă aproape suma pe care o cheltuiesc anglo-americanii în zonele lor, tot 
anual, pentru a asigura populației locale un minim de existență. Aceasta înseamnă că ruşii 
se despăgubesc în Germania cu banii aliaților, sau, în caz contrar, riscă să transforme 
această țară într-un haos economic permanent. Americanii fiind dispuşi acum să vorbească 
tare, să vedem în ce mod vor reacționa ruşii după acest avertisment. 

Ruşii, secondati de scârba postului de radio-românesc, urlă în contra gauleiterului 
Dulles şi a fascistului Anders care, cu ajutorul naziştilor SS, ucide muncitorimea franceză. 

Belgradul denunță acordul de repatriere încheiat cu Anglia. 

Guvernul nostru ridică în slavi ajutorul dat de generosul popor sovietic, în timp ce-i 
acuză pe americani de a ne fi trimis grâu alterat care face ravagii în sânul populației. 

Consiliul de Securitate a amânat sine die examinarea problemei Palestinei precum şi 
cererea de fi ascultată Liga Arabă în această privință. 

În acest timp, Parlamentul englez a decis că la 15 mai trupele britanice vor fi retrase 
din Palestina. 

După promulgarea noii Constituţii bulgare care dă drept de vot tinerilor de la 18 ani, 
premierul Dimitrov a demisionat şi tot el şi-a reconstituit imediat guvernul. 

Societatea americană „Care” ce trimite pachete cu alimente în 14 state din Europa 
înfometată, a hotărât suprimarea expedierilor în România, singura țară ce nu-şi respectă 
obligaţiile luate în scris de Ralea la Washington, supunându-le taxelor vamale, şi ajungând 
chiar la arestarea delegatului său de la Bucureşti. 

Guvernul lui Gavan Sultaneh din Persia a demisionat în urma unui vot al 
Parlamentului. Să fie asta o contra-ripostà a Sovietelor?... 

14.12.47. Ultima şedinţă a conferinței de la Londra a dat naştere unui schimb aspru 
de cuvinte din pricina unui nou pomelnic de invective aruncate de Molotov în fata lui 
Marshall, Bevin şi Bidault, acuzându-i că ruinează economia Germaniei în zonele lor de 
ocupație prin pomparea cărbunelui şi a cherestelei şi prin acapararea pe nimic a 
principalelor ramuri industriale de acolo. Marshalll a ripostat că aceste acuze gratuite sunt 
de mult cunoscute şi că nu merită niciun răspuns, deoarece sunt destinate a fi auzite, nu ca 
argumente în conferință, ci ca propagandă în zona sovietică. Bevin a respins şi el 
asemenea absurdități şi jigniri, iar Bidault s-a mărginit a-l trata pe Molotov de mincinos. 

Bineînţeles cà la Radio Bucuresti se arată că argumentelor impecabile ale ministrului 
rus, occidentalii n-au putut riposta decât prin insulte grosolane. 

În tot cazul, spre a evita o ruptură, cei patru au convenit să amâne întrunirea până 
mâine seara, spre a le da răgaz să pregătească întâmpinări scrise şi concrete. 

Comentatorul londonez socoteşte cà miniştrii au acum de ales între a continua 
lucrările într-o atmosferă încărcată şi a le amâna pentru 2-3 luni. În ambele cazuri, situaţia 

este foarte regretabilă pentru noi, fie dând ruşilor răgaz să ne desființeze complet, fie 
abandonându-ne definitiv în spatele „cortinei de fier”. 

Presa americană prezintă problema politicii de azi a Statelor Unite care a pus capăt 
izolationismului său insular şi a luat, vrând-nevrând, locul Imperiului Britanic în treburile 
Europei, considerându-şi propriile graniţe la Stettin, Triest şi Suez, spre a împiedica 
dominarea continentului de către o singură putere imperialistă. 

În legătură cu planurile diabolice rusești, la noi se acreditează ideea că Tito ar fi 
destinat a coordona direct conglomeratul de state vasale de la apusul Uniunii Sovietice, 
într-un soi de federalism sui generis. 

Precum se anunță, Bulgaria va fi complet părăsită de trupele ruseşti de ocupație, 
care se pare că s-ar instala la noi, năpădind Oltenia şi rechizitionand iarăşi spaţii în 
Bucuresti (blocul Leonida, restaurantele Athenée-Palace şi Capşa etc. spre a deveni cantine 
pentru 2000 ofițeri). 

Pe de altă parte, Truman anunţă că azi pleacă din Italia ultimul grup de trupe 
americane, prevenind că în caz de ameninţare a libertății sau a independenței ţării, Statele 
Unite vor interveni imediat, conform cu angajamentul luat prin tratatul de pace. Tot azi, de 
Gasperi îşi va reconstitui cabinetul. 

Guvernul francez a răspuns unei a doua note sovietice, respingând acuzarea de a fi 
arestat și maltratat cetățeni sovietici şi arătând că s-a mărginit a trimite sub escortă până în 
zona sovietică din Germania pe delegaţii din comisia de repatrieri ce-şi depăşiseră si 
încălcaseră mandatul primit. 

Bevin a adresat Chinei şi Rusiei note identice, comunicate spre ştiinţă şi Statelor 
Unite, în care arată nevoia urgentă de a începe preliminariile tratatului de pace cu Japonia 
şi susținând că, pentru discuții, vor trebui să renunțe cu toții la dreptul de veto si să se 
accepte ca deciziile să fie adoptate cu majoritatea de două treimi. Ca state cu drept de vot, 
propune să participe toate cele care au luat parte la războiul cu Japonia, cele ce au avut de 
suferit de pe urma ei şi cele cu interese în zona Pacificului. 

Sovietele au decis suprimarea cartelelor şi fixarea prețurilor, precum şi o reevaluare 
a rublei, prin schimbul a 10 ruble vechi contra unei ruble noi. 

18.12.47. După ruperea convorbirilor, conferința de la Londra a fost amânată sine 
die, dar de fapt s-a renunțat în mod hotărât la negocieri între cei patru miniştri de Externe, 
lăsându-se ruşilor deschisă portița pentru o aderare ulterioară la tratativele cu Germania si 
cu Austria, în caz de încheiere a unor instrumente separate cu Statele Unite, Anglia şi 
Franța. Molotov a plecat imediat, dar Bevin va face azi declarații în Cameră, în timp ce 
Marshall îşi va face raportul mai târziu. 

Punctele conflictului s-au concentrat, de o parte, în jurul acuzelor aduse 
occidentalilor de a pune bețe în roate unei Germanii unitare si de cealaltă, refuzului ruşilor 

de a recunoaşte cât material din producţia curentă germană au sustras până în prezent. 
Epitetele cele mai jignitoare au fost curente pe tot parcursul lucrărilor . 

În paralel cu tensiunea de la Londra, în Italia şi în Franţa s-au desfăşurat evenimente 
spre confuzia comuniștilor. De Gasperi şi-a refăcut guvemul cu socialisti si democrat- 
creştinii, iar în CGT se produce o sciziune ca reacţie a acțiunii lui Jouhaux în rândurile 
muncitorilor de a regrupa sindicate independente de Confederaţia, care este înfeudată 
Moscovei. [...] 

De ieri, Tito se află la Bucureşti pentru a încheia un tratat similar celor cu Ungaria şi 
Bulgaria, în timp ce la Plovdiv, Albania şi Bulgaria au semnat un tratat asemănător. 

Capitala noastră îl aştepta de două săptămâni, împodobită cu lozinci şi oriflame, în 
speranţa înapoierii regelui Mihai care să-i facă o recepţie de şef de Stat. 

Aflând că Suveranul şi-a fixat data întoarcerii, Tito a pornit imediat spre Bucuresti, 
dar sper că Regele nostru va reuşi să-l păcălească şi că nu va fi aici nici măcar la plecarea 
lui Tito. 

Se pare că motivul esențial al amânării plecării Suveranului din Lausanne este faptul 
că guvemul Groza întârzie să-i comunice consimțământul pentru căsătoria sa cu prințesa 
Anna de Boubon-Parma. În culise s-a şoptit că această căsătorie devenise urgentă, din 
pricina unei blonde agente bolşevice, după care i se aprinseseră lui Mihăiță călcâiele şi pe 
care slugoii noştri moscoviți nădăjduiau să-l facă s-o proclame soție morganatică, spre 
a-l discredita în ochii țării şi a-l obliga astfel să-şi ia mai uşor tàlpàsita. 

Deocamdată, s-a pomit pe aici un nou val de abuzuri comuniste si de arestări: se 
pretinde că toţi membrii legatiilor, instalaţi prin apartamente particulare, vor fi siliți a se muta 
la hotelul Athenée-Palace până la construirea unui hotel special pentru străini, iar palatul 
Ştirbei de pe calea Victoriei a fost rechizitionat pentru Apărarea Patriotică sau ceva 
asemănător. 

La granița ungară au fost arestați multi care încercau să părăsească fara în mod 
clandestin, printre ei Ovid Sachelarie, nepotul lui Rădescu. (Multi dintre ei sunt evrei care 
blestemă acum pe Ana Pauker!). 

În Grecia, rebelii lui Markos au constituit un guvem democrat prezidat de Zahariadis, 
undeva prin munții Pindului. 

Conferința Ligii Arabe din Cairo s-a terminat prin hotărârea de a lupta contra 
împărțirii Palestinei, prin mentinerea de trupe de-a lungul granițelor vecine pentru a facilita 
incursiuni de bande înarmate şi a susține mişcarea de rezistență a arabilor din interior. 

În Siam, o lovitură de stat a adus la putere un guvern favorabil lui Tchang Kai-check. 

Dem. Ghika îmi afirmă că Moscova a trimis o nouă: notă cu caracter oarecum 
ultimativ guvernului turc, pentru a-l întreba dacă şi când este dispus a retroceda Rusiei 
Erzerum, Kars şi Ardahan. 

Se pare că Tito deţine în prezent postul de secretar general al „Internaționalei 
Comuniste” după demisia lui Dimitrov, suferind de ciroză, ceea ce îi conferă locul imediat 
următor celui al lui Stalin. Se explică deci ca el să fie şeful suprem al „Federației 
para-sovietice" din regiunile balcanică şi dunăreană. 

Neagoe Flondor crede că Regele a cerut lui Groza să-i garanteze unele din 
prerogativele sale regale şi că acesta ar fi refuzat, ceea ce explică întârzierea înapoierii sale 
în țară. Alţii, că ar cere îndepărtarea Anei Pauker. Words!... 

20.12.47. S-a anunţat că aseară Regele a plecat din Lausanne spre țară si multi 
optimişti îşi închipuie că asta înseamnă victoria sa asupra guvernului în ce priveşte 
prerogativele sale si, mai ales, a dreptului său de a desemna ministri de Interne si de 
Război. Eu cred că mai degrabă s-a mărginit să aştepte plecarea lui Tito, care a părăsit azi 
noapte Bucureştiul după semnarea tratatului de alianţă, care în art. 3 şi 4 ne pune complet 
la cheremul politicii sovietice, dirijate de adjunctul lui Stalin, aici pe funcția de gauleiter 
moscovit în zona Balcanilor. 

Timp de trei zile toată viața oraşului a fost paralizată de la statuia Aviatorilor până la 
b-dul. Regina Elisabeta sau chiar până la Dâmboviţa; circulația fost întreruptă zi şi noapte 
pe calea Victoriei, uneori chiar şi a pietonilor pentru că, sau Tito se odihnea în palatul 
Filipescu-Brâncoveanu, sau pleca undeva la dejun, la recepție sau primea în piața Victoriei 
70.000 (?!) manifestanti veniţi să-i asculte cuvântul pe sârbeşte. 

În tot acest timp lumea nu lucra, fabricile ca şi prăvăliile, băncile sau chiar tribunalul 
erau închise. Ceea ce înseamnă cu adevărat, pe de o parte libertatea de a sărbători pe un 
fiu al poporului, iar pe de alta, verificarea efortului regimului comunist care, ducând-o tot 
într-o petrecere, acumulează milioane de ore de muncă pierdute. 

Pentru noi, în tot cazul e mai bine că se întoarce Vodă, fie chiar de nu va reuşi să ne 
apere şi să ne susțină cu nimic. 

Aseară, Marshall s-a adresat poporului american, recunoscând că încercarea de 
conferință de la Londra a fost cea mai desăvârşită înfrângere a politicii de restabilire a păcii 
în lume, dar cà nu sunt pierdute toate speranțele pentru menținerea ei. 

În afara tonului agresiv al lui Molotov adoptat ca reclamă pentru populația germană, 
se zice că ruşii au ridicat până acum mai mult 7 miliarde dolari din cele 10, reclamate de ei 
ca reparaţii. Totdată, ei refuză o comisie pentru viitoarele granițe ale Germaniei. 

Cererea de ajutorare a Europei supusă de Truman Congresului, comportă un plan pe 
patru ani cu o sumă totală de circa 17 miliarde dolari*. În afara celor 500 milioane dolari 
acordate în mod interimar Franței, Italiei, Austriei şi Chinei, planul prevede în ordinea 
preferintei Anglia, Franța, Germania bi-sau tri-zonală şi Olanda. Nici vorbă de alte state, la 
est de linia Stettin-Triest. Americanii au aerul a ne fi abandonat complet, iar cei de aici 
vorbesc de posibilitatea unui război cu sovieticii peste ... doi sau trei ani, căci până atunci nu 
speră a se ivi un motiv serios de conflict pe plan politic. 

Se pare că acţiunea lui Jouhaux a reuşit să rupă peste un milion de muncitori, care 
se vor constitui în sindicate independente, desprinse din CGT, care numără totuşi circa 6 
milioane afiliati. 

* PS. Truman cere ca pentru primele 18 luni, să se acorde 6,8 miliarde dolari, 
acțiunea urmând a funcţiona începând cu 1 aprilie 1948. 

25.12.47. Atmosfera din ce în ce mai lipsită de orice rază de speranţă face, pentru 
fiecare, ca acest Crăciun să fie prilej de temeri tot mai întemeiate şi ca ultimele iluzii să se 
volatilizeze în sufletele optimiştilor celor mai îndărătnici. Aşa cum merg lucrurile, suntem 
abandonaţi în zestrea Sovietelor, în contra cărora nu se arată niciun semn de acțiune 
ofensivă a americanilor. 

Regele s-a întors din Elveția quasi-logodit, fără a fi aflat precis dacă guvernul şi-a dat 
consimțământul. 

A doua zi chiar, a fost nevoit să primească jurământul lui Bodnăraş în calitatea de 
ministru de Război, „tehnicianul politic al comuniştilor” precum îl numeşte Radio Londra. 
Sunt unii care pretind că acesta e o capitis deminutio® fiindcă este scos din rolul de 
conducător efectiv al guvemului ca subsecretar la Presidentie, deci zvonul că a fost 
încălecat de echipa Luca-Ana Pauker pare a prinde consistenţă. 

Pentru 25 ianuarie, s-a anunțat un recensământ general al populației, cu care ocazie 
se va face şi statistica proprietăţilor agricole şi a clădirilor, acest lucru ascunde desigur o 
revizuire a pământului rămas „bestiilor moşiereşti” şi o foarte probabilă rechizitionare a 
locuințelor, acolo unde nu se vor găsi destule persoane prin odăi. 

Prevăd că în curând, ținând seama şi de lipsa tot mai acută de numerar, nu vor mai 
putea trăi în țara noastră decât cei ce vor avea leafà şi vor primi cartele de la stat. 

În urma votului Parlamentului panamez care a respins proiectul guvernului de a 
reînnoi tratatul de amicitie cu Statele Unite, guvemul american a hotărât să-şi retragă 
imediat trupele cantonate în 14 baze de pe cuprinsul Republicii şi să le restrângă de-a 
lungul canalului, care va rămâne mai departe sub autoritatea Statelor Unite. 

Comisia Naţiunilor Unite pentru Indonezia a propus o linie de demarcație între 
armata olandeză şi ce a rebelilor în vederea stabilirii unui armistițiu. 

Constituirea guvernului Markos în nordul Greciei, este denunțat de guvernul de la 
Atena la New-York, ca pe o acțiune a Kominform-ului, procedând la arestarea mai multor 
fruntaşi comunisti, printre care şi câțiva miniştri, aşa precum de altfel o şi anunţase. 

Şeful Partidului Democrat-Crestin din zona sovietică a Germaniei a fost înlăturat de 
ruşi, însă declară că el se va mentine totuşi la Berlin la conducerea partidului său. 

Noul proiect anti-inflationist a fost votat la Paris în ciuda celor 183 voturi contra ale 
comuniştilor. Prevede reducerea cu 150.000 a numărului funcționarilor publici şi putinţa de a 

achita unele impozite prin subscrierea la un împrumut intem nou lansat, care aduce o 
dobândă de 3%. În schimb, bugetul alocă 29% cheltuieli pentru armată. 

Noul lot de ţărănişti acuzați de a fi facilitat încercarea de fugă de la Tămădău au fost 
în parte condamnați la pedepse uşoare de câteva luni. 

26.12.47. Unele capitole din cartea lui Bymes Speaking Frankly, în special sfârşitul 
celui intitulat „A course of action”, ar trebui să ne dea speranţe că americanii nu ne vor 
părăsi în voia ruşilor şi că, după severe avertismente, vor pomi la executare în numele 
Chartei Naţiunilor Unite. 

Luptele din China au luat o nouă amploare, comuniştii amenință serios Mukden şi 
unii se întreabă dacă nu acolo va izbucni conflictul. Alții vorbesc că Tito pregăteşte o lovitură 
la Triest. 

Ministrul Italiei la Stockholm, Bellardo Ricci a fost ucis în clădirea Legatiei cu lovituri 
de foarfece de către un italian nebun, scăpat dintr-un ospiciu. 

28.12.47. Rebelii lui Markos, cu ajutoare sosite din Albania, atacă micul orăşel 
Konitsa la 12 km de graniță şi toată presa anglo-americană urlă în contra primejdiei 
comuniste înarmată de peste hotare, cu toate că se pare că trupele guvernamentale domină 
situația. 

Probabil că de acum înainte, americanii sunt hotărâți a nu mai suporta aceste „cold 
wars” ale ruşilor şi cà au de gând să-şi dovedească propriilor ochi existența agresiunii. De 
aceea, acum se vorbeşte de ajutoarele primite din Albania şi de comunicatele lui Markos 
care sunt difuzate de postul de Radio Belgrad. 

Guvernul jugoslav cere să i se livreze spre a fi judecaţi doi criminali de război italieni 
care au terorizat Slovenia: generalul Orlando, numit de curând secretar general la ministerul 
de Război, şi un altul, care e subsecretar de stat la Inteme. 

Să fie adevărat că Tito are de gând sà pomească o acțiune asupra Triestului, unde 
văd că se tot amână rezolvarea problemei guvernatorului? 

Caraghiosii de la noi, cer si ei extrădarea lui Horthy din zona americană a Germaniei. 

leri la Varşovia au fost condamnaţi mai mulţi polonezi, dintre care unii la moarte, 
pentru fapte de spionaj în contul misiunilor britanică şi americană de acolo. 

Iranul este acuzat de a fi devenit unealtă a americanilor. Unde va crăpa buba? 

În chestiunea grevelor din Italia, Sovietele acuză pe față Vaticanul de a înarma 
bandele fasciste. 

30.12.47. Henry Wallace, care acum 18 luni a fost silit să demisioneze din guvernul 
american, a vorbit ieri în calitate de candidat la presidentia unui al treilea partid, care 
preconizează o politică de pace cu Sovietele, unica soluție în stare să asigure liniştea 
Statelor Unite; căci, asa cum au pornit-o Truman şi Marshall în numele democratilor si al 

republicanilor, ei împing la ruperea Europei în două şi la un nou război pentru generaţia 
noastră, pregătind încă un altul celei viitoare. 

Alaltăieri a murit la Alexandria în Egipt Victor Emmanuel de Savoia la vârsta de 79 
ani. Presa de dreapta si chiar cea independentà se închinà cu respect în fata sicriului sàu, 
declarând că Istoria îl va judeca, dar cà oricine trebuie să-i recunoască devotamentul față 
de Patrie. 

Anglia a încheiat cu URSS un acord comercial pe termen scurt, rămânând ca până 
în mai viitor să se înceapă negocieri pentru unul pe termen lung. În cel actual se prevede 
livrarea de către ruşi de cereale pentru nutreţ, contra masini şi utilaje. S-a admis totodată ca 
creantele englezeşti de împrumut-închiriere de pe vremea războiului să fie achitate în 
termen de 15 ani, urmând ca dobânda redusă de la 2% la 1%, să curgă începând peste 
patru ani. Radio Moscova însă minte şi anunță că aceste datorii au fost pur şi simplu 
suprimate. 

Anthony Eden, însoțit de fratele său, a sosit acum trei zile la Roma unde a vizitat pe 
Sforza si pe de Gasperi. leri s-a oprit la Atena unde a văzut pe regina Frederika si pe 
Tsaldaris. Regele Paul este încă suferind de pe urma febrei tifoide, dar buletinele de 
sănătate sunt mai satisfăcătoare. l 

Acum Eden este în drum spre Teheran unde se duce pentru interese anuntate a fi de 
ordin ... comercial (!). Această călătorie în toiul sărbătorilor e foarte semnificativă, ştiut fiind 
că americanii duc o politică strânsă cu Churchill şi că, în caz de conflict, acesta ar fi 
desemnat să formeze un cabinet de uniune națională. 

Un alt semn este şi aprecierea lui Truman că, în cazul recunoaşterii guvernului 
Markos de către alte state, gestul ar putea fi considerat ca un act de agresiune. Pe de altă 
parte, comisia pentru Grecia care a fost la Salonic în zona Konitsa şi-a redactat raportul, 
arătând că o asemenea recunoaştere ar periclita pacea. 

Dar până atunci, lovitura de măciucă la noi în țară: astăzi a abdicat Regele pentru el 
şi toți urmaşii săi, socotind că normele constituționale în virtutea cărora domnea, nu mai 
corespund actualei stări de lucruri, sociale, politice şi economice şi renunţă la toate 
prerogativele regale. În consecință, guvernul a proclamat imediat Republica Populară 
Română, urmând desigur ca Parlamentul sà consfinteascà noua formă a statului şi să 
aleagă preşedintele Republicii, care precum se zvonise mai de mult pentru o asemenea 
împrejurare, ar fi Sadoveanu. Se vorbeşte, de asemenea, de Ralea la Externe şi Ana 
Pauker la Interne. Rămâne de văzut dacă Regele a făcut-o silit de către cei de aici, sau 
dacă lucrul fusese convenit dinainte la Londra. 

În acest caz dacă pleacă, va forma imediat un guvem în străinătate... 

31.12.47. Din felul în care s-a desfăşurat întreaga farsă a abdicării, reise clar că totul 
fusese dinainte pregătit de guvem, care a sperat în acest chip să compromită complet 
persoana Regelui. 

De altfel, nici nu şi-au ascuns jocul: cu câteva zile înainte, Radio Bucuresti s-a trezit 
să reproducă pasaje din raportul lui Gheorghiu-Dej la conferința comunistă de la Varşovia, 
publicat apoi în organul Kominform-ului din Belgrad, în care, pentru prima oară, îndrăzneşte 
să atace formal şi direct persoana Regelui, acuzându-l de a se fi opus timp de cinci luni 
recunoaşterii guvernului Groza. Apoi, înlăturarea unor generali de la posturi de comandă 
(astfel, pe gen. Ionașcu de la Statul Major l-au şi arestat, dimpreună cu vreo 40, pare-se) şi 
numirea la ministerul de Război a trădătorului spion Bodnăraş, spre a putea ține în cătuşe 
întreaga oştire, în cazul în care ea ar îndrăzni încercarea vreunui gest în favoarea 
Suveranului (regimentul de gardă a fost consemnat şi dezarmat sub directa supraveghere a 
unităților de poliție ruseşti). 

În ziua de ieri, Mihai care se afla la Sinaia pentru a petrece acolo Anul Nou, a fost 
chemat pe neaşteptate la Bucureşti, unde fiecare din suita sa, pe măsură ce sosea, era 
arestat şi izolat în palatul Elisabeta, de la Şoseaua Kisseleff. 

La fel au procedat şi cu Regele, care la ora 3 p.m. a fost silit să semneze actul de 
abdicare, iar la ora 7 seara, adică peste patru ceasuri, se aflau la Bucureşti şi se întruneau 
la Cameră 295 deputati. Ei votează în unanimitate proclamarea Republicii Populare 
Române (RPR) şi aleg un Consiliu de Stat (prezidiu al Republicii) în persoanele lui: Parhon, 
Sadoveanu, Voitec, Stere şi Niculi, care depun un soi de jurământ în fața Parlamentului şi 
care primeşte apoi la rândul său jurământul de credință al noului guvern Groza. 

Declaraţii ale lui Groza că fostul Suveran este absolut liber să plece din țară cu suita 
sa, sau să rămână mai departe aici şi eventual să se întoarcă. Averea Coroanei trece în 
patrimoniul statului şi nimeni nu se va atinge de proprietățile particulare ale Regelui. 

Se vorbeşte de Elveţia si că regina Elena va fi însoțită de Vergotti, despre care s-a 
şoptit că ar mai şi juca un rol dubios ca agent informator al taberei adverse. 

În străinătate, abdicarea Regelui a îndurerat pe toată lumea, cunoscută fiind acțiunea 
sa de la 23 august care a grăbit cu cel putin şase luni sfârşitul războiului, fapt recunoscut şi 
de ruşi prin acordarea supremei lor decoraţii, ordinul „Victoria”, dar n-a surprins totuşi pe 
nimeni, căci suprimarea Monarhiei în România, care era ultimul obstacol în calea înfăptuirii 
federalizării sovietice a Europei din spatele cortinei de fier, face parte din planul ştiut de 
expansiune imperialistă a Kremlinului. 

Lumea este prăpădită la noi. Nu întâlnesc decât figuri întunecate, suflete îngrozite 
dar uneori şi cu voință îndârjită. Printre funcționarii obligați a depune în 24 ore noul 
jurământ, mai toți îl fac cu reservatio mintalis*? şi mormăie ceva neînțeles în fata autorităților. 
Li se cere să declare în scris ce părere au cu privire la abdicarea Suveranului, deci un soi 
de plebiscitare a Republicii. 

Ticăloşii de la guvem aruncă acum noroiul sufletelor lor murdare asupra acestui copil 
al suferinței, numindu-l pe „Mihai de Hohenzoilern-Sigmaringen”, demn urmaş al înaintaşilor 
săi străini, aduşi în țară de oligarhia moşierească spre a le permite sà obijduiască poporul 
muncitor şi spre a-şi agonisi averi din bogăţiile tării, cointeresati în toate afacerile 
negustoresti ale acestei oligarhii. 

Din Grecia vine ştirea că trupele monarhiste domină situația şi că rebelii sunt 
înghesuiți în colțul graniţei spre Albania, pe teritoriul căreia s-ar şi da lupte. 

Guvernul Statelor Unite a făcut demersuri la Sofia, Belgrad şi Tirana, atrăgând şi el 
atenția cà o recunoaştere chiar de facto a guvernului Markos ar constitui un act de 
agresiune. Şi comitetul interimar de la New-York (în contra căruia au urlat atit de mult ruşii), 
socotind că nu se mai poate spera într-o soluție paşnică a conflictului din Grecia, ar fi 
propus convocarea Adunării Generale ONU. 

Trist şi îngrijorător sfârşit de an. Toată nădejdea, în Dumnezeu de sus ne-o punem. 
Suprema salus esto nulla sperare salutem. 


1948 


1.1.48. Fel de fel de zvonuri circulă acum la noi. S-a zis cà din ordinul lui Tito, pe 
care Groza îl numeşte „scumpul nostru mareşal" s-ar fi cerut lui Lascăr echiparea si 
mobilizarea a două divizii, spre a fi trimise pentru instrucţie în Jugoslavia, şi de acolo pentru 
a lupta în Grecia. Generalul ar fi refuzat, arătând că aceasta este în contradicție cu 
prevederile tratatului de pace si că din această cauză a fost debarcat. 

Pe de altă parte, pentru prima oară în analele istoriei politice, ministrul de Inteme 
anunţă (la radio, de 1 ianuarie) că, pe lângă armata țării, există o întreagă organizare 
militară de unități care aparțin direct de acest minister. S-a mai zvonit că Regele este 
împiedicat a pleca din ţară şi unii pretind că ar fi vorba să fie trimis a se instala în... 
Crimeea. Domiciliu forțat ca ostatic al ruşilor?... 

Se vor mai lăsa încă multă vreme americanii duşi de nas? Un vechi proverb indian 
spune „Fool me once, shame you; fool me twice, shame me". 

3.1.48. O rază de bucurie mi-a dat Radio America, reproducând declarațiile lui 
Rădescu care taxează proclamarea Republicii ca o infamă impostură, contrară tradiției 
monarhice şi voinței întregului nostru popor, pusă la cale de trei cetățeni sovietici: Ana 
Pauker, Lukacz Laszlo (alias Vasile Luca) şi Bodnarczuk (alias Emil Bodnăraş). 


58 La altceva decât în salvarea divină nu mai putem spera. 
59 „De mă îngeli o dată, ruşine tie; de mà îngeli a doua oară, ruşine mie." 

În ziarul New-York Times din 1 ianuarie se expune cu precizie, minut cu minut, felul 
în care s-a ticluit răsturnarea Regelui: dezarmarea din ajun a regimentului de gardă, 
ocuparea cu trupe şi tancuri a împrejurimilor palatului Elisabeta, izolarea celor ce locuiau 
acolo ca să nu poată da de ştire la Sinaia, chemarea Suveranului la Bucureşti, prezentarea 
lui Groza la ora 9.30 dimineaţa cu actul de abdicare gata făcut, amenințarea cu suprimarea 
dacă nu semnează, discutarea până la ora 13,30 a condiţiilor de plecare din țară şi apoi 
comedia bufă din dealul Patriarhiei. 

Mărturisesc că mă temusem ca în Apus să nu se fi socotit evenimentul ca o 
slăbiciune a Regelui şi ca o totală lipsă de reacție a unui popor care n-ar mai merita să fie 
ajutat. N-a fost aşa! Lumea ştie azi că Mihai n-a abdicat pe argumentul opoziției guvernului 
față de planul său matrimonial (precum ar vrea sà acrediteze zvonul scârbele de la putere), 
ci pentru refuzul său de a trimite trupe în Jugoslavia cu scopul de a lupta în Grecia şi de a 
recunoaşte guvernul lui Markos. 

O altă dovadă a planului dinainte hotărât e faptul că amicul meu G., a fost în ziua de 
29 decembrie la Sadoveanu acasă (instalat în apartamentul directorului Camerei 
deputaţilor) şi că acesta, contrar obişnuitului său mutism, a vorbit de facilitățile ce vor fi 
făcute Regelui pentru a părăsi tara şi de mijloacele financiare cu adevărat regesti ce i se vor 
pune la dispoziție. 

La Moscova s-ar fi exprimat o oarecare nemulțumire pentru graba pusă în înlăturarea 
Monarhiei din România. De altfel şi eu socotesc acest gest ca o greşeală, dovedind starea 
de enervare a comuniştilor, şi în politică sau în istorie, greşelile nu se iartă. Se vor mai ivi şi 
altele. 

Statele Unite au încheiat cu Franța si Austria (în curând o vor face si cu Italia) 
acordurile relative la ajutorul financiar. 

Proiectul guvernamental francez de stabilizare, prevăzând supra-impozite de 150 
miliarde franci, a fost retras din cauza opoziției atât a comuniştilor cât si a dreptei; se va 
prezenta un nou proiect cu economii de 125 miliarde franci pentru care se va cere votul de 
încredere al Adunării Naţionale. 

Sovietele pretind că jocul american este o cât mai mare devalorizare a francului, 
pentru a acapara astfel cât mai eftin bogăţiile franceze. 

În Grecia, guvernamentalii au făcut joncţiunea cu trupele asediate de şapte zile la 
Konitsa, respingând pe rebeli spre Albania, de pe graniţa căreia artileria continuă să tragă. 
Mişcări de surprindere mai sunt încercate şi asupra altor localități: una la nord de Salonic 
unde au incendiat gara si alta în sudul țării, unde au pătruns până în centrul orașului. 

Excesele iudeo-arabe continuă în Palestina. Două vase transportând de la Burgos 
15.000 emigranti clandestini au fost conduse de englezi în Cipru, după ce guvemul 
panamez a refuzat să le recunoască legalitatea pavilionului arborat. 

Churchill s-a îmbolnăvit la Marrakech unde se află pentru terminarea primului său 
volum de memorii, iar soția şi medicul curant au plecat cu avionul pentru a-i acorda îngrijiri. 

Cu toată ostenela ce-şi dau autoritățile, trâmbițând entuziasmul populației şi 
răsunetul măreței înfăptuiri a proclamării Republicii, ecoul produs în popor este nul şi lumea 
continuă a scâşni din dinți. Ca măsură de siguranță şi spre a para la orice eventualitate, de 
câteva zile încoace bubuie necontenit muniţiile ce se aruncă în aer în unitățile militare din 
jurul Capitalei. 

Londra anunță astă seară ştirea că Regele părăseşte astăzi tara pentru a merge în 
Elveţia unde a cerut să fie găzduit temporar. Bineînţeles, niciun comunicat oficial la noi în 
această privință din partea guvernului-fantoşă, care nu încetează în schimb a descrie 
bucuria „poporului suveran” care topàie hore şi trage betii mai prin toate cartierele 
marginase... 

Patru vase americane din Mediterana vor avea echipajul completat cu infanterie 
marină, având acum „the opportunity” pentru a mai face manevre... 

4.1.48. Regele a plecat aseară de la Sinaia cu un tren special spre Elveţia, însoțit de 
Regina-mamă Elena si de suita sa. Străinii de la noi au stat cu inima sărită până ce l-au ştiut 
plecat. 

Sărbătorindu-şi aniversarea de 65 ani, Attlee a acuzat la radio politica Sovietelor: în 
1848 socialismul s-a ridicat împotriva despotismului Regilor si Împăraţilor, în 1948 
democrația trebuie să lupte împotriva dictaturii statului colectivist, în care o infimă minoritate 
terorizează masele şi calcă în picioare libertăţile individuale. Spre a atenua atacul, adaugă 
însă că Anglia stabileşte un echilibru între dictatura sovietică şi stăpânirea americană a 
capitalismului. 

La 1 ianuarie a intrat în vigoare noua Constituţie a Italiei şi preşedintele de Nicolo s-a 
instalat la Quirinal. 

La 4 ianuarie noua Republică a Birmaniei a devenit independentă ieşind din rândul 
națiunilor britanice. 

Marţi se va întruni Consiliul de Securitate spre a examina problema conflictului dintre 
India şi Pakistan. 

Astă seară, Radio America anunţă că trenul special al Regelui a trecut prin 
Budapesta, având o suită de 30 persoane. 

Ministrul cehoslovac al Comerțului Exterior a făcut foarte curioase declarații unui 
gazetar american, arătând că planul de ajutorare a Europei va folosi indirect şi statelor care 
nu l-au semnat şi că printre ele tara sa este gata a contribui la reuşita lui. 

La St. Etienne, de Gaulle a vorbit în contra comunismului, preconizând un nou 
sindicalism format pe întreprinderi de muncitori şi patroni, care amineşte de corporatismul 
mussolinian si de programul de refacere al statului al lui Pétain. 

La congresul Partidului Comunist italian, Togliatti a amenințat că având armele în 
mână, comuniştii îşi vor apăra drepturile, iar la Paris, Duclos acuză pe americani că 
urmăresc inflația şi devalorizarea maximă a francului, spre a pune mâna pe industriile țării. 

Atentate cu bombe la Jaffa şi Ierusalim din partea unor evrei care au produs multe 
victime printre arabi. Aceştia se vor răzbuna desigur tot atât de crud. 

„Mica Adunare” se va întruni azi la New-York, cu excepția Sovietelor şi a slugilor lor şi 
va rămâne în sesiune până în septembrie, cu dreptul de a se ocupa de orice chestiune 
adusă în fata Adunării Generale, sau pe care Consiliul de Securitate nu o va fi putut rezolva. 

5.1.48. La sosirea trenului regal în Elveţia, o persoană din suită a anunțat că Regele 
va face mâine declarații oficiale relativ la abdicarea sa forțată. A precizat că Bodnăraş se 
întorsese cu trei zile înainte de la Moscova cu instrucțiuni precise în această privință. A mai 
spus că Regele nu şi-a modificat întru nimic intențiile sale matrimoniale. (Primire entuziastă 
la Lausanne). 

Cu o foarte slabă majoritate, cabinetul Schuman a obținut azi votul de încredere 
asupra celor cinci chestiuni puse în legătură cu proiectul de lege anti-inflationist. Cele 270 
voturi contra, dovedesc că pe lângă cei 183 comunişti, s-au mai opus şi deputații dreptei. 

În Italia s-a constituit un front de dreapta cu liberali, monarhisti si democrat-crestini în 
contra primejdiei comuniste. 

Konitsa e complet degajatà de amenintarea rebelilior; regina Frederika s-a dus la 
lanina sà îmbărbăteze trupele. 

Azi s-au întrunit 51 din cele 57 delegaţii ale comitetului interimar (Mica Adunare), fără 
reprezentanții Rusiei, Ucrainei, Bielorusiei, Poloniei, Cehoslovaciei şi Jugoslaviei care o 
boicotează, spre a lua în discuție problema dreptului de veto al celor cinci mari puteri. 

Guvernul italian a respins cele trei propuneri pentru funcția de guvernator al Triestului 
prezentate de jugoslavi, iar cel de la Belgrad a respins două din cele trei candidaturi 
înaintate de Roma. 

Se zvoneşte că o conferință militară americană la care a participat şi Montgomery, ar 
avea ca scop întocmirea unui raport confidential ce urmează a fi prezentat Congresului. 

Cluburile „Jockey” şi ,Automobil” de la noi au fost închise, sub cuvânt că se joacă 
acolo la noroc bietul bridge sau belotte ... Yachtul regal ,Luceafàrul" a fost confiscat şi s-au 
publicat injurii la adresa Regelui, care-şi întreținea luxul din sudoarea şi mizeria poporului. 

7.1.48. Azi intră în vigoare noua lege anti-inflationistà în Franța, urmând a se aplica 
majorări de prețuri şi de impozite. 

La congresul comuniştilor de la Milano, Thorez a condamnat guvernul francez, sluga 
americanilor, iar CGT a lansat anatema asupra grupării lui Jouhaux. 

La Albany, în statul New-York, sindicatul CIO care numără peste un milion de 
membri, a respins candidatura lui Henry Wallace, pe care-l denunță ca anti-democrat şi 
anti-progresist. 

Discutând măsurile de stabilizare a rublei, presa din lumea întreagă le consideră ca o 
mărturisire a falimentului programului economic şi financiar al Sovietelor. Ele sunt asemuite 
cu bancruta din Germania de după primul război mondial. De altfel, informații primite direct 
din Rusia arată că mizeria creşte acolo văzând cu ochii şi că vânzarea pe cartele a fost 
desființată fiindcă nu se mai găseşte mai nimic de vânzare. De aceea, cei care răspândesc 
acest zvon, pretind că dacă americanii ar şti să vorbească cu hotărâre ruşilor, aceştia ar 
ceda pe toată linia. 

Să vedem ce va spune azi Truman Congresului. În ce priveşte planul Marshall care 
prevede credite de 17 miliarde dolari pe timp de patru ani pentru ajutorarea Europei, 
senatorul Vandenberg a obiectat că actualul Congres nu-şi poate lua angajamente pe un 
termen ce depăşeşte propriile sale atribuții, aşa că va rămâne probabil să se ratifice numai 
prima tranşă a proiectului, care însumează 6,8 miliarde dolari pe următoarele 15 luni. 

Cu ajutorul american, guvernul grec îşi va mări forța armată până la 150.000 oameni. 
Corespondentii străini au dovezi că artileria rebelă trage asupra Konitsei de pe teritoriul 
albanez şi că bandele puse pe fugă se retrag peste graniță ca să se refacă. Rămâne de 
văzut dacă şi în ce mod se va putea pune chestiunea recunoaşterii lui Markos ca guvern al 
Greciei, sau măcar ca beligerant. 

În China, comuniştii continuă a înregistra succese; se spune că acum dețin sub 
autoritatea lor aproape o treime din teritoriul si din populația țării. 

La noi circulă diverse zvonuri în legătură cu detronarea Regelui: unii ajung chiar a 
spune că semnătura de pe actul de abdicare a fost falsificată. S-a mai zvonit că la trecerea 
frontierei, tot trenul a fost cotrobăit şi că s-au reținut o serie de obiecte (între altele pânzele 
lui El Greco), aşa că Regele soseşte în Elveţia complet lipsit de mijloace. Ar fi deci la 
absoluta discreție a celor din țară, care pàndesc să-i taie subsidiile imediat ce ar cuteza sà 
vorbească. 

Cu toate presiunile lui Save! Rădulescu, el a fost şters de pe listă şi aud că Regele 
n-a insistat să-l ia cu el. Ileana va trebui şi dânsa să plece cu cei şase copii şi aici i s-au 
cam sechestrat toate bunurile. De asemenea va pleca şi Elisabeta cu întrega familie Scanavi. 

8.1.48. Truman a cerut urgenţa pentru discutarea planului Marshall care trebuie să 
intre în vigoare în aprilie acest an şi să se extindă până în iulie 1952. Pe baza calculelor 
făcute, sunt temeri că produsele în natură cerute de statele europene nu vor putea fi livrate 
în întregime; astfel cantitatea de 30 milioane tone cereale prevăzute pentru anul curent, n-ar 
putea depăşi 19 milioane tone. Pe de altă parte, Preşedintele cere credite de 50 miliarde 
dolari pentru dezvoltarea economiei americane şi prevede mărirea impozitelor pentru 
veniturile mari şi degrevarea celor mici, precizându-se că salariul minim trebuie fixat la 
75 centi/orà. 

În legătură cu situația internationalà, Truman cere votarea legii serviciului militar 
obligatoriu, explicând că numai bazându-se pe o forță militară putemicà, Statele Unite vor 

reuşi să facă a triumfa telurile lor de pace. El adaugă că ajutoarele acordate Greciei şi 
Turciei vor feri aceste țări de amenințarea ce le pàndeste şi îşi exprimă speranța că se va 
ajunge la stabilirea şi aplicarea tratatelor de pace cu Germania, Austria, Japonia şi Coreea, 
unde americanii întretin acum o armată de ocupație. 

Parlamentul brazilian a propus ca niciun comunist să nu mai poată fi ales deputat 
sau numit în vreo funcție publică. 

Marshall a cerut Congresului să voteze în întregime planul, pentru a putea fi aplicat 
începând cu 1 aprilie; altfel tot vestul Europei riscă a cădea sub dominația unor state 
politienesti. 

Lucru destul de interesant: Serbescu, foarte precaut până acum, mi-a mărturisit cà 
până în primăvară are credinţa că se va răsturna căruța. Mi-a adăugat că o duce foarte greu 
cu gazeta, căci e veşnic învinovățit că nu e destul de „roşu”. 

10.1.48. Ministrul de Război grec care speră în curând să înfrângă bandele rebele, 
recunoaşte că numărul acestora se ridică la 20.000 oameni, instruiți, înarmaţi şi îngrijiţi pe 
teritoriile statelor învecinate din preajma granițelor elene. Ministrul Statelor Unite la 
Bucureşti a adresat un protest în contra constituirii unui comitet român pentru ajutorarea 
rebelilor greci. 

Legea talionului se aplică în Palestina cu mare înverşunare reciprocă de către arabi 
şi evrei. Trupele britance au fost silite să împrăştie o bandă de 600 arabi ce trecuseră 
granița din Siria, iar reprezentantul englez la Damasc a protestat cu acest prilej față de 
guvernul sirian. 

O delegație guvernamentală condusă de Vasile Luca a plecat la Moscova pentru a 
încheia un nou acord economico-financiar cu Sovietele. 

Se aşteaptă în curând vizita la Bucureşti a lui Dimitrov. 

La New-York şi într-un port vecin s-au descoperit 130 tone explozive puternice, 
furate de la armata americană, ce urmau a fi expediate în Palestina. 

În ziarul Times, Vansittard declară că Anglia nu va mai comite greşeala din 1938 de 
la Munchen şi că va apăra cu toate mijloacele independenţa Greciei. 

Ambasadorul american la Londra Douglas, care a fost desemnat a administra 
întreaga operă de ajutorare a Europei conform planului Marshall, a arătat Congresului 
sumele necesare fiecărei țări în parte pe timpul derulării programului de aproape cinci ani: 
peste 5 miliarde dolari pentru Anglia, peste trei milarde dolari pentru Franța, peste 2 miliarde 
dolari pentru Italia. A adăugat că Statelor Unite le este cu neputinţă să facă față unui 
asemenea buget în totalitatea sa, cerând Canadei, republicilor sud-americane şi Băncii 
Mondiale să contribuie cu circa 15 %. 

Laburiştii englezi în colaborare cu socialiştii francezi vor convoca la Londra în martie 
o întrunire a socialiştilor din 12 țări, respingând ideea unui congres socialist european, 
pentru elaborarea unui program concret în legătură cu planul Marshall. 

Comisia ONU pentru Grecia a sosit la Konitsa şi generalul Stratos a declarat că 
bandele rebele vor fi lichidate până în câteva luni. Aud că în solda monarhiştilor ar lupta 
acum şi germani SS care doresc să se reabiliteze şi că grecii se arată încântați de 
concursul lor. 

După ce că nu e zi lăsată de la Dumnezeu în care Dinastia să nu fie batjocorità şi toți 
Suveranii nostri insultati cà au adunat averi de sute de milioane după ce primul 
Hohenzollern sosise în țară cu un singur geamantan, acum au pornit sà se răzbune si 
asupra foştilor demnitari ai Curţii, alungându-i din casele lor, ca pe Dimitrie Ghica, fiindcă 
Elisabeta a fost doamnă de onoare a Reginei, sau pe familia Ulea. 

13.1.48. După declaraţiile lui Attlee, H. Morrisson a avut ieri o ieşire virulentă 
împotriva Sovietelor pe care le-a acuzat că duc o politică de provocare la război, 
considerând comunismul lor o tiranie de extremă dreapta şi nicidecum de stânga şi dând 
totodată Moscovei un suprem avertisment să-şi schimbe atitudinea de sabotare a eforturilor 
de pacificare în lume. 

Truman a cerut Congresului un buget de apoape 40 miliarde dolari cu venituri de 44 
miliarde, din care 18%, adică 6,8 miliarde dolari sunt destinate programului de refacere 
europeană. Marshall a declarat că, dacă acest program nu se acceptă imediat şi integral, 
mai bine să se renunţe la el; este evident că în acest caz se va produce în lume un gol pe 
care-l va umple imediat politica de dominație sovietică. Speră că dacă planul se realizează, 
vor sfârşi a se ralia la el şi statele din răsăritul Europei, satelite ale Rusiei, care deocamdată 
l-au respins din ordin. 

Mâine soseşte Dimitrov la Bucureşti pentru a încheia un acord similar celui cu 
Jugoslavia. A amenințat pe socialişti; bulgari ce se încumetaseră (deşi numai nouă la număr 
în Sobranie) să respingă bugetul propus de guvem ca fiind înşelător, cà va lua în contra lor 
măsuri să îl țină minte, adăugând că Petcov a fost executat numai din cauza ingerintelor 
anglo-americane, ce-şi permiseseră să intervină în favoarea sa. 

Cu privire la plecarea Regelui, Carol a dat un interview la Lisabona spre a arăta că 
abdicarea a fost forțată, că sentimentul poporului a rămas dinastic şi că restabilirea situației 
depinde acum de desfăşurarea politicii puterilor apusene. A precizat că această declarație e 
făcută fără asentimentul prealabil al lui Mihai. 

Cu privire la detronare, New York Herald Tribune scrie că la faimoasa întrevedere de 
la 30 decembrie cu Groza şi Dej, aceştia l-au ameninţat hotărât că dacă refuză a semna, va 
fi deferit Tribunalului poporului pentru a fi complotat cu Maniu şi cu Statele Unite împotriva 
intereselor țării, că datorită sprijinului americanilor a refuzat timp de mai multe luni să 
recunoască guvernul de la 6 martie şi că a predat documente secrete duşmanilor țării. 

Principesele Ileana şi Elisabeta au plecat şi ele ieri. 

În raportul prezentat preşedintelui Truman, comisia aeronautică americană arată că 
până în 1953, ştiinţa în domeniul energiei atomice va face asemenea progrese, încât se vor 

putea fabrica proiectile capabile să distrugă, unul singur, un oraş mare, condus de la o 
distanță de 8000 km şi că este de aşteptat ca până în cinci ani şi alte state să posede 
asemenea arme. Astfel, apărarea Statelor Unite nu va mai putea fi în siguranță. 

Comisia propune ca mijloc de apărare pentru o contra-ofensivă fulgerătoare, 
constituirea unui grup masiv de avioane de luptă. 

Totul, bineînțeles, pentru orientarea şi alarmarea opiniei publice americane. 

La 79 ani, Heriot a fost reales preşedinte al Adunării Nationale Franceze, cu toată 
opoziția comuniştilor care au provocat tumult văzând că li se refuză chiar şi alegerea unui 
vicepreşedinte al lor. 

15.1.48. Ca protest că nu au ocupat niciunul din posturile de conducere al Adunării, 
ci numai socialiştii şi radicalii, comuniştii francezi în frunte cu Marcel Cachin au părăsit sala 
de şedinţe. 

În Grecia, rebelii terorizează regiunea golfului Patras în apropiere de Missolonghi; 
guvernul a rechemat sub arme 6000 oameni, ceea ce ridică la 27.000 numărul trupelor de 
miliţie. Se anunță din Washington că Burton Berry a fost numit asistent al şefului misiunii 
americane din Grecia. 

La Londra se anunţă oficial că în Germania s-a descoperit un aşa numit „Protokol M” 
în care este expus în detaliu un plan de sabotare a punerii în aplicare a planului Marshall, 
prin declanşarea de greve în zonele engleză şi americană, prin paralizarea producției şi prin 
stânjenirea transporturilor. Sistemul preconizat a fixat mai multe puncte fixe cu agenti care 
să sincronizeze prin radio mişcarea pregătită pentru ianuarie-februarie, spre a da curs 
grevei generale în luna martie. Totul ar fi organizat de către Kominform-ul din Belgrad şi 
sprijinit de Soviete. 

16.1.48. Astăzi, mare manifestaţie în piața Victoriei până n-or boteza-o altfel, căci 
piața Palatului se cheamă acum „30 Decembrie” si, în mijlocul fațadei Palatului, se întinde o 
enormă cârpă roşie „Trăiască Republica Populară Română”. Aici vorbesc Dimitrov şi Groza 
sub privirile Anei Pauker. Megafoanele urlă dis-de-dimineatà, camioane pline cu derbedei 
strigând cât îi ține gura aleargă nebune pe toate străzile să adune lumea, coloane de 
nenorociti cu steaguri şi pancarte se îndreaptă spre locul adunării, toată viața oraşului este 
din nou complet paralizată, iar poliţişti şi agenti secreti mişună în toate părţile. Se vede că 
totul e organizat să buimăcească oamenii, să le ia din timpul şi putinţa de a mai cugeta, un 
sistem pus la punct pentru îndobitocirea maselor. 

Ce tragedie pentru biata omenire după atâtea veacuri de civilizație! 

Circulă cu insistență zvonul că îndată după întoarcerea lui Luca de la Moscova, se 
va forma un guvern prezidat de dânsul, cu Ana Pauker la Interne, Teohari la Finanţe si 
Ralea la Externe, iar Groza, ambasador la Budapesta. 

După semnarea pactului de alianţă şi de asistență mutuală româno-bulgar, Dimitrov 
a vorbit în fața mulțimii adunate în piață, acuzând pe anglo-americani, ca tulburători ai păcii 
şi insistând mai ales asupra problemei greceşti. 

Prin note de protest similare, englezii şi americanii acuză guvernul jugoslav de 
completă intolerantà în regiunea sa de la Triest, comunizând totul în forță şi respingând 
propunerea unei administrații mixte a teritoriului. Pe de altă parte, delegații aliaţi în comisia 
de control din Austria, resping cu indignare acuzațiile sovietice privind sprijinirea de mişcări 
naziste si le consideră ca o încercare de a zădămici încheierea tratatului de pace. 

Misiunea militară americană a trimis pe frontul din Grecia 20 ofițeri ca observatori şi 
agenti de legătură, în contra cărora ruşii urlă. 

Am terminat de citit cartea lui Kravcenko, / Chose Freedom, impresionantă cu atât 
mai mult, cu cât trăim la noi reeditarea aidoma a întregului sistem al Kremlinului. Un aspect 
îmbucurător îl constituie denuntarea minciunii cu care Sovietele îşi îmbracă nulitatea 
progresului realizat în Rusia şi deci speranța că groaza de amenințările asupra lumii 
civilizate este în bună parte un mit, cu care însăşi ele se încântă. Nu e mai putin adevărat 
că întreaga lor maşinărie este în întregime diabolică şi tocmai de aceea se va prăbuşi... ` 

18.1.48. În textul tratatului de alianță si amicitie încheiat cu Bulgaria pe 20 ani, se 
prevede la art. 3 cazul de agresiune a Germaniei (?!) sau a unei a treia (sic!) puteri neştiind, 
desigur, din citirea documentelor servind ca precedente, sensul expresiei „ti&rce puissance”. 
În genere, conținutul e cu atât mai ridicol cu cât se mai foloseşte de sperietoarea germană. 

După un post de cinci zile, Mahatma Gandhi a reuşit să convingă pe hinduşi, pe 
musulmani şi pe sikhs a încerca realizarea unei împăcări. 

Joi şi vineri vor avea loc în Camera Comunelor dezbateri asupra politicii exteme 
engleze; Bevin va face o expunere despre conferința din decembrie a miniştrilor de Externe, 
iar Churchill, întors cu bine din Maroc, se pregăteşte a lua parte la discuţii. 

Se anunță că guvernul francez va publica peste câteva zile condițiile unei noi 
devalorizări a francului. Se prevede un curs mai scăzut pentru negocierile internationale si o 
bursă liberă a aurului şi a unora dintre devize. 

Am citit aşa-zisele mărturisiri ale generalului rus Viasov „J'ai choisi la potence” destul 
de slab prezentate şi lipsite de interes, în afară de faptul că el fiind mai presus de toate rus, 
acordă lui Stalin tot creditul că duce o politică naţională pentru gloria Sfintei Rusii. 

23.1.48. În discursul de ieri, Bevin a declarat că este absolut nevoie ca planul de 
redresare a Europei să fie aplicat cât mai curând şi că Anglia trebuie să contribuie la 
organizarea unei cât mai strânse colaborări economice cu toate statele din Apusul 
continentului. Asta înseamnă oare că suntem abandonați în mod definitiv? Churchill i-a 
împărtăşit în totul părerile şi a adăugat că este imposibil ca viața europeană să redevină 
normală, atâta vreme cât Asia îşi întinde granițele până la Elba si mâine poate la Atena si la 
Strâmtori. Senatorul american Vandenberg a aplaudat de asemenea discursul lui Bevin şi mi 
se spune că formula răspândită în Statele Unite este: „Planul Marshall va fi îndeplinit cu 
sovieticii, fără ruşi sau împotriva ruşilor”. 

Organizaţia sindicală americană CIO s-a pronunţat ferm contra candidaturii lui 
Wallace şi a respins ideea creării unui al treilea partid. 

Jan Masaryk a declarat la Brno că, deşi Cehoslovacia a respins planul Marshall 
pentru motive bine cunoscute, el e convins că acest plan de redresare va contribui mult la 
armonizarea vieţii între Orient şi Occident. 

Mi s-a spus că în cercurile comuniste de la noi se vorbeşte de iminenta unui război, 
din care s-ar putea ca americanii să iasă învingători, dar o asemenea eventualitate trebuie 
să-i îndârjească şi mai mult în lupta subterană, căci, chiar şi învinşi de rândul acesta, 
peste15-20 ani victoria va fi tot a lor. 

Până atunci, principalii membri ai guvernului, Pauker, Teohari Georgescu etc. în 
frunte cu Groza, sunt la Budapesta pentru a încheia şi cu ungurii un tratat de alianţă şi 
amicitie. Apusul tot vorbeşte de planul de organizare al unui front, dar Răsăritul chiar îl 
înfăptuieşte! ... La noi se iau măsuri pentru mobilizarea mai multor contingente, iar prin 
fabrici se face controlul şi revizuirea funcționării sirenelor de alarmă. 

Generalul Eisenhower a declarat că în cazul în care republicanii i-ar propune să 
candideze la presidentia Republicii, dânsul va refuza fiindcă socoteşte că un militar de 
carieră nu tebuie să facă politică si că e mai util țării, devotându-se carierei. Clar, nu?!... 

Churchill socoteşte că primejdia de război este reală, dar că singurul mijloc de a o 
înlătura este de a vorbi ruşilor ferm şi de a le arăta o hotărâre neşovăitoare. Attlee a spus că 
Anglia nu se gândeşte să atace comunismul din Rusia, dar că nu admite a se încerca să se 
facă uz de această armă față de Anglia. 

În Franţa, „a treia forță”, socialismul democrat, care se opune atât comuniştilor cât şi 
gaullismului, pare să câştige teren, pe când în Statele Unite majoritatea americanilor se 
opun ideii unui al treilea partid. 

75% dintre socialişti italieni s-au pronunțat pentru fuziunea cu comuniştii, ceea ce 
înseamnă că vor fi dominati de aceştia, mult mai bine organizați. 

Greva de 24 ore din Bavaria, ca protest contra lipsurilor alimentare, s-a încheiat. 

Un soldat rus a împuşcat un ofițer englez în zona britanică a Berlinului. 

26.1.48. Pentru devalorizarea francului au avut loc convorbiri la Paris între Rene 
Mayer si Sir Stafford Cripps; acesta a declarat în Camera Comunelor că, deşi admite 
necesitatea acestei reforme financiare, nu este de acord cu guvernul francez asupra 
modalității aplicării sale. Într-adevăr, începând de ieri, vor exista două feluri de franci: unul la 
curs oficial fix şi obligatoriu în tranzacţiile inteme, stabilind dolarul la 280 franci şi livra 
sterlină la 864 franci, iar altul la curs liber şi variabil, pentru cumpărarea aurului şi a unor 
devize, precum dolarul şi escudo-ul portughez. 

La Bruxelles se discută ideea înființării unei uniuni vamale între 15 state europene 
apusene. 

Se zvoneste cà luna viitoare vor fi reluate la Londra negocieri privind Austria între 
adjunctii miniştrilor de Externe. Ruşii socotesc la 200 milioane dolari valoarea bunurilor 
germane din Austria şi cer o participare de 70% pe timp de 50 ani la industria petroliferă şi 
aproape totalitatea companiei de navigaţie pe Dunăre. 

28.1.48. Polonia a încheiat cu Moscova un acord economic pe patru ani cu o cifră de 
afaceri de circa un miliard dolari pe acest răstimp. 

O nouă epurare în serviciul diplomatic maghiar. 

Proiectul guvemului francez întâlneşte o crâncenă opoziție pentru târgul liber al 
aurului şi al devizelor. Într-adevăr, livra sterlină fixată la cursul oficial de 864 franci nu a cotat 
ieri pe piață decât 820-830 franci. Partidul Socialist s-a pronunţat împotrivă, cu tot votul 
unanim al miniştrilor săi din cabinet, iar comisia pentru Finanţe a Camerei, a întrunit 17 
voturi contra, 15 pentru şi şapte abţineri. Se prea poate ca Schuman să se retragă, dacă nu 
reuşeşte să obțină azi o orientare mai favorabilă. 

Tulburări în Irak din cauza acordului semnat cu Anglia, căruia i s-a opus Liga Arabă. 
La Bagdad şi în ţară au fost 70 morti şi 300 răniţi, iar guvernul a demisionat. 

Guvernul grec afirmă că submarine necunoscute servesc la evacuarea unor șefi 
comunişti care au reuşit să fugă din închisori, în timp ce Statele Unite anunță cà nu reduc 
numărul vaselor şi echipajelor sale din Mediterana. 


Ulea a plecat ieri cu trenul. 

O ştire foarte interesantă şi poate chiar semnificativă. Pravda admonestează pe 
Dimitrov, care la înapoierea de la Bucureşti s-a trezit vorbind despre „federalizarea statelor 
din sud-estul şi centrul Europei” şi despre o uniune vamală între ele. Se socoteşte la Londra 
că lecţia dată satrapului de la Sofia se datorește faptului că acesta s-a cam grăbit să-şi 
aroge un rol prea important în Balcani, mai ales față de Tito, a cărui situație este 
preponderentă si graţie căruia Belgradul este ales ca centru al Kominform-ului. Eu n-aş 
exclude nici posibilitatea unei retrageri strategice a Rusiei, din următoarele motive: 

1. Dificultățile existente între Ungaria şi Cehoslovacia pentru completarea relațiilor de 
alianțe între sateliții Moscovei. 

2. Slăbirea argumentelor invocate împotriva planului Marshall, acuzat de a tinde să 
rupă Europa în două. 

3. Temerea ca un bloc moscovit să nu decidă pe americani să precipite conflictul. 

30.1.48. Mahatma Gandhi a fost împuşcat azi de către un extremist hindus în 
momentul în care se pregătea să participe la rugăciunile pentru pacificarea Indiei. Se pare 
că ortodocşii indieni îl acuzau de a le fi trădat cauza, prin cerința de a se restitui 
mahomedanilor moscheele ocupate din New-Delhi. Pandit Nehru a făcut ape! tuturor 
locuitorilor Indiei să evite răzbunări şi să rămână uniți. Din toate părțile lumii se deplânge 
dispariția la 78 ani a acestui martir al libertății naționale şi pentru drepturile omului. 

Adunarea Naţională Franceză a aprobat cu 324 voturi contra 227 proiectul de lege 
pentru stabilirea pietii libere a aurului şi a devizelor. 

Zvonuri bizare circulă cu insistență la noi: că flota americană ar fi pătruns în Marea 
Neagră; că vasul ,Ardealul", în drum de la New-York, a fost silit, în plin Atlantic, să devieze 
spre nord ruta obişnuită şi să piardă 48 ore în regiuni necunoscute, spre a da probabil 
putinta unor importante convoaie să treacă neobservate spre Europa; că în Mediterana 
mişună transporturi americane de care vasele de călători nu au dreptul să se apropie la o 
distanță mai mică de 3 mile; că în țară rezistența este înarmată până în dinți şi că aşteaptă 
doar un semnal să pornească acțiunea etc. 

N-or fi oare numai manifestări ale unui iluzionism tenace? Multi cred cà, mai probabil, 
boala acestui dezechilibru în lume va mocni încă multă vreme, fără vreun conflict ruso- 
american. 

Azi s-a unificat Frontul Plugarilor cu Partidul Țărănesc - Anton Alexandrescu prin 
contopirea acestuia în formațiunea lui Groza. lată deci a doua grupare a țăranilor în cadrul 
Frontului Unic Muncitoresc ce se va constitui prin absorbirea si a social-democratilor de 
către comunişti. Mai rămâne de văzut în ce chip se va organiza şi aşa-zisa mică burghezie 
intelectuală (PNP), pentru a avea la un loc cele trei categorii de muncitori cu care se va făli 
noua democrație progresistă română... 

31.1.48. Gandhi a fost incinerat azi pe un rug de santal clădit de opt mahomedani, în 
timp ce avioane aruncau flori asupră-i. Cenușa va fi aruncată în Gange. În mai multe centre 
din India, printre care Bombay, au avut loc excese contra extremiştilor hinduşi. 

În timp ce în Franța socialiștii s-au rupt de comunisti, în Italia, gruparea socialistă a 
lui Nenni s-a raliat Partidului Comunist, determinând pe ceilalți socialişti să se orienteze 
spre partidele burgheze. 

În Anglia se desenează tot mai mult izolarea laburistilor de stânga si o apropiere între 
grosul forțelor laburiste de conservatori. 

Sovietele protestează contra acordării de baze aeriene americane în Libia de către 
autoritățile britanice. 

Italia respinge cu indignare nota sovietică relativă la prezența flotei americane în 
porturile din peninsulă, pe care ruşii o socotesc ca o încălcare a prevederii tratatului de pace 
de părăsire a teritoriului italian de către armatele de ocupație, pe când guvernul din Roma o 
consideră ca o simplă vizită oferită de un stat suveran unui stat amic. 

Danemarca respinge acuzația rusească cum că anglo-americanii vor să transforme 
acea țară într-o bază militară. 

Groza, Gheorghiu-Dej, Ana Pauker etc. au plecat la Moscova pentru a completa 
delegația lui Luca. 

2.2.48. De două zile circulă cu insistență zvonul că Tito s-ar fi dat cu aliaţii, ba chiar 
unii pretind că s-ar fi refugiat în Anglia. Se mai afirmă că orice fel de comunicație, chiar 

telefonică, cu Jugoslavia ar fi întreruptă. Imediat aici s-a făcut legătura între acest zvon şi 
convocarea bruscă la Moscova a slugilor române. 

Altă notă de protestare a Sovietelor împotriva avioanelor americane care controlează 
navigația în Marea Japoniei şi în Marea Galbenă. 

3.2.48. Notă de protestare americană la Bucureşti împotriva încălcării clauzelor 
tratatului de pace si a nesocotirii libertăților elementare ale omului, cea mai flagrantă fiind 
arestarea lui Maniu. 

Statele Unite resping protestele sovietice relative la prezența vaselor de război 
americane în porturile italiene, la bazele aeriene din Tripolitana şi la acordarea de sprijin 
militar Iranului, acuzat că-şi întăreşte granita de nord spre URSS. 

Delegații Confederaţiei generale a muncii de la noi umblă prin fabrici şi explică 
sindicatelor că Tito s-a făcut vinovat de un act de trădare față de clasa muncitoare; deci este 
explicabil zvonul apropierii sale de aliați. Se mai vorbeşte şi de cazul Dimitrov; unii spun că 
ar fi refuzat să meargă la Moscova atunci când a fost convocat de Stalin, alții că s-ar afla 
deja acolo în stare de arest. Evident că ceva anormal se petrece printre comunişti. La noi, 
aceştia par sà fie fierti şi speranțele cresc printre cei optimişti, care tot cred într-un război. 

La protestul american menționat, s-a alăturat şi cel englez, care acuză guvernul 
român de a nesocoti art. 3 din tratatul de pace. 

În Ungaria are loc un proces politic pentru un complot menit răstumării regimului. 

O nouă grevă de 24 ore în zona bi-zonală a Germaniei, ca protest contra lipsurilor 
alimentare, dar gen. Clay arată că nu grevele vor remedia situația ci dimpotrivă, o muncă 
bine coordonată, care în şase luni ar putea realiza o prodigioasă îndreptare a lucrurilor. 
Averell Harrimann arată cà în ciuda obstacolelor sovietice, în Europa sunt semne 
îmbucurătoare că lumea se îndreaptă pe zi ce trece spre o tot mai eficientă colaborare 
economică. 

Atât Suedia cât şi Danemarca au găsit cu cale să declare că nu înțeleg a se alătura 
vreunui bloc politic, dar că susțin planul Marshall, mai ales că uniunea scandinavă constituie 
de pe acum un început similar Beneluxului. Dacă însă colaborarea în sânul Naţiunilor Unite 
ar fi paralizată prin declanşarea unui război, aceste țări îşi rezervă libertatea de a se 
proclama neutre. 

Anglia refuză să accepte ideea înființării unei armate naţionale evreieşti în Palestina 
(un corp de poliție de 3000 oameni), înainte de completa retragere a forțelor britanice şi a 
lichidării finale a mandatului englez. Din această cauză, se aşteaptă o recrudescentà a 
tulburărilor de acolo. 

În Franța, preschimbarea bancnotelor de 5000 franci a dat naștere la operaţiuni 
negre, unde schimbul acestora se opera la 3000 şi chiar la 1500 franci. 

Adjuncţii miniştrilor de Externe au reînceput la Londra discuțiile asupra Austriei. 

Statisticile arată că producţia alimentară pe glob a scăzut cu 7% faţă de cea 
antebelică, în timp ce populația omenirii a crescut cu 200 milioane. 

Sovietele urlă împotriva pactului pe 10 ani încheiat de Statele Unite cu Italia, 
denunțând guvemul de Gasperi, ca fiind vândut americanilor. Mai urlă şi împotriva 
întrebuintàrii de către comandamentul american din Mediterana a circa 100.000 foşti 
prizonieri germani din armata africană a lui Rommel, pe care i-a organizat în Italia ca unități 
conduse de ofițeri nemți şi pe are îi plătesc şi-i tratează la fel ca pe englezi sau pe 
americani. 

România a semnat cu Sovietele un pact de amicitie, colaborare şi asistență mutuală 
pe 20 ani, în contra unei eventuale agresiuni din partea Germaniei(?!) sau din a oricărui alt 
stat ce ar da ajutor Germaniei (sic!). 

În Bulgaria Frontul Patriei, ca partid unic, închide şcolile confesionale. 

6.2.48. După ce Sovietele lăsaseră din 1945 în postul de la Ankara un însărcinat cu 
afaceri, guvernul turc s-a decis în fine să-şi recheme ambasadorul de la Moscova pe timp 
nelimitat. 

Regina Wilhelmina a Olandei a declarat la radio oficial că „era colonială” a luat sfârşit. 

Situația din Jugoslavia pare încă neclară: în presă a apărut o declarație a lui Tito 
pentru a susține politica Sovietelor si a sateliților săi, atacând totodată pe anglo-americanii 
care vor sà aservească lumea. Aceasta ar corespunde supozitiei că n-ar fi avut niciun rost 
pentru aliaţi ca Tito să se refugieze în Italia, Anglia sau America, ci dacă s-a dat cu adevărat 
de partea lor, rolul său este tocmai acela de a se menține în capul statului spre a determina 
schimbarea de atitudine la momentul oportun. 

Şi după o tăcere mormântală de câteva zile, apar deodată, tot soiul de manifestări de 
lealitate din partea lui Tito. Astfel, a fost ales membru al Academiei de ştiinţă şi artă de la 
Belgrad, prilej cu care a declarat că pe tărâmul ştiinţific şi cultural progresul nu se poate 
realiza decât în democratiile populare si în URSS. 

Attlee a făcut apel la cumintenia poporului englez ca să lupte împotriva primejdiei 
inflației prin menţinerea la un nivet scăzut a prețurilor si a salariilor, unica măsură eficace în 
acest scop. Mari scăderi pentru toate valorile la bursa din New-York. Să fie semn 
premergător al războiului sau alarma crizei economice şi financiare pe care au anuntat-o 
Sovietele de atâta vreme? 

8.2.48. Marţi se redeschide granița franco-spaniolă, urmat de un aranjament 
economic. Bineînţeles că Sovietele fulmină şi acuză pe americani de a fi impus aceasta 
Franței, în realitate, comerțul francez a suferit mult de măsura luată în 1945 de guvemul de 
la Paris, care socotise că exemplul îl vor urma şi altele, dar s-a trezit că a rămas până la 
urmă singur. 

Au început convorbiri în vederea finalizării unei uniuni vamale între statele 
scandinave, precum si între Franţa şi Italia. 

Delegaţia noastră a plecat ieri din Moscova, iar Ralea e aici de trei zile. Se va 
întâmpla oare remanierea despre care se zvonise, cu Luca prim-ministru şi cu Ana Pauker 
„the self-made widow” la Interne? Înainte de plecare, Groza vorbise de o destindere si acum 
văd că Guţă nu mai are domiciliu forțat. Se mai vorbeşte că un emisar al guvernului ar fi 
propus o formulă de colaborare lui Maniu, care însă nici n-a vrut să asculte. 

Alte zvonuri spun că situația la Sofia şi la Belgrad e foarte neclară. 

10.2.48. Zvonurile despre încercarea de destindere din partea guvernului persistă: 
Mihai Popovici ar fi fost pus în libertate si se vorbeşte de un guvem de conciliere Tătărescu, 
alții - de un cabinet Ralea. S-ar putea ca o asemenea manifestare să fie dictată de 
Moscova, cu speranța să influențeze în Apus o destindere a spiritelor. Ca şi cum s-ar mai 
admite ca americanii să continue a se lăsa purtați cu zăhărelul. 

Cu foarte mare întârziere, ruşii se trezesc să se supere pentru publicarea 
documentelor germane de către guvernul american, pe care-l acuză de a comite un act de 
trădare, luând de bune nişte vulgare falsificàri ale naziştilor. La rândul lor, amenință să 
publice şi ei alte documente, dovedind coniventa Angliei, Franţei şi Statelor Unite cu Hitler, 
pe care l-au ajutat să pregătească războiul mondial. 

La Viena a fost confiscat un ziar în care se vorbea de eventualii succesori ai lui 
Stalin. 

La Lake Success, Gromyko s-a făcut avocatul populațiilor din Uganda care 
protestează împotriva regimului britanic şi fac apel la URSS pentru spiritul ei democratic şi 
de apărătoare a libertăților omului. 

Situația din Grecia e foarte tulbure, iar nucleele rebelilor răspândite peste tot 
teritoriul, caută să semene panica în centrele mai importante: acum patru zile au atacat un 
sat la doar 30 km de Atena, iar azi au bombardat Salonicul cu un mortier situat la 5 km de 
oraş, lovind chiar clădirea Palatului unde e instalată comisia de anchetă. 

La Tetuan, în Marocul spaniol, au avut loc ciocniri între trupă şi nationalisti marocani. 

Tito s-a manifestat la Belgrad, acuzând pe americani de a căuta să provoace 
conflicte în favoarea bancherilor din Wall-street, vechiul refren... 

Delegaţia s-a întors de la Moscova, dar Luca şi-a prelungit sederea. Nuntiul, cu care 
am stat de vorbă, este convins că în curând vor fi date la iveală adevăratele motive ale 
acestei convocări. 

Depre Tito, pare a se verifica o vădită schimbare de atitudine a acestuia față de 
Statele Unite: de unde până acum în urmă, aproape întorcea spatele reprezentantului 
american la Belgrad, la recepţia de 1 ianuarie a fost cât se poate de amabil cu acesta, fapt 
urmat apoi de un schimb de păreri al diplomatului cu ministrul de Externe jugoslav. Ca 
urmare, a fost redactat un memoriu al guvernului jugoslav care expune necesitatea ca tara 
să păstreze o strictă neutralitate în cazul unui conflict armat în Europa. S-ar putea ca şi 

datorită poziției geografice excentrice a Jugoslaviei față de Moscova, să se adevereascà 
zvonul despre negocierea unui pact de neagresiune cu Italia. 

12.2.48. Ruşii continuă cu publicarea actului de acuzare împotriva puterilor 
occidentale. După ce susțin că finanța americană, engleză şi franceză au ajutat încă din 
1933 refacerea militară a Germaniei, ei prezintă acordul de la Munchen, ca pe un adevărat 
pact de neagresiune cu Hitler pentru a-i permite să-şi îndrepte atacul spre Răsărit şi deci ca 
o acțiune ostilă față de Soviete. 

Evident că un fond de adevăr există, dacă m-aş gândi numai la aşa numitul „Concem 
Baldwin” care finanța industria grea germană, nu însă spre a lovi în Soviete, ci pentru a 
contrabalansa potenţialul Franţei, de imperialismul căreia Anglia continua să se teamă încă 
de pe vremea primului război mondial. 

13.2.48. Sub titlul „Falsificatorii istoriei” Sovietele continuă lista acuzațiilor aduse 
aliaților în susținerea politicii lui Hitler. Ei sunt furioşi mai ales pe Halifax, care în 1936 
promitea multă înțelegere din partea Angliei în ce priveşte înlăturarea clauzelor de la 
Versailles şi pentru revendicările Germaniei asupra Renaniei, Dantzig-ului, Austriei şi 
sudetilor Cehoslovaciei. Aceasta, însă numai cu condiţia ca revizuirile teritoriale sà se facă 
în linişte şi pace, în schimbul speranței că poporul german va constitui cel mai sigur 
obstacol în calea comunismului moscovit. 

Evident că totul e mai mult decât exact. Dar după cum scrie presa americană, nu 
poate constituie o scuză faptul de a spune: „nu sunt numai eu singur de vină, căci si alții au 
comis asemenea delicte”. O atare scuză este în primul rând recunoaşterea vinovàtiei. Apoi 
dacă din partea Angliei şi Franţei s-au comis greşeli în anii premergători războiului, Statele 
Unite n-au participat niciodată la asemenea tranzacții eronate, iar toate personajele engleze 
sau franceze care jucaseră un rol pe acea vreme, au dispărut de mult de pe scena politică, 
pe când în Rusia, tot Stalin şi întregul său Stat Major contiună a deține puterea si 
răspunderea. 

Previziunile ruseşti asupra crizei economice şi financiare în 1948 a Statelor Unite par 
a se adeveri: prețurile scad vertiginos, probabil din cauza supraproductiei ce nu-şi mai 
găseşte debuşeuri şi totodată scad şi toate valorile la bursă. Criza creşte şi în Anglia, unde 
guvernul încearcă s-o înlăture printr-o fixare a prețurilor şi o comprimare a câştigurilor, prin 
care speră să înlăture necontenitele cereri de sporire a salariilor. 

În Franţa, se ivesc inerente dificultăți în programul de devalorizare a francului, iar în 
Belgia sunt mereu greve prin care se cere majorarea salariior. 

lată desigur principala armă pe care contează ruşii spre a zădărnici acțiunea 
americană. Mă întreb dacă tocmai aceste crize nu vor precipita războiul. 

Rebelii greci asaltează Salonicul şi determină serioasă alarmă la Atena. 

La Sozopol lângă Burgos, bulgarii doboară două avioane turceşti. 

În China, comuniştii anunţă că se află la 8 km de Mukden cu o forță de 4000 oameni 
pregătiți să atace oraşul. 

Totul miroase a praf de puşcă... 

15.2.48. Anglia şi Statele Unite au decis să înființeze o bancă comună pentru 
finanțarea regiunii bi-zonale a Germaniei, la care să poată adera mai târziu şi celelalte două 
zone (franceză şi sovietică). 

Guvernul englez a cerut tuturor salariaților să renunțe timp de trei ani la orice cerere 
pentru creşterea salariilor, sperând în acest chip să poată asigura o bunăstare a întregii 
populații. 

Churchill a adresat guvernului un apel pentru a nu interzice laburiştilor să participe la 
congresul de la Margate din luna mai pentru unificarea Europei, precizând că acest lucru nu 
se va putea realiza, asa cum crede conducerea Partidului Whig“, numai prin colaborarea 
socialiştilor europeni. 

În continuarea acuzelor aduse puterilor apusene, ruşii pretind că pactul sovieto- 
german din august 1939 avea ca unic scop să câştige timp, spre a putea combate mai 
târziu pe Hitler, după ce s-au convins că misiunile engleză şi franceză de la Moscova nu 
urmăreau nicidecum realizarea unui acord serios cu Rusia, de vreme ce negociau în acelaşi 
timp o înțelegere cu Germania. 

Se anunţă că mâine vor avea loc atacuri severe în Parlamentul din Atena împotriva 
lui Sophoulis care ar putea determina căderea guvernului. Pe de altă parte, cei 150 rebeli ai 
gherilelor care au atacat Salonicul, sunt acum încercuiți. 

Congresul american a redus de la 15 la 12 luni şi de la 6,8 la 5,3 miliarde dolari, 
planul de reabilitare a Europei. Ruşii socotesc aceasta ca pe o înfrângere a lui Marshall. 

În ajunul deschiderii conferinţei de la Londra a adjunctilor de Externe, joi are loc o 
conferință anglo-franco-americană cu privire la Germania, concomitent cu cea de la Praga 
pe acelaşi subiect între polonezi, cehi şi sârbi, în semn de protestare împotriva puterilor 
occidentale care nesocotesc acordurile de la Potsdam. 

Eisenhower a declarat că rolul Statelor Unite este să mențină liberă circulaţia în 
Mediterana, că un minim al armatei americane trebuie să fie de 1,3 milioane oameni, că 
războiul atomic amenință, dar că pacea ar putea fi totuşi salvată prin ONU. 

17.2.48. Mare vâlvă a stàmit în tabăra rusească vestea că cele trei puteri ocupante 
ale Germaniei de Vest se vor întruni la Londra pentru organizarea economică a acestei 
regiuni şi în special a Ruhrului, fără a mai aştepta bunăvoința Sovietelor, care sub cuvânt că 
doresc o Germanie unitară, fac tot ce pot pentru a sabota opera de refacere. 

Reprezentanții Kremlinului de la Londra, Paris şi Washington au prezentat ieri 
simultan note foarte drastice împotriva acestei iniţiative, care exclude a patra putere, fiind 

flagrantă violarea acordurilor de la Potsdam şi de aiurea; ameninţă că vor considera ca nule 
şi neavenite orice hotărâri în trei ce vor fi luate. 

Această situație fusese însă discutată în şedinţa din 22 ianurie din Camera 
Comunelor şi la întrebarea formală a lui Eden ce va face guvernul în cazul probabil că nu se 
va cădea la o înțelegere cu Sovietele asupra Germaniei, Bevin a răspuns categoric că se va 
păşi la organizarea Germaniei de Vest, afirmând că nu s-ar putea concepe înfăptuirea 
planului Marshall fără a îngloba teritoriile germane. 

Ruşii au constituit în Coreea de nord o Republică Populară după sistemul lor, în 
totală contradicție cu acordul stipulat cu nord-americanii. 

Markos se laudă în Grecia că deține 20% din teritoriu; de fapt bandele sale 
terorizează satele şi alungă de acolo populația care se refugiază în oraşe, aşa că pe de o 
parte colectivizeză averile țăranilor fugiți, iar pe de alta, creează panică şi greutăți de ordin 
economic în centrele mai mari. 

De Gasperi a început campania electorală în Italia, declarând că a rupt definitiv cu 
comuniştii. 

Conflict teritorial asupra posesiunilor antarctice ale insulelor Falkland între Anglia, 
Chile şi Argentina. 

18.2.48. Ultima parte a acuzațiilor sovietice a fost publicată azi, în care se arată că 
puterile apusene n-au făcut altceva decit să încerce a trăda Rusia, căutând a se înțelege cu 
Hitler pe spinarea ruşilor, pe când Stalin a încheiat pactul de neagresiune cu nemții doar ca 
să-şi asigure o linie de apărare mai înaintată în vederea viitorului război, pe care-l vedea 
venind. Atunci când în ianuarie 1945, ofensiva germană era gata să dea peste cap în Belgia 
pe aliați, armatele sovietice au pornit imediat la prima cerere a lui Churchill, o mare ofensivă 
de la Baltica până în Carpaţi pe un front de 1500 km, graţie căruia forța militară germană 
s-a prăbuşit. 

Nu mai vorbesc de odioasele minciuni cu privire la Basarabia şi la Bucovina (pe care 
o numesc „Moldavia”) ce de mai multă vreme „fuseseră realipite formal la URSS, dar unde 
n-au pătruns trupele sovietice decât la 27 iunie 1940". Şi scârboasa noastră presă publică 
totul din ordin, aşa cum i s-a transmis de la Moscova. 

Despre căsătoria Regelui la Copenhaga n-am auzit până acum nicio confirmare. 

În schimb, Londra anunță că Mihai a cerut viza pentru Statele Unite, unde ar dori să 
plece cât mai curând. 

Conferinţa în trei de la Londra se va întruni de abia săptămâra viitoare; dar niciunul 
dintre ei nu suflă un cuvânt despre protestul sovietic. 

A venit acum şi rândul ungurilor, care, în frunte cu preşedintele Republicii, se află de 
două zile la Moscova. 

Comisia pentru Palestina insistă pentru crearea unei organizații politienesti proprii, 
care să funcționeze încă înainte de luna mai când se vor retrage englezii, spre a se evita 
tulburări sângeroase. 

Se pretinde că Mica Adunare ONU va fi sesizată în curând de grava situație din 
Coreea de nord, în urma creării de către ruşi a unei Republici Populare comuniste. 

20.2.48. Criza de guvern din Cehoslovacia preocupă pe toată lumea. Izbucnind 
imediat după încheierea întrunirii sârbo-ceho-polone de la Praga, demisia bruscă a 12 
miniştri necomunizati (socialisti naționali, popular-creştinii şi democrații slovaci) din coaliția 
Gottwald, ar părea o reacție burgheză, favorabilă planului Marshall. Beneş le-a refuzat 
demisia, coaliția trebuind să continue ca până acum. 

Însă deoarece la rândul său, Gottwald respinge decizia Preşedintelui sub cuvânt că 
jigneşte voinţa poporului, s-ar putea ca Partidul Comunist să profite de acest prilej pentru a 
încerca răsturnarea elementelor ponderatoare Benes-Masaryk, care constituie pentru 
Cehoslovacia trăsătura de unire între blocurile adverse apusean şi răsăritean. E! gândeşte 
pentru viitoarele alegeri, realizarea unui partid unic comunisto-socialist, ca de pildă la noi, 
care să aibă singur dreptul de a depune liste electorale. 

Miniştrii demisionari acuză guvernul de a organiza o poliție pur comunistă a statului. 
La rândul lor, ei sunt acuzați a fi amestecați într-un complot anti-comunist în legătură cu 
puterile occidentale. Veşnica poveste... ` 

Presa engleză şi cea americană sunt foarte alarmate. Din hărţile sosite acum de la 
Londra, reiese impresionant formidabilul progres realizat într-un an de către armatele 
comuniste chineze în dauna Guomintangului. Situaţia este cu adevărat preocupantă pentru 
politica americană în China. 

În Statele Unite se discută oportunitatea împărțirii Palestinei în două regiuni adverse, 
unde după plecarea englezilor va izbucni războiul civil. 

Guvernul nostru a decis retragerea cetățeniei române unui grup de peste 30 
persoane printre care: Rădescu, Vişoianu, Caranfil, Seicaru, Franasovici etc., dar printre 
care nu figurează nume ca de pildă Malaxa sau Auschnitt. 

Un nou motiv de întărâtare a conflictului arabo-iudaic: terorişti arabi îmbrăcați în 
uniforme şi cu camioane englezeşti furate (lucru practicat curent de ambele tabere), au 
aruncat în aer mai multe clădiri din cartierul evreiesc al Ierusalimului, ucigând cel putin 50 
persoane prinse sub dărâmături. Rezultat: evreii furioşi acuză formal trupele britanice de a 
susține acțiunea arabă, omorând nouă ostaşi englezi şi amenințând cu moartea orice alt 
soldat care ar îndrăzni să pătrundă de acum înainte în cartierul lor. 

State Department a respins nota de protest sovietică privind conferinţa în trei asupra 
Germaniei, acuzând formal pe ruşi de a fi sabotat orice posibilitate de acord şi de a arunca 
acum vina pe alții, când ei înşişi sunt cei vinovați. Oricum, mâine începe la Londra 

conferința, pe ordinea de zi a căreia la primul punct va fi cererea de admitere a Beneluxului, 
aşa că s-a putea să avem o întrunire în şase. 

21.2.48. Scandal la Berlin unde cu prilejul aniversării înfintàrii Armatei Roşii, 
generalul Sokolovski a atacat aprig „imperialismul american etc...", ceea ce a obligat pe 
delegații aliaţi să părăsească ostentativ serbarea. 

Situația din Praga devine tot mai încordată. În timp ce Benes insistă pe lângă şefii 
partidelor anticomuniste să nu abandoneze coaliția guvernamentală, Gottwald organizează 
o mare întrunire sindicală la care iau parte, ca prin minune, viceministrul rus de Externe, 
Zorin şi un comandant militar sovietic, pentru a declara că nu va admite completarea 
guvernului decât cu elemente de tendință comunistă. Totodată, ministrul de Inteme ia 
măsuri să nu mai permită trecerea graniței decât cu vize speciale si cere ridicarea imunitàtii 
parlametare a reprezentantului în guvern al Partidului Democrat slovac, acuzat de trădare 
de patrie, la instigarea imperialismului anglo-american. Exact ca în Bulgaria, România, 
Ungaria. 

Va fi oare si Benes dat peste cap, asa cum a fost Regele nostru, sau deocamdată 
Zorin îi va bate numai din picior? Cum însă poliția a şi făcut descinderi la birourile Partidului 
Socialist-National, unde a procedat şi la unele arestări si cum Gottwald, la care s-au raliat 
social-democratii, a declarat că nu va constitui guvernul cu reprezentanți ai partidelor care 
s-au manifestat prin demisii, înseamnă că el ia direct poziție în contra lui Beneş. Acesta se 
va adresa mâine prin radio poporului, spre a-l îndemna să se mențină pe terenul strict 
parlamentar în compunerea guvernului. Deci momentul Rădescu, însă cu deosebirea că nu 
mai e în spate un Suveran care să întârzie o precipitare a evenimentelor. 

La noi, congresul de unificare a Partidelor Comunist şi Social-Democrat a luat sfârşit, 
prin alegerea unui comitet de 41 persoane, dintre care 31 comunişti cu Ana Pauker, Dej, 
Luca, Teohari, Bodnăraş şi toți ceilalţi corifei ai lor. Pătrăşcanu este exclus!... 

Statele din Benelux au fost invitate la conferința de la Londra. 

Arabii îşi asumă răspunderea exploziei din Ierusalim, declarând cà este răzbunarea 
pentru ultimul atentat evreiesc. 

După scurgerea unui timp atât de îndelungat de la plecarea lui Vinogradov de la 
Ankara, Kremlinul s-a decis sà acrediteze acolo un nou ambasador în persoana lui 
Lavrentiev, specializat în problemele balcanice. Să fie numai urmarea rechemării 
ambasadorului turc de la Moscova?... 

24.2.48. În urma acuzărilor formale ce i-a adus Teohari Georgescu la congres de a fi 
trecut de partea reactionarilor, Pătrăşcanu a demisionat din guvern si a fost înlocuit la 
Justiție cu Avram Bunaciu. 

Astă seară a plecat la Varşovia delegația guvernamentală în frunte cu Groza, Teohari 
şi Ana Pauker. 

Parlamentul a fost dizolvat azi şi corpul electoral a fost convocat pentru 28 martie în 
vederea alegerii Marii Adunări constituante ce se va întruni la 6 aprilie. 

Conferinţa statelor scandinave (Suedia, Norvegia, Danemarca, Islanda) s-a încheiat 
prin votarea unei motiuni de colaborare la opera de redresare a Europei. | 

25.2.48. Astă seară, Benes a capitulat în fata desfăşurării forțelor comuniste, 
acceptând demisiile celor 12 miniştri anti-comunisti. Gottwald a refăcut cabinetul cu titulari 
comunisti la Interne, Finanţe, Comerţ Exterior, cu pro-comunistul Fierlinger la Industrie şi cu 
persoane neutre ca Jan Masaryk la Externe şi generalul Svoboda la Război. Bidault declară 
că este cea mai mare lovitură pe care o primeşte cauza europeană. 

La noi, pentru ce nu ştiu, ieri a fost arestat din sanatoriul St. Vincent de Paul, 
Monseniorul Vladimir Ghika. 

26.2.48. Concomitent, la Washington, Londra şi Paris s-au dat comunicate în numele 
celor trei guverne pentru a protesta împotriva violării principiilor de libertate în Cehoslovacia, 
iar Foreign Office a declarat că va examina problema recunoaşterii guvernului Gottwald. 
Acesta şi-a impus dictatura lui Beneş sub amenințarea grevei generale, care pus în fața 
evenimentelor, a amânat cu 24 ore declaraţia la radio. 

Ministrul de Justiţie cehoslovac a organizat în toate ministerele şi instituțiile, precum 
şi în presă, comitete de acțiune permanente, care au şi început operațiunile de epurare a 
pesonalului. Primul care a pătimit, ca la noi, a fost corpul diplomatic. 

Un senator american observă că, desigur, comuniştii trebuie să se simtă foarte slabi, 
de vreme ce în prag de alegeri, au recurs la asemenea metode extreme, ce-i fac odiosi 
întregii omeniri. 

28.2.48. Cu toată aparența unei apatii din partea anglo-americanilor în fata acțiunilor 
sovietice din ce în ce mai agresive, cred că evenimentele ce împing lumea pe panta 
războiului, se precipită. Însăşi graba cu care încearcă ruşii să-şi fortifice poziţiile, denotă o 
temere crescândă a lor. 

După cele petrecute la Praga, de unde Beneş a plecat în provincie fără a se mai 
adresa poporului şi unde Gottwald domină în aşa chip situația, încât nu mai lasă 
preşedintelui Republicii decât alternativa fugii peste graniță sau a prizonieratului voluntar, 
acum ruşii atacă Finlanda spre a-şi completa linia baricadelor în fata primejdiei apusene. O 
scrisoare personală a lui Stalin către Paasikivi cere imperios Finlandei încheierea fără 
întârziere a unui pact militar cu Sovietele. Lumea la Helsinki e înspàimantatà, dar îşi dà 
seama că Parlamentul ce va fi convocat, n-ar putea refuza injonctiunea. 

29.2.48. La Praga continuà epuratia comunistă, atât în administrație şi în presă, cât 
şi printre deputati. Fostul ministru de Justiție a fost găsit în stradă în fata casei sale cu capul 
zdrobit şi s-a anunţat că s-a sinucis, aruncându-se pe freastră. 

La Helsinki se prevede că Dieta va accepta încheierea pactului militar cu Sovietele şi 
în curând o delegaţie va merge la Moscova în acest scop. 

După încheierea acordului cultural cu România, Varşovia anunţă că el va fi urmat de 
un pact militar, de tipul celor dictate de Moscova. 

La noi, au loc tot soiul de arestări printre persoanele cu dare de mână, având ca unic 
scop să le stoarcă sume de bani în valută forte, bijuterii etc. Lista ar cuprinde vreo 2000 
nume, care stau arestate între câteva zile şi câteva săptămâni, fiind repuse în libertate după 
ce s-au executat. Maffia sau Camora oficială... 

Se ventilează în presa occidentală ideea unei naționalități comune (după modelul 
propus de Churchill Franţei în 1940), de care să beneficieze cetățenii statelor ce s-ar grupa 
politiceşte în jurul planului Marshall. Un început în acest sens ar fi fost formulat în acordul 
italo-american semnat de curând la Roma, care recunoaşte italienilor din Statele Unite ca şi 
americanilor din Italia o serie de drepturi civile şi economice, egale cu cele ale localnicilor. 
S-ar putea ca în acest fel, societățile americane să-şi dezvolte intens activitatea lor în 
Peninsulă. 

3.3.48. Din toate părțile, se simte din ce în ce mai mult că lumea se află în faza 
premergătoare izbucnirii ostilităților. 

Mâine se deschide la Bruxelles conferința celor cinci (Anglia, Franța, Benelux) pentru 
pregătirea unui plan economic comun, iar la 15 martie va începe la Paris conferința celor 16 
pentru aplicarea planului Marshall. Statele scandinave au declarat că în actualele 
împrejurări ele nu mai pot rămâne indiferente față de planul de refacere european. 

La congresul parlamentar franco-britanic de la Paris, Eden, ca şef al delegaţiei 
engleze, a stigmatizat politica sovietică şi a denunţat primejdia comunismului asupra întregii 
Europe, iar în Camera Lorzilor, Addison, Packenham şi Salisbury au lansat atât din partea 
guvernului cât şi al opoziţiei, strigătul de alarmă față de pericolul comunist, acuzând pe ruşi 
de a amenința pacea prin reeditarea metodelor hitleriste. 

Marshall cere Congresului sume suplimentare pentru ajutorarea Turciei si a Greciei, 
pe care le socoteşte direct şi imediat amenințate, precum şi pentru Triest. 

Ca amănunte: două importante partide politice finlandeze s-au pronunţat împotriva 
încheierii pactului politico-militar cu Sovietele, deşi sunt slabe speranțe ca guvemul sà mai 
îndrăznească a refuza invitația lui Stalin. Se întreabă unii dacă totul nu se va termina prin 
alipirea Finlandei la sacrul imperiu asiato-moscovit. 

Au circulat zvonuri în Cehoslovacia cà Benes ar demisiona, dar ştirea oficială anunță 
că preşedintele este bolnav, iar vestea demisiei sale este prematură. Ministrul Slavek în 
post la Washington, care fusese membru în cabinetul din exil de la Londra, a demisionat 
motivat, declarând că nu mai poate face parte dintr-un regim polițienesc, slugă a unui stat 
străin şi pe care Beneş a fost silit să-l accepte prin constrângere şi teroare. 

Unități ale flotei americane au sosit în Golful Persic, spre a asigura independența 
Iranului împotriva oricărei veleitàti agresive de la nord. Si aici se vorbeşte că se va aprinde 
scânteia. 

Ruşii care mărturisesc, pe de altă parte, că vase americane au și sosit în Marea 
Neagră iar că războiul va izbucni în curând, îşi retrag, pare-se, populația civilă din 
Dobrogea, desființează şcolile lor, aducând în schimb trupe. 

Pentru militarii de carieră, numirea generalului Bradley ca şef al Statului Major 
american e semnul cel mai evident că Statele Unite sunt gata să pornească ofensiva. 

4.3.48. Regele Mihai, împreună cu mama sa şi suita, au sosit azi la Londra; a 
dejunat la Buckingham Palace, apoi a făcut presei o declarație prin care arată că la 30 
decembrie, Groza şi cu Dej l-au silit să semneze imediat actul de abdicare prezentat, sub 
amenințarea trupelor ce înconjurau Palatul, ca şi de vărsări de sânge în rândurile populaţiei. 
De aceea, nu se consideră întru nimic legat de un act impus de un guvem, sluga unei puteri 
străine care domină un popor prin teroare, care nu se mai bucură de niciun soi de libertate 
şi că va lupta pentru victoria României de care şi-a legat soarta. 

La Waterloo Station, de unde pomea spre Southampton să se îmbarce pentru 
New-York, l-au salutat Regele şi Regina Angliei, însoțiți de ducesa de Kent în mijlocul unei 
mulțimi de români si de englezi. 

Se pare că 80% din populația Finlandei este împotriva încheierii unui pact cu 
Sovietele, dar că totuşi o delegaţie a guvemului va merge la Moscova. 

Laburiştii englezi au refuzat să participe la congresul radical-socialist de la 
Budapesta. 

Un acord a fost stabilit între Chile şi Argentina pentru apărarea drepturilor americane 
relativ la posesiunile englezilor din ins. Falkland. 

Pretentille Guatemalei asupra Hondurasului britanic au început a slăbi după sosirea 
de forte navale engleze mai serioase. 

Mişcare anti-britanică printre negrii din Coasta de Aur. 

Ministrul englez al Aviației a declarat că deşi pentru moment, pacea nu este încă 
amenințată, guvernul englez trebuie să continue toate sfortàrile pentru menținerea 
superiorității sale aeriene în ce priveşte aparatele cu retro-propulsiune. 

Comentariile engleze asupra conferinței celor cinci de la Bruxelles arată că într-un an 
de la semnarea tratatului de alianță anglo-francez de la Dunkerque, care nu prevăzuse 
Germania decât ca posibil inamic, evenimentele au evoluat cu asemenea rapiditate, încât 
Benelux are dreptul să pretindă Londrei şi Parisului o extindere şi o amplificare a proiectului 
de uniune între puterile occidentale, care trebuie să ia în considerare noua situație din 
Europa după cele ce s-au petrecut în Cehoslovacia. 

În această privință, Jan Masaryk care pe vremea tatălui său se îndeletinicea la Praga 
cu rentabila meserie de misit interlop al celor ce încheiau contracte cu statul cehoslovac, a 
declarat acum că n-a ezitat un moment asupra atitudinii de luat față de această revoluție, 
desfăşurată fără nicio picătură de sânge, convins fiind că sentimentele unanime ale 
poporului său sunt alături de Soviete... 

Rectificare față de cele consemnate acum câteva zile: Vladimir Ghika este fiul lui 
Leon Ghika-Dumbrăveni şi a fost arestat pentru chestiuni de sabotare la cota de porumb, 
nefiind vorba de Monseniorul purtând acelaşi nume. 

Mihai Popovici, Solomon, Hillard etc. au fost duşi de la închisoarea Piteşti la 
ministerul de Inteme, având regim celular. 

7.3.48. Conferinţa în cinci de la Bruxelles se încheie printr-un pact de colaborare cu 
caracter politic şi militar, care totuşi nu precizeză cotele forțelor armate cu care se 
angajează fiecare stat să participe, lăsând asta în grija unor viitoare negocieri. Se prevede 
totodată că şi alte state s-ar putea alătura ulterior acestui pact, dar cu excluderea celor 
totalitare. 

Conferința de la Londra, a celor şase (la care participă şi Statele Unite), asupra 
viitorului Germaniei apusene, se orientează în mod favorabil cu speranța că şi zona 
franceză se va îngloba în zona anglo-americană. 

Guvemul francez al premierului Schuman se mentine cu o majoritate din ce în ce mai 
slabă în Parlament, din cauza votului contrar al comuniştilor si al aderentilor gaullişti în 
problema politicii financiare. 

Churchill a declarat că perspectiva unui al treilea război mondial ameninţă tot mai 
mult Anglia, pe măsură ce continuă acțiunea agresivă a imperialismului sovietic. Triumful 
comuniştilor în Cehoslovacia şi capitularea apropiată a Finlandei, sunt evenimentele ce au 
impresionat cel mai puternic democratiile apusene. 

Atât din Cehoslovacia spre zona americană a Germaniei, cât şi din nordul Finlandei 
spre Suedia, au loc zilnic masive treceri clandestine ale frontierei. 

Herbert Morrison a avertizat pe socialiştii de pretutindeni de pericolul comunist care-i 
domină şi care îi va desființa prin toate mijloacele. 

Ministrul american al Agriculturii, Anderson, a arătat că democratille au o politică 
foarte înceată, în timp ce istoria merge cu paşi repezi: astăzi comunismul distruge 
Cehoslovacia, aşa cum a strangulat Jugoslavia, Bulgaria, România, mâine vine rândul 
Finlandei şi chiar Italia este ameninţată. Primul ministru danez denunţă primejdia comunistă 
şi propune izolarea totală a comuniştilor din țara sa. 

Guvernul american a respins notele de protest polono-ceho-jugoslave, spunând că 
acuzările aduse sunt atât de lipsite de „preuves è l'appui”, încât nici nu merită osteneala 
de a fi cercetate. 

Beneş face tot pe bolnavul la țară, dar se întâlneşte cu Gottwald, care comunizează 
țara într-un ritm şi mai precipitat decât la noi: toți patronii ale căror întreprinderi au fost 
etatizate sunt trimişi la munca câmpului sau în uzine, în mine, sau în câmpuri de 
concentrare. 

9.3.48. La cererea comuniştilor, poliția din Helsinki a împrăştiat o întrunire publică în 
care se protesta împotriva pactului cu Sovietele. 

Rădescu la New-York a parafrazat declarațiile Regelui, spunând că tot ce face 
guvemul actual sub ocupație străină: abdicarea Suveranului, alegeri, o nouă Constituţie, - 
este nul şi neavenit pentru poporul român. 

Papa s-a opus căsătoriei Regelui cu Anna de Bourbon-Parma, din cauza refuzului 
net al lui Mihai de a-şi boteza viitorii copii după ritul catolic. 

leri la Compiègne, generalul de Gaulle a declarat că față de primejdia ofensivei 
sovietice, trebuie ca toate statele libere ale Europei cu aproape 250 milioane oameni, să 
formeze un bloc pe care America să-l sprijine. 

10.3.48. În patria ,defenestratilor”, iată al doilea caz în mai putin de două săptămâni 
în care un ministru cehoslovac se sinucide, aruncându-se pe fereastră de la al doilea etaj. 
După comemorarea tatălui său şi sub imperiul unei profunde depresii nervoase, Jan 
Masaryk a fost găsit sfărâmat pe caldarâmul de sub apartamentul său de la ministerul de 
Externe din palatul Czemin. 

O extrem de lungă notă de protest sovietică a fost adresată celor trei puteri 
occidentale, sub acuzarea că prin reuniunea de la Londra asupra Germaniei, ele au violat 
acordurile de la Yalta şi Potsdam, încercând desființarea unității Germaniei, zădărnicirea 
încheierii tratatului de pace şi paralizarea a însăşi existenței consiliului aliat de control, când 
se ştie că la Moscova, ca şi la Londra, delegatul sovietic a făcut toate eforturile pentru 
realizarea unui acord. 

Cu toate că un faimos horoscop elveţian pentru anul 1948 prezicea că la primăvară 
vor fi momente atât de grave, încât toți se vor aştepta la dezlănțuirea conflictului dar până la 
sfârşit pacea va fi totuşi salvată, eu cred posibil că războiul se apropie şi iată una din 
eventualitàti: 

Delegația finlandeză pentru încheierea unui pact militar cu URSS va zăbovi la 
Moscova în discuţii, fără a semna documentul ce li se va pune în față de către Molotov. 
Atunci rușii vor proceda la ocuparea Finlandei. Între timp, unul din reprezentanții săi de la 
Londra sau Paris, va fi primit instrucţiuni să adere la blocul occidental al statelor libere, lăsat 
deschis pentru noi semnături; în ace! moment, ocuparea Finlandei va putea fi considerată 
ca un act patent de agresiune sovietică şi va da celorlalți co-semnatari dreptul şi îndatorirea 
să intervină. 

Deci iată un exemplu posibil de casus belli visat de americani... 

Radio Londra anunță că societăţile petrolifere Astra Română şi Unirea aparţinând 
Royal Dutch Shell Co. au fost etatizate (confiscate) de guvernul român, fără a avea aerul de 
a despăgubi acționarii, iar funcționarii englezi urmând a părăsi România. 

11.3.48. Marshall, Attlee, Bevin, si Churchill au adus elogii memoriei lui Masaryk care 
n-a mai putut suporta atmosfera de teroare din tara sa. Secretarul de stat american a 

declarat că situația devine din ce în ce mai îngrijorătoare, nu numai pentru țările Europei, 
dar chiar pentru poporul american însuşi. 

Delegatul cehoslovac la Consiliul de Securitate a adresat o plângere în scris 
împotriva Sovietelor, care răpesc libertatea acestui stat prin forță şi teroare. Trygve Lie însă, 
pro-bolşevic, n-a admis să fie înscrisă pe ordinea de zi, ci numai depusă pe biroul 
secretariatului general, ca un document ne-guvemamental, de care orice membru poate lua 
cunoştinţă. Teza delegatului ceh este că Masaryk nu s-a sinucis, ci a fost suprimat. Ideea 
mea este identică; mă întreb însă dacă a fost suprimat de comunisti care să-i fi atribuit 
manifestările pro-comuniste, pe care în realitate să nu le fi avut, sau dacă dimpotrivă, 
manifestările să fi fost realmente ale sale, din simplu oportunism şi atunci suprimarea sa să 
fie venit din partea naționaliștilor cehi, exasperati de o asemenea atitudine. El a fost înlocuit 
la Externe de Clementis. 

Şerbescu se arată şi acum convins că în curând se va produce conflictul, chiar „mai 
curând poate decât ar trebui”. El nu crede că va fi determinat de problema finlandeză care 
se va lichida fără nicio dificultate, ci de cea a Italiei, unde atât comuniştii, cât şi naționaliștii- 
catolici (susținuți de Vatican), se luptă pentru a câştiga victoria şi unde s-ar putea ca 
Sovietele să pornească o acțiune agresivă. 

În chestiunile de politică extemă din Adunarea Naţională Franceză, Bidault a obținut 
încrederea cu 414 voturi contra celor 183 ale comuniştilor rămaşi singuri. 

Regele Mihai a sosit aseară la New-York unde a fost întâmpinat de Rădescu şi de 
peste 150 gazetari, la ale căror întrebări a răspuns cu mult duh. A dezmintit ştirea pretinsului 
refuz al Papei, a cărui dispensă nici n-a fost cerută, iar cele două mame ale mirilor i-au făcut 
o vizită de curtozie la Vatican. Fără a fixa data, a spus că nunta va avea loc la Copenhaga. 
Timpul ce-l va petrece în Statele Unite nu este încă stabilit, dar va căuta să ia contact cu 
personalitățile guvernului american şi cu colonia română, fără a se fi gândit la constituirea 
unui guvern în exil. 

La întrebarea dacă îl crede pe Groza având sentimente naţionale româneşti sincere, 
a răspuns: „Not exactly”. Cât despre caracterul crud şi plin de ură ce se spune despre Ana 
Pauker, răspunsul său a fost: „Look at her picture”. Întrebat fiind dacă după abdicare, a fost 
silit să părăsească tara, a răspuns că nu i s-a impus aceasta în mod formal, dar că scopul 
urmărit era lesne de înțeles. A mai spus că a plecat cu foarte puțini bani şi că averea sa din 
România a fost confiscată. Reînnoieşte însă declarația că se socoteşte în continuare 
Suveranul țării si că poporul român este alături de el cu tot sufletul. 

La amendametul propus de senatorul Taft de a se reduce de la 5,3 la 4 miliarde 
dolari ajutorul de reabilitare a Europei, Vandenberg a cerut Senatului să voteze neîntàrziat 
proiectul integral al guvernului „ca sà nu ne apuce ora 12". 

Un nou atentat arab la lerusalim în care au pierit mai multi evrei. Presa din Londra 
aduce laude fidelității arabilor față de Anglia, pe când autoritățile britanice s-au arătat foarte 
versatile, susținând adeseori când o tabără, când alta. 

O delegaţie militară sovietică în frunte cu Voroşilov, a plecat la Budapesta pentru a 
sărbători centenarul revoluției maghiare din 1848. 

Bolşevicii tună şi fulgeră în contra Vaticanului, care duce pe față campanie împotriva 
comuniştilor pentru viitoarele alegeri şi acuză violent pe americani pentru prezenţa forțelor 
lor militare în Italia şi amestecul în politica intemă din această țară. De acolo se va sparge 
buba?... 

După prezentarea scrisorilor de acreditare lui Parhon, ca şef al Prezidiului, de către 
reprezentanții rus şi ale statelor vasale, astăzi a fost rândul lui Schoenfeld şi Holman, 
reprezentând Statele Unite şi Regatul Unit. 

13.3.48. Agenţii guvernului umblă din casă în casă, cerând ajutoare pentru fondul 
electoral si se spune că acolo unde nu sunt bine primiţi, îşi notează numele şi adresa pentru 
anume măsuri ulterioare. Se pretinde de asemenea că cei care nu-şi vor ridica cărţile de 
alegător sau nu vor putea dovedi că au votat, nu vor mai primi cartelele alimentare. 

Guvernul chilian s-a sesizat la Lake Success de plângerea delegatului cehoslovac şi 
a cerut Consiliului să procedeze la o anchetă asupra amestecului Sovietelor în lovitura 
comunistă din Cehoslovacia. Chestiunea e pusă astfel pe ordinea de zi şi va fi luată în 
discuţie miercurea viitoare. 

Un număr de 71 deputaţi englezi au propus alcătuirea unui consiliu al uniunii statelor 
din vestul Europei, care să organizeze colaborarea economică, socială şi militară, începând 
cu stabilirea cursului monetar şi terminând cu cetățenia comună, care prin ştirbirea unei 
anume suveranitàti a fiecărui stat, va tinde la o federalizare a lor. E posibil ca la conferința 
de la Paris a celor 16 state, acest subiect să fie discutat. 

Taft şi-a retras amendamentul, iar Senatul a votat integral planul Marshall cu 69 
contra 17, adoptând şi un amendament pentru un ajutor interimar de 44 milioane dolari. 

Herbert Morrison a denunțat politica de agresiune a Sovietelor, asimilând-o acțiunii 
lui Hitler şi exprimându-și convingerea că ea va întâmpina o rezistență asemănătoare care îi 
vor zădărnici planurile. 

Este aşteptat discursul foarte important al lui Bevin la deschiderea conferinței celor 
16 state luni la Panis, la care vor fi prezenți 14 miniştri de Externe. 

La funeraliile lui Masaryk a asistat şi preşedintele Benes, despre care se zice că i 
s-ar fi impus domiciliu la țară, care n-a vorbit cu nimeni decât câteva cuvinte de condoleanţe 
adresate surorii lui Jan, plecând imediat trist şi obosit după cuvantarea lui Gottwald. 

Delegaţia finlandeză va pleca sâmbătă la Moscova. 

Presa londoneză vorbeşte de o propunere similară a Sovietelor către Norvegia. Ar fi 
desigur vorba de problema accesului liber în fiordul Varanger şi de portul norvegian Vadsò, 

care le stà în gât ruşilor în fata celui de la Petsamo cucerit de ei de la finlandezi în 1944. 
Totuşi delegatul norvegian la Consiliul de Securitate Finn Moe, fost gazetar comunist la 
Arbeiderbladet dezminte zvonul despre o invitație sovietică, însă buna sa credință poate fi 
oarecum suspectată. 

La o întrunire în statul South-Carolina, Bymes a făcut apel la guvemul american să 
atragă serios atenţia Sovietelor pentru cazul unei încercări de agresiune împotriva Greciei, 
Turciei, Italiei sau Franţei, dat fiind că Statele Unite nu se vor mulțumi să le trimită note de 
protest, ci vor trece imediat la acțiune. 

16.3.48. Discursul de ieri al lui Bevin n-a fost câtuşi de putin răsunător. Attlee în 
schimb, a anunțat în Cameră că guvemul englez va înlătura din posturile lor pe toți 
funcționarii cu vederi fasciste sau comuniste din departamentele care au legătură cu 
apărarea naţională. 

Ministrul de Război al Suediei a vorbit de nevoia ca armata suedeză să-şi 
completeze cadrele şi armamentul, iar lucrările de fortificaţii ale țării să fie încheiate. 

Comentatorul american Walter Lippmann apreciază politica Sovietelor ca o supremă 
încercare disperată a celui ameninţat cu război, care îşi organizează pe unde poate poziții 
defensive. 

17.3.48. Şedinţele plenare ale conferinței celor 16 s-au terminat ieri. 

Bevin şi Bidault au plecat la Bruxelles, unde azi va ava loc solemnitatea semnării 
pactului celor cinci, cu care prilej fiecare ministru de Externe va face declarații, în timp ce la 
Paris a rămas o comisie de lucru pentru redactarea instrumentului final. 

S-a admis ca reprezentanții aliați ai celor trei zone ale Germaniei să participe la 
lucrări. Nu s-a răspuns însă nimic propunerii portugheze făcută de Cairo d'Armata pentru 
admiterea ulterioară a Spaniei. 

Preşedintele Truman va face azi o expunere a situației politice în fața celor două 
camere ale Congresului. Preşedintele Camerei Reprezentanților a declarat că, față de 
înaintarea amenințătoare a perdelei de fier, Statele Unite au datoria să-şi asigure 
superioritatea forțelor militare în aer, pe apă şi sub apă, unicul mijloc de a se apăra în contra 
primejdiei. Se semnalează noi greve ale minerilor americani, cuprinzând circa 360.000 
oameni. 

18.3.48. leri seara s-a semnat în Palatul Academiilor din Bruxelles pactul pe 50 ani, 
prin care cele cinci state apusene îşi garantează reciproc o strânsă colaborare pe teren 
economic, social, cultural şi al apărării. Aderarea la acest pact e posibilă oricărui alt stat 
european dacă cererea va fi prezentată de către unul din semnatari, urmat de 
consimțământul celorlalți. 

Anuntànd Congresului american acest eveniment, Truman a cerut votarea imediată a 
planului de reabilitare a Europei, precum şi o lege pentru recrutare şi serviciul militar 
obligatoriu. El a arătat că singure Sovietele, tulbură şi amenință pacea lumii prin instalarea 

cu mijloace teroriste a regimului comunist în țările din centrul şi din estul Europei care astăzi 
îi sunt vasale, prin uciderea democraţiei cehoslovace, prin acțiunea din Finlanda, prin 
încercarea de răsturnare a guvernului grec, prin ofensiva internă a comunismului în Italia si 
în Franța. Exprimând dorința ca Rusia să priceapă acest avertisment (care după cum 
comentează presa, nu e nicidecum o declarație de război, ci dimpotrivă, speranța instaurării 
unei păci stabile în lume), Preşedintele declară că o acțiune comportă unele riscuri 
evidente, dar că acestea ar fi cu mult mai mari prin lipsa de acţiune sau prin întârzierea unei 
acțiuni la momentul oportun. 

Au urmat la cuvânt Marshall, senatorii Taft, Vandenberg, fostul secretar de stat 
Byrnes si Wallace, singurul care a făcut notă discordantà. 

Senatul a păşit imediat la discutarea proiectului de lege a serviciului militar, iar în 
Camera Reprezentanţilor s-a luat în analizare planul de ajutorare a Europei. Întrebarea este 
dacă aceste manifestări ale iminentei pericolului vor da de gândit ruşilor, sau dacă vor 
produce efectul contrar de a-i exaspera şi de a precipita evenimentele. 

Cu toată opoziția acerbă a delegatului sovietic, Consiliul de Securitate a decis să ia 
în considerare săptămâna viitoare acuzaţiile aduse de Chile amestecului rusesc în 
Cehoslovacia. 

19.3.48. Cei trei prim-miniştri scandinavi întruniti la Stockholm au declarat că vor 
combate cu forte unite orice încercare comunistă în țările lor; această manifestare venind să 
completeze în chip fericit actul de la Bruxelles şi discursul lui Truman, a produs o excelentă 
impresie în Statele Unite, mai ales fiind ştiută amenințarea Sovietelor asupra Norvegiei şi 
Suediei. 

Un prim-redactor al ziarului comunist englez Daily Worker a părăsit ostentativ 
redacția, demisionând totodată şi din Partidul Comunist. 

D-na Joliot-Curie al cărei soț este un comunist de vază, a fost arestată de poliția 
americană, imediat după debarcarea în Statele Unite. 

Dimitrov a semnat la Moscova un pact pe 20 ani, aşa că bulevardul sovietic de 
apărare este acum complet. 

Mâine, la Torino, contele Sforza şi Bidault vor semna uniunea vamală italo-franceză 
şi câte un acord comercial şi financiar. 

Marshall a întreprins o vizită de două zile în California pentru a face propagandă în 
favoarea cererii lui Truman de înarmare. La Los Angeles a declarat că acum se duce în 
lume lupta între tiranie şi democrație şi Statele Unite n-au dreptul să privească nepăsătoare 
cum statele dornice de libertate sunt nimicite unul câte unul. Dar ca şi Smuts în Parlamentul 
sud-african, declară că uşa rămâne deschisă pentru o înțelegere cu Rusia. 

D-na Joliot-Curie a fost repusă în libertate pe 15 zile, până când se se va lua o 
hotărâre definitivă, timp în care îşi va putea începe seria de conferințe. 

20.3.48. O mare surpriză la Consiliul de Securitate a fost schimbarea totală de vederi 
a Statelor Unite în chestiunea Palestinei. Delegatul american a declarat că, dată fiind 
primejdia pentru pacea lumii ce ar prezenta starea permanentă de tulburări după plecarea 
trupelor britanice de acolo, renunță la planul de împărțire a țării şi propune un sistem de 
tutelă. Bineînţeles, Gromyko n-a fost de acord, fără însă a se opune, ci a spus că aşteaptă 
noi instrucţiuni, pe când francezii şi chinezii s-au raliat tezei americane. Este evident că 
aceasta înseamnă o poziţie favorabilă arabilor si de aceea reprezentanţii Agenţiei Evreieşti 
şi-au exprimat mirarea şi deziluzia. 

Guvernul norvegian propune o nouă lege a recrutării şi de intensificare a serviciului 
militar. Ceva cu totul inoperant, dar ca simbol nu strică. 

Mare vâlvă a stârnit declarația comună la Washington, Londra şi Paris a celor trei 
guverne, cerând realipirea Triestului la Italia, pe motivul că manifestările jugoslave de 
dominație exclusivă a teritoriului liber amenință pacea. Cu două ore înainte de a fi date 
publicității, declarațiile au fost aduse la cunoştinţa guvernelor italian şi sovietic. 

Ca soluţie de campanie electorală anti-comunistà, gestul este minunat: în toată Italia 
mulțimea entuziasmată strigă: „Trăiască Triestul italian” iar comuniştii nu pot nici să se 
ralieze, de teama Sovietelor, nici să protesteze, din pricina efectului dezastruos față de 
opinia publică italiană. Mi se afirmă că în apropiatele alegeri, comuniştii n-au nicio speranță 
de succes, ceea ce scade considerabil eventualitatea unui conflict pe chestiunea Italiei. 

La Berlin, Sokolovski împreună cu delegaţia rusă a părăsit ostentativ şedinţa 
consiliului de control, după ce acuzase pe angio-franco-americani de a fi hotărât asupra 
soartei Germaniei, în ascuns față de Rusia. Delegatul englez a răspuns că discuţiile de la 
Londra n-au avut decât scopul să informeze guvernele respective asupra situaţiei, dar că 
ruşii pot lua cunoştinţă de conținutul lor, dacă şi dânşii vor explica pentru ce au luat în zona 
lor de ocupație măsuri unilaterale şi în ascuns de ceilalți aliați. 

Guvernul bulgar a cerut rechemarea ataşatului militar turc şi a ajutorului său pentru 
atingere asupra securității statului bulgar. 

După semnarea actelor italo-franceze la Torino, Bidault a spus că speră ca în curând 
o unitate economică mai largă să se constituie prin aderarea Angliei, Benelux-ului şi chiar a 
Germaniei democrate. 

22.3.48. Marshall a declarat că în problema Triestului un acord unanim între cei trei 
se stabilise cu câteva zile înainte de publicarea declarației şi că priveşte cu simpatie 
examinarea cererii Italiei de a i se acorda dreptul de tutelă asupra unora din fostele sale 
colonii. Sovietele s-au manifestat, învinuind cele trei puteri occidentale de a încerca în 
spatele Rusiei, dărâmarea tratatului de pace cu Italia. 

Jugoslavia nu şi-a exprimat încă punctul de vedere, însă de Gasperi declară că Tito 
ar fi propus initial să renunte la Triest, în schimbul Goriziei, şi de aceea îndeamnă acum pe 
Togliatti să intervină pe lângă Stalin spre a-l lămuri pe Mareşal. Un alt comunist italian 

proclamă că acest oraş trebuie să revină Italiei, însă numai prin negocieri directe între 
Jugoslavia şi un guvern italian cu adevărat democrat. 

Rebelii greci denunţă că, sub comanda ofițerilor americani, trupele monarho-fasciste 
au întrebuințat gaze cu muştar, iar guvernul grec informează că s-au tras focuri de armă de 
pe teritoriul albanez asupra comisiei de anchetă ce făcea investigații în satele de pe graniță. 

Congresul socialist de la Londra convocat de laburisti englezi si socialiștii francezi îşi 
va încheia azi lucrările, propunând ca în cele 14 state europene, partidul lor să susțină 
planul de refacere economică a Europei, după ce a aruncat exclusiv contra grupărilor 
socialiste din țările înfeudate Sovietelor, care s-au dat robi în mâinile comuniştilor. Noul şef 
al social-democratilor cehoslovaci Fierlinger a protestat împotriva admiterii la congres a 
fostului secretar general al partidului, fugit de curând în Occident. 

Guvernul de la Ankara, a cerut la rândul său plecarea ataşatului militar bulgar şi a 
adjunctului său; aceştia au şi părăsit teritoriul turc. 

24.3.48. După audiența de la Casa Albă, regele Mihai a repetat presei că n-are 
intenţia constituirii unui guvern în exil ci că dimpotrivă, socotește sà se înapoieze în curând 
în România, fapt cu care e de acord şi preşedintele Truman. 

Averell Harrimann a oferit un banchet la care au asistat Marshall si multi alti membri 
ai guvernului american, precum şi ambasadorul englez Inverchapel cu care el fusese în 
misiune la Bucureşti. Regele va vizita Chicago şi Detroit unde trăieşte o numeroasă colonie 
de români emigrați. 

La Consiliul de Securitate, delegatul cehoslovac Papanek a afirmat că Beneş este 
prizonier, că Masaryk nu s-a sinucis şi că personalităţi cehe fugite din Praga, vor putea 
dovedi amestecul sovietic în lovitura comunistă din februarie. Sir Alexander Cadogan a 
adăugat că cele petrecute la Praga fac parte din sistemul practicat de Moscova la Bucureşti, 
Sofia şi Budapesta, unde la momentul oportun, importante personaje ale Kremlinului 
veneau să bată cu pumnul în masă. La protestele lui Gromyko de totalul neamestec al 
Rusiei într-o schimbare de regim bazată pe un plebiscit popular, reprezentanții Statelor 
Unite şi Franței l-au întrebat cum explică tăcerea persistentă a lui Beneş, alungarea 
profesorilor din universități şi suprimarea redactorilor atâtor ziare. Discuţiile s-au amânat pe 
miercurea viitoare. 

În chestiunea Triest, Simici a mărturisit că într-adevăr Tito propusese lui Togliati în 
1946 să renunțe la Triest în schimbul Goriziei (după care azi dă înapoi, exlicând cà nu se 
făcuse o propunere precisă). Comentariul secretariatului de stat american precizează că e 
foarte simplu să cedezi ce nu posezi, în schimbul unui lucru la care pofteşti. Se aşteaptă 
răspunsul oficial sovietic. 

În urma protestului lui Fierlinger la congresul socialist de la Londra, Partidul 
Social-Democrat cehoslovac a fost exclus din Uniunea Socialistă Internaţională, ca fiind 

ajuns slugă a comuniştilor. Pentru aceleaşi motive dar sub alte pretexte, de la congres s-au 
retras ungurii si polonii, precum şi gruparea lui Pietro Nenni. 

În urma ieșirii violente a lui Sokolovski, englezii, francezii şi americanii au hotărât sà 
nu mai participe la şedinţele consiliului de control din Berlin, până ce nu se va reveni asupra 
celor întâmplate. 

Agenția Evreiască declară că imediat după 15 mai când vor pleca trupele engleze, 
se va proclama statul evreiesc în Palestina şi că vor începe imediat negocieri cu statele 
arabe vecine. Deocamdată atentatele reciproce continuă. 

26.3.48. Forrestal împreună cu miniştrii celorialte departamente de Apărare, au 
prezentat în comisia pentru Apărarea naţională a Senatului, programul de înarmare propus 
de Truman, care printre altele, se referă la: 

1. mărirea contingentelor recrutate şi separat, o pregătire locală permanentă a 
tinerilor între 19-25 ani;. 

2. pregătirea aviației de a fi gata să intervină în orice moment pe orice punct al 
globului si asigurarea că de pe bazele aeriene din Alaska, poate fi lovit întregul teritoriu 
sovietic. O informare că în apropierea coastelor americane s-a semnalat prezența unor 
submarine, ce nu aparțin vreunei națiuni situate la vest de „cortina de fier”. 

3. afirmarea că în prezent Statele Unite sunt capabile să fabrice bombe atomice, 
ceea ce ruşii încă nu pot realiza. 

Ce rezultat vor avea toate aceste serioase avertismente? 

Truman a propus ca în Palestina să intervină imediat un armistițiu între arabi şi evrei, 
pentru a permite apoi reunirea unei conferințe care să pună bazele unei înțelegeri definitive. 
A adăugat că propunerea unei tutele ar fi o soluție provizorie, căci pentru viitorul îndepărtat, 
tot împărțirea în două state ar duce la rezultatul cel mai bun, pentru evitarea unui război civil 
ce ar putea degenera într-o conflagrație generală. 

Ruşii declară că au intenția să se menţină comisia aliată de control în Germania, 
atâta vreme cât şi ceilalți aliați o vor admite. 

Regele Mihai a ținut o conferință de presă cu participarea mai multor foşti miniştri 
români (i-o fi împăcat între ei?!), vorbind de regimul sovietic de teroare ce s-a abătut asupra 
țării noastre, cu toate garanţiile formale din primăvara 1944 şi de totala nelegalitate a 
guvernului actual. Din altă parte, aud că Rădescu nu se mai înțelege cu Buzel, că Gafencu 
s-a reîntors în Elveția etc. 

28.3.48. Azi alegeri generale în țară. Desigur că așa-zisul „Front al Democraţiei 
Populare” va reuşi cu 101% . Alte liste decât cea a ,Soarelui" mai au liberalii lui Bejan, 
taranistii lui Lupu şi o pretinsă grupare de independenți, pentru a se putea afirma apoi că 
orice partid a avut libertatea să prezinte candidaturi. 

Cu acest prilej, Ana Puker şi Groza au ţinut la radio cuvântări mârşave în contra 
Regelui şi a imperialiştilor americani. Din ordin, toţi aceşti slugoi abjecti au tăiat orice punte, 

deşi unii dintre comuniştii de la noi sunt convinşi că, fie prin război, fie prin capitulare, ruşii îi 
vor abandona şi că de pe acum sunt sacrificați. 

Radio New-York a anunţat că s-ar fi descoperit în America existența unui complot 
împotriva lui Mihai şi că s-au luat toate măsurile de protecție, cât timp se va afla pe teritoriul 
Statelor Unite. Să fie adevărat sau e numai o manevră ca să întrețină la maximum 
sentimentul anti-comunist al americanilor? În primul caz, n-ar trebui să meargă printre 
lucrătorii din uzinele din Detroit, nici la întoarcere în Europa să se oprească în Franța, 
unde pericolul ar fi real, ci mai degrabă în Turcia, după cum s-a pretins, până ce va putea 
reveni în țară. 

Declaraţiile din comisia senatorială pentru apărare sunt foarte comentate. 

În afara bazelor aeriene din Alaska de unde aparatele pot atinge orice punct de pe 
glob şi apoi să se întoarcă sau să ajungă în Filipine sau în Bermude, e foarte important că 
se accentuează avertismentul la adresa ruşilor, că Statele Unite sunt decise a nu mai 
permite niciun act de agresiune în contra niciunei națiuni, cum sunt Finlanda, statele 
scandinave, Italia, Grecia sau Franţa. Astfel, Sovietele n-ar mai putea pretinde ca împăratul 
Wilhelm, Mussolini, Hitler sau japonezii că au fost surprinşi de reacția americană şi de 
rezistența democratiilor europene si pe care dictatorul german le taxase în 1938 la München 
de „viermi gata să accepte târându-se, orice înjosire”. 

Propunerea lui Truman de a se opri exportul oricărui fabricat sau material putând 
servi la creşterea potențialului militar rusesc, nu înseamnă, după cum a spus Harrimann, 
interzicerea comerțului cu Sovietele. Tot în legătură cu aceasta, se anunţă că 20.000 ofițeri 
din armata americană care fiind în rezervă urmau să fie demobilizati, sunt mentinuti sub 
arme. 

Guvernul american a respins protestul sovietic privitor la conferința celor trei asupra 
Germaniei, arătând că încă din 1946, Byrnes propusese ruşilor o înțelegere generală. 

La 1 aprilie va fi unificată administrarea căilor ferate din cele trei zone de ocupație 
aliate ale Germaniei. 

Delegaţia americană la Geneva a propus desființarea cenzurei pentru corespondenți 
de presă în toate țările, dar ruşii, polonii, jugoslavii şi românii au protestat, afirmând că toată 
presa americană e în mâna trusturilor si că adevărata libertate există numai la ei. Tito a 
declarat unor comunişti italieni că nu există nicio concentrare de trupe jugoslave, nici 
gânduri agresive asupra Triestului, şi că Belgradul e dispus a discuta problema direct cu 
Roma. Ruşii încă n-au reacţionat. 

Deşi numărul pelerinilor catolici în Palestina s-a redus la 500 şi deşi s-au suprimat 
toate ceremoniile pascale, se pare că evreii au produs nelinişte în cartierul arab unde se 
află sanctuare creştine, în timp ce arabii atacă masiv convoaiele evreilor. 

Propunerile Agenţiei Evreieşti de a se înlocui trupele engleze cu soldați danezi şi 
norvegieni a fost întâmpinată de arabi cu argumentul că în asemenea caz şi trupe arabe vor 
fi îndreptàtite a ocupa Palestina. 

Se pare că acţiunea în contra rebelilor în Grecia a luat un caracter mai energic. 

În fiecare zi se anunță distrugerea şi capturarea unui număr însemnat în 
nord-vestul țării. La Salonic au fost executați cei ce încercaserà atacul cu mortiere asupra 
oraşului. Un număr de 12 generali greci au fost puşi în retragere. 

29.3.48. Alegerile de la noi au decurs în linişte; oricum se vor fi exprimat în realitate 
voturile, e sigur că succesul guvernului va fi zdrobitor. Se anunță că au votat 90% din 
alegători şi că din cele 980.000 voturi exprimate, 911.000 au fost pentru lista 
guvernamentală. Se pare că se vor acorda trei locuri în parlament listei Lupu, două locuri 
listei Bejan şi probabil un loc independentilor. 

După toate probabilitățile, pactul cu Finlanda se va încheia azi sau mâine la 
Moscova, căci Molotov a şi anunţat invitația pentru banchetul de mâine seara. Nu încape 
îndoială că textul impus de ruşi va fi adoptat. Rămâne de văzut dacă Dieta finindeză va mai 
reacționa. 

Gazeta Armatei Roşii acuză Suedia de a se fi dat în brațele englezilor şi americanilor 
care îi furnizeză avioane şi cu care are de gând să încheie un pact militar. 

Nota de protest sovietică trimisă la Teheran se plânge că Persia încalcă condițiile 
acordului cu Rusia. 

Truman va cere Congresului noi credite pentru apărare de un miliard dolari. 

De Paşte, luptele între arabi şi evrei au fost mai aprige decât oricând. Peste 70 evrei 
ucişi şi foarte mulți răniți. Un convoi de 180 persoane care aproviziona aşezări evreieşti 
îndepărtate a fost încercuit de arabi şi trupele engleze au reuşit să asigure libera lor trecere 
spre lerusalim, dar abandonând toate proviziile şi armamentul. 

Papa a vorbit mulțimii de 250.000 credincioşi din piața San Pietro, aruncând 
anatema asupra comunismului, arătând că un creştin nu poate sluji la doi stăpâni deodată. 
Întreaga biserică romano-catolică ține acelaşi limbaj si prelați de la noi nu se sfiesc a 
proclama din amvon lupta fără crutare în contra acestui duşman. La fel a procedat si 
arhiepiscopul de Canterbury. 

Ziarele americane publică rezultatele alegerilor din România, în care ,Frontul" a 
obținut 75%. Regele Mihai, care se află la Detroit, declară presei că ele n-au nicio valoare, 
fiind dinainte ticluite şi că, de fapt, comuniştii nu reprezintă decât 3-5% din populaţie. Fostul 
prim-redactor de la Daily Worker spune şi mai mult, că toți comuniştii români care au fost la 
început 300, au reuşit, doar graţie armatei sovietice care ocupă România. 

Senatorul american Pepper, indignat de poftele de dominație ale Moscovei, se ridică 
în contra Sovietelor după ce mai înainte fusese pro-rus. El propune o întâlnire cu Stalin, nu 

pentru a se ceda în fata lui, ci pentru a se vorbi răspicat, după cum fusese altădată şi 
împotriva cedărilor în fața lui Hitler. 

La Lake Success, un raport semnat de delegații Angliei, Franţei, Chinei şi Canadei 
respinge propunerea Sovietelor de control al energiei atomice, care are şi neruşinarea sà 
ceară distrugerea tuturor armelor atomice din alte țări, înainte să admită acest control pe 
teritoriul lor. 

Cel mai mare aerodrom din lume a fost construit în Alaska pentru un avion gigantic 
(Statele Unite posedă trei asemenea aparate) care poate transporta bombe atomice în orice 
punct al globului şi se poate înpoia la bază, fără escală. 

Sunt informat că Groza e foarte abătut simțindu-se abandonat de Moscova, care 
rămâne mută de 10 zile la numeroasele întrebări ale guvernului român. 

Tsaldaris va protesta la Consiliul de Securitate împotriva răpirii şi deportării copiilor 
greci de către rebeli, pe care îi împart prin azilele de orfani din Albania, Jugoslavia, Bulgaria 
şi România, pe când părinții rămaşi acasă îi jelesc. 

Marshall a plecat la congresul pan-american de la Bogota, timp în care Truman nu se 
va îndepărta de Statele Unite. Una din principalele probleme ce se vor discuta, va fi aceea a 
primejdiei comuniste pe continentul american. Chestiunea posesiunilor europene în America 
n-a fost încă abordată. 

30.3.48. Între Jaffa şi Tel-Aviv, arabii şi evreii se bombardează reciproc cu tiruri de 
mortiere. Se încearcă zadarnic un armistițiu între dânşii, iar americanii care nu mai insistă 
asupra planului de tutelă, se gândesc la convocarea specială a Adunării ONU. 

Ruşii dezmint drept calomnioase zvonurile despre prezența în apele teritoriale 
americane ale unor submarine sovietice (nu afirmase nimeni că ar fi sovietice!). 

În Italia de nord, ciocniri sângeroase cu comuniştii. La amenințarea lui Togliati că vor 
recurge la forță, de Gasperi a răspuns că forța este în mâinile guvernului. Cât despre lauda 
comuniştilor cà ei vor rezolva în 48 ore neîntelegerile cu jugoslavii, primul ministru a 
adăugat că un asemenea rezultat oricât ar părea de avantajos, s-ar plăti cu robirea întregii 
Italii sub jugul comunist. 

Delegaţia finlandeză aşteaptă la Moscova noi instrucțiuni din partea guvernului. 

La Helsinki se socoteşte situația cu gravitate, căci propunerile comunicate de ruşi, nu 
se potrivesc deloc cu cele la care se aşteptaseră finlandezii. 

31.3.48. În Camera Reprezentanţilor din Washington, un amendament pentru 
admiterea Spaniei franchiste în planul de refacere a Europei a întrunit 149 voturi contra 
numai 52. Indiferent dacă în Senat se va admite sau nu această propunere, e interesant de 
ştiut că ea are ca scop să sublinieze că Spania este azi cea mai puternică citadelă 
anti-comunistà şi să protesteze în contra ofertei Sovietelor şi a statelor răsăritene de a 
participa la acest plan, ofertă care de altfel a fost respinsă cu dispreț. 

La o întrunire pentru greci, Trumann a adresat lui Wallace invitația să se ducă să 
trăiască fericit în Uniunea Sovietică, dacă e atât de entuziasmat de viața minunată de acolo. 

Rezultatul alegerilor de la noi care erau dinainte cunoscute, cu cele 2% ce se vor 
acorda aşa-zisei opoziții, conferă 405 locuri pentru Blocul Guvernamental, şapte liberalilor 
lui Bejan şi două tarànistilor-democrati ai lui Lupu. Parlamentul se va întruni la 6 aprilie si 
peste puține zile va fi votată noua Constituţie, ce nu e decât un pasticcio al celei sovietice. 
Mulţi sunt convinşi că dacă, între timp, nu se răstoamă complet situaţia, țara noastră va fi 
formal înglobată în URSS. De altfel, exemplu fără precedent, această Constituţie nu fixează 
în niciunul din articole frontierele RPR, care poate deveni oricând a (câta?) dintre republicile 
Uniunii Sovietice. 

Cum se vor putea discuta în Consiliul de Securitate acuzaţiile aduse Sovietelor în 
evenimentele din Cehoslovacia, de vreme ce delegatul acestei țări a primit instrucțiuni 
precise să nu intre în polemici si să nu răspundă la vreo întrebare? 

Guvernul american a cerut Consiliului să studieze aducerea în fața Adunării 
Generale ONU a celor ce se petrec în Palestina şi să propună un armistițiu între arabi şi 
evrei. Se pare că arabii au reuşit o blocadă aproape completă a lerusalimului, unde cu greu, 
dacă din trei transporturi cu aprovizionarea, poate intra măcar unul. Lipsurile populației 
devin tot mai evidente. 

Gromyko se ridicase împotriva ideii americane de tutelă pe care a denuntat-o ca un 
mijloc de a stabili o bază strategică anglo-americană în Palestina şi insistă asupra planului 
de împărțire pe care-l consideră ca fiind unica soluție practică, dacă va fi aplicat cu 
promptitudine. 

Un nou mijloc de înjosire a Bisericii, după ce clerul, ca şi magistrații, a fost obligat să 
se încoloneze la vot ca o turmă necuvântătoare, este de a chema de-a valma pentru a jura 
credință Republicii, pe toți chiriarhii ortodocşi, dimpreună cu rabinul-sef, cu muftiul, cu 
arhimandritul armean, cu preşedinţii baptiştilor, ai adventistilor, creştinilor după evanghelie 
etc. Această nesocotire a Bisericii pe care o pune la rând cu orice asociație privată, ar fi 
poate spre binele creştinătăţii în viitor, uşurând celor ce râvnesc la o unificare a bisericilor 
creştine şi pentru realizarea unei apropieri a Bisericii noastre de Vatican. Aud că Visarion 
Puiu s-ar afla la Roma, unde ar fi înjghebat o astfel de înțelegere, care din punct de vedere 
dogmatic să ne lase o largă autonomie locală. 

Ruşii au hotărât să rupă Germania în două, decretând că personalul aliat din Berlin 
precum şi orice transport de mărfuri spre sau din zonele repective, vor trebui să obțină în 
prealabil autorizarea autorităților sovietice. Cu toții au protestat împotriva acestei stingheriri 
a traficului, contrară convenției de la Potsdam. 

La Consiliul de Securitate nu s-a ajuns la niciun rezultat în chestiunea Cehoslovaciei, 
Chile insistând ca o comisie de anchetă să cerceteze amestecul ruşilor, iar delegatul 
guvernului de la Praga refuzând a sta de vorbă, în timp ce Gromyko încerca să procedeze 

prin intimidare. Foarte violent, delegatul chilian a declarat că rusul „în loc de a răspunde 
acuzărilor ce i se aduc, s-a comportat ca un bătăuş necioplit'. 

Evreii au aruncat în aer trenul de călători Cairo-Haiffa, făcând 40 morti şi 60 răniți, 
mai toți arabi. Aceştia răspund, asediind un sat de evrei. 

Camera Reprezentanților a votat cu mare majoritate suma de 5,3 miliarde dolari 
pentru planul de refacere a Europei, precum şi pentru ajutoare interimare acordate Greciei, 
Turciei şi Chinei. Rămâne acum ca o întrunire a delegaților celor două camere să redacteze 
textul final. 

Două atacuri contra rebelilor greci au început spre granițele albaneză şi jugoslavă; 
se pare că ele sunt premergătoare unei ofensive generale. 

Toată lumea la noi e abătută de continua aparență de tergiversare din partea 
americanilor, față de ruşi, pe când este cert că aceştia nu vor ceda decât în fata forței. 
Evident că, odată şi odată, americanii se vor convinge de acest adevăr. Mă tem însă că 
atunci va fi prea târziu, fiindcă - cel putin în ce priveşte țările de sub călcâiul sovietic, - nu 
vor mai libera decât nişte biete populații searbede, complet ruinate şi secătuite, având ca 
pătură conducătoare pe cei ce s-au dat cu comuniştii, adică pe toți tàlharii, pe toate lichelele 
şi pe toți nemernicii. 

Cu astfel de indivizi speră ei să refacă Europa?]... 

Nădejdea mi-a rămas numai în Cel de Sus, care va avea, cred, bunătatea să nu dea 
pieirii tot ce-a mai rămas de treabă în omenire şi să nu lase întreg pământul pe seama celor 
dominati de duhul Răului, hotărâți a face din oameni robi şi unelte ale Diavolului. 

